उथुक्‍का छेप्‍ताप

छेप्‍ताप चिनातोक

ना उथुक्‍का छेप्‍ताप बाइबोल बेॽहा छेप्‍ताप्चिबे घाकहाक्‍निङ् इम्‍ना छेप्‍ताप ओम॥ नाबे घाक थोक इमिन लेक्‍साहा? इसाङा चोगुहा? न्‍हाङा याॽमिबे इमिन पाप तायाहा? ङ्‌खा चेॽयागा उतुम्‍बे छेप्‍ताहा तोङ्‌मे॥ ना छेप्‍ताप हिच भाक्‍पे फोक्‍सामा–

१; १-११ आध्‍याया– नाबे घाक थोक निङ्‌वाफुमाङा इमिन चोगुहा? खा चेॽयागा उतुम्‍बे तोङ्‌मे॥ नाबे आदाम नुङ् हाब्‍बा, कायिन नुङ् हाबिल, नोआ नुङ् माडा वासिक न्‍हाङा बाबेल्‍गा धाराहारागा उतुम्‍बे चा छेप्‍तामा॥

२; १२-५० आध्‍याया– खा आध्‍यायाचिबे इजिरेलिचिगा उथुक चेॽयागा उतुम्‍बे तोङ्‌मे॥ ङ्‌खाचिगा घाकहाक्‍निङ् तुम्‍ना याॽमिगा उनिङ् आब्‍राहाम ओम॥

ना मिना छेप्‍ताप्‍पे उथुक्‍का खा घाक चेॽयागो मान ङ्‌खाॽनिङ्‌गो उथुक्‍का छेप्‍तापपेॽहा मुख्‍खे-मुख्‍खे खान्‍डा लोन्‍दाहोङ् ना मिना छेप्‍ताप चोगाना ओम॥ ना छेप्‍ताप्‍का मुख्‍खे पात्रा निङ्‌वाफुमामाङ् ओम॥ ना मिना छेप्‍ताप पाहाङ् चा खा चेॽया चा था तोक्‍मा यामे, निङ्‌वाफुमाङामाङ् घाक्‍थोक चोगुहा ओम॥ न्‍हाङा, उङा इसिॽहा कामा चोक्‍खुबाचि दान्‍डा पिवाचि ङ्‌खाॽनिङ्‌गो उचुन चोक्‍खुबाचि आसिक पिवाचि॥ उङा याॽमि पापि लेक्‍सिहोङ् चा कानिङ् फेरि घाक उचुन लेक्‍सिनि बाङ्‌ना उङ् मिम्‍मे॥

ना छेप्‍ताप्‍पे छोक्‍ताहा चेॽया

निङ्‌वाफुमाङा घाक थोक चोगुहा १:१-२:२५

पाप नुङ् तुखिगा सुरु ३:१-२४

आदामभाङ् नोआ ४:१-५:३२

नोआ नुङ् माडा वासिक ६:१-१०:३२

बाबेल्‍गा धाराहारा ११:१-९

सेम भाङ् आब्‍राम ११:१०-३२

इजिरेलिचिगा पुर्खा आब्‍राहाम, इसाहाक नुङ् याकुब १२:१-३५:२९

एसाबका सान्‍तानचि ३६:१-४३

योसेफ नुङ् उका उफुउनुन्‍छाचि ३७:१-४५:२८

इजिरेलिचि मिस्‍रा खाम्‍युक्‍पे ४६:१-५०:२६

उथुक्‍का छेप्‍ताप

उथुक्‍का ताप्‍लिक

१

१ घाकहाक्‍निङ् ओन्‍दाङ् निङ्‌वाफुमाङा ताङ्‌खेङ् नुङ् ताम्‍दाङ्‌फुमा चोगुचि॥

२ ताम्‍दाङ्‌फुमा आकार मेॽनिङ्ना नुङ् सुन्‍नेना साया॥ सामुन्‍दारा छोङ्‌बे माखुरु कुॽयुम साया॥ न्‍हाङ् निङ्‌वाफुमागा आत्‍मा न्‍ना माङ्‌च्‍वा छोङ्‌बे कोताघोन्‍दा॥

३ निङ्‌वाफुमाङा खाॽला काया, “ओम लेङ्‌नि॥” न्‍हाङ् ओम लेक्‍सा॥

४ निङ्‌वाफुमा न्‍ना ओम्‍ना निसुहोङ् चोन्‍दास्‍या॥ न्‍हाङ् उङा ओम्‍ना नुङ् कुॽयुम्‍ना फोक्‍सुचिहोङ्

५ ओम्‍ना “लेन” नुङ् कुॽयुम्‍ना “सेन” भोङ् उङ्‌चि निङ् पिचि॥ नाम आया न्‍हाङ् भेनिक लेक्‍सा, न्‍ना इम्‍ना लेन साया॥

६ न्‍हाङा निङ्‌वाफुमाङा खाॽला काया, “माङ्‌च्‍वागा उलुम्‍बे एको खालि ठोङ् लेङ्‌नि न्‍हाङ् न्‍नाङा माङ्‌च्‍वा हिच भाक चोगुनि॥”

७ न्‍हाङा ङ्‌खाॽलामाङ् लेक्‍सा॥ निङ्‌वाफुमाङा खाॽला एको खालि ठोङ् चोगुहोङ् माङ्‌च्‍वा हिच भाक्‍पे फोक्‍सु॥

८ उङा न्‍ना खालि ठोङ् “ताङ्‌खेङ्” उनिङ् पि॥ नाम आया न्‍हाङ् भेनिक लेक्‍सा, न्‍ना हिम्‍ना लेन साया॥

९ न्‍हाङा निङ्‌वाफुमाङा काया, “ताङ्‌खेङ्‌गा मोहा माङ्‌च्‍वा एको ठोङ्‌बे थोम्‍नि न्‍हाङ् फुक्‍कोना खाम ओॽनि॥” न्‍हाङा ङ्‌खाॽलामाङ् लेक्‍सा॥

१० निङ्‌वाफुमाङा फुक्‍कोना खाम “खाम्‍बोक” न्‍हाङ् थोमाहा माङ्‌च्‍वा “सामुन्‍दारा” भोङ् उनिङ् पिचि॥ ङ्‌खा निसुहोङ् निङ्‌वाफुमा चोन्‍दास्‍या॥

११ न्‍हाङा निङ्‌वाफुमाङा खाॽला काया, “ताम्‍दाङ्‌फुमाङा याङ्‌लि लेङ्‌खुबा चाचिॽया नुङ् उसा केङ्‌खुबा सिङ्‌गा उथाप पोक्‍मेतुनि॥” न्‍हाङा ङ्‌खाॽलामाङ् लेक्‍सा॥

१२ खाॽला ताम्‍दाङ्‌फुमाङा घाक खाले सिङ् पोक्‍मेतु न्‍हाङ् ङ्‌खा निसुहोङ् निङ्‌वाफुमा चोन्‍दास्‍या॥

१३ नाम आया न्‍हाङ् भेनिक लेक्‍सा, न्‍ना सुम्‍ना लेन साया॥

१४ न्‍हाङा निङ्‌वाफुमाङा खाॽला काया, “लेन नुङ् सेन फोङ्‌मागा न्‍हाङ् लेन, फिम्‍बिलिङ्, इमारिङ् नुङ् धार्मिक होक्‍नाम्‍चि था तोक्‍मागा ताङ्‌खेङ्‌बे जोतिचि न्‍लेङ्‌नि॥

१५ न्‍हाङा ताम्‍दाङ्‌फुमाबे ओम ओॽमागा ङ्‌खाचि ताङ्‌खेङ्‌भाङ् चाम्‍का न्‍जोक्‍नि॥” न्‍हाङा ङ्‌खाॽलामाङ् लेक्‍सा॥

१६ निङ्‌वाफुमाङा लेॽनि राज्‍या चोक्‍मागा माडा जोति नाम चोगु न्‍हाङ् सेॽनि राज्‍या चोक्‍मागा मिॽयाङ् मिना जोति ला चोगु॥ उङा चोक्‍चोकिचि चा चोगुचि॥

१७-१८ न्‍हाङा ताम्‍दाङ्‌फुमाबे ओम ओॽमागा, लेन नुङ् सेन छोङ्‌बे राज्‍या चोक्‍मागा न्‍हाङ् ओम्‍ना नुङ् कुॽयुम्‍ना फोङ्‌मागा ङ्‌खा जोतिचि ताङ्‌खेङ्‌बे युक्‍सुचि॥ न्‍हाङा ङ्‌खा निसुहोङ् निङ्‌वाफुमा चोन्‍दास्‍या॥

१९ नाम आया न्‍हाङ् भेनिक लेक्‍सा, न्‍ना नाम्‍ना लेन साया॥

२० न्‍हाङा निङ्‌वाफुमाङा काया, “माङ्‌च्‍वा खाले-खाले जिवात्‍चिङा ङ्‌ङिप्‍तुनि, न्‍हाङ् ताङ्‌खेङ् न्‍वाक्‍चिङा ङ्‌ङिप्‍तुनि॥”

२१ खाॽला निङ्‌वाफुमाङा माङ्‌च्‍वाबे वाखुबा माम्‍माहा मिमिॽहा घाक खाले जिवात्‍चि न्‍हाङ् घाक खाले न्‍वाक्‍चि चोगुचि॥ न्‍हाङा ङ्‌खा निसुहोङ् निङ्‌वाफुमा चोन्‍दास्‍या॥

२२ न्‍हाङा उङा ङ्‌खाचि घाक खाॽला आसिक पिचि, “माङ्‌च्‍वाबे वाखुबाचि न्‍निङ्‌दा पुसाङ्-पुसाङ् ख्‍यानि, न्‍हाङ् सामुन्‍दाराबे प्‍याक लेङ्‌साङ् ख्‍यानि॥ न्‍हाङ् न्‍वाक्‍चि चा ताम्‍दाङ्‌फुमाबे पुसाङ्-पुसाङ् ख्‍यानि॥”

२३ नाम आया न्‍हाङ् भेनिक लेक्‍सा, न्‍ना फाम्‍ना लेन साया॥

२४ न्‍हाङा निङ्‌वाफुमाङा काया, “ताम्‍दाङ्‌फुमाङा माम्‍माहा, मिमिॽहा, पाङ्‌बे हिङ्‌माहा, पुङ्‌दाबे वाखुबा पोसुचि चोगुचिनि॥” न्‍हाङ् ङ्‌खाॽलामाङ् लेक्‍सा॥

२५ ङ्‌खाॽला निङ्‌वाफुमाङा ङ्‌खा घाक चोगु॥ न्‍हाङ् ङ्‌खा निसुहोङ् उङ् चोन्‍दास्‍या॥

२६ न्‍हाङा निङ्‌वाफुमाङा खाॽला काया, “हाकु याॽमि कानिङ् लोॽवाहा चोगुम्‍चिम॥ ङ्‌खाचिङा सामुन्‍दाराबेॽहा नासाचि, ताङ्‌खेङ्‌बेॽहा न्‍वाक्‍चि, ताम्‍दाङ्‌फुमाबेॽहा माम्‍माहा मिमिहा पाङ्‌बे हिङ्‌माहा नुङ् पुङ्‌दाबे वाखुबा घाक पोसुचिछोङ्‌बे तायेन न्‍जोगुनि॥”

२७ ङ्‌खाॽला निङ्‌वाफुमाङा याॽमि उङ् लोॽवाहा चोगुचि॥ ङ्‌खाचि बाबु नुङ् मामु चोगुचि॥

२८ न्‍हाङा खाॽला आसिक पिचि, “न्‍जिङ्‌गा च्‍याचि प्‍याक न्‍लेङ्‌नि न्‍हाङ् ताम्‍दाङ्‌फुमा छोङ्‌बे तायेन चोक्‍साङ् ख्‍यानि॥ सामुन्‍दाराबेॽहा नासाचि, ताङ्‌खेङ्‌बेॽहा न्‍वाक्‍चि नुङ् ताम्‍दाङ्‌फुमाबेॽहा घाक पोसुचि न्‍निङ् मुक्‍पे चोक्‍साङ् ख्‍यानि॥

२९ “सोयानुम, का न्‍निङ्‌दा चामागा ताम्‍दाङ्‌फुमाबेॽहा घाक खाले याङ्‌लि लेङ्‌खुबा चाचिॽया नुङ् उसा केङ्‌खुबा सिङ्‌गा उथाप पिन्‍नुङ्‌नेनिन॥

३० ङ्‌खाॽनिङ्‌गो ताम्‍दाङ्‌फुमाबे वाखुबा घाक पोसुचि नुङ् न्‍वाक्‍चिङा चामागा लागि का फिम्हा घास पिवाङ्‌चिङ्‌हा॥” न्‍हाङ् ङ्‌खाॽलामाङ् लेक्‍सा॥

३१ न्‍हाङा उङा चोगुहा घाक थोक सो, ङ्‌खा निसुहोङ् निङ्‌वाफुमा इब्‍बे-इब्‍बे चोन्‍दास्‍या॥ नाम आया न्‍हाङ् भेनिक लेक्‍सा, न्‍ना याम्‍ना लेन साया॥

२

१ खाॽला ताङ्‌खेङ् नुङ् ताम्‍दाङ्‌फुमा न्‍हाङा ङ्‌खाबे वेॽहा घाक थोक लेक्‍सा॥

२ निङ्‌वाफुमाङा घाक काम याम्‍ना लेन्‍बे याइहोङ् लाम्‍ना लेन आराम चोगा॥

३ उङा लाम्‍ना लेन आसिक पि न्‍हाङ् न्‍ना पाबित्‍तारा लेन भोङ् फोक्‍सु, इजाङ्‌बाङ्‌निङ् उङा घाक काम चोगिहोङ् न्‍ना लेन आराम चोगामासा॥

४ खाॽला याहोवे निङ्‌वाफुमाङा घाक थोक चोगु॥

आदान बेॽना फुङ्‌साहाम

याहोवे निङ्‌वाफुमाङा ताङ्‌खेङ् नुङ् ताम्‍दाङ्‌फुमा चोगुचिना बेलाक्‍पे,

५ ताम्‍दाङ्‌फुमाबे एको चा सिङ्‌गा उथाप म्‍मायान, न्‍हाङ् इहाचा म्‍बोगामासान इजाङ्‌बाङ्‌निङ् ङ्‌खिङ्‌बेला सोम्‍मा उङा वासिक न्‍दामेतुक्‍सान, न्‍हाङा ओक्‍खुबा फेङ्‌खुबा याॽमि चा म्‍मायानिन॥

६ ङ्‌खाॽनिङ्‌गो खाम्‍भाङ् माङ्‌च्‍वा लोन्‍दाक्‍याहोङ् घाक खाम चिबुक्‍सा॥

७ न्‍हाङा याहोवे निङ्‌वाफुमाङा खाम्‍भाङ् याॽमि चोगु, न्‍हाङ् न्‍नागा उनाभुक पाहाङ् हिङ्‌लुङ्‌गा सोक्‍मा एन्‍दुबि न्‍हाङ् न्‍ना याॽमि हिङ्‌गिलिक लेक्‍सा॥

८ याहोवे निङ्‌वाफुमाङा नाम्‍लोन पोटि आदान बाङ्‌ना ठोङ्‌बे एको फुङ्‌साहाम चोगुहोङ् उङा चोगुना याॽमि न्‍नाबे युक्‍सु॥

९ उङा न्‍नाबे घाक खाले सोॽमानिङ् उचुन, चामानिङ् खुम्‍दुहा उसा केङ्‌खुबा सिङ्‌गा उथाप पोक्‍मेतु॥ उङा फुङ्‌साहाम्गा उलुम्‍बे हिङ्‌लुङ् पिखुबा सिङ् न्‍हाङा उचुन्‍हा नुङ् इसिॽहा था तोक्‍माना निङ्‌वा पिखुबा सिङ्‌गा उथाप चा एन्दुक्‍सा॥

१० न्‍ना फुङ्‌साहाम पेॽमागा न्‍नाबे एको माडा होङ्‌मा लोन्‍दामासा॥ न्‍हाङ् न्‍नाभाङ् फोक्‍साहोङ् न्‍ना ना ओटा ल्‍लेक्‍सामासा॥

११ इम्‍ना होङ्‌मागा उनिङ् पिसोन ओम॥ ना हाबिला बाङ्‌ना खाम्‍युक घाक्‍पे याङ्‌खेमे॥

१२ न्‍नाबे उचुन्‍हा साम्‍याङ्, खुम्‍दु नाम्‍खुबा किवा नुङ् उचुन्‍हा छेङ्‌गोरोक चा तोङ्‌मे॥

१३ हिम्‍ना होङ्‌मा गिहोन ओम॥ ना कुस खाम्‍युक घाक्‍पे याङ्‌खेमेa॥

१४ सुम्‍ना होङ्‌मा टाइगिरिस ओम॥ ना आस्‍सुर खाम्‍युक्‍का नाम्‍लोन पोटि याङ्‌खेमे न्‍हाङा नाम्‍ना होङ्‌मा युफेरेटिस ओम॥

१५ याहोवे निङ्‌वाफुमाङा याॽमि आदान फुङ्‌साहाम याङ्‌दुनि न्‍हाङ् सोनिभोङ् न्‍नाबे युक्‍सु॥

१६ उङा न्‍ना याॽमि खाॽला लु, “फुङ्‌साहाम्‍बेॽहा घाक सिङ्‌गा उसा न्‍दा मेङ्‌गिसिॽले चामा यास्‍वागा,

१७ ङ्‌खाॽनिङ्‌गो उचुन्‍हा नुङ् इसिॽहा निङ्‌वा पिखुबा सिङ्‌गा उसा च्‍हेन न्‍जोन, इजाङ्‌बाङ्‌निङ् हेॽना लेन न्‍दा च्‍वागा न्‍ना लेन्‍माङ् न्‍दा जेप्‍पा सिम्‍मेकाना॥”

१८ न्‍हाङा याहोवे निङ्‌वाफुमाङा काया, “ना बाबु याॽमि उङ्‌से वामा न्‍थेन्‍दिसिॽवान्‍ना, का न्‍नागा लागि उङ् थेन्‍सिखुबा एको उकाम चोक्‍तुबिवाङ्‌ना॥”

१९ याहोवे निङ्‌वाफुमाङा खाम्‍भाङ् घाक पोसुचि नुङ् ताङ्‌खेङ्‌बे पेखुबा न्‍वाकुच्‍याचि चोगुचिहोङ् याॽमिङा ङ्‌खाचिगा उनिङ् इहा-इहा युक्‍सुबिवाचिहा भोङ् ताचि॥ उङा ङ्‌खाचि इहा-इहा उङ्‌चि निङ् पिचि ङ्‌खामाङ् उङ्‌चिगा निङ् न्‍लेक्‍सा॥

२० ङ्‌खाॽला निङ्‌वाफुमाङा चोगुना याॽमि आदामङा माङ् ताङ्‌खेङ्‌बेॽहा घाक न्‍वाक्‍चि, ताम्‍दाङ्‌फुमाबेॽहा, पाङ्‌बे हिङ्‌माहा नुङ् पुङ्‌दाबे वाखुबा घाक पोसुचिगा उनिङ् युक्‍सुबिचि, ङ्‌खाॽनिङ्‌गो ङ्‌खाचि माध्‍येबे उङ् थेन्‍सिखुबा उकाम हेॽनाचा न्‍लेक्‍सान॥

२१ न्‍हाङामाङ् याहोवे निङ्‌वाफुमाङा याॽमि तुक्‍नुङ् उयुॽमाबे आमेतु, न्‍हाङ् इप्‍साख्‍याना बेलाक्‍पे न्‍नागा एको काराङ् लोन्‍दुहोङ् न्‍ना ठोङ्‌बे सा लेप्‍तुबि॥

२२ न्‍हाङा न्‍ना काराङ्‌भाङ् याहोवे निङ्‌वाफुमाङा एको मामु चोगुहोङ् बाबु याॽमिगा उयुम्‍बे खेतु॥

२३ न्‍ना बाबु याॽमिङा खाॽला काया,

“ना गो आसेङ्‌ख्वाक्‍का सेङ्‌ख्‍वाक नुङ् आसागा सा ओम॥

ना ‘मामु’ लुमेॽना इजाङ्‌बाङ्‌निङ् ना बाबुभाङ् लोन्‍दाना ओम॥”

२४ न्‍हाङामाङ् बाबु याॽमिङा उप्‍पा-उमा नाॽवाचि न्‍हाङ् उहिङ्‌खुमानुङ् तोङ्‌नुङ्‌मेचि॥ ङ्‌खाचि हिप्‍पाङ् एको सालुङ् लेङ्‌मेचि॥

२५ ङ्‌खा याॽमिचिङा तेक ङ्‌वायामासान्‍चुन, ङ्‌खोङ्‌चा ङ्‍ङोन्‍दास्‍यान्‍चिन॥

a 

२:१३ बागाचोङ्‌मे

याॽमिचिङा निङ्‌वाफुमागा चेॽया ङ्‌ङेनान्‍चुन्हा

३

१ याहोवे निङ्‌वाफुमाङा चोगुचिहा पुङ्‌दाबे वाखुबा पोसुचिबे पुछाक घाकहाक्‍निङ् चोम्‍बु साया॥ पुछाक्‍ङा मामु याॽमि छिम्‍दु, “निङ्‌वाफुमाङा न्‍जिङ्‌दा फुङ्‌साहाम बेॽहा हेॽनाचा सिङ्‌गा उसा न्‍जायान्‍चुन भोङ् लुयामाचिघा?”

२ मामुङा खाॽलाना पोलोवा पि, “फुङ्‌साहाम बेॽहा घाक सिङ्‌गा उसा चामा यामेङ्‌चुङ्,

३ ङ्‌खाॽनिङ्‌गो फुङ्‌साहाम्गा उलुम्‍बेॽना सिङ्‌गा उसागा उतुम्‍बे च्‍हेन खाॽला लुयामाहा, ‘न्‍ना सिङ्‌गा उसा न्‍जायान्‍चुन, न्‍दोक्‍तिॽयान्‍चुन मानुङ् न्‍जिङ्‌दा सिमेचिघा॥’”

४ पुछाक्‍ङा मामु लु, “ङ्‌खाॽला मेन्‍ना, न्‍जिङ्‌दा न्‍सिमेन्‍चिगान्हा॥

५ निङ्‌वाफुमाङा था वान्‍ने, न्‍जिङ्‌दा न्‍ना सिङ्‌गा उसा चायाचुगाभोङ् न्‍जिङ्‌गा मिक्‍चि ङ्‌होमेहोङ् निङ्‌वाफुमा लोॽवा लेङ्‌मेचिगा न्‍हाङा उचुन्‍हा नुङ् इसिॽहा था तोक्‍माना निङ्‌वा तोङ्‌मेचुगाना॥ न्‍हाङामाङ् उङा खाॽला लुयाचिघा ओम॥”

६ मामु याॽमिङा न्‍ना सिङ् सोनिङ् इखिङ् उचुन न्‍हाङ् न्‍नागा उसा चा चाङ्‌चाङ् लोॽवा निसुहोङ् उनिङ्‌वाबे खाॽला मिता, उचुन्‍हा नुङ् इसिॽहा था तोक्‍माना निङ्‌वा तोक्‍मागा लागि गो ना सिङ्‌गा उसा ले चामा पोर्ने राइछो॥ न्‍हाङा उङा सिङ्‌गा उसा सेप्‍सुहोङ् चो, उहिङ्‌खुबा चा पि न्‍हाङ् उङा चा चो॥

७ चायाचुहोङ् सोलोक उङ्‌चि मिक ङ्‌होसा, न्‍हाङ् कान्‍चिङ् नाङ्‌गेले वेचिङाहा भोङ् था तोक्‍ताचु॥ न्‍हाङा वेक्‍पुगा उलाभाक थुबाचुहोङ् उङ्‌चि सालुङ् एप्‍ताचुचि॥

८ न्‍ना लेन नासेक्‍ङा याहोवे निङ्‌वाफुमा फुङ्‌साहाम्‍बे कोॽमास्‍यानिङ् उङ्‌चिङा ओसेम्‍ला खेप्‍साचु, न्‍हाङ् निङ्‌वाफुमाङा न्‍निनिन्‍निभोङ् सिङ्‌गा उलुम्‍बे चुमाब्‍याचि॥

९ ङ्‌खाॽनिङ्‌गो याहोवे निङ्‌वाफुमाङा आदाम खाॽला लुसाङ् का, “न्‍दा हेॽने वान्‍नेकाना?”

१० उङा लु, “का न्‍सेम्‍ला फुङ्‌साहाम्‍बे खेप्‍सुङ्‌होङ् किसिताङ् न्‍हाङा चुमाब्‍याङ्‌ना, इजाङ्‌बाङ्‌निङ् का नाङ्‌गे सायाङ्॥”

११ निङ्‌वाफुमाङा छिम्‍दु, “नाङ्‌गेगाना भोङ् इसाङा लुयागाना? का न्‍जोन लुॽनेन्‍ना सिङ्‌गा उसा चोघा?”

१२ उङा पोलोवा पि, “न्‍नाबे कानुङ् वानि भोङ् पियाङ्‌गाना मामुङा माङ् न्‍ना सिङ्‌गा उसा पियाङ्‌होङ् का चाङ्‌ना॥”

१३ न्‍हाङा याहोवे निङ्‌वाफुमाङा मामु याॽमि छिम्‍दु, “न्‍दा इजाङ् ङ्‌खाॽला चोगागाना?”

मामुङा लु, “पुछाक्‍ङा का लेमुचायाङ्‌होङ् चामेताङ्‌ना॥”

याॽमिचि निङ्‌वाफुमाङा दान्‍डा पिचिहा

१४ न्‍हाङा याहोवे निङ्‌वाफुमाङा पुछाक लु, “न्‍दा खाॽला चोगागानाङा घाक पोसुचि माध्‍येबे न्‍दासे खा साराप तोक्‍त्‍वाघा॥ हाकु न्‍हाङ्‌तो म्‍फोक सासाङ् लाम्‍मेका न्‍हाङ् हिङ्‌गानुङ् सोम्‍मा खाम च्‍वागा॥

१५ का न्‍दा नुङ् ना मामुगा उलुम्‍बे दुस्‍मोनि एम्‍बिमेॽनेन्‍चिन॥ न्‍हाङ् ङ्‌गा सान्‍तान नुङ् मामुगा सान्‍तान्‍गा उलुम्‍बे चा दुस्‍मोनि एन्‍दुबिवाङ्‌चिङ्॥ मामुगा सान्‍तान्ङा न्‍डुखुरुक किच्‍चे चोग्‍वा, न्‍हाङ् न्‍दा न्‍नागा कुर्कुचाबे ओग्‍वागा॥”

१६ निङ्‌वाफुमाङा मामु याॽमि लु, “न्‍दा म्‍फोक ख्‍वागाहोङ् चेराङ्‌मा लागानुङ् सोम्‍मा आङ्‌माहा तुखि का पुम्‍बिॽमेनेन॥ न्‍दा प्‍याक तुखि आङ्‌साङ् न्‍ज्‍याचि तोक्‍त्‍वाचिगा॥ ङ्‌खिङ्‌होङ्‌चा ङ्‌गा निङ्‌वा ङ्‌हिङ्‌खुबा पोटिमाङ् वामे, न्‍हाङ् न्‍दा उका तायेन्बेॽमाङ् वामेका॥”

१७ न्‍हाङा हाङ्‌बा निङ्‌वाफुमाङा आदाम खाॽला लु, “न्‍दा ङ्‌हिङ्‌खुमागा चेॽया खेप्‍सुगाहोङ् का न्‍जोन लुॽनेन्‍ना सिङ्‌गा उसा चोघोङ्, खाम छोङ्‌बे साराप आयामा॥ न्‍दा हिङ्‌गानुङ् प्‍याक तुखिचोङ्‌मेकाहोङ् से चामा तोक्‍त्‍वागा॥

१८ खाम्ङा ङ्‌गा लागि तिङ्‌गिभाक नुङ् काम लामेन्‍जोक्‍खुबा याक्‍साङ् पोक्‍मेत्‍वा, न्‍हाङ् न्‍दा पुङ्‌दाबेॽहा खिउनेत्‍नु च्‍वागा॥

१९ न्‍दा खाम्‍बे मेलाङ्‌खेॽले सोम्‍मा प्‍याक तुखि चोक्‍साङ्, काम चोग्‍वागाहोङ् केङ्‌मेतुघा चाम्‍योङ्‌बा च्‍वागा॥ इजाङ्‌बाङ्‌निङ् न्‍दा खाम माङ् ओम्‍गान न्‍हाङ् खाम्‍बेॽमाङ् लाङ्‌खेमेकाना॥”

२० आदामङा उहिङ्‌खुमागा उनिङ् हाब्‍बा युक्‍सुबि, इजाङ्‌बाङ्‌निङ् उङ् घाक याॽमिचिगा मा साया॥

२१ न्‍हाङ् याहोवे निङ्‌वाफुमाङा पोसुगा ह्‌वारिक्‍का तेक चोक्‍तुबिचिहोङ् आदाम नुङ् उहिङ्‌खुमा वाॽमेतुचि॥

याहोवे निङ्‌वाफुमाङा याॽमिचि फुङ्‌साहाम्भाङ् लोन्‍धाक्‍सुचिहा

२२ याहोवे निङ्‌वाफुमाङा खाॽला काया, “हाकु याॽमिचि कानिङ् लोॽवा उचुन्‍हा नुङ् इसिॽहा था तोक्‍खुबा लेक्‍साब्‍यामाचि॥ हाकु खाचिङा हिङ्‌लुङ् पिखुबा सिङ्‌गा उसा सेम्‍चामा न्‍दोक्‍चुन्‍नि, न्‍हाङा याॽमिङा साधाइ हिङ्‌नुङ्‌मा न्‍दोक्‍तुनिन्‍निa”

२३ न्‍हाङामाङ् याहोवे निङ्‌वाफुमाङा उङ्‌चि न्‍ना फुङ्‌साहाम्भाङ् लोन्‍धाक्‍सुचि॥ न्‍हाङा याॽमिचि खाम्‍भाङ् चोगुक्‍साचिहोङ्, खाम्‍बेॽमाङ् खेतिपाति चोक्‍मेतुचि॥

२४ उङा याॽमिचि फुङ्‌साहाम्भाङ् लोन्‍धाक्‍सुचिहोङ् न्‍ना हिङ्‌लुङ् पिखुबा सिङ्‌गा उयुम्‍बे इसा चा तामा ङ्‌यानिन्‍निभोङ् फुङ्‌साहाम्गा नाम्‍लोन पोटि कुखुबा वालोकपेॽहा जिवात्‍चिb नुङ् एको ओरिपोरि इन्‍नुङ्‌खुबा मिलेप लोॽवाना साम्‍बेक युक्‍सुबिचि॥

a 

३:२२ नागा तुम्‍बिला याॽमिचिङा इमिन्‍हा साराप न्‍दोक्‍तु, ङ्‌खा साराप आङ्‌साङ् प्‍याक हिङ्‌मा पोरान्‍जोक्‍निन्‍निभोङ् न्‍ना सिङ्‌गा उसा सेम्‍चामा म्‍बिन्‍चिन॥

b 

३:२४ पाबित्‍तारा ठोङ् सोखुबा, कुखुबा वालेक्‍पेॽहा जिवात्‍चि

कायिन नुङ् हाबिल

४

१ आदाम उहिङ्‌खुमा हाब्‍बानुङ् इप्‍सा, न्‍हाङ् उङा ओफोक खुहोङ् एको उच्‍या बाबु तोक्‍तु, न्‍हाङ् खाॽला काया, “याहोवे निङ्‌वाफुमाङा का आसिक पियाङ्‌होङ् एको बाबु तोक्‍तुक्‍सुङ्‌ना॥” उङा न्‍नागा उनिङ् कायिन युक्‍सुबि॥

२ मिहेक्‍साङ् उङा हेकोना उच्‍या बाबु हाबिल तोक्‍तु॥ हाबिल सामुङ् कोप्‍खुबा लेक्‍सा न्‍हाङ् कायिन च्‍हेन लाम्‍धाङ्‌बे काम चोक्‍खुबा लेक्‍सा॥

३ इलेन कायिनङा लाम्‍धाङ्‌बे केङ्‌मेतुहा मिॽयाङ् चाचिॽया ताहोङ् याहोवे निङ्‌वाफुमाबे भेटि तिसु॥

४ ङ्‌खाॽनिङ्‌गो हाबिल्‍ङा च्‍हेन उका सामुङ्‌ङा ओन्‍दाङ् आप्‍तुना पाठा सिसुहोङ् घाकहाक्‍निङ् उचुन्‍हा थोक याहोवे निङ्‌वाफुमाबे भेटि तिसु॥ हाबिल नुङ् उका भेटिबे याहोवे निङ्‌वाफुमा चोन्‍दास्‍या,

५ ङ्‌खाॽनिङ्‌गो कायिन नुङ् उका भेटि च्‍हेन उसाप न्‍थाक्‍तुबिन॥ खा निसुहोङ् कायिनगा तुक्‍नुङ् ओलोक खोता न्‍हाङ् उनाचिक कुॽयुम चोगु॥

६ न्‍हाङा याहोवे निङ्‌वाफुमाङा कायिन खाॽला लु, “इजाङ् न्‍लोक खोमेॽना? न्‍हाङा इजाङ् न्‍नाचिक कुॽयुम चोग्‍वागाना?

७ न्‍दा उचुन्‍हा काम चोगुगाभोङ् आसाप न्‍थाङ्‌मेॽनेन्‍नाइ? ङ्‌खाॽनिङ्‌गो न्‍दा इसिॽहा काम चोगुगाभोङ् पाप्‍ङा ङ्‌युम्‍बे कुन्‍नुङ्‌मेकाना॥ न्‍नाङा न्‍दा तायेन चोक्‍मा योङ्‌मेका ङ्‌खाॽनिङ्‌गो न्‍ना न्‍दा तायेन्बे युक्‍सु॥”

८ इलेन कायिनङा उनुन्‍छा हाबिल खाॽला लु, “आबा, कान्‍चिङ् रोपाबे खेच्‍चि॥” उङ्‌चिङा रोपाबे तासाचुहोङ् कायिनङा उनुन्‍छा मोक्‍तिसि॥

९ याहोवे निङ्‌वाफुमाङा कायिन छिम्‍दु, “न्‍नुन्‍छा हेॽने वेॽना?”

उङा पोलोवा पि, “का था मान्‍ना॥ इना का आनुन्‍छागा गोठालाङान्यि?”

१० न्‍हाङा याहोवे निङ्‌वाफुमाङा लु, “न्‍दा इजाङ् खाॽलाहा इसिॽहा काम चोगुघा? खाम्‍भाङ् न्‍नुन्‍छागा हेलिङा हाप्‍साङ् ‘आफु दान्‍डा पि’ भोङ् आङ्‌गेन्‍चा नाक्‍मासिम्‍मेॽना॥

११ न्‍दा छोङ्‌बे साराप आयामा, हाकु न्‍दा खाम्‍बे खेति चोक्‍मा न्‍दोक्‍त्‍वागान्‍हा, इजाङ्‌बाङ्‌निङ् न्‍नुन्‍छागा हेलिङा खाम चिबुक्‍सु, न्‍दा न्‍नुन्‍छा सिसुगानिङ् खाम्ङा उया थागुहोङ् हेलि पितुक्‍सु॥

१२ न्‍दा खेति चोगुगाभोङ्‌चा खाम्ङा इहाचा ङ्‌गेङ्‌मेत्‍वान॥ न्‍दा पाङ् मेॽनिङ्ना ताम्‍दाङ्‌फुमाबे कोङ्‌घोखुबा याॽमि लेङ्‌मेकाना॥”

१३ कायिनङा याहोवे निङ्‌वाफुमा लु, “ना गो का आङ्‌मायि मेयामाना माडा दान्‍डा लेक्‍साना॥

१४ न्‍दा का ना ठोङ्‌भाङ् नुङ् ङ्‌गा युम्‍भाङ् लोन्‍नाहाङ्‌मा सिमेङ्‌गा॥ का ताम्‍दाङ्‌फुमाबे पाङ् मेॽनिङ्ना एको कोङ्‌घोखुबा याॽमि लेङ्‌मेङ् न्‍हाङ् इसाङा का तुम्‍मे न्‍नाङा सिमे॥”

१५ ङ्‌खाॽनिङ्‌गो याहोवे निङ्‌वाफुमाङा पोलोवा पि, “ङ्‌खाॽला मेन्‍ना, इसाङा न्‍दा सिमेका न्‍नानुङ् ला गुना बाद्‌ला लियाचोङ्‌मेहा॥” न्‍हाङा कायिन तुम्‍खुबा इसाङा चा न्‍सिसुनिन्‍निभोङ् उङा एको चिनो एन्‍दुबि॥

१६ न्‍हाङा कायिन याहोवे निङ्‌वाफुमागा उयुम्‍भाङ् लोन्‍दाख्‍याहोङ् आदान्‍गा नाम्‍लोन पोटिना नोदa बाङ्‌ना खाम्‍युक्‍पे वामा तारोक्‍तु॥

१७ कायिन उहिङ्‌खुमानुङ् इप्‍सा न्‍हाङ् एको उङ्‌चि च्‍या बाबु लेक्‍सा॥ उङ्‌चिङा न्‍नागा उनिङ् हानोक युक्‍साचु॥ न्‍हाङ् हेक्‍साङ् कायिनङा एको साहार चोगु न्‍ना साहारगा उनिङ् उच्‍यागा उनिङ्‌बे “हानोक” युक्‍सु॥

१८ हानोकका एको उच्‍या बाबु लेक्‍सा, न्‍नागा उनिङ् इराद साया॥ इराद माहुयाएलगा उप्‍पा लेक्‍सा॥ माहुयाएल मातुसाएलगा उप्‍पा लेक्‍सा॥ मातुसाएल लेमेखका उप्‍पा लेक्‍सा॥

१९ लेमेखका आदा नुङ् सिल्‍ला हिप्‍पाङ् उहिङ्‌खुमाचि ङ्‌वाया॥

२० आदाभाङ् याबालगा वाम लेक्‍सा॥ याबाल पोसु हिङ्‌खुबाचि नुङ् पाल्‍बे वाखुबाचिगा पुर्खा लेक्‍सा॥

२१ याबालगा उनुन्‍छा युबाल च्‍हेन घाक फुलुलुबा नुङ् बिना मुखुबाचिगा पुर्खा लेक्‍सा॥

२२ सिल्‍लाङा तुबाल कायिन तोक्‍तु, उङा घाक खाल्‍गा कास नुङ् चेक्‍चिगा आप्‍चेङ्‌चि चोगुचि॥ तुबाल कायिनगा उनुन्‍छा मामुगा उनिङ् नामा साया॥

२३ लेमेखङा उहिङ्‌खुमाचि लुचि, “ए आदा नुङ् सिल्‍ला, आचेॽया खेप्‍साचु, का एको वेन्‍चाबाङ् सिसुक्‍सुङ् इजाङ्‌बाङ्‌निङ् न्‍नाङा का चोट् एन्‍दामासाङ्॥

२४ कायिन सिमानिङ् न्‍नागा साटोबे ला गुना बाद्‌ला लिया चोङ्‌मेहाभोङ् का सिसाभोङ् न्‍नागा साटोबे ला-ला गुना बाद्‌ला लियाचोङ्‌मेहा॥”

२५ आदाम नुङ् उहिङ्‌खुमागा हेकोना च्‍या बाबु चा लेक्‍सा॥ न्‍हाङ् हाब्‍बाङा काया, “निङ्‌वाफुमाङा का कायिनङा सिसुना हाबिलगा साटोबे हेकोना आच्‍या प्‍याङ्‌ना॥” आदामङा न्‍नागा उनिङ् सेत युक्‍सुबि॥

२६ सेतका एको उच्‍या बाबु लेक्‍सा, न्‍नागा उनिङ् उङा एनोस युक्‍सुबि॥ ङ्‌खिङ्‌बेला न्‍हाङ्‌तो याॽमिचिङा याहोवे निङ्‌वाफुमागा उनिङ् लासाङ् पार्थाना चोक्‍मा न्‍दारोक्‍तु॥

a 

४:१६ नागा तुम्‍बिला च्‍हेन कोन्‍चाङ्‌घोखुबा ओम॥

५

१ आदामगा छोङ्‌गा उतुम्‍बे खाॽला छेप्‍तामा॥ (निङ्‌वाफुमाङा याॽमि चोगुचिनिङ् उङ् लोॽवाहा चोगुचि॥

२ उङा ङ्‌खाचि बाबु नुङ् मामु चोगुचि॥ ङ्‌खाचि चोगुचिना लेन उङा आसिक पिचि न्‍हाङ् “याॽमि” भोङ् लुचि॥)

३ आदामङा ए होम्‍बोक सुम्‍खेङ् फिम्‍बिलिङ् तासुनिङ् उका एको उच्‍या बाबु लेक्‍सा, न्‍ना सोॽमानिङ् उङ् लोॽवाना साया न्‍हाङ् उनिङ् सेत युक्‍सुबि॥

४ सेतका वाम लेक्‍साहोङ् आदाम ता होम्‍बोक फिम्‍बिलिङ् सोम्‍मा हिङा॥ न्‍हाङा उका हेकोहा उच्‍याचि चा लेक्‍सा॥

५ आदाम पा होम्‍बोक सुखेङ् फिम्‍बिलिङ् तासुहोङ् स्‍या॥

६ सेतङा ए होम्‍बोक फा फिम्‍बिलिङ् तासुनिङ् उका एको उच्‍या बाबु एनोसका वाम लेक्‍सा॥

७ न्‍हाङ् सेत ता होम्‍बोक ला फिम्‍बिलिङ् सोम्‍मा हिङा॥ न्‍हाङ् उका हेकोहा उच्‍याचि चा ङ्‌वाया॥

८ सेतङा पा होम्‍बोक एहि फिम्‍बिलिङ् तासुहोङ् उङ् स्‍या॥

९ एनोसङा पाखेङ् फिम्‍बिलिङ् तासुनिङ् एको उच्‍या बाबु केनानगा वाम लेक्‍सा॥

१० केनान वायाहोङ् एनोस ता होम्‍बोक ए फा फिम्‍बिलिङ् सोम्‍मा हिङा॥ न्‍हाङ् उका हेकोहा उच्‍याचि चा ङ्‌वाया॥

११ एनोस पा होम्‍बोक फा फिम्‍बिलिङ् तासुहोङ् स्‍या॥

१२ केनानङा लाखेङ् फिम्‍बिलिङ् तासुक्‍सानिङ् उका उच्‍या बाबु माहालालेलगा वाम लेक्‍सा॥

१३ माहालालेल वायाहोङ् केनान ता होम्‍बोक नाखेङ् फिम्‍बिलिङ् सोम्‍मा हिङा॥ न्‍हाङा उका हेकोहा उच्‍याचि चा ङ्‌वाया॥

१४ न्‍हाङ् केनान पा होम्‍बोक एखेङ् फिम्‍बिलिङ् तासुहोङ् स्‍या॥

१५ माहालालेल याफा फिम्‍बिलिङ् तासुनिङ् उका एको उच्‍या बाबु येरेद्‌का वाम लेक्‍सा॥

१६ येरेद वायाहोङ् माहालालेल ता होम्‍बोक सुखेङ् फिम्‍बिलिङ् सोम्‍मा हिङा॥ उका हेकोहा उच्‍याचि चा ङ्‌वाया॥

१७ माहालालेल ता होम्‍बोक पाफा फिम्‍बिलिङ् तासुहोङ् स्‍या॥

१८ येरेद ए होम्‍बोक याहिच फिम्‍बिलिङ् तासुनिङ् उका एको उच्‍या बाबु हानोकका वाम लेक्‍सा॥

१९ हानोक वायाहोङ् येरेद ता होम्‍बोक फिम्‍बिलिङ् सोम्‍मा हिङा॥

२० येरेद पा होम्‍बोक याहिच फिम्‍बिलिङ् तासुहोङ् स्‍या॥

२१ हानोक याफा फिम्‍बिलिङ् तासुनिङ् उका उच्‍या बाबु मातुसेलाहागा वाम लेक्‍सा॥

२२ मातुसेलाहा वायाहोङ् हानोक सुम होम्‍बोक फिम्‍बिलिङ् सोम्‍मा निङ्‌वाफुमानुङ् सोरि-सोरि लामा॥ उका हेकोहा उच्‍याचि चा ङ्‌वाया॥

२३ हानोक सुम होम्‍बोक याफा फिम्‍बिलिङ् सोम्‍मा हिङा॥

२४ उङ् हिङानुङ् निङ्‌वाफुमानुङ् लामा॥ न्‍हाङ्‌तो उङ् ङ्‌ङोतान, इजाङ्‌बाङ्‌निङ् निङ्‌वाफुमाङा पोघेतु॥

२५ मातुसेलाहा ए होम्‍बोक ताला फिम्‍बिलिङ् तासुनिङ् उका उच्‍या बाबु लेमेखका वाम लेक्‍सा॥

२६ न्‍हाङा उङ् ला होम्‍बोक ताहिच फिम्‍बिलिङ् सोम्‍मा हिङा॥ उका हेकोहा उच्‍याचि चा ङ्‌वाया॥

२७ न्‍हाङ् उङा पा होम्‍बोक यापा फिम्‍बिलिङ् तासुहोङ् स्‍या॥

२८ लेमेख ए होम्‍बोक ताहिच फिम्‍बिलिङ् तासुनिङ् उका एको उच्‍या बाबुगा वाम लेक्‍सा॥

२९ न्‍हाङ् उङा खाॽला काया, “निङ्‌वाफुमाङा खाम नुङ् कानिङ् साराप पियाहोङ् आङ्‌मा सिइवाहा तुखिभाङ् ना पिछाङा फोङ्‌मेहा॥” न्‍हाङामाङ् उङा न्‍नागा उनिङ् नोआ युक्‍सुबि॥

३० लेमेख नोआ वायाब्‍याहोङ् फा होम्‍बोक पाफा फिम्‍बिलिङ् सोम्‍मा हिङा॥ ङ्‌खिङ्‌बेला उका हेकोहा उच्‍याचि चा ङ्‌वाया॥

३१ ला होम्‍बोक ला-ला फिम्‍बिलिङ् तासुहोङ् लेमेख स्‍या॥

३२ नोआ फा होम्‍बोक तासुहोङ् उका सुम्‍भाङ् उच्‍या बाबुचि सेम, हाम नुङ् यापेत न्‍लेक्‍सा॥

याॽमिचिङा न्‍जोगुहा इसिॽहा काम

६

१ कायुङ्‌लेन्‍बे याॽमिचि पुसाङ् ङ्‌ख्‍या न्‍हाङ् उङ्‌चि च्‍यामामुचि न्‍लेक्‍सा॥

२ निङ्‌वाफुमागा च्‍याबाबुचिङा याॽमिचिगा च्‍यामामुचि उचुन न्‍निसुचिहोङ् साप न्‍थाक्‍तुचि न्‍हाङ् उङ्‌चिनुङ् थाङ्‌छेङ्‌गा न्‍दारोक्‍तु॥

३ खा निसुहोङ् याहोवे निङ्‌वाफुमाङा खाॽला काया, “का याॽमिचि साधाइभोरि हिङ्‌नुङ्‌मा म्‍बिवान्‍चिङान्‍हा॥ हाकु न्‍हाङ्‌तो, ए होम्‍बोक हिच्‍खेङ् फिम्‍बिलिङ् भाङ् तो इसा चा ङ्‌हिङ्‌मेनिन्हा॥”

४ निङ्‌वाफुमागा उच्‍या बाबुचि नुङ् याॽमिचिगा उच्‍या मामुचि थाङ् न्‍छेङाहोङ् उङ्‌चिगा सान्‍तानचि न्‍लेक्‍सा॥ ङ्‌खाचि नेफिलिम याॽमिचि न्‍लुचि॥ ङ्‌खा जातिचि ताम्‍दाङ्‌फुमाबे हेक्‍साङ् सोम्‍मा ङ्‌वाया॥ ङ्‌खाचिमाङ् उइलेहा चात्‍तुहा नुङ् निङ् ङ्‌हिसाहा याॽमिचि न्‍साया॥

५ ताम्‍दाङ्‌फुमाबेॽहा घाक याॽमिचि प्‍याक इसिॽनुङ् न्‍लेक्‍साहा नुङ् ङ्‌खाचिगा निङ्‌वाबे एको चा उचुन्‍हा चेॽया मान्‍हाभोङ् याहोवे निङ्‌वाफुमाङा निसु॥

६ न्‍हाङा ताम्‍दाङ्‌फुमाबे याॽमि चोगुचिहाबे तुक्‍नुङ् उनिङ्‌वा तुगा॥

७ न्‍हाङामाङ् याहोवे निङ्‌वाफुमाङा खाॽला काया, “का चोगुङ्‌चिङाहा याॽमिचि, पोसुचि न्‍हाङ् न्‍वाक्‍चि घाक ताम्‍दाङ्‌फुमाभाङ् नास चोग्‍वाङ्‌चिङ्‌हा, इजाङ्‌बाङ्‌निङ् ङ्‌खाचिभाङ् तुक्‍नुङ् आनिङ्‌वा तुगामाना॥”

८ ङ्‌खाॽनिङ्‌गो नोआ बाङ्‌ना याॽमिनुङ् च्‍हेन याहोवे निङ्‌वाफुमा तुक्‍नुङ् चोन्‍दास्‍यामासा॥

नोआगा ताप्‍लिक

९-१० ना नोआगा ताप्‍लिक ओम॥ उका सुम्‍भाङ् उच्‍या बाबुचि ङ्‌वाया सेम, हाम नुङ् येपेत॥ उङ् ङ्‌खिङ्‌बेलाक्‍हा याॽमिचिबे धार्मोति नुङ् इहाचा इसिॽहा काम मेन्‍जोक्‍खुबा न्‍हाङा निङ्‌वाफुमानुङ् लाम्‍खुबा याॽमि साया॥

११ ङ्‌खाॽनिङ्‌गो हेकोहा घाक याॽमिचि च्‍हेन निङ्‌वाफुमागा सोयाइबे इसिॽहा न्‍साया॥ न्‍हाङा घाक ठोङ्‌बे इसिॽहा काम से लेङ्‌मास्‍या॥

१२ निङ्‌वाफुमाङा ताम्‍दाङ्‌फुमा सो, उङा न्‍नाबे घाक इसिॽनुङ् से निसु, इजाङ्‌बाङ्‌निङ् ङ्‌खिङ्‌बेला घाक याॽमिङा इसिॽहा काम से न्‍जोक्‍मास्‍या॥

१३ निङ्‌वाफुमाङा नोआ लु, “का जेप्‍पा घाक याॽमिचि नुङ् ताम्‍दाङ्‌फुमा चा नास्टा चोक्‍मा मितुक्‍सुङ्‌चिङ्, इजाङ्‌बाङ्‌निङ् ङ्‌खाचिङा न्‍जोगुहा इसिॽहा कामङा ना कायुङ्‌लेन इप्‍तिक्‍सुना॥

१४ “न्‍दा च्‍हेन ङ्‌गा लागि गोपेर बाङ्‌ना सिङ्‌गा एको माडा होङ्‌गाॽवा चोगु॥ न्‍नाबे कोठा-कोठा चोगुचि न्‍हाङ् न्‍नाहोङ्‌बे नुङ् पाखा आलाकात्‍ताराङा लेङु॥

१५ न्‍ना होङ्‌गाॽवा ना होम्‍बोक फाखेङ् फुट् केङ्‌गे, लाफा फुट् वाक्‍लाम न्‍हाङ् नाफा फुट् चान्‍चान चोगु॥

१६ होङ्‌गाॽवा खाप्‍तु न्‍हाङ् मोम्‍दालुङ् नुङ् उलाप्‍पेॽना भित्‍ता युम्‍बे एक फुट् उचाबेलेक ठोङ् नाओ॥ न्‍नाबे सुम्‍चि ताला चोगुचि न्‍हाङ् एकपोटि वालाम्‍बुङ् युक्‍सु॥

१७ “घाक हिङ्‌गिलिक्‍हाचि नास चोक्‍मागा का ताम्‍दाङ्‌फुमाबे माडा हिॽवा, वासिक नुङ् भोल तावाङ्, न्‍हाङा ताम्‍दाङ्‌फुमाबे ङ्‌ङोॽयाहा घाक हिङ्‌गिलिक्‍हाचि न्‍सिम्‍मेहा॥

१८ ङ्‌खाॽनिङ्‌गो का न्‍दानुङ् एको बाचा थुन्‍द्‌वाङ्॥ न्‍दा ङ्‌हिङ्‌खुमा, न्‍ज्‍या न्‍दाङ्‌मेक्‍चि खेतुचिघोङ् होङ्‌गाॽवा होङ्‌बे ख्‍या॥

१९ घाक खाले पोसुचि नुङ् न्‍वाकुच्‍याक्‍चिगा एक-एक जोर भालेपोथि-भालेपोथि चोगुचिघोङ् ङ्‌खाचि चा न्‍दानुङ् होङ्‌गाॽवाबे खेतुचि॥

२० ङ्‌खाचि न्‍दानुङ् हिङ्‌गिलिक ङ्‌वानि॥

२१ न्‍हाङा न्‍निङ्‌दा घाक्‍ङा चामाहा घाक खाले चाम्‍योङ्‌बा खेतु॥”

२२ निङ्‌वाफुमाङा लुहा लोॽवामाङ् घाक चेॽया नोआङा चोगु॥

७

१ याहोवे निङ्‌वाफुमाङा नोआ लु, “न्‍दा नुङ् म्‍बाङ्‌बेॽहा याॽमिचि घाक खेतुचिघोङ् होङ्‌गाॽवा होङ्‌बे ख्‍या॥ इजाङ्‌बाङ्‌निङ् ना कायुङ्‌लेन्‍बे उचुन काम चोक्‍खुबा का न्‍दासे तुम्‍नेन्‍ना॥

२ घाक खाले चोक्‍खोहा नुङ् न्‍जोक्‍खोनिन्‍हा पोसुचिभाङ् ला-ला जोडि न्‍दानुङ् खेतुचि॥

३ न्‍हाङा न्‍वाकुच्‍याचि चा घाक खाल्‍गा ला-ला जोडि खेतुचि॥ इजाङ्‌बाङ्‌निङ् ङ्‌खाचिभाङ् माङ् फेरि ताम्‍दाङ्‌फुमाबे न्‍वाक्‍चि पोसुचि पुसाङ् ङ्‌खेम्‍मेहा॥

४ हाकु ला लेन हेक्‍साङ् का ताम्‍दाङ्‌फुमाबे माडा वासिक तामेत्‍वाङ्॥ न्‍ना वासिक नाखेङ् लेन लेॽनिसेॽनि तान्‍नुङ्‌मे॥ न्‍हाङ् हिङ्‌गिलिक्‍हा जिवात्‍चि घाक माङ्‌च्वाङा लुप्‍सेहेत्‍वाचिहोङ् ना ताम्‍दाङ्‌फुमाभाङ् नास्टा न्‍लेङ्‌मेहा॥”

५ याहोवे निङ्‌वाफुमाङा लुहा लोॽवामाङ् घाक्‍थोक नोआङा चोगु॥

६ नोआङा या होम्‍बोक फिम्‍बिलिङ् तासुनिङ् ताम्‍दाङ्‌फुमाबे ङ्‌खाॽला लेक्‍सा॥

७ नोआ, उहिङ्‌खुमा, न्‍हाङ् उच्‍या उताङ्‌मेचि, न्‍ना माङ्‌च्‍वाभाङ् हिङ्‌मागा होङ्‌गाॽवाबे ङ्‌ङुया॥

८ निङ्‌वाफुमाङा कायाहा लोॽवामाङ् घाक खाले पोसुचिगा जोडि-जोडि न्‍हाङा न्‍वाक्‍चि चा

९ नोआनुङ् होङ्‌गाॽवाबे ङ्‌ङुया॥

१० ला लेन हेक्‍साङ् माडा वासिक नुङ् भोल ताया॥

ताम्‍दाङ्‌फुमा माङ्‌च्वाङा लुप्‍सेहेतुना

११ नोआ या होम्‍बोक फिम्‍बिलिङ्‌गा सायानिङ् हिम्‍ना मोनाम्‍गा एलाम्‍ना लेन्‍बे खाम्‍होङ्‌बेॽहा माम्‍माहा माङ्‌च्‍वागा पुन्‍द्‌वाक्‍चि म्‍बेगाभोक्‍सा, ताङ्‌खेङ्‌बेॽहा वासिक्‍का वालाम्‍बुङ्‌चि घाक ङ्‌होसा॥

१२ न्‍हाङा नाखेङ् लेन सोम्‍मा लेॽनिसेॽनि वासिक तायामासा॥

१३ न्‍ना लेन माङ् नोआ, उहिङ्‌खुमा न्‍हाङ् उच्‍या बाबुचि सेम, हाम नुङ् येपेत नुङ् सुम्‍भाङ् उताङ्‌मेचि होङ्‌गाॽवाबे ङ्‌ङुया॥

१४ ङ्‌खाचि नुङ् घाक खाले माम्‍माहा मिमिहा पाङ्‌बे हिङ्‌माहाचि नुङ् पुङ्‌दाबे वाखुबा पोसुचि न्‍हाङ् घाक खाले न्‍वाक्‍चि चा होङ्‌गाॽवाबे ङ्‌ख्‍या॥

१५-१६ याहोवे निङ्‌वाफुमाङा कायाना लोॽवामाङ् घाक खाले हिङ्‌गिलिक्‍हा जिवात्‍चि जोर-जोर नोआनुङ् होङ्‌गाॽवाबे ङ्‌ङुया॥ न्‍हाङा याहोवे निङ्‌वाफुमाङा होङ्‌गाॽवागा वालाम्‍बुङ् छेक्‍तुबिचि॥

१७ वासिक नाखेङ् लेन सोम्‍मा तायामासा॥ न्‍हाङा माङ्‌च्‍वा थोम्‍साङ्-थोम्‍साङ् ख्‍या, न्‍हाङ् माङ्‌च्वाङा होङ्‌गाॽवा तो-तो थेन्‍मा तारोक्‍तु॥

१८ माङ्‌च्‍वा झान प्‍याक थोम्‍साङ् घाइरो लेङ्‌साङ् ख्‍या, न्‍हाङा होङ्‌गाॽवा माङ्‌च्वाङा याङ्मा तारोक्‍तु॥

१९ माङ्‌च्‍वा खिङ् प्‍याक लेक्‍सा, चान्‍चान्हा चोम्‍कोङ्‌चि चा घाक माङ्‌च्वाङा एप्‍तेहेतुचि॥

२० माङ्‌च्‍वा झान पुसाङ् ख्‍या न्‍हाङ् चोम्‍कोङ्‌चिभाङ् चा हिहिच फुट् हिङ् तो सोम्‍मा थोमा॥

२१ ताम्‍दाङ्‌फुमाबे ङ्‌वायाहा घाक पोसुचि, न्‍वाकुच्‍याक्‍चि न्‍हाङ् घाक याॽमिचि न्‍स्‍या॥

२२ ताम्‍दाङ्‌फुमाबे ङ्‌वायाहा सोक्‍मा वाखुबाचि घाक न्‍स्‍या॥

२३ उङा ताम्‍दाङ्‌फुमाबे ङ्‌वाया घाक पोसुचि, पाङ्‌बे हिङ्‌माहा नुङ् पुङ्‌दाबे वाखुबा पोसुचि, घाक याॽमिचि, न्‍हाङ् न्‍वाकुच्‍याक्‍चि नास चोगुचि॥ नोआ नुङ् होङ्‌गाॽवाबे वाखुबाचि से ङ्‌हिङा॥

२४ न्‍हाङा ताम्‍दाङ्‌फुमाबे माङ्‌च्‍वा ए होम्‍बोक फाखेङ् लेन सोम्‍मा थोमामासा॥

माङ्‌च्‍वा हेराब्‍याहा

८

१ इलेन निङ्‌वाफुमाङा नोआ नुङ् होङ्‌गाॽवाबे ङ्‌वायाहा घाक पोसुचि मितुचि॥ न्‍हाङा उङा ताम्‍दाङ्‌फुमाबे हिॽवा फेम्‍मेतुहोङ् माङ्‌च्‍वा हेन्‍दिसाङ् ख्‍या॥

२ ताम्‍दाङ्‌फुमाबेॽहा पुन्‍द्‌वाक्‍चि ङ्‌हेराब्‍या न्‍हाङ् ताङ्‌खेङ्‌बेॽहा वासिक्‍का वालाम्‍बुङ्‌चि चा न्‍छुप्‍ताहोङ्, वासिक लासा॥

३ न्‍हाङ् ताम्‍दाङ्‌फुमाबे माङ्‌च्‍वा ताम्‍बा हेन्‍दिसाङ् ख्‍या॥

४ वासिक तामा तारोक्‍तुना ए होम्‍बोक फाखेङ् लेन हेक्‍साङ् ला मोनाम्‍गा एलाम्‍ना लेन होङ्‌गाॽवा आरारात चोम्‍कोङ्‌बे हेतु॥

५ माङ्‌च्‍वा हेन्‍दिसाङ्-हेन्‍दिसाङ् ख्‍याहोङ् एखेम्‍ना मोनाम्‍गा इम्‍ना लेन्‍बे चोम्‍कोङ्‌गा ओछोम्चि ङ्‌ङोता॥

६ न्‍नागा नाखेङ् लेन हेक्‍साङ् नोआङा होङ्‌गाॽवागा झ्याल होसु,

७ न्‍हाङा एको आॽवा पेसाहाक्‍सु॥ न्‍ना आॽवा घाक माङ्‌च्‍वा मेहेन्‍दिॽले सोम्‍मा यो-खे पेसामासा, न्‍नाबे न्‍लासारायान॥

८ न्‍हाङा नोआङा माङ्‌च्‍वा हेराहायेम ङ्‌हेरान्‍हायेम भोङ् था तोक्‍मागा एको ढुकुवा चा पेसाहाक्‍सु॥

९ ङ्‌खाॽनिङ्‌गो न्‍ना ढुकुवाङा उङ् युङ्‌माना ठोङ् न्‍दोक्‍तुन्‍होङ् न्‍ना होङ्‌गाॽवाबेॽमाङ् लासाराया, नोआङा न्‍ना लाबुहोङ् होङ्‌गाॽवाबे युक्‍सु, इजाङ्‌बाङ्‌निङ् ताम्‍दाङ्‌फुमाबे हाकुचा माङ्‌च्‍वा ङ्‌हेराब्‍यामासान॥

१० ला लेन हेक्‍साङ् फेरि न्‍ना ढुकुवा पेसाहाक्‍सु॥

११ न्‍ना ढुकुवा नाॽमासेक होङ्‌गाॽवाबे लासाराया॥ न्‍नागा उयाबे लोप सेप्‍साना जाइतुन सिङ्‌गा उलाभाक वाइसा॥ न्‍हाङा नोआङा माङ्‌च्‍वा हेराब्‍यामाहा भोङ् था तोक्‍तु॥

१२ न्‍नागा ला लेन हेक्‍साङ् फेरि चा न्‍ना ढुकुवा पेसाहाक्‍सु॥ नापालिक च्‍हेन न्‍ना ढुकुवा न्‍लासारायान॥

१३ नोआङा या होम्‍बोक ए फिम्‍बिलिङ् तासुना इम्‍ना मोनाम्‍गा इम्‍ना लेन्‍बे माङ्‌च्‍वा हेराब्‍या॥ न्‍हाङ् नोआङा होङ्‌गाॽवागा मोम्‍दालुङ् होसुहोङ् यो-खे घाक्‍पे सो, ङ्‌खिङ्‌बेलाक माङ्‌च्‍वा म्‍मायान॥

१४ हिम्‍ना मोनाम्‍गा हिच्‍ला लेन्‍बे खाम घाक हेराब्‍या॥

१५ निङ्‌वाफुमाङा नोआ खाॽला लु,

१६ “ङ्‌गा ङ्‌हिङ्‌खुमा, न्‍ज्‍या न्‍दाङ्‌मेक्‍चि नुङ् होङ्‌गाॽवाभाङ् पाखा लोन्‍दा॥

१७ न्‍दा नुङ् ङ्‌ङोॽयाहा घाक न्‍वाकुच्‍याक्‍चि नुङ् पोसुचि चा पाखा लोन्‍दुचि न्‍हाङ् ङ्‌खाचि ताम्‍दाङ्‌फुमाबे पुसाङ्-पुसाङ् प्‍याक लेङ्‌साङ् ङ्‌खेॽनि॥”

१८ नोआ, उहिङ्‌खुमा नुङ् उच्‍या उताङ्‌मेचि घाक होङ्‌गाॽवाभाङ् न्‍लोन्‍दा॥

१९ न्‍हाङ् घाक पोसुचि नुङ् न्‍वाक्‍चि चा न्‍लोन्‍दा॥

नोआगा होमबोलि

२० नोआङा याहोवे निङ्‌वाफुमागा लागि एको बेदि चोगुहोङ् घाक खाले चोक्‍खोहा पोसु नुङ् चोक्‍खोहा न्‍वाक्‍चिभाङ् एको-एको खेतुचिहोङ् बेदिबे होमबोलि तिसुचि॥

२१ ङ्‌खा नोआङा याहोवे निङ्‌वाफुमाबे तिसुहा बोलिबे याहोवे निङ्‌वाफुमा चोन्‍दास्‍या न्‍हाङ् उङा उनिङ्‌वाबे खाॽला काया, “हाकु का फेरि हेॽनिङ्‌चा याॽमिचिगा कारान्‍ङा ताम्‍दाङ्‌फुमा साराप म्‍बिवाङान्‍ना॥ इजाङ्‌बाङ्‌निङ् का था वान्‍ने मिनिङ् न्‍हाङ्‌तोमाङ् याॽमिचिगा उङ्‌चि निङ्‌वा इसिसि साम्‍मेॽना॥ हाकु न्‍हाङ्‌तो का हिङ्‌गिलिक्‍हाचि खाॽला नास न्‍जोग्‍वान्‍चिङान्हा॥

२२ ताम्‍दाङ्‌फुमा वानुङ् सोम्‍मा न्‍नाबे याङ्‌लि ह्‌वेॽमाना, चाचिॽया खोम्‍माना बेला, कुनुङ्, चिनुङ्, सेन लेन, ह्‌वाङ्‌मा पोक्‍माहा नुङ् चुङ् तुक्‍माहा लेन्‍चि न्‍लेङ्‌नुङ्‌मेहा॥”

निङ्‌वाफुमाङा नोआनुङ् थुन्‍दुना बाचा

९

१ निङ्‌वाफुमाङा नोआ नुङ् उच्‍याचि आसिक पिसाङ् खाॽला लुचि, “ङ्‌गा प्‍याक न्‍ज्‍याचि न्‍लेङ्‌नि न्‍हाङ् ङ्‌गा सान्‍तानचिङा माङ् ताम्‍दाङ्‌फुमा ङ्‌ङिप्‍तुनि॥

२ न्‍निङ्‌दा ताम्‍दाङ्‌फुमाबेॽहा घाक पोसुचि, ताङ्‌खेङ्‌बेॽहा न्‍वाक्‍चि नुङ् सामुन्‍दाराबेॽहा नासाचिङा किसितिॽवागा, खा घाक न्‍निङ्‌गा मुक्‍पे पिमेॽनेनिन्‍हा॥

३ ङ्‌खाचि घाक न्‍निङ्‌दा चामा न्‍लेङ्‌मे, का इमिन न्‍निङ्‌दा चामागा फिम्हा खिउनेत्‍नु पिॽनेनिन ङ्‌खाॽलामाङ् खा घाक थोक चा न्‍निङ्‌दा पिमेॽनेनिन्‍हा॥

४ ङ्‌खाॽनिङ्‌गो हेलि च्‍हेन न्‍निङ्‌दा न्‍जायानुम्‍निन, इजाङ्‌बाङ्‌निङ् हेलिबे पारान वामे॥

५ इसाङा याॽमि सिस्‍वा न्‍नाङा दान्‍डा तोक्‍त्‍वा, न्‍हाङा हेॽना पोसुङा याॽमि सिस्‍वा, न्‍ना चा का सिस्‍वाङ्‌ना॥

६ याॽमि का लोॽवा चोङ्‌नुङ्‌नेनिन, न्‍हाङामाङ् इसाङा याॽमि सिस्‍वा न्‍ना चा याॽमिभाङ् माङ् सिम्‍मेॽना॥

७ न्‍ज्‍याचि प्‍याक न्‍लेङ्‌नि न्‍हाङ् ङ्‌गा सान्‍तानचि ताम्‍दाङ्‌फुमाभोरि पुसाङ् ङ्‌खेॽनि॥”

८ निङ्‌वाफुमाङा नोआ नुङ् उच्‍याचि लुचि,

९-१० “हाकु का न्‍दा नुङ् ङ्‌गा सान्‍तानचि, न्‍हाङा न्‍निङ्‌दानुङ् होङ्‌गाॽवाभाङ् न्‍लोन्‍दाहा घाक पोसुचि, न्‍वाक्‍चिनुङ् का ना बाचा थुन्‍द्‌वाङ्॥

११ हाकु न्‍हाङ्‌तो हेॽनिङ्‌चा खाॽला हिङ्‌गिलिक्‍हा जिवात्‍चि माङ्‌च्वाङा नास न्‍लेङ्‌मेनिन, न्‍हाङा ताम्‍दाङ्‌फुमा हेॽनिङ्‌चा खाॽला माङ्‌च्वाङा नास न्‍लेङ्‌मेन्‍ना॥”

१२ न्‍हाङा निङ्‌वाफुमाङा खाॽला काया, “का न्‍निङ्‌दा घाक हिङ्‌गिलिक्‍हा जिवात्‍चिनुङ् थुन्‍दुङ्‌ना बाचा साधाइगा लागि लेङ्‌निभोङ्

१३ का खिम्‍फुरुम्‍माबे नाम्‍झिलिङ्‌मे युक्‍स्‍वाङ्॥ न्‍नामाङ् का कायुङ्‌लेनबेॽहा घाक्‍नुङ् थुन्‍दुङ्‌ना बाचागा चिङ्‌गो लेङ्‌मेॽना॥

१४ का इबेलाक ताङ्‌खेङ् खिम्‍फुरुम्‍माङा एप्‍त्‍वाङ्‌होङ् न्‍नाबे नाम्‍झिलिङ्‌मे ओमे,

१५ ङ्‌खिङ्‌बेला का न्‍निङ्‌दा घाक हिङ्‌गिलिक्‍हा जिवात्‍चिनुङ् थुन्‍दुङ्‌ना बाचा मित्‍वाङ् न्‍हाङा फेरि हेॽनिङ्‌चा घाक हिङ्‌गिलिक्‍हाचि माडा वासिक नुङ् भोल्‍गा माङ्‌च्वाङा नास न्जोङ्‌मेॽनेनिन्‍हा॥

१६ खिम्‍फुरुम्‍माबे नाम्‍झिलिङ्‌मे ओमेॽनिङ्, का न्‍ना निस्‍वाङ्‌होङ् साधाइ ताम्‍दाङ्‌फुमाबेॽहा घाक जिवात्‍चिनुङ् थुन्‍दुङ्‌ना बाचा मित्‍वाङ्॥

१७ का ताम्‍दाङ्‌फुमाबेॽहा घाक हिङ्‌गिलिक्‍हाचिनुङ् थुन्‍दुङ्‌ना बाचागा चिङ्‌गो नामाङ् ओम॥”

१०

बाबेल्‍गा धाराहारा

११

१ प्‍याक ओन्‍दाङ् ताम्‍दाङ्‌फुमाबेॽहा घाक याॽमिचिङा चेक्‍माना चेॽया एको साया॥ न्‍हाङ् चेक्‍ताइ चा एकाइ खाल्‍गा साया॥

२ याॽमिचि नाम्‍लोन पोटि ङ्‌गोताघोन्‍दानिङ् बेबिलोनिया a खाम्‍युक्‍का एको ओटेम्‍माबे न्‍दायाब्‍याहोङ् न्‍नाबे वामा न्‍दारोक्‍तु॥

३ ङ्‌खाचि उङ्‌चि-उङ्‌चि खाॽला ङ्‌गाया, “लु, कानिङ् इटा लेप्‍सुम्होङ् हुम॥” ङ्‌खिङ्‌बेला ङ्‌खाचिङा गारो न्‍छेङ्‌दुनिङ् लुङ्‌खाक्‍का साटो इटा न्‍हाङा खाम्‍गा साटो आलाकात्‍तारा चालान्‍जोगु॥

४ उङ्‌चिङा ङ्‌गाया, “लु, कानिङ् एङ्‌गा लागि एको साहार चोगुम्‍होङ् न्‍नाबे ताङ्‌खेङ् तोक्‍निखुबा एको धाराहारा चा चोगुम, न्‍हाङ् एङ्‌गा निङ् युक्‍सुम॥ न्‍हाङा कानिङ् ताम्‍दाङ्‌फुमाभोरि ङ्‌हिसिखेइन्‍ना॥”

५ ङ्‌खाॽनिङ्‌गो याहोवे निङ्‌वाफुमा ङ्‌खाचिङा न्‍जोक्‍मास्‍याहा न्‍ना साहार नुङ् धाराहारा सोसे उक्‍सा॥

६ न्‍हाङ् खाॽला काया, “हाकु खा याॽमिचि एको जातिगा ओम्‍चि न्‍हाङ् एको चेॽया न्‍जेक्‍त्‍वा॥ खाचि खाॽलामाङ् चोक्‍साङ् ङ्‌ख्‍याभोङ् उङ्‌चिङा म्‍मितुहा घाक चोक्‍मा ङ्‌यास्‍वाहा॥

७ कानिङ् मो खेइहोङ् ङ्‌खाचिङा न्‍जेक्‍तुहा चेॽया खाल्‍बाले चोक्‍तुबिम्‍चिम, न्‍हाङ् ङ्‌खाचिङा एकोङा चेक्‍तुहा चेॽया हेकोनाङा आमा ङ्‌यासुनिन्‍नि॥”

८ ङ्‌खाॽला याहोवे निङ्‌वाफुमाङा ङ्‌खाचि ताम्‍दाङ्‌फुमाभोरि हिसाहाक्‍सुचि॥ न्‍हाङ् ङ्‌खाचिङा न्‍ना साहार चोक्‍मा न्‍लेप्‍ति॥

९ न्‍ना साहारगा उनिङ् उङ्‌चिङा बाबेल ङ्‌युक्‍सु॥ इजाङ्‌बाङ्‌निङ् न्‍नाबेॽमाङ् हाङ्‌बाङा घाक याॽमिचिगा चेॽया खाल्बाल चोक्‍तुबिचि॥ न्‍हाङ् ङ्‌खाचि ताम्‍दाङ्‌फुमाभोरि ङ्‌हिसाख्‍या॥

तेराहागा सान्‍तानचि

२७ तेराहागा सुम्‍भाङ् उच्‍याचि आब्‍राम, नाहोर नुङ् हारान ङ्‌वाया॥ हारानगा उच्‍यागा उनिङ् लोत साया॥

२८ हारान उका उप्‍पा मेन्‍सिले बेबिलोनिया खाम्‍युक्‍का उर साहारबे स्‍या॥ उका वाम चा न्‍ना साहारबेॽमाङ् लेक्‍सामासा॥

२९ आब्‍रामङा साराइनुङ् न्‍हाङा नाहोरङा हारानगा उच्‍या मामु मिल्‍कानुङ् थाङ् छेङाचि॥ हारानगा हेकोना उच्‍या मामु चा वाया न्‍नागा उनिङ् यिस्‍का साया॥

३० साराइ बाझि साया, न्‍हाङा उका उच्‍याचि म्‍मायानिन॥

३१ इलेन तेराहाङा उच्‍या आब्‍राम नुङ् उताङ्‌मे साराइ न्‍हाङा उका उच्‍या हारान पोटिक्‍ना उयाङ्‌मेन लोत खेतुचिहोङ् कानान खाम्‍युक्‍पे खेॽमागा बेबिलोनिया खाम्‍युक्‍का उर साहारभाङ् लामा॥ उङ्‌चि हारान्बे न्‍दासुहोङ् न्‍नाबेॽमाङ् वामा न्‍दारोक्‍तु॥

३२ तेराहा हिच होम्‍बोक फा फिम्‍बिलिङ् तासुहोङ् हारान्‍बेॽमाङ् स्‍या॥

a 

११:२ हिब्‍रु चेॽयाभाङ् न्‍ना सिनार चा न्‍लु॥

याहोबेङा आब्‍राम काना

१२

१ याहोवे निङ्‌वाफुमाङा आब्‍राम खाॽला लु, “ङ्‌गा खाम्‍युक, आफान्‍ताचि न्‍हाङ् म्‍बागा पाङ् नाओघोङ् का हेॽना खाम्‍युक सोॽमेमेनेन, न्‍नाबे ख्‍या॥

२ का न्‍दा प्‍याक न्‍ज्‍या ङ्‌याङ्‌मेन्‍चि पिमेॽनेन न्‍हाङ् ङ्‌खाचिगा एको माडा जाति लेङ्‌मे॥

का न्‍दा प्‍याक आसिक पिमेॽनेन॥ ङ्‌गा न्‍निङ् घाक्‍पे हिमे न्‍हाङ् न्‍दाभाङ्‌माङ् घाक्‍ङा आसिक न्‍दोक्‍त्‍वाहा॥

३ न्‍दा आसिक पिखुबाचि का आसिक पिवाङ्‌चिङ्, न्‍हाङ् साराप पिखुबाचि साराप पिवाङ्‌चिङ्॥

न्‍दाभाङ्‌माङ् ताम्‍दाङ्‌फुमाबेॽहा घाक जातिगा याॽमिचि आसिक पिवाङ्‌चिङ्‌हा॥”

४ आब्‍राम लाफा फिम्‍बिलिङ्‌गा सायानिङ् याहोवे निङ्‌वाफुमाङा लुहा लोॽवामाङ् उङ् हारानभाङ् लामा॥ ओयेछा लोत चा उङ्‌नुङ् ख्‍या॥

५ आब्‍रामङा उहिङ्‌खुमा साराइ, ओयेछा लोत, उका नोकार नोकार्निचि न्‍हाङा उङ्‌चिङा हारान्बे ङ्‌ङुबुहा घाक याङ्सा ङ्‌खेतुहोङ् कानान ठोङ्‌बे ख्‍या॥ न्‍हाङा न्‍नाबे न्‍दासु॥

६ आब्‍राम न्‍ना ठोङ्‌भाङ् साकेम साहारगा मोरेबेॽना पाबित्‍तारा सिङ् वायाना ठोङ् सोम्‍मा तासु॥ ङ्‌खिङ्‌बेला न्‍ना ठोङ्‌बे कानानिचि ङ्‌वाया॥

७ याहोवे निङ्‌वाफुमा आब्‍रामगाबे तायाहोङ् खाॽला लु, “ना खाम्‍युक ङ्‌गा सान्‍तानचि पिवाङ्‌चिङाहा॥” न्‍हाङामाङ् उकाबे ताखुबा याहोवे निङ्‌वाफुमागा लागि उङा न्‍नाबे एको बेदि चोगु॥

८ न्‍नाभाङ् उङ् बेथेल्‍गा नाम्‍लोन पोटिना चोम्‍कोङ्‌बे चोताख्‍या न्‍हाङ् बेथेल नुङ् आइ साहारगा उलुम्‍बे पाल टागाचोगु॥ न्‍हाङा याहोवे निङ्‌वाफुमागा लागि एको बेदि चोगुहोङ् याहोवे निङ्‌वाफुमा आराधाना चोगु॥

९ न्‍हाङा आब्‍राम न्‍नाभाङ् चोसाङ्-चोसाङ् छुप्‍तालाङ् पोटिना नेगेब बाङ्‌ना ठोङ्‌पोटि चोताख्‍या॥

१३

१४

निङ्‌वाफुमाङा आब्‍रामनुङ् थुन्‍दुना बाचा

१५

१ इलेन आब्‍रामङा निङ्‌वाफुमाभाङ् एको सेन्‍चि तोक्‍तु॥ सेन्‍चिबे याहोवे निङ्‌वाफुमाङा खाॽला लुना खेप्‍सु, “आब्‍राम, ङ्‌गिसितान का इमिन्‍हा आप्‍ठेरोभाङ् चा जोगाचोङ्‌मेॽनेन न्‍हाङ् माडा इनाम पिम्‍मेॽनेन्‍ना॥”

२ ङ्‌खाॽनिङ्‌गो आब्‍रामङा लु, “याहोवे निङ्‌वाफुमा, का न्‍दा इमिन्‍ना इनाम पिमेङ्‌गाना? इजाङ्‌बाङ्‌निङ् आका आच्‍याचि चा म्‍मानिन, आपाङ्‌गा हाक्वाला गो दामास्‍कास्बेॽना एलिएजार लेङ्‌मे॥

३ न्‍दा का सान्‍तानचि म्‍ब्‍याङ्‌गान, न्‍हाङामाङ् हाकु आका एको नोकार माङ् आका याङ्‌सागा हाक्वाला लेङ्‌मेॽना॥”

४ याहोवे निङ्‌वाफुमागा चेॽया फेरि उङ्‌बे ताया, “ना न्‍नोकार एलिएजार ङ्‌गा याङ्‌सागा हाक्वाला न्‍लेङ्‌मेन्‍ना, न्‍ज्‍या माङ् ङ्‌गा हाक्वाला लेङ्‌मेॽना॥”

५ याहोवे निङ्‌वाफुमाङा उङ् पाखा खेतुहोङ् ताङ्‌खेङ् सोॽमेसाङ् खाॽला लु, “खा चोक्‍चोकिचि निॽमा यास्‍वाचिघा येम ङ्‌यास्‍वान्‍चिगान्‍हा येम? निरुसोचि॥ ङ्‌गा सान्‍तानचि चा खाॽलामाङ् प्‍याक न्‍लेङ्‌मेहा॥”

६ आब्‍रामङा याहोवे निङ्‌वाफुमागा खा चेॽया बिस्‍वास चोगु, न्‍हाङा हाङ्‌बा निङ्‌वाफुमा उङ्‌नुङ् चोन्‍दास्‍या॥ ङ्‌खाॽला बिस्‍वास चोगुहोङ्‌माङ् याहोवे निङ्‌वाफुमाङा आब्‍राम धार्मोति बानाचोगु॥

१६

१७

१५ निङ्‌वाफुमाङा आब्‍राहाम खाॽला लु, “हाकु न्‍हाङ्‌तो न्‍दा ङ्‌हिङ्‌खुमा साराइ न्‍लुन, ङ्‌खाॽनिङ्‌गो हाकु उनिङ् सारा लेङ्‌मेॽना॥

१६ का उङ् आसिक पिवाङ् न्‍हाङा उङ्‌भाङ् ङ्‌गा लागि एको न्‍ज्‍या बाबु लेङ्‌मे॥ का उङ् आसिक पिवाङ् न्‍हाङा उङ् प्‍याक जातिचिगा मा लेङ्‌मे॥ न्‍हाङ् जाति-जातिचिगा हाङ्‌चि चा उका सान्‍तानचि माङ् न्‍लेङ्‌मेहा॥”

१७ आब्‍राहामङा निङ्‌वाफुमा फोप फोप्‍ताहोङ् सेमेतु, ङ्‌खाॽनिङ्‌गो उनिङ्‌वाबे युन्‍चासाङ् खाॽला काया, “होम्‍बोक फिम्‍बिलिङ् ताखुबा याॽमिगा चा उच्‍याचि न्‍लेङ्‌मेहायि? साराङा चा पाखेङ् फिम्‍बिलिङ् तासिक्‍सु, उङा इमिन उच्‍या तोक्‍मायास्‍वाचिहा?”

१८ न्‍हाङा आब्‍राहामङा निङ्‌वाफुमा खाॽला लु, “इस्‍माएल माङ् आका हाक्वाला लेङ्‌नि॥”

१९ ङ्‌खाॽनिङ्‌गो निङ्‌वाफुमाङा लु, “मेन्‍ना, ङ्‌हिङ्‌खुमा साराङा माङ् ङ्‌गा लागि एको उच्‍या तोक्‍त्‍वाना, न्‍हाङ् न्‍दा न्‍नागा उनिङ् इसाहाकa युक्‍सुबि॥ का न्‍नानुङ् न्‍हाङ् न्‍नागा सान्‍तानचिनुङ् बाचा थुन्‍द्‌वाङ्, न्‍ना बाचा साधाइभोरिगा लागि लेङ्‌मेॽना॥

२० न्‍दा इस्‍माएलगा लागि चोगाङ्‌घा बिन्‍ति का खेप्‍सुङ्॥ सो न्‍ना चा का आसिक पिवाङ्‌होङ् उका चा प्‍याक सान्‍तानचि न्‍लेङ्‌मे न्‍हाङा उङ् एहि तायेन्‍राङ्‌बाचिगा उप्‍पा लेङ्‌मेॽना॥ न्‍नागा सान्‍तानचिभाङ् चा का एको माडा जाति चोग्‍वाङ्‌ना॥

२१ ङ्‌खाॽनिङ्‌गो साराङा तोक्‍त्‍वाना इसाहाकनुङ् माङ् का आका बाचा पुरा चोग्‍वाङ्‌ना॥ उङा न्‍ना पिछा नाम्‍मा खिङ्‌बेलाक्‍माङ् तोक्‍त्‍वाना॥”

२२ आब्‍राहामनुङ् साला लेन्‍दाब्‍याहोङ् निङ्‌वाफुमा न्‍नाभाङ् ख्‍या॥

२३ न्‍ना लेन आब्‍राहामङा निङ्‌वाफुमाङा लुहा लोॽवा उच्‍या इस्‍माएल नुङ् उपाङ्‌बे ङ्‌वायाहा घाक बाबुचि न्‍हाङा आब्‍राहामगा पाङ्‌बे वाम लेङ्‌खुबाचि नुङ् इनुराचिहा नोकारचि घाक खाताना न्‍जोगा॥

२४ खाताना चोगानिङ् आब्‍राहाम पापा फिम्‍बिलिङ् तासुक्‍सा॥

२५ न्‍हाङा उच्‍या इस्‍माएलङा च्‍हेन ए सुम फिम्‍बिलिङ् तासुक्‍सा॥

२६-२७ आब्‍राहामनुङ् उच्‍या इस्‍माएल इमाङा खाताना लेक्‍साचि॥ उपाङ्‌बे ङ्‌वाह्‌या नुङ् इनुराचिहा हेकोहा जातिगा घाक नोकारचि चा न्‍ना लेन माङ् खाताना न्‍लेक्‍सा॥

a 

१७:१९ नागा तुम्‍बिला ओम, “युन्‍चामेॽना॥”

१८

१९

२०

इसाहाकका वाम

२१

१ याहोवे निङ्‌वाफुमाङा ओन्‍दाङ् कायाना लोॽवामाङ् सारा आसिक पि॥

२ न्‍हाङा सारा उच्‍या तोक्‍खुमा लेक्‍सा॥ मिहेक्‍साङ् निङ्‌वाफुमाङा कायाना बेलाबे एको उङ्‌चि च्‍या वाया॥ ङ्‌खाॽला आब्‍राहाम पाघ्याम लेक्‍साब्‍याना बेलाबे पिछागा उप्‍पा लेक्‍सा॥

३ आब्‍राहामङा उच्‍यागा उनिङ् इसाहाकa युक्‍सुबि॥

४ न्‍हाङा पिछा वायाना ता लेन लेक्‍साहोङ् निङ्‌वाफुमागा आग्‍गे लोॽवा उङा पिछागा खाताना चोक्‍तुबि॥

५ इसाहाकका वाम लेक्‍सानिङ् आब्‍राहामङा होम्‍बोक फिम्‍बिलिङ् तासुक्‍सा॥

६ साराङा खाॽला काया, “निङ्‌वाफुमाङा का चोन्‍सिमेप्‍मागा खाॽला चोगुक्‍सुहा,न्‍हाङ् हाकु खा चेॽया खेम्‍खुबाचि घाक कानुङ् न्‍जोन्‍सिमे, ङ्‌युन्‍चामेहा॥”

७ उङा फेरि काया, “साराङा उच्‍या तोक्‍त्‍वाचिहोङ् नु पिॽमेत्‍वाचिहाभोङ् इसाङा आब्‍राहाम लुॽमा ङ्‌यासुबि? ङ्‌खोङ्‌चा उङ् पाघ्याम लासाब्‍यामानिङ् काभाङ् उका एको उच्‍या बाबु वायामाना॥”

८ पिछा पुसाङ् ख्‍या न्‍हाङ् उमागा नु उङ्‌मा लेप्‍ति, न्‍ना लेन आब्‍राहामङा एको माडा होक्‍ता एन्‍दु॥

a 

२१:३ नागा तुम्‍बिला ओम “उङ् युन्‍चामेॽना॥”

निङ्‌वाफुमाङा आब्‍राहामगा बिस्‍वास छाप्‍तुना

२२

१ मिहेक्‍साङ् निङ्‌वाफुमाङा आब्‍राहामगा बिस्‍वास छाप्‍मागा खाॽला लु, “ओ, आब्‍राहाम॥”

आब्‍राहामङा लु, “हाजुर, खेम्‍मासिम्‍मेङ्‌ना॥”

२ निङ्‌वाफुमाङा लु, “न्‍लुङ्‌मा तुक्‍तुना न्‍ना एको सेॽना न्‍ज्‍या इसाहाक खेतुघोङ् मोरियाहा बाङ्‌ना खाम्‍युक्‍पे ख्‍या॥ का न्‍नाबे एको कोङ्‌गु सोॽमेमेनेन न्‍हाङा न्‍नाबे न्‍ज्‍याङा का होमबोलि पियाङ्॥”

३ हेक्‍साङ्‌ना लेन भेनिक आब्‍राहामङा होम बोलिगा लागि मिॽयाङ् सिङ् चेनुहोङ् उका गाधाबे भारि थुन्‍दु, न्‍हाङ् उच्‍या इसाहाक नुङ् हिप्‍पाङ् उका नोकोरचि खेतुचिहोङ् निङ्‌वाफुमाङा लुना ठोङ्‌बे ख्‍या॥

४ सुम्‍ना लेन आब्‍राहामङा न्‍ना ठोङ् माङ्‌दुन्‍धाङ् निसु॥

५ न्‍हाङा उका नोकोरचि खाॽला लुचि, “न्‍जिङ्‌दा ना गाधानुङ् न्‍नाबे वायाचि॥ कान्‍चिङ् न्‍नाबे खेमेङ्‌चिङ्‌होङ् निङ्‌वाफुमा आराधाना चोङ्‌मेङ्‌चुङ् न्‍हाङ् लाॽनाम्‍मेङ्‌चिङ्‌हा॥”

६ आब्‍राहामङा होमबोलि चोक्‍माहा सिङ् उच्‍या इसाहाक खुॽमेतु न्‍हाङा मि नुङ् ताबेक च्‍हेन उमुक्‍पे याङुचिहोङ् उङ्‌चि ख्‍याचि॥ उङ्‌चि सोरि-सोरि खेॽमास्‍याचिनिङ्

७ इसाहाकङा खाॽला लु, “आप्‍पा!”

आब्‍राहामङा लु, “बाबु इना?”

इसाहाकङा छिम्‍दु, “कान्‍चिङ्‌नुङ् मि नुङ् सिङ् गो वान्‍ने, ङ्‌खाॽनिङ्‌गो होमबोलि चोक्‍माना सामुङ् च्‍हेन हेॽनाइ?”

८ आब्‍राहामङा पोलोवा पि, “निङ्‌वाफुमाङामाङ् जुराचोङ्‌बिमेहा॥” न्‍हाङा उङ्‌चि सोरि-सोरि ख्‍याचि॥

९ उङ्‌चि निङ्‌वाफुमाङा लुना ठोङ्‌बे तासाचु॥ न्‍नाबे आब्‍राहामङा एको बेदि चोगु, न्‍हाङ् न्‍ना छोङ्‌बे सिङ् तोक्‍सुहोङ् छेङ्‌दु॥ न्‍हाङा उच्‍या इसाहाक थुन्‍दुहोङ् बेदिबेॽहा सिङ्‌छोङ्‌बे युक्‍सु॥

१० न्‍हाङा आब्‍राहामङा उच्‍या बोलि चोक्‍मागा ताबेक साक्‍सु॥

११ ङ्‌खाॽनिङ्‌गो याहोवे निङ्‌वाफुमागा एको वालोक्‍दुतङा वालोकपाहाङ् उङ् खाॽला लु, “आब्‍राहाम, ओ आब्‍राहाम!”

उङा पोलोवा पि, “हाजुर॥”

१२ वालोक्‍दुतङा लु, “न्‍ना बाबुबे म्‍मुक ङ्‌ङेन्‍दुन, उङ् इच्‍चा न्‍जोगुन॥ हाकु का था तोक्‍तुङ् न्‍दा जेप्‍पा निङ्‌वाफुमानुङ् किसिम्‍मेकाना, इजाङ्‌बाङ्‌निङ् ङ्‌गा एको सेॽना न्‍लुङ्‌मा तुक्‍तुना न्‍ज्‍या चा निङ्‌वाफुमाङा आग्‍गे पियाघा लोॽवा होमबोलि चोक्‍मागा त्‍यारि लेक्‍सागा॥”

१३ आब्‍राहामङा यो-खे घाक पोटि सो, ङ्‌खिङ्‌बेला उङा सिङ्‌गा बुट्‌टाबे उटाङ् हेतुक्‍साना एको सामुङ् निसु॥ उङ् ख्‍याहोङ् न्‍ना आप्‍तु न्‍हाङ् उच्‍यागा साटोबे न्‍ना होमबोलि चोगु॥

१४ आब्‍राहामङा न्‍ना ठोङ्‌गा उनिङ् “याहोवे निङ्‌वाफुमाङा जुराचोङ्‌बिमेहा” युक्‍सु॥ हाकु सोम्‍मा चा याॽमिचिङा खाॽला ङ्‌गामे, “याहोवे निङ्‌वाफुमागा कोङ्‌गुबे उङा जुराचोङ्‌बिमेहा॥”

१५ याहोवे निङ्‌वाफुमागा दुत्‍ङा वालोकपाहाङ् हिम्‍ना खेप आब्‍राहाम काहोङ् खाॽला लु,

१६ “याहोवे निङ्‌वाफुमा कामे, ‘का आका आनिङ्‌बे बाचा युक्‍स्‍वाङ्॥ का न्‍दा प्‍याक आसिक पिम्‍मेॽनेन्‍हा॥ इजाङ्‌बाङ्‌निङ् न्‍दा एकोना न्‍ज्‍या चा ङ्‌गा लागि मेयुङ्‌ले का लुॽनेन्‍हा लोॽवा बोलि पिॽमागा त्‍यारि लेक्‍सागा॥

१७ न्‍हाङामाङ् का ना बाचा युक्‍स्‍वाङ्, ताङ्‌खेङ्‌बेॽहा चोक्‍चोकिचि नुङ् सामुन्‍दाराबेॽहा बालुवा लोॽवा प्‍याक ङ्‌गा सान्‍तानचि पिमेॽनेन्‍हा॥ ङ्‌गा सान्‍तानचिङा उङ्‌चि सात्‍तुरचि ङ्‌हेच्‍वाचि॥

१८ न्‍हाङा ङ्‌गा सान्‍तानचिभाङ् माङ् ताम्‍दाङ्‌फुमाबेॽहा घाक जातिगा याॽमिचिङा आसिक न्‍दोक्‍त्‍वाहा॥ इजाङ्‌बाङ्‌निङ् न्‍दा आचेॽया येनुगा॥’”

१९ आब्‍राहाम नुङ् उच्‍या इसाहाक नोकोरचि वायाचिनाबे लासारायाचि न्‍हाङ् ङ्‌खाचि सोरि-सोरि बेर्सेबा बाङ्‌ना ठोङ्‌बे ङ्‌ख्‍या॥ न्‍हाङा आब्‍राहाम न्‍नाबेॽमाङ् वामा तारोक्‍तु॥

२३

२४

एसाब नुङ् याकुबका वाम

२५

१९ ना आब्‍राहामगा उच्‍या इसाहाकका छोङ्‌गा ताप्‍लिक ओम॥

२० इसाहाकङा पाधान आराम्बेॽना बातुएल आरामिगा उच्‍या लाबानगा उनुन्‍छा रिबेकानुङ् थाङ् छेङानिङ् उङा नाखेङ् फिम्‍बिलिङ् तासुक्‍सा॥

२१ रिबेकागा उच्‍याचि ङ्‌वायानिन्‍नाङा इसाहाकङा उका लागि याहोवे निङ्‌वाफुमानुङ् पार्थाना चोक्‍तुबि॥ हाङ्‌बा निङ्‌वाफुमाङा उका पार्थाना खेप्‍सुबि, न्‍हाङ् रिबेका उच्‍या तोक्‍खुमा लेक्‍सा॥

२२ रिबेकागा ओफोक्‍पे हिप्‍पाङ् उच्‍याचि ङ्‌वाया॥ ङ्‌खाचि मेवाले उङ्‌चि मागा ओफोक्‍पेॽमाङ् चुङ्‌मा तारोक्‍ताचु॥ न्‍हाङा “आफोक्पे इजाङ् खाॽला लेङ्‌मासिम्‍मेहा?” भोङ् याहोवे निङ्‌वाफुमा छिम्‍से ख्‍या॥

२३ याहोवे निङ्‌वाफुमाङा उङ् लु, “म्‍फोक्‍पे हिच्‍चि जातिचि ङ्‌वान्‍ने॥ उङ्‌चि-उङ्‌चि काङ्‌खुबा जातिचि न्‍दा तोक्‍त्‍वाचिगा॥ एको हेकोना हाक्‍निङ् चात्‍तुना लेङ्‌मे, न्‍हाङ् तुम्‍नाङा पाक्‍नागा सेवा चोग्‍वा॥”

२४ उका चेराङ्‌मा लामाना बेला ताया, न्‍हाङ् उङा जोम्‍ले उच्‍या बाबु तोक्‍तुचि॥

२५ तुम्‍ना च्‍हेन फाम्‍ना बार्नागा साया॥ उङ् वायानिङ् उका सालुङ् भोरि तेक वाहा लोॽवा उमुङ् वाया॥ न्‍हाङामाङ् न्‍नागा उनिङ् एसाबa युक्‍सुबि॥

२६ न्‍हाङा उनुन्‍छा च्‍हेन वायानिङ् उफुगा कुर्कुचाबे लाप्‍साङ् लोन्‍दा॥ न्‍हाङामाङ् न्‍नागा उनिङ् याकुबb युक्‍सुबि॥ ङ्‌खाचि वायाचिनिङ् इसाहाकङा याखेङ् फिम्‍बिलिङ् तासुक्‍सा॥

एसाबङा तुम्‍ना च्‍याङा तोक्‍माना चोक्‍तोक इनुचोना

२७ ङ्‌खाचि माम्‍माहा लेक्‍साचिहोङ् एसाब च्‍हेन ओटेम्‍मा खाबे कोङ्‌घोखुबा एको सिपालु सिकारि लेक्‍सा॥ ङ्‌खाॽनिङ्‌गो याकुब च्‍हेन पाङ्‌बे वाखुबा प्‍याक मेन्‍जेक्‍खुबा याॽमि लेक्‍सा॥

२८ इसाहाकङा एसाब तुक्‍नुङ् उसाप थाक्‍तु, इजाङ्‌बाङ्‌निङ् न्‍नाङा सिसुराचिहा जिवात्‍चिगा उसा उङा खुम्‍दुनुङ् चामा तोक्‍तु॥ ङ्‌खाॽनिङ्‌गो रिबेकाङा च्‍हेन याकुब उसाप थाक्‍तु॥

२९ इलेन याकुबङा बोराक्‍का उवा मोक्‍मास्‍यानिङ् एसाब सिकार चायाहोङ् लासाराया॥ उङ् यागास्‍यामासा न्‍हाङा साक्‍ङा सेहेक्‍सासा॥

३० एसाबङा याकुब लु, “का साक्‍ङा सेहेक्‍साङ्‌ना मिॽयाङ् ङ्‌खा बोराक्‍का फाम्‍हा उवा होम्‍मा पियाङ्॥” न्‍हाङामाङ् उङ् एदोम चा न्‍लु॥

३१ याकुबङा लु, “न्‍दा तुम्‍ना च्‍या बाबुङा तोक्‍माना चोक्‍तोक का पियाङ्‌गाभोङ् से पिमेॽनेन्‍हा॥”

३२ एसाबङा लु, “लेङ्‌मेॽना, साक्‍ङा सेहेक्‍साङ्‌निङ्‌ङा न्‍ना चोक्‍तोक का इजाङ्‌ना॥”

३३ याकुबङा लु, “ओन्‍दाङ् का तोक्‍तुङ्‌ना चोक्‍तोक न्‍दा पिम्‍मेॽनेन्‍ना भोङ् कासाम चाया॥” एसाब कासाम चाया, न्‍हाङ् उका चोक्‍तोक याकुब पिहाक्‍सु॥

३४ न्‍हाङा याकुबङा उङ् मिॽयाङ् चालेप्‍पा नुङ् उवा पि॥ एसाबङा चो, उवा होप्‍सु न्‍हाङ् पोगाख्‍या॥ खाॽला एसाबङा उका तुम्‍ना च्‍या बाबुङा तोक्‍माना चोक्‍तोक उनुन्‍छानुङ् इनुचो॥

a 

२५:२५ नागा तुम्‍बिला ओम “उमुङ् सेॽना॥” उङ् एदोम चा न्‍लु॥ न्‍नागा तुम्‍बिला ओम “फाम्‍ना॥”

b 

२५:२६ नागा तुम्‍बिला ओम “उङा कुरकुचा लाब्‍वाना॥”

२६

इसाहाकङा याकुब आसिक पिना

२७

१ इसाहाक उमिक मेनिखुबा पाघ्याम लेक्‍साब्‍यामासा॥ उङा तुम्‍ना उच्‍या एसाब काहोङ् खाॽला लु, “ओ आच्‍या एसाब॥”

एसाबङा लु, “हाजुर आप्‍पा॥”

२ उङा लु, “सो, का हाकु पाघ्याम लासाब्‍याङ्, हाकु का सिमाना बेला तायाब्‍यामा॥

३ न्‍हाङामाङ् हाकु न्‍छिगिक नुङ् पिसिक खेतुचिघोङ् पाखा ख्‍या, न्‍हाङ् आका लागि पुङ्‌दाबेॽना एको जिवात सिसुरा॥

४ न्‍हाङ् खुम्‍दुनुङ् निघोङ् का चामेताङ्॥ ङ्‌खा च्‍वाङ्‌होङ् का सिमा हाक्‍निङ् ओन्‍दाङ् तुम्‍ना च्‍याङा तोक्‍माहा आसिक पिम्‍मेॽनेन्‍हा॥”

५ इसाहाकङा एसाब खाॽला लुॽमास्‍यानिङ् रिबेकाङा खेप्‍सुक्‍सा॥ एसाब सिकार चोक्‍से पुङ्‌दाबे खेब्‍याहोङ्,

६ रिबेकाङा याकुब लु, “सो, म्‍बाङा एसाब खाॽला लुॽमास्‍याना,

७ ‘एको जिवात सिसुरा न्‍हाङ् खुम्‍दुनुङ् निघोङ् का चामेताङ्, ङ्‌खा चावाङ्‌होङ् का सिमा हाक्‍निङ् ओन्‍दाङ् न्‍दा याहोवे निङ्‌वाफुमागा उयुम्‍बे आसिक पिम्‍मेॽनेन्‍हा॥’

८ न्‍हाङामाङ् बाबु न्‍दा आचेॽया खेप्‍सु, न्‍हाङ् का लुॽनेन्‍हा लोॽवा चोगा॥

९ बागाल्‍बे ख्‍याघोङ् हिच्‍चि चात्‍तुहा पाठाचि आप्‍तुचि, का म्‍बाङा उसाप थाक्‍माहा सा निम्‍बिमेॽनेन्‍हा॥

१० न्‍हाङा न्‍दा खेतुघोङ् उङ् चामेतु न्‍हाङ् उङ् सिमा हाक्‍निङ् ओन्‍दाङ् न्‍दा आसिक पिम्‍मेकाहा॥”

११ याकुबङा उमा खाॽला लु, “आफुगा उसालुङ्‌भोरि उमुङ्‌यि उमुङ् वान्‍ने, ङ्‌खाॽनिङ्‌गो आका गो मान॥

१२ आप्‍पाङा सोम्‍मेङ्‌निङ् का लेमुचोङ्‌ना था तोक्‍तुहोङ् आसिक्‍को मेन्‍ना, साराप ले तोक्‍त्‍वाङाहा लोप्‍पि॥”

१३ उमाङा लु, “बाबु, न्‍दा पियागाना साराप्‍ङा कामाङ् याङ्‌ङानि॥ ङ्‌खाॽनिङ्‌गो का लुॽनेन्‍हा चेॽया येनु॥ ख्‍याघोङ् पाठा आप्‍तुचि॥”

१४ याकुब ख्‍याहोङ् पाठा आप्‍तुचि न्‍हाङ् उमा पि॥ उमाङा इसाहाकङा उसाप थाक्‍माहा चाम्‍योङ्‌बा नितुबि,

१५ न्‍हाङ् पाङ्‌बे वायाहा एसाबका घाकहाक्‍निङ् उचुन्‍ना तेक लोन्‍दुहोङ् याकुब वाॽमेतु॥

१६ याकुबका उमुङ् मेॽनिङ्ना ओखोम नुङ् उमुक्‍पे पाठागा ह्‌वारिक वाॽमेतु॥

१७ न्‍हाङा खुम्‍दु निहा सा नुङ् चालेप्‍पा उच्‍या याकुब पिहाक्‍सु॥

१८ याकुबङा उप्‍पागाबे ख्‍याहोङ् लु, “आप्‍पा॥”

इसाहाकङा लु, “ह्‌या, न्‍दा हेॽना आच्‍यागान?”

१९ याकुबङा लु, “का ङ्‌गा तुम्‍ना न्‍ज्‍या एसाबङान॥ न्‍दा लुयाङ्‌घा लोॽवा चोगुक्‍सुङ्, पोगाघोङ् का ताङाहा सा चो न्‍हाङ् का आसिक पियाङ्॥”

२० इसाहाकङा लु, “मेन्‍ना बाबु, खिङ्‌छिटो इमिन तुप्‍सुरागाना?” याकुबङा पोलोवा पि, “याहोवे ङ्‌गा निङ्‌वाफुमाङा का तुम्‍मेताङ्‌ना॥”

२१ न्‍हाङा इसाहाकङा याकुब लु, “आयुम्‍बे आबा, न्‍दा जेप्‍पा आच्‍या एसाबकान येम मेक्‍कान्‍नायेम सोम्‍सोॽनेन॥”

२२ याकुब उप्‍पागा उयुम्‍बे ख्‍या॥ उप्‍पाङा सोप्‍सु न्‍हाङ् लु, “न्‍सेम्‍ला गो याकुबका लोॽवाना ङ्‌खाॽनिङ्‌गो म्‍मुक्‍चि गो एसाबका लोॽवा एत्‍वाङ्‌चिङाहा॥”

२३ याकुबका उमुक्‍पे एसाबका लोॽवा उमुङ्‌यि उमुङ् वायाहोङ् इसाहाकङा चिनान्‍जोगुन॥ न्‍हाङा आसिक पिहेक्‍सुसानिङ् उप्‍पाङा फेरि इमा छिम्‍दु,

२४ “इना न्‍दा जेप्‍पा एसाबकान्‍यि?”

याकुबङा पोलोवा पि, “का एसाबङान माङ्॥”

२५ न्‍हाङा इसाहाकङा लु, “का मिॽयाङ् सा पियाङ्॥ ङ्‌खा च्‍वाङ्‌होङ् का न्‍दा आसिक पिम्‍मेॽनेन्‍हा॥” याकुबङा उङ् सा चामेतु न्‍हाङ् मिॽयाङ् सिम्‍लेॽमाङ्‌च्‍वा चा उङ्‌मेतु॥

२६ न्‍हाङा उप्‍पाङा उङ् खाॽला लु, “आच्‍या, आयुम्‍बे आबाघोङ् उम्‍मा चोगाङ्॥”

२७ याकुब उयुम्‍बे ख्‍याहोङ् उप्‍पा उम्‍मा चोगु॥ न्‍हाङा इसाहाकङा न्‍नागा ओतेक नाम्‍साङ् खाॽला आसिक पि, “आच्‍या इखिङ् खुम्‍दु नामाना, याहोवे निङ्‌वाफुमाङा आसिक पिना रोपा लोॽवा॥

२८ निङ्‌वाफुमाङा ताङ्‌खेङ्‌भाङ् सित पिक्‍कानि न्‍हाङ् ङ्‌गा रोपा लाम्‍धाङ् मोलिलो चोङ्‌बिॽकानि॥ उङा न्‍दा प्‍याक चाचिॽया नुङ् सिम्‍लेॽमाङ्‌च्‍वा पिक्‍कानि॥

२९ जाति-जातिगा याॽमिचि ङ्‌गा न्‍नोकार न्‍लेङ्‌नि॥ न्‍हाङ् ङ्‌खाचिङा न्‍दा न्‍सेमेकानि॥ न्‍दा ङ्‌गा घाक म्‍फुनुन्‍छाचि छोङ्‌बे राज्‍या चोगुगानि न्‍हाङ् म्‍मागा सान्‍तानचिङा चा न्‍दा न्‍सेमेकानि॥ न्‍दा साराप पिखुबाचि घाक्‍ङा साराप न्‍दोक्‍तुनि न्‍हाङ् न्‍दा आसिक पिखुबाचिङा आसिक न्‍दोक्‍तुनि॥”

एसाबङा इसाहाक आसिक नाक्‍तुहा

३० इसाहाकङा याकुब आसिक पिइहोङ् याकुब ख्‍या॥ याकुब ख्‍याना सोलोक उफु एसाब सिकार चोगाहोङ् तायाब्‍या॥

३१ उङा चा खुम्‍दुहा चाम्‍योङ्‌बा निहोङ् उप्‍पागाबे खेतुहोङ् लु, “आप्‍पा, पोगाघोङ् का ताङ्‌हा सा चो न्‍हाङ् का आसिक पियाङ्॥”

३२ इसाहाकङा उङ् छिम्‍दु, “न्‍दा च्‍हेन इसागान?”

एसाबङा लु, “का ङ्‌गा तुम्‍ना न्‍ज्‍या एसाबङान॥”

३३ इसाहाकङा थोर्थोर योङ्‌साङ् एसाब लु, “ङ्‌खाॽलाभोङ् न्‍ना इसा सायाना? न्‍दा तामाहाक्‍निङ् मिॽयाङ् ओन्‍दाङ् सिकार चोगुराहोङ् का सा खुताङ् न्‍हाङा का ङ्‌खा सा चाङ्‌होङ् आसिक पिहाक्‍सुङ्‌हा न्‍हाङ् ङ्‌खा आसिक साधाइगा लागि न्‍नागा लेक्‍सामाहा॥”

३४ खा खेप्‍सुहोङ् एसाबका तुक्‍नुङ् उनिङ्‌वा तुगा॥ न्‍हाङ् इब्‍बे-इब्‍बे हाप्‍साङ् उप्‍पा खाॽला लु, “आप्‍पा का चा आसिक पियाङ्॥”

३५ इसाहाकङा पोलोवा पि, “न्‍नुन्‍छा तायाहोङ् का लेमुचायाङ् न्‍हाङा न्‍दा तोक्‍माहा आसिक न्‍नाङा खेतिहा॥”

३६ एसाबङा लु, “उका उनिङ् याकुबa युक्‍साना ठिक्‍ना मेन्‍नायि? इजाङ्‌बाङ्‌निङ् उङा का हिॽमा ठागाचोगिॽयाङ्‌ना॥ न्‍नाङा का तुम्‍ना च्‍या बाबुङा तोक्‍माना चोक्‍तोक चा खेताब्‍याङ्, न्‍हाङ् लोप का तोक्‍माहा आसिक चा खेताब्‍याङ्॥ इना आका लागि च्‍हेन मिॽयाङ् चा आसिक ङ्‌युक्‍ताङ्‌गान्‍हायि?”

३७ इसाहाकङा लु, “उङ् का खेम्‍माङ् ङ्‌गा तायेन्‍राङ्‌बा चोगिक्‍सुङ् न्‍हाङ् उफुउनुन्‍छाचि घाक उका नोकारचि चोगिक्‍सुङ्‌चिङ्॥ उङ् चाचिॽया नुङ् सिम्‍लेॽमाङ्‌च्‍वा पिइक्‍सुङ्॥ न्‍दा पिॽमाहा हाकु कानुङ् इहाचा मानाहा, आच्‍या॥”

३८ एसाबङा उप्‍पा उमुक फाक्‍साङ् खाॽला लु, “आप्‍पा न्‍दानुङ् एको आसिक्‍को वेॽना लोप्‍पि बा? का चा आसिक पियाङ्॥” न्‍हाङा उङ् फेरि माडा सेम्‍लाङा हाप्‍मा तारोक्‍तु॥

३९ न्‍हाङ् उप्‍पाङा लु, “ङ्‌गा लागि ताङ्‌खेङ्‌बेॽहा सित नुङ् मोलिलो खाम मान॥

४० न्‍दा ङ्‌गा सान्‍बेक्‍का बोलङा हिङ्‌चामेका न्‍हाङ् न्‍नुन्‍छागा नोकार लेङ्‌मेका॥ न्‍दा उका तायेन्बे मेवामाना निर्नाया चोग्‍वागाहोङ् उङ्‌भाङ् फोङ्‌खेमेका॥”

४१ न्‍हाङा एसाबङा याकुब इसिॽमा तारोक्‍तु, इजाङ्‌बाङ्‌निङ् उप्‍पाङा उङ् पिहेक्‍सुसाहा आसिक नाप्‍तेहेतु॥ न्‍हाङ् उङा उनिङ्‌वाबे मिॽमा तारोक्‍तु, “हाकु आप्‍पा सिमाना बेला लेक्‍सेहेक्‍सा॥ न्‍हाङा का याकुब सिस्‍वाङ्‌ना॥”

४२ रिबेकाङा एसाबका उनिङ्‌वाबे मितुहा खा चेॽया खेप्‍सु, न्‍हाङ् उङा याकुब काहोङ् खाॽला लु, “आचेॽया खेप्‍सु, म्‍फु एसाबङा न्‍दानुङ् बाद्‌ला लियाचोक्‍माहोङ् सिमा न्‍हाङा उलुङ्‌मा चिम्मेॽमागा तारतुम्‍बि तोङ्‌मासिम्‍मेॽना॥

४३ न्‍हाङामाङ् आच्‍या! हाकु का इलुमेॽनेन, ङ्‌खा येनु॥ न्‍दा हानि हारान बाङ्‌ना ठोङ्‌बे आफु लाबानगा पाङ्‌बे ख्‍या॥

४४ न्‍हाङ् म्‍फुगा उछिक मेन्‍सिले सोम्‍मा न्‍नाबेॽमाङ् वाया॥

४५ उङ् इ चोगुगा ङ्‌खा चेॽया उङा मुन्‍दिॽवाहोङ् न्‍दा लाल्‍लासे का याॽमि पाक्‍स्‍वाङ्‌चिङाहा॥ इमाङा इजाङ् का हिप्‍पाङ्-हिप्‍पाङ् आच्‍याचि माॽनिमाहाचि?”

इसाहाकङा याकुब लाबानगाबे पाक्‍सुना

४६ रिबेकाङा इसाहाक खाॽला लु, “एसाबका हित्‍ति उहिङ्‌खुमाचिभाङ् का हाइरान लेक्‍साब्‍याङ्, हाकु याकुबङा चा ना खाम्‍युक्‍पेॽना हित्‍ति मामु थाङ् छेङुभोङ् गो का सिङाहोङ्‌चा लेङ्‌मेॽना॥”

a 

२७:३६ नागा तुम्‍बिला ओम, “कुरकुचा लाप्‍खुबा, छाल चोक्‍खुबा॥”

२८

१ न्‍हाङा इसाहाकङा याकुब काहोङ् आसिक पि, न्‍हाङा खाॽला लु, “कानानि एल्‍लोक मामु याॽमि थाङ् न्‍छेङुन॥

२ पाधान आराम्‍बे म्‍बुम बातुएलगा पाङ्‌बे ख्‍या न्‍हाङ् न्‍नाबे ङ्‌गोङ्‌बा लाबानगा उच्‍याचिबे एकोनुङ् थाङ् छेङा॥

३ साक्‍तिसालि निङ्‌वाफुमाङा न्‍दा आसिक पिक्‍कानि, प्‍याक सान्‍तानचि पिक्‍कानि न्‍हाङ् न्‍दा प्‍याक जातिचिगा पुर्खा लेङ्‌गानि॥

४ निङ्‌वाफुमाङा न्‍दा नुङ् न्‍सान्‍तानचि आब्‍राहाम लोॽवा आसिक पिइगानि, न्‍हाङा एहिलेन्‍गा लागि न्‍दा तायाघोङ् वेकाना ना खाम्‍युक निङ्‌वाफुमाङा आब्‍राहाम पिक्‍सा, नाबे ङ्‌गामाङ् चोक्‍तोक लेङ्‌नि॥”

५ खाॽला इसाहाकङा याकुब लाबानगा उपाङ् पाधान आराम बाङ्‌ना ठोङ्‌बे पाक्‍सु॥ लाबान बातुएल आरामिगा उच्‍या न्‍हाङ् याकुब नुङ् एसाबका उमा रिबेकागा उफु साया॥

याकुबङा बेथेल्बे सेम्‍माङ् माक्‍तुहा

१० याकुब बेर्सेबा बाङ्‌ना ठोङ् नाओहोङ् हारान पोटि लाचोगा॥

११ नाम आयानिङ् उङ् एको उचुन्‍ना ठोङ्‌बे तासु॥ न्‍नाबे पाल टागाचोगुहोङ् बास यागा॥ न्‍हाङा एको लुङ्‌खाक ताङ्‌गोक्‍मा कोक्‍सुहोङ् इप्‍सा॥

१२ उङा एको खाॽलाना सेम्‍माङ् माक्‍तु, सेम्‍माङ्‌बे ताम्‍दाङ्‌फुमाभाङ् वालोक सोम्‍मा फाक्‍ताना एको थावा निसु॥ न्‍ना थावाबे वालोक्‍दुत्‍चि तो-मो न्‍जोक्‍मास्‍या॥

१३ उका उयुम्‍बे याहोवे निङ्‌वाफुमा येबाहोङ् याकुब खाॽला लु, “का म्‍बुम आब्‍राहाम नुङ् म्‍बा इसाहाकका याहोवे निङ्‌वाफुमाङान, न्‍दा इप्‍सानेसागाना ना ठोङ् का न्‍दा नुङ् ङ्‌गा सान्‍तानचि पिम्‍मेॽनेनिन्‍हा॥

१४ ङ्‌गा सान्‍तानचि ताम्‍दाङ्‌फुमाबेॽहा बालुवा लोॽवा प्‍याक न्‍लेङ्‌मे॥ ङ्‌खाचि नाम्‍लोन, नाम्‍युङ्, छुप्‍तालाङ्, फेक्‍सालाङ् घाक पोटि पुसाङ्-पुसाङ् ङ्‌खेम्‍मे॥ न्‍हाङा न्‍दा नुङ् ङ्‌गा सान्‍तानचिभाङ् माङ् का घाक जातिगा याॽमिचि आसिक पिवाङ्‌चिङ्‌हा॥

१५ सो, का न्‍दानुङ् वामेङ्, न्‍दा हेॽने खेक्‍काहोङ्‌चा का राछे चोङ्‌मेॽनेन्‍ना, न्‍हाङा का ना खाम्‍युक्‍पे लान्‍दारामेॽनेन्‍ना॥ का लुॽनेन्‍हा घाक चेॽया पुरा मेन्‍जोक्‍ले सोम्‍मा का न्लेमेॽनेन्‍ना॥”

१६ याकुब उयुॽमाभाङ् चेन्‍दाहोङ् खाॽला काया, “जेप्‍पा ना ठोङ्‌बे याहोवे निङ्‌वाफुमा वान्‍नेॽना राइछो, खा चेॽया का था म्‍मायान्‍ना!”

१७ उङ् तुक्‍नुङ् किसिसाङ् खाॽला काया, “ना गो इखिङ् आच्‍चाम्‍माना ठोङ्! ना जेप्‍पा निङ्‌वाफुमागा पाङ् ओम॥ ना गो वालोक खेॽमाना वालाम्‍बुङ् ले राइछो॥”

१८ भेनिक कुचिक्‍कुचिक ओम लेक्‍सानिङ् याकुब पोगा॥ न्‍हाङा उङा ताङ्‌गोक्‍मा कोक्‍सुना लुङ्‌खाक चेङ् येप्‍सुहोङ्, न्‍नागा ओछोङ्‌बे किवाङा तुक्‍तु॥

१९ उङा न्‍ना ठोङ्‌गा उनिङ् बेथेलa युक्‍सु॥ न्‍ना हाक्‍निङ् ओन्‍दाङ् न्‍ना ठोङ्‌गा उनिङ् लुज साया॥

२० न्‍हाङा याकुबङा हाङ्‌बा निङ्‌वाफुमानुङ् एको खाॽलाना भाकाल चोगु, “का यो-खे खेॽङानिङ् न्‍दा कानुङ् वायागाहोङ् का राछे चोगाङ्‌गाभोङ्, का चामागा चाम्‍योङ्‍बानुङ् वाॽमागा तेक पियाङ्‌गाभोङ्,

२१ न्‍हाङा का उचुन आप्‍पागा पाङ्‌बे लाॽनाम्‍मा तोक्‍तुङ्‌भोङ्, न्‍दा याहोवे माङ् आका निङ्‌वाफुमा लेङ्‌मेकाना॥

२२ का युक्‍सुङ्‌ना ना लुङ्‌खाक निङ्‌वाफुमागा पाङ् लेङ्‌मे, न्‍हाङा न्‍दा का पियाङ्‌घा घाक थोक्‍का दासाम्‍सा पिम्‍मेॽनेन्‍हा॥”

a 

२८:१९ नागा तुम्‍बिला ओम “निङ्‌वाफुमागा पाङ्॥”

याकुब लाबानगा पाङ्‌बे तासुना

२९

१ याकुब पोगाहोङ् नाम्‍लोन पोटिक्‍ना खाम्‍युक्‍पे ख्‍या॥

२ न्‍नाबे उङा ओटेम्‍माबे एको पाॽवा निसु, न्‍ना पाॽवागा उयुम्‍बे सामुङ्‌चिगा सुम्‍चि बागाल चा ङ्‌वाया॥ न्‍ना पाॽवा माङ् घाक सामुङ्‌चिङा माङ्‌च्‍वा उङ्‌माना ठोङ् साया॥ न्‍ना एको माडा लुङ्‌खाक्‍ङा एप्‍तामासा॥

३ साधाइ न्‍नाबे घाक सामुङ्‌चिगा बागाल न्‍छुम्दिमेहोङ् से गोठालाचिङा न्‍ना लुङ्‌खाक न्‍लेक्‍साहाक्‍सुहोङ् माङ्‌च्‍वा ङुङ्‌मेतुचि॥ न्‍हाङा ङ्‌ङुङ्‌मेतिचिहोङ् ङ्‌खा गोठालाचिङा पाॽवागा उया न्‍ना माडा लुङ्‌खाक्‍ङा ङ्‌ङेप्‍तोओ॥

४ याकुबङा गोठालाचि छिम्‍दुचि, “हाओ काम्‍निभाकचि न्‍निङ्‌दा हेॽनाहाङ् ताइघा?”

ङ्‌खाचिङा ङ्‌गाया, “कानिङ् हारानभाङ्॥”

५ उङा फेरि छिम्‍दुचि, “न्‍निङ्‌दा नाहोरगा उयाङ्‌मेन लाबान बाङ्‌ना याॽमि चिनातोक्‍त्‍वाम्‍गाना?”

ङ्‌खाचिङा पोलोवा म्‍बि, “चिनातोक्‍त्‍वाम्‍ङानायि॥”

६ याकुबङा ङ्‌खाचि छिम्‍दुचि, “उङ् इमिन्‍ना, साक्‍सेम वान्‍नेॽना?”

ङ्‌खाचिङा न्‍लु, “उङ् साक्‍सेम माङ् वेॽना॥ यु सो, उका सामुङ्‌गा बागाल्‍चि ताएतुचिहोङ् उच्‍या मामु राहेल तायेॽना॥”

७ याकुबङा लुचि, “सोयानुम, लोप नाम ङ्‌ङायामान॥ सामुङ्‌चि छुम्‍माना बेला चा न्‍लेक्‍सामान, ङ्‌खाचि माङ्‌च्‍वा उङ्‌मेतानुम्‍चिघोङ् फेरि कोप्‍से खेतानुम्‍चिम॥”

८ ङ्‌खाचिङा ङ्‌गाया, “कानिङ् ङ्‌खाॽला चोक्‍मा ङ्‌यासिॽवाङान्‍हा, आनिङ्‌गा घाक्‍का बागाल्‍चि न्‍छुम्दिमेहोङ् से पाॽवाबेॽना लुङ्‌खाक लेक्‍साहाक्‍स्‍वाम्‍ङा न्‍हाङा आनिङ्‌गा घाक सामुङ् मेन्‍ध्‍वाक्‍चि माङ्‌च्‍वा उङ्‌मेत्‍वाम्‍चिम्‍ङाहा॥”

९ याकुब ङ्‌खाचिनुङ् साला लेन्‍मास्‍यानिङ् राहेल उप्‍पागा सामुङ्‌चि मेन्‍ध्‍वाक्‍चि ताचिहोङ् न्‍नाबे तायाब्‍या॥ इजाङ्‌बाङ्‌निङ् उङामाङ् साधाइ सामुङ्‌चि कोप्‍तुचि॥

१० याकुबङा ओकोङ्‌बागा उच्‍या राहेल निसुहोङ् पाॽवागा उयुम्‍बे ख्‍या, न्‍हाङ् पाॽवा एप्‍ताना लुङ्‌खाक लेक्‍साहाक्‍सुहोङ् राहेलगा सामुङ्‌चि मेन्‍ध्‍वाक्‍चि माङ्‌च्‍वा उङ्‌मेतुचि॥

११ न्‍हाङा उङा राहेल उम्‍मा चोगुa न्‍हाङा चोन्‍सिॽमाङा हाप्‍मा तारोक्‍ताचु॥

१२ उङा राहेल लु, “का म्‍बागा उनुन्‍छा रिबेकागा उच्‍याङान॥” न्‍हाङ् राहेल उप्‍पा योक्‍मेमागा लुक्‍साङ् ख्‍या॥

१३ लाबानङा चा उइसाबा याकुब तायाना सालेन खेप्‍सुहोङ् सोलोक तुप्‍से लुक्‍ताराया, न्‍हाङ् याकुब पोहेप हेप्‍तुहोङ् उम्‍मा चोगु, न्‍हाङ् उपाङ्‌बे ता॥ याकुबङा ओकोङ्‌बा घाक चेॽया योक्‍मेतु॥

१४ लाबानङा याकुब खाॽला लु, “जेप्‍पा न्‍दा गो आका आफान्‍तागान॥” न्‍हाङा याकुब लाबाननुङ् वाया॥

याकुबङा लेआ नुङ् राहेल थाङ् छेङुचिहा

याकुब लाबाननुङ् वायाना ए मोनाम तासुहोङ्,

१५ लाबानङा याकुब खाॽला लु, “न्‍दा आका याॽमिगान, ङ्‌खाॽनिङ्‌गो जेला मेॽनिङ् आकाम न्‍जोगुन, न्‍दा जेला इखिङ् पिॽनेन?”

१६ लाबानगा हिप्‍पाङ् उच्‍या मामु ङ्‌वाया॥ तुम्‍नागा उनिङ् लेआ न्‍हाङ् पाक्‍नागा उनिङ् राहेल साया॥

१७ लेआगा उमिक्‍चि काम्‍जोर न्‍साया ङ्‌खाॽनिङ्‌गो राहेल च्‍हेन सोॽमानिङ् चोम्‍लेक्‍ना नुङ् माडा साया॥

१८ याकुबङा राहेल उसाप थाक्‍तु न्‍हाङ् लाबान खाॽला लु, “का राहेलनुङ् थाङ्‌छेङ्‌गा पिमेङ्‌गानाभोङ् का ला फिम्‍बिलिङ् सोम्‍मा ङ्‌गा काम चोग्‍वाङ्‌हा॥”

१९ लाबानङा लु, “हेकोहाचिनुङ् थाङ् छेङ्‌बिॽमा हाक्‍निङ्‌गो न्‍दामाङ् पिम्‍मेॽनेन्‍ना॥ लेङ्‌मेॽना न्‍दा कानुङ् वाया॥”

२० याकुबङा राहेलगा लागि ला फिम्‍बिलिङ् सोम्‍मा काम चोगु ङ्‌खाॽनिङ्‌गो उङा ङ्‌खिङाहा लेन्‍चि एहिलेन लोॽवासे एता, इजाङ्‌बाङ्‌निङ् उङा राहेल तुक्‍नुङ् उसाप थाक्‍तुक्‍सा॥

२१ न्‍हाङा याकुबङा लाबान लु, “का ङ्‌गा सेवा चोक्‍माहा लेन पुरा चोगिङ्‌चिङ्, हाकु न्‍ज्‍या राहेलनुङ् थाङ्‌छेङ्‌गा पियाङ्॥”

२२ न्‍हाङा लाबानङा चा थाङ्‌छेङ्‌गा होक्‍ता एन्‍दु, न्‍नाबे उङा घाक याॽमिचि काचि॥

२३ ङ्‌खाॽनिङ्‌गो लाबानङा न्‍ना थाङ्‌छेङ्‌गा सेॽनि राहेलगा साटोबे तुम्‍ना उच्‍या लेआ च्‍हेन याकुब खुतोओ न्‍हाङ् याकुब उङ्‌नुङ् इप्‍सा॥

२४ लाबानङा उका नोकोरनि जिल्‍पा लेआगा नोकोरनि लेङ्‌निभोङ् पि॥

२५ भेनिक्‍ङा से याकुबङा उङ्‌नुङ् इम्‍खुमा लेआ ओमभोङ् था तोक्‍तु न्‍हाङ् उङ् लाबानगाबे ख्‍याहोङ् खाॽला लु, “न्‍दा इजाङ् खाॽला चोगागाना? का राहेल तोक्‍मागा लागि काम चोगामासाङ्‌ना मेन्‍नायि? इजाङ् लेमुचायाङ्‌गाना?”

२६ लाबानङा लु, “आनिङ्‌गा खाम्‍युक्‍पे तुम्‍नागा हाक्‍निङ् ओन्‍दाङ् पाक्‍नागा थाङ्‌छेङ्‌गा न्‍लेङ्‌मेन्‍हा॥

२७ लेआ नुङ् ला लेन सोम्‍मा वाया, न्‍हाङ् हेकोहा ला फिम्‍बिलिङ् सोम्‍मा आका काम चोगुगाभोङ् का राहेल चा पिन्‍नाहाङ्‌मेॽनेन्‍ना॥”

२८ ङ्‌खा चेॽयाबे याकुब काक्‍सा॥ न्‍हाङा ङ्‌खाॽलामाङ् उङ् चोगा॥ न्‍हाङ् लाबानङा उच्‍या राहेल चा याकुबका उहिङ्‌खुमा लेङ्‌मागा उङ् पिहाक्‍सु॥

a 

२९:११ सेमेॽमागा साटो उङ्‌चिगा चालान्‍बे उम्‍मा चोक्‍माना चालान साया॥

३०

३१

३२

३३

३४

याकुबका उच्‍या बाबुचि

३५

२३ याकुबका एहि उच्‍या बाबुचि ङ्‌वाया॥ लेआ पोटिहा उच्‍याचि खाचि न्‍साया तुम्‍ना रुबेन, सिमियोन, लेबि, याहुदा, इस्‍साखार न्‍हाङ् जाबुलुन॥

२४ राहेल पोटिक्‍हा उच्‍याचि योसेफ नुङ् बेन्‍यामिन सायाचि॥

२५ राहेलगा उका नोकोरनि बिल्‍हा पोटिहा उच्‍याचि, दान नुङ् नाप्‍तालि सायाचि॥

२६ लेआगा नोकोरनि जिल्‍पा पोटिहा उच्‍याचि गाद नुङ् आसेर सायाचि॥ याकुबका खा उच्‍याचिगा वाम पाधान आराम बाङ्‌ना ठोङ्‌बे न्‍लेक्‍साहा ओम॥

३६

योसेफ नुङ् उफुचि

३७

१ याकुब उप्‍पा इसाहाक वायाना कानान्बे वायामासा॥

२ उका पाङ्‌बेॽहा ताप्‍लिक खाॽलाहा॥ योसेफ एला फिम्‍बिलिङ्‌गा सायानिङ् उङ् उफुचिनुङ् सामुङ् मेन्‍द्‌वाक्चि कोप्‍तुचि॥ इलेन योसेफङा हेकोहा उमाचि बिल्‍हा नुङ् जिल्‍पा पोटिहा उफुचिङा बिरोङ् न्‍जोगुहा चेॽया उप्‍पा योक्‍मेतु॥

३ याकुबङा घाक उच्‍याचिबे योसेफ प्‍याक उलुङ्‌मा तुक्‍तु, इजाङ्‌बाङ्‌निङ् उङ् पाघ्याम लेक्‍साब्‍यामासानिङ् वायाना उच्‍या साया॥ उङा योसेफका लागि बुट्‌टा नुङ्‌ना उचुन्‍ना ओछोङ्‌बे वाॽमाना केङ्‌गेॽना ते थुतुबि॥

४ ङ्‌खाॽनिङ्‌गो उङ्‌चि पाङा घाक उच्‍याचि हाक्‍निङ् योसेफ से प्‍याक उलुङ्‌मा तुक्‍त्‍वाना भोङ् उफुचिङा था न्‍दोक्‍तु॥ न्‍हाङ्‌तो उङ्‌चिङा योसेफ इसिप्‍मा न्‍दारोक्‍तु न्‍हाङ् उङ्‌नुङ् उचुन चा न्‍जेक्‍तानिन॥

योसेफका सेम्‍माङ्

५ इमा योसेफङा एको सेम्‍माङ् माक्‍तु॥ उङा न्‍ना सेम्‍माङ् उफुचि योक्‍मेतुचि न्‍हाङ् ङ्‌खाचिङा उङ् झान इसिॽनुङ् सोॽमा न्‍दारोक्‍तु॥

६ योसेफङा उफुचि लुचि, “का माक्‍तुङ्‌हा सेम्‍माङ् खेप्‍सानुम,

७ कानिङ् घाक रोपाबे गाउङ्‌गा बिट्‌टा थुम्‍मासिइ, ङ्‌खिङ्‌बेला आका बिट्‌टा येबाहोङ् सिधा लेक्‍सा॥ न्‍हाङा न्‍निङ्‌गा बिटाचिङा च्‍हेन न्‍नागा ओरिपोरि ङ्‌येबाहोङ् न्‍सेमेॽमास्‍याहा॥”

८ उफुचिङा न्‍लु, “न्‍दा हाङ् लेङ्‌मेकाहोङ् कानिङ् तायेन एम्‍मा मितामाघायि?” खाॽला उका सेम्‍माङ् नुङ् उङा उङ्‌चिगा उतुम्‍बे लुचिहा चेॽयाङा उङ्‌चिङा झान तुक्‍नुङ् ङ्‌ङिसितु॥

९ योसेफङा हेकोना चा सेम्‍माङ् माक्‍तु न्‍हाङ् फेरि उफुचि योक्‍मेतुचि, “खेप्‍सानुम, का हेकोना चा एको खाॽलाना सेम्‍माङ् माक्‍तुङ्॥ सेम्‍माङ्‌बे नाम, ला नुङ् एए ओटा चोक्‍चोकिचिङा का सेमेॽमास्‍याहा॥”

१० उङा न्‍ना सेम्‍माङ् उप्‍पा चा योक्‍मेतु॥ उप्‍पाङा उङ् थिन्‍साङ् खाॽला लु, “न्‍ना इमिन्‍ना खाल्‍गा सेम्‍माङ् ओम? इना जेप्‍पागा म्‍मा, म्‍फुचि नुङ् का न्‍दा सेमेॽमागान्‍यि?”

११ योसेफका उफुचिङा उङ् नाहेम्‍मा न्‍दारोक्‍तु ङ्‌खाॽनिङ्‌गो उप्‍पाङा च्‍हेन खा घाक चेॽया उनिङ्‌वाबे युक्‍सु॥

योसेफ उफुचिङा मिस्‍रा खाम्‍युक्‍पे ङ्‌ङिनुचोना

१२ इलेन योसेफका उफुचि उङ्‌चि पागा सामुङ् मेन्‍द्‌वाक्चि कोप्‍से साकेम बाङ्‌ना ठोङ्‌बे ङ्‌ख्‍यामासानिङ्

१३ याकुबङा योसेफ लु, “साकेम्बे म्‍फुचिङा सामुङ्‌चि ङ्‌गोॽमासिम्‍मे न्‍दा न्‍नाबे ख्‍या॥”

योसेफङा लु, “लेङ्‌मेॽना का खेमेङ्‌ना॥”

१४ उप्‍पाङा लु, “ख्‍याघोङ् म्‍फुचि नुङ् सामुङ् मेन्‍द्‌वाक्चि इमिन्‍हाचि सोओचि न्‍हाङ् का लुयाङ्॥” न्‍हाङा उप्‍पाङा उङ् हेब्‍रोन बाङ्‌ना खाम्‍युक्‍का याङ्‌लिहामभाङ् साकेम्बे पाक्‍सु॥ योसेफ साकेम्बे तासु न्‍हाङ्

१५ रोपाबे कोॽमास्‍यानिङ् एको याॽमिङा तुप्‍सुहोङ् छिम्‍दु, “न्‍दा इना योक्‍मासिम्‍मेकाना?”

१६ योसेफङा पोलोवा पि, “आफुचि योक्‍मा सिमेङ्‌नायि, उङ्‌चिङा सामुङ्‌चि ङ्‌गोप्‍त्‍वाचिहा॥ उङ्‌चि हेॽने ङ्‌वान्‍नेहा लोप्‍पि उङ्, न्‍दा था मान्‍ना?”

१७ न्‍ना याॽमिङा लु, “उङ्‌चि नाभाङ् गो खेम्‍माङ् ङ्‌खेबेहा॥ कानिङ् दोतान बाङ्‌ना ठोङ्‌पोटि खेइ भोङ् ङ्‌गामास्‍याहा खेप्‍सुक्‍साङ्‌चिङ्‌हा॥” योसेफ उफुचि योक्‍साङ् ख्‍या न्‍हाङ् उङा दोतान बेॽमाङ् तुप्‍सुचि॥

१८ उफुचिङा योसेफ आॽमास्‍याना माङ्‌दुन्‍धाङ् न्‍निसु न्‍हाङा उङ् न्‍नाबे तान्‍दिॽमा हाक्‍निङ् ओन्‍दाङ् हाकु कानिङ् उङ् छाल चोक्‍माहोङ् सिमाना भोङ् चेॽया ङ्‌हुप्‍तु॥

१९ ङ्‌खाचि उङ्‌चि-उङ्‌चि खाॽला ङ्‌गाया, “न्‍ना सेम्‍माङ् माक्‍खुबा तायेॽना॥

२० खेइ, हाकु न्‍ना सिसुम्‍होङ् एको माङ्‌च्‍वा मेॽनिङ्ना पाॽवाबे लेप्‍तेन्‍दुम॥ न्‍हाङा पुङ्‌दा पोसुचिङा न्‍जोइक्‍सुना भोङ् कानिङ् लुम्‍चिम, न्‍हाङ् न्‍नागा सेम्‍माङ् इलेङ्‌मेहा राइछो सोम॥”

२१ रुबेनङा ङ्‌खाचिगा चेॽया खेप्‍सुहोङ् योसेफ ङ्‌खाचिगा मुक पाहाङ् हिङ्‌मेॽमागा खाॽला लुचि, “न्‍ना न्‍सिसुम्‍निन्‍ना॥”

२२ रुबेनङा फेरि लुचि, “ना इच्‍चा मेन्‍जोक्‍ले इसा चा मेॽनिङ्ना सुन्‍नेना ठोङ्‌बेॽना पाॽवाबे लेप्‍ताहाक्‍सुम, कानिङ् उङ् मुक ङ्‌ङेन्‍दुम्‍निन्‍ना॥” रुबेनङा योसेफ उङ्‌चिगा मुक्‍पाहाङ् हिङ्‌मेॽमाहोङ् उङ्‌चि पागाबे पाङ्‌मागा खाॽला लुक्‍साचि॥

२३ योसेफ उफुचि ङ्‌वायानाबे तायाब्‍या न्‍हाङ् उफुचिङा उङा वाना केङ्‌गेॽना तेक न्‍नाप्‍तुहोङ् न्‍छिन्‍धाक्‍तुबि॥

२४ न्‍हाङा ङ्‌खाचिङा उङ् न्‍लाभेतुहोङ् एको माङ्‌च्‍वा मेॽनिङ्ना पाॽवाबे न्लेप्‍तेन्‍दु॥

२५ न्‍हाङा उङ्‌चि चाम्‍योङ्‌बा चासे ङ्‌युङा॥ ङ्‌खिङ्‌बेला थाप्‍थुम्‍बे इस्‍माएलि लाम्‍दिक्‍पाचि गिलाद बाङ्‌ना ठोङ्‌भाङ् मिस्‍रा खाम्‍युक्‍पे ङ्‌खेॽमास्‍याहा न्‍निसुचि॥ ङ्‌खाचिङा खुम्‍दु नाम्‍खुबा मासाला नुङ् धुप्‍का भारि उङ्‌चि ओओक्‍चि ङ्‌खुॽमेतुक्‍साचि॥

२६ याहुदाङा उफुनुन्‍छाचि लुचि, “एङ्‌गा नुन्‍छा सिमाहोङ्, उङ् सिसाना चेॽया चुप्‍निमाहोङ् कानिङ् इहा तोङ्‌मेहा?

२७ आबानि, हाकु ना ङ्‌खा इस्‍माएलि लाम्‍दिक्‍पाचिनुङ् इनुचाहाक्‍सुम॥ कानिङ् न्‍ना मुक ङ्‌ङेन्‍दुम्‍निन्‍ना इजाङ्‌बाङ्‌निङ् न्‍ना एङ्‌गा नुन्‍छा, एङ्‌गा हेलि नुङ् सा ओम॥” न्‍हाङ् उफुउनुन्‍छाचिङा चा ओचेॽया ङ्‌येनु॥

२८ ङ्‌खा मिधानि बेप्‍पारिचि न्‍नाबे न्‍दायाब्‍याहोङ् उफुचिङा योसेफ पाॽवाभाङ् न्‍लोन्‍दु न्‍हाङ् हिच खेङ् युप्‍पा याङ्‌बे बेपारिचिनुङ् ङ्‌ङिनुचो॥ इस्‍माएलिचिङा उङ् मिस्‍रा खाम्‍युक्‍पे ङ्‌खेतु॥

२९ मिहेक्‍साङ् रुबेन पाॽवाबे ताया॥ न्‍नाबे उङा योसेफ न्‍निसुन, न्‍हाङ् उङा हाप्‍साङ् ओतेक छिनाहाक्‍सु॥

३० न्‍हाङा उनुन्‍छाचि ङ्‌वायानाबे ख्‍याहोङ् लुचि, “योसेफको न्‍नाबे मान्‍नामिङ्! हाकु का इचोक्‍ङा, हेॽने खेॽङा?”

३१ न्‍हाङ् उङ्‌चिङा एको मेन्‍द्‌वाक न्‍सिसुहोङ् न्‍नागा हेलिबे योसेफका तेक न्‍लुप्‍सु॥

३२ न्‍हाङा न्‍ना तेक ङ्‌खाचिङा उङ्‌चि पा वायानाबे ङ्‌खेतुहोङ् खाॽला न्‍लु, “सो आप्‍पा, ना ते कानिङ् तुप्‍सुम्‍ङाना॥ इना ना न्‍ज्‍यागा ओतेक ओम?”

३३ याकुबङा न्‍ना तेक चिनाचोगुहोङ् काया, “ना गो आच्यागा तेक ओम॥ हेॽना पुङ्‌दा पोसुङा चोक्‍सुना? आच्‍या योसेफ छिल्‍लाबिल्‍ला चोगुक्‍सुना॥”

३४ न्‍हाङा याकुबङा ओतेक छिनु न्‍हाङ् भाङ्‌रागा तेकa वाहोङ् उच्‍या योसेफका लागि प्‍याक लेन सोम्‍मा हाप्‍साङ् सोक चोगा॥

३५ उका घाक उच्‍याचि न्‍दायाहोङ् होइ सोक न्‍जोगान, ङ्‌हाबान भोङ् इखिङ् न्‍लु, ङ्‌खाॽनिङ्‌गो उनिङ्‌वाबे हाङ्‌हाङ् न्‍लेक्‍सान॥ उङा काया, “का आच्यागा लागि सोक चोक्‍साङ् सिमेङ्‌ना॥” याकुबङा खाॽला उका उच्‍या योसेफका लागि सोक चोगा॥

३६ ङ्‌खिङ्‌बेला मिधानिचिङा योसेफ मिस्राबे न्‍दामेतुहोङ् न्‍नाबेॽना हाङ् फारोगा एको खाङ्‌खाङ्‌बा पोतिफारनुङ् ङ्‌ङिनुचो॥ उङ् च्‍हेन हाङ्‌पाङ् कुखुबा पालेचिगा केप्‍टेन साया॥

a 

३७:३४ मेन्धोक्‍का उमुङ्‌गा आगाना याप्ना तेक॥

३८

३९

४०

योसेफङा सेम्‍माङ्‌गा तुम्‍बिला हाङ् योक्‍मेतुना

४१

१ हिच फिम्‍बिलिङ् हेक्‍साङ् मिस्राबेॽना हाङ्‌ङा एको खाॽलाना सेम्‍माङ् माक्‍तु॥ सेम्‍माङ्‌बे उङ् निल बाङ्‌ना होङ्‌मागा उयुम्‍बे येबामासा॥

२ ङ्‌खिङ्‌बेला ला ओटा चात्‍तुहा नुङ् पुङ्‌थिलिक-पुङ्‌थिलिक्‍हा पिक्‍चि होङ्‌माभाङ् न्‍लोन्‍दा न्‍हाङ् चाराचोक्‍मा न्‍दारोक्‍तु॥

३ न्‍हाङा हेकोहा ला ओटा सेङ्‌ख्‍वाक सेॽहा न्‍सेहेक्‍साहा पिक्‍चि चा न्‍लोन्‍दा॥ ङ्‌खाचि न्‍दायाहोङ् होङ्‌मागा उयुम्‍बे ङ्‌वायाहा पिक्‍चि नुङ् सोरि ङ्‌येबा॥

४ ङ्‌खा न्‍सेहेक्‍सासाहा पिक्‍चिङा ङ्‌खा चात्‍तुहा पिक्‍चि न्‍जोइचि॥ न्‍हाङ् हाङ् फारो उयुॽमाभाङ् चेन्‍दास्‍या॥

५ उङ् फेरि इप्‍साख्‍या न्‍हाङ् हेकोना सेम्‍माङ् माक्‍तु॥ उङा सेम्‍माङ्‌बे एको चाचिॽयागा उथाप्‍पे ला ओटा न्दुमाहा झारिलोहा चाचिॽयागा बालाचि ङ्‌ग्‍याहा निसुचि॥

६ न्‍हाङ् उसिप सेॽहा नुङ् सुक्‍खा ठोङ्‌भाङ् फेनाना हिॽवाङा याक्‍सुहोङ् न्‍जोप्‍तास्‍याहा हेकोहा ला ओटा चाचिॽयागा बाला चा ङ्‌ग्‍याहा निसुचि॥

७ ङ्‌खा उसिप सेॽहा बालाचिङा ओन्‍दाङ्‌हा ला ओटा झारिलोहा बालाचि न्‍लुन्‍दिचि॥ ङ्‌खिङ्‌बेला हाङ् चेन्‍दाक्‍या, न्‍हाङ् सेम्‍माङ्‌ले माक्‍मा सिमेङ्‌ना बाङ्‌ना था तोक्‍तु॥

८ भेनिक उनिङ्‌वाबे तुक्‍नुङ् पिर आया, न्‍हाङ् मिस्राबेॽहा घाक जादुवाला नुङ् न्‍नाबेॽहा प्‍याक निङ्‌वाराङ्‌बा याॽमिचि काचि॥ ङ्‌खाचि उङा माक्‍तुहा सेम्‍माङ् योक्‍मेतुचि ङ्‌खाॽनिङ्‌गो सेम्‍माङ्‌गा तुम्‍बिला इसाङा चा योक्‍मेमा ङ्‌यासुनिन॥

९ न्‍हाङा हाङ् माध उङ्‌मेखुबाचिगा माडा याॽमिङा हाङ् खाॽला लु, “का एको चेॽया मुन्‍दिङ्‌होङ् गाल्‍ति चोगुक्‍सुङ्, न्‍ना का हेन था तोक्‍तुङ्‌ना॥

१० इमा का नुङ् भान्‍सेचिगा माडा याॽमिङा न्‍लोक खोॽमाहा काम चोगाङ्‌चुङ्‌निङ् कान्‍चिङ् पालेचिगा केप्‍टेन्‍गा छेक्‍पाङ्‌बे छेक्‍तामासागा॥

११ ङ्‌खिङ्‌बेला इलेन सेॽनिङ् कान्‍चिङ् हिप्पापाङ्‌ङा एकोको सेम्‍माङ् माक्‍तामासाङ्‌चुङ्‌चिङ्, न्‍हाङा सेम्‍माङ्‌गा तुम्‍बिला हेकोहा-हेकोहा साया॥

१२ ङ्‌खिङ्‌बेला कान्‍चिङ्‌नुङ् एको हिब्‍रु बाबु चा वाया, न्‍ना हाङ्‌पाङ् सोखुबा पालेचिगा केप्‍टेन्‍गा नोकार साया॥ कान्‍चिङ् माक्‍ताङ्‌चुङ्‌हा सेम्‍माङ् उङ् योक्‍मेताङ्‌चुङ्, न्‍हाङा उङा सेम्‍माङ्‌गा तुम्‍बिला योक्‍मेता॥

१३ घाक चेॽया उङा लुयाहा लोॽवा लेक्‍सा॥ न्‍दा का फेरि ओन्‍दाङ् चोगुङ्‌हा काम्‍बे एन्‍दाङ्‌गा, ङ्‌खाॽनिङ्‌गो न्‍ना भान्‍सेचिगा माडा याॽमि च्‍हेन छुन्‍सिॽमेतुचिगा॥”

१४ न्‍हाङा हाङ्‌ङा योसेफ कासे पाक्‍सुचि॥ उङ् छेक्‍पाङ्‌भाङ् न्‍लोन्‍दाप्‍तु॥ न्‍हाङ् उताम्‍फोक खोक्‍तु, उयामुङ् खोगु, न्‍हाङ् तेक लेक्‍तुहोङ् हाङ्‌गा उयुम्‍बे ख्‍या॥

१५ हाङ्‌ङा योसेफ खाॽला लु, “का एको सेम्‍माङ् माक्‍तुक्‍सुङ्, न्‍नागा तुम्‍बिला इसाङा चा योक्‍मेमा ङ्‌यासान॥ न्‍दा सेम्‍माङ्‌गा तुम्‍बिला योक्‍मेमा यामेकाहाबु भोङ् का खेप्‍सुक्‍सुङ्‌हा॥”

१६ योसेफङा पोलोवा पि, “हाङ्‌बा, कानुङ् ङ्‌खाॽलाना निङ्‌वा गो मान ङ्‌खाॽनिङ्‌गो निङ्‌वाफुमाङा न्‍दा माक्‍तुघा सेम्‍माङ्‌गा तुम्‍बिला योक्‍मेमेकाहा॥”

२५ योसेफङा फारो लु, “हिचिचि सेम्‍माङ्‌गा तुम्‍बिला एको ओम॥ निङ्‌वाफुमाङा इ चोघेक्‍सु, ङ्‌खा न्‍दा योक्‍मेॽमा सिम्‍मेकाना॥

२६ ङ्‌खा ला ओटा चात्‍तुहा पिक्‍चि नुङ् ला ओटा झारिलोहा चाचिॽयागा बालागा तुम्‍बिला ला फिम्‍बिलिङ् ओम्‍चि॥ ङ्‌खा हिचिचि सेम्‍माङ्‌गा तुम्‍बिला एको ओम॥

२७ हेक्‍साङ् न्‍लोन्‍दाहा ला ओटा न्‍सेहेक्‍सासाहा पिक्‍चि नुङ् सुक्‍खा ठोङ्‌भाङ् फेनाना हिॽवाङा न्‍जोप्‍ताब्‍याहा उसिप सेॽहा ला ओटा चाचिॽयागा बालागा तुम्‍बिला च्‍हेन आनिकालगा ला फिम्‍बिलिङ् ओम्‍चि॥

२८ घाक चेॽया का लुमेॽनेन्‍हा लोॽवा लेङ्‌मेहा॥ निङ्‌वाफुमाङा इ चोघेक्‍सु, ङ्‌खा न्‍दा सोॽमेतामागा॥

२९ ला फिम्‍बिलिङ् सोम्‍मा मिस्‍रा खाम्‍युक भोरि प्‍याक साहाकाल लेङ्‌मे॥

३० न्‍हाङा ला फिम्‍बिलिङ् सोम्‍मा आनिकाल पोक्‍त्‍वा॥ आनिकाल्‍ङा खाम्‍युक घाक खात्‍ताम चोग्‍वा, न्‍हाङ् ङ्‌खा साहाकालगा लेन्‍चि घाक्‍ङा म्‍मुन्दिॽवाचि॥

३१ साहाकालगा लेन्‍चि एक्‍को मेॽनिङ् म्‍मुन्दिॽवाचि इजाङ्‌बाङ्‌निङ् न्‍हाङ्‌तोना आनिकाल तुक्‍नुङ् किॽमालुलुना लेङ्‌मे॥

३२ न्‍दा हिप्‍मा-हिप्‍मा माक्‍तुघा सेम्‍माङ्‌गा तुम्‍बिला ना ओम, निङ्‌वाफुमाङा खा चेॽया चोक्‍मा मितिक्‍सु न्‍हाङ् हाकु हानि पुरा चोग्‍वाहा॥

३३ “न्‍दा हाकु एको चेन्‍दुना नुङ् निङ्‌वाराङ्‌बा याॽमि सेगुघोङ् मिस्‍रा खाम्‍युक घाक्‍पे चोक्‍तोक चोक्‍मागा युक्‍सु॥

३४ साहाकालगा ला फिम्‍बिलिङ् सोम्‍मा मिस्‍रा खाम्‍युक्‍पे केक्‍साहा चाचिॽयागा फा भाक पोक्‍मागा हेकोहा खाङ्‌खाङ्‌बाचि चा सेगुचि॥

३५ न्‍हाङा ङ्‌खाचि ताहेक्‍साना साहाकालगा ला फिम्‍बिलिङ् भोरि चाचिॽया छुम्‍माहोङ् ङ्‌खा छुप्‍सुहा चाचिॽया साहार-साहारगा चाचिॽयादाङ्‌चिबे युङ्‌मागा नुङ् सोॽमागा चोक्‍तोक पिचि॥

३६ खाॽला छुप्‍सुहा चाचिॽया मिस्‍रा खाम्‍युक्‍पे वान्‍दि तायेॽना ला फिम्‍बिलिङ् आनिकालगा लागि ओम्मे॥ न्‍हाङ् खाॽला याॽमिचि आनिकाल्‍ङा न्‍सिमेनिन्‍हा॥”

योसेफ मिस्रागा तायेन्‍राङ्‌बा लेक्‍साना

३७ फारो नुङ् उका घाक याॽमिचिङा योसेफङा लुचिहा चेॽया उचुन ङ्‌ङेतु॥

३८ न्‍हाङ् फारोङा ङ्‌खाचि लुचि, “योसेफ लोॽवाना नुराङ्‌बा याॽमि कानिङ् न्‍दुम्‍मेन्‍ना, ना याॽमिनुङ् निङ्‌वाफुमागा आत्‍मा वान्‍नेॽना॥”

३९ न्‍हाङा हाङ्‌ङा योसेफ लु, “खा घाक चेॽया न्‍दा निङ्‌वाफुमाङा सोॽमेतामागा, न्‍हाङ् न्‍दा हाक्‍निङ् चेन्‍दुना नुङ् निङ्‌वाराङ्‌बा याॽमि हेकोना इसा चा मान्‍ना॥

४० न्‍दा का आका खाम्‍युक्‍पे तायेन चोक्‍खुबा चोङ्‌मेॽनेन, न्‍हाङ् आका घाक याॽमिचिङा ङ्‌गा चेॽया ङ्‌येन्‍वा॥ का हाङ्‌युक्‍थाम्‍बे से न्‍दा हाक्‍निङ् तोना लेङ्‌मेङ्‌ना॥

४१ खेप्‍सु, का लोप्‍माङ् न्‍दा ना घाक मिस्‍रा खाम्‍युक छोङ्‌बे चोक्‍तोक पिॽनेन्‍ना॥”

४६ योसेफ मिस्राबेॽना हाङ्‌ङा तायेन्‍राङ्‌बा चोगुनिङ् सुम खेङ् फिम्‍बिलिङ् तासुक्‍सा॥ न्‍हाङा योसेफ हाङ्‌पाङ्‌भाङ् लोन्‍दाहोङ् घाक मिस्‍रा भोरि कोॽमा तारोक्‍तु॥

४७ साहाकालगा ला फिम्‍बिलिङ् सोम्‍मा प्‍याक चाचिॽया केक्‍सा॥

४८ योसेफङा साहाकालगा ला फिम्‍बिलिङ् सोम्‍मा घाक चाचिॽया छुप्‍सुहोङ् साहार-साहारबेॽहा चाचिॽयादाङ्‌चिबे युक्‍सु॥ उङा घाक साहारचिगा यो-खेहा रोपाचिभाङ् चाचिॽया छुप्‍सुहोङ् युक्‍सु॥

४९ योसेफङा सामुन्‍दाराबेॽहा बालुवा लोॽवा प्‍याक चाचिॽया छुप्‍सु॥ चाचिॽया खिङ् प्‍याक लेक्‍सा, प्‍याक लेक्‍साहोङ् उङा हिसाप युङ्‌मा चा लेप्‍ति॥

५३ मिस्राबे साहाकालगा ला फिम्‍बिलिङ् म्‍मेन्‍दा॥

५४ न्‍हाङ्‌तो योसेफङा कायाहा लोॽवा ला फिम्‍बिलिङ् सोम्‍मा आनिकाल पोक्‍मा तारोक्‍तु॥ ङ्‌खिङ्‌बेला न्‍नाबे घाक खाम्‍युक्‍चिबे आनिकाल पोक्‍तु, ङ्‌खाॽनिङ्‌गो मिस्राबे च्‍हेन चाचिॽया वाया॥

५५ जोबो मिस्राबे आनिकाल पोक्‍तुहोङ् याॽमिचि साक्‍ङा न्‍सेहेक्‍सासा,उङ्‌चिङा हाङ् चाचिॽया नाक्‍मा न्‍दारोक्‍तु॥ हाङ्‌ङा घाक मिसिरि याॽमिचि लुचि, “योसेफकाबे ख्‍यानि॥ उङा न्‍निङ्‌दा इ चोगानि लुइवागा ङ्‌खा चोगानि॥”

५६ घाक खाम्‍युक भोरि झान माडा आनिकाल पोक्‍तेहेतु, न्‍हाङा योसेफङा घाक चाचिॽयादाङ्‌चि होसुचिहोङ् मिस्‍रिचिबे चाचिॽया इन्‍चामा तारोक्‍तु॥

५७ न्‍हाङामाङ् घाक खाम्‍युकपेॽहा याॽमिचि मिस्राबे चाचिॽया इन्‍से न्‍दाया॥ इजाङ्‌बाङ्‌निङ् ताम्‍दाङ्‌फुमाभोरि माङ् माडा आनिकाल पोक्‍तुक्‍सा॥

४२

४३

४४

४५

याकुब उका सान्‍तानचिनुङ् मिस्राबे ख्‍याना

४६

१ याकुब उङ्‌नुङ् वायाहा घाक थोक खेतुहोङ् लामा न्‍हाङ् बेर्सेबा बाङ्‌ना ठोङ्‌बे तायाब्‍या॥ न्‍नाबे उङा उप्‍पा इसाहाकका निङ्‌वाफुमा बोलि पि॥

२ न्‍हाङा सेॽनि सेन्‍चिबे निङ्‌वाफुमा उङ्‌नुङ् चेक्‍ता, “याकुब! ओ याकुब!”

याकुबङा लु, “हाजुर, खेम्‍मासिम्‍मेङ्‌ना॥”

३ उङा खाॽला लु, “का निङ्‌वाफुमा, म्‍बागा निङ्‌वाफुमाङान, न्‍दा मिस्राबे खेॽमा ङ्‌गिसितान॥ का न्‍नाबे ङ्‌गा सान्‍तानचिभाङ् एको माडा जाति चोग्‍वाङ्‌ना॥

४ का न्‍दानुङ् मिस्राबे खेमेङ् न्‍हाङ् ङ्‌गा सान्‍तानचि ना खाम्‍युक्‍पे लासुरावाङ्‌चिङ्‌हा॥ न्‍दा सिमेकानिङ् योसेफ न्‍दानुङ् वामेॽना॥”

५ न्‍हाङा याकुब बेर्सेबाभाङ् लामा॥ उच्‍या बाबुचिङा उङ्‌चि पा याकुब, उङ्‌चि पिछानाछाचि नुङ् उङ्‌चि हिङ्‌खुमाचि मिसिरिभाङ् फारो हाङ्‌ङा हाक्‍तुभेसुचिहा गाडाचिबे न्‍थाङ्‌मेतुचि॥

६ उङ्‌चिगा पिक्‍चि नुङ् उङ्‌चिङा कानान्बे ङ्‌वायानिङ् ङ्‌ङुबुहा घाक याङ्सा ङ्‌खेतुहोङ् मिस्राबे ङ्‌ख्‍या॥

७ याकुबङा उच्‍या उयाङ्‌मेन्‍चि चा घाक उङ्‌नुङ् मिस्राबे खेतुचि॥

याकुबका उमेर

४७

२७ इजिरेलि याॽमिचि मिस्‍रा खाम्‍युक्‍का गोसेन बाङ्‌ना ठोङ्‌बे वामा न्‍दारोक्‍तु॥ ङ्‌खाचि न्‍नाबे थुङ्‌दुहा याॽमि न्‍लेक्‍सा न्‍हाङ् प्‍याक उङ्‌चि सान्‍तानचि न्‍लेक्‍सा॥

२८ याकुब मिस्राबे ख्‍याहोङ् चा एला फिम्‍बिलिङ् हिङा॥ ङ्‌खाॽला उङ् ए होम्‍बोक नाला फिम्‍बिलिङ् सोम्‍मा हिङा॥

४८

याकुब स्‍याहोङ् ङ्‌हुम्‍दुना

४९

२९ न्‍हाङा याकुबङा उच्‍या बाबुचि खाॽला आग्‍गे पिचि, “हाकु का सिमाहोङ् पुर्खानुङ् तुप्‍से खेॽमाना बेला तायाब्‍यामा॥ का चा आप्‍पा आपुम्‍चि ङ्‌युक्‍साना हित्‍ति एप्‍रोनगा रोपा बेॽना लुङ्‌ढाङ्‌बे हुम्‍दा॥

३० न्‍ना लुङ्‌ढाङ् कानान्बे माम्‍रे बाङ्‌ना ठोङ्‌गा उयुम्‍बेॽना माक्‍पेला बाङ्‌ना ठोङ्‌बे आमे॥ न्‍ना लुङ्‌ढाङ् आब्‍राहामङा सियापाङ् चोक्‍मागा हित्‍ति एप्‍रोनभाङ् इनुक्‍साना॥

३१ न्‍नाबे आब्‍राहाम नुङ् उहिङ्‌खुमा सारा, इसाहाक नुङ् उहिङ्‌खुमा रिबेका चा ङ्‌युक्‍सुक्‍सुचि न्‍हाङ् लेआ चा का न्‍नाबेॽमाङ् युक्‍सुक्‍सुङ्‌ना॥

३२ न्‍ना रोपा नुङ् लुङ्‌ढाङ् हित्‍तिचिगा मुक्‍पाहाङ् आब्‍राहामङा इनुना ओम॥”

३३ याकुबङा उच्‍याचि घाक चेॽया लुइचिहोङ् नेथाम्‍बे उलाङ् सोसुचि न्‍हाङ् ओसोक्‍मा ख्‍या॥ न्‍हाङ् उप्‍पा उपुम्‍चिनुङ् तोङ्‌से ख्‍या॥

५०

१ योसेफ इब्‍बे-इब्‍बे दुखित लेङ्‌साङ् उप्‍पागा लास उफाक्‍ताङ्‌ङा हेप्‍साङ् हाबा, न्‍हाङा उप्‍पागा उनाचिक्‍पे उम्‍मा चोगु॥

२ न्‍हाङ् उप्‍पागा लास ङ्‌गिन्‍दिॽनिन्‍निभोङ् सिधाक्‍राङ्‌बाचि याकुबका लास त्‍यार चोक्‍मेतुचि॥

३ लास हुम्‍मा त्‍यार चोक्‍मागा लागि नाखेङ् लेन लाचोगा, इजाङ्‌बाङ्‌निङ् ङ्‌खा नेक्‍मा ङ्‌खिङ्‌ लेन माङ् लाचोक्‍खुबा साया॥ मिस्राबेॽहा याॽमिचिङा उका लागि लाखेङ् लेन सोम्‍मा सोक न्‍जोगा॥

४ सोक चोक्‍माहा लेन म्‍मेन्‍दाहोङ् योसेफङा मिसिरि खाङ्‌खाङ्‌बाचि खाॽला लुचि, “का न्‍निङ्‌गा काम्‍निभाक ओम मिम्‍मेकाहा भोङ् खा चेॽया फारो लुताब्‍या,

५ आप्‍पाङा उङ् सिमाना बेलाक्‍पे का खाॽला लुयाङ्‌होङ् कासाम चामेतामाङ्, ‘का कानान्बे खोन्‍दुङ्‌होङ् चोगुङ्‌ना सियापाङ्‌बे हुम्‍दा॥’ न्‍हाङामाङ् हाकु आप्‍पा न्‍नाबे हुप्‍नामा तोक्‍तुङ्‌नि॥”

६ फारोङा पोलोवा पि, “न्‍दा म्‍बा बाचा पिगाना लोॽवामाङ् ख्‍याघोङ् हुम्‍दु॥”

७ न्‍हाङा योसेफङा उप्‍पा सियापाङ्‌बे युङ्‌से खेतु॥ उङ्‌नुङ् हाङ्‌गा घाक माम्‍माहा काङ्‌बाचि, हाङ्‌पाङ्‌बेॽहा खाङ्‌खाङ्‌बाचि नुङ् मिस्‍रा खाम्‍युकपेॽहा घाक माम्‍माहा याॽमिचि ङ्‌ख्‍या॥

८ योसेफका आफान्‍ताचि, उफुनुन्‍छाचि नुङ् उप्‍पागा आफान्‍ताचि चा घाक योसेफनुङ् ङ्‌ख्‍या॥ इजिरेलिचिङा उङ्‌चिगा मिमिॽहा पिछानाछाचि, सामुङ् मेन्‍द्‌वाक्चि नुङ् पिक्‍चि से गोसेन बाङ्‌ना ठोङ्‌बे न्‍नाओचि॥

९ याॽमिचि राथाबे नुङ् घोडाबे चा न्‍थाङाहोङ् उङ्‌नुङ् ङ्‌ख्‍या॥ न्‍नाबे मालामि खेखुबा याॽमिचि इब्‍बे-इब्‍बे प्‍याक न्‍साया॥

१० जोबो ङ्‌खाचि यार्दान होङ्‌मागा नाम्‍लोन पोटि आताद बाङ्‌ना ठोङ्‌बेॽना खालोबे न्‍दायाब्‍या, न्‍नाबे उङ्‌चि इब्‍बे-इब्‍बे हाप्‍साङ् बिलाप न्‍जोगा॥ न्‍नाबे योसेफङा चा उप्‍पागा लागि ला लेन सोम्‍मा सोक चोगा॥

११ कानान खाम्‍युकपेॽहा याॽमिचिङा ङ्‌खा मिसिरि याॽमिचि आताद्‌पे बिलाप न्‍जोगाहा न्‍निसुचिहोङ् ङ्‌गाया, “खा मिसिरि याॽमिचि इखिङ् प्‍याक बिलाप न्‍जोक्‍मासिमेहा!” न्‍हाङामाङ् न्‍ना ठोङ्‌गा उनिङ् हाबिला मिस्राइमa ङ्‌युक्‍सु॥

१२ खाॽला याकुबका उच्‍या बाबुचिङा उप्‍पाङा लुचिहा लोॽवा न्‍जोगु॥

१३ उङ्‌चिङा उका लास कानान्बे ङ्‌खेतु॥ न्‍हाङ् माम्‍रेगा उयुम्‍बेॽना माक्‍पेला बाङ्‌ना ठोङ्‌बे आब्‍राहामङा सियापाङ् चोक्‍मागा हित्‍ति एप्‍रोनभाङ् इनुना रोपा बेॽना लुङ्‌ढाङ्‌बे ङ्‌युक्‍सु॥

१४ उङ्‌चि पागा लास सियापाङ्‌बे ङ्‌युक्‍सिहोङ् योसेफ उफुनुन्‍छाचि न्‍हाङ् उङ्‌नुङ् लास हुम्‍से ङ्‌ख्‍याहा मालामिचिनुङ् मिस्राबे लासा॥

योसेफङा उफुनुन्‍छाचि ङ्‌गिसितानिन लुचिहा

१५ उङ्‌चि पा स्‍याहोङ् योसेफका उफुनुन्‍छाचिङा ङ्‌गाया, “हाकु योसेफङा कानिङ् इसिता भोङ्, कानिङ्‌नुङ् बाद्‌ला लामागा चोगुभोङ् कानिङ् इचोक्‍माहा?”

१६ न्‍हाङामाङ् उङ्‌चिङा योसेफकाबे खाॽलाहा सालेन ङ्‌हाक्‍सु, “एङ्‌गा पाङा उङ् सिमा हाक्‍निङ् ओन्‍दाङ्,

१७ योसेफ खाॽला लुयानुमभोङ् कानिङ् लुयामासा, ‘म्‍फुचिङा न्‍दा इसिॽनुङ् न्‍जोगागाहोङ् तुक्‍नुङ् इसिॽहा काम न्‍जोगु, न्‍दा हाकु ङ्‌खा मुन्दिघोङ् उङ्‌चि छेमा पिचि॥’ हाकु कानिङ् आनिङ्‌गा मुक फाक्‍त्‍वाम्‍चिम्‍ङा, कानिङ् म्‍बागा निङ्‌वाफुमागा सेवाक सिङान, कानिङ् मेन्‍जोक्‍माहा काम चोगुक्‍सुम्‍ङा ङ्‌खाबे कानिङ् छेमा पिया॥” खा सालेन खेप्‍सुहोङ् योसेफ हाबा॥

१८ न्‍हाङा उफुनुन्‍छाचि योसेफका उयुम्‍बे न्‍दायाहोङ् उका ओन्‍दाङ् म्‍फोप्‍ताहोङ् न्‍लु, “कानिङ् ङ्‌गा दास सिङान॥”

१९ ङ्‌खाॽनिङ्‌गो योसेफङा ङ्‌खाचि लुचि, “ङ्‌गिसितानिन का निङ्‌वाफुमागा ठोङ्‌बे आफाइ युङ्‌मा ङ्‌यामेङान्‍ना॥

२० न्‍निङ्‌दा आका बिरुद्‌दाबे इसिॽहा काम चोगुम्‍गा ङ्‌खाॽनिङ्‌गो ङ्‌खा इसिॽहा काम्‍भाङ् माङ् निङ्‌वाफुमाङा उचुन चोक्‍मा मितु॥ उङा प्‍याक याॽमिचि हिङ्‌मेतुचि न्‍हाङ् हेन ङ्‌खाचि ङ्‌हिङानेसा॥

२१ न्‍हाङामाङ् न्‍निङ्‌दा ङ्‌गिसितानिन॥ न्‍निङ्‌दा नुङ् न्‍निङ् च्‍याचि का सोमेॽनेनिन्‍हा॥” खाॽला उङा ङ्‌खाचि आस सोॽमेतुचि॥ खा चेॽयाङा उङ्‌चिगा निङ्‌वा तोक्‍ति॥

योसेफ स्‍याना

२२ योसेफ नुङ् उफुनुन्‍छाचिगा पाङ्‌बेॽहा घाक याॽमिचि मिस्‍रा खाम्‍युक्‍पेॽमाङ् ङ्‌वाया॥ योसेफ ए होम्‍बोक एखेङ् फिम्‍बिलिङ् तासुहोङ् स्‍या॥

२३ योसेफङा उका उच्‍या एफाराइमगा उयाङ्‌मेन उसाप्‍सिक्चि चा निसुचि॥ योसेफङा मानास्‍सेगा उच्‍या माकिरगा उच्‍याचि चा निमातोक्‍तुचि न्‍हाङा ङ्‌खाचि चा उका पाङ्‌बेॽहा घाक याॽमिचि चोगुचि॥

२४ न्‍हाङा योसेफङा उफुनुन्‍छाचि खाॽला लुचि, “आका सिमाना बेला ताया, ङ्‌खाॽनिङ्‌गो निङ्‌वाफुमाङा जेप्‍पामाङ् आब्‍राहाम, इसाहाक न्‍हाङ् याकुबनुङ् बाचा चोगुना खाम्‍युक्‍पे निङ्‌वाफुमाङा न्‍निङ्‌दा नाभाङ् लोन्‍धेतिॽवाघा॥”

२५ न्‍हाङा योसेफङा खाॽला लुचिहोङ् याॽमिचि कासाम चामेतुचि “निङ्‌वाफुमाङा न्‍निङ्‌दा उङा बाचा पिइगाना खाम्‍युक्‍पे खेतिॽवागानिङ् आका लास चा नाभाङ् खेतानुम॥”

२६ खाॽला योसेफ ए होम्‍बोक एखेङ् फिम्‍बिलिङ् तासुहोङ् मिस्राबे स्‍या॥ न्‍हाङा उङ्‌चिङा उका लास ङ्‌गिन्‍दिॽनिन्‍निभोङ् त्‍यार न्‍जोगु॥ न्‍हाङा एको बाक्‍साबे ङ्‌ङेन्‍दुहोङ् मिस्‍रा खाम्‍युक्‍पेॽमाङ् ङ्‌युक्‍सु॥

a 

५०:११ नागा तुम्‍बिला ओम, “मिस्‍रिचिगा सोक”

मात्‍तिङा छेप्‍तुना

नुसाला

छेप्‍ताप चिनातोक

ना मात्‍तिङा छेप्‍तुना नुसाला ओम॥ मात्‍तिङा ना छेप्‍ताप्‍पे ओन्‍दाङ् नाहाङ्‌तो बाचा चोगाना पापपाहाङ् फोङ्‌खुबा येसुमाङ् ओमभोङ् छेप्‍तुक्‍सु॥ येसु तामाहाक्‍निङ् प्‍याक ओन्‍दाङ् निङ्‌वाफुमाङा उका याॽमि याहुदिचि पापपाहाङ् फोङ्‌मागा एको पापपाहाङ् फोङ्‌खुबा पाक्‍स्‍वाङ्‌ना भोङ् बाचा पिक्‍साचि॥ न्‍ना बाचा च्‍हेन उङा येसु कायुङ्‌लेन्‍बे पाक्‍सुहोङ् पुरा चोगु॥ ना नुसाला याहुदि जातिचिगा लागिसे मेन्‍ना, ङ्‌खाॽनिङ्‌गो घाक कायुङ्‌लेनबेॽहा याॽमिचिगा लागि ओम॥

मात्‍तिङा ना नुसालागा छेप्‍ताप्‍पे घाक चेॽया इमिन लेक्‍सा, ङ्‌खा घाक तोक्‍सुहोङ् छेप्‍तुक्‍सु॥ उङा येसुगा वाम लेक्‍साना, स्‍याना नुङ् उङ् फेरि हिङ्‌गिलिक लेक्‍साना चेॽया छेप्‍तुक्‍सुहा॥ नाबे येसुगा वाम, बाप्‍तिस्‍मा, जाच नुङ् उङा गालिल लिङ्‌खाम खाबे पार्चार चोगुहा, उङा चिन्‍दुचिहा चेॽया नुङ् आचाम्‍मा तारिकाङा याॽमि नुमेतुचिहा चेॽया चा छेप्‍तुक्‍सु॥ येसु कुरुसपे स्‍याना नुङ् फेरि हिङ्‌गिलिक लेक्‍साना चेॽया चा नाबे छेप्‍तुक्‍सु॥

ना छेप्‍ताप्‍पे छोक्‍ताहा चेॽया

येसु खिरिस्‍टका बाङ्‌सावालि नुङ् वाम १:१-२:२३

बाप्‍तिस्‍मा पिखुबा युहान्‍नागा काम ३:१-१२

येसुगा बाप्‍तिस्‍मा नुङ् जाच ३:१३-४:११

येसुङा गालिल्‍बे चोगुहा काम ४:१२-१८:३५

गालिलभाङ् यारुसालेम सोम्‍मा १९:१-२०:३४

यारुसालेम्‍बे उका आखेरि लेन २१:१-२७:६६

येसु स्‍यानाभाङ् हिङ्‌गिलिक लेक्‍साना नुङ् चेलाचिबे ओताना २८:१-२०

मात्‍तिङा छेप्‍तुना

नुसाला

येसु खिरिस्‍टका पुर्खाचि

(लुका ३:२३-३८)

१

१ येसु खिरिस्‍ट च्‍हेन आब्‍राहाम नुङ् दाउदका बाङ्‌सागा साया॥ उका पुर्खाचि खाचि न्‍साया–

२ आब्‍राहामगा उच्‍या इसाहाक साया॥ इसाहाकका उच्‍या याकुब, याकुबका उच्‍याचि याहुदा नुङ् हेकोहा उफुउनुन्‍छाचि ङ्‌वाया॥

३ याहुदागा उच्‍याचि फारेस नुङ् जाहेर सायाचि (उङ्‌चि मा तामार साया), फारेसका उच्‍या हेसोरोन, हेसोरोनगा उच्‍या आराम,

४ न्‍हाङा आरामगा उच्‍या आम्‍मिनादाब, आम्‍मिनादाबका उच्‍या नाहासोन, नाहासोनगा उच्‍या साल्‍मोन साया॥

५ साल्‍मोनगा उच्‍या बोआज साया, (बोआजका उमा च्‍हेन राहाब साया), बोआजका उच्‍या ओबेद साया, (ओबेदका उमा रुथ साया)॥ ओबेदका उच्‍या यिसाइ साया॥

६ यिसाइगा उच्‍या हाङ् दाउद साया॥

दाउदका उच्‍या सोलोमान साया, (सोलोमानगा उमा बेत्‍सेबा च्‍हेन उरियाहागा उहिङ्‌खुमा साया)॥

७ सोलोमानगा उच्‍या राहाबाम, राहाबामगा उच्‍या आबिया, आबियागा उच्‍या आसा,

८ आसागा उच्‍या याहोसापात, याहोसापातका उच्‍या याहोराम, याहोरामगा उच्‍या उज्‍जियाहा,

९ उज्‍जियाहागा उच्‍या योताम, योतामगा उच्‍या आहाज, आहाजका उच्‍या हिजिकिया,

१० हिजिकियागा उच्‍या मानास्‍से, मानास्‍सेगा उच्‍या आमोन, आमोनगा उच्‍या योसियाहा साया॥

११ याहुदिचि बेबिलोन खाम्‍युक्‍पे छेक्‍पा चोङ्‌खेॽमा हाक्‍निङ् ओन्‍दाङ् योसियाहा नुङ् उका उनुन्‍छाचिगा वाम लेक्‍सा॥

१२ बेबिलोन्‍बे ङ्‌खेतुचिहोङ्– याकोनियासका उच्‍या साल्‍तिएल, साल्‍तिएलगा उच्‍या यारुबाबेल,

१३ यारुबाबेलगा उच्‍या आबिउद, आबिउदका उच्‍या एल्‍याकिम, एल्‍याकिमगा उच्‍या आजोर,

१४ आजोरगा उच्‍या सादोक, सादोकका उच्‍या आखिम, आखिमगा उच्‍या एलिउद,

१५ एलिउदका उच्‍या एलाजार, एलाजारगा उच्‍या मात्‍तान, मात्‍तानगा उच्‍या याकुब साया॥

१६ न्‍हाङा याकुबका उच्‍या योसेफ साया॥ योसेफ मारियामगा उहिङ्‌खुबा साया, न्‍ना मारियामभाङ् माङ् खिरिस्‍ट येसुगा वाम लेक्‍सा॥

१७ खाॽला आब्‍राहाम नाहाङ्‌तो दाउद सोम्‍मा एना पुस्‍ता न्‍लेक्‍सा, दाउद भाङ् इजिरेलिचि बेबिलोन खाम्‍युक्‍पे ङ्‌खेतुचिहा बेला सोम्‍मा एना पुस्‍ता, न्‍हाङा बेबिलोन्‍बे ङ्‌खेतुचिहा बेला नाहाङ्‌तो येसुगा वाम लेक्‍साना बेला सोम्‍मा चा एना पुस्‍ता माङ् न्‍लेक्‍सा॥

खिरिस्‍ट येसुगा वाम

(लुका २:१-७)

१८ येसु खिरिस्‍टका वाम खाॽला लेक्‍सा– उका उमा मारियाम योसेफनुङ् थाङ् छेङ्‌मागा न्‍नाक्‍तिक्‍सा॥ ङ्‌खाॽनिङ्‌गो उङ्‌चि थाङ् छेङ्‌मा हाक्‍निङ् ओन्‍दाङ् मारियाम पाबित्‍तारा आत्‍मागा साक्‍तिङा उच्‍या तोक्‍खुमा लेक्‍सामाना चेॽया था लेक्‍सा॥

१९ योसेफ धार्मोति याॽमि साया, न्‍हाङामाङ् याॽमिचिगा उयुम्‍बे मारियाम इसिॽनुङ् न्‍लेङ्‌निन्‍निभोङ् स्‍वाक इसाङा चा था मेन्‍दोक्‍ले नान्‍सिॽमा मितु॥

२० ङ्‌खाॽनिङ्‌गो योसेफङा खाॽलाहा चेॽया मिॽमास्‍यानिङ् इलेन सेम्‍माङ्‌बे हाङ्‌बा निङ्‌वाफुमागा वालोक्‍दुत ओता न्‍हाङ् खाॽला लु, “ओ दाउदका सान्‍तान योसेफ, मारियामगा ओफोक्‍पे इसा वान्‍ने, न्‍ना पाबित्‍तारा आत्‍मागा साक्‍तिभाङ् लेक्‍साना ओम, ङ्‌खोङ्‌माङ् न्‍दा मारियामनुङ् थाङ् छेङ्‌मागा ङ्‌गिसितान॥

२१ उङा एको उच्‍या बाबु तोक्‍त्‍वा, न्‍ना पिछाङामाङ् उका याॽमिचि उङ्‌चि पापपाहाङ् हिङ्‌मेत्‍वाचिहा, ङ्‌खोङ्‌माङ् न्‍ना पिछागा उनिङ् न्‍दा येसुa युक्‍सुबि॥”

२२ निङ्‌वाफुमाभाङ् चेक्‍खुबागा याभाङ् हाङ्‌बा निङ्‌वाफुमाङा चेक्‍तुहा खा चेॽया पुरा लेङ्‌निभोङ्‌माङ् खा घाक लेक्‍साहा ओम–

२३ “सोयानुम, एको थाङ् न्‍छेङान्‍ना मामुङा ओफोक ख्‍वाहोङ् एको उच्‍या बाबु तोक्‍त्‍वा, न्‍हाङ् याॽमिचिङा न्‍ना पिछा इम्‍मानुएल ल्‍वाना” नागा तुम्‍बिला ओम, “निङ्‌वाफुमा कानिङ्‌नुङ्॥”

२४ योसेफ उयुप्‍माभाङ् चेन्‍दाक्‍या न्‍हाङ् वालोक्‍दुतङा सेम्‍माङ्‌बे लुहा लोॽवामाङ् मारियाम थाङ् छेङुहोङ् उपाङ्‌बे खेतु॥

२५ ङ्‌खाॽनिङ्‌गो मारियामङा उच्‍या मेन्‍दोक्‍ले सोम्‍मा उङ्‌चि सोरि ङ्‌ङिप्‍सान्‍चिन॥ हेक्‍साङ् मारियामङा उच्‍या बाबु तोक्‍तु न्‍हाङ् योसेफङा न्‍ना पिछागा उनिङ् येसु युक्‍सुबि॥

a 

१:२१ “येसु” निङ् च्‍हेन हिब्‍रु चेॽया “योहोसु” भाङ् तायाना ओम, नागा तुम्‍बिला ओम “हाङ्‌बाङा हिङ्‌मेमेहा॥”

येसु तुप्‍से जोतिसिचि न्‍दायाहा

२

१ येसुगा वाम याहुदिया लिङ्‌खाम्‍गा बेथ्‍लेहेम बाङ्‌ना तेन्‍बे लेक्‍सामासा॥ ङ्‌खिङ्‌बेला हेरोद याहुदिया लिङ्‌खाम्‍गा हाङ् साया॥ येसुगा वाम लेक्‍साहोङ् नाम्‍लोनभाङ् जोतिसिचि यारुसालेम्‍बे न्‍दाया॥

२ न्‍हाङ् ङ्‌खाचिङा याॽमिचि न्‍छिम्‍दुचि, “याहुदि जातिचिगा हाङ् लेक्‍साहोङ् वाम लेक्‍साना हेॽने वान्‍नेॽना? इजाङ्‌बाङ्‌निङ् कानिङ् उका वाम लेक्‍साना चेॽयागा चिङ्‌गो पिखुबा चोक्‍चोकि नाम्‍लोन पोटि निसुम्‍ङा, न्‍हाङ् कानिङ् उङ् सेमेसे ताइमिङ्‌हा॥”

३ खा चेॽया खेप्‍सुहोङ् हाङ् हेरोद किसिता, न्‍हाङ् यारुसालेम्‍बेॽहा घाक याॽमिचि चा ङ्‌गिसिता॥

४ न्‍हाङा हेरोदङा घाक खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचि काचिहोङ् छुप्‍सुचि॥ न्‍हाङा उङा ङ्‌खाचि छिम्‍दुचि, “मुक्‍ति पिखुबा हाङ् खिरिस्‍टका वाम हेॽने लेङ्‌मेॽना लोप्‍पि?”

५ ङ्‌खाचिङा पोलोवा म्‍बि, “याहुदियागा बेथ्‍लेहेम तेन्‍बे, इजाङ्‌बाङ्‌निङ् निङ्‌वाफुमाभाङ् चेक्‍खुबाङा खा चेॽयागा उतुम्‍बे धार्मासाप्‍लाबे खाॽला छेप्‍तुक्‍सु–

६ ‘ओ याहुदिया लिङ्‌खाम्‍गा बेथ्‍लेहेम तेन्‍बेॽहा याॽमिचि,

न्‍निङ्‌दाभाङ् एको माडा तायेन्‍राङ्‌बा लोम्‍मे,

ङ्‌खोङ्‌माङ् न्‍निङ्‌दा याहुदिया लिङ्‌खाम्‍गा साहारचिबेॽहा याॽमिचि हाक्‍निङ् इहाचा चेॽयाबे मिहा म्‍मेतिसिगान्‍हा॥

उङामाङ् आका याॽमि इजिरेलिचि गोठालाङा लोॽवा उचुन स्‍वाचिहा॥’”

७ खा चेॽया खेप्‍सुहोङ् हेरोदङा ङ्‌खा जोतिसिचि स्‍वाक काहेतुचिहोङ् न्‍ना चोक्‍चोकि इखिङ्‌बेला ओताना भोङ् छिम्‍दुचि॥ न्‍हाङ् उङा न्‍ना चोक्‍चोकिगा उतुम्‍बे ङ्‌खाचिभाङ् था तोक्‍तु॥

८ न्‍हाङा उङा ङ्‌खाचि खाॽला लुचिहोङ् बेथ्‍लेहेमबे पाक्‍सुचि, “खेइघोङ् न्‍ना पिछा उचुन योगानुम॥ न्‍हाङा तुप्‍सुम्‍गाना सोलोक का चा लुया, न्‍हाङ् खेमेङ्‌होङ् का चा सेमेत्‍वाङ्‌ना॥”

९ हाङ् हेरोदका चेॽया ङ्‌खेप्‍सुहोङ् ङ्‌खा जोतिसिचि बेथ्‍लेहेम पोटि ङ्‌ख्‍या॥ ङ्‌खाचि ङ्‌ख्‍यानिङ् नाम्‍लोन पोटि न्‍निसुना चोक्‍चोकि फेरि ङ्‌खाचिगा ओन्‍दाङ्-ओन्‍दाङ् लाचोगा, न्‍हाङ् पिछा वायाना ठोङ्‌गा तो सिधा तासुहोङ् येबा॥

१० न्‍ना चोक्‍चोकि न्‍निसुहोङ् ङ्‌खाचि इब्‍बे-इब्‍बे न्‍जोन्‍दास्‍या॥

११ न्‍ना पाङ्‌बे न्‍दासुहोङ्a पाहोङ्‌बे ङ्‌ङुया॥ ङ्‌खाचिङा न्‍नाबे पिछा उमा मारियामनुङ् वायाना न्‍निसु॥ न्‍हाङा फोप म्‍फोप्‍ताहोङ् पिछा न्‍सेमेतु, न्‍हाङ् उङ्‌चि खेसुप्‍चि ङ्‌होसुचिहोङ् साम्‍याङ्, धुप नुङ् प्‍याक ओमेन आखुबा खुम्‍दु नाम्‍खुबा किवागा भेटि न्‍दिसु॥

१२ न्‍हाङा ङ्‌खा जोतिसिचिङा सेम्‍माङ्‌बे निङ्‌वाफुमाभाङ् “न्‍निङ्‌दा हाङ् हेरोदकाबे न्‍लासाख्‍यानिन” भोङ् चेतावानि न्‍दोक्‍तुहोङ् हेकोना लाम्‍बु उङ्‌चि खाम्‍युक्‍पे न्‍लासा॥

योसेफ उका पाङ्‌बेॽहाचिनुङ् मिस्राबे खुसाख्‍याना

१३ ङ्‌खा जोतिसिचि ङ्‌खेब्‍याहोङ् योसेफङा सेम्‍माङ्‌बे हाङ्‌बा निङ्‌वाफुमागा एको वालोक्‍दुत निसु, न्‍ना वालोक्‍दुतङा उङ् लु, “पोगा, पिछा नुङ् उमा खेतुचिघोङ् हानि मिस्‍रा खाम्‍युक्‍पे खुसाखेब्‍या, न्‍हाङ् का लासाआबा मेन्‍लुॽले सोम्‍मा न्‍नाबेॽमाङ् वाया, इजाङ्‌बाङ्‌निङ् हेरोदङा पिछा सिमागा चोक्‍मासिमेॽना॥”

१४ योसेफङा खाॽलाहा सेम्‍माङ् माक्‍तुहोङ् पोगा, न्‍हाङ् सेॽनिमाङ् पिछा नुङ् पिछागा उमा खेतुचिहोङ् मिस्‍रा खाम्‍युक्‍पे खेब्‍या॥

१५ न्‍हाङा हाङ् हेरोद मेन्‍सिले सोम्‍मा उङ्‌चि न्‍नाबेॽमाङ् ङ्‌वाया॥ खाॽला निङ्‌वाफुमाभाङ् चेक्‍खुबागा उयाभाङ् हाङ्‌बा निङ्‌वाफुमाङा चेक्‍तुहा चेॽया पुरा लेक्‍साहा– “का मिस्‍रा खाम्‍युक्‍पाहाङ् आच्‍या काङ्‌ना॥”

हेरोदङा पिछाचि सिमेतुचिहा

१६ जोतिसिचिङा न्‍लेमुचोना चेॽया हेरोदङा था तोक्‍तुहोङ् उङ् ओलोक खोॽमाङा मि लेक्‍सा॥ उङा चोक्‍चोकि इखिङ्‌बेला ओताना बाङ्‌ना चेॽया जोतिसिचिभाङ् था तोक्‍तुक्‍सा॥ न्‍हाङा उङा बेथ्‍लेहेम तेन नुङ् न्‍नागा ओरिपोरिहा ठोङ्‌बेॽहा हिच फिम्‍बिलिङ् ताखुबा न्‍हाङ् हिच फिम्‍बिलिङ् मोहा घाक बाबुचि सिमेतुचि॥

१७ ङ्‌खिङ्‌बेला निङ्‌वाफुमाभाङ् चेक्‍खुबा यार्मियाङा प्‍याक ओन्‍दाङ् चेक्‍तुक्‍साहा खा चेॽया पुरा लेक्‍सा–

१८ “रामा साहारबे माडा सेम्‍लाङा तुक्‍नुङ् ङ्‌हाबाहा नुङ् बिलाप न्‍जोगाहा खेम्‍मा सिम्‍मेङ्,

राहेल उका उच्‍याचिगा लागि हाप्‍मासिमे॥ उङ् इसाङा चा स्‍वाक वामेॽमा ङ्‌यासुनिन,

इजाङ्‌बाङ्‌निङ् उका घाक उच्‍याचि न्‍स्‍यामा॥”

१९ हेरोद सेब्‍याहोङ्, मिस्‍रा खाम्‍युक्‍पे योसेफकाबे हाङ्‌बा निङ्‌वाफुमागा एको वालोक्‍दुत सेम्‍माङ्‌बे ओताहोङ् खाॽला लु,

२० “पोगा, हाकु पिछा सिमा योक्‍खुबा याॽमिचि न्‍स्‍याब्‍यामाहा, ङ्‌खोङ्‌माङ् पिछा नुङ् पिछागा उमा खेतुचिघोङ् इजिरेलबे लासाख्‍या॥”

२१ न्‍हाङा योसेफ पोगा न्‍हाङ् पिछा नुङ् पिछागा उमा खेतुचिहोङ् इजिरेल खाम्‍युक्‍पे लासा॥

२२ ङ्‌खाॽनिङ्‌गो हेरोद स्‍याहोङ् उका उच्‍या आर्खिलाउस याहुदिया लिङ्‌खाम्‍गा हाङ् लेक्‍सामाना बाङ्‌ना चेॽया योसेफङा खेप्‍सुहोङ् उङ् न्‍नाबे खेॽमा किसिता॥ न्‍हाङा फेरि सेम्‍माङ्‌बे निङ्‌वाफुमाङा खेॽमामाङ् उचुन लेङ्‌मेहा लुनाङा गालिल पोटि ख्‍या॥

२३ न्‍हाङ् ख्‍याहोङ् नासारात बाङ्‌ना साहारबे वामा न्‍दारोक्‍तु॥ खाॽला निङ्‌वाफुमाभाङ् चेक्‍खुबाङा “उङ् नासारि लुमेॽना” भोङ् चेक्‍तुक्‍साहा चेॽया पुरा लेक्‍सा॥

a 

२:११ येसुगा वाम गोठ्‌पे लेक्‍सा, ङ्‌खाॽनिङ्‌गो खिङ्‌बेला पाङ्‌बे न्‍जोताख्‍यामासा॥

बाप्‍तिस्‍मा पिखुबा युहान्‍नाङा चोगुहा पार्चार

(मार्कुस १:१-८; लुका ३:१-१८; युहान्‍ना १:१९-२८)

३

१ ङ्‌खिङ्‌बेला बाप्‍तिस्‍मा पिखुबा युहान्‍ना याहुदिया लिङ्‌खाम्‍गा इसा चा मेॽनिङ्ना सुन्‍नेना ठोङ्‌बे तायाहोङ् याॽमिचि खाॽला लुसाङ् पार्चार चोक्‍मा तारोक्‍तुचि,

२ “पाप चोक्‍मा लेप्‍तिॽयानुम्‍घोङ् निङ्‌वाफुमापोटि हिक्‍सानि, इजाङ्‌बाङ्‌निङ् वालोक्‍का राज्‍या न्‍निङ्‌युम्‍बे तायाब्‍यामाना॥”

३ उका उतुम्‍बे प्‍याक ओन्‍दाङ् निङ्‌वाफुमाभाङ् चेक्‍खुबा यासाइयाङा खाॽला कायामा–

“खेप्‍सानुम, इसा चा मेॽनिङ्ना सुन्‍नेना ठोङ्‌बे एको याॽमिङा माडा सेम्‍लाङा खाॽला कामासिम्‍मे,

‘हाङ्‌बा निङ्‌वाफुमा तामाना लाम्‍बु तोयानुम, उङ् लाम्‍माहा लाम्‍बुचि सिधा चोगानुम्‍चिम!’”

४ युहान्‍नागा वाॽमाहा तेफेन च्‍हेन ओओक्‍का उमुङ्‌गा फायाना तेक नुङ् काम्‍बोरबे थुन्‍माना ह्‌वारिक्‍का पेटि साया॥ उका चाम्‍योङ्‌बा च्‍हेन सालाहाa नुङ् पुङ्‌दा थाङ्‌सुगा उवा साया॥

५ यारुसालेम साहार नुङ् याहुदिया लिङ्‌खाम्‍गा घाक तेन्‍चिभाङ् न्‍हाङ् यार्दान होङ्‌मागा योप्‍पारिक खेप्‍पारिक्‍हा घाक ठोङ्‌भाङ् याॽमिचि युहान्‍नागाबे न्‍दाया,

६ न्‍हाङा उङ्‌चि पापपाहाङ् लाखुबाचि घाक युहान्‍नाङा यार्दान होङ्‌माबे बाप्‍तिस्‍मा पिचि॥

७ ङ्‌खाॽनिङ्‌गो फारिसि नुङ् सादुकि छुम्‍गा प्‍याक याॽमिचि बाप्‍तिस्‍मा लियाचोक्‍से न्‍दायाहा निसुचिहोङ् उङा ङ्‌खाचि खाॽला लुचि, “ओ पुछाक्‍का सान्‍तानचि, न्‍निङ्‌दा निङ्‌वाफुमागा तायेॽना दान्‍डाभाङ् जोगाचोक्‍मा इसाङा चिन्‍दिघा?

८ न्‍निङ्‌दा जेप्‍पा पाप चोक्‍मा लेप्‍तिम्‍गाहोङ् न्‍निङ्‌गा निङ्‌वा निङ्‌वाफुमापोटि हिक्‍सुक्‍सुम्‍गाना ओमभोङ्, न्‍निङ्‌दा उचुन्‍हा काम चोगानुम॥

९ ‘कानिङ् आब्‍राहामगा सान्‍तानसिङान’ कामाहोङ् ङ्‌खा दान्‍डाभाङ् हिङिॽवाङ्‌हा भोङ् म्‍मितानिन॥ इजाङ्‌बाङ्‌निङ् का न्‍निङ्‌दा लुमेॽनेनिन, निङ्‌वाफुमाङा खा लुङ्‌खाक्‍चिभाङ् चा आब्‍राहामगा सान्‍तान चोक्‍मा यास्‍वाचिहा॥

१० लोप्‍माङ् निरिक्‍का फेन्‍दिक सिङ्‌गा उसाम्‍बे आयाब्‍यामाना॥ हाकु उचुन उसा मेङ्‌गेङ्‌खुबा घाक सिङ् इम्‍मेहोङ् मिबे लेम्‍नाहाङ्‌मेहा॥

११ “का गो न्‍निङ्‌दा पाप चोक्‍मा लेप्‍तिम्‍गाहोङ् निङ्‌वाफुमापोटि हिक्‍सिघा चेॽया सोॽमेमागा माङ्‌च्वाङा बाप्‍तिस्‍मा पिमेॽनेनिन, ङ्‌खाॽनिङ्‌गो का हाक्‍निङ् हेक्‍साङ् ताखुबाङा च्‍हेन न्‍निङ्‌दा पाबित्‍तारा आत्‍मा नुङ् मिङा बाप्‍तिस्‍मा पिइवाघा॥ उङ् का हाक्‍निङ् साक्‍तिसालिना, का गो उका लाङ्‌खोप खुॽमा चा न्‍थेन्‍सिमेॽङान्‍ना॥

१२ उङा चाचिॽया थाप्‍माना नाङ्‌लो उमुक्‍पे याङिक्‍सुना॥ उङा उका खालो उचुन फेक्‍त्‍वा, न्‍हाङ् थाब्‍वाहोङ् चाचिॽया भाखारिबे युक्‍स्‍वा, ङ्‌खाॽनिङ्‌गो उसिप च्‍हेन हेॽनिङ्‌चा मेन्‍सिमाना मिबे तुन्‍धाक्‍स्‍वाहा॥”

येसुगा बाप्‍तिस्‍मा

(मार्कुस १:९-११; लुका ३:२१-२२; युहान्‍ना १:३२-३४)

१३ ङ्‌खिङ्‌बेला येसु चा गालिल लिङ्‌खामभाङ् यार्दान होङ्‌माबे बाप्‍तिस्‍मा लियाचोक्‍से युहान्‍नागाबे ताया॥

१४ ङ्‌खाॽनिङ्‌गो युहान्‍नाङा उङ् खाॽला लुसाङ् ओन्‍मा योगु, “मेन्‍ना, न्‍दाभाङ् ले का बाप्‍तिस्‍मा लियाचोक्‍मा पोर्ने, ङ्‌खाॽनिङ्‌गो न्‍दा ले काबे तायागाना!”

१५ येसुङा उङ् लु, “लोप्‍का लागि खाॽलामाङ् लेङ्‌मा पि, इजाङ्‌बाङ्‌निङ् खाॽलामाङ् निङ्‌वाफुमाङा मितुहा लोॽवा घाक चेॽया कानिङ् पुरा चोक्‍माहा॥” खा चेॽया खेप्‍सुहोङ् युहान्‍ना बाप्‍तिस्‍मा पिॽमा काक्‍सा॥

१६ येसुङा बाप्‍तिस्‍मा लियाचोगिहोङ् सोलोक माङ्‌च्‍वाभाङ् पाखा लोन्‍दा॥ ङ्‌खिङ्‌बेलाक वालोक होसा, न्‍हाङ् उङा पाबित्‍तारा आत्‍मा ढुकुवा लोॽवा लेक्‍सुक्‍साहोङ् उङ् छोङ्‌बे उङ्‌मास्‍याना निसु॥

१७ न्‍हाङ् वालोकपाहाङ् खाॽला चेक्‍ताना सेम्‍ला खेप्‍सा, “ना का आलुङ्‌मा तुक्‍तुङ्‌ना आच्‍या ओम, नाभाङ् का तुक्‍नुङ् चोन्‍दास्‍यामाङ्‌ना॥”

a 

३:४ आङ्‌गालुॽमाङ् लोॽवाना एक खाले चामा लेङ्‌माना चोङ्‌खुबाक

साइतानङा येसु जाच चोगुना

(मार्कुस १:१२-१३; लुका ४:१-१३)

४

१ न्‍हाङा साइतानङा येसुगा जाच चोगुनिभोङ् पाबित्‍तारा आत्‍माङा येसु इसा चा मेॽनिङ्ना सुन्‍नेना ठोङ्‌बे खेतु॥

२ न्‍नाबे येसु नाखेङ् लेन सोम्‍मा लेॽनिसेॽनि उपाबास युङाब्‍याहोङ् तुक्‍नुङ् साक्‍ङास्‍या॥

३ ङ्‌खिङ्‌बेला साइतान तायाहोङ् खाॽला लु, “जेप्‍पा न्‍दा निङ्‌वाफुमागा उच्‍यागान भोङ् खा लुङ्‌खाक्‍चि ‘चालेप्‍पा लेक्‍सानि’ भोङ् आग्‍गे पिचि॥”

४ येसुङा पोलोवा पि, “धार्मासाप्‍लाबे खाॽला छेप्‍तामा, ‘याॽमि चाम्‍योङ्‌बाङा से ङ्‌हिङ्‌मेन्‍ना, ङ्‌खाॽनिङ्‌गो निङ्‌वाफुमाङा कायाहा घाक चेॽयाङा हिङ्‌मेॽना॥’”

५ न्‍हाङा साइतानङा येसु पाबित्‍तारा साहार यारुसालेम्‍बेॽना निङ्‌वाफुमा पाङ्‌गा ओछोम्‍बे येप्‍मेतुहोङ् खाॽला लु,

६ “न्‍दा जेप्‍पा निङ्‌वाफुमागा उच्‍यागान भोङ् नाभाङ् मो पुक्‍ता, इजाङ्‌बाङ्‌निङ् धार्मासाप्‍लाबे खाॽला छेप्‍तामा–

‘निङ्‌वाफुमाङा न्‍दा जोगाचोक्‍मागा उका वालोक्‍दुत्‍चि पाक्‍स्‍वाचि,

न्‍हाङ् ङ्‌खाचिङा न्‍लाङ्‌चि लुङ्‌खाक्‍पे न्‍लुङ्‌सिॽनिन्‍निभोङ् उङ्‌चि मुक मुक्‍पे न्‍दाम्‍सिमेकाना॥’”

७ येसुङा साइतान लु, “धार्मासाप्‍लाबे खाॽला चा छेप्‍तामा– ‘न्‍दा ङ्‌गा हाङ्‌बा निङ्‌वाफुमागा जाच न्‍जोगुन॥’”

८ फेरि साइतानङा येसु एको चान्‍चान्‍ना चोम्‍कोङ्‌बे खेतुहोङ् ताम्‍दाङ्‌फुमाबेॽहा घाक राज्‍या नुङ् न्‍नाबेॽहा माम्‍माहा, उचुन्‍हा-उचुन्‍हा चेॽया सोॽमेसाङ् लु,

९ “न्‍दा फोप फोप्‍ताघोङ् का सेमेताङ्‌गा भोङ्, खा घाक थोक न्‍दा पिमेॽनेन्‍हा॥”

१० येसुङा लु, “ओ साइतान, न्‍दा आयुम्‍भाङ् खेब्‍या, इजाङ्‌बाङ्‌निङ् धार्मासाप्‍लाबे खाॽला छेप्‍तामा– ‘न्‍दा ङ्‌गा हाङ्‌बा निङ्‌वाफुमा से सेमेतु, न्‍हाङ् उकासे सेवा चोगु॥’”

११ साइतानङा येसु नाओहोङ् ख्‍या, न्‍हाङ् वालोक्‍दुत्‍चि न्‍दायाहोङ् येसुगा सेवा न्‍जोगु॥

येसुङा गालिल्‍बे काम तारोक्‍तुहा

(मार्कुस १:१४-१५; लुका ४:१४-१५)

१२ युहान्‍ना छेक्‍पाङ्‌बे न्‍छेक्‍तुक्‍सुना बाङ्‌ना चेॽया येसुङा खेप्‍सुहोङ् उङ् गालिल लिङ्‌खाम पोटि लासा॥

१३ येसु ओन्‍दाङ् गालिल लिङ्‌खाम्‍गा नासारात साहारबे ख्‍या, न्‍हाङ् न्‍ना साहार नाओहोङ् काफार्नाहुम साहारबे वासे ख्‍या॥ काफार्नाहुम साहार च्‍हेन गालिल तालगा उयुम्‍बे जाबुलुन नुङ् नाप्‍तालिचिगा लिङ्‌खाम्‍बे आमे॥

१४ खाॽला निङ्‌वाफुमाभाङ् चेक्‍खुबा यासाइयाङा चेक्‍तुहा खा चेॽया खाॽला पुरा लेक्‍सा–

१५ “खेप्‍सानुम, यार्दान होङ्‌मागा योप्‍पारिक गालिल तालगा उयुम्‍बेॽहा नाप्‍तालि नुङ् जाबुलुन्‍बेॽहा याॽमिचि,

गालिल्‍बे वाखुबा निङ्‌वाफुमा चिनामेन्‍जोक्‍खुबा जातिगा याॽमिचि!

१६ कुइम्‍नाबे वाखुबाचिङा माडा जोति न्‍निसुक्‍सु॥

कालगा उयाबे तासिचिहा याॽमिगा उलुम्‍बे,

एको माडा जोति चाम्‍काचोगामाना॥”

१७ ङ्‌खिङ्‌बेला न्‍हाङ्‌तोमाङ् येसुङा पार्चार चोक्‍मा तारोक्‍तु॥ उङा खाॽला लुचि, “पाप चोक्‍माभाङ् लासानि, इजाङ्‌बाङ्‌निङ् निङ्‌वाफुमागा राज्‍या तायाब्‍यामाना॥”

येसुङा नासा लाप्‍खुबाचि चेला लेङ्‌से काचिहा

(मार्कुस १:१६-२०; लुका ५:१-११)

१८ इलेन येसु गालिल तालगाa उलाप्‍पे लाम्‍मास्‍यानिङ् उङा हिप्‍पाङ् नासा लाप्‍खुबाचि जाल लेप्‍मास्‍याचिहा निसुचि॥ ङ्‌खाचि पात्‍तुरुस बाङ्‌ना सिमोन नुङ् उका उनुन्‍छा आन्‍दिरियास सायाचि॥

१९ येसुङा ङ्‌खाचि लुचि, “कानुङ् लामाचि, का न्‍जिङ्‌दा नासा लाम्‍दारामेचुचिघा लोॽवा याॽमिचि काबे इमिन ताॽमाहाचि ङ्‌खा चिम्‍मेॽनेन्‍चिन्‍हा॥”

२० खा चेॽया खेप्‍साचुहोङ् सोलोक ङ्‌खाचिङा उङ्‌चि जाल नाॽयाचुचिहोङ् येसुगा हेक्‍साङ् लाम्‍मा तारोक्‍ताचु॥

२१ न्‍हाङा मियोरोक उङा जाब्‍दियागा हिप्‍पाङ् उच्‍या बाबुचि याकुब नुङ् उका उनुन्‍छाb युहान्‍ना तुप्‍सुचि॥ ङ्‌खाचिङा उङ्‌चि पा जाब्‍दियानुङ् डुङ्‌गाबे युङाचिहोङ् जाल थुॽमास्‍याचि॥ येसुङा ङ्‌खाचि चा काचि॥

२२ न्‍हाङा ङ्‌खिङ्‌बेलाक माङ् उङ्‌चिगा डुङ्‌गा नुङ् उङ्‌चि पा नाॽयाचुचिहोङ् येसुगा हेक्‍साङ् लाचोगाचि॥

गालिल्‍बे येसुङा चोगुहा काम

(लुका ६:१७-१९)

२३ येसुङा याहुदि छुम्‍पाङ्‌चिबे ख्‍याहोङ् याॽमिचि चिन्‍साङ्, निङ्‌वाफुमागा राज्‍यागा उतुम्‍बे नुसाला खेम्‍मेतुचि॥ ङ्‌खिङ्‌बेला घाक खाले तुखाबाङ्‌चि नुमेसाङ् गालिल लिङ्‌खाम भोरि कोता॥

२४ ङ्‌खाॽलाहोङ्‌माङ् येसुगा उनिङ् गालिल्‍गा उयुम्‍बेॽना सिरिया खाम्‍युक भोरि हिसा॥ न्‍हाङा याॽमिचिङा तुखाबाङ्‌चि, प्‍याक खाले रोग नुङ् बेथाङा तुखि न्‍जायाहा, इसिॽहा मुइङा याक्‍सुचिहा, खिरिरिबाङा याक्‍सुचिहा न्‍हाङ् इखिङ् च्‍हेन लाङ्‌मुक मेन्‍दाखुबा याॽमि येसु वायानाबे न्‍दाचि॥ न्‍हाङा येसुङा ङ्‌खा घाक तुखाबाङ्‌चि नुमेतुचि॥

२५ न्‍हाङा गालिल लिङ्‌खाम, डेकापोलिस लिङ्‌खाम, यारुसालेम साहार, याहुदिया लिङ्‌खाम नुङ् यार्दान होङ्‌मागा योप्‍पारिक्‍हा लिङ्‌खामचिभाङ् न्‍दायाहा प्‍याक याॽमिचि उका हेक्‍साङ् लान्‍जोगा॥

a 

४:१८ ना गालिल्‍गा सामुन्‍दारा चा लुमेॽना॥

b 

४:२१ याकुबका उनुन्‍छा॥

येसुङा कोङ्‌गुबे पिचिहा आर्ति

(लुका ६:२०-२६)

५

१ याॽमिचिगा घुइचो निसुहोङ् येसु कोङ्‌गुबे ख्‍याहोङ् युङा, न्‍हाङ् उका चेलाचि चा न्‍नाबे न्‍दाया॥

२ न्‍हाङा उङा ङ्‌खाचि चिन्‍साङ् खाॽला लुचि–

३ “घाक चेॽयाबे निङ्‌वाफुमागा खाचो एखुबाचि आसिक तोक्‍खुबा ओम्‍चि!

इजाङ्‌बाङ्‌निङ् वालोक्‍का राज्‍या ङ्‌खाचिगामाङ् ओम॥

४ सोकa चोक्‍खुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ङ्‌खाचिङा निङ्‌वाफुमाभाङ् सान्‍त्‍वाना न्‍दोक्‍त्‍वा॥

५ मि लेङ्‌खुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ना ताम्‍दाङ्‌फुमा नुङ् नाबेॽहा घाक थोक उङ्‌चिगा लेङ्‌मेहा॥

६ निङ्‌वाफुमागा घाक आग्‍गे नुङ् उका उनिङ्‌वा लोॽवा लेङ्‌निभोङ् घाक निङ्‌वाङा मिखुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ङ्‌खाचिङा म्‍मितुहा चेॽया पुरा लेङ्‌मेहा॥

७ दाया चोक्‍खुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ङ्‌खाचिङा चा दाया न्‍दोक्‍त्‍वाहा॥

८ सुद्‌दा निङ्‌वा वाखुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ङ्‌खाचिङा निङ्‌वाफुमा न्‍निस्‍वाना॥

९ तोङ्‌मेखुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् ङ्‌खाचि निङ्‌वाफुमागा सान्‍तान न्‍लुमेहा॥

१० निङ्‌वाफुमागा आग्‍गे पालान चोक्‍मानिङ् याॽमिचिभाङ् तुखि आङ्‌खुबाचि इखिङ् प्‍याक आसिक तोक्‍खुबा ओम्‍चि!

इजाङ्‌बाङ्‌निङ् वालोक्‍का राज्‍या ङ्‌खाचिगामाङ् ओम॥

११ “न्‍निङ्‌दा इखिङ् प्‍याक आसिक तोक्‍खुबासिगान! का बिस्‍वास चोगाघाङा याॽमिचिङा न्‍निङ्‌दा लुचाइवागा, तुखि पिइवागा न्‍हाङ् न्‍निङ्‌गा बिरुद्‌दाबे घाक खाल्‍गा इसिॽहा आप्‍दिक एन्‍दिॽवागा॥

१२ ङ्‌खिङ्‌बेलाक न्‍निङ्‌दा चोन्‍सिसाङ् आनान्‍दित लेक्‍सानि, इजाङ्‌बाङ्‌निङ् न्‍निङ्‌दा वालोकपे माडा इनाम तोक्‍त्‍वाम्‍गाना॥ उइलेहा निङ्‌वाफुमाभाङ् चेक्‍खुबाचि चा याॽमिचिङा खाॽलामाङ् तुखि म्‍बिक्‍साचिहा॥

युम नुङ् ओम्‍नागा ताप्‍चेॽया

(मार्कुस ९:५०; लुका १४:३४-३५; ११:३३)

१३ “न्‍निङ्‌दा ताम्‍दाङ्‌फुमाबेॽहा याॽमिचिगा लागि युम लोॽवासिगान॥ युमगा लाक्‍ना मासाब्‍याभोङ् युम फेरि इङा लाक्‍नुङ् चोक्‍माहा? ङ्‌खा गो इहाबे चा काम लान्‍जोङ्‌मेन, न्‍हाङ् लेम्‍नाहाङ्‌मेहोङ् याॽमिचिङा म्‍बाताहाक्‍स्‍वा॥

१४ “न्‍निङ्‌दा कायुङ्‌लेनबेॽहा याॽमिचिगा लागि ओम्‍ना लोॽवासिगान॥ कोङ्‌गु छोङ्‌बेॽना साहार चुम्‍दिॽमा ङ्‌यामेन्‍ना॥

१५ इसाङा चा कुप्‍पि हान्‍द्‌वाहोङ् पाथिङा म्‍फोप्‍त्‍वान्‍ना॥ ङ्‌खाॽनिङ्‌गो न्‍नाङा पाङ्‌बेॽहाचि घाक ओम ओतुचिनिभोङ् चान्‍चान्‍ना ठोङ्‌बे युक्‍स्‍वा॥

१६ ङ्‌खाॽलामाङ् न्‍निङ्‌गा ओम्‍ना चा हेकोहा याॽमिचिगा उयुम्‍बे चाम्‍काचोक्‍नि॥ न्‍हाङा हेकोहा याॽमिचिङा न्‍निङ्‌दा चोगुम्‍घा उचुन्‍हा काम न्‍निसुहोङ् वालोकपे वाखुबा न्‍निङ्‌पागा उनिङ् न्‍थेन्‍दुनि॥

निङ्‌वाफुमागा नियाम्‍गा उतुम्‍बे चिन्‍दुचिहा

(लुका १६:१७)

१७ “का निङ्‌वाफुमागा नियाम नुङ् निङ्‌वाफुमाभाङ् चेक्‍खुबाचिङा ङ्‌गायाहा चेॽया राद्‌दा चोक्‍से तायाङ्‌ना म्‍मितान॥ का ङ्‌खा राद्‌दा चोक्‍से मेन्‍ना, ङ्‌खाॽनिङ्‌गो पुरा चोक्‍से तायाङ्‌ना ओम॥

१८ जेप्‍पा का न्‍निङ्‌दा लुमेॽनेनिन, ताङ्‌खेङ् नुङ् ताम्‍दाङ्‌फुमा मान्‍दिॽमा हाक्‍निङ् ओन्‍दाङ्, घाक चेॽया पुरा मेलेङ्‌ले सोम्‍मा निङ्‌वाफुमागा नियाम्‍बेॽना घाकहाक्‍निङ् मिना एको चेॽया चा म्‍मान्‍दिमेन्‍ना॥

१९ न्‍हाङामाङ् इसाङा खा निङ्‌वाफुमागा नियाम्‍बेॽहा आग्‍गेचिबे घाकहाक्‍निङ् मिना आग्‍गे ङ्‌येन्‍वान्‍होङ् याॽमिचि ङ्‌खाॽला चोक्‍मा चिन्‍द्‌वाचि, न्‍ना याॽमि वालोक्‍का राज्‍याबे घाकहाक्‍निङ् मिना लेङ्‌मेॽना॥ ङ्‌खाॽनिङ्‌गो इसाङा ङ्‌खा आग्‍गे येन्‍वाहोङ् याॽमिचि ङ्‌खाॽला चोक्‍मा चिन्‍द्‌वाचि, न्‍ना वालोक्‍का राज्‍याबे माडा लेङ्‌मेॽना॥

२० न्‍हाङामाङ् का न्‍निङ्‌दा लुमेॽनेनिन, निङ्‌वाफुमागा नियाम्‍बेॽहा आग्‍गे धार्मासाप्‍ला चिन्‍खुबाचि नुङ् फारिसिचिङा हाक्‍निङ् उचुन पालान न्‍जोगुम्‍गान्‍भोङ्, न्‍निङ्‌दा वालोक्‍का राज्‍याबे उमा न्‍दोक्‍त्‍वाम्‍गान्‍ना॥

लोक खोॽमाहा चेॽयागा उतुम्‍बे चिन्‍दुचिहा

२१ “उइलेहा एङ्‌गा पुर्खाचि निङ्‌वाफुमाङा खाॽलाहा आग्‍गे पिक्‍साचिहाभोङ् न्‍निङ्‌दा खेप्‍सुक्‍सुम्‍गा, ‘न्‍निङ्‌दा याॽमि न्‍सिसानुम्‍चिम्‍निन, सिसुम्‍चिम्‍गाभोङ् दान्‍डा तोक्‍त्‍वाम्‍घा॥’

२२ ङ्‌खाॽनिङ्‌गो का न्‍निङ्‌दा लुमेॽनेनिन, उफुउनुन्‍छाचिगा बिरुद्‌दाबे इसागा ओलोक खोमे, न्‍नाङा दान्‍डा तोक्‍त्‍वाहा॥ इसाङा उफुउनुन्‍छाचि मुर्खा ल्‍वाचि, न्‍ना माछुम्‍मागा उयुम्‍बे येप्‍मा पोराचोङ्‌मेॽना॥ उका उफुउनुन्‍छाचि साराप पिखुबा गो झान नाराक्‍का मिबे आमेॽना॥

२३ “न्‍हाङामाङ् निङ्‌वाफुमापाङ्‌बे भेटि तिमा हाक्‍निङ् ओन्‍दाङ् ङ्‌गा म्‍फुनुन्‍छाचि न्‍दानुङ् उङ्‌चि लोक खोताहा था तोक्‍तुगाभोङ्,

२४ ङ्‌गा भेटि बेदिगा उयुम्‍बे नाओघोङ् ख्‍या॥ न्‍हाङ् ओन्‍दाङ् तोङानि, ङ्‌खोङ्‌से तायाघोङ् भेटि तिसु॥

२५ “न्‍दानुङ् खिखुबा याॽमिनुङ् निरिक्‍पाङ् तामाहाक्‍निङ् ओन्‍दाङ् लाम्‍बुबेॽमाङ् तोङाब्‍याचि॥ मानुङ्‌गो उङा ङ्‌गा बिरुद्‌दाबे निरिक्‍राङ्‌बाबे उजुर चोग्‍वाहोङ् निरिक्‍राङ्‌बाङा न्‍दा किथिरिक्‍पाचिगाबे पिन्‍हाङ्‌मेका न्‍हाङ् ङ्‌खाचिङा छेक्‍पाङ्‌बे न्‍छेङ्‌मेकाना॥

२६ जेप्‍पा का न्‍दा लुमेॽनेन, ङ्‌खिङ्‌बेलाक न्‍दा एको मेॽनिङ् घाक पान्‍थे मेहुङ्‌ले सोम्‍मा न्‍नाभाङ् लोम्‍मा न्‍दोक्‍त्‍वागान्‍ना॥

ब्‍याभिचार चोक्‍मा न्‍लेङ्‌मेन्‍हा बाङ्‌ना उतुम्‍बे चिन्‍दुचिहा

२७ “न्‍निङ्‌दा ‘ब्‍याभिचार चोक्‍मा न्‍लेङ्‌मेनाहा’ बाङ्‌ना निङ्‌वाफुमागा आग्‍गे गो खेप्‍सुक्‍सुम्‍गा॥

२८ ङ्‌खाॽनिङ्‌गो का न्‍निङ्‌दा लुमेॽनेनिन, इसाङा मामु याॽमि इसिॽना निङ्‌वाङा स्‍वा, न्‍ना याॽमिङा ओन्‍दाङ्‌माङ् उनिङ्‌वाबे ब्‍याभिचार चोगिनेस्‍वाना॥

२९ ङ्‌गा छुप्‍ताङ् म्‍मिक्‍ङा न्‍दा पाप चोक्‍मेमेकाहाभोङ् न्‍ना लोन्‍धाक्‍सु, इजाङ्‌बाङ्‌निङ् ङ्‌गा घाक सालुङ्‌नुङ् नाराक्‍पे आमा हाक्‍निङ्‌गो, एको म्‍मिक लोन्‍नाहाङ्‌मा माङ् ङ्‌गा लागि उचुन लेङ्‌मेॽना॥

३० ङ्‌खाॽलामाङ् ङ्‌गा छुप्‍ताङ् म्‍मुक्‍ङा न्‍दा पाप चोक्‍मेमेकाहाभोङ् न्‍ना चेनाहाक्‍सु, इजाङ्‌बाङ्‌निङ् ङ्‌गा घाक सालुङ्‌नुङ् नाराक्‍पे आमा हाक्‍निङ्‌गो, एको म्‍मुक चेन्‍हाङ्‌मा माङ् ङ्‌गा लागि उचुन लेङ्‌मेॽना॥

फोङ्‌साप्‍लागा उतुम्‍बे चिन्‍दुचिहा

(मात्‍ति १९:९; मार्कुस १०:११-१२; लुका १६:१८)

३१ “खाॽला चा छेप्‍तामा, ‘इसाङा उहिङ्‌खुमा नासिॽवा, न्‍नाङा फोङ्‌साप्‍ला छेप्‍तुबिनि॥’

३२ ङ्‌खाॽनिङ्‌गो का लुमेॽनेनिन, इसाङा ब्‍याभिचारगा कारान मेॽनिङ् हेकोहा कारान्‍ङा उहिङ्‌खुमा नासिॽवा, न्‍नाङा उङ् ब्‍याभिचार चोक्‍खुमा चोग्‍वाना॥ न्‍हाङ् इसाङा नासिॽयाना मामु थाङ् छेङ्‌वा, न्‍ना चा ब्‍याभिचार चोगाना लेङ्‌मेॽना॥

कासाम चामाहागा उतुम्‍बे चिन्‍दुचिहा

३३ “न्‍निङ्‌दा खा चा था वान्‍ने उइलेहा एङ्‌गा पुर्खाचि निङ्‌वाफुमाङा खाॽलाहा आग्‍गे पिक्‍साचि, ‘मेन्‍हा चेॽयाबे कासाम न्‍जायानिन न्‍हाङ् निङ्‌वाफुमाबे चोगुम्‍घा भाकाल पुरा चोगानुम॥’

३४ ङ्‌खाॽनिङ्‌गो का लुमेॽनेनिन, हेखाचा चेॽयाबे कासाम चामाइ न्‍जायानिन॥ वालोक्‍का उनिङ्‌बे कासाम न्‍जायानिन, इजाङ्‌बाङ्‌निङ् न्‍ना निङ्‌वाफुमाङा राज्‍या चोक्‍माना हाङ्‌युक्‍थाम ओम॥

३५ ताम्‍दाङ्फुमागा उनिङ्‌बे कासाम न्‍जायानिन, इजाङ्‌बाङ्‌निङ् न्‍ना गो उका उलाङ् तुॽमाना ठोङ् ओम, न्‍हाङ् यारुसालेम्‍गा उनिङ्‌बे कासाम न्‍जायानिन, न्‍ना वालोकपे वाखुबा हाङ्‌चिगा चा हाङ्‌गा साहार ओम॥

३६ न्‍निङ्‌गा टुखुरुक तोक्‍निसाङ् चा कासाम न्‍जायानिन, इजाङ्‌बाङ्‌निङ् न्‍निङ्‌दा, न्‍निङ् टुखुरुक्‍पेॽना एको ताम्‍फोक चा माखुर कि फु चोक्‍सा ङ्‌यास्‍वाम्‍गान॥

३७ न्‍निङ्‌दा चेक्‍तुम्‍घा चेॽया च्‍हेन ‘ओम’ भोङ्, ‘ओम,’ ‘मेन्‍हा’ भोङ्, ‘मेन्‍हा’ सानि॥ ङ्‌खा हाक्‍निङ् प्‍याक चेॽया च्‍हेन साइतानभाङ् तामेहा॥

बाद्‌लागा उतुम्‍बे चिन्‍दुचिहा

(लुका ६:२९-३०)

३८ “उइलेहा एङ्‌गा पुर्खाचि निङ्‌वाफुमाङा खाॽलाना आग्‍गे पिक्‍साचिहा बाङ्‌ना न्‍निङ्‌दा खेप्‍सुक्‍सुम्‍गा, ‘मिक्‍का बाद्‌ला मिक, केङ्‌गा बाद्‌ला केङ्॥’

३९ ङ्‌खाॽनिङ्‌गो का न्‍निङ्‌दा लुमेॽनेनिन, न्‍निङ्‌दा इसिॽनुङ् चोक्‍खुबा इसानुङ्‌चा बाद्‌ला न्‍लासानुम्‍निन॥ ङ्‌गा छुप्‍ताङ् न्‍नाम्‍छेङ्‌बे फेक्‍तागाभोङ् फेक्‍साङ् चा ताप्‍तुबिचि॥

४० न्‍दा मुद्‌दा एम्‍माहोङ् न्‍लोकि नाम्‍खेम्‍बिॽमागा न्‍जोगागा भोङ्, म्‍फोप्‍मा चा पिहाक्‍सुचि॥

४१ न्‍दा ए घान्‍टागा लाम्‍बु तिङ्‌खेॽमा कार ङ्‌याङ्‌दागाभोङ्, न्‍दा न्‍ना हाक्‍निङ्‌चा माङ्‌दु हिच घान्‍टागा लाम्‍बु तिक्‍तिरिसोओचि॥

४२ न्‍हाङ् न्‍दानुङ् नाक्‍खुबाचि पिचि, ङ्‌खोङ् नाॽवा नाक्‍खुबाचि नाॽवा चा पिचि॥

सात्‍तुरचि चा लुङ्‌मा तुक्‍माहाचि

(लुका ६:२७-२८, ३२-३६)

४३ “न्‍निङ्‌दा निङ्‌वाफुमागा नियाम्‍बेॽना ना आग्‍गे खेप्‍सुक्‍सुम्‍गा, ‘पाङ्‌निवाक्‍चि लुङ्‌मा तुक्‍तानुम्‍चिम, न्‍हाङ् सात्‍तुरचि च्‍हेन इसितानुम्‍चिम॥’

४४ ङ्‌खाॽनिङ्‌गो का न्‍निङ्‌दा लुमेॽनेनिन, सात्‍तुरचि चा लुङ्‌मा तुक्‍तानुम्‍चिम न्‍हाङा न्‍निङ्‌दा तुखि पिखुबाचिगा लागि पार्थाना चोगानि॥

४५ खाॽला चोगिगाभोङ् न्‍निङ्‌दा वालोकपे वाखुबा निङ्‌वाफुमा पागा उच्‍याचि लेक्‍सिॽवाघा॥ इजाङ्‌बाङ्‌निङ् उङा इसिॽना याॽमि नुङ् उचुन्‍ना याॽमि हिपापाङ्‌गा लागि नाम फेम्‍मेत्‍वा, न्‍हाङ् पापि नुङ् धार्मोति हिप्‍पापाङ्‌गा लागिमाङ् वासिक चा तामेत्‍वा॥

४६ न्‍निङ्‌दा लुङ्‌मा तुक्‍खुबाचि से लुङ्‌मा तुक्‍त्‍वाम्‍चिम्‍घाभोङ्, न्‍निङ्‌दा इहा इनाम तोक्‍त्‍वाम्‍घा? ङ्‌खाॽला गो तिरो पोक्‍खुबाचि चा न्‍जोङ्‌मेनिन्‍हायि?

४७ न्‍निङ्‌दा न्‍निङ्‌गा आफान्‍ताचि से उचुन तुस्‍वाम्‍चिम्‍घाभोङ्, निङ्‌वाफुमा चिनामेन्‍जोक्‍खुबा जातिगा याॽमिचिङा हाक्‍निङ् इना माडा काम चोगुम्‍गाना लेक्‍साना? निङ्‌वाफुमा चिनामेन्‍जोक्‍खुबा जातिचिगा याॽमिचिङा चा ङ्‌खाॽला न्‍जोङ्‌मेनिन्‍हायि?

४८ न्‍हाङामाङ् वालोकपे वाखुबा न्‍निङ्‌गा निङ्‌वाफुमा पाबे इमिन घाक चेॽयाबे इहाचा गाल्‍ति न्‍दोङ्‌मेन, ङ्‌खाॽलामाङ् न्‍निङ्‌दा चा घाक चेॽयाबे ठिक लेक्‍सानि॥”

a 

५:४ ना सोक हेन सिमानिङ् चोक्‍माना सोक से मेन्‍ना, ङ्‌खाॽनिङ्‌गो घाक खाले तुखिबे आमानिङ् चोक्‍माना सोक ओम॥

धार्माकार्मागा उतुम्‍बे येसुङा चिन्‍दुचिहा

६

१ येसुङा फेरि लुचि, “थाङ्‌थाङ् वायानि, न्‍निङ्‌दा याॽमिचि सोॽमेमागा धार्माकार्मा न्‍जोगानिन॥ ङ्‌खाॽला चोगिगाभोङ् न्‍निङ्‌दा वालोकपेॽना निङ्‌वाफुमा पाभाङ् इहाचा इनाम न्‍दोक्‍त्‍वाम्‍गान्‍हा॥

२ “न्‍हाङामाङ् न्‍निङ्‌दा पिवाम्‍चिम्‍गानिङ् याॽमिचिङा न्‍निसुनि, ङ्‌खेप्‍सुनिभोङ् हाल्‍ला न्‍जोगानिन॥ खाॽला गो किहि काप्‍खुबाचिङा ले याॽमिचिभाङ् निङ्‌ला तोक्‍मागा याहुदि छुम्‍पाङ्‌चि नुङ् लाम्‍बुखाबे न्‍जोङ्‌मे॥ जेप्‍पा का न्‍निङ्‌दा लुमेॽनेनिन, ङ्‌खाचिङा तोक्‍माहा इनाम न्‍दोक्‍तिक्‍सुहा॥

३ ङ्‌खाॽनिङ्‌गो न्‍निङ्‌दा तुखिसुम्‍बाचि पिवाम्‍चिम्‍गानिङ् न्‍निङ्‌गा छुप्‍ताङ् मुक्‍ङा पिम्‍चिम्‍घा फेक्‍साङ् मुक्‍ङा था न्‍दोक्‍तुन्‍नि॥

४ ङ्‌खाॽला न्‍निङ्‌दा पिवाम्‍चिम्‍गानिङ् स्‍वाक पियानुम्‍चिम, न्‍हाङा स्‍वाक चोगाहा घाक थोक निखुबा निङ्‌वाफुमा पाङा न्‍निङ्‌दा इनाम पिइवाघा॥”

पार्थानागा उतुम्‍बे चिन्‍दुचिहा

(लुका ११:२-४)

५ “न्‍निङ्‌दा पार्थाना चोगिॽवागानिङ् किहि काप्‍खुबा याॽमिचि लोॽवा पार्थाना न्‍जोगानिन॥ इजाङ्‌बाङ्‌निङ् ङ्‌खाचि गो याॽमिचिङा निनिभोङ् छुम्‍पाङ् नुङ् लाम्‍बुखाबे येप्‍माहोङ् पार्थाना चोक्‍मा प्‍याक उङ्‌चि साप न्‍थाक्‍त्‍वा॥ जेप्‍पा का न्‍निङ्‌दा लुमेॽनेनिन, ङ्‌खाचिङा तोक्‍माहा इनाम न्‍दोक्‍तिक्‍सुहा॥

६ ङ्‌खाॽनिङ्‌गो न्‍निङ्‌दा च्‍हेन पार्थाना चोगिगानिङ् कोठाबे उइघोङ् वालाम्‍बुङ् छेक्‍तानुम, न्‍हाङ् निमा मेयामाना निङ्‌वाफुमा पानुङ् पार्थाना चोगानि॥ न्‍हाङा स्‍वाक चोगाहा घाक थोक निखुबा निङ्‌वाफुमा पाङा न्‍निङ्‌दा इनाम पिइवाघा॥

७ “पार्थाना चोगिगानिङ् निङ्‌वाफुमा चिनामेन्‍दोक्‍खुबा जातिगा याॽमिचि लोॽवा बिथ्‍थाबे बारबारे न्‍जोगानिन॥ इजाङ्‌बाङ्‌निङ् ङ्‌खाचिङा गो केङ्‌गेॽहा पार्थाना चोक्‍मानिङ् से उङ्‌चि च्‍याङ्‌कुलुङ्‌चिङा ङ्‌खेप्‍स्‍वाहा भोङ् म्‍मिमे॥

८ न्‍हाङामाङ् न्‍निङ्‌दा ङ्‌खाचि लोॽवा न्‍लेक्‍सानिन॥ इजाङ्‌बाङ्‌निङ् न्‍निङ्‌दा नाक्‍मा हाक्‍निङ् ओन्‍दाङ्‌माङ्, न्‍निङ्‌दाबे इहा चेॽयागा खाचोहा, ङ्‌खा न्‍निङ्‌गा निङ्‌वाफुमा पाङा था वेॽना॥

९ ङ्‌खाॽनिङ्‌गो न्‍निङ्‌दा च्‍हेन खाॽला पार्थाना चोगानि–

‘ओ वालोकपे वाखुबा निङ्‌वाफुमा आप्‍पा,

ङ्‌गा पाबित्‍तारा निङ्‌गा आदार न्‍जोगुनि॥

१० ङ्‌गा राज्‍या तानि,

ङ्‌गा न्‍निङ्‌वा वालोकपे लोॽवा ना ताम्‍दाङ्‌फुमाबे चा पुरा लेङ्‌नि॥

११ लेन्‍लेन चामाहा चाम्‍योङ्‌बा कानिङ् हेन चा पिया,

१२ कानिङ् आनिङ्‌गा बिरुद्‌दाबे पाप चोक्‍खुबाचि छेमा पिम्‍चिम्‍ङाहा लोॽवा,

कानिङ् चोगुम्‍ङाहा पाप चा छेमा चोक्‍ताब्‍या॥

१३ कानिङ् आङ्‌मा मेयामाहा जाच्‍पे आमेॽमा म्‍बियान,

ङ्‌खाॽनिङ्‌गो साइतानभाङ् फोक्‍सा॥

(इजाङ्‌बाङ्‌निङ् राज्‍या, साक्‍ति नुङ् माहिमा साधाइ ङ्‌गामाङ् ओम, आमेन॥)’a

१४ “न्‍निङ्‌गा बिरुद्‌दाबे इसिॽहा काम चोक्‍खुबाचि छेमा पिम्‍चिम्‍गाभोङ्, वालोकपे वाखुबा न्‍निङ्‌गा निङ्‌वाफुमा पाङा चा न्‍निङ्‌दा छेमा पिइवागा॥

१५ ङ्‌खाॽनिङ्‌गो न्‍निङ्‌गा बिरुद्‌दाबे इसिॽहा काम चोक्‍खुबाचि छेमा म्‍बिम्‍चिम्‍गानभोङ्, न्‍निङ्‌गा निङ्‌वाफुमा पाङा चा न्‍निङ्‌दा छेमा म्‍बिइवागान्‍हा॥”

उपाबासका उतुम्‍बे

१६ “न्‍निङ्‌दा उपाबास युङिगानिङ् किहि काप्‍खुबाचि लोॽवा नाचिक कुॽयुम न्‍जोगानुम्‍चिम्‍निन॥ इजाङ्‌बाङ्‌निङ् उङ्‌चिङा न्‍जोगुहा धार्माकार्मा याॽमिचिङा न्‍निसुनिभोङ् उङ्‌चि नाचिक कुइम न्‍जोग्‍वाचि॥ जेप्‍पा का न्‍निङ्‌दा लुमेॽनेनिन, ङ्‌खाचिङा तोक्‍माहा उङ्‌चिगा इनाम न्‍दोक्‍तिक्‍सुहा॥

१७ ङ्‌खाॽनिङ्‌गो न्‍दा च्‍हेन उपाबास युङ्‌गानिङ् न्‍नाचिक वासि न्‍हाङ् टुखुरुक्‍पे किवा नेक्‍तु॥

१८ ङ्‌खाॽला न्‍दा उपाबास युङागाना याॽमिचिङा मेन्‍ना, ङ्‌खाॽनिङ्‌गो निमा मेयामाना निङ्‌वाफुमा पाङा से निगानि, न्‍हाङ् स्‍वाक चोगाहा घाक थोक निखुबा निङ्‌वाफुमा पाङा न्‍दा इनाम पिमेकाहा॥

याङ्‌सागा उतुम्‍बे

(लुका १२:३३-३६; १६:१३)

१९ “न्‍निङ्‌गा लागि ताम्‍दाङ्‌फुमाबे याङ्सा न्‍छुप्‍सानुम्‍निन॥ नाबे उमाङा च्‍वा, खियाङा आप्‍तिॽवा न्‍हाङ् खुसुबाङ्‌चिङा चा ङ्‌खुसेत्‍वा॥

२० ङ्‌खाॽनिङ्‌गो न्‍निङ्‌गा लागि वालोकपे याङ्सा छुप्‍सानुम॥ न्‍नाबे उमाङा चा न्‍ज्‍वान, खियाङा चा ङ्‌ङाप्‍त्‍वान न्‍हाङा खुसुबाङ्‌चिङा चा ङ्‌खुस्‍वानिन॥

२१ इजाङ्‌बाङ्‌निङ् हेॽने न्‍निङ्‌गा याङ्सा वान्‍ने, न्‍नाबेॽमाङ् न्‍निङ्‌गा निङ्‌वा चा वामेॽना॥

२२ “मिक्‍चि सालुङ्‌गा लागि बात्‍ति लोॽवा ओम्‍चि॥ न्‍हाङामाङ् ङ्‌गा म्‍मिक उचुन्‍हाचिभोङ्, ङ्‌गा घाक सालुङ् ओम लेङ्‌मे,

२३ ङ्‌खाॽनिङ्‌गो म्‍मिक धोमिलोहाचिभोङ्, ङ्‌गा घाक सालुङ्‌माङ् कुइम लेङ्‌मेॽना॥ ङ्‌खाॽलामाङ् न्‍दाहोङ्‌बे वान्‍नेॽना ओम्‍ना च्‍हेन कुइम लेक्‍साभोङ्, न्‍ना झान इखिङ् तुक्‍नुङ् कुइम लेङ्‌मेॽना!

२४ “इसाङा चा इमाङा हिप्‍पाङ् ह्‌वाङ्‌बागा सेवा चोक्‍मा ङ्‌यास्‍वान्‍चिन्‍हा॥ इजाङ्‌बाङ्‌निङ् उङा एको इसित्‍वा न्‍हाङ् हेकोना उलुङ्‌मा तुक्‍त्‍वा॥ मानुङ् एको आदार चोग्‍वा न्‍हाङ् हेकोना आदार न्‍जोग्‍वान॥ ङ्‌खाॽलामाङ् न्‍निङ्‌दा चा निङ्‌वाफुमा नुङ् याङ्सा हिचिचिगा सेवा चोक्‍मा ङ्‌यास्‍वाम्‍चिम्‍गान्‍हा॥

चिन्‍ता मेन्‍जोक्‍माहा

(लुका १२:२२-३१)

२५ “न्‍हाङामाङ् का न्‍निङ्‌दा लुमेॽनेनिन, ना हिङ्‌लुङ्‌बे ‘इहा चामाहा, इहा उङ्‌माहा न्‍हाङ् इहा वाॽमाहा’ भोङ् चिन्‍ता न्‍जोगानिन॥ इना चाम्‍योङ्‌बा हाक्‍निङ् हिङ्‌लुङ् न्‍हाङ् वाॽमाहा हाक्‍निङ् सालुङ् माडा मेन्‍नायि?

२६ ताङ्‌खेङ्‌बे पेखुबा न्‍वाक्‍चि सोयानुम्‍चिम, ङ्‌खाचिङा खेति न्‍जोग्‍वानिन, चाचिॽया ङ्‌हेत्‍वानिन न्‍हाङा न्‍छुप्‍स्‍वानिन ङ्‌खोङ्‌चा वालोकपे वाखुबा न्‍निङ्‌गा निङ्‌वाफुमा पाङा ङ्‌खाचि चामेत्‍वाचिहा॥ न्‍हाङामाङ् इना न्‍निङ्‌दा ङ्‌खाचि हाक्‍निङ् प्‍याक ओमेन आखुबा म्‍मेतिसिगान्‍हायि?

२७ न्‍निङ्‌दा इसाङा चिन्‍ता चोगिॽवागाहोङ् न्‍निङ्‌गा मिॽयाङ् आयु पुमा यास्‍वाम्‍गाना?

२८ “न्‍हाङामाङ् न्‍निङ्‌दा ‘इहा वाॽमाहा लोप्‍पि’ भोङ् इजाङ् चिन्‍ता चोगिॽवाघा? पुङ्‌दाबेॽहा लिलिफुङ् सोयानुम, ङ्‌खा इमिन पुमेहा? ङ्‌खाचिङा काम चा न्‍जोग्‍वानिन, वाॽमागा तेक चा ङ्‌ङाग्‍वानिन॥

२९ ङ्‌खाॽनिङ्‌गो का न्‍निङ्‌दा लुमेॽनेनिन, हाङ् सोलोमानगा ङ्‌खिङाहा याङ्सा वायाहोङ्‌चा, उङ् ङ्‌खा फुङ्‌चिबे एको हिङ्‌गा उचुन सिङ्‌रा न्‍जोगामासान॥

३० खाॽला हेन पोङ्‌मे न्‍हाङ् वान्‍दिक्‍ङा चोम्‍दिमेहोङ् मिबे लेम्‍नाहाङ्‌माहा याक्‍साङ् गो निङ्‌वाफुमाङा खिङ् उचुन सिङ्‌रा चोग्‍वाहाभोङ्, न्‍निङ्‌दा गो झान उङा वाॽमाहा तेक म्‍बिइवागान्‍हायि? हेॽनाइ न्‍निङ्‌गा बिस्‍वास?

३१ “न्‍हाङामाङ् ‘इहा चाम्‍ङा?’ ‘इहा वाम्‍ङा?’ न्‍हाङ् ‘इहा उङुम्‍ङा?’ भोङ् चिन्‍ता न्‍जोगानिन॥

३२ खा घाक चेॽयागा चिन्‍ता गो निङ्‌वाफुमा चिनामेन्‍दोक्‍खुबाचिङाले न्‍जोङ्‌मेहा॥ इजाङ्‌बाङ्‌निङ् खा घाक चेॽया न्‍निङ्‌दा चाहाचोगिॽवाघा बाङ्‌ना चेॽया न्‍निङ्‌गा वालोकपे वाखुबा निङ्‌वाफुमा पाङा था वेॽना॥

३३ ङ्‌खाॽनिङ्‌गो घाकहाक्‍निङ् ओन्‍दाङ् निङ्‌वाफुमा न्‍निङ्‌गा न्‍निङ्‌वाबे राज्‍या चोक्‍मा पियानुम न्‍हाङ् उका आग्‍गे येनानुम, न्‍हाङा खा घाक थोक उङा न्‍निङ्‌दा पिइवाघा॥

३४ न्‍हाङामाङ् वान्‍दिक्‍का लागि चिन्‍ता न्‍जोगानिन, इजाङ्‌बाङ्‌निङ् वान्‍दिक्‍का चिन्‍ता वान्‍दिकङामाङ् लेङ्‌मेहा॥ हेन्‍गा लागि हेन्‍हा तुखि माङ् ठिक लेङ्‌मेहा॥”

a 

६:१३ खा चेॽया मुख्‍या सोरोत गिरिक्‍पे मान्‍हा॥ ङ्‌खाॽनिङ्‌गो हेक्‍साङ् कोइ-कोइ बाइबोलबे थापा चोगाहोङ् युक्‍साहा तोङ्‌मेहा॥

याॽमिचि आप्‍दिक ङ्‌ङेन्‍दानुम्‍चिम्‍निन

(लुका ६:३७-३८, ४१-४२)

७

१ येसुङा हाकुचा लुसाङ् ख्‍या, “न्‍निङ्‌दा याॽमिचि आप्‍दिक ङ्‌ङेन्‍दानुम्‍चिम्‍निन, न्‍हाङ् निङ्‌वाफुमाङा चा न्‍निङ्‌दा आप्‍दिक ङ्‌ङेन्‍दिॽवागान्‍हा॥

२ इजाङ्‌बाङ्‌निङ् हेकोहा याॽमिचि आप्‍दिक एन्‍द्‌वाम्‍चिम्‍घा लोॽवा निङ्‌वाफुमाङा चा न्‍निङ्‌दा आप्‍दिक एन्‍दिॽवाघा॥ न्‍निङ्‌दा हेॽना नापङा याॽमिचि पिवाम्‍चिम्‍गा, न्‍ना नापङामाङ् निङ्‌वाफुमाङा चा न्‍निङ्‌दा पिइवाघा॥

३ “इजाङ् न्‍नुन्‍छागा उमिक्‍पेॽना मिना सिन्‍का निस्‍वागा, ङ्‌खाॽनिङ्‌गो ङ्‌गा म्‍मिक्‍पेॽना मुडा च्‍हेन न्‍निस्‍वागान्‍ना?

४ ङ्‌गा मिकपेॽना मुडा मेनिखुबाङा, ‘आनुन्‍छा सोङ्‌सोङ्, का म्‍मिक्‍पेॽना सिन्‍का लोन्‍नाहाङ्‌बिमेॽनेन्‍ना’ भोङ् इमिन लुॽमा यास्‍वागाना?

५ ओ किहि काप्‍खुबा! ओन्‍दाङ् म्‍मिक्‍पेॽना मुढा लोन्‍धाक्‍सु, न्‍हाङ्‌से न्‍नुन्‍छागा उमिक्‍पेॽना सिन्‍का उचुन निस्‍वागाहोङ् लोन्‍नाहाङ्‌मा यास्‍वागाना॥

६ “पाबित्‍तारा थोक कुचुमाचि म्‍बियानुम्‍चिम्‍निन, पिम्‍चिम्‍गाभोङ् ङ्‌खाचि न्‍निङ्‌दा पोटि ङ्‌हिङ्‌होङ् हाइबिइगा॥ न्‍निङ्‌गा वालोक्‍लुङ् फाक्‍चिगा ओन्‍दाङ् न्‍लेप्‍ताबियानुम्‍चिम्‍निन॥ लेप्‍तुबिम्‍चिम्‍गाभोङ् ङ्‌खाचिङा म्‍बाताहाक्‍स्‍वाहा॥

नाक्‍तानुम, योगानुम न्‍हाङ् ढ्‌वाक्‍ढ्‌वाक चोगानुम

(लुका ११:९-१३)

७ “नाक्‍तानुम न्‍हाङ् तोक्‍त्‍वाम्‍गा, योगानुम न्‍हाङ् तुप्‍स्‍वाम्‍गा, ढ्‌वाक्‍ढ्‌वाक चोगानुम न्‍हाङ् न्‍निङ्‌गा लागि वालाम्‍बुङ् होमेॽना॥

८ इजाङ्‌बाङ्‌निङ् इसाङा नाक्‍त्‍वा न्‍नाङा तोक्‍त्‍वा, इसाङा योग्‍वा न्‍नाङा तुप्‍स्‍वा न्‍हाङ् इसाङा ढ्‌वाक्‍ढ्‌वाक चोग्‍वा न्‍नागा लागि वालाम्‍बुङ् होमेॽना॥

९ न्‍निङ्‌दा माध्‍येबे इसाङा न्‍निङ्‌च्‍याचिङा चालेप्‍पा न्‍नाक्‍त्‍वानिङ् लुङ्‌खाक पिवाम्‍चिम्‍घा?

१० न्‍हाङ् नासा न्‍नाक्‍त्‍वानिङ् पुछाक पिवाम्‍चिम्‍घा?

११ खाॽला न्‍निङ्‌दा पापि सिगान्‍होङ्‌चा न्‍निङ् च्‍याचि उचुन्‍हा थोक पिॽमा निस्‍वाम्‍चिम्‍घाभोङ्, वालोकपे वाखुबा न्‍निङ्‌पा गो झान उङ्‌नुङ् नाक्‍खुबाचि ङ्‌खा हाक्‍निङ्‌चा उचुन्‍हा थोक पिॽमा जेप्‍पा त्‍यारिना॥

छुछुॽना वालाम्‍बुङ्

(लुका ६:३१; १३:२४)

१२ “याॽमिचिङा न्‍निङ्‌दा इमिन चोक्‍नि मितिॽवागा, न्‍निङ्‌दा चा उङ्‌चि ङ्‌खाॽला चोगानुम्‍चिम॥ इजाङ्‌बाङ्‌निङ् निङ्‌वाफुमागा नियाम नुङ् निङ्‌वाफुमाभाङ् चेक्‍खुबाचिङा न्‍जिन्‍दुचिहा मुख्‍या चेॽया खामाङ् ओम॥

१३ “छुछुॽना वालाम्‍बुङ्‌भाङ् उयानि, इजाङ्‌बाङ्‌निङ् नास्‍पे तामेखुबा वालाम्‍बुङ् माडा नुङ् लाम्‍मा साजिलोना, न्‍हाङा न्‍ना लाम्‍बु प्‍याक याॽमि न्‍लाम्‍मेहा॥

१४ ङ्‌खाॽनिङ्‌गो हिङ्‌लुङ्‌बे तामेखुबा वालाम्‍बुङ् छुछुॽना॥ न्‍ना लाम्‍बु लाम्‍मा चा छाक्‍हा, न्‍हाङ् न्‍ना लाम्‍बु मिॽयाङ्‌ से याॽमि न्‍लाम्‍मेहा॥

सिङ् नुङ् न्‍नागा उसा

(लुका ६:४३-४६; १३:२५-२७)

१५ “निङ्‌वाफुमाभाङ् चेक्‍खुबासिङान कासाङ् मेन्‍हा चेॽया चेक्‍खुबाचिभाङ् थाङ्‌थाङ् वायानि॥ ङ्‌खाचि सामुङ्‌चि लोॽवा न्‍लेङ्‌दारामे, ङ्‌खाॽनिङ्‌गो उङ्‌चि निङ्‌वाबे च्‍हेन किॽमालुलुहा ब्‍वासो लोॽवाहा न्‍सामेहा॥

१६ ङ्‌खाचि न्‍निङ्‌दा उङ्‌चिगा काम्‍भाङ् चिनाचोग्‍वाम्‍चिम्‍घा॥ इना तिङ्‌गिभाक्‍का उथाप्‍पे सिम्‍लेॽमाङ् केक्‍स्‍वाहाइ? न्‍हाङ् बिजुगा उथाप्‍पे वेक्‍पु केक्‍स्‍वाहाइ?

१७ ङ्‌खाॽलामाङ् साप्‍रा चोगाना सिङ्‌गा उथाप्‍ङा उचुन्‍हा उसा केक्‍स्‍वा, ङ्‌खाॽनिङ्‌गो साप्‍रा न्‍जोगान्‍ना उथाप्‍ङा इसिसिॽहा उसा केक्‍स्‍वाहा॥

१८ साप्‍रा चोगाना उचुन्‍ना सिङ्‌गा उथाप्‍ङा हेॽनिङ्‌चा इसिसिॽहा उसा ङ्‌गेक्‍स्‍वान्‍हा, न्‍हाङ् साप्‍रा न्‍जोगान्‍ना सिङ्‌गा उथाप्‍ङा चा उचुन्‍हा उसा ङ्‌गेक्‍स्‍वान॥

१९ न्‍हाङामाङ् उचुन उसा मेङ्‌गेङ्‌खुबा घाक सिङ्‌गा उथाप इम्‍मेहोङ् मिबे लेम्‍नाहाङ्‌मेहा॥

२० खाॽला न्‍निङ्‌दा ङ्‌खा ‘निङ्‌वाफुमाभाङ् चेक्‍खुबासिङान’ कासाङ् लेम्‍चाखुबाचि उङ्‌चिङा न्‍जोगुहा काम्‍भाङ् चिनाचोग्‍वाम्‍चिम्‍घा॥

२१ “का ‘हाङ्‌बा, हाङ्‌बा’ लुखुबा घाक्‍ङा वालोक्‍का राज्‍याबे उमा न्‍दोक्‍त्‍वानिन्‍ना॥ ङ्‌खाॽनिङ्‌गो वालोकपे वाखुबा आप्‍पागा उनिङ्‌वा लोॽवा चोक्‍खुबाचिङा से उमा न्‍दोक्‍त्‍वाना॥

२२ न्‍ना लेन प्‍याक्‍ङा का खाॽला लुमे, ‘हाङ्‌बा, हाङ्‌बा, कानिङ् ङ्‌गा न्‍निङ्‌बे आगाम्‍बानि न्‍जोगुम्‍ङान्‍हायि? ङ्‌गा न्‍निङ्‌बे कानिङ् इसिॽहा मुइचि न्‍लोन्‍धाक्‍सुम्‍चिम्‍ङान्‍हायि? न्‍हाङा ङ्‌गा न्‍निङ्‌बे आच्‍चाम्‍मा-आच्‍चाम्‍माहा काम न्‍जोगुम्‍ङान्‍हायि?’

२३ ङ्‌खिङ्‌बेला का ङ्‌खाचि उचुन ल्‍वाङ्‌चिङ्, ‘निङ्‌वाफुमागा नियाम मेयेन्‍खुबाचि, का न्‍निङ्‌दा चिनान्‍दोङ्‌मेॽनेनिन्‍हा॥ आयुम्‍भाङ् माङ्‌दु खेब्‍यानि!’

हिच्‍चि पाङ्‌गा ताप्‍चेॽया

(लुका ६:४७-४९)

२४ “न्‍हाङामाङ् आका खा चेॽया खेप्‍स्‍वाहोङ् ङ्‌खाॽला चोक्‍खुबा च्‍हेन, लुङ्‌खाक छोङ्‌बे चात्‍तुनुङ् पाङ् चोक्‍खुबा एको निङ्‌वाराङ्‌बा याॽमि लोॽवाना ओम॥

२५ उङा पाङ् चोगिहोङ् कुहिक, वासिक, भोलङा न्‍ना पाङ् लुक्‍तु, ङ्‌खाॽनिङ्‌गो न्‍ना पाङ् ङ्‌होराख्‍यान॥ इजाङ्‌बाङ्‌निङ् न्‍ना लुङ्‌खाक छोङ्‌बे चात्‍तुनुङ् चोगामासा॥

२६ ङ्‌खाॽनिङ्‌गो आका चेॽया खेप्‍स्‍वाहोङ्‌चा ङ्‌खाॽला मेन्‍जोक्‍खुबा च्‍हेन बालुवा छोङ्‌बे पाङ् चोक्‍खुबा मुर्खा याॽमि लोॽवाना ओम॥

२७ उङा पाङ् चोगिहोङ् कुहिक, वासिक, भोलङा न्‍ना पाङ् लुक्‍तुनिङ् होराख्‍याहोङ् न्‍ना पाङ् घाक नास लेक्‍सा॥”

२८ येसुङा उका चेलाचि खा घाक चिन्‍दिचिहोङ्, खा चेॽया खेम्‍खुबा न्‍नाबेॽहा प्‍याक याॽमिचि आच्‍चाम्‍मा ङ्‌ङेता॥

२९ इजाङ्‌बाङ्‌निङ् उङा याहुदि धार्मासाप्‍ला चिन्‍खुबाचिङा लोॽवा मेन्‍ना, ङ्‌खाॽनिङ्‌गो माडा चोक्‍तोकनुङ् चिन्‍दुचि॥

कोरङा याक्‍सुना याॽमि नुयाना

(मार्कुस १:४०-४५; लुका ५:१२-१६)

८

१ येसु कोङ्‌गुभाङ् मो उक्‍साहोङ् प्‍याक याॽमिचि उका हेक्‍साङ् लान्‍जोगा॥

२ ङ्‌खिङ्‌बेला एको कोरङा याक्‍सुना याॽमि तायाहोङ् येसुगा ओन्‍दाङ् लाङ्‌छुक्‍पे युङाहोङ् खाॽला लु, “चिन्‍खुबा, न्‍दा मितागाभोङ् का नुमेॽमाहोङ् सुद्‌दा चोक्‍मा यामेङ्‌गाना॥”a

३ येसुङा उमुक सोसुहोङ् न्‍ना याॽमि तोक्‍ति, न्‍हाङ् खाॽला लु, “का मिमेङ्, न्‍दा सुद्‌दा लेक्‍साब्‍या॥” ङ्‌खिङ्‌बेलाक माङ् न्‍ना कोरङा याक्‍सुना याॽमि नुयाब्‍या॥

४ न्‍हाङा येसुङा न्‍ना याॽमि लु, “सो, खा चेॽया इसा चा ङ्‌योक्‍मेतुन्‍चिन॥ ङ्‌खाॽनिङ्‌गो ख्‍याघोङ् हाङ्‌खुबा जाच चोक्‍मेतु न्‍हाङा मोसाङा पिइघा नियाम्‍बे छेप्‍ताहा लोॽवा भेटि तिसु॥ खाॽला घाक याॽमिचिङा न्‍दा नुयागाना न्‍निगानि॥”

रोमि केप्‍टेन्‍गा नोकार नुयाना

(लुका ७:१-१०)

५ येसु काफार्नाहुम साहारबे उयानिङ् एको रोमि केप्‍टेन उङ् वायानाबे तायाहोङ् उमुक फाक्‍साङ् खाॽला लु,

६ “ओ हाङ्‌बा, आका नोकार उलाङ् उमुक मेन्‍दाखुबा लेक्‍सामाहोङ् तुक्‍नुङ् तुखि आङ्‌मासिमेॽना॥ खिङ्‌बेला उङ् पाङ्‌बे इप्‍सानेसाना॥”

७ येसुङा केप्‍टेन लु, “का खेमेङ्‌होङ् नुमेत्‍वाङ्‌ना॥”

८ ङ्‌खाॽनिङ्‌गो केप्‍टेनङा लु, “हाङ्‌बा, का लोॽवाना माङ्‌चुमाङ्‌ना याॽमिङा, न्‍दा आपाङ्‌बे स्‍वागात चोक्‍मा न्‍थेन्‍सिमेॽङान्‍ना॥ न्‍दा नाभाङ् ‘नुनि’ से लुताब्‍याङ् न्‍हाङ् आका नोकार नुमेॽना॥b

९ इजाङ्‌बाङ्‌निङ् का चा का हाक्‍निङ् माम्‍माहा याॽमिचिगा तायेन्बे वेॽङा, न्‍हाङा आका तायेन्बे चा काङ्‌बाचि ङ्‌वान्‍ने॥ का एको ‘ख्‍या’ ल्‍वाङ्, न्‍ना खेमे, हेकोना ‘आबा’ ल्‍वाङ् न्‍ना आम्‍मे, न्‍हाङ् आका नोकार ‘खाॽला चोगु’ ल्‍वाङ्, न्‍हाङा न्‍नाङा चोग्‍वा॥”

१० खा चेॽया खेप्‍सुहोङ् येसु आचाम्‍मा एता, न्‍हाङा उङ्‌नुङ् न्‍लाम्‍मास्‍याहा याॽमिचि लुचि, “जेप्‍पा का न्‍निङ्‌दा लुमेॽनेनिन, खाॽलाना बिस्‍वास नुङ्‌ना याॽमि गो का इजिरेलिचिगा उलुम्‍बे चा न्‍दुप्‍सुक्‍सुङान्‍ना॥

११ जेप्‍पा का लुमेॽनेनिन, नाम्‍लोन नुङ् नाम्‍युङ्‌भाङ् प्‍याक याॽमिचि वालोक्‍का राज्‍याबे न्‍दामे, न्‍हाङ् ङ्‌खाचि आब्‍राहाम, इसाहाक, याकुबनुङ् सोरि होक्‍ता चासे ङ्‌युङ्‌मेहा॥

१२ ङ्‌खाॽनिङ्‌गो निङ्‌वाफुमागा राज्‍याबे वामागा न्‍सेगाहा इजिरेलिचि च्‍हेन न्‍नाभाङ् पाखा कुॽयुम्‍नाबे न्‍लेम्‍नाहाङ्‌मे, न्‍हाङा न्‍नाबे ङ्‌खाचि उङ्‌चि केङ् छिम्‍साङ् ङ्‌हाम्‍नुङ्‌मेहा॥”

१३ न्‍हाङा येसुङा न्‍ना केप्‍टेन खाॽला लु, “हाकु ख्‍या, न्‍दा बिस्‍वास चोगुघा लोॽवा लेङ्‌नि॥” ङ्‌खिङ्‌बेलाक माङ् केप्‍टेन्‍गा नोकार नुया॥

प्‍याक याॽमिचि न्‍नुयाहा

(मार्कुस १:२९-३४; लुका ४:३८-४१)

१४ न्‍हाङा येसु पात्‍तुरुसका उपाङ्‌बे ताया॥ ङ्‌खिङ्‌बेला येसुङा पात्‍तुरुसका उनाम्‍मा जोरो तायाहोङ् इप्‍सामासाना निसु॥

१५ येसुङा पात्‍तुरुसका उनाम्‍मा उमुक्‍पे तोक्‍ति, तोक्‍तिहोङ् सोलोक जोरोङा नाओ॥ न्‍हाङा उङ् पोगाहोङ् येसुगा सेवा चोक्‍मा तारोक्‍तु॥

१६ नाम आयाहोङ् याॽमिचिङा इसिॽहा मुइङा याक्‍सुचिहा प्‍याक तुखाबाङ्‌चि येसु वायानाबे न्‍दाचि॥ येसुङा आग्‍गे पिचिहोङ् ङ्‌खा इसिॽहा मुइ लोन्‍धाक्‍सुचि, न्‍हाङ् घाक तुखाबाङ्‌चि नुमेतुचि॥

१७ खाॽला निङ्‌वाफुमाभाङ् चेक्‍खुबा यासाइयाङा चेक्‍तुहा खा चेॽया पुरा लेक्‍साहा–

“उङामाङ् एङ्‌गा सालुङ्‌बेॽहा तुखिभाङ् फोक्‍सा न्‍हाङ् एङ्‌गा तुक्‍माछाक्‍मा पोघेतुहा॥”

येसुगा चेला लेङ्‌मा छाक्‍हा

(लुका ९:५७-६२)

१८ येसुङा उका ओरिपोरि प्‍याक याॽमिचि न्‍छुप्‍साहा निसुचिहोङ् उका चेलाचि लुचि, “कानिङ् तालगा योप्‍पारिक खेइ॥”

१९ ङ्‌खिङ्‌बेला धार्मासाप्‍ला चिन्‍खुबा एको याॽमि तायाहोङ् येसु लु, “चिन्‍खुबा, न्‍दा हेॽने खेक्‍काहोङ्‌चा का न्‍दानुङ् खेमेङ्‌ना॥”

२० येसुङा न्‍ना पोलोवा पि, “स्‍यालचिगा ओहोङ् ङ्‌वान्‍ने, न्‍वाकुच्‍याक्‍चिगा होप ङ्‌वान्‍ने, ङ्‌खाॽनिङ्‌गो याॽमिगा उच्‍यागा गो टुखुरुक युङ्‌माना ठोङ् चा मान्‍ना॥”

२१ न्‍हाङा उका चेलाचिबे एकोङा येसु खाॽला लु, “हाङ्‌बा, का ओन्‍दाङ् आप्‍पागा लास हुम्‍मा पियाङ्॥”

२२ ङ्‌खाॽनिङ्‌गो येसुङा न्‍ना लु, “न्‍स्‍याहाचि न्‍स्‍याहाचिङा माङ् ङ्‌हुम्‍दुचिनि, न्‍दा च्‍हेन आहेक्‍साङ् लाचोगा॥”

येसुङा कुहिक लामेतुना

(मार्कुस ४:३५-४१; लुका ८:२२-२५)

२३ न्‍हाङा येसु डुङ्‌गाबे थाङा, न्‍हाङ् उका चेलाचि चा उङ्‌नुङ् ङ्‌ख्‍या॥

२४ ङ्‌खेॽमास्‍यानिङ् थाप्‍थुम्‍बे तालबे किॽमालुलुना कुहिक फेम्‍मा तारोक्‍तु, न्‍हाङ् माङ्‌च्‍वागा छालङा डुङ्‌गा लुप्‍सेतेहेक्‍सुसा॥ ङ्‌खाॽनिङ्‌गो ङ्‌खिङ्‌बेला येसु च्‍हेन इप्‍साख्‍यामासा॥

२५ न्‍हाङा चेलाचि येसुगा उयुम्‍बे ङ्‌ख्‍याहोङ् खाॽला लुसाङ् उङ् म्‍बोगु, “हाङ्‌बा, कानिङ् हिङ्‌मेता, कानिङ् लुप्‍सिखेइहेक्‍सिङाहा॥”

२६ येसुङा ङ्‌खाचि लुचि, “इजाङ् किसितिॽवाघा? हेॽनाइ न्‍निङ्‌गा बिस्‍वास?” खिङ् लुचिहोङ् येसु पोगा न्‍हाङ् कुहिक नुङ् छाल थिन्‍दुचि॥ थिन्‍दुचिहोङ् सोलोक कुहिक लासाख्‍या न्‍हाङ् छाल चा पोक्‍मा लेप्‍ति॥

२७ खाॽला लेक्‍साहा न्‍निसुहोङ् घाक आचाम्‍मा ङ्‌ङेता, न्‍हाङ् उङ्‌चि-उङ्‌चि खाॽला लुखुसा न्‍जाया, “ना गो इमिन्‍ना याॽमि लेबा? छाल नुङ् कुहिक्‍ङा चा उका आग्‍गे ङ्‌येन्‍वाहा!”

इसिॽहा मुइङा याक्‍सुचिहा याॽमिचि

(मार्कुस ५:१-२०; लुका ८:२६-३९)

२८ येसु तालगा योप्‍पारिक गादारिनि बाङ्‌ना लिङ्‌खाम्‍बे तासुनिङ्, सियापाङ्‌भाङ् आप्‍मास्‍याचिहा हिप्‍पाङ् इसिॽहा मुइङा याक्‍सुचिहा याॽमिचिङा तुप्‍साचु॥ ङ्‌खाचि खिङ् किॽमालुलु सायाचि, किसिॽमाङा न्‍ना लाम्‍बु इसा चा लाम्‍मा ङ्‌यासामासानिन॥

२९ ङ्‌खाचि खाॽला कासाङ् ओक्‍ताचि, “ओ निङ्‌वाफुमागा उच्‍या, कान्‍चिङ् इ चोघेक्‍साघा? निरिक चोक्‍माना लेन माङ् मेन्‍दाले कान्‍चिङ् आङ्‌मा मेयामाहा तुखि पिसे तायागानायि?”

३० न्‍नागा मियोरोक फाक्‍चिगा एको बागाल चारान्‍जोक्‍मास्‍या॥

३१ ङ्‌खा इसिॽहा मुइचिङा उङ्‌चि मुक फाक्‍साङ् न्‍लु, “कानिङ् लोन्‍नाहाङ्‌मेकाहा भोङ् ङ्‌खा फाक्‍चिबे उमा पिया॥”

३२ येसुङा ङ्‌खाचि लुचि, “ख्‍यानि!” ङ्‌खिङ्‌बेलाक माङ् इसिॽहा मुइचि ङ्‌खा याॽमिचिभाङ् न्‍लोन्‍दाख्‍याहोङ् फाक्‍चिबे ङ्‌ङुया॥ न्‍हाङा ङ्‌खा फाक्‍चिगा बागाल घाक भिरिकपाहाङ् मो उइमालाङ्-उइमालाङ् लुक्‍साङ् ङ्‌ख्‍याहोङ् तालगा माङ्‌च्‍वाबे न्‍लुप्‍सास्‍या॥

३३ ङ्‌खा फाक कोप्‍खुबाचि साहारपोटि न्‍लुक्‍ताख्‍या॥ साहारबे न्‍दासुहोङ् न्‍नाबे लेक्‍साहा घाक चेॽया नुङ् इसिॽहा मुइङा याक्‍सुचिहा हिप्‍पाङ् याॽमि इमिन नुयाचिहा, ङ्‌खा चेॽया चा ङ्‌खेम्‍मेतुचि॥

३४ खा चेॽया ङ्‌खेप्‍सुहोङ् साहारबेॽहा प्‍याक याॽमिचि येसु वायानाबे न्‍दाया, न्‍हाङा उङ्‌चिङा येसु न्‍निसुहोङ् “आनिङ्‌गा ठोङ् नाओघोङ् खेब्‍या!” लुसाङ् उङ्‌चि मुक म्‍फाक्‍तुचि॥

a 

८:२ याहुदिगा चालान्‍बे कोरङा याक्‍सुना याॽमि आसुद्‌दा साया, न्‍हाङ् ङ्‌खाचिङा हेकोहा याॽमिचिगा उयुम्‍बे खेॽमा न्‍दोक्‍तुनिन॥

b 

८:८ याहुदिचि निङ्‌वाफुमा चिनामेन्‍दोक्‍खुबा याॽमिचिगा पाङ् ङ्‌ङुमेनिन्‍हा बाङ्‌ना चेॽया केप्‍टेनङा था वाया॥

पुप्‍साब्‍याना याॽमि नुयाना

(मार्कुस २:१-१२; लुका ५:१७-२६)

९

१ न्‍हाङा येसु फेरि डुङ्‌गाबे थाङाहोङ् तालगा खेप्‍पारिक उङ् वायाना साहारबे लासाआबा॥

२ न्‍नाबे एको हिप्‍पाङ् याॽमिचिङा एको पुप्‍साब्‍याना याॽमि नेथामनुङ् येसुगा उयुम्‍बे ङ्‌खुरा॥ ङ्‌खा याॽमिचिगा बिस्‍वास निसुहोङ् येसुङा न्‍ना तुखाबाङ् खाॽला लु, “ओ आनुन्‍छा, साहास चोगा! ङ्‌गा पाप छेमा लेक्‍सामाहा॥”

३ येसुङा न्‍ना याॽमि खाॽला लुना ङ्‌खेप्‍सुहोङ् धार्मासाप्‍ला चिन्‍खुबा इखिङ्‌ङा उङ्‌चि निङ्‌वाबे खाॽला ङ्‌गाया, “ना गो निङ्‌वाफुमागा बिरुद्‌दाबेॽले चेङ्‌मेॽना!”a

४ ङ्‌खाचिगा निङ्‌वाबेॽहा चेॽया येसुङा था तोक्‍तुहोङ् लुचि, “इजाङ् न्‍निङ्‌दा खाॽला निङ्‌वाबे इसिॽनुङ् मित्‍वाम्‍घा?

५ इजाङ्‌बाङ्‌निङ् पुप्‍साब्‍याना याॽमि ‘ङ्‌गा पाप छेमा लेक्‍साहा’ लुॽमायेम ‘पोगाघोङ् लामा’ लुॽमा हेॽना च्‍हेन साजिलोना?

६ ङ्‌खाॽनिङ्‌गो सोयानुम, ना ताम्‍दाङ्‌फुमाबे याॽमिगा उच्‍यानुङ् पाप छेमा चोक्‍माहा चोक्‍तोक वान्‍नेहाभोङ् था तोक्‍तानुम॥” न्‍हाङा उङा न्‍ना तुखाबाङ् लु, “हाकु पोगा, न्‍नेथाम खुघोङ् म्‍बाङ्‌बे ख्‍या॥”

७ न्‍हाङ् न्‍ना याॽमि पोगाहोङ् उपाङ्‌बे ख्‍या॥

८ खाॽलाहा आच्‍चाम्‍माहा काम न्‍निसुहोङ् न्‍नाबेॽहा याॽमिचि ङ्‌गिसिता, न्‍हाङ् न्‍ना याॽमि खाॽलाहा साक्‍ति पिखुबा निङ्‌वाफुमागा उनिङ् न्‍थेन्‍दु॥

येसुङा मात्‍ति काना

(मार्कुस २:१३-१७; लुका ५:२७-३२)

९ न्‍नाभाङ् येसु खेॽमास्‍यानिङ् तिरो पोक्‍माना पाङ्‌बे एको मात्‍ति बाङ्‌ना याॽमि युङामासाना निसु॥ उङा न्‍ना लु, “कानुङ् लामा॥” न्‍हाङ् मात्‍ति पोगाहोङ् येसुगा हेक्‍साङ् लाचोगा॥

१० मिहेक्‍साङ् मात्‍तिगा पाङ्‌बे येसु नुङ् उका चेलाचि चामा चासे ङ्‌युङानिङ्, प्‍याक तिरो पोक्‍खुबाचि नुङ् हेकोहा पापिचि चा न्‍दायाहोङ् उङ्‌चिनुङ् चामा चासे ङ्‌युङा॥

११ फारिसिचिङा खा चेॽया न्‍निसुहोङ् येसुगा चेलाचि न्‍लुचि, “इजाङ् न्‍निङ्‌गा चिन्‍खुबाङा च्‍हेन तिरो पोक्‍खुबाचि न्‍हाङ् हेकोहा पापिचिनुङ् सोरि युङ्‌मेहोङ् च्‍वाहा?”

१२ ङ्‌खाचिगा चेॽया खेप्‍सुहोङ् येसुङा लुचि, “न्‍दुगाब्‍यानिन्‍हा याॽमिगा लागि सिधाक्‍राङ्‌बा चाहान्‍जोङ्‌मेन्‍ना, ङ्‌खाॽनिङ्‌गो तुखाबाङ्‌चिगा लागि से चाहाबा चोङ्‌मेॽना॥

१३ ङ्‌खाॽनिङ्‌गो न्‍निङ्‌दा नाभाङ् खेइघोङ् धार्मासाप्‍लाबे छेप्‍ताहा खा चेॽयागा तुम्‍बिला इना ओम चिन्‍दानि– ‘का पोसुगा बोलि मेन्‍ना, ङ्‌खाॽनिङ्‌गो न्‍निङ्‌दा याॽमिचि दाया चोगुम्‍चिम्‍गानि बाङ्‌ना मिमेङ्‌ना॥’ इजाङ्‌बाङ्‌निङ् का धार्मोतिचि मेन्‍ना, ङ्‌खाॽनिङ्‌गो पापिचि कासे तायाङ्‌ना ओम॥”

उपाबासका उतुम्‍बे छिम्‍योक

(मार्कुस २:१८-२२; लुका ५:३३-३९)

१४ न्‍हाङा युहान्‍नागा चेलाचि येसु वायानाबे न्‍दायाहोङ् न्‍छिम्‍दु, “फारिसिचिनुङ् कानिङ् उपाबास युङिॽवाङ्, ङ्‌खाॽनिङ्‌गो इजाङ् ङ्‌गा चेलाचि च्‍हेन उपाबास ङ्‌युङ्‌मेनिन्‍हा?”

१५ येसुङा पोलोवा पिचि, “इना थाङ्‌छेङ्‌गा होक्‍ताबे न्‍दायाहा याॽमिचि थाङ्‌स्‍योङ्‌बा ङ्‌खाचिनुङ् वानुङ् सोम्‍मा सोक चोक्‍साङ् उपाबास ङ्‌युङ्‌मेहायि? ङ्‌खाॽनिङ्‌गो ङ्‌खाॽलाहा लेन चा न्‍दामे, जोबो थाङ्‌स्‍योङ्‌बा ङ्‌खाचिभाङ् फोङ्‌खेमे, ङ्‌खिङ्‌बेला ङ्‌खाचि उपाबास ङ्‌युङ्‌मेहा॥

१६ “इसाङा चा उलिप्‍पा तेक ओछोङा तेक्‍का टालोङा न्‍लेप्‍त्‍वान्‍ना॥b इजाङ्‌बाङ्‌निङ् ओछोङा टालोङा तेक नाघाक्‍स्‍वा, न्‍हाङा तेक झान तुक्‍नुङ् छिङ्‌खेमे॥

१७ “ङ्‌खाॽलामाङ्, इसाङा चा उलिप्‍पा ह्‌वारिक्‍का खेसुप्‍पे ओछोङा सिम्‍लेॽमाङ्‌गा माध ङ्‌युक्‍स्‍वान्‍हा, युक्‍सुभोङ्‌चा खेसुप पेङ्‌खेमे न्‍हाङ् सिम्‍लेॽमाङ्‌गा माध चा फोम्‍खेमे॥ ङ्‌खाॽनिङ्‌गो ओछोङा सिम्‍लेॽमाङ्‌गा माध ओछोङा खेसुप्‍पेॽमाङ् युङ्‌माहा॥ ङ्‌खाॽला चोक्‍माभोङ् खेसुप चा म्‍बेङ्‌मेन न्‍हाङ् सिम्‍लेॽमाङ्‌गा माध चा म्‍फोम्‍खेमेन॥”

स्‍याना मामु फेरि हिङाना

(मार्कुस ५:२१-४३; लुका ८:४०-५६)

१८ येसुङा ङ्‌खाचि खा चेॽया लुॽमास्‍यानिङ् एको याहुदि तायेन्‍राङ्‌बा न्‍नाबे तायाब्‍या॥ न्‍हाङ् उङा येसु फोप सेमेसाङ् खाॽला लु, “चिन्‍खुबा, आच्‍या मामु लोप्‍लोप स्‍यामा, ङ्‌खाॽनिङ्‌गो हाङ्‌बा ख्‍याघोङ् तोक्‍तिगाभोङ् उङ् हिङ्‌मेॽना॥”

१९ येसु पोगा न्‍हाङा उका चेलाचिनुङ् न्‍ना याॽमिगा हेक्‍साङ्-हेक्‍साङ् ङ्‌ख्‍या॥

२० ङ्‌खिङ्‌बेलाक माङ् एको एहि फिम्‍बिलिङ् ओन्‍दाङ् नाहाङ्‌तो हेलि लोन्‍नुङ्‌खुबा बेथाङा याक्‍सुना एको तुखामाङ् येसुगा ओहेक्‍साङ् पोटिन्‍धाङ् तायाहोङ् येसुगा ओतेक्‍का उलाप तोक्‍ति॥

२१ इजाङ्‌बाङ्‌निङ् न्‍ना मामु खाॽला मितामासा “का उका ओतेक से तोक्‍निमा तोक्‍तुङ्‌भोङ्‌चा नुमेङ्‌ना॥”

२२ न्‍हाङा येसु हिक्‍साहोङ् सोनिङ् न्‍ना मामु निसुहोङ् उङा लु, “मामु, साहास चोगा॥ ङ्‌गा बिस्‍वासङा न्‍दा नुमेतामागाना॥” न्‍हाङ् ङ्‌खिङ्‌बेलाक माङ् न्‍ना मामु नुया॥

२३ न्‍हाङा येसु याहुदि तायेन्‍राङ्‌बागा पाङ्‌बे तासु॥ उङा न्‍नाबे फुलुलुबाc मुखुबाचिनुङ् बिलाप चोक्‍खुबा प्‍याक याॽमिचि निसुचि॥

२४ ङ्‌खाचि येसुङा लुचि, “न्‍निङ्‌दा घाक पाखा लोन्‍दाख्‍यानि, इजाङ्‌बाङ्‌निङ् ना मामु न्‍स्‍यामान्‍ना, ङ्‌खाॽनिङ्‌गो इप्‍साख्‍यामाना सेप्‍पा॥” खा चेॽया ङ्‌खेप्‍सुहोङ् ङ्‌खाचिङा ङ्‌युतुचो॥

२५ येसुङा ङ्‌खा याॽमिचि पाखा लोन्‍धाक्‍सुचिहोङ् उङ् पाहोङ्‌बे उया॥ न्‍हाङा न्‍ना मामुगा उमुक्‍पे लाबु, न्‍हाङ् न्‍ना मामु मुथिङ्‌गिरिक पोगा॥

२६ न्‍हाङा खा चेॽया खाम्‍युक्‍भोरि हिसा॥

हिप्‍पाङ् मिक्‍सुरुम्‍बाचि निखुबा लेक्‍साचिहा

२७ येसु न्‍नाभाङ् खेॽमास्‍यानिङ् हिप्‍पाङ् मिक्‍सुरुम्‍बाचि उका हेक्‍साङ्-हेक्‍साङ् लाचोक्‍साङ् खाॽला ओक्‍ताचि, “ओ दाउदका उच्‍या, कान्‍चिङ् दाया चोगा॥”

२८ येसु पाङ्‌बे तासुहोङ् पाहोङ्‌बे उया, न्‍हाङ् ङ्‌खा हिप्‍पाङ् मिक्‍सुरुम्‍बाचि चा येसु वायानाबे तायाब्‍याचि॥ येसुङा ङ्‌खाचि छिम्‍दुचि, “इना का न्‍जिङ्‌दा नुमेॽमा यामेॽनेन्‍चिन्‍हा भोङ् बिस्‍वास चोङ्‌मेचुघा?”

ङ्‌खाचिङा लुयाचु, “बिस्‍वास चोङ्‌मेङ्‌चुङ्‌हा, हाङ्‌बा॥”

२९ न्‍हाङा येसुङा ङ्‌खाचिगा मिक्‍पे तोक्‍निसाङ् खाॽला लुचि, “ङ्‌खाॽलाभोङ्, न्‍जिङ्‌दा बिस्‍वास चोगाचुघा लोॽवा लेङ्‌नि॥”

३० न्‍हाङ् ङ्‌खाचि निमा याखुबा लेक्‍साचि! येसुङा ङ्‌खाचि खाॽला लुचि, “खेप्‍साचुयो, खा चेॽया इसा चा न्‍लुयान्‍चुन्‍चिन॥”

३१ ङ्‌खाॽनिङ्‌गो ङ्‌खाचि न्‍नाभाङ् ख्‍याचिहोङ् येसुगा उतुम्‍बे न्‍ना लिङ्‌खाम घाक्‍पे खेम्‍मेताचुचि॥

३२ येसु उका चेलाचिनुङ् न्‍ना ठोङ्‌भाङ् लोङ्‌खेॽमास्‍यानिङ्, याॽमिचिङा इसिॽना मुइङा याक्‍सुहोङ् लेम्‍सुरुम्‍बा लेक्‍साना एको याॽमि येसुगाबे न्‍दा॥

३३ येसुङा न्‍ना याॽमिभाङ् इसिॽना मुइ लोन्‍धाक्‍सुहोङ् सोलोक न्‍ना याॽमि चेक्‍मा तारोक्‍तु॥ खा न्‍निसुहोङ् याॽमिचि आच्‍चाम्‍मा एसाङ् खाॽला कामा न्‍दारोक्‍तु, “खाॽलाहा गो इजिरेलबे हेॽनिङ्‌चा न्‍निसामासान्‍हा॥”

३४ ङ्‌खाॽनिङ्‌गो फारिसिचिङा खाॽला कामा न्‍दारोक्‍तु, “नाङा इसिॽहा मुइचिगा खाङ्‌खाङ्‌बागा साक्‍तिङा इसिॽहा मुइ लोन्‍दाहाक्‍स्‍वाचिहा॥”

मिॽयाङ्‌से खेतालाचि

(मार्कुस ६:३४; लुका १०:२)

३५ येसुङा घाक साहार नुङ् तेन बेॽहा छुम्‍पाङ्‌चिबे चिन्‍साङ्, निङ्‌वाफुमागा राज्‍यागा उतुम्‍बे नुसाला खेम्‍मेतुचि न्‍हाङा घाक खाले तुक्‍माछाक्‍माभाङ् याॽमिचि नुमेतुचि॥

३६ उङा न्‍नाबेॽहा प्‍याक याॽमिचि निसुचिहोङ् उनिङ्‌वाबे उलुङ्‌मा तुक्‍तुगेतुचि॥ इजाङ्‌बाङ्‌निङ् ङ्‌खा याॽमिचि गो गोठाला मेॽनिङ्‌हा सामुङ्‌चिङा लाम्‍बु म्‍फाप्‍सिसिना लोॽवा न्‍हाङ् इहाचा चोक्‍मा मेयाखुबा लोॽवा न्‍लेक्‍सामासा॥

३७ न्‍हाङा येसुङा उका चेलाचि लुचि, “सोयानुम, चाचिॽया खोम्‍माहा गो प्‍याक वान्‍ने, ङ्‌खाॽनिङ्‌गो खेतालाचि मिॽयाङ्‌सेॽहाचि॥

३८ न्‍हाङामाङ् न्‍निङ्‌दा चाचिॽयागा उह्‌वाङ्‌बानुङ् चाचिॽया खोम्‍खुबा खेतालाचि पाक्‍साब्‍याभोङ् पार्थाना चोगानि॥”

a 

९:३ धार्मासाप्‍ला चिन्‍खुबाचिङा येसु निङ्‌वाफुमागा उच्‍या ओम, न्‍हाङा उङ्‌बे याॽमिगा पाप छेमा चोक्‍माहा चोक्‍तोक वान्‍नेहा बाङ्‌ना चेॽयाबे बिस्‍वास न्‍जोगुनि, ङ्‌खोङ्‌माङ् उङ्‌चिङा निङ्‌वाफुमागा बिरुद्‌दाबे चेङ्‌मेॽना न्‍लु॥

b 

९:१६ याहुदिचिगा चालान्‍बे होक्‍साख्‍याना तेक ओछोङा तेक्‍का टालोङा लेप्‍माना चालान म्‍मायान॥ लेप्‍माभोङ् लेप्‍ताना तेक ह्‌वाप्‍माहोङ् फोॽमानिङ् उलिप्‍पा तेक्‍ङा ओछोङा तेक छुङ्‌दिमेत्‍वाहोङ् इसिॽनुङ् ओमेॽना भोङ् उङ्‌चि म्‍मिता॥ याहुदि हाङ्‌गुम्‍बाचिङा न्‍जिन्‍दुचिहा मोसाङा पिचिहा निङ्‌वाफुमागा नियाम्‍गा चेॽया उलिप्‍पा तेक लोॽवा साया, ङ्‌खाॽनिङ्‌गो येसुङा चिन्‍दुचिहा ओछोङा चेॽया च्‍हेन ओछोङाना तेक्‍का टालो लोॽवा साया॥

c 

९:२३ सोक चोक्‍मानिङ् फुलुलुबा मुॽमाना चालान साया

येसुङा एहि सेगुम्‍पाक पाक्‍सुचिहा

(मार्कुस ३:१३-१९; ६:७-१३; लुका ६:१२-१६; ९:२-६)

१०

१ येसुङा उका एहि चेलाचि काचिहोङ् इसिॽहा मुइचि लोन्‍नाहाङ्‌माहा नुङ् घाक खाले तुक्‍माछाक्‍माभाङ् नुमेॽमाहा चोक्‍तोक पिचि॥

२ एहि सेगुम्‍पाकचि खाचिमाङ् ओम्‍चि– पात्‍तुरुस (न्‍ना ओन्‍दाङ् सिमोन चा न्‍लु) न्‍हाङा उनुन्‍छा बाबु आन्‍दिरियास, जाब्‍दियागा उच्‍या याकुब नुङ् उनुन्‍छा युहान्‍ना,

३ फिलिप नुङ् बार्थोलोमाइ, थोमा, तिरो पोक्‍खुबा मात्‍ति, आल्‍फायासका उच्‍या याकुब, थेदियास,

४ न्‍हाङ् खाम्‍युक्‍भाक्‍ता छुम्‍बेॽना सिमोन न्‍हाङा याहुदा इस्‍कारियोत न्‍नाङामाङ् येसु लाप्‍मेतुचि॥

५ येसुङा ङ्‌खा एहि जाना सेगुम्‍पाकचि खाॽला लुचिहोङ् पाक्‍सुचि, “न्‍निङ्‌दा निङ्‌वाफुमा चिनामेन्‍जोक्‍खुबा जातिचिगाबे नुङ् सामारि जातिचिगा साहारचिबे ङ्‌ख्‍यानिन॥

६ ङ्‌खाॽनिङ्‌गो म्‍मासाब्‍याहा सामुङ्‌चि लोॽवा न्‍लेक्‍सानेसाहा इजिरेलि जातिचिगाबे ख्‍यानि॥

७ न्‍हाङा ‘वालोक्‍का राज्‍या न्‍निङ्‌युम्‍बे तायाब्‍यामाना’ लुसाङ् पार्चार चोगानुम्‍चिम॥

८ तुखाबाङ्‌चि नुमेतानुम्‍चिम, न्‍स्‍याहाचि हिङ्‌गिलिक चोगानुम्‍चिम, कोरङा याक्‍सुचिहा सुद्‌दा चोगानुम्‍चिम न्‍हाङ् इसिॽहा मुइचि लोन्‍धाक्‍सानुम्‍चिम॥ न्‍निङ्‌दा ओमेन मेॽनिङ् तोक्‍तुम्‍गा, ओमेन मेॽनिङ् पियानुम्‍चिम॥

९ न्‍निङ्‌दा न्‍निङ् फोखिमाबे साम्‍याङ्, युप्‍पा नुङ् ताम्‍बागा एको याङ् चा ङ्‌खुयानुम्‍निन॥

१० न्‍हाङा न्‍निङ्‌दा लाम्‍बुबे चाहाचोङ्‌मेहा लोप्‍पिभोङ् खेसुप, लेक्‍माहा तेफेन, लाङ्‌खोप नुङ् डाङ्‌गाक चा ङ्‌खुयानुम्‍चिम्‍निन॥ इजाङ्‌बाङ्‌निङ् काम चोक्‍खुबाङा उका चाम्‍योङ्‌बा तोक्‍मायि पोर्छो॥

११ “न्‍निङ्‌दा तेन कि साहारचिबे उइवागानिङ् न्‍नाबे न्‍निङ्‌दा स्‍वागात चोक्‍खुबा याॽमि योगानुम, न्‍हाङा न्‍नाभाङ् मेङ्‌खेॽले सोम्‍मा न्‍नागाबे वायानि॥

१२ न्‍ना पाङ्‌बे उइगानिङ् ‘ना पाङ्‌बे हाङ्‌हाङ् लेङ्‌नि’ लुयानुम्‍चिम॥

१३ न्‍ना पाङ्‌बेॽहा याॽमिचि न्‍निङ्‌गा हाङ्‌हाङ् तोक्‍मा थेन्‍सिखुबा न्‍सायाभोङ्, न्‍ना पाङ्‌बे हाङ्‌हाङ् लेङ्‌नि॥ ङ्‌खाॽनिङ्‌गो थेन्‍सिखुबा म्‍मेतासानिन्‍भोङ् न्‍निङ्‌गा हाङ्‌हाङ् न्‍निङ्‌दाबेॽमाङ् लानि॥

१४ न्‍निङ्‌दा हेॽना पाङ्‌बे स्‍वागात न्‍जोगिॽवागान न्‍हाङ् न्‍निङ्‌गा चेॽया ङ्‌खेप्‍स्‍वानिन, न्‍ना पाङ् कि साहारभाङ् लोन्‍दिॽवागानिङ् न्‍निङ्‌लाङ्‌बेॽहा धुलो आप्‍साबियानुम्‍चिम॥

१५ जेप्‍पा का न्‍निङ्‌दा लुमेॽनेनिन, निरिक्‍का लेन्‍बे न्‍ना साहारगा तुखि हाक्‍निङ्‌गो सादोम नुङ् गामोरा साहारचिगा तुखि आङ्‌मा यामाहा लेङ्‌मेहा॥

ताहेक्‍साहा तुखिगा उतुम्‍बे

(मार्कुस १३:९-१३; लुका २१:१२-१७)

१६ “सोयानुम, का न्‍निङ्‌दा ब्‍वासो लोॽवाहा याॽमिचिगा उलुम्‍बे सामुङ्‌चि लोॽवा पाङ्‌मासिम्‍मेॽनेनिन, न्‍हाङामाङ् न्‍निङ्‌दा पुछाक लोॽवा चोम्‍बु नुङ् ढुकुवा लोॽवा सोझो लेक्‍सानि॥

१७ ङ्‌खाॽनिङ्‌गो याॽमिचिभाङ् थाङ्‌थाङ् वायानि॥ इजाङ्‌बाङ्‌निङ् ङ्‌खाचिङा न्‍निङ्‌दा लाबिॽवागाहोङ् निरिक्‍पाङ्‌बे खेतिॽवागा, न्‍हाङ् याहुदि छुम्‍पाङ्‌चिबे खेतिॽवागाहोङ् कोर्रा एन्‍दिॽवागा॥

१८ न्‍निङ्‌दा आका चेला लेक्‍सिघाङा माम्‍माहा खाङ्‌खाङ्‌बाचि नुङ् हाङ्‌चिगा ओन्‍दाङ् येप्‍मेतिॽवागा॥ ङ्‌खिङ्‌बेला ङ्‌खाचि नुङ् निङ्‌वाफुमा चिनामेन्‍दोक्‍खुबा जातिगा याॽमिचिगा लागि आका साचि लेङ्‌माना माउका तोक्‍त्‍वाम्‍गा॥

१९ ङ्‌खाॽनिङ्‌गो न्‍निङ्‌दा ङ्‌खाचिङा लाप्‍मेतिॽवागानिङ् ‘हाकु कानिङ् इ लुॽमाहाचि, इमिन चेक्‍माहा लोप्‍पि’ भोङ् चिन्‍ता न्‍जोगानिन॥ न्‍निङ्‌दा इहा चेक्‍मा पोर्ने ओम, ङ्‌खिङ्‌बेलाक माङ् तोक्‍त्‍वाम्‍घा॥

२० इजाङ्‌बाङ्‌निङ् ङ्‌खिङ्‌बेला चेक्‍खुबा न्‍निङ्‌दा आफाइ मेन्‍ना, ङ्‌खाॽनिङ्‌गो न्‍निङ्‌गा निङ्‌वाफुमा पागा आत्‍मा न्‍निङ्‌दाभाङ् चेङ्‌मेॽना॥

२१ “याॽमिचिङा उङ्‌चि फुनुन्‍छाचि सिमागा न्‍लाप्‍मेत्‍वाचि॥ पा-माचि च्‍याचिगा बिरुद्‌दाबे म्‍बोङ्‌मे, न्‍हाङा च्‍याचि पा-माचिगा बिरुद्‌दाबे म्‍बोङ्‌मेहोङ् सिमेखुसा न्‍जामे॥

२२ का बिस्‍वास चोगाघाङा घाक याॽमिचिङा न्‍निङ्‌दा इसितिॽवागा, ङ्‌खाॽनिङ्‌गो इसाचिङा का हेक्‍साङ् सोम्‍मा बिस्‍वास चोङ्‌नुङ्‌मे, ङ्‌खाचि च्‍हेन ङ्‌हिङ्‌मेमे॥

२३ न्‍निङ्‌दा याॽमिचिङा एको साहारबे तुखि पिइगाभोङ् हेकोनाबे खुसाख्‍यानि॥ जेप्‍पा का न्‍निङ्‌दा लुमेॽनेनिन, याॽमिगा उच्‍या तामाहाक्‍निङ् ओन्‍दाङ्a न्‍निङ्‌दा इजिरेलबेॽहा घाक साहारचिबे न्‍निङ्‌गा काम ङ्‌याइनेस्‍वाम्‍गान्‍हा॥

२४ “चेला चिन्‍खुबा हाक्‍निङ् नुङ् नोकार उका मालिक हाक्‍निङ् माडा न्‍लेङ्‌मेन्‍ना॥

२५ न्‍हाङामाङ् चेला उङ् चिन्‍खुबा लोॽवा न्‍हाङ् नोकार उका मालिक लोॽवा लेङ्‌मा तोक्‍तुनाबे सोन्‍तोक एॽनि॥ हाकु ङ्‌खाचिङा पाङ् मालिकमाङ् इसिॽहा मुइचिगा हाङ् बाल्‍जिबुल न्‍ल्‍वाना भोङ्, उका पाङ्‌बेॽहाचि गो झान इ न्‍ल्‍वाचिहा लोप्‍पि?

इसानुङ् किसिॽमाहा?

(लुका १२:२-७)

२६ “न्‍हाङामाङ् याॽमिचिनुङ् ङ्‌गिसितानिन॥ इजाङ्‌बाङ्‌निङ् एम्‍नुङ्‌मानिङ् मेओखुबा न्‍हाङ् चुम्‍नुङ्‌मानिङ् था मेलेङ्‌माहा इहाचा मान्‍हा॥

२७ कुॽयुम्‍नाबे का न्‍निङ्‌दा इहा लुमेॽनेनिन, ङ्‌खा चेॽया न्‍निङ्‌दा ओम्‍नाबे लुयानुम्‍चिम, न्‍हाङा का नाभाक्‍पे स्‍वाक लुॽनेनिन्‍हा चेॽया पाङ्‌गा चुलिभाङ् पार्चार चोगानुम॥

२८ न्‍निङ्‌दा न्‍निङ्‌गा सालुङ् सिखुबाचिनुङ् ङ्‌गिसितानिन, इजाङ्‌बाङ्‌निङ् ङ्‌खाचिङा न्‍निङ्‌गा आत्‍मा गो सिमा ङ्‌यास्‍वानिन्‍बा! ङ्‌खाॽनिङ्‌गो सालुङ् नुङ् आत्‍मा हिचिचि नाराक्‍पे नास चोक्‍मा याखुबा निङ्‌वाफुमानुङ् किसितानि॥

२९ इना हिच्‍चि पेचिरिॽवाचि याङ्एकोबे न्‍छुङ्‌मेनाहाचि? ङ्‌खाॽनिङ्‌गो ङ्‌खाचिबे न्‍निङ्‌गा निङ्‌वाफुमा पागा उनिङ्‌वा मेॽनिङ् एको चा खाम्‍बे ङ्‌ङाॽनुङ्‌मेन्‍ना॥

३० न्‍निङ्‌गा गो झान टुखुरुक्‍पेॽहा घाक ताम्‍फोक चा निङ्‌वाफुमाङा निरुक्‍सुहा॥

३१ न्‍हाङामाङ् न्‍निङ्‌दा ङ्‌गिसितानिन! न्‍निङ्‌दा प्‍याक पेचिरिॽवाचि हाक्‍निङ्‌चा प्‍याक ओमेन आखुबासिगान॥

३२ “खेप्‍सानुम, इसाङा याॽमिचिगा उयुम्‍बे आका हाङ्‌बा ओम लुमेङ्, न्‍ना याॽमि का चा वालोकपे वाखुबा निङ्‌वाफुमा आप्‍पागा उयुम्‍बे ना आका ओमभोङ् ल्‍वाङ्॥

३३ ङ्‌खाॽनिङ्‌गो इसाङा का याॽमिचिगा उयुम्‍बे उङ् चिनान्‍जोग्‍वाङान्‍ना लुमेङ्, न्‍ना का चा वालोकपे वाखुबा निङ्‌वाफुमा आप्‍पागा उयुम्‍बे चिनान्‍जोङ्‌मेॽनेन्‍ना ल्‍वाङ्‌ना॥

येसुगा चेला लेङ्‌मा छाक्‍हा

(लुका १२:५१-५३; १४:२६-२७)

३४ “का ताम्‍दाङ्‌फुमाबे हाङ्‌हाङ् पिसे तायाङ्‌ना ओमभोङ् म्‍मितानिन॥ का हाङ्‌हाङ् ताॽमागा मेन्‍ना, ङ्‌खाॽनिङ्‌गो साम्‍बेक चालाचोक्‍से तायाङ्‌ना ओम॥

३५ इजाङ्‌बाङ्‌निङ् उप्‍पागा बिरुद्‌दाबे उच्‍या बाबु, उमागा बिरुद्‌दाबे उच्‍या मामु, न्‍हाङा उनाम्‍मागा बिरुद्‌दाबे उताङ्‌मेक पोक्‍मेमागा तायाङ्‌ना ओम॥

३६ याॽमिगा सात्‍तुरचि गो उपाङ्‌बेॽहा याॽमि न्‍लेङ्‌मेहा॥

३७ इसाङा का हाक्‍निङ् प्‍याक उप्‍पा-उमा उलुङ्‌मा तुक्‍त्‍वाचि, न्‍ना आका चेला लेङ्‌मा न्‍थेन्‍दिसिॽवान्‍ना॥ ङ्‌खाॽलामाङ् इसाङा का हाक्‍निङ् प्‍याक उच्‍याचि उलुङ्‌मा तुक्‍त्‍वाचि, न्‍ना चा आका चेला लेङ्‌मा न्‍थेन्‍दिसिॽवान्‍ना॥

३८ न्‍हाङा इसाङा उका कुरुस ख्‍वाहोङ् आका हेक्‍साङ् न्‍लाम्‍मेन, न्‍ना आका चेला लेङ्‌मा न्‍थेन्‍दिसिॽवान्‍ना॥

३९ इसाङा उका हिङ्‌लुङ् हिङ्‌मेॽमा योग्‍वा न्‍नाङा जेप्‍पागा हिङ्‌लुङ् मासिॽवा, ङ्‌खाॽनिङ्‌गो इसाङा उका हिङ्‌लुङ् आका लागि पिवा न्‍नाङा च्‍हेन तोक्‍त्‍वाना॥

चेलाङा तोक्‍माहा इनाम

(मार्कुस ९:४१; लुका १०:१६)

४० “इसाङा न्‍निङ्‌दा स्‍वागात चोगिॽवागा, न्‍नाङा का चा स्‍वागात चोङ्‌मेङ्, न्‍हाङा इसाङा का स्‍वागात चोङ्‌मेङ्, न्‍नाङा का पाङ्‌खुबा स्‍वागात चोग्‍वा॥

४१ इसाङा निङ्‌वाफुमाभाङ् चेक्‍खुबा ‘निङ्‌वाफुमाभाङ् चेक्‍खुबा ओम’ भोङ् स्‍वागात चोग्‍वा, न्‍नाङा निङ्‌वाफुमाभाङ् चेक्‍खुबाङा लोॽवा इनाम तोक्‍त्‍वाहा॥ ङ्‌खाॽलामाङ् इसाङा धार्मोति याॽमि ‘धार्मोति ओम’ भोङ् स्‍वागात चोग्‍वा, न्‍नाङा धार्मोतिगा लोॽवा इनाम तोक्‍त्‍वाहा॥

४२ इसाङा खा मिमिॽहाचिबे एको ‘ना उका चेला ओम’ भोङ् एक गिलास चिहा माङ्‌च्‍वा से होङ्‌चा उङ्‌मा पिवा, न्‍नाङा जेप्‍पा इनाम तोक्‍त्‍वाहा॥”

a 

१०:२३ खा चेॽया येसुङा उका उतुम्‍बे कायाना ओम॥

बाप्‍तिस्‍मा पिखुबा युहान्‍नागा छिम्‍योक

(लुका ७:१८-३५)

११

१ येसुङा खा चेॽया उका एहि जाना चेलाचि लुइचिहोङ्, उङ् गालिल लिङ्‌खाम्‍गा साहारचिबे याॽमिचि चिन्‍से नुङ् नुसाला खेम्‍मेसे ख्‍या॥

२ बाप्‍तिस्‍मा पिखुबा युहान्‍ना छेक्‍पाङ्‌बे वायानिङ्, खिरिस्‍टङा चोगुहा कामगा उतुम्‍बे उङा खेप्‍सु॥ न्‍हाङ् उका चेलाचि येसुगाबे खा चेॽया छिम्‍से पाक्‍सुचि,

३ “कानिङ् आस चोगुम्‍ङाना मुक्‍ति पिखुबा हाङ् न्‍दागान्‍येम कानिङ् हेकोना याॽमिगा लाम्‍बु सोम्‍ङायेम?”

४ येसुङा पोलोवा पिचि, “न्‍निङ्‌दा इहा-इहा निमासिइवागा नुङ् खेम्‍मा सिइवागा, खेइघोङ् ङ्‌खा चेॽयामाङ् युहान्‍ना खेम्‍मेतानुम–

५ मिक्‍सुरुम्‍बाचिङा न्‍निमासिमे, लाम्‍मा मेयाखुबाचि न्‍लाम्‍मासिमे, कोरिचि न्‍नुमासिमे, नाभाक मेखेम्‍खुबाचिङा नाभाक ङ्‌खेम्‍मासिमे, न्‍स्‍याहाचि हिङ्‌गिलिक न्‍लेङ्‌मासिमे न्‍हाङा तुखिसुम्‍बाचिङा नुसाला खेम्‍मा न्‍दोक्‍मासिमे॥

६ का साङ्‌का मेन्‍जोक्‍खुबा याॽमि जेप्‍पा आसिक तोक्‍खुबा ओम॥”

७ बाप्‍तिस्‍मा पिखुबा युहान्‍नागा चेलाचि ङ्‌खेॽमास्‍यानिङ् येसुङा याॽमिचि युहान्‍नागा उतुम्‍बे खाॽला लुचि, “न्‍निङ्‌दा इसा चा मेॽनिङ्ना ठोङ्‌बे इहा सोसे खेइघा? इना हिॽवाङा योक्‍सुना एङ्‌खेलेक?

८ मेन्‍नाभोङ् इना सोसे खेइघा? उचुन्‍हा-उचुन्‍हा तेक वाखुबाचि? ङ्‌खाॽलाहाचि गो हाङ्‌पाङ्‌बेॽले ङ्‌वामे॥

९ जेप्‍पा कायास्‍यानि, इना सोसे खेइघा? इना निङ्‌वाफुमाभाङ् चेक्‍खुबा सोसे? का न्‍निङ्‌दा लुमेॽनेनिन, न्‍निङ्‌दा निङ्‌वाफुमाभाङ् चेक्‍खुबा हाक्‍निङ्‌चा माडा एको निसुक्‍सुम्‍गाना॥

१० बाप्‍तिस्‍मा पिखुबा युहान्‍नामाङ् न्‍ना याॽमि ओम॥ उका उतुम्‍बे धार्मासाप्‍लाबे खाॽला छेप्‍तामा–

‘सो, ङ्‌गा ओन्‍दाङ्-ओन्‍दाङ् आका सालेन पिखुबा पाक्‍स्‍वाङ्,

न्‍हाङ् उङा ङ्‌गा लागि लाम्‍बु त्‍यार चोग्‍वाना॥’

११ “जेप्‍पा का न्‍निङ्‌दा लुमेॽनेनिन, मामुभाङ् ङ्‌वायाहा याॽमिचिबे बाप्‍तिस्‍मा पिखुबा युहान्‍ना हाक्‍निङ् माडाa इसा चा मान्‍ना॥ ङ्‌खोङ्‌चा निङ्‌वाफुमागा राज्‍याबे इसा घाकहाक्‍निङ् मिना, न्‍ना युहान्‍ना हाक्‍निङ्‌चा माडा लेङ्‌मेॽना॥

१२ बाप्‍तिस्‍मा पिखुबा युहान्‍नाङा पार्चार चोगुहा नाहाङ्‌तो खिङ्‌बेलाक सोम्‍मा निङ्‌वाफुमागा राज्‍या इब्‍बे-इब्‍बे पुमा सिमे॥ न्‍हाङ् भाक्‍ति चोक्‍खुबा याॽमिचि च्‍हेन बोलजाफ्ति नाबे उमागा न्‍जोक्‍मासिमे॥

१३ इजाङ्‌बाङ्‌निङ् युहान्‍नागा पालो सोम्‍मा मोसाङा पिइघा निङ्‌वाफुमागा नियाम नुङ् निङ्‌वाफुमाभाङ् चेक्‍खुबाचि घाक्‍ङा निङ्‌वाफुमागा राज्‍यागा उतुम्‍बे न्‍जेक्‍तुक्‍सा॥

१४ ङ्‌खाचिङा लुइघा चेॽया बिस्‍वास चोग्‍वाम्‍घाभोङ् ङ्‌खाचिङा ‘तामेॽना’ लुइघा एलिया च्‍हेन युहान्‍नामाङ् ओम॥

१५ इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि॥

१६ “हेन्सेन्‍हा याॽमिचि का इनुङ् तोक्‍सुङ्‌चिङ्? ङ्‌खाचि गो बाजारबे ङ्‌युङ्‌मेहोङ् माडा सेम्‍लाङा काम्‍निभाकचिनुङ् खाॽला साला लेन्‍चाखुबा पिछानाछा लोॽवाहाचि–

१७ ‘कानिङ् न्‍निङ्‌गा लागि फुलुलुबा मुतुम्‍ङा,

ङ्‌खोङ्‌चा न्‍निङ्‌दा न्‍लाक्‍तिगान॥

कानिङ् बिलापका छेम लुतुम्‍ङा,

ङ्‌खाॽनिङ्‌गो न्‍निङ्‌दा ङ्‌हाबिगान॥’

१८ “इजाङ्‌बाङ्‌निङ् युहान्‍ना चाम्‍योङ्‌बाबे निङ्‌वा मेम्‍बिखुबा न्‍हाङ् सिम्‍लेॽमाङ्‌गा माध मेउङ्‌खुबा साया, ङ्‌खोङ्‌चा उङ्‌चिङा ‘ना याॽमिबे इसिॽना मुइ वान्‍नेॽना’ न्‍ल्‍वा॥

१९ याॽमिगा उच्‍या चासाङ् उङ्‌साङ् ताया, न्‍हाङा उङ्‌चिङा न्‍ल्‍वा, ‘सोयानुम्‍घायि, न्‍ना थेक्‍खुबा, सिङ्‌घोखुबा, तिरो पोक्‍खुबा नुङ् पापिचिगा काम्‍निभाक!’ निङ्‌वाफुमागा बुद्‌दि ठिक्‍हा बाङ्‌ना चेॽयागा पार्मान उका हेक्‍साङ् लाम्‍खुबाचिगा काम्‍भाङ् माङ् ओमेहा॥”

बिस्‍वास मेन्‍जोक्‍खुबागा लागि चेतावानि

(लुका १०:१३-१५)

२० हेखा साहारचिबे येसुङा प्‍याक आच्‍चाम्‍माहा काम चोगुक्‍सा, ङ्‌खाबेॽहा याॽमिचि उङ्‌चि पापपाहाङ् न्‍लासानिन्‍हाङा उङा खाॽला लुसाङ् थिन्‍दुचि–

२१ “ओ खोराजिन नुङ् बेथ्‍सेदा बेॽहा याॽमिचि, न्‍निङ्‌दा धिक्‍कार! इजाङ्‌बाङ्‌निङ् न्‍निङ्‌गा युम्‍बे चोगाहा आचाम्‍माहा काम टुरोस नुङ् सिदोन साहारबे चोगानिङ्‌बि ङ्‌खाचि उइले भाङ्‌रा ङ्‌हाप्‍सुहोङ् छुबुक न्‍नेक्‍तुहोङ् पास्‍चाताप न्‍जोगाब्‍याबि॥

२२ का न्‍निङ्‌दा लुमेॽनेनिन, निरिक्‍का लेन्‍बे न्‍निङ्‌गा हाक्‍निङ्‌गो टुरोस नुङ् सिदोन साहारबेॽहा याॽमिचिगा तुखि प्‍याक आङ्‌मा यामाहा लेङ्‌मेहा!

२३ “ओ काफार्नाहुम्‍बेॽहा याॽमिचि, इना न्‍निङ्‌दा ‘कानिङ् वालोकपे आदार तोक्‍त्‍वाम्‍ङाहा’ मितिमिघायि? न्‍निङ्‌दा गो नाराक्‍पे तास्‍वाम्‍गाना! इजाङ्‌बाङ्‌निङ् न्‍निङ्‌दाबे चोगाहा आच्‍चाम्‍माहा काम सादोमबे चोगानिङ्‌बि सादोम साहार हेन्‍सेन सोम्‍मा चा वायामासाबि!

२४ ङ्‌खाॽनिङ्‌गो का न्‍निङ्‌दा लुमेॽनेनिन, निरिक्‍का लेन्‍बे न्‍निङ्‌गा हाक्‍निङ्‌गो सादोम साहारबेॽहा याॽमिचिगा तुखि आङ्‌मा यामाहा लेङ्‌मेहा॥”

ङ्‌यागास्‍याहाचि आराम चोक्‍माना ठोङ्

(लुका १०:२१-२२)

२५ ङ्‌खिङ्‌बेला येसुङा काया, “ओ आप्‍पा, वालोक नुङ् ताम्‍दाङ्फुमागा ह्‌वाङ्‌बा, का न्‍दा नुनिङ्‌वा पिमेॽनेन, इजाङ्‌बाङ्‌निङ् निङ्‌वाराङ्‌बा नुङ् चेन्‍दुनाङान काखुबा याॽमिचिभाङ् चुमुघोङ् युक्‍सुघा खा चेॽया इहाचा मेनिखुबाचि योक्‍मेतुक्‍सुचिगा॥

२६ इजाङ्‌बाङ्‌निङ् आप्‍पा, न्‍दा खाॽला चोक्‍मा उचुन एतागा॥

२७ “आप्‍पाङा का घाक्‍थोक जिम्‍मा पियामाङ्‌हा॥ पाङा से उच्‍या चिनाचोग्‍वा, न्‍हाङा उप्‍पा चा उच्‍याङा से चिनाचोग्‍वाना, हेकोहा इसाङा चा चिनान्‍जोग्‍वान्‍निना॥ ङ्‌खाॽनिङ्‌गो उच्‍याङा चिनाचोक्‍मेतुचिहाङा च्‍हेन पा चिनान्‍जोग्‍वाना॥

२८ “ओ यागिसिइघा नुङ् प्‍याक खाले भारिङा फेङ्‌दिघा याॽमिचि, काबे तायानि, का न्‍निङ्‌दा आराम पिमेॽनेनिन्‍हा॥

२९ आका जुवा खुयानुम न्‍हाङ् कानुङ् चिन्‍दानि, इजाङ्‌बाङ्‌निङ् का लुङ्‌माराङ्‌बा नुङ् मा मेलेङ्‌खुबाङान, न्‍हाङा न्‍निङ्‌दा निङ्‌वाबे आराम तोक्‍त्‍वाम्‍गाना॥

३० इजाङ्‌बाङ्‌निङ् आका जुवा खुॽमा साजिलोना, न्‍हाङ् आका भारि साप्‍हा॥”

a 

११:११ माहान

आराम चोक्‍माना लेन्‍गा हाङ्‌बा

(मार्कुस २:२३-२८; ३:१-६; लुका ६:१-११)

१२

१ इमा येसु नुङ् उका चेलाचि आराम चोक्‍माना लेन गाउहाम्‍गा उलुम-उलुम ङ्‌खेॽमास्‍यानिङ् उका चेलाचि साॽङा न्‍स्‍या, न्‍हाङ् गाउगा बाला सेम्‍चामाa न्‍दारोक्‍तु॥

२ ङ्‌खाॽनिङ्‌गो फारिसिचिङा न्‍निसुचिहोङ् येसु न्‍लु, “सो, आराम चोक्‍माना लेन्‍बे इहा चोक्‍मा न्‍लेङ्‌मेन, ङ्‌खा काम ङ्‌गा चेलाचिङा न्‍जोक्‍मासिम्‍मेहा!”

३ येसुङा ङ्‌खाचि पोलोवा पिचि, “दाउद नुङ् उकाम्‍निभाकचि साॽङा स्‍यामासानिङ् उङ् इ चोगाना? न्‍निङ्‌दा पोढा न्‍जोगुम्‍गान्‍हा?

४ उङ् निङ्‌वाफुमापाङ्‌बे उयाहोङ् निङ्‌वाफुमाबे तिसाहा चालेप्‍पा उङ् नुङ् काम्‍निभाकचिङा न्‍जो॥ ङ्‌खा चालेप्‍पा निङ्‌वाफुमागा नियाम्‍बे छेप्‍ताहा लोॽवा ओमभोङ् हाङ्‌खुबाचिङा से चामा लेङ्‌माहा साया॥

५ इना निङ्‌वाफुमागा नियाम्‍बे खा चेॽया पोढा न्‍जोगुम्‍गान्‍हा? आराम चोक्‍माना लेन हाङ्‌खुबाचि निङ्‌वाफुमापाङ्‌बे साधाइ काम न्‍जोङ्‌मे॥ खाॽला ङ्‌खाचिङा आराम चोक्‍माना लेन्‍गा नियाम ङ्‌येन्‍वानिन! ङ्‌खोङ्‌चा ङ्‌खाचि दोसि न्‍लेङ्‌मेनिन॥

६ का न्‍निङ्‌दा लुमेॽनेनिन, निङ्‌वाफुमापाङ् हाक्‍निङ्‌चा माडा एको नाबे वान्‍नेॽना॥

७ ङ्‌खाॽनिङ्‌गो ‘का पोसुगा बोलि मेन्‍ना, लुङ्‌माराङ्‌बा लेक्‍सिगानि बाङ्‌ना मिमेङ्‌ना’ भोङ् निङ्‌वाफुमाङा कायाहा खा चेॽया आसुम्‍गानिङ्‌बि, इहाचा मेङ्‌खोक्‍निखुबाचि आप्‍दिक ङ्‌ङेन्‍दुम्‍चिम्‍गान्‍बि॥

८ याॽमिगा उच्‍या आराम चोक्‍माना लेन्‍गा चा हाङ्‌बा ओम॥”

९ न्‍हाङा येसु न्‍नाभाङ् लोन्‍दाहोङ् ङ्‌खाचिगा छुम्‍पाङ्‌बे ख्‍या॥

१० न्‍नाबे एको उमुक हेराब्‍याना याॽमि वाया॥ फारिसिचिङा येसु आप्‍दिक एम्‍माना निङ्‌वाङा न्‍छिम्‍दु, “आराम चोक्‍माना लेन तुखाबाङ् नुमेॽमा लेङ्‌मेॽनायेम न्‍लेङ्‌मेन्‍नायेम?”

११ येसुङा पोलोवा पिचि, “न्‍निङ्‌दाबे एकोगा एको सामुङ् वान्‍ने, न्‍ना सामुङ् आराम चोक्‍माना लेन होॽलुम्‍बे आयाख्‍याभोङ्, इना न्‍ना सोलोक न्‍लोन्‍द्‌वाम्‍गान्‍नायि?

१२ सामुङ् हाक्‍निङ् याॽमि इखिङ् मुल्‍यावान्‍ना? न्‍हाङामाङ् आराम चोक्‍माना लेन्‍बे उचुन्‍हा काम चोक्‍मा लेङ्‌मेहा॥”

१३ न्‍हाङा येसुङा न्‍ना उमुक हेराब्‍याना याॽमि लु, “म्‍मुक सोसु!” न्‍ना याॽमिङा उमुक सोसु॥ ङ्‌खिङ्‌बेलाक माङ् न्‍ना याॽमिगा उमुक नुयाहोङ् हेकोना लोॽवा उचुन्‍माचेक लेक्‍साब्‍या॥

१४ ङ्‌खाॽनिङ्‌गो फारिसिचि छुम्‍पाङ्‌भाङ् न्‍लोन्‍दाख्‍याहोङ् येसु इमिन सिसुम्‍भोङ् चेॽया हुप्‍मा न्‍दारोक्‍तु॥

निङ्‌वाफुमाङा सेगुना सेवाक

(मार्कुस ३:७-१२; लुका ६:१७-१९)

१५ ङ्‌खा चेॽया येसुङा था तोक्‍तुहोङ् न्‍नाभाङ् लामा॥ न्‍हाङा प्‍याक याॽमिचि उका हेक्‍साङ् लान्‍जोगा न्‍हाङ् उङा न्‍नाबे ङ्‌वायाहा घाक तुखाबाङ्‌चि नुमेतुचि॥

१६ ङ्‌खाॽनिङ्‌गो येसुङा ङ्‌खाचि “खा चेॽयागा उतुम्‍बे इसा चा न्‍लुयानुम्‍चिम्‍निन” भोङ् आग्‍गे पिचि॥

१७ खाॽला निङ्‌वाफुमाभाङ् चेक्‍खुबा यासाइयाङा प्‍याक ओन्‍दाङ् कायाहा चेॽया पुरा लेङ्‌मागा लागिमाङ् खा घाक लेक्‍साहा ओम–

१८ “सोयानुम, का सेगुङ्‌ना आका सेवाक॥

आलुङ्‌मा तुक्‍तुङ्‌ना, उङ्‌भाङ् का तुक्‍नुङ् चोन्‍दास्‍यामाङ्‌ना॥

का आका आत्‍मागा साक्‍ति उङ् पिवाङ्,

न्‍हाङ् उङामाङ् निङ्‌वाफुमा चिनामेन्‍दोक्‍खुबा घाक जातिगा याॽमिचि निरिक्‍का उतुम्‍बे खेम्‍मेत्‍वाचिहा॥

१९ उङ् ङ्‌खिमेन, माडा सेम्‍लाङा ङ्‌ङोङ्‌मेन,

इसाङा चा उका ओसेम्‍ला लाम्‍बुचिबे ङ्‌खेप्‍स्‍वानिन॥

२० वाक्‍साब्‍याना मिक्‍ला चा उङा ङ्‌ङेग्‍वान,

सेहेक्‍साना बात्‍ति चा उङा न्‍सिस्‍वान॥

उङा दुस्‍टाचि मेहेन्‍चाले सोम्‍मा याॽमिचि दाया चोगुनेस्‍वाचि॥

२१ न्‍हाङ् घाक जातिगा याॽमिचिङा उङ्‌बेॽमाङ् आस ङ्‌युक्‍स्‍वा॥”

फारिसिचिङा येसु साङ्‌का न्‍जोगुना

(मार्कुस ३:२०-३०; लुका ११:१४-२३)

२२ न्‍हाङा याॽमिचिङा इसिॽना मुइङा याक्‍सुहोङ् उमिक मेनिखुबा, चेक्‍मा मेयाखुबा लेक्‍साना एको तुखाबाङ् येसु वायानाबे न्‍दा॥ येसुङा न्‍ना याॽमि नुमेतुहोङ् निमा याखुबा नुङ् चेक्‍मा याखुबा लेक्‍सा॥

२३ खा न्‍निसुहोङ् घाक याॽमिचि आच्‍चाम्‍मा एसाङ् खाॽला कामा न्‍दारोक्‍तु, “इना नामाङ् दाउदका सान्‍तान, मुक्‍ति पिखुबा हाङ् ओम्यि?”

२४ ङ्‌खाॽनिङ्‌गो खा ङ्‌खेप्‍सुहोङ् फारिसिचिङा ङ्‌गाया, “नाङा गो इसिॽहा मुइचिगा खाङ्‌खाङ्‌बा बाल्‍जिबुल्‍गा साक्‍तिङा से इसिॽहा मुइ लोन्‍धाक्‍स्‍वाचिहा॥”

२५ ङ्‌खाॽनिङ्‌गो ङ्‌खाचिगा निङ्‌वाबेॽहा चेॽया था तोक्‍तुहोङ् येसुङा ङ्‌खाचि लुचि, “हेॽना खाम्‍युक्‍पे उङ्‌चि-उङ्‌चि न्‍दोङ्‌मेनिन न्‍ना खाम्‍युक आफाइ नास लेङ्‌मेॽना॥ ङ्‌खाॽलामाङ् एको साहारबेॽहा, एको पाङ्‌बेॽहा याॽमिचि चा उङ्‌चि-उङ्‌चि न्‍दोङानिन्‍होङ् मोक्‍खुसा सिखुसा न्‍जायाभोङ् ङ्‌खाचि चा नास न्‍लेङ्‌मेहा॥

२६ ङ्‌खाॽला साइतान्‍ङा साइतान लोन्‍धाक्‍स्‍वानाभोङ् गो, साइतान आफाइ उका बिरुद्‌दाबे पोङ्‌मे॥ ङ्‌खाॽलाभोङ् न्‍नागा राज्‍या इमिन ताप्‍त्‍वाना॥

२७ न्‍निङ्‌दा का बाल्‍जिबुल्‍गा साक्‍तिङा इसिॽहा मुइ लोन्‍धाक्‍स्‍वाचिहाभोङ् लुम्‍मेका, ङ्‌खाॽलाभोङ् न्‍निङ्‌गा याॽमिचिङा च्‍हेन इसागा साक्‍तिङा न्‍लोन्‍धाक्‍स्‍वाचिहा? ङ्‌खाचिङा न्‍जोग्‍वाहा काम्‍भाङ् माङ् न्‍निङ्‌दा गाल्‍ति चोक्‍मासिइवाघा बाङ्‌ना चेॽया था लेङ्‌मेॽना॥

२८ ङ्‌खाॽनिङ्‌गो बाल्‍जिबुल्‍गा साक्‍तिङा मेन्‍ना का निङ्‌वाफुमागा आत्‍मागा साक्‍तिङा इसिॽहा मुइ लोन्‍धाक्‍स्‍वाङ्‌चिङ्‌हा भोङ्, खा चेॽयाभाङ्‌माङ् न्‍निङ्‌दा था तोक्‍मा यास्‍वाम्‍गा निङ्‌वाफुमागा राज्‍या न्‍निङ्‌लुम्‍बे तायाब्‍यामाना॥

२९ चात्‍तुना याॽमि ओन्‍दाङ् चात्‍तुनुङ् मेन्‍थुन्‍ले इसाङा उपाङ्‌बे उमेहोङ् उका युबाक्‍थिङ्‌खाक नाम्‍खेॽमा यास्‍वाहा? न्‍ना न्‍थुद्‌वाहोङ्‌ से उपाङ्‌बेॽहा घाक थोक नाम्‍खेॽमा ङ्‌यास्‍वाहा॥

३० “इसा कानुङ् मान, न्‍ना आका बिरुद्‌दाबे वान्‍ने॥ इसाङा कानुङ् ङ्‌खोप्‍स्‍वान, न्‍नाङा का खोप्‍सुङ्‌हा चा हिसाक्‍स्‍वाहा॥

३१ न्‍हाङामाङ् का न्‍निङ्‌दा लुमेॽनेनिन, याॽमिचिङा न्‍जोगुहा घाक पाप नुङ् निन्‍दा छेमा लेङ्‌मे, ङ्‌खाॽनिङ्‌गो पाबित्‍तारा आत्‍मागा बिरुद्‌दाबे चेक्‍ताहा इसिॽहा चेॽया च्‍हेन छेमा न्‍लेङ्‌मेनाहा॥

३२ याॽमिगा उच्‍यागा बिरुद्‌दाबे न्‍जेक्‍तुहा चेॽया छेमा लेङ्‌मे, ङ्‌खाॽनिङ्‌गो पाबित्‍तारा आत्‍मागा निन्‍दा न्‍जोगुहा चेॽया च्‍हेन ना युगपे नुङ् तायेॽना युगपे हेॽनिङ्‌चा छेमा न्‍लेङ्‌मेनाहा॥

सिङ् न्‍नागा उसाभाङ् चिनातोङ्‌मेॽना

(लुका ६:४३-४५)

३३ “साप्‍रा चोगाना सिङ्‌गा उथाप्‍ङा से साप्‍रा चोगाहा उसा केक्‍स्‍वा, साप्‍रा न्‍जोगान्‍ना सिङ्‌गा उथाप्‍ङा उसा चा साप्‍रा न्‍जोगुन्‍हामाङ् केक्‍स्‍वा॥ सिङ्‌गा उथाप उसाभाङ् माङ् चिना चोङ्‌मेॽना॥

३४ ओ पुछाक्‍का सान्‍तानचि! न्‍निङ्‌दा आफाइ दुस्‍टा सिइगान, उचुन्‍हा चेॽया इमिन चेक्‍मा यासिॽवाघा? इजाङ्‌बाङ्‌निङ् याॽमिगा उनिङ्‌वा इमिन्‍हा चेॽयाङा इप्‍तुक्‍सु ङ्‌खामाङ् न्‍नागा उयाभाङ् लोम्‍मेहा॥

३५ उनिङ्‌वाबे उचुन मिखुबा याॽमिङा उका निङ्‌वाभाङ् उचुन्‍हा चेॽयामाङ् लोन्‍द्‌वा, ङ्‌खाॽनिङ्‌गो इसिॽना याॽमिङा उनिङ्‌वाभाङ् इसिॽहा चेॽयाङामाङ् लोन्‍द्‌वा॥

३६ का न्‍निङ्‌दा लुमेॽनेनिन, मेन्‍हा चेॽया चेक्‍खुबाचिङा निरिक्‍का लेन्‍बे ङ्‌खा एको-एको चेॽयागा पोलोवा पिॽमा पोराचोङ्‌मेहा॥

३७ इजाङ्‌बाङ्‌निङ् न्‍निङ्‌दा इमिन्‍हा याॽमिसिगान बाङ्‌ना चेॽया न्‍निङ्‌दा चेक्‍तुम्‍घा चेॽयाभाङ्‌माङ् न्‍ना लेन न्‍निङ्‌गा निरिक लेङ्‌मेहा॥”

योनागा चिङ्‌गोगा उतुम्‍बे

(मार्कुस ८:११-१२; लुका ११:२९-३२)

३८ न्‍हाङा एको हिप्‍पाङ् धार्मासाप्‍ला चिन्‍खुबाचि नुङ् फारिसिचि न्‍दोङाहोङ् येसु न्‍लु, “चिन्‍खुबा, कानिङ् न्‍दाभाङ् एको आचाम्‍माना चिङ्‌गो सोॽमा मितुक्‍सुम्‍ङाना॥”

३९ येसुङा लुचि, “इसिॽहा नुङ् बिस्‍वास लेप्‍निखुबा पुस्‍तागा याॽमिचिङा चिङ्‌गो सोॽमा ङ्‌योग्‍वा॥ ङ्‌खाॽनिङ्‌गो ङ्‌खाचिङा निङ्‌वाफुमाभाङ् चेक्‍खुबा योनागा चिङ्‌गो हाक्‍निङ् हेकोहा इहाचा निमा न्‍दोक्‍त्‍वानिन्‍हा॥

४० इजाङ्‌बाङ्‌निङ् इमिन योना माडा नासागा ओफोक होङ्‌बे सुम लेन लेॽनिसेॽनि वाया, ङ्‌खाॽलामाङ् याॽमिगा उच्‍या चा सुम लेन लेॽनिसेॽनि खाम्‍होङ्‌बे वामेॽना॥

४१ निरिक्‍का लेन्‍बे निनाबे साहारबेॽहा याॽमिचि ना पुस्‍तागा याॽमिचिनुङ् ङ्‌येम्‍मेहोङ् ना पुस्‍तागा याॽमिचि आप्‍दिक ङ्‌ङेन्‍द्‌वाचिहा॥ इजाङ्‌बाङ्‌निङ् योनाङा निङ्‌वाफुमागा चेॽया खेम्‍मेतुचिनिङ् ङ्‌खाचि पास्‍चाताप न्‍जोगा॥ ङ्‌खाॽनिङ्‌गो सोयानुम, योना हाक्‍निङ्‌चा माडा एको नाबे वेॽना॥

४२ निरिक्‍का लेन्‍बे सेबा खाम्‍युक्‍का हाङ्‌माङा ना पुस्‍तागा याॽमिचिनुङ् येम्‍मेहोङ् उङ्‌चि आप्‍दिक एन्‍द्‌वाचि॥ इजाङ्‌बाङ्‌निङ् उङ् सोलोमान हाङ्‌गा बुद्‌दिगा चेॽया खेम्‍से ताम्‍दाङ्फुमागा योना उलाप्‍पाहाङ् ताया॥ ङ्‌खाॽनिङ्‌गो सोयानुम, सोलोमान हाक्‍निङ्‌चा माडा एको नाबे वान्‍नेॽना॥

इसिॽना मुइ लामेॽना

(लुका ११:२४-२६)

४३ “याॽमिभाङ् इसिॽना मुइ लोङ्‌खेमेहोङ् आराम चोक्‍माना ठोङ् योक्‍साङ् इसा चा मेॽनिङ्ना फुक्‍कोना ठोङ्‌बे कोङ्‌घोमे, ङ्‌खाॽनिङ्‌गो हेॽनेचा न्‍दोक्‍त्‍वान॥

४४ न्‍हाङा खाॽला कामे, ‘का ओन्‍दाङ् वायाङ्‌ना याॽमिबेॽमाङ् लाङ्‌खेमेङ्‌ना॥’ न्‍नाबे लान्‍दारामेॽनिङ् उङा न्‍ना ओन्‍दाङ्‌ना पाङ् खालि, उचुन्‍माचेक सेक्‍साहोङ् तोक्‍साना तुप्‍स्‍वा॥

४५ खा निस्‍वाहोङ् न्‍ना खेमे न्‍हाङ् उङ् हाक्‍निङ्‌चा इसिॽहा ला ओटा इसिॽहा मुइचि कारावाचि, न्‍हाङा ङ्‌खा घाक न्‍नाहोङ्‌बे ङ्‌ङुमेहोङ् ङ्‌वामे॥ न्‍हाङ् खे न्‍ना याॽमिगा तुखि ओन्‍दाङ्‌हा हाक्‍निङ्‌चा झान तुक्‍नुङ् इसिॽनुङ् लेङ्‌मेहा॥ ना दुस्‍टा पुस्‍तागा याॽमिचिगा हालात चा ङ्‌खाॽलामाङ् लेङ्‌मेहा॥”

येसुगा उमा नुङ् उनुन्‍छाचि

(मार्कुस ३:३१-३५; लुका ८:१९-२१)

४६ येसु प्‍याक याॽमिनुङ् चेक्‍मास्‍यानिङ्, उका उमा नुङ् उनुन्‍छाचि न्‍दायाब्‍या॥ उङ्‌चिङा “येसुनुङ् साला लेन्‍माहा वेॽहा” कासाङ् पाखाबे ङ्‌गुसुक्‍सा॥

४७ न्‍हाङा एको याॽमिङा येसु लु, “चिन्‍खुबा, ङ्‌गा म्‍मा नुङ् न्‍नुन्‍छाचि न्‍दानुङ् साला लेम्‍मा वेॽयाहा कासाङ् पाखाबे ङ्‌गुसानेसागाना॥”

४८ ङ्‌खाॽनिङ्‌गो सालेन ताखुबा याॽमि येसुङा लु, “आका आमा नुङ् आनुन्‍छाचि इसा ओम्‍चि?”

४९ न्‍हाङ् उमुक्‍ङा उका चेलाचि सोॽमेसाङ् लुचि, “आका आमा नुङ् आनुन्‍छाचि खाचिमाङ् ओम्‍चि॥

५० इजाङ्‌बाङ्‌निङ् वालोकपे वाखुबा आप्‍पागा उनिङ्‌वा लोॽवा चोक्‍खुबाचिमाङ् आका आमा, आनुन्‍छा ओम्‍चि॥”

a 

१२:१ लाम्‍नेहेङ्‌मानुङ् साक तुगाभोङ् लाम्‍बुबेॽहा चाचिॽया सेम्‍चामा तोक्‍माना चालान याहुदिचिबे वाया॥

याङ्‌लि ह्‌वेखुबागा ताप्‍चेॽया

(मार्कुस ४:१-१२, २५; लुका ८:४-१०; १०:२३-२४)

१३

१ न्‍ना लेन येसु न्‍ना पाङ्‌भाङ् लोन्‍दाहोङ् गालिल तालगा उलाप्‍पे युङा॥

२ न्‍नाबे इब्‍बे-इब्‍बे प्‍याक याॽमिचि न्‍छुप्‍सा, न्‍हाङामाङ् उङ् एको डुङ्‌गाबे थाङाहोङ् युङा॥ ङ्‌खा प्‍याक याॽमिचि च्‍हेन तालगा उलाप्‍पेॽमाङ् ङ्‌ङेबामासा॥

३ येसुङा ङ्‌खा याॽमिचि ताप्‍चेॽयाभाङ् प्‍याक चेॽया लुचि॥ उङा लुचि, “याङ्‌लि ह्‌वेखुबा एको याॽमि याङ्‌लि ह्‌वेसे लाम्‍धाङ्‌बे ख्‍या॥

४ “याङ्‌लि ह्‌वेतुनिङ् इखिङ् याङ्‌लि लाम्‍बुबे आया, ङ्‌खा न्‍वाक्‍चि न्‍दायाहोङ् ङ्‌गोबुचोइ॥

५ इखिङ् याङ्‌लि च्‍हेन लुङ्‌खाक्‍सेॽना खाम्‍बे आया॥ न्‍नाबे मिमिक्‍से खाम वायाहोङ् याङ्‌लि पोक्‍मा गो सोलोक पोगा,

६ ङ्‌खाॽनिङ्‌गो ङ्‌खा याङ्‌लिगा उसाम घाइरो एन्‍मा न्‍दोक्‍तुक्‍सान्‍होङ् नाम फेनानिङ् ङ्‌खा याङ्‌लि नामङा फोसि॥

७ इखिङ् याङ्‌लि च्‍हेन तिङ्‌गिभाक्‍हाम्‍बे आया, ङ्‌खा चा पोक्‍मा गो पोगा ङ्‌खाॽनिङ्‌गो तिङ्‌गिभाक पुसाक्‍याहोङ् ङ्‌खा याङ्‌लि मोम्‍दिसि॥

८ ङ्‌खाॽनिङ्‌गो इखिङ् याङ्‌लि च्‍हेन मोलिलोना खाम्‍बे आया, न्‍हाङ् होम्‍बोक गुना, याखेङ् गुना नुङ् सुम्‍खेङ् गुना उसा केक्‍सु॥

९ इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि!”

१० न्‍हाङ् चेलाचि न्‍दायाहोङ् येसु न्‍छिम्‍दु, “न्‍दा ङ्‌खाचि चिन्‍द्‌वाचिगानिङ् इजाङ् ताप्‍चेॽयाभाङ् चिन्‍द्‌वाचिघा?”

११ येसुङा ङ्‌खाचि लुचि, “सोयानुम, न्‍निङ्‌दा गो वालोक राज्‍यागा होङ्‌चेॽया आमाना निङ्‌वा तोक्‍तुक्‍सुम्‍गा, ङ्‌खाॽनिङ्‌गो उङ्‌चि च्‍हेन म्‍बियामानिन्‍हा॥

१२ इजाङ्‌बाङ्‌निङ् इसानुङ् आमाना निङ्‌वा वान्‍ने, न्‍ना हाकुचा पिमेहोङ् न्‍नानुङ् प्‍याक लेङ्‌मे, ङ्‌खाॽनिङ्‌गो इसानुङ् मान, न्‍नानुङ् वेॽहा चा नाप्‍निमेहा॥

१३ न्‍हाङ्‌माङ् ङ्‌खाचिनुङ् का ताप्‍चेॽयाभाङ् चेङ्‌मेङ्‌ना॥ इजाङ्‌बाङ्‌निङ् ङ्‌खाचिङा न्‍स्‍वाहोङ्‌चा न्‍निस्‍वानिन, न्‍हाङा ङ्‌खेप्‍स्‍वाहोङ्‌चा ङ्‌ङास्‍वानिन॥

१४ प्‍याक ओन्‍दाङ् निङ्‌वाफुमाभाङ् चेक्‍खुबा यासाइयाङा चेक्‍तुक्‍साहा खा चेॽया ङ्‌खाचिनुङ् ठ्‌याक्‍काइ तोङ्‌मेहा–

‘न्‍निङ्‌दा खेम्‍मा गो खेप्‍स्‍वाम्‍गा, ङ्‌खाॽनिङ्‌गो हेॽनिङ्‌चा ङ्‌ङास्‍वाम्‍गान,

सोॽमा गो स्‍वाम्‍गा, ङ्‌खाॽनिङ्‌गो हेॽनिङ्‌चा न्‍निस्‍वाम्‍गान॥

१५ इजाङ्‌बाङ्‌निङ् ङ्‌खा याॽमिचिगा निङ्‌वामाङ् बोधो न्‍लेक्‍सामा॥

न्‍हाङ् ङ्‌खाचिगा उङ्‌चि नाभाक्‍चि ङ्‌हुतिक्‍सुचि,

उङ्‌चि मिक न्‍सिप्‍सिक्‍सुचि॥

मानुङ्‌गो ङ्‌खाचिगा मिक्‍ङा न्‍निसुबि,

नाभाक्‍ङा ङ्‌खेप्‍सुबि,

उङ्‌चि निङ्‌वाङा ङ्‌ङासुबि॥

न्‍हाङा ङ्‌खाचिगा उङ्‌चि निङ्‌वा का पोटि ङ्‌हिक्‍सुचिबि,

न्‍हाङ् का ङ्‌खाचि नुमेतुङ्‌चिङ्‌बि॥’

१६ “ङ्‌खाॽनिङ्‌गो न्‍निङ्‌दा च्‍हेन इखिङ् प्‍याक आसिक तोक्‍खुबासिगान, इजाङ्‌बाङ्‌निङ् न्‍निङ्‌गा मिक्‍ङा न्‍निस्‍वा न्‍हाङ् नाभाक्‍ङा ङ्‌खेप्‍स्‍वा॥

१७ जेप्‍पा का न्‍निङ्‌दा लुमेॽनेनिन, न्‍निङ्‌दा खेप्‍सुम्‍घा नुङ् निसुम्‍घा खा चेॽया प्‍याक निङ्‌वाफुमाभाङ् चेक्‍खुबा नुङ् धार्मोति याॽमिचिङा निमा, खेम्‍मा म्‍मितुक्‍सा॥ ङ्‌खाॽनिङ्‌गो ङ्‌खाचिङा निमा चा न्‍दोक्‍तुनिन न्‍हाङ् खेम्‍मा चा न्‍दोक्‍तुनिन॥

ह्‌वेताहा याङ्‌लिगा ताप्‍चेॽयागा तुम्‍बिला

(मार्कुस ४:१३-२०; लुका ८:११-१५)

१८ “हाकु याङ्‌लि ह्‌वेताहा ताप्‍चेॽयागा तुम्‍बिला खेप्‍सानुम॥

१९ लाम्‍बुबे आयाहा याङ्‌लि च्‍हेन खाॽलाहा याॽमि ओम्‍चि, ङ्‌खाचिङा निङ्‌वाफुमागा राज्‍यागा उतुम्‍बे खेम्‍मा गो ङ्‌खेप्‍स्‍वा, ङ्‌खाॽनिङ्‌गो ङ्‌ङास्‍वानिन न्‍हाङ् साइतान तामेहोङ् उङ्‌चिगा निङ्‌वाबेॽहा निङ्‌वाफुमागा चेॽया कोभेतिॽवा॥

२० लुङ्‌खाक्‍सेॽना खाम्‍बे आयाहा याङ्‌लि च्‍हेन ङ्‌खा याॽमि ओम्‍चि, ङ्‌खाचिङा निङ्‌वाफुमागा चेॽया ङ्‌खेप्‍स्‍वाहोङ् सोलोक चोन्‍सिसाङ् निङ्‌वाबे ङ्‌युक्‍स्‍वा॥

२१ ङ्‌खाॽनिङ्‌गो ङ्‌खा चेॽयाङा उङ्‌चि निङ्‌वाबे घाइरो उसाम ङ्‌ङेन्‍दुनेस्‍वान्‍होङ् एहिलेन से वामे॥ न्‍हाङा निङ्‌वाफुमागा चेॽयाबे बिस्‍वास न्‍जोगुहाङा तुखि नुङ् जाच आन्‍दारामेॽनिङ् ङ्‌खाचिङा सोलोक बिस्‍वास न्‍लेप्‍तिॽवा॥

२२ तिङ्‌गिभाक्‍हाम्‍बे आयाहा याङ्‌लि च्‍हेन ङ्‌खा याॽमि ओम्‍चि॥ ङ्‌खाचिङा निङ्‌वाफुमागा चेॽया ङ्‌खेप्‍स्‍वा, ङ्‌खाॽनिङ्‌गो ना कायुङ्‌लेनगा चिन्‍ताङा, याङ्सा लुङ्‌मा किप्‍माना निङ्‌वाङा निङ्‌वाफुमागा चेॽया हेच्‍वा न्‍हाङ् इहाचा उसा ङ्‌गेक्‍स्‍वान॥

२३ ङ्‌खाॽनिङ्‌गो इखिङ् याॽमिचिङा च्‍हेन निङ्‌वाफुमागा चेॽया ङ्‌खेप्‍स्‍वाहोङ् ङ्‌ङास्‍वा न्‍हाङ् होम्‍बोक गुना, याखेङ् गुना नुङ् सुम्‍खेङ् गुना उसा ङ्‌गेङ्‌मेत्‍वा, खा च्‍हेन मोलिलोना खाम्‍बे आयाहा याङ्‌लि लोॽवा ओम॥”

वाघायागा ताप्‍चेॽया

२४ येसुङा फेरि एको ताप्‍चेॽया लुचि, “सोयानुम, निङ्‌वाफुमागा राज्‍या उलाम्‍धाङ्‌बे उचुन्‍हा याङ्‌लि ह्‌वेखुबा एको याॽमि लोॽवाना ओम॥

२५ ङ्‌खाॽनिङ्‌गो पाङ्‌बेॽहा घाक याॽमिचि ङ्‌ङिप्‍साख्‍याना बेला उका सात्‍तुर ताया, न्‍हाङ् गाउगा उलुम-उलुम्‍बे वाघाया ह्‌वेतोओहोङ् ख्‍या॥

२६ हेक्‍साङ् गाउ पुसाहोङ् केङ्‌मा तारोक्‍तुनिङ् वाघाया चा ओता॥

२७ “न्‍हाङा लाम्‍धाङ्‌गा उह्‌वाङ्‌बागा नोकारचि न्‍दायाहोङ् उह्‌वाङ्‌बा न्‍लु, ‘हाङ्‌बा, न्‍दा लाम्‍धाङ्‌बे उचुन्‍हा याङ्‌लि ह्‌वेतुघा मेन्‍नायि? सोसोॽलो खा वाघाया हेॽनाहाङ् तायाहा?’

२८ उङा लुचि, ‘एङ्‌गा सात्‍तुरङा खाॽला चोगुहा ओम॥’ नोकारचिङा न्‍छिम्‍दु, ‘ङ्‌खाॽलाभोङ् कानिङ् खेइङ्‌होङ् ङ्‌खा वाघाया एनाहाक्‍सुम्‍ङा?’

२९ “ङ्‌खाॽनिङ्‌गो लाम्‍धाङ्‌गा उह्‌वाङ्‌बाङा लुचि, ‘मेन्‍ना, लोप वानि इजाङ्‌बाङ्‌निङ् न्‍निङ्‌दा वाघाया एन्‍वाम्‍गानिङ् आन्‍धाबे गाउ चा एनाहाक्‍स्‍वाम्‍घा॥

३० हाकु चाचिॽया खोम्‍माना बेला मेलेङ्‌ले सोम्‍मा सोरि पुमा पियानुम॥ चाचिॽया खोम्‍माना बेलाबे का आका नोकारचि, ओन्‍दाङ् वाघाया छुप्‍सानुम्‍घोङ् मिबे हुन्‍हाङ्‌मागा बिटा थेन्‍दानुम, ङ्‌खाॽनिङ्‌गो गाउ च्‍हेन छुप्‍सुम्‍घोङ् चाचिॽयादाङ्‌बे युक्‍सानुम ल्‍वाङ्‌चिङ्‌हा॥’”

यारोगा याङ्‌लि नुङ् खामिरगा ताप्‍चेॽया

(मार्कुस ४:३०-३४; लुका १३:१८-२१)

३१ येसुङा ङ्‌खाचि हेकोना ताप्‍चेॽया लुचि, “निङ्‌वाफुमागा राज्‍या यारोगा याङ्‌लि लोॽवाना ओम॥ न्‍ना याङ्‌लि एको याॽमिङा खेतुहोङ् उलाम्‍धाङ्‌बे ह्‌वेतु॥

३२ न्‍ना याङ्‌लिचिबे घाकहाक्‍निङ् मिना सामे, ङ्‌खोङ्‌चा पुमेहोङ् घाक खिउनेत्‍नुगा उथाप हाक्‍निङ् माडा एको सिङ्‌गा उथाप लोॽवा लेङ्‌मे॥ न्‍हाङ् न्‍वाकुच्‍याचि न्‍दामेहोङ् न्‍नागा ह्‌वाक्‍चिबे ओहोप ङ्‌गावाचि॥”

३३ येसुङा हेकोना ताप्‍चेॽया चा लुचि, “निङ्‌वाफुमागा राज्‍या चालेप्‍पा होम्‍मेखुबा खामिर लोॽवाना ओम॥ एको मामुङा सुम पाथि खोॽमुङ्‌बे मिॽयाङ् खामिर फास्‍वा न्‍हाङ् घाक खोॽमुङ् होम्‍दुगेत्‍वा॥”

३४ येसुङा खा घाक चेॽया ताप्‍चेॽयाभाङ् याॽमिचि लुचि॥ ताप्‍चेॽया मेलुॽले उङा इहाचा न्‍जिन्‍दुन्‍चिन॥

३५ निङ्‌वाफुमाभाङ् चेक्‍खुबाचिङा न्‍जेक्‍तुक्‍साहा खा चेॽया खाॽला पुरा लेक्‍साहा–

“का ङ्‌खाचिनुङ् ताप्‍चेॽयाभाङ् चेङ्‌मेङ्,

कायुङ्‌लेनगा उथुक नाहाङ्‌तो चुमानेसाहा चेॽया का ल्‍वाङ्‌चिङ्‌हा॥”

वाघायागा ताप्‍चेॽयागा तुम्‍बिला

३६ न्‍हाङा येसु याॽमिचि नाओचिहोङ् पाहोङ्‌बे उया, न्‍हाङ् उका चेलाचि न्‍दायाहोङ् खाॽला न्‍लु, “कानिङ् लाम्‍धाङ्‌बेॽहा वाघायागा ताप्‍चेॽयागा तुम्‍बिला योक्‍मेता॥”

३७ येसुङा लुचि, “उचुन्‍हा याङ्‌लि ह्‌वेखुबा च्‍हेन याॽमिगा उच्‍या ओम॥

३८ लाम्‍धाङ् च्‍हेन ना कायुङ्‌लेन ओम॥ उचुन्‍हा याङ्‌लि निङ्‌वाफुमागा राज्‍यागा सान्‍तान ओम्‍चि न्‍हाङ् वाघाया च्‍हेन दुस्‍टागा सान्‍तान ओम्‍चि॥

३९ वाघायागा याङ्‌लि ह्‌वेखुबा सात्‍तुर च्‍हेन साइतान ओम॥ चाचिॽया खोम्‍माना बेला च्‍हेन कायुङ्‌लेनगा आखेरि लेन ओम॥ चाचिॽया खोम्‍खुबाचि च्‍हेन वालोक्‍दुत ओम्‍चि॥

४० इमिन वाघाया मिबे हुन्‍हाङ्‌मागा लागि छुम्‍मे, कायुङ्‌लेन नास लेङ्‌माना बेलाबेचा ङ्‌खाॽलामाङ् लेङ्‌मेहा॥

४१ न्‍ना लेन याॽमिगा उच्‍याङा उका वालोक्‍दुत्‍चि पाक्‍स्‍वाचि न्‍हाङ् ङ्‌खाचिङा उका राज्‍याभाङ् पाप चोक्‍खुबाचि नुङ् पाप चोक्‍मेखुबाचि घाक ङ्‌खोप्‍स्‍वाचिहोङ्

४२ मिगा भाट्‌टिबे लेप्‍तेन्‍द्‌वाचि, न्‍नाबे ङ्‌खाचि केङ् चिम्‍साङ् इब्‍बे-इब्‍बे ङ्‌हाम्‍मे॥

४३ न्‍हाङा धार्मोतिचि च्‍हेन निङ्‌वाफुमा पागा राज्‍याबे नाम लोॽवा चाम्‍काचोक्‍साङ् ङ्‌वामेहा॥ इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि!

हुम्‍दाहा याङ्सा नुङ् वालोक्‍लुङ्‌गा ताप्‍चेॽया

४४ “निङ्‌वाफुमागा राज्‍या च्‍हेन एको रोपाबे हुम्‍दाहा याङ्सा लोॽवाना ओम॥ ङ्‌खा एको याॽमिङा तुप्‍स्‍वाहोङ् फेरि चुमोॽवा, न्‍हाङ् चोन्‍सिसाङ् खेमेहोङ् उङ्‌नुङ् वेॽहा घाक थोक इनुच्‍वाहोङ् न्‍ना रोपा इन्‍वा॥

४५ “फेरि निङ्‌वाफुमागा राज्‍या उचुन्‍ना वालोक्‍लुङ् योक्‍खुबा एको बेपारि लोॽवाना ओम॥

४६ न्‍नाङा एको प्‍याक ओमेन आखुबा वालोक्‍लुङ् तुप्‍स्‍वा, न्‍हाङ् खेमेहोङ् उङ्‌नुङ् वायाहा घाक थोक इनुच्‍वाहोङ् न्‍ना वालोक्‍लुङ् इन्‍वा!

नासा लाप्‍माना जाल्‍गा ताप्‍चेॽया

४७ “निङ्‌वाफुमागा राज्‍या सामुन्‍दाराबे लेप्‍ताना एको जाल लोॽवाना चा ओम॥ न्‍नाबे घाक खाल्‍गा नासाचि ङ्‌ङामे॥

४८ नासाचिङा जाल इप्‍तिॽवाहोङ् नासा लाप्‍खुबाचिङा न्‍ना जाल उलाप्‍पे न्‍लोन्‍द्‌वा, न्‍हाङ् नासाचि न्‍सेग्‍वाचि॥ उचुन्‍हा-उचुन्‍हाचि उङ्‌चि उयाङ्‌धाङ्‌बे ङ्‌ङेन्‍द्‌वाचि न्‍हाङ् इसिसिॽहाचि च्‍हेन पाखा न्‍लेप्‍ताहाक्‍स्‍वाचि॥

४९ ना कायुङ्‌लेनगा आखेरि लेन्‍बे चा ङ्‌खाॽलामाङ् लेङ्‌मेहा॥ वालोक्‍दुत्‍चि न्‍दामेहोङ् इसिॽहा काम चोक्‍खुबाचि धार्मोतिचिभाङ् म्‍फोक्‍स्‍वाचि,

५० न्‍हाङ् मिगा भाट्‌टिबे न्‍लेप्‍तेन्‍द्‌वाचि॥ न्‍नाबे उङ्‌चि केङ् चिम्‍साङ् इब्‍बे-इब्‍बे ङ्‌हाम्‍नुङ्‌मेहा॥”

५१ येसुङा उका चेलाचि छिम्‍दुचि, “इना न्‍निङ्‌दा खा घाक चेॽया आसुम्‍घा?”

उङ्‌चिङा न्‍लु, “आसुम्‍ङाहा हाङ्‌बा॥”

५२ न्‍हाङ् येसुङा ङ्‌खाचि लुचि, “न्‍हाङामाङ् निङ्‌वाफुमागा राज्‍यागा उतुम्‍बे घाक चेॽया था तोक्‍खुबा धार्मासाप्‍ला चिन्‍खुबाचि च्‍हेन पाङ्‌गा एको उह्‌वाङ्‌बा लोॽवाहा ओम्‍चि॥ पाङ्‌गा उह्‌वाङ्‌बाङा उका भान्‍डारभाङ् ओछोङा,उलिप्‍पा, प्‍याक ओमेन आखुबा इमिन्‍हा सामान चा लोन्‍मा यास्‍वाहा॥”

नासारात साहारबे येसु इन्‍कार न्‍जोगुना

(मार्कुस ६:१-६; लुका ४:१६-३०)

५३ खा ताप्‍चेॽया लुइचिहोङ् येसु न्‍नाभाङ् ख्‍या॥

५४ न्‍हाङ् उङ् पुसाना ठोङ्‌बे तायाहोङ् उङा ङ्‌खाचिगा छुम्‍पाङ्‌बे चिन्‍मा तारोक्‍तुचि॥ उङा चिन्‍दुचिहा खेम्‍खुबाचि आचाम्‍मा एसाङ् ङ्‌गाया, “नाङा खाॽलाहा बुद्‌दि नुङ् आच्‍चाम्‍मा-आच्‍चाम्‍माहा काम चोक्‍माहा साक्‍ति हेॽनाहाङ् तोक्‍तुहा?

५५ मेन्‍ना ना गो न्‍ना सिङ् कार्मिगा उच्‍या मेन्‍नायि? नागा उमा चा न्‍ना मारियाम मेन्‍नायि? याकुब, योसेफ, सिमोन नुङ् याहुदा नागा उनुन्‍छाचि मेन्‍हाचि?

५६ नागा उनुन्‍छा मामुचि चा नाबे कानिङ्‌नुङ् मानिन्‍हायि? ङ्‌खाॽलाभोङ् नाङा खा घाक चेॽया हेॽनाहाङ् तोक्‍तुहा?”

५७ खाॽला कासाङ् ङ्‌खाचिङा उङ् पात्‍ते न्‍जोगुनिन॥ ङ्‌खाॽनिङ्‌गो येसुङा ङ्‌खाचि लुचि, “निङ्‌वाफुमाभाङ् चेक्‍खुबागा घाक ठोङ्‌बे आदार लेङ्‌मे, ङ्‌खाॽनिङ्‌गो उका तेन-कुबेॽनुङ् उका याॽमिचिङा च्‍हेन आदार न्‍जोग्‍वानिन्‍ना॥”

५८ ङ्‌खा याॽमिचिबे बिस्‍वास म्‍मायान्‍होङ् येसुङा न्‍ना ठोङ्‌बे प्‍याक आच्‍चाम्‍माहा काम न्‍जोगुन॥

बाप्‍तिस्‍मा पिखुबा युहान्‍ना स्‍याना

(मार्कुस ६:१४-२९; लुका ९:७-९)

१४

१ ङ्‌खिङ्‌बेला गालिल लिङ्‌खाम्‍बे राज्‍या चोक्‍खुबा हेरोदङा येसुगा उतुम्‍बे खेप्‍सु॥

२ न्‍हाङ् उङा उका काम चोक्‍खुबाचि लुचि, “ना गो सिसुम्‍ना बाप्‍तिस्‍मा पिखुबा युहान्‍नामाङ् ओम, उङ् स्‍यानाभाङ् हिङ्‌गिलिक लेक्‍सामाना! ङ्‌खोङ्‌माङ् उङ्‌भाङ् खिङ् साक्‍तिसालि काम लेङ्‌मासिम्‍मेहा॥”

३ हेरोदङा खाॽला इजाङ् मितानाबाङ्‌निङ्, ओन्‍दाङ् उका उहिङ्‌खुमा हेरोदियासका उनिङ्‌वा तामेॽमागा उङा युहान्‍ना लाप्‍मेतुचिहोङ् छेक्‍पाङ्‌बे छेक्‍मेतुक्‍साचि (हेरोदियास च्‍हेन हेरोदका उनुन्‍छा फिलिपका उहिङ्‌खुमा साया)॥

४ युहान्‍नाङा हेरोद दाफे-दाफे खाॽला लुनेसुक्‍सा, “खाॽला नुन्‍छा ताङ्‌मेक हिङ्‌खुमा चोक्‍माहोङ् युङ्‌मा निङ्‌वाफुमागा नियाम्‍ङा म्‍बिमेन्‍हा॥”

५ न्‍हाङामाङ् हेरोदङा उङ् सिमागा चोगुक्‍सा, ङ्‌खाॽनिङ्‌गो उङ् याॽमिचिनुङ् किसिता, इजाङ्‌बाङ्‌निङ् ङ्‌खाचिङा युहान्‍ना निङ्‌वाफुमाभाङ् चेक्‍खुबा म्‍मितुक्‍सा॥

६ ङ्‌खाॽनिङ्‌गो जोबो हेरोद्‌का वाम लेक्‍साना लेन ताया, न्‍ना लेन हेरोदियासका उच्‍या मामुङा घाक्‍का उयुम्‍बे उचुन लाक्‍ताहोङ् हेरोद इब्‍बे-इब्‍बे चोन्‍सिॽमेतु॥

७ न्‍हाङा हेरोदङा कासाम चासाङ् न्‍ना मामु लु, “न्‍दा इहा नाक्‍त्‍वागा, का ङ्‌खा पिमेॽनेन्‍हा॥”

८ उका उमाङा चिन्‍दुना लोॽवा न्‍ना मामुङा लु, “बाप्‍तिस्‍मा पिखुबा युहान्‍नागा उटुखुरुक खोक्‍तुघोङ् का थाल्‍बे पियाङ्॥”

९ खा खेप्‍सुहोङ् हाङ् हेरोद्‌का उनिङ्‌वा तुगा, ङ्‌खोङ्‌चा ङ्‌खिङ्‌हा खोलोङ्‌बाचिगा ओन्‍दाङ् कासाम चायाब्‍यामासानाङा न्‍ना मामुङा कायाना लोॽवा चोक्‍माना आग्‍गे पिचि॥

१० ङ्‌खोङ्‌माङ् उङा छेक्‍पाङ्‌बेॽमाङ् युहान्‍नागा उटुखुरुक खोक्‍मेतुचि॥

११ न्‍हाङा न्‍ना खोक्‍खुबाङा युहान्‍नागा उटुखुरुक थाल्‍बे ताहोङ् न्‍ना मामु पि, न्‍हाङ् न्‍ना मामुङा उमा खुतु॥

१२ न्‍हाङा युहान्‍नागा चेलाचि न्‍दायाहोङ् न्‍ना लास ङ्‌खेतुहोङ् ङ्‌हुम्‍दु॥ न्‍हाङ् ङ्‌ख्‍याहोङ् खा चेॽया येसु ङ्‌खेम्‍मेतु॥

येसुङा फा माहोम्‍बोक याॽमिचि चामेतुचिहा

(मार्कुस ६:३०-४४; लुका ९:१०-१७; युहान्‍ना ६:१-१४)

१३ खा चेॽया खेप्‍सुहोङ् येसु डुङ्‌गाबे थाङा न्‍हाङ् स्‍वाक इसा चा मेॽनिङ्ना ठोङ्‌बे ख्‍या॥ ङ्‌खाॽनिङ्‌गो याॽमिचिङा येसु खेक्‍साना था न्‍दोक्‍तुहोङ् तेन-तेनभाङ् लाम्‍साङ् ओहेक्‍साङ्-ओहेक्‍साङ् लान्‍जोगा॥

१४ येसु डुङ्‌गाभाङ् लोन्‍दानिङ् प्‍याक याॽमिङा उङ् ङ्‌गुसुक्‍साना निसुचिहोङ् उलुङ्‌मा तुक्‍तुचि, न्‍हाङा ङ्‌खाचिगा तुखाबाङ्‌चि नुमेतुबिचि॥

१५ नाम आयाहोङ् उका चेलाचि न्‍दायाहोङ् येसु न्‍लु, “हाकु नाम आया, नाबेको इहाचा मान॥ खा याॽमिचि ‘ख्‍यानि’ लुचि, न्‍हाङा ङ्‌खाचि तेन्‍चिबे ङ्‌खेॽहोङ् उङ्‌चिगा लागि आफाइ चाम्‍योङ्‌बा ङ्‌ङिनुनि॥”

१६ ङ्‌खाॽनिङ्‌गो येसुङा लुचि, “ङ्‌खाचि खेॽमा आवास्‍याक मान्‍ना, न्‍निङ्‌दामाङ् ङ्‌खाचि चाम्‍योङ्‌बा पियानुम्‍चिम॥”

१७ चेलाचिङा न्‍लु, “कानिङ्‌नुङ् गो फा ओटा चालेप्‍पा नुङ् हिच्‍चि नासाचि से ङ्‌वान्‍नेहा॥”

१८ येसुङा लुचि, “सोङ् ङ्‌खा चालेप्‍पा नुङ् नासाचि नाबे आप्‍तानुम्‍चिम॥”

१९ येसुङा ङ्‌खा याॽमिचि चाउरबे युङ्‌मेतुचि॥ न्‍हाङ् फा ओटा चालेप्‍पा नुङ् हिच्‍चि नासाचि उमुक्‍पे याङुचिहोङ् वालोकपोटि सोसाङ् निङ्‌वाफुमा नुनिङ्‌वा पि॥ न्‍हाङा उङा चालेप्‍पा एगुचिहोङ् चेलाचि पिचि, न्‍हाङ् चेलाचिङा याॽमिचि ङ्‌हाब्सुबिचि॥

२० घाक्‍ङा खासुचिनुङ् न्‍जो, न्‍हाङ् ङोन्‍दाहा टुकुराटुकिरि चेलाचिङा ङ्‌खोप्‍सुनिङ् एहि डालो लेक्‍सा॥

२१ न्‍नाबे मामुचि नुङ् पिछानाछाचि मेॽनिङ् बाबु याॽमिचि से फा माहोम्‍बोक हिङ् न्‍साया॥

येसु माङ्‌च्‍वा छोङ्‌बे लामाना

(मार्कुस ६:४५-५६; युहान्‍ना ६:१५-२१)

२२ न्‍हाङ् येसुङा याॽमिचि पाङ्‌मास्‍यानिङ् उका चेलाचि खाॽला लुचि, “डुङ्‌गाबे थाङिघोङ् ओन्‍दाङ् योप्‍पारिक ख्‍यानि॥” न्‍हाङ् उङ् च्‍हेन याॽमिचि बिदा मेम्‍बिॽले सोम्‍मा न्‍नाबे वाया॥

२३ ङ्‌खाचि बिदा पिइचिहोङ् उङ् ओतोखुमाक पार्थाना चोक्‍से कोङ्‌गुबे थाङा॥ नाम आयानिङ् येसु से ओतोखुमाक वाया॥

२४ ङ्‌खिङ्‌बेला डुङ्‌गा च्‍हेन तालबे माङ्‌फा योरोक तासिक्‍सा॥ न्‍हाङा माडा हिॽवा फेनानाङा डुङ्‌गा छाल्‍गा चापेटाबे आयाहोङ् चेलाचि ओन्‍दाङ् खेॽमा ङ्‌यासामानिन॥

२५ भेनिक्‍का सुम मोक्‍तुनिङ् लोप्‍पि येसु माङ्‌च्‍वा छोङ्‌बे लाम्‍साङ् चेलाचि ङ्‌वायानाबे ताया॥

२६ चेलाचिङा येसु माङ्‌च्‍वा छोङ्‌बे लामाना न्‍निसुहोङ् किसिॽमाङा खाॽला कासाङ् ओक्‍मा न्‍दारोक्‍तु, “हाओ, ना गो छेम्‍चाखुबा ओम!”

२७ ङ्‌खाॽनिङ्‌गो सोलोक येसुङा लुचि, “ङ्‌गिसितानिन, का ओम्‍ङान, साहास चोगानि॥”

२८ खा खेप्‍सुहोङ् पात्‍तुरुसङा लु, “हाङ्‌बा न्‍दामाङ् ओमगान्‍भोङ्, का चा माङ्‌च्‍वा छोङ्‌बे लाम्‍साङ् न्‍दा वेकानाबे आप्‍माना आग्‍गे पियाङ्॥”

२९ येसुङा लु, “आबा!” न्‍हाङा पात्‍तुरुस येसु वायानाबे खेॽमागा डुङ्‌गाभाङ् लोन्‍दाहोङ् माङ्‌च्‍वा छोङ्‌बे लाम्‍मा तारोक्‍तु॥

३० ङ्‌खाॽनिङ्‌गो माडा हिॽवा फेनाना निसुहोङ् उङ् किसिता, न्‍हाङा उङ् माङ्‌च्‍वाबे लुप्‍साखेक्‍सासा॥ ङ्‌खिङ्‌बेला उङ् आत्‍तेचोगाहोङ् खाॽला कासाङ् ओक्‍ता, “ओ हाङ्‌बा! का हिङ्‌मेताङ्॥”

३१ न्‍हाङ् ङ्‌खिङ्‌बेलाक माङ् येसुङा च्‍याप्‍पाइ लाबुहोङ् लु, “हेॽनाइ ङ्‌गा बिस्‍वास, न्‍दा इजाङ् साङ्‌का चोगाङ्‌गाना?”

३२ न्‍हाङ् उङ्‌चि डुङ्‌गाबे थाङाचि न्‍हाङा हिॽवा चा लासा॥

३३ न्‍हाङा डुङ्‌गाबे ङ्‌वायाहा चेलाचिङा फोप सेमेसाङ् न्‍लु, “जेप्‍पा न्‍दा गो निङ्‌वाफुमागा उच्‍यागान!”

३४ येसु चेलाचिनुङ् तालगा योप्‍पारिक गानेसारेत बाङ्‌ना ठोङ्‌बे तासुहोङ् डुङ्‌गाभाङ् लोन्‍दा॥

३५ न्‍नाबेॽहा याॽमिचिङा उङ् येसुमाङ् ओमभोङ् चिनान्‍जोगुहोङ् योरोक-खेरेक्‍हा तेन्‍चिबे खा सालेन ङ्‌हाक्‍सु, न्‍हाङा याॽमिचिङा तुखाबाङ्‌चि येसु वायानाबे ङ्‌खुराचि॥

३६ न्‍हाङ् खाॽला लुसाङ् मुक म्‍फाक्‍तुचि, “खा तुखाबाङ्‌चि ङ्‌गा तेक्‍का उलाप्‍से होङ्‌चा तोक्‍निमा पिचि॥” न्‍हाङा उका ओतेक तोक्‍निखुबा घाक न्‍नुया॥

रितिथितिगा उतुम्‍बे चिन्‍दुचिहा

(मार्कुस ७:१-१३)

१५

१ यारुसालेमभाङ् एको हिप्‍पाङ् फारिसिचि नुङ् धार्मासाप्‍ला चिन्‍खुबाचि येसु वायानाबे न्‍दायाहोङ् न्‍छिम्‍दु,

२ “इजाङ् ङ्‌गा चेलाचिङा पा-पुम्‍चिभाङ् न्‍जोगुक्‍तुहा रितिथिति पालाना न्‍जोग्‍वानिन्‍हा? इजाङ्‌बाङ्‌निङ् ङ्‌खाचिङा चामा हाक्‍निङ् ओन्‍दाङ् मुक वासिॽमाना रिति पालाना न्‍जोग्‍वानिन्‍हा!”

३ येसुङा पोलोवा पिचि, “ङ्‌खाॽलाभोङ् न्‍निङ्‌दा चा रितिथिति येम्‍माना निहुङ्‌बे इजाङ् निङ्‌वाफुमागा धार्मिक आग्‍गे ङ्‌येन्‍वाम्‍गान्‍हा?

४ खेप्‍सानुम निङ्‌वाफुमाङा खाॽला कायामा, ‘ङ्‌गा म्‍बा-म्‍मा आदार चोगुचि, न्‍हाङ् इसा उप्‍पा-उमागा बिरुद्‌दाबे इसिॽनुङ् चेङ्‌मे, न्‍ना सिसानुम॥’

५ ङ्‌खाॽनिङ्‌गो न्‍निङ्‌दा च्‍हेन काइवागा– इसाङा उप्‍पा-उमा ‘सोयाचु न्‍जिङ्‌दा काभाङ् इहा साहायोग तोक्‍माहा साया ङ्‌खा निङ्‌वाफुमाबे तिसिक्‍सुङ्‌हा’ कायाभोङ्,

६ न्‍नाङा च्‍हेन उप्‍पा-उमागा सेवा चोक्‍मा पोरान्‍जोङ्‌मेन्‍हा॥ खाॽला न्‍निङ्‌दा न्‍निङ्‌गा रितिथितिगा लागि निङ्‌वाफुमागा चेॽया काम लामेन्‍जोक्‍खुबा लोॽवा मित्‍वाम्‍गा॥

७ ओ किहि काप्‍खुबाचि! निङ्‌वाफुमाभाङ् चेक्‍खुबा यासाइयाङा कायाहा खा चेॽया न्‍निङ्‌दानुङ् ठ्‌याक्‍काइ तोङ्‌मेहा–

८ ‘खा याॽमिचिङा गो का उङ्‌चि याङा से आदार चोङ्‌मे!

ङ्‌खाॽनिङ्‌गो ङ्‌खाचिगा निङ्‌वा का पोटि मान्‍ना॥

९ ङ्‌खाचिङा न्‍जिन्‍दुचिहा चेॽया याॽमिचिङा न्‍जोगुहा रितिथिति से ओम॥

ङ्‌खोङ्‌माङ् ङ्‌खाचिङा का बित्‍थाबे आराधाना चोङ्‌मेहा॥’”

याॽमि आसुद्‌दा चोक्‍खुबा चेॽया

(मार्कुस ७:१४-२३)

१० न्‍हाङ् येसुङा न्‍नाबे न्‍छुप्‍साहा याॽमिचि काचिहोङ् ङ्‌खाचि खाॽला लुचि, “आचेॽया निङ्‌वा पिम्‍घोङ् खेप्‍सानुम न्‍हाङ् आसानुम॥

११ याॽमिगा याभाङ् इहा उमे, ङ्‌खाङा उङ् आसुद्‌दा न्‍जोग्‍वान्‍ना, ङ्‌खाॽनिङ्‌गो उयाभाङ् लोम्‍मेहा इसिॽहा चेॽयाङा च्‍हेन उङ् आसुद्‌दा चोग्‍वाना॥”

१२ मिहेक्‍साङ् चेलाचि न्‍दायाहोङ् येसु न्‍लु, “न्‍दा लुचिघा चेॽयाङा फारिसिचिगा उङ्‌चि लोक खोताहा बाङ्‌ना चेॽया न्‍दा था तोक्‍तुघा?”

१३ येसुङा लुचि, “वालोकपेॽना आप्‍पाङा न्‍लितुनाहा घाक उथाप उसाम्‍नुङ् एन्‍नाहाङ्‌मेहा॥

१४ ङ्‌खाचिगा चेॽया ङ्‌खेप्‍सानुम्‍निन, ङ्‌खाचि गो मिक्‍सुरुम्‍बा हाङ्‌गुम्‍बा ओम्‍चि॥ एको मिक्‍सुरुम्‍बाङा हेकोना मिक्‍सुरुम्‍बा तिक्‍तुभोङ् हिपापाङ् होॽलुम्‍बे ङ्‌ङामेन्‍चिन्‍हायि?”

१५ पात्‍तुरुसङा लु, “खा आसुद्‌दा चोक्‍खुबा चेॽयागा उतुम्‍बे कानिङ् उचुन योक्‍मेता॥”

१६ येसुङा लुचि, “इना न्‍निङ्‌दा हाकुचा ङ्‌ङास्‍वाम्‍गान्‍हा?

१७ न्‍निङ्‌दा था मान्‍ना? याभाङ् उयाहा गो फोक्‍पे तास्‍वा, न्‍हाङ् पाखा लोङ्‌खेन्‍दिमे॥

१८ ङ्‌खाॽनिङ्‌गो याॽमिगा याभाङ् लोम्‍मेहा चेॽया च्‍हेन उका उनिङ्‌वाभाङ् लोम्‍मे, न्‍हाङ् ङ्‌खाङामाङ् याॽमि आसुद्‌दा चोग्‍वाना॥

१९ इजाङ्‌बाङ्‌निङ् याॽमिगा उनिङ्‌वाभाङ्‌माङ् इसिॽनुङ् मिॽमाना, याॽमि सिमाना, घाक खाले ब्‍याभिचार चोक्‍माना, खुमाना, मेन्‍हा गाबाहि पिॽमाना, निन्‍दा चोक्‍माना लोॽवाहा इसिॽहा चेॽया लोम्‍मे॥

२० याॽमिचि आसुद्‌दा चोक्‍खुबा चेॽया खामाङ् ओम॥ ङ्‌खाॽनिङ्‌गो मुक मेवासिॽले चामानिङ् याॽमि आसुद्‌दा न्‍लेङ्‌मेनिन्‍हा॥”

मामुगा बिस्‍वास

(मार्कुस ७:२४-३०)

२१ येसु न्‍ना ठोङ् नाओहोङ् टुरोस नुङ् सिदोन साहारपोटि ख्‍या॥

२२ न्‍नाबेॽना एको कानानि जातिगा मामु तायाहोङ् ओक्‍साङ् उङ् खाॽला काया, “ओ हाङ्‌बा, दाउदका सान्‍तान, का दाया चोगाङ्! आका आच्‍या मामु इसिॽना मुइङा तुक्‍नुङ् तुखि पिक्‍सुना॥”

२३ ङ्‌खाॽनिङ्‌गो येसुङा न्‍ना मामु इच्‍चा पोलोवा म्‍बिन॥ न्‍हाङ् उका चेलाचि न्‍दायाहोङ् येसु सेमेसाङ् खाॽला न्‍लु, “ना मामु पाक्‍साहाक्‍सु इजाङ्‌बाङ्‌निङ् न्‍ना ओक्‍साङ् एङ्‌गा हेक्‍साङ् लाचोक्‍मासिमेॽना॥”

२४ न्‍हाङा येसुङा लुचि, “निङ्‌वाफुमाङा का गो म्‍मासाब्‍याहा सामुङ्‌चि लोॽवा न्‍लेक्‍सानेसाहा इजिरेलि जातिगा याॽमिचि से फाॽमागा पाक्‍साङ्‌ना ओम॥”

२५ खा चेॽया खेप्‍सुहोङ् न्‍ना मामुङा येसु फोप सेमेसाङ् लु, “ओ हाङ्‌बा, का फाताङ्!”

२६ ङ्‌खाॽनिङ्‌गो येसुङा लु, “पिछाचिगा चाम्‍योङ्‌बा नाप्‍माहोङ् कुचुमाचि पिॽमा उचुन न्‍लेङ्‌मेनाहा॥”

२७ न्‍हाङ् मामुङा लु, “ओम हाङ्‌बा, न्‍ना गो ठिक ओम! ङ्‌खाॽनिङ्‌गो कुचुमाचिङा चा पाङ्‌ह्‌वाङ्‌बाचिङा न्‍ज्‍वानिङ् आयाख्‍याहा टुकुरा गो ङ्‌गोबुच्‍वाबा!”

२८ न्‍हाङा येसुङा न्‍ना मामु लु, “ओ मामु, ङ्‌गा बिस्‍वास इखिङ् चात्‍तुना! न्‍दा कायाघा लोॽवा लेङ्‌नि॥” उका उच्‍या ङ्‌खिङ्‌बेलाक माङ् नुयाब्‍या॥

येसुङा ना माहोम्‍बोक याॽमिचि चामेतुचिहा

(मार्कुस ७:३१-८:१०)

२९ न्‍ना ठोङ् नाओहोङ् येसु गालिल तालगा उलाप-उलाप ख्‍या, न्‍हाङ् कोङ्‌गुबे थाङाहोङ् युङा॥

३० न्‍हाङा प्‍याक याॽमिचि न्‍नाबे न्‍दाया॥ उङ्‌चिङा न्‍दाचिहा लाङ्‌मुक मेन्‍दाखुबा, मिक्‍सुरुम्‍बा, लाङ्‌सुरुम्‍बा, यामेन्‍दाखुबा नुङ् हेकोहा प्‍याक तुखाबाङ्‌चि येसुगा उयुम्‍बे ङ्‌युक्‍सुबि, न्‍हाङ् उङा ङ्‌खाचि नुमेतुचि॥

३१ लेम्‍सुरुम्‍बाचि चेक्‍मा न्‍दारोक्‍तु, म्‍बुप्‍साब्‍याहाचि न्‍नुया, लाङ्‌सुरुम्‍बाचि लाम्‍मा न्‍दारोक्‍तु न्‍हाङ् मिक मेनुखुबाचिङा निमा न्‍दारोक्‍तु॥ खा न्‍निसुहोङ् याॽमिचि आच्‍चाम्‍मा ङ्‌ङेता, न्‍हाङ् ङ्‌खाचिङा इजिरेलगा निङ्‌वाफुमागा उनिङ् न्‍थेन्‍दु॥

३२ न्‍हाङा येसुङा उका चेलाचि काचिहोङ् लुचि, “खा याॽमिचि निसुङ्‌चिङ्‌होङ् का तुक्‍नुङ् आलुङ्‌मा तुक्‍तुगेतुचिहा, इजाङ्‌बाङ्‌निङ् खाचि कानुङ् ङ्‌वेॽयाहा हेन सुम लेन न्‍लेक्‍साब्‍यामा, न्‍हाङ् हाकु खाचिगा चाम्‍योङ्‌बा चा मेन्‍दाब्‍यामा॥ का खाचि इहाचा मेन्‍जाले म्‍बाक्‍स्‍वान्‍चिङान्‍हा, मानुङ्‌गो खाचि लाम्‍बुबे साॽङा न्‍सिमेहा॥”

३३ चेलाचिङा येसु न्‍लु, “हाओ! खिङाहा याॽमिचि ना इहाचा मेॽनिङ्ना ठोङ्‌बे हेॽनाहाङ् चाम्‍योङ्‌बा ताॽमाहोङ् चामेॽमाहाचि?”

३४ येसुङा ङ्‌खाचि छिम्‍दुचि, “न्‍निङ्‌दानुङ् इखिङ् चालेप्‍पा वेॽहा?”

चेलाचिङा पोलोवा म्‍बि, “ला ओटा चालेप्‍पा नुङ् मिॽयाङ् मिमिॽहा नासाचि ङ्‌वेॽयाहा॥”

३५ येसुङा याॽमिचि चाउरबे युङ्‌मेतुचि॥

३६ उङा ङ्‌खा चालेप्‍पा नुङ् नासाचि उमुक्‍पे याङुचिहोङ् निङ्‌वाफुमा नुनिङ्‌वा पि, न्‍हाङा चालेप्‍पा एगुचिहोङ् चेलाचि हाम्‍मेतुचि न्‍हाङ् चेलाचिङा याॽमिचि ङ्‌हाप्‍सुबिचि॥

३७ न्‍नाबे घाक्‍ङा खानुङ् न्‍जोहोङ्‌चा ङोन्‍दा॥ ङ्‌खा ङोन्‍दाहा टुकुरा चेलाचिङा ङ्‌गोबुनिङ् ला ओटा डालो इप्‍तुचि॥

३८ न्‍नाबे चाखुबा याॽमिचि मामुचि नुङ् पिछानाछाचि मेॽनिङ् बाबुचि से ना माहोम्‍बोक हिङ् न्‍साया॥

३९ न्‍हाङा येसुङा ङ्‌खा याॽमिचि बिदा पिहाक्‍सुचि॥ न्‍हाङ् उङ् च्‍हेन डुङ्‌गाबे थाङाहोङ् मागादान बाङ्‌ना लिङ्‌खाम्‍बे ख्‍या॥

याॽमिचिङा आच्‍चाम्‍माना चिङ्‌गो न्‍नाक्‍तुना

(मार्कुस ८:११-१३; लुका १२:५४-५६)

१६

१ इलेन एको हिप्‍पाङ् फारिसि नुङ् सादुकिचि येसु वायानाबे न्‍दायाहोङ् येसु चेॽयाबे आन्‍सिमेॽमागा खाॽला न्‍लु, “न्‍दा वालोकपाहाङ् तायागाना ओमगान्‍भोङ्, वालोकपाहाङ् एको चिङ्‌गो सोॽमेता॥”

२ ङ्‌खाॽनिङ्‌गो येसुङा पोलोवा पिचि, “नाम आमाना बेलाक्‍पे न्‍निङ्‌दा ताङ्‌खेङ्‌पोटि स्‍वाम्‍घोङ् काइवागा ‘वान्‍दिक्‍ङा नाम फेम्‍मेॽना, इजाङ्‌बाङ्‌निङ् हेन ताङ्‌खेङ् फाम लेक्‍सामाना॥’

३ न्‍हाङा भेनिक च्‍हेन काइवागा ‘हेन वासिक तामेॽना, इजाङ्‌बाङ्‌निङ् ताङ्‌खेङ् फाम लेक्‍सामा न्‍हाङ् खिम्‍फुरुम्‍माङा मोप्‍तुक्‍सुना॥’ खाॽला न्‍निङ्‌दा ताङ्‌खेङ् स्‍वाम्‍घोङ् हेन लेन इमिन्‍ना लेङ्‌मेॽना बाङ्‌ना चेॽया था तोक्‍मा यास्‍वाम्‍गा, ङ्‌खाॽनिङ्‌गो लेङ्‌मासिमेहा चेॽया च्‍हेन न्‍निङ्‌दा ङ्‌ङास्‍वाम्‍गान!

४ हेन्सेन्‍हा इसिॽहा नुङ् बिस्‍वास लेप्‍निखुबा पुस्‍तागा याॽमिचिङा चिङ्‌गो सोॽमा ङ्‌योग्‍वा! ङ्‌खाॽनिङ्‌गो ङ्‌खाचिङा निङ्‌वाफुमाभाङ् चेक्‍खुबा योनागा चिङ्‌गो हाक्‍निङ् हेकोहा इहाचा निमा न्‍दोक्‍त्‍वानिन्‍हा॥” न्‍हाङा ङ्‌खाचि नाओचिहोङ् येसु न्‍नाभाङ् ख्‍या॥

फारिसि नुङ् सादुकिचिगा खामिर

(मार्कुस ८:१४-२१)

५ येसुगा चेलाचि तालगा योप्‍पारिक न्‍दासुनिङ् उङ्‌चिङा चालेप्‍पा खेॽमा म्‍मुन्‍दिहा चेॽया था न्‍दोक्‍तु॥

६ येसुङा ङ्‌खाचि लुचि, “खेप्‍सानुम, न्‍निङ्‌दा फारिसि नुङ् सादुकिचिगा खामिरभाङ् माङ्‌दु वायानि॥”

७ न्‍हाङ् चेलाचि उङ्‌चि-उङ्‌चि खाॽला कामा न्‍दारोक्‍तु, “कानिङ् चालेप्‍पा ङ्‌ङाप्‍तान्‍होङ् उङा खाॽला लुयाहा ओम॥”

८ खाॽला ङ्‌गायाहा येसुङा था तोक्‍तुचिहोङ् लुचि, “ओ बिस्‍वास माॽनिङ्‌हा याॽमिचि! न्‍निङ्‌दानुङ् चालेप्‍पा मान्‍हाभोङ् इजाङ् न्‍निङ्‌दा लुखुसा चामासिइवाघा?

९ हाकुचा न्‍निङ्‌दा ङ्‌ङास्‍वाम्‍गान्‍हा? फा ओटा चालेप्‍पा फा माहोम्‍बोक याॽमिचि चामेतुङ्‌चिङ्‌निङ् न्‍निङ्‌दा ङोन्‍दाहा इखिङ् डालो कोबुक्‍साम्‍घा? इना ङ्‌खा चेॽया मुन्‍दिम्‍घा?

१० न्‍हाङा ला ओटा चालेप्‍पा ना माहोम्‍बोक चामेतुङ्‌चिङ्‌निङ् ङोन्‍दाहा इखिङ् डालो छुप्‍सुक्‍साम्‍घा? इना ङ्‌खा चा मुन्‍दिम्‍घा?

११ इमिन्‍ना हाकुचा ङ्‌ङास्‍वाम्‍गान्‍हा! का न्‍निङ्‌दा चालेप्‍पागा उतुम्‍बे लुॽनेनिन्‍हा मेन्‍ना॥ का गो फारिसि नुङ् सादुकिचिगा खामिरभाङ् थाङ्‌थाङ् वायानि ले लुॽनेनिन्‍हा!”

१२ न्‍हाङ् चेलाचिङा “कानिङ् चालेप्‍पाबे एम्‍माहा खामिरभाङ् मेन्‍ना, ङ्‌खाॽनिङ्‌गो फारिसि नुङ् सादुकिचिङा न्‍जिन्‍दुचिहा चेॽयाभाङ् जोगाचोगानि” लुयाहा ओमभोङ् ङ्‌ङासु॥

येसु इसा ओम?

(मार्कुस ८:२७-३०; लुका ९:१८-२१)

१३ येसु काइसारिया-फिलिप्‍पिगा लिङ्‌खाम्‍बे तासु॥ न्‍नाबे उङा उका चेलाचि छिम्‍दुचि, “याॽमिचिङा याॽमिगा उच्‍या इसा ओमभोङ् लुम्‍मेहा?”

१४ उका चेलाचिङा न्‍लु, “इखिङ्‌ङा बाप्‍तिस्‍मा पिखुबा युहान्‍ना ओम न्‍लुमेका, इखिङ्‌ङा एलिया, न्‍हाङ् इखिङ्‌ङा च्‍हेन यार्मिया कि निङ्‌वाफुमाभाङ् चेक्‍खुबाचिबे एको ओम न्‍लुमेकाना॥”

१५ येसुङा लुचि, “न्‍हाङ् न्‍निङ्‌दा च्‍हेन का इसा ओम लुमेकाहा?”

१६ सिमोन पात्‍तुरुसङा पोलोवा पि, “न्‍दा हिङ्‌गिलिक्‍ना निङ्‌वाफुमागा उच्‍या खिरिस्‍टकान॥”

१७ येसुङा लु, “ओ योनागा उच्‍या सिमोन, न्‍दा आसिक तोक्‍खुबागान! खा चेॽया न्‍दा याॽमिभाङ् खेप्‍सुघोङ् कायागाना मेन्‍ना, ङ्‌खाॽनिङ्‌गो वालोकपे वाखुबा निङ्‌वाफुमा आप्‍पाङा माङ् न्‍दा सोॽमेताघा ओम॥

१८ का न्‍दा लुमेॽनेन, न्‍दा पात्‍तुरुसकान॥ का आका छुम्‍वाङ् ना लुङ्‌खाक छोङ्‌बे चोग्‍वाङ्, न्‍हाङा नाराक्‍का साक्‍तिङा न्‍ना हेन्‍चामा ङ्‌यास्‍वान्‍ना॥

१९ वालोक राज्‍यागा वालाम्‍बुङ् होमाहा साचोचि का ङ्‌गा म्‍मुक्‍पे पिमेॽनेन्‍हा॥ न्‍दा ना ताम्‍दाङ्‌फुमाबे इहा थुन्‍द्‌वागा, ङ्‌खा वालोकपे चा थुम्‍मे न्‍हाङ् न्‍दा ना ताम्‍दाङ्‌फुमाबे इहा फुक्‍स्‍वागा, ङ्‌खा वालोकपे चा फुङ्‌मेहा॥”

२० न्‍हाङ् येसुङा “का खिरिस्‍ट ओम्‍ङान बाङ्‌ना चेॽया इसा चा न्‍लुयानुम्‍चिम्‍निन” भोङ् आग्‍गे पिचि॥

उका उतुम्‍बे येसुङा लुचिहा

(मार्कुस ८:३१-३३; लुका ९:२२)

२१ न्‍नाबेलाक नाहाङ्‌तोमाङ् येसुङा उका चेलाचि उङ् सिमाना चेॽयागा उतुम्‍बे लुॽमा तारोक्‍तुचि॥ उङा खाॽला लुचि, “का यारुसालेम खेमेङ्‌होङ् हाङ्‌गुम्‍बाचि, खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिभाङ् प्‍याक तुखि आङ्‌मा पोराचोङ्‌मे, न्‍हाङा आखेरिबे का सिमे, ङ्‌खाॽनिङ्‌गो का सुम्‍ना लेन स्‍याङ्‌नाभाङ् हिङ्‌गिलिक लेङ्‌मेङ्‌ना॥”

२२ पात्‍तुरुसङा खा चेॽया खेप्‍सुहोङ् येसु योखाॽला खेतुहोङ् खाॽला लुसाङ् थिन्‍दु, “निङ्‌वाफुमाङा खाॽला लेङ्‌मा म्‍बिन्‍नि॥ हाङ्‌बा, खाॽला गो न्‍दाबे लेङ्‌माइ न्‍लेङ्‌मेन्‍हा॥”

२३ ङ्‌खाॽनिङ्‌गो येसु पात्‍तुरुस पोटि हिक्‍साहोङ् लु, “ओ साइतान, आयुम्‍भाङ् खेब्‍या, न्‍दा आका लाम्‍बुबे लुङ्‌सिॽमाना लुङ्‌खाक युङ्‌मा योग्‍वागा! इजाङ्‌बाङ्‌निङ् न्‍दा निङ्‌वाफुमागा चेॽयाबे मेन्‍ना, ङ्‌खाॽनिङ्‌गो याॽमिचिगा चेॽयाबे न्‍निङ्‌वा पिवागा॥”

चेलाङा चोक्‍मा पोर्ने काम

(मार्कुस ८:३४-९:१; लुका ९:२३-२७)

२४ न्‍हाङ् येसुङा उका चेलाचि लुचि, “सोयानुम, आका लागि उङ् आफाइ मुॽनिखुबा न्‍हाङ् उका कुरुस आफाइ खुवाहोङ् आका हेक्‍साङ् लाचोक्‍खुबा याॽमि से आका चेला लेङ्‌मा यामेॽना॥

२५ इजाङ्‌बाङ्‌निङ् इसाङा उका हिङ्‌लुङ् आका लागि पिवा न्‍नाङा मेन्‍सिमाना हिङ्‌लुङ् तोक्‍त्‍वा, ङ्‌खाॽनिङ्‌गो इसाङा उङ् आफाइ हिङ्‌मेॽमा योग्‍वा न्‍नाङा मासिॽवा॥

२६ याॽमिङा घाक कायुङ्‌लेनमाङ् उमुक्‍पे ताभोङ्‌चा, उका हिङ्‌लुङ् च्‍हेन मासिभोङ् उङ् इना फाइदा लेक्‍साना? उका मासिना आत्‍मा फेरि इङा लासुरावाना?

२७ इजाङ्‌बाङ्‌निङ् याॽमिगा उच्‍या पागा माहिमाबे वालोक्‍दुत्‍चिनुङ् तामे, न्‍हाङ् उङा घाक याॽमिचि उङ्‌चि काम आन्‍सारगा इनाम पिवाचिहा॥

२८ जेप्‍पा का न्‍निङ्‌दा लुमेॽनेनिन, नाबे ङ्‌येबानेसाहा याॽमिचि माध्‍येबे इखिङ्‌ङा याॽमिगा उच्‍या उका राज्‍याबे तायाना मेनिले सोम्‍मा न्‍सिमेनिन्‍हा॥”

येसुगा उनाचिक हेकोना लेक्‍साना

(मार्कुस ९:२-१३; लुका ९:२८-३६)

१७

१ या लेन हेक्‍साङ् येसुङा पात्‍तुरुस, याकुब नुङ् उनुन्‍छा युहान्‍ना से उङ्‌नुङ् खेतुचिहोङ् चान्‍चान्‍ना चोम्‍कोङ् पोटि ख्‍या॥

२ न्‍नाबे उङ्‌चिङा न्‍सोहेक्‍सुनुङ् येसुगा उनाचिक हेकोना लेक्‍सा॥ उका रुप नाम लोॽवा चाम्‍काचोक्‍मा तारोक्‍तु, न्‍हाङ् ओतेक्‍चि च्‍हेन छेम सोॽमाइ मेयामाहा न्‍लेक्‍सा॥

३ न्‍हाङ् थाप्‍थुम्‍बे निङ्‌वाफुमाभाङ् चेक्‍खुबा मोसा नुङ् एलिया न्‍नाबे ओताचिहोङ् येसुनुङ् साला लेन्‍मा तारोक्‍ताचु॥

४ खा निसुहोङ् पात्‍तुरुसङा येसु लु, “हाङ्‌बा, कानिङ् न्‍नाबे वाइहा इखिङ् उचुन लेक्‍साहा॥ ङ्‌गा न्‍निङ्‌वा काङ्‌मेॽनाभोङ् का नाबे सुम्‍चि याक्‍सा चोग्‍वाङ्‌चिङाहा, एको ङ्‌गा लागि, एको मोसागा लागि न्‍हाङ् एको एलियागा लागि॥”

५ पात्‍तुरुस खाॽला कामास्‍यानिङ् फुहा खिम्‍फुरुम्‍मा तायाहोङ् उङ्‌चि मोप्‍तिचि, न्‍हाङ् खिम्‍फुरुम्‍माहोङ्‌भाङ् खाॽलाना सेम्‍ला लोन्‍दा, “ना का आलुङ्‌मा तुक्‍तुङ्‌ना आच्‍या ओम, नानुङ् का तुक्‍नुङ् चोन्‍दास्‍यामाङ्‌ना॥ न्‍निङ्‌दा उङा लुइघा चेॽया खेप्‍सानुम॥”

६ न्‍ना सेम्‍ला ङ्‌खेप्‍सुहोङ् चेलाचि तुक्‍नुङ् ङ्‌गिसिता न्‍हाङ् फोप म्‍फोप्‍ता॥

७ ङ्‌खाॽनिङ्‌गो येसु तायाहोङ् ङ्‌खाचि तोक्‍निसाङ् लुचि, “पोगानि, ङ्‌गिसितानिन!”

८ न्‍हाङ् ङ्‌खाचि म्‍बोगाहोङ् न्‍सोनिङ् न्‍नाबे येसु से न्‍निसु॥

९ चोम्‍कोङ्‌भाङ् ङ्‌ङुङ्‌मास्‍यानिङ् येसुङा लुचि, “खेप्‍सानुम, याॽमिगा उच्‍या स्‍यानाभाङ् हिङ्‌गिलिक मेलेङ्‌ले सोम्‍मा न्‍निङ्‌दा निसुम्‍घा खा चेॽया इसा चा न्‍लुयानुम्‍चिम्‍निन॥”

१० न्‍हाङा चेलाचिङा येसु न्‍छिम्‍दु, “धार्मासाप्‍ला चिन्‍खुबाचिङा इजाङ् एलिया माङ् ओन्‍दाङ् तामापोर्छो भोङ् ङ्‌गामेहा?”

११ येसुङा ङ्‌खाचि लुचि, “एलिया जेप्‍पा तामेॽना, न्‍हाङ् उङा घाक चेॽया फेरि तोक्‍स्‍वाहा॥

१२ खेप्‍सानुम, का न्‍निङ्‌दा लुमेॽनेनिन, एलिया ओन्‍दाङ्‌माङ् तायाब्‍यामाना॥ ङ्‌खाॽनिङ्‌गो उङ् याॽमिचिङा चिनान्‍जोगुनिन, न्‍हाङ् उङ्‌चिङा इमिन चोक्‍मा म्‍मितु ङ्‌खाॽलामाङ् उङ् न्‍जोगु॥ ङ्‌खाॽलामाङ् याॽमिगा उच्‍याङा चा ङ्‌खाचिगा मुक्‍पाहाङ् तुखि आङ्‌मा पोराचोङ्‌मेहा॥”

१३ न्‍हाङा येसुङा बाप्‍तिस्‍मा पिखुबा युहान्‍नागा उतुम्‍बे चेॽया चेक्‍तुक्‍सुहा राइछोभोङ् चेलाचिङा ङ्‌ङासु॥

इसिॽना मुइङा याक्‍सुना बाबु नुयाना

(मार्कुस ९:१४-२९; लुका ९:३७-४३)

१४ येसु नुङ् उका चेलाचि प्‍याक याॽमिचि ङ्‌वायाना ठोङ्‌बे न्‍लासाराया॥ न्‍हाङा एको याॽमि येसुगा उयुम्‍बे ताया न्‍हाङ् लाङ्‌छुक्‍पे युङाहोङ् खाॽला लु,

१५ “हाङ्‌बा, आका आच्‍या दाया चोगु! इजाङ्‌बाङ्‌निङ् न्‍ना खिरिरिबाङा याक्‍सुक्‍सुहोङ् तुक्‍नुङ् तुखि आङ्‌मासिमेॽना॥ न्‍ना दाफे-दाफे पेन्‍धेत्‍वा न्‍हाङ् मि नुङ् माङ्‌च्‍वाबे आन्‍नुङ्‌मेॽना॥

१६ न्‍ना का ङ्‌गा चेलाचिगाबे खेतुङ्,ङ्‌खाॽनिङ्‌गो उङ्‌चिङा नुमेॽमा ङ्‌यासुनिन्‍ना॥”

१७ न्‍हाङ् येसुङा लुचि, “इमिन्‍हा बिस्‍वास मेॽनिङ्‌हा नुङ् तोप्‍सिसिइघा याॽमिचि! हेॽनिङ् सोम्‍मा का न्‍निङ्‌दानुङ् वाङा? का इखिङ् साहाचोक्‍नेनिन? सोङ् न्‍ना न्‍नाबे आप्‍तानुम॥”

१८ न्‍हाङा येसुङा न्‍ना इसिॽना मुइ थिन्‍दु न्‍हाङ् न्‍ना इसिॽना मुइ लोन्‍दाख्‍या॥ न्‍हाङा सोलोक न्‍ना बाबु नुया॥

१९ मिहेक्‍साङ् चेलाचिङा स्‍वाक येसु न्‍छिम्‍दु, “कानिङ् च्‍हेन न्‍ना इसिॽना मुइ इजाङ् लोन्‍नाहाङ्‌मा ङ्‌यासुम्‍ङान्‍ना?”

२० येसुङा लुचि, “इजाङ्‌बाङ्‌निङ् न्‍निङ्‌दाबे बिस्‍वास मिॽयाङ्‌सेॽना॥ का जेप्‍पा लुमेॽनेनिन, न्‍निङ्‌दाबे यारोगा गेडा हिङ्‌ना से बिस्‍वास वायानिङ्‌बि, ना चोम्‍कोङ् ‘नाभाङ् खेब्‍या’ लुम्‍गाभोङ् ना खेमेॽना॥ न्‍निङ्‌दा चोक्‍मा मेयामाहा इहाचा मान्‍हा॥

२१ [ङ्‌खाॽनिङ्‌गो खाॽलाना इसिॽना मुइ च्‍हेन पार्थाना नुङ् उपाबास मेॽनिङ् लोन्‍नाहाङ्‌मा ङ्‌यामेन्‍ना॥”]a

येसुङा फेरि उका उतुम्‍बे लुचिहा

(मार्कुस ९:३०-३२; लुका ९:४३-४५)

२२ उङ्‌चि फेरि गालिल लिङ्‌खाम्‍बे न्‍छुप्‍सा न्‍हाङा येसुङा उका चेलाचि खाॽला लुचि, “याॽमिगा उच्‍या न्‍लाब्‍वाहोङ् याॽमिचिगा मुक्‍पे म्‍बिवा॥

२३ ङ्‌खाचिङा उङ् न्‍सिस्‍वा, ङ्‌खाॽनिङ्‌गो सुम्‍ना लेन उङ् फेरि स्‍यानाभाङ् हिङ्‌गिलिक लेङ्‌मेहोङ् पोङ्‌मेॽना॥” खा चेॽया ङ्‌खेप्‍सुहोङ् चेलाचिगा तुक्‍नुङ् उङ्‌चि निङ्‌वा तुगा॥

येसुङा निङ्‌वाफुमा पाङ्‌गा तिरो हुङुहा

२४ येसु नुङ् उका चेलाचि काफार्नाहुम्‍बे न्‍दायाब्‍या॥ न्‍हाङा निङ्‌वाफुमा पाङ्‌गा तिरो पोक्‍खुबाचि पात्‍तुरुसकाबे न्‍दायाहोङ् न्‍छिम्‍दु, “इना न्‍निङ्‌गा चिन्‍खुबाङा निङ्‌वाफुमा पाङ्‌गा तिरो हुङ्‌वाहा?”

२५ पात्‍तुरुसङा लु, “हुङ्‌वाहा, इजाङ्‌मेहुङ्‌माहा?”

पात्‍तुरुस पाहोङ्‌बे उयाहोङ् उङा येसु चेक्‍लाप्‍मा हाक्‍निङ् ओन्‍दाङ् येसुङा पात्‍तुरुस खाॽला लु, “हाओ सिमोन, न्‍दा इ मिमेकाना? ताम्‍दाङ्‌फुमाबेॽहा हाङ्‌चिङा इसाभाङ् तिरो म्‍बोग्‍वाहा? उङ्‌चि च्‍याचिभाङ् येम हेकोहा याॽमिचिभाङ् येम?”b

२६ पात्‍तुरुसङा पोलोवा पि, “हेकोहा याॽमिचिभाङ्॥”

येसुङा लु, “ङ्‌खाॽलाभोङ् उङ्‌चि च्‍याचिङा तिरो हुङ्‌मा पोरान्‍जोङ्‌मेन्‍हा॥

२७ ङ्‌खाॽनिङ्‌गो कानिङ् खा याॽमिचिभाङ् इसिॽनुङ् लेङ्‌मा न्‍लेङ्‌मेनाहा, ङ्‌खोङ्‌माङ् न्‍दा तालबे ख्‍याघोङ् नासाचि बाल्‍छि एतुचि॥ न्‍हाङा घाकहाक्‍निङ् ओन्‍दाङ् आयाना नासा लोन्‍दुघोङ् न्‍नागा उया होसु, न्‍नाबे न्‍दा एको युप्‍पा याङ् तुप्‍स्‍वागा न्‍ना तिरो पोक्‍खुबाचिगाबे खेतुघोङ् एन्‍चिङ्‌गा तिरो हुङु॥”

a 

१७:२१ खा चेॽया मुख्‍खे सोरोत्‍पे मान्‍हा॥

b 

१७:२५ ङ्‌खिङ्‌बेला हाङ्‌चिङा लाडाइबे ङ्‌हेचोचिहा साहारबेॽहा याॽमिचिभाङ् से याङ् पोक्‍माना उङ्‌चिगा चालान साया॥

घाकहाक्‍निङ् माडा इसा ओम?

(मार्कुस ९:३३-३७; लुका ९:४६-४८)

१८

१ ङ्‌खिङ्‌बेलाक येसुगाबे चेलाचि न्‍दायाहोङ् न्‍छिम्‍दु, “वालोक राज्‍याबे घाकहाक्‍निङ् माडा इसा ओम?”

२ येसुङा एको पिछा काहोङ् ङ्‌खाचिगा उलुम्‍बे येप्‍मेतु,

३ न्‍हाङ् लुचि, “का जेप्‍पा लुमेॽनेनिन, न्‍निङ्‌गा निङ्‌वा हिक्‍सुम्‍गाहोङ् खा मिमिॽहा पिछाचि लोॽवा न्‍लेक्‍सिगान्‍भोङ् हेॽनिङ्‌चा वालोक्‍का राज्‍याबे उमा न्‍दोक्‍त्‍वाम्‍गान्‍ना॥

४ ना पिछा लोॽवा उनिङ्‌वाबे, ‘का मिङान’ मिखुबा याॽमिमाङ् वालोक्‍का राज्‍याबे घाकहाक्‍निङ् माडा लेङ्‌मेॽना॥

५ न्‍हाङा इसाङा आका आनिङ्‌बेa एको मिना पिछा स्‍वागात चोग्‍वा, न्‍नाङा का स्‍वागात चोङ्‌मेङ्‌ना॥”

पाप्‍पे आमेॽमाहा चेॽया

(मार्कुस ९:४२-४८; लुका १७:१-२)

६ “ङ्‌खाॽनिङ्‌गो काबे बिस्‍वास चोक्‍खुबा खा मिमिॽहाचि माध्‍येबे एको इसाङा पाप चोक्‍मेत्‍वा, न्‍नाङा निङ्‌वाफुमाभाङ् तोक्‍माहा दान्‍डा हाक्‍निङ्‌गो न्‍नागा ओखोम्‍बे माडा लुङ्‌खाक्‍का डेङ्‌खा छुम्‍बिॽमाहोङ् घाइरोना सामुन्‍दाराबे लुम्‍नाहाङ्‌मा माङ् उचुन लेङ्‌मेॽना॥

७ धिक्‍कार ना कायुङ्‌लेन! इजाङ्‌बाङ्‌निङ् ना कायुङ्‌लेन्‍बे याॽमिचि पाप्‍पे आमेॽमाहा चेॽया वान्‍ने॥ खाॽलाहा चेॽयागो तामेॽमाङ्, ङ्‌खाॽनिङ्‌गो धिक्‍कार न्‍ना याॽमि, इसाभाङ् हेकोहा याॽमिचि पाप्‍पे आमेॽमाहा चेॽया तामे!

८ “ङ्‌गा म्‍मुक्‍ङा कि न्‍लाङ्‌ङा न्‍दा पाप चोक्‍मेमेकाहाभोङ् न्‍ना चेनाहाक्‍सु॥ हिच्‍चि-हिच्‍चि न्‍लाङ्‌मुक्‍नुङ् हेॽनिङ्‌चा मेन्‍सिखुबा मिबे आमा हाक्‍निङ्‌गो एको मुक मेॽनिङ् लाङ् मेॽनिङ् हेॽनिङ्‌चा मेन्‍सिमाना हिङ्‌लुङ् तोक्‍मामाङ् उचुन्‍ना चेॽया ओम॥

९ न्‍हाङ् ङ्‌खाॽलामाङ् न्‍दा म्‍मिक्‍ङा पाप चोक्‍मेमेकाहाभोङ् न्‍ना चा लोन्‍धाक्‍सु॥ हिच्‍चि मिकनुङ् नाराक्‍का मिबे आमा हाक्‍निङ्‌गो एकोसे मिकनुङ् हेॽनिङ्‌चा मेन्‍सिमाना हिङ्‌लुङ् तोक्‍मामाङ् उचुन्‍ना चेॽया ओम॥”

मासाब्‍याना सामुङ्

(लुका १५:३-७)

१० “थाङ्‌थाङ् वायानि, न्‍निङ्‌दा खा मिमिॽहाचिबे एको चा हेला न्‍जोगानुम्‍चिम्‍निन॥ का न्‍निङ्‌दा लुमेॽनेनिन, ङ्‌खाचि सोखुबा उङ्‌चिगा वालोक्‍दुत्‍चि साधाइ वालोकपेॽना निङ्‌वाफुमा आप्‍पागा उयुम्‍बे ङ्‌वान्‍नेहा॥

११ (इजाङ्‌बाङ्‌निङ् याॽमिगा उच्‍या गो म्‍मासाब्‍याहाचि हिङ्‌मेसे तायाना ओम॥)b

१२ “न्‍निङ्‌दा इ मितिॽवाघा? होम्‍बोक ओटा सामुङ् वाखुबा याॽमिगा एको सामुङ् मासाब्‍याभोङ् न्‍ना इ चोङ्‌मेॽना लोप्‍पि? न्‍नाङा ङ्‌खा पापा ओटा सामुङ्‌चि कोङ्‌गुखाबे नाॽवाचिहोङ् न्‍ना मासाब्‍याना एको सामुङ् योक्‍से ङ्‌खेमेन्‍नाइ?

१३ न्‍हाङा उङा न्‍ना तुप्‍सुभोङ्, का जेप्‍पा लुमेॽनेनिन, ङ्‌खा म्‍मासाब्‍यानिन्‍हा पापा ओटा सामुङ्‌चिगा लागि हाक्‍निङ्‌चा न्‍ना तुप्‍सुना एको सामुङ्‌गा लागि उङ् तुक्‍नुङ् चोन्‍सिमेॽना॥

१४ ङ्‌खाॽलामाङ् वालोकपे वाखुबा निङ्‌वाफुमा आप्‍पाङा चा खा मिमिॽहाचिबे एक्‍को चा म्‍मान्‍दिॽनिन्‍नि मिमेॽना॥

पाप चोक्‍खुबा नुन्‍छागा उतुम्‍बे

(लुका १७:३)

१५ “एको बिस्‍वासिङा ङ्‌गा बिरुद्‌दाबे पाप चोगुभोङ्, ख्‍याघोङ् उङ्‌से वानिङ् उङा चोगुहा गाल्‍ति सोॽमेतु॥ न्‍नाङा ङ्‌गा चेॽया खेप्‍सुभोङ् न्‍ना ङ्‌गाम्‍निभाक लेङ्‌मेॽना॥

१६ ङ्‌खाॽनिङ्‌गो ङ्‌खेप्‍सुनभोङ् न्‍दानुङ् हेकोहा एको हिप्‍पाङ् याॽमिचि खेतुचिघोङ् ख्‍या, इजाङ्‌बाङ्‌निङ् धार्मासाप्‍लाबे छेप्‍ताहा लोॽवा खिमाहा-तुमाहा चेॽया तोङ्‌मागा हिप्‍पाङ् कि सुम्‍भाङ् साचि युङ्‌माहाचि॥

१७ ङ्‌खिङ्‌होङ्‌चा उङा चेॽया ङ्‌खेप्‍सुनभोङ्, छुम्‍वाङ्‌बे ख्‍याघोङ् चेॽया युक्‍सु॥ न्‍नाङा छुम्‍वाङ्‌गा चेॽया चा ङ्‌खेप्‍सुनभोङ्, उङ् निङ्‌वाफुमा चिनामेन्‍जोक्‍खुबा जातिगा याॽमिचि नुङ् तिरो पोक्‍खुबाचि लोॽवा लेङ्‌नि॥

१८ “जेप्‍पा का न्‍निङ्‌दा लुमेॽनेनिन, ना कायुङ्‌लेन्‍बे न्‍निङ्‌दा इहा थुन्‍द्‌वाम्‍गा, ङ्‌खा वालोकपे चा थुम्‍मेहा॥ न्‍हाङ् ना कायुङ्‌लेन्‍बे न्‍निङ्‌दा इहा फुक्‍स्‍वाम्‍गा, ङ्‌खा वालोकपे चा फुङ्‌मेहा॥

१९ का फेरि चा लुमेॽनेनिन, ना कायुङ्‌लेन्‍बे न्‍निङ्‌दा माध्‍येबे हिप्‍पाङ्‌ङा एको निङ्‌वागा लेक्‍साचिगाहोङ् इहा नाङ्‌मेचुगा, ङ्‌खा वालोकपेॽना निङ्‌वाफुमा पाङा न्‍जिङ्‌दा पिमेचिघा,

२० इजाङ्‌बाङ्‌निङ् हेॽने हिप्‍पाङ् कि सुम्‍भाङ् आका आनिङ्‌बे न्‍छुम्‍मे, का न्‍नाबे ङ्‌खाचिनुङ् वामेङ्‌ना॥”

छेमा मेम्‍बिखुबा नोकार

(लुका १७:४)

२१ न्‍हाङा पात्‍तुरुस येसु वायानाबे तायाहोङ् येसु छिम्‍दु, “हाङ्‌बा, आका बिरुद्‌दाबे पाप चोङ्‌नुङ्‌खुबा का इखिङ् खेप छेमा पिङ्? इना ला खेप सोम्‍मा?”

२२ येसुङा पोलोवा पि, “ला खेप से मेन्‍ना, लाखेङ् गुना ला खेप सोम्‍मा!

२३ न्‍हाङामाङ् वालोक्‍का राज्‍या गो एको हाङ्‌ङा उका नोकारचिनुङ् हिसाब-किताब नाक्‍तुचिहा चेॽया नुङ् तोङ्‌मेॽना॥

२४ न्‍ना हाङ्‌ङा हिसाप नाक्‍मा तारोक्‍तुचिनिङ् एखेङ् माहोम्‍बोक साम्‍याङ्‌याङ् नाॽवा खेखुबा एको याॽमि हाङ्‌गाबे न्‍दा॥

२५ ङ्‌खाॽनिङ्‌गो न्‍ना याॽमिनुङ् नाॽवा हुङ्‌मा खोतुनुङ् याङ् म्‍मायान्‍होङ् हाङ्‌ङा उङ्‌नुङ् वेॽयाहा घाक थोक, उहिङ्‌खुमा, उच्‍याचि न्‍हाङ् उङ् आफाइ चा इन्‍चामाहोङ् नाॽवा हुङ्‌माना आग्‍गे पि॥

२६ ङ्‌खाॽनिङ्‌गो न्‍ना नोकारङा हाङ्‌गा उलाङ्‌बे सेमेसाङ् खाॽला लु, ‘हाङ्‌बा, एहिलेन सोम्‍मा कुसाङ्, का ङ्‌गा घाक नाॽवा हुङ्‌वाङाहा॥’

२७ न्‍हाङा हाङ्‌ङा न्‍ना नोकार उलुङ्‌मा तुक्‍तुहोङ् उका घाक नाॽवा लेतुबि, न्‍हाङ् उङ् खेॽमापि॥

२८ “ङ्‌खाॽनिङ्‌गो न्‍ना नोकार ख्‍या॥ खेॽमास्‍यानिङ् उङ्‌नुङ् काम चोक्‍खुबा उकाम्‍निभाक तुप्‍सु॥ न्‍नाङा उङ्‌भाङ् ए होम्‍बोक युप्‍पा याङ् नाॽवा खेतुक्‍सा॥ उङा न्‍ना उकाम्‍निभाक ओखोम्‍बे लाबुहोङ् लु, ‘न्‍दा खेतुघा नाॽवा लोप हुङु!’

२९ न्‍ना उकाम्‍निभाक्‍ङा उलाङ्‌बे सेमेसाङ् खाॽला लु, ‘एहिलेन सोम्‍मा कुसाङ्, का घाक नाॽवा हुङ्‌वाङाहा॥’

३० ङ्‌खाॽनिङ्‌गो उङ् ङ्‌गाक्‍सान, न्‍हाङ् ख्‍याहोङ् नाॽवा मेहुङ्‌ले सोम्‍मा छेक्‍पाङ्‌बे छेक्‍तु॥

३१ “न्‍नानुङ् काम चोक्‍खुबा हेकोहा काम्‍निभाकचिङा खा घाक चेॽया न्‍निसु न्‍हाङ् तुक्‍नुङ् इसिॽनुङ् ङ्‌ङेता॥ ङ्‌खाचि ङ्‌ख्‍याहोङ् घाक चेॽया हाङ् ङ्‌खेम्‍मेतु॥

३२ न्‍हाङा हाङ्‌ङा न्‍ना नोकार काहोङ् लु, ‘ओ दुस्‍टा नोकार, न्‍दा म्‍मुक फाक्‍तुचिगा न्‍हाङ् का ङ्‌गा घाक नाॽवा लेम्‍बिॽनेन॥

३३ का न्‍दा दाया चोक्‍नेन्‍ना लोॽवा न्‍दा चा न्‍दानुङ् काम चोक्‍खुबा ङ्‌गाम्‍निभाक दाया चोक्‍मा पोर्ने न्‍सायान्‍नायि?’

३४ न्‍हाङा हाङ्‌गा तुक्‍नुङ् ओलोक खोताहोङ् न्‍ना नोकारङा घाक याङ् मेहुङ्‌ले सोम्‍मा छेक्‍पाङ्‌बे छेक्‍माना आग्‍गे पिचि॥”

३५ न्‍हाङा येसुङा उका चेलाचि लुचि, “न्‍निङ्‌दानुङ् छेमा नाक्‍खुबा न्‍निङ् फुनुन्‍छा नानुन्‍छाचि निङ्‌वाभाङ् छेमा म्‍बिम्‍चिम्‍गानभोङ्, वालोकपेॽना निङ्‌वाफुमा आप्‍पाङा चा न्‍निङ्‌दा ङ्‌खाॽलामाङ् चोगिॽवाघा॥”

a 

१८:५ येसुगा उनिङ्‌बे काम चोक्‍मा बाङ्‌ना च्‍हेन येसुगा चेला लेक्‍सानाङा येसुङा इमिन्‍हा काम चोगु ङ्‌खाॽलाहा काम चोक्‍मा ओम॥

b 

१८:११ खा चेॽया मुख्‍खे सोरोत्‍पे न्‍दोङ्‌मेन्‍हा॥

हिङ्‌खुमा नान्‍सिॽमा न्‍लेङ्‌मेन्‍ना

(मार्कुस १०:१-१२)

१९

१ खा चेॽया लुइचिहोङ् येसु गालिलभाङ् यार्दान होङ्‌मागा योप्‍पारिक्‍ना याहुदिया लिङ्‌खाम पोटि ख्‍या॥

२ प्‍याक याॽमिचि उका हेक्‍साङ् लान्‍जोगा, न्‍हाङ् उङा ङ्‌खाचि नुमेतुचि॥

३ एको हिप्‍पाङ् फारिसिचि येसु वायानाबे न्‍दायाहोङ् उङ् चेॽयाबे आन्‍सिमेॽमागा न्‍छिम्‍दु, “एको मिना काम खोक्‍सिभोङ् हिङ्‌खुमा नान्‍सिॽमा लेङ्‌मेॽनायेम न्‍लेङ्‌मेन्‍नायेम?”

४ ङ्‌खाॽनिङ्‌गो उङा लुचि, “इना न्‍निङ्‌दा धार्मासाप्‍ला पोढा न्‍जोगुक्‍सुम्‍गान्‍ना? उथुक्‍राङ्‌बाङा ओन्‍दाङ् याॽमि चोगुचिनिङ् माङ् बाबु नुङ् मामु चोगुचि,

५ न्‍हाङा निङ्‌वाफुमाङा काया, ‘ङ्‌खोङ्‌माङ् बाबु याॽमिङा उमा-उप्‍पा नाॽवाचिहोङ् उहिङ्‌खुमानुङ् वामे, न्‍हाङ् ङ्‌खा हिप्‍पाङ् एको सालुङ् लोॽवा लेङ्‌मेचि॥’

६ न्‍हाङामाङ् ङ्‌खाचि हिप्‍पाङ् मेन्‍ना, ङ्‌खाॽनिङ्‌गो एको सालुङ् ओम्‍चि॥ ङ्‌खोङ्‌माङ् निङ्‌वाफुमाङा एको चोगुचिहा इसाङा चा फोङ्‌मा न्‍लेङ्‌मेनिन्‍हा॥”

७ फारिसिचिङा येसु न्‍छिम्‍दु, “ङ्‌खाॽलाभोङ् मोसाङा इजाङ् उहिङ्‌खुमा नान्‍सिखुबाङा फोङ्‌साप्‍ला छेप्‍तुबिहोङ् नासिनि कायाना?”

८ येसुङा पोलोवा पिचि, “न्‍निङ्‌गा आङ्‌धिङ्‌ना निङ्‌वा निसुहोङ्‌माङ् मोसाङा हिङ्‌खुमा नान्‍सिॽमा न्‍लेङ्‌मेहा लुइघा ओम॥ ङ्‌खाॽनिङ्‌गो ओन्‍दाङ् गो खाॽलाहा म्‍मेतासान॥

९ का न्‍निङ्‌दा लुमेॽनेनिन, इसाङा ब्‍याभिचारगा आप्‍दिक मेॽनिङ् उहिङ्‌खुमा नासिॽवाहोङ् हेकोना थाङ् छेङ्‌वा, न्‍ना ब्‍याभिचार चोगाना लेङ्‌मेॽना॥”

१० उका चेलाचिङा येसु न्‍लु, “हिङ्‌खुबा-हिङ्‌खुमाबे खाॽला लेङ्‌मेहाभोङ् गो थाङ् मेन्‍छेङ्‌मामाङ् उचुन्‍बा॥”

११ येसुङा लुचि, “घाक याॽमिङा खा चेॽया सुइकार चोक्‍मा ङ्‌यास्‍वानिन्‍हा, ङ्‌खाॽनिङ्‌गो निङ्‌वाफुमाङा पिचिहाङा से ङ्‌यास्‍वाहा॥

१२ थाङ् मेन्‍छेङ्‌माहा कारान्‍चि प्‍याक ङ्‌वामे, इजाङ्‌बाङ्‌निङ् इखिङ् च्‍हेन ङ्‌वामेॽनिङ् माङ् नापुङ्‌साक न्‍सामे, इखिङ् च्‍हेन याॽमिङा नापुङ्‌साक न्‍जोग्‍वाचि न्‍हाङा इखिङ् च्‍हेन निङ्‌वाफुमागा राज्‍यागा लागि थाङ् मेन्‍छेङ्‌खुबा चा न्‍सामे॥ हाकु इसाङा सुइकार चोक्‍मा यास्‍वा न्‍नाङा चोगुनि॥”

येसुङा पिछाचि आसिक पिचिहा

(मार्कुस १०:१३-१६; लुका १८:१५-१७)

१३ ङ्‌खिङ्‌बेला उमुक युक्‍सुहोङ् आसिक पिचिनि न्‍हाङ् पार्थाना चोक्‍तुबिचिनिभोङ् याॽमिचिङा उङ्‌चि पिछाचि येसु वायानाबे न्‍दाचि॥ ङ्‌खाॽनिङ्‌गो चेलाचिङा ङ्‌खा याॽमिचि न्‍थिन्‍दुचि॥

१४ येसुङा लुचि, “पिछाचि काबे तामा पियानुम्‍चिम, ङ्‌खाचि ङ्‌ङोन्‍दानुम्‍चिम्‍निन इजाङ्‌बाङ्‌निङ् निङ्‌वाफुमागा राज्‍या खाॽलाहाचिगा माङ् ओम॥”

१५ न्‍हाङा उङा ङ्‌खा पिछाचि छोङ्‌बे उमुक युङ्‌साङ् आसिक पिचिहोङ् न्‍नाभाङ् ख्‍या॥

थुङ्‌दुना याॽमिगा ताप्‍चेॽया

(मार्कुस १०:१७-३१; लुका १८:१८-३०)

१६ इमा एको वेन्‍चा याॽमि येसु वायानाबे तायाहोङ् खाॽला लु, “ओ चिन्‍खुबा हेॽनिङ्‌चा मेन्‍सिमाना हिङ्‌लुङ् तोक्‍मागा का हेॽना च्‍हेन नुना काम चोक्‍माङान?”

१७ येसुङा पोलोवा पि, “नुना कामगा उतुम्‍बे का इजाङ् छिम्‍मेङ्‌गाना? नुना गो निङ्‌वाफुमा सेॽना॥ न्‍दा हेॽनिङ्‌चा मेन्‍सिमाना हिङ्‌लुङ् तोक्‍मा मितुक्‍सुगानाभोङ् निङ्‌वाफुमागा आग्‍गे येनु॥”

१८ न्‍नाङा छिम्‍दु, “हेखा च्‍हेन आग्‍गे?”

येसुङा लु, “याॽमि मेन्‍सिमाचि, ब्‍याभिचार मेन्‍जोक्‍मा, मेङ्‌खुमा, मेनाहा चेॽयागा गाबाहि मेम्‍बिॽमाचि॥

१९ पा-माचि आदार चोक्‍माचि, न्‍हाङ् पाङ्‌निवाक्‍चि आफाइ लोॽवा लुङ्‌मा तुक्‍माहाचि॥”

२० न्‍ना वेन्‍चा याॽमिङा लु, “खा घाक आग्‍गे गो का येनुक्‍तुक्‍सुङ्‌हा॥ हेकोहा इहा चोगुङ्?”

२१ येसुङा न्‍ना लु, “न्‍दा नुना याॽमि लेङ्‌मा मिमेकानाभोङ् ख्‍याघोङ् न्‍दानुङ् वेॽयाहा घाक थोक इनुचोघोङ् तुखिसुम्‍बाचि याङ् पिचि, न्‍हाङ् न्‍दा वालोकपे याङ्सा तोक्‍त्‍वाघा॥ न्‍हाङ् न्‍दा आबाघोङ् आहेक्‍साङ् लाचोगा॥”

२२ खाॽलाहा चेॽया खेप्‍सुहोङ् न्‍ना वेन्‍चाबाङ् उनाचिक कुॽयुम चोगुहोङ् लामाख्‍या, इजाङ्‌बाङ्‌निङ् न्‍नागा प्‍याक याङ्सा वाया॥

२३ न्‍हाङा येसुङा उका चेलाचि लुचि, “जेप्‍पा का न्‍निङ्‌दा लुमेॽनेनिन, थुङ्‌दुना याॽमि वालोक्‍का राज्‍याबे उमा तुक्‍नुङ् छाक्‍हा॥

२४ फेरि का न्‍निङ्‌दा लुमेॽनेनिन, थुङ्‌दुना याॽमि निङ्‌वाफुमागा राज्‍याबे उमा हाक्‍निङ्‌गो ओओक लुॽमेगाa ओहोङ्‌बे उमा साजिलो लेङ्‌मेॽना॥”

२५ खा चेॽया ङ्‌खेप्‍सुहोङ् चेलाचिङा आच्‍चाम्‍मा एसाङ् न्‍लु, “ङ्‌खाॽलाभोङ् इसाङा मुक्‍ति तोक्‍त्‍वाहोङ् वालोक खेॽमा यामेॽना?”

२६ येसुङा ङ्‌खाचि सोसाङ् लुचि, “खा याॽमिभाङ् लेङ्‌मा मेयामाहा चेॽया ओम, ङ्‌खाॽनिङ्‌गो निङ्‌वाफुमाभाङ् घाक चेॽया लेङ्‌मायामेहा॥”

२७ न्‍हाङा पात्‍तुरुसङा लु, “सो, कानिङ् गो घाक थोक नाओम्‍ङाहोङ् ङ्‌गा हेक्‍साङ् लामिमिङ्, कानिङ् च्‍हेन इहा तोक्‍त्‍वाम्‍ङाहा?”

२८ येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, ना कायुङ्‌लेन ओछोङा लेङ्‌मेहोङ् याॽमिगा उच्‍या उका माहिमागा हाङ्‌युक्‍थाम्‍बे युङ्‌मे, ङ्‌खिङ्‌बेला आका हेक्‍साङ् लाचोक्‍खुबाचि न्‍निङ्‌दा चा एहि हाङ्‌युक्‍थाम्‍बे युङिॽवागाहोङ् इजिरेलगा एहि छोङ्‌गा निरिक चोग्‍वाम्‍घा॥

२९ न्‍हाङा आका लागि इसाङा उपाङ्‌चि, उफुउनुन्‍छाचि, उनाउनुन्‍छाचि, उप्‍पा-उमा, उच्‍याचि, रोपा लाम्‍धाङ् नाओक्‍सो न्‍नाङा होम्‍बोक गुना प्‍याक तोक्‍त्‍वाहा, न्‍हाङ् हेॽनिङ्‌चा मेन्‍सिमाना हिङ्‌लुङ् चा तोक्‍त्‍वाना॥

३० ङ्‌खाॽनिङ्‌गो लोप ओन्‍दाङ् आखुबा प्‍याक याॽमिचि ङ्‌खिङ्‌बेला हेक्‍साङ् ङ्‌ङामे, न्‍हाङ् लोप हेक्‍साङ् आखुबाचि ङ्‌खिङ्‌बेला ओन्‍दाङ् ङ्‌ङामेहा॥”

a 

१९:२४ उट् लुॽमेगा ओछोम्‍बेॽना होङ्‌बे॥

खेतालाचिगा ताप्‍चेॽया

२०

१ “वालोक्‍का राज्‍या सिम्‍लेॽमाङ्‌हाम्‍गा ह्‌वाङ्‌बा लोॽवाना ओम॥ उङ् भेनिक कुचिक्‍कुचिक्‍पे सिम्‍लेॽमाङ्‌हाम्‍बे काम चोक्‍मेमागा खेतालाचि योक्‍से ख्‍या॥

२ न्‍हाङा उङा याॽमिचि ‘इ लेन्‍गा एको युप्‍पा याङ् पिमेॽनेनिन्‍हा’ लुचिहोङ् उका सिम्‍लेॽमाङ्‌हाम्‍बे काम चोक्‍से पाक्‍सुचि॥

३ “भेनिक्‍का पा मोक्‍तुनिङ् लोप्‍पि उङ् फेरि बाजारबे ख्‍या॥ उङा बाजारबे एको हिप्‍पाङ् याॽमिचि इहाचा काम न्‍दोक्‍तुनिन्‍होङ् खाॽला ङ्‌येबामासाहा निसुचि॥

४ उङा ङ्‌खाचि लुचि, ‘न्‍निङ्‌दा चा आका सिम्‍लेॽमाङ्‌हाम्‍बे काम चोक्‍से ख्‍यानि, का न्‍निङ्‌दा तोक्‍माहा ओमेन पिमेॽनेनिन्‍हा॥’

५ न्‍हाङ् ङ्‌खाचि काम चोक्‍से ङ्‌ख्‍या॥ न्‍हाङा एहि नुङ् सुम मोक्‍तुनिङ् लोप्‍पि उङ् फेरि ख्‍याहोङ् ङ्‌खाॽलामाङ् हेकोहा याॽमिचि चा काम्‍बे एन्‍दुचि॥

६ “फा मोक्‍तुनिङ् लोप्‍पि उङ् फेरि लोन्‍दाख्‍यानिङ् हेकोहा याॽमिचि चा काम मेॽनिङ् खाॽला बाजारबे ङ्‌येबामासाहा निसुचि, न्‍हाङ् ङ्‌खाचि लुचि, ‘न्‍निङ्‌दा इजाङ् नाबे लेॽनाम्‍चुक काम मेॽनिङ् येबिनेसिॽवाघा?’

७ ङ्‌खाचिङा पोलोवा म्‍बि, ‘इचोक्‍माहा, कानिङ् इसाङा चा काम्‍बे ङ्‌गेक्‍सान॥’ न्‍हाङा उङा लुचि, ‘ङ्‌खाॽलाभोङ् न्‍निङ्‌दा चा आका सिम्‍लेॽमाङ्‌हाम्‍बे काम चोक्‍से ख्‍यानि॥’

८ “नाम आयाहोङ् न्‍ना सिम्‍लेॽमाङ्‌हाम्‍गा ह्‌वाङ्‌बाङा खेतालाचि केङ्‌खुबा मुख्‍या च्‍हेन काहोङ् खाॽला लु, ‘खेतालाचि काचिघोङ् उङ्‌चिगा कामगा ओमेन पिचि॥ पिचिगानिङ् हेक्‍साङ् ताखुबाचिभाङ् पिॽमा तारोक्‍तुचिघोङ् ओन्‍दाङ् ताखुबा सोम्‍मा पिचि॥’

९ न्‍हाङा फा मोक्‍तुनिङ् काम्‍बे लाचोक्‍खुबा खेतालाचि न्‍दाया, ङ्‌खाचि घाक्‍ङा लेॽनाम्‍चुक्‍का जेला एको-एको युप्‍पा याङ् न्‍दोक्‍तुचि॥

१० ङ्‌खिङ्‌बेला ओन्‍दाङ् कामबे लाचोक्‍खुबा खेतालाचिङा ‘कानिङ् गो ङ्‌खाचि हाक्‍निङ् प्‍याक तोक्‍त्‍वाम्‍ङाहा लोप्‍पि’ म्‍मितामासा, ङ्‌खाॽनिङ्‌गो ङ्‌खाचि घाक्‍ङा चा ए लेन्‍गा जेला से न्‍दोक्‍तु॥

११ ङ्‌खाचिङा कामगा ओमेन न्‍दोक्‍तुहोङ् लाम्‍धाङ्‌गा ह्‌वाङ्‌बागाबे ङ्‌ख्‍याहोङ् बुजुङ्‌बुजुङ् कामा न्‍दारोक्‍तु॥

१२ ङ्‌खाचिङा न्‍लु, ‘सो, खा हेक्‍साङ् ताखुबाचिङा ए घान्‍टा से काम न्‍जोगुक्‍सु, कानिङ् गो नाम्‍बे लेॽनाम्‍चुक काम चोगिङ्, ङ्‌खाॽनिङ्‌गो ङ्‌खाचि चा न्‍दा कानिङ् हिङ् ओमेन पिचिगा!’

१३ “ङ्‌खाॽनिङ्‌गो उङा ङ्‌खाचि माध्‍येबे एको पोलोवा पिसाङ् खाॽला लु, ‘ओ काम्‍निभाक, का न्‍दा आन्‍याया न्‍जोङ्‌नुङ्‌नेन्‍ना॥ इना न्‍दा इ लेन्‍गा जेला एको युप्‍पा याङ्‌बे लेॽनाम्‍चुक काम चोक्‍मा काक्‍सामासागाना मेन्‍नायि?

१४ ङ्‌गा तोक्‍माहा याङ् खेतुघोङ् म्‍बाङ्‌बे ख्‍या॥ खा हेक्‍साङ् ताखुबाचि चा न्‍दा पिॽनेन्‍हा हिङ् पिॽमा मितुङ्‌चिङाहा॥

१५ इना आका याङ् का इचोक्‍मा मितुङ् ङ्‌खाॽला चोक्‍मा न्‍दोक्‍त्‍वाङान्‍हायि? का आनिङ्‌वा माडा चोग्‍वाङ्‌निङ् ङ्‌गा इजाङ् म्‍मिक हान्‍द्‌वाचिहा?’

१६ “खाॽलामाङ् लोप हेक्‍साङ् आखुबाचि ङ्‌खिङ्‌बेला ओन्‍दाङ् ङ्‌ङामे, न्‍हाङ् लोप ओन्‍दाङ् आखुबाचि ङ्‌खिङ्‌बेला हेक्‍साङ् ङ्‌ङामेहा॥”

येसुङा सुम्‍ना खेप उङ् सिमाना चेॽयागा उतुम्‍बे लुचिहा

(मार्कुस १०:३२-३४; लुका १८:३१-३४)

१७ यारुसालेम पोटि ङ्‌खेॽमास्‍यानिङ् येसुङा उका एहि चेलाचि योरोक काहेतुचिहोङ् खाॽला लुचि,

१८ “सोयानुम, कानिङ् यारुसालेम खेॽमासिइवा॥ हाकु याॽमिगा उच्‍या खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिगा मुक्‍पे जिम्‍मा म्‍बिवा॥ ङ्‌खाचिङा उङ् सिमाना दान्‍डा म्‍बिवा॥

१९ न्‍हाङा उङ् खिजे चाॽमागा, कोर्रा एम्‍मागा न्‍हाङ् कुरुसपे छुन्‍सिॽमागा ङ्‌खाचिङा निङ्‌वाफुमा चिनामेन्‍जोक्‍खुबा जातिचिगा मुक्‍पे म्‍बिवा, ङ्‌खाॽनिङ्‌गो सुम्‍ना लेन उङ् हिङ्‌गिलिक लेङ्‌मेहोङ् पोङ्‌मेॽना॥”

येसुङा सेवा चोक्‍माहा चेॽयागा उतुम्‍बे चिन्‍दुचिहा

(मार्कुस १०:३५-४५)

२० न्‍हाङा जाब्‍दियागा उहिङ्‌खुमाङा उका हिप्‍पाङ् उच्‍याचि याकुब नुङ् युहान्‍ना उङ्‌नुङ् ताचिहोङ् येसु वायानाबे ताया॥ न्‍हाङ् येसुगा उयुम्‍बे लाङ्‌छुक्‍पे युङाहोङ् उमुक फाक्‍तुचि॥

२१ येसुङा न्‍ना छिम्‍दु, “ङ्‌गा लागि का इ चोङ्‌बिॽनेन?”

न्‍नाङा पोलोवा पि, “का आमुक फाक्‍त्‍वाङ्‌चिङ्, न्‍दा हाङ् लेङ्‌मे कानिङ् आका खा हिप्‍पाङ् आच्‍या बाबुचिबे एको ङ्‌गा छुप्‍ताङ् पोटि नुङ् हेकोना फेक्‍साङ्‌पोटि युङ्‌मा तोक्‍चुनि॥”

२२ ङ्‌खाॽनिङ्‌गो येसुङा खाॽला लुचि, “न्‍निङ्‌दा इहा नाक्‍मा सिइवागा, ङ्‌खा न्‍निङ्‌दा था मान्‍ना॥ इना का उङ्‌माना तुखिगा खोरेकपाहाङ् न्‍जिङ्‌दा उङ्‌मा यामेचुघा?”

ङ्‌खाचिङा लुयाचु, “यामेङ्‌चुङ्‌हा॥”

२३ येसुङा ङ्‌खाचि लुचि, “न्‍जिङ्‌दा जेप्‍पामाङ् का उङ्‌वाङ्‌ना खोरेकपाहाङ् उङ्‌मेचुगा, ङ्‌खाॽनिङ्‌गो आका छुप्‍ताङ् नुङ् फेक्‍साङ्‌पोटि युङ्‌मा पिॽमाना चोक्‍तोक कानुङ् मान्‍ना॥ खा ठोङ्‌चि गो आप्‍पाङा इसागा लागि त्‍यार चोगुक्‍सुचि, ङ्‌खाचिमाङ् पिवाचिहा॥”

२४ खा चेॽया ङ्‌खेप्‍सुहोङ् हेकोहा एखेङ् जाना चेलाचि ङ्‌खा हिप्‍पाङ्‌नुङ् उङ्‌चि लोक खोता॥

२५ ङ्‌खाॽनिङ्‌गो येसुङा ङ्‌खाचि काचिहोङ् खाॽला लुचि, “न्‍निङ्‌दा था वान्‍नेॽमाङ्, निङ्‌वाफुमा चिनामेन्‍दोक्‍खुबा जातिचिगा हाङ्‌चिङा गो उङ्‌चि याॽमिचि इमिन चोक्‍मा म्‍मितुचि ङ्‌खाॽला न्‍जोग्‍वाचि न्‍हाङा माम्‍माहा याॽमिचिङा उङ्‌चि हाक्‍निङ् मिमिॽहाचि छोङ्‌बे चोक्‍तोक न्‍जोग्‍वा॥

२६ ङ्‌खाॽनिङ्‌गो न्‍निङ्‌दा च्‍हेन ङ्‌खाॽला लेङ्‌मा न्‍लेङ्‌मेनाहा, न्‍निङ्‌दाबे मा लेङ्‌मा योक्‍खुबाङा न्‍निङ्‌दा घाक्‍का सेवा चोगुनि॥

२७ न्‍हाङा घाकहाक्‍निङ् ओन्‍दाङ् लेङ्‌मा मिखुबा, न्‍निङ्‌गा नोकार लेङ्‌नि॥

२८ ङ्‌खाॽलामाङ् याॽमिगा उच्‍या चा सेवा तोक्‍मागा मेन्‍ना, ङ्‌खाॽनिङ्‌गो सेवा चोक्‍से नुङ् प्‍याक याॽमिचि पापपाहाङ् फोङ्‌मागा उका हिङ्‌लुङ् पिसे तायाना ओम॥”

येसुङा हिप्‍पाङ् मिक्‍सुरुम्‍बाचि नुमेतुचिहा

(मार्कुस १०:४६-५२; लुका १८:३५-४३)

२९ येसु नुङ् उका चेलाचि यारिहो साहारभाङ् ङ्‌खेॽमास्‍यानिङ्, प्‍याक याॽमिचि उका हेक्‍साङ् लान्‍जोगा॥

३० लाम्‍बुगा उलाप्‍पे हिप्‍पाङ् मिक्‍सुरुम्‍बाचि युङामासाचि॥ ङ्‌खाचिङा येसु न्‍ना लाम्‍बु लेङ्‌साङ् खेॽमासिमेॽना बाङ्‌ना था तोक्‍ताचुहोङ् खाॽला कासाङ् ओक्‍ताचि, “ओ हाङ्‌बा, दाउदका उच्‍या, कान्‍चिङ् दाया चोगा!”

३१ याॽमिचिङा ङ्‌खाचि “स्‍वाक वायाचि” लुसाङ् न्‍थिन्‍दुचि, ङ्‌खाॽनिङ्‌गो ङ्‌खाचि खाॽला कासाङ् झान तुक्‍नुङ् ओक्‍ताचि, “ओ हाङ्‌बा, दाउदका उच्‍या, कान्‍चिङ् दाया चोगा!”

३२ येसुङा ङ्‌खाचिगा सेम्‍ला खेप्‍सुहोङ् लाम्‍मास्‍यानुङ् येबा, न्‍हाङा ङ्‌खाचि काचिहोङ् लुचि, “का न्‍जिङ्‌गा लागि इ चोङ्‌बिॽनेन्‍चिन बाङ्‌ना मिम्‍मेचिघा?”

३३ ङ्‌खाचिङा लुयाचु, “हाङ्‌बा, कान्‍चिङ् निमायाचुङ्‌नि!”

३४ येसुङा ङ्‌खाचि उलुङ्‌मा तुक्‍तुचिहोङ् उङ्‌चि मिक तोक्‍तितुबिचि, न्‍हाङा ङ्‌खिङ्‌बेलाक माङ् ङ्‌खाचि निमा याखुबा लेक्‍साचिहोङ् येसुगा हेक्‍साङ् लाचोगाचि॥

यारुसालेम्‍बे येसु स्‍वागात न्‍जोगुना

(मार्कुस ११:१-११; लुका १९:२८-४०; युहान्‍ना १२:१२-१९)

२१

१ येसु नुङ् उका चेलाचि यारुसालेम्‍गा उयुम्‍बेॽना जाइतुन कोङ्‌गुगा बेथ्‍फागे बाङ्‌ना ठोङ्‌बे न्‍दायाब्‍या, न्‍हाङ् येसुङा हिप्‍पाङ् उका चेलाचि खाॽला लुचिहोङ् पाक्‍सुचि,

२ “न्‍जिङ्‌दा युयुन्‍ना तेन्‍बे ख्‍याचि॥ न्‍नाबे तामेचुगाहोङ् सोलोक न्‍जिङ्‌दा एको गाधागा उच्‍या उमा नुङ् छुयाना तुम्‍मेचुगा॥ ङ्‌खाचि न्‍जिङ्‌दा फुक्‍साप्‍ताचुचि॥

३ ङ्‌खिङ्‌बेला याॽमिचिङा न्‍छिम्‍दिॽयाचिगाभोङ्, ‘हाङ्‌बागा लागि चाहाचोगामाना’ लुयाचुचि न्‍हाङ् उङ्‌चिङा सोलोक खेॽमा पिम्‍मेचिघा॥”

४ खाॽला निङ्‌वाफुमाभाङ् चेक्‍खुबाङा चेक्‍तुक्‍साहा लोॽवा निङ्‌वाफुमागा चेॽया पुरा लेक्‍साहा॥ निङ्‌वाफुमाभाङ् चेक्‍खुबाङा खाॽला कायामासा–

५ “सियोनबे वाखुबा याॽमिचि लुयानुम्‍चिम,

‘सोयानुम, न्‍निङ्‌गा हाङ् न्‍निङ्‌दाबे तायेॽना!

उङ् मा मेलेङ्‌सिले गाधा छोङ्‌बे थाङ्‌दारायेॽना,

उङ् गो गाधागा उच्‍या छोङ्‌बे थाङ्‌दारायेॽना॥’”

६ ङ्‌खा हिप्‍पाङ् चेलाचि ख्‍याचिहोङ् येसुङा लुचिहा लोॽवा चोगाचु॥

७ ङ्‌खाचिङा गाधागा उच्‍या उमा तायाचुचिहोङ् ङ्‌खाचिगा मिसिङ् छोङ्‌बे उङ्‌चि फोॽमा थिक्‍साचुचि न्‍हाङ् येसु न्‍ना गाधागा उच्‍या छोङ्‌बे थाङा॥

८ प्‍याक याॽमिचिङा उङ्‌चि फोॽमाचि लाम्‍बुबे न्‍थिक्‍सुबि, न्‍हाङ् इखिङ्‌ङा च्‍हेन सेउला न्‍देक्‍सुराहोङ् लाम्‍बुबे न्‍थिक्‍सुबि॥

९ येसुगा ओन्‍दाङ् नुङ् हेक्‍साङ् लाम्‍खुबाचि खाॽला कासाङ् ङ्‌ङोक्‍ता, “दाउदका उच्‍यागा जायजायकार लेङ्‌नि! हाङ्‌बा निङ्‌वाफुमागा उनिङ्‌बे ताखुबा इखिङ् प्‍याक आसिक तोक्‍खुबा ओम! घाकहाक्‍निङ् तो वालोकपे वाखुबा निङ्‌वाफुमागा जायजायकार लेङ्‌नि!”

१० येसु यारुसालेम्‍बे उयानिङ् साहारभोरि खाइलाबाइला लेक्‍सा न्‍हाङ् याॽमिचिङा न्‍छिम्‍दुचि, “ना इसा ओमलाए?”

११ न्‍नाबे न्‍छुप्‍साहा याॽमिचिङा खाॽलाना पोलोवा म्‍बिचि, “उङ् गो गालिल्‍गा नासारात पाहाङ् तायाना निङ्‌वाफुमाभाङ् चेक्‍खुबा, येसु ओम॥”

येसु निङ्‌वाफुमापाङ्‌बे ख्‍याना

(मार्कुस ११:१५-१९; लुका १९:४५-४८; युहान्‍ना २:१३-२२)

१२ न्‍हाङा येसु निङ्‌वाफुमापाङ्‌बे ख्‍या॥ न्‍हाङ् निङ्‌वाफुमा पाङ्‌गा चाराम्‍बे इन्‍खुबा इन्‍चाखुबाचि घाक न्‍नाभाङ् इक्‍ताहाक्‍सुचि॥ उङा याङ् लेन्‍खुबाचिगा टेबोल नुङ् पारेवा इन्‍चाखुबाचिगा युङ्‌माहा ठोङ् लेक्‍साहाक्‍तुबिचि॥

१३ न्‍हाङा येसुङा ङ्‌खाचि लुचि, “धार्मासाप्‍लाबे खाॽला छेप्‍तामा– ‘आका पाङ् पार्थाना चोक्‍माना पाङ् लुमेॽना’ ङ्‌खाॽनिङ्‌गो न्‍निङ्‌दा ना खुसुबाङ्‌चि चुम्‍दिॽमाना लुङ्‌ढाङ्‌ले चोगुक्‍सुम्‍गाना!”

१४ न्‍हाङा येसु निङ्‌वाफुमापाङ्‌बे वायानिङ् मिक्‍सुरुम्‍बा, लाङ्‌सुरुम्‍बा याॽमिचि उङ् वायानाबे न्‍दाया, न्‍हाङ् उङा ङ्‌खाचि नुमेतुचि॥

१५ ङ्‌खाॽनिङ्‌गो जोबो खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा उङा चोगुहा आचाम्‍माहा काम न्‍निसु, न्‍हाङा ङ्‌खा पिछानाछाचिङा “दाउदका उच्‍यागा जायजायकार लेङ्‌नि!” कासाङ् ङ्ओक्‍ताहा ङ्‌खेप्‍सुचिहोङ् इब्‍बे-इब्‍बे उङ्‌चि लोक खोता॥

१६ न्‍हाङ् ङ्‌खाचिङा येसु न्‍लु, “खा पिछानाछाचिङा इ ङ्‌गामासिमेहा, खेम्‍मासिमेकाना?”

येसुङा लुचि, “खेम्‍मासिमेङ्‌ना, ङ्‌खाॽनिङ्‌गो ‘ओ हाङ्‌बा, न्‍दा पिछानाछाचि नुङ् नु उङ्‌खुबा मिमिॽहा पिछाचि चा ङ्‌गा पारसाम्‍सा चोक्‍मा चिन्‍दुक्‍सुचिगा’ भोङ् छेप्‍ताहा खा चेॽया न्‍निङ्‌दा पोढा न्‍जोगुक्‍सुम्‍गानाहा?”

१७ न्‍हाङ् ङ्‌खाचि नाओचिहोङ् येसु साहारभाङ् लोन्‍दाहोङ् बेथानिया तेन्‍बे ख्‍याहोङ् बास यागा॥

उसा मेॽनिङ्ना वेक्‍पुगा उथाप

(मार्कुस ११:१२-१४, २०-२४)

१८ हेक्‍साङ्‌ना लेन भेनिक उङ्‌चि यारुसालेम साहारबे न्‍लासानिङ् येसु साक्‍ङास्‍या॥

१९ ङ्‌खिङ्‌बेला उङा लाम्‍बुगा उलाप्‍पे वेक्‍पुगा उथाप निसु न्‍हाङ् उसा केक्‍सुक्‍सुहायेम्‍भोङ् न्‍ना उथाप्‍का उयुम्‍बे ख्‍या, ङ्‌खाॽनिङ्‌गो न्‍नाबे उलाभाक से निसु॥ न्‍हाङा उङा वेक्‍पुगा उथाप लु, “हाकु नाहाङ्‌तो न्‍दाबे हेॽनिङ्‌चा फुङ्‌सा ङ्‌गेङ्‌निन्‍नि॥” न्‍ना वेक्‍पुगा उथाप ङ्‌खिङ्‌बेलाक माङ् हेराब्‍या॥

२० न्‍ना न्‍निसुहोङ् चेलाचिङा आच्‍चाम्‍मा एसाङ् येसु न्‍छिम्‍दु, “खिङ्‌छिटो ना सिङ् इमिन हेराब्‍याना?”

२१ येसुङा पोलोवा पिचि, “जेप्‍पा का न्‍निङ्‌दा लुमेॽनेनिन, न्‍निङ्‌दा साङ्‌का मेन्‍जोक्‍ले बिस्‍वास चोगुम्‍गाभोङ्, का वेक्‍पुगा उथाप चोगुङ्‌ना लोॽवा से मेन्‍ना, ङ्‌खाॽनिङ्‌गो ना चोम्‍कोङ् ‘एनाख्‍याघोङ् सामुन्‍दाराबे आयाख्‍या’ लुम्‍गाभोङ् ङ्‌खाॽला लेङ्‌मेहा॥

२२ बिस्‍वास चोगुम्‍गाहोङ् पार्थानाबे इहा नाक्‍त्‍वाम्‍गा, ङ्‌खा न्‍निङ्‌दा तोक्‍त्‍वाम्‍घा॥”

येसुगा चोक्‍तोक्‍का उतुम्‍बे छिम्‍योक

(मार्कुस ११:२७-३३; लुका २०:१-८)

२३ येसु निङ्‌वाफुमापाङ्‌बे उयाहोङ् चिन्‍मास्‍यानिङ् खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचि न्‍दायाहोङ् येसु न्‍छिम्‍दु, “न्‍दा हेॽनाहाङ् चोक्‍तोक तोक्‍तुघोङ् खा काम चोक्‍मा सिम्‍मेकाना? ना चोक्‍तोक न्‍दा इसाङा पियागाना?”

२४ येसुङा ङ्‌खाचि पोलोवा पिचि, “का चा न्‍निङ्‌दा एको चेॽया छिम्‍मेॽनेनिन्‍हा॥ का न्‍नागा पोलोवा पियागाभोङ्, का हेॽनाहाङ् चोक्‍तोक तोक्‍तुङ्‌होङ् खा काम चोक्‍मासिम्‍मेङ्‌ना, न्‍निङ्‌दा लुमेॽनेनिन्‍हा॥

२५ लु कायानि, युहान्‍नाङा बाप्‍तिस्‍मा पिॽमाना चोक्‍तोक हेॽनाहाङ् तोक्‍तुना? निङ्‌वाफुमाभाङ् येम याॽमिचिभाङ् येम?” खा चेॽया ङ्‌खेप्‍सुहोङ् ङ्‌खाचि उङ्‌चि-उङ्‌चि खाॽला कामा न्‍दारोक्‍तु, “हाकु कानिङ् इ लुम? ‘निङ्‌वाफुमाभाङ्’ लुम्‍बाङ्‌निङ् ‘न्‍निङ्‌दा इजाङ् युहान्‍ना बिस्‍वास न्‍जोगुम्‍गान्‍ना?’ लुमेहोङ् छिप्‍निमे॥

२६ ङ्‌खाॽनिङ्‌गो ‘याॽमिभाङ्’ लुम्‍बाङ्‌निङ्, याॽमिचिनुङ् किसिॽमाहा, इजाङ्‌बाङ्‌निङ् घाक्‍ङा युहान्‍ना निङ्‌वाफुमाभाङ् चेक्‍खुबाभोङ् न्‍ल्‍वा॥”

२७ न्‍हाङा ङ्‌खाचिङा येसु पोलोवा म्‍बि, “इस्‍साङ् कानिङ् था मान्‍ना॥”

न्‍हाङ् येसुङा ङ्‌खाचि लुचि, “ङ्‌खाॽलाभोङ् का चा हेॽनाहाङ् चोक्‍तोक तोक्‍तुङ्‌होङ् खा काम चोक्‍मासिम्‍मेङ्‌ना, न्‍निङ्‌दा न्‍लुमेॽनेनिन्‍हा॥”

हिप्‍पाङ् च्‍याचिगा ताप्‍चेॽया

२८ “का न्‍निङ्‌दा एको ताप्‍चेॽया लुमेॽनेनिन, इमिन एतिॽवाघा कायानि॥ एको याॽमिगा हिप्‍पाङ् उच्‍या बाबुचि ङ्‌वाया॥ न्‍ना तुम्‍ना उच्‍यागाबे ख्‍याहोङ् उप्‍पाङा लु, ‘आच्‍या, हेन सिम्‍लेॽमाङ्‌हाम्‍बे ख्‍याघोङ् आका काम चोक्‍ताब्‍याङ्॥’

२९ उच्‍याङा लु, ‘का ङ्‌खेमेङान्‍ना॥’ ङ्‌खाॽनिङ्‌गो हेक्‍साङ् उनिङ्‌वा ङ्‌गाक्‍सान्‍होङ् काम चोक्‍से ख्‍या॥

३० न्‍हाङा पाक्‍ना उच्‍यागाबे ख्‍याहोङ् पाक्‍ना उच्‍या चा ङ्‌खाॽलामाङ् लु॥ न्‍ना उच्‍याङा लु, ‘लेङ्‌मेॽना, आप्‍पा!’ ङ्‌खाॽनिङ्‌गो न्‍ना काम चोक्‍से ङ्‌ख्‍यान॥

३१ हाकु कायानि, ङ्‌खा हिप्‍पाङ् उच्‍याचिबे हेॽना च्‍हेन उच्‍याङा उप्‍पागा चेॽया येनुहा?”

ङ्‌खाचिङा पोलोवा म्‍बि, “तुम्‍नाङा!” न्‍हाङ् येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, तिरो पोक्‍खुबाचि नुङ् बेस्‍याचि न्‍निङ्‌दा हाक्‍निङ् ओन्‍दाङ् निङ्‌वाफुमागा राज्‍याबे ङ्‌ङुमेहा॥

३२ इजाङ्‌बाङ्‌निङ् युहान्‍ना धार्मिक्‍तागा लाम्‍बु सोॽमेसे न्‍निङ्‌दाबे ताया, ङ्‌खाॽनिङ्‌गो न्‍निङ्‌दा बिस्‍वास न्‍जोगुम्‍गान॥ बुरु तिरो पोक्‍खुबाचि नुङ् बेस्‍याचिङा च्‍हेन बिस्‍वास न्‍जोगु॥ खा चेॽया निसुम्‍गाहोङ्‌चा न्‍निङ्‌दा पाप चोक्‍मा न्‍लेप्‍तिम्‍गान, न्‍हाङा उङ् बिस्‍वास न्‍जोगुम्‍गान॥”

सिम्‍लेॽमाङ्‌हाम नुङ् काम चोक्‍खुबाचि

(मार्कुस १२:१-१२; लुका २०:९-१९)

३३ “हेकोना एको ताप्‍चेॽया खेप्‍सानुम॥ इमा एको लाम्‍धाङ्‌गा एको ह्‌वाङ्‌बा वाया॥ उङा उका लाम्‍धाङ्‌बे सिम्‍लेॽमाङ् एन्‍दुहोङ् इघुरुम फाङु॥ उङा सिम्‍लेॽमाङ् फिॽमाना एको कोल नुङ् याक्‍सा चा चोगुचि न्‍हाङा न्‍ना लाम्‍धाङ् आध्‍या चोक्‍खुबाचि जिम्‍मा पिचिहोङ् उङ् च्‍हेन हेकोना खाम्‍युक्‍पे ख्‍या॥

३४ सिम्‍लेॽमाङ् सेम्‍माना बेला लेक्‍साहोङ् उङा उका नोकोरचि उका भाक लाल्‍लासे आध्‍या चोक्‍खुबाचिगाबे पाक्‍सुचि॥

३५ ङ्‌खाॽनिङ्‌गो ङ्‌खा आध्‍या चोक्‍खुबाचिङा नोकोरचि न्‍लाबुचिहोङ् एको म्‍मोक्‍तु, हेकोना न्‍सिसु न्‍हाङ् हेकोना च्‍हेन लुङ्‌खाक्‍ङा न्‍लेप्‍तु॥

३६ फेरि लाम्‍धाङ्‌गा उह्‌वाङ्‌बाङा ओन्‍दाङ्‌हा हाक्‍निङ् प्‍याक उका नोकोरचि पाक्‍सुचि॥ ङ्‌खाॽनिङ्‌गो आध्‍या चोक्‍खुबाचिङा ङ्‌खाचि चा ङ्‌खाॽलामाङ् न्‍जोगुचि॥

३७ “हेक्‍साङ् लाम्‍धाङ्‌गा उह्‌वाङ्‌बाङा ‘आका आच्‍या गो ङ्‌खाचिङा उचुन न्‍जोग्‍वाना लोप्‍पि’ मिताहोङ् उच्‍या आध्‍या चोक्‍खुबाचिगाबे पाक्‍सु॥

३८ ङ्‌खाॽनिङ्‌गो ङ्‌खा आध्‍या चोक्‍खुबाचिङा उच्‍या न्‍निसुना सोलोक उङ्‌चि-उङ्‌चि खाॽला ङ्‌गाया, ‘हाओ, न्‍ना गो लाम्‍धाङ्‌गा उह्‌वाङ्‌बागा उच्‍या ओम॥ आबानि, न्‍ना सिसुम न्‍हाङ् न्‍नागा घाक याङ्सा एङ्‌गा मुक्‍पे चोगुम॥’

३९ न्‍हाङ् ङ्‌खाचिङा न्‍ना सिम्‍लेॽमाङ्‌हामभाङ् पाखा न्‍लाभेतुहोङ् न्‍सिसु॥”

४० येसुङा ङ्‌खाचि छिम्‍दुचि “लु कायानि, हाकु लाम्‍धाङ्‌गा उह्‌वाङ्‌बा तामेहोङ् ङ्‌खा आध्‍या चोक्‍खुबा याॽमिचि इ चोग्‍वाचिहा लोप्‍पि?”

४१ ङ्‌खाचिङा न्‍लु, “उङ् तामेहोङ् ङ्‌खा इसिॽहा आध्‍या चोक्‍खुबाचि तुक्‍नुङ् तुखि पिसाङ् सिस्‍वाचि न्‍हाङ् उङा तोक्‍माहा उका भाक उचुन पिखुबाचि न्‍ना लाम्‍धाङ् पिओवाचिहा॥”

४२ न्‍हाङा येसुङा ङ्‌खाचि छिम्‍दुचि, “इना न्‍निङ्‌दा धार्मासाप्‍लाबे छेप्‍ताहा खा चेॽया पोढा न्‍जोगुक्‍सुम्‍गान्‍हायि?

‘हेॽना लुङ्‌खाक लुङ्‌छेङ्‌बाचिङा काम लान्‍जोङ्‌मेन्‍ना ङ्‌गायाहोङ् न्‍लेप्‍ताहाक्‍सु,

न्‍ना लुङ्‌खाकमाङ् पाङ्‌गा जाग ङ्‌खोन्‍दुनिङ् मुक्‍खे लुङ्‌खाक लेक्‍साना॥

खा गो हाङ्‌बा निङ्‌वाफुमाभाङ् लेक्‍साहा ओम,

न्‍हाङ् एङ्‌गा सोयाइबे खा इखिङ् आच्‍चाम्‍माहा॥’

४३ “न्‍हाङामाङ् का न्‍निङ्‌दा लुमेॽनेनिन, निङ्‌वाफुमागा राज्‍या हाकु न्‍निङ्‌दाभाङ् निङ्‌वाफुमाङा नाप्‍तिॽवागा, न्‍हाङ् उका उनिङ्‌वा लोॽवा चोक्‍खुबा याॽमिचि पिवाचिहा॥

४४ न्‍ना लुङ्‌खाक छोङ्‌बे आॽनुङ्‌खुबा घाक टुकुरा-टुकुरा न्‍लेङ्‌मे, न्‍हाङ् न्‍ना लुङ्‌खाक इसा छोङ्‌बे आॽनुङ्‌मे, ङ्‌खाचि पिच्‍चिक-वाच्‍चिक न्‍लेङ्‌मे॥”

४५ येसुङा लुचिहा खा ताप्‍चेॽया खाङ्‌खाङ् हाङ्‌खुबाचि नुङ् फारिसिचिङा ङ्‌खेप्‍सुहोङ्, खा चेॽया कानिङ्‌माङ् लुयाहा ओमभोङ् था न्‍दोक्‍तु॥

४६ न्‍हाङामाङ् उङ्‌चिङा येसु लाप्‍मागा न्‍जोगु, ङ्‌खाॽनिङ्‌गो याॽमिचिनुङ् ङ्‌गिसिता इजाङ्‌बाङ्‌निङ् याॽमिचिङा उङ् निङ्‌वाफुमाभाङ् चेक्‍खुबा म्‍मितुक्‍सा॥

थाङ्‌छेङ्‌गा होक्‍ता

(लुका १४:१५-२४)

२२

१ येसुङा ङ्‌खाचि फेरि ताप्‍चेॽयाभाङ् खाॽला लुचि,

२ “वालोक्‍का राज्‍या एको हाङ्‌नुङ् तोङ्‌मा यामेॽना, उङा उका उच्‍या बाबुगा थाङ्‌छेङ्‌गा होक्‍ता त्‍यार चोगु॥

३ न्‍हाङा होक्‍ताबे निम्‍तो न्‍जोगाहा याॽमिचि कासे उका नोकारचि पाक्‍सुचि, ङ्‌खाॽनिङ्‌गो ङ्‌खाचि तामा ङ्‌गाक्‍सानिन॥

४ न्‍हाङा फेरि उङा हेकोहा नोकारचि खाॽला लुचिहोङ् पाक्‍सुचि ‘ख्‍यानिघोङ् ङ्‌खा निम्‍तो न्‍जोगाहा याॽमिचि खाॽला लुयानुम्‍चिम, का थाङ्‌छेङ्‌गा होक्‍ता त्‍यार चोगुक्‍सुङ्॥ आका चात्‍तुहा-चात्‍तुहा जिवात्‍चि सिमेतुक्‍सुङ्‌चिङ् न्‍हाङ् घाक थोक त्‍यार लेक्‍सामाहा, थाङ्‌छेङ्‌गा होक्‍ताबे तायानि॥’

५ ङ्‌खाॽनिङ्‌गो ङ्‌खाचिङा ङ्‌खेप्‍सुनिन्‍हा लोॽवा चोक्‍साङ् इखिङ् रोपा लाम्‍धाङ्‌बे काम चोक्‍से ङ्‌ख्‍या न्‍हाङ् इखिङ् च्‍हेन बेपार चोक्‍से ङ्‌ख्‍या॥

६ हेकोहाचिङा च्‍हेन हाङ्‌गा नोकारचि न्‍लाबुचिहोङ् इसिॽनुङ् न्‍जोगुचि न्‍हाङ् ङ्‌खाचि न्‍सिसुचि॥

७ न्‍ना हाङ् ओलोक खोॽमाङा मि लेक्‍सा न्‍हाङ् उका काङ्‌बाचि पाक्‍सुचिहोङ् ङ्‌खा याॽमि सिखुबाचि सिमेतुचि, न्‍हाङा ङ्‌खाचिगा साहार तुन्‍नाहाङ्‌मेतुचि॥

८ “न्‍हाङा न्‍नाङा उका नोकारचि लुचि, ‘थाङ्‌छेङ्‌गा होक्‍ता त्‍यारिहा, ङ्‌खाॽनिङ्‌गो निम्‍तो न्‍जोगाहाचि होक्‍ता चामालाइक न्‍लेक्‍सानिन॥

९ न्‍हाङामाङ् न्‍निङ्‌दा लाम्‍बु-लाम्‍बुबे ख्‍यानिघोङ् इसा तुप्‍स्‍वाम्‍चिम्‍गा ङ्‌खाचि होक्‍ताबे कारायानुम्‍चिम॥’

१० न्‍हाङा नोकारचि लाम्‍बुबे ङ्‌ख्‍याहोङ् उङ्‌चिङा न्‍दुप्‍सुचिहा उचुन्‍हा, इसिॽहा घाक याॽमिचि ङ्‌गाराचि॥ खाॽला पाङ् खोलोङ्‌बाचिङा इप्‍तु॥

११ “ङ्‌खाॽनिङ्‌गो जोबो खोलोङ्‌बाचि सोसे हाङ् ताया, ङ्‌खिङ्‌बेला उङा थाङ्‌छेङ्‌बे वाॽमाहा तेक मेवाॽले तायाना एको याॽमि निसु॥

१२ न्‍हाङा न्‍ना छिम्‍दु, ‘हाओ, काम्‍निभाक! न्‍दा थाङ्‌छेङ्‌बे वाॽमाहा तेक मेवाॽले इमिन उयागाना?’ न्‍ना याॽमिङा इच्‍चा पोलोवा पिॽमा ङ्‌यासुन॥

१३ न्‍हाङा हाङ्‌ङा उका नोकारचि लुचि, ‘ना याॽमि लाबुम्‍घोङ् उलाङ् उमुक थुन्‍दाबियानुम न्‍हाङ् पाखा कुॽयुम्‍नाबे लेप्‍ताहाक्‍सानुम॥ न्‍नाबे याॽमिचि उङ्‌चि केङ् छिम्‍साङ् ङ्‌हाम्‍नुङ्‌मे॥’

१४ “इजाङ्‌बाङ्‌निङ् ङ्‌गायाहाचि गो प्‍याक ङ्‌वान्‍ने, ङ्‌खाॽनिङ्‌गो न्‍सेगाहाचि च्‍हेन मिॽयाङ्‌सेॽहाचि॥”

तिरो हुङ्‌माना उतुम्‍बे छिम्‍योक

(मार्कुस १२:१३-१७; लुका २०:२०-२६)

१५ न्‍हाङा फारिसिचि ङ्‌ख्‍याहोङ् येसु उका चेॽयाबे इमिन आमेॽमाना भोङ् चेॽया ङ्‌हुप्‍तु॥

१६ ङ्‌खाचिङा उङ्‌चि एको हिप्‍पाङ् चेलाचि हाङ् हेरोद पोटि लान्‍जोगाहा याॽमिचिनुङ् येसुगाबे म्‍बाक्‍सुचि॥ ङ्‌खाचि ङ्‌ख्‍याहोङ् येसु खाॽला न्‍लु, “ओ, चिन्‍खुबा न्‍दा नुराङ्‌बा याॽमिगान बाङ्‌ना कानिङ् था वान्‍ने॥ न्‍हाङ् याॽमिचि चिन्‍द्‌वाचिगानिङ् जेप्‍पाना निङ्‌वाफुमागा लाम्‍बु सोॽमेत्‍वाचिगा, न्‍हाङ् न्‍दा इसानुङ्‌चा ङ्‌गिसिमेकान, इजाङ्‌बाङ्‌निङ् न्‍दा याॽमिचिगा या सोसाङ् काम न्‍जोग्‍वागान॥

१७ न्‍हाङामाङ् कानिङ् लुया, रोमि हाङ् सिजार तिरो हुङ्‌मा ठिक्‍नायेम मेन्‍नायेम?”

१८ ङ्‌खाॽनिङ्‌गो येसुङा ङ्‌खाचिगा इसिॽना निङ्‌वा था तोक्‍तुहोङ् खाॽला लुचि, “ओ किहि काप्‍खुबाचि, का इजाङ् चेॽयाबे आमेॽमा योङ्‌मेकाहा?

१९ सोङ् तिरो हुङ्‌माना याङ् सोॽमेता॥” न्‍हाङा ङ्‌खाचिङा एको युप्‍पा याङ् न्‍दाहोङ् न्‍सोॽमेतु॥

२० न्‍हाङा येसुङा ङ्‌खाचि छिम्‍दुचि, “नाबे इसागा छाप नुङ् इसागा उनिङ् खोपाचोगामाना?”

२१ ङ्‌खाचिङा पोलोवा म्‍बि, “रोमि हाङ् सिजारगा॥”

न्‍हाङा येसुङा लुचि, “ङ्‌खाॽलाभोङ् इहा काइसारगा ओम, ङ्‌खा काइसार पियानुम, न्‍हाङ् इहा निङ्‌वाफुमागा ओम ङ्‌खा निङ्‌वाफुमा पियानुम॥”

२२ खा ङ्‌खेप्‍सुहोङ् ङ्‌खाचि आचाम्‍मा ङ्‌ङेता, न्‍हाङ् उङ् न्‍नाओहोङ् ङ्‌खेब्‍या॥

सिमाहोङ् हिङ्‌गिलिक लेङ्‌माना चेॽयागा उतुम्‍बे छिम्‍योक

(मार्कुस १२:१८-२७; लुका २०:२७-४०)

२३ याॽमि न्‍सिमेहोङ् हिङ्‌गिलिक न्‍लेङ्‌मेहाभोङ् बिस्‍वास मेन्‍जोक्‍खुबा एको हिप्‍पाङ् सादुकिचि न्‍ना लेन येसु वायानाबे न्‍दायाहोङ् न्‍छिम्‍दु,

२४ “चिन्‍खुबा, मोसाङा खाॽला कायामा, ‘इसागा उफु उच्‍याचि मेवाले सिमे, न्‍नागा उनुन्‍छाङा लाङ्‌निमा उभाउजु थाङ् छेङुहोङ् उफुगा लागि च्‍याचि तोक्‍चुचिनि॥’

२५ इमा आनिङ्‌गा लुम्‍बे ला जाना उफुनुन्‍छाचि ङ्‌वाया॥ तुम्‍ना थाङ् छेङा, न्‍हाङ् उच्‍याचि मेवाले स्‍या॥ न्‍हाङा छाॽलुम्‍बाङा उभाउजु थाङ् छेङु॥

२६ न्‍ना चा उच्‍या मेलेङ्‌ले स्‍या॥ ङ्‌खाॽलामाङ् पाक्‍छालुम्‍बा भाङ् घाकहाक्‍निङ् पाक्‍ना सोम्‍मा चा थाङ् छेङ्‌साङ् च्‍या मेलेङ्‌ले न्‍स्‍याख्‍या॥

२७ हेक्‍साङ् न्‍ना मामु चा स्‍या॥

२८ हाकु न्‍स्‍याहाचि हिङ्‌गिलिक लेङ्‌माना बेला ङ्‌खा ला झाना उफुनुन्‍छाचिबे न्‍ना मामु इसागा उहिङ्‌खुमा लेङ्‌मेॽना? इजाङ्‌बाङ्‌निङ् न्‍ना मामु घाक्‍ङा थाङ् न्‍छेङुक्‍सा॥”

२९ येसुङा ङ्‌खाचि पोलोवा पिचि, “न्‍निङ्‌दा लाम्‍बु फाप्‍सिसिइमिघा, न्‍निङ्‌दा धार्मासाप्‍ला नुङ् निङ्‌वाफुमागा साक्‍तिगा उतुम्‍बे ङ्‌ङासुक्‍सुम्‍गान्‍हा॥

३० इजाङ्‌बाङ्‌निङ् न्‍स्‍याहाचि हिङ्‌गिलिक न्‍लेङ्‌मेॽनिङ् याॽमिचि थाङ् न्‍छेङ्‌मेनिन न्‍हाङ् न्‍छेङ्‌दुबिवान्‍चिनिन चा, ङ्‌खाॽनिङ्‌गो ङ्‌खाचि वालोकपे वाखुबा वालोक्‍दुत लोॽवा न्‍लेङ्‌मेहा॥

३१ न्‍हाङ् सिमाहोङ् हिङ्‌गिलिक लेङ्‌माना चेॽयागा उतुम्‍बे निङ्‌वाफुमाङा धार्मासाप्‍लाबे इ कायामाना, पोढा न्‍जोगुक्‍सुम्‍गानाहा?

३२ निङ्‌वाफुमाङा काया ‘का आब्‍राहाम, इसाहाक नुङ् याकुबका निङ्‌वाफुमाङान॥’ उङ् न्‍स्‍याहाचिगा निङ्‌वाफुमा मेन्‍ना, ङ्‌खाॽनिङ्‌गो हिङ्‌गिलिक्‍हाचिगा निङ्‌वाफुमा ओम॥”

३३ खाॽला येसुङा चिन्‍दुचिहा चेॽया ङ्‌खेप्‍सुहोङ् घाक याॽमि आचाम्‍मा ङ्‌ङेता॥

घाकहाक्‍निङ् माडा आग्‍गे

(मार्कुस १२:२८-३४; लुका १०:२५-२८)

३४ येसुङा सादुकिचि स्‍वाक वामेतुचिहा बाङ्‌ना चेॽया ङ्‌खेप्‍सुहोङ् फारिसिचि येसु वायानाबे न्‍छुप्‍साराया॥

३५ ङ्‌खाचि माध्‍येबे धार्मासाप्‍ला चिन्‍खुबा एकोङा येसु चेॽयाबे आन्‍सिमेॽमागा खाॽला छिम्‍दु,

३६ “चिन्‍खुबा, ब्‍यावास्‍थाबे घाकहाक्‍निङ् माडा आग्‍गे हेॽना ओम?”

३७ येसुङा न्‍ना पोलोवा पि, “न्‍दा ङ्‌गा हाङ्‌बा निङ्‌वाफुमा घाक न्‍लुङ्‌माङा, घाक हिङ्‌लुङ्‌ङा न्‍हाङा घाक न्‍निङ्‌वाङा लुङ्‌मा तुक्‍तु॥

३८ घाकहाक्‍निङ् माडा नुङ् इम्‍ना आग्‍गे नामाङ् ओम॥

३९ हिम्‍ना चा ङ्‌खाॽलानाबा, ‘न्‍दा ङ्‌गा पाङ्‌निवाक्‍चि न्‍दा लोॽवा न्‍लुङ्‌मा तुक्‍तुचि॥’

४० घाक निङ्‌वाफुमागा नियाम नुङ् निङ्‌वाफुमाभाङ् चेक्‍खुबाचिगा छेप्‍ताप्‍पेॽहा घाक चेॽयागा उसाम खा हिच्‍चि आग्‍गेमाङ् ओम्‍चि॥”

खिरिस्‍टका उतुम्‍बे छिम्‍योक

(मार्कुस १२:३५-३७; लुका २०:४१-४४)

४१ न्‍हाङा ङ्‌खा न्‍छुप्‍सारायाहा फारिसिचि येसुङा एको छिम्‍योक छिम्‍दुचि,

४२ “मुक्‍ति पिखुबा हाङ् खिरिस्‍टका उतुम्‍बे न्‍निङ्‌दा इ मितिॽवाघा? उङ् इसागा उच्‍या ओम?”

ङ्‌खाचिङा येसु न्‍लु, “उङ् दाउदका उच्‍या ओम॥”

४३ उङा ङ्‌खाचि लुचि, “ङ्‌खाॽलाभोङ् दाउद पाबित्‍तारा आत्‍मागा साक्‍तिङा आगुवाइ चोगुहोङ् इजाङ् उङ् ‘हाङ्‌बा’ भोङ् लुॽमेतुना? इजाङ्‌बाङ्‌निङ् दाउद आफाइङा खाॽला कायामा–

४४ ‘हाङ्‌बा निङ्‌वाफुमाङा आका हाङ्‌बा लु,

का ङ्‌गा सात्‍तुरचि न्‍लाङ्‌ङा मेम्‍बाॽले सोम्‍मा

न्‍दा आका छुप्‍ताङ् आमुक पोटि युङा॥’

४५ “खाॽला दाउद आफाइङा खिरिस्‍ट ‘हाङ्‌बा’ ल्‍वानाभोङ् खिरिस्‍ट इमिन दाउदका सान्‍तान लुॽमाना?”

४६ ङ्‌खाॽनिङ्‌गो इसाङा चा एको चा पोलोवा पिॽमा ङ्‌यासुनिन॥ न्‍ना लेन न्‍हाङ्‌तो इसाङा चा उङ् छिम्‍योक छिम्‍माना आट न्‍जोगानिन॥

धार्मासाप्‍ला चिन्‍खुबाचि नुङ् फारिसिचिगा बिरुद्‌दाबे चेतावानि

(मार्कुस १२:३८-३९; लुका ११:४३, ४६; २०:४५-४६)

२३

१ न्‍हाङा येसुङा न्‍नाबे न्‍छुप्‍साहा प्‍याक याॽमिचि नुङ् उका चेलाचि खाॽला लुचि,

२ “धार्मासाप्‍ला चिन्‍खुबाचि नुङ् फारिसिचिङा मोसागा ब्‍यावास्‍था चिन्‍माना चोक्‍तोक न्‍दोक्‍तुक्‍सु॥

३ ङ्‌खोङ्‌माङ् ङ्‌खाचिङा लुइघा घाक चेॽया खेप्‍सानुम न्‍हाङ् पालाना चोगानुम, ङ्‌खाॽनिङ्‌गो ङ्‌खाचि इमिन न्‍जोङ्‌मे ङ्‌खाॽला च्‍हेन न्‍जोगानिन, इजाङ्‌बाङ्‌निङ् ङ्‌खाचिङा याॽमिचि चिन्‍मा गो न्‍जिन्‍द्‌वाचि, ङ्‌खाॽनिङ्‌गो उङ्‌चि च्‍हेन ङ्‌खाॽला न्‍जोङ्‌मेनिन॥

४ ङ्‌खाचिङा याॽमिचि च्‍हेन खुॽमा मेयामाहा, लिहा भारि न्‍थुन्‍द्‌वाहोङ् फाक्‍ताङ्‌बे ङ्‌खुॽमेत्‍वाचि, ङ्‌खाॽनिङ्‌गो उङ्‌चिङा च्‍हेन ङ्‌खा पोक्‍मागा एको उङ्‌चि मुक खेॽवाङा चा न्‍दोक्‍तिॽवानिन॥

५ ङ्‌खाचि घाक चेॽया सोॽमेमागा से न्‍जोङ्‌मे॥ ङ्‌खाचिङा उङ्‌चि तुवाबे नुङ् मुक्‍पे ङ्‌वाचिहा निङ्‌वाफुमागा नियाम छेप्‍ताहा जान्‍तारचि माम्‍माहा न्‍जोग्‍वाचि, न्‍हाङ् उङ्‌चि वाॽमाहा तेक्‍पे केङ्‌गेहा-केङ्‌गेॽहा फुर्का ङ्‌ङेन्‍द्‌वा॥

६ ङ्‌खाचि होक्‍ताबे घाकहाक्‍निङ् उचुन्‍हा ठोङ्‌बे नुङ् छुम्‍पाङ्‌बे माम्‍माहा याॽमिचि युङ्‌माहा ठोङ्चिबे युङ्‌मा म्‍मिमे॥

७ न्‍हाङा बाजारखाबे याॽमिचिङा सेमेॽनि न्‍हाङ् ‘चिन्‍खुबा’ लुॽनि भोङ् म्‍मिमे॥

८ “ङ्‌खाॽनिङ्‌गो न्‍निङ्‌दा इसाङा चा ‘चिन्‍खुबा’ न्‍लुइगान्‍नि, इजाङ्‌बाङ्‌निङ् न्‍निङ्‌गा चिन्‍खुबा एको सेॽना, न्‍हाङा न्‍निङ्‌दा घाक फुनुन्‍छा नानुन्‍छासिगान॥

९ ना ताम्‍दाङ्‌फुमाबे न्‍निङ्‌दा इसा चा ‘आप्‍पा’ न्‍लुयानुम्‍चिम्‍निन, इजाङ्‌बाङ्‌निङ् न्‍निङ्‌गा पा एको सेॽना, उङ् वालोकपे वान्‍नेॽना॥

१० न्‍निङ्‌दा इसाङा चा ‘चिन्‍खुबा’ न्‍लुइगान्‍नि इजाङ्‌बाङ्‌निङ् न्‍निङ्‌गा ‘चिन्‍खुबा’ एको सेॽना, उङ् खिरिस्‍ट ओम॥

११ न्‍निङ्‌दाबे इसा घाकहाक्‍निङ् मा, न्‍नाङा न्‍निङ्‌गा सेवा चोगुनि॥

१२ इसा माडा लेङ्‌मा योङ्‌मे न्‍ना मिना लेङ्‌मे, न्‍हाङ् इसा मि लेङ्‌मा योङ्‌मे न्‍ना माडा लेङ्‌मेॽना॥

किहि काप्‍खुबाचिगा बिरुद्‌दाबे चेतावानि

(मार्कुस १२:४०; लुका ११:३९-४२, ४४, ५२; २०:४७)

१३ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा याॽमिचिगा उयुम्‍बे वालोक्‍का राज्‍यागा वालाम्‍बुङ् छेक्‍त्‍वाम्‍गा॥ न्‍निङ्‌दा आफाइ चा न्‍नाबे ङ्‌ङुइवागान न्‍हाङ् उमा योक्‍खुबाचि चा उमा म्‍बिवाम्‍चिम्‍गान॥

१४ [“धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा लाङ्‌निमाचिगा पाङ् लाम्‍धाङ् नाप्‍त्‍वाम्‍चिम्‍गा, न्‍हाङ् सोॽमेमागा केङ्‌गेॽहा पार्थाना चोगिॽवागा॥ न्‍हाङामाङ् न्‍निङ्‌दा घाकहाक्‍निङ् प्‍याक दान्‍डा तोक्‍त्‍वाम्‍घा॥]a

१५ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् एको याॽमि न्‍निङ्‌गा याहुदि धार्माबे ताॽमागा सामुन्‍दारा नुङ् खाम्‍युक भोरि कोतिॽवागा, न्‍हाङ् न्‍ना याॽमि न्‍निङ्‌गा धार्माबे तावाम्‍गाहोङ् न्‍निङ्‌दा हाक्‍निङ् प्‍याक नाराक्‍का दान्‍डा तोक्‍खुबा चोग्‍वाम्‍गा॥

१६ “धिक्‍कार न्‍निङ्‌दा, मिक्‍सुरुम्‍बा हाङ्‌गुम्‍बाचि! न्‍निङ्‌दा ‘निङ्‌वाफुमा पाङ्‌गा उनिङ्‌बे कासाम चामानिङ् इच्‍चा न्‍लेङ्‌मेन, ङ्‌खाॽनिङ्‌गो इसाङा निङ्‌वाफुमापाङ्‌बेॽहा साम्‍याङ्‌गा कासाम चामे, न्‍ना च्‍हेन उङ् चायाना कासाम्‍ङा याक्‍स्‍वाना’ भोङ् चिन्‍द्‌वाम्‍चिम्‍गा॥

१७ न्‍निङ्‌दा इमिन्‍हा मिक्‍सुरुम्‍बा नुङ् मुर्खा सिगान! हेॽना च्‍हेन माडा चेॽया ओम? साम्‍याङ् येम साम्‍याङ् पाबित्‍तारा चोक्‍खुबा निङ्‌वाफुमापाङ्‌येम?

१८ न्‍निङ्‌दा खाॽला चा चिन्‍द्‌वाम्‍चिम्‍गा ‘इसाङा बेदिगा उनिङ्‌बे कासाम चामे न्‍ना इच्‍चा ङ्‌हावान, ङ्‌खाॽनिङ्‌गो इसाङा बेदिबे तिसाहा भेटिगा कासाम चामे न्‍ना च्‍हेन उङ् चायाना कासाम्‍ङा याक्‍स्‍वाना॥’

१९ ओ मिक्‍सुरुम्‍बाचि! हेॽना च्‍हेन माडा? भेटि येम भेटि पाबित्‍तारा चोक्‍खुबा बेदि येम?

२० न्‍हाङामाङ् बेदिगा उनिङ्‌बे कासाम चाखुबाङा बेदि नुङ् न्‍नाबे तिसाहा घाक चेॽयागा उनिङ्‌बे कासाम चामेॽना॥

२१ न्‍हाङा इसाङा निङ्‌वाफुमा पाङ्‌गा उनिङ्‌बे कासाम चामे, न्‍नाङा निङ्‌वाफुमापाङ्‌बे वाखुबागा उनिङ्‌बे चा कासाम चामेॽना॥

२२ वालोक्‍का उनिङ्‌बे कासाम चाखुबाङा निङ्‌वाफुमागा हाङ्‌युक्‍थाम नुङ् न्‍नाबे युङ्‌खुबागा उनिङ्‌बे कासाम चामेॽना॥

२३ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा पाधेना, सोफा नुङ् जिरागा दासाम्‍सा निङ्‌वाफुमा पिवाम्‍गा, ङ्‌खाॽनिङ्‌गो निङ्‌वाफुमागा नियाम्‍बेॽहा मुक्‍खे चेॽया निरिक, दाया नुङ् बिस्‍वास योग्‍या लेङ्‌माहा चेॽयाबे च्‍हेन निङ्‌वा म्‍बिवाम्‍गान॥ न्‍निङ्‌दा दासाम्‍सा पिॽमायि पोर्ने साया, न्‍हाङा ङ्‌खा निङ्‌वाफुमागा नियाम्‍बेॽहा मुक्‍खे चेॽया चा येम्‍मा पोर्ने साया॥

२४ मिक्‍सुरुम्‍बा हाङ्‌गुम्‍बाचि! न्‍निङ्‌दा भुसुना सेघाक्‍स्‍वाम्‍गा, ङ्‌खाॽनिङ्‌गो ओओक च्‍हेन लुन्‍दिॽवाम्‍गा॥

२५ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा थाल खोरेक्‍का ओछोङ्‌बे को नान्‍द्‌वाम्‍चिम्‍गा, ङ्‌खाॽनिङ्‌गो होङ्‌बे च्‍हेन ङ्‌खाचि पोहोङ् नुङ् न्‍निङ्‌गा लागि से मितुम्‍गाहोङ् ताम्‍घा इसिॽहा थोकङा इप्‍तुनेस्‍वाम्‍चिम्‍गा॥

२६ ओ मिक्‍सुरुम्‍बा फारिसि याॽमिचि! ओन्‍दाङ् थाल खोरेक्‍का होङ्‌बे उचुन वासिॽयानुम्‍चिम, न्‍हाङ् ओछोङ्‌बे चा उचुन न्‍लेङ्‌मेहा॥

२७ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा चुन्‍ङा न्‍लेङाहा सियापाङ्‌चि लोॽवाहा सिगान, ङ्‌खाचि पाखा सोॽमाचिनिङ् उचुन ङ्‌ङोमे, ङ्‌खाॽनिङ्‌गो होङ्‌बे च्‍हेन न्‍स्‍याहा याॽमिचिगा सेङ्‌ख्‍वाक नुङ् आसुद्‌दा चेॽयासे वामे॥

२८ खाॽलामाङ् न्‍निङ्‌दा चा याॽमिचिगा उयुम्‍बे सोॽमानिङ् धार्मोति लोॽवा ओतिॽवागा, ङ्‌खाॽनिङ्‌गो न्‍निङ्‌गा निङ्‌वा च्‍हेन घाक किहि नुङ् पापङा इप्‍तिमिगा॥

आप्‍दिक्‍का दान्‍डा

(लुका ११:४७-५१)

२९ “धिक्‍कार न्‍निङ्‌दा, धार्मासाप्‍ला चिन्‍खुबाचि नुङ् फारिसिचि, किहि काप्‍खुबाचि! इजाङ्‌बाङ्‌निङ् न्‍निङ्‌दा निङ्‌वाफुमाभाङ् चेक्‍खुबाचिगा सियापाङ् चोग्‍वाम्‍चिम्‍गा न्‍हाङ् धार्मोतिचिगा सियापाङ् उचुन सेक्‍स्‍वाम्‍चिम्‍गा॥

३० न्‍हाङा न्‍निङ्‌दा काइवागा, ‘उइले आनिङ्‌गा पा-पुम्‍चिङा निङ्‌वाफुमाभाङ् चेक्‍खुबाचि न्‍सिसुचिनिङ् कानिङ् वाइङ्‌निङ्‌बि उङ्‌चि ङ्‌खाॽलाहा काम चोक्‍मा म्‍फातुम्‍चिम्‍ङान्‍बि॥’

३१ खाॽला काइवागाहोङ् न्‍निङ्‌दा आफाइ ङ्‌खा निङ्‌वाफुमाभाङ् चेक्‍खुबाचि सिखुबाचिगा सान्‍तानसिङान भोङ् पार्मानित चोग्‍वाम्‍गा!

३२ हाकु न्‍निङ्‌गा पा-पुम्‍चिङा न्‍दारोक्‍तुहा काम न्‍निङ्‌दा पुरा चोगानुम!

३३ “ओ पुछाकचि, बिखालु पुछाक्‍का सान्‍तानचि! न्‍निङ्‌दा इमिन नाराक्‍का दान्‍डाभाङ् हिङिॽवाघा?

३४ न्‍हाङामाङ् हाकु उचुन खेप्‍सानुम, का न्‍निङ्‌दाबे निङ्‌वाफुमाभाङ् चेक्‍खुबा, नुराङ्‌बा याॽमिचि नुङ् धार्मासाप्‍ला चिन्‍खुबाचि पाक्‍स्‍वाङ्‌चिङ्॥ ङ्‌खाचि माध्‍येबे इखिङ् न्‍निङ्‌दा सिस्‍वाम्‍चिम्‍गा, इखिङ् कुरुसपे छुसिॽवाम्‍चिम्‍गा, न्‍हाङ् इखिङ् न्‍निङ्‌गा छुम्‍पाङ्‌चिबे कोर्रा एन्‍द्‌म्‍चिम्‍गा न्‍हाङा इखिङ् च्‍हेन साहार-साहारबे तुखि पिवाम्‍चिम्‍गा॥

३५ ङ्‌खोङ्‌माङ् ताम्‍दाङ्‌फुमाबे न्‍सिसुचिहा घाक धार्मोति याॽमिचि– धार्मोति हाबिल भाङ् निङ्‌वाफुमापाङ् नुङ् बेदिगा उलुम्‍बे न्‍सिसुना बेरेक्‍याहागा उच्‍या जाकारिया सोम्‍मागा हेलिगा आप्‍दिक न्‍निङ्‌दाबे आमेहा॥

३६ जेप्‍पा का न्‍निङ्‌दा लुमेॽनेनिन, खा घाक चेॽयागा आप्‍दिक ना पुस्‍तागा याॽमिचि छोङ्‌बे आमेहा॥

येसुङा यारुसालेम उलुङ्‌मा तुक्‍तुना

(लुका १३:३४-३५)

३७ “यारुसालेम्‍बेॽहा याॽमिचि, ओ यारुसालेम्‍बेॽहा याॽमिचि! न्‍निङ्‌दा निङ्‌वाफुमाभाङ् चेक्‍खुबाचि सिस्‍वाम्‍चिम्‍गा, न्‍हाङा न्‍निङ्‌दाबे म्‍बाक्‍साहाचि लुङ्‌खाक्‍ङा लेप्‍त्‍वाम्‍चिम्‍गा॥ का इखिङ् खेप वागुमाङा उच्‍याचि छुप्‍स्‍वाचिहोङ् कुप्‍त्‍वाचिहा लोॽवा का चा न्‍निङ्‌दा छुम्‍मा योक्‍नेनिन, ङ्‌खाॽनिङ्‌गो न्‍निङ्‌दा ङ्‌गाक्‍सिगान॥

३८ सोयानुम, न्‍निङ्‌गा पाङ् निङ्‌वाफुमाङा नासिॽवा न्‍हाङ् लुङ्‌माहिम्‍हिम लेङ्‌मेॽना॥

३९ हाकु का लुमेॽनेनिन, न्‍निङ्‌दा ‘हाङ्‌बा निङ्‌वाफुमागा उनिङ्‌बे ताखुबा इखिङ् प्‍याक आसिक तोक्‍खुबा ओम’ मेङ्‌गाले सोम्‍मा का हेॽनिङ्‌चा फेरि न्‍निमेकान्‍हा॥”

a 

२३:१४ मुख्‍खे सोरोत्‍पे ना पाद मान्‍ना॥

ताहेक्‍साहा तुखिगा उतुम्‍बे

(मार्कुस १३:१-१३; लुका २१:५-१९)

२४

१ न्‍हाङा येसु निङ्‌वाफुमापाङ्‌भाङ् लोङ्‌खेॽमास्‍यानिङ् निङ्‌वाफुमापाङ्‌बेॽहा पाङ्‌चि सोॽमेमागा उका चेलाचि येसुगा उयुम्‍बे न्‍दाया॥

२ न्‍हाङ् येसुङा लुचि, “न्‍निङ्‌दा खा घाक निमासिइवाघा? जेप्‍पा का न्‍निङ्‌दा लुमेॽनेनिन, खा पाङ्‌चिगा एको लुङ्‌खाक छोङ्‌बे हेकोना लुङ्‌खाक चा राहान्‍जोङ्‌मेन्‍ना, घाक ङ्‌होन्‍नाहाङ्‌मेहा॥”

३ मिहेक्‍साङ् येसु जाइतुन कोङ्‌गुबे युङामासानिङ् उका चेलाचि न्‍दायाहोङ् स्‍वाक न्‍छिम्‍दु, “कानिङ् लुया, खा चेॽया हेॽनिङ् लेङ्‌मेहा? न्‍हाङ् न्‍दा लान्‍दाराॽमाना बेला नुङ् कायुङ्‌लेन मेन्‍धेक्‍साना भोङ् कानिङ् इमिन था तोक्‍मा यास्‍वाम्‍ङाहा?”

४ न्‍हाङ् येसुङा पोलोवा पिचि, “थाङ्‌थाङ् वायानि! इसाङा चा न्‍निङ्‌दा लेम्‍चामा न्‍दोक्‍तिगान्‍नि॥

५ इजाङ्‌बाङ्‌निङ् प्‍याक याॽमिचि ‘कामाङ् मुक्‍ति पिखुबा खिरिस्‍टङान’ कासाङ् आका आनिङ्‌बे न्‍दामे, न्‍हाङ् ङ्‌खाचिङा प्‍याक याॽमिचि न्‍लेमुच्‍वाचि॥

६ “न्‍निङ्‌दा लाडाइ लेक्‍साना नुङ् लाडाइ लेङ्‌माहा हाल्‍ला खेप्‍स्‍वाम्‍गानिङ् ङ्‌गिसितानिन॥ ङ्‌खा घाक चेॽयागो लेङ्‌मामाङ् पोर्ने ओम, ङ्‌खाॽनिङ्‌गो ङ्‌खिङ्‌बेलाक्‍माङ् कायुङ्‌लेन म्‍मेम्‍मेन्‍ना॥

७ इजाङ्‌बाङ्‌निङ् जातिगा बिरुद्‌दाबे जाति, न्‍हाङ् खाम्‍युक्‍का बिरुद्‌दाबे खाम्‍युक म्‍बोङ्‌मे॥ ठोङ्-ठोङ्‌बे आनिकाल पोक्‍त्‍वा न्‍हाङा लुक्‍लिबा ङ्‌खेमे॥

८ खा घाक को तुखिगा सुरु से ओम॥

९ “न्‍हाङा ङ्‌खाचिङा न्‍निङ्‌दा लाबिॽवागाहोङ् दान्‍डा पिसे खेतिॽवागा, न्‍हाङ् सिसिॽवागा॥ न्‍निङ्‌दा का बिस्‍वास चोगाघाङा घाक जातिगा याॽमिचिङा इसितिॽवागा॥

१० “ङ्‌खिङ्‌बेला प्‍याक्‍ङा बिस्‍वास न्‍लेप्‍तिॽवा, एकोङा हेकोना धोका पिवा न्‍हाङ् इसित्‍वा॥

११ प्‍याक याॽमिचि ‘का निङ्‌वाफुमाभाङ् चेक्‍खुबाङान’ कामाना बाहाना चोक्‍साङ् न्‍दामे न्‍हाङ् ङ्‌खाचिङा प्‍याक याॽमिचि न्‍लेमुच्‍वाचि॥

१२ “घाक ठोङ्‌बे इसिॽहा चेॽया पुसाङ् ख्‍यानाङा लुङ्‌मा तुक्‍खुसाचामाना चेॽया चा मान्‍दिसाङ् खेमे॥

१३ ङ्‌खाॽनिङ्‌गो हेक्‍साङ् सोम्‍मा बिस्‍वासपे वान्‍नुङ्‌खुबाचि च्‍हेन ङ्‌हिङ्‌मेमेहा॥

१४ न्‍हाङा निङ्‌वाफुमागा राज्‍यागा खा नुसाला कायुङ्‌लेन भोरि घाक जातिगा याॽमिचिबे गाबाहिगा लागि पार्चार चोङ्‌मे, न्‍हाङ् कायुङ्‌लेन मेम्‍मेॽना॥

किॽमालुलुना तुखिगा लेन

(मार्कुस १३:१४-२३; लुका २१:२०-२४)

१५ “न्‍हाङामाङ् जोबो न्‍निङ्‌दा निङ्‌वाफुमाभाङ् चेक्‍खुबा दानिएलङा कायाना ‘निङ्‌वाफुमा पाङ्‌गा पाबित्‍तारा ठोङ्‌बे नास चोक्‍खुबा छिप्‍पाकेकेक्‍ना थोक येबाना निस्‍वाम्‍गा’ (नागा तुम्‍बिला पोढा चोक्‍खुबाचिङा ङ्‌ङासुनि),

१६ ङ्‌खिङ्‌बेला याहुदियाबे वाखुबाचि चोम्‍कोङ् पोटि न्‍लुङ्‌खेॽनि॥

१७ बारान्‍डाबे वाखुबाचि पाहोङ्‌बेॽहा युबाक लाल्‍लासे मो ङ्‌ङुङ्‌निन्‍नि॥

१८ रोपाबे वाखुबाचि वाॽमाहा तेक लाल्‍लासे पाङ्‌बे न्‍लाङ्‌खेॽनिन्‍नि॥

१९ ङ्‌खिङ्‌बेला फोक्‍पे पिछा वाखुमा नुङ् नु उङ्‌मेखुमा मामुचि गो झान बिजोक न्‍लेङ्‌मेहा॥

२० ङ्‌खाॽनिङ्‌गो चुङ्‌गा बेलाक्‍पे नुङ् आराम चोक्‍माना लेन्‍बे लुक्‍मा पोरान्‍जोक्‍निन्‍निभोङ् पार्थाना चोगानि॥a

२१ इजाङ्‌बाङ्‌निङ् ङ्‌खिङ्‌बेला खाॽलाहा तुखि लेङ्‌मे, ङ्‌खाॽलाहा आङ्‌मायि मेयामाहा तुखि गो कायुङ्‌लेनगा उथुक नाहाङ्‌तो खिङ् सोम्‍मा हेॽनिङ्‌चा न्‍लेक्‍सामान न्‍हाङ् न्‍लेङ्‌मेनाहा चा॥

२२ निङ्‌वाफुमाङा ङ्‌खा लेन्‍चि न्‍छुसुन्‍चिन्‍निङ्‌बि इसा चा याॽमि ङ्‌हिङानिन्‍बि, ङ्‌खाॽनिङ्‌गो न्‍सेघाचिगा लागि ङ्‌खा लेन छुस्‍वाचिहा॥

२३ “ङ्‌खिङ्‌बेला न्‍निङ्‌दा याॽमिचिङा ‘सोयानुम, खिरिस्‍ट नाबे वेॽना’, ‘न्‍नाबे वेॽना’ लुइगाभोङ् पात्‍ते न्‍जोगानुम्‍निन॥

२४ इजाङ्‌बाङ्‌निङ् ‘का खिरिस्‍टङान’ काखुबाचि नुङ् ‘निङ्‌वाफुमाभाङ् चेक्‍खुबासिङान’ काखुबाचि न्‍दामे, न्‍हाङा ङ्‌खाचिङा न्‍सेगाहा याॽमिचि भाड्‌का चोक्‍मागा आच्‍चाम्‍माहा काम नुङ् चिङ्‌गो न्‍सोॽमेत्‍वाचि॥

२५ “खेप्‍सानुम, खा चेॽया लेङ्‌मा हाक्‍निङ् ओन्‍दाङ् का न्‍निङ्‌दा लुन्‍नुङ्‌नेनिन्‍हा॥

२६ याॽमिचिङा न्‍निङ्‌दा, ‘सोयानुम, खिरिस्‍ट इसा चा मेॽनिङ्ना सुन्‍नेना ठोङ्‌बे वेॽना’ लुइगाभोङ्‌चा न्‍निङ्‌दा न्‍नाबे ङ्‌ख्‍यानिन॥ ङ्‌खाचिङा ‘सोयानुम, खिरिस्‍ट पाहोङ्‌बे कोठाबे युङामाना’ लुइगाभोङ्‌चा बिस्‍वास न्‍जोगानुम्‍निन॥

२७ इजाङ्‌बाङ्‌निङ् इमिन नाम्‍लोनभाङ् बिजुलि चाम्‍काचोङ्‌मेॽनिङ् नाम्‍युङ् सोम्‍मा ओम लेङ्‌मे, याॽमिगा उच्‍या तामेॽनिङ्‌चा ङ्‌खाॽलामाङ् लेङ्‌मेहा॥

२८ हेॽने सिनो वान्‍ने, न्‍नाबेॽमाङ् गिद्‌दाचि चा न्‍छुम्‍मेहा!

याॽमिगा उच्‍या तामाना लेन

(मार्कुस १३:२४-२७; लुका २१:२५-२८)

२९ “ङ्‌खा तुखिगा लेन म्‍मेम्‍मेहोङ् सोलोक नाम कुॽयुम लेङ्‌मे, लाङा ओम ओॽमा लेप्‍तिॽवा, चोक्‍चोकिचि ताङ्‌खेङ्‌भाङ् ङ्‌ङाॽनुङ्‌मे न्‍हाङा ताङ्‌खेङ्‌बेॽहा साक्‍तिचि ङ्‌योङ्‌मे॥

३० “न्‍हाङा याॽमिगा उच्‍यागा चिङ्‌गो ताङ्‌खेङ्‌बे ओमे, न्‍हाङ् ताम्‍दाङ्‌फुमाबेॽहा घाक जातिगा याॽमिचि इब्‍बे-इब्‍बे ङ्‌हाम्‍मे, न्‍हाङा ङ्‌खाचिङा याॽमिगा उच्‍या ताङ्‌खेङ्‌बेॽहा खिम्‍फुरुम्‍माबे साक्‍ति नुङ् माडा माहिमाबे तायेॽना न्‍निस्‍वा॥

३१ न्‍हाङा उङा उका वालोक्‍दुत्‍चि तुराहिगा माडा सेम्‍लानुङ् ताङ्‌खेङ् नुङ् ताम्‍दाङ्फुमागा कुना-कुनाबे पाक्‍स्‍वाचि न्‍हाङ् ङ्‌खाचिङा न्‍सेगाहाचि न्‍छुप्‍सुरावाचि॥

वेक्‍पुगा उथाप्‍पाहाङ् चिन्‍दुचिहा

(मार्कुस १३:२८-३१; लुका २१:२९-३३)

३२ “वेक्‍पुगा उथाप्‍पाहाङ् चेॽया चिन्‍दानि॥ न्‍नागा ह्‌वाक पाहाङ् मिमिॽहा टुसा केमेहोङ् पालुवा फेराचोङ्‌मेॽनिङ् न्‍निङ्‌दा नाम्‍तुक्‍नाम लाचोगाना था तोक्‍त्‍वाम्‍गा॥

३३ ङ्‌खाॽलामाङ् का लुॽनेनिन्‍हा खा घाक चेॽया लेक्‍साहा निस्‍वाम्‍गानिङ्, उङ् तामाना बेला लेक्‍साब्‍यामाना, वालाम्‍बुङ्‌बे तायाब्‍यामाना बाङ्‌ना चेॽया था तोक्‍तानुम॥

३४ जेप्‍पा का न्‍निङ्‌दा लुमेॽनेनिन, खा घाक चेॽया पुरा मेलेङ्‌ले सोम्‍मा ना पुस्‍तागा याॽमिचि ङ्‌वान्‍नुङ्‌मेहा॥

३५ ताङ्‌खेङ् नुङ् ताम्‍दाङ्‌फुमा मान्‍दिमेचि, ङ्‌खाॽनिङ्‌गो आका चेॽया हेॽनिङ्‌चा म्‍मान्‍दिमेनाहा॥

चेन्‍चेन वायानि

(मार्कुस १३:३२-३७; लुका १७:२६-३०, ३४-३६)

३६ “न्‍ना लेन नुङ् न्‍ना बेला हेॽनिङ् तामेॽना बाङ्‌ना चेॽया इसाङा चा था मान्‍ना॥ वालोक्‍दुत्‍चिङा चा था मान न्‍हाङ् का उच्‍याङा चा था मान्‍ना॥ खा चेॽयागा उतुम्‍बे निङ्‌वाफुमा पाङा से था वान्‍ने॥

३७ याॽमिगा उच्‍या तामाना लेन नोआगा लेन्‍बे लेक्‍साहा लोॽवा लेङ्‌मेहा॥

३८ इजाङ्‌बाङ्‌निङ् जाल्‍पार्लाया लेङ्‌मा हाक्‍निङ् ओन्‍दाङ्, नोआ होङ्‌गाॽवाबे उमाना बेला मेलेङ्‌ले सोम्‍मा याॽमिचि चामा-उङ्‌मा नुङ् थाङ् छेङ्‌मा काम न्‍जोक्‍मास्‍या॥

३९ न्‍हाङ् जाल्‍पार्लाया तायाहोङ् ङ्‌खाचि घाक माङ्‌च्वाङा मेलुम्‍सिॽले सोम्‍मा इमिन ङ्‌खाचिङा इहाचा था म्‍मायान, याॽमिगा उच्‍या चा ङ्‌खाॽलामाङ् इसाङा चा था मेन्‍दोक्‍ले तामेॽना॥

४० ङ्‌खिङ्‌बेला लाम्‍धाङ्‌बे हिप्‍पाङ् काम चोङ्‌नुङ्‌मेचि, एको खेमे न्‍हाङ् हेकोना छोन्‍नेक्‍मे॥

४१ हिप्‍पाङ् मामुचिङा डेङ्‌खा नान्‍हेङ्‌मेचु, ङ्‌खाचिबे एको खेमे न्‍हाङ् हेकोना छोन्‍नेक्‍मे॥

४२ “न्‍हाङामाङ् न्‍निङ्‌दा चेन्‍चेन लेक्‍सिघोङ् वायानि, इजाङ्‌बाङ्‌निङ् न्‍निङ्‌गा हाङ्‌बा हेॽना लेन तामे, न्‍ना न्‍निङ्‌दा था न्‍दोक्‍त्‍वाम्‍गान॥

४३ ङ्‌खाॽनिङ्‌गो खा आसानुम, खुसुबाङ् सेॽनि इबेलाक तामेॽना बाङ्‌ना चेॽया पाङ्‌गा उह्‌वाङ्‌बाङा था तोक्‍तुनिङ्‌बि, उङ् मेइम्‍ले चेन्‍चेन वायाबि न्‍हाङ् खुसुबाङ् पाङ्‌बे उमेॽमा म्‍बिन्‍बि॥

४४ न्‍हाङामाङ् न्‍निङ्‌दा चा चेन्‍चेन वायानि॥ याॽमिगा उच्‍या न्‍निङ्‌दा म्‍मितुम्‍गान्‍ना बेलाक्‍पे तामेॽना॥

लुयाहा येन्‍खुबा नुङ् मेयेन्‍खुबा नोकार

(लुका १२:४१-४८)

४५ “निङ्‌वाङा चोना नुङ् निङ्‌वाराङ्‌बा नोकार इमिन्‍ना याॽमि लोप्‍पि? न्‍ना खाॽलाना याॽमि ओम, पाङ्‌गा उह्‌वाङ्‌बाङा उङ् पाङ्‌बेॽहा घाक कामगा जिम्‍मा पिइवाहोङ्, उङा हेकोहा घाक नोकारचि ठिक-ठिक बेलाबे चाम्‍योङ्‌बा पिवाचि॥

४६ उह्‌वाङ्‌बा लान्‍दारामेॽनिङ् चा ङ्‌खाॽला चोक्‍मास्‍याना तुप्‍सुभोङ्, न्‍ना नोकार आसिक तोक्‍खुबा ओम॥

४७ जेप्‍पा का न्‍निङ्‌दा लुमेॽनेनिन, ह्‌वाङ्‌बाङा न्‍ना नोकार उका घाक याङ्सा जिम्‍मा पिवाहा॥

४८ ङ्‌खाॽनिङ्‌गो न्‍ना नोकार इसिॽनाभोङ्, उङा ‘पाङ् ह्‌वाङ्‌बा ढिलो लान्‍दारामेॽना’ मिसाङ्

४९ उङ्‌नुङ् काम चोक्‍खुबा नोकारचि मोक्‍मा तारोक्‍तुचि न्‍हाङा सिङ्‌घोखुबाचिनुङ् चामा, उङ्‌मा तारोक्‍तुभोङ्,

५० न्‍ना नोकारगा पाङ् ह्‌वाङ्‌बा उङा म्‍मितुन्‍ना लेन नुङ् म्‍मितुन्‍ना बेलाबे तान्‍दिमेहोङ्

५१ न्‍ना तुक्‍नुङ् दान्‍डा पिवा न्‍हाङ् किहि काप्‍खुबाचिगा उलुम्‍बे लेप्‍ताहाक्‍स्‍वा॥ न्‍नाबे याॽमिचि साधाइ उङ्‌चि केङ् छिम्‍साङ् ङ्‌हाम्‍मेहा॥”

a 

२४:२० चुङ्‌गा बेला इजिरेलबे प्‍याक वासिक तामेहोङ् तुक्‍नुङ् चुङ् तुङ्‌मे न्‍हाङ् लाम्‍मा छाक्‍नुङ् लेङ्‌मे॥ न्‍हाङा याहुदिचि आराम चोक्‍माना लेन्‍बे हिच किलोमिटार हिङ्‌से न्‍लाम्‍मे॥ ङ्‌खोङ्‌माङ् चुङ्‌गा बेला नुङ् आराम चोक्‍माना लेन उङ्‌चि सात्‍तुरचिभाङ् लुङ्‌खेॽमा छाक्‍नुङ् साया॥

एखेङ् थाङ् मेन्‍छेङ्‌लेहा मामुचिगा ताप्‍चेॽया

२५

१ येसुङा लुचि, “वालोक्‍का राज्‍या च्‍हेन थाङ्‌स्‍योङ्‌बा तुप्‍से खेखुमा एखेङ् थाङ् मेन्‍छेङ्‌लेहा मामुचिगा चेॽयानुङ् तोङ्‌मेॽना॥ ङ्‌खा मामुचि उङ्‌चि कुप्‍पिचि ङ्‌खेतुचिहोङ् थाङ्‌स्‍योङ्‌बा तुप्‍से ङ्‌ख्‍या॥

२ ङ्‌खाचिबे फा जाना निङ्‌वाराङ्‌माa न्‍हाङ् फा जाना च्‍हेन मुर्खा मामुचि न्‍साया॥

३ ङ्‌खा मुर्खा मामुचिङा उङ्‌चि कुप्‍पि गो ङ्‌खेतुचि, ङ्‌खाॽनिङ्‌गो किवा च्‍हेन ङ्‌खेतुनिन॥

४ निङ्‌वाराङ्‌मा मामुचिङा च्‍हेन उङ्‌चि कुप्‍पि नुङ् बात्‍तालबे किवा चा ङ्‌खेतु॥

५ थाङ्‌स्‍योङ्‌बा तामा ढिलो चोगानाङा ङ्‌खाचि घाक तुखुॽवा लासाङ् ङ्‌ङिप्‍साख्‍या॥

६ “सेॽनिलुम्‍बे खाॽलाना सेम्‍ला ङ्‌खेप्‍सु ‘सोयानुम, थाङ्‌स्‍योङ्‌बा! उङ् तुप्‍से तायानि॥’

७ न्‍हाङा ङ्‌खा घाक मामुचि म्‍बोगाहोङ् उङ्‌चि कुप्‍पिचि त्‍यार न्‍जोगुचि॥

८ ङ्‌खा मुर्खा मामुचिङा च्‍हेन निङ्‌वाराङ्‌मा मामुचि न्‍लुचि, ‘न्‍निङ्‌गा किवा कानिङ् चा मिमिक पियाघायि, आनिङ्‌गा कुप्‍पिचि न्‍सेहेक्‍साहाचि॥’

९ ङ्‌खाॽनिङ्‌गो ङ्‌खा निङ्‌वाराङ्‌मा मामुचिङा पोलोवा म्‍बिचि, ‘कानिङ्‌नुङ् न्‍निङ्‌दा खोॽमाहा किवा मान्‍हा, दोकानबे खेइघोङ् इनारायानुम॥’

१० “ङ्‌खाचि किवा इन्‍से ङ्‌ख्‍यानिङ् थाङ्‌स्‍योङ्‌बा तायाब्‍या, न्‍हाङ् त्‍यारि न्‍लेक्‍साहाचि उङ्‌नुङ् थाङ्‌छेङ्‌गा होक्‍ता चासे ङ्‌ङुया, न्‍हाङा वालाम्‍बुङ् छेक्‍ताख्‍या॥

११ “मिहेक्‍साङ् ङ्‌खा मुर्खा मामुचि न्‍दायाब्‍या न्‍हाङ् खाॽला कासाङ् ङ्‌ङोक्‍ता, ‘हाङ्‌बा, हाङ्‌बा, आनिङ्‌गा लागि चा वालाम्‍बुङ् होसाब्‍या!’

१२ ङ्‌खाॽनिङ्‌गो थाङ्‌स्‍योङ्‌बाङा पोलोवा पिचि, ‘जेप्‍पा लुमेॽनेनिन, का न्‍निङ्‌दा चिनान्‍जोङ्‌मेॽनेनिन्‍हा!’

१३ “न्‍हाङामाङ् न्‍निङ्‌दा चेन्‍चेन वायानि, इजाङ्‌बाङ्‌निङ् का हेॽना लेन नुङ् इखिङ्‌बेला तामेङ्‌ना बाङ्‌ना चेॽया न्‍निङ्‌दा था मान्‍ना॥

साम्‍याङ् याङ्‌गा ताप्‍चेॽया

(लुका १९:११-२७)

१४ “वालोक्‍का राज्‍या च्‍हेन खाॽलाना ओम॥ एको याॽमिङा उङ् माङ्‌दुना खाम्‍युक्‍पे खेॽमाहाक्‍निङ् ओन्‍दाङ् उका नोकारचि काचिहोङ् उका याङ्सा जिम्‍मा पिचि॥

१५ उङा नोकारचिगा योग्‍याताङा भ्‍याबान्‍जोगुनुङ् एको फा साम्‍याङ्‌याङ्, हेकोना हिच्‍चि न्‍हाङ् हेकोना एको पिओचिहोङ् उङ् खेब्‍या॥

१६ न्‍हाङा फा साम्‍याङ्‌याङ् तोक्‍खुबाङा तोक्‍तुहोङ् सोलोक ख्‍याहोङ् बेपार चोगुहोङ् हेकोहा फा साम्‍याङ्‌याङ् उबुचि॥

१७ ङ्‌खाॽलामाङ् न्‍ना हिच्‍चि याङ् तोक्‍खुबाङा चा हेकोहा हिच्‍चि याङ् उबुचि॥

१८ ङ्‌खाॽनिङ्‌गो एको साम्‍याङ्‌याङ् तोक्‍खुबाङा च्‍हेन होॽलुम खोन्‍दुहोङ् न्‍ना याङ् चुमोओ॥

१९ “माङ्‌फा हेक्‍साङ् उङ्‌चिगा मालिक लासारायाहोङ् उका याङ्‌गा हिसाब नाक्‍तुचि॥

२० न्‍हाङ् न्‍ना फा याङ् तोक्‍खुबाङा हेकोहा फा याङ् ताचिहोङ् खाॽला लु, ‘आहाङ्‌बा, न्‍दा का फा साम्‍याङ्‌याङ् पियामासाङ्‌गा॥ सो, का हेकोहा फा याङ् उबुक्‍सुङ्‌चिङ्‌हा॥’

२१ उह्‌वाङ्‌बाङा न्‍ना नोकार लु, ‘स्‍याबास, उचुन्‍ना नुङ् बिस्‍वास योग्‍या नोकार! न्‍दा मिॽयाङ् चेॽयाबे बिस्‍वासि लेक्‍सागा, हाकु का न्‍दा प्‍याक चेॽया जिम्‍मा पिम्‍मेॽनेन्‍हा॥ हाकु कानुङ् चोन्‍दास्‍या!’

२२ न्‍हाङा हिच्‍चि याङ् तोक्‍खुबाङा चा तायाहोङ् खाॽला लु, ‘आहाङ्‌बा, न्‍दा का हिच्‍चि याङ् पियामासाङ्‌गा, सो का हेकोहा हिच्‍चि याङ् उबुक्‍सुङ्‌चिङ्‌हा॥’

२३ उह्‌वाङ्‌बाङा न्‍ना लु, ‘स्‍याबास, उचुन्‍ना नुङ् बिस्‍वास योग्‍या नोकार! न्‍दा मिॽयाङ् चेॽयाबे बिस्‍वासि लेक्‍सागा, हाकु का प्‍याक चेॽयागा जिम्‍मा पिमेॽनेन्‍हा॥ हाकु न्‍दा चा कानुङ् चोन्‍दास्‍या!’

२४ “न्‍हाङा एको याङ् तोक्‍खुबा चा तायाहोङ् लु, ‘आहाङ्‌बा, न्‍दा ङ्‌ङेन्‍दुगान्‍हा ठोङ्‌भाङ् चाचिॽया खोम्‍खुबा न्‍हाङ् न्‍थाबुगान्‍हा ठोङ्‌भाङ् चाचिॽया पोक्‍खुबा न्‍दा छाक्‍ना याॽमिगान भोङ् का था वाया॥

२५ न्‍हाङामाङ् का किसिताङ् न्‍हाङ् ङ्‌गा याङ् का खाम्‍होङ्‌बे चुमुक्‍साङ्‌ना॥ सो, ङ्‌गा याङ् नाबे वेॽना॥’

२६ न्‍नागा मालिकङा न्‍ना पोलोवा पि, ‘न्‍दा इसिॽना नुङ् पोम्‍ना नोकार! न्‍लितुङानाहा ठोङ्‌भाङ् हेखुबा न्‍हाङ् न्‍थाबुङानाहा ठोङ्‌भाङ् चाचिॽया पोक्‍खुबाङान बाङ्‌ना न्‍दा था वायानाभोङ्,

२७ न्‍दा आका याङ् ब्‍याजपे तिमा पोर्ने साया, न्‍हाङा का लान्‍दाराॽङानिङ् आका याङ् ब्‍याज नुङ् तोक्‍तुङ्‌बि॥’

२८ न्‍हाङा उङा लुचि, ‘हाकु, ना नोकारनुङ् वान्‍नेॽना याङ् नाप्‍तानुम न्‍हाङ् एखेङ् याङ् वाखुबा पियानुम॥

२९ इजाङ्‌बाङ्‌निङ् इसानुङ् वान्‍ने, न्‍ना हाकुचा पिम्‍मे, न्‍हाङ् न्‍नानुङ् प्‍याक लेङ्‌मे॥ ङ्‌खाॽनिङ्‌गो इसानुङ् मान, न्‍नानुङ् मिॽयाङ् वेॽहा चा नाप्‍निमे॥

३० हाकु न्‍ना काम लामेन्‍जोक्‍खुबा नोकार पाखा कुॽयुम्‍नाबे लेप्‍ताहाक्‍सानुम॥ न्‍नाबे याॽमिचि केङ् छिम्‍साङ् ङ्‌हाम्‍नुङ्‌मेहा॥’

निरिक्‍का लेन

३१ “याॽमिगा उच्‍या घाक वालोक्‍दुत्‍चिनुङ् उका माहिमाबे तामेहोङ् उका माहिमानुङ्‌ना हाङ्‌युक्‍थाम्‍बे युङ्‌मे॥

३२ ङ्‌खिङ्‌बेला घाक जातिगा याॽमिचि उका ओन्‍दाङ् ङ्‌येम्‍मे, न्‍हाङा गोठालाङा सामुङ्‌चि नुङ् मेन्‍ध्‍वाक्‍चि फोक्‍स्‍वाचिहा लोॽवा उङा याॽमिचि फोक्‍स्‍वाचि॥

३३ उङा सामुङ्‌चि उका छुप्‍ताङ् पोटि नुङ् मेन्‍ध्‍वाक्‍चि फेक्‍साङ्‌पोटि युक्‍स्‍वाचि॥

३४ न्‍हाङा हाङ्‌ङा उका छुप्‍ताङ् पोटिक्‍हाचि खाॽला ल्‍वाचि, ‘आबानि, आका आप्‍पा निङ्‌वाफुमाभाङ् आसिक तोक्‍खुबा याॽमिचि! कायुङ्‌लेनगा उथुक्‍पाहाङ् न्‍निङ्‌गा लागि त्‍यार चोगाना राज्‍याबे चोक्‍तोक चोगानुम॥

३५ इजाङ्‌बाङ्‌निङ् का साक्‍ङा स्‍यामासाङ्‌निङ् न्‍निङ्‌दा चाम्‍योङ्‌बा पियागा, वेॽमा स्‍यामासाङ्‌निङ् माङ्‌च्‍वा पियागा न्‍हाङ् का पोर्देसि सायाङ्‌निङ् न्‍निङ्‌गा पाङ्‌बे बास याक्‍मा पियागा॥

३६ का नाङ्‌गे सायाङ्‌निङ् तेक वाॽमेतागा, तुगाब्‍यामासाङ्‌निङ् का सोसे ताइगा, छेक्‍पाङ्‌बे आयामासाङ्‌निङ् का तुप्‍से ताइगा॥’

३७ “न्‍हाङा धार्मोति याॽमिचिङा उङ् पोलोवा म्‍बिवा, ‘ओ हाङ्‌बा, कानिङ् हेॽनिङ् न्‍दा साक्‍ङास्‍यागाना निनेनिन्‍होङ् चाम्‍योङ्‌बा पिॽनेनिन्‍हा? हेॽनिङ् वेॽमा स्‍यागाना निनेनिन्‍होङ् माङ्‌च्‍वा उङ्‌मा पिॽनेनिन्‍हा?

३८ हेॽनिङ् न्‍दा पोर्देसि लेक्‍सागाना निनेनिन्‍होङ् कानिङ् बास याक्‍मा पिॽनेनिन्‍हा? हेॽनिङ् नाङ्‌गे सायागाना निनेनिन्‍होङ् तेक वाॽमेनेनिन्‍हा?

३९ हेॽनिङ् न्‍दा तुगाब्‍यागाहोङ् कानिङ् सोसे ताइङ्‌हा? न्‍हाङा हेॽनिङ् छेक्‍पाङ्‌बे आयागाना निनेनिन्‍होङ् तुप्‍से ताइङ्‌हा?’

४० न्‍हाङा हाङ्‌ङा ङ्‌खाचि खाॽलाना पोलोवा पिवाचि, ‘जेप्‍पा का न्‍निङ्‌दा लुमेॽनेनिन, आका याॽमिचिबे घाकहाक्‍निङ् मिना न्‍निङ्‌दा इ चोगुम्‍गा, ङ्‌खा कामाङ् चोगाघा ओम॥’

४१ “न्‍हाङा उका फेक्‍साङ् पोटिहा याॽमिचि ल्‍वाचि, ‘ओ निङ्‌वाफुमाभाङ् साराप तोक्‍खुबाचि! आयुम्‍भाङ् खेब्‍यानि, साइतान नुङ् उका दुतचिगा लागि त्‍यार चोगाना हेॽनिङ्‌चा मेन्‍सिमाना मिबे ख्‍यानि!

४२ इजाङ्‌बाङ्‌निङ् का साक्‍ङा स्‍यामासाङ्‌निङ् न्‍निङ्‌दा चाम्‍योङ्‌बा म्‍बियागान, वेॽमा स्‍यामासाङ्‌निङ् न्‍निङ्‌दा माङ्‌च्‍वा म्‍बियागान॥

४३ का पोर्देसि सायाङ्‌निङ्, बास याक्‍मा म्‍बियागान॥ नाङ्‌गे सायाङ्‌निङ् तेक ङ्‌वाॽमेतागान, तुगाब्‍यामासाङ्‌निङ् नुङ् छेक्‍पाङ्‌बे वायाङ्‌निङ्, न्‍निङ्‌दा का सोसे न्‍दाइगान॥’

४४ “न्‍हाङा ङ्‌खाचिङा चा खाॽलाना पोलोवा म्‍बिवा, ‘हाङ्‌बा हेॽनिङ् कानिङ् न्‍दा साक्‍ङास्‍यागाना, वेॽमा स्‍यागाना, पोर्देसि लेक्‍सागाना, नाङ्‌गे सागाना, तुगाब्‍यागाना नुङ् छेक्‍पाङ्‌बे आयागाना निनेनिन्‍होङ् न्‍दा न्‍सोॽनेनिन्‍ना?’

४५ ङ्‌खिङ्‌बेला उङा ङ्‌खाचि खाॽलाना पोलोवा पिवाचि, ‘जेप्‍पा का न्‍निङ्‌दा लुमेॽनेनिन, खा आका आफुआनुन्‍छा आनाआनुन्‍छाचिबे घाकहाक्‍निङ् मिना न्‍निङ्‌दा इ न्‍जोगुम्‍गान, ङ्‌खा कामाङ् न्‍जोगान्‍हा ओम॥’

४६ न्‍हाङा ङ्‌खाचिङा हेॽनिङ्‌चा मेमेन्‍माना दान्‍डा न्‍दोक्‍त्‍वा, ङ्‌खाॽनिङ्‌गो धार्मोति याॽमिचिङा च्‍हेन हेॽनिङ्‌चा मेन्‍सिमाना हिङ्‌लुङ् न्‍दोक्‍त्‍वाना॥”

a 

२५:२ बुद्‌दिमाति

येसु सिमागा न्‍जोगुना

(मार्कुस १४:१-२; लुका २२:१-२; युहान्‍ना ११:४५-५३)

२६

१ येसुङा खा घाक चेॽया लुइचिहोङ् उका चेलाचि खाॽला लुचि,

२ “न्‍निङ्‌दा था वान्‍ने, हाकु हिच लेन हेक्‍साङ् फोङ् होक्‍नाम तामे, न्‍हाङा याॽमिगा उच्‍या कुरुसपे छुॽनेम्‍मागा न्‍लाब्‍वा॥”

३ ङ्‌खिङ्‌बेला खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचि काइयाफा बाङ्‌ना मा-हाङ्‌खुबागा पाङ्‌बे न्‍छुप्‍सा॥

४ न्‍हाङा ङ्‌खाचिङा येसु इमिन स्‍वाक लाप्‍माहोङ् सिमाना भोङ् चेॽया ङ्‌हुप्‍तु॥

५ ङ्‌खाॽनिङ्‌गो ङ्‌खाचिङा ङ्‌गाया, “ना होक्‍नाम्‍गा बेला खा काम चोक्‍मा न्‍लेङ्‌मेनाहा, मानुङ्‌गो खा याॽमिचिबे खाइलाबाइला माच्‍चाचोङ्‌मेहा॥”

बेथानियाबे येसु आत्‍तारङा तुक्‍तुना

(मार्कुस १४:३-९; युहान्‍ना १२:१-८)

६ येसु बेथानिया तेन्‍बेॽना सिमोन कोरिगाa पाङ्‌बे वायानिङ्,

७ एको मामुङा प्‍याक ओमेन आखुबा आत्‍तार छेङ्‌रोक्‍का बात्‍तालबे ताहोङ् न्‍नाबे ताया॥ न्‍हाङ् येसुङा चाम्‍योङ्‌बा चामास्‍यानिङ् ङ्‌खा आत्‍तारङा येसुगा उटुखुरुक्‍पे तुक्‍तेन्‍दुबि॥

८ खा न्‍निसुहोङ् चेलाचिगा तुक्‍नुङ् उङ्‌चि लोक खोता न्‍हाङ् खाॽला ङ्‌गाया, “खिङाहा आत्‍तार नाङा इजाङ् खाॽला खेरा एन्‍द्‌वाहा?

९ खा गो इन्‍चामाहोङ् प्‍याक याङ् तायाबि, न्‍हाङ् ङ्‌खा याङ् तुखिसुम्‍बाचि हाम्‍बिॽमाचिहोङ् लेक्‍साबि॥”

१० ङ्‌खाॽनिङ्‌गो येसुङा खा चेॽया था तोक्‍तुहोङ् ङ्‌खाचि खाॽला लुचि, “न्‍निङ्‌दा ना मामु इजाङ् तुखि पिवाम्‍गाना? नाङा आका लागि एको उचुन्‍ना काम चोगुक्‍सुना॥

११ इजाङ्‌बाङ्‌निङ् तुखिसुम्‍बाचि गो साधाइ न्‍निङ्‌दानुङ् ङ्‌वामे, ङ्‌खाॽनिङ्‌गो का च्‍हेन साधाइ न्‍निङ्‌दानुङ् ङ्‌वामेङान॥

१२ उङा आत्‍तारङा तुक्‍ताङ्‌होङ् आका सालुङ् हुम्‍मागा लागि त्‍यार चोगुना ओम॥

१३ जेप्‍पा का न्‍निङ्‌दा लुमेॽनेनिन, कायुङ्‌लेन घाक्‍पे हेॽने-हेॽने खा नुसाला पार्चार चोङ्‌मे, ङ्‌खा-ङ्‌खा ठोङ्‌बे ना मामुङा चोगुहा काम मिसाङ् याॽमिचिङा खा साला न्‍लेन्‍द्‌वाहा॥”

येसु लाम्‍बिॽमागा याहुदा त्‍यार लेक्‍साना

(मार्कुस १४:१०-११; लुका २२:३-६)

१४ न्‍हाङा एहिच चेलाचि माध्‍येबे याहुदा स्‍कारियोत च्‍हेन खाङ्‌खाङ् हाङ्‌खुबाचिगाबे ख्‍या,

१५ न्‍हाङ् खाॽला लुचि, “येसु लाम्‍बिॽनेनिन भोङ् न्‍निङ्‌दा का इहा पिम्‍मेकाहा?” न्‍हाङा ङ्‌खाचिङा न्‍ना सुम्‍खेङ् युप्‍पा याङ्b म्‍बि॥

१६ ङ्‌खिङ्‌बेला न्‍हाङ्‌तो याहुदा स्‍कारियोतङा येसु लाम्‍बिॽमाचिगा माउका सोॽमा तारोक्‍तु॥

येसु नुङ् चेलाचिगा हेक्‍साङ्‌ना होक्‍ता

(मार्कुस १४:१२-२६; लुका २२:७-२३; युहान्‍ना १३:२१-३०; १ कोरिन्‍थि ११:२३-२५)

१७ हाकु खामिर मेएन्‍लेहा चालेप्‍पा चामाना होक्‍नाम्‍गा इम्‍ना लेन येसुगा चेलाचि उङ् वायानाबे तायाचिहोङ् छिम्‍दाचु, “ङ्‌गा लागि फोङ्‌होक्‍नाम्‍गा होक्‍ता चामाना हेॽने तारतुम्‍बि तोङ्‌चुङ्?”

१८ येसुङा ङ्‌खाचि लुचि, “साहारबे एको याॽमिगाबे ख्‍याचि, न्‍हाङ् न्‍ना लुयाचु, ‘चिन्‍खुबाङा खाॽला कायामा, आका बेला तायाब्‍यामा॥ का आका चेलाचिनुङ् म्‍बाङ्‌बे फोङ् होक्‍नाम मानाचोग्‍वाङ्‌ना॥’ ”

१९ ङ्‌खा चेलाचि येसुङा लुचिहा लोॽवा ख्‍याचि न्‍हाङ् फोङ्‌होक्‍नाम्‍गा होक्‍ता त्‍यार चोगाचु॥

२० नाॽमासेक लेक्‍साहोङ् येसु एहिच चेलाचिनुङ् चासेc युङा॥

२१ न्‍जामास्‍यानिङ् उङा खाॽला लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा माध्‍येबे एकोङा का लाप्‍मेमेकाहा॥”

२२ खा चेॽयाङा चेलाचिगा तुक्‍नुङ् उङ्‌चि निङ्‌वा तुगाहोङ् घाक्‍ङा एको-एको चोक्‍साङ् न्‍छिम्‍दु, “हाङ्‌बा, न्‍ना काङान?”

२३ येसुङा लुचि, “कानुङ् सोरि इसाङा थाल्‍बे चालेप्‍पा लुम्‍मासिम्‍मे न्‍नाङा का लाप्‍मेमेङ्‌ना॥

२४ याॽमिगा उच्‍या गो धार्मासाप्‍लाबे छेप्‍ताहा लोॽवामाङ् खेमे॥ ङ्‌खाॽनिङ्‌गो धिक्‍कार न्‍ना याॽमि! इसाङा याॽमिगा उच्‍या लाप्‍मेत्‍वा॥ न्‍ना याॽमिगा गो वाम माङ् न्‍लेक्‍सान्‍निङ्‌बि उचुन लेक्‍सासायाबि॥”

२५ न्‍हाङा उङ् लाप्‍मेखुबा याहुदाङा छिम्‍दु, “चिन्‍खुबा, न्‍दा कायागाना याॽमि काङान?”

येसुङा लु, “न्‍दा आफाइ कामासिम्‍मेकाना॥”

२६ ङ्‌खाचिङा न्‍जामास्‍यानिङ् येसुङा चालेप्‍पा कोबुहोङ् निङ्‌वाफुमा नुनिङ्‌वा पि, न्‍हाङा एगुहोङ् उका चेलाचि खाॽला लुसाङ् पिचि, “ताप्‍तुम्‍घोङ् चायानुम, ना आका सालुङ् ओम॥”

२७ न्‍हाङा उङा सिम्‍लेॽमाङ् माध चा याङुहोङ् निङ्‌वाफुमा नुनिङ्‌वा पि, न्‍हाङा चेलाचि खाॽला लुसाङ् पिचि, “न्‍निङ्‌दा घाक्‍ङा नाभाङ् उङानुम॥

२८ इजाङ्‌बाङ्‌निङ् खा ओछोङा कारारगा आका हेलि ओम॥ खा प्‍याक याॽमिचिगा पाप छेमागा लागि याङ्‌मेहा॥

२९ का न्‍निङ्‌दा लुमेॽनेनिन, हाकु नाहाङ्‌तो आका आप्‍पागा राज्‍याबे न्‍निङ्‌दानुङ् ओछोङा सिम्‍लेॽमाङ्‌गा माध मेउङ्‌ले सोम्‍मा फेरि का सिम्‍लेॽमाङ्‌गा माध ङ्‌ङुङ्‌वाङान्‍हा॥”

३० न्‍हाङा एको छेम न्‍लुतुहोङ् उङ्‌चि जाइतुन कोङ्‌गुपोटि ङ्‌ख्‍या॥

पात्‍तुरुसङा येसु इन्‍कार चोग्‍वाना चेॽयागा उतुम्‍बे

(मार्कुस १४:२७-३१; लुका २२:३१-३४; युहान्‍ना १३:३६-३८)

३१ न्‍हाङा येसुङा ङ्‌खाचि खाॽला लुचि, “हेन सेॽनि न्‍निङ्‌दा घाक्‍ङा का नाॽनामेकाहोङ् लुक्‍तिखेइवाघा॥ इजाङ्‌बाङ्‌निङ् धार्मासाप्‍लाबे खाॽला छेप्‍तामा–

‘का गोठाला सिस्‍वाङ्,

न्‍हाङा सामुङ्‌चि घाक ङ्‌हिङ्‌खेमेहा॥’

३२ “ङ्‌खाॽनिङ्‌गो का स्‍याङ्‌नाभाङ् हिङ्‌गिलिक लेङ्‌मेङ्‌होङ् न्‍निङ्‌दा हाक्‍निङ् ओन्‍दाङ् गालिलबे खेमेङ्‌ना॥”

३३ पात्‍तुरुसङा पोलोवा पि, “घाक्‍ङा न्‍नाॽयागाभोङ्‌चा का च्‍हेन हेॽनिङ्‌चा न्‍नाॽनामेॽनेन्‍ना॥”

३४ येसुङा लु, “पात्‍तुरुस, जेप्‍पा का न्‍दा लुमेॽनेन, हेन सेॽनि तितिॽलिङ्‌वा कामा हाक्‍निङ् ओन्‍दाङ् ‘का उङ् चिनान्‍जोग्‍वाङान्‍ना’ कासाङ् सुम्‍मा का इन्‍कार चोङ्‌मेङ्‌गाना॥”

३५ ङ्‌खाॽनिङ्‌गो पात्‍तुरुसङा उङ् लु, “मेन्‍ना, का गो न्‍दानुङ् सिमा पोराचोगाभोङ्‌चा इन्‍कार न्‍जोङ्‌मेॽनेन्‍ना॥” हेकोहा घाक चेलाचिङा चा ङ्‌खाॽलामाङ् न्‍लु॥

गेतास्‍मानिबे येसुगा पार्थाना

(मार्कुस १४:३२-४२; लुका २२:३९-४६)

३६ न्‍हाङा येसु उका चेलाचिनुङ् गेतास्‍मानि बाङ्‌ना ठोङ्‌बे ख्‍या॥ न्‍नाबे न्‍दासुहोङ् चेलाचि खाॽला लुचि, “न्‍निङ्‌दा नाबे वायानि, का च्‍हेन मियोरोक खेमेङ्‌होङ् पार्थाना चोङ्‌मेङ्‌ना॥”

३७ येसुङा पात्‍तुरुस नुङ् जाब्‍दिया बाङ्‌नागा हिप्‍पाङ् उच्‍याचि उङ्‌नुङ् खेतुचि, न्‍हाङ् तुखिङा ओक्‍खिपिक्‍खि लेक्‍सा॥

३८ न्‍हाङा उङा ङ्‌खाचि लुचि, “आनिङ्‌वा तुखिङा ओक्‍खिपिक्‍खि लेक्‍साहोङ् आलुङ्‌मा पेघेक्‍साना लोॽवा लेक्‍सामा॥ न्‍निङ्‌दा नाबे कानुङ् चेन्‍चेन वायानि॥”

३९ न्‍हाङा उङ् फेरि मियोरोक ख्‍याहोङ् खाम्‍बे फोप्‍ताहोङ् खाॽला कासाङ् पार्थाना चोगा, “ओ आप्‍पा, लेङ्‌मा यामेहाभोङ् खा का छोङ्‌बे आहेक्‍साहा तुखि का आङ्‌मा पोरान्‍जोक्‍निन्‍नि॥ ङ्‌खाॽनिङ्‌गो आनिङ्‌वा लोॽवा मेन्‍ना, ङ्‌गा निङ्‌वा लोॽवा लेङ्‌नि॥”

४० न्‍हाङा उङ् लासाआबानिङ् उका चेलाचि ङ्‌ङिप्‍साख्‍यामासाहा तुप्‍सुचि॥ न्‍हाङ् येसुङा पात्‍तुरुस लु, “इना न्‍निङ्‌दा ए घान्‍टा चा मेइम्‍ले चेन्‍चेन वामा ङ्‌यासिगान्‍हा?

४१ न्‍निङ्‌दा ‘कानिङ् जाचका बेला पाप्‍पे फासान्‍जोगिङान्‍नि’ भोङ् चेन्‍चेन वाइघोङ् पार्थाना चोगानि॥ न्‍निङ्‌दा निङ्‌वाबे को जेप्‍पा त्‍यारिसिगान ङ्‌खाॽनिङ्‌गो न्‍निङ्‌दा सालुङ्‌बे च्‍हेन काम्‍जोरसिगान॥”

४२ येसु फेरि ख्‍याहोङ् पार्थाना चोगा, “ओ आप्‍पा, का छोङ्‌बे आहेक्‍साहा खा तुखि का मेआङ्‌ले न्‍लेङ्‌मेन्‍हाभोङ् ङ्‌गा निङ्‌वा लोॽवामाङ् लेङ्‌नि॥”

४३ उङ् फेरि लासारायानिङ् ङ्‌खाचि ङ्‌ङिप्‍सामासाहा तुप्‍सुचि, युॽमाङा ङ्‌खाचिङा उङ्‌चि मिक होमा ङ्‌यासुन्‍चिनिन॥

४४ न्‍हाङा येसु फेरि सुम्‍ना खेप ङ्‌खाचि नाओचिहोङ् पार्थाना चोक्‍से ख्‍या न्‍हाङ् ओन्‍दाङ्‌ना लोॽवा पार्थाना चोगा॥

४५ न्‍हाङा उका चेलाचि ङ्‌वायानाबे लासारायाहोङ् खाचि लुचि, “न्‍निङ्‌दा हाकुचा आराम चोक्‍साङ् इप्‍सिनेसिघा? सोयानुम, याॽमिगा उच्‍या पापिचिगा मुक्‍पे आमाना बेला तायाब्‍याना॥

४६ हाकु पोगानि, खेइ! सोयानुम का लाॽमेखुबा याॽमि तायाब्‍यामाना॥”

येसु न्‍लाबुना

(मार्कुस १४:४३-५०; लुका २२:४७-५३; युहान्‍ना १८:३-१२)

४७ येसु ङ्‌खाॽला चेक्‍मास्‍यानुङ् एहिच चेलाचि माध्‍येबेॽना एको याहुदा बाङ्‌ना चेला न्‍नाबे ताया॥ उङ्‌नुङ् साम्‍बेक नुङ् डाङ्‌गाक काप्‍खुबा प्‍याक याॽमिचि ङ्‌वाया॥ ङ्‌खाचि खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा म्‍बाक्‍सुक्‍साचि॥

४८ याहुदाङा ङ्‌खा याॽमिचि खाॽलाना चिङ्‌गो पिक्‍साचि “का इसा उम्‍मा चोग्‍वाङ्, न्‍नामाङ् येसु ओम, न्‍निङ्‌दा लाबानुम॥”

४९ न्‍हाङा याहुदा येसुगाबे ख्‍याहोङ् खाॽला लु, “चिन्‍खुबा सेवायो!” न्‍हाङ् उङा उम्‍मा चोगु॥

५० येसुङा न्‍ना खाॽला लु, “हाओ काम्‍निभाक! न्‍दा इहा चोक्‍से तायागा, ङ्‌खा हानि चोगि॥”

न्‍हाङा ङ्‌खाचिङा ओन्‍दाङ् न्‍दायाहोङ् येसु न्‍लाबु॥

५१ खा निसुहोङ् येसुनुङ् वाखुबाचि माध्‍येबे एकोङा साम्‍बेक फिगुहोङ् खाङ्‌खाङ् हाङ्‌खुबागा नोकारगा उनाभाक चेन्‍धाक्‍तुबि॥

५२ ङ्‌खाॽनिङ्‌गो येसुङा न्‍ना खाॽला लु, “ङ्‌गा साम्‍बेक उसुप्‍पे एन्‍दु, इजाङ्‌बाङ्‌निङ् साम्‍बेक साङ्‌खुबाचि, साम्‍बेक्‍ङामाङ् नास न्‍लेङ्‌मेहा॥

५३ न्‍दा इ मिमेकाना? इना का नाक्‍तुङ्‌भोङ् आप्‍पाङा आका लागि सोलोक एहिच पाल्‍टान हाक्‍निङ्‌चा प्‍याक वालोक्‍दुत्‍चि म्‍बाङ्‌बिमेङान्‍हायि?

५४ ङ्‌खाॽनिङ्‌गो का ङ्‌खाॽला नाक्‍तुङ्‌भोङ् गो धार्मासाप्‍लाबे ‘खाॽला लेङ्‌मेहा’ भोङ् छेप्‍ताहा चेॽया इमिन पुरा लेङ्‌माहा?”

५५ ङ्‌खिङ्‌बेला येसुङा उङ् लाप्‍से ताखुबा याॽमिचि खाॽला लुचि, “इना का खुसुबाङ्‌ङान्‍होङ् न्‍निङ्‌दा डाङ्‌गाक नुङ् साम्‍बेक ताम्‍चिम्‍गाहोङ् का लाप्‍से ताइघाइ? का लेन्‍लेन निङ्‌वाफुमापाङ्‌बे चिन्‍साङ् वायाङ्‌निङ् न्‍निङ्‌दा का न्‍लाबागान॥

५६ ङ्‌खाॽनिङ्‌गो निङ्‌वाफुमाभाङ् चेक्‍खुबाचिङा धार्मासाप्‍लाबे न्‍छेप्‍तुहा चेॽया पुरा लेङ्‌निभोङ्‌माङ् खा घाक लेक्‍साहा ओम॥”

न्‍हाङा ङ्‌खिङ्‌बेलाक माङ् घाक चेलाचिङा उङ् न्‍नाओहोङ् न्‍लुक्‍ताख्‍या॥

येसु माछुम्‍मागा उयुम्‍बे

(मार्कुस १४:५३-६५; लुका २२:५४-५५, ६३-७१; युहान्‍ना १८:१३-१४, १९-२४)

५७ न्‍हाङा येसु लाप्‍खुबाचिङा उङ् खाङ्‌खाङ् हाङ्‌खुबा काइयाफागा पाङ्‌बे ङ्‌खेतु॥ न्‍नाबे धार्मासाप्‍ला चिन्‍खुबाचि नुङ् याहुदि हाङ्‌गुम्‍बाचि न्‍छुप्‍सामासा॥

५८ ङ्‌खाॽनिङ्‌गो पात्‍तुरुस च्‍हेन येसुगा उयुम्‍बे मेङ्‌खेॽले योरोक-योरोक चुम्‍साङ् मा-हाङ्‌खुबागा पाङ्‌गा चाराम्‍बे तासु॥ न्‍हाङा हाकु इलेङ्‌मेहा लोप्‍पिभोङ् सोॽमागा ख्‍याहोङ् पालेचिनुङ् युङा॥

५९ खाङ्‌खाङ् हाङ्‌खुबाचि नुङ् याहुदि माछुम्‍मागा घाक याॽमिचिङा येसु सिमागा उका बिरुद्‌दाबे मेनाहा आप्‍दिक योक्‍मा न्‍दारोक्‍तु॥

६० न्‍नाबे प्‍याक मेन्‍हा आप्‍दिक एन्‍खुबाचि न्‍दाया, ङ्‌खाॽनिङ्‌गो ङ्‌खाचिङा इहाचा पार्मान न्‍दोक्‍तुनिन॥ आखेरिबे हिप्‍पाङ् याॽमिचि ओन्‍दाङ् तायाचिहोङ् खाॽला कायाचि,

६१ “ना याॽमिङा गो ‘निङ्‌वाफुमापाङ् होराहाक्‍स्‍वाङ्‌होङ् सुम लेन्‍बे फेरि चोक्‍मा यास्‍वाङ्‌ना’ कायामाना॥”

६२ न्‍हाङा मा-हाङ्‌खुबा पोगाहोङ् येसु छिम्‍दु, “हाओ, न्‍दा इजाङ् इच्‍चा ङ्‌गामेकान्‍ना? खा याॽमिचिङा ङ्‌गा बिरुद्‌दाबे ङ्‌गायाहा साचिगा उतुम्‍बे ङ्‌गा कामाहा इहाचा मान्‍हा?”

६३ ङ्‌खाॽनिङ्‌गो येसु स्‍वाक वाया॥ फेरि मा-हाङ्‌खुबाङा लु, “हिङ्‌गिलिक्‍ना निङ्‌वाफुमागा उनिङ्‌बे कासाम चासाङ् काया, इना न्‍दा निङ्‌वाफुमागा उच्‍या खिरिस्‍टकान?”

६४ येसुङा पोलोवा पि, “न्‍दा आफाइ कायाब्‍यागा॥ ङ्‌खोङ्‌चा का न्‍निङ्‌दा लुमेॽनेनिन, हाकु न्‍हाङ्‌तो याॽमिगा उच्‍या घाकहाक्‍निङ् साक्‍तिसालि निङ्‌वाफुमागा छुप्‍ताङ् पोटि युङाना नुङ् ताङ्‌खेङ्‌बेॽहा खिम्‍फुरुम्‍माबे तायाना निस्‍वाम्‍गाना!”

६५ खा चेॽया खेप्‍सुहोङ् मा-हाङ्‌खुबा ङ्‌खुम्‍दिन्‍नुङ् एता न्‍हाङ् ओतेक छिन्‍हाङ्‌साङ्d खाॽला काया, “नाङा निङ्‌वाफुमागा निन्‍दा चोगुना॥ हाकु कानिङ् हेकोहा इहा पार्मान चाहाचोगाहा? न्‍निङ्‌दा लोप्‍माङ् नाङा निङ्‌वाफुमागा निन्‍दा चोगुना खेप्‍सिम्‍गा,

६६ लु कायानि, न्‍निङ्‌दा इ काइवाघा?”

ङ्‌खाचिङा पोलोवा म्‍बि, “ना गो सिमाइ पोर्ने याॽमि ओम॥”

६७ न्‍हाङा ङ्‌खाचिङा येसुगा उनाचिकपे न्‍थोक्‍तु, ङ्‌ङुबु न्‍हाङा इखिङ्‌ङा गो खाॽला लुसाङ् म्‍फेक्‍तु,

६८ “ओ खिरिस्‍ट, लु हाकु आगाम्‍बानि चोगु! न्‍दा इसाङा मोक्‍तागाना?”

पात्‍तुरुसङा येसु इन्‍कार चोगुना

(मार्कुस १४:६६-७२; लुका २२:५६-६२; युहान्‍ना १८:१५-१८, २५-२७)

६९ ङ्‌खिङ्‌बेला पात्‍तुरुस पाखा चाराम्‍बे युङामासा॥ एको नोकोरनि तायाहोङ् लु, “न्‍दा चा गालिलबेॽना येसुनुङ् वायागाना मेन्‍नायि?”

७० ङ्‌खाॽनिङ्‌गो पात्‍तुरुसङा घाक्‍का ओन्‍दाङ् इन्‍कार चोक्‍साङ् खाॽला लु, “न्‍दा इ कामासिम्‍मेकाना, का था मान्‍ना॥”

७१ न्‍हाङा उङ् पाखा गेट पोटि ख्‍या॥ न्‍नाबे हेकोना एको नोकार्निङा निसुहोङ् न्‍नाबे ङ्‌वायाहा याॽमिचि लुचि, “ना याॽमि चा नासारात्‍पेॽना येसुनुङ् वायाना!”

७२ पात्‍तुरुसङा फेरि कासाम चासाङ् लु, “जेप्‍पा का न्‍ना याॽमि चिनान्‍जोग्‍वाङान्‍ना!”

७३ मिहेक्‍साङ् न्‍नाबे ङ्‌येबामासाहा याॽमिचि चा पात्‍तुरुसका उयुम्‍बे न्‍दायाहोङ् खाॽला न्‍लु, “जेप्‍पा न्‍दा चा उका चेलाचिबे एकोगान, इजाङ्‌बाङ्‌निङ् ङ्‌गा चेक्‍ताइ गालिलबेॽहा याॽमिचिगा लोॽवाना!”

७४ न्‍हाङा पात्‍तुरुसङा फेरि चा कासाम चासाङ् खाॽला काया, “का लेम्‍चाॽनेनिन्‍हा ओमभोङ् निङ्‌वाफुमागा दान्‍डा का छोङ्‌बेॽमाङ् आनि, का न्‍ना याॽमि चिनाइ न्‍जोग्‍वाङान्‍ना!” न्‍हाङ् सोलोक तितिॽलिङ्‌वा काया॥

७५ ङ्‌खिङ्‌बेला येसुङा लुहा खा चेॽया उङा मितुरोक्‍तु “तितिॽलिङ्‌वा कामा हाक्‍निङ् ओन्‍दाङ् न्‍दा सुम्‍मा का इन्‍कार चोङ्‌मेङ्‌गाना॥” न्‍हाङा पात्‍तुरुस पाखा लोन्‍दाख्‍याहोङ् उमिॽवा लेॽनेन्‍साङ् इब्‍बे-इब्‍बे हाबा॥

a 

२६:६ सिमोन ओन्‍दाङ् कोरङा याक्‍सुहोङ् नुयाना याॽमि साया॥

b 

२६:१५ ङ्‌खिङ्‌बेला फा मोनाम काम चोगाहागा जेला सुम्‍खेङ् युप्‍पा याङ् साया॥

c 

२६:२० चाम्‍योङ्‌बा चासे

d 

२६:६५ याहुदिचिगा चालान्‍बे तेक छिन्‍मा बाङ्‌ना च्‍हेन निङ्‌वाफुमा निन्‍दा न्‍जोगुहा चेॽया खेम्‍माहोङ् निङ्‌वा तुगाना नुङ् लोक खोताना बाङ्‌ना चेॽयागा चिङ्‌गो साया॥

येसु तायेन्‍राङ्‌बा पिलातासकाबे ङ्‌खेतुना

(मार्कुस १५:१; लुका २३:१-२; युहान्‍ना १८:२८-३२)

२७

१ भेनिक कुचिक्‍कुचिक्‍पे खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा येसु सिमाना भोङ् येसुगा बिरुद्‌दाबे चेॽया ङ्‌हुप्‍तु॥

२ न्‍हाङा ङ्‌खाचिङा येसु न्‍थुन्‍धेतुहोङ् रोमि माडा-खाङ्‌खाङ्‌बा पिलातास जिम्‍मा म्‍बि॥

याहुदा स्‍याना

(सेगुम्‍पाक १:१८-१९)

३ न्‍हाङा येसु लाप्‍मेखुबा याहुदाङा येसु सिमाना दान्‍डा म्‍बिना चेॽया खेप्‍सुहोङ् इसिॽनुङ् एता॥ न्‍हाङ् ङ्‌खा सुम्‍खेङ् युप्‍पा याङ् लाम्‍बिॽमागा खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिगाबे ख्‍याहोङ्

४ खाॽला लुचि, “का इहाचा मेङ्‌खोक्‍निखुबा धोका पिङ्‌होङ् पाप चोगुक्‍सुङ्‌हा॥”

ङ्‌खिङ्‌बेला ङ्‌खाचिङा खाॽलाना पोलोवा म्‍बि, “कानिङ् इ लुमेकाहा, ङ्‌खा गो न्‍दा आफाइ निसु॥”

५ खा चेॽया खेप्‍सुहोङ् याहुदाङा ङ्‌खा याङ् निङ्‌वाफुमापाङ् होङ्‌बे लेप्‍ताहाक्‍सोओ, न्‍हाङा न्‍नाभाङ् लोन्‍दाख्‍याहोङ् छुयास्‍या॥

६ खाङ्‌खाङ् हाङ्‌खुबाचिङा ङ्‌खा युप्‍पा याङ् ङ्‌गोबुहोङ् खाॽला ङ्‌गाया, “खा गो हेलिगा ओमेन ओम, खा निङ्‌वाफुमा पाङ्‌गा याङ् युङ्‌मानाबे एम्‍मा एङ्‌गा धार्मिक नियाम्‍ङा म्‍बिमेन्‍हा॥”

७ न्‍हाङा ङ्‌खाचि साल्‍लाहा न्‍जोगाहोङ् ङ्‌खा याङ्‌ङा हेकोहा खाम्‍युक्‍पाहाङ् न्‍दायाहा याॽमिचिगा लास हुम्‍मागा कुमालेगा लाम्‍धाङ् ङ्‌ङिनु॥

८ न्‍हाङामाङ् हेन्‍सेन चा न्‍ना लाम्‍धाङ् “हेलिङा इनाना लाम्‍धाङ्” न्‍ल्‍वाना॥

९ खाॽला निङ्‌वाफुमाभाङ् चेक्‍खुबा यार्मियाङा चेक्‍तुक्‍साहा खा चेॽया पुरा लेक्‍सा, “इजिरेलिचिङा ङ्‌युक्‍सुहा उका ओमेन सुम खेङ् युप्‍पा याङ् साया, ङ्‌खा ङ्‌खाचिङा न्‍दाप्‍तु॥

१० न्‍हाङा हाङ्‌बा निङ्‌वाफुमाङा का आग्‍गे पियाङ्‌हा लोॽवा ङ्‌खाचिङा ङ्‌खा याङ्‌ङा कुमालेगा रोपा ङ्‌ङिनु॥”

पिलातासका उयुम्‍बे येसु

(मार्कुस १५:२-१५; लुका २३:३-५, १३-२५; युहान्‍ना १८:२९-१९:१६)

११ येसु च्‍हेन रोमि माडा-खाङ्‌खाङ्‌बा पिलातासका ओन्‍दाङ् येबा न्‍हाङ् पिलातासङा येसु छिम्‍दु, “इना न्‍दा याहुदिचिगा हाङ्‌गान्‍यि?”

येसुङा पोलोवा पि, “न्‍दामाङ् ङ्‌खाॽला कामासिमेका॥”

१२ न्‍हाङा खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा येसु प्‍याक आप्‍दिक ङ्‌ङेन्‍दु, ङ्‌खाॽनिङ्‌गो उङा इहाचा पोलोवा म्‍बिन्‍चिन॥

१३ न्‍हाङा पिलातासङा छिम्‍दु, “ङ्‌खाचिङा खिङ्‌हा आप्‍दिक ङ्‌ङेम्‍मासिमेका, न्‍दा ङ्‌खेप्‍स्‍वागान्‍हा?”

१४ ङ्‌खाॽनिङ्‌गो येसुङा एको चेॽयागा चा पोलोवा म्‍बिन्‍चिन॥ खा निसुहोङ् माडा-खाङ्‌खाङ्‌बा चा आचाम्‍मा एता॥

१५ याहुदिचिगा फोङ्‌होक्‍नाम्‍गा बेलाबे माडा-खाङ्‌खाङ्‌बाङा याॽमिचिङा न्‍सेगुना एको छेक्‍पा लेन्‍नाहाङ्‌माना चालान साया॥

१६ ङ्‌खिङ्‌बेला उनिङ् हिसाना बाराब्‍बा बाङ्‌ना किॽमालुलुना एको याॽमि छेक्‍पाङ्‌बे वाया॥

१७ ङ्‌खोङ्‌माङ् याॽमिचि न्‍छुप्‍साना बेला पिलातासङा ङ्‌खाचि छिम्‍दुचि, “लु कायानि, का इसा ल्‍याहाक्‍सुङ्? बाराब्‍बा येम खिरिस्‍ट बाङ्‌ना येसु येम?”

१८ इजाङ्‌बाङ्‌निङ् याहुदि हाङ्‌गुम्‍बाचिङा उङ्‌चि नाहेम्‍माङा येसु काबे जिम्‍मा पियाहा बाङ्‌ना चेॽया उङा था वाया॥

१९ निरिक चोक्‍माना युक्‍थाम्‍बे पिलातास युङामासानिङ् उहिङ्‌खुमाङा खाॽलाना सालेन हाक्‍तु, “न्‍ना धार्मोति याॽमि इच्‍चा न्‍जोगुन, इजाङ्‌बाङ्‌निङ् खेम सेॽनि का न्‍ना याॽमिगा उतुम्‍बे सेम्‍माङ् माक्‍तुङ्‌होङ् तुक्‍नुङ् तुखि चायामाङ्‌ना॥”

२० ङ्‌खाॽनिङ्‌गो खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा च्‍हेन याॽमिचि म्‍बोगुचिहोङ् “बाराब्‍बा लेहाक्‍सु न्‍हाङ् येसु च्‍हेन सिसु” ङ्‌गामेतुचि॥

२१ माडा-खाङ्‌खाङ्‌बाङा फेरि ङ्‌खाचि छिम्‍दुचि, “खा हिप्‍पाङ्‌बे का इसा ल्‍याहाक्‍सुङ् मितिमिघा?”

ङ्‌खाचिङा ङ्‌गाया, “बाराब्‍बा लेताब्‍या!”

२२ न्‍हाङा पिलातासङा फेरि छिम्‍दुचि, “ङ्‌खाॽलाभोङ् खिरिस्‍ट बाङ्‌ना येसु च्‍हेन इ चोगुङ्?”

ङ्‌खाचि घाक्‍ङा पोलोवा म्‍बि, “न्‍ना कुरुसपे छुएन्‍दु!”

२३ पिलातासङा फेरि छिम्‍दुचि, “इजाङ्? नाङा इहा इसिॽहा काम चोगुक्‍सुहा?”

ङ्‌खाॽनिङ्‌गो ङ्‌खाचिङा झान तुक्‍नुङ् ओक्‍साङ् ङ्‌गाया, “न्‍ना कुरुसपे छुएन्‍दु!”

२४ ङ्‌खाॽनिङ्‌गो पिलातासङा “हाकु आका इच्‍चा लान्‍जोङ्‌मेन्‍हा” बाङ्‌ना चेॽया था तोक्‍तु॥ न्‍हाङ् “खाइलाबाइला लेङ्‌मेहा लोप्‍पि” भोङ् किसिॽमाङा घाक्‍का उयुम्‍बे माङ्‌च्‍वा याङुहोङ् उमुक्‍चि वासिसाङ् खाॽला काया, “सोयानुम, ना याॽमि सिसानागा आप्‍दिक काबे मेन्‍ना न्‍निङ्‌दा छोङ्‌बेॽमाङ् आनि॥”

२५ ङ्‌खिङ्‌बेला घाक याॽमिचिङा खाॽलाना पोलोवा म्‍बि, “न्‍ना सिसानागा आप्‍दिक कानिङ् नुङ् आनिङ्‌गा च्‍याचिछोङ्‌बेॽमाङ् आनि!”

२६ न्‍हाङा पिलातासङा ङ्‌खा याॽमिचिगा लागि बाराब्‍बा लेतुबिचि, न्‍हाङ् येसु च्‍हेन कोर्रा एम्‍माहोङ्‌ कुरुसपे छुॽनेम्‍मागा काङ्‌बाचि जिम्‍मा पिचि॥

काङ्‌बाचिङा येसु खिजे न्‍जातुना

(मार्कुस १५:१६-२०; युहान्‍ना १९:२-३)

२७ न्‍हाङा पिलातासका काङ्‌बाचिङा येसु हाङ्‌पाङ्‌बे ङ्‌खेतुहोङ् घाक काङ्‌बाचि उका उयुम्‍बे न्‍छुप्‍सा॥

२८ ङ्‌खाचिङा येसुगा तेक म्‍फुक्‍सुबिहोङ् हाङ्‌ङा वाॽमाहा लोॽवाहा बाइजानि राङ्‌गा तेक ङ्‌वाॽमेतु॥

२९ ङ्‌खाचिङा तिङ्‌गिभाक्‍का मुकुट् न्‍जोगुहोङ् उटुखुरुक्‍पे म्‍फोम्‍मेतु॥ न्‍हाङ् उका छुप्‍ताङ् उमुक्‍पे मिक्‍लागा डाङ्‌गाक ङ्‌याङ्‌मेतुहोङ् उका ओन्‍दाङ् लाङ्‌छुक्‍पे युङ्‌साङ् खाॽला खिजे न्‍जातु, “ओ याहुदिचिगा हाङ्, सेमेॽनेन्‍नायो!”

३० न्‍हाङा ङ्‌खाचिङा उङ् न्‍थोक्‍तु न्‍हाङ् न्‍ना डाङ्‌गाक न्‍नाप्‍तुहोङ् उटुखुरुक्‍पे म्‍मोक्‍तु॥

३१ खाॽला ङ्‌खाचिङा उङ् खिजे न्‍जातिहोङ् ङ्‌खा तेक म्‍फुक्‍सुबि न्‍हाङ् उका तेक ङ्‌वाॽमेतुहोङ् कुरुसपे छुॽनेम्‍मागा ङ्‌खेतु॥

येसु कुरुसपे न्‍छुएन्‍दुना

(मार्कुस १५:२१-३२; लुका २३:२६-४३; युहान्‍ना १९:१७-२७)

३२ ङ्‌खेॽमास्‍यानिङ् साइरेनि साहारबेॽना सिमोन बाङ्‌ना एको याॽमि न्‍दुप्‍सु, ङ्‌खाचिङा न्‍ना जोबारजोस्‍ति येसुगा कुरुस ङ्‌खुॽमेतु॥

३३ न्‍हाङा ङ्‌खाचि गाल्‍गाथा बाङ्‌ना ठोङ्‌बे न्‍दासु॥ (गाल्‍गाथा बाङ्‌ना च्‍हेन “खाप्‍पारे ठोङ्” ओम॥)

३४ न्‍नाबे न्‍दासुहोङ् ङ्‌खाचिङा येसु खिक्‍हा सिधाक फासाहा सिम्‍लेॽमाङ्‌गा माध ङ्‌ङुङ्‌मेतु॥ ङ्‌खाॽनिङ्‌गो येसुङा ङ्‌खा चाखा से चोगु, उङ्‌मा ङ्‌गाक्‍सान॥

३५ न्‍हाङा ङ्‌खाचिङा येसु कुरुसपे न्‍छुएन्‍दुहोङ् उका ओतेक उङ्‌चि-उङ्‌चिबे चिठ्‌ठा ङ्‌ङेन्‍दुहोङ् ङ्‌हाप्‍सु॥

३६ न्‍हाङा ङ्‌खाचि न्‍नाबे ङ्‌युङाहोङ् येसु कुमान्‍दारोक्‍तु॥

३७ येसुगा उटुखुरुक छोङ्‌बे ङ्‌खाचिङा “ना येसु याहुदिचिगा हाङ् ओम” भोङ् उका बिरुद्‌दाबे आप्‍दिक एन्‍दाना छेप्‍फा ङ्‌युक्‍सुबि॥

३८ येसु न्‍छुएन्‍दुनिङ् ङ्‌खाचिङा हिप्‍पाङ् खुसुबाङ्‌चि चा, एको उका छुप्‍ताङ् पोटि न्‍हाङ् हेकोना फेक्‍सालाङ् पोटि न्‍छुएन्‍दुचि॥

३९ न्‍नाभाङ् लाम्‍खुबा घाक याॽमिचिङा उङ्‌चि टुखुरुक योङ्‌साङ् येसु खिजेचासाङ् खाॽला न्‍लु,

४० “ओ निङ्‌वाफुमापाङ् होराहाक्‍स्‍वागाहोङ् फेरि सुम्‍ना लेन्‍बे चोक्‍खुबा, न्‍दा आफाइ हिङा॥ न्‍हाङा न्‍दा निङ्‌वाफुमागा उच्‍याङ्‌गानभोङ् लु कुरुसपाहाङ् मो उक्‍सा!”

४१ ङ्‌खाॽलामाङ् खाङ्‌खाङ् हाङ्‌खुबाचि, धार्मासाप्‍ला चिन्‍खुबाचि नुङ् याहुदि हाङ्‌गुम्‍बाचिङा चा येसु खिजे न्‍जातु॥

४२ ङ्‌खाचिङा ङ्‌गाया, “न्‍नाङा हेकोहाचि गो हिङ्‌मेतुचि, उङ् आफाइ च्‍हेन हिङ्‌मेॽमा ङ्‌यास्‍वान्‍ना॥ ना इजिरेलिचिगा हाङ् ओमभोङ् कुरुसपाहाङ् मो उङ्‌नि न्‍हाङा कानिङ् बिस्‍वास चोग्‍वाम्‍ङाना॥

४३ नाङा निङ्‌वाफुमाबे बिस्‍वास चोगुक्‍सा न्‍हाङ् ‘का निङ्‌वाफुमागा उच्‍याङान’ कायाघोन्‍दा॥ निङ्‌वाफुमा नानुङ् चोन्‍दास्‍यामानाभोङ् हाकु उङामाङ् हिङ्‌मेतुनि॥”

४४ न्‍हाङा उङ्‌नुङ् सोरि कुरुसपे न्‍छुएन्‍दुचिहा ङ्‌खा खुसुबाङ्‌चिङा चा ङ्‌खाॽलामाङ् खिजे चाताचु॥

येसु स्‍याना

(मार्कुस १५:३३-४१; लुका २३:४४-४९; युहान्‍ना १९:२८-३०)

४५ हाकु लेन्‍लुम नाहाङ्‌तो लेॽनिगा सुम मोक्‍तुनिङ् सोम्‍मा खाम्‍युक्‍भोरि कुॽयुम लेक्‍सा॥

४६ सुम मोक्‍तुनिङ् लोप्‍पि येसु माडा सेम्‍लाङा खाॽला कासाङ् ओक्‍ता, “इलोइ, इलोइ लामा साबाखाथानि?” नागा तुम्‍बिला ओम “ओ आका निङ्‌वाफुमा, ओ आका निङ्‌वाफुमा, का इजाङ् नासिॽयाङ्‌गाना?”a

४७ येसु ओक्‍ताना ङ्‌खेप्‍सुहोङ् न्‍नाबे ङ्‌येबाहा इखिङ् याॽमिचि खाॽला ङ्‌गाया, “ना याॽमिङा गो निङ्‌वाफुमाभाङ् चेक्‍खुबा एलिया काॽमासिमेॽना!”

४८ ङ्‌खाचिबे एको लुक्‍साङ् ख्‍याहोङ् सुहा सिम्‍लेॽमाङ्‌गा माधपे झुम्‍रो लुप्‍सु न्‍हाङ् डाङ्‌गाक्‍का ओछोम्‍बे युक्‍सुहोङ् उङ्‌मागा येसु पि॥

४९ ङ्‌खाॽनिङ्‌गो हेकोहा इखिङ्‌ङा च्‍हेन ङ्‌गाया, “हाकुन्‍नियो, ना हिङ्‌मेसे वालोकपाहाङ् एलिया तामेॽनायेम, सोम्‍सोम!”

५० न्‍हाङा येसु फेरि माडा सेम्‍लाङा ओक्‍ता न्‍हाङ् ओसोक्‍मा लेहाक्‍सु॥

५१ ङ्‌खिङ्‌बेलाक माङ् निङ्‌वाफुमापाङ्‌बे छुयाना पार्दा तोन्‍धाङ् मो सोम्‍मा छिनाख्‍याहोङ् हिच भाक लेक्‍सा, न्‍हाङ् ताम्‍दाङ्‌फुमा योङ्‌मा तारोक्‍तु, माम्‍माहा लुङ्‌खाक्‍चि म्‍बेगाभोक्‍सा,

५२ सियापाङ्‌चि ङ्‌होसा न्‍हाङा न्‍स्‍याहा पाबित्‍तारा प्‍याक याॽमिचि हिङ्‌गिलिक न्‍लेक्‍सा॥

५३ न्‍हाङा येसु स्‍यानाभाङ् हिङ्‌गिलिक लेक्‍साहोङ् ङ्‌खाचि सियापाङ्‌भाङ् पाखा न्‍लोन्‍दा, न्‍हाङा पाबित्‍तारा साहारबे ङ्‌ङुया न्‍हाङ् प्‍याक याॽमिचिगाबे ङ्‌ङोता॥

५४ न्‍नाबे रोमि केप्‍टेन न्‍हाङ् उङ्‌नुङ् येसु कुखुबा काङ्‌बाचिङा लुक्‍लिबा ख्‍याना नुङ् न्‍नाबे लेङ्‌मास्‍याहा चेॽया न्‍निसुहोङ् तुक्‍नुङ् किसिसाङ् खाॽला ङ्‌गाया, “जेप्‍पा ना याॽमि गो निङ्‌वाफुमागा उच्‍यामाङ् सायामाना॥”

५५ न्‍नाबे गालिलभाङ् न्‍दायाहा प्‍याक मामुचि चा ङ्‌वाया, ङ्‌खाचिङा न्‍नाबे लेक्‍साहा घाक चेॽया माङ्‌दुन्‍धाङ् न्‍सोॽमास्‍या॥ ङ्‌खाचि उका सेवा चोक्‍साङ् फासाङ् गालिलभाङ् येसुगा हेक्‍साङ् लान्‍जोगामासा॥

५६ ङ्‌खाचिबे मारियाम माग्‍दालिनि, याकुब नुङ् योसेफका उमा मारियाम न्‍हाङ् जाब्‍दिगा उहिङ्‌खुमा (याकुब नुङ् युहान्‍नागा उमा) न्‍साया॥

येसुगा लास सियापाङ्‌बे ङ्‌युक्‍सुना

(मार्कुस १५:४२-४७; लुका २३:५०-५६; युहान्‍ना १९:३८-४२)

५७ नाॽमासेकङा आरिमाथिया साहारभाङ् योसेफ बाङ्‌ना एको थुङ्‌दुना याॽमि ताया॥ उङ् चा येसुगा चेला साया॥

५८ न्‍नाङा पिलातासकाबे ख्‍याहोङ् येसुगा लास नाक्‍तु॥ न्‍हाङ् पिलातासङा उङ् लास खेॽमाना आग्‍गे पि॥

५९ योसेफङा येसुगा लास खेतुहोङ् एको ओछोङा सुतिगा तेकङा कितु॥

६० न्‍हाङा उका लागि लुङ्‌खाक्‍पे खोन्‍दुना ओछोङा सियापाङ्‌बे न्‍ना लास युक्‍सु, न्‍हाङ् सियापाङ्‌गा उयाबे माडा लुङ्‌खाक्‍ङा एप्‍तोओहोङ् उङ् न्‍नाभाङ् ख्‍या॥

६१ मारियाम माग्‍दालिनि नुङ् हेकोना मारियाम च्‍हेन सियापाङ्‌गा उयुम्‍बे युङाचिहोङ् सोॽमास्‍याचि॥

काङ्‌बाचिङा सियापाङ् ङ्‌गुसुना

६२ न्‍नागा हेक्‍साङ्‌ना लेन आराम चोक्‍माना लेन खाङ्‌खाङ् हाङ्‌खुबाचि नुङ् फारिसिचि पिलातासकाबे ङ्‌ख्‍याहोङ् खाॽला न्‍लु,

६३ “आहाङ्‌बा, कानिङ् खा चेॽया मितुनेसुम्‍ङा, न्‍ना लेम्‍चाखुबाङा हिङ्‌गिलिक सायानिङ् ‘का सिमेङ्‌होङ् सुम्‍ना लेन्‍बे फेरि हिङ्‌गिलिक लेङ्‌मेङ्‌ना’ कायामाना॥

६४ न्‍हाङामाङ् सुम्‍ना लेन सोम्‍मा न्‍ना सियापाङ् उचुन कुमेतुचि॥ मानुङ्‌गो उका चेलाचि सेॽनि न्‍दामेहोङ् उका लास ङ्‌खुसेत्‍वा न्‍हाङा ‘स्‍यानाभाङ् हिङ्‌गिलिक लेक्‍सामाना’ भोङ् याॽमिचि न्‍ल्‍वाचि, न्‍हाङ् न्‍ना धोका ओन्‍दाङ्‌ना हाक्‍निङ् इसिॽना लेङ्‌मेॽना॥”

६५ पिलातासङा ङ्‌खाचि लुचि, “ख्‍यानि, न्‍निङ्‌गा काङ्‌बाचि ङ्‌वान्‍दिॽने, खेतानुम्‍चिम्‍घोङ् यासुम्‍गानुङ् न्‍ना सियापाङ् उचुन कुसानुम॥”

६६ न्‍हाङा ङ्‌खाचि ङ्‌ख्‍याहोङ् सियापाङ्‌गा उया एप्‍ताना लुङ्‌खाक्‍पे छाप ङ्‌ङेन्‍दुहोङ् काङ्‌बाचि ङ्‌गुमेतुचि॥

a 

२७:४६ खा छेप्‍ताहा चेॽया आरामेइक चेॽया ओम॥

येसु स्‍यानाभाङ् हिङ्‌गिलिक लेक्‍साना

(मार्कुस १६:१-११; लुका २४:१-१२; युहान्‍ना २०:१-१८)

२८

१ आराम चोक्‍माना लेन्‍गा हेक्‍साङ्‌ना लेन भेनिक कुचिक्‍कुचिक्‍पे मारियाम माग्‍दालिनि नुङ् हेकोना मारियाम येसु ङ्‌युक्‍सुना सियापाङ् सोसे ख्‍याचि॥

२ ङ्‌खिङ्‌बेला थाप्‍थुम्‍बे माडा लुक्‍लिबा ख्‍या, इजाङ्‌बाङ्‌निङ् हाङ्‌बा निङ्‌वाफुमागा एको वालोक्‍दुत वालोकपाहाङ् मो उक्‍साहोङ् सियापाङ्‌गा माडा लुङ्‌खाक लेक्‍साहाक्‍सु न्‍हाङ् न्‍ना छोङ्‌बे युङा॥

३ उका उनाचिक बिजुलि चाम्‍काचोगाना लोॽवा न्‍हाङा ओतेक च्‍हेन नाङ्a लोॽवा फु न्‍साया॥

४ सियापाङ् कुखुबाचि च्‍हेन उङ् न्‍निसुहोङ् किसिॽमाङा थोकोकोक ङ्‌योङा न्‍हाङ् न्‍स्‍याहा लोॽवा न्‍लेक्‍सा॥

५ ङ्‌खाॽनिङ्‌गो वालोक्‍दुतङा ङ्‌खा मामुचि खाॽला लुचि, “ङ्‌गिसितान्‍चिन, का था वान्‍ने, न्‍जिङ्‌दा कुरुसपे स्‍याना येसु योक्‍मासिम्‍मेचिघा॥

६ उङ् गो नाबे मान्‍ना॥ उङा ओन्‍दाङ् कायाना लोॽवा उङ् स्‍यानाभाङ् हिङ्‌गिलिक लेक्‍साब्‍यामाना॥ आबाचिघोङ् उका लास युक्‍साना ठोङ् सोयाचु!

७ हाकु हानि ख्‍याचिघोङ् उका चेलाचि ‘उङ् स्‍यानाभाङ् हिङ्‌गिलिक लेक्‍सामा, उङ् न्‍निङ्‌दा हाक्‍निङ् ओन्‍दाङ् गालिल्‍बे खेॽमासिम्‍मेॽना, न्‍नाबे न्‍निङ्‌दा उङ् निस्‍वाम्‍गाना’ लुयाचुचि! का न्‍जिङ्‌दा लुॽमाहा चेॽया खिङ्‌सेॽहा॥”

८ ङ्‌खिङ्‌बेला ङ्‌खा मामुचि किसिताचि चा न्‍हाङ् चोन्‍दास्‍याचि चा॥ न्‍हाङा ङ्‌खाचि सोलोक सियापाङ्‌भाङ् लोन्‍दाचिहोङ् चेलाचि ङ्‌खा चेॽया खेम्‍मेसे लुक्‍ताचि॥

९ थाप्‍थुम्‍बे येसुङा ङ्‌खाचि तुप्‍सुचिहोङ् लुचि, “न्‍जिङ्‌दा हाङ्‌हाङ् लेङ्‌चिगानि!” ङ्‌खिङ्‌बेला ङ्‌खाचिङा उलाङ् तोक्‍निसाङ् सेमेताचु॥

१० न्‍हाङा येसुङा लुचि, “ङ्‌गिसितान्‍चिन! ख्‍याचिघोङ् आका आनुन्‍छाचि ‘गालिलबे ख्‍यानि’ लुयाचुचि, न्‍हाङ् न्‍नाबेॽमाङ् का उङ्‌चिङा निमेहा॥”

काङ्‌बाचिङा न्‍दाहा सालेन

११ ङ्‌खा मामुचि लाम्‍बुबे खेॽमास्‍याचिनिङ्, एको हिप्‍पाङ् काङ्‌बाचि साहारबे ङ्‌ख्‍याहोङ् सियापाङ्‌बे लेक्‍साहा घाक चेॽयागा उतुम्‍बे खाङ्‌खाङ् हाङ्‌खुबाचि ङ्‌योक्‍मेतुचि॥

१२ न्‍हाङा खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचि न्‍छुप्‍साहोङ् हाकु इ चोक्‍माहाभोङ् साल्‍लाहा न्‍जोगा॥ न्‍हाङ् ङ्‌खाचिङा काङ्‌बाचि प्‍याक याङ् पिसाङ् खाॽला न्‍लुचि,

१३ “न्‍निङ्‌दा ‘कानिङ् सेॽनि इप्‍सिखेइमिसिङ्‌निङ् येसुगा चेलाचि न्‍दायामाहोङ् उका लास ङ्‌खुसेतुक्‍सुना’ कायानियो॥

१४ खा चेॽया माडा-खाङ्‌खाङ्‌बागा उनाभाक्‍पे तासिभोङ्‌चा न्‍निङ्‌दा हिङ्‌मेॽमागा कानिङ् चेॽया तोक्‍स्‍वाम्‍ङाहा॥”

१५ काङ्‌बाचिङा याङ् न्‍दाप्‍तुहोङ् ङ्‌खा खाङ्‌खाङ् हाङ्‌खुबाचिङा न्‍जिन्‍दुचिहा लोॽवा ङ्‌गाया॥ न्‍हाङामाङ् खा चेॽया हिसा न्‍हाङ् हेन्‍सेन चा याहुदिचि ङ्‌खाॽला ङ्‌गामेहा॥

येसु चेलाचिगाबे ओताना

(मार्कुस १६:१४-१८; लुका २४:३६-४९; युहान्‍ना २०:१९-२३; सेगुम्‍पाक १:६-८)

१६ एए चेलाचि येसुङा ख्‍यानि लुचिना गालिलगा कोङ्‌गुबे ङ्‌ख्‍या॥

१७ ङ्‌खाचिङा येसु न्‍नाबे न्‍निसुहोङ् फोप न्‍सेमेतु, ङ्‌खाॽनिङ्‌गो इखिङ्‌ङा च्‍हेन साङ्‌का न्‍जोगु॥

१८ न्‍हाङा येसु उङ्‌चि युम्‍बे तायाहोङ् खाॽला लुचि, “वालोक नुङ् ताम्‍दाङ्‌फुमाबे घाक चोक्‍तोक निङ्‌वाफुमाङा का पियामाङ्॥

१९ न्‍हाङामाङ् ख्‍यानि, न्‍हाङा घाक जातिगा याॽमिचि चेला चोगानुम्‍चिम॥ ङ्‌खाचि निङ्‌वाफुमा पा, उच्‍या नुङ् पाबित्‍तारा आत्‍मागा उनिङ्‌बे बाप्‍तिस्‍मा पियानुम्‍चिम॥

२० का आग्‍गे पिॽनेनिन्‍हा घाक चेॽया पालान चोक्‍मा चिन्‍साङ् ख्‍यानि॥ सोयानुम, कायुङ्‌लेन मेमेन्‍ले सोम्‍मा का साधाइ न्‍निङ्‌दानुङ् वेॽङाना॥”

a 

२८:३ हिउ

मार्कुसङा छेप्‍तुना

नुसाला

छेप्‍ताप चिनातोक

मार्कुसङा छेप्‍तुना ना नुसालागा छेप्‍ताप उङा खाॽला तारोक्‍तुक्‍सु “निङ्‌वाफुमागा उच्‍या खिरिस्‍ट येसुगा नुसाला खाॽला सुरु लेङ्‌मे॥” नाबे येसुङा चोगुहा काम नुङ् चोक्‍तोक्‍का उतुम्‍बे छेप्‍तुक्‍सु॥ येसुङा चोक्‍तोक तोक्‍तुक्‍साहा बाङ्‌ना चेॽया उङा चोगुहा कामभाङ् था तोङ्‌मे॥ उङा निङ्‌वाफुमागा चेॽया चिन्‍दुचि, इसिॽहा मुइचि लोन्‍धाक्‍सुचि, याॽमिचि पाप छेमा पिचि॥ येसुङा का याॽमिगा पापका लागि बोलिदान लेङ्‌से तायाङ्‌ना, “निङ्‌वाफुमागा उच्‍याङान” कायामा॥

ना छेप्‍ताप मार्कुसङा प्‍याक लोॽवा येसुङा चोगुहा कामगा उतुम्‍बे जोड पिहोङ् छेप्‍तुक्‍सु॥ बाप्‍तिस्‍मा पिखुबा युहान्‍ना, येसुगा बाप्‍तिस्‍मा नुङ् येसुगा जाचका उतुम्‍बे मिमिक छेप्‍तुक्‍सु न्‍हाङ् सोलोक न्‍नागा हेक्‍साङ् येसुङा याॽमि नुमेतुचिहा, चिन्‍दुचिहा चेॽयागा उतुम्‍बे छेप्‍तुक्‍सु॥ ना छेप्‍ताप मेन्‍माना बेलाबे येसु न्‍लाबुना, कुरुसपे न्‍छुसिना न्‍हाङ् हिङ्‌गिलिक लेक्‍साना चेॽयागा उतुम्‍बे छेप्‍तामा॥

ना छेप्‍ताप्‍पे छोक्‍ताहा चेॽया

येसुगा नुसाला सुरु लेक्‍साहा १:१-१३

येसुङा गालिल्‍बे चोगुहा काम १:१४-९:५०

गालिलभाङ् यारुसालेम सोम्‍मा १०:१-५२

यारुसालेम्‍बे हेक्‍साङ्‌हा हाप्‍ताचि ११:१-१५:४७

येसु स्‍यानाभाङ् हिङ्‌गिलिक लेक्‍साना १६:१-८

स्‍यानाभाङ् हिङ्‌गिलिक लेक्‍साहोङ् चेलाचिगाबे ओताना न्‍हाङ् वालोकपे ख्‍याना १६:९-२०

मार्कुसङा छेप्‍तुना

नुसाला

बाप्‍तिस्‍मा पिखुबा युहान्‍नाङा चोगुहा पार्चार

(मात्‍ति ३:१-१२; लुका ३:१-१८; युहान्‍ना १:१९-२८)

१

१ निङ्‌वाफुमागा उच्‍या खिरिस्‍ट येसुगा नुसाला खाॽला सुरु लेङ्‌मेहा॥

२ निङ्‌वाफुमाभाङ् चेक्‍खुबा यासाइयागा छेप्‍ताप्‍पे खाॽला छेप्‍तामा,

“सो, न्‍दा हाक्‍निङ् ओन्‍दाङ् आका सालेन खेम्‍मेखुबा पाक्‍स्‍वाङ्,

उङा ङ्‌गा लाम्‍बु त्‍यार चोग्‍वाना॥”

३ “खेप्‍सानुम, इसा चा मेॽनिङ्ना सुन्‍नेना ठोङ्‌बे एको याॽमि माडा सेम्‍लाङा खाॽला कामासिम्‍मे,

‘हाङ्‌बा तामाना लाम्‍बु तोयानुम,

न्‍हाङा उङ् लाम्‍माहा लाम्‍बुचि सिधा चोगानुम्‍चिम॥’”

४ युहान्‍ना याॽमिचि बाप्‍तिस्‍मा पिसाङ् इसा चा मेॽनिङ्ना सुन्‍नेना ठोङ्‌बे ताया॥ उङा याॽमिचि खाॽला लुसाङ् पार्चार चोगुचि, “न्‍निङ्‌दा पास्‍चाताप चोगिघोङ् पाप चोक्‍मा लेप्‍तिॽयानुम न्‍हाङ् बाप्‍तिस्‍मा लियाचोगानुम ङ्‌खोङ् निङ्‌वाफुमाङा न्‍निङ्‌गा पाप छेमा चोक्‍तुबिइवाघा॥”

५ याहुदिया लिङ्‌खाम नुङ् यारुसालेम साहारबेॽहा घाक याॽमिचि युहान्‍नागाबे न्‍दाया, न्‍हाङा पापपाहाङ् पास्‍चाताप चोक्‍खुबाचि घाक उङा यार्दान होङ्‌माबे बाप्‍तिस्‍मा पिचि॥

६ युहान्‍नागा वाॽमाहा तेफेन च्‍हेन ओओक्‍का उमुङ्‌गा फायाना तेक नुङ् काम्‍बोरबे ह्‌वारिक्‍का पेटि साया॥ उका चाम्‍योङ्‌बा च्‍हेन सालाहाa नुङ् पुङ्‌दाबेॽहा थाङ्‌सुगा उवा साया॥

७ उङा याॽमिचि खाॽला लुचि, “का हाक्‍निङ् हेक्‍साङ् एको ताये, उङ् का हाक्‍निङ् साक्‍तिसालिना॥ का गो उका उलाङ्‌खोप्‍का उनाम फुङ्‌मा चा न्‍थेन्‍सिमेॽङान्‍ना॥

८ का न्‍निङ्‌दा माङ्‌च्वाङा बाप्‍तिस्‍मा पिन्‍नुङ्‌नेनिन, ङ्‌खाॽनिङ्‌गो उङा न्‍निङ्‌दा पाबित्‍तारा आत्‍माङा बाप्‍तिस्‍मा पिइवाघा॥”

येसुगा बाप्‍तिस्‍मा

(मात्‍ति ३:१३-४:११; लुका ३:२१-२२; ४:१-१३)

९ युहान्‍नाङा खाॽला पार्चार चोक्‍मास्‍यानिङ् येसु गालिल लिङ्‌खाम्‍गा नासारात साहारभाङ् ताया, न्‍हाङा उङा चा युहान्‍नाभाङ् यार्दान होङ्‌माबे बाप्‍तिस्‍मा लियाचोगु॥

१० माङ्‌च्‍वाभाङ् पाखा लोन्‍दाना सोलोक येसुङा वालोक होसाना नुङ् पाबित्‍तारा आत्‍मा ढुकुवागा रुप्‍पे उङ् छोङ्‌बे उङ्‌मास्‍याना निसु॥

११ न्‍हाङा वालोकपाहाङ् खाॽला कायाना सेम्‍ला खेप्‍सा, “न्‍दा आलुङ्‌मा तुक्‍नेन्‍ना आच्‍यागान, का न्‍दानुङ् प्‍याक चोन्‍दास्‍यामाङ्‌ना॥”

१२ न्‍हाङ् सोलोक पाबित्‍तारा आत्‍माङा येसु इसा चा मेॽनिङ्ना सुन्‍नेना ठोङ्‌बे खेतु॥

१३ न्‍नाबे उङ् साइतानङा नाखेङ् लेन सोम्‍मा पाप्‍पे आमेॽमागा जाच चोगु॥ न्‍नाबे उङ् पुङ्‌दाबेॽहा पोसुचिनुङ् वाया न्‍हाङा वालोक्‍दुत्‍चि न्‍दायाहोङ् उका सेवा न्‍जोगु॥

येसुङा चेला लेङ्‌से काचिहा

(मात्‍ति ४:१२-२२; लुका ४:१४-१५; ५:१-११)

१४ युहान्‍ना छेक्‍पाङ्‌बे न्‍छेक्‍तुक्‍सानिङ् निङ्‌वाफुमागा राज्‍यागा उतुम्‍बे नुसाला खेम्‍मेसाङ् येसु गालिलबे तायाब्‍या॥

१५ उङा लुचि, “हाकु सामाया पुरा लेक्‍सामा, निङ्‌वाफुमागा राज्‍या न्‍निङ्‌युम्‍बे तायामाना॥ हाकु पास्‍चाताप चोगिघोङ् पाप चोक्‍मा लेप्‍तिॽयानुम न्‍हाङा नुसालाबे बिस्‍वास चोगानुम॥”

१६ येसु गालिल तालगा b उलाप्‍पे कोॽमास्‍यानिङ् उङा सिमोन नुङ् उका उनुन्‍छा आन्‍दिरियास जाल लेप्‍मास्‍याचिहा निसुचि॥ इजाङ्‌बाङ्‌निङ् ङ्‌खाचि नासा लाप्‍खुबा सायाचि॥

१७ न्‍हाङ् येसुङा ङ्‌खाचि लुचि, “कानुङ् लामाचि, खिङ् सोम्‍मा न्‍जिङ्‌दा नासा लाप्‍खुबा सायाचिगा, ङ्‌खाॽनिङ्‌गो हाकु का याॽमिचि काबे ताखुबा चोङ्‌मेॽनेन्‍चिन्‍हा॥”

१८ ङ्‌खाचिङा येसुगा चेॽया खेप्‍साचुहोङ् सोलोक उङ्‌चि जाल नाॽयाचुचिहोङ् येसुगा हेक्‍साङ् लाचोगाचि॥

१९ न्‍हाङा मियोरोक खेॽमास्‍यानिङ् उङा जाब्‍दियागा हिप्‍पाङ् उच्‍याचि याकुब नुङ् युहान्‍ना डुङ्‌गाबे युङाचिहोङ् जाल थुॽमास्‍याचिहा निसुचि॥

२० येसुङा ङ्‌खाचि चा निसुचिहोङ् सोलोक काचि, न्‍हाङा ङ्‌खाचिङा उङ्‌चि पा जाब्‍दिया डुङ्‌गाबे काम चोक्‍खुबाचिनुङ् नाॽयाचुहोङ् येसुगा हेक्‍साङ् लाचोगाचि॥

येसुङा इसिॽना मुइङा याक्‍सुना याॽमि नुमेतुना

(लुका ४:३१-३७)

२१ येसु उका चेलाचिनुङ् काफार्नाहुम साहारबे ख्‍या, न्‍हाङ् सोलोक आराम चोक्‍माना लेन्‍बेc याहुदि छुम्‍पाङ्‌बे उयाहोङ् उङा चिन्‍मा तारोक्‍तुचि॥

२२ येसुङा चिन्‍दुचिहा चेॽया ङ्‌खेप्‍सुहोङ् याॽमिचि आच्‍चाम्‍मा ङ्‌ङेता इजाङ्‌बाङ्‌निङ् उङा धार्मासाप्‍ला चिन्‍खुबाचि लोॽवा मेन्‍ना ङ्‌खाॽनिङ्‌गो माडा चोक्‍तोकनुङ् चिन्‍दुचि॥

२३ ङ्‌खिङ्‌बेलाक्‍माङ् न्‍नाबे एको इसिॽना मुइङा याक्‍सुना याॽमि चा वाया॥ न्‍ना खाॽला कासाङ् ओक्‍ता,

२४ “ओ नासारातपेॽना येसु, न्‍दा कानिङ् इ चोघेक्‍साघा? इना न्‍दा कानिङ् नास चोक्‍से तायागाना ओम? न्‍दा निङ्‌वाफुमाङा पाक्‍सागाना पाबित्‍तारा पार्चाराक्‍कान भोङ् का चिनातोङ्‌मेॽनेन्‍ना॥”

२५ ङ्‌खाॽनिङ्‌गो येसुङा न्‍ना खाॽला लुसाङ् थिन्‍दु, “स्‍वाक वाया, न्‍हाङ् ना याॽमिभाङ् लोन्‍दाखेब्‍या!”

२६ ङ्‌खिङ्‌बेलाक माङ् न्‍ना इसिॽना मुइङा न्‍ना याॽमि हुच्‍चेरेप-वाच्‍चेरेप चेप्‍तु न्‍हाङ् माडा सेम्‍लाङा ओक्‍साङ् लोन्‍दाख्‍या॥

२७ खा निखुबा घाक याॽमिचि आच्‍चाम्‍मा एसाङ् खाॽला कामा न्‍दारोक्‍तु, “मेन्‍ना, खा इले लेक्‍साहाबा? खा गो ओछोङा खाले चेॽयाले राइछो! ना याॽमिङा गो चोक्‍तोकनुङ् इसिॽहा मुइचि चा आग्‍गे पिवाचि न्‍हाङ् ङ्‌खाचिङा उका चेॽया ङ्‌येन्‍वाहा॥”

२८ न्‍हाङ् ङ्‌खिङ्‌बेला न्‍हाङ्‌तोमाङ् गालिल लिङ्‌खाम भोरि येसुङा चोगुहा कामगा उतुम्‍बे चेॽया हिसा॥

येसुङा प्‍याक तुखाबाङ् नुमेतुचिहा

(मात्‍ति ८:१४-१७; लुका ४:३८-४१)

२९ न्‍हाङा येसु सोलोक छुम्‍पाङ्‌भाङ् लोन्‍दाहोङ् हेॽनेचा मेङ्‌खेॽले सिमोन नुङ् आन्‍दिरियासका पाङ्‌पोटि ख्‍या॥ उङ्‌नुङ् याकुब नुङ् युहान्‍ना चा ख्‍याचि॥

३० ङ्‌खिङ्‌बेला सिमोनगा उनाम्‍मा जोरोङा नेथाम लाबाब्‍यामासा, खा चेॽया येसु तायाब्‍याहोङ् सोलोक पाङ्‌बेॽहा याॽमिचिङा उङ् ङ्‌खेम्‍मेतु॥

३१ येसुङा तुखामाङ्‌गा उयुम्‍बे ख्‍याहोङ् उमुक्‍पे लाबुहोङ् पोगु न्‍हाङ् उङ् जोरोङा नाओ॥ न्‍हाङा पोगाहोङ् येसु नुङ् उका चेलाचि तुमा तारोक्‍तुचि॥

३२ न्‍ना नाॽमासेक नाम आयाहोङ् याॽमिचिङा घाक तुखाबाङ्‌चि, इसिॽहा मुइङा याक्‍सुचिहा याॽमिचि येसुगाबे न्‍दाचि॥

३३ न्‍हाङ् साहारबेॽहा घाक याॽमिचि पाङ्‌गा चाराम्‍बे न्‍छुप्‍सा॥

३४ येसुङा न्‍नाबे प्‍याक खाले तुखाबाङ्‌चि नुमेतुचि न्‍हाङ् प्‍याक इसिॽहा मुइचि लोन्‍धाक्‍सुचि॥ येसु इसा ओमभोङ् ङ्‌खा इसिॽहा मुइचिङा चा था वाया, न्‍हाङामाङ् उङा ङ्‌खाचि चेक्‍माइ म्‍बिन्‍चिन॥

येसुङा गालिलबे पार्चार चोगुहा

(लुका ४:४२-४४)

३५ हेक्‍साङ्‌ना लेन भेनिक ओम लेङ्‌मा हाक्‍निङ् ओन्‍दाङ् येसु पोगाहोङ् इसा चा मेॽनिङ्ना ठोङ्‌बे ख्‍याहोङ् पार्थाना चोक्‍मा तारोक्‍तु॥

३६ ङ्‌खाॽनिङ्‌गो सिमोन नुङ् उङ्‌नुङ् ङ्‌वायाहाचि येसु योक्‍साङ् ङ्‌ख्‍या॥

३७ ङ्‌खाचिङा न्‍दुप्‍सुहोङ् खाॽला न्‍लु, “घाक्‍ङा न्‍दा ङ्‌योक्‍मा न्‍सिमेकाना॥”

३८ खा खेप्‍सुहोङ् येसुङा ङ्‌खाचि लुचि, “आबानि, कानिङ् यो-खेहा तेन्‍चिबे खेइ॥ ङ्‌खा तेन्‍चिबे चा नुसाला खेम्‍मेॽमाहाचि, इजाङ्‌बाङ्‌निङ् का खा कामगा लागिमाङ् तायाङ्‌ना ओम॥”

३९ न्‍हाङा येसु याहुदि छुम्‍पाङ्‌चिबे चिन्‍साङ् नुङ् इसिॽहा मुइचि लोन्‍नाहाङ्‌साङ् गालिल लिङ्‌खाम भोरि कोता॥

कोरङा याक्‍सुना याॽमि नुयाना

(मात्‍ति ८:१-४; लुका ५:१२-१६)

४० एको कोरङा याक्‍सुना याॽमि येसुगाबे ताया न्‍हाङ् लाङ्‌छुक्‍पे युङाहोङ् खाॽला लु, “हाङ्‌बाङा मितागाभोङ् का सुद्‌दा चोक्‍मा यामेङ्‌गाना॥”

४१ खा चेॽया खेप्‍सुहोङ् येसुङा दाया चोगुहोङ् उङ् छोङ्‌बे उमुक युङ्‌साङ् खाॽला लु, “का मिमेङ्, न्‍दा सुद्‌दा लेङ्‌गानि॥”

४२ ङ्‌खिङ्‌बेलाक्‍माङ् न्‍ना याॽमिगा कोर मासाब्‍या, न्‍हाङ् उङ् नुया॥

४३ नुयाहोङ् सोलोक येसुङा न्‍ना याॽमि खाॽलाना आग्‍गे पिहोङ् पाक्‍साहाक्‍सु,

४४ “सो, खा चेॽया इसा चा ङ्‌योक्‍मेतुन्‍चिन, ङ्‌खाॽनिङ्‌गो न्‍दा आफाइ ख्‍याघोङ् हाङ्‌खुबा सोॽमेतु॥ न्‍हाङ् याॽमिचि न्‍दा सुद्‌दा लेक्‍सागाना चेॽयागा पार्मान पिॽमागा लागि मोसाङा आग्‍गे पिइघा लोॽवा बोलि तिसु॥”

४५ ङ्‌खाॽनिङ्‌गो न्‍ना याॽमि न्‍नाभाङ् लोन्‍दाख्‍याहोङ् उङ् सुद्‌दा लेक्‍साना चेॽया घाक याॽमिचि योक्‍मेतुचि॥ न्‍हाङामाङ् येसु साहारचिबे याॽमिचिङा न्‍निसुनुङ् खेॽमा ङ्‌यासान॥ न्‍हाङ् उङ् इसा चा मेॽनिङ्‌हा ठोङ्चिबे वासे ख्‍या॥ ङ्‌खाॽनिङ्‌गो न्‍नाबे चा याॽमिचि घाक ठोङ्‌भाङ् न्‍दाया॥

a 

१:६ एक खाले आङ्‌गालुॽमाङ् लोॽवा चामा लेङ्‌माना चोङ्‌खुबाक

b 

१:१६ ना ताल गालिल्‍गा सामुन्‍दारा,किन्‍नारेत, गानेसारेत नुङ् तिबेरियास चा न्‍लु॥

c 

१:२१ याहुदिचिगा आराम चोक्‍माना लेन्‍बे

येसुङा पुप्‍साब्‍याना याॽमि नुमेतुना

(मात्‍ति ९:१-८; लुका ५:१७-२६)

२

१ एहिलेन हेक्‍साङ् येसु काफार्नाहुम साहारबे लासा॥ उङ् पाङ्‌बे वेॽना बाङ्‌ना ङ्‌खेप्‍सुहोङ्

२ प्‍याक याॽमिचि न्‍छुप्‍सा॥ खिङ् प्‍याक न्‍छुप्‍सामासा वालाम्‍बुङ्‌गा पाखा चा याॽमि ङ्‌होन्‍दुक्‍सान्‍चिन॥ येसुङा ङ्‌खा याॽमिचि निङ्‌वाफुमागा चेॽया चिन्‍मास्‍या॥

३ ङ्‌खिङ्‌बेला याॽमिचिङा उलाङ् उमुक पुप्‍साब्‍याना एको तुखाबाङ् न्‍नाबे न्‍दा॥ न्‍ना तुखाबाङ् ना जाना याॽमिचिङा ङ्‌खुक्‍सा॥

४ ङ्‌खाचिङा न्‍नाबे प्‍याक याॽमि ङ्‌वायानाङा न्‍ना तुखाबाङ् येसुगा उयुम्‍बे तामेॽमा ङ्‌यासुनिन॥ न्‍हाङा येसु वायानागा तो सिधा पाङ्‌गा मोम्‍दालुङ् ङ्‌ङोक्‍तुहोङ् न्‍ना तुखाबाङ् नेथामनुङ् ताम्‍बा येसुगा उयुम्‍बे ङ्‌ङाएन्‍दु॥

५ येसुङा ङ्‌खाचिगा बिस्‍वास निसुहोङ् न्‍ना पुप्‍साब्‍याना याॽमि खाॽला लु, “ओ काम्‍निभाक, ङ्‌गा घाक पाप छेमा लेक्‍सामाहा॥”

६ खा ङ्‌खेप्‍सुहोङ् न्‍नाबे ङ्‌वायाहा धार्मासाप्‍ला चिन्‍खुबाचिङा उङ्‌चि निङ्‌वाबे खाॽला ङ्‌गाया,

७ “ना याॽमि इजाङ् खाॽला चेङ्‌मेॽना? खा चेॽयागो निङ्‌वाफुमागा निन्‍दा लेङ्‌माहा चेॽया ओम॥ पाप छेमा गो निङ्‌वाफुमाङा सेॽले चोक्‍मा यास्‍वा, याॽमिङा चा चोक्‍मा यास्‍वाहायि?”

८ येसुङा सोलोक ङ्‌खाचिगा निङ्‌वाबेॽहा चेॽया था तोक्‍तुहोङ् खाॽला लुचि, “न्‍निङ्‌दा इजाङ् खाॽला मितिॽवाघा?

९ ना पुप्‍साब्‍याना याॽमि ‘ङ्‌गा पाप छेमा लेक्‍साहा’ लुॽमायेम ‘न्‍नेथाम इगुघोङ् लामा’ लुॽमा हेॽना च्‍हेन साजिलोना?

१० ङ्‌खाॽनिङ्‌गो सोयानुम, ना ताम्‍दाङ्‌फुमाबे याॽमिगा उच्‍यानुङ् पाप छेमा चोक्‍माहा चोक्‍तोक वेॽहा बाङ्‌ना चेॽया न्‍निङ्‌दा था तोक्‍तानुम॥” न्‍हाङ् उङा न्‍ना तुखाबाङ् लु,

११ “का न्‍दा लुमेॽनेन, हाकु पोगा न्‍हाङ् न्‍नेथाम खुघोङ् म्‍बाङ्‌बे ख्‍या॥”

१२ ङ्‌खिङ्‌बेलाक माङ् घाक्‍ङा न्‍सोहेक्‍सुनुङ् न्‍ना याॽमि मुथिङ्‌गिरिक पोगा न्‍हाङ् ओनेथाम खुहोङ् लामाख्‍या॥ न्‍नाबेॽहा याॽमिचि च्‍हेन आच्‍चाम्‍मा ङ्‌ङेताहोङ् निङ्‌वाफुमागा उनिङ् थेन्‍साङ् खाॽला कामा न्‍दाक्‍रोक्‍तु, “खाॽलाहा गो कानिङ् हेॽनिङ्‌चा न्‍निसुक्‍साम्‍ङान्‍हा॥”

येसुङा तिरो पोक्‍खुबा लेबि काना

(मात्‍ति ९:९-१३; लुका ५:२७-३२)

१३ येसु फेरि गालिल तालगा उलाप्‍पे ख्‍या॥ न्‍नाबे प्‍याक याॽमिचि न्‍छुप्‍सा न्‍हाङ् येसुङा ङ्‌खाचि चिन्‍दुचि॥

१४ न्‍नाभाङ् खेॽमास्‍यानिङ् उङा आल्‍फायासका उच्‍या लेबि तिरो पोक्‍माना पाङ्‌बे युङामासाना निसु॥ न्‍हाङ् येसुङा न्‍ना लु, “कानुङ् लामा॥” खा खेप्‍सुहोङ् उङ् पोगाहोङ् येसुगा हेक्‍साङ् लाचोगा॥

१५ हेक्‍साङ् येसु लेबिगा पाङ्‌बे ख्‍याहोङ् उका चेलाचिनुङ् चामा चासे युङा॥ ङ्‌खिङ्‌बेला येसुगा हेक्‍साङ् लान्‍जोगाहा तिरो पोक्‍खुबा याॽमिचि नुङ् हेकोहाचा प्‍याक पापिचि न्‍नाबे उङ्‌चिनुङ् चासे ङ्‌युङामासा॥ इजाङ्‌बाङ्‌निङ् उका हेक्‍साङ् लाचोक्‍खुबा याॽमिचि प्‍याक न्‍साया॥

१६ ङ्‌खिङ्‌बेला ब्‍यावास्‍था चिन्‍खुबा फारिसिचिङा येसु खाॽला तिरो पोक्‍खुबा याॽमिचि न्‍हाङ् हेकोहा पापिचिनुङ् युङाहोङ् चाम्‍योङ्‌बा चामास्‍याना न्‍निसुहोङ् उका चेलाचि खाॽला न्‍लुचि, “उङा इजाङ् पापिचि, तिरो पोक्‍खुबाचिनुङ् युङ्‌मेहोङ् चाम्‍योङ्‌बा च्‍वाहा?”

१७ ङ्‌खाचिगा चेॽया खेप्‍सुहोङ् येसुङा पोलोवा पिचि, “न्‍दुगाब्‍यान्‍ना याॽमिगा लागि सिधाक्‍राङ्‌बा चाहाबान्‍जोङ्‌मेन, ङ्‌खाॽनिङ्‌गो तुखाबाङ्‌गा लागिसे चाहाचोङ्‌मेॽना॥ ङ्‌खाॽलामाङ् का चा धार्मोति याॽमिचि मेन्‍ना, ङ्‌खाॽनिङ्‌गो पापिचि उङ्‌चिगा पापपाहाङ् न्‍लानिभोङ् कासे तायाङ्‌ना ओम॥”

उपाबासका उतुम्‍बे छिम्‍योक

(मात्‍ति ९:१४-१७; लुका ५:३३-३९)

१८ इलेन बाप्‍तिस्‍मा पिखुबा युहान्‍नागा चेलाचि नुङ् फारिसिचि उपाबास ङ्‌युङामासानिङ् एको हिप्‍पाङ् याॽमिचि येसु वायानाबे न्‍दायाहोङ् न्‍लु, “युहान्‍ना नुङ् फारिसिचिगा चेलाचि उपाबास ङ्‌युङ्‌मे, ङ्‌खाॽनिङ्‌गो ङ्‌गा चेलाचि च्‍हेन इजाङ् उपाबास ङ्‌युङ्‌मेनिन्‍हा?”

१९ येसुङा ङ्‌खाचि लुचि, “इना थाङ्‌छेङ्‌गा होक्‍ताबे न्‍दायाहा खोलोङ्‌बाचि थाङ्‌स्‍योङ्‌बा उङ्‌चिनुङ् वानुङ् सोम्‍मा इहाचा मेन्‍जाले ङ्‌वामेहायि?थाङ्‌स्‍योङ्‌बा ङ्‌खाचिनुङ् वामेॽनुङ् सोम्‍मा ङ्‌खाचि इसा चा उपाबास ङ्‌युङ्‌मेनिन्‍बा!

२० ङ्‌खाॽनिङ्‌गो ङ्‌खाॽलाहा लेन्‍चि चा न्‍दामे, जोबो थाङ्‌स्‍योङ्‌बा ङ्‌खाचिभाङ् फोङ्‌मे न्‍हाङा ङ्‌खाचि उपाबास ङ्‌युङ्‌मेहा॥

२१ “इसाङा चा उलिप्‍पा तेक ओछोङा तेक्‍का टालोङा न्‍लेप्‍त्‍वान्‍ना॥ लेप्‍तुभोङ् न्‍ना ओछोङाना तेक्‍ङा न्‍ना उलिप्‍पा तेक झान प्‍याक नाघाक्‍स्‍वा॥

२२ “न्‍हाङा इसाङा चा ओछोङा सिम्‍लेॽमाङ्‌गा माध उलिप्‍पाना ह्‌वारिक्‍का खेसुप्‍पेa ङ्‌युक्‍स्‍वान्‍हा, युक्‍सुभोङ् न्‍ना खेसुप नाङ्‌खेमे न्‍हाङ् सिम्‍लेॽमाङ्‌गा माध चा फोम्‍खेमे॥ न्‍हाङामाङ् ओछोङा सिम्‍लेॽमाङ्‌गा माध ओछोङाना ह्‌वारिक्‍का खेसुप्‍पेॽमाङ् युङ्‌माहा॥”

आराम चोक्‍माना लेन्‍गा उतुम्‍बे छिम्‍योक

(मात्‍ति १२:१-८; लुका ६:१-५)

२३ इमा आराम चोक्‍माना लेन येसु गाउहाम्‍गा लाम्‍बु लेङ्‌साङ् खेॽमास्‍या॥ ङ्‌खिङ्‌बेला उका चेलाचिङा गाउगा बाला सेम्‍मा न्‍दारोक्‍तु॥

२४ खा न्‍निसुहोङ् फारिसिचिङा येसु न्‍लु, “सोसोॽलो, आराम चोक्‍माना लेन्‍बे निङ्‌वाफुमागा नियाम्‍ङा चोक्‍मा न्‍लेङ्‌मेनाहा कायामाहा काम ङ्‌गा चेलाचिङा इजाङ् न्‍जोग्‍वाहा?”

२५ येसुङा ङ्‌खाचि खाॽलाना पोलोवा पिचि, “दाउद नुङ् उकाम्‍निभाकचि उङ्‌चिनुङ् इहाचा म्‍मायान्‍होङ् साॽङा न्‍स्‍यानिङ् दाउद इ चोगाना? न्‍निङ्‌दा धार्मासाप्‍लाबे पोढा न्‍जोगुक्‍सुम्‍गान्‍हा?

२६ आबियाथार मा-हाङ्‌खुबा सायानिङ् दाउद निङ्‌वाफुमापाङ्‌बे उया न्‍हाङ् निङ्‌वाफुमाबे तिसाहा चालेप्‍पा उङा चो॥ ङ्‌खा चालेप्‍पा एङ्‌गा निङ्‌वाफुमागा नियाम्‍बे छेप्‍ताहा लोॽवा ओमभोङ् हाङ्‌खुबाचिङा से चामा लेङ्‌माहा साया॥ ङ्‌खाॽनिङ्‌गो दाउदङा गो उङासे मेन्‍ना उकाम्‍निभाकचि चा चामेतुचि॥”

२७ येसुङा चेॽया याॽनिसाङ् खाॽला लुचि, “याॽमि आराम चोक्‍माना लेन्‍गा लागि न्‍जोगाहा मेनिन, ङ्‌खाॽनिङ्‌गो याॽमिगा लागि च्‍हेन आराम चोक्‍माना लेन चोगाना ओम॥

२८ न्‍हाङामाङ् याॽमिगा उच्‍या आराम चोक्‍माना लेन्‍गा चा हाङ्‌बाङान॥”

a 

२:२२ ङ्‌खिङ्‌बेला मेन्‍थुॽलेहा पोसुचिगा ह्‌वारिक्‍का खेसुप्‍पे याङ्‌माहा चालान वाया॥

येसुङा उमुक हेराब्‍याना याॽमि नुमेतुना

(मात्‍ति १२:९-१४; लुका ६:६-११)

३

१ येसु हेकोना खेप फेरि याहुदि छुम्‍पाङ्‌बे ख्‍या, ङ्‌खिङ्‌बेला न्‍नाबे उमुक हेराब्‍याना एको याॽमि वाया॥

२ याॽमिचिङा च्‍हेन आराम चोक्‍माना लेन्‍बे न्‍ना याॽमि नुमेत्‍वाहोङ् आप्‍दिक एम्‍मा तोक्‍त्‍वाम्‍ङाना लोप्‍पिभोङ् माउका न्‍सोनेसुक्‍सा॥

३ येसुङा न्‍ना उमुक हेराब्‍याना याॽमि लु, “नाखे आबाघोङ् घाक्‍का उयुम्‍बे चेङ् येबा॥”

४ न्‍हाङा येसुङा याॽमिचि छिम्‍दुचि, “लु कायानि, एङ्‌गा निङ्‌वाफुमागा नियाम्‍ङा आराम चोक्‍माना लेन इचोक्‍मा लेङ्‌मेहा कामेॽना? उचुन चोक्‍मायेम, इसिॽनुङ् चोक्‍मायेम? हिङ्‌मेॽमायेम सिमायेम?” ङ्‌खाॽनिङ्‌गो ङ्‌खा याॽमिचिङा उङ् इहाचा पोलोवा म्‍बिनिन॥

५ न्‍हाङ् येसुगा तुक्‍नुङ् ओलोक खोताहोङ् घाक याॽमिचि उचुन सोचि॥ ङ्‌खा याॽमिचिगा ङ्‌खाॽलाना छाक्‍ना निङ्‌वा निसुहोङ् येसुगा तुक्‍नुङ् उनिङ्‌वा तुगा॥ न्‍हाङा उङा न्‍ना याॽमि लु, “म्‍मुक सोसु!” न्‍हाङा न्‍नाङा उमुक सोसु, ङ्‌खिङ्‌बेलाक माङ् उका उमुक नुयाब्‍या॥

६ न्‍हाङा ङ्‌खा फारिसिचि न्‍नाभाङ् न्‍लोन्‍दाख्‍या न्‍हाङ् सोलोक हेरोद्‌का याॽमिचिनुङ् न्‍दुबाहोङ् येसु इमिन सिमाना भोङ् चेॽया ङ्‌हुप्‍तु॥

प्‍याक याॽमिचि येसुगा हेक्‍साङ् लान्‍जोगाहा

७ न्‍हाङा येसु उका चेलाचिनुङ् गालिल तालगा उयुम्‍बे ख्‍या, न्‍हाङ् गालिल लिङ्‌खामभाङ् प्‍याक याॽमिचि उका हेक्‍साङ् लान्‍जोगा॥

८ येसुङा चोगुहा आच्‍चाम्‍माहा कामगा उतुम्‍बे ङ्‌खेप्‍सुहोङ् याहुदिया, यारुसालेम, इदुमिआ नुङ् यार्दान होङ्‌मागा योप्‍पारिक्‍हा ठोङ्‌चिभाङ् न्‍हाङा टुरोस नुङ् सिदोन साहारगा ओरिपोरिहा ठोङ्‌चिभाङ् चा प्‍याक याॽमिचि न्‍नाबे न्‍दाया॥

९ येसुङा ङ्‌खा प्‍याक याॽमिचि निसुचिहोङ् ङ्‌खाचिङा म्‍बाॽनिन्‍निभोङ् उका चेलाचि एको डुङ्‌गा ताॽमेतुचि॥

१० उङा न्‍नाबे प्‍याक याॽमिचि नुमेतुक्‍साचि॥ न्‍हाङामाङ् तुखाबाङ्‌चि घाक्‍ङा उङ् तोक्‍निमागा उङ्‌लेम कालेम न्‍जोक्‍मास्‍या॥

११ इसिॽहा मुइङा याक्‍सुचिहा याॽमिचिङा येसु न्‍निसुना सोलोक उका ओन्‍दाङ् फोप फोप्‍साङ् खाॽला कासाङ् ङ्ओक्‍ता, “न्‍दा निङ्‌वाफुमागा उच्‍यागान!”

१२ ङ्‌खाॽनिङ्‌गो येसुङा “का इसाङान बाङ्‌ना चेॽया इसा चा ङ्‌योक्‍मेतानुम्‍चिनिन” लुचिहोङ् ङ्‌खा इसिॽहा मुइचि आग्‍गे पिचि॥

येसुङा एहि जाना चेला सेगुचिहा

(मात्‍ति १०:१-४; लुका ६:१२-१६)

१३ न्‍हाङा येसु एको कोङ्‌गुबे थाङा, थाङाहोङ् उङा खेॽमा मितुचिहा चेलाचि काचि न्‍हाङ् ङ्‌खाचि येसुगा उयुम्‍बे ङ्‌ख्‍या॥

१४ येसुङा उङ्‌नुङ् वामागा, याॽमिचि नुसाला खेम्‍मेसे पाङ्‌मागा एहि जाना सेगुचिहोङ् सेगुम्‍पाकचि भोङ् उङ्‌चि निङ् पिचि॥

१५ न्‍हाङा ङ्‌खाचि इसिॽहा मुइचि लोम्‍माना चोक्‍तोक चा पिचि॥

१६ येसुङा सेगुचिहा एहि चेलाचि खाचि न्‍साया– सिमोन, न्‍नागा उनिङ् येसुङा पात्‍तुरुस युक्‍सुबि॥

१७ जाब्‍दियागा हिप्‍पाङ् उच्‍याचि याकुब नुङ् युहान्‍ना, ङ्‌खाचिगा उङ्‌चि निङ् येसुङा “बोआनार्गेस” युक्‍सुबिचि, न्‍नागा तुम्‍बिला ओम “घुरुङ्‌बागाa उच्‍याचि॥”

१८ न्‍हाङ् आन्‍दिरियास, फिलिप, बार्थोलोमाइ, मात्‍ति, थोमा, आल्‍फायासका उच्‍या याकुब, थेदियास नुङ् खाम्‍युक भाक्‍ता बाङ्‌ना छुम्‍गा सिमोन

१९ न्‍हाङ् याहुदा इस्‍कारियोत (न्‍नाङा हेक्‍साङ् येसु लाप्‍मेतुचि)॥

येसु नुङ् बाल्‍जिबुल

(मात्‍ति १२:२२-३२; लुका ११:१४-२३; १२:१०)

२० न्‍हाङा येसु पाङ्‌होङ्‌बे उया॥ न्‍नाबे चा फेरि खिङ् प्‍याक याॽमिचि न्‍छुप्‍सा, येसु नुङ् उका चेलाचिङा चाम्‍योङ्‌बा चामा चा न्‍दोक्‍तुनिन॥

२१ खा चेॽया ङ्‌खेप्‍सुहोङ् येसुगा पाङ्‌बेॽहाचि उङ् लाल्‍लासे ङ्‌ख्‍या इजाङ्‌बाङ्‌निङ् “उका उनिङ्‌वा हिक्‍साख्‍यामाना” भोङ् याॽमिचि ङ्‌गामास्‍या॥

२२ यारुसालेम साहारभाङ् न्‍दायाहा धार्मासाप्‍ला चिन्‍खुबाचिङा च्‍हेन खाॽला न्‍लु, “ना याॽमिबे बाल्‍जिबुल बाङ्‌ना इसिॽहा मुइचिगा खाङ्‌खाङ्‌बा वान्‍ने, न्‍हाङा न्‍नागा साक्‍तिङामाङ् उङा इसिॽहा मुइचि लोन्‍धाक्‍स्‍वाचिहा॥”

२३ ङ्‌खाॽनिङ्‌गो येसुङा ङ्‌खा धार्मासाप्‍ला चिन्‍खुबाचि काचिहोङ् खा चेॽयागा उतुम्‍बे एको खाॽलाना ताप्‍चेॽया लुचि, “साइतानङा साइतान इमिन लोन्‍नाहाङ्‌मा यास्‍वाना?

२४ हेॽना राज्‍या बेॽहा याॽमिचि उङ्‌चि-उङ्‌चि ङ्‌खिमे-न्‍दुमे न्‍ना राज्‍या नास लेङ्‌मेॽना॥

२५ न्‍हाङा हेॽना पाङ्‌बेॽहा याॽमिचि उङ्‌चि-उङ्‌चि ङ्‌खिमे-न्‍दुमे न्‍ना पाङ् चा नास लेङ्‌मेॽना॥

२६ ङ्‌खाॽलामाङ् साइतानगा राज्‍याबे चा उङ्‌चि-उङ्‌चि मेन्‍दोङ्‌ले ङ्‌खिमे-न्‍दुमेहाभोङ् न्‍ना राज्‍या चा प्‍याक न्‍दाप्‍त्‍वान्‍ना, न्‍ना आफाइ नास लेङ्‌मेॽना॥

२७ एको चात्‍तुना याॽमिगा उपाङ्‌बेॽहा याङ्सा ओन्‍दाङ् न्‍ना याॽमि चात्‍तुनुङ् मेन्‍थुन्‍ले इसाङा चा नाम्‍खेॽमा ङ्‌यास्‍वानिन्‍हा॥ न्‍ना उचुन न्‍थुन्‍द्‌वाहोङ्‌से उका पाङ्‌बेॽहा याङ्सा नाम्‍खेॽमा ङ्‌यास्‍वाहा॥

२८ “जेप्‍पा का न्‍निङ्‌दा लुमेॽनेनिन, याॽमिचिङा न्‍जोगुहा घाक पाप नुङ् निङ्‌वाफुमागा निन्‍दा चोगाहा चेॽया चा छेमा लेङ्‌मे॥

२९ ङ्‌खाॽनिङ्‌गो पाबित्‍तारा आत्‍मागा निन्‍दा चोगाहा पाप च्‍हेन हेॽनिङ्‌चा छेमा न्‍लेङ्‌मेन्‍हा॥ इजाङ्‌बाङ्‌निङ् खा गो हेॽनिङ्‌चा छेमा मेलेङ्‌माहा पाप ओम॥”

३० ङ्‌खाचिङा येसुबे बाल्‍जिबुल बाङ्‌ना इसिॽना मुइ वान्‍नेॽना न्‍लुनाङा खा घाक चेॽया उङा लुचिहा ओम॥

येसुगा उमा नुङ् उनुन्‍छाचि

(मात्‍ति १२:४६-५०; लुका ८:१९-२१)

३१ ङ्‌खिङ्‌बेलाक येसुगा उमा नुङ् उनुन्‍छाचि येसु वायाना पाङ्‌बे न्‍दायाब्‍या, न्‍हाङ् उङ्‌चि पाखा ङ्‌येबाहोङ् येसु कासे एको याॽमि म्‍बाक्‍सु॥

३२ येसुगा ओरिपोरि प्‍याक याॽमिचि ङ्‌वाया न्‍हाङ् ङ्‌खाचिङा उङ् न्‍लु, “चिन्‍खुबा, म्‍मा नुङ् न्‍नुन्‍छाचिङा पाखा ङ्‌गाॽमासिमेकाना॥”

३३ येसुङा लुचि, “आका आमा नुङ् आनुन्‍छाचि इसा ओम्‍चि?”

३४ न्‍हाङ् येसुङा उका ओरिपोरि ङ्‌युङाहा याॽमिचि सोसाङ् खाॽला लुचि, “सोयानुम्‍चिम, खाचिमाङ् आका आमा नुङ् आनुन्‍छा ओम्‍चि॥

३५ इजाङ्‌बाङ्‌निङ् निङ्‌वाफुमागा चेॽया ङ्‌खेप्‍स्‍वाहोङ् ङ्‌खाॽला चोक्‍खुबाचिमाङ् आका आनुन्‍छाb नुङ् आमा ओम्‍चि॥”

a 

३:१७ पेरछोॽवा आमेॽनिङ् ताङ्‌खेङ्‌बे काखुबा घुरुङ्

b 

३:३५ आनुन्‍छा बाबु आनुन्‍छा मामु

याङ्‌लि ह्‌वेखुबागा ताप्‍चेॽया

(मात्‍ति १३:१-२३; लुका ८:४-१५)

४

१ येसुङा फेरि गालिल तालगा उलाप्‍पे चिन्‍मा तारोक्‍तेहेक्‍सुसाचि॥ ङ्‌खिङ्‌बेला न्‍नाबे उका ओरिपोरि प्‍याक याॽमिचि न्‍छुप्‍सामासानाङा उङ् एको डुङ्‌गाबे थाङाहोङ् न्‍नाबे युङा॥ याॽमिचि च्‍हेन तालगा उलाप्‍पेॽमाङ् ङ्‌युङा॥

२ न्‍हाङा येसुङा याॽमिचि प्‍याक चेॽया ताप्‍चेॽयाभाङ् चिन्‍दुचि॥ उङा ङ्‌खाचि खाॽला लुचि,

३ “खेप्‍सानुम! एको याॽमि याङ्‌लि ह्‌वेसे ख्‍या॥

४ याङ्‌लि ह्‌वेतुनिङ् इखिङ् याङ्‌लि लाम्‍बुबे आया, न्‍हाङ् ङ्‌खा याङ्‌लि न्‍वाक्‍चि न्‍दायाहोङ् ङ्‌गोबुचोइ॥

५ इखिङ् याङ्‌लि च्‍हेन लुङ्‌खाक्‍सेॽना खाम्‍बे आया॥ न्‍नाबे ओछोङ्-ओछोङ् से खाम वायानाङा ङ्‌खा याङ्‌लि पोक्‍मा गो सोलोक पोगा,

६ ङ्‌खाॽनिङ्‌गो उसाम घाइरो एम्‍मा न्‍दोक्‍तुक्‍सान्‍होङ् तुक्‍नुङ् नाम फेनानिङ् नाम्‍ङा फोसि॥

७ इखिङ् याङ्‌लि च्‍हेन तिङ्‌गिभाक हाम्‍बे आया, न्‍हाङा तिङ्‌गिभाक पुसाक्‍याहोङ् ङ्‌खा याङ्‌लि पुमा म्‍बिन, न्‍हाङ् उसा ङ्‌गेक्‍सुन॥

८ ङ्‌खाॽनिङ्‌गो इखिङ् याङ्‌लि च्‍हेन मोलिलोना खाम्‍बे आया॥ ङ्‌खा याङ्‌लि उचुन पोगाहोङ् पुसाक्‍या न्‍हाङ् सुम्‍खेङ् गुना, याखेङ् गुना नुङ् होम्‍बोक गुना उसा केक्‍सु॥”

९ न्‍हाङा येसुङा लुचि, “इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि॥”

१० न्‍नाबे न्‍छुप्‍साहा प्‍याक लोॽवा याॽमि ङ्‌खेब्‍याहोङ् एहि जाना चेलाचि नुङ् न्‍नाबे ङ्‌वायाहा एको हिप्‍पाङ् याॽमिचिङा येसु न्‍ना ताप्‍चेॽयागा उतुम्‍बे न्‍छिम्‍दु॥

११ येसुङा ङ्‌खाचि लुचि, “न्‍निङ्‌दा गो निङ्‌वाफुमागा राज्‍यागा होङ्‌चेॽया आमाना निङ्‌वा तोक्‍तुक्‍सुम्‍गा, ङ्‌खाॽनिङ्‌गो हेकोहा याॽमिचि च्‍हेन घाक चेॽया ताप्‍चेॽयाभाङ् माङ् चिन्‍द्‌वाङ्‌चिङ्‌हा॥

१२ “न्‍हाङामाङ् धार्मासाप्‍लाबे खाॽला छेप्‍तामा–

‘ङ्‌खाचिङा सोॽमा गो न्‍स्‍वा ङ्‌खाॽनिङ्‌गो न्‍निस्‍वानिन,

खेम्‍मा गो ङ्‌खेप्‍स्‍वा ङ्‌खाॽनिङ्‌गो ङ्‌ङास्‍वानिन॥

मानुङ्‌गो ङ्‌खाचिङा पाप चोक्‍मा न्‍लेप्‍तिहोङ् निङ्‌वाफुमाबे न्‍दायाबि

न्‍हाङ् उङा ङ्‌खाचिगा पाप छेमा चोक्‍तुबिचिबि॥’”

१३ न्‍हाङा येसुङा ङ्‌खाचि छिम्‍दुचि, “ना ताप्‍चेॽयागा तुम्‍बिला माङ् आमा ङ्‌यास्‍वाम्‍गान्‍हाभोङ्, हेकोहा ताप्‍चेॽया न्‍निङ्‌दा इमिन आस्‍वाम्‍घा?

१४ याङ्‌लि ह्‌वेखुबाङा निङ्‌वाफुमागा चेॽया ह्‌वेत्‍वा॥

१५ इखिङ्‌गा निङ्‌वाबे खा चेॽया लाम्‍बुबे आयाहा याङ्‌लि लोॽवा लेङ्‌मे॥ ङ्‌खाचिङा निङ्‌वाफुमागा चेॽया ङ्‌खेप्‍स्‍वाहोङ् सोलोक साइतान तामेहोङ् ङ्‌खा कोभेतिॽवा॥

१६ ङ्‌खाॽलामाङ् इखिङ्‌गा निङ्‌वाबे च्‍हेन खा चेॽया लुङ्‌खाक्‍सेॽना खाम्‍बे आयाहा याङ्‌लि लोॽवा लेङ्‌मे॥ ङ्‌खाचिङा निङ्‌वाफुमागा चेॽया ङ्‌खेप्‍स्‍वाहोङ् सोलोक चोन्‍सिसाङ् उङ्‌चि निङ्‌वाबे ङ्‌युक्‍स्‍वा॥

१७ ङ्‌खाॽनिङ्‌गो ङ्‌खा निङ्‌वाफुमागा चेॽयाङा उङ्‌चि निङ्‌वाबे घाइरो उसाम एम्‍मा न्‍दोक्‍त्‍वान्‍होङ् ङ्‌खाचिङा एहिलेन सोम्‍मासे बिस्‍वास न्‍जोग्‍वा॥ न्‍हाङ् खा चेॽयाबे बिस्‍वास न्‍जोगुहाङा तुखि आङ्‌मा पोराचोङ्‌मेॽनिङ् सोलोक बिस्‍वास न्‍लेप्‍तिॽवा॥

१८ “फेरि इखिङ्‌गा निङ्‌वाबे च्‍हेन खा चेॽया तिङ्‌गिभाक हाम्‍बे आयाहा याङ्‌लि लोॽवा लेङ्‌मे॥

१९ ङ्‌खाचिङा निङ्‌वाफुमागा चेॽया खेम्‍मा गो ङ्‌खेप्‍स्‍वा, ङ्‌खाॽनिङ्‌गो ना कायुङ्‌लेन्‍बे हिङ्‌मानुङ् चामा, उङ्‌मा नुङ् थुङ्‌दुना लेङ्‌माहा चेॽयाबेसे निङ्‌वा पिॽमाङा निङ्‌वाफुमागा चेॽया म्‍मुन्‍दिॽवा न्‍हाङा ङ्‌खाचिङा उसा ङ्‌गेक्‍स्‍वानिन॥

२० ङ्‌खाॽनिङ्‌गो इखिङ्‌गा निङ्‌वाबे च्‍हेन खा चेॽया मोलिलोना खाम्‍बे आयाहा याङ्‌लि लोॽवा लेङ्‌मे॥ ङ्‌खाचिङा निङ्‌वाफुमागा चेॽया ङ्‌खेप्‍स्‍वाहोङ् ङ्‌खाॽला न्‍जोङ्‌मे न्‍हाङ् सुम्‍खेङ् गुना, याखेङ् गुना नुङ् होम्‍बोक गुना उसा ङ्‌गेङ्‌मेत्‍वा॥”

कुप्‍पिगा ओम्‍ना

(लुका ८:१६-१८)

२१ येसुङा ङ्‌खाचि ना ताप्‍चेॽया चा लुचि, “याॽमिचिङा कुप्‍पि ङ्‌हान्‍द्‌वाहोङ् पाथिङा म्‍फोप्‍त्‍वानिन न्‍हाङ् खाट होङ्‌बे चा ङ्‌युक्‍स्‍वानिन, ङ्‌खाॽनिङ्‌गो पाङ्‌बे ताखुबाचि ओम ओतुचिनिभोङ् चान्‍चान्‍ना ठोङ्‌बे ङ्‌युक्‍स्‍वा॥

२२ ङ्‌खाॽलामाङ् चुमिॽयाहा चेॽया इखिङ् वान्‍ने, ङ्‌खा घाक होम्‍भोङ्‌मे न्‍हाङ् आमा ङ्‌यासान्‍हा चेॽया इखिङ् वान्‍ने, ङ्‌खा घाक आमायामाहा लेङ्‌मे न्‍हाङा घाक्‍ङा ङ्‌ङास्‍वा॥

२३ इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि॥”

२४ न्‍हाङा येसुङा ङ्‌खाचि खाॽला लुचि, “न्‍निङ्‌दा खेप्‍सुम्‍घा चेॽयाबे उचुन निङ्‌वा पियानुम! इजाङ्‌बाङ्‌निङ् न्‍निङ्‌दा प्‍याक निङ्‌वा पिम्‍गाहोङ् खेप्‍सुम्‍गाभोङ्, न्‍ना नापङामाङ् न्‍निङ्‌दा चा तोक्‍त्‍वाम्‍गा, ङ्‌खा हाक्‍निङ्‌चा प्‍याक तोक्‍त्‍वाम्‍घा॥

२५ इजाङ्‌बाङ्‌निङ् इसानुङ् वान्‍ने, न्‍ना हाकुचा पिम्‍मे, ङ्‌खाॽनिङ्‌गो इसानुङ् मान, न्‍नानुङ् मिॽयाङ् वेॽहा चा नाप्‍निमे॥”

पोक्‍खुबा याङ्‌लिगा ताप्‍चेॽया

२६ येसुङा फेरि लुचि, “निङ्‌वाफुमागा राज्‍या खाॽलाना ओम, एको याॽमिङा उलाम्‍धाङ्‌बे याङ्‌लि ह्‌वेतु,

२७ न्‍हाङ् न्‍ना याॽमि इम्‍नुङ् होङ्‌चा पोक्‍होङ्‌चा ङ्‌खा याङ्‌लि लेॽनिसेॽनि पुन्‍नुङ्‌मे॥ ङ्‌खाॽनिङ्‌गो ङ्‌खा याङ्‌लि इमिन पुमा सिम्‍मेहा उङा था न्‍दोक्‍त्‍वान॥

२८ खाम्ङा माङ् ङ्‌खा याङ्‌लि पोक्‍मेत्‍वा न्‍हाङ् उसा केङ्‌खुबा चोग्‍वा॥ ओन्‍दाङ् कालिलो टुसा केमे न्‍हाङ् पुसाङ् खेमेहोङ् उसा केक्‍स्‍वा॥

२९ न्‍हाङा चाचिॽया तुम्‍मेहोङ् न्‍ना याॽमिङा काच्‍चेक्‍ङा हेॽमा तारोक्‍त्‍वा, इजाङ्‌बाङ्‌निङ् चाचिॽया खोम्‍माना बेला लेङ्‌दिनुङ्‌मे॥”

यारोगा याङ्‌लिगा ताप्‍चेॽया

(मात्‍ति १३:३१-३२, ३४; लुका १३:१८-१९)

३० येसुङा ङ्‌खाचि फेरि लुचि, “निङ्‌वाफुमागा राज्‍या का इनुङ् तोक्‍सुङ्? न्‍निङ्‌दा हेॽना ताप्‍चेॽया लुॽनेनिन्‍होङ् नागा तुम्‍बिला आमेॽनेनिन?

३१ ना गो यारोगा याङ्‌लि लोॽवाना॥ यारोगा याङ्‌लि कायुङ्‌लेन्‍बे घाकहाक्‍निङ् मिना सामे॥ एको याॽमिङा न्‍ना याङ्‌लि लाम्‍धाङ्‌बे ह्‌वेत्‍वा॥

३२ न्‍ना एहिलेन बेॽमाङ् पुमेहोङ् खिउनेत्‍नुगा उथाप्‍चिबे घाकहाक्‍निङ् माडा लेङ्‌मे॥ न्‍नाङा माम्‍माहा ह्‌वाक हाक्‍त्‍वाचि न्‍हाङ् न्‍वाक्‍चि न्‍दामेहोङ् ङ्‌खाबे होप ङ्‌गावाचि॥”

३३ याॽमिचिङा निङ्‌वाफुमागा चेॽया ङ्‌ङासुनिभोङ् येसुङा खाॽलाहा प्‍याक ताप्‍चेॽयाभाङ् चिन्‍दुचि॥

३४ उङा याॽमिचि चिन्‍दुचिनिङ् ताप्‍चेॽयाभाङ्से चिन्‍दुचि॥ ङ्‌खाॽनिङ्‌गो उका चेलाचिसे ङ्‌वायाना बेला घाक ताप्‍चेॽयागा तुम्‍बिला योक्‍मेतुचि॥

येसुङा कुहिक लामेतुना

(मात्‍ति ८:२३-२७; लुका ८:२२-२५)

३५ न्‍ना लेन नाम आयाहोङ् येसुङा उका चेलाचि खाॽला लुचि, “लु लामानि, हाकु कानिङ् तालगा योप्‍पारिक खेइ॥”

३६ न्‍हाङा चेलाचिङा प्‍याक याॽमिचि न्‍नाओचिहोङ् येसु वायाना डुङ्‌गाबे न्‍थाङा न्‍हाङ् उङ् योप्‍पारिक ङ्‌खेतु॥ हेकोहा डुङ्‌गाचि चा उङ्‌चिनुङ् ङ्‌ख्‍या॥

३७ ङ्‌खिङ्‌बेला थाप्‍थुम्‍बे तालबे माडा कुहिक ताया न्‍हाङ् छाल तायाहोङ् माङ्‌च्वाङा डुङ्‌गा इप्‍मा तारोक्‍तु॥

३८ येसु च्‍हेन डुङ्‌गागा एको कुनाबे ताङ्‌गोक्‍मा कोक्‍सुहोङ् इप्‍साख्‍यामासा॥ न्‍हाङ् चेलाचिङा उङ् म्‍बोगुहोङ् न्‍लु, “चिन्‍खुबा, कानिङ् गो लुप्‍सिखेइहेक्‍सिङाहा, न्‍दा इच्‍चा ङ्‌ङेमेकान्‍ना?”

३९ येसु पोगाहोङ् कुहिक थिन्‍दु, न्‍हाङ् छाल खाॽला लु, “स्‍वाक वाया! लासाख्‍या!” ङ्‌खिङ्‌बेलाक्‍माङ् कुहिक लासा न्‍हाङ् छाल चा स्‍वाक वाया॥

४० येसुङा चेलाचि लुचि, “न्‍निङ्‌दा इजाङ् खाॽला किसितिॽवाघा? न्‍निङ्‌गा बिस्‍वास हेॽनाइ?”

४१ न्‍हाङ् ङ्‌खाचि आच्‍चाम्‍मा ङ्‌ङेताहोङ् किसिसाङ् उङ्‌चि-उङ्‌चि खाॽला कामा न्‍दारोक्‍तु, “ना इसा ओम? कुहिक वासिक नुङ् छाल्‍ङा चा उका चेॽया ङ्‌येन्‍वाहा॥”

इसिॽना मुइङा याक्‍सुना याॽमि नुयाना

(मात्‍ति ८:२८-३४; लुका ८:२६-३९)

५

१ येसु उका चेलाचिनुङ् गालिल तालगा योप्‍पारिक गेरासेनास लिङ्‌खाम्‍बे तायाब्‍या॥

२ येसु डुङ्‌गाभाङ् पाखा लोन्‍दाहोङ् सोलोक सियापाङ्‌भाङ् इसिॽना मुइङा याक्‍सुना एको याॽमि उङ् तुप्‍से ताया॥

३ न्‍ना याॽमि सियापाङ्‌खाबे वायाघोन्‍दा॥ हाकु उङ् चेक्‍चिगा साङ्‌लिङा थुम्‍माहोङ्‌चा युङ्‌मा मेयामाना लेक्‍साब्‍यामासा॥

४ इजाङ्‌बाङ्‌निङ् न्‍ना इखिङ् साङ्‌लिङा उलाङ्उमुक्‍चिबे न्‍थुन्‍दुहोङ्‌चा साङ्‌लिचि पुरेहेतुचिहोङ् खुसाख्‍या, इसाङा चा तायेन्बे युङ्‌मा ङ्‌यासुक्‍सानिन॥

५ न्‍ना लेॽनिसेॽनि ओक्‍साङ् उका सालुङ् लुङ्‌खाक्‍ङा वाप्‍साङ् सियापाङ् नुङ् कोङ्‌गुखाबे लुक्‍ताघोन्‍दा॥

६ न्‍नाङा येसु माङ्‌दुन्‍धाङ् निसु, न्‍हाङ् लुक्‍साङ् तायाहोङ् येसु फोप सेमेसाङ्

७ माडा सेम्‍लाङा खाॽला कासाङ् ओक्‍ता, “ओ घाकहाक्‍निङ् तो वाखुबा निङ्‌वाफुमागा उच्‍या येसु, ङ्‌गा कानुङ् इहा काम? का निङ्‌वाफुमागा उनिङ्‌बे आमुक फाक्‍त्‍वाङ्‌चिङ्, का तुखि म्‍ब्‍याङान॥”

८ इजाङ्‌बाङ्‌निङ् येसुङा न्‍ना इसिॽना मुइ ओन्‍दाङ्‌माङ् “न्‍ना याॽमिभाङ् लोन्‍दाख्‍या” भोङ् लुक्‍सा॥

९ न्‍हाङ् येसुङा न्‍ना छिम्‍दु, “न्‍निङ् इना ओम?”

न्‍नाङा पोलोवा पि, “आनिङ् फाउज ओम, इजाङ्‌बाङ्‌निङ् कानिङ् नाबे प्‍याक वेतिङ्‌हा॥”

१० न्‍हाङ् न्‍ना इसिॽना मुइङा “कानिङ् ना लिङ्‌खामभाङ् न्‍लोन्‍धाक्‍सान” लुसाङ् येसुनुङ् उमुक फाक्‍तुचि॥

११ न्‍ना कोङ्‌गुगा पाखाबे प्‍याक फाकचि चारान्‍जोक्‍मास्‍या॥

१२ न्‍हाङ् ङ्‌खा इसिॽहा मुइचिङा येसु खाॽला लुसाङ् न्‍सेमेतु, “कानिङ् ङ्‌खा फाक्‍चिबे उमा पिया, कानिङ् ङ्‌खाचिबे उइवाङ्‌हा॥”

१३ येसुङा ङ्‌खाचि ख्‍यानि लुचि न्‍हाङ् न्‍ना याॽमिभाङ् न्‍लोन्‍दाख्‍याहोङ् फाक्‍चिबे ङ्‌ङुया॥ ङ्‌ङुयाहोङ् सोलोक हिच माहोम्‍बोक हिङ् फाकचि भिरिकपाहाङ् उइमालाङ् हुरुरु लुक्‍साङ् ङ्‌ख्‍याहोङ् तालबे न्‍लुप्‍सास्‍या॥

१४ खा न्‍निसुहोङ् फाक कोप्‍खुबाचि न्‍नाभाङ् न्‍लुक्‍ताख्‍या न्‍हाङ् खा चेॽया तेन-तेन नुङ् साहार घाक्‍पे ङ्‌खेम्‍मेतुचि॥ न्‍हाङा प्‍याक याॽमिचि खा इ लेक्‍साहा ओमभोङ् सोसे येसु वायानाबे न्‍दाया॥

१५ ङ्‌खाचिङा ओन्‍दाङ् प्‍याक इसिॽहा मुइचिङा तुखि म्‍बिना याॽमि लोप नुयाहोङ् तेक वाहोङ् येसुगा उयुम्‍बे युङामासाना न्‍निसु॥ खा न्‍निसुहोङ् उङ्‌चि ङ्‌गिसिता न्‍हाङ् तुक्‍नुङ् आच्‍चाम्‍मा ङ्‌ङेता॥

१६ खा चेॽया निखुबा याॽमिचिङा न्‍ना याॽमि नुङ् फाक्‍चिबे इहा-इहा लेक्‍साहा, ङ्‌खा घाक चेॽया न्‍नाबे न्‍दायाहा याॽमिचि ङ्‌खेम्‍मेतुचि॥

१७ खाॽलाहा चेॽया ङ्‌खेप्‍सुहोङ् ङ्‌खा याॽमिचिङा येसु “आनिङ्‌गा ना ठोङ्‌भाङ् हानि खेब्‍या” लुसाङ् उङ्‌चि मुक म्‍फाक्‍तुचि॥

१८ येसु डुङ्‌गाबे थाङेक्‍सासानिङ् न्‍ना नुयाना याॽमिङा “हाङ्‌बा, का चा न्‍दानुङ् खेताङ्” लुसाङ् उमुक फाक्‍तुचि॥

१९ ङ्‌खाॽनिङ्‌गो येसुङा न्‍ना याॽमि उङ्‌नुङ् खेॽमा म्‍बिन, उङा खाॽला लु, “न्‍दा म्‍बाङ्‌बे लासाख्‍या, न्‍हाङ् निङ्‌वाफुमाङा ङ्‌गा लागि इखिङ् माडा काम चोगुना, न्‍हाङा उङा न्‍दा इखिङ् दाया चोगागाना ङ्‌खा चेॽया ङ्‌गाम्‍निभाक्‍चि नुङ् म्‍बाङ्‌बेॽहा घाक याॽमिचि खेम्‍मेतुचि॥”

२० न्‍हाङा न्‍ना याॽमि ख्‍याहोङ् येसुङा उका लागि चोगुहा कामगा उतुम्‍बे डेकापोलिसa लिङ्‌खाम घाक्‍पे खेम्‍मेतुचि॥ उका चेॽया खेम्‍खुबाचि घाक आच्‍चाम्‍मा ङ्‌ङेता॥

याइरासका उच्‍या नुङ् एको तुखामाङ् मामु

(मात्‍ति ९:१८-२६; लुका ८:४०-५६)

२१ येसु फेरि डुङ्‌गाबे थाङाहोङ् तालगा खेप्‍पारिक लासाआबा न्‍हाङ् तालगा उलाप्‍पे उका ओरिपोरि प्‍याक याॽमिचि न्‍छुप्‍सा॥

२२ ङ्‌खिङ्‌बेला छुम्‍पाङ्‌बेॽहा हाङ्‌गुम्‍बाचि माध्‍येबे एको याइरास बाङ्‌ना याॽमि येसुगाबे ताया॥ उङा येसु निसुहोङ् सोलोक उलाङ् युम्‍बे ख्‍याहोङ् खाॽला लुसाङ् उमुक फाक्‍तुचि,

२३ “चिन्‍खुबा, आका मिना आच्‍या मामु सेहेक्‍साना, न्‍दा ख्‍याघोङ् न्‍ना तोक्‍तिगानिङ्‌बि नुयाहोङ् हिङाबि॥”

२४ न्‍हाङ् येसु याइरासनुङ् ख्‍या॥ प्‍याक याॽमिचि चा उका हेक्‍साङ् लान्‍जोगा॥ न्‍हाङा न्‍नाबे प्‍याक याॽमिचि न्‍छुप्‍सा॥

२५ ङ्‌खा प्‍याक याॽमिचिबे एहि फिम्‍बिलिङ् ओन्‍दाङ् न्‍हाङ्‌तो हेलि लोन्‍नुङ्‌खुबा एको तुखामाङ् मामु चा वाया॥

२६ न्‍ना मामुङा प्‍याक खेप सिधाक्‍राङ्‌बाचिगाबे ख्‍याहोङ् सिधाक्‍पाङ्‌धाक चोक्‍मेतुक्‍साचि॥ न्‍हाङ् उङ्‌नुङ् वायाहा घाक याङ्सा सिधाक-पाङ्‌धाक्‍बेॽमाङ् याइक्‍सा॥ ङ्‌खाॽनिङ्‌गो उङ् नुमा गो मेन्‍ना, झान तुक्‍नुङ् लेङ्‌साङ् खेॽमास्‍या॥

२७ उङा येसुगा उतुम्‍बे याॽमिचिभाङ् खेप्‍सुक्‍सा॥ न्‍हाङामाङ् न्‍ना मामु प्‍याक याॽमिचिगा उलुम्‍बे उयाख्‍याहोङ् येसुगा ओहेक्‍साङ्‌भाङ् येसुगा तेक तोक्‍ति॥

२८ इजाङ्‌बाङ्‌निङ् “उका ओतेकसे तोक्‍निमा तोक्‍तुङ्‌भोङ्‌चा का नुमेङ्‌ना” भोङ् उनिङ्‌वाबे मितामासा॥

२९ न्‍हाङा तोक्‍तिहोङ् सोलोक उका हेलि लोम्‍मा लेप्‍ति, न्‍हाङ् उङ् नुयाना आफाइ था तोक्‍तु॥

३० ङ्‌खिङ्‌बेलाक माङ् येसुङा उङ्‌भाङ् साक्‍ति लोन्‍दाख्‍याहा था तोक्‍तु, न्‍हाङ् खिरिक हिक्‍साहोङ् याॽमिचि छिम्‍दुचि, “इसाङा आतेक तोक्‍तिना?”

३१ उका चेलाचिङा उङ् न्‍लु, “हाङ्‌बा, खिङ्‌हा याॽमिचिङा न्‍दा ङ्‌हुताङ्‌हातानेसागाना निमासिम्‍मेका, ङ्‌खोङ्‌चा का इसाङा तोक्‍तिॽयाङ्‌ना भोङ् इजाङ् कानिङ् छिम्‍मेकाहा?”

३२ ङ्‌खाॽनिङ्‌गो येसुङा का तोक्‍निखुबा इसा ओमभोङ् यो-खे सोचि॥

३३ न्‍ना मामुङा उङ्‌बे इलेक्‍सामासाहा ङ्‌खा चेॽया उङा था वायाहोङ् किसिॽमाङा योङ्‌साङ् येसुगा उयुम्‍बे फोप फोप्‍ता न्‍हाङ् मेलेम्‍चाले घाक चेॽया उङ् योक्‍मेतु॥

३४ न्‍हाङा येसुङा न्‍ना मामु लु, “मामु, ङ्‌गा बिस्‍वासङा न्‍दा नुमेतामागा॥ हाकु उचुन ख्‍या, ङ्‌गा तुक्‍माभाङ् नुयामागाना॥”

३५ येसु चेक्‍मास्‍यानिङ् याहुदि छुम्‍पाङ्‌बेॽना तायेन्‍राङ्‌बा याइरासका उपाङ्‌भाङ् याॽमिचि न्‍दायाहोङ् उङ् खाॽला न्‍लु, “न्‍ज्‍या मामु गो सेब्‍याना॥ हाकु चिन्‍खुबा बित्‍थाबे इजाङ् तुखि पिवागाना?”

३६ ङ्‌खाॽनिङ्‌गो येसुङा ङ्‌खाचिगा चेॽया ङ्‌खेप्‍सुन्‍हा लोॽवा चोक्‍साङ् याइरास खाॽला लु, “ङ्‌गिसितान, बिस्‍वाससे चोगु॥”

३७ न्‍हाङा येसुङा पात्‍तुरुस, याकुब नुङ् याकुबका उनुन्‍छा युहान्‍नासे उङ्‌नुङ् खेॽमा पिचि॥

३८ उङ्‌चि याइरासका उपाङ्‌बे न्‍दासुनिङ् याॽमिचि बिलाप चोक्‍साङ्, ङ्‌हाप्‍मास्‍या न्‍हाङा माडा हाल्‍लाखाल्‍ला न्‍जोक्‍मास्‍याहा येसुङा निसुचि॥

३९ येसु पाहोङ्‌बे उयाहोङ् ङ्‌खाचि लुचि, “न्‍निङ्‌दा इजाङ् खाॽला बिलाप चोक्‍साङ् हाबिॽवाघा? ना पिछा स्‍याना मेन्‍ना, इप्‍सानेसानासे ओम॥”

४० खा चेॽया ङ्‌खेप्‍सुहोङ् न्‍नाबेॽहा याॽमिचिङा उङ् ङ्‌युतुचो॥ ङ्‌खाॽनिङ्‌गो येसुङा ङ्‌खा घाक याॽमिचि पाखा लोन्‍धाक्‍सुचिहोङ् न्‍ना पिछागा उप्‍पा-उमा नुङ् उका सुम्‍भाङ् चेलाचिसे खेतुचिहोङ् न्‍ना पिछा वायाना ठोङ्‌बे ख्‍या॥

४१ न्‍हाङ् उङा पिछागा उमुक्‍पे लाबुहोङ् लु, “तालिता कुमि!” नागा तुम्‍बिला ओम “मामु,पोगा!”

४२ न्‍हाङा न्‍ना मामु ङ्‌खिङ्‌बेलाक माङ् मुथिङ्‌गिरिक पोगा, न्‍हाङ् यो-खे लाम्‍मा तारोक्‍तु॥ न्‍ना मामु एहि फिम्‍बिलिङ्‌गा साया॥ खा न्‍निसुहोङ् ङ्‌खाचि आच्‍चाम्‍मा ङ्‌ङेता॥

४३ न्‍हाङा येसुङा ङ्‌खाचि “खा चेॽया इसा चा न्‍लुयानुम्‍चिम्‍निन” भोङ् आग्‍गे पिचि॥ न्‍हाङ् “ना पिछा मिॽयाङ् चाम्‍योङ्‌बा पियानुम” लुचि॥

a 

५:२० डेकापोलिस लिङ्‌खाम “एखेङ् साहारचि” चा न्‍लुचि॥ इजाङ्‌बाङ्‌निङ् न्‍ना लिङ्‌खाम्‍बे एखेङ् साहारचि ङ्‌वाया॥ खाबे याहुदिचि से मेन्‍ना निङ्‌वाफुमा चिनामेन्‍जोक्‍खुबा जातिगा याॽमिचि चा ङ्‌वाया॥

नासारातपे येसु बिस्‍वास न्‍जोगुनिन्‍ना

(मात्‍ति १३:५३-५८; लुका ४:१६-३०)

६

१ येसुङा न्‍ना ठोङ् नाओहोङ् उङ् पुसाना साहार नासारातपे ख्‍या॥ उका चेलाचि चा उङ्‌नुङ् ङ्‌ख्‍या॥

२ आराम चोक्‍माना लेन येसुङा याहुदि छुम्‍पाङ्‌बे ख्‍याहोङ् चिन्‍मा तारोक्‍तुचि॥ उङा चिन्‍दुचिहा चेॽया खेम्‍खुबा प्‍याक याॽमिचि आच्‍चाम्‍मा एसाङ् उङ्‌चि-उङ्‌चि खाॽला कामा न्‍दारोक्‍तु, “ना याॽमिङा खा चेॽया हेॽनाहाङ् चिन्‍दानालाए? इमिन्‍ना निङ्‌वा तोक्‍तुक्‍सुना! न्‍हाङा नाङा इमिन खाॽला आच्‍चाम्‍माहा काम चोक्‍मा यास्‍वाहा?

३ ना गो न्‍ना मारियामगा उच्‍या सिङ्‌गा काम चोक्‍खुबा कार्मि मेन्‍नायि? इना ना याकुब, योसेफ, याहुदा नुङ् सिमोनगा उङ्‌चि फु मेन्‍नायि? नागा उनुन्‍छा मामुचि चा कानिङ्‌नुङ् ङ्‌वान्‍नेहा!” खाॽला कासाङ् ङ्‌खाचिङा उका चेॽया खेम्‍मा ङ्‌गाक्‍सानिन॥

४ न्‍हाङ् येसुङा ङ्‌खाचि लुचि, “निङ्‌वाफुमाभाङ् चेक्‍खुबागा घाक ठोङ्‌बे आदार लेङ्‌मे, ङ्‌खाॽनिङ्‌गो उङ् वायाना ठोङ्‌बेॽहा याॽमिचि, उका पाङ्‌बेॽहा याॽमिचि नुङ् उका आफान्‍ताचिङा च्‍हेन आदार न्‍जोग्‍वानिन्‍ना॥”

५ न्‍नाबे येसुङा प्‍याक आच्‍चाम्‍माहा काम चोक्‍मा ङ्‌यासुन, ङ्‌खाॽनिङ्‌गो एको हिप्‍पाङ् तुखाबाङ्‌चिसे उङ्‌चि छोङ्‌बे उमुक युक्‍सुहोङ् ङ्‌खाचि नुमेतुचि॥

६ खाॽला उका तेन बेॽहा याॽमिचिङा बिस्‍वास न्‍जोगुनिन्‍ना निसुचिहोङ् उङ् आच्‍चाम्‍मा एता॥ न्‍हाङ् येसु तेन तेन्‍बे याॽमिचि चिन्‍साङ् ख्‍या॥

येसुङा चेलाचि पार्चार चोक्‍से पाक्‍सुचिहा

(मात्‍ति १०:५-१५; लुका ९:१-६)

७ न्‍हाङा उङा सेगुचिहा एहि जाना चेलाचि काचिहोङ् ङ्‌खाचि इसिॽहा मुइ लोन्‍हाङ्‌माना चोक्‍तोक पिचि, न्‍हाङ् हिप्‍पाङ्-हिप्‍पाङ् चोगुचिहोङ् पाक्‍सुचि॥

८ उङा ङ्‌खाचि पाङ्‌मा हाक्‍निङ् ओन्‍दाङ् खाॽला लुचि, “न्‍निङ्‌दा लाम्‍बुबे चामागा चालेप्‍पा, खेसुप न्‍हाङ् फोखिमाबे याङ् इहाचा ङ्‌खुयानुम्‍निन, ङ्‌खाॽनिङ्‌गो एको डाङ्‌गाकसे खुयानुम॥

९ लाङ्‌खोप वायानुम्‍चिम ङ्‌खाॽनिङ्‌गो लेक्‍माहा हेकोहा तेक ङ्‌खुयानुम्‍निन॥”

१० उङा ङ्‌खाचि फेरि खाॽला लुचि, “न्‍निङ्‌दा हेॽना पाङ्‌बे उइवागा, न्‍ना तेन मेनाॽनाले सोम्‍मा न्‍ना पाङ्‌बेॽमाङ् वायानि॥

११ ङ्‌खाॽनिङ्‌गो न्‍निङ्‌दा तासुम्‍गाना ठोङ्‌बेॽहा याॽमिचिङा स्‍वागात न्‍जोगिगान न्‍हाङ् न्‍निङ्‌गा चेॽया खेम्‍मा ङ्‌गाक्‍सानिनभोङ्, ङ्‌खा याॽमिचिगा बिरुद्‌दाबे गाबाहिगा लागि न्‍निङ्‌लाङ्‌बेॽहा धुलो आप्‍साबेॽयानुम्‍चिम्‍घोङ् न्‍ना तेन नाॽयानुम॥”

१२ न्‍हाङा ङ्‌खा चेलाचि ङ्‌ख्‍याहोङ् याॽमिचि “पास्‍चाताप चोगानि” लुसाङ् पार्चार चोक्‍मा न्‍दारोक्‍तुचि॥

१३ ङ्‌खाचिङा प्‍याक इसिॽहा मुइचि न्‍लोन्‍धाक्‍सुचि न्‍हाङ् किवाङा आभिसेक न्‍जोगुचिहोङ्‌ प्‍याक तुखाबाङ्‌चि न्‍नुमेतुचि॥

बाप्‍तिस्‍मा पिखुबा युहान्‍ना न्‍सिसुना

(मात्‍ति १४:१-१२; लुका ९:७-९)

१४ येसुगा उनिङ् घाक्‍पे हिसानाङा हाङ् हेरोदङा चा उका उतुम्‍बे खेप्‍सु॥ इखिङ् याॽमिङा खाॽला ङ्‌गाया, “बाप्‍तिस्‍मा पिखुबा युहान्‍ना स्‍यानाभाङ् हिङ्‌गिलिक लेक्‍सामाना, न्‍हाङामाङ् उङा खाॽला साक्‍तिसालिहा काम चोग्‍वाहा॥”

१५ ङ्‌खाॽनिङ्‌गो इखिङ्‌ङा च्‍हेन “ना निङ्‌वाफुमाभाङ् चेक्‍खुबा एलिया ओम” ङ्‌गाया न्‍हाङ् इखिङ्‌ङा च्‍हेन “उइलेहा निङ्‌वाफुमाभाङ् चेक्‍खुबाचि लोॽवा ना चा एको निङ्‌वाफुमाभाङ् चेक्‍खुबा लोन्‍दामाना” ङ्‌गाया॥

१६ ङ्‌खाॽनिङ्‌गो हेरोदङा खा चेॽया खेप्‍सुहोङ् खाॽला काया, “ना गो युहान्‍नामाङ् ओम, उका उटुखुरुक्‍को कामाङ् खोक्‍मेतुङ्‌चिङाहा, उङ् स्‍यानाभाङ् हिङ्‌गिलिक लेक्‍सामाना॥”

१७ ओन्‍दाङ् हेरोदङा उका उनुन्‍छा ताङ्‌मेक हेरोदियास थाङ् छेङुक्‍सा॥ न्‍हाङा हेरोदियास चोन्‍सिमेॽमागा बाप्‍तिस्‍मा पिखुबा युहान्‍ना लाप्‍मा न्‍हाङ् थुम्‍माहोङ् छेक्‍पाङ्‌बे युङ्‌माना आग्‍गे पिक्‍साचि॥

१८ इजाङ्‌बाङ्‌निङ् युहान्‍नाङा हेरोद “ब्‍यावास्‍था आन्‍सार नुन्‍छागा उहिङ्‌खुमा थाङ्‌छेङ्‌मा उचुन्‍ना चेॽया मेन्‍ना” भोङ् लुक्‍सा॥

१९ ङ्‌खा चेॽयाङा हेरोदियासका ओलोक खोतामासा, न्‍हाङ् उङा युहान्‍ना सिमा मितुक्‍सा, ङ्‌खाॽनिङ्‌गो उङा इच्‍चा चोक्‍सा ङ्‌यासुक्‍सान॥

२० इजाङ्‌बाङ्‌निङ् युहान्‍ना धार्मोति नुङ् पाबित्‍तारा याॽमि ओम बाङ्‌ना चेॽया हेरोदङा था वायाहोङ् उङ् युहान्‍नानुङ् किसिता॥ न्‍हाङामाङ् उङा युहान्‍ना जोगाचोगुक्‍सा॥ युहान्‍नागा चेॽया खेप्‍सुनिङ् हेरोद उका उनिङ्‌वाबे इचोक्‍ङा-इचोक्‍ङा लेक्‍सा ङ्‌खोङ्‌चा उका चेॽया खेम्‍मा उसाप थाक्‍तु॥

२१ ङ्‌खाॽनिङ्‌गो इमा हेरोद्‌का वाम लेक्‍साना लेन हेरोदङा माडा होक्‍ता एन्‍दुक्‍सानिङ् हेरोदियासङा बाद्‌ला लामाना माउका तोक्‍तु॥ न्‍ना लेन उङा होक्‍ताबे माम्‍माहा खाङ्‌खाङ्‌बाचि, काङ्‌बाचिगा केप्‍टेन्‍चि नुङ् गालिलबेॽहा खाङ्‌खाङ्‌बाचि काक्‍साचि॥

२२ न्‍ना होक्‍ताबे हेरोदियासका उच्‍या मामु तायाहोङ् लाक्‍ता॥ उङ् लाक्‍ताना न्‍निसुहोङ् हाङ् नुङ् उका खोलोङ्‌बाचि घाक न्‍जोन्‍दास्‍या॥ न्‍हाङ् हाङ्‌ङा उङ् लु, “न्‍दा का इहा पिॽनेन? न्‍दा इहा नाक्‍त्‍वागा ङ्‌खा पिमेॽनेन्‍हा॥”

२३ हाङ्‌ङा कासाम चासाङ् खाॽला लु, “न्‍दा इहा नाक्‍त्‍वागा का ङ्‌खा पिमेॽनेन्‍हा॥ आका राज्‍यागा उचाबेलेक नाक्‍तुगाभोङ् चा पिमेॽनेन्‍ना॥”

२४ न्‍हाङ् न्‍ना पाखा लोन्‍दाहोङ् उमा छिम्‍दु, “आमा, का इहा नाक्‍तुङ्?”

उमाङा लु, “बाप्‍तिस्‍मा पिखुबा युहान्‍नागा उटुखुरुक नाक्‍तु॥”

२५ न्‍ना मामु सोलोक हेरोदकाबे लुक्‍ताख्‍याहोङ् लु, “का लोप्‍माङ् बाप्‍तिस्‍मा पिखुबा युहान्‍नागा उटुखुरुक थाल्‍बे युक्‍सुघोङ् पियाङ्॥”

२६ ङ्‌खिङ्‌बेला खा चेॽया खेप्‍सुहोङ् हाङ् हेरोद तुक्‍नुङ् पिरबे आया॥ ङ्‌खाॽनिङ्‌गो ङ्‌खिङाहा खोलोङ्‌बाचिगा ओन्‍दाङ् कासाम चायाहोङ् पिमेॽनेन्‍ना लुक्‍सानाङा फेरि म्‍बिमेॽनेन्‍ना लुॽमा ङ्‌यासुन॥

२७ न्‍हाङा उङा “युहान्‍नागा उटुखुरुक खोक्‍ताप्‍तु” लुहोङ् एको काङ्‌बा आग्‍गे पि॥ काङ्‌बा छेक्‍पाङ्‌बे ख्‍याहोङ् युहान्‍नागा उटुखुरुक खोक्‍तु

२८ न्‍हाङ् थाल्‍बे युक्‍सुहोङ् मामु खुतु॥ मामुङा न्‍ना खेतुहोङ् उमा पि॥

२९ खा चेॽया ङ्‌खेप्‍सुहोङ् युहान्‍नागा चेलाचि न्‍दाया, न्‍हाङ् उका लास ङ्‌खेतुहोङ् ङ्‌हुम्‍दु॥

येसुङा फा माहोम्‍बोक याॽमिचि चामेतुचिहा

(मात्‍ति १४:१३-२१; लुका ९:१०-१७; युहान्‍ना ६:१-१४)

३० ओन्‍दाङ् येसुङा पार्चार चोक्‍से पाक्‍सुचिहा सेगुम्‍पाकचि येसु वायानाबे न्‍लासारायाहोङ् उङ्‌चिङा न्‍जोगुहा नुङ् उङ्‌चिङा न्‍जिदुचिहा घाक चेॽयागा उतुम्‍बे येसु ङ्‌योक्‍मेतु॥

३१ न्‍हाङ् येसुङा ङ्‌खाचि लुचि, “कानिङ् इसा चा माॽनिङ्‌ना ठोङ्‌बे खेइहोङ् एक्‍छिन आराम चोगि॥” इजाङ्‌बाङ्‌निङ् न्‍नाबे प्‍याक याॽमिचि तासाङ् खेसाङ् न्‍जोक्‍मास्‍या न्‍हाङ् येसु नुङ् उका चेलाचिङा चाम्‍योङ्‌बा चामा चा न्‍दोक्‍तुक्‍सानिन॥a

३२ न्‍हाङामाङ् उङ्‌चिसे डुङ्‌गाबे न्‍थाङाहोङ् स्‍वाक इसा चा माॽनिङ्‌ना ठोङ्‌बे ङ्‌ख्‍या॥

३३ ङ्‌खाॽनिङ्‌गो याॽमिचिङा उङ्‌चि खेॽमान्‍स्‍याहा न्‍निसुचि न्‍हाङ् प्‍याक्‍ङा उङ्‌चि ङ्‌खेक्‍साना ठोङ् था न्‍दोक्‍तु॥ न्‍हाङा याॽमिचि घाक साहारचिभाङ् लुक्‍साङ् येसु नुङ् उका चेलाचि हाक्‍निङ् ओन्‍दाङ् न्‍नाबे न्‍दासु॥

३४ येसु डुङ्‌गाभाङ् लोन्‍दानिङ् प्‍याक याॽमिचिङा उङ् ङ्‌गुसुक्‍साना निसुचिहोङ् येसुङा उलुङ्‌मा तुक्‍तुचि, इजाङ्‌बाङ्‌निङ् ङ्‌खाचि गोठाला माॽनिङ्‌हा सामुङ्‌चि लोॽवा न्‍साया॥ न्‍हाङा उङा ङ्‌खाचि प्‍याक चेॽया चिन्‍दुचि॥

३५-३६ नाम आहेक्‍सासानिङ् चेलाचिङा येसु न्‍लु, “चिन्‍खुबा, हाकु नाम आहेक्‍सा खा याॽमिचि पाक्‍साहाक्‍सुचि, योरोक-खेरेक्‍हा तेन्‍बे ङ्‌खेॽनिहोङ् चाम्‍योङ्‌बागा तारतुम्‍बि न्‍दोक्‍सुनि, इजाङ्‌बाङ्‌निङ् ना इहाचा मेॽनिङ्ना सुन्‍नेना ठोङ्‌बे इहाचा न्‍दोङ्‌मेन्‍हा॥”

३७ येसुङा ङ्‌खाचि लुचि, “खाचि न्‍निङ्‌दामाङ् चाम्‍योङ्‌बा पियानुम्‍चिम॥”

चेलाचिङा न्‍लु, “हिच होम्‍बोक युप्‍पागा याङ्‌ङाb चालेप्‍पा इम्‍माहोङ् पिॽमाचिनिङ्‌चा खाचि ङ्‌खोत्‍वान्‍चिन लोप्‍पि, इमिन पिॽमा ङ्‌यामेहा?”

३८ येसुङा ङ्‌खाचि लुचि, “न्‍निङ्‌दानुङ् इखिङ् चालेप्‍पा वेॽहा? ख्‍यानिघोङ् सोयासानुम!”

ङ्‌खाचिङा न्‍सोहोङ् उङ् न्‍लु, “फा ओटा चालेप्‍पा नुङ् हिच्‍चि नासा ङ्‌वेॽयाहाचि॥”

३९ न्‍हाङ् येसुङा याॽमिचि फिम्‍ना चाउरबे तिगिरिक-तिगिरिक युङ्‌मेतानुम्‍चिमभोङ् उका चेलाचि लुचि॥

४० न्‍हाङामाङ् याॽमिचि होम्‍बोक-होम्‍बोक नुङ् फाखेङ्-फाखेङ् जाना तिगिरिक-तिगिरिक न्‍लेक्‍साहोङ् ङ्‌युङा॥

४१ न्‍हाङा येसुङा फा ओटा चालेप्‍पा नुङ् हिच्‍चि नासा उमुक्‍पे याङुचिहोङ् वालोकपोटि सोसाङ् निङ्‌वाफुमानुङ् आसिक नाक्‍तु न्‍हाङ् चालेप्‍पा टुकुरा-टुकुरा चोगुहोङ् चेलाचि हाम्‍मेतुचि॥ ङ्‌खाॽलामाङ् उङा ङ्‌खा हिच्‍चि नासाचि चा हाम्‍मेतुचि॥

४२ न्‍हाङ् ङ्‌खाचि घाक्‍ङा खानुङ् न्‍जो॥

४३ न्‍जोइहोङ् ङोन्‍दाहा चालेप्‍पा नुङ् नासागा टुकुरा चेलाचिङा न्‍छुप्‍सुनिङ् एहि डालो लेक्‍सा॥

४४ न्‍नाबे चाखुबाचि बाबु याॽमिसे फा माहोम्‍बोक न्‍साया॥

येसु माङ्‌च्‍वा छोङ्‌बे लामाना

(मात्‍ति १४:२२-३६; युहान्‍ना ६:१५-२१)

४५ न्‍हाङ् सोलोक येसुङा उका चेलाचि डुङ्‌गाबे थाङ्‌मेतुचिहोङ् बेथ्‍सेदा बाङ्‌ना तेन्‍बे उङ् हाक्‍निङ् ओन्‍दाङ् पाक्‍सुचि॥ उङ् च्‍हेन याॽमिचि बिदा पिॽमागा न्‍नाबे वाया॥

४६ ङ्‌खाचि बिदा पिइचिहोङ् उङ् पार्थाना चोक्‍से कोङ्‌गुबे थाङा॥

४७ नाम आयानिङ् डुङ्‌गा तालगा माङ्‌फा योरोक तासुक्‍सा॥ येसु च्‍हेन ओतोखुमाक तालगा उलाप्‍पे वाया॥

४८ हिॽवा योप्‍पोटिन्‍धाङ् ङ्‌खाचिपोटि फेनानाङा उका चेलाचि डुङ्‌गा चालाचोक्‍मा छाक्‍नुङ् ङ्‌ङायाहा येसुङा निसुचि॥ न्‍हाङामाङ् भेनिक कुचिक्‍कुचिक ओम लेक्‍सानिङ् येसु माङ्‌च्‍वा छोङ्‌बे लाम्‍साङ् उका चेलाचि ङ्‌वायाना ठोङ्‌बे ख्‍या॥ उङा डुङ्‌गा ओन्‍दुचोहेक्‍सुक्‍सानिङ्

४९ उका चेलाचिङा येसु माङ्‌च्‍वा छोङ्‌बे लामाना न्‍निसुहोङ् “छेम्‍चाखुबा तायाना!” कासाङ् ङ्ओक्‍ता॥

५० इजाङ्‌बाङ्‌निङ् ङ्‌खाचि घाक उङ् न्‍निसुहोङ् ङ्‌गिसितामासा॥ ङ्‌खिङ्‌बेलाक सोलोक येसुङा ङ्‌खाचि लुचि, “ङ्‌गिसितानिन, कामाङ् ओम्‍ङान, साहास चोगानि!”

५१ न्‍हाङा येसु डुङ्‌गाबे थाङा न्‍हाङ् हिॽवा चा लासा॥ खा न्‍निसुहोङ् उका चेलाचि झान आच्‍चाम्‍मा ङ्‌ङेता॥

५२ येसुङा फा माहोम्‍बोक याॽमिचि चामेतुचिहा न्‍निसुहोङ्‌चा ङ्‌खाचिङा न्‍नागा तुम्‍बिला आमा ङ्‌यासुक्‍सानिन, इजाङ्‌बाङ्‌निङ् ङ्‌खाचिगा निङ्‌वा तुक्‍नुङ् छाक्‍ना साया॥

५३ येसु नुङ् उका चेलाचि तालगा योप्‍पारिक गानेसारेत बाङ्‌ना ठोङ्‌बे न्‍दासुहोङ् डुङ्‌गा उलाप्‍पे ङ्‌येप्‍सु॥

५४ न्‍हाङा येसु डुङ्‌गाभाङ्, लोन्‍दाहोङ् सोलोक याॽमिचिङा उङ् येसुमाङ् ओमभोङ् चिना न्‍जोगि॥

५५ न्‍हाङामाङ् ङ्‌खाचिङा यो-खे तो-मो घाक पोटि न्‍लुक्‍ताख्‍याहोङ् येसु तायाना चेॽया याॽमिचि ङ्‌खेम्‍मेतुचि॥ न्‍हाङा याॽमिचिङा तुखाबाङ्‌चि येसु वायानाबे खुन्‍दाराॽमा न्‍दारोक्‍तुचि॥

५६ तेन्‍चिबे, साहारचिबे, रेन्‍चिबे येसु हेॽने-हेॽने उया, न्‍नाबे याॽमिचिङा तुखाबाङ्‌चि चोक चोकपे ङ्‌खुराचि॥ न्‍हाङा ङ्‌खाचिङा खाॽला लुसाङ् उङ्‌चि मुक म्‍फाक्‍तुचि, “खा तुखाबाङ्‌चि ङ्‌गा तेक्‍का उलाप्‍से होङ्‌चा तोक्‍निमा पिचि॥” न्‍हाङा येसुगा ओतेक तोक्‍निखुबा घाक ङ्‌खिङ्‌बेलाक माङ् न्‍नुया॥

a 

६:३१ चाम्‍योङ्‌बा म्‍मायान्‍होङ् मेन्‍ना

b 

६:३७ ङ्‌खिङ्‌बेला लेॽनाम्‍चुक काम चोक्‍मानिङ् एको युप्‍पा याङ् पिॽमाना साया॥

पुर्खाचिगा रितिथितिगा उतुम्‍बे येसुङा चिन्‍दुचिहा

(मात्‍ति १५:१-९)

७

१ इलेन यारुसालेम साहारभाङ् न्‍दायाहा फारिसि नुङ् धार्मासाप्‍ला चिन्‍खुबाचि येसुगा ओरिपोरि न्‍छुप्‍सा॥

२ न्‍हाङा ङ्‌खाचिङा येसुगा एको हिप्‍पाङ् चेलाचिङा उङ्‌चि मुक मेवासिॽले चाम्‍योङ्‌बा न्‍जामास्‍याहा न्‍निसुचि॥

३ इजाङ्‌बाङ्‌निङ् फारिसिचि नुङ् घाक याहुदिचिबे मुक मेवासिॽले मेन्‍जामाना चालान ङ्‌खाचिगा पुर्खाचिभाङ् वान्‍ने॥

४ ङ्‌खाचिङा बाजारभाङ् न्‍दामेहोङ् नुहाबा न्‍जोङ्‌मेहोङ् सुद्‌दा मेलेङ्‌ले इहाचा चाम्‍योङ्‌बा न्‍ज्‍वानिन, न्‍हाङ् उङ्‌चिगा थाल, खोरेक, युबाक्‍थिङ्‌खाक्‍चि चा चोक्‍खे मेन्‍जोक्‍ले चालान्‍जोग्‍वान्‍चिनिन॥

५ न्‍हाङामाङ् फारिसि नुङ् धार्मासाप्‍ला चिन्‍खुबाचिङा येसु न्‍छिम्‍दु, “ङ्‌गा चेलाचिङा गो उङ्‌चि मुक मेवासिॽले न्‍ज्‍वाहा निस्‍वाम्‍चिम्‍ङाहा, इजाङ् एङ्‌गा पुर्खाचिङा न्‍जोगुक्‍तुहा रितिथिति ङ्‌गा चेलाचिङा ङ्‌ङेन्‍वानिन्‍हा?”

६ येसुङा ङ्‌खाचि लुचि, “निङ्‌वाफुमाभाङ् चेक्‍खुबा यासाइयाङा छेप्‍तुहा खा चेॽया न्‍निङ्‌दा किहि काप्‍खुबाचिनुङ् ठिक्‍का तोङ्‌मेहा,

‘खा याॽमिचिङा का उङ्‌चि याङासे आदार चोङ्‌मे,

ङ्‌खाॽनिङ्‌गो ङ्‌खाचिगा निङ्‌वा च्‍हेन काभाङ् प्‍याक माङ्‌दुना॥

७ ङ्‌खाचिङा का बित्‍थाबे आराधाना चोङ्‌मे,

इजाङ्‌बाङ्‌निङ् ङ्‌खाचिङा याॽमिङा न्‍जोगुहा नियामसे न्‍जिन्‍द्‌वाचिहा॥’

८ जेप्‍पा न्‍निङ्‌दा गो निङ्‌वाफुमागा आग्‍गे लेप्‍तिम्‍गाहोङ् याॽमिचिगा रितिथिति ले येन्‍मासिइवाघा॥”

९ येसुङा ङ्‌खाचि फेरि लुचि, “न्‍निङ्‌दा प्‍याक निखुबा लेक्‍सिॽवाघोङ् न्‍निङ्‌गा रितिथिति पालान चोक्‍मा सिपालु सिगान न्‍हाङ् निङ्‌वाफुमागा आग्‍गे च्‍हेन इन्‍कार चोग्‍वाम्‍गा॥

१० इजाङ्‌बाङ्‌निङ् मोसाङा कायामा, ‘न्‍निङ् पा-माचि आदार चोगानुम्‍चिम॥’ न्‍हाङा ‘उप्‍पा-उमा साराप पिखुबा याॽमि सिसानुम॥’

११ “ङ्‌खाॽनिङ्‌गो न्‍निङ्‌दा च्‍हेन याॽमिचि उङ्‌चि पा-माचि खाॽला लुॽमा ले चिद्‌वाम्‍चिम्‍घा– न्‍जिङ्‌दा काभाङ् इहा साहायोग तोक्‍माहा साया ङ्‌खा निङ्‌वाफुमा ‘कुर्बान’ पिइक्‍सुङ्‌हा, (कुर्बानगा तुम्‍बिला ओम, निङ्‌वाफुमाबे तिसाहा भेटि)॥

१२ ङ्‌खाॽला उप्‍पा-उमागा सेवा चोक्‍मा पोरान्‍जोङ्‌मेन्‍हा लुसाङ् सेवा चोक्‍मा म्‍बिवाम्‍चिम्‍गान॥

१३ खाॽला न्‍निङ्‌दा न्‍निङ्‌गा रितिथिति पोटि लाचोगिॽवाघोङ् निङ्‌वाफुमागा आग्‍गे इहाचा मेन्‍हा लोॽवा मित्‍वाम्‍गा॥ न्‍हाङा न्‍निङ्‌दा हेकोहाचा प्‍याक ङ्‌खाॽलाहा काम चोक्‍मासिइवागा॥”

याॽमि आसुद्‌दा चोक्‍खुबा चेॽया

(मात्‍ति १५:१०-२०)

१४ येसुङा याॽमिचि फेरि उङ् वायानाबे काचिहोङ् लुचि, “न्‍निङ्‌दा घाक्‍ङा निङ्‌वा पिम्‍घोङ् आचेॽया खेप्‍सानुम न्‍हाङ् आसानुम॥

१५ याॽमिङा चोहा, उङुहा चेॽयाङा उङ् आसुद्‌दा न्‍लेङ्‌मेन्‍ना, ङ्‌खाॽनिङ्‌गो निङ्‌वाभाङ् लोन्‍दाहा चेॽयाङामाङ् याॽमि आसुद्‌दा लेङ्‌मेॽना॥

१६ इसागा खेम्‍माहा उनाभाक ङ्‌वान्‍ने, न्‍नाङा खेप्‍सुनि॥”

१७ येसुङा याॽमिचि नाओचिहोङ् पाहोङ्‌बे उया न्‍हाङ् उका चेलाचिङा “खा चेॽयागा तुम्‍बिला इहा ओम योक्‍मेता” भोङ् न्‍लु॥

१८ येसुङा ङ्‌खाचि लुचि, “इना न्‍निङ्‌दा हाकुचा हेकोहा याॽमिचि लोॽवा इहाचा ङ्‌ङास्‍वाम्‍गान्‍हा? न्‍निङ्‌दा था मान्‍ना? चोहा चाम्‍योङ्‌बाङा याॽमि आसुद्‌दा न्‍लेङ्‌मेन्‍ना॥

१९ इजाङ्‌बाङ्‌निङ् ङ्‌खा गो उका उनिङ्‌वाबे ङ्‌खेमेन, ङ्‌खाॽनिङ्‌गो ओफोक्‍पे तास्‍वा न्‍नाभाङ्‌चा पाखा लोङ्‌खेन्‍दिमे॥” ङ्‌खाॽला येसुङा घाक चाम्‍योङ्‌बा सुद्‌दाहाभोङ् याॽमिचि योक्‍मेतुचि॥

२० उङा फेरि लुचि, “याॽमिगा निङ्‌वाभाङ् इहा पाखा लोम्‍मे, ङ्‌खा चेॽयाङा च्‍हेन याॽमि आसुद्‌दा लेङ्‌मेॽना॥

२१ इजाङ्‌बाङ्‌निङ् घाक खाले इसिॽहा चेॽया याॽमिगा निङ्‌वाभाङ्‌माङ् लोम्‍मे– इसिॽनुङ् मिॽमाना,ब्‍याभिचार चोक्‍माना, खुमाना, याॽमि सिमाना, बेस्‍यागामान,

२२ पोहोङ् लेङ्‌माना, इसिॽहा काम चोक्‍माना, ठागा चोक्‍माना, नाहेम्‍माना, लुन्‍चामाना, घामान्‍डि लेङ्‌माना नुङ् मुर्खा काम चोक्‍माना॥

२३ “खा घाक इसिॽहा चेॽया याॽमिगा निङ्‌वाभाङ्‌माङ् लोम्‍मे, न्‍हाङ् खा चेॽयाङामाङ् उङ् आसुद्‌दा चोग्‍वाना॥”

हेकोना जाति मामुगा बिस्‍वास

(मात्‍ति १५:२१-२८)

२४ न्‍हाङा येसुङा न्‍ना ठोङ् नाओहोङ् टुरोस नुङ् सिदोन साहारगा योप्‍पारिक खेप्‍पारिक्‍हा ठोङ्चिबे ख्‍या॥ न्‍हाङ् इसाङा चा था न्‍दोक्‍निन्‍निभोङ् एको पाङ्‌बे उया, ङ्‌खाॽनिङ्‌गो याॽमिचिङा था न्‍दोक्‍ति॥

२५ ङ्‌खिङ्‌बेला इसिॽना मुइङा याक्‍सुना एको मामुगा उमाङा येसुगा उतुम्‍बे खेप्‍सुहोङ् सोलोक येसुगाबे ताया न्‍हाङ् उलाङ्‌बे फोप फोप्‍ता॥

२६ न्‍ना च्‍हेन सिरिया खाम्‍युक्‍का फोनिके बाङ्‌ना लिङ्‌खाम्‍बे वाम लेक्‍साना एको गिरिक जातिगा मामु साया॥ न्‍हाङ् न्‍ना मामुङा “आच्‍या मामुभाङ् इसिॽना मुइ लोन्‍धाक्‍तुबिघोङ् उङ् नुमेतु” लुसाङ् येसुनुङ् उमुक फाक्‍तुचि॥

२७ ङ्‌खाॽनिङ्‌गो येसुङा लु, “ओन्‍दाङ् पिछानाछाचि चामेॽमाहाचि, उङ्‌चिगा चाम्‍योङ्‌बा नाप्‍माहोङ् कुचुमाचि पिॽमा उचुन न्‍लेङ्‌मेन्‍हा॥”

२८ न्‍हाङा मामुङा लु, “ओम्‍बा चिन्‍खुबा, न्‍ना गो जेप्‍पा ओम! ङ्‌खाॽनिङ्‌गो कुचुमाचिङा चा टेबुलगा मोप्‍पारिक मिमिक आयुक्‍साहा जुठा गो चामा न्‍दोक्‍त्‍वा बा!”

२९ खा खेप्‍सुहोङ् येसुङा न्‍ना मामु लु, “न्‍दा खाॽला कायागानाङा ढुक्‍काइ लेक्‍साघोङ् म्‍बाङ्‌बे लासाख्‍या, न्‍ज्‍याभाङ् इसिॽना मुइ लोन्‍दाखेब्‍यामाना॥”

३० न्‍ना मामु उपाङ्‌बे तासुनिङ् उच्‍या मामु नुयाहोङ् उचुन इप्‍सामासाना तुप्‍सु, इजाङ्‌बाङ्‌निङ् उङ्‌भाङ् इसिॽना मुइ लोन्‍दाखेब्‍यामासा॥

येसुङा चेक्‍मा मेयाखुबा याॽमि नुमेतुना

३१ येसु टुरोस पाहाङ् लामाहोङ् सिदोन साहार लेङ्‌साङ् डेकापोलिसका लाम्‍बु गालिलगा तालबे ताया॥

३२ न्‍नाबे याॽमिचिङा उनाभाक मेङ्‌खेम्‍खुबा नुङ् उचुन चेक्‍मा मेयाखुबा एको याॽमि येसुगाबे न्‍दा॥ न्‍हाङ् ङ्‌खाचिङा येसु “न्‍ना याॽमि तोक्‍ति” लुसाङ् उङ्‌चि मुक म्‍फाक्‍तुचि॥

३३ येसुङा उङ् प्‍याक याॽमिगा उलुम्‍भाङ् मियोरोक खेतुहोङ् न्‍ना याॽमिगा उनाभाक्‍पे उमुक्‍खेॽवा एन्‍दुचि न्‍हाङ् थोक्‍तुहोङ्a ओलेम तोक्‍तितु॥

३४ न्‍हाङा वालोकपोटि सोहोङ् केङ्‌गेॽना ओसोक्‍मा सोसाङ् खाॽला काया, “इफ्‌फाता” नागा तुम्‍बिला ओम “होसाब्‍या॥”

३५ खाॽला कायाना सोलोक न्‍ना याॽमि खेम्‍मा याखुबा, चेक्‍मा याखुबा लेक्‍साहोङ् उचुन्‍माचेक चेक्‍मा तारोक्‍तु॥

३६ येसुङा ङ्‌खा याॽमिचि “खा चेॽया इसा चा न्‍लुयानुम्‍चिम्‍निन” भोङ् आग्‍गे पिचि॥ ङ्‌खाॽनिङ्‌गो याॽमिचिङा खा चेॽया झान खेम्‍मेसाङ् न्‍लामा॥

३७ खा चेॽया खेम्‍खुबा घाक्‍ङा आच्‍चाम्‍मा एसाङ् खाॽला ङ्‌गाया, “उङा इखिङ् उचुन्‍हा काम चोग्‍वाहा॥ उङा नाभाक मेङ्‌खेम्‍खुबाचि खेम्‍मा याखुबा चोग्‍वाचि न्‍हाङ् चेक्‍मा मेयाखुबा चेक्‍मा याखुबा चोग्‍वाचिहा॥”

a 

७:३३ येसुङा उका उमुक्‍पे थोक्‍तुहोङ्

येसुङा ना माहोम्‍बोक याॽमिचि चामेतुचिहा

(मात्‍ति १५:३२-३९)

८

१ एहिलेन हेक्‍साङ् फेरि चा प्‍याक याॽमिचि न्‍छुप्‍सामासा॥ ङ्‌खाचिङा ङ्‌खेतुहा चाम्‍योङ्‌बा मेन्‍दाब्‍यामासाहोङ् येसुङा चेलाचि काचि न्‍हाङ् खाॽला लुचि,

२ “खा याॽमिचि निसुङ्‌चिङ्‌होङ् तुक्‍नुङ् आलुङ्‌मा तुक्‍तुगेतुचिहा॥ खाचि कानुङ् ङ्‌वान्‍नेहा हेन सुम लेन न्‍लेक्‍साब्‍यामा, हाकु खाचिगा चाम्‍योङ्‌बा चा मेन्‍दामा॥

३ खाचि इहाचा मेन्‍जाले उङ्‌चि पाङ्‌बे पाङ्‌माचिभोङ् गो लाम्‍बुबे साक्‍ङा न्‍सिमेहा लोप्‍पि, इजाङ्‌बाङ्‌निङ् इखिङ्‌गो माङ्‌दुन्‍धाङ् चा न्‍दायामा॥”

४ चेलाचिङा न्‍लु, “खाॽला इसा चा मेॽनिङ्ना सुन्‍नेना ठोङ्‌बे खिङ्‌हा याॽमिचि खोॽमाहा चालेप्‍पा कानिङ् हेॽनाहाङ् ताॽमाहा?”

५ येसुङा ङ्‌खाचि छिम्‍दुचि, “न्‍निङ्‌दानुङ् चालेप्‍पा इखिङ् ङ्‌वेॽहा?”

ङ्‌खाचिङा ङ्‌गाया, “ला ओटा॥”

६ न्‍हाङ् येसुङा याॽमिचि खाम्‍बे युङ्‌मेतुचिहोङ् ला ओटा चालेप्‍पा उमुक्‍पे याङुचि न्‍हाङ् निङ्‌वाफुमा नुनिङ्‌वा पि॥ न्‍हाङा चालेप्‍पा टुकुरा-टुकुरा चोगुहोङ् चेलाचि पिचि न्‍हाङा चेलाचिङा याॽमिचि ङ्‌हाप्‍सुबिचि॥

७ ङ्‌खाचिनुङ् मिमिॽहा एकोहिच्‍चि नासाचि चा ङ्‌वाया॥ येसुङा नासागा लागि चा निङ्‌वाफुमा नुनिङ्‌वा पिहोङ् चेलाचि हाम्‍मेतुचि॥

८ घाक्‍ङा खानुङ् न्‍जो न्‍हाङ् ङोन्‍दाहा टुकुरा ङ्‌गोबुनिङ् ला डालो इप्‍तुचि॥

९ न्‍नाबे चाखुबा याॽमिचि ना माहोम्‍बोक हिङ् ङ्‌वाया॥ न्‍हाङ् येसुङा ङ्‌खा याॽमिचि बिदा पिहाक्‍सुचि॥

१० न्‍हाङा उङ् सोलोक चेलाचिनुङ् डुङ्‌गाबे थाङाहोङ् दाल्‍मानुथा लिङ्‌खाम्‍बे ख्‍या॥

फारिसिचिङा चिङ्‌गो न्‍नाक्‍तुना

(मात्‍ति १६:१-४)

११ फारिसिचि येसु वायानाबे न्‍दायाहोङ् येसुनुङ् लुखुसाa चामा न्‍दारोक्‍तु॥ ङ्‌खाचिङा येसुगा जाच चोक्‍मागा खाॽला न्‍लु, “कानिङ् वालोकपाहाङ् एको चिङ्‌गो सोॽमेता॥”

१२ खा खेप्‍सुहोङ् येसुङा केङ्‌गेॽना ओसोक्‍मा सोसाङ् लुचि, “हेन्सेन्‍हा खा याॽमिचिङा इजाङ् चिङ्‌गो सोॽमा ङ्‌योग्‍वाहा? का जेप्‍पा लुमेॽनेनिन, खाॽलाहा याॽमिचिङा इहाचा चिङ्‌गो निमा न्‍दोक्‍त्‍वानिन्‍हा॥”

१३ येसुङा खिङ् चेॽया लुइचिहोङ् ङ्‌खा याॽमिचि न्‍नाबे नाओचि, न्‍हाङ् उङ् च्‍हेन उका चेलाचिनुङ् डुङ्‌गाबे थाङाहोङ् फेरि योप्‍पारिक ख्‍या॥

फारिस नुङ् हेरोद्‌का खामिर

(मात्‍ति १६:५-१२)

१४ डुङ्‌गाबे तालगा योप्‍पारिक ङ्‌ख्‍यानिङ् चेलाचिङा चाम्‍योङ्‌बा खेॽमा म्‍मुन्‍दिक्‍सा॥ ङ्‌खाचिनुङ् एकोसे चालेप्‍पा वाया॥

१५ न्‍हाङ् येसुङा ङ्‌खाचि चेतावानि पिसाङ् लुचि, “थाङ्‌थाङ् वायानि! फारिसिचिगा खामिर नुङ् हेरोद्‌का खामिरभाङ् जोगाचोगानि॥”

१६ खा ङ्‌खेप्‍सुहोङ् चेलाचिङा उङ्‌चि-उङ्‌चि खाॽला कामा न्‍दारोक्‍तु, “कानिङ्‌नुङ् चालेप्‍पा मान्‍होङ् उङा खाॽला लुयाहा लोप्‍पि॥”

१७ उका चेलाचि खाॽला साला न्‍लेन्‍दाहा येसुङा था तोक्‍तुहोङ् ङ्‌खाचि छिम्‍दुचि, “न्‍निङ्‌दा चालेप्‍पा मान्‍होङ् खाॽला लुयाहा लोप्‍पिभोङ् इजाङ् काइवाघा? इना न्‍निङ्‌दा हाकुचा ङ्‌ङास्‍वाम्‍गान्‍हा? इना न्‍निङ्‌गा निङ्‌वा हाकुचा छाक्‍ना?

१८ न्‍निङ्‌गा मिक ङ्‌वान्‍नेहोङ्‌चा न्‍निस्‍वाम्‍गान्‍हा? न्‍हाङ् नाभाक ङ्‌वान्‍नेहोङ्‌चा ङ्‌खेप्‍स्‍वाम्‍गान्‍हा?

१९ फा ओटा चालेप्‍पा एगुङ्‌चिङ्‌होङ् फा माहोम्‍बोक याॽमि चामेतुङ्‌चिङ्‌हा न्‍निङ्‌दा मुन्‍दिम्‍घा? ङ्‌खिङ्‌बेला न्‍निङ्‌दा ङोन्‍दाहा चालेप्‍पा इखिङ् डालो छुप्‍सुक्‍साम्‍घा?”

ङ्‌खाचिङा पोलोवा म्‍बि, “एहि डालो॥”

२० येसुङा फेरि छिम्‍दुचि, “न्‍हाङ् ला ओटा चालेप्‍पाङा ना माहोम्‍बोक याॽमिचि चामेतुङ्‌चिङ्‌निङ् ङोन्‍दाहा टुकुरा इखिङ् डालो छुप्‍सुक्‍साम्‍घा?”

ङ्‌खाचिङा न्‍लु, “ला डालो॥”

२१ येसुङा फेरि ङ्‌खाचि छिम्‍दुचि, “ङ्‌खाॽलाभोङ् इना न्‍निङ्‌दा हाकुचा ङ्‌ङास्‍वाम्‍गान्‍हा?”

येसुङा मिक्‍सुरुम्‍बा नुमेतुना

२२ येसु उका चेलाचिनुङ् बेथ्‍सेदा साहारबे तायाब्‍या॥ न्‍नाबे याॽमिचिङा एको मिक्‍सुरुम्‍बा येसु वायानाबे न्‍दाहोङ् “ना याॽमि तोक्‍तिता” लुसाङ् उङ्‌चि मुक म्‍फाक्‍तुचि॥

२३ न्‍हाङ् येसुङा न्‍ना मिक्‍सुरुम्‍बा याॽमि उमुक्‍पे लाबुहोङ् तेनभाङ् पाखा खेतु॥ न्‍हाङा उङा मिक्‍सुरुम्‍बागा उमिक्‍पे थोक्‍तुहोङ् उङ् छोङ्‌बे उमुक युङ्‌साङ् छिम्‍दु, “मिमिक निमा यासुघा?”

२४ मिक्‍सुरुम्‍बाङा तोखाॽला सोसाङ् काया, “का निमा गो निमासिम्‍मेङ्‌ना, ङ्‌खाॽनिङ्‌गो याॽमिचि सिङ्‌गा उथाप लोॽवा न्‍लाम्‍मासिम्‍मेहा निस्‍वाङ्‌चिङ्‌हा॥”

२५ येसुङा फेरि न्‍नागा उमिक उमुक्‍ङा तोक्‍तितु॥ न्‍हाङ् न्‍ना याॽमिङा उचुन सोनिङ् घाक चेॽया उचुन निमा याखुबा लेक्‍सा॥

२६ न्‍हाङ् येसुङा उङ् खाॽला लुहोङ् उपाङ्‌बे पाक्‍सु, “न्‍दा ना तेन्‍बे फेरि मेउले सोरोसोर म्‍बाङ्‌बे ख्‍या॥”

येसुमाङ् खिरिस्‍ट ओम

(मात्‍ति १६:१३-२०; लुका ९:१८-२१)

२७ येसु नुङ् उका चेलाचि काइसारिया फिलिप्‍पि बाङ्‌ना साहार यो-खेहा तेन्‍चिबे ङ्‌ख्‍या॥ लाम्‍बुबे उङा उका चेलाचि छिम्‍दुचि, “याॽमिचिङा का इसा ओम लुम्‍मेहा?”

२८ ङ्‌खाचिङा न्‍लु, “इखिङ्‌ङा बाप्‍तिस्‍मा पिखुबा युहान्‍ना न्‍लुम्‍मेका, इखिङ्‌ङा निङ्‌वाफुमाभाङ् चेक्‍खुबा एलिया, न्‍हाङ् इखिङ्‌ङा च्‍हेन निङ्‌वाफुमाभाङ् चेक्‍खुबाचि माध्‍येबे एको लोप्‍पि न्‍लुम्‍मेकाना॥”

२९ येसुङा छिम्‍दुचि, “न्‍हाङ् न्‍निङ्‌दा लो का इसा ओम लुम्‍मेकाहा?”

पात्‍तुरुसङा पोलोवा पि, “न्‍दा निङ्‌वाफुमाङा पाक्‍सागाना खिरिस्‍टकान॥”

३० न्‍हाङा येसुङा ङ्‌खाचि “खा चेॽया न्‍निङ्‌दा इसा चा न्‍लुयानुम्‍चिम्‍निन” भोङ् आग्‍गे पिचि॥

येसुङा उङ् सिमाना चेॽयागा उतुम्‍बे लुचिहा

(मात्‍ति १६:२१-२३; लुका ९:२२)

३१ न्‍हाङा येसुङा उका चेलाचि उका उतुम्‍बे खाॽला लुचि, “याॽमिगा उच्‍याङा प्‍याक तुखि आङ्‌मा पोराचोङ्‌मे॥ याहुदि हाङ्‌गुम्‍बाचि, खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा उङ् इन्‍कार न्‍जोग्‍वा, न्‍हाङ् न्‍सिस्‍वा॥ ङ्‌खाॽनिङ्‌गो सुम लेन हेक्‍साङ् उङ् स्‍यानाभाङ् फेरि हिङ्‌गिलिक लेङ्‌मेॽना॥”

३२ खाॽला येसुङा उका चेलाचि खा चेॽया उचुन योक्‍मेतुचि॥ न्‍हाङ् पात्‍तुरुसङा उङ् मियोरोक खेतुहोङ् थिन्‍मा तारोक्‍तु॥

३३ ङ्‌खिङ्‌बेला येसुङा खिरिक हिक्‍साहोङ् उका चेलाचिपोटि सोसाङ् पात्‍तुरुस थिन्‍दु, “ओ साइतान, आयुम्‍भाङ् खेब्‍या! ङ्‌गा निङ्‌वा निङ्‌वाफुमा पोटिना मेन्‍ना, ङ्‌खाॽनिङ्‌गो याॽमि पोटिना ओम॥”

येसुगा जेप्‍पागा चेला

(मात्‍ति १६:२४-२८; लुका ९:२३-२७)

३४ न्‍हाङा येसुङा उका चेलाचि नुङ् न्‍नाबे ङ्‌वायाहा याॽमिचि काचिहोङ् लुचि, “सोयानुम, इसा आका चेला लेङ्‌मा मिमे न्‍नाङा उङ् आफाइ उलुङ्‌मा न्‍दुक्‍तुन्‍नि, उङ् सिमा चा त्‍यार लेङ्‌नि न्‍हाङ् उका कुरुस खुहोङ् आका हेक्‍साङ् लाचोक्‍नि॥

३५ इजाङ्‌बाङ्‌निङ् इसाङा उका हिङ्‌लुङ् हिङ्‌मेॽमा योग्‍वा, न्‍नाङा मासिॽवा, ङ्‌खाॽनिङ्‌गो इसाङा उका हिङ्‌लुङ् आका लागि नुङ् नुसालागा लागि पिवा न्‍नाङा च्‍हेन हिङ्‌मेत्‍वा॥

३६ याॽमिङा कायुङ्‌लेनबेॽहा घाक्‍थोक तोक्‍तुहोङ् चा उका हिङ्‌लुङ् च्‍हेन नास चोगुभोङ् इहा फाइदा लेक्‍साहा?

३७ नास लेक्‍साब्‍याना हिङ्‌लुङ् फेरि इमिन तोङ्‌मेॽना?

३८ ना पापि नुङ् ब्‍याभिचारि पुस्‍ताबे इसा का नुङ् का चिन्‍नेनिन्‍हा चेॽयाभाङ् ङोन्‍सिमे, न्‍नानुङ् याॽमिगा उच्‍या चा उका उप्‍पागा माहिमाबे वालोक्‍दुत्‍चिनुङ् तामेॽनिङ् ङोन्‍सिमेॽना॥”

a 

८:११ बाद्‌बिबाद चोक्‍मा न्‍दारोक्‍तु

९

१ न्‍हाङ् येसुङा फेरि ङ्‌खाचि लुचि, “जेप्‍पा, का न्‍निङ्‌दा लुमेॽनेनिन, निङ्‌वाफुमागा राज्‍या माडा साक्‍तिबे तायाना मेनिले सोम्‍मा न्‍नाबे वाखुबा इखिङ् च्‍हेन न्‍सिमेनिन्‍हा॥”

येसुगा रुप हेकोना लेक्‍साना

(मात्‍ति १७:१-१३; लुका ९:२८-३६)

२ या लेन हेक्‍साङ् येसुङा पात्‍तुरुस, याकुब नुङ् युहान्‍नासे खेतुचिहोङ् एको चान्‍चान्‍ना कोङ्‌गुबे ख्‍या॥ न्‍नाबे चेलाचिङा न्‍सोहेक्‍सुनुङ् येसुगा रुप हेकोना लेक्‍सा॥

३ उका ओतेक फु न्‍लेक्‍साहोङ् खिङ्‌तुक्‍नुङ् चाम्‍कान्‍जोगा, ना कायुङ्‌लेन्‍बे इखिङ् उचुन ह्‌वाप्‍माचिहोङ्‌चा खिङ् फु इसाङा चा चोक्‍मा ङ्‌यास्‍वान्‍चिनिन्‍हा॥

४ ङ्‌खिङ्‌बेलाक मोसा नुङ् एलिया ओताचि न्‍हाङ् येसुनुङ् साला लेन्‍मा तारोक्‍ताचु॥

५ खा निसुहोङ् पात्‍तुरुसङा येसु लु, “चिन्‍खुबा, कानिङ् न्‍नाबे वाइहा उचुन लेक्‍साहा॥ हाकु कानिङ् नाबे सुम्‍चि याक्‍सा चोगुम्‍चिम, एको ङ्‌गा लागि, एको मोसागा लागि न्‍हाङ् एको एलियागा लागि!”

६ पात्‍तुरुस नुङ् येसुगा चेलाचि किसिॽमाङा तुक्‍नुङ् आत्‍ते न्‍जोगामासाहोङ् इ लुॽमानाभोङ् उङा मिॽमाइ ङ्‌यासुन॥

७ ङ्‌खिङ्‌बेलाक खिम्‍फुरुम्‍मा तायाहोङ् ङ्‌खाचि मोप्‍तिचि, न्‍हाङ् खिम्‍फुरुम्‍माभाङ् एको खाॽलाना सेम्‍ला ताया, “ना आलुङ्‌मा तुक्‍तुङ्‌ना आच्‍या ओम, न्‍निङ्‌दा उका चेॽया खेप्‍सानुम!”

८ ङ्‌खिङ्‌बेलाक माङ् ङ्‌खाचिङा ङ्‌हिक्‍साहोङ् न्‍सोचिनिङ् न्‍नाबे येसुसे उङ्‌चिनुङ् वाया॥

९ कोङ्‌गुभाङ् मो ङ्‌ङुङ्‌मास्‍यानिङ् येसुङा ङ्‌खा उका सुम्‍भाङ् चेलाचि लुचि, “याॽमिगा उच्‍या सिमेहोङ् हिङ्‌गिलिक मेलेङ्‌ले सोम्‍मा हेन निसुम्‍घा चेॽया इसा चा न्‍लुयानुम्‍चिम्‍निन॥”

१० ङ्‌खाचिङा येसुगा खा चेॽया उङ्‌चि निङ्‌वाबे ङ्‌युक्‍सु, ङ्‌खाॽनिङ्‌गो “स्‍यानाभाङ् हिङ्‌गिलिक लेङ्‌मा बाङ्‌ना इना ओम?” कासाङ् उङ्‌चि-उङ्‌चि छिम्‍खुसा न्‍जाया॥

११ न्‍हाङ् येसु न्‍छिम्‍दु, “धार्मासाप्‍ला चिन्‍खुबाचिङा मुक्‍ति पिखुबा हाङ् खिरिस्‍ट हाक्‍निङ् ओन्‍दाङ् एलिया माङ् तामेॽनाभोङ् इजाङ् ङ्‌गामेहा?”

१२ येसुङा लुचि, “ङ्‌खा चेॽया जेप्‍पा ओम, एलिया ओन्‍दाङ् तामेहोङ् घाक चेॽया तोङ्‌मा माङ् पोर्ने ओम॥ ङ्‌खाॽलाहोङ्‌माङ् याॽमिगा उच्‍याङा प्‍याक तुखि आङ्‍द्‌वा न्‍हाङ् घाक्‍ङा इन्‍कार न्‍जोग्‍वाना भोङ् धार्मासाप्‍लाबे न्‍छेप्‍तामान्‍हायि?

१३ सोयानुम, का न्‍निङ्‌दा लुमेॽनेनिन, एलिया तायाब्‍यामाना॥ उका उतुम्‍बे धार्मासाप्‍लाबे छेप्‍ताहा लोॽवा याॽमिचिङा उङ् इचोक्‍मा म्‍मितु, ङ्‌खाॽला न्‍जोगु॥”

इसिॽना मुइङा याक्‍सुना बाबु नुयाना

(मात्‍ति १७:१४-२१; लुका ९:३७-४३)

१४ उङ्‌चि हेकोहा चेलाचि ङ्‌वायाना ठोङ्‌बे न्‍लासारायानिङ् ओरिपोरि प्‍याक याॽमिचि न्‍छुप्‍सामासा न्‍हाङ् धार्मासाप्‍ला चिन्‍खुबाचि नुङ् येसुगा चेलाचि लुखुसा न्‍जामान्‍स्‍या॥

१५ ङ्‌खा याॽमिचि येसु न्‍निसुहोङ् सोलोक आच्‍चाम्‍मा ङ्‌ङेता न्‍हाङ् लुक्‍साङ् ङ्‌ख्‍याहोङ् येसु स्‍वागात न्‍जोगु॥

१६ न्‍हाङा येसुङा ङ्‌खाचि छिम्‍दुचि, “न्‍निङ्‌दा इहा चेॽयागा उतुम्‍बे लुखुसा चामासिइवाघा?”

१७ प्‍याक याॽमिलुम्‍भाङ् एको याॽमिङा येसु सेमेसाङ् लु, “चिन्‍खुबा, आच्‍या बाबु का न्‍दाबे ताक्‍सुङ्‌ना॥ उङ् इसिॽना मुइङा याक्‍सुक्‍सुहोङ् चेक्‍माइ ङ्‌यामेन्‍ना॥

१८ उङ् इसिॽना मुइङा लाभेक्‍सुना बेलाक्‍पे खाम्‍बे चेम्‍मे, उया भोरि फिज लोन्‍द्‌वा, ओकेङ् छिम्‍द्‌वाचि न्‍हाङ् थोत्‍थो थोतिना लोॽवा लेङ्‌मेॽना॥ का ङ्‌गा चेलाचि ‘इसिॽना मुइ लोन्‍धाक्‍ताब्‍यानुम’ लुङ्‌चिङ् ङ्‌खाॽनिङ्‌गो उङ्‌चिङा ङ्‌यासुनिन्‍ना॥”

१९ येसुङा ङ्‌खाचि लुचि, “इमिन्‍हा बिस्‍वास मेॽनिङ्‌हा याॽमिचि! का न्‍निङ्‌दानुङ् इखिङ् सोम्‍मा वाङा? न्‍हाङ् हेॽनिङ् सोम्‍मा साहाचोक्‍नेनिन? हेॽनाइ न्‍ना न्‍नाबे आप्‍तानुम॥”

२० ङ्‌खाचिङा न्‍ना येसुगा उयुम्‍बे न्‍दा॥ न्‍हाङा न्‍ना इसिॽना मुइङा येसु निसुहोङ् सोलोक न्‍ना बाबु खाम्‍बे हुच्‍चेरेप चेप्‍तु॥ न्‍हाङ् न्‍ना बाबुङा उया भोरि फिज लोन्‍दुहोङ् यो-खे काङ्‌गुलिङ्-वाङ्‌गुलिङ् काङ्‌मा तारोक्‍तु॥

२१ येसुङा न्‍नागा उप्‍पा छिम्‍दु, “हेॽनिङ् न्‍हाङ्‌तो ना खाॽला लेक्‍साना?”

न्‍ना बाबुगा उप्‍पाङा लु, “पिछा न्‍हाङ्‌तोमाङ् खाॽला लेक्‍साना ओम॥

२२ इसिॽना मुइङा उङ् सिमागा दाफे-दाफे मि नुङ् माङ्‌च्‍वाबे उमेत्‍वा॥ हाङ्‌बा, न्‍दा यास्‍वागानाभोङ् कानिङ् लुङ्‌मा तुक्‍ताघोङ् फाता॥”

२३ येसुङा न्‍ना लु, “‘न्‍दा यास्‍वागानाभोङ्’ न्‍दा इजाङ् खाॽला कामेकाना? बिस्‍वास चोक्‍खुबागा लागि गो घाक चेॽया लेङ्‌मेहा॥”

२४ खा चेॽया खेप्‍सुहोङ् सोलोक न्‍ना बाबुगा उप्‍पाङा ओक्‍साङ् खाॽला लु, “चिन्‍खुबा, का बिस्‍वास चोग्‍वाङ्, ङ्‌खाॽनिङ्‌गो का बिस्‍वास माॽनिङ्‌ना याॽमिङान आका बिस्‍वास पुताब्‍याङ्॥”

२५ न्‍हाङ् प्‍याक याॽमिचि उङ्‌पोटि न्‍लुक्‍तारायेतासाहा निसुचिहोङ् येसुङा इसिॽना मुइ थिन्‍साङ् लु, “ओ मेन्‍जेक्‍खुबा नुङ् मेखेम्‍खुबा इसिॽना मुइ, ना बाबुभाङ् लोन्‍दाख्‍या न्‍हाङ् फेरि हेॽनिङ्‌चा नाबे ङ्‌ङुयान॥”

२६ न्‍हाङा न्‍ना इसिॽना मुइ ओक्‍साङ्, न्‍ना बाबु स्‍याना लोॽवा थोत्‍थो चोगोओहोङ् लोन्‍दाख्‍या, न्‍हाङ् प्‍याक याॽमिङा “लु ना बाबु गो स्‍याना” ङ्‌गाया॥

२७ ङ्‌खाॽनिङ्‌गो येसुङा उमुक लाबुहोङ् पोगु न्‍हाङ् उङ् मुथिङ्‌गिरिक पोगा॥

२८ येसु पाहोङ्‌बे उयाहोङ् उका चेलाचिङा स्‍वाक न्‍छिम्‍दु, “कानिङ् च्‍हेन इजाङ् न्‍ना इसिॽना मुइ लोन्‍नाहाङ्‌मा ङ्‌यासुम्‍ङान्‍ना?”

२९ येसुङा पोलोवा पिचि, “खाॽलाना इसिॽना मुइ गो पार्थानाङासे लोन्‍नाहाङ्‌मा यामेॽना, हेकोना हेॽनाचा लाम्‍बु मान्‍ना॥”

येसुङा उङ् सिमाना चेॽयागा उतुम्‍बे फेरि लुचिहा

(मात्‍ति १७:२२-२३; लुका ९:४३-४५)

३० येसु नुङ् उका चेलाचि न्‍नाभाङ् न्‍लोन्‍दाहोङ् गालिल लिङ्‌खाम लेङ्‌साङ् ङ्‌ख्‍या॥ खा चेॽया इसाङा चा था न्‍दोक्‍तुनिन्‍नि बाङ्‌ना उङ् मितामासा,

३१ इजाङ्‌बाङ्‌निङ् उङा उका चेलाचिसे चिन्‍मा मितुक्‍साचि॥ उङा ङ्‌खाचि लुचि, “याॽमिगा उच्‍या न्‍लाब्‍वाहोङ् याॽमिचिगा मुक्‍पे म्‍बिवा॥ ङ्‌खाचिङा उङ् न्‍सिस्‍वा, ङ्‌खाॽनिङ्‌गो न्‍सिसुनागा सुम लेन हेक्‍साङ् उङ् फेरि हिङ्‌गिलिक लेङ्‌मेॽना॥”

३२ ङ्‌खाॽनिङ्‌गो चेलाचिङा खा चेॽयागा तुम्‍बिला ङ्‌ङासुनिन न्‍हाङ् उङ् छिम्‍मा चा ङ्‌गिसिता॥

इसा माडा?

(मात्‍ति १८:१-५; १०:४२; लुका ९:४६-५०)

३३ उङ्‌चि काफार्नाहुम साहारबे न्‍दाया न्‍हाङ् पाहोङ्‌बे ङ्‌ङुयाहोङ् येसुङा चेलाचि छिम्‍दुचि, “लाम्‍बुबे न्‍निङ्‌दा इहा लुखुसा चामासिइघा?”

३४ ङ्‌खाॽनिङ्‌गो ङ्‌खाचि स्‍वाक ङ्‌वाया, इजाङ्‌बाङ्‌निङ् उङ्‌चि लाम्‍बुबे “कानिङ्‌बे इसा माडा ओम” भोङ् लुखुसा न्‍जायामासा॥

३५ येसु युङा न्‍हाङ् एहि जाना चेलाचि काचिहोङ् लुचि, “घाकहाक्‍निङ् ओन्‍दाङ्a लेङ्‌मा योक्‍खुबाङा घाकहाक्‍निङ् हेक्‍साङ् लेङ्‌माहोङ् घाक्‍का सेवाक लेङ्‌माहा॥”

३६ न्‍हाङ् येसुङा एको मिना पिछा ताहोङ् ङ्‌खाचिगा उयुम्‍बे युक्‍सु, न्‍हाङा न्‍ना पिछा याङुहोङ् चेलाचि लुचि,

३७ “आका आनिङ्‌बे खाॽलाहा पिछाचि स्‍वागात चोक्‍खुबाङा का स्‍वागात चोङ्‌मेङ्, न्‍हाङा का स्‍वागात चोक्‍खुबाङा का पाङ्‌खुबा स्‍वागात चोग्‍वाना॥”

३८ उका चेला माध्‍येबे युहान्‍नाङा येसु लु, “चिन्‍खुबा, कानिङ् ङ्‌गा न्‍निङ्‌बे एको याॽमिङा इसिॽहा मुइचि लोन्‍नाहाङ्‌मास्‍याना निसुम्‍ङा, ङ्‌खाॽनिङ्‌गो उङ् कानिङ्‌नुङ् ङ्‌गा हेक्‍साङ् लाम्‍खुबा याॽमि म्‍मेतासान्‍होङ् ङ्‌खाॽला चोक्‍मा म्‍बिम्‍ङान्‍ना॥”

३९ येसुङा पोलोवा पिचि, “उङ् इच्‍चा न्‍जोगानुम्‍निन, इजाङ्‌बाङ्‌निङ् आनिङ्‌बे आच्‍चाम्‍माहा काम चोक्‍खुबाङा सोलोक आका बिरुद्‌दाबे इसिॽहा चेॽया चेक्‍मा ङ्‌यास्‍वान्‍हा॥

४० एङ्‌गा बिरोध मेन्‍जोक्‍खुबा याॽमि कानिङ् पोटिना ओम॥

४१ जेप्‍पा का न्‍निङ्‌दा लुमेॽनेनिन, इसाङा न्‍निङ्‌दा न्‍दा खिरिस्‍टका ओमगान्‍भोङ् आनिङ्‌बे एक गिलास माङ्‌च्‍वासे होङ्‌चा उङ्‌मा पिइवागा न्‍नाङा इनाम तोक्‍त्‍वाहा॥”

पाप चोक्‍मेखुबागा लागि चेतावानि

(मात्‍ति १८:६-९; लुका १७:१-२)

४२ येसुङा फेरि लुचि, “काबे बिस्‍वास चोक्‍खुबाचि माध्‍येबे इसाङा एको मिना याॽमि पाप चोक्‍मेत्‍वा, न्‍नागा ओखोम्‍बे माडा लुङ्‌खाक्‍का डेङ्‌खा छुम्‍बिॽमाहोङ् सामुन्‍दाराबे लेम्‍नाहाङ्‌मा उचुन लेङ्‌मेॽना॥

४३ न्‍दा ङ्‌गा म्‍मुक्‍ङा पाप चोक्‍मेमेकाहाभोङ् न्‍ना चेनाहाक्‍सु॥ हिचिचि मुक्‍नुङ् हेॽनिङ्‌चा मेन्‍सिखुबा मिबे आमा हाक्‍निङ्‌गो डुडे लेङ्‌माहोङ् मेन्‍सिमाना हिङ्‌लुङ् तोक्‍मा उचुन ओम॥

४४ (न्‍ना नाराक्‍पे हेॽनिङ्‌चा फिबाकचि न्‍सिमेनिन न्‍हाङ् न्‍नाबेॽना मि हेॽनिङ्‌चा न्‍सिमेन्‍ना)॥

४५ न्‍हाङ् न्‍दा न्‍लाङ्‌ङा पाप चोक्‍मेमेकाहाभोङ् न्‍ना न्‍लाङ् चेनाहाक्‍सु॥ हिचिचि लाङ्‌चिनुङ् नाराक्‍पे आमा हाक्‍निङ्‌गो एको लाङ् मेॽनिङ्‌होङ्‌चा मेन्‍सिमाना हिङ्‌लुङ् तोक्‍मामाङ् उचुन ओम॥

४६ (न्‍ना नाराक्‍पे हेॽनिङ्‌चा फिबाकचि न्‍सिमेनिन न्‍हाङ् न्‍नाबेॽना मि हेॽनिङ्‌चा न्‍सिमेन्‍ना)॥

४७ न्‍हाङ् ङ्‌खाॽलामाङ् ङ्‌गा म्‍मिक्‍ङा न्‍दा पाप चोक्‍मेमेकाहाभोङ् न्‍ना लोन्‍दाहाक्‍सु इजाङ्‌बाङ्‌निङ् हिच्‍चि मिकचिनुङ् नाराक्‍पे आमा हाक्‍निङ्‌गो एकोसे मिकनुङ् निङ्‌वाफुमागा राज्‍याबे उमा उचुन ओम॥

४८ (न्‍ना नाराक्‍पे हेॽनिङ्‌चा फिबाकचि न्‍सिमेनिन न्‍हाङ् न्‍नाबेॽना मि हेॽनिङ्‌चा न्‍सिमेन्‍ना)॥

४९ इजाङ्‌बाङ्‌निङ् मिङा बोलिदान सुद्‌दा चोग्‍वाहा लोॽवा मिङा माङ् घाक सुद्‌दा चोग्‍वाचिहा॥

५० युम उचुन्‍हा थोक ओम, ङ्‌खाॽनिङ्‌गो युमगा लाक्‍ना मासाब्‍याभोङ् ङ्‌खा फेरि इङा लाक्‍नुङ् चोक्‍माहा? न्‍निङ्‌गा हिङ्‌लुङ्‌बे युम वानि न्‍हाङ् घाक्‍नुङ् तोङिघोङ् उचुन वायानि॥”

a 

९:३५ इम्‍ना लेङ्‌मा योक्‍खुबा

फोङ्‌साप्‍ला पिॽमाना उतुम्‍बे येसुङा चिन्‍दुचिहा

(मात्‍ति १९:१-१२; लुका १६:१८)

१०

१ येसु न्‍ना ठोङ् नाओहोङ् यार्दान होङ्‌मागा योप्‍पारिक याहुदिया लिङ्‌खाम्‍बे ख्‍या॥ न्‍नाबे चा प्‍याक याॽमिचि न्‍छुप्‍सा न्‍हाङ् उङा साधाइहा लोॽवा ङ्‌खाचि चिन्‍मा तारोक्‍तुचि॥

२ एको हिप्‍पाङ् फारिसिचि येसु वायानाबे न्‍दायाहोङ् जाच चोक्‍साङ् न्‍छिम्‍दु, “कायास्‍याॽलो, उहिङ्‌खुबाङा उहिङ्‌खुमा नान्‍सिॽमा लेङ्‌मेॽनायेम न्‍लेङ्‌मेन्‍नायेम?”

३ येसुङा ङ्‌खाचि छिम्‍दुचि, “मोसाङा इमिन्‍हा आग्‍गे पिइमिघा?”

४ ङ्‌खाचिङा न्‍लु, “मोसाङा गो फोङ्‌साप्‍ला छेम्‍बिॽमाहोङ् हिङ्‌खुमा नान्‍सिॽमा होङ्‌चा लेङ्‌मेॽना कायामाना॥”

५ येसुङा ङ्‌खाचि लुचि, “न्‍ना गो न्‍निङ्‌दा निङ्‌वाफुमागा चेॽया खेम्‍मा ङ्‌गाक्‍सिगान्‍होङ् खाॽलाना आग्‍गे छेप्‍तिबिइघा ओम॥

६ ङ्‌खाॽनिङ्‌गो उथुक्‍पे निङ्‌वाफुमाङा याॽमिचि बाबु नुङ् मामु माङ् चोगुचि॥

७ ‘न्‍हाङामाङ् बाबु याॽमिङा उप्‍पा-उमा न्‍नाॽवाचिहोङ् उहिङ्‌खुमानुङ् तोङ्‌नुङ्‌मेचि,

८ न्‍हाङ् ङ्‌खाचि तोङ्‌मेचिहोङ् एको सालुङ् लेङ्‌मेचि॥’ हाकु गो ङ्‌खाचि हिप्‍पाङ् मेन्‍ना, ङ्‌खाॽनिङ्‌गो एको ओम्‍चि॥

९ न्‍हाङामाङ् निङ्‌वाफुमाङा एको चोगुचिहा याॽमिङा म्‍फोक्‍सुन्‍चिनिन्‍नि॥”

१० न्‍हाङा येसु नुङ् उका चेलाचि पाङ्‌बे न्‍लासाहोङ् चेलाचिङा खा चेॽयागा उतुम्‍बे फेरि येसु न्‍छिम्‍दु॥

११ न्‍हाङ् उङा ङ्‌खाचि लुचि, “इसाङा उहिङ्‌खुमा नासिॽवाहोङ् हेकोना थाङ् छेङ्‌वा, न्‍नाङा ओन्‍दाङ्‌ना उहिङ्‌खुमागा बिरुद्‌दाबे ब्‍याभिचार चोगाना लेङ्‌मे॥

१२ ङ्‌खाॽलामाङ् मामुङा चा उहिङ्‌खुबा नासिॽवाहोङ् हेकोनानुङ् ख्‍याभोङ् न्‍नाङा ब्‍याभिचार चोगाना लेङ्‌मेॽना॥”

येसुङा पिछाचि आसिक पिचिहा

(मात्‍ति १९:१३-१५; लुका १८:१५-१७)

१३ येसुङा उमुक युक्‍सुहोङ् आसिक पिचिनिभोङ् याॽमिचिङा उङ्‌चि पिछाचि उङ् वायानाबे न्‍दाचि॥ ङ्‌खाॽनिङ्‌गो उका चेलाचिङा ङ्‌खाचि न्‍थिन्‍दुचि॥

१४ खाॽला न्‍थिन्‍दुचिहा निसुचिहोङ् येसुगा ओलोक खोता, न्‍हाङ् ङ्‌खाचि लुचि, “मिमिॽहा पिछाचि काबे तामा पियानुम्‍चिम, ङ्‌खाचि ङ्‌ङोन्‍दानुम्‍चिम्‍निन इजाङ्‌बाङ्‌निङ् निङ्‌वाफुमागा राज्‍या खा पिछानाछाचि लोॽवाहाचिगा माङ् ओम॥

१५ जेप्‍पा का न्‍निङ्‌दा लुमेॽनेनिन, खा पिछाचिङा लोॽवा इसाङा निङ्‌वाफुमागा राज्‍या लियान्‍जोग्‍वानa, न्‍ना न्‍नाबे उमा न्‍दोक्‍त्‍वान्‍ना॥”

१६ न्‍हाङ् उङा ङ्‌खा पिछाचि उलाङ्‌बे याङुचिहोङ् एको-एको चोक्‍साङ् घाक छोङ्‌बे उमुक युङ्‌साङ् आसिक पिचि॥

थुङ्‌दुना याॽमि

(मात्‍ति १९:१६-३०; लुका १८:१८-३०)

१७ येसु न्‍नाभाङ् खेक्‍सासानिङ् एको याॽमि लुक्‍साङ् तायाहोङ् उका ओन्‍दाङ् लाङ्‌छुक्‍पे युङाहोङ् उङ् छिम्‍दु, “ओ नुराङ्‌बा, हेॽनिङ्‌चा मेन्‍सिमाना हिङ्‌लुङ् तोक्‍मागा का इचोक्‍ङा?”

१८ येसुङा न्‍ना लु, “न्‍दा इजाङ् का नुराङ्‌बा लुमेङ्‌गाना? नुराङ्‌बा गो निङ्‌वाफुमा सेॽना॥

१९ निङ्‌वाफुमागा आग्‍गे गो न्‍दा था वान्‍ने, याॽमि मेन्‍सिमाचि, ब्‍याभिचार मेन्‍जोक्‍मा, मेङ्‌खुमा, मेनाहा चेॽया मेन्‍जेक्‍मा, ठागाहा मेलेङ्‌मा न्‍हाङ् पा-माचि आदार चोक्‍माचि॥”

२० उङा लु, “चिन्‍खुबा, खा घाक आग्‍गे गो वेन्‍चानिङ् नाहाङ्‌तोमाङ् येनुक्‍तुक्‍सुङ्‌हा॥”

२१ येसुङा न्‍ना याॽमि सो न्‍हाङ् उलुङ्‌मा तुक्‍तुहोङ् लु, “न्‍दा चोक्‍माना काम हाकुचा एको वेॽना॥ न्‍दानुङ् वेॽहा घाक्‍थोक इनुचोघोङ् इहाचा मेवाखुबा तुखिसुम्‍बाचि याङ् हाप्‍सुबिचि, खाॽला चोगागाभोङ् न्‍दा वालोकपे याङ्सा तोक्‍त्‍वाघा॥ न्‍हाङा न्‍दा आका आहेक्‍साङ् लाचोगा॥”

२२ खा चेॽया खेप्‍सुहोङ् न्‍ना याॽमिङा उनाचिक खोक्‍सि न्‍हाङ् उनाचिक कुइम चोक्‍साङ् न्‍नाभाङ् लामाख्‍या, इजाङ्‌बाङ्‌निङ् उङ्‌नुङ् प्‍याक याङ्सा वाया॥

२३ येसुङा ओरिपोरि सोहोङ् चेलाचि लुचि, “थुङ्‌दुहा याॽमिचि निङ्‌वाफुमागा राज्‍याबे उमा इखिङ् छाक्‍हा!”

२४ येसुगा ओचेॽया ङ्‌खेप्‍सुहोङ् उका चेलाचि आच्‍चाम्‍मा ङ्‌ङेता॥ ङ्‌खाॽनिङ्‌गो येसुङा ङ्‌खाचि फेरि लुचि, “पिछाचि! निङ्‌वाफुमागा राज्‍याबे उमा जेप्‍पा छाक्‍हा॥

२५ थुङ्‌दुना याॽमि निङ्‌वाफुमागा राज्‍याबे उमा हाक्‍निङ्‌गो ओओक लुॽमेगा ओहोङ्‌बे उमा साजिलोना॥”

२६ खा ङ्‌खेप्‍सुहोङ् येसुगा चेलाचि झान आच्‍चाम्‍मा ङ्‌ङेता, न्‍हाङ् खाॽला लुसाङ् न्‍छिम्‍दु, “ङ्‌खाॽलाभोङ् इसाङा मुक्‍ति तोक्‍मा ङ्‌यास्‍वाना?”

२७ येसुङा ङ्‌खाचि सोसाङ् लुचि, “सोयानुम, खा काम याॽमिभाङ् गो लेङ्‌माइ मेयामाहा काम ओम, ङ्‌खाॽनिङ्‌गो निङ्‌वाफुमाभाङ् लेङ्‌मायामेहा, इजाङ्‌बाङ्‌निङ् निङ्‌वाफुमाङा घाक काम चोक्‍मा यास्‍वाहा॥”

२८ न्‍हाङ् पात्‍तुरुसङा लु, “हाङ्‌बा, कानिङ् गो आनिङ्‌गा घाक थोक नाओम्‍ङाहोङ् ङ्‌गा हेक्‍साङ् लामिमिङ्‌हा॥”

२९ येसुङा लुचि, “जेप्‍पा का न्‍निङ्‌दा लुमेॽनेनिन, इसाङा आका लागि नुङ् नुसालागा लागि उप्‍पा-उमा, उच्‍याचि, उफु उना, उनुन्‍छाचि, पाङ्, लाम्‍धाङ् नाॽवाचि,

३० न्‍नाङा तुखिनुङ् खा हाक्‍निङ्‌चा होम्‍बोक गुना प्‍याक उप्‍पा-उमा, उच्‍याचि, उफुउनुन्‍छाचि, उनाउनुन्‍छाचि, पाङ् लाम्‍धाङ् ना युगपे तोक्‍त्‍वाहा॥ न्‍हाङा तायेॽना युगपे च्‍हेन हेॽनिङ्‌चा मेन्‍सिमाना हिङ्‌लुङ् तोक्‍त्‍वाना॥

३१ ङ्‌खाॽनिङ्‌गो लोप ओन्‍दाङ्b लेङ्‌खुबा याॽमिचि प्‍याक हेक्‍साङ् ङ्‌ङामे न्‍हाङ् लोप हेक्‍साङ् ङ्‌ङायाहाचि ओन्‍दाङ् न्‍लेङ्‌मेहा॥”

येसुङा सुम्‍ना खेप उङ् सिमाना चेॽयागा उतुम्‍बे लुचिहा

(मात्‍ति २०:१७-१९; लुका १८:३१-३४)

३२ येसु नुङ् उका चेलाचि यारुसालेम्‍बे ङ्‌ख्‍यानिङ् येसु चेलाचिगा ओन्‍दाङ्-ओन्‍दाङ् लाम्‍मास्‍या॥ ङ्‌खिङ्‌बेला उका चेलाचि आच्‍चाम्‍मा ङ्‌ङेतामासा न्‍हाङ् हेक्‍साङ्-हेक्‍साङ् न्‍दाएतासाहा याॽमिचि च्‍हेन ङ्‌गिसितामासा॥ येसुङा फेरि चा उका एहि जाना चेलाचि काचिहोङ् उङा आङ्‌धेक्‍सुसाहा चेॽयागा उतुम्‍बे लुचि,

३३ “खेप्‍सानुम, कानिङ् यारुसालेम खेॽमासिइवा॥ कानिङ् न्‍नाबे तास्‍वाम्‍होङ् याॽमिचिङा याॽमिगा उच्‍या न्‍लाब्‍वाहोङ् खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिगा मुक्‍पे जिम्‍मा म्‍बिवा॥ न्‍हाङ् ङ्‌खाचिङा उङ् सिमागा निङ्‌वाफुमा चिनामेन्‍दोक्‍खुबा जातिचिगा मुक्‍पे जिम्‍मा म्‍बिवा॥

३४ ङ्‌खा याॽमिचिङा उङ् खिजे न्‍जात्‍वा, न्‍थोक्‍त्‍वा, कोर्रा ङ्‌ङेन्‍द्‌वा न्‍हाङ् न्‍सिस्‍वा॥ ङ्‌खाॽनिङ्‌गो सुम्‍ना लेन्‍बे उङ् स्‍यानाभाङ् हिङ्‌गिलिक लेङ्‌मेॽना॥”

याकुब नुङ् युहान्‍नाङा नाक्‍ताचुहा चेॽया

(मात्‍ति २०:२०-२८)

३५ न्‍हाङा जाब्‍दियागा हिप्‍पाङ् उच्‍याचि याकुब नुङ् युहान्‍ना येसु वायानाबे तायाचि न्‍हाङ् खाॽला लुयाचु, “चिन्‍खुबा, कान्‍चिङ् मिताङ्‌चुङ्‌हा चेॽया पुरा चोक्‍ताब्‍याभोङ् लुसे तायामाङ्‌चिङ्‌हा॥”

३६ येसुङा ङ्‌खाचि छिम्‍दुचि, “न्‍जिङ्‌गा लागि का इ चोङ्‌बिॽनेन्‍चिन बाङ्‌ना न्‍जिङ्‌दा मिम्‍मेचिघा?”

३७ ङ्‌खाचिङा लुयाचु, “हाङ्‌बागा माहिमित राज्‍याबे कान्‍चिङ् उफुउनुन्‍छा ङ्‌गा छुप्‍ताङ् नुङ् फेक्‍साङ्‌पोटि युङ्‌मा तोक्‍चुङ्‌नि॥”

३८ ङ्‌खाॽनिङ्‌गो ङ्‌खाचि येसुङा लुचि, “न्‍जिङ्‌दा इहा नाक्‍मा सिम्‍मेचिगा, ङ्‌खा चेॽया न्‍जिङ्‌दा था माङ् मान्‍ना॥ इना का उङ्‌वाङ्‌ना तुखिगा खोरेकपाहाङ् न्‍जिङ्‌दा उङ्‌मा यामेचुघा? न्‍हाङ् का लियाचोग्‍वाङ्‌ना बाप्‍तिस्‍मा लियाचोक्‍मा यामेचुगाना?”

३९ ङ्‌खाचिङा उङ् लुयाचु, “कान्‍चिङ् यामेङ्‌चुङ्‌हा॥”

न्‍हाङा येसुङा ङ्‌खाचि लुचि, “न्‍जिङ्‌दा जेप्‍पा का उङ्‌वाङ्‌ना खोरेकपाहाङ् उङ्‌मेचुगा न्‍हाङ् का लियाचोगुङ्‌ना बाप्‍तिस्‍मा चा लियाचोङ्‌मेचुगा,

४० ङ्‌खाॽनिङ्‌गो आका छुप्‍ताङ् नुङ् फेक्‍साङ्‌पोटि युङ्‌मा पिॽमाना चोक्‍तोक कानुङ् मान्‍ना॥ ङ्‌खा ठोङ्‌चि गो निङ्‌वाफुमाङा इसागा लागि त्‍यार चोगुक्‍सुचि, ङ्‌खाचिमाङ् पिवाचिहा॥”

४१ खा चेॽया ङ्‌खेप्‍सुहोङ् हेकोहा एखेङ् जाना चेलाचिगा ङ्‌खा हिप्‍पाङ् उफुउनुन्‍छाचिनुङ् उङ्‌चि लोक खोता॥

४२ न्‍हाङ् येसुङा ङ्‌खाचि घाक एक ठोङ्‌बे काचिहोङ् लुचि, “न्‍निङ्‌दा था वान्‍ने, कायुङ्‌लेन्‍बे राज्‍या चोक्‍खुबाचिङा याॽमिचि इमिन चोक्‍मा म्‍मित्‍वाचि ङ्‌खाॽला न्‍जोग्‍वाचि, न्‍हाङ् माम्‍माहा याॽमिचिङा मिमिॽहाचि छोङ्‌बे चोक्‍तोक न्‍जोग्‍वा॥

४३ ङ्‌खाॽनिङ्‌गो न्‍निङ्‌दा च्‍हेन ङ्‌खाॽला चोक्‍मा न्‍लेङ्‌मेन्‍हा॥ न्‍निङ्‌दाबे माडा लेङ्‌मा योक्‍खुबाङा घाक्‍का सेवा चोगुनि॥

४४ न्‍हाङा घाकहाक्‍निङ् माडा लेङ्‌मा योक्‍खुबा च्‍हेन घाक्‍का दास लोॽवा लेङ्‌नि॥

४५ इजाङ्‌बाङ्‌निङ् याॽमिगा उच्‍या चा सेवा तोक्‍मागा मेन्‍ना, ङ्‌खाॽनिङ्‌गो सेवा चोक्‍से नुङ् प्‍याक याॽमिचि पापपाहाङ् फोङ्‌मागा लागि उका हिङ्‌लुङ् बोलिदान पिसे तायाना ओम॥”

मिक्‍सुरुम्‍बा बार्तिमाइ

(मात्‍ति २०:२९-३४; लुका १८:३५-४३)

४६ येसु नुङ् उका चेलाचि यारिहो साहारबे न्‍दायाब्‍या॥ न्‍हाङ् न्‍ना साहारभाङ् न्‍लोन्‍दाख्‍यानिङ् प्‍याक याॽमिचि चा उङ्‌चिनुङ् ङ्‌ख्‍या॥ ङ्‌खिङ्‌बेला तिम्‍माइगा उच्‍या बार्तिमाइ बाङ्‌ना एको मिक्‍सुरुम्‍बा नाङ्‌चाखुबा लाम्‍बुगा उलाप्‍पे युङामासा॥

४७ उङा नासारात बेॽना येसु तायाना था तोक्‍तुहोङ् खाॽला कासाङ् ओक्‍ता, “ओ दाउदका उच्‍या येसु, का दाया चोगाङ्॥”

४८ प्‍याक्‍ङा न्‍ना याॽमि स्‍वाक वाया लुसाङ् न्‍थिन्‍दु, ङ्‌खाॽनिङ्‌गो न्‍ना झान तुक्‍नुङ् ओक्‍ता, “ओ दाउदका उच्‍या का दाया चोगाङ्॥”

४९ न्‍हाङा लाम्‍मास्‍यानुङ् येसु येबाहोङ् लुचि, “न्‍ना याॽमि नाबे कायानुम!” ङ्‌खाचिङा न्‍ना मिक्‍सुरुम्‍बा खाॽला लुसाङ् ङ्‌गा, “न्‍दा चोन्‍दास्‍या, येसुङा न्‍दा काॽमा सिम्‍मेकाना, हानि आबा!”

५० न्‍हाङा न्‍ना मिक्‍सुरुम्‍बा ओफोॽमा लेप्‍ताहाक्‍सुहोङ् मुथिङ्‌गिरिक पोगा न्‍हाङ् येसु वायानाबे ताया॥

५१ येसुङा उङ् छिम्‍दु, “ङ्‌गा लागि का इहा चोङ्‌बिॽनेन?”

उङा लु, “चिन्‍खुबा, का आमिक्‍ङा निमा यासुङ्‌नि॥”

५२ येसुङा लु, “ख्‍या, ङ्‌गा बिस्‍वासङा न्‍दा निखुबा लेक्‍सामागाना॥” ङ्‌खिङ्‌बेलाक्‍माङ् न्‍ना याॽमि उमिक्‍ङा निखुबा लेक्‍साहोङ् येसुगा हेक्‍साङ् लाचोगा॥

a 

१०:१५ गाराहान न्‍जोग्‍वान

b 

१०:३१ इम्‍ना लेङ्‌खुबा

यारुसालेम्‍बे येसु स्‍वागात न्‍जोगुना

(मात्‍ति २१:१-११; लुका १९:२८-४०; युहान्‍ना १२:१२-१९)

११

१ येसुनुङ् उका चेलाचि यारुसालेम्‍बे ङ्‌खेॽमास्‍यानिङ् यारुसालेम्‍गा उयुम्‍बेॽना जाइतुन बाङ्‌ना कोङ्‌गुगा उयुम्‍बेॽना बेथ्‍फागे नुङ् बेथानिया ठोङ्चिबे न्‍दायाब्‍या॥ न्‍हाङा येसुङा हिप्‍पाङ् उका चेलाचि खाॽला लुचिहोङ् पाक्‍सुचि,

२ “युयुन्‍ना तेन्‍बे ख्‍याचि॥ न्‍नाबे उमेचिगाहोङ् सोलोक खिङ् सोम्‍मा इसा चा न्‍थाङानिन्‍हा एको गाधागा उच्‍या छुयानेसाना तुम्‍मेचुगा न्‍ना फुक्‍साप्‍ताचु॥

३ याॽमिचिङा ‘ना गाधागा उच्‍या इजाङ् फुङ्‌मेचुगाना’ लुसाङ् छिम्‍दाचिगाभोङ् ‘ना हाङ्‌बा चाहाचोगामाना, उङा छिटो लासुबिइवाघा’ लुयाचुचि॥”

४ न्‍हाङ् उङ्‌चि ख्‍याचि, खेॽमास्‍याचिनिङ् जेप्‍पा एको पाङ्‌गा पाखा वालाम्‍बुङ्‌गा उयुम्‍बे गाधागा उच्‍या छुयामासाना तुप्‍साचु॥ न्‍ना फुङ्‌मास्‍याचिनिङ्

५ न्‍नाबे ङ्‌येबाहा एको हिप्‍पाङ् याॽमिचिङा उङ्‌चि न्‍छिम्‍दुचि, “न्‍ना गाधा इजाङ् फुङ्‌मासिमेचिघा?”

६ उङ्‌चिङा येसुङा लुचिहा लोॽवा पोलोवा पियाचुचि, न्‍हाङ् ङ्‌खा याॽमिचिङा खेॽमा म्‍बिचि॥

७ चेलाचिङा न्‍ना गाधा येसु वायानाबे तायाचुहोङ् न्‍ना छोङ्‌बे उङ्‌चि तेक थिक्‍साबियाचु न्‍हाङ् येसु न्‍ना छोङ्‌बे थाङा॥

८ प्‍याक याॽमिचिङा उङ्‌चि फोॽमा म्‍फुक्‍सुचिहोङ् लाम्‍बुबे न्‍थिक्‍सुबि न्‍हाङ् इखिङ्‌ङा च्‍हेन पाखाभाङ् उलाभाक नुङ्‌हा सिङ्‌गा ह्‌वाक न्‍दाहोङ् न्‍थिक्‍सुबि॥

९ न्‍हाङा येसुगा ओन्‍दाङ् लाम्‍खुबाचि नुङ् हेक्‍साङ् लाम्‍खुबा याॽमिचि ओक्‍साङ् खाॽला कामा न्‍दारोक्‍तु, “होसान्‍ना! हाङ्‌बा निङ्‌वाफुमागा उनिङ्‌बे ताखुबा आसिक तोक्‍खुबा ओम!

१० हाकु एङ्‌गा पुर्खा हाङ् दाउदका तायेॽना राज्‍या आसिसित लेङ्‌नि! न्‍हाङा घाकहाक्‍निङ् तो वाखुबा निङ्‌वाफुमागा माहिमा लेङ्‌नि॥”

११ खाॽला येसु यारुसालेम्‍बे तायाब्‍या न्‍हाङ् निङ्‌वाफुमापाङ्‌बे उया॥ उङा न्‍नाबे यो-खे कोसाङ् घाक्‍थोक सो, ङ्‌खाॽनिङ्‌गो बेला काक्‍तिक्‍साहोङ् उका चेलाचि खेतुचिहोङ् बेथानिया तेन्‍बे लासाख्‍या॥

उसा मेॽनिङ्ना वेक्‍पुगा उथाप

(मात्‍ति २१:१८-१९)

१२ हेक्‍साङ्‌ना लेन भेनिक उङ्‌चि बेथानियाभाङ् यारुसालेम्‍बे न्‍लासानिङ् येसु साॽङास्‍या॥

१३ येसुङा मियोरोक एको झ्‍याम्‍माइना वेक्‍पुगा उथाप निसु न्‍हाङ् उसा केक्‍सुक्‍सुहायेम्‍भोङ् न्‍नाबे ख्‍या॥ उङा न्‍नाबे उलाभाक से निसु इजाङ्‌बाङ्‌निङ् वेक्‍पु केङ्‌माना बेला न्‍लेक्‍सामासान॥

१४ न्‍हाङ् येसुङा न्‍ना वेक्‍पुगा उथाप लु, “हाकु न्‍हाङ्‌तो न्‍दा केक्‍सुघा फुङ्‌सा इसाङा चा चामा न्‍दोक्‍तुनिन्‍नि॥” खा चेॽया चेलाचिङा चा ङ्‌खेप्‍सु॥

येसु निङ्‌वाफुमापाङ्‌बे ख्‍याना

(मात्‍ति २१:१२-१७; लुका १९:४५-४८; युहान्‍ना २:१३-२२)

१५ येसुनुङ् उका चेलाचि यारुसालेम्‍बे न्‍दासुहोङ् येसु निङ्‌वाफुमापाङ्‌बे उया, न्‍हाङ् निङ्‌वाफुमापाङ्‌बे इन्‍खुबा इन्‍चाखुबा घाक बेपारिचि पाखा इक्‍ताहाक्‍सुचि॥ उङा याङ् लेन्‍खुबाचिगा टेबोल नुङ् पारेवा इन्‍चाखुबाचिगा युक्‍थाम्‍चि लेक्‍साहाक्‍सुचि॥

१६ उङा निङ्‌वाफुमापाङ्‌भाङ् इसा चा इहाचा ताॽमा खेॽमा म्‍बिन्‍चिन॥

१७ न्‍हाङ् उङा खाॽला लुचि, “इना धार्मासाप्‍लाबे खाॽला न्‍छेप्‍तामान्‍हायि, ‘आपाङ् घाक जातिचिगा लागि पार्थाना चोक्‍माना पाङ् लेङ्‌मेॽना’ ङ्‌खाॽनिङ्‌गो न्‍निङ्‌दा खुसुबाङ्‌चिगा लुङ्‌ढाङ्‌ले चोगुक्‍सुम्‍गाना॥”

१८ खा चेॽया खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा ङ्‌खेप्‍सुहोङ् येसु सिमाना लाम्‍बु योक्‍मा न्‍दारोक्‍तु॥ ङ्‌खाॽनिङ्‌गो ङ्‌खाचि येसुनुङ् ङ्‌गिसितामासा, इजाङ्‌बाङ्‌निङ् येसुङा चिन्‍दुचिहा चेॽया ङ्‌खेप्‍सुहोङ् घाक याॽमि आच्‍चाम्‍मा ङ्‌ङेतामासा॥

१९ नाम आयाहोङ् येसु उका चेलाचिनुङ् यारुसालेम साहारभाङ् लोन्‍दाख्‍या॥

येसुङा वेक्‍पुगा उथाप्‍पाहाङ् चिन्‍दुचिहा

(मात्‍ति २१:२०-२२)

२० हेक्‍साङ्‌ना लेन भेनिक येसु नुङ् उका चेलाचि लाम्‍बुबे न्‍लाम्‍मास्‍यानिङ् ओन्‍दाङ् येसुङा साराप पिओना वेक्‍पुगा उथाप ओछोम्‍भाङ् उसाम सोम्‍मा घाक हेराब्‍याना न्‍निसु॥

२१ ङ्‌खिङ्‌बेला पात्‍तुरुसङा खा चेॽया मितुरोक्‍तुहोङ् येसु खाॽला लु, “चिन्‍खुबा, न्‍दा साराप पिओगाना वेक्‍पुगा उथाप को स्‍यामाना॥”

२२ न्‍हाङ् येसुङा चेलाचि लुचि, “निङ्‌वाफुमाबे बिस्‍वास चोगानुम!

२३ जेप्‍पा का न्‍निङ्‌दा लुम्‍मेॽनेनिन, इसाङा उनिङ्‌वाबे साङ्‌का मेन्‍जोक्‍ले खा चेॽया जेप्‍पा लेङ्‌मेहाभोङ् बिस्‍वास चोग्‍वाहोङ् ना चोम्‍कोङ् ‘नाभाङ् ख्‍याघोङ् सामुन्‍दाराबे आयाख्‍या’ ल्‍वा, न्‍नागा लागि ङ्‌खाॽला लेङ्‌मेहा॥

२४ न्‍हाङ्‌माङ् का न्‍निङ्‌दा लुम्‍मेॽनेनिन, न्‍निङ्‌दा पार्थाना चोगिगानिङ् नाक्‍तुम्‍घा चेॽया तोक्‍तिक्‍सुङाहाभोङ् बिस्‍वास चोगानुम, न्‍हाङ् ङ्‌खा न्‍निङ्‌दा तोक्‍त्‍वाम्‍घा॥

२५ जोबो न्‍निङ्‌दा पार्थाना चोक्‍मागा त्‍यार लेक्‍सिॽवागा ङ्‌खिङ्‌बेला याॽमिचिङा न्‍निङ्‌गा निङ्‌वा तुक्‍मेमाहा काम चोगुक्‍सुहाभोङ् छेमा पियानुम्‍चिम॥ न्‍हाङा वालोकपे वाखुबा निङ्‌वाफुमा पाङा चा न्‍निङ्‌गा पाप छेमा चोक्‍तुबिइवाघा॥

२६ (ङ्‌खाॽनिङ्‌गो याॽमिचि छेमा म्‍बिम्‍चिगानभोङ् वालोकपे वाखुबा निङ्‌वाफुमा पाङा चा न्‍निङ्‌गा पाप छेमा न्‍जोक्‍तुबिइवागान्‍हा॥”)a

येसुगा चोक्‍तोक्‍का उतुम्‍बे छिम्‍योक

(मात्‍ति २१:२३-२७; लुका २०:१-८)

२७ येसु उका चेलाचिनुङ् फेरि यारुसालेम्‍बे ताया॥ न्‍हाङ् निङ्‌वाफुमापाङ्‌बे यो-खे लामाघोन्‍दानिङ् खाङ्‌खाङ् हाङ्‌खुबाचि, धार्मासाप्‍ला चिन्‍खुबाचि नुङ् याहुदि हाङ्‌गुम्‍बाचि येसु वायानाबे न्‍दायाहोङ्

२८ उङ् न्‍छिम्‍दु, “न्‍दा हेॽनाहाङ् चोक्‍तोक तोक्‍तुघोङ् खा काम चोक्‍मा सिम्‍मेकाना? खाॽला चोक्‍माना चोक्‍तोक न्‍दा इसाङा पियागाना?”

२९ येसुङा ङ्‌खाचि लुचि, “का चा न्‍निङ्‌दा एको चेॽया छिम्‍मेॽनेनिन्‍हा, का न्‍नागा पोलोवा पिया न्‍हाङ् का हेॽनाहाङ् चोक्‍तोक तोक्‍तुहोङ् खा काम चोक्‍मासिम्‍मेङ्‌ना, ङ्‌खा न्‍निङ्‌दा लुम्‍मेॽनेनिन्‍हा॥

३० युहान्‍नाङा बाप्‍तिस्‍मा पिॽमाना चोक्‍तोक हेॽनाहाङ् तोक्‍तुना, वालोकपाहाङ् येम याॽमिचिभाङ् येम?”

३१ न्‍हाङ् ङ्‌खाचि उङ्‌चि-उङ्‌चि खाॽला कामा न्‍दारोक्‍तु, “हाकु कानिङ् इ लुम? निङ्‌वाफुमाभाङ् लुम्‍बाङ्‌निङ् ‘न्‍निङ्‌दा इजाङ् युहान्‍ना बिस्‍वास न्‍जोगुम्‍गान्‍ना’ लुमेहोङ् छिम्‍मे॥

३२ याॽमिचिभाङ् लुम बाङ्‌निङ् इमिन लुॽमाना?” खाॽला लुॽमा ङ्‌खाचि ङ्‌गिसिता इजाङ्‌बाङ्‌निङ् घाक्‍ङा युहान्‍ना निङ्‌वाफुमाभाङ् चेक्‍खुबा म्‍मितुक्‍सा॥

३३ न्‍हाङ्‌माङ् ङ्‌खाचिङा येसु खाॽलाना पोलोवा म्‍बि, “इस्‍साङ् हेॽनाहाङ् तोक्‍तुना कानिङ् था मान्‍ना॥”

न्‍हाङ् येसुङा लुचि, “ङ्‌खाॽलाभोङ् का चा हेॽनाहाङ् चोक्‍तोक तोक्‍तुङ्‌होङ् खा काम चोक्‍मासिम्‍मेङ्‌ना न्‍निङ्‌दा न्‍लुम्‍मेॽनेनिन्‍हा॥”

a 

११:२६ ना पाद सोरोत बाइबोलबे मान्‍ना

सिम्‍लेॽमाङ्‌हाम आध्‍या चोक्‍खुबाचिगा ताप्‍चेॽया

(मात्‍ति २१:३३-४६; लुका २०:९-१९)

१२

१ येसुङा ङ्‌खाचि ताप्‍चेॽयाभाङ् खाॽला लुचि, “एको याॽमिङा उलाम्‍धाङ्‌बे सिम्‍लेॽमाङ् एन्‍दु न्‍हाङ् इघुरुम फाङुहोङ् न्‍नाबे सिम्‍लेॽमाङ् फिॽमाना कोल्‍गा लागि एको होॽलुम खोन्‍दु॥ उङा सिम्‍लेॽमाङ्‌हाम कुमागा एको याक्‍सा चा चोगु न्‍हाङ् न्‍ना सिम्‍लेॽमाङ्‌हाम याॽमिचि आध्‍याबे पिओचिहोङ् उङ् च्‍हेन माङ्‌दुना खाम्‍युक्‍पे ख्‍या॥

२ “सिम्‍लेॽमाङ् तुमाहोङ् न्‍ना सिम्‍लेॽमाङ्‌हाम्‍गा ह्‌वाङ्‌बाङा उभाक लाल्‍लासे उका एको नोकार पाक्‍सु॥

३ ङ्‌खाॽनिङ्‌गो ङ्‌खा आध्‍या चोक्‍खुबाचिङा न्‍ना नोकार म्‍मोक्‍तुहोङ् इहाचा मेम्‍बिॽले ङ्‌खाॽला न्‍लासाहाक्‍सु॥

४ न्‍हाङ् लाम्‍धाङ्‌गा ह्‌वाङ्‌बाङा फेरि हेकोना नोकार पाक्‍सु, ङ्‌खाॽनिङ्‌गो ङ्‌खाचिङा न्‍ना चा उटुखुरुक म्‍बेक्‍ताहाक्‍तुबिहोङ् इसिॽनुङ् न्‍जोगु॥

५ सिम्‍लेॽमाङ्‌हाम्‍गा ह्‌वाङ्‌बाङा फेरि हेकोना नोकार पाक्‍सु॥ न्‍ना गो झान आध्‍या चोक्‍खुबाचिङा न्‍सिसु॥ ङ्‌खाॽलामाङ् उङा हेकोहाचा प्‍याक नोकारचि पाक्‍सुचि, ङ्‌खाॽनिङ्‌गो ङ्‌खा आध्‍या चोक्‍खुबाचिङा कोइ म्‍मोक्‍तुचि न्‍हाङ् कोइ न्‍सिसुचि॥

६ हाकु आखेरिबे न्‍ना ह्‌वाङ्‌बागा एको सेॽना उलुङ्‌मा तुक्‍तुना उच्‍या बाबु वाया॥ ङ्‌खाचिङा आच्‍या गो जेप्‍पा आदार न्‍जोग्‍वाना लोप्‍पि मिताहोङ् उङा उच्‍या आध्‍या चोक्‍खुबाचिगाबे पाक्‍सु॥

७ “ङ्‌खाॽनिङ्‌गो ङ्‌खा आध्‍या चोक्‍खुबाचि उङ्‌चि-उङ्‌चि खाॽला ङ्‌गाया, ‘लु न्‍ना गो लाम्‍धाङ्‌गा ह्‌वाङ्‌बागा उच्‍या ओम॥ आबानि, कानिङ् न्‍ना सिसुम, न्‍हाङ् ना सिम्‍लेॽमाङ्‌हाम घाक एङ्‌गा लेङ्‌मेॽना॥’

८ न्‍हाङ् ङ्‌खाचिङा उङ् न्‍लाबुहोङ् न्‍सिसु, न्‍हाङा लाम्‍धाङ्‌भाङ् पाखा ङ्‌खेतुहोङ् न्‍लेप्‍ताहाक्‍सु॥”

९ येसुङा छिम्‍दुचि, “हाकु न्‍ना सिम्‍लेॽमाङ्‌हाम्‍गा ह्‌वाङ्‌बा तामेहोङ् ङ्‌खा याॽमिचि इ चोग्‍वाचिहा लोप्‍पि? का न्‍निङ्‌दा लुमेॽनेनिन, उङ् तामेहोङ् ङ्‌खा आध्‍या चोक्‍खुबाचि घाक सिस्‍वाचि न्‍हाङ् न्‍ना सिम्‍लेॽमाङ्‌हाम हेकोहा याॽमिचि पिवाचि॥

१० न्‍निङ्‌दा धार्मासाप्‍लाबे छेप्‍ताहा खा चेॽया पोढा न्‍जोगुक्‍सुम्‍गान्‍हा? ‘लुङ्‌छेङ्‌बाचिङा काम लान्‍जोङ्‌मेन्‍ना ङ्‌गायाहोङ् न्‍लेप्‍ताहाक्‍सुना लुङ्‌खाकमाङ् घाकहाक्‍निङ् काम लाचोक्‍खुबा सुरगा लुङ्‌खाक लेक्‍साना॥

११ खा गो हाङ्‌बा निङ्‌वाफुमा आफाइङा चोगुहा ओम, न्‍हाङा खा एङ्‌गा सोयाइबे इखिङ् आच्‍चाम्‍माहा?’”

१२ येसुङा ना ताप्‍चेॽया ङ्‌खाचिगा बिरुद्‌दाबे लुचिहा ओमभोङ् याहुदि हाङ्‌गुम्‍बाचिङा था न्‍दोक्‍तु॥ ङ्‌खाॽनिङ्‌गो उङ्‌चि न्‍नाबे न्‍छुप्‍साहा याॽमिचिनुङ् ङ्‌गिसिता न्‍हाङ् येसु न्‍नाओहोङ् ङ्‌ख्‍या॥

तिरो हुङ्‌माहा चेॽयागा उतुम्‍बे छिम्‍योक

(मात्‍ति २२:१५-२२; लुका २०:२०-२६)

१३ न्‍हाङा याहुदि हाङ्‌गुम्‍बाचिङा येसु चेॽयाबे आन्‍सिमेॽमागा एको हिप्‍पाङ् फारिसिचि नुङ् हेरोद हाङ्‌गा याॽमिचि येसु वायानाबे म्‍बाक्‍सुचि॥

१४ ङ्‌खाचि येसु वायानाबे न्‍दायाहोङ् खाॽला न्‍लु, “चिन्‍खुबा, कानिङ् था वान्‍ने न्‍दा जेप्‍पा चेॽया चेङ्‌मेका॥ इसाङा इ कामासिम्‍मे ङ्‌खा चेॽया न्‍दा वास्‍ता न्‍जोग्‍वागान॥ न्‍दा इसा चा तो-मो न्‍स्‍वान्‍चिगान ङ्‌खाॽनिङ्‌गो न्‍दा कानिङ् जेप्‍पागा निङ्‌वाफुमागा लाम्‍बु सोॽमेमेका॥ न्‍हाङामाङ् हाकु कानिङ् लुया, रोमि हाङ् काइसारa तिरो हुङ्‌मा ठिक्हायेम मेन्‍हायेम?

१५ कानिङ् तिरो हुङुम्‍ङायेम ङ्‌हुङुम्‍ङान्‍येम?”

येसुङा ङ्‌खाचिगा इसिॽना निङ्‌वा था तोक्‍तुहोङ् ङ्‌खाचि लुचि, “न्‍निङ्‌दा इजाङ् का जाच चोङ्‌मेकाहा? एको युप्‍पा याङ् आप्‍तानुम, न्‍ना का सोङ्‌सोङ्॥”

१६ ङ्‌खाचिङा एको युप्‍पा याङ् न्‍दाहोङ् म्‍बि॥ न्‍हाङ् येसुङा ङ्‌खाचि छिम्‍दुचि, “नाबे इसागा नाक्‍सा नुङ् उनिङ् वान्‍नेॽना?”

ङ्‌खाचिङा उङ् न्‍लु, “काइसारगा॥”

१७ न्‍हाङ् येसुङा ङ्‌खाचि लुचि, “ङ्‌खाॽलाभोङ् हेखा काइसारगा ओम, ङ्‌खा काइसार माङ् पियानुम न्‍हाङा हेखा निङ्‌वाफुमागा ओम, ङ्‌खा निङ्‌वाफुमा पियानुम॥” येसुगा खाॽलाना पोलोवा ङ्‌खेप्‍सुहोङ् ङ्‌खाचि आच्‍चाम्‍मा ङ्‌ङेता॥

सिमाहोङ् हिङ्‌गिलिक लेङ्‌माना चेॽयागा उतुम्‍बे छिम्‍योक

(मात्‍ति २२:२३-३३; लुका २०:२७-४०)

१८ न्‍हाङा याॽमि सिमेहोङ् हिङ्‌गिलिक न्‍लेङ्‌मेनिन्‍हा बाङ्‌ना चेॽयाबे बिस्‍वास चोक्‍खुबा एको हिप्‍पाङ् सादुकिचिb येसु वायानाबे न्‍दायाहोङ् न्‍छिम्‍दु,

१९ “चिन्‍खुबा, मोसाङा कानिङ् खाॽला छेप्‍ताब्‍यामा– ‘इसागा उफु थाङ् छेङ्‌मेहोङ् उच्‍या मेलेङ्‌ले सिम्‍मे, न्‍ना उफुगा लागि उच्‍या न्‍लेङ्‌निभोङ् उङा उका लाङ्‌निमा उभाउजु थाङ् छेङुनि॥’

२० “एको पाङ्‌बे ला जाना उफुउनुन्‍छा ङ्‌वाया॥ ङ्‌खाचिबे तुम्‍ना थाङ् छेङा, ङ्‌खाॽनिङ्‌गो उच्‍या मेलेङ्‌ले स्‍या॥

२१ न्‍हाङ् छाॽलुम्‍बाङा लाङ्‌निमा उभाउजु थाङ् छेङु, ङ्‌खाॽनिङ्‌गो छाॽलुम्‍बा चा उच्‍या मेवाले स्‍या॥ न्‍हाङा पाक्‍छालुम्‍बाङा उभाउजु थाङ् छेङु, पाक्‍छालुम्‍बा चा उच्‍या मेलेङ्‌ले स्‍या॥

२२ ङ्‌खाॽला घाक उनुन्‍छाचि उङ्‌चि भाउजुनुङ् पालो-पालो थाङ् न्‍छेङा, ङ्‌खाॽनिङ्‌गो घाक उङ्‌चि च्‍या मेलेङ्‌ले न्‍स्‍या॥ हेक्‍साङ् इलेन न्‍ना मामु चा स्‍या॥

२३ हाकु ङ्‌खाचि न्‍स्‍याहाभाङ् हिङ्‌गिलिक न्‍लेङ्‌मेॽनिङ् न्‍ना मामु इसागा उहिङ्‌खुमा लेङ्‌मेॽना? इजाङ्‌बाङ्‌निङ् उङ् गो ला जानानुङ् थाङ् छेङामासा॥”

२४ येसुङा ङ्‌खाचि लुचि, “न्‍निङ्‌दा इसिॽनुङ् फाप्‍सिसिइमिघा, इजाङ्‌बाङ्‌निङ् न्‍निङ्‌दा धार्मासाप्‍ला चा पोढा न्‍जोगुक्‍सुम्‍गान न्‍हाङा निङ्‌वाफुमागा साक्‍तिगा उतुम्‍बे चा ङ्‌ङासुक्‍सुम्‍गान्‍हा॥

२५ “न्‍स्‍याहा याॽमिचि हिङ्‌गिलिक न्‍लेङ्‌मेहोङ् ङ्‌खाचि थाङ् न्‍छेङ्‌मेनिन न्‍हाङ् न्‍छेङ्‌दुबिवान्‍चिनिन चा, ङ्‌खाॽनिङ्‌गो ङ्‌खाचि वालोकपेॽहा वालोक्‍दुत्‍चि लोॽवा न्‍लेङ्‌मेहा॥

२६ “स्‍यानाभाङ् हिङ्‌गिलिक लेङ्‌माना चेॽयागा उतुम्‍बे हाकुचा कामाहाभोङ्, निङ्‌वाफुमाङा हाम्‍मास्‍याना बुट्‌टाभाङ् मोसा इलुक्‍साना ङ्‌खा चेॽया न्‍निङ्‌दा पोढा न्‍जोगुक्‍सुम्‍गान्‍हा? ङ्‌खिङ्‌बेला निङ्‌वाफुमाङा मोसा खाॽला लुक्‍सा, ‘का आब्‍राहाम, इसाहाक नुङ् याकुबका निङ्‌वाफुमाङान॥’

२७ न्‍हाङामाङ् उङ् गो न्‍स्‍याहाचिगा मेन्‍ना, ङ्‌खाॽनिङ्‌गो हिङ्‌गिलिक्‍हाचिगा निङ्‌वाफुमा ओम! न्‍निङ्‌दा तुक्‍नुङ् फाप्‍सिसिइमिघा॥”

घाकहाक्‍निङ् माडा आग्‍गे

(मात्‍ति २२:३४-४०; लुका १०:२५-२८)

२८ धार्मासाप्‍ला चिन्‍खुबाचि माध्‍येबे एकोङा न्‍नाबे ङ्‌खा घाक चेॽया खेम्‍मास्‍या॥ येसुङा सादुकिचि उचुन पोलोवा पिचिहा निसुहोङ् न्‍नाङा चा येसु छिम्‍दु, “ओ चिन्‍खुबा, धार्मोति आग्‍गेचिबे हेॽना आग्‍गे च्‍हेन घाकहाक्‍निङ् माडा ओम?”

२९ येसुङा लु, “घाकहाक्‍निङ् माडा आग्‍गे ना ओम– ‘ओ इजिरेलबेॽहा याॽमिचि खेप्‍सानुम! एङ्‌गा हाङ्‌बा निङ्‌वाफुमामाङ् एकोसेॽना हाङ्‌बा ओम॥

३० न्‍दा ङ्‌गा हाङ्‌बा निङ्‌वाफुमा ङ्‌गा घाक लुङ्‌माङा, ङ्‌गा घाक हिङ्‌लुङ्‌ङा, ङ्‌गा घाक निङ्‌वाङा न्‍हाङ् ङ्‌गा घाक साक्‍तिङा न्‍लुङ्‌मा तुक्‍तु॥’

३१ न्‍हाङ् हिम्‍ना आग्‍गे च्‍हेन ना ओम ‘ङ्‌गा पाङ्‌निवाक न्‍दा लोॽवा न्‍लुङ्‌मा तुक्‍तुचि॥’ खा हाक्‍निङ् माम्‍माहा आग्‍गे मानिन्‍हा॥”

३२ खा खेप्‍सुहोङ् धार्मासाप्‍ला चिन्‍खुबाङा येसु लु, “जेप्‍पा ओम, न्‍दा ओम चेॽया कायागाना॥ न्‍दा कायागाना लोॽवा निङ्‌वाफुमा गो एको सेॽना, हेकोना इसा चा मान्‍ना॥

३३ न्‍हाङामाङ् निङ्‌वाफुमा घाक लुङ्‌माङा, घाक हिङ्‌लुङ्‌ङा,घाक निङ्‌वाङा, घाक साक्‍तिङा लुङ्‌मातुक्‍मा, न्‍हाङ् पाङ्‌निवाक्‍चि चा आफाइ लोॽवा लुङ्‌मा तुक्‍माहाचि॥ घाक होमबोलि नुङ् बोलिदान हाक्‍निङ् खा हिच्‍चि आग्‍गे पालान चोक्‍मा माडा चेॽया ओम॥”

३४ न्‍नाङा खाॽला होसियार लेक्‍साहोङ् पोलोवा पिना खेप्‍सुहोङ् येसुङा लु, “न्‍दा निङ्‌वाफुमागा राज्‍याभाङ् माङ्‌दु माकान्‍ना॥” न्‍हाङ् इसाङा चा येसु छिम्‍योक छिम्‍माना आट न्‍जोगानिन॥

मुक्‍ति पिखुबा हाङ् खिरिस्‍टका उतुम्‍बे छिम्‍योक

(मात्‍ति २२:४१-४६; २३:१-३६; लुका २०:४१-४७)

३५ येसुङा निङ्‌वाफुमापाङ्‌बे चिन्‍मास्‍यानिङ् खाॽला लुचि, “धार्मासाप्‍ला चिन्‍खुबाचिङा मुक्‍ति पिखुबा हाङ् खिरिस्‍ट इमिन दाउदका सान्‍तान ल्‍वाना?

३६ इजाङ्‌बाङ्‌निङ् दाउद आफाइङा पाबित्‍तारा आत्‍माभाङ् कायामा– हाङ्‌बा निङ्‌वाफुमाङा आका हाङ्‌बा लु, ‘का ङ्‌गा सात्‍तुरचि ङ्‌गा न्‍लाङ्‌ङा मेम्‍बाॽमेले सोम्‍मा न्‍दा आका छुप्‍ताङ् आमुक पोटि युङा॥’

३७ “ङ्‌खाॽला दाउदङा खिरिस्‍ट ‘हाङ्‌बा’ ल्‍वानाभोङ् इमिन खिरिस्‍ट दाउदका उच्‍या लुॽमाना?” येसुङा लुचिहा चेॽया न्‍नाबे न्‍छुप्‍साहा प्‍याक याॽमिचिङा चोन्‍सिसाङ् ङ्‌खेप्‍सुक्‍सा॥

३८ फेरि येसुङा लुचि, “धार्मासाप्‍ला चिन्‍खुबाचिभाङ् थाङ्‌थाङ् वायानि! ङ्‌खाचिङा गो सोॽमेमागा लागि प्‍याक ओमेन आखुबा तेक ङ्‌वावाहोङ् यो-खे कोॽमा म्‍मिमे, न्‍हाङ् बाजारबे याॽमिचिङा आदार चोक्‍होङ् सेमेॽनिभोङ् म्‍मिमे,

३९ न्‍हाङ् याहुदि छुम्‍पाङ्‌बे नुङ् होक्‍ताबे उचुन्‍हा-उचुन्‍हा माम्‍माहा याॽमिचि युङ्‌माहा युक्‍थाम्‍बे युङ्‌मा ङ्‌योङ्‌मे॥

४० ङ्‌खाचिङा लाङ्‌निमाचिगा घाक याङ्सा न्‍नाप्‍तेहेतुबिवाचि न्‍हाङ् सोॽमेमागा लागि केङ्‌गेॽहा-केङ्‌गेॽहा पार्थाना न्‍जोङ्‌मे॥ ङ्‌खाॽलाहा याॽमिचिङा घाकहाक्‍निङ् माडा दान्‍डा न्‍दोक्‍त्‍वाना॥”

लाङ्‌निमागा भेटि

(लुका २१:१-४)

४१ येसु निङ्‌वाफुमापाङ्‌बे भेटि एम्‍माना याङ्‌धाङ्‌गा उयुम्‍बे युङाहोङ् याॽमिचिङा भेटि ङ्‌ङेन्‍दुहा सोॽमास्‍या॥ न्‍नाबे प्‍याक थुङ्‌दुहा याॽमिचि न्‍दाया न्‍हाङ् ङ्‌खाचिङा प्‍याक-प्‍याक भेटि ङ्‌ङेन्‍दु॥

४२ ङ्‌खिङ्‌बेला एको तुखिसुम्‍मा लाङ्‌निमा चा न्‍नाबे तायाहोङ् हिच्‍चि ताबागा याङ् एन्‍दुचि॥

४३ न्‍हाङ् येसुङा उका चेलाचि काचिहोङ् खाॽला लुचि, “जेप्‍पा का न्‍निङ्‌दा लुम्‍मेॽनेनिन, ना तुखिसुम्‍मा लाङ्‌निमाङा घाकहाक्‍निङ् प्‍याक भेटि एन्‍दुक्‍सुहा॥

४४ इजाङ्‌बाङ्‌निङ् ङ्‌खाचि घाक्‍ङा ङ्‌ङोन्‍दुहा याङ्‌साभाङ् मिॽयाङ् भेटि ङ्‌ङेन्‍दुक्‍सु, ङ्‌खाॽनिङ्‌गो ना लाङ्‌निमा तुखिसुम्‍मा होङ्‌चा उका घाक्‍थोक चोक्‍माहा याङ् नाबे एन्‍दुक्‍सुहा॥”

a 

१२:१४ रोमि सार्खार

b 

१२:१८ सादुकिचि घाक्‍ङा याॽमि न्‍सिमेहोङ् फेरि हिङ्‌गिलिक न्‍लेङ्‌मेहा बाङ्‌ना चेॽयाबे बिस्‍वास न्‍जोगुनिन॥

कायुङ्‌लेन नास लेङ्‌मा हाक्‍निङ् ओन्‍दाङ् ओॽमाहा चिङ्‌गोचि

(मात्‍ति २४:१-२४; लुका २१:५-१९)

१३

१ येसु निङ्‌वाफुमापाङ्‌भाङ् लोन्‍मास्‍यानिङ् एको चेलाङा खाॽला लु, “चिन्‍खुबा सोसोचि, इखिङ् माम्‍माहा लुङ्‌खाक नुङ् इखिङ् आच्‍चाम्‍माहा पाङ्‌चि!”

२ न्‍हाङा येसुङा लु, “इलेन खा ङ्‌ङोताहा पाङ्‌चिगा एको लुङ्‌खाक छोङ्‌बे हेकोना लुङ्‌खाक मेनाॽनाले घाक ङ्‌होराहाक्‍स्‍वाचिहा॥”

३ येसु निङ्‌वाफुमा पाङ्‌गा योप्‍पारिक जाइतुन कोङ्‌गुबे युङामासानिङ् पात्‍तुरुस, याकुब, युहान्‍ना नुङ् आन्‍दिरियासङा येसु वायानाबे न्‍दायाहोङ् स्‍वाक न्‍छिम्‍दु,

४ “चिन्‍खुबा, कानिङ् लुया, खा घाक चेॽया हेॽनिङ् लेङ्‌मेहा? न्‍हाङ् खा घाक चेॽया पुरा लेक्‍सेहेक्‍साहाभोङ् कानिङ् इमिन था तोक्‍मा यास्‍वाम्‍ङाहा?”

५ येसुङा ङ्‌खाचि लुचि, “थाङ्‌थाङ् वायानि! इसाङा चा न्‍निङ्‌दा लेम्‍चामा न्‍दोक्‍तिगान्‍नि॥

६ प्‍याक याॽमिचि आका आनिङ्‌बे ‘कामाङ् खिरिस्‍ट ओमङान’a कासाङ् न्‍दामे न्‍हाङ् ङ्‌खाचिङा प्‍याक याॽमिचि न्‍लेमुच्‍वाचि॥

७ न्‍हाङ् न्‍निङ्‌दा माम्‍माहा लाडाइ नुङ् ङ्‌खियाहा न्‍दुयाहा चेॽया खेप्‍स्‍वाम्‍गानिङ् ङ्‌गिसितानिन, ङ्‌खा घाक चेॽया ओन्‍दाङ् इमिन्‍होङ्‌चा लेङ्‌मामाङ् पोर्ने ओम, ङ्‌खाॽनिङ्‌गो ङ्‌खिङ्‌बेलाक्‍माङ् कायुङ्‌लेन नास को न्‍लेङ्‌मेन्‍ना॥

८ जातिगा बिरुद्‌दाबे जाति, न्‍हाङ् खाम्‍युक्‍का बिरुद्‌दाबे खाम्‍युक म्‍बोङ्‌मे॥ प्‍याक ठोङ्‌बे माम्‍माहा लुक्‍लिबा ङ्‌खेमे न्‍हाङ् आनिकाल पोक्‍त्‍वा॥ खा घाक च्‍हेन च्‍या तोक्‍माना बेलाबे बेथागा सुरु लेक्‍साना लोॽवासे ओम॥

९ “न्‍निङ्‌दा च्‍हेन थाङ्‌थाङ् वायानि! इजाङ्‌बाङ्‌निङ् याॽमिचिङा न्‍निङ्‌दा लाबिॽवाघोङ् निरिक पाङ्‌बे तामेतिॽवागा न्‍हाङ् छुम्‍पाङ्‌बे खेतिॽवागाहोङ् मोक्‍तिॽवागा॥ न्‍निङ्‌दा का बिस्‍वास चोगाघाङा तायेन्‍राङ्‌बाचिनुङ् हाङ्‌चिगा ओन्‍दाङ् येप्‍मेतिॽवागा॥ ङ्‌खिङ्‌बेला न्‍निङ्‌दा आका उतुम्‍बे ङ्‌खाचि गाबाहि पिवाम्‍चिम्‍गा॥

१० ङ्‌खाॽनिङ्‌गो ओन्‍दाङ् घाक जातिगा याॽमिचि नुसाला खेम्‍मेॽनिमाचिहोङ् से कायुङ्‌लेन नास लेङ्‌मेॽना॥

११ याॽमिचिङा न्‍निङ्‌दा लाभेतिइवागानिङ् हाकु कानिङ् इलुॽमाहाचि लोप्‍पिभोङ् ओन्‍दाङ्‌माङ् चिन्‍ता न्‍जोगानिन॥ ङ्‌खाॽनिङ्‌गो न्‍निङ्‌दा ङ्‌खिङ्‌बेला इहा चेक्‍माहा चेॽया तोक्‍त्‍वाम्‍गा ङ्‌खामाङ् चेक्‍तानि, इजाङ्‌बाङ्‌निङ् चेक्‍खुबा न्‍निङ्‌दा मेन्‍ना ङ्‌खाॽनिङ्‌गो पाबित्‍तारा आत्‍मामाङ् न्‍निङ्‌दाभाङ् चेङ्‌मेॽना॥

१२ “ङ्‌खिङ्‌बेला याॽमिचिङा उङ्‌चि फुनुन्‍छाचि न्‍सिमेत्‍वाचि॥ उप्‍पागा बिरुद्‌दाबे उच्‍याचि न्‍हाङ् उच्‍याचिगा बिरुद्‌दाबे उप्‍पा-उमा म्‍बोङ्‌मेहोङ् उङ्‌चि-उङ्‌चि सिमेखुसा न्‍जामे॥

१३ का बिस्‍वास चोगाघाङा न्‍निङ्‌दा घाक्‍ङा इसितिॽवागा॥ ङ्‌खाॽनिङ्‌गो इसा हेक्‍साङ् सोम्‍मा बिस्‍वासपे वान्‍नुङ्‌मे न्‍नाङा च्‍हेन मेन्‍सिमाना हिङ्‌लुङ् तोक्‍त्‍वाना॥”

किॽमालुलुना तुखिगा उतुम्‍बे येसुङा लुचिहा

(मात्‍ति २४:१५-२८; लुका २१:२०-२४)

१४ “न्‍ना लेन युङ्‌मायि मेलेङ्‌माना ठोङ्‌बे नास चोक्‍खुबा छिप्‍पाकेकेक्‍ना चेॽया येबाना निस्‍वाम्‍गानिङ् (नागा तुम्‍बिला पोढा चोक्‍खुबाङा आसुनि) याहुदियाबे वाखुबाचि चोम्‍कोङ् पोटि न्‍लुङ्‌खेॽनि॥

१५ पाङ्‌गा तोप्‍पारिक वाखुबाचि मोप्‍पारिक युबाक लोन्‍से पाहोङ्‌बे ङ्‌ङुङ्‌निन्‍नि, न्‍नाभाङ् माङ् हानि न्‍लुङ्‌खेॽनि॥

१६ रोपाबे वाखुबाचि उङ्‌चि फोॽमा लाल्‍लासे पाङ्‌बे न्‍लाङ्‌खेॽनिन्‍नि॥

१७ ङ्‌खिङ्‌बेला पिछागा उमाचि नुङ् चेराङ्‌मा न्‍लासेक्‍साहा मामुचिगा इखिङ् बिजोक लेङ्‌मेहा लोप्‍पि!

१८ खा चेॽया चुङ्‌गा बेलाबे न्‍लेङ्‌निन्‍निभोङ् पार्थाना चोगानि॥

१९ इजाङ्‌बाङ्‌निङ् खाॽलाहा तुखि गो निङ्‌वाफुमाङा ताम्‍दाङ्‌फुमा चोगुना न्‍हाङ्‌तो खिङ् सोम्‍मा हेॽनिङ्‌चा न्‍लेक्‍सामान न्‍हाङ् फेरि हेॽनिङ्‌चा न्‍लेङ्‌मेन्‍हा॥

२० निङ्‌वाफुमाङा ङ्‌खा तुखिगा लेन्‍चि न्‍छुसुन्‍चिन्‍भोङ् इसा चा ङ्‌हिङ्‌मेनिन्हा॥ ङ्‌खाॽनिङ्‌गो उङा सेगुचिहा याॽमिचिगा लागि ङ्‌खा लेन छुसुक्‍सुचिहा॥

२१ “ङ्‌खिङ्‌बेला याॽमिचिङा न्‍निङ्‌दा ‘सोयानुम, खिरिस्‍ट नाबे वेॽना’ कि ‘न्‍नाबे वेॽना’ लुइगाभोङ् ङ्‌खा चेॽया बिस्‍वास न्‍जोगानुम्‍निन॥

२२ इजाङ्‌बाङ्‌निङ् निङ्‌वाफुमाभाङ् चेक्‍खुबा काङान काखुबा याॽमिचि गो न्‍दामेॽमाङ्, ङ्‌खाॽनिङ्‌गो ङ्‌खाचि निङ्‌वाफुमाभाङ् चेक्‍खुबा न्‍सामेनिन॥ ङ्‌खाचिङा माम्‍माहा चिङ्‌गो नुङ् आच्‍चाम्‍माहा काम सोॽमेसाङ् ङ्‌यासुचिनुङ् सोम्‍मा निङ्‌वाफुमाङा सेगुचिहा याॽमिचि चा धोका म्‍बिवाचि॥

२३ ङ्‌खाॽनिङ्‌गो न्‍निङ्‌दा थाङ्‌थाङ् वायानि॥ का न्‍निङ्‌दा घाक चेॽया ओन्‍दाङ्‌माङ् लुन्‍नुङ्‌नेनिन्‍हा॥”

येसु फेरि तामेॽना

(मात्‍ति २३:२९-३१; लुका २१:२५-२८)

२४ “ङ्‌खा तुखिगा लेन्‍चि म्‍मेन्‍दिमेहोङ् नाम नुङ् लाङा ओम ओॽमा लेप्‍तिॽवा॥

२५ चोक्‍चोकिचि ताङ्‌खेङ्‌भाङ् ङ्‌ङाॽनुङ्‌मे न्‍हाङ् ताङ्‌खेङ्‌बेॽहा घाक साक्‍तिचि ङ्‌योङ्‌मे॥

२६ न्‍हाङा याॽमिगा उच्‍या माडा साक्‍ति नुङ् माहिमाबे खिम्‍फुरुम्‍माबे तायेॽना याॽमिचिङा न्‍निस्‍वा॥

२७ न्‍हाङा उङा वालोक्‍दुत्‍चि पाक्‍स्‍वाचि, न्‍हाङ् उङा सेगुचिहा उका याॽमिचि ताम्‍दाङ्‌फुमा नुङ् ताङ्‌खेङ्‌गा घाक पोटिन्‍धाङ् छुप्‍स्‍वाचि॥”

वेक्‍पुगा ताप्‍चेॽया

(मात्‍ति २४:३२-३५; लुका २१:२९-३३)

२८ येसुङा चेलाचि लुचि, “न्‍निङ्‌दा वेक्‍पुगा उथाप्‍पाहाङ् खा चेॽया चिन्‍दानि, वेक्‍पुगा ह्‌वाकपे मुना केमेॽनिङ् नाम्‍तुक्‍नाम लाचोघेक्‍साना था तोक्‍त्‍वाम्‍गा॥

२९ ङ्‌खाॽलामाङ् का लुॽनेनिन्‍हा खा चेॽया लेक्‍साहा निस्‍वाम्‍गानिङ् उङ् तामाना लेन तायेॽनाभोङ् था तोक्‍तानुम॥

३० का न्‍निङ्‌दा जेप्‍पा लुमेॽनेनिन, खा घाक चेॽया पुरा मेलेङ्‌ले ना पुस्‍तागा याॽमिचि नास न्‍लेङ्‌मेनिन्‍हा॥

३१ वालोक नुङ् ताम्‍दाङ्‌फुमा नास लेङ्‌खेमेचि, ङ्‌खाॽनिङ्‌गो का लुॽनेनिन्‍हा चेॽया हेॽनिङ्‌चा नास न्‍लेङ्‌खेमेन्‍हा॥”

थाङ्‌थाङ् वायानि

(मात्‍ति २४:३६-४४; लुका १२:३८, ४०)

३२ “ङ्‌खाॽनिङ्‌गो न्‍ना लेन नुङ् न्‍ना बेलागा उतुम्‍बे निङ्‌वाफुमा पाङासे था वान्‍नेॽना॥ खा चेॽया वालोकपे वाखुबा वालोक्‍दुत्‍चि नुङ् उच्‍याङा चा था मान्‍ना॥

३३ न्‍हाङामाङ् थाङ्‌थाङ् वायानि, चेन्‍चेन वायानि न्‍हाङ् पार्थाना चोगानि, इजाङ्‌बाङ्‌निङ् न्‍ना बेला हेॽनिङ् तामेॽना न्‍निङ्‌दा था न्‍दोक्‍त्‍वाम्‍गान्‍ना॥

३४ “खा चेॽयागो पाङ्‌गा घाक जिम्‍मा नोकारचि पिओचिहोङ् माङ्‌दुना खाम्‍युक्‍पे कोसे खेखुबा याॽमिगा चेॽया लोॽवाहा ओम॥ न्‍ना पाङ्‌गा ह्‌वाङ्‌बाङा उङ् खेॽमाहाक्‍निङ् ओन्‍दाङ् उका नोकारचि न्‍निङ्‌दा खा-खा काम चोगामासानुम ल्‍वाचिहोङ् काम जिम्‍मा पिवाचि, न्‍हाङ् पाङ् कुखुबा पाले चा ‘पाङ् उचुन सो यो’ लोओवा॥

३५ न्‍हाङामाङ् चेन्‍चेन वायानि, इजाङ्‌बाङ्‌निङ् ह्‌वाङ्‌बा नासेक तामेॽनायेम, सेॽनिलुम्‍बे तामेॽनायेम, तितिॽलिङ्‌वा कामाना बेलाबे तामेॽनायेम, भेनिक तामेॽनायेम? इबेलाक तामेॽना न्‍निङ्‌दा था न्‍दोक्‍त्‍वाम्‍गान्‍ना॥

३६ न्‍हाङ् थाप्‍थुम्‍बे तान्‍दिमेॽनिङ् उङा न्‍निङ्‌दा इप्‍सिनेसिघा न्‍दुप्‍सिगान्‍नि॥

३७ न्‍निङ्‌दा लुॽनेनिन्‍हा लोॽवामाङ् का घाक ल्‍वाङ्‌चिङ्, ‘चेन्‍चेन वायानि॥’”

a 

१३:६ का न्‍नामाङ् ओम्‍ङान

येसु सिमागा न्‍जोगुना

(मात्‍ति २६:१-५; लुका २२:१-२; युहान्‍ना ११:४५-५३)

१४

१ हिच लेन हेक्‍साङ् फोङ् होक्‍नाम नुङ् खामिर मेएन्‍लेहा चालेप्‍पा चामाना होक्‍नाम साया॥ खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा येसु स्‍वाक सिमाना माउका न्‍सोॽमास्‍या॥

२ ङ्‌खाॽनिङ्‌गो ङ्‌खाचिङा खाॽला ङ्‌गाया, “होक्‍नाम्‍गा बेला च्‍हेन खाॽला चोक्‍मा न्‍लेङ्‌मेन्‍हा, खाॽला चोगिभोङ् माडा खाइलाबाइला माच्‍चा चोङ्‌मेॽना॥”

बेथानियाबे येसुगा आभिसेक

(मात्‍ति २६:६-१३; युहान्‍ना १२:१-८)

३ येसु बेथानिया बाङ्‌ना तेन्‍बे कोरि सिमोनगा पाङ्‌बे ख्‍या॥ उङा न्‍नाबे चाम्‍योङ्‌बा चामास्‍यानिङ् एको मामुङा छेङ्‌रोक्‍का बात्‍तालबे प्‍याक ओमेन आखुबा खुम्‍दु नाम्‍खुबा जाट्‌मासिगा किवा ताहोङ् ताया॥ न्‍हाङ् न्‍ना बात्‍ताल पेगुहोङ् येसुगा उटुखुरुक्‍पे किवाङा तुक्‍तु॥

४ ङ्‌खाॽनिङ्‌गो खा न्‍निसुहोङ् न्‍नाबेॽहा एको हिप्‍पाङ् याॽमिचिगा उङ्‌चि लोक खोता न्‍हाङ् उङ्‌चि-उङ्‌चि खाॽला ङ्‌गाया, “खिङ् प्‍याक ओमेन आखुबा किवा इजाङ् नाङा खाॽला खेरा एन्‍द्‌वाहा?

५ खा इन्‍चामानिङ्‌बि सुम होम्‍बोक युप्‍पा याङ् हाक्‍निङ्‌चा प्‍याक तायाबि, न्‍हाङ् ङ्‌खा याङ् तुखिसुम्‍बाचि हाप्‍सुबिचिनिङ्‌बि इखिङ् उचुन लेक्‍साबि॥” न्‍हाङा ङ्‌खाचिङा न्‍ना मामु न्‍थिन्‍दु॥

६ ङ्‌खाॽनिङ्‌गो येसुङा लुचि, “भेला, ना इजाङ् थिन्‍द्‌वाम्‍गाना? नाङा आका लागि उचुन्‍ना काम चोगुक्‍सुना॥

७ तुखिसुम्‍बाचि गो साधाइ न्‍निङ्‌दानुङ् ङ्‌वामे न्‍हाङा हेॽनिङ्‌चा फाॽमा यास्‍वाम्‍चिम्‍गा, ङ्‌खाॽनिङ्‌गो का गो न्‍निङ्‌दानुङ् साधाइ ङ्‌वामेॽङान॥

८ ना मामुङा इहा चोक्‍मा यासु, ङ्‌खामाङ् उङा चोगुक्‍सुहा॥ उङा ओन्‍दाङ्‌माङ् खुम्‍दुनुङ् नाम्‍खुबा किवाङा तुक्‍ताङ्‌होङ् आका सालुङ् हुम्‍मागा लागि त्‍यार चोगुक्‍सुना॥

९ का जेप्‍पा लुमेॽनेनिन, कायुङ्‌लेन्‍बे हेखा-हेखा ठोङ्‌बे नुसाला पार्चार लेङ्‌मे, ङ्‌खा-ङ्‌खा ठोङ्‌बे ना मामुङा चोगुहा खा काम चा याॽमिचिङा म्‍मित्‍वाहा॥”

याहुदा येसु लाम्‍बिॽमाचिगा त्‍यार लेक्‍साना

(मात्‍ति २६:१४-१६; लुका २२:३-६)

१० येसुगा एहि चेलाचि माध्‍येबे याहुदा इस्‍कारियोत च्‍हेन येसु लाम्‍बिॽमाचिगा लागि खाङ्‌खाङ् हाङ्‌खुबाचिगाबे ख्‍या॥

११ याहुदागा ओचेॽया ङ्‌खेप्‍सुहोङ् खाङ्‌खाङ् हाङ्‌खुबाचि इब्‍बे-इब्‍बे न्‍जोन्‍दास्‍या, न्‍हाङ् कानिङ् न्‍दा याङ् पिम्‍मेॽनेनिन्‍हाभोङ् न्‍लु॥ ङ्‌खिङ्‌बेला न्‍हाङ्‌तो याहुदाङा येसु लाम्‍बिॽमाना माउका सोॽमा तारोक्‍तु॥

घाकहाक्‍निङ् हेक्‍साङ्‌ना होक्‍ता

(मात्‍ति २६:१७-३०; लुका २२:७-२३; युहान्‍ना १३:२१-३०; १ कोरिन्‍थि ११:२३-२५)

१२ खामिर मेएन्‍लेहा चालेप्‍पा चामाना होक्‍नाम्‍गा इम्‍ना लेन्‍बे फोङ्‌होक्‍नाम्‍गा सामुङ् बोलि पिॽमाना चालान साया॥ येसुगा चेलाचिङा उङ् न्‍छिम्‍दु, “हाङ्‌बा, कानिङ् हेॽने खेइङ्‌होङ् ङ्‌गा लागि होक्‍नाम्‍गा होक्‍ता त्‍यार चोगुम्‍ङा?”

१३ न्‍हाङा येसुङा उका हिप्‍पाङ् चेलाचि खाॽला लुचिहोङ् पाक्‍सुचि, “न्‍जिङ्‌दा साहारबे ख्‍याचि, न्‍नाबे न्‍जिङ्‌दा घेम्‍पाबे माङ्‌च्‍वा खुखुबा एको याॽमिङा तुम्‍मेचिगा न्‍हाङ् न्‍ना याॽमि पाङ्‌बे मेउले सोम्‍मा उका ओहेक्‍साङ्-ओहेक्‍साङ् ख्‍याचि॥

१४ न्‍हाङा न्‍ना याॽमि हेॽना पाङ्‌बे उमे, न्‍ना पाङ्‌गा ह्‌वाङ्‌बा लुयाचु, ‘आका चेलाचिनुङ् युङ्‌मेङ्‌होङ् फोङ्‌होक्‍नाम्‍गा होक्‍ता चामाना कोठा हेॽने वेॽना?’ भोङ् चिन्‍खुबाङा छिम्‍दामागाना॥

१५ न्‍हाङा उङा न्‍जिङ्‌दा तोप्‍पारिक्‍ङा उचुन तोक्‍साना माडा कोठा सोॽमेमेचिगा, न्‍नाबेॽमाङ् एङ्‌गा लागि होक्‍ता त्‍यार चोगाचु॥”

१६ चेलाचि न्‍नाभाङ् ख्‍याचि, न्‍हाङ् साहारबे उयाचिनिङ् घाक चेॽया येसुङा लुचिहा लोॽवा तुप्‍साचु॥ न्‍हाङा ङ्‌खाचिङा फोङ्‌होक्‍नाम्‍गा होक्‍ता न्‍नाबे त्‍यार चोगाचु॥

१७ न्‍ना लेन नाॽमासेक येसु उका एहि जाना चेलाचिनुङ् न्‍नाबे तायाब्‍या॥

१८ होक्‍ताबे न्‍जामास्‍यानिङ् येसुङा लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा माध्‍येबे कानुङ् चाखुबा एकोङा का लाप्‍मेमेङ्‌ना॥”

१९ खा चेॽया ङ्‌खेप्‍सुहोङ् चेलाचिगा तुक्‍नुङ् निङ्‌वा तुगा न्‍हाङ् घाक्‍ङा येसु छिम्‍मा न्‍दारोक्‍तु, “न्‍दा कायागाना याॽमि काङान?”

२० येसुङा लुचि, “न्‍निङ्‌दा एहि जाना माध्‍येबे एकोसिगान, न्‍नाङा लोप कानुङ् चालेप्‍पा थालबे लुम्‍मासिमेॽना॥

२१ याॽमिगा उच्‍या गो धार्मासाप्‍लाबे छेप्‍ताहा लोॽवा सिमेॽमाङ्, ङ्‌खाॽनिङ्‌गो धिक्‍कार, न्‍ना याॽमि इसाङा याॽमिगा उच्‍या लाप्‍मेत्‍वाचि! न्‍ना याॽमिगा गो वाम माङ् न्‍लेक्‍सान्‍निङ्‌बि उचुन लेक्‍साबि॥”

२२ उङ्‌चिङा न्‍जामास्‍यानिङ् येसुङा चालेप्‍पा याङुहोङ् निङ्‌वाफुमा नुनिङ्‌वा पि, न्‍हाङ् एगुहोङ् उका चेलाचि पिसाङ् खाॽला लुचि, “ना ताप्‍तानुम, ना आका सालुङ् ओम॥”

२३ न्‍हाङा उङा खोरेक चा याङुहोङ्, निङ्‌वाफुमा नुनिङ्‌वा पि, न्‍हाङ् उका चेलाचि पिचि न्‍हाङा घाक्‍ङा ङ्‌ङुङु॥

२४ न्‍हाङा येसुङा लुचि, “खा ओछोङा कारारगाa आहेलि ओम, खा प्‍याक याॽमिचिगा लागि याङ्‌मेहाb॥

२५ जेप्‍पा का न्‍निङ्‌दा लुमेॽनेनिन, निङ्‌वाफुमागा राज्‍याबे ओछोङा लेङ्‌मेहोङ् मेउङ्‌ले सोम्‍मा फेरि का सिम्‍लेॽमाङ्‌गा माध ङ्‌ङुङ्‌वाङान्‍हा॥”

२६ न्‍हाङा एको छेम न्‍लुतुहोङ् जाइतुन कोङ्‌गुपोटि ङ्‌ख्‍या॥

येसुङा पात्‍तुरुस साम्‍झा चोगुना

(मात्‍ति २६:३१-३५; लुका २२:३१-३४; युहान्‍ना १३:३६-३८)

२७ ङ्‌खिङ्‌बेला येसुङा चेलाचि लुचि, “न्‍निङ्‌दा घाक का नाॽनामेकाहोङ् लुक्‍तिखेइवाघा, इजाङ्‌बाङ्‌निङ् धार्मासाप्‍लाबे खाॽला छेप्‍तामा–

‘का गोठाला सिस्‍वाङ्,

न्‍हाङ् सामुङ्‌चि यो-खे तो-मो घाक पोटि ङ्‌हिङ्‌खेमेहा॥’

२८ “ङ्‌खाॽनिङ्‌गो का स्‍याङ्‌नाभाङ् हिङ्‌गिलिक लेङ्‌मेङ्‌होङ् न्‍निङ्‌दा हाक्‍निङ् ओन्‍दाङ् गालिलबे खेमेङ्‌ना॥”

२९ पात्‍तुरुसङा येसु लु, “घाक्‍ङा न्‍नाॽयागा भोङ्‌चा का च्‍हेन हेॽनिङ्‌चा न्‍नाॽनामेनेन्‍ना॥”

३० येसुङा पात्‍तुरुस लु, “जेप्‍पा का न्‍दा लुमेॽनेन, हेन सेॽनि हिप्‍मा तितिॽलिङ्‌वा कामा हाक्‍निङ् ओन्‍दाङ् ‘का उङ् चिनान्‍जोग्‍वाङान्‍ना’ कासाङ् का सुम्‍मा इन्‍कार चोङ्‌मेङ्‌गाना॥”

३१ ङ्‌खाॽनिङ्‌गो पात्‍तुरुसङा जिद्‌दि चोक्‍साङ् खाॽला लु, “मेन्‍ना, का न्‍दानुङ् सिमा पोराचोगाभोङ्‌चा ङ्‌खाॽला इन्‍कार न्‍जोङ्‌मेॽनेन्‍ना॥” न्‍हाङा हेकोहा चेलाचि घाक्‍ङा चा ङ्‌खाॽलामाङ् न्‍लु॥

गेतास्‍मानिबे येसुगा पार्थाना

(मात्‍ति २६:३६-४६; लुका २२:३९-४६)

३२ न्‍हाङा येसु उका चेलाचिनुङ् गेतास्‍मानि बाङ्‌ना ठोङ्‌बे ख्‍या॥ न्‍नाबे न्‍दासुहोङ् उङा चेलाचि खाॽला लुचि, “का पार्थाना चोक्‍ङानुङ् न्‍निङ्‌दा नाबे वायानि॥”

३३ ङ्‌खाॽनिङ्‌गो पात्‍तुरुस, याकुब नुङ् युहान्‍ना च्‍हेन उङ्‌नुङ् खेतुचि॥ न्‍नाबे उका उनिङ्‌वा तुखिङा ओक्‍खिपिक्‍खि लेक्‍सा॥

३४ न्‍हाङा ङ्‌खाचि लुचि, “आका आनिङ्‌वाबे प्‍याक तुखि लेक्‍साहोङ् ओक्‍खिपिक्‍खि आसोक्‍मा हिप्‍सिसेहेक्‍सुना॥ न्‍निङ्‌दा नाबेॽमाङ् मेइम्‍ले चेन्‍चेन वायानि॥”

३५ न्‍हाङा येसु च्‍हेन मियोरोक ख्‍याहोङ् फोप फोप्‍ता न्‍हाङ् “लेङ्‌मायामेहा भोङ् खा तुखि का छोङ्‌बे ङ्‌ङानिन्‍नि” कासाङ् पार्थाना चोक्‍मा तारोक्‍तु॥

३६ उङा खाॽला कासाङ् पार्थाना चोगा, “ओ आब्‍बाc, ओ आप्‍पा, न्‍दा चोक्‍मा मेयामाहा इहाचा मान्‍हा॥ हाकु ना तुखिगा खोरेक काभाङ् लाॽनिम्‍बिॽमाना न्‍निङ्‌वा वेॽनाभोङ् लातिताङ्॥ ङ्‌खाॽनिङ्‌गो आनिङ्‌वा लोॽवा मेन्‍ना, न्‍निङ्‌वा लोॽवामाङ् लेङ्‌नि॥”

३७ न्‍हाङा येसु पोगाहोङ् सुम्‍भाङ् चेलाचि ङ्‌वायानाबे लासाख्‍या, ङ्‌खिङ्‌बेला ङ्‌खा चेलाचि ङ्‌ङिप्‍सामासाहा तुप्‍सुचि॥ न्‍हाङ् उङा पात्‍तुरुस लु, “सिमोन, न्‍दा इप्‍साख्‍यागानायि? न्‍दा ए घान्‍टा चा मेइम्‍ले वामा ङ्‌यामेकान्‍ना?

३८ न्‍निङ्‌दा जाच्‍पे ङ्‌ङाइङान्‍निभोङ् मेइम्‍ले पार्थाना चोगानि॥ आत्‍मा गो जेप्‍पा त्‍यारिना ङ्‌खाॽनिङ्‌गो न्‍निङ्‌गा सालुङ् त्‍यारि मान्‍ना॥”d

३९ येसु फेरि ख्‍याहोङ् ओन्‍दाङ्‌हा लोॽवा कासाङ् पार्थाना चोगा॥

४० न्‍हाङ् उका चेलाचि ङ्‌वायानाबे लासाआबा॥ ङ्‌खिङ्‌बेला चा उका चेलाचि ङ्‌ङिप्‍साख्‍याहा तुप्‍सुचि॥ ङ्‌खाचिगा उङ्‌चि मिक माङ् न्‍थागानिन न्‍हाङ् उङ् इहा पोलोवा पिॽमाहा भोङ् मिॽमा चा ङ्‌यासुनिन॥

४१ येसु सुम्‍ना खेप चेलाचि ङ्‌वायानाबे लासारायाहोङ् लुचि, “न्‍निङ्‌दा यागिसिइगाहोङ् हाकुचा इप्‍सिनेसिघा? हाकु होइ॥ सोयानुम, याॽमिगा उच्‍या लाप्‍माहोङ् पापिचिगा मुक्‍पे जिम्‍मा पिॽमाना बेला लेक्‍साब्‍याना॥

४२ पोगानि, हाकु खेइ! सोयानुम, का लाप्‍मेखुबा याॽमि तायाब्‍यामाना॥”

येसु न्‍लाबुना

(मात्‍ति २६:४७-५६; लुका २२:४७-५३; युहान्‍ना १८:३-१२)

४३ येसु चेक्‍मास्‍यानिङ् एहि जाना चेलाचि माध्‍येबे एको याहुदा बाङ्‌ना च्‍हेन न्‍नाबे तायाब्‍या॥ उङ्‌नुङ् डाङ्‌गाक, साम्‍बेक काप्‍खुबा प्‍याक याॽमिचि ङ्‌वाया॥ ङ्‌खाचि खाङ्‌खाङ् हाङ्‌खुबाचि, धार्मासाप्‍ला चिन्‍खुबाचि नुङ् हेकोहा हाङ्‌गुम्‍बाचिङा म्‍बाक्‍सुक्‍साचि॥

४४ उङ् लाप्‍मेखुबा याहुदाङा ङ्‌खा याॽमिचि खाॽला लुक्‍साचि, “इसा का उम्‍मा चोग्‍वाङ् न्‍नामाङ् येसु ओम, न्‍निङ्‌दा लाबुम्‍घोङ् उचुन पाहारा पियानुम्‍घोङ् खेतानुम॥”

४५ न्‍हाङ् याहुदा सोरोसोर येसुगाबे तायाहोङ् “ओ चिन्‍खुबा” लुहोङ् उम्‍मा चोगु॥

४६ न्‍हाङा ङ्‌खिङ्‌बेलाक माङ् ङ्‌खाचिङा येसु न्‍लाबु॥

४७ ङ्‌खाॽनिङ्‌गो उका उयुम्‍बे येप्‍खुबा एकोङा साम्‍बेक फिगुहोङ् मा-हाङ्‌खुबागा नोकारगा उनाभाक चेन्‍धाक्‍तुबि॥

४८ येसुङा ङ्‌खाचि लुचि, “इना न्‍निङ्‌दा एको खुसुबाङ् लोॽवा डाङ्‌गाक, साम्‍बेक्‍नुङ् का लाप्‍से ताइघाइ?

४९ का लेन्‍लेन निङ्‌वाफुमापाङ्‌बे चिन्‍नेॽनिन्‍निङा न्‍लाबागान॥ ङ्‌खाॽनिङ्‌गो धार्मासाप्‍लाबे छेप्‍ताहा चेॽया पुरा लेङ्‌नि॥”

५० ङ्‌खिङ्‌बेलाक माङ् घाक चेलाचिङा येसु न्‍नाओहोङ् न्‍लुक्‍ताख्‍या॥

५१ न्‍नाबे सुतिगा फोप्‍मासे हाम्‍खुबा एको वेन्‍चाबाङ् येसुगा हेक्‍साङ्-हेक्‍साङ् लाचोक्‍मास्‍या॥ उङ् याॽमिचिङा लाप्‍मागा न्‍जोगु,

५२ ङ्‌खाॽनिङ्‌गो उका फोप्‍मा नाओहोङ् नाङ्‌गाइ लुक्‍ताख्‍या॥

येसु माछुम्‍माबे

(मात्‍ति २६:५७-६८; लुका २२:५४-५५, ६३-७१; युहान्‍ना १८:१३-१४, १९-२४)

५३ न्‍हाङा ङ्‌खा याॽमिचिङा येसु मा-हाङ्‌खुबागा पाङ्‌बे ङ्‌खेतु॥ न्‍नाबे खाङ्‌खाङ् हाङ्‌खुबाचि, धार्मासाप्‍ला चिन्‍खुबाचि नुङ् हेकोहा हाङ्‌गुम्‍बाचि चा न्‍छुप्‍सामासा॥

५४ पात्‍तुरुस च्‍हेन उङ्‌चि युम्‍बे मेङ्‌खेॽले योरोक-योरोक वासाङ् ङ्‌खाचि इक्‍ताप्‍तुचि॥ उङ् मा-हाङ्‌खुबागा पाङ्‌गा चाराम्‍बे तायाब्‍याहोङ् पालेचिनुङ् सोरि युङाहोङ् मि हुन्‍चामा तारोक्‍तु॥

५५ खाङ्‌खाङ् हाङ्‌खुबा नुङ् माछुम्‍माबेॽहा घाक्‍ङा येसु सिमागा लागि उका बिरुद्‌दाबे पार्मान ङ्‌योगु, ङ्‌खाॽनिङ्‌गो इहाचा न्‍दुप्‍सुनिन॥

५६ प्‍याक याॽमिचिङा येसुगा बिरुद्‌दाबे मेन्‍हा-मेन्‍हा पार्मान म्‍बिचि, ङ्‌खाॽनिङ्‌गो ङ्‌खाचि इसागा चा चेॽया न्‍दोङान॥

५७ न्‍हाङा इखिङ् याॽमिचि म्‍बोगाहोङ् येसुगा बिरुद्‌दाबे खाॽलाहा पार्मान म्‍बि,

५८ “ना याॽमिङा खाॽला कायाना कानिङ् खेप्‍सुक्‍सुम्‍ङाना, ‘याॽमिङा न्‍जोगुना ना निङ्‌वाफुमापाङ् होराहाक्‍स्‍वाङ्‌होङ् सुम लेनङा याॽमिचिगा मुक्‍ङा न्‍जोगान्‍ना निङ्‌वाफुमापाङ् चोग्‍वाङ्‌ना॥’”

५९ उङ्‌चिङा म्‍बिना ना पार्मान चा न्‍दोङान॥

६० न्‍हाङा घाक याॽमिचिगा ओन्‍दाङ् मा-हाङ्‌खुबाङा येबाहोङ् उङा येसु छिम्‍दु, “न्‍दा इजाङ् न्‍जेङ्‌मेकान्‍ना? ङ्‌गा बिरुद्‌दाबे खाचिङा म्‍बिॽमासिम्‍मेहा पार्मानगा उतुम्‍बे ङ्‌गा कामाहा इहाचा मान्‍हा?”

६१ ङ्‌खाॽनिङ्‌गो येसु इच्‍चा मेङ्‌गाले स्‍वाक वायामासा॥ फेरि मा-हाङ्‌खुबाङा छिम्‍दु, “इना न्‍दा जेप्‍पा पाबित्‍तारा निङ्‌वाफुमागा उच्‍या खिरिस्‍टकान्‍यि?”

६२ येसुङा ङ्‌खाचि लुचि, “ओम्‍बा, का ओम्‍ङान! न्‍हाङ् इलेन याॽमिगा उच्‍या घाकहाक्‍निङ् साक्‍तिसालि निङ्‌वाफुमागा छुप्‍ताङ् उमुक पोटि युङाना नुङ् वालोकपाहाङ् खिम्‍फुरुम्‍माबे तायेॽना निस्‍वाम्‍गाना॥”

६३ खा चेॽया खेप्‍सुहोङ् मा-हाङ्‌खुबाङा ओलोक खोॽमाङा ओतेक छिन्‍नाहाङ्‌साङ् खाॽला काया, “हाकु कानिङ् हेकोहा इहाचा पार्मान चाहा न्‍जोङ्‌मेन्‍हा!

६४ ना याॽमिङा निङ्‌वाफुमागा निन्‍दा चोगुना चेॽया गो न्‍निङ्‌दा खेप्‍सिम्‍गा बा! लु हाकु न्‍निङ्‌दा इ काइवाघा?” ङ्‌खाचि घाक्‍ङा ङ्‌गाया “ना याॽमि सिमाना॥”

६५ न्‍हाङा न्‍नाबे ङ्‌वायाहा इखिङ्‌ङा उङ् थोक्‍मा न्‍दारोक्‍तु, न्‍हाङ् इखिङ्‌ङा च्‍हेन उमिक ङ्‌ङेप्‍तुबिहोङ् उनाम्‍छेङ्‌बे फेक्‍साङ् खाॽला न्‍लु, “लु काया, न्‍दा इसाङा मोक्‍तागाना?” उङ् कुखुबा पालेचिङा चा उङ् मोक्‍साङ् ङ्‌खेतु॥

पात्‍तुरुसङा येसु इन्‍कार चोगुना

(मात्‍ति २६:६९-७५; लुका २२:५६-६२; युहान्‍ना १८:१५-१८, २५-२७)

६६ पात्‍तुरुस मो चाराम्‍बे युङामासानिङ् मा-हाङ्‌खुबागा एको नोकोरनि न्‍नाबे ताया॥

६७ न्‍ना नोकार्निङा पात्‍तुरुस मि हुन्‍चामास्‍याना निसु न्‍हाङ् उयुम्‍बे ख्‍याहोङ् उचुन सोसाङ् छिम्‍दु, “न्‍दा गो नासारात्‍पेॽना येसुनुङ् वायागाना मेन्‍नायि?”

६८ पात्‍तुरुसङा पोलोवा पि, “मेन्‍ना, ना न्‍दा इ कामासिम्‍मेकाना? का उङ् चिनान्‍जोग्‍वाङान्‍ना॥” न्‍हाङा पात्‍तुरुस पाखा लोम्‍माना वालाम्‍बुङ् पोटि ख्‍या, ङ्‌खिङ्‌बेलाक माङ् तितिॽलिङ्‌वा काया॥

६९ न्‍ना नोकार्निङा न्‍नाबे ङ्‌वायाहा याॽमिचि फेरि लुचि, “मेन्‍ना ना याॽमि गो येसुगा चेलाचि माध्‍येबे एको ओम॥”

७० ङ्‌खाॽनिङ्‌गो पात्‍तुरुसङा फेरि चा “का मेॽङान्‍ना” लुचि॥ मिहेक्‍साङ् न्‍नाबे योरोक-खेरेक ङ्‌वायाहा याॽमिचिङा पात्‍तुरुस न्‍निसुहोङ् न्‍लु, “जेप्‍पा न्‍दा ङ्‌खाचि माध्‍येबे एकोगान, इजाङ्‌बाङ्‌निङ् न्‍दा चा गालिलभाङ् माङ् तायागाना ओम॥”

७१ ङ्‌खाॽनिङ्‌गो फेरि चा पात्‍तुरुसङा किरे एक्‍साङ् लुचि, “का लेम्‍चाॽनेनिन्‍हा ओमभोङ् निङ्‌वाफुमागा दान्‍डा काबेॽमाङ् आनि, का जेप्‍पा लुमेॽनेनिन्‍हा उङ् का चिनाइ न्‍जोग्‍वाङान्‍ना?”

७२ ङ्‌खाॽला कायाना सोलोक हेकोना खेप चा तितिॽलिङ्‌वा काया॥ ङ्‌खिङ्‌बेला येसुङा लुहा खा चेॽया पात्‍तुरुसङा मितुरोक्‍तु “हिॽमा तितिॽलिङ्‌वा कामा हाक्‍निङ् ओन्‍दाङ् न्‍दा सुम्‍मा का उङ् चिनाइ न्‍जोग्‍वाङान्‍ना भोङ् कामेकाना॥” न्‍हाङ् उङ् इब्‍बे-इब्‍बे हाप्‍मा तारोक्‍तु॥

a 

१४:२४ बाचागा

b 

१४:२४ बागाचोङ्‌मेहा

c 

१४:३६ आरामेइक चेॽयाबे नागा तुम्‍बिला ओम “आप्‍पा”

d 

१४:३८ सालुङ्‌बे च्‍हेन साक्‍ति मान्‍हा॥

येसु पिलातासका उयुम्‍बे

(मात्‍ति २७:१-२, ११-२६; लुका २३:१-५, १३-२५; युहान्‍ना १८:२८-१९:१६)

१५

१ भेनिक लेक्‍साहोङ् सोलोक खाङ्‌खाङ् हाङ्‌खुबाचि, याहुदि हाङ्‌गुम्‍बाचि, धार्मासाप्‍ला चिन्‍खुबाचि नुङ् माछुम्‍माबेॽहा घाक याॽमिचि माछुम्‍माबे न्‍छुप्‍सा॥ न्‍हाङा येसु न्‍थुन्‍दुहोङ् ङ्‌खाचिङा रोमिचिगा माडा-खाङ्‌खाङ्‌बा पिलातासकाबे ङ्‌खेतु॥

२ पिलातासङा येसु छिम्‍दु, “इना न्‍दा याहुदिचिगा हाङ् ओमगान्‍यि?”

येसुङा पोलोवा पि, “न्‍दामाङ् ङ्‌खाॽला कामासिम्‍मेका॥”

३ न्‍नाबे खाङ्‌खाङ् हाङ्‌खुबाचिङा येसु प्‍याक चेॽयागा आप्‍दिक ङ्‌ङेन्‍दु॥

४ न्‍हाङा पिलातासङा उङ् फेरि छिम्‍दु, “सो, याॽमिचिङा खिङ्‌हा आप्‍दिक ङ्‌ङेम्‍मासिमेका, न्‍दा इजाङ् इच्‍चा ङ्‌गामेकान्‍ना?”

५ ङ्‌खाॽनिङ्‌गो येसुङा इहाचा पोलोवा म्‍बिन॥ खा निसुहोङ् पिलातास आच्‍चाम्‍मा एता॥

६ फोङ्‌होक्‍नाम्‍गा बेलाबे याॽमिचिङा “लेहाक्‍सु” न्‍लुना एको छेक्‍पा पिलातासङा लेन्‍नाहाङ्‌माना उङ्‌चिगा चालान साया॥

७ ङ्‌खिङ्‌बेला बाराब्‍बा बाङ्‌ना एको याॽमि छेक्‍पाङ्‌बे न्‍छेक्‍तुक्‍सा॥ न्‍नाङा हेकोहाचिनुङ् तोङाहोङ् आन्‍दोलान्‍बे याॽमि सिसुक्‍साचि॥

८ न्‍हाङा प्‍याक याॽमिचि पिलातासकाबे ङ्‌ख्‍याहोङ् “ओन्‍दाङ्‌हा लोॽवा नापालिक चा एको छेक्‍पा लेताब्‍या” भोङ् उङ्‌चि मुक म्‍फाक्‍तुचि॥

९ पिलातासङा ङ्‌खाचि लुचि, “ङ्‌खाॽलाभोङ् न्‍निङ्‌गा लागि याहुदिचिगा हाङ् ल्‍वाम्‍गाना याॽमि लेम्‍बिॽनेनिन?”

१० इजाङ्‌बाङ्‌निङ् खाङ्‌खाङ् हाङ्‌खुबाचिङा उङ्‌चि नाहेम्‍माङा येसु उकाबे न्‍दाना बाङ्‌ना चेॽया पिलातासङा था वाया॥

११ ङ्‌खाॽनिङ्‌गो खाङ्‌खाङ् हाङ्‌खुबाचिङा याॽमिचि न्‍थेन्‍दुचिहोङ् “येसु मेन्‍ना, बाराब्‍बा माङ् लेताब्‍या” भोङ् ङ्‌गामेतुचि॥

१२ पिलातासङा ङ्‌खाचि फेरि छिम्‍दुचि, “न्‍निङ्‌दा याहुदिचिगा हाङ् ल्‍वाम्‍गाना याॽमि च्‍हेन का इ चोगुङ्?”

१३ ङ्‌खाचिङा ओक्‍साङ् न्‍लु, “न्‍ना कुरुसपे छुएन्‍दु॥”

१४ पिलातासङा ङ्‌खाचि छिम्‍दुचि, “इजाङ्? नाङा इहा इसिॽहा काम चोगुक्‍सुहा?”

ङ्‌खाॽनिङ्‌गो झान तुक्‍नुङ् ओक्‍साङ् न्‍लु, “न्‍ना कुरुसपे छुएन्‍दु॥”

१५ न्‍हाङा पिलातासङा ङ्‌खा याॽमिचिगा निङ्‌वा तामेॽमागा बाराब्‍बा लेतुबिचि न्‍हाङ् येसु च्‍हेन कोर्रा एम्‍माहोङ् कुरुसपे छुॽनेम्‍मागा रोमि काङ्‌बाचि जिम्‍मा पिचि॥

काङ्‌बाचिङा येसु खिजे न्‍जातुना

(मात्‍ति २७:२७-३१; युहान्‍ना १९:२-३)

१६ काङ्‌बाचिङा येसु पेरेटोरियान बाङ्‌ना पाङ्‌होङ्‌बे ङ्‌खेतु, न्‍हाङ् न्‍नाबेॽहा घाक काङ्‌बाचि उका ओरिपोरि न्‍छुप्‍सुचि॥

१७ ङ्‌खाचिङा येसु बाइजानि राङ्‌गा तेक ङ्‌वाॽमेतु न्‍हाङ् तिङ्‌गिभाक्‍का मुकुट् न्‍जोगुहोङ् म्‍फोम्‍मेतु॥

१८ न्‍हाङा ङ्‌खाचिङा उङ् “याहुदिचिगा हाङ्‌गा जायजायकार लेङ्‌नि!” लुसाङ् न्‍सेमेतु॥

१९ ङ्‌खाचिङा एङ्‌खेलेक्‍का डाङ्‌गाकङा येसुगा उटुखुरुक्‍पे मोक्‍साङ् न्‍थोक्‍तु, न्‍हाङ् उका ओन्‍दाङ् लाङ्‌छुक्‍पे युङ्‌साङ् न्‍सेमेतु॥

२० ङ्‌खाचिङा येसु खाॽला खिजे न्‍जोगिहोङ् उङ् ङ्‌वाॽमेतुना बाइजानि राङ्‌गा तेक म्‍फुक्‍सुबि न्‍हाङ् उका ओतेक ङ्‌वाॽमेतुहोङ् कुरुसपे छुॽनेम्‍मागा ङ्‌खेतु॥

येसु कुरुसपे न्‍छुएन्‍दुना

(मात्‍ति २७:३२-४४; लुका २३:२६-४३; युहान्‍ना १९:१७-२७)

२१ लाम्‍बुबे ङ्‌खेॽमास्‍यानिङ् उङ्‌चिङा कुरेनि ठोङ्‌बे वाखुबा सिमोन तेनभाङ् आॽमास्‍याना न्‍दुप्‍सु॥ उङ् आलेक्‍जेन्‍डार नुङ् रुफास बाङ्‌हा याॽमिचिगा उङ्‌चि पा साया॥ काङ्‌बाचिङा उङ् जोबारजोस्‍ति येसुगा कुरुस ङ्‌खुॽमेतु॥

२२ न्‍हाङा ङ्‌खाचिङा येसु गाल्‍गाथा बाङ्‌ना ठोङ्‌बे ङ्‌खेतु॥ गाल्‍गाथागा तुम्‍बिला ओम “खाप्‍पारे ठोङ्॥”

२३ न्‍नाबे न्‍दासुहोङ् ङ्‌खाचिङा येसु मुर्रा बाङ्‌हा सिधाक फासाहा सिम्‍लेॽमाङ्‌गा माध ङुङ्‌मेतु, ङ्‌खाॽनिङ्‌गो येसुङा ङ्‌ङुङुन॥

२४ न्‍हाङा ङ्‌खाचिङा येसु कुरुसपे न्‍छुएन्‍दु॥ न्‍हाङ् उका तेक इसा-इसागा उनिङ्‌बे इहा-इहा आमेहा भोङ् ङ्‌खा काङ्‌बाचिङा चिठ्‌ठा ङ्‌ङेन्‍दुहोङ् ङ्‌हाप्‍सु॥

२५ येसु कुरुसपे न्‍छुएन्‍दुनिङ् भेनिक्‍का पा मोक्‍तुक्‍सा॥

२६ काङ्‌बाचिङा येसुगा उटुखुरुक छोङ्‌बे उङ् आप्‍दिक एन्‍दाना चेॽया “याहुदिचिगा हाङ्” छेप्‍ताना फालेक चा ङ्‌युक्‍सुबि॥

२७ येसु कुरुसपे न्‍छुएन्‍दुनिङ् ङ्‌खाचिङा हिप्‍पाङ् खुसुबाङ्‌चि चा येसुगा छुप्‍ताङ् नुङ् फेक्‍साङ्‌पोटि न्‍छुएन्‍दुचि॥

२८ [खाॽला धार्मासाप्‍लाबे छेप्‍ताहा खा चेॽया पुरा लेक्‍सा, “उङ् इसिॽहा काम चोक्‍खुबाचिनुङ् निराना॥”]

२९ ङ्‌खिङ्‌बेला न्‍ना लाम्‍बु लाम्‍खुबा याॽमिचिङा उङ्‌चि टुखुरुक योङ्‌साङ् येसु खाॽला खिजे न्‍जातु, “सोयानुम्‍घायि, निङ्‌वाफुमापाङ् होराहाक्‍स्‍वाङ्‌होङ् सुम लेन्‍बे चोग्‍वाङ्‌ना काखुबा!

३० ओए, न्‍दा कुरुसपाहाङ् मो उक्‍सा न्‍हाङ् आफाइ हिङा!”

३१ ङ्‌खाॽलामाङ् खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा चा उङ्‌चि-उङ्‌चि खाॽला कासाङ् येसु खिजे न्‍जातु, “नाङा हेकोहा याॽमिचि गो हिङ्‌मेतुचि, ङ्‌खाॽनिङ्‌गो उङ् आफाइ च्‍हेन हिङ्‌मेॽमा ङ्‌यास्‍वान्‍ना॥

३२ ओ इजिरेलिचि मुक्‍ति पिखुबा हाङ् खिरिस्‍ट, कुरुसभाङ् मो उक्‍सा, कानिङ् चा सोम्‍सोम्‍ङा! न्‍हाङा च्‍हेन बिस्‍वास चोङ्‌मेॽनेनिन्‍ना!” ङ्‌खाचिङासे मेन्‍ना, येसुनुङ् कुरुसपे न्‍छुएन्‍दुचिहा ङ्‌खा खुसुबाङ्‌चिङा चा उङ् खिजे चाताचु॥

येसु स्‍याना

(मात्‍ति २७:४५-५६; लुका २३:४४-४९; युहान्‍ना १९:२८-३०)

३३ न्‍हाङा लेॽनि लेन्‍लुम न्‍हाङ्‌तो सुम मोक्‍तुनिङ् सोम्‍मा न्‍ना खाम्‍युक भोरि कुॽयुम लेक्‍सा॥

३४ सुम मोक्‍तुनिङ् लोप्‍पि येसुङा माडा ओसेम्‍लाङा खाॽला काया, “इलोइ, इलोइ लामा साबाखाथानि?a” नागा तुम्‍बिला ओम, “ओ आका निङ्‌वाफुमा, ओ आका निङ्‌वाफुमा, न्‍दा का इजाङ् नासिॽयाङ्‌गाना?”

३५ येसु खाॽला कायाना ङ्‌खेप्‍सुहोङ् न्‍नाबे योरोक-खेरेक येप्‍खुबा इखिङ् याॽमिचिङा खाॽला ङ्‌गाया, “खेप्‍सानुम्‍घायि! नाङा निङ्‌वाफुमाभाङ् चेक्‍खुबा एलिया काॽमासिमेॽना॥”

३६ न्‍हाङा ङ्‌खाचिबे एको लुक्‍साङ् ख्‍याहोङ् सुहा सिम्‍लेॽमाङ्‌गा उवाबे झुम्‍रो लुप्‍सु, न्‍हाङ् न्‍ना झुम्‍रो डाङ्‌गाकपे ङ्‌गितुहोङ् येसुगा उयाबे एम्‍बिसाङ् खाॽला लु, “स्‍वाक्‍सेनि यो, एलिया तामेहोङ् उङ् कुरुसपाहाङ् लोन्‍द्‌वाना येम?”

३७ न्‍हाङा येसु माडा सेम्‍लाङा ओक्‍ताहोङ् ओसोक्‍मा लेहाक्‍सु॥

३८ ङ्‌खिङ्‌बेलाक माङ् निङ्‌वाफुमापाङ् होङ्‌बे छुयाना पार्दा तोन्‍धाङ् मो सोम्‍मा हिच भाक लेङ्‌नुङ्‌गा छिनाख्‍या॥

३९ न्‍हाङा येसुगा खाॽला ओसोक्‍मा ख्‍याना निसुहोङ् कुरुसका उयुम्‍बे येबामासाना रोमि केप्‍टेनङा खाॽला काया, “जेप्‍पा ना याॽमि गो निङ्‌वाफुमागा उच्‍यामाङ् सायामाना॥”

४० ङ्‌खा घाक चेॽया एको हिप्‍पाङ् मामुचिङा चा माङ्‌दुन्‍धाङ् न्‍सोनेसुक्‍सा॥ ङ्‌खाचिबे मारियाम माग्‍दालिनि, मिना याकुब नुङ् योसेफका उमा मारियाम नुङ् सालोमि न्‍साया॥

४१ येसु गालिल लिङ्‌खाम्‍बे वायानिङ् ङ्‌खाचिङा येसुगा हेक्‍साङ् लान्‍जोगाहोङ् उका सेवा न्‍जोगुक्‍सा॥ येसुनुङ् यारुसालेम सोम्‍मा ताखुमा हेकोहाचा प्‍याक मामुचि न्‍नाबे ङ्‌वाया॥

येसुगा लास सियापाङ्‌बे ङ्‌युक्‍सुना

(मात्‍ति २७:५७-६१; लुका २३:५०-५६; युहान्‍ना १९:३८-४२)

४२ न्‍ना लेन च्‍हेन आराम चोक्‍माना लेन्‍गा लागि त्‍यारि लेङ्‌माना लेन साया, न्‍हाङ् नाम आहेक्‍सासा॥

४३ आरिमाथिया साहारबेॽना योसेफ बाङ्‌ना याॽमिङा न्‍ना लेन माङ् मेङ्‌गिसिॽले पिलातासका उयुम्‍बे ख्‍याहोङ् येसुगा लास नाक्‍तु॥ योसेफ च्‍हेन घाक याॽमिङा आदार न्‍जोगुना माछुम्‍मागा एको सादास्‍या साया॥ न्‍हाङा उङा निङ्‌वाफुमागा राज्‍यागा लाम्‍बु सोनेसुक्‍सा॥

४४ येसु स्‍याना चेॽया खेप्‍सुहोङ् पिलातास आच्‍चाम्‍मा एता॥ न्‍हाङा उङा रोमि केप्‍टेन काहोङ् “येसु स्‍याना ओमयेम मेन्‍नायेम” भोङ् छिम्‍दु॥

४५ केप्‍टेनङा येसु जेप्‍पा स्‍याना बाङ्‌ना चेॽया खेम्‍मेतुहोङ् पिलातासङा योसेफ येसुगा लास खेॽमापि॥

४६ न्‍हाङा योसेफङा सुतिगा तेक इनुराहोङ् येसुगा लास मो आएन्‍दु, न्‍हाङ् न्‍ना तेक्‍ङा कितुहोङ् लुङ्‌खाक्‍पे खोन्‍दाना सियापाङ्‌बे युक्‍सु॥ न्‍हाङ् सियापाङ्‌गा उयाबे एको माडा लुङ्‌खाक्‍ङा एप्‍तोओ॥

४७ मारियाम माग्‍दालिनि नुङ् योसेफका उमा मारियामङा येसु सियापाङ्‌बे ङ्‌युक्‍सुना सोयामाचु॥

a 

१५:३४ आरामेइक चेॽयाभाङ्

येसु स्‍यानाभाङ् हिङ्‌गिलिक लेक्‍साना

(मात्‍ति २८:१-८; लुका २४:१-१२; युहान्‍ना २०:१-१०)

१६

१ आराम चोक्‍माना लेन मेन्‍दाहोङ् मारियाम माग्‍दालिनि, याकुबका उमा मारियाम नुङ् सालोमिङा येसुगा लास्‍पे नेक्‍मागा खुम्‍दु नाम्‍खुबा किवा ङ्‌ङिनु॥

२ न्‍हाङ् हेक्‍साङ्‌ना लेनa भेनिक नाम लोन्‍दाहोङ् ङ्‌खाचि येसु ङ्‌युक्‍सुना सियापाङ्‌बे ङ्‌ख्‍या॥

३ लाम्‍बुबे ङ्‌खेॽमास्‍यानिङ् उङ्‌चि-उङ्‌चि खाॽला कासाङ् ङ्‌ख्‍या, “सियापाङ् एप्‍ताना लुङ्‌खाक कानिङ् इसाङा लेङ्‌नाहाङ्‌बिमेहा?”

४ ङ्‌खाॽनिङ्‌गो सियापाङ्‌बे न्‍दासुनिङ् ङ्‌खिङ्‌ना लुङ्‌खाक योरोक लेक्‍साहाक्‍सामासाना न्‍निसु॥

५ न्‍हाङ् ङ्‌खाचिङा सियापाङ्‌होङ्‌बे ङ्‌ङुयाहोङ् न्‍सोनिङ् न्‍नाबे एको फुहा तेक वाखुबा वेन्‍चाबाङ् सियापाङ्‌गा छुप्‍ताङ् पोटि युङामासाना न्‍निसु॥ न्‍ना न्‍निसुहोङ् ङ्‌खाचि आचाम्‍मा ङ्‌ङेता॥

६ ङ्‌खाॽनिङ्‌गो न्‍ना वेन्‍चाबाङ्‌ङा ङ्‌खाचि खाॽला लुचि, “ङ्‌गिसितानिन! का था वान्‍ने न्‍निङ्‌दा कुरुसपे न्‍छुसिना नासारात बेॽना येसु योक्‍मासिइवाघा॥ सोयानुम, उङ् नाबे मान्‍ना॥ उङ् गो हिङ्‌गिलिक लेक्‍साहोङ् खेब्‍याना, मानुङ् उङ् ङ्‌युक्‍सुना ठोङ् सोयासानुम॥

७ हाकु न्‍निङ्‌दा खेइघोङ् उका चेलाचि नुङ् पात्‍तुरुस खा सालेन खेम्‍मेतानुम्‍चिम ‘येसु न्‍निङ्‌गा ओन्‍दाङ्-ओन्‍दाङ् गालिलबे खेॽमासिमेॽना॥ उङा न्‍निङ्‌दा लुइघा लोॽवा उङ् न्‍नाबे निस्‍वाम्‍गाना॥’”

८ न्‍हाङा ङ्‌खा मामुचि किसिॽमाङा योङ्‌साङ् सियापाङ्‌भाङ् न्‍लोन्‍दाहोङ् लुक्‍साङ् ङ्‌ख्‍या॥ ङ्‌खाचिङा खा चेॽया इसा चा न्‍लुन्‍चिनिन, इजाङ्‌बाङ्‌निङ् ङ्‌खाचि तुक्‍नुङ् ङ्‌गिसितामासा॥

येसु चेलाचिगाबे ओताना

(मात्‍ति २८:९-२०; लुका २४:१३-५३; युहान्‍ना २०:११-२३; सेगुम्‍पाक १:४-११)

९ [हाप्‍तागा इम्‍ना लेन भेनिक येसु स्‍यानाभाङ् हिङ्‌गिलिक लेक्‍साहोङ् घाकहाक्‍निङ् ओन्‍दाङ् मारियाम माग्‍दालिनिगाबे ओता॥ न्‍ना मारियामभाङ् उङा ला ओटा इसिॽहा मुइचि लोन्‍धाक्‍सुक्‍साचि॥

१० मारियाम माग्‍दालिनि ख्‍याहोङ् खा चेॽया येसुगा चेलाचि योक्‍मेतुचि॥ ङ्‌खिङ्‌बेला ङ्‌खाचि बिलाप चोक्‍साङ् ङ्‌हाप्‍मास्‍या॥

११ उङा येसु हिङ्‌गिलिक लेक्‍साना नुङ् उङा आफाइङा निसुना चेॽया ङ्‌खाचि योक्‍मेतुचि॥ ङ्‌खाॽनिङ्‌गो ङ्‌खाचिङा उका चेॽया पात्‍ते न्‍जोगुनिन॥

१२ न्‍हाङा हेकोना तेन पोटि खेॽमास्‍याचिहा हिप्‍पाङ् चेलाचिगाबे येसु ओता ङ्‌खाॽनिङ्‌गो उङ् घाक हेकोना लेक्‍सामासा॥

१३ ङ्‌खाचि तायाचिहोङ् खा चेॽया हेकोहा चेलाचि खेम्‍मेताचुचि॥ ङ्‌खाॽनिङ्‌गो उङ्‌चिङा फेरि चा खा चेॽया पात्‍ते न्‍जोगुनिन॥

१४ मिहेक्‍साङ् एए जाना चेलाचिङा न्‍जोहेक्‍सुसानिङ् येसु ङ्‌खाचिगा उलुम्‍बे ओता॥ न्‍हाङा ङ्‌खाचिगा निङ्‌वा छाक्‍ना न्‍जोगुहोङ् उङ् स्‍यानाभाङ् हिङ्‌गिलिक लेक्‍साना निखुबाचिगा चेॽया बिस्‍वास न्‍जोगुनिन्‍नाङा उङा ङ्‌खाचि थिन्‍दुचि॥

१५ न्‍हाङा येसुङा ङ्‌खाचि खाॽला लुचि, “कायुङ्‌लेनगा घाक्‍पे ख्‍यानिघोङ् घाक याॽमिचि नुसाला खेम्‍मेतानुम्‍चिम॥

१६ बिस्‍वास न्‍जोग्‍वाहोङ् बाप्‍तिस्‍मा लियाचोक्‍खुबाचिङा मुक्‍ति न्‍दोक्‍त्‍वाना॥ ङ्‌खाॽनिङ्‌गो बिस्‍वास मेन्‍जोक्‍खुबाचिङा च्‍हेन दान्‍डा न्‍दोक्‍त्‍वा॥

१७ बिस्‍वास चोक्‍खुबाचिगा हिङ्‌लुङ्‌भाङ् खाॽलाहा चिङ्‌गो न्‍लेङ्‌मे, उङ्‌चिङा आनिङ्‌बे इसिॽहा मुइचि न्‍लोन्‍धाक्‍स्‍वाचि न्‍हाङ् ओछोङाहा हेकोहा चेॽयाबेb न्‍जेङ्‌मे॥

१८ ङ्‌खाचिङा पुछाकचि न्‍लाब्‍वाचि, न्‍हाङ् बिस नुङ्‌हा उङ्‌माहा थोक ङ्‌ङुङुभोङ्‌चा ङ्‌खाचि इङा चा ङ्‌हावान्‍चिन्‍हा॥ ङ्‌खाचिङा तुखाबाङ्‌चि छोङ्‌बे उङ्‌चि मुक ङ्‌युक्‍स्‍वाचि न्‍हाङ् ङ्‌खा तुखाबाङ्‌चि न्‍नुमे॥”

येसु वालोकपे ख्‍याना

१९ येसुङा उका चेलाचि खिङ् लुइचिहोङ् उङ् वालोकपे चान्‍दाख्‍या न्‍हाङ् उङ् निङ्‌वाफुमागा छुप्‍ताङ् पोटि युङा॥

२० न्‍हाङा ङ्‌खा चेलाचिङा घाक ठोङ्‌बे ङ्‌ख्‍याहोङ् नुसाला ङ्‌खेम्‍मेतुचि॥ हाङ्‌बाङा उङ्‌चिनुङ् वायाहोङ् काम चोगु न्‍हाङ् उङ्‌चिङा ङ्‌खेम्‍मेतुचिहा नुसाला जेप्‍पाहा ओम बाङ्‌ना चेॽयागा पार्मान आच्‍चाम्‍माहा काम्‍भाङ् पिचि॥]

a 

१६:२ हाप्‍तागा इम्‍ना लेन

b 

१६:१७ भासाबे

लुकाङा छेप्‍तुना

नुसाला

छेप्‍ताप चिनातोक

ना छेप्‍ताप एको रोमि खाङ्‌खाङ्‌बा थियोफिलासङा येसुगा उतुम्‍बे घाक चेॽया उचुन आसुनिभोङ् सिधाक्‍राङ्‌बा लुकाङा निङ्‌वा पिहोङ् छेप्‍तुना ओम॥ लुका गिरिक जातिगा याॽमि साया॥ उङा ना नुसालागा छेप्‍ताप्‍पे इजिरेलिचिगा लागि बाचा चोगाना येसु नुङ् कायुङ्‌लेनबेॽहा घाक जातिगा याॽमिचि मुक्‍ति पिखुबा हाङ्‌गा उतुम्‍बे छेप्‍तुक्‍सु॥ ना छेप्‍ताप्‍पे याहुदि जातिचिसे मेन्‍ना ङ्‌खाॽनिङ्‌गो कायुङ्‌लेनबेॽहा घाक जातिगा याॽमिचिङा चा येसु इसा ओम? उङा इ चोगुहा? इमिन चिन्‍दुचिहा बाङ्‌ना चेॽया उचुन ङ्‌ङासुनिभोङ् छेप्‍तुना ओम॥ ना नुसालागा छेप्‍ताप्‍पे येसु निङ्‌वाफुमा पाङा तुखिबे ङ्‌ङायाहाचि नुङ् तुखिसुम्‍बाचि नुसाला खेम्‍मेॽमागा पाक्‍सुना ओम (सोयानुम लुका ४:१८) भोङ् छेप्‍तुक्‍सु॥

ना छेप्‍ताप्‍पे याॽमिगा हिङ्‌लुङ्‌बे चाहाचोक्‍खुबा प्‍याक खाले चेॽया नुङ् याॽमि प्‍याक चोन्‍सिमेॽमाहा चेॽया छेप्‍ताप्‍का सुरुबे येसु ताम्‍दाङ्‌फुमाबे तायाना न्‍हाङा छेप्‍ताप्‍का हेक्‍साङ्‌बे येसु वालोकपे चान्‍दाख्‍याना चेॽयागा उतुम्‍बे छेप्‍तामा॥ येसु वालोकपे चान्‍दाखेब्‍याहोङ् उङ् बिस्‍वास चोक्‍खुबा चेलाचिङा इमिन्‍हा-इमिन्‍हा काम न्‍जोगुहा ङ्‌खागा उतुम्‍बे चा सेगुम्‍पाकचिगा छेप्‍ताप्‍पे लुकाङा छेप्‍तुक्‍सु (सोयानुम लुका ४:१-४; सेगुम्‍पाक १:१-२)॥

लुकाङा छेप्‍तुना नुसालागा छेप्‍ताप हिच भाक्‍पे फोक्‍सामा॥ ना छेप्‍ताप्‍पे वेॽहा वालोक्‍दुत्‍चिङा छेम न्‍लुतुहा, गोठालाचि येसु वायानिङ् तुप्‍से ङ्‌ख्‍याहा, येसु पिछा सायानिङ् निङ्‌वाफुमापाङ्‌बे ख्‍याना, उचुन्‍ना पाङ्‌निवाक्‍का ताप्‍चेॽया, मासाब्‍याना च्‍यागा ताप्‍चेॽया खा हेखाचा छेप्‍ताप्‍पे न्‍दोङ्‌मेन्‍हा॥ लुकाङा ना छेप्‍ताप्‍पे पार्थाना, पाबित्‍तारा आत्‍मा, येसुगा सेवाकाइबे मामुचिङा चोक्‍माहा काम, निङ्‌वाफुमाङा याॽमिचि पिमेहा पाप छेमा खा चेॽयागा उतुम्‍बे प्‍याक उनिङ्‌वा पिहोङ् छेप्‍तुक्‍सुहा॥

ना छेप्‍ताप्‍पे छोक्‍ताहा चेॽया

चिनातोक १:१-४

बाप्‍तिस्‍मा पिखुबा युहान्‍ना नुङ् येसुगा वाम न्‍हाङा येसु पिछा सायानिङ्‌गा ताप्‍लिक १:५-२:५२

बाप्‍तिस्‍मा पिखुबा युहान्‍नागा काम ३:१-२०

येसुगा बाप्‍तिस्‍मा नुङ् जाच ३:२१-४:१३

गालिलबे येसुङा चोगुहा काम ४:१४-९:५०

गालिलभाङ् यारुसालेम सोम्‍मा येसुङा चोगुहा काम ९:५१-१९:२७

यारुसालेम्‍बे येसुगा हेक्‍साङ्‌हा लेन्‍चि १९:२८-२३:५६

येसु स्‍यानाभाङ् हिङ्‌गिलिक लेक्‍साना, याॽमि लुम्‍बे ओताना नुङ् वालोकपे ख्‍याना २४:१-५३

लुकाङा छेप्‍तुना

नुसाला

लुकाङा येसुगा उतुम्‍बे थियोफिलास छेप्‍तुना

१

१ खाङ्‌खाङ्‌बा थियोफिलास, प्‍याक याॽमि एङ्‌गा लुम्‍बे लेक्‍साहा चेॽयागा उतुम्‍बे छेप्‍माहा काम न्‍जोगुक्‍सु॥

२ ङ्‌खा लेक्‍साहा चेॽया सुरु न्‍हाङ्‌तोमाङ् उङ्‌चिगा मिक्‍ङा निखुबा नुङ् नुसाला खेम्‍मेखुबाचिङा कानिङ् योक्‍मेतामा॥

३ खा चेॽयागा उतुम्‍बे का चा सुरु न्‍हाङ्‌तोमाङ् उचुन योगुक्‍तुक्‍सुङ्, न्‍हाङ् खा घाक चेॽया न्‍दा छेप्‍मा उचुन एताङ्‌होङ् छेप्‍मासिम्‍मेङ्॥

४ ना छेप्‍ताप पोढाचोगुगाहोङ् न्‍दा ङ्‌योक्‍मेताघा घाक चेॽया जेप्‍पा ओमयेम मेन्‍नायेमभोङ् था तोक्‍तुगानि॥

बाप्‍तिस्‍मा पिखुबा युहान्‍नागा वाम्‍गा उतुम्‍बे

५ याहुदिया लिङ्‌खाम्‍गा हाङ् हेरोद सायानिङ् हारुनa छोङ्‌गा एको जाकारिया बाङ्‌ना हाङ्‌खुबा वाया॥ उङ् आबिया हाङ्‌खुबा छुम्‍गा याॽमि सा॥ न्‍नागा उहिङ्‌खुमा एलिसिबा चा हारुन छोङ्‌गा साया॥

६ ङ्‌खा हिपापाङ् निङ्‌वाफुमागा युम्‍बे धार्मोति सायाचि, उङ्‌चि निङ्‌वाफुमागा घाक आग्‍गे नुङ् नियाम येन्‍खुबा सायाचि॥

७ ङ्‌खाॽनिङ्‌गो उङ्‌चि च्‍याचि म्‍मायानिन, इजाङ्‌बाङ्‌निङ् एलिसिबा उच्‍या मेन्‍दोक्‍खुमा साया, न्‍हाङा उङ्‌चि हिपापाङ् पाघ्याम माघ्‍याम चा लासाब्‍यामासाचि॥

८ इमा जाकारिया उङ्‌चिगा छुम्‍गा पालोबे निङ्‌वाफुमागा उयुम्‍बे हाङ्‌खुबागा काम चोक्‍मास्‍या॥

९ ङ्‌खिङ्‌बेला हाङ्‌खुबाचिगा चालान आन्‍सार चिठ्‌ठा ङेन्‍दुनिङ् निङ्‌वाफुमापाङ् होङ्‌बे धुप हुॽमाहा काम जाकारियागा उनिङ्‌बे आया॥

१० इलेन धुप हुॽमाना बेलाबे पाखा न्‍छुप्‍साहा घाक याॽमिचि पार्थाना न्‍जोक्‍मास्‍या॥

११ ङ्‌खिङ्‌बेलाक निङ्‌वाफुमागा एको वालोक्‍दुत धुप हुॽमाना बेदिगा छुप्‍ताङ् पोटि येबाना ओता॥

१२ जाकारिया न्‍ना निसुहोङ् किसिॽमाङा आत्‍ते चोगा॥

१३ ङ्‌खाॽनिङ्‌गो वालोक्‍दुतङा उङ् लु, “ङ्‌गिसितान जाकारिया, इजाङ्‌बाङ्‌निङ् ङ्‌गा पार्थाना निङ्‌वाफुमाङा खेप्‍सुक्‍सु, हाकु ङ्‌हिङ्‌खुमा एलिसिबाङा ङ्‌गा लागि एको च्‍या बाबु तोङ्‌बिमेका, न्‍हाङ् न्‍दा न्‍नागा उनिङ् युहान्‍ना युक्‍सुबि॥

१४ ङ्‌खिङ्‌बेला न्‍दा इब्‍बे-इब्‍बे चोन्‍सिमेका, न्‍हाङ् प्‍याक याॽमिचि चा उका वाम लेक्‍सानाङा न्‍जोन्‍सिमे॥

१५ इजाङ्‌बाङ्‌निङ् न्‍ना निङ्‌वाफुमागा उयुम्‍बे माडा याॽमि लेङ्‌मे॥ न्‍नाङा सिम्‍लेॽमाङ्‌गा माध इह्‌या चा ङ्‌ङुङ्‌वान॥ उङ् वामेॽना न्‍हाङ्‌तो पाबित्‍तारा आत्‍माङा भोरिपुर्ना लेङ्‌मे॥

१६ उङा प्‍याक इजिरेलिचि उङ्‌चिगा हाङ्‌बा निङ्‌वाफुमापोटि हिक्‍स्‍वाचि॥

१७ उङ् हाङ्‌बा हाक्‍निङ् ओन्‍दाङ् आत्‍मा नुङ् साक्‍तिबे निङ्‌वाफुमाभाङ् चेक्‍खुबा एलिया लोॽवा लेङ्‌दारामेहोङ् हाङ्‌बागा लाम्‍बु त्‍यार चोग्‍वा॥ उङा पा नुङ् च्‍याचिगा उलुम्‍बे तोङ्‌मेत्‍वाचि न्‍हाङ् निङ्‌वाफुमागा आग्‍गे मेयेन्‍खुबाचि निङ्‌वाफुमागा आग्‍गे येन्‍खुबा याॽमिचिगा निङ्‌वापोटि हिक्‍स्‍वाचि॥ ङ्‌खाॽला उङा हाङ्‌बागा लागि याॽमिचि त्‍यार चोग्‍वाचिहा॥”

१८ न्‍हाङा जाकारियाङा वालोक्‍दुत खाॽला लु, “खा चेॽया जेप्‍पा लेङ्‌मेहाभोङ् का इमिन पात्‍तेचोगुङ्? कान्‍चिङ्‌गो पाघ्याम माघ्‍याम लेक्‍साब्‍यामाङ्‌चिङ्॥”

१९ वालोक्‍दुतङा जाकारिया लु, “का निङ्‌वाफुमागा उयुम्‍बे येम्‍नुङ्‌खुबा गाब्‍रिएल वालोक्‍दुतङान, उङामाङ् का खा नुसाला खेम्‍मेसे न्‍दाबे पाक्‍साङ्‌ना ओम॥

२० का लुॽनेन्‍हा खा चेॽया ठिक बेलाबे पुरा लेङ्‌मे, ङ्‌खाॽनिङ्‌गो सो, न्‍दा का लुॽनेन्‍हा चेॽया बिस्‍वास न्‍जोगुगान्‍हाङा हाकु खा चेॽया पुरा मेलेङ्‌ले सोम्‍मा न्‍दा लेम्‍सुरुम्‍बा लेङ्‌मेकाहोङ् चेक्‍मा ङ्‌यामेकान्‍ना॥”

२१ याॽमिचिङा जाकारिया निङ्‌वाफुमा पाङ्‌गा चाराम्‍बे ङ्‌गुसुक्‍सा, न्‍हाङ् उङ् ढिलो चोगानाङा म्‍माक्‍साब्‍यामासा॥

२२ जोबो जाकारिया पाखा लोन्‍दा ङ्‌खिङ्‌बेला उङ् याॽमिचि नुङ् चेक्‍माइ ङ्‌यासान्‍होङ् उमुक्‍का चालङा चेक्‍लाप्‍तुचि॥ न्‍हाङ् ङ्‌खा याॽमिचिङा निङ्‌वाफुमापाङ् होङ्‌बे जाकारियाङा सेन्‍चि तोक्‍तुक्‍सुहा बाङ्‌ना चेॽया था न्‍दोक्‍तु॥

२३ जाकारियागा सेवा चोक्‍माहा लेन्‍चि म्‍मेन्‍दाहोङ् उपाङ्‌बे ख्‍या॥

२४ न्‍नागा मिहेक्‍साङ् उहिङ्‌खुमा एलिसिबागा ओफोक्‍पे पिछा युङा, न्‍हाङ् उहिङ्‌खुमा फा मोनाम सोम्‍मा हेॽनेचा मेङ्‌खेॽले पाङ्‌बे वायामासा॥

२५ उङा खाॽला काया, “याॽमिचिङा का इसिसि लुॽमा न्‍दोक्‍निन्‍निभोङ् निङ्‌वाफुमाङा उलुङ्‌मा तुक्‍ताङ्‌होङ् आका लागिमाङ् खा घाक काम चोगुहा ओम॥”

येसुगा वाम्‍गा उतुम्‍बे

२६ एलिसिबागा ओफोक्‍पे पिछा युङाना या मोनाम तासुनिङ् निङ्‌वाफुमाङा गाब्‍रिएल वालोक्‍दुत गालिल लिङ्‌खाम्‍गा नासारात बाङ्‌ना साहारबे वाखुमा एको थाङ् न्‍छेङान्‍ना मामु मारियामगाबे पाक्‍सु॥

२७ उका थाङ् छेङ्‌माहा चेॽया हाङ् दाउदका छोङ्‌बे वायाना योसेफ बाङ्‌ना बाबुनुङ् लेक्‍साब्‍यामासा॥

२८ वालोक्‍दुतङा न्‍ना मामुगाबे तायाहोङ् खाॽला लु, “सेवायो, न्‍दा निङ्‌वाफुमाङा तुक्‍नुङ् उसाप थाक्‍तामागा, उङ् न्‍दानुङ् वान्‍नेॽना॥”

२९ वालोक्‍दुतङा लुहा चेॽयाङा मारियाम आत्‍ते चोगा न्‍हाङ् ना इमिन्‍ना सेवा ओमभोङ् आमा ङ्‌यासुन्‍होङ् तोप्‍सास्‍या॥

३० वालोक्‍दुतङा लु, “मारियाम ङ्‌गिसितान, निङ्‌वाफुमाङा न्‍दा तुक्‍नुङ् उसाप थाक्‍तामागा॥

३१ हाकु सो, न्‍दा म्‍फोक ख्‍वागा न्‍हाङ् एको न्‍ज्‍या बाबु तोक्‍त्‍वागा, न्‍नागा उनिङ् न्‍दा येसु युक्‍सुबि॥

३२ उङ् माडा लेङ्‌मे, न्‍हाङ् उङ् घाकहाक्‍निङ् तो वाखुबा निङ्‌वाफुमागा उच्‍या बाबु न्‍ल्‍वा॥ हाङ्‌बा निङ्‌वाफुमाङा उङ् उका पुर्खा दाउद लोॽवा हाङ् चोग्‍वाहा॥

३३ न्‍हाङा उङा इजिरेलिचिगा छोङ्‌बे साधाइ राज्‍या चोग्‍वा॥ उका राज्‍या हेॽनिङ्‌चा म्‍मेम्‍मेन्‍ना॥”

३४ खा खेप्‍सुहोङ् मारियामङा वालोक्‍दुत खाॽला लु, “खा इमिन लेङ्‌मेहा? इजाङ्‌बाङ्‌निङ् का गो थाङ्‌माङ् न्‍छेङामाङान॥”

३५ वालोक्‍दुतङा खाॽलाना पोलोवा पि, “निङ्‌वाफुमागा पाबित्‍तारा आत्‍मा न्‍दाबे तामे, न्‍हाङा घाकहाक्‍निङ् तो वाखुबा निङ्‌वाफुमागा साक्‍तिगा लालामे न्‍दा छोङ्‌बे आमे॥ न्‍हाङामाङ् वाखुबा पिछा पाबित्‍तारा लेङ्‌मे न्‍हाङ् निङ्‌वाफुमागा उच्‍या बाबु भोङ् न्‍ल्‍वा॥

३६ सो, ङ्‌गा आफान्‍ता एलिसिबा याॽमिचिङा उच्‍या मेन्‍दोक्‍खुमा मामु न्‍लुहोङ् चा, खिङ्‌बेला माघ्‍याम लेक्‍साब्‍यामानिङ् या मोनाम्‍गा पिछा ओफोक्‍पे वान्‍नेॽना॥

३७ इजाङ्‌बाङ्‌निङ् निङ्‌वाफुमाङा चोक्‍मा मेयामाहा चेॽया इहाचा मान्‍हा॥”

३८ न्‍हाङा मारियामङा खाॽला लु, “लेङ्‌मेॽना, का गो निङ्‌वाफुमागा सेवा चोक्‍खुमा मामुङान॥ न्‍दा इमिन लुयाङ्‌गा ङ्‌खा घाक चेॽया ङ्‌खाॽलामाङ् लेङ्‌नि॥” न्‍हाङा वालोक्‍दुत न्‍नाभाङ् ख्‍या॥

मारियाम एलिसिबानुङ् तुप्‍से ख्‍याना

३९ एहिलेन हेक्‍साङ् मारियाम धावाधावा चोक्‍साङ् याहुदिया लिङ्‌खाम्‍गा चोम्‍कोङ्‌बे आखुबा एको तेन्‍बे ख्‍या॥

४० न्‍नाबे उङ् जाकारियागा पाङ्‌बे उयाहोङ् एलिसिबा सेवायो लु॥

४१ मारियामङा सेवायो लुना एलिसिबाङा खेप्‍सुहोङ् सोलोक ओफोकपेॽना पिछा पुक्‍ता, न्‍हाङा एलिसिबा पाबित्‍तारा आत्‍माङा भोरिपुर्ना लेक्‍साहोङ् माडा सेम्‍लाङा खाॽला काया,

४२ “न्‍दा गो मामु याॽमिचिबे घाकहाक्‍निङ् प्‍याक आसिक तोक्‍तुक्‍सुगा, न्‍हाङ् न्‍दा तोक्‍तेहेक्‍सुगाना न्‍ज्‍या बाबुङा चा आसिक तोक्‍तुक्‍सुहा॥

४३ का इखिङ् माडा निङ्‌ला तोक्‍तुक्‍सुङ्‌ना, इजाङ्‌बाङ्‌निङ् न्‍दा आका हाङ्‌बागा उमा लेक्‍सागाहोङ् चा का तुप्‍से तायागा?

४४ सो, न्‍दा सेवायो लुयाङ्‌गाना खेप्‍सुङ्‌ना सोलोक आफोक्‍पेॽना पिछा चोन्‍सिॽमाङा पुक्‍ताना॥

४५ निङ्‌वाफुमाङा न्‍दा लुयाघा चेॽया पुरा लेङ्‌मेहाभोङ् बिस्‍वास चोक्‍खुमा न्‍दा इखिङ् प्‍याक आसिक तोक्‍खुमागान॥”

मारियामङा छेम लुतुना

४६ न्‍हाङा मारियामङा खाॽलाना छेम लुतु,

“का निङ्‌वाफुमागा उनिङ् थेन्‍द्‌वाङ् आनिङ्‌वाभाङ्,

४७ न्‍हाङ् आका आत्‍मा चोन्‍सिमे, का पापपाहाङ् फोङ्‌खुबा निङ्‌वाफुमानुङ्॥

४८ इजाङ्‌बाङ्‌निङ् उङा का लोॽवाना सेवा चोक्‍खुमा माङ्‌चुमाङ्‌ना मामु मितामाङ्,

हाकु न्‍हाङ्‌तो घाक याॽमिचिङा का लुम्‍मे आसिक तोक्‍खुमाभोङ्॥

४९ इजाङ्‌बाङ्‌निङ् घाकहाक्‍निङ् साक्‍तिसालि निङ्‌वाफुमाङा आका लागि माडा काम चोक्‍ताब्‍यामाङ्,

न्‍हाङ् उका उनिङ् पाबित्‍ताराना॥

५० उङ् आदार चोक्‍खुबाचि घाक उङा मिम्‍मे पुस्‍ता-पुस्‍ता सोम्‍मा॥

५१ उङा उका साक्‍तिसालि उमुक्‍ङा निङ्‌वाबे काङान काखुबा याॽमिचि हिसाहाक्‍सुक्‍सुचि,

५२ उङा काङान काखुबा हाङ्‌चि हाङ्‌युक्‍थामभाङ्‌ मो आएन्‍दुक्‍सुचि॥

ङ्‌खाॽनिङ्‌गो का मिङान मिखुबा याॽमिचि तो थेन्‍दुक्‍सुचि,

५३ उङा साक्‍ङा सिखुबाचि उचुन्‍हा थोक पिक्‍सुचि॥

ङ्‌खाॽनिङ्‌गो थुङ्‌दुहाचि इहाचा मेम्‍बिॽले लासाहाक्‍सुक्‍सुचि॥

५४ निङ्‌वाफुमाङा एङ्‌गा पुर्खाचि लुचिहा लोॽवा चोगुहोङ् उका सेवाक इजिरेलिचि फातुक्‍सुचि,

५५ उङा हेॽनिङ्‌चा म्‍मुन्‍दिक्‍सुन्‍चिन लुङ्‌मातुक्‍मा आब्‍राहाम, नुङ् उका सान्‍तानचि॥”

५६ ङ्‌खिङ्‌बेला मारियाम सुम मोनाम हिङ् उका आफान्‍ता एलिसिबानुङ् वायाहोङ् उपाङ्‌बे लासा॥

बाप्‍तिस्‍मा पिखुबा युहान्‍नागा वाम

५७ एलिसिबागा चेराङ्‌मा लामाना बेला तायाहोङ् उङा एको उच्‍या बाबु तोक्‍तु॥

५८ हाङ्‌बा निङ्‌वाफुमाङा खिङ् प्‍याक उलुङ्‌मा तुक्‍तुना न्‍निसुहोङ् उका आफान्‍ता नुङ् पाङ्‌निवाक्‍चि चा उङ्‌नुङ् न्‍जोन्‍दास्‍या॥

५९ पिछा वायाना ताम्‍ना लेन पिछागा खातानाb चोक्‍से उका पाङ्‌निवाक नुङ् आफान्‍ताचि न्‍छुप्‍सा, न्‍हाङ् ङ्‌खाचिङा उप्‍पागा लोॽवा पिछागा उनिङ् चा जाकारिया ङ्‌युक्‍सुबिहेक्‍सुसा,

६० ङ्‌खाॽनिङ्‌गो उका उमाङा लुचि, “मेन्‍ना, नागा उनिङ्‌गो युहान्‍ना युङ्‌बिॽमाना॥”

६१ ङ्‌खाचिङा एलिसिबा न्‍लु, “ङ्‌गा आफान्‍ताचिबे खाॽलाना उनिङ् युक्‍साना याॽमि गो इसा चा मान्‍ना॥”

६२ न्‍हाङा ङ्‌खाचिङा पिछागा उप्‍पा मुक्‍का चालङा न्‍छिम्‍दु, “न्‍दा नागा उनिङ् इना युङ्‌मा मितुक्‍सुगाना?”

६३ उङा एको छेप्‍माना फाल्‍लेक्‍का पाटि नाक्‍तुचिहोङ् न्‍नाबे “नागा उनिङ् युहान्‍नामाङ् युङ्‌बिॽमाना” भोङ् छेप्‍तुबिचि॥ खा न्‍निसुहोङ् ङ्‌खाचि घाक आचाम्‍मा ङ्‌येता॥

६४ ङ्‌खिङ्‌बेलाक माङ् जाकारिया चेक्‍मा याखुबा लेक्‍साहोङ् निङ्‌वाफुमागा उनिङ् थेम्‍मा तारोक्‍तु॥

६५ खा घाक चेॽया न्‍निसुहोङ् पाङ्‌निवाक्‍चि निङ्‌वाफुमा नुङ् ङ्‌गिसिता॥ न्‍हाङा खा चेॽया याहुदिया लिङ्‌खाम्‍गा चोम्‍कोङ्‌बे आखुबा घाक तेन्‍चिबे हिसा॥

६६ खा चेॽया खेम्‍खुबा घाक्‍ङा उङ्‌चि निङ्‌वाबे ङ्‌गाया, “ना पिछा वान्‍दिक इमिन्‍ना लेङ्‌मेॽना लोप्‍पि?” इजाङ्‌बाङ्‌निङ् निङ्‌वाफुमागा साक्‍ति उङ् छोङ्‌बे आयामासा॥

जाकारियाङा निङ्‌वाफुमागा उनिङ् थेन्‍दुना

६७ पिछागा उप्‍पा जाकारिया पाबित्‍तारा आत्‍माङा भोरिपुर्ना लेक्‍साहोङ् निङ्‌वाफुमाङा लुहा चेॽया चेक्‍मा तारोक्‍तु,

६८ “इजिरेलिचिगा हाङ्‌बा निङ्‌वाफुमागा निङ् थेन्‍नि, इजाङ्‌बाङ्‌निङ् उङ् उका याॽमिचि फासे तायाहोङ् फोक्‍सामा॥

६९ उङा एङ्‌गा लागि उका सेवाक दाउदका छोङ्‌भाङ् एको मुक्‍ति पिखुबा साक्‍तिसालि हाङ् पाक्‍सुक्‍सु॥

७०-७१ उङा कानिङ् एङ्‌गा सात्‍तुरचि नुङ् कानिङ् इसिखुबाचिगा मुक पाहाङ् हिङ्‌मेमेहा बाङ्‌ना चेॽया पाबित्‍तारा निङ्‌वाफुमाभाङ् चेक्‍खुबाचिगा याभाङ् ओन्‍दाङ्‌माङ् निङ्‌वाफुमा चेक्‍तामासा॥

७२ उङा एङ्‌गा पुर्खाचि लुङ्‌मा तुक्‍तुचिहा सोॽमेमागा न्‍हाङ् ङ्‌खाचिनुङ् थुन्‍दुना पाबित्‍तारा बाचा पुरा चोक्‍मागा एङ्‌गा लागि खाॽलाना काम चोगु,

७३ न्‍ना बाचा निङ्‌वाफुमाङा एङ्‌गा पुर्खा आब्‍राहामनुङ् थुन्‍दुक्‍सा,

७४-७५ न्‍ना बाचा कानिङ् सात्‍तुरचिगा मुक्‍पाहाङ् फोक्‍सिहोङ्, कानिङ् हिङिॽवानुङ् मेङ्‌गिसिॽले पाबित्‍तारा नुङ् धार्मोति लेक्‍सिहोङ् उका सेवा चोक्‍मा यासुम्‍निभोङ् पिक्‍सा॥

७६ ओ आच्‍या, न्‍दा घाकहाक्‍निङ् तो वाखुबा निङ्‌वाफुमागा निङ्‌वाफुमाभाङ् चेक्‍खुबाभोङ् न्‍लुमेका॥ इजाङ्‌बाङ्‌निङ् न्‍दा हाङ्‌बागा ओन्‍दाङ्-ओन्‍दाङ् उका लाम्‍बु त्‍यार चोक्‍से खेमेका॥

७७ न्‍दा उका याॽमिचि पाप छेमाभाङ् मुक्‍ति तोक्‍त्‍वाम्‍गाना बाङ्‌ना चेॽया चिन्‍द्‌वाचिगा॥

७८ इजाङ्‌बाङ्‌निङ् एङ्‌गा निङ्‌वाफुमा लुङ्‌माराङ्‌बाना॥ न्‍हाङामाङ् उङा खिरिस्‍ट भेनिक्‍ना नाम्‍गा जोति लोॽवा वालोकभाङ् कानिङ्‌बे पाक्‍स्‍वा,

७९ न्‍हाङा कुइम्‍नाबे वाखुबाचि नुङ् कालगा उयाबे ङ्‌ङाहेक्‍साहाचि ओम्‍ना पिवाचि॥ न्‍हाङ् न्‍ना ओम्नाङा माङ् कानिङ् हाङ्‌हाङ्‌गा लाम्‍बुबे तिङ्‌मेहा॥”

८० न्‍हाङा पिछा युहान्‍ना सालुङ्‌बे नुङ् आत्‍माबे पुसाङ् ख्‍या॥ ङ्‌खाॽनिङ्‌गो इजिरेलिचिगा उलुम्‍बे उङा पार्चार मेन्‍जोक्‍ले सोम्‍मा उङ् इसा चा मेॽनिङ्ना सुन्‍नेना ठोङ्‌बे वाया॥

a 

१:५ घाकहाक्‍निङ् ओन्‍दाङ्‌ना याहुदि हाङ्‌खुबा

b 

१:५९ पिछानिङ् बाबुगा छिॽमा छिमानागा ह्‌वारिक हेक्‍माना॥ ना च्‍हेन याहुदिचिगा घाकङा पालान चोक्‍माइ पोर्ने एको नियाम साया॥

येसुगा वाम

(मात्‍ति १:१८-२५)

२

१ ङ्‌खिङ्‌बेला रोम खाम्‍युक्‍का हाङ् आगास्‍टासङा न्‍ना खाम्‍युक भोरिहा याॽमिचि निङ् छेप्‍मेसे ख्‍यानिभोङ् हुकुम पिचि॥

२ न्‍ना याॽमि निप्‍माना इम्‍ना खेप सा॥ ङ्‌खिङ्‌बेला कुरेनियास सिरिया लिङ्‌खाम्‍गा माडा-खाङ्‌खाङ्‌बा साया॥

३ हाङ्‌ङा पिचिहा हुकुम लोॽवामाङ् घाक याॽमिचि उङ्‌चि तेन साहारचिबे निङ् कोप्‍मेसे ङ्‌ख्‍या॥

४ ङ्‌खिङ्‌बेला योसेफ चा गालिल लिङ्‌खाम्‍गा नासारात साहारभाङ् याहुदिया लिङ्‌खाम्‍गा बेथ्‍लेहेम बाङ्‌ना हाङ् दाउदका वाम लेक्‍साना साहारबे उनिङ् छेप्‍मेसे ख्‍या, इजाङ्‌बाङ्‌निङ् उङ् दाउद छोङ्‌गा सा॥

५ उङ्‌नुङ् थाङ् छेङ्‌मागा न्‍नाक्‍तुक्‍साना मारियाम चा उङ्‌नुङ् खेतु॥ ङ्‌खिङ्‌बेला मारियाम चेराङ्‌मा लाखुमा सा॥

६ उङ्‌चि न्‍नाबे वायाचिनिङ् मारियामगा चेराङ्‌मा लामाना बेला ताया॥

७ न्‍नाबे उङा तुम्‍ना उच्‍या बाबु तोक्‍तु, न्‍हाङा छेॽलुङ्‌ङा सुम्‍दुहोङ् खोङ्‌बे इप्‍सु॥ इजाङ्‌बाङ्‌निङ् न्‍नाबे उङ्‌चि बास याक्‍माना ठोङ् म्‍मायान॥

गोठाला नुङ् वालोक्‍दुत्‍चि

८ ङ्‌खिङ्‌बेला बेथ्‍लेहेमगा युम्‍बेॽना चाउरबे सेॽनिङ् सामुङ् कोप्‍खुबा गोठालाचि सामुङ्‌चि कुसाङ् ङ्‌वाया॥

९ न्‍नाबे हाङ्‌बागा एको वालोक्‍दुत ओता, न्‍हाङा हाङ्‌बागा जोति गोठालाचिगा ओरिपोरि चाम्‍काचोगा॥ खा न्‍निसुहोङ् उङ्‌चि तुक्‍नुङ् ङ्‌गिसिता॥

१० ङ्‌खाॽनिङ्‌गो वालोक्‍दुतङा खाॽला लुचि, “ङ्‌गिसितानिन! इजाङ्‌बाङ्‌निङ् का घाक तुक्‍नुङ् चोन्‍सिमेप्‍माना नुसाला ताङ्‌होङ् न्‍निङ्‌दाबे तायामाङ्॥

११ हेन न्‍निङ्‌गा लागि दाउदका साहार बेथ्‍लेहेमबे एको मुक्‍ति पिखुबागा वाम लेक्‍सामा॥ उङ्‌माङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टa ओम॥

१२ न्‍निङ्‌गा लागि चिङ्‌गो च्‍हेन ना लेङ्‌मे, न्‍निङ्‌दा एको पिछा छेॽलुङ्‌ङा सुम्‍दाहोङ् खोङ्‌बे इप्‍साना तुप्‍स्‍वाम्‍गा॥”

१३ न्‍हाङा न्‍नाबे थाप्‍थुम्‍बे वालोक्‍दुत नुङ् प्‍याक वालोक्‍का सेनाचि ङ्‌ङोता॥ उङ्‌चिङा निङ्‌वाफुमागा निङ् थेन्‍साङ् खाॽलाना छेम लुॽमा न्‍दारोक्‍तु,

१४ “घाकहाक्‍निङ् तो वाखुबा निङ्‌वाफुमागा माहिमा लेङ्‌नि, न्‍हाङा ताम्‍दाङ्‌फुमाबे हेखा याॽमिचि नुङ् उङ् चोन्‍सिमे, ङ्‌खा घाक हाङ्‌हाङ् न्‍लेङ्‌नि॥”

१५ ङ्‌खा वालोक्‍दुत्‍चि वालोकपे न्‍लासाख्‍याहोङ् सामुङ् कोप्‍खुबा गोठालाचि उङ्‌चि-उङ्‌चि खाॽला ङ्‌गाया, “लु, हाङ्‌बा निङ्‌वाफुमाङा वालोक्‍दुतभाङ् कानिङ् लुयाहा चेॽया सोसे बेथ्‍लेहेमबे खेइ॥”

१६ न्‍हाङा उङ्‌चि धावाधावा चोक्‍साङ् ङ्‌ख्‍या॥ उङ्‌चिङा न्‍नाबे मारियाम, योसेफ नुङ् छेॽलुङ्‌ङा सुम्‍दाहोङ् खोङ्‌बे इप्‍साना पिछा न्‍दुप्‍सु॥

१७ ङ्‌खा चेॽया सामुङ् कोप्‍खुबा गोठालाचिङा न्‍निसुहोङ् पिछागा उतुम्‍बे वालोक्‍दुतङा लुचिहा चेॽया घाक ङ्‌खेम्‍मेतुचि॥

१८ न्‍हाङा खा चेॽया खेम्‍खुबा घाक आचाम्‍मा ङ्‌येता॥

१९ ङ्‌खाॽनिङ्‌गो मारियामङा च्‍हेन खा घाक चेॽया उनिङ्‌वाबे मिसाङ् युक्‍सु॥

२० ङ्‌खा सामुङ् कोप्‍खुबाचि वालोक्‍दुतङा लुचिहा लोॽवा खेम्‍मा नुङ् निमा न्‍दोक्‍तुहाङा निङ्‌वाफुमागा माहिमा चोक्‍साङ् नुङ् उनिङ् थेन्‍साङ् न्‍लासा॥

येसुगा उनिङ् ङ्‌वाॽमेतुना

२१ पिछा वायाना ता लेन लेक्‍साहोङ् उका खाताना न्‍जोगुनिङ् उनिङ् येसु ङ्‌युक्‍सुबि॥ न्‍ना निङ् उङ् फोक्‍पे तामा हाक्‍निङ् ओन्‍दाङ् वालोक्‍दुतङा युङ्‌मानाभोङ् लुक्‍साचि॥

येसु निङ्‌वाफुमापाङ्‌बे न्‍दाना

२२ मोसाङा पिचिहा निङ्‌वाफुमागा नियाम्‍बे छेप्‍ताहा लोॽवा उङ्‌चिगा चोक्‍खे चोक्‍माना बेला मेन्‍दाहोङ् येसुगा उप्‍पा-उमाङा निङ्‌वाफुमाबे सामार्पान चोक्‍मागा उङ् यारुसालेम बेॽना निङ्‌वाफुमापाङ्‌बे तायाचु॥

२३ इजाङ्‌बाङ्‌निङ् हाङ्‌बा निङ्‌वाफुमाङा पिचिहा नियाम्‍बे खाॽला छेप्‍तामा, “घाकहाक्‍निङ् ओन्‍दाङ् वायाना च्‍या बाबु निङ्‌वाफुमागा भोङ् फोङ्‌मे॥”

२४ न्‍हाङा निङ्‌वाफुमागा नियाम्‍बे “हिच्‍चि ढुकुवा मानुङ् हिच्‍चि पारेवागा उच्‍याचि” भोङ् छेप्‍ताहा लोॽवा तायाचुचिहोङ् बोलिदान पिसे तायाचि॥

२५ ङ्‌खिङ्‌बेला यारुसालेमबे सिमियोन बाङ्‌ना एको याॽमि वाया॥ उङ् धार्मोति नुङ् निङ्‌वाफुमागा सेवा चोक्‍खुबा सा, उङ्‌नुङ् पाबित्‍तारा आत्‍मा वाया॥ उङा इजिरेलिचि पापपाहाङ् फोङ्‌खुबागा लाम्‍बु सोक्‍सा॥

२६ “न्‍दा हाङ्‌बा निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट मेनिले न्‍सिमेकान्‍ना” भोङ् पाबित्‍तारा आत्‍माङा ओन्‍दाङ्‌माङ् उङ् योक्‍मेतुक्‍सा॥

२७ पाबित्‍तारा आत्‍माङा उङ् निङ्‌वाफुमापाङ्‌बे ख्‍या लुहोङ् ख्‍या॥ ङ्‌खिङ्‌बेला पिछा येसु उप्‍पा-उमाङा निङ्‌वाफुमाङा पिचिहा नियाम्‍बे छेप्‍ताहा लोॽवा चोक्‍मागा न्‍नाबे तायाचु॥

२८ न्‍ना पिछा निसुहोङ् सिमियोनङा उमुक्‍पे याङु, न्‍हाङा निङ्‌वाफुमा नुनिङ्‌वा पिसाङ् खाॽला काया,

सिमियोनङा निङ्‌वाफुमा थेन्‍दुना

२९ “हाङ्‌बा निङ्‌वाफुमा, न्‍दा कायाघा लोॽवा चोगुक्‍सुगा, हाकु का ङ्‌गा सेवाक उचुन सिमा पियाङ्॥

३० इजाङ्‌बाङ्‌निङ्, न्‍दा पाक्‍सुगाना मुक्‍ति पिखुबा आमिक्‍ङा निमा तोक्‍तुङ्॥

३१ न्‍दा उङ् घाक याॽमिचिङा न्‍निसुनिभोङ् पाक्‍सुगाना ओम॥

३२ उङ्‌माङ् निङ्‌वाफुमा चिनामेन्‍जोक्‍खुबा जातिगा याॽमिचि निङ्‌वाफुमागा लाम्‍बु सोप्‍मेखुबा ओम्‍ना ओम॥ उङ्‌माङ् ङ्‌गा याॽमि इजिरेलिचिगा माहिमा चोक्‍मेखुबा ओम॥”

३३ न्‍हाङा उप्‍पा-उमाङा पिछागा उतुम्‍बे खाॽलाहा चेॽया खेप्‍साचुहोङ् आचाम्‍मा एताचि॥

३४ सिमियोनङा उङ्‌चि आसिक पिचि न्‍हाङ् पिछागा उमा मारियाम खाॽला लु, “खेप्‍सु, ना पिछा इजिरेलबे प्‍याक्‍का उद्‌दार नुङ् प्‍याक्‍का नासका लागि निङ्‌वाफुमाङा सेगुक्‍सु॥ उङ् निङ्‌वाफुमाङा सोप्‍मेताहा एको चिङ्‌गो ओम॥ प्‍याक याॽमिचिङा उका उतुम्‍बे इसिॽहा चेॽया चेक्‍साङ् उङ्‌चिगा निङ्‌वाबेॽहा चेॽया न्‍जेक्‍तुभोक्‍स्‍वा॥

३५ न्‍हाङा ङ्‌गा न्‍लुङ्‌मा साम्‍बेकङा होताना लोॽवा तुक्‍नुङ् तुङ्‌मे॥”

३६ न्‍हाङा न्‍नाबे एको हान्‍ना बाङ्‌ना निङ्‌वाफुमाभाङ् चेक्‍खुमा माहुमा वाया॥ उङ् आसेर छोङ्‌गा फानुएलगा उच्‍या सा॥ उङ्‌ थाङ् छेङाना ला फिम्‍बिलिङ् लेक्‍सानिङ् माङ् लाङ्‌निमा लासामासा॥

३७ उङा ताना फिम्‍बिलिङ् तासुक्‍सा॥ उङा हेॽनिङ्‌चा निङ्‌वाफुमापाङ् न्‍नाओन, ङ्‌खाॽनिङ्‌गो उपाबास युङाहोङ् पार्थाना चोक्‍साङ् सेन्‍लेन निङ्‌वाफुमागा सेवा चोक्‍साङ् वाया॥

३८ ङ्‌खिङ्‌बेलाक उङ् योसेफ नुङ् मारियामगा युम्‍बे तायाहोङ् निङ्‌वाफुमा नुनिङ्‌वा पिसाङ्, मुक्‍तिगा लाम्‍बु सोखुबा घाक इजिरेलिचि पिछागा उतुम्‍बे योक्‍मेतुचि॥

३९ हाङ्‌बा निङ्‌वाफुमाङा पिचिहा नियाम्‍बे छेप्‍ताहा लोॽवा योसेफ नुङ् मारियामङा घाक काम याइयाचुहोङ्, उङ्‌चि पाङ् गालिल लिङ्‌खाम्‍गा नासारात साहारबे न्‍लासा॥

४० न्‍नाबे पिछा येसु पुसाङ्, चात्‍तु लेङ्‌साङ्, न्‍हाङ् उनिङ्‌वा छिसाङ् ख्‍या॥ उङ्‌बे निङ्‌वाफुमागा आनुगाराहा वाया॥

निङ्‌वाफुमापाङ्‌बे पिछा येसु

४१ येसुगा उप्‍पा-उमा फिम्‍बिलिङ् फिम्‍बिलिङ्‌बे फोङ् होक्‍नाम मानाचोक्‍से यारुसालेम ख्‍यामासाचि॥

४२ येसु एहि फिम्‍बिलिङ् तासुनिङ् उङ्‌चि होक्‍नाम मानाचोक्‍से येसु खेताचुहोङ् यारुसालेम्‍बे ङ्‌ख्‍या॥

४३ होक्‍नाम मेन्‍दाहोङ् उङ्‌चि पाङ्‌बे न्‍लासानिङ् येसु यारुसालेम्‍बे छोन्‍देगा॥ खा चेॽया उप्‍पा-उमाङा था न्‍दोक्‍तान्‍चुन॥

४४ उङ् हेकोहा लाम्‍दिक्‍पाचिनुङ् लाम्‍मा सिम्‍मेॽना लोप्‍पि मिताचिहोङ् उङ्‌चि ए लेन्‍गा लाम्‍बु लामाख्‍याचि॥ नासेक लेक्‍साहोङ् आफान्‍ता नुङ् काम्‍चिगा उलुम्‍बे योगाचु,

४५ ङ्‌खाॽनिङ्‌गो न्‍दुप्‍सान्‍चुन ङ्‌खोङ् योक्‍साङ्-योक्‍साङ् यारुसालेमबेॽमाङ् लासाचि॥

४६ सुम लेन हेक्‍साङ् उङ् निङ्‌वाफुमापाङ्‌बे याहुदि धार्मासाप्‍ला चिन्‍खुबाचिनुङ् युङाहोङ् उङ्‌चिगा चेॽया खेम्‍साङ्, उङ्‌चि छिम्‍योक छिम्‍साङ् चोक्‍मास्‍याना तुप्‍साचु॥

४७ उका बुद्‌दि न्‍निसुहोङ् न्‍हाङा उका पोलोवा ङ्‌खेप्‍सुहोङ् घाक आचाम्‍मा ङ्‌येता॥

४८ ङ्‌खाॽला उङ्‌चि च्‍या निसाचुहोङ् उप्‍पा-उमा चा आचाम्‍मा एताचि॥ उमाङा छिम्‍दु, “आच्‍या, न्‍दा इजाङ् कान्‍चिङ् खाॽला चोगाघा? सो, म्‍बानुङ् का आत्‍ते चोक्‍साङ् न्‍दा योक्‍मासिम्‍मेङ्‌चिङाहा॥”

४९ उङा खाॽला लुचि, “न्‍जिङ्‌दा इजाङ् योङ्‌मेकाहा? का आप्‍पागा पाङ्‌बे वामेङ्‌ना बाङ्‌ना न्‍जिङ्‌दा था म्‍मायान्‍ना?”

५० ङ्‌खाॽनिङ्‌गो उङा लुचिहा चेॽया उप्‍पा-उमाङा ङ्‌ङासान्‍चुन॥

५१ न्‍हाङा येसु उप्‍पा-उमानुङ् नासारातपे लासाहोङ् उप्‍पा-उमागा तायेन्बे वाया॥ उमा मारियामङा च्‍हेन खा घाक चेॽया मेमुॽनिले उनिङ्‌वाबे युक्‍सु॥

५२ येसु सालुङ्‌बे नुङ् बुद्‌दिबे निङ्‌वाफुमा नुङ् याॽमिचिगा आनुगाराहाबे पुसाङ् ख्‍या॥

a 

२:११ निङ्‌वाफुमाङा सेगुना, आभिसेक चोगुना॥

बाप्‍तिस्‍मा पिखुबा युहान्‍ना

(मात्‍ति ३:१-१२; मार्कुस १:१-८; युहान्‍ना १:१९-२८)

३

१ काइसार तिबेरियास रोमगा तायेन्‍राङ्‌बा लेक्‍साना एफा फिम्‍बिलिङ् तासुनिङ्, पान्‍तियास पिलातास याहुदिया लिङ्‌खाम्‍गा माडा-खाङ्‌खाङ्‌बा साया॥ ङ्‌खिङ्‌बेला हेरोद गालिल लिङ्‌खाम्‍गा तायेन्‍राङ्‌बा सा॥ उनुन्‍छा फिलिप इतुरिया नुङ् तार्खोनितिस लिङ्‌खाम्‍गा तायेन्‍राङ्‌बा सा, न्‍हाङा लुसिनियास आबिलेने लिङ्‌खाम्‍गा तायेन्‍राङ्‌बा सा॥

२ हान्‍नास नुङ् काइयाफा मा-हाङ्‌खुबा सायाचि॥ ङ्‌खिङ्‌बेला जाकारियागा उच्‍या युहान्‍ना इसा चा मेॽनिङ्ना सुन्‍नेना ठोङ्‌बे वायानिङ् निङ्‌वाफुमागा चेॽया उङ्‌बे ताया॥

३ न्‍हाङा उङ् यार्दान होङ्‌मागा यो-खेहा लिङ्‌खाम्‍बे ख्‍याहोङ् याॽमिचि खाॽला लुचि, “न्‍निङ्‌दा पाप छेमा तोक्‍मागा पाप चोक्‍मा लेप्‍तिम्‍घोङ् निङ्‌वाफुमापोटि हिक्‍सानि, न्‍हाङ् बाप्‍तिस्‍मा लियाचोगानुम॥”

४ खाॽला निङ्‌वाफुमाभाङ् चेक्‍खुबा यासाइयाङा छेप्‍तुहा चेॽया पुरा लेक्‍साराया–

“खेप्‍सानुम, इसा चा मेॽनिङ्ना सुन्‍नेना ठोङ्‌बे एको याॽमिङा माडा सेम्‍लाङा खाॽला कामासिम्‍मे, ‘हाङ्‌बा तामाना लाम्‍बु तोयानुम न्‍हाङ् उङ् लाम्‍माहा लाम्‍बुचि सिधा चोगानुम्‍चिम॥

५ घाक खोल्‍सा-खोल्‍सिचि लुप्‍माचि, कोङ्‌गुचि ओटेम्‍मा चोक्‍माचि, न्‍हाङ् हिक्‍लिक-वाक्‍लिक्‍हा लाम्‍बुचि सिधा चोक्‍माचि॥ लाम्‍मा मेनुमाहा लाम्‍बुचि उचुन चोक्‍माचि,

६ न्‍हाङा घाक याॽमिचिङा निङ्‌वाफुमाङा पाक्‍सुना मुक्‍ति न्‍निस्‍वाना॥’”

७ युहान्‍नागाबे प्‍याक याॽमि बाप्‍तिस्‍मा लियाचोक्‍से न्‍दाया॥ ङ्‌खाॽनिङ्‌गो उङा खाॽला लुचि, “ओ पुछाक्‍का उच्‍याचि, इसाङा न्‍निङ्‌दा निङ्‌वाफुमागा तायेॽना निरिक पाहाङ् हिङ्‌मा चिन्‍दिघा?

८ न्‍निङ्‌दा जेप्‍पामाङ् पापपाहाङ् लासिघोङ् निङ्‌वाफुमापोटि निङ्‌वा हिक्‍सुक्‍सुम्‍गाना ओमभोङ् ङ्‌खाॽलामाङ् चोगानि॥ ङ्‌खाॽनिङ्‌गो कानिङ् आब्‍राहामगा सान्‍तानसिङान कामाहोङ् निङ्‌वाफुमागा तायेॽना निरिक भाङ् हिङिॽवाङाहा भोङ् म्‍मितानिन॥ इजाङ्‌बाङ्‌निङ् निङ्‌वाफुमाङा खा लुङ्‌खाक पाहाङ् होङ्‌चा आब्‍राहामगा सान्‍तान चोक्‍मा यास्‍वाचिहा॥

९ लोप्‍माङ् निङ्‌वाफुमागा निरिक्‍का फेन्‍दिक सिङ्‌गा उसाम्‍बे आयाब्‍यामा, उचुन उसा मेङ्‌गेङ्‌खुबा घाक सिङ्‌गा उथाप इम्‍मेहोङ् मिबे लेम्‍नाहाङ्‌मेहा॥”

१० न्‍हाङा याॽमिचिङा युहान्‍ना न्‍छिम्‍दु, “ङ्‌खाॽला ओमभोङ् कानिङ् इचोगिङ्?”

११ उङा खाॽलाना पोलोवा पिचि, “इसानुङ् हिच्‍चि लोकि ङ्‌वान्‍ने, न्‍नाङा मेवाखुबा एको पिहाक्‍सुनि, न्‍हाङा इसानुङ् चाम्‍योङ्‌बा वान्‍ने, न्‍नाङा चा मेवाखुबा पिनि॥”

१२ तिरो पोक्‍खुबाचि चा बाप्‍तिस्‍मा लियाचोक्‍से न्‍दायाहोङ् न्‍छिम्‍दु, “चिन्‍खुबा, कानिङ् इचोगिङ्?”

१३ उङ्‌चि खाॽला लुचि, “न्‍निङ्‌दा पोक्‍माहा लुइघा हाक्‍निङ् प्‍याक म्‍बोगानुम्‍निन॥”

१४ काङ्‌बाचिङा न्‍छिम्‍दु, “कानिङ् लो, इचोगिङ्?”

उङा लुचि, “न्‍निङ्‌दा याॽमिचि किसिप्‍मा लाप्‍साङ्, मेन्‍हा आप्‍दिक एन्‍साङ् उङ्‌चिभाङ् याङ् म्‍बोगानुम्‍निन॥ न्‍निङ्‌दा पिइघा याङ्‌बेॽमाङ् निङ्‌वा युक्‍सानुम॥”

१५ याॽमिचिङा निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टका लाम्‍बु न्‍सोक्‍सा॥ उङ्‌चिङा न्‍ना खिरिस्‍ट युहान्‍नामाङ् लोप्‍पिभोङ् म्‍मितुक्‍सा॥

१६ युहान्‍नाङा ङ्‌खाचि खाॽला लुचि, “का न्‍निङ्‌दा माङ्‌च्वाङा बाप्‍तिस्‍मा पिम्‍मेॽनेनिन, ङ्‌खाॽनिङ्‌गो का हाक्‍निङ् तोना ताये, का उका लाङ्‌खोप्‍का उनाम फुङ्‌मा चा न्‍थेसिमेॽङान्‍ना॥ उङा न्‍निङ्‌दा पाबित्‍तारा आत्‍मा नुङ् मिङा बाप्‍तिस्‍मा पिइवागा॥

१७ थाप्‍माना नाङ्‌लो उमुक्‍पे वान्‍ने, उङा गाउ थाब्‍वाहोङ् भाखारिबे एन्‍द्‌वा, न्‍हाङ् उसिप च्‍हेन मेन्‍सिखुबा मिबे हान्‍दाहाक्‍स्‍वा॥”

१८ खाॽला प्‍याक आर्ति पिसाङ् युहान्‍नाङा याॽमिचि नुसाला खेम्‍मेतुचि॥

१९ ङ्‌खाॽनिङ्‌गो तायेन्‍राङ्‌बा हेरोदङा उनुन्‍छा ताङ्‌मे हेरोदियास उहिङ्‌खुमा चोगुहोङ् युक्‍सुक्‍सा, न्‍हाङ् हेकोहाचा प्‍याक इसिॽहा काम चोगुक्‍साहोङ् युहान्‍नाङा थिन्‍दु॥

२० न्‍हाङा तायेन्‍राङ्‌बा हेरोदङा चोगुहा ङ्‌खा इसिॽहा काम छोङ्‌बे युहान्‍ना छेक्‍पाङ्‌बे छेक्‍तुहोङ् हेकोना झान इसिॽना काम पुसु॥

येसुगा बाप्‍तिस्‍मा

(मात्‍ति ३:१३-१७; मार्कुस १:९-११; युहान्‍ना १:३२-३४)

२१ घाक याॽमिचि बाप्‍तिस्‍मा लियान्‍जोक्‍मास्‍यानिङ् येसुङा चा बाप्‍तिस्‍मा लियाचोगुहोङ् पार्थाना चोक्‍मास्‍यानिङ् वालोक होसा॥

२२ न्‍हाङा पाबित्‍तारा आत्‍मा ढुकुवा लोॽवा लेक्‍सुक्‍साहोङ् उङ् छोङ्‌बे युङा, न्‍हाङ् वालोकपाहाङ् एको खाॽला चेक्‍ताना सेम्‍ला ताया, “न्‍दा का आलुङ्‌मा तुक्‍नेन्‍ना आच्‍यागान, का न्‍दा नुङ् तुक्‍नुङ् चोन्‍दास्‍यामाङ्‌ना॥”

खिरिस्‍ट येसुगा पुर्खाचि

(मात्‍ति १:१-१७)

२३ येसुङा उका काम तारोक्‍तुनिङ् उङ् सुम्‍खेङ् फिम्‍बिलिङ्‌हिङ्‌ तासुक्‍सा॥ याॽमिचिङा येसुगा उप्‍पा योसेफ माङ् भोङ् म्‍मितामासा॥ योसेफका उप्‍पा एलि सा,

२४ एलिगा उप्‍पा मातात, मातातगा उप्‍पा लेबि, लेबिगा उप्‍पा माल्‍कि, माल्‍किगा उप्‍पा यान्‍ना, यान्‍नागा उप्‍पा योसेफ,

२५ योसेफका उप्‍पा मात्‍ताथियास, मात्‍ताथियासका उप्‍पा आमोस, आमोसका उप्‍पा नाहुम, नाहुमगा उप्‍पा इसालि, इसालिगा उप्‍पा नाग्‍गाइ,

२६ नाग्‍गाइगा उप्‍पा माथ, माथका उप्‍पा मात्‍ताथियास, मात्‍ताथियासका उप्‍पा सेमाइन, सेमाइनगा उप्‍पा योसेख, योसेखका उप्‍पा योदा,

२७ योदागा उप्‍पा योआनान, योआनानगा उप्‍पा रेसा, रेसागा उप्‍पा यारुबाबेल, यारुबाबेलगा उप्‍पा साल्‍तिएल, साल्‍तिएलगा उप्‍पा नेरि,

२८ नेरिगा उप्‍पा माल्‍कि, माल्‍किगा उप्‍पा आद्‌दि, आद्‌दिगा उप्‍पा कोसाम, कोसामगा उप्‍पा एल्‍मादाम, एल्‍मादामगा उप्‍पा एर,

२९ एरगा उप्‍पा याहोसु, याहोसुगा उप्‍पा एलिएजार, एलिएजारगा उप्‍पा योरिम, योरिम्‍गा उप्‍पा मात्‍तात, मात्‍तातगा उप्‍पा लेबि,

३० लेबिगा उप्‍पा सिमियोन, सिमियोनगा उप्‍पा याहुदा, याहुदागा उप्‍पा योसेफ, योसेफका उप्‍पा योनान, योनानगा उप्‍पा एल्‍याकिम,

३१ एल्‍याकिमगा उप्‍पा मालेआ, मालेआगा उप्‍पा मिन्‍ना, मिन्‍नागा उप्‍पा मात्‍ताथा, मात्‍ताथागा उप्‍पा नातान, नातानगा उप्‍पा दाउद,

३२ दाउदका उप्‍पा यिसाइ, यिसाइगा उप्‍पा ओबेद, ओबेदका उप्‍पा बोआज, बोआजका उप्‍पा साल्‍मोन, साल्‍मोनगा उप्‍पा नाहासोन,

३३ नाहासोनगा उप्‍पा आम्‍मिनादाब, आम्‍मिनादाबगा उप्‍पा आराम, आरामगा उप्‍पा हेसोरोन, हेसोरोनगा उप्‍पा फारेस, फारेसगा उप्‍पा याहुदा,

३४ याहुदागा उप्‍पा याकुब, याकुबका उप्‍पा इसाहाक, इसाहाकका उप्‍पा आब्‍राहाम, आब्‍राहामगा उप्‍पा तेराहा, तेराहागा उप्‍पा नाहोर,

३५ नाहोरगा उप्‍पा सारुग, सारुगगा उप्‍पा राउ, राउगा उप्‍पा पेलेग, पेलेगगा उप्‍पा एबेर, एबेरगा उप्‍पा सेलाहा,

३६ सेलाहागा उप्‍पा केनान, केनानगा उप्‍पा आर्पाछेद, आर्पाछेदगा उप्‍पा सेम, सेमगा उप्‍पा नोआ, नोआगा उप्‍पा लेमेख,

३७ लेमेखका उप्‍पा मातुसेलाहा, मातुसेलाहागा उप्‍पा हानोक, हानोकका उप्‍पा येरेद, येरेदगा उप्‍पा माहालालेल, माहालालेलगा उप्‍पा केनान,

३८ केनानगा उप्‍पा एनोस, एनोसका उप्‍पा सेत, सेतका उप्‍पा आदाम, आदामगा उप्‍पा निङ्‌वाफुमा साया॥

साइतानङा येसुगा जाच चोगुना

(मात्‍ति ४:१-११; मार्कुस १:१२-१३)

४

१ येसु यार्दान होङ्‌माभाङ् लासा, ङ्‌खिङ्‌बेला उङ्‌नुङ् पाबित्‍तारा आत्‍मा वाया॥ पाबित्‍तारा आत्‍माङा उङ् इसा चा मेॽनिङ्ना सुन्‍नेना ठोङ्‌बे खेतु॥

२ न्‍नाबे नाखेङ् लेन साइतानङा येसुगा जाच चोगु॥ ङ्‌खा लेन्‍चिबे उङा इहाचा न्‍जोन, न्‍हाङा नाखेङ् लेन म्‍मेन्‍दाहोङ् उङ् तुक्‍नुङ् साक्‍ङास्‍या॥

३ ङ्‌खिङ्‌बेलाक साइतानङा येसु खाॽला लु, “न्‍दा जेप्‍पामाङ् निङ्‌वाफुमागा उच्‍या ओम्‍गान भोङ् ना लुङ्‌खाक चालेप्‍पा लेक्‍साभोङ् लु॥”

४ येसुङा खाॽलाना पोलोवा पि, “खाॽला छेप्‍तामा, याॽमि चालेप्‍पाङासे ङ्‌हिङ्‌मेन्‍ना॥”

५ न्‍हाङा साइतानङा येसु चान्‍चान्‍ना चोम्‍कोङ्‌बे खेतुहोङ् मिक सिम्‍मिक्‍पे ताम्‍दाङ्‌फुमाबेॽहा घाक राज्‍या सोप्‍मेसाङ् खाॽला लु,

६ “का न्‍दा खा घाक राज्‍यागा हाङ् नुङ् खा घाक याङ्‌सागा ह्‌वाङ्‌बा चोक्‍मा यामेॽनेन्‍ना, इजाङ्‌बाङ्‌निङ् खा घाक आमुक्‍पे वान्‍नेहा, न्‍हाङ् का इसा पिप्‍मा मित्‍वाङ् न्‍ना पिप्‍मा यास्‍वाङ्॥

७ न्‍दा का सेमेताङ् न्‍हाङ् खा घाक ङ्‌गा लेङ्‌मेहा॥”

८ येसुङा साइतान खाॽलाना पोलोवा पि, “खाॽला छेप्‍तामा, न्‍दा ङ्‌गा निङ्‌वाफुमासे सेमेतु, न्‍हाङा उकासे सेवा चोगु॥”

९ न्‍हाङा साइतानङा येसु यारुसालेम्‍बे खेतु, न्‍हाङ् निङ्‌वाफुमा पाङ्‌गा ओछोम्‍बे युक्‍सुहोङ् खाॽला लु, “न्‍दा जेप्‍पा निङ्‌वाफुमागा उच्‍या ओम्‍गान भोङ्, लु नाभाङ् मो पुक्‍ता॥

१० इजाङ्‌बाङ्‌निङ् खाॽला छेप्‍तामा,

‘निङ्‌वाफुमाङा उका वालोक्‍दुत्‍चि आग्‍गे पिवाचि, न्‍हाङ् ङ्‌खाचिङा न्‍दा ङ्‌हिङ्‌मेमेका॥

११ ङ्‌खाचिङा न्‍लाङ्‌चि लुङ्‌खाक्‍पे न्‍लुङ्‌सिॽनिन्‍निभोङ् मुक्‍मुक्‍पे न्‍दाम्‍सिमेकाना॥’”

१२ येसुङा पोलोवा पि,

“खाॽला चा छेप्‍तामा, ‘न्‍दा ङ्‌गा हाङ्‌बा निङ्‌वाफुमागा जाच न्‍जोगुन॥’”

१३ साइतानङा येसु घाक जाच चोगिहोङ् हेकोना माउका मेन्‍दाले सोम्‍मा नाओहोङ् ख्‍या॥

येसुङा काम तारोक्‍तुहा

(मात्‍ति ४:१२-१७; मार्कुस १:१४-१५)

१४ येसुङा पाबित्‍तारा आत्‍मागा साक्‍ति तोक्‍तुहोङ् गालिल लिङ्‌खाम्‍बे लासा॥ उका उतुम्‍बे यो-खेहा घाक ठोङ्चिबे चेॽया हिसा॥

१५ उङा न्‍नाबे याहुदि छुम्‍पाङ्‌चिबे ख्‍याहोङ् चिन्‍मा तारोक्‍तुचि, ङ्‌खिङ्‌बेलाक घाक याॽमिचिङा येसुगा निङ् न्‍थेन्‍दु॥

येसु याहुदि छुम्‍पाङ्‌बे

(मात्‍ति १३:५३-५८; मार्कुस ६:१-६)

१६ येसु उङ् पुसाना ठोङ् नासारातपे ताया॥ न्‍हाङ् साधाइहा लोॽवा आराम चोक्‍माना लेन याहुदि छुम्‍पाङ्‌बे ख्‍याहोङ् धार्मासाप्‍ला पोढाचोक्‍मागा चेङ् पोगा॥

१७ निङ्‌वाफुमाभाङ् चेक्‍खुबा याॽमि यासाइयाङा छेप्‍तुना छेप्‍ताप पोढाचोक्‍मागा उङ् म्‍बि॥ उङा न्‍ना छेप्‍ताप होसुहोङ् खाॽला छेप्‍ताना ठोङ् लोन्‍दु, न्‍हाङ् पोढाचोगु,

१८ “निङ्‌वाफुमागा आत्‍मा का छोङ्‌बे वान्‍ने, इजाङ्‌बाङ्‌निङ्

तुखिसुम्‍बाचि नुसाला खेम्‍मेॽमागा उङा का सेगामाङ्॥ उङा छेक्‍पाङ्‌बे न्‍छेक्‍ताहाचि फोङ्‌माहा सालेन लुॽमागा, मिक मेनिखुबाचि निमाहा सालेन लुॽमागा,

आत्‍याचारबे ङ्‌ङायाहोङ् म्‍फेङ्‌दाहाचि फोङ्‌मागा,

१९ न्‍हाङा हाङ्‌बाङा उका याॽमिचि फोङ्‌माना बेला तायामाभोङ् चेॽया हिमागा का पाक्‍सामाङ्‌ना॥”

२० उङा छेप्‍ताप छुप्‍तु, न्‍हाङा न्‍ना याहुदि छुम्‍पाङ्‌बे काम चोक्‍खुबा लासुबिहोङ् युङा॥ न्‍नाबे वाखुबा घाक्‍ङा येसु न्‍सोनेसुक्‍सा॥

२१ ङ्‌खिङ्‌बेला उङा ङ्‌खाचि खाॽला लुचि, “धार्मासाप्‍लाबे छेप्‍ताहा खा चेॽया न्‍निङ्‌दा खेप्‍सेहेक्‍सुम्‍गानुङ् तासुक्‍सुहा॥”

२२ न्‍नाबे वाखुबा घाक याॽमिचिङा येसुगा निङ् न्‍थेन्‍दु॥ उका उयाभाङ् लोन्‍दाहा खुम्‍दुमाचेक्‍हा चेॽया ङ्‌खेप्‍सुहोङ् ओओङ्-इइङ् चोक्‍साङ् उङ्‌चि-उङ्‌चि खाॽला ङ्‌गाया, “ना गो योसेफका उच्‍या मेन्‍नायि?”

२३ येसुङा ङ्‌खाचि लुचि, “हाकु जेप्‍पा चा न्‍निङ्‌दा का खाॽलाना उखान लुम्‍मेका, ‘ओ सिधाक्‍राङ्‌बा न्‍दा आफाइ नुया॥’ न्‍हाङ् खाॽला चा लुम्‍मेका, ‘न्‍दा काफार्नाहुम्‍बे इमिन्‍हा काम चोगुगा, ङ्‌खाॽलाहा ङ्‌गा तेन्‍बे चा चोगु॥’

२४ “ङ्‌खाॽनिङ्‌गो का जेप्‍पा न्‍निङ्‌दा लुम्‍मेॽनेनिन, निङ्‌वाफुमाभाङ् चेक्‍खुबा उका तेन बेॽहा याॽमिचिङा आदार न्‍जोग्‍वानिन्‍ना॥

२५ हेकोना एको चेॽया चा लुम्‍मेॽनेनिन, निङ्‌वाफुमाभाङ् चेक्‍खुबा एलियागा पालोबे सुम फिम्‍बिलिङ् या मोनाम सोम्‍मा वासिक न्‍दायान न्‍हाङ् इजिरेल खाम्‍युक भोरि माडा आनिकाल आया॥ ङ्‌खिङ्‌बेला न्‍ना खाम्‍युक्‍पे प्‍याक लाङ्‌निमाचि ङ्‌वाया॥

२६ ङ्‌खाॽनिङ्‌गो निङ्‌वाफुमाङा एलिया सिदोन लिङ्‌खाम्‍गा सार्पात बाङ्‌ना तेन्‍बे वाखुमा लाङ्‌निमाघेसे पाक्‍सु॥

२७ ङ्‌खाॽलामाङ् एलिसा निङ्‌वाफुमाभाङ् चेक्‍खुबागा पालोबे चा इजिरेलबे प्‍याक कोरिचि ङ्‌वाया, ङ्‌खाचि इसा चा न्‍नुमेतानिन ङ्‌खाॽनिङ्‌गो ङ्‌खाचिबे सिरिया खाम्‍युक बेॽना नामान बाङ्‌ना याॽमिसे नुमेता॥”

२८ खा चेॽया ङ्‌खेप्‍सुहोङ् याहुदि छुम्‍पाङ्‌बे ङ्‌वायाहा घाक याॽमिचि लोक खोप्‍माङा मि न्‍लेक्‍सा॥

२९ न्‍हाङा मुथिङ्‌गिरिक-वाथिङ्‌गिरिक म्‍बोगाहोङ् ङ्‌खाचिङा येसु न्‍ना साहारभाङ् पाखा न्‍लोन्‍दु॥ न्‍ना साहार चोम्‍कोङ् छोङ्‌बे आखुबा सा॥ उङ्‌चिङा येसु न्‍ना चोम्‍कोङ्‌गा भिरिकपाहाङ् लेप्‍नेम्‍मागा न्‍जोगु,

३० ङ्‌खाॽनिङ्‌गो उङ् याॽमिलुमभाङ् लोन्‍दाहोङ् उका लाम्‍बु ख्‍या॥

इसिॽना मुइङा याक्‍सुना याॽमि नुयाना

(मार्कुस १:२१-२८)

३१ न्‍हाङा येसु गालिलगा एको काफार्नाहुम बाङ्‌ना साहारबे ताया॥ न्‍हाङ् आराम चोक्‍माना लेन न्‍नाबेॽना याहुदि छुम्‍पाङ्‌बे ख्‍याहोङ् याॽमिचि चिन्‍मा तारोक्‍तुचि॥

३२ उङा चिन्‍दुचिहा चेॽया ङ्‌खेप्‍सुहोङ् ङ्‌खाचि आचाम्‍मा ङ्‌येता, इजाङ्‌बाङ्‌निङ् उङा चोक्‍तोक नुङ् चिन्‍दुचि॥

३३ ङ्‌खिङ्‌बेला याहुदि छुम्‍पाङ्‌बे एको इसिॽना मुइङा याक्‍सुना याॽमि चा वाया॥ न्‍ना याॽमि ओक्‍साङ् खाॽला काया,

३४ “ओ नासारात बेॽना येसु, कानिङ् इ चोघेक्‍साघा? न्‍दा कानिङ् नास चोक्‍से तायागानायि? का था वान्‍ने, न्‍दा निङ्‌वाफुमाङा पाक्‍सागाना पाबित्‍तारा याॽमिगान॥”

३५ खा खेप्‍सुहोङ् येसुङा च्‍हेन खाॽला लुसाङ् थिन्‍दु, “स्‍वाक वाया, न्‍हाङ् न्‍ना याॽमिभाङ् लोन्‍दाखेब्‍या॥” न्‍हाङा इसिॽना मुइ न्‍ना याॽमि घाक्‍का उयुम्‍बे हुच्‍चेरेप वाचेरेप चेप्‍तुहोङ् लोन्‍दाख्‍या॥ ङ्‌खाॽनिङ्‌गो न्‍ना याॽमि एको चा चोट् ङ्‌ङायान॥

३६ न्‍हाङा घाक याॽमिचि आचाम्‍मा ङ्‌येताहोङ् खाॽला ङ्‌गाया, “ना याॽमिगा चेॽयाबे इमिन्‍हा साक्‍ति वान्‍नेहा? उङा थिन्‍द्‌वाचिना सोलोक इसिॽहा मुइचि चा न्‍लोङ्‌खेमेहाचि!”

३७ न्‍हाङा येसुगा चेॽया काफार्नाहुम्‍गा यो-खेहा घाक तेन्‍चिबे हिसा॥

येसुङा प्‍याक तुखाबाङ्‌चि नुमेतुचिहा

(मात्‍ति ८:१४-१७; मार्कुस १:२९-३४)

३८ येसु याहुदि छुम्‍पाङ्‌भाङ् लोन्‍दाहोङ् सिमोनगा पाङ्‌बे ख्‍या॥ ङ्‌खिङ्‌बेला सिमोनगा उनाम्‍मा तुक्‍नुङ् जोरो तायाहोङ् नेथाम लाबाब्‍यामासा, न्‍हाङा पाङ्‌बेॽहाचिङा येसु खाॽला न्‍लु, “उङ् नुमेताब्‍या॥”

३९ न्‍हाङा उका उयुम्‍बे ख्‍याहोङ् येसुङा जोरो थिन्‍दु॥ ङ्‌खिङ्‌बेलाक माङ् सिमोनगा उनाम्‍मा जोरोङा नाओ न्‍हाङा उङ् सोलोक पोगाहोङ् उङ्‌चि तुसुचि॥

४० नाम आहेक्‍सासानिङ् याॽमिचिङा प्‍याक खाले तुखाबाङ्‌चि येसुगाबे न्‍दाचि॥ उङा उङ्‌चि घाक छोङ्‌बे उमुक युक्‍सुहोङ् नुमेतुचि॥

४१ प्‍याक याॽमिचिभाङ् इसिॽहा मुइचि खाॽला ओक्‍साङ् न्‍लोदाख्‍या, “न्‍दा निङ्‌वाफुमागा उच्‍याङ्‌गान॥” ङ्‌खाॽनिङ्‌गो उङा ङ्‌खाचि पोक चेक्‍मा म्‍बिन्‍चिन, इजाङ्‌बाङ्‌निङ् ङ्‌खाचिङा उङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओमभोङ् चिनान्‍दोक्‍तु॥

येसुगा काम

(मार्कुस १:३५-३९)

४२ भेनिक ओम लेक्‍साहोङ् येसु याॽमि मेॽनिङ्ना ठोङ्‌बे ख्‍या॥ ङ्‌खाॽनिङ्‌गो प्‍याक याॽमिचि उङ् योक्‍साङ्-योक्‍साङ् न्‍नाबे न्‍दाया॥ उङ्‌चिङा खाॽला लुसाङ् येसु छेक्‍मागा न्‍जोगु, “कानिङ् नाॽयाघोङ् ङ्‌ख्‍यान॥”

४३ ङ्‌खाॽनिङ्‌गो उङा ङ्‌खाचि लुचि, “का निङ्‌वाफुमागा राज्‍यागा नुसाला हेकोहा साहारचिबे चा खेम्‍मेप्‍माहा ङ्‌वान्‍ने, इजाङ्‌बाङ्‌निङ् का खागा लागिमाङ् निङ्‌वाफुमाङा पाक्‍सामाङ्‌ना ओम॥”

४४ न्‍हाङा उङा याहुदिया लिङ्‌खाम्‍बेॽहा याहुदि छुम्‍पाङ्‌चिबे ख्‍याहोङ् पार्चार चोगु॥

येसुङा सुम्‍भाङ् चेला लेङ्‌से काचिहा

(मात्‍ति ४:१८-२२; मार्कुस १:१६-२०)

५

१ इलेन येसु गानेसारेतa बाङ्‌ना तालगा उलाप्‍पे येबामासा॥ ङ्‌खिङ्‌बेलाक न्‍नाबे उका ओरिपोरि प्‍याक याॽमिचि ओङ्‌चाखुपाङ्‌चाखु चोक्‍साङ् निङ्‌वाफुमागा चेॽया खेम्‍से न्‍दाया॥

२ येसुङा तालगा उलाप्‍पे हिच्‍चि डुङ्‌गा निसुचि, ङ्‌खाॽनिङ्‌गो जाल लेप्‍खुबाचि च्‍हेन डुङ्‌गा न्‍नाओचिहोङ् जाल ङ्‌वासिॽमा न्‍स्‍या॥

३ न्‍नाबेॽना एको डुङ्‌गा च्‍हेन सिमोनगा सा॥ येसु न्‍ना डुङ्‌गाबे थाङाहोङ् सिमोन खाॽला लु, “डुङ्‌गा उलाप पाहाङ् मियोरोक खेतु॥” न्‍हाङा उङ् डुङ्‌गाबे युङाहोङ् याॽमिचि चिन्‍मा तारोक्‍तुचि॥

४ उङा चिन्‍दिचिहोङ् सिमोन खाॽला लु, “माङ्‌च्‍वा मिप्‍याक वेॽना ठोङ्‌बे खेतुघोङ् नासा लाप्‍मागा न्‍जाल लेप्‍तु॥”

५ सिमोनङा खाॽलाना पोलोवा पि, “आहाङ्‌बा, कानिङ् सेॽनाम्‍फोक जाल लेप्‍तुम्‍चिम्‍ङा ङ्‌खाॽनिङ्‌गो एक्‍को चा नासा ङ्‌ङायान ङ्‌खोङ्‌चा न्‍दा लुयाङ्‌गानाङा जाल लेप्‍त्‍वाङ्‌ना॥”

६ न्‍हाङा जाल लेप्‍तु, ङ्‌खिङ्‌बेला खिङ् प्‍याक नासाचि ङ्‌ङाया, उङ्‌चि जालमाङ् नाङ्‌खेॽमा तारोक्‍तु॥

७ उङ्‌चिङा हेकोना डुङ्‌गाबे ङ्‌वायाहा काम्‍निभाकचि चा मुक्‍का चालङा फासे ङ्‌गाचि॥ ङ्‌खाचि न्‍दायाहोङ् नासा लोम्‍मा न्‍दारोक्‍तुचि॥ न्‍लोन्‍दुचिनुङ्-न्‍लोन्‍दुचिनुङ् हिचिचि डुङ्‌गा नासाङा इप्‍तुचिहोङ् न्‍लुप्‍साखेक्‍साहा॥

८ खा निसुहोङ् सिमोन पात्‍तुरुसङा येसुगा उलाङ्‌बे फोप फोप्‍ताहोङ् खाॽला लु, “हाङ्‌बा का पापि याॽमिङान, आयुम्‍भाङ् खेब्‍या॥”

९ इजाङ्‌बाङ्‌निङ् खिङ् प्‍याक नासाचि ङ्‌ङायाहा न्‍निसुचिहोङ् सिमोन नुङ् उकाम्‍निभाकचि घाक आचाम्‍मा ङ्‌येतामासा॥

१० न्‍हाङा ङ्‌खाॽलामाङ् सिमोन नुङ् काम चोक्‍खुबा जाब्‍दिगा उच्‍याचि याकुब नुङ् युहान्‍ना चा आचाम्‍मा एताचि॥ येसुङा सिमोन खाॽला लु, “न्‍दा ङ्‌गिसितान, हाकु न्‍हाङ्‌तो न्‍दा नासा मेन्‍ना, ङ्‌खाॽनिङ्‌गो याॽमिचि लाब्‍वाचिघोङ् काबे ताखुबा लेङ्‌मेकाना॥”

११ न्‍हाङा उङ्‌चिङा डुङ्‌गाचि पाखाबे न्‍लोन्‍दुचि, न्‍हाङ् घाक्‍थोक न्‍नाओहोङ् येसुनुङ् ङ्‌ख्‍या॥

येसुङा कोरि नुमेतुना

(मात्‍ति ८:१-४; मार्कुस १:४०-४५)

१२ इमा येसु एको साहारबे वायानिङ् सालुङ् भोरि कोरङा याक्‍सुना याॽमि न्‍नाबे ताया॥ न्‍हाङ् लाङ्‌छुक्‍पे युङाहोङ् येसु सेमेसाङ् खाॽला लु, “हाङ्‌बा न्‍दा मितागाभोङ् का नुमेॽमा यामेङ्‌गाना॥”

१३ येसुङा न्‍ना याॽमि छोङ्‌बे उमुक युक्‍सुहोङ् खाॽला लु, “न्‍दा नुगानि बाङ्‌ना का मिम्‍मेङ्, न्‍दा नुया॥” ङ्‌खिङ्‌बेलाक माङ् न्‍ना कोरि याॽमि नुया॥

१४ न्‍हाङा येसुङा न्‍ना याॽमि खाॽला लु, “खा चेॽया इसा चा ङ्‌योक्‍मेतुन्‍चिन॥ ङ्‌खाॽनिङ्‌गो हाङ्‌खुबागाबे ख्‍याघोङ् सोप्‍मेतु, न्‍हाङा मोसाङा चिन्‍दिघा लोॽवा निङ्‌वाफुमाबे भेटि तिसुघोङ् घाक्‍का युम्‍बे न्‍दा नुयागाना पार्मान पिचि॥”

१५ ङ्‌खाॽनिङ्‌गो घाक्‍पे उका उतुम्‍बे झान प्‍याक चेॽया हिसा॥ प्‍याक याॽमिचि उका चेॽया खेम्‍से नुङ् तुक्‍माछाक्‍माभाङ् नुमागा तामा न्‍दारोक्‍तु॥

१६ ङ्‌खाॽनिङ्‌गो येसु च्‍हेन याॽमि मेॽनिङ्ना ठोङ्‌बे ख्‍याहोङ् पार्थाना चोगा॥

येसुङा पुप्‍साब्‍याना याॽमि नुमेतुना

(मात्‍ति ९:१-८; मार्कुस २:१-१२)

१७ इलेन येसुङा याॽमिचि चिन्‍मास्‍या॥ ङ्‌खिङ्‌बेला फारिसिचि नुङ् धार्मासाप्‍ला चिन्‍खुबाचि उका उयुम्‍बे ङ्‌युङामासा॥ ङ्‌खाचि गालिल नुङ् याहुदिया लिङ्‌खाम्‍बेॽहा घाक तेन्‍चिभाङ्, न्‍हाङा यारुसालेम साहारभाङ् चा न्‍दायामासा॥ येसुनुङ् तुखाबाङ्‌चि नुमेॽमाना हाङ्‌बा निङ्‌वाफुमागा साक्‍ति वाया॥

१८ याॽमिचिङा एको पुप्‍साब्‍याना तुखाबाङ् नेथाम नुङ् न्‍नाबे ङ्‌खुरा॥ ङ्‌खाचिङा न्‍ना तुखाबाङ् पाङ्‌होङ्‌बे येसुगा युम्‍बे खेॽमागा न्‍जोगु,

१९ ङ्‌खाॽनिङ्‌गो न्‍नाबे प्‍याक याॽमिचि ङ्‌वायाहोङ् पाङ्‌होङ्‌बे उमाना लाम्‍बु न्‍दुप्‍सुनिन॥ न्‍हाङा मोम्‍दालुङ् छोङ्‌बे न्‍थाङा ङ्‌खोङ् झिङ्‌कुटिगा मोम्‍दालुङ् ङ्‌ङोक्‍तुहोङ् नेथाम नुङ् न्‍ना तुखाबाङ् येसुगा युम्‍बे ताम्‍बा ङ्‌ङाएन्‍दु॥

२० न्‍हाङा येसुङा ङ्‌खाचिगा बिस्‍वास निसुहोङ् न्‍ना तुखाबाङ् खाॽला लु, “ङ्‌गा पाप छेमा लेक्‍साहा॥”

२१ ङ्‌खा चेॽया ङ्‌खेप्‍सुहोङ् धार्मासाप्‍ला चिन्‍खुबाचि नुङ् फारिसिचि उङ्‌चि-उङ्‌चि खाॽला छिम्‍खुसा न्‍जाया, “निङ्‌वाफुमागा बिरुद्‌दाबे चेक्‍खुबा ना इसा ओम? पापको निङ्‌वाफुमाङासे छेमा चोक्‍मा यास्‍वाहा॥ याॽमिङा चा पाप छेमा चोक्‍मा यास्‍वाहायि?”

२२ ङ्‌खाॽनिङ्‌गो येसुङा ङ्‌खाचिगा निङ्‌वाबेॽहा चेॽया था तोक्‍तुहोङ् खाॽला लुचि, “न्‍निङ्‌दा इजाङ् खाॽला मितिॽवाघा?

२३ ना पुप्‍साब्‍याना याॽमि ‘ङ्‌गा पाप छेमा लेक्‍साहा’, लुॽमायेम ‘पोगाघोङ् लामा’ लुॽमा, हेॽना च्‍हेन साजिलोना?

२४ ङ्‌खाॽनिङ्‌गो याॽमिगा उच्‍यानुङ् ताम्‍दाङ्‌फुमाबे पाप छेमा चोक्‍माहा चोक्‍तोक वेॽहा बाङ्‌ना न्‍निङ्‌दा निसानुम॥” न्‍हाङा उङा न्‍ना पुप्‍साब्‍याना याॽमि खाॽला लु, “का न्‍दा लुम्‍मेॽनेन, हाकु पोगा ङ्‌खोङ् न्‍नेथाम खुघोङ् म्‍बाङ्‌बे ख्‍या॥”

२५ ङ्‌खिङ्‌बेलाक माङ् न्‍ना पुप्‍साब्‍याना याॽमि उङ्‌चि युम्‍बे पोगा, न्‍हाङा नेथाम खुहोङ् निङ्‌वाफुमागा उनिङ् थेन्‍साङ् पाङ्‌बे ख्‍या॥

२६ न्‍नाबे ङ्‌वायाहा घाक याॽमिचि आच्‍चाम्‍मा ङ्‌ङेता॥ निङ्‌वाफुमागा खाॽलाना माडा साक्‍ति न्‍निसुहोङ् तुक्‍नुङ् ङ्‌गिसिता॥ न्‍हाङा उङ्‌चिङा निङ्‌वाफुमागा उनिङ् थेन्‍साङ् खाॽला ङ्‌गाया, “हेन कानिङ् इमिन्‍हा तोत्‍तेहा चेॽया निसुम्‍हा!”

येसुङा लेबि चेला लेङ्‌से काना

(मात्‍ति ९:९-१३; मार्कुस २:१३-१७)

२७ न्‍नाभाङ् येसु खेप्‍मास्‍यानिङ् तिरो हुङ्‌माना पाङ्‌बे एको लेबि bबाङ्‌ना याॽमि युङामासाना निसु॥ न्‍हाङा येसुङा खाॽला लु, “आका चेला लेङ्‌से कानुङ् आबा॥”

२८ न्‍हाङा लेबिङा घाक्‍थोक नाओहोङ् येसुगा हेक्‍साङ्-हेक्‍साङ् लाचोगा॥

२९ हेक्‍साङ् लेबिङा उपाङ्‌बे येसुगा लागि माडा होक्‍ता एन्‍दु॥ न्‍ना होक्‍ताबे प्‍याक तिरो पोक्‍खुबाचि नुङ् हेकोहा याॽमिचि चा उङ्‌नुङ् ङ्‌युङाहोङ् न्‍जामास्‍या॥

३० फारिसिचि नुङ् धार्मासाप्‍ला चिन्‍खुबाचिङा बुजुङ्‌बुजुङ् कासाङ् येसुगा चेलाचि खाॽला न्‍लुचि, “न्‍निङ्‌दा इजाङ् तिरो पोक्‍खुबा नुङ् हेकोहा पापिचिनुङ् युङिॽवाघोङ् चावाम्‍घा?”

३१ येसुङा खाॽलाना पोलोवा पिचि, “न्‍दुगाब्‍यान्‍ना याॽमिगा लागि सिधाक्‍राङ्‌बा चाहान्‍जोङ्‌मेन्‍ना, ङ्‌खाॽनिङ्‌गो तुखाबाङ्‌गा लागिसे चाहाचोङ्‌मे॥

३२ ङ्‌खाॽलामाङ् का चा धार्मोति याॽमिचि मेन्‍ना, ङ्‌खाॽनिङ्‌गो पापिचि उङ्‌चिगा पापपाहाङ् न्‍लानिभोङ् कासे तायामाङ्‌ना ओम॥”

उपाबासका उतुम्‍बे छिम्‍योक

(मात्‍ति ९:१४-१७; मार्कुस २:१८-२२)

३३ ङ्‌खाचिङा उङ् खाॽला न्‍लु, “युहान्‍ना नुङ् फारिसिचिगा चेलाचि गो उपाबास ङ्‌युङ्‌मे, पार्थाना न्‍जोङ्‌मे, ङ्‌खाॽनिङ्‌गो ङ्‌गा चेलाचि गो हेॽनिङ्‌चा चासाङ् उङ्‌साङ् से ङ्‌वामेहाचि॥”

३४ येसुङा खाॽला लुचि, “इना थाङ्‌छेङ्‌गा होक्‍ताबे न्‍दायाहा खोलोङ्‌बाचि थाङ्‌स्‍योङ्‌बा उङ्‌चिनुङ् वानुङ् सोम्‍मा उपाबास वामेॽमा यास्‍वाम्‍चिघायि?

३५ ङ्‌खाॽनिङ्‌गो खाॽलाहा लेन्‍चि चा न्‍दाम्‍मे, हेॽना लेन थाङ्‌स्‍योङ्‌बा उङ्‌चिभाङ् फोङ्‌मे, ङ्‌खा लेन्‍चिबे उङ्‌चि उपाबास ङ्‌युङ्‌मेहा॥”

३६ येसुङा ङ्‌खाचि एको हेकोना ताप्‍चेॽया चा लुचि, “इसाङा चा ओछोङा तेक्‍का टालो छिन्‍वाहोङ् उलिप्‍पा तेक न्‍लेप्‍त्‍वान, इजाङ्‌बाङ्‌निङ् न्‍नाङा ओछोङा तेक चा नाघाक्‍स्‍वा, न्‍हाङा ओछोङा टालो उलिप्‍पानुङ् न्‍दोङ्‌मेन्‍चा॥

३७ “इसाङा चा ओछोङा सिम्‍लेॽमाङ्‌गा माध उलिप्‍पाना ह्‌वारिक्‍का खेसुप्‍पेc ङ्‌युक्‍स्‍वान, युक्‍सुभोङ् न्‍ना खेसुप नाङ्‌खेमे, सिम्‍लेॽमाङ्‌गा माध फोम्‍खेमे न्‍हाङा खेसुप चा खेरा खेम्‍मे॥

३८ न्‍हाङामाङ् ओछोङा सिम्‍लेॽमाङ्‌गा माध ओछोङाना ह्‌वारिक्‍का खेसुप्‍पे युङ्‌माहा॥

३९ इसाङा चा उलिप्‍पाहा चिक्‍तुहा सिम्‍लेॽमाङ्‌गा माध उङ्‌वाहोङ् न्‍जिक्‍तुन्‍हा उङ्‌मा ङ्‌गाङ्‌मेन॥ इजाङ्‌बाङ्‌निङ् उङा काम्‍मे, ‘चिक्‍तुहा माङ् खुम्‍दुहा॥’”

a 

५:१ नागा हेकोना उनिङ् गालिल्‍गा ताल ओम॥

b 

५:२७ ना लेबि छोङ् मेन्‍ना, ङ्‌खाॽनिङ्‌गो मात्‍ति छेप्‍ताप छेप्‍खुबा मात्‍तिगा हेकोना उनिङ् ओम॥ मात्‍ति ९:९; मार्कुस २:१४

c 

५:३७ ङ्‌खिङ्‌बेला मेन्‍थुॽलेहा पोसुचिगा ह्‌वारिक्‍का खेसुप्‍पे याङ्‌माहा चालान वाया॥

आराम चोक्‍माना लेन्‍गा उतुम्‍बे छिम्‍योक

(मात्‍ति १२:१-८; मार्कुस २:२३-२८)

६

१ इमा येसु नुङ् उका चेलाचि याहुदिचिगा आराम चोक्‍माना लेन गाउहाम लेङ्‌साङ् ङ्‌ख्‍यानिङ् उका चेलाचिङा गाउगा बाला न्‍सेप्‍सुहोङ् मुक्‍पे नुक्‍साङ् चामा न्‍दारोक्‍तुa॥

२ ङ्‌खाॽनिङ्‌गो एको हिप्‍पाङ् फारिसिचिङा उङ्‌चि खाॽलाना छिम्‍योक न्‍छिम्‍दुचि, “इजाङ् न्‍निङ्‌दा आराम चोक्‍माना लेन गाउ सेप्‍स्‍वाम्‍गाहोङ् निङ्‌वाफुमागा नियाम्‍ङा चोक्‍मा न्‍लेङ्‌मेन्‍हा कायाहा काम चोग्‍वाम्‍घा?”b

३ येसुङा खाॽलाना पोलोवा पिचि, “दाउद न्‍हाङ् उङ्‌नुङ् ङ्‌वायाहा याॽमिचि साक्‍ङा न्‍स्‍यानिङ् उङ् इ चोगाना? न्‍निङ्‌दा धार्मासाप्‍ला पोढा न्‍जोगुक्‍सुम्‍गान्‍ना?

४ उङ् निङ्‌वाफुमागा पाङ्‌बे उयाहोङ् निङ्‌वाफुमाबे तिसाहा चालेप्‍पा ताप्‍तुचो न्‍हाङ् उङ्‌नुङ् ङ्‌वायाहाचि चा पिचि॥ निङ्‌वाफुमागा नियाम्‍बे छेप्‍ताहा लोॽवा ओमभोङ् ङ्‌खा चालेप्‍पा हाङ्‌खुबाचिङा से चामा लेङ्‌माहा साया॥”

५ न्‍हाङा येसुङा खाॽला लुचि, “याॽमिगा उच्‍या आराम चोक्‍माना लेन्‍गा चा हाङ्‌बाङान॥”

येसुङा मुक हेराब्‍याना याॽमि नुमेतुना

(मात्‍ति १२:९-१४; मार्कुस ३:१-६)

६ येसु हेकोना याहुदिचिगा आराम चोक्‍माना लेन याहुदि छुम्‍पाङ्‌बे ख्‍याहोङ् चिन्‍मास्‍या॥ न्‍नाबे छुप्‍ताङ् मुक हेराब्‍याना एको याॽमि चा वाया॥

७ आराम चोक्‍माना लेन न्‍ना याॽमि नुमेत्‍वाहोङ् आप्‍दिक एम्‍मा तोङ्‌मेॽनायेमभोङ् धार्मासाप्‍ला चिन्‍खुबाचि नुङ् फारिसिचिङा माउका न्‍सोक्‍सा॥

८ ङ्‌खाॽनिङ्‌गो येसुङा उङ्‌चि निङ्‌वाबेॽहा चेॽया था तोक्‍तुहोङ् न्‍ना उमुक हेराब्‍याना याॽमि खाॽला लु, “आबा, न्‍हाङ् घाक्‍का युम्‍बे चेङ् येबा॥” न्‍हाङा न्‍ना याॽमि तायाहोङ् चेङ् येबा॥

९ न्‍हाङा येसुङा ङ्‌खाचि खाॽला लुचि, “का न्‍निङ्‌दा एको छिम्‍योक छिम्‍मेॽनेनिन्‍हा, आराम चोक्‍माना लेन उचुन चोक्‍मायेम इसिसि चोक्‍मायेम, हिङ्‌मेॽमायेम सिमायेम? एङ्‌गा ब्‍यावास्‍था आन्‍सार हेॽना ठिक्‍ना?”

१० न्‍हाङा उङा ङ्‌खाचि घाक सोचिहोङ् न्‍ना याॽमि खाॽला लु, “म्‍मुक सोसु॥” उङा ङ्‌खाॽलामाङ् चोगु, न्‍हाङ् उमुक नुयाब्‍या॥

११ खा न्‍निसुहोङ् ब्‍यावास्‍था चिन्‍खुबाचि नुङ् फारिसिचि लोक खोॽमाङा मि न्‍लेक्‍सा, न्‍हाङ् हाकु येसु इ चोगुमभोङ् साल्‍लाहा चोक्‍मा न्‍दारोक्‍तु॥

येसुङा एहि चेलाचि सेगुचिहा

(मात्‍ति १०:१-४; मार्कुस ३:१३-१९)

१२ इलेन येसु कोङ्‌गुबे ख्‍याहोङ् सेॽनाम्‍फोक निङ्‌वाफुमा नुङ् पार्थाना चोगा॥

१३ भेनिक लेक्‍साहोङ् उङा चेलाचि काचि, न्‍हाङ् ङ्‌खाचिभाङ् एहि जाना सेगुचिहोङ् सेगुम्‍पाकचि भोङ् निङ् पिचि॥

१४ ङ्‌खाचिबे एको सिमोन सा, न्‍ना येसुङा पात्‍तुरुस उनिङ् युक्‍सुबि, सिमोनगा उनुन्‍छा आन्‍दिरियास, याकुब, युहान्‍ना, फिलिप, बार्थोलोमाइ

१५ मात्‍ति, थोमा, आल्‍फायासका उच्‍या याकुब, न्‍हाङा खाम्‍युक्‍भाक्‍ता बाङ्‌ना सिमोन,

१६ याकुबका उच्‍या याहुदा न्‍हाङ् याहुदा इस्‍कारियोत, न्‍नाङा हेक्‍साङ् येसु लेमुचो॥

येसुङा प्‍याक तुखाबाङ् नुमेतुचिहा

(मात्‍ति ४:२३-२५)

१७ येसु सेगुम्‍पाकचिनुङ् कोङ्‌गुभाङ् मो उक्‍सा, न्‍हाङ् एको चाउरबे ङ्‌येबा॥ न्‍नाबे प्‍याक उका चेलाचि नुङ् हेकोहा याॽमिचि न्‍छुप्‍सामासा॥ ङ्‌खा याॽमिचि याहुदिया लिङ्‌खाम्‍गा घाक ठोङ्‌भाङ्, यारुसालेम साहारभाङ् न्‍हाङ् सामुन्‍दारागा युम्‍बेॽना टुरोस नुङ् सिदोन लिङ्‌खामभाङ् न्‍दायामासा॥

१८ ङ्‌खाचि येसुगा चेॽया खेम्‍से नुङ् उङ्‌चि तुक्‍माभाङ् नुमागा न्‍दायामासा॥ न्‍नाबे इसिॽहा मुइङा याक्‍सुचिहोङ् तुखि न्‍जायाहाचि चा न्‍नुया॥

१९ न्‍हाङा घाक याॽमिचिङा उङ् तोक्‍निमागा न्‍जोगु, इजाङ्‌बाङ्‌निङ् उङ्‌भाङ् लोन्‍दाहा साक्‍तिङा घाक न्‍नुया॥

येसुङा पिचिहा उपादेस

(मात्‍ति ५:१-१२)

२० न्‍हाङा येसुङा उका चेलाचि सोसाङ् खाॽला लुचि, “तुखिसुम्‍बाचि निङ्‌वाफुमाङा न्‍निङ्‌दा आसिक पिइवागा, इजाङ्‌बाङ्‌निङ् निङ्‌वाफुमागा राज्‍या न्‍निङ्‌गामाङ् ओम॥

२१ लोप साक्‍ङा सिखुबाचि, निङ्‌वाफुमाङा न्‍निङ्‌दा आसिक पिइवागा, इजाङ्‌बाङ्‌निङ् न्‍निङ्‌दा खासिॽवागा॥ लोप हाप्‍खुबाचि, निङ्‌वाफुमाङा न्‍निङ्‌दा आसिक पिइवागा इजाङ्‌बाङ्‌निङ् न्‍निङ्‌दा युतुचाइवाघा॥

२२ “याॽमिगा उच्‍याबे बिस्‍वास चोगाघाङा याॽमिचिङा इसितिॽवागानिङ्, याॽमिलुम्‍भाङ् लोन्‍धाक्‍सिॽवागानिङ्, लुचाइवागानिङ् न्‍हाङ् ङोन्‍सिप्‍माबे आमेतिॽवागानिङ् निङ्‌वाफुमाङा न्‍निङ्‌दा आसिक पिइवाघा॥

२३ ङ्‌खिङ्‌बेला न्‍निङ्‌दा चोन्‍सिसाङ् पुक्‍तानि, इजाङ्‌बाङ्‌निङ् न्‍निङ्‌दा वालोकपे माडा इनाम तोक्‍त्‍वाम्‍गाना॥ न्‍निङ्‌दा तुखि पिखुबाचिगा पुर्खाचिङा चा निङ्‌वाफुमाभाङ् चेक्‍खुबाचि ङ्‌खाॽलामाङ् तुखि म्‍बिक्‍साचि॥

२४ ङ्‌खाॽनिङ्‌गो धिक्‍कार, न्‍निङ्‌दा थुङ्‌दुहाचि! इजाङ्‌बाङ्‌निङ् न्‍निङ्‌दा सुखा तोक्‍तिक्‍सुम्‍गा॥

२५ धिक्‍कार, न्‍निङ्‌दा लोप खाखुबाचि! इजाङ्‌बाङ्‌निङ् न्‍निङ्‌दा साक्‍ङा सिइवागा॥ धिक्‍कार, लोप न्‍निङ्‌दा युन्‍चाखुबाचि! इजाङ्‌बाङ्‌निङ् न्‍निङ्‌दा तुखि तोक्‍त्‍वाम्‍गाहोङ् हाबिॽवाघा॥

२६ धिक्‍कार, खिङ्‌बेला याॽमिचिभाङ् उचुन्‍ना निङ्‌ला तोक्‍खुबाचि! इजाङ्‌बाङ्‌निङ् उङ्‌चि पुर्खाचिङा चा ‘निङ्‌वाफुमाभाङ् चेक्‍खुबाङान’ कासाङ् लेम्‍चाखुबाचि ङ्‌खाॽलामाङ् उचुन न्‍जोगुक्‍साचि॥”

सात्‍तुरचि चा लुङ्‌मा तुक्‍तानुम्‍चिम

(मात्‍ति ५:३८-४८; ७:१२)

२७ “ङ्‌खाॽनिङ्‌गो आचेॽया खेम्‍खुबाचि का न्‍निङ्‌दा लुम्‍मेॽनेनिन, सात्‍तुरचि लुङ्‌मा तुक्‍तानुम्‍चिम, न्‍हाङ् न्‍निङ्‌दा इसिॽखुबाचि उचुन चोगानुम्‍चिम॥

२८ न्‍निङ्‌दा साराप पिखुबाचि आसिक पियानुम्‍चिम॥ इसाङा न्‍निङ्‌दा इसिसि चोगिॽवागा, ङ्‌खाचिगा लागि पार्थाना चोगानि॥

२९ न्‍दा एकपोटि न्‍नाम्‍छेङ्‌बे म्‍फेक्‍तागाभोङ् हेकोना न्‍नाम्‍छेङ् चा ताप्‍तुबिचि॥ ङ्‌गोट नाम्‍खेखुबा न्‍लोकि चा खेप्‍मा पिचि॥

३० न्‍दानुङ् नाक्‍खुबाचि पिचि, न्‍हाङा ङ्‌गा युबाक्‍थिङ्‌खाक खेखुबाचि न्‍नाक्‍तुन्‍चिन॥

३१ याॽमिचिङा न्‍निङ्‌दा इमिन चोक्‍नि मितिॽवागा, न्‍निङ्‌दा चा उङ्‌चि ङ्‌खाॽलामाङ् चोगानुम्‍चिम॥

३२ “न्‍निङ्‌दा लुङ्‌मा तुक्‍खुबाचिसे लुङ्‌मा तुक्‍तुम्‍चिम्‍घा भोङ्, इना माडा काम चोगुम्‍गाना लेक्‍साना? ङ्‌खाॽला गो पापिचि चा न्‍जोङ्‌मेहा॥

३३ न्‍निङ्‌दा उचुन चोक्‍खुबाचिसे उचुन चोग्‍वाम्‍चिम्‍घा भोङ्, इना माडा काम चोगुम्‍गाना लेक्‍साना? ङ्‌खाॽला गो पापिचि चा न्‍जोङ्‌मेहा॥

३४ “न्‍निङ्‌दा हुङ्‌मा याखुबाचि से नाॽवा पिवाम्‍चिम्‍घा भोङ्, इना माडा काम चोगुम्‍गाना लेक्‍साना? हुङ्‌मा याखुबाचि गो पापिचिङा चा म्‍बिवाचिहा॥

३५ “ङ्‌खाॽनिङ्‌गो न्‍निङ्‌गा सात्‍तुरचि लुङ्‌मा तुक्‍तानुम्‍चिम न्‍हाङ् ङ्‌खाचि उचुन चोगानुम्‍चिम॥ हेक्‍साङ् लाम्‍बिॽनिभोङ् आस मेन्‍जोक्‍ले नाॽवा पियानुम्‍चिम, न्‍हाङा वालोकपे न्‍निङ्‌गा माडा इनाम लेङ्‌मे, न्‍हाङ् घाकहाक्‍निङ् तो वालोकपे वाखुबा निङ्‌वाफुमागा सान्‍तान लेक्‍सिॽवाघा॥ इजाङ्‌बाङ्‌निङ् उङा गो बाइगुनि नुङ् इसिॽहा घाक याॽमिचि चा लुङ्‌मा तुक्‍त्‍वाचिहा॥

३६ निङ्‌वाफुमा इमिन लुङ्‌माराङ्‌बाना ङ्‌खाॽलामाङ् न्‍निङ्‌दा चा लुङ्‌माराङ्‌बा लेक्‍सानि॥”

याॽमिचि आप्‍दिक ङ्‌ङेन्‍दानुम्‍चिम्‍निन

(मात्‍ति ७:१-५)

३७ “याॽमिचिगा निरिक न्‍जोगानुम्‍निन, न्‍हाङा निङ्‌वाफुमाङा चा न्‍निङ्‌गा निरिक न्‍जोग्‍वान्‍हा॥ याॽमिचि आप्‍दिक ङ्‌ङेन्‍दानुम्‍चिम्‍निन, न्‍हाङ् निङ्‌वाफुमाङा चा न्‍निङ्‌दा आप्‍दिक ङ्‌ङेन्‍दिॽवागान्‍हा॥ याॽमिचि छेमा पियानुम्‍चिम, न्‍हाङा निङ्‌वाफुमाङा चा न्‍निङ्‌दा छेमा पिइवाघा॥

३८ याॽमिचि पियानुम्‍चिम न्‍हाङ् निङ्‌वाफुमाङा चा न्‍निङ्‌दा पिइवाघा॥ उङा सोक्‍साङ्-सोक्‍साङ् जोम्‍जोम चोग्‍वाहोङ् फोम्‍खेॽनुङ् पिइवाघा॥ इजाङ्‌बाङ्‌निङ् हेॽना नापङा न्‍निङ्‌दा पिवाम्‍चिम्‍गा, न्‍ना नापङामाङ् न्‍निङ्‌दा चा तोक्‍त्‍वाम्‍घा॥”

३९ न्‍हाङा येसुङा ङ्‌खाचि एको खाॽलाना ताप्‍चेॽया लुचि, “मिक्‍सुरुम्‍बा याॽमिङा मिक्‍सुरुम्‍बा तिक्‍मा यास्‍वानायि? ङ्‌खाचि हिपापाङ् होॽलुम्‍बे ङ्‌ङामेन्‍चिन्‍हा?

४० चेला चिन्‍खुबा हाक्‍निङ् मा न्‍लेङ्‌मेन्‍ना, ङ्‌खाॽनिङ्‌गो उङ् उचुन चिन्‍दिमेहोङ् चिन्‍खुबा लोॽवा लेङ्‌मेॽना॥

४१ “न्‍हाङा इजाङ् न्‍नुन्‍छागा मिकपेॽना मिना सिङ्‌का निस्‍वागा, ङ्‌खाॽनिङ्‌गो ङ्‌गा मिकपेॽना मुडा न्‍निस्‍वागान्‍ना?

४२ ङ्‌गा म्‍मिक पेॽना मुडा न्‍निस्‍वागान्‍नाभोङ्, न्‍नुन्‍छा, ‘आनुन्‍छा म्‍मिक पेॽना सिङ्‌का लोम्‍बिमेॽनेन्‍ना’ भोङ् इमिन लुॽमा यास्‍वागाना? ओ किहि काप्‍खुबा, ओन्‍दाङ् ङ्‌गा मिकपेॽना मुडा लोन्‍धाक्‍सु, ङ्‌खोङ्‌से न्‍दा न्‍नुन्‍छागा उमिक्‍पेॽना सिन्‍का लोन्‍नाहाङ्‌मागा उचुन निमा यास्‍वागाना॥”

सिङ् नुङ् न्‍नागा उसा

(मात्‍ति ७:१६-२०; १२:३३-३५)

४३ “उचुन्‍ना सिङ्‌ङा इसिॽहा उसा ङ्‌गेक्‍स्‍वान, ङ्‌खाॽलामाङ् इसिॽना सिङ्‌ङा चा उचुन्‍हा उसा ङ्‌गेक्‍स्‍वान्‍हा॥

४४ घाक सिङ् न्‍नागा उसाभाङ् चिनाचोङ्‌मे, इजाङ्‌बाङ्‌निङ् तिङ्‌गिभाक्‍का उथाप पाहाङ् इसाङा चा वेक्‍पु न्‍सेप्‍स्‍वान, ङ्‌खाॽलामाङ् खाम्‍बुॽमाङ्‌गा उथाप पाहाङ् सिम्‍लेॽमाङ् न्‍सेप्‍स्‍वान्‍हा॥

४५ उचुन्‍ना याॽमिङा उनिङ्‌वा होङ्‌बेॽहा उचुन्‍हा चेॽयाभाङ् उचुन्‍हा काम माङ् चोग्‍वा॥ ङ्‌खाॽलामाङ् इसिॽना याॽमिङा चा उनिङ्‌वा होङ्‌बेॽहा इसिॽहा चेॽयाभाङ् इसिॽहा काम माङ् चोग्‍वा, इजाङ्‌बाङ्‌निङ् उनिङ्‌वा होङ्‌बे इमिन्‍हा चेॽया वान्‍ने, ङ्‌खामाङ् न्‍ना याॽमिङा चेक्‍त्‍वा॥”

हिच्‍चि पाङ्‌गा ताप्‍चेॽया

(मात्‍ति ७:२४-२७)

४६ “का लुॽनेनिन्‍हा चेॽया ङ्‌येन्‍वाम्‍गान्‍हाभोङ् इजाङ् का ‘हाङ्‌बा, हाङ्‌बा’ लुम्‍मेकाहा?

४७ आचेॽया खेप्‍स्‍वाहोङ् ङ्‌खाॽला चोक्‍खुबा याॽमि इमिन्‍ना साम्‍मेॽना, हाकु का न्‍निङ्‌दा लुम्‍मेॽनेनिन्‍हा॥

४८ न्‍ना घाइरो चाहारि खोन्‍दुहोङ् लुङ्‌खाक छोङ्‌बे पाङ् चोक्‍खुबा याॽमि लोॽवाना ओम॥ न्‍हाङ् माडा भोल तायानिङ् भोलङा न्‍ना पाङ् लुक्‍तु, ङ्‌खोङ्‌चा न्‍ना पाङ् इङा चा ङ्‌हान, इजाङ्‌बाङ्‌निङ् न्‍ना पाङ् चात्‍तुनुङ् चोगामासा॥

४९ ङ्‌खाॽनिङ्‌गो आचेॽया खेप्‍स्‍वाहोङ्‌चा ङ्‌खाॽला मेन्‍जोक्‍खुबा याॽमि च्‍हेन चाहारि मेङ्‌खोन्‍ले खाम छोङ्‌बे पाङ् चोक्‍खुबा लोॽवाना ओम॥ न्‍हाङ् माडा भोल तायानिङ् न्‍ना भोल न्‍ना पाङ्‌बे लुक्‍तास्‍या, लुक्‍तास्‍याहोङ् सोलोक न्‍ना पाङ् काक्‍साख्‍या न्‍हाङ् नास लेक्‍सा॥”

a 

६:१ याहुदिचिगा चालान्‍बे लाम्‍दिक्‍पा साक्‍ङा सिमानिङ् तुमाहा चाचिॽया हेॽनेचा सेम्‍चामा तोक्‍माना चालान साया॥

b 

६:२ ब्‍यावास्‍थाबे मिना हाक्‍निङ् मिना काम चा आराम चोक्‍माना लेन चोक्‍मा न्‍लेङ्‌मेन्‍हाभोङ् छेप्‍तामा॥

रोमि केप्‍टेन्‍गा बिस्‍वास

(मात्‍ति ८:५-१३)

७

१ येसुङा खा घाक चेॽया याॽमिचि खेम्‍मेतिचिहोङ् उङ् काफार्नाहुम साहारबे ख्‍या॥

२ न्‍नाबे एको रोमि केप्‍टेनङा तुक्‍नुङ् उलुङ्‌मा तुक्‍तुना उनोकार तुगाहोङ् सेहेक्‍सासा॥

३ जोबो केप्‍टेनङा येसुगा उतुम्‍बे खेप्‍सु, न्‍हाङ् “उङ् हानि आप्‍होङ् आनोकार नुमेतुनि” भोङ् लुसे याहुदि हाङ्‌गुम्‍बाचि येसुगाबे पाक्‍सुचि॥

४ ङ्‌खा हाङ्‌गुम्‍बाचि येसु वायानाबे न्‍दायाहोङ् सेमेसाङ् खाॽला न्‍लु, “हाङ्‌बा, न्‍ना केप्‍टेन ङ्‌गा साहायाता तोक्‍मा लाइक्‍ना याॽमि ओम,

५ इजाङ्‌बाङ्‌निङ् उङा एङ्‌गा याहुदि जातिचि तुक्‍नुङ् लुङ्‌मा तुङ्‌मे, न्‍हाङ् उङामाङ् एङ्‌गा लागि छुम्‍पाङ् चा चोक्‍ताब्‍याहा ओम॥”

६ खा चेॽया खेप्‍सुहोङ् येसु ङ्‌खाचिनुङ् ख्‍या॥ ङ्‌खाॽनिङ्‌गो उङ्‌चि पाङ्‌बे तामाहाक्‍निङ् ओन्‍दाङ् केप्‍टेनङा उकाम्‍निभाकचिभाङ् येसु खाॽलाहा सालेन हाक्‍तु, “हाङ्‌बा तुखि न्‍जोगान, इजाङ्‌बाङ्‌निङ् का लोॽवाना माङ्‌चुमाङ्‌ना याॽमिगा पाङ्‌होङ्‌बे उमा न्‍दा न्‍थेन्‍सिमेकान॥

७ न्‍हाङ् का आफाइ चा ङ्‌गा युम्‍बे तामा न्‍थेन्‍सिमेङान्‍ना॥ ङ्‌खाॽनिङ्‌गो न्‍दा हेॽने वेका न्‍नाभाङ् नुमेॽमाना चेॽयासे चेक्‍ताब्‍याङ् न्‍हाङ् आका नोकार नुन्‍दिमेॽना॥

८ का आफाइ चा का हाक्‍निङ् तोहा याॽमिचिगा तायेन्बे वान्‍वेॽङा, न्‍हाङ् आका तायेन्बे चा प्‍याक काङ्‌बाचि ङ्‌वान्‍ने॥ का एको ‘ख्‍या’ ल्‍वाङ्, न्‍हाङा न्‍ना खेम्‍मे, हेकोना ‘आबा’ ल्‍वाङ्, न्‍हाङा न्‍ना आम्‍मे॥ ङ्‌खाॽलामाङ् आनोकार चा खाॽला ‘चोगु’ ल्‍वाङ्, न्‍हाङ् उङा चोग्‍वा॥”

९ ङ्‌खा चेॽया खेप्‍सुहोङ् येसु आच्‍चाम्‍मा एता, न्‍हाङ् उका हेक्‍साङ् लाम्‍खुबा प्‍याक याॽमिचि पोटि हिक्‍साहोङ् सोसाङ् खाॽला लुचि, “का न्‍निङ्‌दा लुम्‍मेॽनेनिन, खिङ् माडा बिस्‍वास नुङ्‌ना याॽमि गो का इजिरेलिचिबे इसा चा न्‍निसुक्‍सुङान्‍ना॥”

१० न्‍हाङा केप्‍टेनङा पाक्‍सुचिहा ङ्‌खा याॽमिचि न्‍लासाहोङ् पाङ् न्‍दासुनिङ् न्‍ना नोकार नुयाब्‍यामासाना न्‍दुप्‍सु॥

येसुङा लाङ्‌निमागा उच्‍या हिङ्‌मेतुना

११ वान्‍दिक्‍ना लेन येसु नाइन बाङ्‌ना साहारबे ख्‍या॥ ङ्‌खिङ्‌बेला उका चेलाचि नुङ् प्‍याक याॽमिचि चा उङ्‌नुङ् ङ्‌ख्‍या॥

१२ येसु साहारगा गेट्‌पेa तायाब्‍यानिङ् मालामिचिङा एको लास ङ्‌खेप्‍मास्‍या॥ न्‍ना सिखुबा याॽमि एको लाङ्‌निमागा एको सेॽना उच्‍या बाबु सा॥ न्‍ना लाङ्‌निमा नुङ् मालामि खेखुबा साहारबेॽहा प्‍याक याॽमिचि चा ङ्‌वाया॥

१३ हाङ्‌बा येसुङा लाङ्‌निमागा तुखि निसुहोङ् उलुङ्‌मा तुक्‍तुगेतु, न्‍हाङ् खाॽला लु, “ङ्‌हाबान॥”

१४ न्‍हाङा उयुम्‍बे ख्‍याहोङ् उङा ताप्‍चि तोक्‍ति, ङ्‌खिङ्‌बेला खुखुबाचि ङ्‌येबा॥ न्‍हाङा येसुङा लु, “ओ बाबु, का लुमेॽनेन, ‘न्‍दा पोगा॥’”

१५ ङ्‌खिङ्‌बेलाक माङ् न्‍ना स्‍याना बाबु पोगाहोङ् युङा, न्‍हाङ् चेक्‍मा तारोक्‍तु॥ ङ्‌खोङ् येसुङा न्‍ना बाबु उमा जिम्‍मा पिहाक्‍सु॥

१६ निङ्‌वाफुमागा खाॽलाना साक्‍ति न्‍निसुहोङ् घाक ङ्‌गिसिता, न्‍हाङ् निङ्‌वाफुमागा उनिङ् थेन्‍साङ् खाॽला ङ्‌गाया, “एको माडा निङ्‌वाफुमाभाङ् चेक्‍खुबा एङ्‌गा लुम्‍बे तायामाना॥” न्‍हाङा खाॽला चा ङ्‌गाया, “निङ्‌वाफुमा उका याॽमिचि हिङ्‌मेसे तायामाना॥”

१७ खा सालेन याहुदिया घाक्‍पे नुङ् न्‍नागा यो-खेहा लिङ्‌खामचिबे हिसा॥

येसु नुङ् बाप्‍तिस्‍मा पिखुबा युहान्‍ना

(मात्‍ति ११:२-१९)

१८ बाप्‍तिस्‍मा पिखुबा युहान्‍नागा चेलाचिङा चा येसुङा चोगुहा खा घाक कामगा उतुम्‍बे उङ्‌चि चिन्‍खुबा ङ्‌खेम्‍मेतु॥ न्‍हाङ् युहान्‍नाङा उका हिप्‍पाङ् चेलाचि काचिहोङ्,

१९ हाङ्‌बा येसुगाबे खाॽला छिम्‍से पाक्‍सुचि, “कानिङ् आस चोगुम्‍ङाना मुक्‍ति पिखुबा हाङ् खिरिस्‍ट न्‍दागान्‍येम कानिङ् हेकोना याॽमिगा लाम्‍बु सोम्‍ङायेम?”

२० न्‍हाङा ङ्‌खाचि येसु वायानाबे तायाचिहोङ् खाॽला लुयाचु, “युहान्‍नाङा कान्‍चिङ् खा चेॽया छिम्‍से पाक्‍साहा, ‘कानिङ् आस चोगुम्‍ङाना मुक्‍ति पिखुबा हाङ् खिरिस्‍ट न्‍दागान्‍येम कानिङ् हेकोना याॽमिगा लाम्‍बु सोम्‍ङायेम?’”

२१ ङ्‌खिङ्‌बेला येसुङा प्‍याक याॽमिचि तुक्‍माभाङ् नुङ् इसिॽहा मुइभाङ् नुमेतुचि न्‍हाङ् प्‍याक मिक्‍सुरुम्‍बाचि चा निमा याखुबा न्‍लेक्‍सा॥

२२ येसुङा युहान्‍नागा चेलाचि लुचि, “न्‍जिङ्‌दा इहा निसाचुगा, खेप्‍साचुगा, ख्‍याचिघोङ् ङ्‌खा चेॽयामाङ् युहान्‍ना लुयाचु॥ मिक्‍सुरुम्‍बाचिङा न्‍निस्‍वा, लाम्‍मा मेयाखुबाचि न्‍लाम्‍मे, कोरिचि न्‍नुमे, नाभाक मेखेम्‍खुबाचिङा ङ्‌खेप्‍स्‍वा, न्‍स्‍याहा याॽमिचि हिङ्‌गिलिक न्‍लेङ्‌मे, न्‍हाङा तुखिसुम्‍बाचि निङ्‌वाफुमागा नुसाला ङ्‌खेम्‍मेमे॥

२३ कानुङ् निङ्‌वा मेन्‍दुक्‍मेखुबा नुङ् का साङ्‌का मेन्‍जोक्‍खुबा याॽमि जेप्‍पा आसिक तोक्‍खुबा ओम॥”

२४ युहान्‍नागा चेलाचि लासाख्‍याचिहोङ् येसुङा न्‍नाबेॽहा याॽमिचि युहान्‍नागा उतुम्‍बे लुचि, “न्‍निङ्‌दा इसा चा मेॽनिङ्ना सुन्‍नेना ठोङ्‌बे इना सोसे खेइघा? इना हिॽवाङा योक्‍सुना एङ्‌खेलेक सोसे?

२५ इना उचुन्‍माचेक्‍हा तेक वाखुबा याॽमि सोसे? उचुन्‍हा-उचुन्‍हा तेक वाखुबाचि नुङ् खुम्‍दु-खुम्‍दु चाखुबा उङ्‌खुबाचि गो हाङ्‌पाङ्‌बेॽले ङ्‌वामे॥

२६ ङ्‌खाॽनिङ्‌गो न्‍निङ्‌दा इहा सोसे खेइमिसिघा? इना निङ्‌वाफुमाभाङ् चेक्‍खुबा सोसे? जेप्‍पा कामाभोङ् न्‍निङ्‌दा निङ्‌वाफुमाभाङ् चेक्‍खुबा याॽमि हाक्‍निङ्‌चा एको माडा याॽमि निसुक्‍सुम्‍गा॥

२७ इजाङ्‌बाङ्‌निङ् युहान्‍नागा उतुम्‍बे धार्मासाप्‍लाबे खाॽला छेप्‍तामा,

‘सो, न्‍दा हाक्‍निङ् ओन्‍दाङ्-ओन्‍दाङ् आका सालेन खेम्‍मेखुबा पाक्‍स्‍वाङ्,

न्‍हाङा उङा ङ्‌गा लाम्‍बु त्‍यार चोग्‍वाना॥’

२८ “का न्‍निङ्‌दा लुम्‍मेॽनेनिन, कायुङ्‌लेनबेॽहा याॽमिचि माध्‍येबे युहान्‍ना हाक्‍निङ् माडा इसा चा मान्‍ना॥ ङ्‌खोङ्‌चा निङ्‌वाफुमागा राज्‍याबे इसा घाकहाक्‍निङ् मि, उङ् युहान्‍ना हाक्‍निङ्‌चा माडा लेङ्‌मेॽना॥”

२९ न्‍हाङा घाक याॽमिचि नुङ् तिरो पोक्‍खुबाचिङा खा चेॽया ङ्‌खेप्‍सुहोङ् निङ्‌वाफुमागा आग्‍गे जेप्‍पागा ठिक ओम ङ्‌गाया, इजाङ्‌बाङ्‌निङ् ङ्‌खाचिङा युहान्‍नाभाङ् बाप्‍तिस्‍मा लियान्‍जोगुक्‍सा॥

३० ङ्‌खाॽनिङ्‌गो फारिसिचि नुङ् धार्मासाप्‍ला चिन्‍खुबाचिङा च्‍हेन युहान्‍नाभाङ् बाप्‍तिस्‍मा लियाचोक्‍मा ङ्‌गाक्‍सानिन्‍होङ् उङ्‌चिगा लागि निङ्‌वाफुमाङा चोगुना योजाना इन्‍कार न्‍जोगु॥

३१ “ना पुस्‍तागा याॽमिचि का इनुङ् तोक्‍सुङ्‌चिङ्? ङ्‌खाचि इमिन्‍हाचि?

३२ ङ्‌खाचि गो बाजारबे वाखुबा पिछानाछा लोॽवाहाचि, ङ्‌खाचि उङ्‌चि-उङ्‌चि खाॽला ङ्‌गाम्‍मे, ‘कानिङ् न्‍निङ्‌गा लागि फुलुलुबा मुम्‍बिॽनेनिन, ङ्‌खाॽनिङ्‌गो न्‍निङ्‌दा न्‍लाक्‍तिगान॥ कानिङ् तुखिगा चेॽया चोगुम्‍ङानिङ् न्‍निङ्‌दा ङ्‌हाबिगान॥’

३३ “बाप्‍तिस्‍मा पिखुबा युहान्‍नाङा सिम्‍लेॽमाङ्‌गा माध ङ्‌ङुङुन॥ उङ् उपाबास युङ्‌साङ् ताया, ङ्‌खाॽनिङ्‌गो न्‍निङ्‌दा ‘उङ् इसिॽना मुइङा याक्‍सुक्‍सुना’ लुम्‍गा॥

३४ याॽमिगा उच्‍या चासाङ् उङ्‌साङ् तायाङ्, न्‍हाङा न्‍निङ्‌दा लुम्‍मेका, ‘सोयानुम, एको थेक्‍खुबा, सिङ्‌घोखुबा, तिरो पोक्‍खुबा नुङ् पापिचिगा काम्‍निभाक!’

३५ ङ्‌खाॽनिङ्‌गो निङ्‌वाफुमाभाङ् बुद्‌दि न्‍दोक्‍त्‍वाहोङ् ङ्‌खाॽला चोक्‍खुबाचिङामाङ् उका बुद्‌दि ठिक ओमभोङ् पार्मानित न्‍जोग्‍वाहा॥”

येसुङा पापिनि मामु छेमा पिना

३६ एको फारिसिङा येसु चामा चासे का॥ न्‍हाङा येसु फारिसिगा पाङ्‌बे ख्‍याहोङ् चासे युङा॥

३७ न्‍ना साहारबेॽना एको पापिनि मामुङा येसु फारिसिगा पाङ्‌बे चामा चासे तायामाना बाङ्‌ना खेप्‍सु॥ न्‍हाङ् छेङ्‌गोरोक्‍का एको बात्‍तालबे खुम्‍दुनुङ् नाम्‍खुबा किवा ताहोङ् न्‍नाबे ताया॥

३८ न्‍हाङा हेक्‍साङ्‌भाङ् तायाहोङ् येसुगा लाङ्‌युम्‍बे युङा॥ न्‍हाङा हाप्‍साङ् येसुगा उलाङ्‌चि उमिॽवाङा वासितुबिहोङ् उताम्‍फोक्‍ङा तुक्‍साङ् उम्‍मा चोगुचि न्‍हाङ् ङ्‌खा खुम्‍दुनुङ् नाम्‍खुबा किवाङा नेक्‍तुबि॥

३९ खा निसुहोङ् येसु पाङ्‌बे काखुबा फारिसिङा उनिङ्‌वाबे खाॽला काया, “ना याॽमि निङ्‌वाफुमाभाङ् चेक्‍खुबा सायानिङ्‌बि उङ् तोक्‍निखुबा इसा ओम, इमिन्‍ना मामु ओमभोङ् था तोक्‍तुबि, इजाङ्‌बाङ्‌निङ् ना मामु गो पापिनि ओम॥”

४० ङ्‌खिङ्‌बेला येसुङा न्‍ना फारिसि लु, “सिमोन, का न्‍दा एकोहिच्‍चि चेॽया लुमेॽनेन्‍ना॥”

उङा लु, “चिन्‍खुबा, लुयाङ्॥”

४१ न्‍हाङा येसुङा लु, “एको नाॽवाराङ्‌बागा हिप्‍पाङ् आसामिचि ङ्‌वाया॥ एकोङा फा होम्‍बोक युप्‍पा याङ् न्‍हाङ् हेकोनाङा फाखेङ् युप्‍पा याङ् खेतामासाचु॥

४२ ङ्‌खाॽनिङ्‌गो ङ्‌खाचिनुङ् हुङ्‌माहा इहाचा म्‍मायान्‍होङ् नाॽवाराङ्‌बाङा हिपापाङ् नाॽवा लेतुबिचि॥ हाकु काया, हेॽनाङा नाॽवाराङ्‌बा प्‍याक उलुङ्‌मा तुक्‍त्‍वाना लोप्‍पि?”

४३ सिमोनङा लु, “का मिमेङ्, प्‍याक माफ तोक्‍खुबाङा॥”

येसुङा लु, “न्‍दा ठिक कायागाना॥”

४४ न्‍हाङा उङ् मामुपोटि हिक्‍साहोङ् सिमोन खाॽला लु, “ना मामु निस्‍वागाना? का म्‍बाङ्‌बे तायाङ्, न्‍दा आलाङ् वासिप्‍माहा माङ्‌च्‍वा चा म्‍ब्‍याङ्‌गान॥ ङ्‌खाॽनिङ्‌गो ना मामुङा गो आलाङ्‌चि उमिॽवाङा वासिताब्‍याङ्‌होङ् उताम्‍फोक्‍ङा तुक्‍ताब्‍याङ्॥

४५ न्‍दा का उम्‍मा न्‍जोगाङ्‌गान, ङ्‌खाॽनिङ्‌गो उङा गो का नाबे तायाङ्‌ना न्‍हाङ्‌तो आलाङ्‌बे उम्‍मा चोक्‍मासिम्‍मेङ्॥

४६ न्‍दा आतुखुरुक्‍पे किवा न्‍नेक्‍ताब्‍याङ्‌गान, ङ्‌खाॽनिङ्‌गो ना मामुङा गो आलाङ्‌बे खुम्‍दुनुङ् नाम्‍खुबा किवा नेक्‍ताब्‍यामाङ्॥

४७ का न्‍दा लुम्‍मेॽनेन, ना मामुगा प्‍याक्‍हा पाप छेमा लेक्‍सामा, न्‍हाङामाङ् नाङा प्‍याक उलुङ्‌मा तुङ्‌मेङ्‌ना॥ ङ्‌खाॽनिङ्‌गो मिसे पाप छेमा तोक्‍खुबाङा मिसेॽमाङ् लुङ्‌मा तुङ्‌मेङ्‌ना॥”

४८ न्‍हाङा येसुङा न्‍ना मामु लु, “ङ्‌गा घाक पाप छेमा लेक्‍साब्‍यामाहा॥”

४९ न्‍नाबे चासे युङ्‌खुबाचि उङ्‌चि-उङ्‌चि खाॽला कामा न्‍दारोक्‍तु, “पाप छेमा चोक्‍खुबा ना इसा ओम?”

५० ङ्‌खाॽनिङ्‌गो येसुङा न्‍ना मामु लु, “ङ्‌गा बिस्‍वासङा न्‍दा हिङ्‌मेतामागा, हाकु उचुन ख्‍या॥”

a 

७:१२ न्‍ना साहार चान्‍चान्‍ना गारोङा फाङामासा न्‍हाङा साहारबे उमा लोम्‍मागा गेट युक्‍सामासा॥

येसु फाखुबा मामुचि

८

१ न्‍हाङा येसुङा निङ्‌वाफुमागा राज्‍यागा उतुम्‍बे नुसाला खेम्‍मेसाङ् साहार-साहार नुङ् तेन-तेन कोॽमा तारोक्‍तु॥ एहि चेलाचि चा उङ्‌नुङ् ङ्‌ख्‍या॥

२ उङ्‌नुङ् खेखुबाचिबे मामुचि चा ङ्‌वाया, ङ्‌खाचि उङा इसिॽहा मुइ नुङ् तुक्‍माभाङ् नुमेतुक्‍साचि॥ ङ्‌खाचि मारियाम माग्‍दालिनि, उङ्‌भाङ् ला ओटा इसिॽहा मुइचि न्‍लोन्‍दाख्‍यामासा,

३ योआन्‍ना, उङ् च्‍हेन हाङ् हेरोद्‌का पाङ्‌बेॽहा घाक्‍थोक सोखुबा खाङ्‌खाङ्‌बा खुजासका उहिङ्‌खुमा साया, सुसान्‍ना न्‍हाङ् हेकोहाचा प्‍याक मामुचि ङ्‌वाया॥ ङ्‌खाचिङा येसु नुङ् चेलाचि याङ्सा म्‍बिचिहोङ् म्‍फातुचि॥

याङ्‌लि ह्‌वेखुबागा ताप्‍चेॽया

(मात्‍ति १३:१-९; मार्कुस ४:१-९)

४ इलेन प्‍याक साहारचिभाङ् प्‍याक याॽमिचि येसुगाबे न्‍दाया, न्‍हाङा उङा ङ्‌खाचि एको खाॽलाना ताप्‍चेॽया लुचि,

५ “एको याॽमिङा लाम्‍धाङ्‌बे ख्‍याहोङ् याङ्‌लि ह्‌वेतु॥ ह्‌वेतुनिङ् इखिङ् याङ्‌लि लाम्‍बुबे आया॥ लाम्‍बुबे आयाहा ङ्‌खा याङ्‌लि याॽमिचिङा म्‍बाताहाक्‍सु न्‍हाङ् न्‍वाक्‍चि न्‍दायाहोङ् ङ्‌गोबुचोइ॥

६ हेकोहा इखिङ् याङ्‌लि च्‍हेन लुङ्‌खाक्‍सेॽना खाम्‍बे आया, न्‍नाबे पोक्‍मा गो पोगा ङ्‌खाॽनिङ्‌गो हेराब्‍या, इजाङ्‌बाङ्‌निङ् न्‍नाबे खाम चिनुङ् न्‍सायान॥

७ इखिङ् याङ्‌लि च्‍हेन तिङ्‌गिभाक हाम्‍बे आया, न्‍हाङ् ङ्‌खा याङ्‌लिनुङ् तिङ्‌गिभाक चा पुसाक्‍या, न्‍हाङा ङ्‌खा याङ्‌लि पुमा म्‍बिन॥

८ ङ्‌खाॽनिङ्‌गो इखिङ् च्‍हेन उचुन्‍ना खाम्‍बे आया, ङ्‌खा उचुन पोगाहोङ् होम्‍बोक गुना उसा केक्‍सु॥” खिङ् लुइचिहोङ् उङा ओक्‍सेम्‍लाङा खाॽला लुचि, “इसागा खेम्‍माहा नाभाक ङ्‌वान्‍ने, न्‍नाङा खेप्‍सुनि!”

ताप्‍चेॽयागा तुम्‍बिला

(मात्‍ति १३:१०-२३; मार्कुस ४:१०-२०)

९ येसुगा चेलाचिङा उङ् ना ताप्‍चेॽयागा तुम्‍बिला इना ओमभोङ् न्‍छिम्‍दु॥

१० उङा ङ्‌खाचि खाॽला लुचि, “न्‍निङ्‌दा च्‍हेन निङ्‌वाफुमागा राज्‍यागा होङ्‌चेॽया आमाना निङ्‌वा तोक्‍तुक्‍सुम्‍गा, ङ्‌खाॽनिङ्‌गो हेकोहा याॽमिचि गो खा चेॽया ताप्‍चेॽयाभाङ् माङ् न्‍लुम्‍मे,

‘न्‍हाङामाङ् ङ्‌खाचिङा सोॽमा गो न्‍स्‍वा ङ्‌खाॽनिङ्‌गो न्‍निस्‍वानिन,

खेम्‍मा गो ङ्‌खेप्‍स्‍वा ङ्‌खाॽनिङ्‌गो ङ्‌ङास्‍वानिन॥’

११ “ना ताप्‍चेॽयागा तुम्‍बिला ना ओम, याङ्‌लि च्‍हेन निङ्‌वाफुमागा चेॽया ओम॥

१२ लाम्‍बुगा उलाप्‍पे आयाहा याङ्‌लि च्‍हेन ङ्‌खा याॽमिचि ओम, ङ्‌खाचिङा निङ्‌वाफुमागा चेॽया खेम्‍मा गो ङ्‌खेप्‍स्‍वा ङ्‌खाॽनिङ्‌गो निङ्‌वाबे युङ्‌मा ङ्‌यास्‍वानिन, इजाङ्‌बाङ्‌निङ् बिस्‍वास न्‍जोग्‍वाहोङ् हिङ्‌मा न्‍दोक्‍तुनिन्‍नि भोङ् साइतानङा ङ्‌खाचिगा निङ्‌वाबेॽहा निङ्‌वाफुमागा चेॽया कोभेतिॽवा॥

१३ लुङ्‌खाक सेॽना खाम्‍बे आयाहा याङ्‌लि च्‍हेन ङ्‌खा याॽमिचि ओम, ङ्‌खाचिङा निङ्‌वाफुमागा चेॽया चोन्‍सिसाङ् ङ्‌खेप्‍स्‍वाहोङ् लियान्‍जोग्‍वा, ङ्‌खाॽनिङ्‌गो ङ्‌खा चेॽया उचुन निङ्‌वाबे ङ्‌युक्‍सुनिन्‍नाङा एहिलेन बिस्‍वास न्‍जोग्‍वा, न्‍हाङा जाच आन्‍दाराम्‍मेॽनिङ् बिस्‍वास न्‍लेप्‍तिॽवा॥

१४ तिङ्‌गिभाक हाम्‍बे आयाहा याङ्‌लि च्‍हेन ङ्‌खा याॽमिचि ओम, ङ्‌खाचिङा ङ्‌खेप्‍स्‍वा, ङ्‌खाॽनिङ्‌गो ना हिङ्‌लुङ्‌गा चिन्‍ताङा, याङ्सा नुङ् चामाउङ्‌माङाबेसे निङ्‌वा पिॽमाङा बिस्‍वासपे पुमा न्‍दोक्‍त्‍वानिन, न्‍हाङ् ङ्‌खाचिगा उसा तुम्‍मा न्‍दोक्‍त्‍वान॥

१५ उचुन्‍ना खाम्‍बे आयाहा याङ्‌लि च्‍हेन उचुन्‍ना निङ्‌वा काप्‍खुबा याॽमि ओम्‍चि, ङ्‌खाचिङा निङ्‌वाफुमागा चेॽया ङ्‌खेप्‍स्‍वाहोङ् उचुन निङ्‌वाबे ङ्‌युक्‍स्‍वा न्‍हाङ् ङ्‌खाॽलामाङ् न्‍जोङ्‌मे॥ न्‍हाङ् इखिङ् तुखि आन्‍दाराहोङ्‌चा केङ्‌माना बेलाबे प्‍याक उसा ङ्‌गेक्‍स्‍वा॥”

कुप्‍पिगा ताप्‍चेॽया

(मार्कुस ४:२१-२५)

१६ “इसाङा चा कुप्‍पि हान्‍द्‌वाहोङ् पाथिङा म्‍फोप्‍त्‍वान, खाट होङ्‌बे चा ङ्‌युक्‍स्‍वान, ङ्‌खाॽनिङ्‌गो पाहोङ्‌बे ताखुबाचि ओम ओतुचिनिभोङ् चान्‍चान्‍ना ठोङ्‌बे युक्‍स्‍वा॥

१७ ङ्‌खाॽलामाङ् चुमाहोङ् युक्‍साहा चेॽया घाक होम्‍भोङ्‌मे न्‍हाङ् आमामेयामाहा चेॽया घाक आमायामाहा लेङ्‌मे, न्‍हाङा घाक्‍ङा ङ्‌ङास्‍वा॥

१८ न्‍हाङामाङ् न्‍निङ्‌दा थाङ्‌थाङ् वायानि, न्‍निङ्‌दा खेप्‍सुम्‍घा चेॽयाबे उचुन निङ्‌वा पियानुम, इजाङ्‌बाङ्‌निङ् इसानुङ् वान्‍ने, न्‍ना हाकुचा पिम्‍मे, ङ्‌खाॽनिङ्‌गो इसानुङ् मान, न्‍नाङा कानुङ् वेॽहा मितुहा चेॽया चा न्‍नाभाङ् नाप्‍निमे॥”

येसुगा उमा नुङ् उनुन्‍छाचि

(मात्‍ति १२:४६-५०; मार्कुस ३:३१-३५)

१९ न्‍हाङा येसु तुप्‍से उमा नुङ् उनुन्‍छाचि न्‍नाबे न्‍दाया॥ ङ्‌खाॽनिङ्‌गो प्‍याक याॽमिचि ङ्‌वायानाङा उयुम्‍बे खेॽमा ङ्‌यासानिन॥

२० एको याॽमिङा येसु खाॽला लु, “म्‍मा नुङ् न्‍नुन्‍छाचिङा न्‍दा नुङ् तुप्‍माभोङ् पाखा ङ्‌गुसानेसागाना॥”

२१ ङ्‌खाॽनिङ्‌गो येसुङा ङ्‌खाचि लुचि, “निङ्‌वाफुमागा चेॽया ङ्‌खेप्‍स्‍वाहोङ् ङ्‌खाॽला चोक्‍खुबाचिमाङ् आमा नुङ् आनुन्‍छा ओम्‍चि॥”

येसुङा कुहिक लामेतुना

(मात्‍ति ८:२३-२७; मार्कुस ४:३५-४१)

२२ इलेन येसुङा उका चेलाचि खाॽला लुचि, “कानिङ् ना तालगा योना उलाप्‍पे खेइ॥” न्‍हाङा उङ्‌चि डुङ्‌गाबे न्‍थाङाहोङ् ङ्‌ख्‍या॥

२३ ङ्‌खेॽमास्‍यानिङ् येसु इप्‍साख्‍या॥ ङ्‌खिङ्‌बेला थाप्‍थुम्‍बे माडा कुहिक वासिक तामा तारोक्‍तु॥ डुङ्‌गाबे माङ्‌च्‍वा थोम्‍साङ् ख्‍या, न्‍हाङा उङ्‌चि तुक्‍नुङ् आप्‍ठेरोबे ङ्‌ङाया॥

२४ न्‍हाङा उका चेलाचिङा उयुम्‍बे न्‍दायाहोङ् खाॽला लुसाङ् म्‍बोगु, “चिन्‍खुबा, चिन्‍खुबा, कानिङ् लुप्‍सिखेइहेक्‍सिङाहा॥”

खा चेॽया खेप्‍सुहोङ् येसु पोगा न्‍हाङा कुहिक नुङ् छाल थिन्‍दुचि, ङ्‌खिङ्‌बेलाक्‍माङ् कुहिक लासाख्‍या न्‍हाङ् छाल चा स्‍वाक वायाब्‍या॥

२५ उङा ङ्‌खाचि लुचि, “न्‍निङ्‌गा बिस्‍वास हेॽनाइ?”

ङ्‌खाचि घाक आच्‍चाम्‍मा ङ्‌ङेताहोङ् किसिसाङ् उङ्‌चि-उङ्‌चि खाॽला कामा न्‍दारोक्‍तु, “ना इसा ओम? उङा थिन्‍द्‌वाचिहोङ् कुहिक वासिक नुङ् छालङा चा ओचेॽया ङ्‌येन्‍वान्‍हा!”

इसिॽना मुइङा याक्‍सुना याॽमि येसुङा नुमेतुना

(मात्‍ति ८:२८-३४; मार्कुस ५:१-२०)

२६ येसु नुङ् उका चेलाचि गालिल तालगा योप्‍पारिक गेरासेनास बाङ्‌ना ठोङ्‌बे न्‍दासु॥

२७ न्‍हाङा येसु डुङ्‌गाभाङ् पाखाबे लोन्‍दानिङ् एको इसिॽना मुइङा याक्‍सुना याॽमि उङ् तुप्‍से ताया॥ न्‍ना याॽमिङा प्‍याक ओन्‍दाङ् न्‍हाङ्‌तो तेक ङ्‌वान, न्‍हाङ् उङ् पाङ्‌बे मेवाले सियापाङ्‌खाबे वायाघोन्‍दा॥

२८ न्‍नाङा येसु निसुहोङ् तुक्‍नुङ् ओक्‍ता न्‍हाङा येसुगा ओन्‍दाङ् फोप फोप्‍ताहोङ् ओक्‍सेम्‍लाङा खाॽला लु, “ओ घाकहाक्‍निङ् तो वालोकपे वाखुबा निङ्‌वाफुमागा उच्‍या येसु, एन्‍चिङ्‌गा इहाचा साम्‍बान्‍धा मान्‍हा, का आमुक फाक्‍त्‍वाङ्‌चिङ्, का तुखि म्‍ब्‍याङान॥”

२९ इजाङ्‌बाङ्‌निङ् येसुङा इसिॽना मुइ न्‍ना याॽमिभाङ् लोङ्‌खेॽमाना आग्‍गे पिक्‍सा॥ न्‍ना प्‍याक खेप इसिॽना मुइङा लाबुक्‍सा॥ साङ्‌लिङा उलाङ् उमुक न्‍थुन्‍दुहोङ् ङ्‌युक्‍सुनिङ् चा इसिॽना मुइगा साक्‍तिङा साङ्‌लि पुरेहेतुचिहोङ् इसा चा मेॽनिङ्ना सुन्‍नेना ठोङ्‌बे खेतु॥

३० येसुङा उङ् छिम्‍दु, “न्‍निङ् इना ओम?”

उङा लु, “आनिङ् फाउज ओम॥” इजाङ्‌बाङ्‌निङ् न्‍ना याॽमिबे प्‍याक मुइचि ङ्‌ङुयामासा॥

३१ ङ्‌खा इसिॽहा मुइचिङा येसु सेमेसाङ् खाॽला न्‍लु, “कानिङ् लोम्‍मा मेयामाना घाइरोना होॽलुम्‍बे म्‍बाक्‍साहाक्‍सान॥”

३२ न्‍ना कोङ्‌गुगा पाखाबे प्‍याक फाकचि चारान्‍जोक्‍मास्‍या॥ ङ्‌खा इसिॽहा मुइचिङा येसु सेमेसाङ् कानिङ् ङ्‌खा फाक्‍चिबे उमा पियाभोङ् न्‍लु,

न्‍हाङा येसुङा लुचि, “ख्‍यानि॥”

३३ ङ्‌खा इसिॽहा मुइचि न्‍ना याॽमिभाङ् न्‍लोन्‍दाहोङ् फाक्‍चिबे ङ्‌ङुया॥ ङ्‌खिङ्‌बेलाक ङ्‌खा फाकचि उइमालाङ्‌ना पाखाभाङ् मो लुक्‍साङ् ङ्‌ख्‍याहोङ् तालबे न्‍लुप्‍सास्‍या॥

३४ खा घाक न्‍निसुहोङ् फाक कोप्‍खुबाचि लुक्‍साङ् ङ्‌ख्‍याहोङ् साहारबे न्‍हाङ् यो-खेहा तेन्‍चिबे खा सालेन ङ्‌योक्‍मेतुचि॥

३५ न्‍हाङा प्‍याक याॽमिचि इहा लेक्‍साहा ओमभोङ् सोसे येसु वायानाबे न्‍दाया, ङ्‌खिङ्‌बेला उङ्‌चिङा ओन्‍दाङ् इसिॽहा मुइचिङा तुखि म्‍बिन याॽमि लोप उचुन नुयाहोङ् तेक वाहोङ् येसुगा उलाङ् युम्‍बे युङामासाना न्‍निसु॥ खा न्‍निसुहोङ् ङ्‌खाचि घाक ङ्‌गिसिता॥

३६ न्‍हाङा न्‍ना याॽमि नुयाना निखुबाचिङा इमिन नुयानाभोङ् ङ्‌खाचि घाक चेॽया ङ्‌योक्‍मेतुचि॥

३७ गेरासेनास उयुम्‍बेॽहा घाक तेन्‍बेॽहा याॽमिचिङा येसु सेमेसाङ् नाभाङ् खेब्‍याभोङ् न्‍लु, इजाङ्‌बाङ्‌निङ् ङ्‌खाचि तुक्‍नुङ् ङ्‌गिसितामासा॥ न्‍हाङामाङ् येसु लामागा डुङ्‌गाबे थाङा॥

३८ ङ्‌खिङ्‌बेला न्‍ना नुयाना याॽमिङा येसु सेमेसाङ् खाॽला लु, “का चा न्‍दानुङ् खेॽमा पियाङ्॥”

ङ्‌खाॽनिङ्‌गो येसुङा उङ् खाॽला लुहोङ् उपाङ्‌बे पाक्‍सु,

३९ “न्‍दा म्‍बाङ्‌बे लासाख्‍या, न्‍हाङ् निङ्‌वाफुमाङा ङ्‌गा लागि इखिङ् माडा काम चोगुना, ङ्‌खा घाक चेॽया हेकोहा याॽमिचि खेम्‍मेतुचि॥” न्‍हाङा उङ् ख्‍या न्‍हाङ् येसुङा उका लागि इचोगुहा ङ्‌खा कामगा उतुम्‍बे साहारभोरि खेम्‍मेसाङ् लामा॥

याइरासका उच्‍या नुङ् तुखामाङ्

(मात्‍ति ९:१८-२६; मार्कुस ५:२१-४३)

४० येसु तालगा खेप्‍पारिक तायाब्‍यानिङ् प्‍याक याॽमिचिङा उङ् स्‍वागात न्‍जोगु, इजाङ्‌बाङ्‌निङ् ङ्‌खाचि घाक्‍ङा उका लाम्‍बु न्‍सोनेसुक्‍सा॥

४१ ङ्‌खिङ्‌बेला याहुदि छुम्‍पाङ्‌गा एको हाङ्‌गुम्‍बा याइरास बाङ्‌ना याॽमि न्‍नाबे ताया॥ उङा येसुगा उलाङ्‌बे सेमेसाङ्, आपाङ्‌बे आबाभोङ् लु,

४२ इजाङ्‌बाङ्‌निङ् उका एको सेॽना उच्‍या मामु सेहेक्‍सासा, उङ् एहि फिम्‍बिलिङ्‌गा सा॥ येसु खेॽमास्‍यानिङ् प्‍याक याॽमिचिङा उङ् न्‍जोमास्‍या॥

४३ न्‍नाबे एहि फिम्‍बिलिङ् ओन्‍दाङ् न्‍हाङ्‌तो हेलि लोन्‍नुङ्‌खुबा एको तुखामाङ् चा वाया॥ उङ् इसाङा चा नुमेॽमा ङ्‌यासुक्‍सानिन॥

४४ न्‍ना मामु येसुगा हेक्‍साङ्‌भाङ् तायाहोङ् उका तेक्‍का उलाप तोक्‍ति, न्‍हाङा तोक्‍तिहोङ् सोलोक उका हेलि लोन्‍मा लेप्‍ति॥

४५ न्‍हाङ् येसुङा छिम्‍दुचि, “का इसाङा तोक्‍तिॽयाङ्‌ना?”

ङ्‌खाॽनिङ्‌गो घाक्‍ङा ङ्‌गाया, “का गो न्‍दोक्‍निनुङ्‌नेन्‍ना॥”

न्‍हाङा पात्‍तुरुसङा लु, “चिन्‍खुबा, न्‍दा प्‍याक याॽमिचिङा म्‍बुप्‍तामागाहोङ् न्‍जोमासिम्‍मेकाना॥”

४६ ङ्‌खाॽनिङ्‌गो येसुङा लुचि, “मेन्‍ना, का तोक्‍तियाङ्‌ना ओम, इजाङ्‌बाङ्‌निङ् काभाङ् साक्‍ति लोन्‍दाख्‍याहा का था तोक्‍तुङ्‌हा॥”

४७ न्‍ना मामु चा हाकु का चुम्‍दिॽमा ङ्‌यामेङान्‍ना बाङ्‌ना था तोक्‍तुहोङ् किसिॽमाङा योङ्‌साङ् ताया, न्‍हाङ् येसुगा उलाङ्‌बे फोप फोप्‍ता॥ न्‍हाङा उङा येसु इजाङ् तोक्‍तिना, न्‍हाङ् तोक्‍तिहोङ् सोलोक इमिन नुयाना, खा चेॽया घाक याॽमिचिगा युम्‍बे योक्‍मेतु॥

४८ येसुङा न्‍ना मामु खाॽला लु, “आच्‍या मामु, ङ्‌गा बिस्‍वासङा न्‍दा नुमेतामागा, हाकु उचुन ख्‍या॥”

४९ येसुङा खाॽला कामास्‍यानिङ् याइरासका पाङ्‌भाङ् एको याॽमि तायाहोङ् याइरास खाॽला लु, “ङ्‌गा न्‍ज्‍या मामु गो सेब्‍याना, हाकु चिन्‍खुबा तुखि म्‍बिन॥”

५० ङ्‌खाॽनिङ्‌गो येसुङा खा चेॽया खेप्‍सुहोङ् याइरास लु, “ङ्‌गिसितान, बिस्‍वाससे चोगु, न्‍ज्‍या मामु हिङ्‌मेॽना॥”

५१ येसु याइरासका पाङ्‌बे तासुहोङ्, उङा पात्‍तुरुस, याकुब, युहान्‍ना नुङ् मामुगा उप्‍पा-उमासे पाहोङ्‌बे उङ्‌नुङ् खेॽमा पिचि॥

५२ न्‍नाबे न्‍छुप्‍साहा घाक याॽमिचि इब्‍बे-इब्‍बे निङ्‌वा तुक्‍मेसाङ् ङ्‌हाप्‍मास्‍या, ङ्‌खाॽनिङ्‌गो येसुङा लुचि, “ङ्‌हाबानिन, उङ् न्‍स्‍यामान्‍ना, इप्‍सामानासे ओम॥”

५३ खा चेॽया ङ्‌खेप्‍सुहोङ् ङ्‌खाचिङा येसु ङ्‌युतुचो, इजाङ्‌बाङ्‌निङ् ङ्‌खाचि घाक्‍ङा न्‍ना मामु सेब्‍यानाभोङ् था वाया॥

५४ ङ्‌खाॽनिङ्‌गो उङा न्‍ना मामु उमुक्‍पे लाबुहोङ् खाॽला लु, “नानि, पोगा॥”

५५ ङ्‌खिङ्‌बेलाक माङ् उका ओसोक्‍मा लासाराया, न्‍हाङा सोलोक पोगा॥ न्‍हाङ् येसुङा मामुगा उप्‍पा-उमा “ना मामु मिॽयाङ् चाम्‍योङ्‌बा पियानुम” भोङ् लुचि॥

५६ मामुगा उमा-उप्‍पा आचाम्‍मा एताचि, ङ्‌खाॽनिङ्‌गो येसुङा उङ्‌चि खा चेॽया इसा चा ङ्‌योक्‍मेतान्‍चुन्‍चिन भोङ् आग्‍गे पिचि॥

येसुङा एहि चेलाचि पाक्‍सुचिहा

(मात्‍ति १०:५-१५; मार्कुस ६:७-१३)

९

१ येसुङा एहि चेलाचि काचि, न्‍हाङ् ङ्‌खाचि घाक इसिॽहा मुइचि लोम्‍माहा न्‍हाङा तुखाबाङ्‌चि नुमेॽमाहा साक्‍ति नुङ् चोक्‍तोक पिचि॥

२ न्‍हाङा उङा ङ्‌खाचि निङ्‌वाफुमागा राज्‍यागा उतुम्‍बे खेम्‍मेसे नुङ् तुखाबाङ्‌चि नुमेसे पाक्‍सुचि॥

३ पाक्‍सुचिनिङ् उङा ङ्‌खाचि खाॽला लुचि, “न्‍निङ्‌दा खेइगानिङ् इहा चा ङ्‌खेतानुम्‍निन॥ डाङ्‌गाक, खेसुप, चाम्‍योङ्‌बा, याङ् न्‍हाङ् लेक्‍माहा तेक चा ङ्‌खुयानुम्‍निन॥

४ न्‍निङ्‌दा हेॽना पाङ्‌बे स्‍वागात चोगिॽवागा, न्‍ना साहार मेनाॽनाले सोम्‍मा न्‍ना पाङ्‌बेॽमाङ् वायानि॥

५ हेॽनाबे न्‍निङ्‌दा स्‍वागात न्‍जोगिॽवागान, न्‍ना साहारभाङ् लोन्‍दिखेइवागानिङ् ङ्‌खाचिगा बिरुद्‌दाबे गाबाहिगा लागि न्‍निङ्‌लाङ्‌बेॽहा धुलो आप्‍साब्‍याआनुम्‍चिम॥”

६ न्‍हाङा चेलाचि नुसाला खेम्‍मेसाङ्, घाक ठोङ्‌बे तुखाबाङ्‌चि नुमेसाङ् तेन तेन्‍बे ङ्‌ख्‍या॥

हेरोद तोप्‍सास्‍याना

(मात्‍ति १४:१-१२; मार्कुस ६:१४-२९)

७ येसुङा चोगुहा खा घाक कामगा उतुम्‍बे खेप्‍सुहोङ् गालिलगा तायेन्‍राङ्‌बा हेरोद एन्‍टिपास तोप्‍सास्‍या, इजाङ्‌बाङ्‌निङ् इखिङ्‌ङा “बाप्‍तिस्‍मा पिखुबा युहान्‍ना स्‍यानाभाङ् हिङ्‌गिलिक लेक्‍साक्‍यामाना” भोङ् ङ्‌गाया॥

८ इखिङ्‌ङा च्‍हेन, “एलिया बाङ्‌ना निङ्‌वाफुमाभाङ् चेक्‍खुबा याॽमि हिङ्‌गिलिक लेक्‍साक्‍यामाना” भोङ् ङ्‌गाया॥ न्‍हाङ् इखिङ्‌ङा च्‍हेन “उइलेहा निङ्‌वाफुमाभाङ् चेक्‍खुबाचि माध्‍येबे एको स्‍यानाभाङ् हिङाक्‍यामाना” भोङ् ङ्‌गाया॥

९ ङ्‌खाॽनिङ्‌गो तायेन्‍राङ्‌बा हेरोदङा च्‍हेन खाॽला काया, “युहान्‍नागा उटुखुरुक्‍को कामाङ् खोक्‍मेतुङ्‌चिङाहा ओम, ङ्‌खाॽलाभोङ्‌ ना इसा ओम, न्‍नागा उतुम्‍बे का खाॽलाहा चेॽया खेम्‍मासिम्‍मेङ्‌ना?” न्‍हाङा उङ् येसुनुङ् तुप्‍मा मिता॥

येसुङा फा माहोम्‍बोक याॽमिचि चामेतुचिहा

(मात्‍ति १४:१३-२१; मार्कुस ६:३०-४४; युहान्‍ना ६:१-१४)

१० येसुङा पाक्‍सुचिहा एहि सेगुम्‍पाकचि न्‍लासारायाहोङ् उङ्‌चिङा न्‍जोगुहा घाक कामगा उतुम्‍बे उङ् ङ्‌योक्‍मेतु॥ न्‍हाङा इसा चा था मेम्‍बिॽले उङा चेलाचिसे खेतुचिहोङ् बेथ्‍सेदा बाङ्‌ना साहारपोटि ख्‍या॥

११ ङ्‌खाॽनिङ्‌गो खा चेॽया था न्‍दोक्‍तुहोङ् प्‍याक याॽमिचि उका हेक्‍साङ्-हेक्‍साङ् लान्‍जोगा॥ येसुङा ङ्‌खाचि आप्‍मा पिचि, न्‍हाङ् निङ्‌वाफुमागा राज्‍यागा उतुम्‍बे खेम्‍मेतुचि न्‍हाङा तुखाबाङ्‌चि नुमेतुचि॥

१२ नाम आहेक्‍सासानिङ् ङ्‌खा एहि चेलाचि न्‍दायाहोङ् येसु खाॽला न्‍लु, “हाङ्‌बा खा याॽमिचि पाक्‍साहाक्‍सुचि, यो-खेहा तेन्‍चिबे ङ्‌खेॽहोङ् उङ्‌चि चामा-उङ्‌मा, वामाना तारतुम्‍बि न्‍दोक्‍सुनि॥ इजाङ्‌बाङ्‌निङ् ना गो इहाचा मेॽनिङ्ना सुन्‍नेना ठोङ् ओम॥”

१३ ङ्‌खाॽनिङ्‌गो हाङ्‌बा येसुङा लुचि, “खाचि न्‍निङ्‌दामाङ् चाम्‍योङ्‌बा पियानुम्‍चिम॥”

ङ्‌खाचिङा खाॽलाना पोलोवा म्‍बि, “हाङ्‌बा कानिङ्‌नुङ् गो फा ओटा चालेप्‍पा नुङ् हिच्‍चि नासाचिसे ङ्‌वान्‍ने, इना कानिङ् खिङाहा याॽमिचिगा लागि चाम्‍योङ्‌बा इन्‍दाराॽमाहायि?”

१४ न्‍नाबे वेम्‍फा याॽमिचिसे फा माहोम्‍बोक हिङ् ङ्‌वाया॥

येसुङा चेलाचि लुचि, “खा याॽमिचि फाखेङ्, फाखेङ् हिङ्‌गा छुम चोगानुम्‍चिम्‍घोङ् युङ्‌मेतानुम्‍चिम॥”

१५ न्‍हाङा उङ्‌चिङा ङ्‌खाॽलामाङ् घाक याॽमिचि ङ्‌युङ्‌मेतुचि॥

१६ न्‍हाङा येसुङा फा ओटा चालेप्‍पा नुङ् हिच्‍चि नासा याङुचिहोङ् वालोकपोटि सोसाङ् निङ्‌वाफुमानुङ् आसिक नाक्‍तु, न्‍हाङा उङा चालेप्‍पा नुङ् नासा एगानुम्‍चिम्‍घोङ् याॽमिचि हाप्‍साब्‍यानुम्‍चिम भोङ् चेलाचि पिचि॥

१७ उङ्‌चि घाक्‍ङा खानुङ् न्‍जोहोङ्‌चा, चेलाचिङा ङोन्‍दाहा टुकुरा न्‍छुप्‍सुनिङ् एहि डालो लेक्‍सामासा॥

येसु इसा ओम?

(मात्‍ति १६:१३-२३; मार्कुस ८:२७-३३)

१८ इलेन येसु ओतोखुमाक पार्थाना चोक्‍मास्‍यानिङ् उका चेलाचि चा न्‍नाबे न्‍दाया॥ उङा ङ्‌खाचि छिम्‍दुचि, “याॽमिचिङा का इसा ओमभोङ् लुम्‍मेहा?”

१९ ङ्‌खाचिङा न्‍लु, “इखिङ्‌ङा बाप्‍तिस्‍मा पिखुबा युहान्‍ना न्‍लुम्‍मेका, इखिङ्‌ङा निङ्‌वाफुमाभाङ् चेक्‍खुबा एलिया, न्‍हाङ् हेकोहाचिङा च्‍हेन, उइलेहा निङ्‌वाफुमाभाङ् चेक्‍खुबाचि माध्‍येबे एको स्‍यानाभाङ् हिङाक्‍यामाना भोङ् न्‍लुम्‍मेकाना॥”

२० येसुङा ङ्‌खाचि छिम्‍दुचि, “ङ्‌खाॽनिङ्‌गो न्‍निङ्‌दा च्‍हेन का इसा ओम लुम्‍मेकाहा?”

पात्‍रुसङा खाॽलाना पोलोवा पि, “न्‍दा निङ्‌वाफुमाङा पाक्‍सागा मुक्‍ति पिखुबा हाङ् खिरिस्‍टकान!”

२१ येसुङा ङ्‌खाचि खा चेॽया इसा चा लुॽमाइ न्‍लुयानुम्‍चिम्‍निन भोङ् आग्‍गे पिचि॥

२२ न्‍हाङा उङा लुचि, “याॽमिगा उच्‍याङा प्‍याक तुखि आङ्‌मा पोराचोङ्‌मे॥ याहुदि हाङ्‌गुम्‍बा, खाङ्‌खाङ् हाङ्‌खुबा नुङ् धार्मासाप्‍ला चिन्‍खुबाचिङा ङ्‌ङिसित्‍वा न्‍हाङ् न्‍सिस्‍वा, ङ्‌खाॽनिङ्‌गो सुम्‍लेन हेक्‍साङ् स्‍यानाभाङ् हिङ्‌मेहोङ् पोङ्‌मेॽना॥”

येसुगा जेप्‍पागा चेला

(मात्‍ति १६:२४-२८; मार्कुस ८:३४-९:१)

२३ न्‍हाङा येसुङा घाक याॽमिचि लुचि, “इसा आका चेला लेङ्‌मा मिम्‍मे, न्‍नाङा उका हिङ्‌लुङ् उलुङ्‌मा न्‍दुक्‍तुन्‍नि, न्‍हाङा लेन्‍लेन उका कुरुस खुहोङ्a आका हेक्‍साङ् लाचोक्‍नि॥

२४ इजाङ्‌बाङ्‌निङ् इसाङा उका हिङ्‌लुङ् हिङ्‌मेॽमा योग्‍वा न्‍नाङा मासिॽवा, ङ्‌खाॽनिङ्‌गो इसाङा उका हिङ्‌लुङ् आका लागि पिवा, न्‍नाङा उका हिङ्‌लुङ् हिङ्‌मेत्‍वाना॥

२५ इजाङ्‌बाङ्‌निङ् याॽमिङा कायुङ्‌लेनबेॽहा घाक्‍थोक तोक्‍तुहोङ् चा उका आत्‍मा नास चोग्‍वानाभोङ् इहा फाइदा लेक्‍साहा?

२६ इसा का नुङ् का चिन्‍नेनिन्‍हा चेॽयाभाङ् न्‍ङोन्‍सिमे, न्‍नानुङ् का याॽमिगा उच्‍या चा आका, निङ्‌वाफुमा पागा नुङ् पाबित्‍तारा वालोक्‍दुत्‍चिगा माहिमाबे तामेङ्‌निङ् ङोन्‍सिमेङ्ना॥

२७ ङ्‌खाॽनिङ्‌गो जेप्‍पा का न्‍निङ्‌दा लुम्‍मेॽनेनिन, नाबे ङ्‌येबाहा माध्‍येबे इखिङ् च्‍हेन निङ्‌वाफुमागा राज्‍या मेनिले सोम्‍मा न्‍सिमेनिन्‍हा॥”

येसुगा उनाचिक हेकोना लेक्‍साना

(मात्‍ति १७:१-८; मार्कुस ९:२-८)

२८ खा चेॽया लुचिहा ता लेन हेक्‍साङ् लोप्‍पि पात्‍तुरुस युहान्‍ना नुङ् याकुब खेतुचिहोङ् येसु पार्थाना चोक्‍से कोङ्‌गुबे थाङा॥

२९ उङ् पार्थाना चोक्‍मास्‍यानिङ् उका उनाचिक हेकोना लेक्‍सा न्‍हाङ् उका तेक्‍चि चा बिजुलि चाम्‍काचोगाना लोॽवा छेरेरेङ् लेक्‍साराया॥

३० न्‍हाङा थाप्‍थुम्‍बे हिप्‍पाङ् याॽमिचि मोसा नुङ् एलिया माहिमित रुप्‍पे ओताचिहोङ्,

३१ उङ्‌चि येसु सिहेक्‍सानागा उतुम्‍बे साला न्‍लेन्‍मास्‍या॥ खा घाक चेॽया येसुङा यारुसालेम्‍बे पुरा चोक्‍माहा साया॥

३२ पात्‍तुरुस नुङ् उकाम्‍निभाकचि ङ्‌ङिप्‍साख्‍यामासा॥ उङ्‌चि युप्‍माभाङ् न्‍जेन्‍दाक्‍यानिङ् येसुगा माहिमा न्‍हाङा उङ्‌नुङ् येबाचिहा हिप्‍पाङ् याॽमिचि न्‍निसुचि॥

३३ ङ्‌खा हिप्‍पाङ् याॽमिचि येसुभाङ् फोक्‍साख्‍याचिहोङ् पात्‍तुरुसङा येसु लु, “चिन्‍खुबा, कानिङ् नाबे वामा उचुन लेङ्‌मेहा॥ कानिङ् सुम्‍चि वामाहा ठोङ् चोगुम्‍चिम, एको ङ्‌गा लागि, एको मोसागा लागि न्‍हाङ् एको च्‍हेन एलियागा लागि॥” (ङ्‌खाॽनिङ्‌गो उङा का इहा चेक्‍मासिमेङ्‌ना भोङ् था माङ् म्‍मायान)॥

३४ पात्‍तुरुसङा खा चेॽया चेक्‍मास्‍यानुङ् खिम्‍फुरुम्‍मा तायाहोङ् उङ्‌चि एप्‍तेहेतुचि, न्‍हाङा चेलाचि तुक्‍नुङ् ङ्‌गिसिता॥

३५ न्‍हाङा खिम्‍फुरुम्‍माहोङ्‌भाङ् खाॽला चेक्‍ताना सेम्‍ला खेप्‍सा, “ना का सेगुङ्‌ना आच्‍या ओम॥ न्‍निङ्‌दा नागा चेॽया खेप्‍सानुम॥”

३६ चेक्‍ताब्‍याहोङ् चेलाचिङा न्‍नाबे येसु से न्‍निसु॥ ङ्‌खिङ्‌बेला उङ्‌चिङा न्‍निसुहा चेॽया इसा चा ङ्‌योक्‍मेतुन्‍चिनिन॥

येसुङा इसिॽना मुइ याक्‍सुना बाबु नुमेतुना

(मात्‍ति १७:१४-१८; मार्कुस ९:१४-२७)

३७ वान्‍दिक्‍ना लेन येसु सुम्‍भाङ् चेलाचिनुङ् चोम्‍कोङ्‌भाङ् मो उक्‍सा न्‍हाङा प्‍याक याॽमिचि उङ् तुप्‍से न्‍दाया॥

३८ ङ्‌खा प्‍याक याॽमिचि लुम्‍भाङ् एको याॽमि खाॽला कासाङ् ओक्‍ता, “चिन्‍खुबा, आका आच्‍या बाबु सोताब्‍याङ्‌गानिभोङ् का सेमेमेॽनेन्‍ना, ना एको सेॽना आच्‍या ओम॥

३९ उङ् एको इसिॽना मुइङा दाफे-दाफे लाब्‍वा, ङ्‌खिङ्‌बेला उङ् थाप्‍थुम्‍बे ओङ्‌मे न्‍हाङा इसिॽना मुइङा काक्‍राक-कुक्‍रुक चोग्‍वा॥ उयाभाङ् ओखोक्‍मा लोन्‍साङ् काङ्‌गुलिङ्-वाङ्‌गुलिङ् चोङ्‌मे न्‍हाङा ह्‌वा मेलेङ्‌ले सोम्‍मा उङ् नाॽनामायि न्‍नाॽवान॥

४० का ङ्‌गा चेलाचि इसिॽना मुइ लोन्‍धाक्‍ताब्‍यानुम लुङ्‌चिङ्, ङ्‌खाॽनिङ्‌गो ङ्‌खाचिङा ङ्‌यासुनिन॥”

४१ न्‍हाङा येसुङा खाॽला लुचि, “इमिन्‍हा बिस्‍वास मेॽनिङ्‌हा नुङ्, इसिॽहा निङ्‌वा वाखुबा याॽमिचि, का हेॽनिङ् सोम्‍मा न्‍निङ्‌दानुङ् वाङा, न्‍हाङ् का हेॽनिङ् सोम्‍मा न्‍निङ्‌दा साहाचोक्‍नेनिन? न्‍ज्‍या नाबे आप्‍तु॥”

४२ न्‍ना बाबु आॽमास्‍यानुङ् इसिॽना मुइङा हुच्‍चेरेप चेप्‍तु, न्‍हाङ् पेन्‍दाख्‍या॥ ङ्‌खाॽनिङ्‌गो येसुङा न्‍ना इसिॽना मुइ थिन्‍दु, न्‍हाङा न्‍ना बाबु नुमेतुहोङ् उप्‍पा पिहाक्‍सु॥

४३ निङ्‌वाफुमागा खिङ् माडा साक्‍ति न्‍निसुहोङ् घाक आचाम्‍मा ङ्‌येता॥

येसुङा चेलाचि का इमिन सिम्‍मेहा भोङ् फेरि लुचिहा

(मात्‍ति १७:२२-२३; मार्कुस ९:३०-३२)

घाक याॽमिचि येसुङा चोगुहा काम न्‍निसुहोङ् आचाम्‍मा ङ्‌येतामासानिङ् उङा उका चेलाचि खाॽला लुचि,

४४ “का इ लुन्‍हेङ्‌नेनिन खा चेॽया म्‍मुन्‍दिॽयानुम्‍निन, इजाङ्‌बाङ्‌निङ् याॽमिगा उच्‍या लाम्‍मेहोङ् याॽमिचिगा मुक्‍पे पिम्‍मे॥”

४५ ङ्‌खाॽनिङ्‌गो चेलाचिङा खा चेॽया ङ्‌ङासुनिन॥ इजाङ्‌बाङ्‌निङ् ङ्‌खा चेॽया उङ्‌चिभाङ् चुमिॽयामासा॥ न्‍हाङा ङ्‌खाचि उङ्‌नुङ् न्‍नागा उतुम्‍बे छिम्‍मा चा ङ्‌गिसिता॥

घाकहाक्‍निङ् माडा इसा?

(मात्‍ति १८:१-५; मार्कुस ९:३३-४०)

४६ ङ्‌खिङ्‌बेला चेलाचिबे घाकहाक्‍निङ् माडा इसा ओमभोङ् सालापुला लेक्‍सा॥

४७ ङ्‌खाॽनिङ्‌गो येसुङा ङ्‌खाचिगा निङ्‌वाबेॽहा चेॽया था तोक्‍तुहोङ् एको पिछा ता न्‍हाङ् उयुम्‍बे युक्‍सु,

४८ न्‍हाङा ङ्‌खाचि लुचि, “इसाङा आनिङ्‌बे ना पिछा स्‍वागात चोग्‍वा, न्‍नाङा का स्‍वागात चोङ्‌मेङ्, न्‍हाङ् इसाङा का स्‍वागात चोङ्‌मेङ् न्‍नाङा का पाङ्‌खुबा स्‍वागात चोग्‍वा॥ न्‍निङ्‌दा माध्‍येबे इसा घाकहाक्‍निङ् मिना, न्‍नामाङ् घाकहाक्‍निङ् माडा लेङ्‌मेॽना॥”

४९ युहान्‍नाङा येसु लु, “चिन्‍खुबा, कानिङ् एको याॽमि ङ्‌गा निङ्‌बे इसिॽहा मुइचि लोन्‍मास्‍याना निसुम्‍ङा, न्‍हाङ् कानिङ् उङ् ङ्‌खाॽला चोक्‍मा म्‍बिम्‍ङान, इजाङ्‌बाङ्‌निङ् उङ् कानिङ्‌नुङ् लाम्‍खुबा याॽमि म्‍मेतासान॥”

५० ङ्‌खाॽनिङ्‌गो येसुङा ङ्‌खाचि खाॽला लुचि, “उङ् खाॽला न्‍जोगान न्‍लुयानुम्‍निन, इजाङ्‌बाङ्‌निङ् इसाङा न्‍निङ्‌गा बिरोध न्‍जोग्‍वान न्‍ना न्‍निङ्‌गा पोटिक्‍नामाङ् ओम॥”

सामारियाबेॽहा याॽमिचिङा येसु स्‍वागात न्‍जोगुनिन्‍ना

५१ येसुगा वालोकपे खेॽमाना बेला लेक्‍सेहेक्‍सानाङा उङ् यारुसालेम्‍बे खेॽमा मिता॥

५२ न्‍हाङा उङ् खेॽमाहाक्‍निङ् ओन्‍दाङ् सालेन खेखुबा याॽमिचि पाक्‍सुचि॥ ङ्‌खाचि खेॽमाहोङ् येसुगा लागि घाक तारतुम्‍बि तोङ्‌मागा सामारिया लिङ्‌खाम्‍गा एको तेन्‍बे ङ्‌ङुया॥

५३ ङ्‌खाॽनिङ्‌गो सामारि याॽमिचिङा येसु यारुसालेम खेॽमासिम्‍मेॽना बाङ्‌ना था न्‍दोक्‍तुहोङ् उङ् न्‍नाबे तामा म्‍बिनिन॥

५४ खा न्‍निसुहोङ् उका चेलाचि याकुब नुङ् युहान्‍नाङा येसु खाॽला लुयाचु, “हाङ्‌बा, वालोकपाहाङ् कान्‍चिङ् मि आॽनेन्‍चुङ्‌होङ् ङ्‌खाचि छुबुक न्‍लेङ्‌नि बाङ्‌ना न्‍दा मिम्‍मेकाना?”

५५ ङ्‌खाॽनिङ्‌गो येसु खिरिक हिक्‍साहोङ् ङ्‌खाचि थिन्‍दुचि॥

५६ न्‍हाङा येसु नुङ् उका चेलाचि हेकोना तेन्‍बे ङ्‌ख्‍या॥

येसुगा चेलाङा छिक्‍माहा ओमेन

(मात्‍ति ८:१९-२२)

५७ येसु नुङ् उका चेलाचि लाम्‍बुबे ङ्‌खेॽमास्‍यानिङ्, एको याॽमि तायाहोङ् येसु खाॽला लु, “हाङ्‌बा, न्‍दा हेॽने खेम्‍मेका का चा ङ्‌गा हेक्‍साङ्-हेक्‍साङ् लाम्‍मेङ्‌ना॥”

५८ उङा न्‍ना खाॽलाना पोलोवा पि, “स्‍यालचिगा युङ्‌माहा लुङ्‌ढाङ् ङ्‌वान्‍ने, न्‍वाकुच्‍याक्‍चिगा ओहोप ङ्‌वान्‍ने, ङ्‌खाॽनिङ्‌गो याॽमिगा उच्‍यागा लागि गो टुखुरुक युङ्‌माना ठोङ् चा मान॥”

५९ येसुङा हेकोना याॽमि लु, “आहेक्‍साङ्‌बे लामा॥”

ङ्‌खाॽनिङ्‌गो न्‍नाङा काया, “चिन्‍खुबा, ओन्‍दाङ् आप्‍पागा लास हुम्‍मा पियाङ्॥”

६० येसुङा न्‍ना याॽमि खाॽला लु, “मुर्दाचि मुर्दाचिङामाङ् ङ्‌हुम्‍दुचिनि॥ ङ्‌खाॽनिङ्‌गो न्‍दा च्‍हेन ख्‍याघोङ् निङ्‌वाफुमागा राज्‍यागा नुसाला खेम्‍मेतुचि॥”

६१ हेकोना एको याॽमिङा चा येसु खाॽला लु, “हाङ्‌बा, का ङ्‌गा हेक्‍साङ् लाम्‍मेङ्, ङ्‌खाॽनिङ्‌गो ओन्‍दाङ् आपाङ्‌बेॽहाचिनुङ् बिदा नाक्‍मा पियाङ्॥”

६२ येसुङा न्‍ना खाॽला लु, “इसाङा उमुक आन्‍नाउबे युक्‍स्‍वाहोङ् हेक्‍सालाङ् पोटि स्‍वा, न्‍ना याॽमि निङ्‌वाफुमागा राज्‍यागा लागि काम लान्‍जोङ्‌मेन्‍ना॥”

a 

९:२३ कुरुस खुॽमा बाङ्‌ना च्‍हेन येसुगा लागि तुखि आङ्‌मा नुङ् उका लागि सिमा चा त्‍यार लेङ्‌मा ओम॥

येसुङा लाखेङ् चेला पाक्‍सुचिहा

१०

१ न्‍हाङा हाङ्‌बा येसुङा हेकोहा लाखेङ्a चेलाचि सेगुचिहोङ् उङ् खेहेक्‍सासाना तेन नुङ् साहारचिबे उङ् खेॽमाहाक्‍निङ् ओन्‍दाङ् हिप्‍पाङ्-हिप्‍पाङ् चोगुचिहोङ् पाक्‍सुचि॥

२ उङा ङ्‌खाचि खाॽला लुचि, “तुमाहा चाचिॽया खोम्‍माहा गो प्‍याक वान्‍ने, ङ्‌खाॽनिङ्‌गो खोम्‍खुबा याॽमि मिसेॽहाचि॥ न्‍हाङामाङ् न्‍निङ्‌दा चाचिॽयागा ह्‌वाङ्‌बानुङ् पार्थाना चोगानि, न्‍हाङा उङा प्‍याक खोम्‍खुबा याॽमिचि पाक्‍सिबिइगानि॥

३ हाकु न्‍निङ्‌दा ख्‍यानि, ङ्‌खाॽनिङ्‌गो सोयानुम, का न्‍निङ्‌दा किबाचिगा लुम्‍बे सामुङ्‌चि लोॽवा पाङ्‌मासिम्‍मेॽनेनिन॥

४ न्‍निङ्‌दा याङ्, खेसुप, लाङ्‌खोप इहा चा ङ्‌खुयानुम्‍निन, न्‍हाङा लाम्‍बुबे याॽमिचिनुङ् प्‍याक साला न्‍लेन्‍दानिन॥

५ “न्‍निङ्‌दा हेॽना पाङ्‌बे खेइवागा न्‍ना पाङ्‌बे उमा हाक्‍निङ् ओन्‍दाङ् ‘ना पाङ्‌बे हाङ्‌हाङ् लेङ्‌नि’ भोङ् आसिक पियानुम्‍चिम॥

६ न्‍ना पाङ्‌बेॽहा याॽमिचि हाङ्‌हाङ् साप थाक्‍खुबा न्‍सायाभोङ् ङ्‌खाचिङा हाङ्‌हाङ् न्‍दोक्‍त्‍वा॥ ङ्‌खाॽनिङ्‌गो ङ्‌खाचि हाङ्‌हाङ् साप मेन्‍थाक्‍खुबा न्‍सायाभोङ् ङ्‌खा आसिक न्‍निङ्‌दाबेॽमाङ् लान्‍दारामे॥

७ न्‍निङ्‌दा हेॽना पाङ्‌बे बास याक्‍मा पिइवागा न्‍ना पाङ्‌बेॽमाङ् वायानि, हेकोहा पाङ्‌चिबे बास ङ्‌यागाघोन्‍दानिन, न्‍हाङा ङ्‌खाचिङा इहा चाम्‍योङ्‌बा पिइवागा, ङ्‌खा चायानुम, इजाङ्‌बाङ्‌निङ् काम चोक्‍खुबाङा उका ओमेन तोक्‍मा थेन्‍दिसिॽवाहा॥

८ “ङ्‌खाॽलामाङ् न्‍निङ्‌दा साहारचिबे खेइगानिङ् चा न्‍नाबेॽहा याॽमिचिङा स्‍वागात चोगिगाहोङ् पिइघा चाम्‍योङ्‌बा चायानुम॥

९ न्‍नाबेॽहा तुखाबाङ्‌चि नुमेतानुम्‍चिम, न्‍हाङ् ‘हाकु निङ्‌वाफुमागा राज्‍या न्‍निङ्‌युम्‍बे तायाब्‍यामाना’ भोङ् लुयानुम्‍चिम॥

१० ङ्‌खाॽनिङ्‌गो न्‍निङ्‌दा खेइगाना साहारबेॽहा याॽमिचिङा स्‍वागात न्‍जोगिगानभोङ् न्‍ना साहारगा चोक चोकपे लोन्‍दिघोङ् खाॽला लुयानुम्‍चिम,

११ ‘कानिङ् आनिङ्‌गा लाङ्‌बे केप्‍तुहा न्‍निङ्‌गा साहारबेॽहा धुलो चा न्‍निङ्‌गा बिरुद्‌दाबे आप्‍स्‍वाआम्‍ङा, ङ्‌खाॽनिङ्‌गो न्‍निङ्‌दा आसानुम निङ्‌वाफुमागा राज्‍या न्‍निङ्‌युम्‍बे तायाब्‍यामाना॥’

१२ का न्‍निङ्‌दा लुम्‍मेॽनेनिन, निरिक्‍का लेन्‍बे न्‍ना साहारबेॽहा याॽमिचिगा तुखि सादोम साहारबेॽहा पापि याॽमिचिगा हाक्‍निङ् प्‍याक लेङ्‌मेहा॥”

बिस्‍वास मेन्‍जोक्‍खुबा साहारबेॽहा याॽमिचिगा तुखि

(मात्‍ति ११:२०-२७; १३:१६-१७)

१३ “ओ खोराजिन नुङ् बेथ्‍सेदा साहारबेॽहा याॽमिचि, धिक्‍कार न्‍निङ्‌दा! न्‍निङ्‌लुम्‍बे चोगाहा आचाम्‍माहा काम टुरोस नुङ् सिदोन साहारबे चोगानिङ्‌बि न्‍नाबेॽहा याॽमिचि प्‍याक ओन्‍दाङ्‌माङ् भाङ्‌राb ङ्‌वाहोङ् छुबुक्‍पे ङ्‌युङाहोङ् उङ्‌चि पाप्‍भाङ् न्‍लासाबि॥

१४ निरिक्‍का लेन्‍बे न्‍निङ्‌गा तुखि टुरोस नुङ् सिदोन साहारबेॽहा याॽमिचिगा तुखि हाक्‍निङ् आङ्‌मा मेयामाहा लेङ्‌मे॥

१५ न्‍हाङा ओ काफार्नाहुम्‍बेॽहा याॽमिचि! न्‍निङ्‌दा वालोक तास्‍वाम्‍ङाना मितिमिघा? न्‍निङ्‌दा गो मो नाराक्‍पे तास्‍वाम्‍गाना॥”

१६ येसुङा चेलाचि लुचि, “इसाङा न्‍निङ्‌गा चेॽया खेप्‍स्‍वा, न्‍नाङा आका चेॽया खेप्‍स्‍वा॥ इसाङा न्‍निङ्‌दा इसितिॽवागा, न्‍नाङा का इसिम्‍मेङ्, न्‍हाङा इसाङा का इसिम्‍मेङ् न्‍नाङा का पाङ्‌खुबा चा इसित्‍वा॥”

लाखेङ् चेलाचि न्‍लासारायाहा

१७ येसुङा पाक्‍सुचिहा ङ्‌खा लाखेङ् चेलाचि न्‍लासारायाहोङ् चोन्‍सिसाङ् येसु खाॽला न्‍लु, “हाङ्‌बा, ङ्‌गा न्‍निङ्‌बे चेक्‍तिॽवाङ्‌निङ् इसिॽहा मुइचि चा आनिङ्‌गा तायेन्बे न्‍दाम्‍मेहा॥”

१८ येसुङा ङ्‌खाचि खाॽला लुचि, “का साइतान वालोकभाङ् बिजुलि लोॽवा आॽनुङ्‌मास्‍याना निसुङ्॥

१९ खेप्‍सानुम, का न्‍निङ्‌दा पुछाक, बिच्‍छि तुसाङ् लाम्‍माना साक्‍ति नुङ् न्‍निङ्‌गा सात्‍तुरचिगा घाक साक्‍ति छोङ्‌बे चोक्‍तोक पिन्‍नुङ्‌नेनिन्‍हा, न्‍निङ्‌दा इहाङा चा हानि चोक्‍मा ङ्‌यासिॽवागान्‍हा॥

२० ङ्‌खाॽनिङ्‌गो इसिॽहा मुइचि न्‍निङ्‌गा तायेन्बे ङ्‌ङोॽयाहाभोङ् मेन्‍ना, न्‍निङ्‌गा निङ् वालोकपे छेप्‍तामाना भोङ्‌माङ् चोन्‍दास्‍यानि॥”

येसुङा निङ्‌वाफुमा नुनिङ्‌वा पिना

(मात्‍ति ११:२५-२७; १३:१६-१७)

२१ ङ्‌खिङ्‌बेलाक माङ् येसु पाबित्‍तारा आत्‍माङा भोरिपुर्ना लेक्‍साहोङ् खाॽला काया, “ओ निङ्‌वाफुमा आप्‍पा, वालोक नुङ् ताम्‍दाङ्फुमागा ह्‌वाङ्‌बा, का नुनिङ्‌वा पिम्‍मेॽनेन, इजाङ्‌बाङ्‌निङ् खा चेॽया चेन्‍ना निङ्‌वा वाखुबा नुङ् प्‍याक पोढाचोक्‍खुबाचिभाङ् चुमुघोङ् इहाचा मेनिखुबा मिमिहा पिछाचि लोॽहा याॽमिचि चिन्‍दुचिगा॥ निङ्‌वाफुमा आप्‍पा न्‍दा खाॽला चोक्‍मामाङ् उचुन एतागा॥”

२२ “आप्‍पाङा का घाक्‍थोक जिम्‍मा पियामाङ्॥ का उच्‍या इसा ओम्‍ङान भोङ् निङ्‌वाफुमा पाङा से चिनाचोङ्‌मेङ्, ङ्‌खाॽलामाङ् निङ्‌वाफुमा पा इसा ओमभोङ् का उच्‍या नुङ् का चिनाचोक्‍मेतुङ्‌चिङ्‌हा याॽमिचिङा से चिनान्‍जोग्‍वा॥”

२३ न्‍हाङा येसु उका चेलाचि पोटिक हिक्‍साहोङ् ङ्‌खाचि स्‍वाक खाॽला लुचि, “खा घाक चेॽया निमातोक्‍खुबा न्‍निङ्‌दा इखिङ् प्‍याक आसिक तोक्‍खुबासिगान॥

२४ इजाङ्‌बाङ्‌निङ् का न्‍निङ्‌दा लुम्‍मेॽनेनिन, निङ्‌वाफुमाभाङ् चेक्‍खुबा प्‍याक याॽमिचि नुङ् हाङ्‌चिङा न्‍निङ्‌दा निसुम्‍घा खा चेॽया निमा नुङ् खेम्‍मा म्‍मितुक्‍सा, ङ्‌खाॽनिङ्‌गो ङ्‌खाचिङा न्‍दोक्‍तुनिन॥”

उचुन्‍ना पाङ्‌निवाक

(मात्‍ति २२:३४-४०)

२५ इलेन एको याहुदि धार्मासाप्‍ला चिन्‍खुबा येसुगा जाच चोक्‍मागा चेङ् पोगाहोङ् खाॽलाना छिम्‍योक छिम्‍दु, “चिन्‍खुबा, मेन्‍सिमाना हिङ्‌लुङ् तोक्‍मागा का इचोक्‍ङा?”

२६ न्‍हाङा येसुङा खाॽला लु, “निङ्‌वाफुमाङा याहुदिचि पिचिहा नियाम्‍बेc मेन्‍सिमाना हिङ्‌लुङ्‌गा उतुम्‍बे इहा छेप्‍तामाहा? न्‍दा ङ्‌खागा उतुम्‍बे इमिम्‍मेकाना?”

२७ न्‍नाङा काया, “न्‍दा ङ्‌गा हाङ्‌बा निङ्‌वाफुमा घाक लुङ्‌माङा, घाक हिङ्‌लुङ्‌ङा, घाक निङ्‌वाङा न्‍हाङ् घाक साक्‍तिङा लुङ्‌मा तुक्‍तु, न्‍हाङा ङ्‌गा पाङ्‌निवाक्‍चि चा न्‍दा लोॽवामाङ् लुङ्‌मा तुक्‍तुचि॥”

२८ येसुङा लु, “न्‍दा ठिक पोलोवा पियाङ्‌गाना, हाकु न्‍दा ङ्‌खाॽलामाङ् चोगा न्‍हाङा मेन्‍सिमाना हिङ्‌लुङ् तोक्‍त्‍वागाना॥”

२९ ङ्‌खाॽनिङ्‌गो न्‍ना याॽमिङा धार्मोतिङानभोङ् सोप्‍मेमागा खाॽला लु, “ङ्‌खाॽलाभोङ् आका पाङ्‌निवाक इसा ओम्‍चि?”

३० येसुङा लु, “इलेन एको याॽमि यारुसालेमd साहारभाङ् यारिहोबे eउङ्‌मास्‍या॥ ङ्‌खिङ्‌बेलाक खुसुबाङ्‌चिङा न्‍दुप्‍सु, न्‍हाङ् घाक ओतेक न्‍लेप्‍ताहाक्‍तुबिहोङ् सिमानाहिङ्‌मा लेङ्‌नुङ्‌गा म्‍मोक्‍तोओ॥

३१ ङ्‌खिङ्‌बेलाक थाप्‍थुम्‍बे एको हाङ्‌खुबा न्‍ना लाम्‍बु लेङ्‌साङ् खेॽमास्‍या॥ उङा न्‍ना सिमानाहिङ्‌मा लेक्‍साना याॽमि निसुहोङ् यो-यो लामाख्‍या॥

३२ ङ्‌खाॽलामाङ् एको लेबि छोङ्‌गा याॽमि चा न्‍ना लाम्‍बु खेॽमास्‍या॥ उङा चा न्‍निसुन्‍ना लोॽवा चोक्‍साङ् हेकोना लाम्‍बु इक्‍तेहेतु॥

३३ ङ्‌खाॽनिङ्‌गो न्‍ना लाम्‍बु लेङ्‌साङ् एको सामारिf छोङ्‌गा याॽमि चा ताया, उङा न्‍ना याॽमि निसुहोङ् उलुङ्‌मा तुक्‍तुगेतु॥

३४ न्‍हाङा न्‍ना याॽमिगा ह्‌वाबे जाइतुनगा किवा नुङ् सिम्‍लेॽमाङ्‌गा उवाg एन्‍दुबिहोङ् तेक्‍ङा थुन्‍दुबि॥ न्‍हाङा उका गाधा छोङ्‌बे थाङ्‌मेतुहोङ् होटेलबे खेतु॥ उङा सेॽनाम्‍फोक कुसु॥

३५ वान्‍दिक्‍ङा न्‍ना होटेलगा मालिक हिच्‍चि युप्‍पा याङ् पिसाङ् खाॽला लु, ‘ना याॽमि उचुन सोताब्‍याङ्॥ खा याङ्‌ङा ङ्‌खोतुन भोङ् लाॽनाम्‍मेङ्‌निङा पिम्‍मेॽनेन्‍हा॥’”

३६ खा चेॽया लुइहोङ् येसुङा न्‍ना याॽमि छिम्‍दु, “ङ्‌खा सुम्‍भाङ् याॽमिचिबे खुसुबाङ्‌चिङा म्‍मोक्‍तुना न्‍ना याॽमिगा पाङ्‌निवाक इसा लेक्‍साना लोप्‍पि?”

३७ न्‍हाङा न्‍ना याॽमिङा काया, “उङ् लुङ्‌मा तुक्‍खुबा॥” न्‍हाङा येसुङा लु, “ख्‍या, न्‍दा चा ङ्‌खाॽलामाङ् चोगा॥”

येसु मार्था नुङ् मारियामगा पाङ्‌बे

३८ येसु नुङ् उका चेलाचि ङ्‌खेॽमास्‍यानिङ् एको तेन्‍बे न्‍दासु॥ न्‍नाबे एको मार्था बाङ्‌ना मामुङा उङ्‌चि उपाङ्‌बे स्‍वागात चोगुचि॥

३९ उका एको उनुन्‍छा मामु वाया न्‍नागा उनिङ् मारियाम सा॥ मारियाम हाङ्‌बा येसुगा उलाङ् युम्‍बे युङाहोङ् उङा चिन्‍दुचिहा चेॽया खेम्‍मातारोक्‍तु॥

४० ङ्‌खाॽनिङ्‌गो मार्था च्‍हेन पाङ्‌बेॽहा काम चोक्‍मास्‍या॥ घाक काम उङासे चोक्‍मा आयानाङा तुक्‍नुङ् यागास्‍या न्‍हाङा येसुगा उयुम्‍बे ख्‍याहोङ् खाॽला लु, “हाङ्‌बा, पाङ्‌बेॽहा घाक काम कासे चोक्‍मासिम्‍मेङ्, आनुन्‍छाङा च्‍हेन इहाचा न्‍जोग्‍वान, न्‍दा न्‍निस्‍वागान्‍ना? न्‍ना फातुभोङ् लुताब्‍याङ्॥”

४१ हाङ्‌बा येसुङा खाॽलाना पोलोवा पि, “मार्था, न्‍दा प्‍याक चेॽयागा चिन्‍ता चोङ्‌मेका,

४२ ङ्‌खाॽनिङ्‌गो चाहाचोगाना चेॽया एको सेॽना, न्‍ना उचुन्‍ना चेॽयामाङ् मारियामङा सेगुक्‍सु॥ न्‍ना उचुन्‍ना चेॽया उङ्‌भाङ् इसाङा चा न्‍नाप्‍तेत्‍वानिन्‍ना॥”

a 

१०:१ इखिङ्‌बे लाहि सेगुचिहा भोङ् छेप्‍तामा॥

b 

१०:१३ मेन्धोक्‍का उमुङ्‌गा आगाना याप्ना तेक॥

c 

१०:२६ निङ्‌वाफुमाङा याहुदिचिगा लागि मोसा पिहा ५ ओटा छेप्‍ताप्‍चि॥

d 

१०:३० इजिरेलगा निङ् हिसाना एको साहार॥

e 

१०:३० यारुसालेमभाङ् २७ किलोमिटार माङ्‌दु फेक्‍सालाङ्-नाम्‍लोन बेॽना साहार॥

f 

१०:३३ याहुदि याॽमिचिङा ङ्‌ङिसितुचिहा याॽमिचि॥

g 

१०:३४ सिधाक्‍का लागि

येसुङा चिन्‍दुचिहा पार्थाना

(मात्‍ति ६:९-१३; ७:७-११)

११

१ इलेन हाङ्‌बा येसु एक ठोङ्‌बे पार्थाना चोक्‍मास्‍या॥ उङा पार्थाना चोगाब्‍याहोङ् उका एको चेलाङा खाॽला लु, “हाङ्‌बा, युहान्‍नाङा उका चेलाचि पार्थाना चोक्‍मा चिन्‍दुचिहा लोॽवा कानिङ् चा पार्थाना चोक्‍मा चिन्‍दा॥”

२ येसुङा ङ्‌खाचि लुचि, “न्‍निङ्‌दा खाॽला पार्थाना चोगानि–

‘ओ निङ्‌वाफुमा आप्‍पा, ङ्‌गा निङ् पाबित्‍तारा लेङ्‌नि, ङ्‌गा राज्‍या तानि,

३ आनिङ्‌गा लेन-लेन्‍गा चाम्‍योङ्‌बा कानिङ् पिया॥

४ कानिङ् चोगुम्‍ङाहा पाप छेमा चोक्‍ताब्‍या, कानिङ् चा आनिङ्‌गा बिरुद्‌दाबे पाप चोक्‍खुबाचि छेमा चोगुक्‍सुम्‍चिम्‍ङा॥ न्‍हाङा कानिङ् आङ्‌मा मेयामाहा जाच्‍पे आमेॽमा म्‍ब्‍यान॥’”

५ न्‍हाङा उङा ङ्‌खाचि लुचि, “मितानि, न्‍निङ्‌दाबे एकोगा एको काम्‍निभाक वान्‍ने॥ न्‍दा न्‍ना काम्‍निभाक्‍काबे सेॽनिलुम्‍बे खेमेकाहोङ् ल्‍वागा, ‘ओ, काम्‍निभाक, का मिॽयाङ् चाम्‍योङ्‌बा लोक्‍मा पियाङ्॥

६ इजाङ्‌बाङ्‌निङ् आपाङ्‌बे एको काम्‍निभाक माङ्‌दुभाङ् तायामा, न्‍हाङा उङ् पिॽमाहा चाम्‍योङ्‌बा कानुङ् इहाचा मान्‍हा॥’

७ न्‍ना ङ्‌गाम्‍निभाक्‍ङा पाङ्‌होङ् भाङ् कामे, ‘का तुखि म्‍ब्‍याङान॥ वालाम्‍बुङ् चा छेक्‍तिक्‍सुङ् न्‍हाङा आका पिछानाछाचि कानुङ् नेथाम न्‍लाबाब्‍यामा॥ का पोङ्‌मेङ्‌होङ् न्‍दा लोप इहाचा पिॽमा ङ्‌यामेॽनेन्‍हा॥’

८ ङ्‌खाॽनिङ्‌गो का न्‍निङ्‌दा लुम्‍मेॽनेनिन, उङा न्‍दा काम्‍निभाक्‍का नाताङा इहाचा म्‍बिॽकान लोप्‍पि, ङ्‌खाॽनिङ्‌गो नाक्‍तुघा-नाक्‍तुघा चोगुक्‍सागाभोङ् उङ् पोङ्‌मेहोङ् न्‍दा नाक्‍तुघाहिङ् पिमेकाहा॥

९ “ङ्‌खोङ्‌माङ् का न्‍निङ्‌दा लुम्‍मेॽनेनिन, नाक्‍तानुम न्‍हाङा न्‍निङ्‌दा तोक्‍त्‍वाम्‍गा, योगानुम न्‍हाङा न्‍निङ्‌दा तुप्‍स्‍वाम्‍गा, वालाम्‍बुङ् ढ्‌वाक्‍ढ्‌वाक चोगानुम न्‍हाङा न्‍निङ्‌गा लागि वालाम्‍बुङ् होमे॥

१० इजाङ्‌बाङ्‌निङ् इसाङा नाक्‍त्‍वा, न्‍नाङा तोक्‍त्‍वा, न्‍हाङा इसाङा योग्‍वा, न्‍नाङा तुप्‍स्‍वा, न्‍हाङ् इसाङा वालाम्‍बुङ् ढ्‌वाक्‍ढ्‌वाक चोग्‍वा, न्‍नागा लागि वालाम्‍बुङ् होम्‍मे॥

११ न्‍निङ्‌दा माध्‍येबे हेॽना ङ्‌खाॽलाना पा लोप्‍पि, उका उच्‍याङा नासा नाक्‍त्‍वानिङ् पुछाक पिवा,

१२ न्‍हाङ् वागिन नाक्‍त्‍वानिङ् बिच्‍छि पिवा?

१३ न्‍निङ्‌दा पापि याॽमिसिगान्‍होङ्‌चा न्‍निङ् च्‍याचि उचुन्‍हा थोक पिॽमा निस्‍वाम्‍चिघाभोङ्, वालोकपे वाखुबा न्‍निङ्‌गा पाङा उङ्‌नुङ् नाक्‍खुबाचि इखिङ् प्‍याक पाबित्‍तारा आत्‍मा पिवाचिहा॥”

येसु नुङ् बाल्‍जिबुल

(मात्‍ति १२:२२-३०, ४३-४५; मार्कुस ३:२०-२७)

१४ इलेन येसुङा एको लेम्‍सुरुम्‍बा याॽमिभाङ् इसिॽना मुइ लोन्‍नाहाङ्‌मा स्‍या॥ येसुङा न्‍ना याॽमिबे वायाना इसिॽना मुइ लोन्‍धाक्‍सुहोङ् न्‍ना याॽमि चेक्‍मा तारोक्‍तु, न्‍हाङा खा न्‍निसुहोङ् घाक याॽमिचि आचाम्‍मा ङ्‌येता॥

१५ ङ्‌खाॽनिङ्‌गो ङ्‌खाचिबे इखिङ्‌ङा ङ्‌गाया, “नाङा गो इसिॽहा मुइचिगा खाङ्‌खाङ्‌बा बाल्‍जिबुलगा साक्‍तिङा इसिॽहा मुइ लोन्‍द्‌वाचिहा॥”

१६ इखिङ्‌ङा च्‍हेन उका जाच चोक्‍मागा खाॽला न्‍लु, “खा काम जेप्‍पा निङ्‌वाफुमागा साक्‍तिङा चोगुघा ओमभोङ् कानिङ् वालोकभाङ् एको चिङ्‌गो सोॽमेता॥”

१७ ङ्‌खाॽनिङ्‌गो येसुङा ङ्‌खाचिगा निङ्‌वाबेॽहा चेॽया था तोक्‍तुहोङ् खाॽला लुचि, “हेॽना राज्‍या बेॽहा याॽमिचि म्‍फोङ्‌मे, ङ्‌खिमे-न्‍दुमे, न्‍ना राज्‍या नास लेङ्‌मे॥ हेॽना पाङ्‌बेॽहा याॽमिचि उङ्‌चि-उङ्‌चि ङ्‌खिमे-न्‍दुमे, न्‍ना पाङ् चा नास लेङ्‌मेॽना॥

१८ ङ्‌खाॽलामाङ् साइतानगा राज्‍याबे चा उङ्‌चि-उङ्‌चि म्‍फोङ्‌मेहोङ् ङ्‌खिमे-न्‍दुमेहाभोङ् इमिन ङ्‌खाचिगा राज्‍या वान्‍नुङ्‌मा यामेॽना? इजाङ्‌बाङ्‌निङ् न्‍निङ्‌दा का इसिॽहा मुइगा खाङ्‌खाङ्‌बा बाल्‍जिबुलगा साक्‍तिङा इसिॽहा मुइ लोन्‍द्‌वाचिहाभोङ् लुम्‍मेका॥

१९ का बाल्‍जिबुल्‍गा साक्‍तिङा इसिॽहा मुइचि लोन्‍द्‌वाङ्‌चिङाहाभोङ्, न्‍निङ्‌गा चेलाचिङा च्‍हेन इसागा साक्‍तिङा न्‍लोन्‍द्‌वाचिहा? ङ्‌खाचिङामाङ् न्‍निङ्‌दा चोगुम्‍घा गाल्‍ति काम सोॽमेतिमिगा॥

२० ङ्‌खाॽनिङ्‌गो का निङ्‌वाफुमागा साक्‍तिङा इसिॽहा मुइ लोन्‍द्‌वाङ्‌चिङाहाभोङ्, निङ्‌वाफुमागा राज्‍या न्‍निङ्‌दाबे तायाब्‍यामाना॥

२१ एको चात्‍तुना याॽमिङा प्‍याक आप्‍चेङ् नुङ् उपाङ् कुसुभोङ् न्‍नागा इहाचा युबाक थिङ्‌खाक म्‍मान्‍दिमेनाहा॥

२२ ङ्‌खाॽनिङ्‌गो उङ् हाक्‍निङ् चात्‍तुना याॽमि चुङ्‌से तायाहोङ् उङ्‌ हेचोभोङ्, उङ् हेखा आप्‍चेङ्‌बे भोर पोराचोगामासा ङ्‌खा घाक नाप्‍तेहेत्‍वा, न्‍हाङा न्‍नागा युबाक थिङ्‌खाक चा नाप्‍तेहेत्‍वाहोङ् उकाम्‍चिनुङ् हाप्‍स्‍वा॥

२३ हेखा याॽमिचि आका काम्‍निभाक मेनिन, ङ्‌खाचि आका सात्‍तुरचि ओम, न्‍हाङा इसा कानुङ् काम न्‍जोङ्‌मेन न्‍नाङा छुप्‍साहा चा हिसाहाक्‍स्‍वा॥”

इसिॽना मुइ लामेॽना

(मात्‍ति १२:४३-४५)

२४ “याॽमिभाङ् इसिॽना मुइ लोङ्‌खेमेहोङ् आरामनुङ् वामाना फुक्‍कोना ठोङ् योक्‍साङ् खेम्‍मे॥ ङ्‌खाॽनिङ्‌गो ङ्‌खाॽलाना ठोङ् न्‍दोक्‍त्‍वान्‍होङ्, ‘एन्‍छो वायाङ्‌ना पाङ्‌बे लाङ्‌खेॽमातायाना’ भोङ् न्‍ना लान्‍दारामे॥

२५ न्‍नाबे तामेॽनिङ् उङा ओन्‍दाङ् वायाना पाङ् फेक्‍ताहोङ् उचुन्‍माचेक तोक्‍साना तुप्‍स्‍वा॥

२६ खा निस्‍वाहोङ् उङा उङ् हाक्‍निङ्‌चा इसिॽहा ला ओटा इसिॽहा मुइ कारावाचि न्‍हाङा उङ्‌चि घाक न्‍ना याॽमिहोङ्‌बे ङ्‌ङुमेहोङ् न्‍नाबे ङ्‌वामे॥ न्‍हाङ्‌तो न्‍ना याॽमिगा तुखि ओन्‍दाङ्‌हा हाक्‍निङ् झान प्‍याक किॽमालुलु लेङ्‌मे॥”

जेप्‍पागा आसिक तोक्‍खुबा

२७ येसुङा खा चेॽया चेक्‍मास्‍यानिङ् प्‍याक याॽमिलुम्‍भाङ् एको मामुङा ओक्‍सेम्‍लाबे खाॽला काया, “न्‍दा तोक्‍खुमा नुङ् नु उङ्‌मेखुमा मामु इखिङ् आसिक तोक्‍खुमा ओम!”

२८ खा खेप्‍सुहोङ् येसुङा खाॽलाना पोलोवा पि, “ङ्‌खाॽला मेन्‍ना, ङ्‌खाॽनिङ्‌गो निङ्‌वाफुमागा चेॽया ङ्‌खेप्‍स्‍वाहोङ् ङ्‌खाॽलामाङ् चोक्‍खुबाचि च्‍हेन आसिक तोक्‍खुबा ओम्‍चि॥”

योनागा चिङ्‌गो

(मात्‍ति १२:३८-४२)

२९ येसुगा ओरिपोरि प्‍याक याॽमिचि छुम्‍साङ् ङ्‌ख्‍या॥ ङ्‌खिङ्‌बेला येसुङा लुचि, “हेन्सेन्‍हा याॽमिचि इखिङ् इसिॽहाचि!a ङ्‌खाचिङा चिङ्‌गो ङ्‌योग्‍वा, ङ्‌खाॽनिङ्‌गो ङ्‌खाचि निङ्‌वाफुमाभाङ् चेक्‍खुबा योनागा चिङ्‌गो हाक्‍निङ् हेकोना चिङ्‌गो म्‍बिमेनिन्‍हा॥

३० योना निनाबे साहारबेॽहा याॽमिचिगा लागि इमिन चिङ्‌गो लेक्‍सामासा ङ्‌खाॽलामाङ् का याॽमिगा उच्‍या चा हेन्सेन्‍हा याॽमिचिगा लागि चिङ्‌गो लेङ्‌मेङ्ना॥

३१ निरिक्‍का लेन्‍बे सेबा बाङ्‌ना खाम्‍युक्‍का हाङ्‌मा हेन्सेन्‍हा याॽमिचिगा बिरुद्‌दाबे पोङ्‌मेहोङ् उङ्‌चि आप्‍दिक एन्‍द्‌वाचि, इजाङ्‌बाङ्‌निङ् उङ् ताम्‍दाङ्फुमागा योना उलाप्‍पाहाङ् हाङ् सोलोमानगा बुद्‌दिगा चेॽया खेम्‍से तायामासा॥ हाकु सोयानुम, नाबे सोलोमान हाक्‍निङ्‌चा एको माडा याॽमि वान्‍ने, ङ्‌खाॽनिङ्‌गो न्‍निङ्‌दा उका चेॽया ङ्‌खेप्‍स्‍वाम्‍गान॥

३२ निरिक्‍का लेन्‍बे निनाबे साहारबेॽहा याॽमिचि ङ्‌येम्‍मेहोङ् हेन्सेन्‍हा याॽमिचि आप्‍दिक ङ्‌ङेन्‍द्‌वाचि, इजाङ्‌बाङ्‌निङ् योनाङा चोगुहा पार्चार ङ्‌खेप्‍सुहोङ् ङ्‌खाचि पाप चोक्‍माभाङ् न्‍लासा॥ ङ्‌खाॽनिङ्‌गो सोयानुम, योना हाक्‍निङ्‌चा एको माडा याॽमि नाबे वान्‍नेहोङ्‌चा न्‍निङ्‌गा न्‍निङ्‌वा ङ्‌हिक्‍स्‍वाम्‍गान॥”

हिङ्‌लुङ्‌गा ओम्‍ना

(मात्‍ति ५:१५; ६:२२-२३)

३३ “इसाङा चा कुप्‍पि हान्‍द्‌वाहोङ् पाथिङा म्‍फोप्‍त्‍वान न्‍हाङा न्‍जुमिॽवान॥ ङ्‌खाॽनिङ्‌गो पाहोङ्‌बे उखुबाचि ओम ओतुचिनिभोङ् चान्‍चान्‍नाबे युक्‍स्‍वाना॥

३४ न्‍निङ्‌गा सालुङ्‌गा कुप्‍पि न्‍निङ्‌गा मिक्‍चि ओम॥ न्‍निङ्‌गा म्‍मिक ठिक्‍हाचि भोङ् न्‍निङ्‌गा घाक सालुङ् चा ओम लेङ्‌मे, ङ्‌खाॽनिङ्‌गो न्‍निङ् मिक ठिक मेनिन्‍हाभोङ् न्‍निङ्‌गा घाक सालुङ् चा कुइम लेङ्‌मे॥

३५ न्‍हाङामाङ् थाङ्‌थाङ् वायानि, न्‍निङ्‌दाबेॽना ओम्‍ना कुइम न्‍लेङ्‌निन्‍नि॥

३६ न्‍निङ्‌गा घाक सालुङ् हेॽनेचा कुइम मान्‍नाभोङ्, कुप्‍पिगा ओम्‍ना न्‍निङ्‌दाबे चाम्‍काचोगाना लोॽवा न्‍निङ्‌गा घाक हिङ्‌लुङ् चा ओम लेङ्‌मे॥”

येसुङा फारिसिचि नुङ् धार्मासाप्‍ला चिन्‍खुबाचि चेतावानि पिचिहा

(मात्‍ति २३:१-३६; मार्कुस १२:३८-४०)

३७ येसुङा खा चेॽया लुइचिहोङ् एको फारिसि याॽमिङा उङ् उपाङ्‌बे चामा चासे का॥ न्‍हाङा येसु न्‍ना फारिसिगा उपाङ्‌बे ख्‍याहोङ् चामा चासे युङा॥

३८ ङ्‌खाॽनिङ्‌गो येसुङा उमुक मेवासिॽले चाम्‍योङ्‌बा चोहा निसुहोङ् न्‍ना काखुबा फारिसि आचाम्‍मा एता॥

३९ न्‍हाङा हाङ्‌बाङा न्‍ना फारिसि खाॽला लु, “न्‍निङ्‌दा फारिसिचि न्‍निङ्‌गा थाल नुङ् खोरेक ओछोङ्‌पोटि गो नान्‍द्‌वाम्‍चिम्‍गा, ङ्‌खाॽनिङ्‌गो न्‍निङ्‌गा निङ्‌वाबे च्‍हेन पोहोङ् नुङ् इसिॽहा चेॽयाङा इप्‍तिमिगा॥

४० ओ मुर्खा याॽमिचि, इसाङा ओछोङ्‌पोटि चोगु न्‍नाङामाङ् ओहोङ् पोटि चा चोगुना मेन्‍नायि?

४१ ङ्‌खाॽनिङ्‌गो न्‍निङ्‌गा थाल खोरेक्‍पे इहा वान्‍ने ङ्‌खा घाक्‍थोक तुखिसुम्‍बाचि पियानुम्‍चिम न्‍हाङ् न्‍निङ्‌गा लागि घाक चेॽया सुद्‌दा लेङ्‌मेहा॥

४२ “धिक्‍कार न्‍निङ्‌दा फारिसिचि! पाधेना, आरुद नुङ् हेकोहा घाक सिधाक पाङ्‌धाक्‍का एखेङ्‌गाए निङ्‌वाफुमा पिवाम्‍गा, ङ्‌खाॽनिङ्‌गो निरिक नुङ् निङ्‌वाफुमा लुङ्‌मा तुक्‍माना चेॽया च्‍हेन वास्‍ता न्‍जोग्‍वाम्‍गान॥ खा चेॽयागा सोरि-सोरि न्‍निङ्‌दा निरिक नुङ् लुङ्‌मा तुक्‍माहा काम चा चोक्‍मा साया॥

४३ “न्‍निङ्‌दा फारिसिचि धिक्‍कार! याहुदि छुम्‍पाङ्‌चिबे खाङ्‌खाङ्‌बाचि युङ्‌माहा युक्‍थामचिबे युङ्‌मा मितिॽवागा, न्‍हाङ् बाजारबे याॽमिचिङा सेमेॽनि भोङ् मितिॽवागा॥

४४ न्‍निङ्‌दा धिक्‍कार! इजाङ्‌बाङ्‌निङ् न्‍निङ्‌दा चिनामेन्‍दोक्‍माहा सियापाङ् लोॽवासिगान॥ ङ्‌खाॽलाहा मेनिमाहा सियापाङ् छोङ्‌बेको याॽमिचि था मेन्‍जोक्‍ले न्‍लाम्‍मेहा॥”

४५ एको धार्मासाप्‍ला चिन्‍खुबाङा येसु खाॽला लु, “चिन्‍खुबा खा चेॽया चेक्‍तुगाहोङ् न्‍दा गो आनिङ्‌गा चा आप्‍रुक लेम्‍नाहाङ्‌मा सिम्‍मेकाना॥”

४६ येसुङा खाॽलाना पोलोवा पि, “न्‍निङ्‌दा ब्‍यावास्‍था चिन्‍खुबाचि चा धिक्‍कार! इजाङ्‌बाङ्‌निङ् न्‍निङ्‌दा खुॽमा मेयामाहा भारि याॽमिचि खुॽमेॽत्‍वाम्‍चिम्‍गा॥ ङ्‌खाॽनिङ्‌गो न्‍निङ्‌दा च्‍हेन भारि पोक्‍मा गो मेन्‍ना, एको मुक खेॽवाङा चा न्‍दोक्‍तिॽवाम्‍गान॥

४७ “न्‍निङ्‌दा धिक्‍कार! न्‍निङ्‌गा पुर्खाचिङा न्‍सिसुचिहा निङ्‌वाफुमाभाङ् चेक्‍खुबाचिगा उचुन्‍माचेक्‍हा सियापाङ् चोग्‍वाम्‍चिम्‍गा॥b

४८ खाॽला न्‍निङ्‌दा न्‍निङ्‌गा पुर्खाचिङा खाॽलाहा काम न्‍जोगुक्‍सुहा भोङ् सुइकार चोग्‍वाम्‍गा॥ ङ्‌खाचिङा निङ्‌वाफुमाभाङ् चेक्‍खुबाचि न्‍सिसुचि न्‍हाङा न्‍निङ्‌दा च्‍हेन ङ्‌खाचिगा सियापाङ् चोग्‍वाम्‍चिम्‍गा॥

४९ न्‍हाङामाङ् घाक चेॽया निखुबा निङ्‌वाफुमाङा ओन्‍दाङ्‌माङ् कायामासा, का ङ्‌खाचिगाबे निङ्‌वाफुमाभाङ् चेक्‍खुबा नुङ् सेगुम्‍पाकचि पाक्‍स्‍वाङ्‌चिङ्॥ ङ्‌खाॽनिङ्‌गो ङ्‌खाचिङा इखिङ् तुखि म्‍बिवाचि न्‍हाङ् इखिङ् न्‍सिस्‍वाचि॥

५० न्‍हाङामाङ् कायुङ्‌लेनगा उथुक्‍पाहाङ् खिङ्‌बेला सोम्‍मा न्‍सिसुचिहा निङ्‌वाफुमाभाङ् चेक्‍खुबाचिगा हेलिगा लेखा ना पुस्‍ताचिङा पिॽमापोराचोङ्‌मे॥

५१ जेप्‍पा ओम, का न्‍निङ्‌दा लुमेॽनेनिन, हाबिल न्‍सिसुन्‍हाङ्‌तो निङ्‌वाफुमापाङ् नुङ् थान्‍गा उलुम्‍बे न्‍सिसुना जाकारियाc निङ्‌वाफुमाभाङ् चेक्‍खुबा सोम्‍मागा हेलिगा लेखा ना पुस्‍तागा याॽमिचिभाङ् लियाचोङ्‌मेहा॥

५२ “न्‍निङ्‌दा ब्‍यावास्‍था चिन्‍खुबाचि धिक्‍कार! इजाङ्‌बाङ्‌निङ् न्‍निङ्‌दानुङ् निङ्‌वाफुमा चिनाचोक्‍माना वालाम्‍बुङ्‌गा साचो वान्‍ने, ङ्‌खाॽनिङ्‌गो न्‍निङ्‌दा आफाइ चा ङ्‌ङुइमिगान, न्‍हाङा हेकोहाचि चा उमा म्‍बिक्‍सुम्‍चिम्‍गान॥”

५३ येसु न्‍नाभाङ् लोन्‍दाख्‍याहोङ्, ब्‍यावास्‍था चिन्‍खुबाचि नुङ् फारिसिचिङा बिरोध चोक्‍साङ्, प्‍याक उतुम्‍बे छिम्‍योक छिम्‍मा न्‍दारोक्‍तु॥

५४ उङा पोलोवा पिवाचिनिङ् चेॽया खोक्‍सिॽवाहोङ् लाप्‍मा तोङ्‌मेॽनायेमभोङ् माउका सोॽमा न्‍दारोक्‍तु॥

a 

११:२९ दुस्‍टा

b 

११:४७ ङ्‌खाचिङा निङ्‌वाफुमाभाङ् चेक्‍खुबाचिगा स्‍मिर्तिगा लागि सियापाङ् न्‍जोगुचि ङ्‌खाॽनिङ्‌गो उङ्‌चिङा न्‍जिन्‍दुचिहा चेॽया च्‍हेन ङ्‌येनुनिन॥

c 

११:५१ ना एको हाङ्‌खुबा साया॥ उङा निङ्‌वाफुमागा चेॽया पार्चार चोगुहाङा न्‍सिसु॥

येसुङा किहि काप्‍खुबाचि चेतावानि पिचिहा

(मात्‍ति १०:२६-२७)

१२

१ ङ्‌खिङ्‌बेला न्‍नाबे माहोम्‍बोक हाक्‍निङ् प्‍याक याॽमिचि न्‍छुप्‍सानाङा एकोङा हेकोना चोसाङ् तुसाङ् न्‍जोघेक्‍सा सा॥ ङ्‌खिङ्‌बेला येसुङा ओन्‍दाङ् उका चेलाचि खाॽला लुचि, “न्‍निङ्‌दा फारिसिचिगा खामिरभाङ् थाङ्‌थाङ् वायानि॥ न्‍ना खामिर बाङ्‌ना किहि काप्‍माना निङ्‌वा ओम॥

२ एप्‍ताहा चेॽया इखिङ् वान्‍ने, ङ्‌खा घाक होम्‍भोङ्‌मे न्‍हाङ् चुमाहा चेॽया इखिङ् वान्‍ने, ङ्‌खा घाक था लेङ्‌मे॥

३ न्‍हाङामाङ् इहा न्‍निङ्‌दा स्‍वाक काइमिगा, ङ्‌खा चेॽया घाक्‍ङा खेम्‍मे॥ पाङ्‌होङ्‌बे स्‍वाक-स्‍वाक चेक्‍तिघा चेॽया पाङ्‌गा मोम्‍दालुङ्‌भाङ् पार्चार चोङ्‌मेहा॥”

इसानुङ् किसिॽमाहा

(मात्‍ति १०:२८-३३; १२:३२)

४ येसुङा खाॽला लुचि, “काम्‍निभाकचि, का न्‍निङ्‌दा लुम्‍मेॽनेनिन, याॽमिचिनुङ् ङ्‌गिसितानिन॥ ङ्‌खाचिङा न्‍निङ्‌गा सालुङ् सिमा ङ्‌यासु होङ्‌चा न्‍निङ्‌गा आत्‍मा इ‍चा चोक्‍मा ङ्‌यास्‍वानिन॥

५ ङ्‌खाॽनिङ्‌गो इसानुङ् किसिॽमाहा, का न्‍निङ्‌दा लुम्‍मेॽनेनिन, इसानुङ् सालुङ् सिस्‍वाहोङ् नाराक्‍पे लेम्‍नाहाङ्‌माना साक्‍ति वान्‍ने न्‍नानुङ्‌माङ् किसितानि॥

६ इना याङ् हिच्‍चिबे फा ओटा मिमिॽहा न्‍वाक्‍चि न्‍छुङ्‌मेनिन्‍हायि? ङ्‌खाॽनिङ्‌गो ङ्‌खाचिबे एक्‍को चा निङ्‌वाफुमाङा म्‍मुन्‍दिॽवान्‍ना॥

७ उङा न्‍निङ्‌गा गो झान एको-एको ताम्‍फोक चा निरुक्‍सुहा न्‍हाङामाङ् ङ्‌गिसितानिन, न्‍निङ्‌दा प्‍याक न्‍वाक्‍चि हाक्‍निङ्‌चा प्‍याक ओमेन आखुबासिगान॥

८ “का न्‍निङ्‌दा लुम्‍मेॽनेनिन, इसाङा का याॽमिचिगा उयुम्‍बे आका हाङ्‌बा ओमभोङ् सुइकार चोङ्‌मेङ्, न्‍ना याॽमिगा उच्‍याङा चा निङ्‌वाफुमागा वालोक्‍दुत्‍चिगा युम्‍बे सुइकार चोग्‍वाङ्॥

९ ङ्‌खाॽनिङ्‌गो इसाङा का याॽमिगा उयुम्‍बे चिनान्‍दोक्‍त्‍वाङान्‍ना लुमेङ्, न्‍ना का चा निङ्‌वाफुमागा वालोक्‍दुत्‍चिगा उयुम्‍बे चिनान्‍दोङ्‌मेॽनेन्‍ना ल्‍वाङ्॥

१० इसा याॽमिगा उच्‍यागा बिरुद्‌दाबे चेङ्‌मे, न्‍नाङा छेमा तोक्‍त्‍वा, ङ्‌खाॽनिङ्‌गो इसाङा पाबित्‍तारा आत्‍मागा बिरुद्‌दाबे इसिॽहा चेॽया चेक्‍त्‍वा, न्‍नाङा च्‍हेन हेॽनिङ्‌चा छेमा न्‍दोक्‍त्‍वान्‍ना॥

११ “याॽमिचिङा न्‍निङ्‌दा लाबिॽवागाहोङ् याहुदि छुम्‍पाङ्‌चिबे, खाङ्‌खाङ्‌बाचि नुङ् तायेन्‍राङ्‌बाचिगा उयुम्‍बे खेतिॽवागा॥ ङ्‌खिङ्‌बेला कानिङ् इ लुॽमाहाचि भोङ् चिन्‍ता न्‍जोगानिन॥

१२ न्‍निङ्‌दा पाबित्‍तारा आत्‍माङा ङ्‌खिङ्‌बेलामाङ् चिन्‍दिॽवाघा॥”

मुर्खा थुङ्‌दुना याॽमिगा ताप्‍चेॽया

१३ प्‍याक याॽमिलुम्‍भाङ् एको याॽमिङा येसु खाॽला लु, “चिन्‍खुबा, ‘न्‍नुन्‍छागा आङ्‌साबान्‍डा फोक्‍सुबि’ भोङ् आफु लुताब्‍याङ्, न्‍हाङ् उङा आका आङ्‌सा फोङ्‌बिॽङानि॥”

१४ येसुङा न्‍ना याॽमि खाॽला लु, “काम्‍निभाक का इसाङा न्‍जिङ्‌गा आङ्‌सा हाम्‍बिखुबा, नुङ् निरिक चोङ्‌बिखुबा चोगाघा?”

१५ न्‍हाङा उङा न्‍नाबे न्‍छुप्‍साहा याॽमिचि लुचि, “थाङ्‌थाङ् वायानि, याङ्सा लुङ्‌मा ङ्‌गिप्‍तानुम्‍निन, इजाङ्‌बाङ्‌निङ् याङ्सा इखिङ् प्‍याक वाहोङ्‌चा ङ्‌खाङा याॽमि हिङ्‌लुङ् म्‍बिवान्‍ना॥”

१६ न्‍हाङा येसुङा ङ्‌खाचि एको खाॽलाना ताप्‍चेॽया लुचि, “एको थुङ्‌दुना याॽमिगा उलाम्‍धाङ्‌बे प्‍याक चाचिॽया केक्‍सा॥

१७ न्‍नाङा उनिङ्‌वाबे मिॽमा तारोक्‍तु, ‘खा घाक चाचिॽया हेॽने युङ्‌माहा लोप्‍पि? कानुङ् ठोङ्‌माङ् मान, हाकु इचोक्‍ङा?’

१८ न्‍हाङा न्‍नाङा काया, ‘का हाकु खाॽला चोङ्‌मेङ्‌ना, आका मिमिॽहा चाचिॽयाराङ् होराहाक्‍स्‍वाङ्‌चिङ्‌होङ् माम्‍माहा चोग्‍वाङ्‌चिङ् न्‍हाङा न्‍नाबेॽमाङ् घाक चाचिॽया नुङ् युबाक थिङ्‌खाक युक्‍स्‍वाङ्‌हा॥

१९ न्‍हाङा का आफाइ कान्‍चामेङ्, न्‍दा इखिङ् तुवाराङ्‌बागान! न्‍दानुङ् प्‍याक फिम्‍बिलिङ् सोम्‍मा खोखुबा याङ्सा वान्‍ने, हाकु खुम्‍दु-खुम्‍दु चासाङ् नुङ् उङ्‌साङ् चोन्‍दास्‍या॥’

२० “ङ्‌खाॽनिङ्‌गो निङ्‌वाफुमाङा न्‍ना लु, ‘ओ मुर्खा, हेन सेॽनिमाङ् न्‍सोक्‍मा खेम्‍मे न्‍हाङ् न्‍दा ओप्‍तुघोङ् युक्‍सुघा खा घाक याङ्सा इसागा लेङ्‌मेहा?’”

२१ न्‍हाङा येसुङा ना ताप्‍चेॽया याॽनिसाङ् खाॽला लुचि, “आफाइगा लागि च्‍हेन प्‍याक याङ्सा ओप्‍खुबा, ङ्‌खाॽनिङ्‌गो निङ्‌वाफुमाबे थुङ्‌दुना मेलेङ्‌खुबा याॽमि खाॽलामाङ् लेङ्‌मेॽना॥”

चिन्‍ता मेन्‍जोक्‍माहा

(मात्‍ति ६:२५-३४)

२२ न्‍हाङा येसुङा उका चेलाचि लुचि, “का न्‍निङ्‌दा लुम्‍मेॽनेनिन हिङ्‌मागा लागि इहा चाम्‍ङा नुङ् इहा वाम्‍ङा भोङ् चिन्‍ता न्‍जोगानिन॥

२३ चाम्‍योङ्‌बा हाक्‍निङ् हिङ्‌लुङ् न्‍हाङ् तेफेन हाक्‍निङ् सालुङ्‌माङ् माडा ओम॥

२४ आॽवाचि सोयानुम्‍चिम! ङ्‌खाचिङा याङ्‌लि चा ङ्‌ङोहेत्‍वानिन, ङ्‌खोप्‍स्‍वानिन चा, चाचिॽयादाङ् चा म्‍मानिन, ङ्‌खोङ्‌चा निङ्‌वाफुमाङा ङ्‌खाचि चामेत्‍वाचि॥ न्‍निङ्‌दा गो ङ्‌खा न्‍वाक्‍चि हाक्‍निङ् प्‍याक ओमेन्‍गा सिगान॥

२५ न्‍निङ्‌दा माध्‍येबे इसाङा चिन्‍ता चोङ्‌मेहोङ् उका हिङ्‌लुङ्‌बे मिॽयाङ् आयु पुमा यास्‍वानायि?

२६ खिङ् मिना काम चा चोक्‍मा ङ्‌यास्‍वाम्‍गान्‍नाभोङ् इजाङ् हेकोहा चेॽयागा चिन्‍ता चोगिॽवाघा?

२७ “पुङ्‌दाबेॽहा लिलिफुङ् सोयानुम, ङ्‌खा इमिन पुमेहा, ङ्‌खाचिङा काम चा न्‍जोग्‍वानिन, तेक चा ङ्‌ङाग्‍वानिन॥ ङ्‌खाॽनिङ्‌गो का न्‍निङ्‌दा लुम्‍मेॽनेनिन, सोलोमान हाङ्‌नुङ् ङ्‌खिङाहा याङ्सा वायाहोङ्‌चा ङ्‌खा फुङ्‌हिङ्‌गा चा उचुन्‍हा तेक ङ्‌वाक्‍सान॥

२८ हेन उचुन्‍माचेक ओखुबा वान्‍दिक्‍ङा चोम्‍दिमेहोङ् मिबे हुन्‍नाहाङ्‌माहा याक्‍साङ् चा निङ्‌वाफुमाङा खाॽला सिङ्‌गारा चोग्‍वाहाभोङ्, न्‍निङ्‌दा गो झान वाॽमाहा तेक म्‍बिइवागान्‍हायि? हेॽनाइ न्‍निङ्‌गा बिस्‍वास?

२९ “न्‍हाङामाङ् इहा चाम्‍ङा इहा वाम्‍ङा भोङ् चिन्‍ता न्‍जोगानिन॥

३० निङ्‌वाफुमा चिनामेन्‍दोक्‍खुबाचिङाले खाॽलाहा चेॽयागा चिन्‍ता न्‍जोङ्‌मे॥ खा घाक्‍थोक न्‍निङ्‌दा चाहाबा चोगिॽवाघा बाङ्‌ना चेॽया न्‍निङ्‌गा निङ्‌वाफुमा पा था वान्‍नेॽना॥

३१ ङ्‌खाॽनिङ्‌गो ओन्‍दाङ् निङ्‌वाफुमागा राज्‍या योगानुम न्‍हाङा खा घाक थोक न्‍निङ्‌दा पिइवाघा॥”

वालोकपेॽहा याङ्सा

(मात्‍ति ६:१९-२१)

३२ येसुङा उका चेलाचि खाॽला लुचि, “न्‍निङ्‌दा मिॽयाङ् सामुङ्‌चि लोॽवासिगान, ङ्‌खाॽनिङ्‌गो ङ्‌गिसितानिन! इजाङ्‌बाङ्‌निङ् न्‍निङ्‌गा वालोकपेॽना पाङा न्‍निङ्‌दा उका राज्‍या पिॽमा मितिमिघा॥

३३ न्‍निङ्‌दानुङ् वेॽहा घाक्‍थोक इनुचायानुम न्‍हाङ् तुखिसुम्‍बाचि याङ् पियानुम्‍चिम॥ न्‍निङ्‌गा लागि हेॽनिङ्‌चा उलिप्‍पा मेलेङ्‌खुबा नुङ् मेनाङ्‌खेखुबा खेसुप चोगानुम्‍चिम न्‍हाङ् हेॽनिङ्‌चा नास मेलेङ्‌माहा याङ्सा वालोकपे छुप्‍सानुम॥ न्‍नाबे खुसुबाङ्‌चिङा चा ङ्‌खुस्‍वानिन, न्‍हाङा फिबाकचिङा चा न्‍ज्‍वानिन॥

३४ इजाङ्‌बाङ्‌निङ् हेॽने न्‍निङ्‌गा याङ्सा वान्‍ने, न्‍नाबेॽमाङ् न्‍निङ्‌गा निङ्‌वा चा वाम्‍मेॽना॥”

मेइम्‍ले चेन्‍चेन वायानि

(मात्‍ति २४:४५-५१)

३५ “न्‍निङ्‌गा फोखिमा उचुन छिक्‍सानुम्‍चिम न्‍हाङ् न्‍निङ्‌गा कुप्‍पि हान्‍दामासानुम्‍चिम॥

३६ न्‍निङ्‌दा थाङ्‌छेङ्‌गा होक्‍ताभाङ् लान्‍दाराखुबा पाङ्‌ह्‌वाङ्‌बागा लाम्‍बु सोन्‍नुङ्‌खुबा नोकारचि लोॽवा लेक्‍सानि॥ ङ्‌खाचिङा पाङ् ह्‌वाङ्‌बा तामेहोङ् वालाम्‍बुङ् ढ्‌वाक्‍ढ्‌वाक चोग्‍वाना सोलोक वालाम्‍बुङ् ङ्‌होसुबिवा॥

३७ न्‍हाङ् पाङ् ह्‌वाङ्‌बा तामेॽनिङ् मेइम्‍ले चेन्‍चेन वाखुबा ङ्‌खा नोकारचिङा सेब्‍बास न्‍दोक्‍त्‍वाहोङ् न्‍जोन्‍सिमे॥ जेप्‍पा का न्‍निङ्‌दा लुम्‍मेॽनेनिन, न्‍ना पाङ्‌ह्‌वाङ्‌बाङा ङ्‌खा नोकारचि खोलोङ्‌बाचि लोॽवा चामा उङ्‌माबे तुमागा त्‍यार लेङ्‌मे, न्‍हाङ् ङ्‌खा नोकारचि उचुन युङ्‌मेत्‍वाचिहोङ् चाम्‍योङ्‌बा पिवाचि॥

३८ “ङ्‌खाॽलामाङ् न्‍ना पाङ् ह्‌वाङ्‌बा सेॽनिलुम्‍बे ताहोङ्‌चा, भेनिक ताहोङ्‌चा उङ् तामेॽनिङ् उका नोकारचि मेइम्‍ले तुप्‍सुचिभोङ्, उङा झान प्‍याक सेब्‍बास पिवाचि न्‍हाङ् ङ्‌खा नोकारचि झान तुक्‍नुङ् न्‍जोन्‍सिमे॥

३९ “ङ्‌खाॽनिङ्‌गो खा चेॽया आसानुम, खुसुबाङ् हेॽनिङ् तामेॽनाभोङ् पाङ्‌ह्‌वाङ्‌बाङा था तोक्‍तुनिङ्‌बि उङ् मेइम्‍ले चेन्‍चेन वायाबि, न्‍हाङ् खुसुबाङ् खुङ्‌खेॽमा म्‍बिन्‍बि॥

४० ङ्‌खाॽलामाङ् न्‍निङ्‌दा चा चेन्‍चेन वायानि, इजाङ्‌बाङ्‌निङ् न्‍निङ्‌दा म्‍मितुम्‍गान्‍ना बेलाक्‍पे याॽमिगा उच्‍या तामेॽना॥”

४१ न्‍हाङा पात्‍तुरुसङा येसु छिम्‍दु, “हाङ्‌बा ना ताप्‍चेॽया आनिङ्‌गा लागिसे लुयाघायेम, घाक्‍का लागि येम?”

४२ हाङ्‌बाङा पोलोवा पि, “बुद्‌दिमान नुङ् निङ्‌वाङा चोना भान्‍डारे इमिन्‍ना याॽमि लोप्‍पि? पाङ्‌ह्‌वाङ्‌बाङा उपाङ्‌गा घाक तारतुम्‍बि तोङ्‌माहा जिम्‍मा पिइवाहोङ् बुद्‌दिमानि नुङ् निङ्‌वाङा चोना नोकारङा हेकोहा उका नोकारचि बेलाबे चामा-उङ्‌मागा तारतुम्‍बि तोक्‍सुबिवाचि॥

४३ पाङ् ह्‌वाङ्‌बा लान्‍दारामेॽनिङ् न्‍ना भान्‍डारे ङ्‌खाॽलामाङ् काम चोक्‍मास्‍याना तुप्‍स्‍वानिङ् न्‍ना भान्‍डारे इखिङ् प्‍याक आसिक तोक्‍खुबा याॽमि लेङ्‌मेॽना॥

४४ जेप्‍पा का न्‍निङ्‌दा लुम्‍मेॽनेनिन, न्‍ना भान्‍डारे पाङ्‌ह्‌वाङ्‌बाङा उका घाक याङ्सा छोङ्‌बे चा चोक्‍तोक पिवाहा॥

४५ ङ्‌खाॽनिङ्‌गो न्‍ना भान्‍डारेङा उनिङ्‌वाबे ‘आहाङ्‌बा ताम्‍बा लान्‍दारामेॽना’ मिमेहोङ्, उङ् चासाङ्, उङ्‌साङ् चोङ्‌मे न्‍हाङ् सिस्‍वाहोङ् हेकोहा नोकार नोकार्निचि मोक्‍मा तारोक्‍तुचि भोङ्,

४६ न्‍नागा ह्‌वाङ्‌बा न्‍नाङा म्‍मितुन्‍ना नुङ् आस न्‍जोगुन्‍ना लेन्‍बे तान्‍दिमेहोङ् न्‍ना प्‍याक दान्‍डा पिवा न्‍हाङ् न्‍नागा तुखि निङ्‌वाफुमागा चेॽया मेयेन्‍खुबाचिगा लोॽवा लेङ्‌मे॥

४७ “पाङ्‌ह्‌वाङ्‌बागा उनिङ्‌वा था तोक्‍त्‍वाहोङ् चा पाङ्‌ह्‌वाङ्‌बागा उनिङ्‌वाबे मितुहा लोॽवा काम मेन्‍जोक्‍खुबा नोकार च्‍हेन पाङ्‌ह्‌वाङ्‌बाङा तुक्‍नुङ् दान्‍डा पिवा॥

४८ ङ्‌खाॽनिङ्‌गो पाङ्‌ह्‌वाङ्‌बागा निङ्‌वा था मेन्‍दोक्‍ले दान्‍डा तोक्‍माहा काम चोक्‍खुबाङा मिॽयाङ्‌से दान्‍डा तोक्‍त्‍वा॥ इसा प्‍याक पियामा, न्‍नाभाङ् प्‍याकमाङ् नाङ्‌मे, ङ्‌खाॽलामाङ् इसा प्‍याक जिम्‍मा पियामा न्‍नाभाङ् झान प्‍याक लियाचोङ्‌मे॥”

तोङ्‌से मेन्‍ना फोङ्‌से

(मात्‍ति १०:३४-३६)

४९ न्‍हाङा येसुङा खाॽला लुचि, “का ताम्‍दाङ्‌फुमाबे मि तिसेa तायाङ्‌ना ओम॥ न्‍ना मि ओन्‍दाङ् न्‍हाङ्‌तोमाङ् हान्‍दुक्‍सानिङ्‌बि उचुन लेक्‍साबि॥

५० का चा एको तुखिगा बाप्‍तिस्‍मा लियाचोक्‍माना वान्‍ने॥ न्‍ना लियामेन्‍जोक्‍ले सोम्‍मा आसोक्‍मा हिप्‍सिसेहेक्‍सुना॥

५१ इना, का कायुङ्‌लेन्‍बे हाङ्‌हाङ् पिसे तायाङ्‌नाभोङ् मितिॽवाघायि? मेन्‍ना, का गो याॽमिचि फोङ्‌से तायामाङ्‌ना ओम॥

५२ हाकु न्‍हाङ्‌तो फा याॽमि ङ्‌वान्‍नेॽना पाङ्‌बे सुम्‍भाङ्‌गा बिरुद्‌दाबे हिप्‍पाङ्, न्‍हाङ् ङ्‌खा हिप्‍पाङ्‌गा बिरुद्‌दाबे सुम्‍भाङ् म्‍बोङ्‌मेहोङ् म्‍फोङ्‌मे॥

५३ उप्‍पा उच्‍या बाबुगा बिरुद्‌दाबे पोङ्‌मे, ङ्‌खाॽलामाङ् उच्‍या बाबु उप्‍पागा बिरुद्‌दाबे पोङ्‌मे॥ न्‍हाङा उमा उच्‍या मामुगा बिरुद्‌दाबे, ङ्‌खाॽलामाङ् उच्‍या मामु उमागा बिरुद्‌दाबे पोङ्‌मे॥ न्‍हाङा उनाम्‍मा उताङ्‌मेक्‍का बिरुद्‌दाबे, न्‍हाङ् उताङ्‌मेक उनाम्‍मागा बिरुद्‌दाबे पोङ्‌मे॥”

चिङ्‌गो सोयानुम्‍घोङ् आसानुम

(मात्‍ति १६:२-३)

५४ न्‍हाङा येसुङा न्‍नाबे ङ्‌वायाहा प्‍याक याॽमिचि लुचि, “न्‍निङ्‌दा नाम्‍युङ् पोटि खिम्‍फुरुम्‍मा पोगाक्‍याहा निसुम्‍गाभोङ् सोलोक काइवागा ‘हाकु वासिक तामेॽना’ न्‍हाङा ङ्‌खाॽलामाङ् वासिक चा तामे॥

५५ छुप्‍तालाङ्‌भाङ् हिॽवा फेम्‍मेॽनिङ् काइवागा ‘हाकु ह्‌वाङ्‌मा पोक्‍त्‍वाना’ न्‍हाङ् ङ्‌खाॽलामाङ् लेङ्‌मे॥

५६ ओ न्‍निङ्‌दा किहि काप्‍खुबाचि! खाॽला ताम्‍दाङ्‌फुमा नुङ् ताङ्‌खेङ् स्‍वाम्‍गाहोङ् वासिक तामेॽनायेम न्‍दामेन्‍नायेम भोङ् कामा गो यासिॽवागा, ङ्‌खाॽनिङ्‌गो खिङ्‌बेलाक लेक्‍सेहेक्‍साहा चेॽयागा चिङ्‌गो च्‍हेन इजाङ् ङ्‌ङास्‍वाम्‍गान्‍हा?

५७ “न्‍निङ्‌दा न्‍निङ्‌गा लागि इचोक्‍मा उचुन लेङ्‌मेहाभोङ् इजाङ् ङ्‌ङास्‍वाम्‍गान्‍हा?

५८ न्‍निङ्‌दा आप्‍दिक एन्‍दिघोङ् निरिक्‍पाङ्‌बे खेतिगाभोङ् लाम्‍बुबेॽमाङ् न्‍नानुङ् तोङाब्‍यानि॥ मानुङ् न्‍नाङा न्‍निङ्‌दा निरिक्‍राङ्‌बागा ओन्‍दाङ् येप्‍मेतिवागा न्‍हाङ् न्‍ना निरिक्‍राङ्‌बाङा काङ्‌बाचिबे जिम्‍मा लाचोगिॽवागा न्‍हाङ् ङ्‌खाचिङा न्‍निङ्‌दा खेतिॽवागाहोङ् छेक्‍पाङ्‌बे छेक्‍तिॽवाघा॥

५९ का न्‍निङ्‌दा लुम्‍मेॽनेनिन, न्‍निङ्‌दा हुङ्‌माहा घाक याङ् मेहुङ्‌ले सोम्‍मा न्‍नाभाङ् लोन्‍मा ङ्‌यासिॽवागान्‍हा॥”

a 

१२:४९ याॽमिचि खिमेॽमाहोङ् फोङ्‌मेसे॥

पाप चोक्‍माभाङ् लासानि

१३

१ ङ्‌खिङ्‌बेला न्‍नाबे न्‍छुप्‍साहा एको हिप्‍पाङ् याॽमिचिङा येसु गालिलि याॽमिचिगा उतुम्‍बे खाॽला न्‍लु, “बोलि न्‍जोक्‍मास्‍याहा इखिङ् गालिलि याॽमिचि रोम खाम्‍युक्‍का तायेन्‍राङ्‌बा पिलातासङा सिमेतुचि न्‍हाङा ङ्‌खाचिगा हेलि बोलिदान न्‍जोक्‍मास्‍याहा पोसुचिगा हेलिनुङ् फासा॥”

२ येसुङा ङ्‌खाचि लुचि, “ङ्‌खा न्‍सिसुचिहा याॽमिचि हेकोहा गालिलि याॽमिचि हाक्‍निङ् प्‍याक पाप चोक्‍खुबा न्‍सायाहोङ् खाॽला तुखि आङ्‌साङ् न्‍स्‍याहाभोङ् मितिॽवाघायि?

३ ङ्‌खाॽला मेन्‍ना, का लुम्‍मेॽनेनिन, न्‍निङ्‌दा चा पाप चोक्‍माभाङ् न्‍लासिगानभोङ् ङ्‌खाॽलामाङ् तुखि आङ्‌साङ् सिइवाघा॥

४ न्‍हाङा न्‍ना सिलोआम्‍बेॽना धाराहारा लेक्‍सुक्‍सानिङ् एताa याॽमिचि फेङ्‌दिसिचि, ङ्‌खा याॽमिचि यारुसालेम साहारबे वाखुबा हेकोहा याॽमिचि हाक्‍निङ् प्‍याक पाप चोक्‍खुबा न्‍सायाहाभोङ् मितिॽवाघायि?

५ ङ्‌खाॽला मेन्‍ना, का न्‍निङ्‌दा लुम्‍मेॽनेनिन, न्‍निङ्‌दा चा पाप चोक्‍माभाङ् न्‍लासिगानभोङ् घाक ङ्‌खाॽलामाङ् सिइवाघा॥”

उसा मेङ्‌गेङ्‌खुबा वेक्‍पुगा उथाप

६ न्‍हाङा येसुङा ना ताप्‍चेॽया लुचि, “एको याॽमिङा उका सिम्‍लेॽमाङ्‌हाम्‍बे एको वेक्‍पुगा उथाप लितुक्‍सा॥ उङ् न्‍ना वेक्‍पुगा उथाप्‍पे उसा केक्‍सुहायेम भोङ् बेला-बेलाबे सोसे तायामासा, ङ्‌खाॽनिङ्‌गो एको चा न्‍दोक्‍तुन॥

७ न्‍हाङा उङा सिम्‍लेॽमाङ्‌हाम सोखुबा खाॽला लु, ‘सो, का सुम फिम्‍बिलिङ् न्‍हाङ्‌तो ना वेक्‍पुगा उथाप्‍पे उसा केङ्‌मेहायेम्‍भोङ् लाम्‍बु सोङ्, ङ्‌खाॽनिङ्‌गो केङ्‌माइ ङ्‌गेक्‍सुन, नाङा बित्‍थाबे खाम से ओगाटे चोगुक्‍सु हाकु इम्‍दाहाक्‍सु॥’

८ न्‍ना सिम्‍लेॽमाङ्‌हाम सोखुबाङा लु, ‘हाङ्‌बा हाकु ए फिम्‍बिलिङ् वान्‍सोॽनि, का नागा उसाम खिरिरि खोन्‍द्‌वाङ्‌होङ् मोल एन्‍द्‌वाङ्‌हा॥

९ ना केङ्‌दिमेॽनायेम, केक्‍सुभोङ् उचुन्‍माङ् लेक्‍सा, ङ्‌गेक्‍सुन भोङ् इम्‍दाहाक्‍स्‍वाङ्‌ना॥’”

येसुङा उगाब्‍याना मामु नुमेतुना

१० इमा आराम चोक्‍माना लेन्‍बे येसुङा एको याहुदि छुम्‍पाङ्‌बे चिन्‍मास्‍या॥

११ न्‍नाबे एता फिम्‍बिलिङ् ओन्‍दाङ् न्‍हाङ्‌तो इसिॽना मुइङा याक्‍सुहोङ् उमिसिङ् उगाब्‍याना एको मामु वाया॥ उङ् उगाब्‍याहोङ् चेङ् येप्‍मा मेयाखुमा लेक्‍सामासा॥

१२ येसुङा न्‍ना मामु याॽमि निसुहोङ् ओन्‍दाङ् काहोङ् खाॽला लु, “ओ मामु, न्‍दा तुक्‍माभाङ् नुयागाना॥”

१३ न्‍हाङा न्‍ना मामुगा पुप्‍साब्‍याना उमिसिङ्‌बे उमुक्‍ङा तोक्‍ति॥ ङ्‌खिङ्‌बेलाक माङ् न्‍ना मामु चेङ् येबाहोङ् निङ्‌वाफुमागा उनिङ् थेन्‍मा तारोक्‍तु॥

१४ न्‍ना मामु याॽमि आराम चोक्‍माना लेन्‍बे नुमेतुना निसुहोङ् याहुदि छुम्‍पाङ्‌बेॽना तायेन्‍राङ्‌बागा उछिक एक्‍ता न्‍हाङ् न्‍नाबेॽहा याॽमिचि लुचि, “काम चोक्‍मागा या लेन ङ्‌वान्‍ने, ङ्‌खा लेन्‍चिबे ताइघोङ् नुयानि, ङ्‌खाॽनिङ्‌गो आराम चोक्‍माना लेन्‍बे मेन्‍ना॥”

१५ येसुङा न्‍ना खाॽलाना पोलोवा पि, “ओ किहि काप्‍खुबाचि, इना आराम चोक्‍माना लेन्‍बे न्‍निङ्‌गा गोरु कि गाधा फुक्‍स्‍वाम्‍चिम्‍गाहोङ् माङ्‌च्‍वा उङ्‌मेसे ङ्‌खेत्‍वाम्‍चिम्‍गान्‍हायि?

१६ ना आब्‍राहामगा उच्‍या साइतानङा एता फिम्‍बिलिङ् न्‍हाङ्‌तो तुखि पिनेसुक्‍सा, इना आराम चोक्‍माना लेन ओमभोङ् साइतानगा उमुक्‍पाहाङ् मेम्‍फोङ्‌मानायि?”

१७ येसुगा खाॽलाना पोलोवा ङ्‌खेप्‍सुहोङ् उका घाक बिरोधिचि ङोन्‍सिॽमाबे ङ्‌ङाया॥ ङ्‌खाॽनिङ्‌गो हेकोहा याॽमिचि च्‍हेन उङा चोगुहा खा आचाम्‍माहा काम न्‍निसुहोङ् न्‍जोदास्‍या॥

यारोगा याङ्‌लि नुङ् खामिर

(मात्‍ति १३:३१-३३; मार्कुस ४:३०-३२)

१८ न्‍हाङा येसुङा ङ्‌खाचि लुचि, “निङ्‌वाफुमागा राज्‍या खाॽलाना ओमभोङ् का इनुङ् तोक्‍सुङ्?

१९ न्‍ना यारोगा एको याङ्‌लि लोॽवाना ओम, एको याॽमिङा उलाम्‍धाङ्‌बे ह्‌वेतुभोङ् न्‍ना पोङ्‌मेहोङ् पुमे, न्‍हाङ् न्‍ना एको माडा सिङ् लेङ्‌मेहोङ् न्‍नागा ह्‌वाक्‍चिबे न्‍वाक्‍चिङा होप ङ्‌गावाचि॥”

२० येसुङा फेरि लुचि, “निङ्‌वाफुमागा राज्‍या का इनुङ् तोक्‍सुङ्?

२१ न्‍ना गो खामिर लोॽवाना ओम॥ एको मामुङा मिॽयाङ् खामिर सुम डालो खोॽमुङ्‌बे फास्‍वा न्‍हाङा ङ्‌खा घाक खोॽमुङ् होम्‍द्‌वा॥”

छुॽछुना वालाम्‍बुङ्

(मात्‍ति ७:१३-१४, २२-२३; ८:११-१२)

२२ येसु यारुसालेम खेॽमास्‍यानिङ् लाम्‍बुबे उङा साहार साहार नुङ् तेन तेन्‍चिबे चिन्‍साङ् ख्‍या॥

२३ ङ्‌खिङ्‌बेला एको याॽमिङा उङ् छिम्‍दु, “चिन्‍खुबा, मिॽयाङ् याॽमिचिङासे मुक्‍ति न्‍दोक्‍त्‍वानायि?”

२४ येसुङा पोलोवा पिसाङ् लुचि, “छुॽछुना वालाम्‍बुङ्‌भाङ् उमा योगानि॥ इजाङ्‌बाङ्‌निङ् का न्‍निङ्‌दा लुम्‍मेॽनेनिन, प्‍याक याॽमिचि छुॽछुना वालाम्‍बुङ्‌भाङ् उमा ङ्‌योङ्‌मे, ङ्‌खाॽनिङ्‌गो उमा ङ्‌यामेनिन्‍हा॥

२५ खिङ् सोम्‍मा गो वालाम्‍बुङ् होसामा, ङ्‌खाॽनिङ्‌गो इलेन पाङ्‌ह्‌वाङ्‌बाङा वालाम्‍बुङ् छेक्‍तिॽवा, न्‍हाङा न्‍निङ्‌दा च्‍हेन पाखान्‍धाङ् खाॽला कासाङ् वालाम्‍बुङ् ढोक्ढोक चोग्‍वाम्‍गा, ‘हाङ्‌बा वालाम्‍बुङ् होसाब्‍याघायि॥’ उङा लुइवागा, ‘न्‍निङ्‌दा इसासिगान? न्‍हाङ् हेॽनाहाङ् ताइघा? का चिनान्‍दोङ्‌मेॽनेनिन्‍हा॥’

२६ ङ्‌खिङ्‌बेला न्‍निङ्‌दा काइवागा, ‘कानिङ् न्‍दानुङ् युङिङ्‌होङ्, चाम्‍ङा उङुम्‍ङा न्‍हाङ् न्‍दा आनिङ्‌गा तेन्‍कुबे चिन्‍दागा॥’

२७ ङ्‌खाॽनिङ्‌गो उङा फेरि न्‍निङ्‌दा लुइवागा, ‘न्‍निङ्‌दा इसासिगान? हेॽनाहाङ् ताइघा? जेप्‍पा का चिनान्‍दोङ्‌मेॽनेनिन्‍हा, ओ इसिॽहा काम चोक्‍खुबाचि आयुम्‍भाङ् खेब्‍यानि॥’

२८ ङ्‌खिङ्‌बेला न्‍निङ्‌दा आब्‍राहाम, इसाहाक, याकुब नुङ् निङ्‌वाफुमाभाङ् चेक्‍खुबाचि निङ्‌वाफुमागा राज्‍याबे निस्‍वाम्‍चिम्‍गा न्‍हाङा न्‍निङ्‌दा च्‍हेन पाखा लेप्‍ताहाक्‍सिॽवागानिङ् न्‍निङ् केङ् चिम्‍साङ् हाबिॽवागा॥

२९ याॽमिचि नाम्‍लोन, नाम्‍युङ्, फेक्‍सालाङ्, छुप्‍तालाङ्, यो-खे तो-मो घाक भाङ् न्‍दामेहोङ् निङ्‌वाफुमागा राज्‍याबे उङ्‌नुङ् चासे ङ्‌युङ्‌मे॥

३० ङ्‌खाॽनिङ्‌गो लोप हेक्‍साङ् आखुबाचि ओन्‍दाङ् ङ्‌ङामे, न्‍हाङ् लोप ओन्‍दाङ् आखुबाचि हेक्‍साङ् ङ्‌ङामे॥”

यारुसालेम मितुहोङ् येसुगा उनिङ्‌वा तुगाना

(मात्‍ति २३:३७-३९)

३१ ङ्‌खिङ्‌बेलाक माङ् एको हिप्‍पाङ् फारिसिचि येसु वायानाबे न्‍दायाहोङ् खाॽला न्‍लु, “न्‍दा नाभाङ् लोन्‍दाघोङ् हेकोना ठोङ्‌बे खेब्‍या, इजाङ्‌बाङ्‌निङ् हाङ् हेरोद एन्‍टिपासङा न्‍दा सिमागा योक्‍मासिम्‍मेकाना॥”

३२ येसुङा ङ्‌खाचि लुचि, “ख्‍यानिघोङ् न्‍ना स्‍याल खाॽला लुयानुम, ‘का लोप च्‍हेन इसिॽहा मुइ लोन्‍नाहाङ्‌माहा नुङ् तुखाबाङ्‌चि नुमेॽमाहा काम चोग्‍वाङ्, न्‍हाङा का चोक्‍माहा काम हानि याइवाङाहा॥

३३ ङ्‌खाॽनिङ्‌गो हेन, वान्‍दिक्‍ङा नुङ् उचुम्‍फाक का आकाम चोक्‍साङ् यारुसालेम्‍बे खेमेङ्, इजाङ्‌बाङ्‌निङ् यारुसालेम पाखा हेॽनाचा निङ्‌वाफुमाभाङ् चेक्‍खुबा न्‍सिस्‍वानिन्‍ना॥’

३४ “यारुसालेम्‍बेॽहा याॽमिचि, ओ यारुसालेम्‍बेॽहा याॽमिचि! न्‍निङ्‌दा निङ्‌वाफुमाभाङ् चेक्‍खुबाचि सिस्‍वाम्‍चिम्‍गा, न्‍हाङा न्‍निङ्‌दाबे म्‍बाक्‍साहाचि निङ्‌वाफुमागा चेॽया ताखुबा याॽमिचि लुङ्‌खाक्‍ङा लेप्‍त्‍वाम्‍चिम्‍गा॥ वागुमाङा उच्‍याचि छुप्‍स्‍वाचिहोङ् कुप्‍त्‍वाचिहा लोॽवा का चा इखिङ् खेप न्‍निङ्‌दा छुम्‍मा योक्‍नेनिन, ङ्‌खाॽनिङ्‌गो न्‍निङ्‌दा ङ्‌गाक्‍सिगान॥

३५ सोयानुम, निङ्‌वाफुमाङा न्‍निङ्‌गा घाक साहार नासिॽवा॥ न्‍हाङा हाकु हेॽनिङ् सोम्‍मा न्‍निङ्‌दा ‘निङ्‌वाफुमागा उनिङ्‌बे ताखुबा आसिक तोक्‍खुबा ओम’ ङ्‌गाइवागान ङ्‌खिङ्‌बेला सोम्‍मा का न्‍निमेकान्‍हा॥”

a 

१३:४ आठारा जाना

आराम चोक्‍माना लेन येसुङा तुखाबाङ् नुमेतुना

१४

१ इमा येसु आराम चोक्‍माना लेन फारिसिचिगा हाङ्‌गुम्‍बागा पाङ्‌बे चामा चासे ख्‍या॥ न्‍नाबेॽहा याॽमिचिङा उका चियो न्‍जोक्‍मास्‍या॥

२ न्‍नाबे एको उलाङ् उमुक होम्‍दुना याॽमि येसुगा उयुम्‍बे युङामासा॥

३ येसुङा धार्मासाप्‍ला चिन्‍खुबा नुङ् फारिसिचि छिम्‍दुचि, “आराम चोक्‍माना लेन्‍बे तुखाबाङ् नुमेॽमा लेङ्‌मेॽनायेम न्‍लेङ्‌मेन्‍नायेम? ब्‍यावास्‍थाबे इहा छेप्‍तामाहा?”

४ ङ्‌खाॽनिङ्‌गो ङ्‌खाचिङा इनाचा पोलोवा म्‍बिनिन, न्‍हाङा उङा न्‍ना तुखाबाङ् तोक्‍तिहोङ् नुमेताहाक्‍सु॥

५ न्‍हाङा येसुङा लुचि, “न्‍निङ् च्‍याचि, कि गोरुपिक आराम चोक्‍माना लेन्‍बे पाॽवा होङ्‌बे ङ्‌ङुयाख्‍याभोङ् न्‍निङ्‌दा सोलोक न्‍लोन्‍द्‌वाम्‍गान्‍नायि?”

६ ङ्‌खाॽनिङ्‌गो ङ्‌खाचिङा इनाचा पोलोवा पिॽमा ङ्‌यासुनिन॥

खोलोङ्‌बाचिगा ताप्‍चेॽया

७ न्‍हाङा होक्‍ताबे न्‍दायाहा खोलोङ्‌बाचिङा उचुन्‍हा-उचुन्‍हा युक्‍थाम न्‍सेगुचिहा निसुचिहोङ् येसुङा ङ्‌खाचि एको खाॽलाना ताप्‍चेॽया लुचि,

८ “न्‍निङ्‌दा थाङ्‌छेङ्‌गा होक्‍ताबे खेइगानिङ् उचुन्‍हा युक्‍थामचिबे ङ्‌युङानिन, इजाङ्‌बाङ्‌निङ् न्‍निङ्‌दा हाक्‍निङ् माडा याॽमि चा ङ्‌गाक्‍सु लोप्‍पि॥

९ न्‍ना याॽमि तायाब्‍याभोङ् न्‍निङ्‌दा काखुबा याॽमि तामेहोङ् ‘ना ठोङ् लेतुबिघोङ् मो माङ्‌चुमाङ्‌ना युक्‍थाम्‍बे युङा’ लुइगाभोङ् न्‍निङ्‌दा ङोन्‍सिॽमाबे आइवागा॥

१० ङ्‌खाॽनिङ्‌गो न्‍निङ्‌दा होक्‍ताबे खेइवागानिङ् मो माङ्‌चुमाङ्‌हा युक्‍थामचिबे युङानि, न्‍हाङा न्‍निङ्‌दा काखुबा याॽमि तामेहोङ् ‘मेन्‍ना हाओ काम्‍निभाक, तो उचुन्‍ना युक्‍थाम्‍बे युङाघाइ’ लुइगाभोङ्, न्‍नाबे घाक्‍का युम्‍बे न्‍निङ्‌गा नाभुक मालेङ्‌मे॥

११ इजाङ्‌बाङ्‌निङ् इसा मा लेङ्‌मा योङ्‌मे, न्‍ना मि लेङ्‌मे, न्‍हाङ् इसा मि लेङ्‌मा योङ्‌मे, न्‍ना मा लेङ्‌मे॥”

१२ न्‍हाङा येसुङा न्‍ना उङ् काखुबा याॽमि खाॽला लु, “न्‍दा होक्‍तानाम्‍दा एन्‍द्‌वागानिङ् ङ्‌गाम्‍निभाक्‍चि, म्‍फुनुन्‍छाचि, ङ्‌गा आफान्‍ताचि नुङ् थुङ्‌दुहा पाङ्‌निवाक्‍चि से ङ्‌गान्‍चिन॥ ङ्‌खाचिङा पाइचो हुङ्‌से न्‍दा चा ङ्‌गाॽनिमेका॥

१३ ङ्‌खाॽनिङ्‌गो न्‍दा होक्‍ता एन्‍द्‌वागानिङ् तुखिसुम्‍बाचि, उलाङ् उमुक मेन्‍दाखुबाचि नुङ् मिक्‍सुरुम्‍बाचि काचि॥

१४ ङ्‌खाॽला चोगागाभोङ् न्‍दा आसिक तोक्‍त्‍वाघा, इजाङ्‌बाङ्‌निङ् ङ्‌गा पाइचो हुङ्‌मा ङ्‌खाचिनुङ् इहाचा म्‍मामेन॥ ङ्‌खाॽनिङ्‌गो धार्मोति याॽमिचि न्‍स्‍याहाभाङ् हिङ्‌गिलिक न्‍लेङ्‌मेॽनिङ् निङ्‌वाफुमाङा न्‍दा इनाम पिम्‍मेका॥”

माडा होक्‍तागा ताप्‍चेॽया

(मात्‍ति २२:१-१०)

१५ येसुगा चेॽया खेप्‍सुहोङ् उङ्‌नुङ् चासे युङ्‌खुबा एको याॽमिङा खाॽला काया, “निङ्‌वाफुमागा राज्‍याबे होक्‍ता चामा तोक्‍खुबाचि इखिङ् प्‍याक आसिक तोक्‍खुबा ओम्‍चि॥”

१६ येसुङा न्‍ना याॽमि खाॽला लु, “एको याॽमिङा माडा होक्‍ता एम्‍मा मितुहोङ् प्‍याक याॽमिचि काॽमेतुचि॥

१७ चाम्‍योङ्‌बा चामाना बेला लेक्‍साहोङ् उङा होक्‍ताबे काचिहा याॽमिचि खाॽला लुसे उका नोकारचि पाक्‍सुचि, ‘तायानि घाक्‍थोक लोक्‍सिॽयामाहा॥’

१८ ङ्‌खाॽनिङ्‌गो ङ्‌खा याॽमिचि मेन्‍हा-मेन्‍हा चेॽया चोक्‍साङ् आप्‍मा ङ्‌गाक्‍सानिन॥ एकोङा खाॽला लु, ‘का रोपा इनुक्‍सुङ्, न्‍ना सोसे मेङ्‌खेॽले न्‍लेक्‍सामान॥ का छेमा पियाङ्, का आप्‍मा ङ्‌यामेङान्‍ना॥’

१९ हेकोनाङा लु, ‘का फा हाल गोरु इनुक्‍सुङ्‌चिङ् ङ्‌खाचि इमिन्‍हाचि हेन फेङ्‌सोॽमाचि बाङ्‌ना॥ छेमा पियाङ्, का आप्‍मा ङ्‌यामेङान्‍ना॥’

२० हेकोनाङा लु, ‘का थाङ् छेङाङ्‌ना इखिङ्‌चा न्‍लेक्‍सामाङान न्‍हाङामाङ् का आप्‍मा ङ्‌यामेङान्‍ना॥’

२१ “न्‍ना नोकार लासारायाहोङ् घाक चेॽया पाङ् ह्‌वाङ्‌बा खेम्‍मेतु॥ न्‍हाङा पाङ्‌ह्‌वाङ्‌बाङा तुक्‍नुङ् ओलोक खोसाङ् उका नोकार खाॽला लु, ‘लोप्‍माङ् साहारबेॽहा माम्‍माहा, मिमिॽहा लाम्‍बुचिबे ख्‍या, न्‍हाङा न्‍नाबेॽहा तुखिसुम्‍बाचि, लाङ्‌मुक मेन्‍दाखुबाचि, मिक्‍सुरुम्‍बाचि नाबे काराचि॥’

२२ न्‍हाङा ङ्‌खाॽलामाङ् नोकारङा घाक काम चोगिहोङ् मालिक खाॽला लु, ‘आहाङ्‌बा, न्‍दा लुयाङ्‌गाहा लोॽवा घाक याॽमिचि काराङ्‌चिङ्, ङ्‌खाॽनिङ्‌गो हाकुचा प्‍याक युक्‍थाम खालिहाचि॥’

२३ पाङ्‌ह्‌वाङ्‌बाङा नोकार लु, ‘साहारगा यो-खेहा मिमिहा लाम्‍बुचिबे ख्‍याघोङ् याॽमिचि इमिन्‍होङ्‌चा खेइ लुचिघोङ् नाबे ताचि न्‍हाङा आपाङ् इप्‍तुनि!

२४ का न्‍निङ्‌दा जेप्‍पा लुम्‍मेॽनेनिन, ओन्‍दाङ् ङ्‌गायाहाचि इसाङा चा आका होक्‍ताबे चामा न्‍दोक्‍त्‍वानिन्‍हा॥’”

चेलाङा आङ्‌माहा तुखि

(मात्‍ति १०:३७-३८)

२५ इमा प्‍याक याॽमिचि येसुनुङ् ङ्‌खेॽमास्‍या॥ येसुङा ङ्‌खाचिपोटि हिक्‍साहोङ् खाॽला लुचि,

२६ “आका हेक्‍साङ् लाम्‍मा मिखुबा याॽमिङा उप्‍पा-उमा, उच्‍याचि, उफुउनुन्‍छा, उना-उनुन्‍छा नुङ् उङ् आफाइ हाक्‍निङ्‌चा का प्‍याक लुङ्‌मा तुक्‍ताङ्‌भोङ्से न्‍ना आका चेला लेङ्‌मा यामेॽना॥

२७ इसाङा उका कुरुस ख्‍वाहोङ् आका हेक्‍साङ् लाम्‍मे, न्‍ना आका चेला लेङ्‌मेॽना॥

२८ “न्‍निङ्‌दाबे कोइङा एको धारारा चोक्‍मा मितुम्‍गा भोङ् याङ्‌ङा खोत्‍वाहायेम ङ्‌खोत्‍वान्‍हायेम, इखिङ् याङ् चाहाचोङ्‌मेहा, ङ्‌खा घाक चेॽयागा तारतुम्‍बि ओन्‍दाङ्‌माङ् न्‍दोक्‍स्‍वान्‍हायि?

२९ मानुङ् उङा धारारागा चाहारिसे खोन्‍दुहोङ् याॽनिमा ङ्‌यासुन भोङ्, निखुबा घाक्‍ङा खाॽला कासाङ् खिजे न्‍जात्‍वा,

३० ‘ना याॽमिङा चोक्‍मा गो तारोक्‍तु, ङ्‌खाॽनिङ्‌गो याॽनिमामाङ् ङ्‌यासुन्‍ना॥’

३१ “हेॽना हाङ् लोप्‍पि ‘एखेङ् माहोम्‍बोकa काङ्‌बाचि खेत्‍वाङ्‌चिङ्‌होङ् हेकोना हिच्‍खेङ् माहोम्‍बोक काङ्‌बा वाखुबा हाङ्‌नुङ् काङ्‌मा यामेङ्‌नायेम ङ्‌यामेङान्‍ना’ भोङ् ओन्‍दाङ्‌माङ् उचुन म्‍मित्‍वान्‍हा?

३२ न्‍नाङा हेन्‍चामा ङ्‌यास्‍वाङान्‍ना बाङ्‌ना था तोक्‍तुभोङ् हेकोना हाङ् माङ्‌दु वानुङ् तोङिभोङ् लुसे हाङ्‌लाम्‍बा पाक्‍स्‍वाचि॥

३३ ङ्‌खाॽलामाङ् न्‍निङ्‌दा चा उचुन मितानुम इसाङा आका लागि घाक चेॽया नान्‍सिॽमा यास्‍वा, न्‍नासे आका चेला लेङ्‌मा यामेॽना॥”

युमगा ताप्‍चेॽया

(मात्‍ति ५:१३; मार्कुस ९:५०)

३४ “युम उचुन्‍हा थोक ओम, ङ्‌खाॽनिङ्‌गो युमगा लाक्‍ना मासाब्‍याभोङ् ङ्‌खा फेरि इङा लाक्‍नुङ् चोक्‍माहा?

३५ ङ्‌खा गो लाम्‍धाङ्‌बे मोल चा न्‍लेङ्‌मेन, याॽमिचिङा ङ्‌खाॽला न्‍लेप्‍ताहाक्‍स्‍वा॥ इसागा खेम्‍माहा नाभाक ङ्‌वान्‍ने, न्‍नाङा खेप्‍सुनि॥”

a 

१४:३१ एखेङ् हाजार

मासाब्‍याना सामुङ्‌गा ताप्‍चेॽया

(मात्‍ति १८:१२-१४)

१५

१ इलेन प्‍याक तिरो पोक्‍खुबाचि नुङ् हेकोहा पापिचि येसुगा चेॽया खेम्‍से न्‍दाया॥

२ ङ्‌खाॽनिङ्‌गो फारिसि नुङ् धार्मासाप्‍ला चिन्‍खुबाचि खाॽला गान्‍गान चोक्‍मा न्‍दारोक्‍तु, “ना याॽमिङा गो पापिचि चा स्‍वागात चोग्‍वाचि न्‍हाङा ङ्‌खाचिनुङ् च्‍वाहा॥”

३ न्‍हाङ्‌माङ् येसुङा एको खाॽलाना ताप्‍चेॽया लुचि,

४ “न्‍निङ्‌दा माध्‍येबे इसा याॽमि लोप्‍पि, उका ए होम्‍बोक सामुङ्‌चिबे एको मान्‍दिमेॽनिङ् पापा सामुङ्‌चि पुङ्‌दाबे नाॽवाचिहोङ् न्‍ना मासाब्‍याना एको सामुङ् मेन्‍दुम्‍ले सोम्‍मा ङ्‌योग्‍वान्‍ना?

५ जोबो उङा न्‍ना सामुङ् तुप्‍स्‍वा, उङा चोन्‍सिसाङ् उफाक्‍ताङ्‌बे ख्‍वाहोङ् पाङ्‌बे तावा॥

६ न्‍हाङा उकाम्‍निभाकचि नुङ् पाङ्‌निवाक्‍चि कावाचिहोङ् खाॽला ल्‍वाचि, ‘कानुङ् चोन्‍दास्‍यानि, इजाङ्‌बाङ्‌निङ् आका मासाब्‍याना सामुङ् का तुप्‍सुक्‍सुङ्‌ना॥’

७ का न्‍निङ्‌दा लुम्‍मेॽनेनिन, पापभाङ् लामापोरामेन्‍जोक्‍खुबा पापाa धार्मोति याॽमिगा लागि हाक्‍निङ् पापपाहाङ् लाखुबा एको पापि याॽमिगा लागि वालोकपे प्‍याक आनान्‍दा लेङ्‌मेहा॥”

मासाब्‍याना युप्‍पा याङ्‌गा ताप्‍चेॽया

८ “हेॽना मामु लोप्‍पि, उका एखेङ् युप्‍पा याङ्‌बेb एको मासिभोङ् कुप्‍पि हान्‍द्‌वाहोङ् उङा न्‍ना युप्‍पा याङ् मेन्‍दुम्‍ले सोम्‍मा पाङ् फेक्‍साङ् ओक्‍खिपिक्‍खि ङ्‌योग्‍वान्‍ना?

९ मासिना युप्‍पा याङ् तुप्‍स्‍वाहोङ् उङा उकाम्‍चि नुङ् पाङ्‌निवाक्‍चि कावाचिहोङ् खाॽला ल्‍वाचि, ‘कानुङ् चोन्‍दास्‍यानि, इजाङ्‌बाङ्‌निङ् आका मासाब्‍याना युप्‍पा याङ् का तुप्‍सुक्‍सुङ्‌ना॥’

१० का न्‍निङ्‌दा लुम्‍मेॽनेनिन, ङ्‌खाॽलामाङ् पापपाहाङ् लाखुबा एको याॽमिगा लागि निङ्‌वाफुमागा वालोक्‍दुत्‍चिगा युम्‍बे प्‍याक आनान्‍दा लेङ्‌मेहा॥”

मासाब्‍याना च्‍याबाबुगा ताप्‍चेॽया

११ येसुङा हेकोना एको खाॽलाना ताप्‍चेॽया चा लुचि, “एको याॽमिगा हिप्‍पाङ् उच्‍या बाबुचि ङ्‌वाया॥

१२ इलेन पाक्‍नाङा उप्‍पा खाॽला लु, ‘आप्‍पा, आका तोक्‍माहा घाक आङ्‌सा का फोक्‍साब्‍याङ्॥’ न्‍हाङा उप्‍पाङा चा ङ्‌खा हिपापाङ् उच्‍याचि उङ्‌नुङ् वायाहा घाक याङ्सा हाप्‍सुबिचि॥

१३ “एहिलेन हेक्‍साङ् न्‍ना पाक्‍नाङा तोक्‍तुहा घाक याङ्सा खेतुहोङ् माङ्‌दुना खाम्‍युक्‍पे ख्‍या, न्‍नाबे उङा उनिङ्‌वाबे इमिन चोक्‍मा मिता ङ्‌खाॽला चोक्‍साङ्, खुम्‍दु-खुम्‍दु चासाङ् उङ्‌साङ् घाक याङ्सा याइ॥

१४ ङ्‌खिङ्‌बेला न्‍ना खाम्‍युक्‍पे माडा आनिकाल पोक्‍तु न्‍हाङा उङा चामा-उङ्‌मा इहाचा न्‍दोक्‍तुन॥

१५ न्‍हाङा एको याॽमिगा पाङ्‌बे काम योक्‍से भोङ् ख्‍या, न्‍ना याॽमिङा फाक कोप्‍माना काम्‍बे एन्‍दु॥

१६ उङा न्‍नाबे फाक्‍का चारोङा होङ्‌चा आफोक इप्‍तुङ्‌बि मिता, ङ्‌खाॽनिङ्‌गो इसाङा चा उङ् इहाचा चाम्‍योङ्‌बा म्‍बिनिन॥

१७ “ङ्‌खिङ्‌बेलाले उका ओचेत न्‍दाया न्‍हाङा खाॽला मिता, ‘आप्‍पागा इखिङ् प्‍याक नोकारचि ङ्‌वान्‍ने, न्‍नाबे उङ्‌चिङा फोक खानुङ् न्ज्वा होङ्‌चा ङ्‌ङोन्‍द्‌वा, का च्‍हेन नाबे साक्‍ङा सेहेक्‍साङ्॥

१८ हाकु का आप्‍पागाबे खेमेङ्‌होङ् ल्‍वाङ्, आप्‍पा का निङ्‌वाफुमानुङ् ङ्‌गा बिरुद्‌दाबे तुक्‍नुङ् इसिॽहा पाप चोगुक्‍सुङ्॥

१९ हाकु का न्‍ज्‍या लुॽमा चा न्‍थेन्‍सिमेॽङान्‍ना, का एको न्‍नोकार लोॽवा मिताङ्‌घोङ् युक्‍साङ्॥’

२० न्‍हाङा उङ् पोगाहोङ् उप्‍पागाबे लासाख्‍या॥ उप्‍पाङा उङ् माङ्‌दु तायेॽना निसुहोङ् उलुङ्‌मा तुक्‍तुगेतु, न्‍हाङा लुक्‍साङ् ख्‍या न्‍हाङ् हेप्‍तुहोङ् उम्‍मा चोगु॥

२१ उच्‍याङा खाॽला लु, ‘आप्‍पा, का निङ्‌वाफुमा नुङ् ङ्‌गा बिरुद्‌दाबे प्‍याक पाप चोगुक्‍सुङ्, हाकु का न्‍ज्‍या लुॽमा चा न्‍थेन्‍सिमेङान्‍ना॥c’

२२ “ङ्‌खाॽनिङ्‌गो उप्‍पाङा च्‍हेन काम चोक्‍खुबाचि काचिहोङ् खाॽला लुचि, ‘हानि घाकहाक्‍निङ् उचुन्‍हा तेक तायानुम्‍घोङ् वाप्‍मेतानुम॥ उमुक खेॽवाबे आङ्‌गुठि नुङ् उलाङ्‌बे लाङ्‌खोप वाप्‍मेतानुम॥

२३ न्‍हाङा होक्‍ता एम्‍मागा चात्‍तुना जिवात सिसानुम, कानिङ् घाक चासाङ् उङ्‌साङ् चोन्‍दिसिइ॥

२४ इजाङ्‌बाङ्‌निङ् ना स्‍यामासाना आच्‍या हाकु हिङामा, मासाब्‍यामासा, ङ्‌खाॽनिङ्‌गो लोप तुप्‍सामा॥’ न्‍हाङा उङ्‌चि चोन्‍सिसाङ् चामा-उङ्‌मा न्‍दारोक्‍तु॥

२५ “ङ्‌खिङ्‌बेला तुम्‍ना उच्‍या बाबु रोपाबे ख्‍यामासा॥ लासानिङ् पाङ्‌युम्‍बे तायाब्‍या, ङ्‌खिङ्‌बेलाक उङा पाङ्‌बे छेम लुसाङ् लाक्‍साङ् न्‍जोक्‍मास्‍याहा खेप्‍सुचि॥

२६ न्‍हाङा उङा ‘खा इ लेङ्‌मासिम्‍मेहा?’ भोङ् एको काम चोक्‍खुबा नोकार छिम्‍दु॥

२७ न्‍ना नोकारङा खाॽला लु, ‘न्‍नुन्‍छा नुनुङ्‌माङ् तायाब्‍याहोङ् म्‍बाङा चात्‍तुना जिवात सिसुहोङ् होक्‍ता एन्‍दुक्‍सुना॥’

२८ खा चेॽया खेप्‍सुहोङ् ओलोक खोॽमाङा उङ्‌ पाहोङ्‌बे उमा ङ्‌गाक्‍सान न्‍हाङ् उप्‍पा तायाहोङ् लेमु॥

२९ “ङ्‌खाॽनिङ्‌गो उप्‍पा खाॽलाना पोलोवा पि, ‘खिङ्‌ना फिम्‍बिलिङ् सोम्‍मा का नोकार लोॽवा लेक्‍साङ्‌होङ् काम चोगाङ्, ङ्‌गा चेॽया हेॽनिङ्‌चा ङ्‌खोक्‍तुङान, ङ्‌खोङ्‌चा काम्‍निभाकचिनुङ् चामा-उङ्‌मागा एको मेन्‍ध्‍वाक्‍कुच्‍या हेॽनिङ्‌चा म्‍ब्‍याङ्‌गान॥

३० ङ्‌खाॽनिङ्‌गो घाक तोक्‍तुहा आङ्‌सा बेस्‍याचिनुङ् याॽनिखुबा तामेॽनिङ् च्‍हेन खिङ् माडा होक्‍ता एन्‍द्‌वागा॥’

३१ “न्‍हाङा उप्‍पाङा खाॽला लु, ‘आच्‍या, न्‍दा गो साधाइ कानुङ् वान्‍नेका बा, कानुङ् वेॽहा घाक्‍थोक ङ्‌गामाङ् ओम॥

३२ ङ्‌खाॽनिङ्‌गो हेन कानिङ् होक्‍ता एम्‍माहोङ् चोन्‍सिप्‍मामाङ् पोर्ने ओम, इजाङ्‌बाङ्‌निङ् स्‍यामासाना न्‍नुन्‍छा हिङ्‌गिलिक लेक्‍सामा, मासाब्‍यामासा, ङ्‌खाॽनिङ्‌गो लोप तुप्‍सामा!’”

a 

१५:७ उनान्‍साय

b 

१५:८ इलेन काम चोगाहागा उमेन एको युप्‍पा याङ् साया॥

c 

१५:२१ का ङ्‌गा एको नोकार लोॽवा मिताङ्‌घोङ् युक्‍साङ्॥

चोम्‍बुना तारतुम्‍बि तोङ्‌खुबागा ताप्‍चेॽया

१६

१ येसुङा उका चेलाचि खाॽलाना ताप्‍चेॽया लुचि, “एको थुङ्‌दुना याॽमिगा उपाङ्‌गा घाक तारतुम्‍बि तोङ्‌खुबा एको याॽमि वाया॥ ‘न्‍ना तारतुम्‍बि तोङ्‌खुबा याॽमिङा ङ्‌गा घाक याङ्सा याइहेक्‍सुहा’ भोङ् याॽमिचिङा ह्‌वाङ्‌बा ङ्‌खेम्‍मेतु॥

२ न्‍हाङा उङा न्‍ना तारतुम्‍बि तोङ्‌खुबा काहोङ् छिम्‍दु, ‘का ङ्‌गा उतुम्‍बे खा इहा चेॽया खेम्‍मासिम्‍मेङ्‌ना? न्‍दा चोगुघा घाक कामगा हिसाप का पियाङ्, इजाङ्‌बाङ्‌निङ् हाकु नाहाङ्‌तो न्‍दा तारतुम्‍बि तोङ्‌माहा काम चोक्‍मा न्‍दोक्‍त्‍वागान्‍हा॥’

३ “ङ्‌खोङ् न्‍नाङा उनिङ्‌वाबे खाॽला मितु, ‘आहाङ्‌बाङा का खा काम चोक्‍माभाङ् लोन्‍धाक्‍सेहेक्‍साङ्, हाकु का इचोक्‍ङा? फेङ्‌मा ओक्‍मा बाङ्‌निङ् चा ङ्‌यास्‍वाङान, नाङ्‌चामा चा ङोन्‍सिमेङ्॥

४ ए, हाकु का इ चोक्‍मानाङान ङ्‌खा घाक चेॽया मितिक्‍सुङ्‌हा॥ का आहाङ्‌बाङा ना काम्‍भाङ् लोन्‍धाक्‍साङ् भोङ्‌चा खिङ्‌बेलाक काम्‍निभाक लाप्‍तुक्‍साङ्‌चिङ् भोङ् ङ्‌खाचिङा जेप्‍पा का सोम्‍मेहा॥’

५ “न्‍हाङा उङा उह्‌वाङ्‌बागा नाॽवा खेखुबा घाक याॽमिचि एको-एको चोक्‍साङ् काचि, न्‍हाङा उङा एको छिम्‍दु, ‘आहाङ्‌बागा नाॽवा न्‍दाबे इखिङ् वेॽहा?’

६ उङा लु, ‘ए माहोम्‍बोक गिलान चामाहा किवा॥’ न्‍ना तारतुम्‍बि तोङ्‌खुबाङा लु, ‘क्‍वा ङ्‌गा तामासुक, न्‍हाङ् हानि फा होम्‍बोक गिलानसे छेप्‍तु॥’

७ “न्‍हाङा हेकोना छिम्‍दु, ‘ङ्‌गा इखिङ् नाॽवा हुङ्‌मा वेॽहा?’ न्‍नाङा काया, ‘ए माहोम्‍बोक मुरि चाबाक॥’ न्‍ना चा लु, ‘क्‍वा, ङ्‌गा तामासुक्‍पे ता होम्‍बोक मुरि छेप्‍तु॥’

८ “खा चेॽया था तोक्‍तुहोङ् तारतुम्‍बि तोङ्‌खुबागा ह्‌वाङ्‌बाङा न्‍नागा चेन्‍ना निङ्‌वागा पारसाम्‍सा चोगु, इजाङ्‌बाङ्‌निङ् न्‍नाङा चोम्‍बु लेङ्‌साङ् काम चोगुक्‍सा॥ ङ्‌खाॽलामाङ् ना कायुङ्‌लेनबेॽहा याॽमिचि उङ्‌चि काम्‍निभाकचिनुङ् चेक्‍मा, लाम्‍मा नुङ् तोङ्‌माबे जोतिगा सान्‍तानचि हाक्‍निङ् प्‍याक चोम्‍बु न्‍सामे॥

९ का न्‍निङ्‌दा लुम्‍मेॽनेनिन, कायुङ्‌लेनबेॽहा याङ्‌साङा काम्‍निभाक चोगानुम्‍चिम, न्‍हाङ् ङ्‌खा याङ्सा मेम्‍मेहोङ् न्‍निङ्‌दा हेॽनिङ्‌चा नास मेलेङ्‌माना पाङ्‌बे स्‍वागात चोगिॽवागा॥

१० “इसा मिना चेॽयाबे बिस्‍वासिलो लेङ्‌मे, न्‍ना माडा चेॽयाबे चा बिस्‍वासिलो लेङ्‌मेॽना, न्‍हाङा इसा मिना चेॽयाबे बिस्‍वासिलो न्‍लेङ्‌मेन, न्‍ना माडा चेॽयाबे चा बिस्‍वासिलो न्‍लेङ्‌मेन्‍ना॥

११ न्‍हाङामाङ् कायुङ्‌लेनबेॽहा याङ्‌साबे बिस्‍वासिलो न्‍लेक्‍सिगानभोङ्, न्‍निङ्‌दा जेप्‍पागा याङ्‌सागा जिम्‍मा इसाङा पिइवाघा?

१२ न्‍निङ्‌दा याॽमिचिगा याङ्‌बे इमान्‍दारa न्‍लेक्‍सिगान भोङ्, न्‍निङ्‌दा तोक्‍माहा याङ्सा इसाङा पिइवाघा?

१३ “हेॽनाचा नोकारङा हिप्‍पाङ् हाङ्‌बागा इमाङा सेवा चोक्‍मा ङ्‌यास्‍वान्‍चिन्‍हा॥ उङा एको इसित्‍वा न्‍हाङा हेकोना उलुङ्‌मा तुक्‍त्‍वा, कि एकोङा लुहा चेॽया खेप्‍स्‍वा न्‍हाङ् हेकोनाङा लुहा चेॽया खेम्‍माइ ङ्‌खेप्‍स्‍वान॥ ङ्‌खाॽलामाङ् न्‍निङ्‌दा चा निङ्‌वाफुमा नुङ् याङ्सा हिचिचिगा इमाङा सेवा चोक्‍मा ङ्‌यास्‍वाम्‍चिम्‍गान्‍हा॥”

येसुङा चिन्‍दुचिहा हेकोहा चेॽया

(मात्‍ति ११:१२-१३; ५:१८, ३२)

१४ खा घाक चेॽया ङ्‌खेप्‍सुहोङ् याङ्सा लुङ्‌मा किप्‍खुबा पोहोङ् फारिसिचिङा युन्‍चासाङ् येसुगा लुलेङ्‌वा न्‍जोक्‍तुबि॥

१५ न्‍हाङा येसुङा ङ्‌खाचि खाॽला लुचि, “न्‍निङ्‌दा याॽमिचिगा युम्‍बे धार्मोति ओॽमा गो योगिॽवागा, ङ्‌खाॽनिङ्‌गो निङ्‌वाफुमाङा न्‍निङ्‌गा निङ्‌वाबेॽहा घाक चेॽया निस्‍वाहा, इजाङ्‌बाङ्‌निङ् याॽमिचिङा उङ्‌चि निङ्‌वाबे माडा म्‍मितुना चेॽया च्‍हेन निङ्‌वाफुमागा सोयाइबे छिप्‍पाकेकेक साम्‍मेॽना॥

१६ “बाप्‍तिस्‍मा पिखुबा युहान्‍नागा बेला सोम्‍मा मोसाङा पिचिहा ब्‍यावास्‍था नुङ् निङ्‌वाफुमाभाङ् चेक्‍खुबाचिङा न्‍जिन्‍दुचिहा चेॽया खेम्‍साङ् ङ्‌खाॽला न्‍जोक्‍मास्‍या॥ न्‍नाभाङ् खे, निङ्‌वाफुमागा राज्‍यागा नुसाला खेम्‍मेॽमाहा काम लेङ्‌मासिम्‍मे, न्‍हाङ् घाक याॽमिचि निङ्‌वाफुमागा राज्‍याबे उमागा जोड न्‍जोक्‍मासिम्‍मेहा॥

१७ ताङ्‌खेङ् नुङ् ताम्‍दाङ्‌फुमा मान्‍दिॽमा याम्‍मेचि ङ्‌खाॽनिङ्‌गो निङ्‌वाफुमागा चेॽया एको चा म्‍मान्‍दिमेन्‍हा॥

१८ “इसाङा उहिङ्‌खुमा नासिॽवाहोङ् हेकोना मामु थाङ् छेङ्‌वा, न्‍ना याॽमि ब्‍याभिचार चोगाना लेङ्‌मे, न्‍हाङा इसाङा उहिङ्‌खुबाङा नासिना मामु थाङ् छेङ्‌वा, न्‍ना याॽमि चा ब्‍याभिचार चोगाना लेङ्‌मेॽना॥”

थुङ्‌दुना याॽमि नुङ् लाजारास

१९ येसुङा फेरि चा लुचि, “उइले इमा एको थुङ्‌दुना याॽमि वाया, न्‍ना याॽमिङा साधाइ उचुन्‍हा-उचुन्‍हा प्‍याक-प्‍याक ओमेन आखुबा तेक वासाङ्, खुम्‍दु-खुम्‍दु चासाङ् उङ्‌साङ् वाया॥

२० उका गेट युम्‍बे एको सालुङ् भोरि हुवाइ हुवा नुङ्‌ना तुखिसुम्‍बा नाङ्‌चाखुबा याॽमि चा वाया॥ उका उनिङ् लाजारास सा॥

२१ उङा न्‍ना थुङ्‌दुना याॽमिङा चोनिङ् मिमि आयाहाक्‍सुहा चाम्‍योङ्‌बाङा आफोक इप्‍तुङ्‌बि मिसाङ् सोनेसुक्‍सा॥ ङ्‌खिङ्‌बेला कुचुमाचि चा न्‍नाबे न्‍दायाहोङ् उका हुवा न्‍लेक्‍तुचोतुबि॥

२२ “इलेन न्‍ना तुखिसुम्‍बा लाजारास स्‍या, न्‍हाङा उङ् वालोक्‍दुत्‍चिङा ङ्‌खुहेतुहोङ्‌ आब्‍राहामगा उयुम्‍बे ङ्‌युक्‍सु॥ न्‍हाङा न्‍ना थुङ्‌दुना याॽमि चा स्‍या न्‍हाङ् ङ्‌हुम्‍दु॥

२३ न्‍ना थुङ्‌दुना याॽमिङा नाराक्‍पे इब्‍बे-इब्‍बे तुखि आङ्‌दुनेसुना बेलाक उटुखुरुक पोगुहोङ् खाॽला सो, ङ्‌खिङ्‌बेला उङा माङ्‌दुन्‍धाङ् लाजारास आब्‍राहामगा उलाङ्‌छोङ्‌बे युङामासाना निसु॥

२४ न्‍हाङा उङ् ओक्‍साङ् खाॽला काया, ‘ओ आप्‍पा आब्‍राहाम, का दाया चोगाङ्‌घोङ् लाजारास काबे पाक्‍साब्‍याङ्, इजाङ्‌बाङ्‌निङ् का खाॽलाना मिबे फेत्‍तेरेक-फेत्‍तेरेक लेङ्‌साङ् तुखि आङ्‌मासिम्‍मेङ्॥ उङ् आप्‍होङ् उमुक खेॽवा माङ्‌च्‍वाबे लुप्‍सुहोङ् ए थोपा माङ्‌च्‍वा होङ्‌चा सितालगा लागि आलेम्‍बे आॽनेम्‍बिॽङानि॥’

२५ “ङ्‌खाॽनिङ्‌गो आब्‍राहामङा खाॽला लु, ‘आच्‍या, सो, न्‍दा हिङागानुङ् उचुन्‍हा-उचुन्‍हा चेॽया तोक्‍तुगा, मिॽयाङ् चा तुखि ङ्‌ङाङ्‌दुगान, ङ्‌खाॽनिङ्‌गो लाजारास उङ् हिङानुङ् सोम्‍मा तुखिसे आङ्‌दुक्‍सा, ना लोप हाङ्‌हाङ् नुङ् सुखाबे वान्‍ने न्‍हाङा न्‍दा च्‍हेन तुखि आङ्‌मासिम्‍मेका॥

२६ न्‍ना हाक्‍निङ्‌चा न्‍निङ्‌दा नुङ् कानिङ् लुम्‍बे एको माडा भोक्‍सि वान्‍ने॥ न्‍हाङामाङ् नाभाङ् इसा चा योप्‍पारि खेप्‍पारिक चोक्‍मा ङ्‌यामेनिन्‍हा॥’

२७ “न्‍ना थुङ्‌दुना याॽमिङा लु, ‘ङ्‌खाॽलाभोङ् आप्‍पा आब्‍राहाम, का आमुक फाक्‍त्‍वाङ्‌चिङ्, लाजारास आका आप्‍पागा पाङ्‌बे पाक्‍साब्‍याङ्॥

२८ इजाङ्‌बाङ्‌निङ् आका फा जाना आफुआनुन्‍छाचि ङ्‌वान्‍ने, उङा ङ्‌खाचि खा घाक चेॽया खेम्‍मेतुचिहोङ् चेतावानि पिचिनि, न्‍हाङ् ङ्‌खाचि ना नाराक्‍का तुखिबे ङ्आप्‍निन्‍नि॥’

२९ “ङ्‌खाॽनिङ्‌गो आब्‍राहामङा खाॽला लु, ‘ङ्‌खाचिनुङ् मोसा नुङ् निङ्‌वाफुमाभाङ् चेक्‍खुबाचिङा न्‍छेप्‍तुचिहा धार्मासाप्‍ला ङ्‌वान्‍ने, ङ्‌खाचिङा न्‍नाबे छेप्‍ताहा लोॽवा ङ्‌खेप्‍सुहोङ् न्‍जोक्‍नि॥’

३० “ङ्‌खाॽनिङ्‌गो थुङ्‌दुना याॽमिङा लु, ‘मेन्‍ना आप्‍पा आब्‍राहाम, एको स्‍यानाभाङ् हिङ्‌गिलिक लेक्‍साहोङ् ङ्‌खाचिबे ख्‍यानिङ्‌बि, उङ्‌चिङा पाप चोक्‍मा न्‍लेप्‍तिहोङ् निङ्‌वाफुमापोटि ङ्‌हिक्‍साबि॥’

३१ “ङ्‌खाॽनिङ्‌गो आब्‍राहामङा खाॽलाना पोलोवा पि, ‘मोसा नुङ् निङ्‌वाफुमाभाङ् चेक्‍खुबाचिगा चेॽया ङ्‌खाचिङा ङ्‌खेप्‍स्‍वानिन्‍हाभोङ्, स्‍याना याॽमि हिङ्‌गिलिक लेक्‍साहोङ् ख्‍याभोङ् चा बिस्‍वास न्‍जोग्‍वानिन्‍ना॥’”

a 

१६:१२ इमान्‍दार

पाप नुङ् छेमा

(मात्‍ति १८:६-७, २१-२२; मार्कुस ९:४२)

१७

१ येसुङा उका चेलाचि खाॽला लुचि, “जेप्‍पा याॽमि पाप्‍पे आमेॽमाहा जाचचि गो न्‍दामे, ङ्‌खाॽनिङ्‌गो धिक्‍कार ङ्‌खा याॽमिचि इसाङा पाप चोक्‍मेत्‍वाचि!

२ इसाङा खा मिमिहाचि माध्‍येबे एको पाप चोक्‍मेत्‍वा, न्‍ना गो ओखोम्‍बे डेङ्‌खा छुम्‍बिॽमाहोङ् सामुन्‍दाराबे लेम्‍नाहाङ्‌मा उचुन लेङ्‌मेॽना॥

३ ङ्‌खोङ्‌माङ् थाङ्‌थाङ् वायानि! न्‍नुन्‍छा बाबुङा पाप चोगुक्‍सुहाभोङ् न्‍ना थिन्‍दु, न्‍हाङ् उङ् पाप चोक्‍माभाङ् लासाभोङ् छेमा पि॥

४ न्‍नुन्‍छाङा इलेन्‍बे लाम्‍माखेपa ङ्‌गा बिरुद्‌दाबे पाप चोग्‍वा न्‍हाङ् उङ् ला खेप्‍माङ् न्‍दाबे तामेहोङ् ‘का छेमा पियाङ् हाकु नाहाङ्‌तो खाॽला न्‍जोङ्‌मेङान्‍ना’ कायाभोङ्, न्‍दा छेमा पि॥”

५ एहि सेगुम्‍पाक्चिङा हाङ्‌बा न्‍लु, “हाङ्‌बा, आनिङ्‌गा बिस्‍वास पुताब्‍या॥”

६ न्‍हाङा उङा खाॽलाना पोलोवा पिचि, “न्‍निङ्‌दानुङ् एको यारोगा गेडा हिङ्‌ना बिस्‍वास वेॽनाभोङ् चा ना माङ्‌मेरुगा उथाप ‘न्‍दा एनाघोङ् सामुन्‍दाराबे लिताख्‍या’ लुम्‍गाभोङ् न्‍नाङा येन्‍वाहा॥”

नोकारङा चोक्‍मा पोर्ने काम

७ “न्‍निङ्‌दा माध्‍येबे इसाङा उका नोकार रोपाबे फेक्‍स्‍वाहोङ् कि सामुङ् कोप्‍तुरावाचिहोङ् सोलोक, ‘हानि आबाघोङ् चासे युङा’ ल्‍वाम्‍गानायि?

८ मेन्‍ना उङा खाॽला ल्‍वा, ‘ख्‍या चामा-उङ्‌माहा लोक्‍सु, न्‍हाङ् लोक्‍सिघोङ् का चामा पिइयाङ् न्‍हाङ्‌से न्‍दा चो॥’

९ उङा लुहा लोॽवा काम चोगुहाबे उङा न्‍ना नोकार नुनिङ्‌वा पिवानायि?

१० ङ्‌खाॽलामाङ् न्‍निङ्‌दा चा लुइघा घाक काम चोगिम्‍घोङ् खाॽला कायानि, ‘कानिङ् गो नोकारसे सिङान, न्‍हाङा कानिङ् चोक्‍माहा कामसे चोगुक्‍सुम्‍ङा॥’”

एखेङ् कोरि याॽमिचि न्‍नुयाहा

११ येसु यारुसालेम्‍बे ख्‍यानिङ् सामारिया नुङ् गालिल लिङ्‌खाम्‍गा उलुम-उलुम लेङ्‌साङ् ख्‍या॥

१२ उङ् एको तेन्‍बे उहेक्‍सासानिङ् एखेङ् कोरङा याक्‍सुचिहा याॽमिचि नुङ् तुबा॥ ङ्‌खाचिङा माङ्‌दु ङ्‌येबाहोङ्

१३ माडा सेम्‍लाङा येसु खाॽला न्‍लु, “ओ हाङ्‌बा येसु, कानिङ् दाया चोगा॥”

१४ उङा ङ्‌खाचि खाॽला लुचि, “ख्‍यानि, खेइघोङ् न्‍निङ्‌दामाङ् हाङ्‌खुबा सोॽमेतानुम॥” न्‍हाङा ङ्‌खाचि ङ्‌ख्‍या, उङ्‌चि ङ्‌खेॽमास्‍यानुङ् घाक न्‍नुया॥

१५ ङ्‌खा एखेङ् कोरिचि माध्‍येबे एकोङा च्‍हेन नुयाना था तोक्‍तुहोङ् ओक्‍सेम्‍लाङा निङ्‌वाफुमागा उनिङ् थेन्‍साङ् लासाराया॥

१६ न्‍हाङा येसुगा उलाङ् युम्‍बे फोप्‍साङ् नुनिङ्‌वा पि॥ न्‍ना सामारि छोङ्‌गा याॽमि सा॥

१७ येसुङा छिम्‍दुचि, “एखेङ् कोरिचि न्‍नुयाहा मेन्‍नायि? हेकोहा पा च्‍हेन हेॽने ङ्‌ख्‍याहाचि?

१८ इजाङ् ना सामारि से निङ्‌वाफुमा नुनिङ्‌वा पिसे ताया हेकोहाचि च्‍हेन न्‍दायानिन्‍हा?”

१९ न्‍हाङा येसुङा न्‍ना सामारि याॽमि खाॽला लु, “हाकु पोगाघोङ् ख्‍या, ङ्‌गा बिस्‍वासङा न्‍दा नुमेतामागाना॥”

निङ्‌वाफुमागा राज्‍या

(मात्‍ति २४:२३-२८, ३७-४१)

२० इलेन फारिसिचिङा येसु निङ्‌वाफुमागा राज्‍या हेॽनिङ् तामेॽनाभोङ् न्‍छिम्‍दुनिङ् उङा खाॽलाना पोलोवा पिचि, “निङ्‌वाफुमागा राज्‍या गो निमानुङ् न्‍दामेन्‍ना॥

२१ इसाङा चा ‘सोयानुम, निङ्‌वाफुमागा राज्‍या नाबे वेॽना, न्‍नाबे वेॽना’ कामा ङ्‌यामेनिन, इजाङ्‌बाङ्‌निङ् निङ्‌वाफुमागा राज्‍या गो न्‍निङ्‌गा लुम्‍बेॽमाङ् वेॽना॥”

२२ न्‍हाङा येसुङा उका चेलाचि खाॽला लुचि, “हाकु खाॽलाना बेला चा तामे, न्‍निङ्‌दा याॽमिगा उच्‍यागा इलेनb सोॽमा मित्‍वाम्‍गा ङ्‌खाॽनिङ्‌गो, न्‍निङ्‌दा निमा न्‍दोक्‍त्‍वाम्‍गान्‍ना॥

२३ याॽमिचिङा न्‍निङ्‌दा लुइवागा ‘सोयानुम उङ् नाबे वेॽना! कि न्‍नाबे वेॽना!’ ङ्‌खाॽनिङ्‌गो ङ्‌खिङ्‌बेला न्‍निङ्‌दा उङ्‌चिनुङ् ङ्‌ख्‍यानिन॥

२४ इजाङ्‌बाङ्‌निङ् पेरछोॽवा आमेॽनिङ् इमिन ताङ्‌खेङ्‌गा योना उलापभाङ् खेना उलाप सोम्‍मा ओम ओमे, ङ्‌खाॽलामाङ् याॽमिगा उच्‍या चा उका लेन्‍बे ओमेॽना॥

२५ ङ्‌खाॽनिङ्‌गो ङ्‌खा घाक लेङ्‌मा हाक्‍निङ् ओन्‍दाङ् याॽमिगा उच्‍याङा प्‍याक तुखि आङ्‍द्‌वा, न्‍हाङा खिङ्‌बेलाक्‍हा याॽमिचिङा उङ् इन्‍कार न्‍जोग्‍वा॥

२६ “नोआ बाङ्‌ना याॽमिगा लेन्‍बे इमिन लेक्‍सामासा, याॽमिगा उच्‍यागा लेन्‍बे चा ङ्‌खाॽलामाङ् लेङ्‌मेहा॥

२७ नोआ होङ्‌गाॽवाबे मेउन्‍दिॽले सोम्‍मा याॽमिचि चासाङ्, उङ्‌साङ् न्‍जोक्‍मास्‍या, थाङ् न्‍छेङ्‌मास्‍या॥ ङ्‌खिङ्‌बेला माडा हिॽवा, वासिक, भोल ताया न्‍हाङा घाक याॽमिचि लुप्‍सिसिचि॥

२८ “न्‍हाङा लोत बाङ्‌ना याॽमिगा लेन्‍बे चा ङ्‌खाॽलामाङ् लेक्‍सामासा॥ उङ्‌चि चासाङ्, उङ्‌साङ्, इन्‍साङ् इन्‍चासाङ् न्‍जोक्‍मास्‍या, खेति न्‍जोक्‍मास्‍या, पाङ् न्‍जोक्‍मास्‍या॥

२९ ङ्‌खाॽनिङ्‌गो लोतङा सादोम साहार नाओना लेन, वालोकपाहाङ् मि नुङ् बारुस आयुक्‍साहोङ् ङ्‌खा घाक याॽमिचि न्‍स्‍या॥

३० याॽमिगा उच्‍या ओॽमाना लेन्‍बे चा ङ्‌खाॽलामाङ् लेङ्‌मेहा॥

३१ न्‍नाबेलाक पाङ् छोङ्‌बे वाखुबा याॽमि युबाक थिङ्‌खाक लाल्‍लासे मो ङ्‌ङुङ्‌निन्‍नि, ङ्‌खाॽलामाङ् रोपाबे वाखुबा याॽमि चा पाङ्‌बे न्‍लाॽनाम्‍निन्‍नि॥

३२ लोतका उहिङ्‌खुमा इलेक्‍सामासाना, ङ्‌खा चेॽया मितानुम॥

३३ इसाङा उका हिङ्‌लुङ् हिङ्‌मेॽमा योग्‍वा, न्‍नाङा मासिॽवा, न्‍हाङा इसाङा मासिॽवा न्‍नाङा हिङ्‌मेत्‍वा॥

३४ का न्‍निङ्‌दा लुमेॽनेनिन, न्‍ना सेॽनि एको नेथाम्‍बे इप्‍साच्‍याहा हिप्‍पाङ् याॽमिचिबे एको खेम्‍मे न्‍हाङ् हेकोना छोॽनेङ्‌मे॥

३५ हिप्‍पाङ् मामुचिङा सोरि-सोरि डेङ्‌खा नान्‍हेङ्‌मेचु, ङ्‌खाचिबे एको खेम्‍मे न्‍हाङ् हेकोना छोॽनेङ्‌मे॥

३६ (ङ्‌खाॽलामाङ् रोपाबे हिप्‍पाङ् काम चोङ्‌नुङ्‌मेचि, एको खेम्‍मे, न्‍हाङ् हेकोना छोॽनेङ्‌मे॥)”c

३७ न्‍हाङ् उका चेलाचिङा येसु न्‍छिम्‍दु, “हाङ्‌बा, हेॽने लेङ्‌मेहा?” येसुङा पोलोवा पिचि, “हेॽने सिनो वे, न्‍नाबेॽमाङ् गिद्‌दाचि चा न्‍छुम्‍मेहा॥”

a 

१७:४ सात खेप

b 

१७:२२ हाङ्‌बा येसु फेरि तामेहोङ् घाक छोङ्‌बे सासान चोग्‍वाना लेन॥

c 

१७:३६ ना पाद प्‍याक लोॽवा गिरिक बाइबोलचिबे मान्‍होङ् खाॽला युक्‍सामाना॥

लाङ्‌निमा नुङ् निरिक्‍राङ्‌बागा ताप्‍चेॽया

१८

१ न्‍हाङा येसुङा उका चेलाचि पार्थाना न्‍जोङ्‌नुङ्‌नि, हेॽनिङ्‌चा न्‍लेप्‍तिनिन्‍नि भोङ् एको खाॽलाना ताप्‍चेॽया लुचि,

२ “एको साहारबे निङ्‌वाफुमानुङ् मेङ्‌गिसिखुबा न्‍हाङ् याॽमिचिगा चेॽया मेखेम्‍खुबा, मेन्‍सोखुबा एको निरिक्‍राङ्‌बा वाया॥

३ न्‍ना साहारबे एको लाङ्‌निमा चा वाया॥ न्‍ना लाङ्‌निमा निरिक्‍राङ्‌बागाबे खेसाङ् ‘का खिमा लाप्‍खुबानुङ् आका उलुम्‍बे निरिक चोक्‍ताब्‍या’ भोङ् लुनेसुक्‍सा॥

४ न्‍ना निरिक्‍राङ्‌बाङा ओन्‍दाङ्-ओन्‍दाङ् गो लाङ्‌निमागा चेॽया खेम्‍माइ ङ्‌खेप्‍सुन, ङ्‌खाॽनिङ्‌गो मिहेक्‍साङ् उङा उनिङ्‌वाबे खाॽला मिता, ‘का निङ्‌वाफुमा नुङ् चा ङ्‌गिसिमेङान, याॽमिचि चा न्‍स्‍वान्‍चिङान, उङ्‌चि चेॽया चा ङ्‌येन्‍वाङान॥

५ ङ्‌खाॽनिङ्‌गो ना लाङ्‌निमाङा तुक्‍नुङ् तुखि पियाङ्‌नाङा नागा निरिक चोङ्‌बिॽमा तायाना, मानुङ्‌गो न्‍ना तान्‍नुङ्‌मेहोङ् तुखि पिन्‍सिमेङ्‌ना॥’”

६ न्‍हाङा हाङ्‌बा येसुङा लुचि, “खेप्‍सानुम, न्‍ना इसिॽना निरिक्‍राङ्‌बाङा इ कामासिम्‍मेॽना॥

७ ङ्‌खाॽलामाङ् निङ्‌वाफुमाङा उङ्‌नुङ् सेॽनि-लेॽनि हाप्‍साङ् पार्थाना चोक्‍खुबा उका याॽमिचिगा निरिक न्‍जोक्‍तुबिवान्‍चिन्‍हायि? इना उङा निरिक मेन्‍जोङ्‌बिॽले खेप्‍सुनेस्‍वाहा से लोप्‍पि?

८ का न्‍निङ्‌दा लुमेॽनेनिन, निङ्‌वाफुमाङा उका याॽमिचि हानि निरिक चोक्‍तुबिवाचिहा॥ ङ्‌खाॽनिङ्‌गो याॽमिगा उच्‍या ताम्‍दाङ्‌फुमाबे ताम्‍मेॽनिङ् इना उङा बिस्‍वास चोक्‍खुबाचि तुप्‍स्‍वाच्‍याहा लोप्‍पि?”

फारिसि नुङ् तिरो पोक्‍खुबागा ताप्‍चेॽया

९ कासे धार्मोतिङान मिखुबा नुङ् हेकोहा याॽमिचि मि मिखुबा याॽमिचि येसुङा ना ताप्‍चेॽया लुचि,

१० “हिप्‍पाङ् याॽमिचि निङ्‌वाफुमापाङ्‌बे पार्थाना चोक्‍से ख्‍याचि॥ ङ्‌खाचि एको फारिसि नुङ् हेकोना तिरो पोक्‍खुबा सायाचि॥

११ फारिसि ओतोखुमाक येबाहोङ् उनिङ्‌वाबे खाॽला कासाङ् पार्थाना चोगा, ‘ओ निङ्‌वाफुमा आप्‍पा, का न्‍दा नुनिङ्‌वा पिम्‍मेॽनेन, इजाङ्‌बाङ्‌निङ् का हेकोहा याॽमिचि लोॽवा पोहोङ् नुङ् याॽमिचि इसिखुबा मेॽङान, का ब्‍याभिचार चा न्‍जोगामाङान, न्‍हाङा ना तिरो पोक्‍खुबा लोॽवाना चा मेॽङान्‍ना॥

१२ का ला लेन्‍बे हिप्‍मा उपाबास युङ्‌मेङ् न्‍हाङ् का चोगुङ्‌हा नुङ् तोक्‍तुङ्‌हा घाक्‍थोक्‍का दासाम्‍सा पिम्‍मेॽनेन॥’

१३ “ङ्‌खाॽनिङ्‌गो न्‍ना तिरो पोक्‍खुबा च्‍हेन माङ्‌दु येबाहोङ् वालोकपोटि चा मेन्‍सोॽले उछात्‍ति उप्‍साङ्, हाप्‍साङ् खाॽला काया, ‘ओ निङ्‌वाफुमा आप्‍पा, का दाया चोगाङ्, का गो पापिङान!’

१४ का न्‍निङ्‌दा लुमेॽनेनिन, न्‍ना फारिसि हाक्‍निङ् तिरो पोक्‍खुबा च्‍हेन धार्मोति लेक्‍साहोङ् उपाङ्‌बे लासाना॥ इसाङा का माडाङान कामे, न्‍ना मिना लेङ्‌मे न्‍हाङ् का मिङाना काखुबा च्‍हेन मा लेङ्‌मे॥”

येसुङा पिछानाछाचि आसिक पिचिहा

(मात्‍ति १९:१३-१५; मार्कुस १०:१३-१६)

१५ येसुगा उमुक्‍ङा तोक्‍तिचिहोङ् आसिक पिचिनिभोङ् याॽमिचिङा उङ्‌चि पिछानाछाचि येसुगाबे न्‍दाचि॥ खा न्‍निसुहोङ् येसुगा चेलाचिङा ङ्‌खाचि न्‍थिन्‍दुचि॥

१६ ङ्‌खाॽनिङ्‌गो येसुङा ङ्‌खा पिछानाछाचि काचिहोङ् उका चेलाचि खाॽला लुचि, “पिछानाछाचि काबे आप्‍मा पियानुम्‍चिम, ङ्‌खाचि ङ्‌ङोन्‍दानुम्‍चिम्‍निन इजाङ्‌बाङ्‌निङ् निङ्‌वाफुमागा राज्‍या गो खाॽलाहाचिगा लागिमाङ् ओम॥

१७ जेप्‍पा का न्‍निङ्‌दा लुमेॽनेनिन, इसाङा पिछानाछाचिङा लोॽवा निङ्‌वाफुमागा राज्‍या सुइकार न्‍जोग्‍वान, न्‍ना याॽमि हेॽनिङ्‌चा न्‍नाबे उमा न्‍दोक्‍त्‍वान्‍ना॥”

थुङ्‌दुना तायेन्‍राङ्‌बा

(मात्‍ति १९:१६-३०; मार्कुस १०:१७-३१)

१८ एको तायेन्‍राङ्‌बाङा येसु छिम्‍दु, “ओ नुनुङ् चिन्‍खुबा, हेॽनिङ्‌चा मेन्‍सिमाना हिङ्‌लुङ् तोक्‍मागा का इचोक्‍ङा?”

१९ येसुङा न्‍ना पोलोवा पि, “इजाङ् का नुराङ्‌बा लुमेङ्‌गाना? नुराङ्‌बा गो निङ्‌वाफुमा सेॽना॥

२० निङ्‌वाफुमागा ब्‍यावास्‍थाबेॽहा आग्‍गे गो न्‍दा था वान्‍ने, ब्‍याभिचार मेन्‍जोक्‍मा, याॽमिचि मेन्‍सिमाचि, मेङ्‌खुमा, मेन्‍हा चेॽयाबे इसा चा आप्‍दिक मेएम्‍माचि न्‍हाङ् पा-मा आदार चोक्‍माचि॥”

२१ न्‍ना याॽमिङा पोलोवा पि, “ङ्‌खा घाक आग्‍गे गो का पिछा न्‍हाङ्‌तोमाङ् येनुक्‍तुक्‍सुङ्॥”

२२ खा खेप्‍सुहोङ् येसुङा न्‍ना याॽमि खाॽला लु, “न्‍दा चोक्‍माना काम हाकुचा एको वेॽना, न्‍दानुङ् वेॽहा घाक्‍थोक इनुचोघोङ् इहाचा मेवाखुबा तुखिसुम्‍बाचि हाप्‍सुबिचि, न्‍हाङ् न्‍दा वालोकपे याङ्सा तोक्‍त्‍वाघा, न्‍हाङा न्‍दा आहेक्‍साङ् लाचोगा॥”

२३ ङ्‌खाॽनिङ्‌गो खा चेॽया खेप्‍सुहोङ् न्‍ना तायेन्‍राङ्‌बाङा उनाचिक कुइम चोगु, इजाङ्‌बाङ्‌निङ् उङ् इब्‍बे-इब्‍बे थुङ्‌दुना याॽमि सा॥

२४ न्‍हाङा येसुङा न्‍ना याॽमि सोसाङ्a खाॽला काया, “थुङ्‌दुहा याॽमिचि निङ्‌वाफुमागा राज्‍याबे उमा इखिङ् छाक्‍हा!

२५ थुङ्‌दुना याॽमि निङ्‌वाफुमागा राज्‍याबे उमा हाक्‍निङ्‌गो ओओक लुॽमेगा होङ्‌बे उमा साजिलो लेङ्‌मेॽना॥”

२६ खा चेॽया खेम्‍खुबाचिङा येसु न्‍छिम्‍दु, “ङ्‌खाॽलाभोङ् इसाङा मुक्‍ति तोक्‍मा यास्‍वाना?”

२७ उङा ङ्‌खाचि खाॽलाना पोलोवा पिचि, “याॽमिचिङा चोक्‍मा मेयामाहा काम चा निङ्‌वाफुमाङा च्‍हेन चोक्‍मा यास्‍वाहा॥”

२८ न्‍हाङा पात्‍तुरुसङा लु, “कानिङ् गो घाक्‍थोक नाओम्‍ङाहोङ् ङ्‌गा हेक्‍साङ् लामिमिङ्॥”

२९ येसुङा ङ्‌खाचि खाॽला लुचि, “जेप्‍पा का न्‍निङ्‌दा लुमेॽनेनिन, इसाङा निङ्‌वाफुमागा लागि उपाङ्, उहिङ्‌खुमा, उप्‍पा-उमा, उफुउनुन्‍छा, उच्‍याचि नाॽवाचि,

३० न्‍नाङा ना हिङ्‌लुङ्‌बे ङ्‌खा हाक्‍निङ्‌चा पेक तोक्‍त्‍वा, न्‍हाङ् तायेॽना युगपे च्‍हेन मेन्‍सिमाना हिङ्‌लुङ् तोक्‍त्‍वा॥”

येसुङा फेरि उङ् सिमाना उतुम्‍बे लुचिहा

(मात्‍ति २०:१७-१९; मार्कुस १०:३२-३४)

३१ येसुङा उका एहि चेलाचि मियोरोक काहेतुचिहोङ् खाॽला लुचि, “खेप्‍सानुम, हाकु कानिङ् यारुसालेम्‍बे खेइहेक्‍सि॥ निङ्‌वाफुमाभाङ् चेक्‍खुबाचिङा याॽमिगा उच्‍यागा उतुम्‍बे न्‍छेप्‍तुहा घाक चेॽया न्‍नाबे पुरा लेङ्‌मेहा॥

३२ उङ् निङ्‌वाफुमा चिनामेन्‍दोक्‍खुबा जातिचिगा मुक्‍पे आमे, न्‍हाङ् ङ्‌खाचिङा उङ् खिजे न्‍जात्‍वा, इसिॽनुङ् न्‍जोग्‍वा, न्‍थोक्‍त्‍वा,

३३ कोर्राङा म्‍मोक्‍त्‍वा न्‍हाङ् न्‍सिस्‍वा, ङ्‌खाॽनिङ्‌गो उङ् सुम्‍ना लेन्‍बे स्‍यानाभाङ् हिङ्‌गिलिक लेङ्‌मेहोङ् पोङ्‌मे॥”

३४ ङ्‌खाॽनिङ्‌गो चेलाचिङा खा चेॽया एक्‍को चा ङ्‌ङासुनिन, इजाङ्‌बाङ्‌निङ् खा चेॽयागा तुम्‍बिला ङ्‌खाचिभाङ् चुमिॽयामासा, न्‍हाङामाङ् खा चेॽया उङ्‌चि निङ्‌वाबे मिॽयाङ् चा मिॽमा ङ्‌यासुनिन॥

येसुङा मिक्‍सुरुम्‍बा याॽमि नुमेतुना

(मात्‍ति २०:२९-३४; मार्कुस १०:४६-५२)

३५ इलेन येसु यारिहो बाङ्‌ना साहारगा उयुम्‍बे तासु॥ ङ्‌खिङ्‌बेला न्‍नाबे एको मिक्‍सुरुम्‍बा लाम्‍बुगा उयुम्‍बे युङाहोङ् नाङ्‌चामास्‍या॥

३६ न्‍नाङा प्‍याक याॽमिचि उयुम्‍भाङ् ङ्‌खेॽमास्‍याहा था तोक्‍तुचिहोङ् छिम्‍दुचि, “इले लेङ्‌मासिम्‍मेहा बा?”

३७ याॽमिचिङा न्‍लु, “नासारात बेॽना येसु नाहाङ् खेॽमासिम्‍मेॽना॥”

३८ खा चेॽया खेप्‍सुहोङ् न्‍ना मिक्‍सुरुम्‍बा खाॽला कासाङ् ओक्‍ता, “ओ हाङ् दाउदका उच्‍या येसु, का दाया चोगाङ्॥”

३९ ओन्‍दाङ्-ओन्‍दाङ् लाम्‍खुबाचिङा उङ् स्‍वाक वाया लुसाङ् न्‍थिन्‍दु, ङ्‌खाॽनिङ्‌गो न्‍ना झान खाॽला कासाङ् तुक्‍नुङ् ओक्‍ता, “ओ हाङ् दाउदका उच्‍याb येसु, का दाया चोगाङ्!”

४० येसु लाम्‍मास्‍यानुङ् येबाहोङ् “न्‍ना आयुम्‍बे तायानुम” लुचि॥ जोबो न्‍ना येसुगा उयुम्‍बे ताया न्‍हाङ् उङा छिम्‍दु,

४१ “का ङ्‌गा लागि इचोङ्‌बिॽनेन बाङ्‌ना मिम्‍मेकाना?”

न्‍ना मिक्‍सुरुम्‍बाङा लु, “हाङ्‌बा का निमा यासुङ्‌नि॥”

४२ न्‍हाङा येसुङा लु, “न्‍दा निमा याखुबा लेक्‍सा, इजाङ्‌बाङ्‌निङ् ङ्‌गा बिस्‍वासङा न्‍दा नुमेतामागाना॥”

४३ ङ्‌खिङ्‌बेलाक माङ् उङ् निमा याखुबा लेक्‍सा न्‍हाङ् निङ्‌वाफुमागा निङ् थेन्‍साङ् येसुगा हेक्‍साङ् लामा॥ खा न्‍निसुहोङ् घाक याॽमिचिङा चा निङ्‌वाफुमागा निङ् न्‍थेन्‍दु॥

a 

१८:२४ इखिङ् गिरिक बाइबोलचिबे च्‍हेन “न्‍ना थुङ्‌दुना तायेन्‍राङ्‌बाङा उनाचिक लेएन्‍दुना निसुहोङ्” भोङ्‌चा छेप्‍तामा॥

b 

१८:३९ हाङ् दाउद छोङ्‌गा येसु

येसु नुङ् तिरो पोक्‍खुबा जाखायास

१९

१ येसु यारिहो साहार लेङ्‌साङ् खेॽमास्‍या॥

२ न्‍ना साहारबे जाखायास बाङ्‌ना एको थुङ्‌दुना याॽमि वाया, उङ् तिरो पोक्‍खुबाचिगा हाङ्‌गुम्‍बा साया॥

३ उङा येसु इसा ओमभोङ् सोॽमा मितु, ङ्‌खाॽनिङ्‌गो उङ् नेप्‍नेप्‍ना साया, न्‍हाङा प्‍याक याॽमिचिङा ङ्‌ङेप्‍तिहोङ् येसु निमा ङ्‌यासुन॥

४ न्‍हाङा येसु सोॽमाभोङ् उङ् ओन्‍दाङ्-ओन्‍दाङ् लुक्‍साङ् ख्‍याहोङ् एको वेक्‍पुगा सिङ्‌छोङ्‌बे थाङा॥ इजाङ्‌बाङ्‌निङ् येसु न्‍ना लाम्‍बुभाङ् खेॽमास्‍या॥

५ येसु न्‍ना ठोङ्‌बे तायाब्‍याहोङ् तो जाखायास सोहोङ् खाॽला लु, “ओ जाखायास, हानि मो उक्‍सा, इजाङ्‌बाङ्‌निङ् हेन का म्‍बाङ्‌बे वामेङ्‌ना॥”

६ जाखायास सोलोक चोन्‍सिसाङ् मो उक्‍सा, न्‍हाङा येसु उपाङ्‌बे तिक्‍तेहेतुहोङ् स्‍वागात चोगु॥

७ खा न्‍निसुहोङ् घाक याॽमिचिङा “ना याॽमि गो पापिगा पाङ्‌बेॽले बास याक्‍से ख्‍याना” भोङ् बुजुङ्‌बुजुङ् ङ्‌गाया॥

८ जाखायास उपाङ्‌बे चेङ् पोगाहोङ् येसु खाॽला लु, “हाङ्‌बा खेप्‍सु, हाकु का आका याङ्‌सागा उचाबेलेक तुखिसुम्‍बाचि हाप्‍सुबिवाङ्‌चिङ्, न्‍हाङ् याॽमिचिभाङ् लेम्‍चासाङ्, थिन्‍साङ् प्‍याक याङ् पोगुक्‍सुङ्‌हा भोङ्, का ङ्‌खाचिगा ना गुना लासुबिवाङ्‌चिङाहा॥”

९ येसुङा जाखायास लु, “हेन निङ्‌वाफुमाङा ना पाङ्‌बेॽहा याॽमिचि मुक्‍ति पिक्‍सुचिहा, इजाङ्‌बाङ्‌निङ् ना चा आब्‍राहामगा सान्‍तानमाङ् ओम॥

१० याॽमिगा उच्‍या म्‍मासाब्‍याहाचि योक्‍से नुङ् मुक्‍ति पिसे तायामाङ्‌ना॥”

साम्‍याङ् याङ्‌गा ताप्‍चेॽया

(मात्‍ति २५:१४-३०)

११ येसुङा लुचिहा चेॽया ङ्‌खाचिङा ङ्‌खेम्‍मास्‍या॥ ङ्‌खिङ्‌बेला येसु यारुसालेम साहारगा उयुम्‍बे तायाब्‍यामासा॥ याॽमिचिङा निङ्‌वाफुमागा राज्‍या येसु यारुसालेम तास्‍वाहोङ् सोलोक तामेॽनाभोङ् म्‍मितामासा॥ ङ्‌खा चेॽया था तोक्‍तुहोङ् उङा ङ्‌खाचि एको खाॽलाना ताप्‍चेॽया लुचि,

१२ “एको थुङ्‌दुना याॽमि उका खाम्‍युक्‍का हाङ् लेङ्‌दाराॽमागा एको माङ्‌दुना खाम्‍युक्‍पे ख्‍या॥a

१३ उङ् खेॽमाहाक्‍निङ् ओन्‍दाङ् एखेङ् उका नोकारचि काचिहोङ् एको-एको साम्‍याङ्‌गा याङ् पिसाङ् खाॽला लुचि, ‘का मेलान्‍दाराॽले सोम्‍मा खा याङ्‌ङा बेपार चोगानुम॥’

१४ ङ्‌खाॽनिङ्‌गो उका खाम्‍युक बेॽहा याॽमिचिङा च्‍हेन उङ् साप न्‍थाक्‍तुक्‍सानिन, न्‍हाङ् उङ् खेब्‍याहोङ् खाॽला लुसे हाङ्‌लाम्‍बाचि म्‍बाक्‍सुचि, ‘ना याॽमि आनिङ्‌गा लागि हाङ् न्‍लेङ्‌निन्‍नि॥’

१५ “हेक्‍साङ् न्‍ना याॽमि हाङ् लेक्‍साहोङ्‌माङ् लासाराया॥ तायाब्‍याहोङ् सोलोक उङा याङ् पिओचिहा नोकारचिङा बेपार न्‍जोगुहोङ् इखिङ् याङ् ङ्‌ङुबुहा भोङ् छिम्‍मागा काचि॥

१६ इम्‍ना नोकारङा तायाहोङ् खाॽला लु, ‘आहाङ्‌बा, न्‍दा पिॽयाङ्‌गाना एको साम्‍याङ् याङ्‌ङा हेकोहा एखेङ् याङ् उबुक्‍सुङ्‌चिङ्‌हा॥’

१७ “ह्‌वाङ्‌बाङा न्‍ना लु, ‘सेब्‍बास! न्‍दा उचुन्‍ना नोकारगान, न्‍दा मिना चेॽयाबे चा बिस्‍वासिलो लेक्‍सागा, हाकु का न्‍दा एखेङ् साहारचिगा तायेन्‍राङ्‌बा चोङ्‌मेॽनेन्‍ना॥’

१८ हिम्‍ना नोकार तायाहोङ् लु, ‘आहाङ्‌बा, न्‍दा पिॽयाङ्‌गाना एको याङ्‌ङा हेकोहा फा याङ् उबुक्‍सुङ्‌चिङ्‌हा॥’

१९ न्‍हाङा न्‍ना लु, ‘न्‍दा चा फा साहारगा तायेन्‍राङ्‌बा चोङ्‌मेॽनेन्‍ना॥’

२० “न्‍हाङा हेकोना नोकार तायाहोङ् लु, ‘आहाङ्‌बा, ङ्‌गा याङ् न्‍हे वेॽना॥ ना का तेक्‍पे छुङुङ्‌होङ् चुमुक्‍साङ्‌ना॥

२१ का न्‍दानुङ् किसिताङ् इजाङ्‌बाङ्‌निङ् न्‍दा छाक्‍ना याॽमिगान॥ न्‍दा गो म्‍बिन्‍चिगान्‍हा चा नाक्‍त्‍वाचिगा, न्‍दा ङ्‌होयेतुगान्‍हा ठोङ्‌भाङ् चा चाचिॽया खोप्‍स्‍वागा॥’

२२ “हाङ्‌ङा न्‍ना लु, ‘ओ इसिॽना नोकार, ङ्‌गा चेॽयाभाङ्‌माङ् का ङ्‌गा निरिक चोङ्‌बिॽमेॽनेन्‍ना॥ म्‍बिन्‍चिङान्‍हा चा नाक्‍खुबा, न्‍हाङ् ङ्‌होयेतुङान्‍ना ठोङ्‌भाङ् चा खोम्‍खुबा का छाक्‍ना याॽमिङान भोङ् न्‍दा था वायामा,

२३ ङ्‌खाॽलाभोङ् न्‍दा आका याङ् इजाङ् उच्‍याबे न्‍दिसुगान्‍ना? उच्‍याबे तिसुक्‍सागानिङ्‌बि का लासारायाङ्‌निङ् आका याङ्‌गा उच्‍या गो तोक्‍तुङ्‌बि॥’

२४ “न्‍हाङा हाङ्‌ङा न्‍नाबे ङ्‌येबाहाचि खाॽला लुचि, ‘न्‍नानुङ् वेॽना याङ् नाप्‍तानुम्‍घोङ् एखेङ् याङ् वाखुबा पियानुम॥’

२५ ङ्‌खाचिङा न्‍लु, ‘आहाङ्‌बा उका गो एखेङ् याङ् ङ्‌ङोॽह्‌याचि!’

२६ हाङ्‌ङा खाॽला लुचि, ‘का न्‍निङ्‌दा लुमेॽनेनिन, इसानुङ् वान्‍ने, न्‍ना हाकुचा प्‍याक पिम्‍मे, ङ्‌खाॽनिङ्‌गो इसानुङ् मान, न्‍नाभाङ् मिॽयाङ् वायाहा चा नाप्‍निमे॥

२७ हाकु का हाङ् लेक्‍साङ्‌ना साप मेन्‍थाक्‍खुबा आसात्‍तुरचि नाबे तायानुम्‍चिम्‍घोङ् आयुम्‍बे सिसानुम्‍चिम॥’”

यारुसालेम्‍बे येसु स्‍वागात न्‍जोगुना

(मात्‍ति २१:१-११; मार्कुस ११:१-११; युहान्‍ना १२:१२-१९)

२८ ना ताप्‍चेॽया लुइचिहोङ् येसु यारुसालेम पोटि लाचोगा॥

२९ उङ् बेथ्‍फागे नुङ् बेथानि तेन्‍गा उयुम्‍बेॽना जाइतुन बाङ्‌ना कोङ्‌गुबे तासु॥ न्‍हाङा हिप्‍पाङ् उका चेलाचि खाॽला लुचिहोङ् पाक्‍सुचि,

३० “युयुन्‍ना तेन्‍बे ख्‍याचि, न्‍नाबे न्‍जिङ्‌दा खिङ् सोम्‍मा इसाङा चा ङ्‌युक्‍तुनिन्‍ना गाधागा उच्‍या छुयानेसाना तुम्‍मेचुगा॥ न्‍ना फुक्‍साचुघोङ् न्‍हे तायाचु॥

३१ याॽमिचिङा ‘ना इजाङ् फुङ्‌मेचुगाना?’ लुयाचिगा भोङ्, ‘हाङ्‌बा चाहाबा चोगामाना’ भोङ् लुयाचुचि॥”

३२ ङ्‌खा हिप्‍पाङ् चेलाचि तेन्‍बे ख्‍याचि, न्‍हाङ् येसुङा लुचिहा लोॽवा उङ्‌चिङा छुयामासाना गाधागा उच्‍या तुप्‍साचु॥

३३ ङ्‌खाचिङा न्‍ना फुङ्‌मास्‍याचिनिङ् उह्‌वाङ्‌बाचिङा न्‍छिम्‍दुचि, “ना इजाङ् फुङ्‌मासिम्‍मेचिघा, ह्‌या?”

३४ ङ्‌खाचिङा लुयाचुचि, “ना हाङ्‌बा चाहाबा चोगामाना॥”

३५ न्‍हाङा उङ्‌चिङा न्‍ना गाधा खेताचुहोङ् न्‍नागा उमिसिङ्‌बे उङ्‌चि फोॽमा थिक्‍साचुचि न्‍हाङा येसु न्‍ना छोङ्‌बे थाङ्‌मेताचु॥

३६ येसु खेॽमास्‍यानिङ् याॽमिचिङा उङ् आदार चोक्‍मागा उङ्‌चिगा फोॽमाचि लाम्‍बुबे न्‍थिक्‍सुबि॥

३७ येसु जाइतुन कोङ्‌गुगा उइमालाङ्‌नाबे तायाब्‍यानिङ् उङा चोगुहा आच्‍चाम्‍माहा काम म्‍मितुहोङ् घाक याॽमिचिङा चोन्‍सिसाङ् माडा सेम्‍लाङा निङ्‌वाफुमागा निङ् थेम्‍मा न्‍दारोक्‍तु–

३८ “हाङ्‌बा निङ्‌वाफुमागा उनिङ्‌बे ताखुबा हाङ्

इखिङ् आसिक तोक्‍खुबा ओम!

वालोकपे हाङ्‌हाङ् लेङ्‌नि,

न्‍हाङा निङ्‌वाफुमागा माहिमा लेङ्‌नि॥”

३९ ङ्‌खाॽनिङ्‌गो प्‍याक याॽमिचिगा लुम्‍बे ङ्‌वाह्‌या एको हिप्‍पाङ् फारिसिचिङा येसु न्‍लु, “चिन्‍खुबा, ङ्‌गा चेलाचि स्‍वाक वायानिभोङ् लुचि॥”

४० येसुङा पोलोवा पिचि, “का न्‍निङ्‌दा लुमेॽनेनिन, खाचि स्‍वाक ङ्‌वायाभोङ् गो लुङ्‌खाक्‍चि ले ङ्‌ङोङ्‌मेहा॥”

येसु यारुसालेम्‍गा लागि हाबाना

४१ येसु यारुसालेम साहारगा उयुम्‍बे तायाब्‍यानिङ् न्‍ना साहार निसुहोङ् हाबा न्‍हाङा खाॽला काया,

४२ “ओ यारुसालेमबेॽहा याॽमिचि, न्‍निङ्‌दा हेन हाङ्‌हाङ् इमिन तोक्‍माना भोङ् निसुम्‍गानिङ्‌बि उचुन लेक्‍साबि! ङ्‌खाॽनिङ्‌गो न्‍निङ्‌दा न्‍निसुम्‍गान॥

४३ हाकु खाॽलाहा लेन न्‍दामे, न्‍निङ्‌गा सात्‍तुरचिङा न्‍निङ्‌दा यो-खे, तो-मो घाकपाहाङ् खिरिरि ओन्‍दिॽवाघोङ् छेक्‍तिॽवागा॥

४४ ङ्‌खाचिङा यारुसालेम नुङ् न्‍नाबे वाखुबा घाक याॽमिचि नास चोगिॽवागा॥ ङ्‌खाचिङा एको लुङ्‌खाक चा मेयुङ्‌ले घाक ङ्‌होराक्‍स्‍वा, इजाङ्‌बाङ्‌निङ् निङ्‌वाफुमा न्‍निङ्‌दा हिङ्‌मेसे तायाना बेला चिनातोक्‍मा ङ्‌यासुम्‍गान॥”

येसु निङ्‌वाफुमापाङ्‌बे

(मात्‍ति २१:१२-१७; मार्कुस ११:१५-१९; युहान्‍ना २:१३-२२)

४५ न्‍हाङा येसु निङ्‌वाफुमा पाङ्‌गा चाराम्‍बे ख्‍या न्‍हाङ् उङा न्‍नाबे बेपारिचि खाॽला लुसाङ् लोन्‍धाक्‍सुचि,

४६ “धार्मासाप्‍लाबे खाॽला छेप्‍तामा, ‘आपाङ् पार्थाना चोक्‍माना पाङ् लेङ्‌मेॽना’ ङ्‌खाॽनिङ्‌गो न्‍निङ्‌दा ना खुसुबाङ्‌चिगा लुङ्‌ढाङ्‌ले चोगुक्‍सुम्‍गाना॥”

४७ न्‍हाङा येसुङा लेन्‍गा लेन निङ्‌वाफुमापाङ्‌बे चिन्‍दुचि॥ ङ्‌खाॽनिङ्‌गो खाङ्‌खाङ् हाङ्‌खुबाचि, धार्मासाप्‍ला चिन्‍खुबाचि नुङ् हेकोहा हाङ्‌गुम्‍बाचिङा उङ् सिमा ङ्‌योगु॥

४८ ङ्‌खाॽनिङ्‌गो ङ्‌खाचिङा हेॽनेचा माउका न्‍दोक्‍तुनिन, इजाङ्‌बाङ्‌निङ् घाक याॽमिचिङा उङा चिन्‍दुचिहा चेॽया खेम्‍मा साप न्‍थाक्‍तु॥

a 

१९:१२ ङ्‌खिङ्‌बेला रोमि हाङ्‌गा तायेन्बे प्‍याक खाम्‍युकचि ङ्‌वाया॥ ङ्‌खाबे राज्‍या चोक्‍खुबा घाक्‍ङा रोमि हाङ्‌गा तायेन्बे युङ्‌माहोङ् राज्‍या चोक्‍माहा साया॥

येसुगा चोक्‍तोक्‍का उतुम्‍बे छिम्‍योक

(मात्‍ति २१:२३-२७; मार्कुस ११:२७-३३)

२०

१ इलेन येसुङा निङ्‌वाफुमा पाङ्‌गा चाराम्‍बे याॽमिचि चिन्‍साङ् नुसाला खेम्‍मेॽमास्‍या॥ ङ्‌खिङ्‌बेला धार्मासाप्‍ला चिन्‍खुबाचि, खाङ्‌खाङ् हाङ्‌खुबाचि नुङ् हेकोहा हाङ्‌गुम्‍बाचि न्‍नाबे न्‍दायाहोङ् येसु न्‍छिम्‍दु,

२ “कानिङ् लुया, न्‍दा हेॽना चोक्‍तोकङा खा काम चोक्‍मा सिम्‍मेकाना? ना चोक्‍तोक इसाङा पियागाना?”

३ येसुङा ङ्‌खाचि खाॽलाना पोलोवा पिचि, “का चा न्‍निङ्‌दा एको चेॽया छिम्‍मेॽनेनिन, का पोलोवा पिया॥

४ युहान्‍नाङा बाप्‍तिस्‍मा पिॽमाना चोक्‍तोक हेॽनाहाङ् तोक्‍तुना? निङ्‌वाफुमाभाङ् येम, याॽमिचिभाङ् येम?”

५ खा ङ्‌खेप्‍सुहोङ् उङ्‌चि-उङ्‌चि खाॽला कामा न्‍दारोक्‍तु, “हाकु कानिङ् इ लुम? निङ्‌वाफुमाभाङ् लुम्‍बाङ्‌निङ् ‘इजाङ् उङ् बिस्‍वास न्‍जोगुम्‍गान्‍ना?’ भोङ् छिम्‍मे॥

६ याॽमिभाङ् लुम्‍बाङ्‌निङ् खा न्‍छुप्‍साहा याॽमिचिङा लुङ्‌खाक्‍ङा लेम्‍सिमे, इजाङ्‌बाङ्‌निङ् ङ्‌खाचिङा युहान्‍ना निङ्‌वाफुमाभाङ् चेक्‍खुबाभोङ् जेप्‍पागा बिस्‍वास न्‍जोग्‍वा॥”

७ न्‍हाङामाङ् ङ्‌खाचिङा येसु न्‍लु, “इस्‍साङ्, हेॽनाहाङ् तोक्‍तुना कानिङ् था मान्‍ना॥”

८ ङ्‌खोङ् येसुङा चा खाॽला लुचि, “ङ्‌खाॽलाभोङ् का चा हेॽनाहाङ् चोक्‍तोक तोक्‍तुङ्‌होङ् खा काम चोक्‍मासिम्‍मेङ्‌ना, न्‍निङ्‌दा न्‍लुमेॽनेनिन्‍हा॥”

सिम्‍लेॽमाङ्‌हाम आध्‍या चोक्‍खुबा याॽमिचि

(मात्‍ति २१:३३-४६; मार्कुस १२:१-१२)

९ न्‍हाङा येसुङा याॽमिचि खाॽलाना ताप्‍चेॽया लुचि, “एको याॽमिङा लाम्‍धाङ्‌बे सिम्‍लेॽमाङ् एन्‍दु, न्‍हाङ् न्‍ना सिम्‍लेॽमाङ्‌हाम आध्‍याबे याॽमिचि पिओचिहोङ् प्‍याक लेन्‍गा लागि उङ् हेकोना खाम्‍युक्‍पे ख्‍या॥

१० सिम्‍लेॽमाङ् तुमाहोङ् ह्‌वाङ्‌बाङा उभाक लाल्‍लासे एको उका नोकार पाक्‍सु॥ ङ्‌खाॽनिङ्‌गो ङ्‌खा याॽमिचिङा न्‍ना म्‍मोक्‍तुहोङ् इहाचा मेम्‍बिॽले खाॽला न्‍लासाहाक्‍सु॥

११ न्‍हाङा लाम्‍धाङ्‌गा ह्‌वाङ्‌बाङा हेकोना नोकार चा पाक्‍सु, ङ्‌खाचिङा न्‍ना चा म्‍मोक्‍तु न्‍हाङ् इसिॽनुङ् न्‍जोगुहोङ् इहाचा मेम्‍बिॽले न्‍लासाहाक्‍सु॥

१२ न्‍हाङा उङा फेरि हेकोना नोकार पाक्‍सु॥ ङ्‌खाचिङा न्‍ना चा सिमानाहिङ्‌मा न्‍जोगुहोङ् सिम्‍लेॽमाङ्‌हामभाङ् न्‍लोधाहाक्‍सु॥

१३ “खिङ् लेक्‍साब्‍याहोङ् सिम्‍लेॽमाङ्‌हाम्‍गा ह्‌वाङ्‌बाङा काया, ‘हाकु का इचोक्‍ङा? आलुङ्‌मा तुक्‍तुङ्‌ना आच्‍या पाक्‍स्‍वाङ्‌ना, ङ्‌खाचिङा उङ् गो आदार न्‍जोग्‍वाना लोप्‍पि॥’

१४ ङ्‌खाॽनिङ्‌गो ङ्‌खा आध्‍या चोक्‍खुबा याॽमिचिङा उङ्‌चि ह्‌वाङ्‌बागा उच्‍या तायेॽना न्‍निसुहोङ् खाॽला साल्‍लाहा न्‍जोगा, ‘न्‍ना तायेॽना सिम्‍लेॽमाङ्‌हाम्‍गा ह्‌वाङ्‌बागा उच्‍या ओम॥ आबानि, कानिङ् न्‍ना सिसुम न्‍हाङ् न्‍नागा याङ्सा घाक एङ्‌गा लेङ्‌मेहा॥’

१५ न्‍हाङ् ङ्‌खाचिङा उङ् सिम्‍लेॽमाङ्‌हामभाङ् न्‍लोन्‍धेतुहोङ् न्‍सिसु॥”

येसुङा छिम्‍दुचि, “हाकु न्‍ना सिम्‍लेॽमाङ्‌हाम्‍गा ह्‌वाङ्‌बाङा ङ्‌खाचि इचोग्‍वाचिहा लोप्‍पि?

१६ का न्‍निङ्‌दा लुमेॽनेनिन, उङ् तामेहोङ् ङ्‌खा आध्‍या चोक्‍खुबाचि घाक सिस्‍वाचि, न्‍हाङ् सिम्‍लेॽमाङ्‌हाम हेकोहा याॽमिचि पिवाचि॥”

खा ङ्‌खेप्‍सुहोङ् याॽमिचिङा ङ्‌गाया, “ङ्‌खाॽला गो हेॽनिङ्‌चा न्‍लेङ्‌निन्‍नि॥”

१७ येसुङा ङ्‌खाचि सोसाङ् खाॽला लुचि, “ङ्‌खाॽला न्‍लेक्‍सान्‍भोङ् धार्मासाप्‍लाबे छेप्‍ताना खा चेॽया इमिन आमेॽमाहाचि?

‘लुङ्‌छेङ्‌बाचिङा काम लान्‍जोङ्‌मेन्‍ना ङ्‌गायाहोङ् ल्‍लेप्‍ताहाक्‍सुना लुङ्‌खाकमाङ् सुरगा मुक्‍खे लुङ्‌खाक लेक्‍साना॥’

१८ “न्‍ना लुङ्‌खाक छोङ्‌बे आॽनुङ्‌खुबा घाक टुकुरा-टुकुरा न्‍लेङ्‌मे, न्‍हाङ् इसा छोङ्‌बे न्‍ना लुङ्‌खाक आॽनुङ्‌मे न्‍ना पिच्‍चिक-वाच्‍चिक लेङ्‌मेॽना॥”

१९ धार्मासाप्‍ला चिन्‍खुबा नुङ् खाङ्‌खाङ् हाङ्‌खुबाचिङा खा चेॽया उङ्‌चिगा बिरुद्‌दाबे येसुङा लुचिहा ओम बाङ्‌ना था न्‍दोक्‍तुहोङ् उङ् न्‍नाबेॽमाङ् लाप्‍मागा न्‍जोगु, ङ्‌खाॽनिङ्‌गो ङ्‌खाचि याॽमिचिनुङ् ङ्‌गिसिता॥

तिरो हुङ्‌माना उतुम्‍बे छिम्‍योक

(मात्‍ति २२:१५-२२; मार्कुस १२:१३-१७)

२० उङ्‌चिङा येसु स्‍वाक लाप्‍माभोङ् सुक्‍मा न्‍दारोक्‍तु॥ न्‍हाङ् एको हिप्‍पाङ् याॽमिचि “धार्मोति याॽमिचि लोॽवा लेक्‍सिखेइघोङ् उङा खोक्‍सिॽवाहा चेॽयाबे लाबानुम” न्‍लुचिहोङ् येसुगा चियो चोक्‍से म्‍बाक्‍सुचि॥ उङ्‌चिङा येसुङा खोक्‍सिहा चेॽयाबे लाप्‍माहोङ् रोमिचिगा माडा-खाङ्‌खाङ्‌बागा उमुक्‍पे पिॽमा भोङ् न्‍सुक्‍तुक्‍सा॥

२१ ङ्‌खाचि ङ्‌ख्‍याहोङ् येसु खाॽला न्‍छिम्‍दु, “चिन्‍खुबा, कानिङ् था वान्‍ने, न्‍दा ठिक चेङ्‌मेका न्‍हाङ् ठिक चिम्‍मेका, इसा चा तो-मो न्‍स्‍वान्‍चिगान, न्‍दा गो जेप्‍पागा निङ्‌वाफुमागा लाम्‍बु सोॽमेमेका॥

२२ कानिङ् रोमि हाङ् तिरो हुङ्‌मा ठिक्‍नायेम मेन्‍नायेम?”

२३ ङ्‌खाॽनिङ्‌गो येसुङा ङ्‌खाचिगा इसिॽना निङ्‌वा था तोक्‍तुहोङ् खाॽला लुचि,

२४ “का एको युप्‍पा याङ् सोप्‍मेता॥ नाबे इसागा नाक्‍सा नुङ् उनिङ् वेॽना?”

ङ्‌खाचिङा न्‍लु, “काइसारगा॥”

२५ उङा ङ्‌खाचि लुचि, “ङ्‌खाॽलाभोङ् हेखा काइसारगा ओम, ङ्‌खा उङ्‌माङ् पियानुम, न्‍हाङ् हेखा निङ्‌वाफुमागा ओम निङ्‌वाफुमा पियानुम॥”

२६ ङ्‌खाचिङा याॽमिचिगा युम्‍बे हेखाचा चेॽयाबे येसु फासाचोक्‍मा ङ्‌यासुनिन, न्‍हाङ् उङा पिचिहा पोलोवाबे म्‍माक्‍साब्‍याहोङ् स्‍वाक ङ्‌वाया॥

सिमाहोङ् हिङ्‌गिलिक लेङ्‌माना चेॽयागा उतुम्‍बे छिम्‍योक

(मात्‍ति २२:२३-३३; मार्कुस १२:१८-२७)

२७ याॽमि सिमाहोङ् हिङ्‌गिलिक न्‍लेक्‍सिवान्‍हा भोङ् मिखुबा सादुकि छुम्‍गा एको हिप्‍पाङ् याॽमिचि येसु वायानाबे न्‍दायाहोङ् उङ् खाॽलाना छिम्‍योक न्‍छिम्‍दु,

२८ “चिन्‍खुबा मोसाङा कानिङ् ब्‍यावास्‍थाबे खाॽला छेप्‍ताब्‍यामा, ‘इसा बाबु थाङ् छेङ्‌मेहोङ् उच्‍या मेवाले सिम्‍मे, न्‍नागा लाङ्‌निमा लेक्‍साना उहिङ्‌खुमा उका उमोटेङ्‌बाङा थाङ् छेङुहोङ् उफुगा लागि च्‍याचि तोक्‍चुचिनि॥’

२९ इमा ला फुनुन्‍छा ङ्‌वाया॥ ङ्‌खाचिबे तुम्‍ना थाङ् छेङाहोङ् उच्‍या मेवाले स्‍या,

३० न्‍हाङा छाॽलुम्‍बाङा लाङ्‌निमा उभाउजु थाङ् छेङु, ङ्‌खाॽनिङ्‌गो उङ् चा उच्‍या मेवाले स्‍या॥

३१ न्‍हाङा पाक्‍छालुम्‍बाङा थाङ् छेङु, उङ् चा उच्‍या मेवाले स्‍या॥ ङ्‌खाॽलामाङ् ङ्‌खा घाक फुनुन्‍छाचि उङ्‌चि भाउजुनुङ् थाङ् न्‍छेङा ङ्‌खाॽनिङ्‌गो च्‍या मेवाले घाक न्‍स्‍या॥

३२ हेक्‍साङ् न्‍ना मामु चा स्‍या॥

३३ हाकु सिमाहोङ् हिङ्‌गिलिक लेङ्‌मानिङ् न्‍ना मामु इसागा उहिङ्‌खुमा लेङ्‌मेॽना लोप्‍पि? इजाङ्‌बाङ्‌निङ् ङ्‌खा घाक्‍नुङ् उङ् थाङ् छेङामासा॥”

३४ येसुङा ङ्‌खाचि खाॽलाना पोलोवा पिचि, “ना कायुङ्‌लेन्‍बे वाखुबा याॽमिचि थाङ् न्‍छेङ्‌मे न्‍हाङ् न्‍छेङ्‌दुबिवाचि॥

३५ ङ्‌खाॽनिङ्‌गो न्‍स्‍याहाभाङ् हिङ्‌गिलिक न्‍लेक्‍साहोङ् वालोकपे खेॽमा लाइक न्‍लेक्‍साहा याॽमिचि च्‍हेन थाङ् न्‍छेङ्‌मेनिन न्‍हाङ् न्‍छेङ्‌दुबिवान्‍चिनिन चा॥

३६ ङ्‌खाचि फेरि हेॽनिङ्‌चा न्‍सिमेनिन, इजाङ्‌बाङ्‌निङ् वालोक्‍दुत्‍चि लोॽवा न्‍लेङ्‌मेहा॥ ङ्‌खाचि निङ्‌वाफुमाङा स्‍याहाभाङ् हिङ्‌गिलिक लेङ्‌मेतुचिहोङ् हेॽनिङ्‌चा मेन्‍सिमाना हिङ्‌लुङ् पिचिहाङा निङ्‌वाफुमागा उच्‍याचि न्‍लेङ्‌मे॥

३७ न्‍स्‍याहा याॽमिचि ङ्‌हिङ्‌मेहा बाङ्‌ना चेॽयागा पार्मान गो मोसाङा चा उचुन पियामा॥ उङा हाम्‍मास्‍याना बुट्‌टागा उतुम्‍बे छेप्‍तुनिङ् हाङ्‌बा निङ्‌वाफुमा, ‘आब्‍राहाम, इसाहाक नुङ् याकुबका निङ्‌वाफुमाभोङ् लुक्‍सु॥’

३८ उङ् गो न्‍स्‍याहाचिगा मेन्‍ना ङ्‌खाॽनिङ्‌गो हिङ्‌गिलिक्‍हाचिगा निङ्‌वाफुमा ओम, इजाङ्‌बाङ्‌निङ् निङ्‌वाफुमागा सोयाइबेको घाक हिङ्‌गिलिक्‍हाचि॥”a

३९ एकोहिप्‍पाङ् धार्मासाप्‍ला चिङ्‌खुबाचिङा येसु खाॽला न्‍लु, “चिन्‍खुबा, न्‍दा उचुन्‍ना पोलोवा पियाघा॥”

४० न्‍हाङा ङ्‌खा याॽमिचिङा येसु इहाचा चेॽया छिम्‍माना आट माङ् चोक्‍मा ङ्‌यासानिन॥

खिरिस्‍टका उतुम्‍बे छिम्‍योक

(मात्‍ति २२:४१-४६; मार्कुस १२:३५-३७)

४१ येसुङा ङ्‌खाचि छिम्‍दुचि, “याॽमिचिङा मुक्‍ति पिखुबा हाङ् खिरिस्‍ट इमिन दाउद हाङ्‌गा सान्‍तान भोङ् न्‍ल्‍वाना?

४२-४३ दाउदङा छेप्‍तुना छेम्‍गा छेप्‍ताप्‍पे उङा खाॽला कायामा–

‘हाङ्‌बा निङ्‌वाफुमाङा आका हाङ्‌बा लु,

ङ्‌गा सात्‍तुरचि ङ्‌गा न्‍लाङ्‌ङा

मेम्‍बाॽमेले सोम्‍मा

न्‍दा छुप्‍ताङ् आमुक पोटि युङा॥’

४४ “दाउदङा माङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ‘हाङ्‌बा’ ल्‍वानाभोङ् इमिन खिरिस्‍ट दाउदका सान्‍तान लुॽमाना?”

ब्‍यावास्‍था चिन्‍खुबाचिगा बिरुद्‌दाबे चेतावानि

(मात्‍ति २३:१-३६; मार्कुस १२:३८-४०)

४५ घाक याॽमिचिङा ङ्‌खेप्‍सुक्‍सानिङ्‌माङ् येसुङा उका चेलाचि खाॽला लुचि,

४६ “धार्मासाप्‍ला चिन्‍खुबाचिभाङ् थाङ्‌थाङ् वायानि॥ ङ्‌खाचिङा गो सोॽमेमागा लागि प्‍याक ओमेन आखुबा तेक ङ्‌वावाहोङ् कोॽमा म्‍मिमे, न्‍हाङ् बाजारबे याॽमिचिङा आदार चोक्‍होङ् सेमेॽनिभोङ् म्‍मिमे न्‍हाङ् याहुदि छुम्‍पाङ्‌बे नुङ् होक्‍ताबे उचुन्‍हा-उचुन्‍हा माम्‍माहा याॽमिचि युङ्‌माहा युक्‍थाम्‍बे युङ्‌मा ङ्‌योङ्‌मे॥

४७ ङ्‌खाचिङा लाङ्‌निमाचिगा घाक याङ्सा न्‍नाप्‍तेहेतुबिवाचि न्‍हाङ् सोॽमेमागा लागि केङ्‌गेहा पार्थाना न्‍जोङ्‌मे॥ ङ्‌खाॽलाहा याॽमिचिङा घाकहाक्‍निङ् माडा दान्‍डा न्‍दोक्‍त्‍वाना॥”

a 

२०:३८ याॽमि सिमे होङ्‌चा उका आत्‍मा न्‍सिमेन्‍ना॥

लाङ्‌निमागा भेटि

(मार्कुस १२:४१-४४)

२१

१ येसुङा निङ्‌वाफुमा पाङ्‌गा भेटि याङ्‌धाङ्‌बे थुङ्‌दुहा याॽमिचिङा भेटि ङ्‌ङेन्‍मास्‍याहा निसुचि॥

२ न्‍नाबे उङा एको तुखिसुम्‍मा लाङ्‌निमाङा चा ताबागा हिच्‍चि याङ् एन्‍दुचिहा निसु॥

३ खा निसुहोङ् येसुङा लुचि, “जेप्‍पा का न्‍निङ्‌दा लुमेॽनेनिन, ना तुखिसुम्‍मा लाङ्‌निमाङा घाकहाक्‍निङ् प्‍याक भेटि एन्‍दुक्‍सुहा॥

४ इजाङ्‌बाङ्‌निङ् खाचि घाक्‍ङा ङ्‌ङोन्‍दुहा याङ्‌साभाङ् भेटि ङ्‌ङेन्‍दुक्‍सु, ङ्‌खाॽनिङ्‌गो ना लाङ्‌निमा तुखिसुम्‍मा होङ्‌चा उका घाक्‍थोक चोक्‍माहा याङ् नाबे एन्‍दुक्‍सुहा॥”

येसुङा यारुसालेम निङ्‌वाफुमा पाङ्‌गा उतुम्‍बे लुचिहा

(मात्‍ति २४:१-१४; मार्कुस १३:१-१३)

५ इमा येसुगा चेलाचि निङ्‌वाफुमा पाङ्‌गा उतुम्‍बे खाॽला कासाङ् साला न्‍लेन्‍मास्‍या, “उचुन्‍माचेक्‍हा लुङ्‌खाक्‍चिङा चोगाना नुङ् निङ्‌वाफुमाबे न्‍दिसुहा भेटिङा सिङ्‌रा चोगाना ना निङ्‌वाफुमापाङ् इखिङ् उचुन्‍ना उङ्!” ङ्‌खाॽनिङ्‌गो येसुङा ङ्‌खाचि खाॽला लुचि,

६ “खाॽलाना लेन तामे, न्‍ना लेन लोप नाबे ङ्‌ङोताहा पाङ्‌चिगा एको लुङ्‌खाक छोङ्‌बे हेकोना लुङ्‌खाक चा मेयुङ्‌ले घाक ङ्‌होराहाक्‍स्‍वाचिहा॥”

७ ङ्‌खाचिङा न्‍छिम्‍दु, “चिन्‍खुबा, खा घाक हेॽनिङ् लेङ्‌मेहा? न्‍हाङ् खाॽला लेक्‍सेहेक्‍साहाभोङ् कानिङ् इमिन था तोक्‍माहा?”

८ येसुङा लुचि, “थाङ्‌थाङ् वायानि, न्‍निङ्‌दा इसाङा चा लेम्‍चामा ङ्‌यासिगान्‍नि, इजाङ्‌बाङ्‌निङ् प्‍याक याॽमिचि आनिङ्‌बे ‘निङ्‌वाफुमाङा पाक्‍साङ्‌ना मुक्‍ति पिखुबा हाङ् खिरिस्‍ट का ओमङान’ कासाङ् न्‍दामे न्‍हाङ् ‘हाकु ना कायुङ्‌लेन नास्टा लेङ्‌माना बेला तायाब्‍याना’ भोङ् लुइवागा, ङ्‌खाॽनिङ्‌गो ङ्‌खाचिगा हेक्‍साङ् लान्‍जोगानिन॥

९ माम्‍माहा लाडाइ नुङ् ङ्‌खियाहा न्‍दुयाहा चेॽया खेप्‍स्‍वाम्‍गानिङ् ङ्‌गिसितानिन, ङ्‌खा घाक चेॽया ओन्‍दाङ् इमिन्‍होङ्‌चा लेङ्‌मेहा॥ ङ्‌खाॽनिङ्‌गो ङ्‌खिङ्‌बेलाक्‍माङ् कायुङ्‌लेन नास्टा गो न्‍लेङ्‌मेन्‍ना॥”

१० येसुङा फेरि लुचि, “जातिगा बिरुद्‌दाबे जाति, नुङ् खाम्‍युक्‍का बिरुद्‌दाबे खाम्‍युक म्‍बोङ्‌मे॥

११ प्‍याक ठोङ्‌बे माम्‍माहा लुक्‍लिबा ङ्‌खेमे, न्‍हाङा घाक्‍पे आनिकाल पोक्‍त्‍वा, उमुरुङ् पोक्‍त्‍वा न्‍हाङ् ताङ्‌खेङ्‌बे किसिॽमालुलुहा चिङ्‌गो ङ्‌ङोमे॥

१२ ङ्‌खाॽनिङ्‌गो खा घाक चेॽया लेङ्‌मा हाक्‍निङ् ओन्‍दाङ्, न्‍निङ्‌दा का बिस्‍वास चोगाघाङा याॽमिचिङा लाबिॽवागा, तुखि पिइवागा, याहुदि छुम्‍पाङ्‌बे खेतिॽवागाहोङ् आप्‍दिक एन्‍दिॽवागा न्‍हाङ् छेक्‍पाङ्‌बे छेक्‍तिॽवागा॥ ङ्‌खाचिङा न्‍निङ्‌दा हाङ्‌चि नुङ् माम्‍माहा खाङ्‌खाङ्‌बाचिगा ओन्‍दाङ् येप्‍मेतिॽवागा॥

१३ न्‍ना च्‍हेन आका उतुम्‍बे याॽमिचि लुॽमाना न्‍निङ्‌गा उचुन्‍ना माउका लेङ्‌मेॽना॥

१४ न्‍हाङामाङ् न्‍निङ्‌दा हिङ्‌मागा लागि इलुॽमाहाचि लोप्‍पिभोङ् ओन्‍दाङ्‌माङ् चिन्‍ता न्‍जोगानिन॥

१५ इजाङ्‌बाङ्‌निङ् का न्‍निङ्‌दा खाॽलाहा चेक्‍माहा चेॽया नुङ् निङ्‌वा पिम्‍मेॽनेनिन, न्‍निङ्‌दा लुम्‍चिम्‍घा चेॽयागा पोलोवा न्‍निङ्‌गा बिरोधि इसाङा चा पिॽमा ङ्‌यासिॽवागान न्‍हाङ् न्‍निङ्‌गा चेॽया मेन्‍हाभोङ् कामा चा ङ्‌यामेनिन॥

१६ न्‍निङ्‌दा न्‍निङ्‌पा माङा, फुनुन्‍छाङा, आफान्‍ताचिङा नुङ् काम्‍निभाकचिङा चा लाप्‍मेतिॽवागा, न्‍हाङ् न्‍निङ्‌दाबे इखिङ्‌गो सिमेतिॽवागा॥

१७ का बिस्‍वास चोगाघाङा घाक याॽमिचिङा न्‍निङ्‌दा इसितिॽवागा॥

१८ ङ्‌खाॽनिङ्‌गो न्‍निङ्‌गा एको ताम्‍फोक चा न्‍निङ् टुखुरुकपाहाङ् ङ्‌ङाङ्‌खेमेन्‍ना॥

१९ न्‍निङ्‌दा खा घाक चेॽया आङ्‌दानुम न्‍हाङ् न्‍निङ्‌दा हिङ्‌लुङ् तोक्‍त्‍वाम्‍गाना॥”

यारुसालेम साहार नास लेङ्‌माना सालेन

(मात्‍ति २४:१५-२१; मार्कुस १३:१४-१९)

२० “न्‍निङ्‌दा यारुसालेम साहार काङ्‌बाचिङा खिरिरि ङ्‌ङोन्‍दुना निस्‍वाम्‍गानिङ् हाकु न्‍ना साहारगा नास लेङ्‌माना बेला तायामाना बाङ्‌ना चेॽया था तोक्‍तानुम॥

२१ ङ्‌खिङ्‌बेलाक याहुदिया लिङ्‌खाम्‍बे वाखुबाचि चोम्‍कोङ् पोटि लुक्‍ताख्‍यानि॥ साहारबे वाखुबाचिङा साहार नाॽयानुम, न्‍हाङ् तेन्‍बे वाखुबाचि साहारबे ङ्‌ङुयानिन॥

२२ इजाङ्‌बाङ्‌निङ् धार्मासाप्‍लाबे छेप्‍ताहा घाक चेॽया पुरा लेङ्‌मागा खा दान्‍डा पिप्‍माहा लेन्‍चि न्‍लेङ्‌मे॥

२३ ङ्‌खा लेन्‍चिबे फोक खुखुमाचि नुङ् नु उङ्‌मेखुमा मामुचिगा लागि इखिङ् किॽमालुलु लेङ्‌मेहा लोप्‍पि! इजाङ्‌बाङ्‌निङ् ना खाम्‍युक घाक्‍पे किसिॽमालुलुहा तुखि आन्‍दारामे, न्‍हाङ् निङ्‌वाफुमागा दान्‍डा खा घाक याॽमिचि छोङ्‌बे आमे॥

२४ ङ्‌खाचि कि साम्‍बेकङा न्‍जेनिसिॽवाचि कि खाम्‍युक खाम्‍युक्‍पे छेक्‍पा न्‍जोघेत्‍वाचि॥ ङ्‌खोङ् हेकोहा जातिचिगा लेन पुरा मेलेङ्‌ले सोम्‍मा ङ्‌खाचिङा यारुसालेम साहार म्‍बात्‍वा म्‍बित्‍वाना॥”

याॽमिगा उच्‍या तामाना उतुम्‍बे

(मात्‍ति २४:२९-३१; मार्कुस १३:२४-२७)

२५ “नाम, ला नुङ् चोक्‍चोकिचिबे आचाम्‍माहा चिङ्‌गो ओमे॥ सामुन्‍दारा कायाना नुङ् किसिॽमालुलुहा छालचिङा ताम्‍दाङ्‌फुमाभोरि घाक जातिगा याॽमिचि तुक्‍नुङ् ङ्‌गिसिमे न्‍हाङ् चिन्‍ताबे ङ्‌ङामे॥

२६ हाकु ताम्‍दाङ्‌फुमाबे ताहेक्‍साहा तुखि म्‍मित्‍वाहोङ् किसिॽमाङा याॽमिचि उङ्‌चि लावाङा नाॽवाचि, इजाङ्‌बाङ्‌निङ् ताङ्‌खेङ्‌बेॽहा घाक साक्‍तिचि ङ्‌योङ्‌मे॥

२७ न्‍हाङा याॽमिगा उच्‍या खिम्‍फुरुम्‍माबे माडा साक्‍ति नुङ् माहिमाबे तायेॽना न्‍निस्‍वा॥

२८ खाॽलाहा चेॽया लेङ्‌मा तारोक्‍त्‍वानिङ् न्‍निङ्‌दा मेङ्‌गिसिॽले चेङ् येबानि, इजाङ्‌बाङ्‌निङ् न्‍निङ्‌गा मुक्‍ति न्‍निङ्‌युम्‍बे तान्‍दिनुङ्‌मेॽना॥”

वेक्‍पुगा उथाप्‍का ताप्‍चेॽया

(मात्‍ति २४:३२-३५; मार्कुस १३:२८-३१)

२९ न्‍हाङा येसुङा ङ्‌खाचि ना ताप्‍चेॽया लुचि, “वेक्‍पु नुङ् हेकोहा घाक सिङ्‌गा उथाप सोयानुम,

३० ङ्‌खाबे ओछोङा उलाभाक क्‍याहा निस्‍वाम्‍गानिङ् न्‍निङ्‌दा था तोक्‍त्‍वाम्‍गा नाम्‍तुक्‍नामa लाचोघेक्‍साना॥

३१ ङ्‌खाॽलामाङ् का लुॽनेनिन्‍हा खा घाक चेॽया लेङ्‌मा तारोक्‍तुहा निस्‍वाम्‍गानिङ् निङ्‌वाफुमागा राज्‍या तायाबेहेक्‍सानाभोङ् था तोक्‍तानुम॥

३२ जेप्‍पा का न्‍निङ्‌दा लुमेॽनेनिन, खा घाक चेॽया पुरा मेलेङ्‌ले सोम्‍मा ना पुस्‍तागा याॽमिचि नास न्‍लेङ्‌मेनिन॥

३३ ताङ्‌खेङ् नुङ् ताम्‍दाङ्‌फुमा मान्‍दिमेचि ङ्‌खाॽनिङ्‌गो आका चेॽया हेॽनिङ्‌चा म्‍मान्‍दिमेन्‍हा॥

थाङ्‌थाङ् वायानि

३४ “न्‍निङ्‌दा थाङ्‌थाङ् वायानि, प्‍याक होक्‍तानाम्‍दाबे न्‍लामानिन, सिङ्‌घोसाङ् न्‍लामानिन, ना हिङ्‌लुङ्‌गा चिन्‍ता न्‍जोगानिन॥ मानुङ्‌गो न्‍निङ्‌गा निङ्‌वा पोम्‍ना लेङ्‌मे न्‍हाङ् न्‍ना लेन न्‍वाक्‍चि वाइबे ङ्‌ङामेहा लोॽवा म्‍मितुम्‍गान्‍ना बेलाबे तामे॥

३५ ताम्‍दाङ्‌फुमाबे वाखुबा घाक याॽमिचि छोङ्‌बे न्‍ना लेन आन्‍दारामे॥

३६ न्‍हाङामाङ् चेन्‍चेन वायानि॥ ‘ङ्‌खा घाक किसिॽमालुलुहा चेॽयाभाङ् हिङ्‌माहोङ् याॽमिगा उच्‍यागा उयुम्‍बे मेङ्‌गिसिॽले येप्‍मा यामाना साक्‍ति कानिङ् पिया’ भोङ् निङ्‌वाफुमा नुङ् साधाइ पार्थाना चोगानि॥”

३७ येसुङा लेॽनि-लेॽनि निङ्‌वाफुमापाङ्‌बे चिन्‍दुचि न्‍हाङ् सेॽनि च्‍हेन जाइतुन बाङ्‌ना कोङ्‌गुबे वासे ख्‍या॥

३८ उका चेॽया खेम्‍से याॽमिचि भेनिक निङ्‌वाफुमापाङ्‌बे न्‍दायामासा॥

a 

२१:३० गिरिस्‍मा रितु

येसु सिमा न्‍सुक्‍तुना

(मात्‍ति २६:१-५, १४-१६; मार्कुस १४:१-२, १०-११; युहान्‍ना ११:४५-५३)

२२

१ खामिर मेएन्‍लेहा चालेप्‍पा चामाना याहुदिचिगा फोङ् होक्‍नाम ताहेक्‍सासा॥

२ खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिङा येसु सिमा न्‍जोगुक्‍सा, ङ्‌खाॽनिङ्‌गो याॽमिचि नुङ् ङ्‌गिसिताहोङ् उङ् स्‍वाक सिमागा सुक्‍मा न्‍दारोक्‍तु॥

३ न्‍हाङा ङ्‌खा एहि चेलाचि माध्‍येबे एको याहुदा इस्‍कारियोतका उनिङ्‌वाबे साइतान उया॥

४ ङ्‌खोङ् याहुदा खाङ्‌खाङ् हाङ्‌खुबाचि नुङ् निङ्‌वाफुमापाङ्‌बेॽहा किथिचिरिक्‍पाचिगाबे ख्‍याहोङ् येसु खाॽला लाम्‍बिॽमा यामेॽनेनिन्‍हाभोङ् ङ्‌खाचि लुचि॥

५ खा ङ्‌खेप्‍सुहोङ् ङ्‌खाचि न्‍जोन्‍दास्‍या, न्‍हाङ् याहुदा “कानिङ् याङ् पिम्‍मेॽनेनिन्‍हा” भोङ् न्‍लु॥

६ खा चेॽयाबे याहुदा चा काक्‍सा न्‍हाङ् याॽमिचिङा था मेन्‍दोक्‍ले येसु स्‍वाक लाप्‍मेमाचिगा सुक्‍मा तारोक्‍तु॥

घाकहाक्‍निङ् हेक्‍साङ्‌ना होक्‍ता

(मात्‍ति २६:१७-३०; मार्कुस १४:१२-२६; युहान्‍ना १३:२१-३०; १ कोरिन्‍थि ११:२३-२५)

७ खामिर मेएन्‍लेहा चालेप्‍पा चामाना फोङ् होक्‍नाम ताया, न्‍ना लेन सामुङ्‌गा उच्‍या बोलि पिॽमाना लेन साया॥

८ येसुङा पात्‍तुरुस नुङ् युहान्‍ना खाॽला लुचिहोङ् पाक्‍सुचि, “ख्‍याचिघोङ् फोङ्‌होक्‍नाम्‍गा लागि चाम्‍योङ्‌बा त्‍यार चोगाचु॥”

९ ङ्‌खाचिङा छिम्‍दाचु, “हेॽने त्‍यार चोक्‍चुङ्?”

१० उङा ङ्‌खाचि लुचि, “सोयाचु, न्‍जिङ्‌दा साहारबे उमेचिगानिङ् घेम्‍पाबे माङ्‌च्‍वा खुखुबा एको याॽमि तुम्‍मेचुगा, न्‍ना याॽमि हेॽना पाङ्‌बे उमे न्‍ना सोम्‍मा ओहेक्‍साङ्-ओहेक्‍साङ् ख्‍याचि॥

११ न्‍हाङा न्‍ना पाङ्‌गा उह्‌वाङ्‌बा खाॽला लुयाचु, ‘आका चेलाचिनुङ् फोङ्‌होक्‍नाम्‍गा होक्‍ता चामाना कोठा हेॽने वेॽना?’ भोङ् चिन्‍खुबाङा न्‍दा छिम्‍दामागाना॥

१२ उङा न्‍जिङ्‌दा तोप्‍पारिक्‍ङा उचुन सेक्‍साना तोक्‍साना माडा कोठा सोॽमेमेचिगा, न्‍हेॽमाङ् होक्‍ता त्‍यार चोगाचु॥”

१३ ङ्‌खाचि ख्‍याचि ङ्‌खोङ् घाक चेॽया येसुङा लुचिहा लोॽवामाङ् तुप्‍साचु न्‍हाङा ङ्‌खाचिङा फोङ्‌होक्‍नाम्‍गा होक्‍ता न्‍नाबेॽमाङ् त्‍यार चोगाचु॥

१४ चामाना बेला लेक्‍साहोङ् येसु एहि उका चेलाचिनुङ् चासे युङा॥

१५ येसुङा ङ्‌खाचि लुचि, “का तुखि आङ्‌मा हाक्‍निङ् ओन्‍दाङ् ना फोङ् होक्‍नाम्‍बे न्‍निङ्‌दानुङ् चामाभोङ् तुक्‍नुङ् मितामासाङ्॥

१६ इजाङ्‌बाङ्‌निङ् का न्‍निङ्‌दा लुमेॽनेनिन, निङ्‌वाफुमागा राज्‍याबे ना होक्‍तागा तुम्‍बिला पुरा मेलेङ्‌ले सोम्‍माa का ना होक्‍ताबे फेरि न्‍जावाङान्‍हा॥”

१७ न्‍हाङा येसुङा खोरेकपेॽहा सिम्‍लेॽमाङ्‌गा उवा उमुक्‍पे याङुहोङ् निङ्‌वाफुमा नुनिङ्‌वा पि, न्‍हाङ् खाॽला लुचि, “खा ताप्‍तानुम न्‍हाङ् न्‍निङ्‌दा घाक्‍ङा हाप्‍साचायानुम॥

१८ का न्‍निङ्‌दा जेप्‍पा लुमेॽनेनिन, हाकु न्‍हाङ्‌तो निङ्‌वाफुमागा राज्‍या मेन्‍दाले सोम्‍मा का फेरि सिम्‍लेॽमाङ्‌गा उवा ङ्‌ङुङ्‌वाङान्‍हा॥”

१९ न्‍हाङा येसुङा चालेप्‍पा उमुक्‍पे याङु न्‍हाङ् निङ्‌वाफुमा नुनिङ्‌वा पिइहोङ् न्‍ना एगु न्‍हाङ् ङ्‌खाचि खाॽला लुसाङ् पिचि, “न्‍निङ्‌दा पिॽनेन्‍निन्‍हा ना आका सालुङ् ओम॥ हाकु न्‍हाङ्‌तो का मिॽमागा लागि खाॽलामाङ् चायानुम॥”

२० ङ्‌खाॽलामाङ् न्‍जोइहोङ् येसुङा खोरेक याङुहोङ् चेलाचि खाॽला लुचि, “ना खोरेक आहेलिबे थुन्‍दाना ओछोङा बाचा ओम॥ खा न्‍निङ्‌गा लागि याङाहाb आहेलि ओम॥

२१ “ङ्‌खाॽनिङ्‌गो सोयानुम! का लाप्‍मेखुबा याॽमि कानुङ् चासे युङामा॥

२२ याॽमिगा उच्‍या गो निङ्‌वाफुमाङा मितुहा लोॽवामाङ् इमिनहोङ्‌चा सिमेङ्, ङ्‌खाॽनिङ्‌गो धिक्‍कार, न्‍ना याॽमि! इसाङा याॽमिगा उच्‍या धोका पिवा॥”

२३ खा चेॽया ङ्‌खेप्‍सुहोङ् चेलाचि उङ्‌चि-उङ्‌चि “खाॽलाहा काम चोक्‍खुबा इसा लोप्‍पि?” कासाङ् छिम्‍खुसा न्‍जाया॥

घाकहाक्‍निङ् माडा इसा ओम?

(मात्‍ति २०:२५-२८; १९:२८; मार्कुस १०:४२-४५)

२४ न्‍हाङा चेलाचिबे घाकहाक्‍निङ् माडा इसा ओम? भोङ् उङ्‌चि-उङ्‌चि कामा न्‍दारोक्‍तु॥

२५ येसुङा ङ्‌खाचि लुचि, “कायुङ्‌लेनबेॽहा हाङ्‌चिङा उङ्‌चिगा याॽमिचि छोङ्‌बे राज्‍या न्‍जोग्‍वा, न्‍हाङ् ङ्‌खाचि ‘कानिङ् उङ्‌चिगा काम्‍निभाक सिङान’ भोङ् ङ्‌गाम्‍मे॥

२६ ङ्‌खाॽनिङ्‌गो न्‍निङ्‌दा च्‍हेन ङ्‌खाॽला न्‍लेक्‍सानिन॥ न्‍निङ्‌दाबे इसा माडा न्‍ना मिना लेङ्‌नि, न्‍हाङ् हाङ्‌गुम्‍बा च्‍हेन नोकार लोॽवा लेङ्‌नि॥

२७ चासे युङ्‌खुबा उह्‌वाङ्‌बा नुङ् चामा पिखुबा नोकारबे हेॽना च्‍हेन माडा ओम? उह्‌वाङ्‌बा मेन्‍नायि? ङ्‌खाॽनिङ्‌गो सोयानुम, का गो न्‍निङ्‌गा युम्‍बे चामा पिखुबा नोकार लोॽवाङान॥

२८ “आका घाक तुखिबे न्‍निङ्‌दा कानुङ् वाइगा॥

२९ आप्‍पाङा का तायेन चोक्‍माना चोक्‍तोक प्‍याङ्‌ना लोॽवा का चा न्‍निङ्‌दा पिमेॽनेनिन्‍हा॥

३० आका राज्‍याबे न्‍निङ्‌दा कानुङ् युङिॽवाघोङ् चावाम्‍गा न्‍हाङा हाङ्‌युक्‍थाम्‍बे युङिॽवाघोङ् इजिरेलबेॽहा एहि छोङ्‌बे तायेन चोग्‍वाम्‍गा॥”

पात्‍तुरुसङा येसु इन्‍कार चोग्‍वाना उतुम्‍बे

(मात्‍ति २६:३१-३५; मार्कुस १४:२७-३१; युहान्‍ना १३:३६-३८)

३१ न्‍हाङा येसुङा लु, “सिमोन, ओ सिमोन खेप्‍सु, टोॽवाङाc चाचिॽयाभाङ् उसिप थाभाक्‍स्‍वाहा लोॽवा साइतानङा चा न्‍निङ्‌गा बिस्‍वास थाप्‍माना आग्‍गे निङ्‌वाफुमानुङ् नाक्‍तुक्‍सु॥

३२ ङ्‌खाॽनिङ्‌गो ङ्‌गा बिस्‍वास म्‍मान्‍दिॽनिन्‍निभोङ् का पार्थाना चोङ्‌बिनुङ्‌नेन॥ फेरि न्‍दा पापपाहाङ् लासाघोङ् म्‍फुनुन्‍छाचि चा बिस्‍वासपे चात्‍तु चोगुचि॥”

३३ पात्‍तुरुसङा लु, “हाङ्‌बा का न्‍दानुङ् छेक्‍पाङ् सोम्‍मासे मेन्‍ना, ङ्‌खाॽनिङ्‌गो सिमा पोराचोगाभोङ्‌चा त्‍यारिङाना॥”

३४ ङ्‌खाॽनिङ्‌गो येसुङा न्‍ना लु, “पात्‍तुरुस जेप्‍पा का न्‍दा लुमेॽनेन, न्‍दा ‘का उङ् चिनाइ न्‍दोक्‍त्‍वाङान्‍ना’ भोङ् सुम्‍मा इन्‍कार मेन्‍जोक्‍ले सोम्‍मा हेन तितिॽलिङ्‌वा ङ्‌गामेन्‍ना॥”

येसुङा चेलाचि चेतावानि पिचिहा

३५ येसुङा उका चेलाचि खाॽला लुचि, “का न्‍निङ्‌दा नुसाला खेम्‍मेसे खेसुप, लाङ्‌खोप नुङ् याङ् मेॽनिङ् पाङ्‌नेनिन, इना न्‍निङ्‌दा आखाउजोबे आइघायि?”

ङ्‌खाचिङा लु, “मान्‍ना॥”

३६ येसुङा लुचि, “ङ्‌खाॽनिङ्‌गो हाकु याङ् वाखुबाङा याङ् खुनि, ङ्‌खाॽलामाङ् खेसुप वाखुबाङा खेसुप खुनि॥ न्‍हाङा इसानुङ् साम्‍बेक मान, न्‍नाङा उका तेक इनुचोहोङ् चा साम्‍बेक इनुनि॥

३७ इजाङ्‌बाङ्‌निङ् का न्‍निङ्‌दा लुमेॽनेनिन, धार्मासाप्‍लाबे ‘उङ् आपाराधिचिनुङ् निराना’ भोङ् छेप्‍ताहा चेॽया इमिन्‍होङ्‌चा आका हिङ्‌लुङ्‌बे पुरा लेङ्‌मे न्‍हाङ् जेप्‍पा लेङ्‌मासिम्‍मेहा चा॥”

३८ चेलाचिङा न्‍लु, “खेप्‍सु हाङ्‌बा, नाबे हिच्‍चि साम्‍बेक ङ्‌ङोॽयाहा॥”

येसुङा लुचि, “भेला, ङ्‌खिङ्‌होङ् याक्‍थुनि॥”d

जाइतुन कोङ्‌गुबे येसु पार्थाना चोगाना

(मात्‍ति २६:३६-४६; मार्कुस १४:३२-४२)

३९ साधाइहा लोॽवामाङ् येसु साहारभाङ् लोन्‍दाहोङ् जाइतुन बाङ्‌ना कोङ्‌गुबे ख्‍या, न्‍हाङ् उका चेलाचि चा उङ्‌नुङ् ङ्‌ख्‍या॥

४० न्‍नाबे न्‍दासुहोङ् उङा चेलाचि खाॽला लुचि, “साइतानगा जाच्‍पे ङ्‌ङाइङान्‍निभोङ् पार्थाना चोगानि॥”

४१ न्‍हाङा येसु मियोरोक ख्‍याहोङ् लाङ्‌छुक्‍पे येबाहोङ् खाॽला कासाङ् पार्थाना चोगा,

४२ “ओ आप्‍पा, ना तुखिगा खोरेक काभाङ् लाॽनिम्‍बिॽमाना न्‍निङ्‌वा वेॽनाभोङ् लातिताङ्॥ ङ्‌खाॽनिङ्‌गो आनिङ्‌वा लोॽवा मेन्‍ना, न्‍निङ्‌वा लोॽवामाङ् लेङ्‌नि॥”

४३ (न्‍हाङा वालोकपाहाङ् एको वालोक्‍दुत तायाहोङ् येसु तुखि आङ्‌मा यामाना साक्‍ति पि॥

४४ उका उनिङ्‌वाबे प्‍याक तुखि लेक्‍साहोङ् झान प्‍याक पार्थाना चोक्‍मा तारोक्‍तु॥ उका ह्‌वाङ्‌मा हेलिगा माम्‍माहा थोपा लोॽवा खाम्‍बे आॽनुङ्‌मास्‍या)॥e

४५ येसु पार्थाना चोगाब्‍याहोङ् चेलाचिगाबे लासाआबानिङ् ङ्‌खाचि सोकङा ङ्‌यागास्‍याहोङ् ङिप्‍सामासाहा तुप्‍सुचि॥

४६ उङा ङ्‌खाचि खाॽला लुचि, “न्‍निङ्‌दा इजाङ् इप्‍सिनेसिॽवाघा? पोगानि न्‍हाङ् जाच्‍पे ङ्‌ङाइङान्‍निभोङ् पार्थाना चोगानि॥”

येसु न्‍लाबुना

(मात्‍ति २६:४७-५६; मार्कुस १४:४३-५०; युहान्‍ना १८:३-११)

४७ येसु चेक्‍मास्‍यानिङ् एहि चेलाचि माध्‍येबे एको याहुदाङा प्‍याक याॽमिचि तिक्‍तुराचि॥ न्‍हाङ् येसु उम्‍माf चोक्‍मागा उयुम्‍बे ख्‍या॥

४८ ङ्‌खाॽनिङ्‌गो येसुङा न्‍ना लु, “याहुदा, इना उम्‍मा चोङ्‌मेङ्‌घोङ् का याॽमिगा उच्‍या धोका पिमेङ्‌गानायि?”

४९ न्‍हाङा न्‍नाबे इलेङ्‌मेहा लोप्‍पि म्‍मिताहोङ् येसुनुङ् वाखुबा चेलाचिङा न्‍लु, “हाङ्‌बा साम्‍बेक साक्‍सुम्‍चिम्‍ङा?”

५० एको चेलाङा च्‍हेन मा-हाङ्‌खुबागा उनोकारगा छुप्‍ताङ् उनाभाक चेन्‍धाक्‍तुबि॥

५१ ङ्‌खाॽनिङ्‌गो येसुङा लुचि, “होइ ल्‍याहाक्‍सानुम्‍चिम!” न्‍हाङा येसुङा न्‍ना याॽमिगा उनाभाक तोक्‍तितुहोङ् नुमेतुबि॥

५२ येसु लाप्‍से ताखुबाचि च्‍हेन खाङ्‌खाङ् हाङ्‌खुबाचि, निङ्‌वाफुमा पाङ्‌गा केप्‍टेन्‍चि नुङ् याहुदि हाङ्‌गुम्‍बाचि न्‍साया॥ येसुङा ङ्‌खाचि लुचि, “इना का खुसुबाङ्‌ङान्‍होङ् न्‍निङ्‌दा साम्‍बेक, डाङ्‌गाक नुङ् लाप्‍से ताइघाइ?

५३ का लेन लेन निङ्‌वाफुमापाङ्‌बे न्‍निङ्‌दानुङ् वायाङ्‌निङ् लाप्‍मा ङ्‌यासागान॥ ङ्‌खाॽनिङ्‌गो हाकु न्‍निङ्‌गा काम चोक्‍माना बेला तायामा, न्‍हाङ् कुॽयुम्‍नागा साक्‍तिङा तायेन चोक्‍माना बेला नामाङ् ओम॥”

पात्‍तुरुसङा येसु इन्‍कार चोगुना

(मात्‍ति २६:५७-५८, ६९-७५; मार्कुस १४:५३-५४, ६६-७२; युहान्‍ना १८:१२-१८, २५-२७)

५४ ङ्‌खा याॽमिचिङा येसु न्‍लाबुहोङ् मा-हाङ्‌खुबागा पाङ्‌बे ङ्‌खेतु॥ न्‍हाङा पात्‍तुरुसङा चा ङ्‌खाचिगा युम्‍बे मेङ्‌खेॽले मियोरोक्‍पाहाङ् इक्‍तेहेतुचि॥

५५ न्‍नाबे याॽमिचिङा चाराम्‍बे मि न्‍दुप्‍तुहोङ् ङ्‌हुन्‍चामा न्‍स्‍या॥ पात्‍तुरुस चा उङ्‌चिनुङ् युङा॥

५६ एको नोकार्निङा पात्‍तुरुस मि हुन्‍चामास्‍याना निसुहोङ् उचुन सोसाङ् खाॽला काया, “ना याॽमि चा येसुनुङ् वायाना॥”

५७ ङ्‌खाॽनिङ्‌गो पात्‍तुरुसङा लु, “ना मामुङा इले कामेॽना बा? का उङ् चिनान्‍जोग्‍वाङान्‍ना॥”

५८ मिहेक्‍साङ् हेकोना एको याॽमिङा चा उङ् निसुहोङ् खाॽला लु, “न्‍दा चा ङ्‌खाचिगा काम्‍निभाक्‍कान॥”

ङ्‌खाॽनिङ्‌गो पात्‍तुरुसङा पोलोवा पि, “मेन्‍ना, का गो मेॽङान्‍ना!”

५९ न्‍हाङा ए घान्‍टा हेक्‍साङ् फेरि हेकोना एको याॽमिङा लु, “जेप्‍पा ना याॽमि येसुनुङ् वायाना, इजाङ्‌बाङ्‌निङ् ना याॽमि चा गालिल लिङ्‌खाम्‍बेॽना ओम॥”

६० ङ्‌खाॽनिङ्‌गो पात्‍तुरुसङा लु, “न्‍दा इकामासिम्‍मेकाना, का उङ् चिनाइ न्‍जोग्‍वाङान्‍ना॥” पात्‍तुरुसङा खाॽला कामास्‍यानुङ् तितिॽलिङ्‌वा चा काया॥

६१ ङ्‌खिङ्‌बेलाक येसुङा हिक्‍साहोङ् पात्‍तुरुस सो॥ न्‍हाङा “हेन तितिॽलिङ्‌वा कामा हाक्‍निङ् ओन्‍दाङ् न्‍दा का सुम्‍मा चिनान्‍जोग्‍वाङान्‍ना लुमेङ्‌गाना” भोङ् येसुङा लुहा चेॽया पात्‍तुरुसङा मितुरोक्‍तु॥

६२ न्‍हाङ् उङ् पाखा लोन्‍दाहोङ् उमिॽवा तुरुरु लेॽनेन्‍साङ् इब्‍बे-इब्‍बे हाबा॥

येसु खिजेचासाङ् म्‍मोक्‍तुना

(मात्‍ति २६:६७-६८; मार्कुस १४:६५)

६३ येसु कुखुबा याॽमिचिङा उङ् खिजेचासाङ् म्‍मोक्‍तु॥

६४ उमिक ङेप्‍तुबिहोङ् मोक्‍साङ् खाॽला न्‍छिम्‍दु, “लु काया, न्‍दा इसाङा मोक्‍तागाना?”

६५ ङ्‌खाचिङा येसु इसिॽनुङ् न्‍जोगुहोङ् नानाओलि लुसाङ् न्‍थिन्‍दु॥

येसु माछुम्‍माबे ङ्‌खेतुना

(मात्‍ति २६:५९-६६; मार्कुस १४:५५-६४; युहान्‍ना १८:१९-२४)

६६ ओम लेक्‍साहोङ् खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबा ङ्‌खा घाक हाङ्‌गुम्‍बाचि माछुम्‍माबे न्‍छुप्‍सा॥ न्‍हाङ् किथिरिक्‍पाचिङा येसु माछुम्‍माबे ङ्‌खेतुहोङ्,

६७ खाॽला न्‍लु, “न्‍दा निङ्‌वाफुमाङा पाक्‍साङ्‌ना मुक्‍ति पिखुबा हाङ् खिरिस्‍ट ओम्‍गानभोङ् कानिङ् लुया॥”

येसुङा ङ्‌खाचि खाॽला लुचि, “का लुॽनेनिन भोङ्‌चा न्‍निङ्‌दा का बिस्‍वास न्‍जोङ्‌मेकान,

६८ न्‍हाङ् का छिम्‍नेनिन भोङ्‌चा पोलोवा म्‍बिमेकान॥

६९ ङ्‌खाॽनिङ्‌गो हाकु न्‍हाङ्‌तो याॽमिगा उच्‍या घाकहाक्‍निङ् तो वाखुबा निङ्‌वाफुमागा छुप्‍ताङ् पोटि युङ्‌मेङ्‌ना॥”

७० ङ्‌खाचि घाक्‍ङा न्‍लु, “ङ्‌खाॽलाभोङ् इना न्‍दा निङ्‌वाफुमागा उच्‍यागान्‍यि?”

येसुङा पोलोवा पिचि, “न्‍निङ्‌दामाङ् कामासिॽवागा, का निङ्‌वाफुमागा उच्‍यामाङ् ओम्‍ङान॥”

७१ उका चेॽया ङ्‌खेप्‍सुहोङ् ङ्‌खाचि ङ्‌गाया, “हाकु नागा बिरुद्‌दाबे कानिङ् हेकोहा साचि चाहाबा न्‍जोङ्‌मेन्‍हा, इजाङ्‌बाङ्‌निङ् उका उयाभाङ् माङ् खेप्‍सिॽया!”

a 

२२:१६ निङ्‌वाफुमागा राज्‍याबे उका याॽमिचिङा पुरा छुट्कारा मेन्‍दोक्‍ले सोम्‍मा

b 

२२:२० बागाचोगाहा

c 

२२:३१ खेति चोक्‍खुबा

d 

२२:३८ ङ्‌खाॽलाहा चेॽया न्‍जोगानुम्‍निन॥

e 

२२:४४ कोइ-कोइ सोरोत बाइबोलबे ना पाद न्‍दोङ्‌मेन्‍ना॥

f 

२२:४७ याहुदि चालान्‍बे सेमेॽमागा साटोबे उम्‍मा चोक्‍माना चालान साया॥

येसु पिलातासका उयुम्‍बे

(मात्‍ति २७:१-२, ११-१४; मार्कुस १५:१-५; युहान्‍ना १८:२८-३८)

२३

१ न्‍हाङा माछुम्‍माबेॽहा घाक याॽमिचिङा येसु रोमिचिगा माडा-खाङ्‌खाङ्‌बा पिलातासकाबे ङ्‌खेतु॥

२ ङ्‌खाचिङा येसु आप्‍दिक एन्‍साङ् खाॽला न्‍लु, “ना याॽमिङा ‘का निङ्‌वाफुमाङा पाक्‍साङ्‌ना मुक्‍ति पिखुबा हाङ् खिरिस्‍टङान’ कामे न्‍हाङ् ‘रोमि हाङ् तिरो हुङ्‌मा न्‍लेङ्‌मेन्‍हा’ भोङ् याॽमिचि चिन्‍मास्‍याना कानिङ् तुप्‍सुम्‍ङाना॥”

३ ङ्‌खाचिगा चेॽया खेप्‍सुहोङ् पिलातासङा येसु छिम्‍दु, “इना न्‍दा याहुदि याॽमिचिगा हाङ् ओमगान्‍यि?”

येसुङा पोलोवा पि, “न्‍दा कायागाना लोॽवा का याहुदि याॽमिचिगा हाङ्‌माङ् ओम्‍ङान॥”

४ न्‍हाङा पिलातासङा खाङ्‌खाङ् हाङ्‌खुबाचि नुङ् न्‍नाबे न्‍छुप्‍साहा याॽमिचि लुचि, “का गो ना याॽमिङा इहाचा इसिॽहा काम चोगुहा न्‍दुप्‍सुङान्‍हा॥”

५ ङ्‌खाॽनिङ्‌गो ङ्‌खाचि खाॽला कासाङ् ङ्ओक्‍ता, “नाङा गालिल लिङ्‌खामभाङ् नाबे यारुसालेम सोम्‍मा घाक याहुदिया लिङ्‌खाम्‍बे चिन्‍साङ् याॽमिचि भाड्‌का चोक्‍साङ् तायामाना॥”

येसु हाङ् हेरोद्‌का उयुम्‍बे

६ खा खेप्‍सुहोङ् पिलातासङा छिम्‍दुचि, “ना याॽमि गालिल बेॽना ओम?”

७ येसु हेरोद हाङ्‌ङा राज्‍या चोगुना गालिल लिङ्‌खाम्‍बेॽना याॽमि ओम बाङ्‌ना चेॽया था तोक्‍तुहोङ् पिलातासङा उङ् हेरोदकाबे पाक्‍साहाक्‍सु॥ ङ्‌खिङ्‌बेला हेरोद यारुसालेम साहारबेॽमाङ् वाया॥

८ उङ् येसु निसुहोङ् चोन्‍दास्‍या, इजाङ्‌बाङ्‌निङ् उङा येसुगा उतुम्‍बे खेप्‍सुक्‍साहोङ् ओन्‍दाङ् न्‍हाङ्‌तोमाङ् सोॽमा मितुक्‍सा॥ उङा येसुङा आचाम्‍माहा काम चोगुहा निमा तोक्‍त्‍वाङाहाभोङ् मितामासा॥

९ हेरोदङा येसु प्‍याक चेॽया छिम्‍दु, ङ्‌खाॽनिङ्‌गो येसुङा इहाचा पोलोवा म्‍बिन॥

१० खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचि म्‍बोगाहोङ् उङ् प्‍याक आप्‍दिक एम्‍मा न्‍दारोक्‍तु॥

११ न्‍हाङा हेरोद नुङ् उका काङ्‌बाचिङा येसु खिजे न्‍जातु, न्‍हाङ् इसिॽनुङ् चोक्‍साङ् म्‍मोक्‍तु॥ न्‍हाङा येसु हाङ्‌ङा वाॽमाहा लोॽवाहा तेक ङ्‌वाॽमेतुहोङ् पिलातासकाबेॽमाङ् न्‍लासाहाक्‍सु॥

१२ न्‍ना लेन न्‍हाङ्‌तोमाङ् हेरोद नुङ् पिलातास काम्‍निभाक-काम्‍निभाक लेक्‍साचि॥ न्‍ना हाक्‍निङ् ओन्‍दाङ् ङ्‌खाचि न्‍दोङामासान्‍चिन॥

येसु सिमाना चेॽया

(मात्‍ति २७:१५-२६; मार्कुस १५:६-१५; युहान्‍ना १८:३९-१९:१६)

१३ न्‍हाङा पिलातासङा खाङ्‌खाङ् हाङ्‌खुबाचि, याहुदि हाङ्‌गुम्‍बाचि नुङ् याॽमिचि काचिहोङ् खाॽला लुचि,

१४ “न्‍निङ्‌दा याॽमिचि भाड्‌का चोक्‍खुबा ओमभोङ् ना काबे ताम्‍गा॥ लोप का न्‍निङ्‌युम्‍बेॽमाङ् उङ् प्‍याक चेॽया छिम्‍दुङ् ङ्‌खाॽनिङ्‌गो उङ्‌बे इहाचा इसिॽहा चेॽया न्‍दुप्‍सुङान्‍हा॥

१५ हेरोद हाङ्‌ङा चा इहाचा आप्‍दिक न्‍दुप्‍सुन्‍होङ् ना कानिङ्‌बेॽमाङ् लासुभेसुक्‍सु॥ हाकु सोयानुम, ना याॽमिङा उङ् सिमा लाइक्‍हा काम इहाचा न्‍जोगुक्‍सुन॥

१६ ङ्‌खोङ्‌माङ् हाकु का ना कोर्रा एम्‍मेत्‍वाङ्‌चिङ्‌होङ् ल्‍याहाक्‍स्‍वाङ्‌ना॥”

१७ (न्‍नाबेॽना चालान आन्‍सार फोङ् होक्‍नाम्‍बे पिलातासङा एको छेक्‍पा लेन्‍नाहाङ्‌मा साया)॥a

१८ ङ्‌खाॽनिङ्‌गो घाक याॽमिचि एको न्‍लेक्‍साहोङ् खाॽला ङ्‌ङोक्‍ता, “ना इमिन्‍होङ्‌चा सिमाना, न्‍हाङ् आनिङ्‌गा लागि बाराब्‍बा च्‍हेन लेताब्‍या॥”

१९ बाराब्‍बा च्‍हेन रोमि सार्खारगा बिरुद्‌दाबे पोगाना नुङ् याॽमि सिसुचिहाभोङ् आप्‍दिक ङ्‌ङेन्‍दुक्‍साहोङ् छेक्‍पाङ्‌बे न्‍छेक्‍तुक्‍सा॥

२० येसु लेन्‍नाहाङ्‌मा मितुहोङ् पिलातासङा याॽमिचि फेरि साम्‍झाचोगुचि॥

२१ ङ्‌खाॽनिङ्‌गो ङ्‌खाचि खाॽला कासाङ् ङ्‌ङोक्‍तामासा, “न्‍ना कुरुसपे छुएन्‍दु, न्‍ना कुरुसपे छुएन्‍दु!”

२२ ङ्‌खोङ् पिलातासङा सुम्‍ना खेप ङ्‌खाचि लुचि, “ना याॽमिङा इहा पाप चोगुक्‍सुहा? का गो ना सिमाना इहाचा उतुम न्‍दुप्‍सुङान्‍हा, न्‍हाङामाङ् का ना कोर्राङा मोक्‍मेत्‍वाङ्‌चिङ्‌होङ् ल्‍याहाक्‍स्‍वाङ्‌ना॥”

२३ ङ्‌खाॽनिङ्‌गो ङ्‌खाचिङा झान माडा सेम्‍ला लोन्‍साङ् खाॽला ङ्‌गाया, “न्‍ना इमिन्‍होङ्‌चा कुरुसपे छुॽनेम्‍माना!” ङ्‌खाॽला याॽमिचि ङ्‌ङोक्‍ताहोङ् ङ्‌हेचो॥

२४ न्‍हाङ् पिलातासङा चा ङ्‌खाचिगा चेॽया पुराचोङ्‌बिमेनिन्‍हाभोङ् हुकुम पिचि॥

२५ उङा रोमि सार्खारगा बिरुद्‌दाबे पोक्‍खुबा, याॽमिचि सिखुबा छेक्‍पा बाराब्‍बा च्‍हेन ल्‍याहाक्‍सु न्‍हाङ् येसु च्‍हेन ङ्‌खाचिङा म्‍मितुहा लोॽवा न्‍जोगुनिभोङ् उङ्‌चि मुक्‍पे पिचि॥

येसु कुरुसपे न्‍छुएन्‍दुना

(मात्‍ति २७:३२-४४; मार्कुस १५:२१-३२; युहान्‍ना १९:१७-२७)

२६ ङ्‌खाचिङा येसु न्‍नाभाङ् ङ्‌खेॽमास्‍यानिङ् कुरेनि ठोङ्‌बेॽना सिमोन बाङ्‌ना याॽमि तेनभाङ् साहारपोटि तायेतासाना न्‍दुप्‍सु॥ ङ्‌खाचिङा उङ् न्‍लाबुहोङ् येसुगा कुरुस ङ्‌खुॽमेतुहोङ् येसुगा हेक्‍साङ्-हेक्‍साङ् न्‍लाम्‍मेतु॥

२७ ङ्‌खिङ्‌बेला प्‍याक याॽमिचि उका हेक्‍साङ् लान्‍जोगा॥ न्‍नाबे मामु याॽमिचि चा ङ्‌वाया, ङ्‌खाचि हाप्‍साङ्, बिलाप चोक्‍साङ् येसुगा हेक्‍साङ् लान्‍जोगा॥

२८ ङ्‌खाॽनिङ्‌गो येसुङा ङ्‌खाचिपोटि हिक्‍साहोङ् खाॽला लुचि, “ओ यारुसालेमगा उच्‍या मामुचि, आका लागि ङ्‌हाबानिन, ङ्‌खाॽनिङ्‌गो न्‍निङ्‌गा नुङ् न्‍निङ् च्‍याचिगा लागि हाबानि॥

२९ इजाङ्‌बाङ्‌निङ् याॽमिचिङा ‘हेॽनिङ्‌चा उच्‍या मेन्‍दोक्‍खुमाचि नुङ् नु मेउङ्‌मेखुमा मामुचि तुवाराङ्‌माचि ओम’ भोङ् लुॽमाना बेला तायेॽना॥

३० ङ्‌खिङ्‌बेलाक

याॽमिचिङा चोम्‍कोङ्‌चि ‘कानिङ् छोङ्‌बे आयुक्‍सानि’

न्‍हाङ् कोङ्‌गुचि ‘कानिङ् लुप्‍ता’ भोङ् न्‍ल्‍वाचि॥

३१ इजाङ्‌बाङ्‌निङ् सिङ् फिम वामेॽनिङ् गो ङ्‌खाचिङा खाॽला न्‍जोग्‍वानाभोङ्, सिङ् हेन्‍दिमेॽनिङ् इन्‍जोग्‍वाना लोप्‍पि?”b

३२ ङ्‌खाचिङा हिप्‍पाङ् पापिचि चा येसु नुङ् सिमागा ङ्‌खेतेहेक्‍सुसाचि॥

३३ ङ्‌खाचिङा खाप्‍पारे बाङ्‌ना ठोङ्‌बे न्‍दासुहोङ् येसु कुरुसपे न्‍छुएन्‍दु, न्‍हाङ् ङ्‌खा हिप्‍पाङ् पापिचि चा एको येसुगा छुप्‍ताङ् पोटि नुङ् हेकोना फेक्‍साङ्‌पोटि न्‍छुएन्‍दुचि॥

३४ (ङ्‌खिङ्‌बेला येसुङा खाॽला काया, “ओ आप्‍पा, खाचि छेमा पिचि, इजाङ्‌बाङ्‌निङ् ङ्‌खाचिङा इन्‍जोक्‍मासिम्‍मे, ङ्‌खा उङ्‌चिङा इहाचा न्‍निस्‍वानिन॥”)c न्‍हाङा ङ्‌खाचिङा चिठ्‌ठा ङेन्‍दुहोङ् येसुगा तेक ङ्‌हाप्‍सु॥

३५ याॽमिचिङा ङ्‌येबाहोङ् न्‍सोॽमास्‍या न्‍हाङ् हाङ्‌गुम्‍बाचिङा च्‍हेन येसु खिजेचासाङ् न्‍लु, “नाङा हेकोहा याॽमिचि गो हिङ्‌मेतुचि, हाकु ना निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओमभोङ् उङा उङ्‌माङ् हिङ्‌मेतुनि॥”

३६ काङ्‌बाचिङा येसु सिम्‍लेॽमाङ्‌गा सुहा उवा म्‍बिहोङ् खिजेचासाङ् न्‍लु,

३७ “न्‍दा याहुदिचिगा हाङ् ओम्‍गानभोङ् न्‍दा आफाइमाङ् हिङा॥”

३८ कुरुसपे येसुगा उटुखुरुक्‍का तोरोक “ना याहुदि याॽमिचिगा हाङ् ओम” भोङ् छेप्‍ताना फाल्‍लेक चा ङ्‌युक्‍सुक्‍सा॥

३९ येसुनुङ् न्‍छुएन्‍दुचिहा हिप्‍पाङ् पापिचिबे एकोङा येसु खिजे चासाङ् खाॽला लु, “इना न्‍दामाङ् निङ्‌वाफुमाङा पाक्‍सागाना मुक्‍ति पिखुबा हाङ् खिरिस्‍ट मेक्‍कान्‍नायि? ङ्‌खाॽलाभोङ् न्‍दा आफाइ हिङा न्‍हाङ् कान्‍चिङ् चा हिङ्‌मेता॥”

४० ङ्‌खाॽनिङ्‌गो हेकोनाङा च्‍हेन थिन्‍साङ् खाॽला लु, “न्‍दा निङ्‌वाफुमा नुङ् ङ्‌गिसिम्‍मेकान्‍ना? न्‍दा चा उङा लोॽवा दान्‍डा आङ्‌मासिम्‍मेका॥

४१ कान्‍चिङ्‌गो इसिॽहा काम चोगाचुहाङा खा दान्‍डा तोक्‍मा थेन्‍दिसिॽवा, ङ्‌खाॽनिङ्‌गो उङा गो इहाचा इसिॽहा काम न्‍जोगुक्‍सुन॥”

४२ न्‍हाङा उङा येसु खाॽला लु, “ओ येसु, न्‍दा हाङ् लेङ्‌मेकाहोङ् राज्‍या चोग्‍वागानिङ् का चा मिताङ्॥”

४३ येसुङा न्‍ना लु, “जेप्‍पा का न्‍दा लुमेॽनेन, हेन्‍माङ् न्‍दा कानुङ् वालोकपे वामेकाना॥”

येसु स्‍याना

(मात्‍ति २७:४५-५६; मार्कुस १५:३३-४१; युहान्‍ना १९:२८-३०)

४४ लेन्‍लुम लेक्‍सामासा, ङ्‌खिङ्‌बेलाक न्‍हाङ्‌तो सुम मोक्‍तुनिङ् सोम्‍मा खाम्‍युक भोरि कुॽयुम लेक्‍सा॥

४५ नामङा चा ओम ङ्‌ङोतुन॥ सुम मोक्‍तुनिङ् लोप्‍पि निङ्‌वाफुमापाङ् होङ्‌बे छुयाना पार्दा उलुम्‍बे तोन्‍धाङ् मो सोम्‍मा छिनाख्‍या॥

४६ न्‍हाङा माडा सेम्‍लाङा येसु खाॽला काया, “ओ आप्‍पा, का आका आत्‍मा ङ्‌गा मुक्‍पे युक्स्‍वाङ्‌ना॥” ङ्‌खिङ्‌ कायाहोङ् ओसोक्‍मा ख्‍या॥

४७ खाॽला लेक्‍साहा निसुहोङ् रोमि काङ्‌बाचिगा केप्‍टेनङा निङ्‌वाफुमागा उनिङ् थेन्‍साङ् खाॽला काया, “जेप्‍पा ना याॽमि गो धार्मोति सायामाना॥”

४८ न्‍नाबे सोसे ताखुबा याॽमिचि घाक इब्‍बे-इब्‍बे उङ्‌चि छाति उप्‍साङ्, हाप्‍साङ् पाङ्‌बे न्‍लासा॥

४९ ङ्‌खाॽनिङ्‌गो येसुगा काम्‍निभाकचि नुङ् गालिल लिङ्‌खामभाङ् उका हेक्‍साङ्-हेक्‍साङ् ताखुबा मामुचिङा माङ्‌दुन्‍धाङ् खा घाक चेॽया न्‍सोनेसुक्‍सा॥

येसु सियापाङ्‌बे ङ्‌युक्‍सुना

(मात्‍ति २७:५७-६१; मार्कुस १५:४२-४७; युहान्‍ना १९:३८-४२)

५०-५१ माछुम्‍मागा याॽमिचि माध्‍येबे याहुदिया लिङ्‌खाम्‍गा आरिमाथिया साहारभाङ् तायाना योसेफ बाङ्‌ना एको धार्मोति नुङ् नुना याॽमि चा वाया॥ उङा निङ्‌वाफुमागा राज्‍यागा लाम्‍बु सोक्‍सा॥ न्‍हाङामाङ् माछुम्‍माबेॽहा याॽमिचिङा येसु सिमागा न्‍जोगुनिङ् उङा बिरोध चोगुक्‍साचि॥

५२ उङा पिलातासकाबे ख्‍याहोङ् येसुगा लास नाक्‍तु॥

५३ न्‍हाङा योसेफङा येसुगा लास कुरुसपाहाङ् मो आएन्‍दुहोङ् सुतिगा तेक्‍ङा कितु न्‍हाङा लुङ्‌खाक्‍पे खोन्‍दाना लुङ्‌ढाङ् लोॽवाना सियापाङ्‌बे युक्‍सु॥ न्‍नाबे ओन्‍दाङ् इसागा चा लास ङ्‌युक्‍सामासानिन॥

५४ न्‍ना लेन आराम चोक्‍माना लेन्‍गा लागि त्‍यार चोक्‍माना लेन साया, न्‍हाङ् आराम चोक्‍माना लेन सुरु लेक्‍सेहेक्‍सासा॥

५५ गालिल लिङ्‌खामभाङ् येसुगा हेक्‍साङ्-हेक्‍साङ् आप्‍खुबा मामुचि चा योसेफनुङ् ङ्‌ख्‍या, न्‍हाङ् सियापाङ्‌बे उका लास युक्‍सुना न्‍सो॥

५६ न्‍हाङा ङ्‌खाचि न्‍लासाहोङ् येसुगा सालुङ्‌बे नेक्‍मागा खुम्‍दुनुङ् नाम्‍खुबा मोलाम नुङ् किवा त्‍यार न्‍जोगु॥ ङ्‌खाॽनिङ्‌गो वान्‍दिक्‍ङा आराम चोक्‍माना लेन सायानाङा ङ्‌खाचि याहुदि ब्‍यावास्‍थाबे छेप्‍ताहा लोॽवा आराम न्‍जोगा॥

a 

२३:१७ ना पाद प्‍याक लोॽवा सोरोत बाइबोलबे न्‍छेप्‍तामान्‍हा॥

b 

२३:३१ फिम्‍ना सिङ् दोस मेॽनिङ्ना याॽमि न्‍हाङ् हेराना सिङ् दोसि याॽमि॥

c 

२३:३४ खा चेॽया कोइ-कोइ बाइबोलबे न्‍छेप्‍तामान्‍हा॥

येसु हिङ्‌गिलिक लेक्‍साना

(मात्‍ति २८:१-१०; मार्कुस १६:१-११; युहान्‍ना २०:१-१०)

२४

१ भेनिक कुचिक्‍कुचिक लेक्‍सानिङ् ङ्‌खा मामुचि उङ्‌चिङा त्‍यार न्‍जोगुहा खुम्‍दुनुङ् नाम्‍खुबा किवा ङ्‌खेतुहोङ् सियापाङ्‌बे ङ्‌ख्‍या॥

२ न्‍नाबे न्‍दासुनिङ् सियापाङ्‌गा उया एप्‍ताना लुङ्‌खाक योरोक लाइयामासाना न्‍निसु॥

३ ङ्‌खाॽनिङ्‌गो उङ्‌चि सियापाङ्‌बे ङ्‌ङुयानिङ् हाङ्‌बा येसुगा लास न्‍नाबे न्‍दुप्‍सुनिन॥

४ न्‍हाङा माङ्‌माङ् म्‍माक्‍साब्‍याहोङ् ङ्‌येबामासा॥ ङ्‌खिङ्‌बेला थाप्‍थुम्‍बे मिक लेङ्‌चाखुबा फुहा तेक वाखुबा हिप्‍पाङ् याॽमिचि उङ्‌चि युम्‍बे येबाराचि॥

५ मामुचि ङ्‌गिसिताहोङ् फोफोप म्‍फोप्‍ता॥ ङ्‌खोङ् ङ्‌खा हिप्‍पाङ् याॽमिङा लुयाचुचि, “न्‍निङ्‌दा हिङ्‌गिलिक लेक्‍साब्‍याना इजाङ् स्‍याहाचिगा लुम्‍बे योग्‍वाम्‍गाना?

६ उङ् नाबे मान्‍ना! ङ्‌खाॽनिङ्‌गो उङ् स्‍यानाभाङ् हिङ्‌गिलिक लेक्‍साब्‍यामाना॥ गालिल्‍बे वायानिङ् उङा न्‍निङ्‌दा इ लुइमिसिघा ङ्‌खा चेॽया मितानुम,

७ ‘याॽमिगा उच्‍या पापि याॽमिचिगा मुक्‍पे आमेङ्, ङ्‌खाचिङा का कुरुसपे छुन्‍सिमे न्‍हाङ् सुम्‍ना लेन्‍बे फेरि स्‍याङ्‌नाभाङ् हिङ्‌गिलिक लेङ्‌मेङ्‌ना’ ङ्‌खा चेॽया मुन्‍दिम्‍घा?”

८ ङ्‌खिङ्‌बेला ङ्‌खाचिङा येसुङा लुचिहा चेॽया म्‍मितु॥

९ मामुचि सियापाङ्‌भाङ् न्‍लासाहोङ् उङ्‌चिङा न्‍निसुहा घाक चेॽया एए चेलाचि नुङ् हेकोहा घाक याॽमिचि ङ्‌खेम्‍मेतुचि॥

१० ङ्‌खा मामुचि मारियाम माग्‍दालिनि, योआन्‍ना नुङ् याकुबका उमा मारियाम न्‍साया॥ उङ्‌चिनुङ् ङ्‌वायाहा हेकोहा मामुचिङा चा ङ्‌खा चेॽया सेगुम्‍पाकचि ङ्‌खेम्‍मेतुक्‍साचि॥

११ ङ्‌खाॽनिङ्‌गो “न्‍निङ्‌दा होनेक काइवाघा, खा चेॽया जेप्‍पा मेन्‍हा” लुसाङ् उङ्‌चिङा पात्‍तेन्‍जोगुन्‍निन॥

१२ ङ्‌खाॽनिङ्‌गो पात्‍तुरुस च्‍हेन मुथिङ्‌रिक पोगाहोङ् सियापाङ्‌बे लुक्‍ताख्‍या, न्‍हाङ् उकुरिक उगाहोङ् सोनिङ् तेकसे निसु॥ खा निसुहोङ् इगा तोत्‍ते एसाङ् पाङ्‌पोटि लासा॥

इम्‍माउसका लाम्‍बुबे येसु

(मार्कुस १६:१२-१३)

१३ न्‍ना लेन येसुगा हिप्‍पाङ् चेलाचि यारुसालेम साहारभाङ् इम्‍माउस बाङ्‌ना तेन पोटि खेॽमास्‍याचि॥ न्‍ना यारुसालेमभाङ् एए किलोमिटारहिङ् माङ्‌दु साया॥

१४ उङ्‌चि यारुसालेमबे इ लेक्‍साहा ङ्‌खा घाक चेॽयागा उतुम्‍बे साला लेन्‍मास्‍याचि॥

१५ ङ्‌खाचि ङ्‌खाॽला साला लेन्‍साङ् लाम्‍मास्‍याचिनिङ् येसु तायाहोङ् ङ्‌खाचिनुङ् लाम्‍मा तारोक्‍तु॥

१६ ङ्‌खाॽनिङ्‌गो ङ्‌खाचिङा उङ् चिनान्‍जोगान्‍चुन॥

१७ येसुङा ङ्‌खाचि छिम्‍दुचि, “न्‍जिङ्‌दा इगा उतुम्‍बे साला लेन्‍साङ् लाम्‍मा सिम्‍मेचिघा?”

ङ्‌खाचि येबाचि॥ उङ्‌चिगा नाचिक कुॽयुम ङ्ओतामासा॥

१८ ङ्‌खा हिप्‍पाङ्‌बे क्‍लेओपास बाङ्‌नाङा येसु छिम्‍दु, “यारुसालेम कोतुरागाहोङ् चा न्‍नाबे इ लेक्‍साहाभोङ् न्‍दा था मान्‍नाइ?”

१९ येसुङा ङ्‌खाचि खाॽला लुचि, “इमिन्‍हा चेॽया?”

ङ्‌खाचिङा लुयाचु, “नासारातपेॽना येसुगा उतुम्‍बे, उङ् एको निङ्‌वाफुमाभाङ् चेक्‍खुबा साया॥ उङ् निङ्‌वाफुमा नुङ् याॽमिचिगा युम्‍बे आचाम्‍माहा काम चोक्‍खुबा नुङ् साक्‍तिसालि चेॽया चिन्‍खुबा साया॥

२० ङ्‌खाॽनिङ्‌गो खाङ्‌खाङ् हाङ्‌खुबाचि नुङ् एङ्‌गा हाङ्‌गुम्‍बाचिङा उङ् दान्‍डा म्‍बिहोङ् न्‍सिसुनिभोङ् रोमि तायेन्‍राङ्‌बागा उमुक्‍पे म्‍बिहाक्‍सु, न्‍हाङा कुरुसपे न्‍छुसि॥

२१ कानिङ् गो उङामाङ् इजिरेलिचि मुक्‍ति पिवाचिहाभोङ् लाम्‍बु सोक्‍साम्‍ङा॥ ङ्‌खाॽनिङ्‌गो उङ् कुरुसपे न्‍छुएन्‍दुना चा हेन सुम्‍लेन लेक्‍साब्‍या॥

२२ फेरि आनिङ्‌गा एको हिप्‍पाङ् नानुन्‍छाचिङा लुयाहा चेॽया खेप्‍सुम्‍ङाहोङ् आच्‍चाम्‍मा एतिमिङ्‌हा॥ ङ्‌खाचि हेन भेनिक सियापाङ्‌बे ङ्‌ख्‍या,

२३ ङ्‌खाॽनिङ्‌गो ङ्‌खाचिङा न्‍नाबे येसुगा लास न्‍दुप्‍सुनिन॥ न्‍हाङा ङ्‌खाचि न्‍दायाहोङ् लुया, ‘कानिङ् वालोक्‍दुतचि निसुम्‍चिम्‍ङाहा, उङ्‌चिङा येसु हिङ्‌गिलिक्‍नाभोङ् लुयाहा॥’

२४ न्‍हाङा आन्‍चिङ्‌गा एको हिप्‍पाङ् काम्‍निभाकचि चा सियापाङ्‌बे सोसे ङ्‌ख्‍या, उङ्‌चिङा चा ङ्‌खा मामुचिङा ङ्‌गायाहा लोॽवा न्‍निसु, ङ्‌खाॽनिङ्‌गो येसु च्‍हेन न्‍निसुनिन॥”

२५ न्‍हाङा येसुङा लुचि, “न्‍निङ्‌दा गो इमिन्‍हा याॽमिसिगान॥ निङ्‌वाफुमाभाङ् चेक्‍खुबाचिङा ङ्‌गायाहा चेॽया बिस्‍वास चोक्‍मा चा खिङ् छाक्‍नुङ् आइमिघा!

२६ इना निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टङा आदार नुङ् माहिमा तोक्‍मा हाक्‍निङ् ओन्‍दाङ् खा घाक तुखि आङ्‌मा पोर्ने न्‍सायान्‍हायि?”

२७ न्‍हाङा येसुङा ङ्‌खाचि मोसा नुङ् निङ्‌वाफुमाभाङ् चेक्‍खुबाचि घाक्‍ङा उका उतुम्‍बे धार्मासाप्‍लाबे न्‍छेप्‍तुहा चेॽयागा तुम्‍बिला योक्‍मेतुचि॥

२८ उङ्‌चि खेॽमा मिताचिना इम्‍माउस तेन्‍गा उयुम्‍बे न्‍दायाब्‍यानिङ् येसु च्‍हेन ङ्‌खाचि हाक्‍निङ् मियोरोक सोम्‍मा खेॽमागा चोगा॥

२९ ङ्‌खाॽनिङ्‌गो ङ्‌खा हिप्‍पाङ् चेलाचिङा उङ् खाॽला लुयाचु, “नाम आहेक्‍सा, हेन न्‍दा कान्‍चिङ्‌नुङ् वाया॥” न्‍हाङा उङ् ङ्‌खाचिनुङ् वासे ख्‍या॥

३० येसु ङ्‌खाचिनुङ् चासे युङानिङ् चालेप्‍पा उमुक्‍पे याङुहोङ् निङ्‌वाफुमा नुनिङ्‌वा पि, न्‍हाङ् चालेप्‍पा एगुहोङ् ङ्‌खाचि पिचि॥

३१ ङ्‌खिङ्‌बेलाक्‍ले ङ्‌खाचिगा मिक ङ्‌होसा, न्‍हाङ् येसु चिनाचोगाचु॥ ङ्‌खाॽनिङ्‌गो ङ्‌खिङ्‌बेलाक माङ् येसु उङ्‌चिगा युम्‍भाङ् मासाब्‍या॥

३२ ङ्‌खा हिप्‍पाङ् उङ्‌चि-उङ्‌चि खाॽला कायाचि, “उङ् कान्‍चिङ्‌नुङ् लाम्‍बुबे लाम्‍साङ् धार्मासाप्‍लागा तुम्‍बिला लुयानिङ् एन्‍चिङ् लुङ्‌मा इब्‍बे-इब्‍बे न्‍जोन्‍दास्‍यामासान्‍नायि?”

३३ न्‍हाङा ङ्‌खाचि ङ्‌खिङ्‌बेलाक माङ् पोगाचिहोङ् यारुसालेम पोटि लासाचि॥ न्‍नाबे तासाचुनिङ् ङ्‌खाचिङा एए चेलाचि नुङ् हेकोहा याॽमिचि न्‍छुप्‍साहा तुप्‍साचुचि॥

३४ न्‍हाङ् ङ्‌खाचिङा ङ्‌खा हिप्‍पाङ् खाॽला न्‍लुचि, “जेप्‍पा हाङ्‌बा स्‍यानाभाङ् हिङ्‌गिलिक लेक्‍सामाना, सिमोन पात्‍तुरुसङा चा उका उमिक्‍ङा निसुक्‍सुना!”

३५ न्‍हाङा ङ्‌खा हिप्‍पाङ् चेलाचिङा चा लाम्‍बुबे लेक्‍साहा चेॽया नुङ् येसुङा चालेप्‍पा एगुहोङ् पिचिनिङ् इमिन चिनाचोगाचुना ङ्‌खा घाक चेॽया योक्‍मेताचुचि॥

येसु चेलाचिगा युम्‍बे तायाना

(मात्‍ति २८:१६-२०; मार्कुस १६:१४-१८; युहान्‍ना २०:१९-२३; सेगुम्‍पाक १:४-८)

३६ खा चेॽया न्‍जेक्‍मास्‍यानुङ् येसु थाप्‍थुम्‍बे ङ्‌खाचिगा लुम्‍बे येबारायाहोङ् खाॽला लुचि, “न्‍निङ्‌दा हाङ्‌हाङ् लेक्‍सिगानि॥”

३७ ङ्‌खाॽनिङ्‌गो ङ्‌खाचि इसिॽना मुइ निसुम्‍ङाना म्‍मिताहोङ् किसिॽमाङा आत्‍ते न्‍जोगा॥

३८ येसुङा ङ्‌खाचि लुचि, “न्‍निङ्‌दा इजाङ् किसितिॽवाघा? न्‍हाङ् इजाङ् न्‍निङ्‌गा निङ्‌वाबे साङ्‌का चोङ्‌मेकाहा?

३९ आलाङ् आमुक्‍चि सोयानुम्‍चिम, न्‍हाङ् न्‍निङ्‌दा उचुन चिनाचोङ्‌मेकाहा॥ न्‍निङ्‌मुक्‍ङा तोक्‍तिॽयास्‍या, का येसुमाङ् ओम्‍ङान इजाङ्‌बाङ्‌निङ् इसिॽना मुइगा गो सा नुङ् ओसेङ्‌ख्‍वाक म्‍मामेन, न्‍निङ्‌दा निमासिइवागा आका गो वान्‍ने॥”

४० खाॽला लुचिहोङ् उलाङ् उमुक सोॽमेतुचि॥

४१ ङ्‌खाचि इब्‍बे-इब्‍बे न्‍जोन्‍दास्‍या न्‍हाङ् आच्‍चाम्‍मा ङ्‌ङेता॥ न्‍हाङामाङ् खा चेॽया जेप्‍पा ओमयेम मेन्‍हायेमभोङ् बिस्‍वास चोक्‍मामाङ् ङ्‌यासुनिन॥ ङ्‌खिङ्‌बेला येसुङा ङ्‌खाचि खाॽला लुचि, “न्‍निङ्‌दानुङ् चाम्‍योङ्‌बा वेॽहा?”

४२ ङ्‌खाचिङा एको नियाना नासा येसु म्‍बि॥

४३ न्‍हाङा न्‍ना नासा ताप्‍तुहोङ् ङ्‌खाचिगा युम्‍बे चो॥

४४ न्‍हाङ् खाॽला लुचि, “का न्‍निङ्‌दानुङ् वायाङ्‌निङ् आका उतुम्‍बे मोसाङा छेप्‍तुना ब्‍यावास्‍थागा छेप्‍ताप, निङ्‌वाफुमाभाङ् चेक्‍खुबाचिङा न्‍छेप्‍तुचिहा छेप्‍ताप्‍चि नुङ् छेम्‍गा छेप्‍ताप्‍पे छेप्‍ताहा घाक चेॽया इमिन्‍होङ्‌चा पुरा लेङ्‌मेहाभोङ् का न्‍निङ्‌दा लुॽनेन्‍सानिन्‍हा॥”

४५ न्‍हाङा उङा ङ्‌खाचि धार्मासाप्‍लाबे छेप्‍ताहा चेॽया ङ्‌ङासुनिभोङ् उङ्‌चिगा निङ्‌वा होसुबिचि॥

४६ न्‍हाङ् खाॽला लुचि, “धार्मासाप्‍लाबे खाॽला छेप्‍तामा, निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टङा तुखि आङ्‌द्‌वाहोङ् सुम्‍ना लेन्‍बे फेरि स्‍यानाभाङ् हिङ्‌गिलिक लेङ्‌मेॽना॥

४७ न्‍हाङा पाप चोक्‍मा लेप्‍निमाहोङ् निङ्‌वाफुमापोटि हिङ्‌माभोङ् पाप छेमा तोङ्‌मेॽना बाङ्‌ना चेॽया उका उनिङ्‌बे यारुसालेमभाङ् तारोक्‍माहोङ् घाक जातिगा याॽमिचि खेम्‍मेॽमाहाचि॥

४८ न्‍निङ्‌दा निसुम्‍घा खा घाक चेॽया न्‍निङ्‌दामाङ् हेकोहा घाक जातिगा याॽमिचि चा खेम्‍मेतानुम्‍चिम॥

४९ हाकु सोयानुम, आप्‍पाङा युक्‍सुना बाचा का न्‍निङ्‌दाबे पाक्‍स्‍वाङ्, ङ्‌खाॽनिङ्‌गो न्‍निङ्‌दा निङ्‌वाफुमाभाङ् साक्‍ति मेन्‍दोक्‍ले सोम्‍मा ना साहारबेॽमाङ् वायामासानि॥”

येसु वालोकपे ख्‍याना

(मार्कुस १६:१९-२०; सेगुम्‍पाक १:९-११)

५० न्‍हाङा येसुङा चेलाचि साहारभाङ् बेथानिया तेन पोटि खेतुचि, न्‍नाबे न्‍दासुहोङ् उमुक थेन्‍दुहोङ् ङ्‌खाचि आसिक पिचि॥

५१ ङ्‌खाचि आसिक पिॽमास्‍यानिङ् उङ् ङ्‌खाचिभाङ् फोक्‍साहोङ् तो वालोकपोटि चान्‍दाख्‍या॥

५२ न्‍हाङा ङ्‌खाचिङा उका आराधाना न्‍जोगु, न्‍हाङ् इब्‍बे-इब्‍बे चोन्‍सिसाङ् यारुसालेम साहारपोटि न्‍लासा॥

५३ न्‍हाङा ङ्‌खाचि साधाइ निङ्‌वाफुपाङ्‌बे निङ्‌वाफुमागा उनिङ् थेन्‍साङ् वामा न्‍दारोक्‍तु॥

युहान्‍नाङा छेप्‍तुना

नुसाला

छेप्‍ताप चिनातोक

ना युहान्‍नाङा छेप्‍तुना नुसालागा छेप्‍ताप ओम॥ प्‍याक लोॽवा याॽमिचिङा ना छेप्‍ताप इस्‍बित साम्‍बात ७०-९० गा उलुम्‍बे छेप्‍ताना ओम ङ्‌गामे॥ ङ्‌खाॽनिङ्‌गो जेप्‍पा ङ्‌खिङ्‌बेॽमाङ् छेप्‍ताना ओमभोङ् कामा च्‍हेन ङ्‌यासिॽवान्‍हा॥ ना छेप्‍ताप्‍पे युहान्‍नाङा येसु निङ्‌वाफुमागा चेॽया ओम, न्‍ना “चेॽया सालुङ्‌बे ताया न्‍हाङ् कानिङ् लुम्‍बे वाया” भोङ् छेप्‍तुक्‍सु॥ येसुमाङ् निङ्‌वाफुमागा उच्‍या नुङ् उङा पाक्‍स्‍वाङ्‌ना कायाना मुक्‍ति पिखुबा ओम॥ ना छेप्‍ताप पोढा चोक्‍खुबाचिङा खाॽलामाङ् ङ्‌ङासुनि न्‍हाङ् बिस्‍वास न्‍जोगुहोङ् हिङ्‌लुङ् न्‍दोक्‍तुनिभोङ् छेप्‍तुना ओम (युहान्‍ना २०:३१)॥

निङ्‌वाफुमागा चेॽया नुङ् येसु एको ओम्‍चि॥ न्‍हाङ् मिहेक्‍साङ् ना नुसालागा छेप्‍ताप्‍पे आच्‍चाम्‍मा-आच्‍चाम्‍माहा कामगा उतुम्‍बे छेप्‍तामा॥ ङ्‌खाभाङ् कानिङ् था तोक्‍मा यामे, येसुमाङ् निङ्‌वाफुमागा उच्‍या नुङ् का पाक्‍स्‍वाङ्‌ना भोङ् कायाना मुक्‍ति पिखुबा ओम॥ ना छेप्‍ताप्‍का इम्‍ना भागपाहाङ् याॽमिचिङा येसु इमिन बिस्‍वास न्‍जोगुना बाङ्‌ना चेॽया था तोक्‍मा यामे॥ न्‍हाङ् ना छेप्‍तापका उलुम-उलुम्‍बे येसु काङ्‌बाचिङा लाप्‍मा हाक्‍निङ् ओन्‍दाङ् उका चेलाचिनुङ् साङ्‌गाति चोगाना न्‍हाङ् कुरुसपे सिमा हाक्‍निङ् ओन्‍दाङ् उका चेलाचि उत्‍साहा पिचिहा चेॽया छेप्‍ताहा तोङ्‌मे॥ छेप्‍ताप्‍का हेक्‍साङ्‌बे येसु न्‍लाबुना, कुरुसपे स्‍याना, स्‍यानाभाङ् फेरि हिङ्‌गिलिक लेक्‍साहोङ् चेलाचिगाबे ओताना चेॽयागा उतुम्‍बे छेप्‍तामा॥

नाबे छोक्‍ताहा चेॽया

भुमिका १:१-१८

बाप्‍तिस्‍मा पिखुबा युहान्‍ना नुङ् येसुगा चेलाचि १:१९-५१

येसुगा सेवाकाइ २:१-१२:५०

यारुसालेम्‍गा योखे येसुगा लेन्‍चि १३:१-१९:४२

येसु स्‍यानाभाङ् हिङ्‌गिलिक लेक्‍साना न्‍हाङ् फेरि ओताना २०:१-३१

येसु गालिलबे ओताना २१:१-२५

युहान्‍नाङा छेप्‍तुना

नुसाला

निङ्‌वाफुमागा चेॽया याॽमि लेक्‍सारायाना

१

१ घाकहाक्‍निङ् ओन्‍दाङ् निङ्‌वाफुमागा चेॽया वाया॥ चेॽया निङ्‌वाफुमानुङ् वाया, न्‍हाङ् चेॽयामाङ् निङ्‌वाफुमा साया॥

२ उङ् उथुक न्‍हाङ्‌तोमाङ् निङ्‌वाफुमानुङ् वाया॥

३ उथुक नाहाङ्‌तोहा घाक थोक निङ्‌वाफुमाङा चेॽयाभाङ्‌माङ् चोगु, न्‍हाङ् लेक्‍साहा हेखाचा थोक उङ् मेॽनिङ् न्‍लेक्‍सान॥

४ उङ्‌बे हिङ्‌लुङ् वाया न्‍हाङ् न्‍ना हिङ्‌लुङ्‌ङा माङ् याॽमिचि ओम्‍ना पिया॥

५ न्‍ना ओम्‍ना कुॽयुम्‍नाबे चाम्‍काचोङ्‌मे, न्‍हाङ् कुॽयुम्‍नाङा ओम्‍ना हेॽनिङ्‌चा एम्‍सिॽमा ङ्‌यासुन्‍ना॥

६ निङ्‌वाफुमाङा युहान्‍ना बाङ्‌ना एको याॽमि पाक्‍सु॥

७ उङ्‌भाङ् घाक याॽमिचिङा न्‍ना ओम्‍नाबे बिस्‍वास न्‍जोगुनिभोङ् न्‍ना ओम्‍नागा गाबाहि पिॽमागा उङ् साचि लेक्‍साराया॥

८ युहान्‍ना उङ् आफाइ च्‍हेन न्‍ना ओम्‍ना म्‍मेतासान, ङ्‌खाॽनिङ्‌गो न्‍ना ओम्‍नागा गाबाहि पिसे से तायामासा॥

९ न्‍ना ओम्‍ना घाक याॽमिचि ओम ओॽमागा कायुङ्‌लेन्‍बे तायेतासा॥

१० उङ् कायुङ्‌लेन्‍बे वाया न्‍हाङ् उङामाङ् कायुङ्‌लेन चोगु, ङ्‌खोङ्‌चा कायुङ्‌लेनबेॽहा याॽमिचिङा उङ् चिनान्‍जोगुनिन॥

११ उङ् उका याॽमिचिगाबे ताया, ङ्‌खाॽनिङ्‌गो उका याॽमिचिङा उङ् गाराहान न्‍जोगुनिन॥

१२ ङ्‌खाॽनिङ्‌गो इखिङ्‌ङा उङ् गाराहान न्‍जोगु न्‍हाङ् उका उनिङ्‌बे बिस्‍वास न्‍जोगु, ङ्‌खाचि उङा निङ्‌वाफुमागा उच्‍याचि लेङ्‌माना चोक्‍तोक पिचि॥

१३ ङ्‌खाचि पा-माभाङ् नुङ् याॽमिचिङा म्‍मितुहोङ् वाम न्‍लेक्‍साहा मेनिन्‍हा, ङ्‌खाॽनिङ्‌गो निङ्‌वाफुमामाङ् उङ्‌चि पा ओम॥

१४ निङ्‌वाफुमागा चेॽया सालुङ् लेक्‍साराया न्‍हाङ् आनुगाराहा नुङ् दायाङा इप्‍तुहोङ् एङ्‌गा लुम्‍बे वाया॥ न्‍हाङ् कानिङ् उका माडा माहिमा निसुम, न्‍ना माहिमा च्‍हेन निङ्‌वाफुमा पागा एको सेॽना उच्‍यागा लोॽवाना साया॥

१५ युहान्‍नाङा उका उतुम्‍बे गाबाहि पिसाङ् माडा सेम्‍लाङा खाॽला लुचि, “उङ् न्‍नामाङ् ओम, उका उतुम्‍बे का खाॽला कायामासाङ्, ‘का हाक्‍निङ् हेक्‍साङ् ताखुबा का हाक्‍निङ्‌चा साक्‍तिसालिना, इजाङ्‌बाङ्‌निङ् उङ् आका वाम लेङ्‌मा हाक्‍निङ् ओन्‍दाङ् न्‍हाङ्‌तो वान्‍नेॽना॥’”

१६ उका प्‍याक आनुगाराहाभाङ्‌ कानिङ् घाक्‍ङा आसिक तोक्‍तुक्‍सुम्‍हा॥

१७ इजाङ्‌बाङ्‌निङ् निङ्‌वाफुमाङा ब्‍यावास्‍था निङ्‌वाफुमाभाङ् चेक्‍खुबा मोसाभाङ् पिया, ङ्‌खाॽनिङ्‌गो आनुगाराहा नुङ् सात्‍याता च्‍हेन खिरिस्‍ट येसुभाङ् पिया॥

१८ निङ्‌वाफुमा इसाङा चा हेॽनिङ्‌चा न्‍निसुक्‍सुनिन्‍ना, ङ्‌खाॽनिङ्‌गो निङ्‌वाफुमानुङ् वाखुबा एको सेॽना उच्‍याङा से निसुक्‍सु, उङ्‌माङ् निङ्‌वाफुमा ओम, उङा कानिङ् निङ्‌वाफुमा चिना तोक्‍मेतामाहा॥

बाप्‍तिस्‍मा पिखुबा युहान्‍नागा साचि

(मात्‍ति ३:१-१२; मार्कुस १:१-८; लुका ३:१-१८)

१९ यारुसालेम्‍बेॽहा याहुदि हाङ्‌गुम्‍बाचिङा एको हिप्‍पाङ् हाङ्‌खुबाचि नुङ् लेबिचि युहान्‍नागाबे “न्‍दा इसागान?” भोङ् छिम्‍से म्‍बाक्‍सुचि, न्‍हाङा युहान्‍नागा गाबाहि खाॽलाना साया॥

२० उङा आत्‍तेमेन्‍जोक्‍ले लुचि, “का मुक्‍ति पिखुबा खिरिस्‍ट मेॽङान्‍ना॥”

२१ न्‍हाङ् ङ्‌खाचिङा न्‍छिम्‍दु, “ङ्‌खाॽलाभोङ् इसागान? इना न्‍दा निङ्‌वाफुमाभाङ् चेक्‍खुबा एलियागान?”

युहान्‍नाङा लुचि, “का मेॽङान्‍ना॥”

ङ्‌खाचिङा न्‍छिम्‍दु, “इना निङ्‌वाफुमाङा कानिङ्‌बे पाक्‍सेहेक्‍सुना निङ्‌वाफुमाभाङ् चेक्‍खुबा न्‍दागान्‍यि?”

युहान्‍नाङा लुचि, “का मेॽङान्‍ना॥”

२२ ङ्‌खाचिङा उङ् न्‍लु, “ङ्‌खाॽलाभोङ् न्‍दा इसागान? कानिङ् लुया न्‍हाङ् कानिङ् पाङ्‌खुबाचि लुॽमा यासुम्‍चिम्‍ङानि॥ ङ्‌गा उतुम्‍बे न्‍दा आफाइ इ कामेकाना?”

२३ युहान्‍नाङा लुचि, “निङ्‌वाफुमाभाङ् चेक्‍खुबा यासाइयाङा कायाना लोॽवा ‘हाङ्‌बा तामाना लाम्‍बु त्‍यार चोगानुम’ कासाङ् इसा चा मेॽनिङ्ना सुन्‍नेना ठोङ्‌बे ओक्‍खुबागा का एको सेम्‍लाङान॥”

२४ ङ्‌खा छिम्‍से म्‍बाक्‍सुचिहा माध्‍येबे एको हिप्‍पाङ् फारिसिचि चा ङ्‌वाया॥

२५ ङ्‌खाचिङा उङ् न्‍छिम्‍दु, “न्‍दा खिरिस्‍ट चा मेकान, एलिया चा मेकान न्‍हाङा निङ्‌वाफुमाभाङ् चेक्‍खुबा चा मेकान्‍नाभोङ् इजाङ् बाप्‍तिस्‍मा पिवाचिघा?”

२६ युहान्‍नाङा पोलोवा पिचि, “का गो माङ्‌च्वाङा बाप्‍तिस्‍मा पिवाङ्‌चिङ्, ङ्‌खाॽनिङ्‌गो न्‍निङ्‌युम्‍बे एको वान्‍ने, न्‍ना न्‍निङ्‌दा चिनान्‍जोग्‍वाम्‍गान॥

२७ का हाक्‍निङ् हेक्‍साङ् ताखुबा उङ्‌माङ् ओम॥ का गो नोकार लोॽवा उका लाङ्‌खोप्‍का उनाम फुङ्‌मा चा न्‍थेन्‍सिमेॽङान्‍ना॥”

२८ खा घाक चेॽया यार्दान होङ्‌मागा योप्‍पारिक युहान्‍नाङा बाप्‍तिस्‍मा पिॽमास्‍याना ठोङ् बेथानियाबे लेक्‍सामासा॥

निङ्‌वाफुमागा थुमा

२९ हेक्‍साङ्‌ना लेन युहान्‍नाङा येसु उङ्‌पोटि तायेतासाना निसुहोङ् खाॽला लुचि, “सोयानुम, कायुङ्‌लेनबेॽहा याॽमिचिगा पाप पोङ्‌खेखुबा निङ्‌वाफुमागा थुमा!

३० उका उतुम्‍बेॽमाङ् का खाॽला लुॽनेन्‍सानिन, ‘का हाक्‍निङ् हेक्‍साङ् एको ताये, उङ् का हाक्‍निङ् साक्‍तिसालिना इजाङ्‌बाङ्‌निङ् उङ् आका वाम लेङ्‌मा हाक्‍निङ् ओन्‍दाङ् नाहाङ्‌तो वान्‍नेॽना॥’

३१ का आफाइ उङ् इसा ओमभोङ् चिनान्‍जोगुक्‍साङान, ङ्‌खाॽनिङ्‌गो उङ् इजिरेलिचिगा लुम्‍बे चिना तोक्‍मेमागामाङ् का माङ्‌च्‍वागा बाप्‍तिस्‍मा पिसाङ् तायाङ्‌ना ओम॥”

३२ युहान्‍नाङा गाबाहि पिसाङ् खाॽला लुचि, “का निङ्‌वाफुमागा आत्‍मा वालोकपाहाङ् ढुकुवा लोॽवा लेक्‍सुक्‍साहोङ् उङ् छोङ्‌बे युङाना निसुङ्‌ना॥

३३ का उङ् चिनान्‍जोगुक्‍साङान, ङ्‌खाॽनिङ्‌गो का माङ्‌च्वाङा बाप्‍तिस्‍मा पिसे पाङ्‌खुबाङा खाॽला लुयामासाङ्, ‘हेॽना याॽमि छोङ्‌बे पाबित्‍तारा आत्‍मा तामेहोङ् युङाना निस्‍वागा, पाबित्‍तारा आत्‍माङा बाप्‍तिस्‍मा पिखुबा उङ्‌माङ् ओम॥’

३४ का खा चेॽया उङ्‌बे निसुङ्, न्‍हाङ् उङ्‌माङ् निङ्‌वाफुमागा उच्‍या ओमभोङ् गाबाहि पिमेॽनेनिन्‍हा॥”

येसुगा ओन्‍दाङ्‌हा चेलाचि

३५ हेक्‍साङ्‌ना लेन फेरि युहान्‍ना न्‍ना ठोङ्‌बे उका हिप्‍पाङ् चेलाचिनुङ् येबामासा॥

३६ ङ्‌खिङ्‌बेला उङा येसु खेॽमास्‍याना निसुहोङ् लुचि, “सोयाचु, निङ्‌वाफुमागा थुमा!”

३७ खा चेॽया खेप्‍साचुहोङ् ङ्‌खा हिप्‍पाङ् चेलाचि येसुगा हेक्‍साङ् लाचोगाचि॥

३८ येसुङा हिक्‍साहोङ् सोचिनिङ् ङ्‌खाचि ओहेक्‍साङ्-ओहेक्‍साङ् तायेतासाचिहा निसुचिहोङ् छिम्‍दुचि, “न्‍जिङ्‌दा इहा योक्‍मासिम्‍मेचिघा?”

ङ्‌खाचिङा लुयाचु, “राब्‍बि (नागा तुम्‍बिला ओम, चिन्‍खुबा), न्‍दा हेॽने वामेकाना?”

३९ येसुङा ङ्‌खाचि लुचि, “आबाचिघोङ् सोयाचु!” ङ्‌खिङ्‌बेला नाॽमासेक्‍का ना मोक्‍तेहेक्‍सुसा॥ उङ्‌चि येसुनुङ् ख्‍याचि न्‍हाङ् उङ् वामाना ठोङ् सोयाचु न्‍हाङा न्‍ना लेन न्‍नाबे उङ्‌नुङ् वायाचि॥

४० युहान्‍नाङा लुचिहा चेॽया खेप्‍साचुहोङ् येसुगा हेक्‍साङ् लाचोक्‍खुबाचिबे एको च्‍हेन सिमोन पात्‍तुरुसका उनुन्‍छा आन्‍दिरियास साया॥

४१ मिहेक्‍साङ् आन्‍दिरियासङा उका उफु सिमोन पात्‍तुरुस तुप्‍सुहोङ् खाॽला लु, “कान्‍चिङ् मासिहा तुप्‍सामाङ्‌चुङ्‌ना॥” (न्‍नागा तुम्‍बिला “खिरिस्‍ट” ओम॥)

४२ आन्‍दिरियासङा सिमोन येसु वायानाबे खेतु॥ येसुङा सिमोन निसुहोङ् लु, “न्‍दा योआनेसका उच्‍या सिमोनगान॥ हाकु ङ्‌गा न्‍निङ् केफास लेङ्‌मेॽना॥” (केफासका तुम्‍बिला “लुङ्‌खाक” ओम॥)

येसुङा फिलिप नुङ् नाथानेल गालिलबे काचिहा

४३ हेक्‍साङ्‌ना लेन येसु गालिलबे खेॽमाना निङ्‌वा चोगा॥ न्‍हाङ् न्‍नाबे फिलिप तुप्‍सुहोङ् उङा न्‍ना लु, “आका आहेक्‍साङ् लाचोगा॥”

४४ फिलिप चा आन्‍दिरियास नुङ् पात्‍तुरुस लोॽवा बेथ्‍सेदा साहारबेॽना याॽमि साया॥

४५ फिलिपङा नाथानेल तुप्‍सुहोङ् खाॽला लु, “कानिङ् नासारात्‍पे वाखुबा योसेफका उच्‍या तुप्‍सुम्‍ङाना॥ उका उतुम्‍बे मोसाङा ब्‍यावास्‍थाबे नुङ् निङ्‌वाफुमाभाङ् चेक्‍खुबाचिङा चा न्‍छेप्‍तुक्‍साहा॥”

४६ खा खेप्‍सुहोङ् नाथानेलङा लु, “इना नासारातपाहाङ्‌चा खाॽला उचुनाहा चेॽया तामायामेहायि?”

फिलिपङा लु, “तायाघोङ् सो॥”

४७ येसुङा नाथानेल उङ्‌पोटि तायेतासाना निसुहोङ् उका उतुम्‍बे येसुङा लु, “सोयानुम, उङ् जेप्‍पागा इजिरेलि ओम, उङ्‌बे छाल्‍गा चेॽया इहाचा मान्‍हा॥”

४८ नाथानेलङा छिम्‍दु, “न्‍दा का इमिन चिनाचोगाङ्‌गाना?”

येसुङा पोलोवा पि, “फिलिपङा काॽमा हाक्‍निङ् ओन्‍दाङ् न्‍दा वेक्‍पुगा उथाप्‍का उसाम्‍बे वायागानिङ्‌माङ् का निन्‍नुङ्‌नेन्‍सान्‍ना॥”

४९ नाथानेलङा लु, “राब्‍बि, न्‍दा गो निङ्‌वाफुमागा उच्‍यागान, न्‍दा इजिरेलिचिगा हाङ् ओम्‍गान!”

५० येसुङा लु, “का न्‍दा वेक्‍पुगा उथाप्‍का उसाम्‍बे निनेन्‍ना लुॽनेन्‍नाङा का बिस्‍वास चोङ्‌मेङ्‌गाना? न्‍दा खा हाक्‍निङ्‌चा माम्‍माहा चेॽया निस्‍वाघा॥”

५१ येसुङा लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा वालोक होसाना न्‍हाङ् निङ्‌वाफुमागा वालोक्‍दुत्‍चि याॽमिगा उच्‍याबे तो-मो न्‍जोक्‍मास्‍याहा निस्‍वाम्‍चिम्‍घा॥”

काना साहारबेॽना थाङ्‌छेङ्

२

१ न्‍नागा हिच लेन हेक्‍साङ् गालिल्‍गा काना बाङ्‌ना मिना साहारबे एको थाङ्‌छेङ् वाया॥ येसुगा उमा चा न्‍नाबे ख्‍यामासा॥

२ येसु नुङ् उका चेलाचि चा न्‍ना थाङ्‌छेङ्‌बे निम्‍तो म्‍बिक्‍साचि॥

३ सिम्‍लेॽमाङ्‌गा माध मेन्‍दाहोङ् येसुगा उमाङा येसु लु, “हाकु ङ्‌खाचिनुङ् सिम्‍लेॽमाङ्‌गा माध मेन्‍दामाहा॥”

४ येसुङा पोलोवा पि, “आमा, का इ चोक्‍माङान ङ्‌खा न्‍लुयाङान, इजाङ्‌बाङ्‌निङ् आका बेला हाकुचा न्‍दायामान्‍ना॥”

५ न्‍हाङा येसुगा उमाङा न्‍नाबेॽहा काम चोक्‍खुबाचि लुचि, “उङा लुइवाघा लोॽवा न्‍निङ्‌दा चोगानुम॥”

६ न्‍नाबे याहुदि चालान आन्‍सार चोक्‍खे चोक्‍मानिङ् चालाचोक्‍माहा ए होम्‍बोक लिटार हिङ् माङ्‌च्‍वा होङ्‌खुबा लुङ्‌खाक्‍का ङ्‌खोन्‍दाहा या घेम्‍पाचि ङ्‌वाया॥

७ येसुङा नोकारचि लुचि, “खा घाक घेम्‍पाचि माङ्‌च्वाङा इप्‍तानुम्‍चिम॥” न्‍हाङा ङ्‌खाचिङा घाक घेम्‍पाचि सोयेक-सोयेक माङ्‌च्वाङा ङ्‌ङिप्‍तुचि॥

८ न्‍हाङा येसुङा ङ्‌खाचि लुचि, “खा मिॽयाङ् वागानुम्‍घोङ् होक्‍तागा मुख्‍या याॽमि खुतानुम॥” न्‍हाङा ङ्‌खाचिङा ङ्‌खेतुहोङ् मुख्‍या याॽमि म्‍बि॥

९ होक्‍तागा मुख्‍या याॽमिङा ङ्‌खा माङ्‌च्‍वा चाखा चोगु, ङ्‌खिङ्‌बेला ङ्‌खा माङ्‌च्‍वा सिम्‍लेॽमाङ्‌गा माध लेक्‍साब्‍यामासा॥ ङ्‌खा हेॽनाहाङ् तायाहा ओम उङा था म्‍मायान, (ङ्‌खाॽनिङ्‌गो माङ्‌च्‍वा इप्‍खुबा नोकारचिङा च्‍हेन था वाया) न्‍हाङा होक्‍तागा मुख्‍या याॽमिङा थाङ्‌स्‍योङ्‌बा काहोङ् लु,

१० “हेकोहा याॽमिचिङा गो ओन्‍दाङ् खुम्‍दुहा सिम्‍लेॽमाङ्‌गा माध म्‍बिवाचि, न्‍हाङा याॽमिचिङा प्‍याक ङ्‌ङुङिॽवाहोङ्‌से ङ्‌खुम्‍दिन्‍हा म्‍बिवाचि, ङ्‌खाॽनिङ्‌गो न्‍दा गो खुम्‍दुहा सिम्‍लेॽमाङ्‌गा माध खिङ् सोम्‍मा युक्‍सुक्‍सुघा!”

११ खाॽला येसुङा गालिल्‍गा कानाबे आचाम्‍माना काम चोगुहोङ् उका माहिमा सोॽमेतुचि॥ ना काम च्‍हेन उङा चोगुहा आचाम्‍माहा काम नुङ् आचाम्‍माहा चिङ्‌गो माध्‍येबे इम्‍ना साया॥ न्‍हाङा उका चेलाचिङा उङ्‌बे बिस्‍वास न्‍जोगु॥

१२ न्‍हाङा येसु उका उमा, उनुन्‍छाचि न्‍हाङ् चेलाचिनुङ् काफार्नाहुम बाङ्‌ना मिना साहारबे उक्‍साहोङ् एहिलेन न्‍नाबे वाया॥

येसुङा बेपारिचि निङ्‌वाफुमापाङ्‌भाङ् इक्‍ताहाक्‍सुचिहा

(मात्‍ति २१:१२-१३; मार्कुस ११:१५-१७; लुका १९:४५-४६)

१३ याहुदिचिगा फोङ् होक्‍नाम ताहेक्‍सासा, न्‍हाङ् येसु यारुसालेम्‍बे ख्‍या॥

१४ ङ्‌खिङ्‌बेला याॽमिचिङा निङ्‌वाफुमाबे बोलि तिमागा पारेवाचि, सामुङ्‌चि, पोसुचि निङ्‌वाफुमा पाङ्‌गा चाराम्‍बे ङ्‌ङिन्‍चामान्‍स्‍याहा नुङ् याङ् न्‍लेन्‍मान्‍स्‍याहाa तुप्‍सुचि॥

१५ खा घाक निसुहोङ् येसुङा खिबाक्‍का एको कोर्रा चोगु न्‍हाङ् न्‍नाबे ङ्‌वायाहा घाक, उङ्‌चि सामुङ्‌चि, गोरुपिक्‍चि चा पाखा इक्‍ताहाक्‍सुचि न्‍हाङा याङ् लेन्‍खुबाचिगा घाक याङ् हिसाहाक्‍तुबिचि न्‍हाङ् ङ्‌खाचिगा टेबुलचि लेक्‍साहाक्‍तुबिचि॥

१६ उङा पारेवा इन्‍चाखुबाचि लुचि, “खा घाक थोक नाभाङ् खेतिॽयानुम॥ आप्‍पागा पाङ् न्‍निङ्‌दा बेपार चोक्‍माना पाङ् चोक्‍मा न्‍दोक्‍त्‍वाम्‍गान्‍ना!”

१७ ङ्‌खिङ्‌बेला उका चेलाचिङा धार्मासाप्‍लाबे छेप्‍ताहा खा चेॽया म्‍मितु, “ङ्‌गा पाङ्‌गा लागि आका जोस आनिङ्‌वाबे मि लोॽवा हान्‍द्‌वाना॥”

१८ ङ्‌खाॽनिङ्‌गो याहुदि हाङ्‌गुम्‍बाचिङा खाॽला लुसाङ् ओम्मागा न्‍जोगु, “न्‍दा खाॽला इचोक्‍मा सिम्‍मेकाना? निङ्‌वाफुमाभाङ् खाॽला चोक्‍माना चोक्‍तोक तोक्‍तुक्‍सुगाना ओमभोङ्, कानिङ् एको चिङ्‌गो सोॽमेता॥”

१९ येसुङा पोलोवा पिचि, “ना निङ्‌वाफुमापाङ् होराहाक्‍सानुम, न्‍हाङ् का सुम लेन्‍बे ना फेरि चोग्‍वाङ्‌ना॥”

२० ङ्‌खाचिङा न्‍लु, “ना निङ्‌वाफुमापाङ् चोक्‍निमा गो नायाb फिम्‍बिलिङ् लाचोगामासा, इना न्‍दा ना सुम लेन्‍बे चोक्‍निमा यास्‍वागानायि?”

२१ ङ्‌खाॽनिङ्‌गो येसुङा कायाना निङ्‌वाफुमापाङ् च्‍हेन उका सालुङ् साया॥

२२ येसु स्‍यानाभाङ् हिङ्‌गिलिक लेक्‍साहोङ् उका चेलाचिङा येसुङा लुचिहा चेॽया म्‍मितु, न्‍हाङ् ङ्‌खाचिङा धार्मासाप्‍ला नुङ् येसुङा चेक्‍तुहा चेॽयाबे बिस्‍वास न्‍जोगु॥

२३ फोङ्‌होक्‍नाम्‍गा बेला येसु यारुसालेम्‍बे वायानिङ् उङा प्‍याक आचाम्‍माहा काम चोगु॥ खा न्‍निसुहोङ् प्‍याक याॽमिचिङा उङ्‌बे बिस्‍वास न्‍जोगु॥

२४ ङ्‌खाॽनिङ्‌गो येसु ङ्‌खाचिबे भोर पोरान्‍जोगान, इजाङ्‌बाङ्‌निङ् घाक याॽमिचि इमिन्‍हा न्‍सामेहा बाङ्‌ना चेॽया उङा उचुन था वाया॥

२५ याॽमिगा निङ्‌वागा उतुम्‍बे इसाङा चा उङ् चिन्‍नुङ्‌मा पोरान्‍जोगान, इजाङ्‌बाङ्‌निङ् याॽमिगा निङ्‌वा इमिन्‍ना सामेॽना बाङ्‌ना चेॽया उङा था वाया॥

a 

२:१४ ङ्‌खिङ्‌बेला निङ्‌वाफुमापाङ्‌बे बिसेस याङ्‌ङा तिरो हुङ्‌माहा साया, ङ्‌खोङ्‌माङ् न्‍नाबे याङ् लेन्‍खुबाचिनुङ् याॽमिचिङा याङ् न्‍लेन्‍दु॥

b 

२:२० नाया छायालिस फिम्‍बिलिङ्‌

निकोदेमास येसु तुप्‍से तायाना

३

१ न्‍नाबे निकोदेमास बाङ्‌ना एको फारिसि याॽमि वाया, उङ् याहुदि माछुम्‍मागा एको सादास्‍या साया॥

२ उङ् इलेन नाॽमासेक येसु वायानाबे तायाहोङ् येसु खाॽला लु, “चिन्‍खुबा, कानिङ् था वान्‍ने न्‍दा निङ्‌वाफुमाङा पाक्‍सागाना चिन्‍खुबागान॥ इजाङ्‌बाङ्‌निङ् न्‍दा चोगुघा खा चिङ्‌गो निङ्‌वाफुमागा साक्‍ति मेॽनिङ् इसाङा चा चोक्‍मा ङ्‌यास्‍वानिन्‍हा॥”

३ येसुङा उङ् लु, “जेप्‍पा का न्‍दा लुमेॽनेन, ओछोङा वाम मेलेङ्‌ले सोम्‍मा इसाङा चा निङ्‌वाफुमागा राज्‍या निमा ङ्‌यास्‍वान्‍ना॥”

४ निकोदेमासङा लु, “पाहुबा लेक्‍साब्‍याना याॽमिगा फेरि इमिन वाम लेङ्‌मेॽना? इना उङ् फेरि उमागा ओफोक्‍पे उमेहोङ् हिम्‍ना खेप वामा यामेॽनायि?”

५ येसुङा पोलोवा पि, “जेप्‍पा का न्‍दा लुमेॽनेन, माङ्‌च्‍वा नुङ् आत्‍माभाङ् वाम मेलेङ्‌ले सोम्‍मा इसा चा निङ्‌वाफुमागा राज्‍याबे उमा ङ्‌यामेन्‍ना॥

६ सालुङ्‌भाङ् वाम लेक्‍साना सालुङ् ओम, न्‍हाङ् आत्‍माभाङ् वाम लेक्‍साना आत्‍मामाङ् ओम॥

७ का न्‍दा ओछोङा वाम लेङ्‌माहा लुमेॽनेन्‍निङ् आच्‍चाम्‍मा ङ्‌ङेतान॥

८ हिॽवा हेखाॽला खेॽमा मिमे, ङ्‌खाॽलामाङ् खेमे॥ हिॽवा फेनाना गो खेप्‍स्‍वाम्‍गा, ङ्‌खाॽनिङ्‌गो न्‍ना हेॽनाहाङ् फेम्‍मेॽना न्‍हाङ् हेखाॽला खेमेॽना, न्‍निङ्‌दा था न्‍दोक्‍त्‍वाम्‍गान॥ आत्‍माभाङ् वाम लेक्‍साना याॽमि चा ङ्‌खाॽलामाङ् सामेॽना॥”

९ निकोदेमासङा येसु छिम्‍दु, “खा इमिन लेङ्‌मायामेहा?”

१० येसुङा लु, “न्‍दा गो इजिरेलिचिगा चिन्‍खुबागान, ङ्‌खोङ्‌चा खा चेॽया ङ्‌ङास्‍वागान्‍हा?

११ का जेप्‍पा न्‍दा लुमेॽनेन, कानिङ् इहा निस्‍वाम्‍ङा ङ्‌खागा उतुम्‍बेॽमाङ् चेक्‍तिॽवाङ् न्‍हाङ् कानिङ् निसुम्‍ङाहा चेॽयामाङ् खेम्‍मेॽमेनेनिन॥ ङ्‌खाॽनिङ्‌गो न्‍निङ्‌दा च्‍हेन कानिङ् लुॽनेनिन्‍हा चेॽया पात्‍ते न्‍जोग्‍वाम्‍गान॥

१२ का न्‍निङ्‌दा कायुङ्‌लेनबेॽहा चेॽया लुॽनेनिन, ङ्‌खोङ्‌चा का बिस्‍वास न्‍जोङ्‌मेकान्‍हाभोङ्, वालोक्‍का उतुम्‍बे लुॽनेनिन्‍भोङ् गो झान इमिन बिस्‍वास चोङ्‌मेकाहा?

१३ वालोकपाहाङ् उङ्‌खुबा याॽमिगा उच्‍यासे वालोकपे ख्‍यामा, हेकोहा इसा चा ङ्‌ख्‍यामानिन्‍हा॥

१४ इजिरेलिचि इसा चा मेॽनिङ्ना सुन्‍नेना ठोङ्‌बे ङ्‌वायानिङ् मोसाङा पित्‍तालगा पुछाक चोगुहोङ् सिङ्‌ङा थेन्‍दुना लोॽवा याॽमिगा उच्‍या चा तो थेम्‍मेॽना॥

१५ न्‍हाङामाङ् इसा-इसाङा उङ्‌बे बिस्‍वास न्‍जोग्‍वा ङ्‌खाचिङा हेॽनिङ्‌चा मेन्‍सिमाना हिङ्‌लुङ् न्‍दोक्‍त्‍वाना॥

१६ निङ्‌वाफुमाङा कायुङ्‌लेनबेॽहा याॽमिचि प्‍याक उलुङ्‌मा तुक्‍तुचिहोङ्‌माङ् उका एकोना उच्‍या चा पिचि॥ ङ्‌खोङ्‌माङ् उङ्‌बे बिस्‍वास चोक्‍खुबा इसा चा न्‍सिमेनिन, ङ्‌खाॽनिङ्‌गो हेॽनिङ्‌चा मेन्‍सिमाना हिङ्‌लुङ् न्‍दोक्‍त्‍वाना॥

१७ निङ्‌वाफुमाङा उका उच्‍या कायुङ्‌लेन आप्‍दिक एम्‍मागा मेन्‍ना, ङ्‌खाॽनिङ्‌गो कायुङ्‌लेन उङ्‌भाङ् ङ्‌हिङ्‌निभोङ् पाक्‍सुना ओम॥

१८ इसाङा उङ्‌बे बिस्‍वास चोग्‍वा, न्‍ना दान्‍डाबे ङ्‌ङामेन, ङ्‌खाॽनिङ्‌गो बिस्‍वास मेन्‍जोक्‍खुबागा गो ओन्‍दाङ्‌माङ् निरिक लेक्‍साब्‍यामाहा, इजाङ्‌बाङ्‌निङ् उङा निङ्‌वाफुमागा एको सेॽना उच्‍याबे बिस्‍वास न्‍जोगुक्‍सुन॥

१९ निरिक खा चेॽयाभाङ् लेङ्‌मेहा, ओम्‍ना कायुङ्‌लेन्‍बे तायामा ङ्‌खाॽनिङ्‌गो याॽमिचिङा ओम्‍ना हाक्‍निङ् कुइम्‍नामाङ् साप न्‍थाक्‍तु, इजाङ्‌बाङ्‌निङ् ङ्‌खाचिगा काम इसिॽहा साया॥

२० इसिॽहा काम चोक्‍खुबा घाक्‍ङा ओम्‍ना उङ्‌चि साप न्‍थाक्‍त्‍वानिन न्‍हाङ् उङ्‌चिगा इसिॽहा काम ओम्‍नाबे ओमेहाभोङ् किसिॽमाङा ओम्‍नाबे न्‍दामेनिन॥

२१ ङ्‌खाॽनिङ्‌गो सात्‍याताबे लाम्‍खुबा याॽमि च्‍हेन ओम्‍नाबे तामेॽना॥ खाॽला उका काम निङ्‌वाफुमाभाङ् लेक्‍साहा ओमभोङ् उचुन ओमेहा॥”

येसु नुङ् युहान्‍ना

२२ न्‍हाङा येसु उका चेलाचिनुङ् याहुदिया लिङ्‌खाम्‍बे ख्‍याहोङ् न्‍नाबे ङ्‌खाचिनुङ् एहिलेन वाया, न्‍हाङ् बाप्‍तिस्‍मा पिचि॥

२३ ङ्‌खिङ्‌बेला युहान्‍नाङा सालिमगा उयुम्‍बेॽना एनोन बाङ्‌ना ठोङ्‌बे बाप्‍तिस्‍मा पिॽमास्‍या, इजाङ्‌बाङ्‌निङ् न्‍नाबे प्‍याक माङ्‌च्‍वा वाया॥ न्‍नाबे याॽमिचि बाप्‍तिस्‍मा लियाचोक्‍से न्‍दायामासा॥

२४ (ङ्‌खिङ्‌बेला सोम्‍मा युहान्‍ना छेक्‍पाङ्‌बे ङ्‌ङायामासान॥)

२५ ङ्‌खिङ्‌बेलाक माङ् युहान्‍नागा चेलाचि एको याहुदि याॽमिनुङ् सुद्‌दा लेङ्‌माना चेॽयागा उतुम्‍बे लुखुसा न्‍जाया॥

२६ ङ्‌खाचि युहान्‍ना वायानाबे न्‍दायाहोङ् न्‍लु, “चिन्‍खुबा, यार्दान होङ्‌मागा योप्‍पारिक न्‍दानुङ् एको याॽमि वाया, न्‍नागा उतुम्‍बे न्‍दा कानिङ् गाबाहि पियामासागा॥ उङा लोप बाप्‍तिस्‍मा पिॽमासिमेॽना न्‍हाङ् घाक याॽमि उकाबेॽले खेॽमा न्‍सिमेहा॥”

२७ युहान्‍नाङा पोलोवा पिचि, “निङ्‌वाफुमाङा वालोकपाहाङ् मेम्‍बिॽले सोम्‍मा याॽमिङा इहाचा तोक्‍मा ङ्‌यास्‍वान्‍हा॥

२८ ‘का मुक्‍ति पिखुबा खिरिस्‍ट मेॽङान्‍ना, का गो उका ओन्‍दाङ्-ओन्‍दाङ् पाक्‍साङ्‌ना याॽमिसेॽङान’ भोङ् लुॽनेनिनाहा चेॽया न्‍निङ्‌दा आफाइ खेप्‍सुक्‍सुम्‍गा॥

२९ इसानुङ् थाङ्‌स्‍योङ्‌मा वान्‍ने न्‍नामाङ् थाङ्‌स्‍योङ्‌बा ओम॥ थाङ्‌स्‍योङ्‌बागा उयुम्‍बे येप्‍खुबा उकाम्‍निभाक्‍ङा उका ओसेम्‍ला खेप्‍स्‍वाहोङ् इब्‍बे-इब्‍बे चोन्‍सिमेॽना॥ न्‍हाङामाङ् आका ना आनान्‍दा हाकु पुरा लेक्‍सामा॥

३० हाकु उङ् पुसाङ् खेॽमा न्‍हाङ् का च्‍हेन छुसाङ् खेॽमा आवास्‍याक्‍ना॥”

वालोकपाहाङ् उङ्‌खुबा

३१ तोन्‍धाङ् उङ्‌खुबा च्‍हेन घाकहाक्‍निङ् माडाना॥ कायुङ्‌लेन्‍बे वाम न्‍लेक्‍साहा याॽमिचि च्‍हेन कायुङ्‌लेनगा न्‍लेङ्‌मे न्‍हाङ् कायुङ्‌लेनगा चेॽया न्‍जेक्‍त्‍वा॥ ङ्‌खाॽनिङ्‌गो वालोकपाहाङ् उङ्‌खुबा च्‍हेन घाकहाक्‍निङ् माडा ओम॥

३२ उङा निसुहा नुङ् खेप्‍सुहा चेॽयामाङ् ल्‍वाचि, ङ्‌खाॽनिङ्‌गो उङा लुचिहा चेॽया इसाङा चा पात्‍तेन्‍जोग्‍वानिन॥

३३ ङ्‌खाॽनिङ्‌गो उका चेॽया पात्‍तेचोक्‍खुबाङा च्‍हेन निङ्‌वाफुमा जेप्‍पा ओम बाङ्‌ना चेॽयागा गाबाहि पिवाचि॥

३४ निङ्‌वाफुमाङा पाक्‍सुनाङा च्‍हेन निङ्‌वाफुमागा चेॽया चेक्‍त्‍वा, इजाङ्‌बाङ्‌निङ् निङ्‌वाफुमाङा उङ् छिक्‍मा मेयामानुङ्‌गा प्‍याक पावित्‍तारा आत्‍मा पिवा॥

३५ निङ्‌वाफुमाङा उका उच्‍या उलुङ्‌मा तुक्‍त्‍वा न्‍हाङ् घाक चेॽया उका उमुक्‍पे पिक्‍सु॥

३६ निङ्‌वाफुमागा उच्‍याबे बिस्‍वास चोक्‍खुबाङा हेॽनिङ्‌चा मेन्‍सिमाना हिङ्‌लुङ् तोक्‍त्‍वा, ङ्‌खाॽनिङ्‌गो उच्‍यागा आग्‍गे मेयेन्‍खुबाङा च्‍हेन हेॽनिङ्‌चा मेन्‍सिमाना हिङ्‌लुङ् न्‍दोक्‍त्‍वान्‍ना, ङ्‌खाॽनिङ्‌गो निङ्‌वाफुमागा दान्‍डा उङ् छोङ्‌बे आन्‍नुङ्‌मेहा॥

येसु नुङ् सामारि मामु

४

१ युहान्‍नाङा हाक्‍निङ् येसुङा प्‍याक चेलाचि चोक्‍साङ् बाप्‍तिस्‍मा पिॽमासिमेॽना बाङ्‌ना चेॽया फारिसिचिङा ङ्‌खेप्‍सु॥

२ (जेप्‍पा कामाभोङ् येसुङा आफाइ बाप्‍तिस्‍मा पिचिहा मेन्‍ना, ङ्‌खाॽनिङ्‌गो खा काम उका चेलाचिङा न्‍जोक्‍मास्‍या॥)

३ येसुङा खा चेॽया था तोक्‍तुहोङ् याहुदिया लिङ्‌खाम नाओहोङ् फेरि गालिल लिङ्‌खाम पोटि लासा॥

४ ङ्‌खिङ्‌बेला गालिलबे खेॽमानिङ् सामारिया लिङ्‌खाम लेङ्‌साङ् खेॽमा पोर्ने साया॥

५ न्‍हाङा येसु सामारियागा सुखार बाङ्‌ना तेन्‍बे तायाब्‍या॥ न्‍ना तेन्‍गा उयुम्‍बे याकुबङा उच्‍या योसेफ पिना जाग्‍गा वाया॥

६ न्‍नाबे याकुबङा खोन्‍दुना पाॽवा वाया॥ येसु लाम्‍माङा-लाम्‍माङा यागास्‍याहोङ् न्‍ना पाॽवागा उयुम्‍बे युङा॥ ङ्‌खिङ्‌बेला लेन्‍लुम लेक्‍सामासा॥

७ ङ्‌खिङ्‌बेलामाङ्‌ एको सामारि छोङ्‌गा मामु माङ्‌च्‍वा लाल्‍लासे न्‍नाबे ताया॥ येसुङा न्‍ना लु, “मामु, का माङ्‌च्‍वा उङ्‌मा पियाङ्॥”

८ न्‍नाबे येसुसे वाया, इजाङ्‌बाङ्‌निङ् उका चेलाचि चाम्‍योङ्‌बा इन्‍से साहारबे ङ्‌ख्‍यामासा॥

९ न्‍हाङा सामारि मामुङा येसु लु, “न्‍दा याहुदि छोङ्‌गा याॽमिगान, का सामारि मामुगा आमुक्‍पाहाङ् इमिन माङ्‌च्‍वा उङ्‌वाघा?” (इजाङ्‌बाङ्‌निङ् ङ्‌खिङ्‌बेला याहुदिचिङा सामारिचिनुङ् इहाचा साम्‍बान्‍धा ङ्‌युक्‍सुनिन॥)

१० येसुङा न्‍ना पोलोवा पि, “न्‍दा निङ्‌वाफुमागा पिनिक्‍ला नुङ् न्‍दा माङ्‌च्‍वा नाक्‍खुबा याॽमि चिनाचोगुगानिङ्‌बि न्‍दा ले उङ् नाक्‍तुगाबि, न्‍हाङ् उङा न्‍दा हिङ्‌लुङ् पिखुबा माङ्‌च्‍वा पियागाबि॥”

११ न्‍ना मामुङा लु, “चिन्‍खुबा, न्‍दानुङ् माङ्‌च्‍वा वाक्‍माना उयाङ्‌धाङ् मान, न्‍हाङ् पाॽवा चा घाइरोना, न्‍दा हेॽनाहाङ् हिङ्‌लुङ् पिखुबा माङ्‌च्‍वा तावाघा?

१२ इना न्‍दा आनिङ्‌गा पुर्खा याकुब हाक्‍निङ्‌चा मागानयि? उङा कानिङ् ना पाॽवा चोक्‍ताब्‍या, न्‍हाङ् उङ् आफाइ, उका उच्‍याचि नुङ् उका सामुङ् मेन्‍ध्‍वाक्‍चि घाक्‍ङा ना पाॽवागा माङ्‌च्‍वा ङ्‌ङुङु॥”

१३ येसुङा पोलोवा पि, “खा माङ्‌च्‍वा उङ्‌खुबा घाक फेरि वेॽमा न्‍सिमे,

१४ ङ्‌खाॽनिङ्‌गो का पिङ्‌हा माङ्‌च्‍वा उङ्‌खुबा फेरि हेॽनिङ्‌चा वेॽमा न्‍सिमेन्‍ना इजाङ्‌बाङ्‌निङ् का पिङ्‌हा माङ्‌च्‍वा च्‍हेन उङ्‌बे लोन्‍नुङ्‌खुबा माङ्‌च्‍वागा पुन्‍द्‌वाक लेङ्‌मे, न्‍हाङा खाङा उङ् हेॽनिङ्‌चा मेन्‍सिमाना हिङ्‌लुङ् पिवाना॥”

१५ न्‍ना मामुङा उङ् लु, “चिन्‍खुबा, ङ्‌खाॽलाभोङ् का चा ङ्‌खा माङ्‌च्‍वा पियाङ्, न्‍हाङ् का फेरि हेॽनिङ्‌चा वेॽमा न्‍सिमेङान न्‍हाङा नाबे माङ्‌च्‍वा लाल्‍लासे तानुङ्‌मा पोरान्‍जोङ्‌मेॽङान्‍ना॥”

१६ येसुङा लु, “ख्‍या, ङ्‌हिङ्‌खुबा कारा॥”

१७ सामारि मामुङा लु, “आहिङ्‌खुबामाङ् मान्‍ना॥”

येसुङा लु, “आहिङ्‌खुबामाङ् मान्‍नाभोङ् न्‍दा जेप्‍पा चेॽया कायागाना,

१८ इजाङ्‌बाङ्‌निङ् ङ्‌गा फा झाना ङ्‌हिङ्‌खुबा न्‍लेक्‍साब्‍यामा, ङ्‌खाॽनिङ्‌गो खिङ्‌बेला न्‍दा इसानुङ् वान्‍नेका, न्‍ना ङ्‌गा ङ्‌हिङ्‌खुबा मेन्‍ना॥ न्‍दा कायागाना चेॽया जेप्‍पा ओम॥”

१९ न्‍ना मामुङा लु, “चिन्‍खुबा, न्‍दा गो निङ्‌वाफुमाभाङ् चेक्‍खुबागान्‍ले राइछो॥

२० आनिङ्‌गा पुर्खाचिङा ना कोङ्‌गुबे निङ्‌वाफुमागा आराधाना न्‍जोगु, ङ्‌खाॽनिङ्‌गो न्‍निङ्‌दा याहुदिचि च्‍हेन निङ्‌वाफुमा आराधाना चोक्‍माना ठोङ् यारुसालेम्‍माङ् ओम काइवागा॥”

२१ येसुङा न्‍ना मामु लु, “ओ आना, का बिस्‍वास चोगाङ्॥ हाकु खाॽलाना बेला ताये, निङ्‌वाफुमा पागा आराधाना चोक्‍से याॽमिचि कोङ्‌गुबे, यारुसालेम्‍बे हेॽनेचा ङ्‌खेमेनिन्‍हा॥

२२ न्‍निङ्‌दा इसा आराधाना चोग्‍वाम्‍गा ङ्‌खा न्‍निस्‍वाम्‍गान, ङ्‌खाॽनिङ्‌गो कानिङ् निस्‍वाम्‍ङाहोङ् आराधाना चोग्‍वाम्‍ङा॥ इजाङ्‌बाङ्‌निङ् याॽमिगा मुक्‍ति च्‍हेन याहुदिचिभाङ् तामेॽना॥

२३ ङ्‌खाॽनिङ्‌गो बेला तायेॽना, न्‍ना बेला लोप्‍माङ् ओम, जेप्‍पा आराधाना चोक्‍खुबाचिङा पा आत्‍मा नुङ् सात्‍याताबे आराधाना न्‍जोग्‍वाना॥ इजाङ्‌बाङ्‌निङ् खाॽला आराधाना चोक्‍खुबाचिमाङ् पाङा योग्‍वाचिहा॥

२४ निङ्‌वाफुमा आत्‍मा ओम, न्‍हाङ् उका आराधाना चोक्‍खुबाचिङा आत्‍मा नुङ् सात्‍याताबे आराधाना चोक्‍माना॥”

२५ न्‍ना मामुङा लु, “का था वान्‍ने, मुक्‍ति पिखुबा मासिहा तामेॽना (उङ् खिरिस्‍ट चा लुमेॽना), उङ् तामेहोङ् उङामाङ् कानिङ् घाक चेॽया योक्‍मेमेहा॥”

२६ न्‍हाङा येसुङा लु, “न्‍दानुङ् लोप चेङ्‌नुङ्‌खुबा, कामाङ् न्‍ना खिरिस्‍टङान!”

२७ ङ्‌खिङ्‌बेलाक माङ् येसुगा चेलाचि न्‍दायाब्‍या, न्‍हाङ् उङ् एको मामुनुङ् साला लेन्‍मास्‍याना न्‍निसुहोङ् उङ्‌चि आचाम्‍मा ङ्‌ङेता॥ ङ्‌खाॽनिङ्‌गो इसाङा चा “न्‍दा इ मिमेकाना? न्‍दा न्‍ना मामुनुङ् इजाङ् साला लेन्‍मासिमेकाना?” भोङ् न्‍छिम्‍दुनिन॥

२८ न्‍हाङा न्‍ना मामुङा उका घाइला न्‍नाबे नाओहोङ् साहारबे लासाख्‍या न्‍हाङ् याॽमिचि खाॽला लुचि,

२९ “आबानिघोङ् सोयानुम, एको याॽमि! उङा का चोगुङ्‌हा घाक चेॽया योक्‍मेताङ्‌हा॥ काताइ उङ्‌माङ् खिरिस्‍ट को मेन्‍ना?”

३० न्‍हाङा ङ्‌खा याॽमिचि साहारभाङ् न्‍लोन्‍दाहोङ् येसु वायानाबे ङ्‌ख्‍या॥

३१ ङ्‌खिङ्‌बेलाक चेलाचिङा उङ्‌चि मुक फाक्‍साङ् येसु खाॽला न्‍लु, “चिन्‍खुबा, चाम्‍योङ्‌बा चो॥”

३२ ङ्‌खाॽनिङ्‌गो येसुङा लुचि, “कानुङ् चामाहा चाम्‍योङ्‌बा वान्‍नेहा, ङ्‌खागा उतुम्‍बे न्‍निङ्‌दा इच्‍चा था मान्‍ना॥”

३३ न्‍हाङा येसुगा चेलाचि उङ्‌चि-उङ्‌चि छिम्‍खुसा न्‍जाया, “मेन्‍ना, इसाङा चाम्‍योङ्‌बा ङ्‌खुतुहालेम्‍बा?”

३४ येसुङा ङ्‌खाचि खाॽला लुचि, “का पाङ्‌खुबागा उनिङ्‌वा लोॽवा चोक्‍मा नुङ् उका काम पुरा चोक्‍मामाङ् आका चाम्‍योङ्‌बा ओम॥

३५ न्‍निङ्‌दा काइवागा ‘चाचिॽया तुम्‍मा हाकुचा ना मोनाम लाचोङ्‌मेहा’ ङ्‌खाॽनिङ्‌गो का लुमेॽनेनिन, न्‍निङ् मिक होसानुम्‍चिम्‍घोङ् उचुन सोयानुम, घाक चाचिॽया तुमाहोङ् हेॽमा हिक्‍तिक्‍सुहा॥

३६ चाचिॽया हेखुबाङा उका जेला तोक्‍त्‍वाहा, न्‍हाङ् उङा हेॽनिङ्‌चा मेन्‍सिमाना हिङ्‌लुङ्‌गा लागि चाचिॽया छुप्‍स्‍वा॥ खाॽला ह्‌वेखुबा नुङ् हेखुबा हिपापाङ् सोरि-सोरि चोन्‍सिमेचि॥

३७ इजाङ्‌बाङ्‌निङ् खा चेॽया जेप्‍पा ओम ‘एकोङा चाचिॽया ह्‌वेत्‍वा, न्‍हाङ् हेकोनाङा हेत्‍वा॥’

३८ का न्‍निङ्‌दा खेति न्‍जोगुम्‍गान्‍हा ठोङ्‌बे चाचिॽया खोम्‍से पाङ्‌नुङ्‌नेनिन॥ न्‍नाबे हेकोहा याॽमिचिङा खेति न्‍जोगु न्‍हाङ् उङ्‌चिङा न्‍जोगुहा खेतिभाङ् न्‍निङ्‌दा फाइदा लेक्‍सिमिगा॥”

३९ न्‍ना सामारि मामुङा “का चोगुङ्‌हा घाक चेॽयागा उतुम्‍बे उङा योक्‍मेताङ्‌हा” लुचिहाङा न्‍ना तेन्‍बेॽहा प्‍याक सामारिचिङा येसुबे बिस्‍वास न्‍जोगु॥

४० ङ्‌खाचि येसु वायानाबे न्‍दायाहोङ् “कानिङ्‌नुङ् वाया” लुसाङ् उङ्‌चि मुक म्‍फाक्‍तुचि॥ न्‍हाङ् येसु न्‍नाबे हिच लेन वाया॥

४१ न्‍हाङा उङा चिन्‍दुचिहा चेॽया ङ्‌खेप्‍सुहोङ् झान प्‍याक सामारिचिङा उङ्‌बे बिस्‍वास न्‍जोगु॥

४२ ङ्‌खाचिङा न्‍ना मामु खाॽला न्‍लु, “हाकु कानिङ् न्‍दा लुयाघा चेॽया खेप्‍सुम्‍ङाहोङ् से बिस्‍वास चोगुम्‍ङाना मेन्‍ना, ङ्‌खाॽनिङ्‌गो कानिङ् आफाइ उका चेॽया खेप्‍सुम्‍ङाहोङ् जेप्‍पा उङ् कायुङ्‌लेन मुक्‍ति पिखुबा ओम बाङ्‌ना चेॽया था तोक्‍तुम्‍ङाहा॥”

सार्खारि काम चोक्‍खुबागा उच्‍या बाबु नुयाना

४३ येसु न्‍ना ठोङ्‌बे हिच लेन वायाहोङ् गालिल लिङ्‌खाम पोटि ख्‍या॥

४४ (येसुङा आफाइ खाॽला कायामासा “निङ्‌वाफुमाभाङ् चेक्‍खुबा उका खाम्‍युक्‍पे आदार न्‍जोग्‍वानिन्‍ना॥)”

४५ जोबो येसु गालिलबे तायाब्‍या, ङ्‌खिङ्‌बेला न्‍नाबेॽहा याॽमिचिङा उङ् स्‍वागात न्‍जोगु, इजाङ्‌बाङ्‌निङ् यारुसालेम्‍बे फोङ्‌होक्‍नाम्‍गा बेला येसुङा चोगुहा घाक आचाम्‍माहा काम ङ्‌खाचिङा न्‍निसुक्‍सा॥

४६ न्‍हाङा येसु गालिलगा काना साहारबे लासाख्‍या॥ न्‍ना साहारबे उङा माङ्‌च्‍वा सिम्‍लेॽमाङ्‌गा माध चोगुक्‍सा॥ न्‍नाबे एको सार्खारि काम चोक्‍खुबा याॽमि वाया, न्‍नागा उच्‍या तुगाब्‍यामासा॥

४७ येसु याहुदियाभाङ् गालिलबे तायाना चेॽया खेप्‍सुहोङ् न्‍ना याॽमि येसु वायानाबे ताया, न्‍हाङ् “सेहेक्‍साना आच्‍या बाबु आबाघोङ् नुमेतु” लुसाङ् उमुक फाक्‍तुचि॥

४८ येसुङा न्‍ना लु, “न्‍निङ्‌दा आचाम्‍माहा काम नुङ् चिङ्‌गो मेनिले सोम्‍मा का हेॽनिङ्‌चा बिस्‍वास न्‍जोङ्‌मेकान्‍हा॥”

४९ न्‍ना याॽमिङा लु, “चिन्‍खुबा, आच्‍या सिमा हाक्‍निङ् ओन्‍दाङ् आबा॥”

५० येसुङा न्‍ना याॽमि लु, “लासाख्‍या, न्‍ज्‍या हिङ्‌मेॽना॥” न्‍हाङा न्‍नाङा चा येसुङा लुहा चेॽयाबे बिस्‍वास चोगु न्‍हाङ् लासाख्‍या॥

५१ खेॽमास्‍यानिङ् लाम्‍बुबे उका नोकारचिङा न्‍दुप्‍सुहोङ् न्‍लु, “ङ्‌गा न्‍ज्‍या नुयाना!”

५२ उङा उका नोकारचि छिम्‍दुचि, “इबेलाक नुयाना?”

ङ्‌खाचिङा पोलोवा म्‍बि, “आसेन लेॽनि ए मोक्‍तुनिङ् न्‍हाङ्‌तो जोरोङा लेना॥”

५३ न्‍हाङा उङा खा चेॽया था तोक्‍तु, येसुङा “न्‍ज्‍या हिङ्‌मेॽना” लुना, बेला न्‍हाङ्‌तोमाङ् उका उच्‍या नुयामाना राइछो॥ ङ्‌खोङ्‌माङ् उङ् न्‍हाङ् उपाङ्‌बेॽहा घाक्‍ङा येसुबे बिस्‍वास न्‍जोगु॥

५४ ना च्‍हेन येसु याहुदियाभाङ् गालिलबे आबाहोङ् चोगुना हिम्‍ना आचाम्‍माना काम साया॥

पुप्‍साब्‍याना याॽमि नुयाना

५

१ न्‍हाङा मिहेक्‍साङ् येसु याहुदिचिगा होक्‍नाम मानाचोक्‍से यारुसालेम्‍बे ख्‍या॥

२ यारुसालेम्‍बे उमाना सामुङ्-वालाम्‍बुङ्‌गाa उयुम्‍बे फा ओटा दालान नुङ्‌ना एको पोखारि वान्‍ने॥ हिब्‍रु चेॽयाबे न्‍ना बेथास्‍दा लुमेॽना॥

३ न्‍नाबे मिक्‍ङा मेनिखुबा, लाङ् मेन्‍दाखुबा, म्‍बुप्‍साब्‍याहा प्‍याक तुखाबाङ्‌चि ङ्‌खाबे न्‍सोसामासा॥ [ङ्‌खाचिङा माङ्‌च्‍वा हेॽनिङ् हेप्‍लेक चोङ्‌गेमेहाभोङ् ङ्‌गुसुनेसुक्‍सा॥

४ इजाङ्‌बाङ्‌निङ् बेला-बेलाबे हाङ्‌बा निङ्‌वाफुमागा एको वालोक्‍दुत मो उङ्‌साङ् न्‍नाबेॽहा माङ्‌च्‍वा योक्‍सुबिक्‍साचि॥ माङ्‌च्‍वा हेब्‍लेक चोङ्‌गेमेॽनिङ् इसा घाकहाक्‍निङ् ओन्‍दाङ् माङ्‌च्‍वाबे उमा तोक्‍तु, न्‍ना इमिन्‍ना तुखाबाङ्‌होङ्‌चा नुयाब्‍या॥]b

५ न्‍नाबे ङ्‌वायाहा तुखाबाङ्‌चिबे, तुगाना सुम्‍ताc फिम्‍बिलिङ् तासुना एको याॽमि चा वाया॥

६ येसुङा न्‍ना याॽमि न्‍नाबे सोसामासाना निसु न्‍हाङ् प्‍याक फिम्‍बिलिङ् ओन्‍दाङ् न्‍हाङ्‌तो तुगानेसाना था तोक्‍तुहोङ् येसुङा लु, “न्‍दा नुमा मिमेकाना?”

७ न्‍ना तुखाबाङ्‌ङा येसु लु, “चिन्‍खुबा, माङ्‌च्‍वा हेप्‍लेक चोङ्‌मेॽनिङ् का पोखारिबे एन्‍खुबा याॽमि इसा चा मान॥ का खेॽमागा चोङ्‌नेहेङ्‌मेङ्‌नुङ् हेकोनाङा ओन्‍चामेङ्॥”

८ न्‍हाङ् येसुङा लु, “पोगा! न्‍हाङ् न्‍नेथाम इगुघोङ् लामा॥”

९ ङ्‌खिङ्‌बेॽमाङ् न्‍ना याॽमि नुया, न्‍हाङ् ओनेथाम इगुहोङ् लाम्‍मा तारोक्‍तु॥ ङ्‌खाॽनिङ्‌गो न्‍ना लेन आराम चोक्‍माना लेन साया॥

१० ङ्‌खोङ्‌माङ् नुयाना न्‍ना याॽमि याहुदि हाङ्‌गुम्‍बाचिङा न्‍लु, “हेन गो आराम चोक्‍माना लेन ओम, आराम चोक्‍माना लेन नेथाम खुॽमा ब्‍यावास्‍थाङा म्‍बिमेन्‍हा॥”

११ उङा लुचि, “इसाङा का नुमेताङ्, उङामाङ् ‘ङ्‌गा न्‍नेथाम इगुघोङ् लामा’ लुयाङ्‌ना ओम॥”

१२ ङ्‌खाचिङा न्‍छिम्‍दु, “न्‍दा न्‍नेथाम इगुघोङ् लामा लुखुबा इसा ओम?”

१३ उङ् नुमेखुबा याॽमि इसा ओम बाङ्‌ना चेॽया उङा था म्‍मायान॥ इजाङ्‌बाङ्‌निङ् न्‍नाबे प्‍याक याॽमि न्‍छुप्‍सानाङा येसु न्‍नाभाङ् खेब्‍यामासा॥

१४ मिहेक्‍साङ् येसुङा न्‍ना याॽमि निङ्‌वाफुमापाङ्‌बे तुप्‍सुहोङ् लु, “सो, हाकु न्‍दा नुयामागा, फेरि पाप न्‍जोगुन॥ मानुङ्‌गो न्‍दा छोङ्‌बे खा हाक्‍निङ्‌चा इसिॽहा चेॽया आन्‍दारामेहा॥”

१५ न्‍हाङा न्‍ना याॽमि याहुदि हाङ्‌गुम्‍बाचिगाबे ख्‍या, न्‍हाङ् का नुमेखुबा येसु राइछोभोङ् खेम्‍मेतुचि॥

१६ न्‍हाङा याहुदि हाङ्‌गुम्‍बाचिङा येसु तुखि पिॽमा न्‍दारोक्‍तु, इजाङ्‌बाङ्‌निङ् उङा खा काम आराम चोक्‍माना लेन्‍बे चोगुक्‍सा॥

१७ ङ्‌खाॽनिङ्‌गो येसुङा ङ्‌खाचि खाॽला लुचि, “आका आप्‍पाङा काम चोक्‍मासिम्‍मे, न्‍हाङामाङ् का चा काम चोक्‍मासिमेङ्‌ना॥”

१८ खा चेॽया ङ्‌खेप्‍सुहोङ् झान याहुदि हाङ्‌गुम्‍बाचि उङ् सिमागा सुरेन्‍जोगा॥ इजाङ्‌बाङ्‌निङ् उङा आराम चोक्‍माना लेन्‍बे धार्मासाप्‍लाङा काम चोक्‍मा न्‍लेङ्‌मेन्‍हाभोङ् कायाहा चेॽया मेयेम्‍मासे मेन्‍ना, ङ्‌खाॽनिङ्‌गो का चा निङ्‌वाफुमा हिङ्‌गाङान बाङ्‌ना चेॽया सोॽमेमागा निङ्‌वाफुमा आका आप्‍पा ओम लुक्‍साचि॥

निङ्‌वाफुमागा उच्‍यागा चोक्‍तोक

१९ ङ्‌खोङ्‌माङ् येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, उच्‍या आफाइङा इच्‍चा चोक्‍मा ङ्‌यास्‍वान, ङ्‌खाॽनिङ्‌गो उप्‍पाङा इहा चोगुहा निस्‍वा ङ्‌खासे उङा चोग्‍वाहा॥ इजाङ्‌बाङ्‌निङ् उप्‍पाङा इहा चोग्‍वा, उच्‍याङा चा ङ्‌खामाङ् चोग्‍वाहा॥

२० इजाङ्‌बाङ्‌निङ् उप्‍पाङा उच्‍या उलुङ्‌मा तुक्‍त्‍वा, न्‍हाङ् उङा चोग्‍वाहा काम घाक उच्‍या सोॽमेत्‍वाहा॥ ना याॽमि नुमेॽमाना काम हाक्‍निङ्‌चा माम्‍माहा काम उच्‍या सोॽमेत्‍वा, न्‍हाङ् न्‍निङ्‌दा घाक आच्‍चाम्‍मा एतिॽवाघा॥

२१ इजाङ्‌बाङ्‌निङ् इमिन उप्‍पाङा स्‍याहाचि हिङ्‌गिलिक चोग्‍वाचिहोङ् हेॽनिङ्‌चा मेन्‍सिमाना हिङ्‌लुङ् पिवाचि, ङ्‌खाॽलामाङ् उच्‍याङा चा इसा पिॽमा मित्‍वाचि ङ्‌खाचि घाक हेॽनिङ्‌चा मेन्‍सिमाना हिङ्‌लुङ् पिवाचिहा॥

२२-२३ ङ्‌खिङ्‌से मेन्‍ना, पा आफाइङा इसागा चा निरिक न्‍जोग्‍वान्‍हा, ङ्‌खाॽनिङ्‌गो याॽमिचिङा उप्‍पा आदार न्‍जोगुना लोॽवा उच्‍या चा आदार न्‍जोगुनिभोङ् निरिक चोक्‍माहा घाक काम उच्‍या पिक्‍सुहा॥ उच्‍या आदार मेन्‍जोक्‍खुबाङा उङ् पाङ्‌खुबा उप्‍पा चा आदार न्‍जोग्‍वान्‍ना॥

२४ “जेप्‍पा का न्‍निङ्‌दा लुमेॽनेनिन, इसाङा आचेॽया खेप्‍स्‍वा न्‍हाङ् का पाङ्‌खुबा बिस्‍वास चोग्‍वा, न्‍नाङा हेॽनिङ्‌चा मेन्‍सिमाना हिङ्‌लुङ् तोक्‍त्‍वाना॥ न्‍ना निरिक्‍पे ङ्‌ङामेन्‍ना, ङ्‌खाॽनिङ्‌गो न्‍ना सिमाभाङ् हिङ्‌लुङ्‌बे साराचोङ्‌दिनुङ्‌मेॽना॥

२५ जेप्‍पा का न्‍निङ्‌दा लुमेॽनेनिन, न्‍ना बेला तायेॽना न्‍हाङ् तायाब्‍यामाना चा, जोबो न्‍स्‍याहाचिङा निङ्‌वाफुमागा उच्‍यागा ओसेम्‍ला ङ्‌खेप्‍स्‍वा न्‍हाङ् खेम्‍खुबाचि घाक ङ्‌हिङ्‌मेहा॥

२६ इजाङ्‌बाङ्‌निङ् इमिन निङ्‌वाफुमा पा उङ् आफाइबे हिङ्‌लुङ् वान्‍ने, ङ्‌खाॽलामाङ् उङा उच्‍या चा हिङ्‌लुङ् पिखुबा चोगुक्‍सु,

२७ न्‍हाङ् निरिक चोक्‍माना चोक्‍तोक पिक्‍सु, इजाङ्‌बाङ्‌निङ् उङ् याॽमिगा उच्‍या ओम॥

२८ न्‍निङ्‌दा आचेॽया खेप्‍सुम्‍घोङ् आच्‍चाम्‍मा ङ्‌ङेतानिन, इजाङ्‌बाङ्‌निङ् खाॽलाना बेला ताये, सियापाङ्‌चिबे वाखुबाचि घाक्‍ङा उका ओसेम्‍ला ङ्‌खेप्‍स्‍वाहोङ् हिङ्‌गिलिक न्‍लेङ्‌मे॥

२९ न्‍हाङ् उचुन्‍हा काम चोक्‍खुबाचि मेन्‍सिमाना हिङ्‌लुङ्‌गा लागि नुङ् इसिॽहा काम चोक्‍खुबाचि दान्‍डा तोक्‍मागा लागि ङ्‌खाचिगा सियापाङ्‌भाङ् पाखा न्‍लोम्‍मेहा॥

३० “का आफाइ गो इच्‍चा चोक्‍सा ङ्‌यास्‍वाङान, का इमिन खेप्‍स्‍वाङ्, ङ्‌खाॽला निरिक चोग्‍वाङ्, न्‍हाङा का चोगुङ्‌हा निरिक ठिक ठाराचोङ्‌मेहा, इजाङ्‌बाङ्‌निङ् का आनिङ्‌वा लोॽवा मेन्‍ना, ङ्‌खाॽनिङ्‌गो का पाङ्‌खुबागा उनिङ्‌वा लोॽवा काम चोग्‍वाङ्‌हा॥

३१ “आका उतुम्‍बे का आफाइङासे गाबाहि पिङ्‌चिङ्‌भोङ् आका गाबाहि जेप्‍पा ठारेन्‍जोङ्‌मेन्‍हा॥

३२ ङ्‌खाॽनिङ्‌गो आका उतुम्‍बे गाबाहि पिखुबा निङ्‌वाफुमा आप्‍पा वान्‍ने, न्‍हाङ् उङा आका उतुम्‍बे इकामे ङ्‌खा घाक जेप्‍पा ठारेचोङ्‌मेहा बाङ्‌ना चेॽया का था वान्‍नेॽना॥

३३ “न्‍निङ्‌दा न्‍निङ्‌गा याॽमिचि ‘उङ् इसा ओम’ भोङ् बाप्‍तिस्‍मा पिखुबा युहान्‍नागाबे छिम्‍से पाक्‍सुम्‍चिम्‍गा न्‍हाङ् उङा जेप्‍पाहा गाबाहि पिइगा॥

३४ आका लागि याॽमिगा गाबाहि लेक्‍सिगानिभोङ् मेन्‍ना, ङ्‌खाॽनिङ्‌गो न्‍निङ्‌गा उद्‌दार लेङ्‌निभोङ् का खा चेॽया लुॽनेनिनाहा ओम॥

३५ युहान्‍ना गो एको हान्‍दुना ओम्‍ना बात्‍ति लोॽवा साया, ङ्‌खाॽनिङ्‌गो न्‍निङ्‌दा उका ओम्‍नाबे एक्‍छिनसे चोन्‍सिॽमाना निङ्‌वा चोगिगा॥

३६ “ङ्‌खाॽनिङ्‌गो युहान्‍नाङा पिइघा गाबाहि हाक्‍निङ्‌चा माडा गाबाहि कानुङ् वान्‍नेॽना॥ इजाङ्‌बाङ्‌निङ् आप्‍पाङा पुरा चोक्‍मागा पियाङ्‌हा काम का चोक्‍मासिमेङ्, न्‍हाङा ङ्‌खा कामङामाङ् का आप्‍पाङा पाक्‍साङ्‌ना ओम बाङ्‌ना चेॽयागा गाबाहि पिइवाघा॥

३७ का पाङ्‌खुबा आप्‍पा आफाइङा आका उतुम्‍बे गाबाहि पिइमिगा॥ उका ओसेम्‍ला न्‍निङ्‌दा हेॽनिङ्‌चा ङ्‌खेप्‍सुक्‍सुम्‍गान, न्‍हाङ् उनाचिक न्‍निसुक्‍सुम्‍गान॥

३८ न्‍हाङा उका चेॽया न्‍निङ्‌गा निङ्‌वाबे ङ्‌युक्‍स्‍वाम्‍गान, इजाङ्‌बाङ्‌निङ् उङा पाक्‍सुना न्‍निङ्‌दा बिस्‍वास न्‍जोग्‍वाम्‍गान॥

३९ न्‍निङ्‌दा धार्मासाप्‍लाबे योग्‍वाम्‍गा, इजाङ्‌बाङ्‌निङ् न्‍निङ्‌दा न्‍नाबे मेन्‍सिमाना हिङ्‌लुङ् तोङ्‌मेॽना मितिॽवागा, ङ्‌खाॽनिङ्‌गो आका उतुम्‍बे गाबाहि पिखुबा ना धार्मासाप्‍ला माङ् ओम॥

४० ङ्‌खोङ्‌चा हिङ्‌लुङ् तोक्‍मागा काबे तामा ङ्‌गाक्‍सिॽवागान॥

४१ “का याॽमिचिभाङ् पारसाम्‍सा योगुङ्‌ना मेन्‍ना॥

४२ ङ्‌खाॽनिङ्‌गो का था वान्‍ने, निङ्‌वाफुमाङा लोॽवा लुङ्‌मा तुक्‍खुसाचामाना चेॽया न्‍निङ्‌दाबे मान्‍ना॥

४३ का आका आप्‍पागा उनिङ्‌बे तायामाङ्, ङ्‌खोङ्‌चा न्‍निङ्‌दा का स्‍वागात न्‍जोङ्‌मेकान॥ ङ्‌खाॽनिङ्‌गो हेकोना एको उका उनिङ्‌बे तायाभोङ् च्‍हेन न्‍निङ्‌दा उङ् स्‍वागात चोग्‍वाम्‍गा॥

४४ न्‍निङ्‌दा एकोङा हेकोनाभाङ् आदार तोक्‍मा योग्‍वाम्‍गा ङ्‌खाॽनिङ्‌गो एको सेॽना निङ्‌वाफुमाभाङ् तोक्‍माहा आदारबे च्‍हेन निङ्‌वा म्‍बिवाम्‍गान्‍हाभोङ् का इमिन बिस्‍वास चोक्‍मा यामेकाहा?

४५ “का न्‍निङ्‌दा पागा ओन्‍दाङ् आप्‍दिक एम्‍मेॽनेनिन्‍हाभोङ् म्‍मितानिन॥ न्‍निङ्‌दा आप्‍दिक एन्‍खुबा गो न्‍निङ्‌दा आस चोगुक्‍साम्‍गाना मोसा वान्‍नेॽना॥

४६ न्‍निङ्‌दा जेप्‍पा मोसा बिस्‍वास चोगुम्‍गानिङ्‌बि का चा बिस्‍वास चोगागाबि, इजाङ्‌बाङ्‌निङ् उङा आका उतुम्‍बे छेप्‍तुक्‍सा॥

४७ ङ्‌खाॽनिङ्‌गो न्‍निङ्‌दा उङा छेप्‍तुहा चेॽयामाङ् बिस्‍वास न्‍जोग्‍वाम्‍गान्‍हाभोङ्, का लुॽनेनिनाहा चेॽया इमिन बिस्‍वास चोग्‍वाम्‍घा?”

a 

५:२ यारुसालेम साहारबे उमाना वालाम्‍बुङ्‌गा उनिङ् “सामुङ् वालाम्‍बु” साया॥

b 

५:४ कोइ-कोइ बाइबोल सास्‍कारान्‍बे खा चेॽया ३ नुङ् ४ पाद्‌पे थापान्‍जोगुहोङ् ङ्‌युक्‍सुक्‍सुहा॥

c 

५:५ आड्‌तिस

येसुङा फा माहोम्‍बोक याॽमिचि चामेतुचिहा

(मात्‍ति १४:१३-२१; मार्कुस ६:३०-४४; लुका ९:१०-१७)

६

१ मिहेक्‍साङ् येसु गालिल ताल काक्‍तेहेतुहोङ् योप्‍पारिक ख्‍या॥ (न्‍ना ताल तिबेरियासका ताल चा लुमेॽना॥)

२ न्‍हाङ् प्‍याक याॽमिचि उका हेक्‍साङ् लान्‍जोगा, इजाङ्‌बाङ्‌निङ् उङा तुखाबाङ्‌चि आच्‍चाम्‍मा तारिकाङा नुमेतुचिहा ङ्‌खाचिङा न्‍निसुक्‍सा॥

३ न्‍हाङ् येसु कोङ्‌गुबे थाङाहोङ् चेलाचिनुङ् युङा॥

४ ङ्‌खिङ्‌बेला याहुदिचिगा फोङ् होक्‍नाम ताहेक्‍सासा॥

५ येसुङा यो-खे सोचिनिङ् प्‍याक याॽमिचि उङ्‌पोटि न्‍दायेतासाहा निसुचि न्‍हाङ् फिलिप खाॽला लु, “खा याॽमिचि चामेॽमागा कानिङ् हेॽनाहाङ् चालेप्‍पा इनुराम?”

६ खा चेॽया फिलिपका उनिङ्‌वा खुमागा येसुङा छिम्‍दुक्‍सा॥ इजाङ्‌बाङ्‌निङ् उङा इचोघेक्‍सुक्‍सा, ङ्‌खा चेॽया उङा था वाया॥

७ फिलिपङा लु, “नाबे ङ्‌ङोॽयाहा घाक याॽमिचि मिमिक्‍से चालेप्‍पा पिम्‍चिम्‍भोङ्‌चा हिच होम्‍बोक युप्‍पा याङ्‌ङा चा ङ्‌खोत्‍वान्‍चिन्‍हा॥”

८ उका चेलाचि माध्‍येबे सिमोन पात्‍तुरुसका उनुन्‍छा आन्‍दिरियासङा लु,

९ “नाबे एको बाबुनुङ् फा ओटा चिचामागा चालेप्‍पा नुङ् हिच्‍चि नासाचि ङ्‌वान्‍नेहा, ङ्‌खाॽनिङ्‌गो खिङाहा याॽमिचि ङ्‌खिङ्‌नुङ्‌ङा इखोतुचि?”

१० येसुङा उका चेलाचि लुचि, “खा याॽमिचि युङ्‌मेतानुम्‍चिम॥” न्‍नाबे प्‍याक घास पोगाना फिम्‍ना चाउर वाया, न्‍हाङा घाक याॽमिचि चाउरबे ङ्‌युङा॥ न्‍नाबे बाबुचिसे फा माहोम्‍बोक हिङ् ङ्‌वाया॥

११ न्‍हाङा येसुङा ङ्‌खा फा ओटा चालेप्‍पा उमुक्‍पे याङुचिहोङ् निङ्‌वाफुमा नुनिङ्‌वा पि, न्‍हाङ् न्‍नाबे ङ्‌युङाहा याॽमिचिङा न्‍जोनिभोङ् उका चेलाचि हाम्‍मेतुचि॥ न्‍हाङा नासाचि चा ङ्‌खाॽलामाङ् हाम्‍मेतुचि॥ घाक याॽमिचिङा फोक खानुङ् न्‍जो॥

१२ ङ्‌खाचि खासुचिहोङ् येसुङा चेलाचि लुचि, “ङोन्‍दाहा टुकुरा कोबानुम, मिॽयाङ् चा खेरा ङ्‌खेॽनिन्‍नि॥”

१३ चाखुबाचिङा ङ्ओन्‍दुहा चिचामागा चालेप्‍पागा टुकुरा ङ्‌गोबुनिङ् एहि डालो इप्‍तुचि॥

१४ खाॽलाहा साक्‍तिसालि काम न्‍निसुहोङ् याॽमिचि ङ्‌गाया, “जेप्‍पा कायुङ्‌लेन्‍बे तामेॽनाभोङ् कानिङ् आसा चोगुम्‍ना निङ्‌वाफुमाभाङ् चेक्‍खुबा उङ्‌माङ् ओम॥”

१५ हाकु याॽमिचिङा जोबारजोस्‍ति का हाङ् चोघेक्‍साहा बाङ्‌ना चेॽया येसुङा था तोक्‍तुहोङ् फेरि उङ्‌ ओतोखुमाक कोङ्‌गु पोटि ख्‍या॥

येसु माङ्‌च्‍वा छोङ्‌बे लामाना

(मात्‍ति १४:२२-३३; मार्कुस ६:४५-५२)

१६ नाम आयाहोङ् येसुगा चेलाचि तालगा उलाप्‍पे ङ्‌ङुक्‍सा॥

१७ ङ्‌खिङ्‌बेला कुॽयुम लेक्‍साब्‍यामासा, न्‍हाङ् खिङ् सोम्‍मा चा येसु ङ्‌खाचि ङ्‌वायानाबे न्‍दायामासान॥ न्‍हाङ् ङ्‌खाचि डुङ्‌गाबे न्‍थाङाहोङ् काफार्नाहुम पोटि लान्‍जोगा॥

१८ ङ्‌खिङ्‌बेला माडा हिॽवा फेनानाङा सामुन्‍दाराबे छाल पोक्‍मा तारोक्‍तु॥

१९ येसुगा चेलाचि डुङ्‌गा खियाचोक्‍साङ् फाया किलोमिटारहिङ् माङ्‌दु न्‍दासुक्‍सानिङ् येसु माङ्‌च्‍वा छोङ्‌बे लाम्‍साङ् उङ्‌चि पोटि तायेतासाना चेलाचिङा न्‍निसु, न्‍हाङ् ङ्‌खाचि तुक्‍नुङ् ङ्‌गिसिता॥

२० ङ्‌खाॽनिङ्‌गो येसुङा लुचि, “काङान, ङ्‌गिसितानिन!”

२१ ङ्‌खाचिङा येसु चोन्‍सिसाङ् डुङ्‌गाबे न्‍थाङ्‌मेतु न्‍हाङ् सोलोक ङ्‌खाचि ङ्‌खेॽमास्‍याना ठोङ्‌बे डुङ्‌गा तासु॥

२२ हेक्‍साङ्‌ना लेन तालगा योप्‍पारिक ङ्‌वायाहा याॽमिचिङा न्‍नाबे एकोसे डुङ्‌गा ङ्‌खेतुहोङ् चेलाचि ङ्‌ख्‍याहा न्‍निसुचि॥ न्‍हाङा ङ्‌खाचिङा येसु च्‍हेन चेलाचिनुङ् ङ्‌ख्‍यान्‍ना चेॽया था न्‍दोक्‍तु॥

२३ येसुङा निङ्‌वाफुमा नुनिङ्‌वा पिहोङ् याॽमिचि चालेप्‍पा चामेतुचिना ठोङ्‌गा उयुम्‍बे तिबेरियास साहारभाङ् हेकोहा डुङ्‌गाचि चा न्‍दायाब्‍या॥

२४ ङ्‌खा याॽमिचिङा येसु नुङ् उका चेलाचि न्‍नाबे न्‍निसुन्‍चिनिन्‍होङ् डुङ्‌गाचिबे न्‍थाङा न्‍हाङ् योक्‍साङ् मिना साहार काफार्नाहुम पोटि ङ्‌ख्‍या॥

येसु हिङ्‌लुङ् पिखुबा चालेप्‍पा

२५ ङ्‌खाचिङा येसु तालगा योप्‍पारिक न्‍दुप्‍सुहोङ् न्‍छिम्‍दु, “राब्‍बि, न्‍दा नाबे हेॽनिङ् तायागाना?”

२६ येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा चिङ्‌गो निसुम्‍गाहोङ् मेन्‍ना, ङ्‌खाॽनिङ्‌गो खासिगानुङ् चालेप्‍पा चामा तोक्‍तुम्‍गाहोङ् का योक्‍मासिम्‍मेकाहा॥

२७ चाम्‍योङ्‌बा लोॽवा नास लेङ्‌खेखुबा चेॽयाबे निङ्‌वा म्‍बियानुम्‍निन, ङ्‌खाॽनिङ्‌गो हेॽनिङ्‌चा नास मेलेङ्‌खुबा चेॽयाबे निङ्‌वा पियानुम, ङ्‌खा याॽमिगा उच्‍याङा न्‍निङ्‌दा पिइवाघा॥ इजाङ्‌बाङ्‌निङ् निङ्‌वाफुमा पाङा खिङ्‌गा लागि उङ् पाक्‍सुना ओम॥”

२८ ङ्‌खाचिङा न्‍छिम्‍दु, “ङ्‌खाॽलाभोङ् निङ्‌वाफुमाङा मितुहा काम चोक्‍मागा कानिङ् इचोक्‍मासिङान?”

२९ येसुङा ङ्‌खाचि लुचि, “निङ्‌वाफुमाङा पाक्‍सुना बिस्‍वास चोगानुम, नामाङ् निङ्‌वाफुमाङा मितुना काम ओम॥”

३० न्‍हाङामाङ् ङ्‌खाचिङा न्‍लु, “न्‍दा इहा चिङ्‌गो सोॽमेमेकाहोङ् कानिङ् बिस्‍वास चोक्‍नेनिन? न्‍दा इमिन्‍हा काम चोग्‍वाघा?

३१ आनिङ्‌गा पा-पुम्‍चिङा इसा चा मेॽनिङ्ना सुन्‍नेना ठोङ्‌बे मान्‍नाa न्‍जो॥ धार्मासाप्‍लाबे खाॽला छेप्‍तामा, ‘चामागा उङा ङ्‌खाचि वालोकपाहाङ् चालेप्‍पा पिचि॥’”

३२ येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा वालोकपाहाङ् चालेप्‍पा पिखुबा मोसा मेन्‍ना॥ ङ्‌खाॽनिङ्‌गो वालोकपाहाङ् जेप्‍पागा चालेप्‍पा पिखुबा निङ्‌वाफुमा आप्‍पा ओम॥

३३ इजाङ्‌बाङ्‌निङ् इसा वालोकपाहाङ् उङ्‌मेहोङ् कायुङ्‌लेन हिङ्‌लुङ् पिवा, न्‍नामाङ् निङ्‌वाफुमागा न्‍ना चालेप्‍पा ओम॥”

३४ ङ्‌खाचिङा न्‍लु, “चिन्‍खुबा, न्‍ना चालेप्‍पा साधाइगा लागि कानिङ् पिया॥”

३५ येसुङा ङ्‌खाचि लुचि, “हिङ्‌लुङ् पिखुबा चालेप्‍पा कामाङ् ओम्‍ङान॥ काबे ताखुबा साॽङा न्‍सिमेन न्‍हाङ् का बिस्‍वास चोक्‍खुबा हेॽनिङ्‌चा वेॽमा न्‍सिमेन्‍ना॥

३६ ङ्‌खाॽनिङ्‌गो का न्‍निङ्‌दा लुन्‍नुङ्‌नेनिन, न्‍निङ्‌दा का निसामागा ङ्‌खोङ्‌चा बिस्‍वास न्‍जोङ्‌मेकान॥

३७ आप्‍पाङा पियाङ्‌हा घाक काबे न्‍दामे, न्‍हाङ् काबे ताखुबाचि का हेॽनिङ्‌चा न्‍नासिॽवान्‍चिङान्‍हा॥

३८ का आनिङ्‌वा लोॽवा चोक्‍से वालोकपाहाङ् उक्‍साङ्‌ना मेन्‍ना, ङ्‌खाॽनिङ्‌गो का पाङ्‌खुबागा उनिङ्‌वा पुरा चोक्‍से उक्‍साङ्‌ना ओम॥

३९ का पाङ्‌खुबागा उनिङ्‌वा ना ओम, उङा का पियाङ्‌हाचिबे एको चा म्‍मासिन्‍चिङान्‍नि, ङ्‌खाॽनिङ्‌गो आखेरि लेन्‍बे ङ्‌खाचि हिङ्‌गिलिक लेङ्‌मेतुङ्‌चिङ्‌नि॥

४० इजाङ्‌बाङ्‌निङ् आका आप्‍पागा उनिङ्‌वा ना ओम, उच्‍या सोखुबा नुङ् उङ्‌बे बिस्‍वास चोक्‍खुबा घाक्‍ङा हेॽनिङ्‌चा मेन्‍सिमाना हिङ्‌लुङ् न्‍दोक्‍तुनि, न्‍हाङ् आखेरि लेन्‍बे ङ्‌खाचि का हिङ्‌गिलिक लेङ्‌मेत्‍वाङ्‌चिङाहा॥”

४१ याहुदिचि येसुगा बिरुद्‌दाबे बुजुङ्‌बुजुङ् कामा न्‍दारोक्‍तु, इजाङ्‌बाङ्‌निङ् येसुङा “वालोकपाहाङ् उक्‍साना चालेप्‍पा कामाङ् ओम्‍ङान” लुक्‍साचि॥

४२ ङ्‌खाचिङा ङ्‌गाया, “इना ना याॽमि न्‍ना योसेफका उच्‍या येसु मेन्‍नायि? नागा उप्‍पा-उमा कानिङ् चिना न्‍जोग्‍वाम्‍चिम्‍निन्‍हायि? इमिन नाङा ‘का वालोकपाहाङ् उक्‍साङ्‌ना’ भोङ् कामेॽना?”

४३ येसुङा ङ्‌खाचि पोलोवा पिचि, “आका बिरुद्‌दाबे न्‍निङ्‌दा-न्‍निङ्‌दा बुजुङ्‌बुजुङ् ङ्‌गायानिन॥

४४ का पाङ्‌खुबा आप्‍पाङा काबे तामाना निङ्‌वा म्‍बिन्‍चिन्‍भोङ् इसा चा काबे तामा ङ्‌यामेनिन्‍हा, काबे ताखुबाचि च्‍हेन आखेरि लेन्‍बे का हिङ्‌गिलिक लेङ्‌मेत्‍वाङ्‌चिङाहा॥

४५ निङ्‌वाफुमाभाङ् चेक्‍खुबाचिङा धार्मासाप्‍लाबे खाॽला न्‍छेप्‍तुक्‍सु, ‘निङ्‌वाफुमाङामाङ् घाक याॽमिचि चिन्‍द्‌वाचिहा॥’ खाॽला निङ्‌वाफुमा पागा चेॽया खेम्‍खुबा नुङ् चिन्‍खुबा घाक काबे न्‍दामेहा॥

४६ निङ्‌वाफुमा पा इसाङा चा न्‍निसुक्‍सुन्‍ना॥ निङ्‌वाफुमाभाङ् ताखुबाङासे उङ् निसुक्‍सुना॥

४७ “जेप्‍पा का न्‍निङ्‌दा लुमेॽनेनिन, बिस्‍वास चोक्‍खुबानुङ् हेॽनिङ्‌चा मेन्‍सिमाना हिङ्‌लुङ् वान्‍ने॥

४८ हिङ्‌लुङ् पिखुबा चालेप्‍पा कामाङ् ओम्‍ङान॥

४९ न्‍निङ्‌गा पा-पुम्‍चिङा इसा चा मेॽनिङ्ना सुन्‍नेना ठोङ्‌बे मान्‍ना न्‍जो ङ्‌खोङ्‌चा न्‍स्‍याख्‍या॥

५० ङ्‌खाॽनिङ्‌गो वालोकपाहाङ् उक्‍साना चालेप्‍पा नामाङ् ओम, इसाङा ना च्‍वा न्‍ना हेॽनिङ्‌चा न्‍सिमेन्‍ना॥

५१ वालोकपाहाङ् उक्‍साना हिङ्‌गिलिक्‍ना चालेप्‍पा कामाङ् ओम्‍ङान॥ ना चालेप्‍पा चाखुबा साधाइ हिङ्‌नुङ्‌मेॽना॥ का पिमेॽनेनिन्‍हा न्‍ना चालेप्‍पा च्‍हेन आका सालुङ् ओम॥ का ना आका सालुङ् कायुङ्‌लेनबेॽहा याॽमिचिङा हिङ्‌लुङ् न्‍दोक्‍तुनिभोङ् पिवाङ्‌चिङाहा॥”

५२ खा चेॽया ङ्‌खेप्‍सुहोङ् याहुदिचि खाॽला लुखुसा न्‍जाया, “ना याॽमिङा इमिन कानिङ् उका सालुङ् चामेॽमा यामेहा?”

५३ येसुङा ङ्‌खाचि लुचि, “जेप्‍पा का न्‍निङ्‌दा लुमेॽनेनिन, न्‍निङ्‌दा याॽमिगा उच्‍यागा सालुङ् न्‍जाम्‍गान न्‍हाङ् उका हेलि ङ्‌ङुङुम्‍गान्‍भोङ् न्‍निङ्‌दाबे हिङ्‌लुङ् म्‍मामेन्‍ना॥

५४ ङ्‌खाॽनिङ्‌गो आका सालुङ् चाखुबा नुङ् आहेलि उङ्‌खुबानुङ् च्‍हेन हेॽनिङ्‌चा मेन्‍सिमाना हिङ्‌लुङ् वामेॽना॥ न्‍हाङा आखेरि लेन्‍बे का उङ् स्‍यानाभाङ् हिङ्‌गिलिक लेङ्‌मेत्‍वाङ्‌ना॥

५५ इजाङ्‌बाङ्‌निङ् आका सालुङ् जेप्‍पागा चाम्‍योङ्‌बा ओम, न्‍हाङ् आहेलि जेप्‍पागा उङ्‌माहा थोक ओम॥

५६ आका सालुङ् चाखुबा नुङ् आहेलि उङ्‌खुबा च्‍हेन काबे वामे न्‍हाङ् का उङ्‌बे वामेङ्‌ना॥

५७ हिङ्‌गिलिक्‍ना निङ्‌वाफुमा पाङा का पाक्‍साङ् न्‍हाङ् का उका कारान्‍ङा हिङ्‌मेङ्, ङ्‌खाॽलामाङ् आका सालुङ् चाखुबा चा आका कारान्‍ङा हिङ्‌मेॽना॥

५८ वालोकपाहाङ् उक्‍साना ना चालेप्‍पा न्‍निङ्‌गा पुर्खाचिङा न्‍जोहा चालेप्‍पा लोॽवाना मेन्‍ना॥ ङ्‌खाचिङा ङ्‌खा न्‍जो न्‍हाङ् हेक्‍साङ् न्‍स्‍याख्‍या, ङ्‌खाॽनिङ्‌गो ना चालेप्‍पा चाखुबा च्‍हेन साधाइ हिङ्‌मेॽना॥”

५९ येसुङा खा चेॽया काफार्नाहुम बेॽना छुम्‍पाङ्‌बे चिन्‍दुचिनिङ् लुक्‍साचि॥

हेॽनिङ्‌चा मेन्‍सिमाना हिङ्‌लुङ्‌गा उतुम्‍बे

६० खा चेॽया ङ्‌खेप्‍सुहोङ् येसुगा चेलाचिबे प्‍याक्‍ङा खाॽला ङ्‌गाया, “खा चेॽयागो आमा छाक्‍हा, खा इसाङा खेम्‍मा यास्‍वाहा?”

६१ ङ्‌खाॽनिङ्‌गो येसुङा खा चेॽयागा उत्‍तुम्‍बे उका चेलाचि गान्‍गान न्‍जोगाहा था तोक्‍तुचिहोङ् ङ्‌खाचि लुचि, “इना खा चेॽयाङा न्‍निङ्‌दा आप्‍ठेरो आइमिघा?

६२ ङ्‌खाॽलाभोङ् याॽमिगा उच्‍या ओन्‍दाङ् उङ् हेॽने वाया न्‍नाबे लाङ्‌खेॽमास्‍याना निसुम्‍गाभोङ् लो इचोगिॽवाघा?

६३ हिङ्‌लुङ् पिखुबा च्‍हेन निङ्‌वाफुमागा आत्‍मामाङ् ओम॥ खा काम गो याॽमिगा साक्‍तिङा लेङ्‌माइ मेयामाहा चेॽया ओम॥ का न्‍निङ्‌दा लुॽनेनिनाहा चेॽया च्‍हेन आत्‍मा नुङ् हिङ्‌लुङ् ओम॥

६४ ङ्‌खाॽनिङ्‌गो न्‍निङ्‌दा इखिङ्‌ङा का बिस्‍वास न्‍जोङ्‌मेकान॥” (येसुङा उङ् बिस्‍वास मेन्‍जोक्‍खुबाचि नुङ् उङ् धोका पिखुबा इसा-इसा ओम्‍चि बाङ्‌ना चेॽया ओन्‍दाङ् नाहाङ्‌तोमाङ् था वाया॥)

६५ न्‍हाङ् उङा लुचि, “ङ्‌खोङ्‌माङ् का न्‍निङ्‌दा खाॽला लुॽनेनिन्‍हा ओम, आप्‍पाङा काबे तामाना निङ्‌वा मेम्‍बिॽले सोम्‍मा इसा चा काबे तामा ङ्‌यामेनिन्‍हा॥”

६६ ङ्‌खिङ्‌बेला येसुगा चेलाचिबे प्‍याक्‍ङा येसुगा हेक्‍साङ् लाम्‍मा न्‍लेप्‍ति॥

६७ येसुङा एहि चेलाचि छिम्‍दुचि, “इना न्‍निङ्‌दा चा का नाॽनामेकाहोङ् खेइवाघायि?”

६८ सिमोन पात्‍तुरुसङा लु, “ओ हाङ्‌बा, कानिङ् इसागाबे खेइङ्? न्‍दानुङ्से हेॽनिङ्‌चा मेन्‍सिमाना हिङ्‌लुङ् पिखुबा चेॽया वान्‍ने॥

६९ न्‍हाङा न्‍दामाङ् निङ्‌वाफुमाभाङ् तायागाना पाबित्‍तारा याॽमि ओम्‍गान बाङ्‌ना चेॽया था तोक्‍तुम्‍ङाहोङ् न्‍दा बिस्‍वास चोङ्‌नुङ्‌नेनिन॥”

७० येसुङा ङ्‌खाचि लुचि, “इना कामाङ् न्‍निङ्‌दा एहि जाना सेक्‍नेनिन्‍हा मेन्‍नायि? ङ्‌खाॽनिङ्‌गो न्‍निङ्‌दा माध्‍येबे एको च्‍हेन साइतानगा याॽमि ओम॥”

७१ येसुङा खा चेॽया सिमोन इस्‍कारियोतका उच्‍या याहुदागा उतुम्‍बे लुक्‍साचि, इजाङ्‌बाङ्‌निङ् न्‍ना एहि चेलाबे एको सायाहोङ्‌चा उङा येसु धोका पिहेक्‍सुसा॥

a 

६:३१ मोन्‍ना

येसु नुङ् उनुन्‍छाचि

७

१ न्‍हाङा येसु गालिल लिङ्‌खाम्‍बेॽमाङ् कोतामासा, ङ्‌खाॽनिङ्‌गो याहुदिया लिङ्‌खाम्‍बे खेॽमा म्‍मितान, इजाङ्‌बाङ्‌निङ् याहुदि हाङ्‌गुम्‍बाचिङा उङ् सिमागा माउका न्‍सोनेसुक्‍सा॥

२ ङ्‌खिङ्‌बेला याहुदिचिगा गोठ्‌ चोक्‍माहोङ् मानाचोक्‍माना होक्‍नाम ताहेक्‍सासा॥

३ न्‍हाङा येसुगा उनुन्‍छाचिङा उङ् खाॽला न्‍लु, “ना ठोङ् नाओघोङ् याहुदियाबे ख्‍या, न्‍हाङ् न्‍दा चोक्‍मासिमेकाहा काम ङ्‌गा चेलाचिङा चा न्‍निसुनि॥

४ माडा निङ्‌ला तोक्‍मा मिखुबा याॽमिङा उका काम इसाङा चा था मेन्‍दोक्‍मागा स्‍वाक-स्‍वाक न्‍जोग्‍वान्‍हा॥ ङ्‌खाॽलामाङ् न्‍दा चा आचाम्‍माहा काम चोक्‍मासिमेका, खा काम कायुङ्‌लेन्‍बे घाक्‍ङा था न्‍दोक्‍तुनि॥”

५ इजाङ्‌बाङ्‌निङ् उनुन्‍छाचिङा चा उङ् बिस्‍वास न्‍जोगुनिन॥

६ येसुङा ङ्‌खाचि पोलोवा पिचि, “आका खेॽमाना बेला हाकुचा न्‍दायामान्‍ना॥ ङ्‌खाॽनिङ्‌गो न्‍निङ्‌गा लागि गो इबेलाक होङ्‌चा ठिक्‍ना॥

७ कायुङ्‌लेन्‍ङा न्‍निङ्‌दा इसिॽमा ङ्‌यासिॽवागान, ङ्‌खाॽनिङ्‌गो का च्‍हेन इसिमेङ्‌ना, इजाङ्‌बाङ्‌निङ् ङ्‌खाचिङा न्‍जोगुहा काम इसिॽहा भोङ् का सोॽमेत्‍वाङ्‌चिङ्॥

८ न्‍निङ्‌दा होक्‍नाम्‍बे ख्‍यानि, का च्‍हेन लोप ङ्‌खेमेङान्‍ना, इजाङ्‌बाङ्‌निङ् आका बेला न्‍दायामान्‍ना॥”

९ खाॽला लुचिहोङ् उङ् गालिलबेॽमाङ् वाया॥

गोठ्‌पे वामाहोङ् मानाचोक्‍माना होक्‍नाम

१० ङ्‌खाॽनिङ्‌गो उका उनुन्‍छाचि होक्‍नाम्‍बे ङ्‌खेब्‍याहोङ् इसाङा चा था मेन्‍दोक्‍ले येसु चा ख्‍या॥

११ ङ्‌खिङ्‌बेला होक्‍नाम्‍बे याहुदि हाङ्‌गुम्‍बाचिङा उङ् ङ्‌योक्‍मास्‍या, न्‍हाङ् “उङ् हेॽने वेॽना?” कासाङ् न्‍छिम्‍मास्‍या॥

१२ प्‍याक याॽमिचिगा उलुम्‍बे येसुगा उतुम्‍बे चेॽया लेङ्‌मास्‍या॥ इखिङ्‌ङा ङ्‌गाया, “न्‍ना याॽमि उचुन्‍ना॥” ङ्‌खाॽनिङ्‌गो हेकोहाचिङा ङ्‌गाया, “मेन्‍ना, न्‍नाङा याॽमिचि लेम्‍चामा सिमेॽना॥”

१३ ङ्‌खाॽनिङ्‌गो याहुदि हाङ्‌गुम्‍बाचिनुङ् ङ्‌गिसिताहोङ् इसाङा चा येसुगा उतुम्‍बे घाक्‍ङा था न्‍दोक्‍तुनुङ् चेक्‍माना आट चोक्‍मा ङ्‌यासानिन॥

१४ होक्‍नाम उचाबेलेक लेक्‍सामासानिङ् येसु निङ्‌वाफुमापाङ्‌बे ख्‍या न्‍हाङ् याॽमिचि चिन्‍मा तारोक्‍तुचि॥

१५ याहुदि हाङ्‌गुम्‍बाचिङा आचाम्‍मा एसाङ् खाॽला ङ्‌गाया, “ना याॽमि मेन्‍जिन्‍ले इमिन खिङ् प्‍याक निखुबा लेक्‍साना?”

१६ येसुङा ङ्‌खाचि पोलोवा पिचि, “का चिन्‍नेनिन्‍हा चेॽया आका मेनाहा, ङ्‌खाॽनिङ्‌गो का पाङ्‌खुबागा ओम॥

१७ निङ्‌वाफुमागा उनिङ्‌वा लोॽवा काम चोक्‍मा योक्‍खुबाचिङा च्‍हेन का चिन्‍नेनिन्‍हा खा चेॽया निङ्‌वाफुमाभाङ् तायाहा ओमयेम का आफाइभाङ् येम, ङ्‌खा था न्‍दोक्‍त्‍वाहा॥

१८ इसाङा उका उनिङ्‌वाबेॽहा चेॽया चेक्‍त्‍वा, न्‍नाङा उका आदार योग्‍वा, ङ्‌खाॽनिङ्‌गो इसाङा उङ् पाङ्‌खुबागा आदार योग्‍वा, न्‍ना च्‍हेन नुराङ्‌बा याॽमि ओम॥ न्‍हाङा उङ्‌बे इहाचा आप्‍दिक एम्‍माहा चेॽया म्‍मामेन्‍हा॥

१९ इना मोसाङा न्‍निङ्‌दा ब्‍यावास्‍था म्‍बिइमिगान्‍हायि? ङ्‌खाॽनिङ्‌गो न्‍निङ्‌दा इसाङा चा ङ्‌खा ब्‍यावास्‍थाबेॽहा चेॽया ङ्‌ङेन्‍वाम्‍गान॥ न्‍निङ्‌दा इजाङ् का सिमा योङ्‌मेकाहा?”

२० ङ्‌खा याॽमिचिङा येसु न्‍लु, “न्‍दा इसिॽना मुइङा तेप्‍सिॽयामागाना, इसाङा न्‍दा सिमा योगागाना?”

२१ येसुङा पोलोवा पिचि, “का एको आचाम्‍माना काम चोगुङ्, न्‍हाङ् न्‍निङ्‌दा घाक आचाम्‍मा एतिॽवागा॥

२२ हाकु सोयानुम, मोसाङा न्‍निङ्‌दा खाताना चोगानि बाङ्‌ना आग्‍गे पिइगा॥ (जेप्‍पामाङ् ओमभोङ् खा काम मोसाङा तारोक्‍तुहा मेन, ङ्‌खाॽनिङ्‌गो न्‍निङ्‌गा पा-पुम्‍चिङा न्‍दारोक्‍तुहा ओम), ङ्‌खोङ्‌चा आराम चोक्‍माना लेन्‍बे न्‍निङ् च्‍याचि खाताना चोक्‍तुबिवाम्‍चिम्‍गा॥

२३ न्‍निङ्‌दा मोसागा ब्‍यावास्‍था पालाना चोक्‍मागा आराम चोक्‍माना लेन्‍बे खाताना चोग्‍वाम्‍चिम्‍घा भोङ्, का च्‍हेन आराम चोक्‍माना लेन्‍बे एको याॽमिगा घाक सालुङ् नुमेतुङ्‌निङ् इजाङ् न्‍निङ् लोक खोमेॽना?

२४ याॽमिगा उनाचिक सोसाङ् मेन्‍ना, ङ्‌खाॽनिङ्‌गो उचुन निरिक चोगानुम॥”

मुक्‍ति पिखुबा हाङ्

२५ ङ्‌खिङ्‌बेला यारुसालेमबेॽहा एको हिप्‍पाङ् याॽमिचिङा ङ्‌गाया, “ङ्‌खाचिङा सिमागा ङ्‌योक्‍मासिमेॽना याॽमि ना मेन्‍नायि?

२६ सोयानुम, ना गो मेङ्‌गिसिॽले चेक्‍मासिमेॽना, ङ्‌खाॽनिङ्‌गो ङ्‌खाचिङा इच्‍चा न्‍ल्‍वानिन्‍ना! जेप्‍पा एङ्‌गा हाङ्‌गुम्‍बाचिङा चा नामाङ् मुक्‍ति पिखुबा खिरिस्‍ट ओम ले ङ्‌ङेतेहेतुनालेम्‍बा?

२७ ङ्‌खाॽनिङ्‌गो ना याॽमि हेॽनाहाङ् तायाना कानिङ् था वान्‍ने॥ खिरिस्‍ट तामेॽनिङ् गो उङ् हेॽनाहाङ् तायाना बाङ्‌ना चेॽया इसाङा चा था न्‍दोक्‍त्‍वानिन॥”

२८ येसुङा निङ्‌वाफुमापाङ्‌बे चिन्‍मास्‍यानिङ् माडा सेम्‍लाङा खाॽला लुचि, “इना न्‍निङ्‌दा का चिनाचोङ्‌मेकाहा? का हेॽनाहाङ् तायाङ्‌ना ओम, इना ङ्‌खा जेप्‍पा न्‍निङ्‌दा था वेॽना? का आफाइ आनिङ्‌वाङा तायाङ्‌ना मेन्‍ना, का पाङ्‌खुबा च्‍हेन सात्‍याना॥ न्‍निङ्‌दा उङ् चिनान्‍जोग्‍वाम्‍गान,

२९ ङ्‌खाॽनिङ्‌गो का उङ् चिनाचोग्‍वाङ्‌ना, इजाङ्‌बाङ्‌निङ् का उङ्‌भाङ्‌माङ् तायाङ्‌ना ओम, न्‍हाङ् उङामाङ् का पाक्‍साङ्‌ना ओम॥”

३० खा चेॽया ङ्‌खेप्‍सुहोङ् ङ्‌खाचिङा येसु लाप्‍मागा न्‍जोगु, ङ्‌खाॽनिङ्‌गो इसाङा चा उङ्‌चि मुक ङ्‌ङेन्‍दुनिन, इजाङ्‌बाङ्‌निङ् उका बेला हाकुचा न्‍दायामासान॥

३१ ङ्‌खोङ्‌चा न्‍नाबे ङ्‌वायाहा याॽमिचिबे प्‍याक्‍ङा उङ्‌बे बिस्‍वास न्‍जोगु॥ न्‍हाङा खाॽला ङ्‌गाया, “इना खिरिस्‍ट तामेहोङ्, उङा ना याॽमिङा चोगुहा हाक्‍निङ् प्‍याक आचाम्‍माहा काम चोग्‍वाहा लोप्‍पि?”

येसु लाप्‍मागा न्‍जोगुना

३२ येसुगा उतुम्‍बे प्‍याक याॽमिचिगा उलुम्‍बे साला लेङ्‌मास्‍याहा फारिसिचिङा ङ्‌खेप्‍सु॥ न्‍हाङा ङ्‌खा फारिसिचि नुङ् खाङ्‌खाङ् हाङ्‌खुबाचिङा उङ् लाप्‍मागा निङ्‌वाफुमापाङ् कुखुबा पालेचि म्‍बाक्‍सुचि॥

३३ येसुङा ङ्‌खाचि लुचि, “का एहिलेन्‍गा लागि न्‍निङ्‌दानुङ् वेॽङा, न्‍हाङा का पाङ्‌खुबागाबे लाङ्‌खेमेङ्‌ना॥

३४ न्‍हाङा न्‍निङ्‌दा का योङ्‌मेका, ङ्‌खाॽनिङ्‌गो न्‍दुम्‍मेकान, न्‍हाङ् का ख्‍याङ्‌नाबे न्‍निङ्‌दा तामा चा ङ्‌यासिॽवागान॥”

३५ खा चेॽया ङ्‌खेप्‍सुहोङ् याहुदिचि उङ्‌चि-उङ्‌चि खाॽला ङ्‌गाया, “ना हेॽने खेक्‍साहोङ् कानिङ् न्‍दुम्‍मेन्‍ना? इना नाङा गिरिक्‍चिगा उलुम्‍बे ङ्‌हिसानेसाहा याहुदिचिगाबे खेमेहोङ् गिरिक जातिगा याॽमिचि चिन्‍मा मितुक्‍सुचिहा इ?

३६ उङा कायाना ‘न्‍निङ्‌दा का योङ्‌मेका, ङ्‌खाॽनिङ्‌गो न्‍दुम्‍मेकान, न्‍हाङ् का ख्‍याङ्‌नाबे न्‍निङ्‌दा तामा चा ङ्‌यासिॽवागान’ ना बाङ्‌ना इना ओम?”

हिङ्‌लुङ् पिखुबा माङ्‌च्‍वा

३७ हाकु होक्‍नाम्‍गा हेक्‍साङ्‌ना मुक्‍खे लेन्‍बे येसुङा येबाहोङ् माडा सेम्‍लाङा खाॽला लुचि, “वेॽमा सिखुबा काबे तानि न्‍हाङ् उङुनि॥

३८ इसाङा का बिस्‍वास चोङ्‌मेङ्, न्‍ना याॽमिगा उनिङ्‌वा होङ्‌भाङ् धार्मासाप्‍लाङा कायाना लोॽवा हिङ्‌लुङ् पिखुबा होङ्‌माचि न्‍लोम्‍भोङ्‌मेहा॥”

३९ खा चेॽया येसुङा उङ्‌बे बिस्‍वास चोक्‍खुबाचिङा न्‍दोक्‍तेहेक्‍सुक्‍साना पाबित्‍तारा आत्‍मागा उतुम्‍बे लुक्‍साचि॥ न्‍ना पाबित्‍तारा आत्‍मा खिङ् सोम्‍मा म्‍बियामासानिन, इजाङ्‌बाङ्‌निङ् ङ्‌खिङ्‌बेला सोम्‍मा येसुगा माहिमा न्‍लेक्‍सामासान॥

याॽमिचि म्‍फोक्‍साहा

४० खा चेॽया ङ्‌खेप्‍सुहोङ् न्‍नाबेॽहा इखिङ् याॽमिङा खाॽला ङ्‌गाया, “ना याॽमि गो जेप्‍पा कानिङ् लाम्‍बु सोम्‍ना निङ्‌वाफुमाभाङ् चेक्‍खुबामाङ् ओम॥”

४१ हेकोहाचिङा ङ्‌गाया, “जेप्‍पा उङ् गो खिरिस्‍ट ओम॥” ङ्‌खाॽनिङ्‌गो इखिङ्‌ङा ङ्‌गाया, “खा गो लेङ्‌माइ ङ्‌यामेन्‍हा, इजाङ्‌बाङ्‌निङ् खिरिस्‍ट गालिलभाङ् न्‍दामेन्‍ना॥

४२ इना खिरिस्‍ट हाङ् दाउदका छोङ्‌भाङ् नुङ् दाउदका तेन बेथ्‍लेहेमभाङ् तामेॽनाभोङ् धार्मासाप्‍लाबे न्‍छेप्‍तामान्‍हायि?”a

४३ खाॽला येसुगा उतुम्‍बे उङ्‌चि निङ्‌वा न्‍दोङान्‍होङ् याॽमिचि म्‍फोक्‍सा॥

४४ ङ्‌खाचिबे इखिङ्‌ङा उङ् लाप्‍मागा न्‍जोगु, ङ्‌खाॽनिङ्‌गो इसाङा चा उङ् छोङ्‌बे मुक एम्‍मा ङ्‌यासुनिन॥

याहुदि हाङ्‌गुम्‍बाचिगा आबिस्‍वास

४५ येसु लाप्‍से म्‍बाक्‍सुचिहा निङ्‌वाफुमापाङ् कुखुबा पालेचि खाङ्‌खाङ् हाङ्‌खुबाचि नुङ् फारिसिचिगाबे ङ्‌खाॽला न्‍लासाराया॥ न्‍हाङा ङ्‌खाचिङा न्‍छिम्‍दुचि, “हेॽनायि, न्‍निङ्‌दा न्‍ना इजाङ् न्‍लाबुराम्‍गान्‍ना?”

४६ ङ्‌खाचिङा पोलोवा म्‍बि, “ना याॽमिङा चेक्‍तुहा लोॽवा गो इसाङा चा चेक्‍तुहा हेॽनिङ्‌चा ङ्‌खेप्‍सुक्‍साम्‍ङान्‍हा॥”

४७ फारिसिचिङा ङ्‌खाचि न्‍लुचि, “न्‍निङ्‌दा चा नाङा लेमुचाइघा लेम्‍बा?

४८ एङ्‌गा हाङ्‌गुम्‍बाचि नुङ् फारिसिचि माध्‍येबे इसाङा उङ् बिस्‍वास न्‍जोगुक्‍सुना?

४९ खा याॽमिचिङा मोसागा ब्‍यावास्‍था ङ्‌ङास्‍वानिन्‍हा, ङ्‌खाॽनिङ्‌गो ङ्‌खाचि छोङ्‌बे निङ्‌वाफुमागा साराप आयाब्‍यामाहा॥”

५० न्‍नाबे ङ्‌वायाहा फारिसिचि माध्‍येबे निकोदेमास बाङ्‌ना एको याॽमि चा वाया॥ उङ् ओन्‍दाङ् इमा सेॽनि येसु तुप्‍से तायामासा॥ न्‍नाङा लुचि,

५१ “इना आप्‍दिक एन्‍दाना याॽमिगा ओचेॽया ओन्‍दाङ् मेङ्‌खेम्‍ले न्‍हाङ् उङा चोगुहा काम था मेन्‍दोक्‍ले उङ् आप्‍दिक एम्‍मा एङ्‌गा ब्‍यावास्‍थाङा पिमेहायि?”

५२ ङ्‌खाचिङा उङ् पोलोवा म्‍बि, “इना न्‍दा चा गालिलबेकानायि? धार्मासाप्‍ला उचुन पोढाचोगु न्‍हाङ् न्‍दा खा चेॽया था तोक्‍त्‍वाघा, गालिलभाङ् हेॽनिङ्‌चा निङ्‌वाफुमाभाङ् चेक्‍खुबा न्‍लोम्‍मेन्‍ना॥”

५३ न्‍हाङा घाक याॽमिचि उङ्‌चि पाङ्-पाङ्‌बे ङ्‌ख्‍या॥

a 

७:४२ प्‍याक याहुदिचिङा येसुगा वाम बेथ्‍लेहेमबे लेक्‍साना ओमभोङ् था न्‍दोक्‍तुनिन॥ उङ्‌चिङा येसु पुसाना ठोङ् गालिल्‍बे वाम लेक्‍साना म्‍मितु॥ २ सामुएल ७:१२; मिका ५:२

ब्‍याभिचार चोक्‍खुमा मामु

८

१ ङ्‌खाॽनिङ्‌गो येसु जाइतुन कोङ्‌गुबे ख्‍या॥

२ हेक्‍साङ्‌ना लेन भेनिक येसु निङ्‌वाफुमापाङ्‌बे लासाख्‍या॥ न्‍नाबे प्‍याक याॽमिचि न्‍छुप्‍सा, न्‍हाङ् येसुङा युङाहोङ् ङ्‌खाचि चिन्‍मा तारोक्‍तुचि॥

३ उङा चिन्‍मास्‍यानिङ्, धार्मासाप्‍ला चिन्‍खुबाचि नुङ् फारिसिचिङा एको मामु न्‍दाहोङ् घाक्‍का ओन्‍दाङ् ङ्‌येप्‍मेतु॥ न्‍ना मामु ब्‍याभिचार चोक्‍मास्‍यानिङ् न्‍दुप्‍सिसिक्‍सा॥

४ न्‍हाङा ङ्‌खाचिङा येसु न्‍छिम्‍दु, “चिन्‍खुबा, ना मामु ब्‍याभिचार चोक्‍मास्‍याहोङ् लाबुराक्‍सुम्‍ङाना॥

५ एङ्‌गा ब्‍यावास्‍थाबे मोसाङा खाॽलाहाचि लुङ्‌खाक्‍ङा लेम्‍सिॽमाना आग्‍गे पियामा॥ न्‍दा च्‍हेन इ कामेकाना?”

६ ङ्‌खाचिङा येसु फासाचोक्‍मागा ना छिम्‍योक न्‍छिम्‍दुक्‍सा॥ येसु उकुरिक उगाहोङ् उमुक खेॽवाङा खाम्‍बे छेप्‍तु॥

७ ङ्‌खाॽनिङ्‌गो ङ्‌खाचिङा येसु न्‍छिम्‍दुना-न्‍छिम्‍दुना न्‍जोगुनाङा उङ् पोगाहोङ् खाॽला लुचि, “न्‍निङ्‌दाबे इसाङा हेॽनिङ्‌चा पाप न्‍जोगुक्‍सुन, न्‍नाङामाङ् घाकहाक्‍निङ् ओन्‍दाङ् ना मामु लुङ्‌खाक्‍ङा लेप्‍तुनि॥”

८ न्‍हाङा येसुङा फेरि उकुरिक उगाहोङ् खाम्‍बे छेप्‍तु॥

९ खा चेॽया ङ्‌खेप्‍सुहोङ् ङ्‌खाचि घाक एको-एको चोक्‍साङ् न्‍नाभाङ् न्‍लामाख्‍या॥ ओन्‍दाङ् माम्‍माहा याॽमिचि ङ्‌ख्‍या॥ हेक्‍साङ् न्‍नाबे येसु से ओतोखुमाक लेक्‍सा, न्‍हाङ् न्‍ना ब्‍याभिचार चोक्‍खुमा मामु च्‍हेन उका उयुम्‍बे येबामासा॥

१० येसु पोगाहोङ् न्‍ना मामु खाॽला लु, “ओ मामु, ङ्‌खाचि हेॽने ङ्‌ख्‍या? न्‍दा इसाङा चा दान्‍डा म्‍बियागानिन्‍ना?”

११ न्‍ना मामुङा पोलोवा पि, “चिन्‍खुबा, इसाङा चा म्‍बियान्‍हा॥”

येसुङा लु, “का चा न्‍दा दान्‍डा म्‍बिमेॽनेन्‍ना॥ ख्‍या, हाकु नाहाङ्‌तो फेरि पाप न्‍जोगुन॥”

येसु कायुङ्‌लेनगा ओम्‍ना

१२ येसुङा फेरि ङ्‌खाचि खाॽला लुचि, “का कायुङ्‌लेनगा ओम्नाङान॥ आका हेक्‍साङ् लाचोक्‍खुबा हेॽनिङ्‌चा कुइम्‍नाबे न्‍लाम्‍मेन्‍ना, ङ्‌खाॽनिङ्‌गो न्‍नाङा हिङ्‌लुङ्‌गा ओम्‍ना तोक्‍त्‍वाना॥”

१३ खा चेॽया ङ्‌खेप्‍सुहोङ् फारिसिचिङा येसु न्‍लु, “न्‍दा साधाइ ङ्‌गा उतुम्‍बे से चेङ्‌मेका, न्‍हाङामाङ् न्‍दा चेक्‍तुघा चेॽया जेप्‍पाहा मेनाहा॥”

१४ येसुङा ङ्‌खाचि लुचि, “का आका उतुम्‍बे चेक्‍त्‍वाङ्, ङ्‌खोङ्‌चा आका गाबाहि जेप्‍पागा ओम॥ इजाङ्‌बाङ्‌निङ् का हेॽनाहाङ् तायाङ्‌ना, न्‍हाङा हेॽने खेॽमासिमेङ्‌ना, ङ्‌खा चेॽया का था वेॽना॥ ङ्‌खाॽनिङ्‌गो खा चेॽया न्‍निङ्‌दा था मान॥

१५ न्‍निङ्‌दा गो याॽमिगा निङ्‌वा लोॽवा निरिक चोग्‍वाम्‍गा, ङ्‌खाॽनिङ्‌गो का गो इसागा चा निरिक न्‍जोग्‍वाङान॥

१६ का निरिक चोगुङ्‌भोङ्‌चा आका निरिक जेप्‍पा ठारेचोङ्‌मे, इजाङ्‌बाङ्‌निङ् निरिक चोक्‍खुबा कासे मेॽङान्‍ना, ङ्‌खाॽनिङ्‌गो का पाङ्‌खुबा आप्‍पा कानुङ् वेॽना॥

१७ न्‍निङ्‌गा ब्‍यावास्‍थाबे चा छेप्‍तामा, ‘हिप्‍पाङ् याॽमिचिगा चेॽया तोङाभोङ् ङ्‌खा चेॽया जेप्‍पा ठारेचोङ्‌मेहा॥’

१८ आका उतुम्‍बे का आफाइ गाबाहि पिमेॽनेनिन, न्‍हाङा का पाङ्‌खुबा आप्‍पाङा आका उतुम्‍बे गाबाहि पिइवाघा॥”

१९ ङ्‌खिङ्‌बेला ङ्‌खाचिङा न्‍छिम्‍दु, “म्‍बा हेॽने वेॽना?”

येसुङा पोलोवा पिचि, “न्‍निङ्‌दा का चा चिनान्‍जोङ्‌मेकान, न्‍हाङ् आप्‍पा चा चिना न्‍जोग्‍वाम्‍गान्‍ना॥ न्‍निङ्‌दा का चिनाचोगागानिङ्‌बि आप्‍पा चा चिनाचोगुम्‍गाबि॥”

२० खा चेॽया येसुङा निङ्‌वाफुमापाङ्‌बे चिन्‍दुचिनिङ् भेटि तिमाना ठोङ्‌गा उयुम्‍बे लुचि॥ ङ्‌खोङ्‌चा इसाङा चा उङ् लाप्‍मा ङ्‌यासुनिन, इजाङ्‌बाङ्‌निङ् हाकुचा उका बेला न्‍दायामासान॥

येसुगा उतुम्‍बे ङ्‌ङासुनिन्‍हा

२१ येसुङा ङ्‌खाचि फेरि लुचि, “का माङ्‌दु खेन्‍दिमेङ्, न्‍हाङ् न्‍निङ्‌दा का योङ्‌मेका, ङ्‌खाॽनिङ्‌गो न्‍निङ्‌दा न्‍निङ्‌गा पाप्‍पे सिइवाघा॥ का खेमेङ्‌ना ठोङ्‌बे न्‍निङ्‌दा तामा ङ्‌यासिॽवागान्‍हा॥”

२२ खा ङ्‌खेप्‍सुहोङ् याहुदि हाङ्‌गुम्‍बाचिङा ङ्‌गाया, “ना बाङ्‌ना इनालाए? ‘का खेमेङ्‌ना ठोङ्‌बे न्‍निङ्‌दा तामा ङ्‌यासिॽवागान्‍हा’ कामेॽना! ना गो आफाइले सेहेक्‍साना लेम्‍बा?”

२३ येसुङा लुचि, “न्‍निङ्‌दा गो मोहा सिगान, का च्‍हेन तोन्‍धाङ् उक्‍साङ्‌ना ओम॥ न्‍निङ्‌दा ना कायुङ्‌लेनबेॽहा सिगान, ङ्‌खाॽनिङ्‌गो का च्‍हेन मेॽङान्‍ना॥

२४ ङ्‌खोङ्‌माङ् का न्‍निङ्‌दा, ‘न्‍निङ्‌दा न्‍निङ्‌गा पाप्‍पे सिइवाघा’ लुॽनेनिन्‍हा ओम॥ इजाङ्‌बाङ्‌निङ् न्‍निङ्‌दा ‘का इसाङान न्‍नामाङ् ओमङान’ भोङ् बिस्‍वास न्‍जोगागान्‍भोङ् न्‍निङ्‌दा न्‍निङ्‌गा पाप्‍पे सिइवाघा॥”

२५ ङ्‌खाचिङा येसु न्‍छिम्‍दु, “न्‍दा इसागान?”

येसुङा पोलोवा पिचि, “न्‍ना गो का न्‍निङ्‌दा ओन्‍दाङ् न्‍हाङ्‌तोमाङ् लुॽमासिमेॽनेनिन्‍हा॥

२६ का न्‍निङ्‌गा उतुम्‍बे कामाहा नुङ् निरिक चोक्‍माहा गो प्‍याक वान्‍ने॥ ङ्‌खाॽनिङ्‌गो का पाङ्‌खुबा सात्‍याना, न्‍हाङ् का उङ्‌भाङ् खेप्‍सुङ्‌हा चेॽयामाङ् का कायुङ्‌लेनबेॽहा याॽमिचि ल्‍वाङ्‌चिङाहा॥”

२७ येसुङा निङ्‌वाफुमा पागा उतुम्‍बे कामासिमेॽना भोङ् ङ्‌खाचिङा ङ्‌ङासुनिन॥

२८ न्‍हाङामाङ् येसुङा ङ्‌खाचि खाॽला लुचि, “न्‍निङ्‌दा याॽमिगा उच्‍या कुरुसपे तो चोन्‍द्‌वाम्‍गाहोङ्, ‘का न्‍नामाङ् ओमङान’ भोङ् न्‍निङ्‌दा था तोङ्‌मेकाहा॥ का आका आनिङ्‌वाङा इहाचा न्‍जोग्‍वाङान, ङ्‌खाॽनिङ्‌गो आप्‍पाङा चिन्‍दाङ्‌हा चेॽयासे चेक्‍त्‍वाङ्‌हा बाङ्‌ना चेॽया न्‍निङ्‌दा था तोक्‍त्‍वाम्‍घा॥

२९ का पाङ्‌खुबा कानुङ् वेॽना॥ उङा का आतोखुमाक न्‍नाॽयामाङान्‍ना, इजाङ्‌बाङ्‌निङ् का साधाइ उङ् चोन्‍सिमेॽमाहा काम से चोग्‍वाङ्॥”

३० येसुङा लुचिहा खा चेॽया ङ्‌खेप्‍सुहोङ् प्‍याक्‍ङा उङ्‌बे बिस्‍वास न्‍जोगु॥

आब्‍राहामगा सान्‍तान

३१ येसुङा उङ्‌बे बिस्‍वास चोक्‍खुबा याहुदिचि खाॽला लुचि, “न्‍निङ्‌दा का लुॽनेनिन्‍हा चेॽया येनुम्‍गाभोङ् न्‍निङ्‌दा जेप्‍पा आका चेलासिगान॥

३२ न्‍हाङा न्‍निङ्‌दा सात्‍या इना ओम था तोक्‍त्‍वाम्‍गा न्‍हाङ् सात्‍याङा न्‍निङ्‌दा फोक्‍सिॽवाघा॥”

३३ ङ्‌खाचिङा न्‍लु, “कानिङ् आब्‍राहामगा सान्‍तानसिङान, न्‍हाङा खिङ् सोम्‍मा इसागा चा बान्‍धान्‍बे ङ्‌ङाइमिङान्‍हा॥ ना ‘सात्‍याङा न्‍निङ्‌दा फोक्‍सिॽवाघा’ बाङ्‌ना च्‍हेन इना ओम?”

३४ येसुङा ङ्‌खाचि पोलोवा पिचि, “का जेप्‍पा लुमेॽनेनिन, पाप चोक्‍खुबा घाक याॽमि पाप्‍का नोकार ओम्‍चि॥

३५ नोकार साधाइ पाङ्‌बे ङ्‌वामेन्‍ना, ङ्‌खाॽनिङ्‌गो न्‍ना पाङ्‌बेॽना उच्‍या च्‍हेन साधाइ पाङ्‌बे वामा तोक्‍त्‍वाना॥

३६ ङ्‌खोङ्‌माङ् उच्‍याङा न्‍निङ्‌दा फोक्‍सिगाभोङ् न्‍निङ्‌दा जेप्‍पा फोक्‍सिॽवाघा॥

३७ का था वान्‍ने, न्‍निङ्‌दा आब्‍राहामगा सान्‍तानसिगान॥ ङ्‌खोङ्‌चा न्‍निङ्‌दा का सिमा योङ्‌मेका, इजाङ्‌बाङ्‌निङ् का लुॽनेनिनाहा चेॽया न्‍निङ्‌दा आङ्‌मा ङ्‌यास्‍वाम्‍गान॥

३८ आप्‍पागा उयुम्‍बे वायाङ्‌निङ् का इहा-इहा चेॽया निसुङ् ङ्‌खामाङ् का चेक्‍त्‍वाङ्, न्‍हाङा न्‍निङ्‌दा च्‍हेन न्‍निङ्‌पाभाङ् खेप्‍सुम्‍घा चेॽया चोग्‍वाम्‍गा॥”

३९ ङ्‌खाचिङा उङ् न्‍लु, “आनिङ्‌गा पा गो आब्‍राहाम ओम!”

येसुङा लुचि, “न्‍निङ्‌दा जेप्‍पा आब्‍राहामगा सान्‍तान साइगानिङ्‌बि उङा चोगुहा लोॽवा काम चोगुम्‍गाबि॥

४० ङ्‌खाॽनिङ्‌गो का निङ्‌वाफुमाभाङ् खेप्‍सुङ्‌हा जेप्‍पाहा चेॽया लुॽनेनिन्‍निङा गो न्‍निङ्‌दा सिमा योङ्‌मेका॥ खाॽलाहा काम गो आब्‍राहामङा न्‍जोगुन!

४१ न्‍निङ् पाङा इहा काम चोगु, न्‍निङ्‌दा चा ङ्‌खा काम चोक्‍मासिइवागा॥”

ङ्‌खाचिङा न्‍लु, “कानिङ् ब्‍याभिचारभाङ् वाइङ्‌हा म्‍मेतिसिङान्‍हा॥ निङ्‌वाफुमामाङ् आनिङ्‌गा एको सेॽना पा ओम॥”

४२ येसुङा ङ्‌खाचि लुचि, “निङ्‌वाफुमामाङ् न्‍निङ्‌ पा सायानिङ्‌बि न्‍निङ्‌दा का लुङ्‌मा तुक्‍तागाबि, इजाङ्‌बाङ्‌निङ् का निङ्‌वाफुमाभाङ् तायाङ्‌ना ओम॥ का आफाइ तायाङ्‌ना मेन्‍ना, ङ्‌खाॽनिङ्‌गो उङामाङ् का पाक्‍साङ्‌ना ओम॥

४३ का लुॽनेनिन्‍हा चेॽया न्‍निङ्‌दा इजाङ् ङ्‌ङास्‍वाम्‍गान्‍हा? इजाङ्‌बाङ्‌निङ् का लुॽनेनिन्‍हा चेॽया न्‍निङ्‌दा खेम्‍मा ङ्‌यास्‍वाम्‍गान॥

४४ न्‍निङ्‌दा न्‍निङ्‌पा दियाबालासका सान्‍तानसिगान, न्‍हाङा न्‍निङ्‌पागा उनिङ्‌वा लोॽवा चोक्‍मागा न्‍निङ्‌दा साधाइ त्‍यारि वेतिगा॥ न्‍ना गो उथुक न्‍हाङ्‌तोमाङ् याॽमि सिखुबा ओम॥ न्‍ना गो सात्‍या चेॽयाबे हेॽनिङ्‌चा वामा ङ्‌यामेन्‍ना, इजाङ्‌बाङ्‌निङ् न्‍नाबे सात्‍या माङ् मान्‍ना॥ न्‍नाङा लेम्‍चामाहा चेॽया चेक्‍त्‍वा, उका सोभाब माङ् ङ्‌खाॽलाना ओम॥ इजाङ्‌बाङ्‌निङ् न्‍ना लेम्‍चाखुबा ओम न्‍हाङा लेम्‍चाखुबागा उप्‍पा ओम॥

४५ ङ्‌खाॽनिङ्‌गो का जेप्‍पा चेॽया चेक्‍त्‍वाङ्, ङ्‌खोङ्‌चा न्‍निङ्‌दा बिस्‍वास न्‍जोङ्‌मेकान॥

४६ न्‍निङ्‌दाबे इसाङा का पाप्‍का आप्‍दिक एम्‍मा यामेकाहा? न्‍हाङा का जेप्‍पा चेॽया चेङ्‌मेङ्‌नाभोङ्, इजाङ् का बिस्‍वास न्‍जोङ्‌मेकान्‍हा?

४७ निङ्‌वाफुमागा सान्‍तान्ङा निङ्‌वाफुमागा चेॽया खेप्‍स्‍वा, ङ्‌खाॽनिङ्‌गो न्‍निङ्‌दा निङ्‌वाफुमागा सान्‍तान मेतिसिगान्‍हा, ङ्‌खोङ्‌माङ् उका चेॽया ङ्‌खेप्‍स्‍वाम्‍गान्‍हा॥”

येसु नुङ् आब्‍राहाम

४८ याहुदिचिङा येसु न्‍लु, “कानिङ् लुॽनेनिन्‍हा ठिक्‍माङ् ओम, न्‍दा सामारि ओम्‍गान न्‍हाङ् न्‍दा इसिॽना मुइङा तेप्‍सिॽयामागाना॥”

४९ येसुङा लुचि, “का इसिॽना मुइङा न्‍देप्‍सिॽयामाङान्‍ना, का आप्‍पागा आदार चोग्‍वाङ्, ङ्‌खाॽनिङ्‌गो न्‍निङ्‌दा का आदार न्‍जोङ्‌मेकान॥

५० का आफाइ आका आदार ङ्‌योग्‍वाङान, ङ्‌खाॽनिङ्‌गो का आदार चोक्‍मा योक्‍खुबा नुङ् आका निरिक चोक्‍खुबा हेकोना वान्‍नेॽना॥

५१ जेप्‍पा का न्‍निङ्‌दा लुमेॽनेनिन, का लुॽनेनिन्‍हा चेॽया येन्‍खुबा च्‍हेन हेॽनिङ्‌चा न्‍सिमेन्‍ना॥”

५२ याहुदिचिङा न्‍लु, “हाकु कानिङ् जेप्‍पा था तोक्‍तुम्‍ङाहा, न्‍दा इसिॽना मुइङामाङ् तेप्‍सिॽयामागाना॥ आब्‍राहाम स्‍या, निङ्‌वाफुमाभाङ् चेक्‍खुबाचि चा न्‍स्‍या, ङ्‌खाॽनिङ्‌गो न्‍दा च्‍हेन ‘का लुॽनेनिन्‍हा चेॽया येन्‍खुबा हेॽनिङ्‌चा न्‍सिमेन्‍ना’ कामेका!

५३ इना न्‍दा स्‍याख्‍याना एङ्‌गा पुर्खा आब्‍राहाम नुङ् निङ्‌वाफुमाभाङ् चेक्‍खुबाचि हाक्‍निङ्‌चा मागानयि? न्‍दा आफाइ का इसाङान मिम्‍मेकाना?”

५४ येसुङा लुचि, “आका आदार का आफाइ योगुङ्‌भोङ् न्‍ना बित्‍थागा लेङ्‌मे, ङ्‌खाॽनिङ्‌गो का आदार चोक्‍खुबा आप्‍पा वेॽना, न्‍निङ्‌दा उङ्‌माङ् ‘आनिङ्‌गा निङ्‌वाफुमा’ ल्‍वाम्‍गा॥

५५ न्‍निङ्‌दा उङ् चिना न्‍जोगुक्‍सुम्‍गान्‍ना, ङ्‌खाॽनिङ्‌गो का च्‍हेन उङ् उचुन चिनाचोग्‍वाङ्‌ना॥ का उङ् चिनान्‍जोग्‍वाङान्‍ना कायाङ्‌निङ्‌बि, का चा न्‍निङ्‌दा लोॽवा लेम्‍चाखुबा लेक्‍साङ्‌बि॥ ङ्‌खाॽनिङ्‌गो का उङ् चिना न्‍चोग्‍वाङ् न्‍हाङ् उङा लुयाङ्‌हा चेॽया का येन्‍वाङ्‌हा॥

५६ न्‍निङ्‌गा पुर्खा आब्‍राहामङा का तामाना लेन इखिङ् प्‍याक सोॽमा मितुक्‍सा, न्‍हाङा निसुहोङ् उङ् तुक्‍नुङ् चोन्‍दास्‍या॥”

५७ न्‍हाङ् याहुदिचिङा न्‍लु, “न्‍दा फाखेङ् फिम्‍बिलिङ् चा न्‍दासुक्‍सुगान, ङ्‌खोङ् न्‍दा इमिन आनिङ्‌गा पुर्खा आब्‍राहाम निसुगाना?”

५८ न्‍हाङ् येसुङा लुचि, “जेप्‍पा का न्‍निङ्‌दा लुमेॽनेनिन, आब्‍राहाम वायाना हाक्‍निङ् ओन्‍दाङ् न्‍हाङ्‌तो का वेॽङाना॥”

५९ न्‍हाङा ङ्‌खाचिङा उङ् लुङ्‌खाक्‍ङा लेम्‍सिॽमागा लुङ्‌खाक ङ्‌गोबु, ङ्‌खाॽनिङ्‌गो उङ् स्‍वाक निङ्‌वाफुमापाङ्‌भाङ् लोन्‍दाख्‍या॥

मिक्‍सुरुम्‍बा निखुबा लेक्‍साना

९

१ इलेन येसु लाम्‍साङ् खेॽमास्‍यानिङ् वायानिङ् नाहाङ्‌तोना एको मिक्‍सुरुम्‍बा याॽमि निसु॥

२ उका चेलाचिङा उङ् न्‍छिम्‍दु, “चिन्‍खुबा, इसाङा पाप चोगुहोङ् ना याॽमि वायानिङ् खाॽला मिक्‍सुरुम्‍बा वायाना? नाङायेम नागा उप्‍पा-उमाङायेम?”

३ येसुङा लुचि, “उङा पाप चोगुहोङ् चा मेन, उका उप्‍पा-उमाङा पाप चोगाचुहोङ् चा मेन्‍ना, ङ्‌खाॽनिङ्‌गो ना याॽमिगा हिङ्‌लुङ्‌बे निङ्‌वाफुमागा काम ओॽनिभोङ्‌माङ् खाॽला लेक्‍साहा ओम॥

४ का पाङ्‌खुबागा काम कानिङ् ओम वानुङ् चोक्‍माहा॥ कुइम लेङ्‌मेहोङ् इसाङा चा काम चोक्‍सा ङ्‌यास्‍वानिन्‍हा॥

५ कायुङ्‌लेन्‍बे वाङानुङ् कामाङ् कायुङ्‌लेनगा ओम्नाङान॥”

६ खा चेॽया लुइचिहोङ् येसुङा खाम्‍बे थोक्‍तु, न्‍हाङा ओखोक्‍माङा खाम पोतुहोङ् न्‍ना मिक्‍सुरुम्‍बागा उमिक्‍चिबे नेक्‍तुबि॥

७ न्‍हाङ् येसुङा लु, “ख्‍या, सिलोआमगा (सिलोआमगा तुम्‍बिला ओम पाक्‍साना) पोखारिबे ख्‍याघोङ् न्‍नाचिक वासि॥” न्‍ना याॽमिङा ख्‍याहोङ् उनाचिक वासि, न्‍हाङ् निखुबा लेक्‍साराया॥

८ न्‍नागा पाङ्‌निवाक्‍चि नुङ् उङ् नाक्‍ताचायाना निखुबाचिङा ङ्‌गाया, “मेन्‍ना ना गो न्‍ना नाङ्‌चाखुबा याॽमि मेन्‍नायि?”

९ इखिङ्‌ङा ङ्‌गाया, “ओम्‍बा, ना न्‍ना नाङ्‌चाखुबा माङ् ओम॥” न्‍हाङा इखिङ्‌ङा च्‍हेन ङ्‌गाया, “ङ्‌खाॽलाना च्‍हेन ओम, न्‍ना गो मेन्‍ना॥”

ङ्‌खाॽनिङ्‌गो उङ् आफाइङा लुचि, “का न्‍ना याॽमिङान॥”

१० न्‍हाङा ङ्‌खाचिङा न्‍छिम्‍दु, “ङ्‌खाॽलाभोङ् इमिन म्‍मिक्‍ङा निखुबा लेक्‍सागाना?”

११ उङा लुचि, “येसु बाङ्‌ना एको याॽमिङा खाम पोतुहोङ् आमिक्‍पे नेक्‍ताब्‍याङ् न्‍हाङा सिलोआमगा पोखारिबे ख्‍याघोङ् न्‍नाचिक वासि लुयाङ्, न्‍हाङा का न्‍नाबे ख्‍याङ्‌होङ् आनाचिक वासिङ्‌होङ् सोलोक निखुबा लेक्‍साङ्‌ना॥”

१२ उङ्‌चिङा न्‍छिम्‍दु, “न्‍ना याॽमि च्‍हेन हेॽने ख्‍याना?”

न्‍नाङा लुचि, “इस्‍साङ् का था मान्‍ना॥”

१३ न्‍हाङा ओन्‍दाङ् मिक्‍सुरुम्‍बा सायाना न्‍ना याॽमि ङ्‌खाचिङा फारिसिचिगाबे ङ्‌खेतु॥

१४ येसुङा खाम पोतुहोङ् न्‍ना याॽमि नुमेतुना लेन आराम चोक्‍माना लेन साया॥

१५ ङ्‌खिङ्‌बेला ङ्‌खा फारिसिचिङा न्‍छिम्‍दु, “न्‍दा इमिन म्‍मिक्‍ङा निखुबा लेक्‍सागाना?”

न्‍नाङा लुचि, “येसु बाङ्‌ना याॽमिङा खाम पोतुहोङ् आमिक्‍पे नेक्‍ताब्‍याङ्, न्‍हाङा का वासिङ्‌होङ् निखुबा लेक्‍साङ्‌ना॥”

१६ कोइ-कोइ फारिसिचिङा ङ्‌गाया, “न्‍ना नुमेखुबा याॽमि निङ्‌वाफुमाभाङ् तायाना मेन्‍ना, इजाङ्‌बाङ्‌निङ् न्‍नाङा आराम चोक्‍माना लेन्‍बे काम चोग्‍वाहा॥”

ङ्‌खाॽनिङ्‌गो हेकोहाचिङा ङ्‌गाया, “पापि याॽमिङा चा खाॽलाहा आच्‍चाम्‍माहा काम चोक्‍मा यास्‍वाहायि?” खाॽला उङ्‌चि उङ्‌चिगा निङ्‌वा न्‍दोङान॥

१७ ङ्‌खाचिङा फेरि इमा न्‍ना याॽमि न्‍छिम्‍दु, “न्‍ना याॽमिङा म्‍मिकचि नुमेताब्‍यामागा, हाकु न्‍दा उका उतुम्‍बे इ कामेकाना?”

उङा लुचि, “उङ् निङ्‌वाफुमाभाङ् चेक्‍खुबा ओम॥”

१८ ङ्‌खाॽनिङ्‌गो याहुदि हाङ्‌गुम्‍बाचिङा उङ् मिक्‍सुरुम्‍बा साया न्‍हाङ् हाकु निमा याखुबा लेक्‍साना ओम बाङ्‌ना चेॽया ङ्‌खाचिङा पात्‍ते न्‍जोगुनिन॥ न्‍हाङामाङ् ङ्‌खाचिङा न्‍ना याॽमिगा उप्‍पा-उमा ङ्‌गाचिहोङ् न्‍छिम्‍दुचि,

१९ “इना ना न्‍जिङ्‌च्‍या ओम? ना वायानिङ् नाहाङ्‌तो मिक्‍सुरुम्‍बा सायाना? ङ्‌खाॽलाभोङ् इमिन निखुबा लेक्‍साना?”

२० उप्‍पा-उमाङा लुयाचुचि, “ओम्‍बा, ना आन्‍चिङ्‌गा च्‍या ओम, ना वायानिङ् माङ् मिक्‍सुरुम्‍बा सायाना॥

२१ ङ्‌खाॽनिङ्‌गो हाकु ना इमिन निखुबा लेक्‍साना, इसाङा उमिक निखुबा चोगुना? ङ्‌खा गो कान्‍चिङ् था मान्‍ना॥ न्‍निङ्‌दामाङ् छिम्‍दानुम, ना पिछा मेन उङ् आफाइ कामा यामेॽना॥”

२२ याहुदिचिनुङ् किसिताचिहोङ् न्‍ना याॽमिगा उप्‍पा-उमाङा ङ्‌खाॽला लुयाचुचि॥ इजाङ्‌बाङ्‌निङ् इसाङा येसु मुक्‍ति पिखुबा हाङ् खिरिस्‍ट ओमभोङ् सुइकार चोग्‍वा, न्‍ना याॽमि छुम्‍पाङ्‌भाङ् लोन्‍नाहाङ्‌माना भोङ् ओन्‍दाङ्‌माङ् याहुदिचिङा चेॽया ङ्‌हुप्‍तुक्‍सा॥

२३ ङ्‌खोङ्‌माङ् उप्‍पा-उमाङा लुयाचुचि, “ना पिछा मेन, उङ् आफाइ कामा यामे, न्‍निङ्‌दामाङ् छिम्‍दानुम” लुयाचुचि॥

२४ न्‍हाङा याहुदि हाङ्‌गुम्‍बाचिङा न्‍ना मिक्‍सुरुम्‍बा फेरि ङ्‌गाहोङ् न्‍लु, “न्‍दा जेप्‍पा चेॽया कायाघोङ् निङ्‌वाफुमा माहिमा पि॥ कानिङ् था वान्‍ने, न्‍ना येसु बाङ्‌ना याॽमि जेप्‍पा पापि ओम॥”

२५ न्‍नाङा लुचि, “उङ् पापि ओमयेम मेन्‍नायेम न्‍ना गो का था मान, ङ्‌खाॽनिङ्‌गो एको चेॽया च्‍हेन का था वेॽना, का मिक्‍सुरुम्‍बा सायाङ्, हाकु निखुबा लेक्‍सामाङ्॥”

२६ ङ्‌खाचिङा फेरि न्‍छिम्‍दु, “उङा न्‍दा इचोगागाना? उङा न्‍दा इमिन्‍होङ् म्‍मिक निखुबा चोगागाना?”

२७ न्‍नाङा लुचि, “का खेम्‍माङ् लुॽनिनेनिन्‍हा, ङ्‌खाॽनिङ्‌गो न्‍निङ्‌दा ङ्‌खेप्‍सुम्‍गान॥ फेरि इजाङ् ङ्‌खा चेॽया छिम्‍नुङ्‌मेकाहा? इना न्‍निङ्‌दा चा उका चेला लेङ्‌मा मितिमिघायि?”

२८ उका ओचेॽया ङ्‌खेप्‍सुहोङ् ङ्‌खाचिङा थिन्‍साङ् न्‍लु, “न्‍दा ले न्‍ना याॽमिगा चेलागान, ङ्‌खाॽनिङ्‌गो कानिङ् गो मोसागा चेला सिङान॥

२९ मोसानुङ् निङ्‌वाफुमा चेक्‍ताना चेॽया कानिङ् था वान्‍ने, ङ्‌खाॽनिङ्‌गो ना याॽमि हेॽनाहाङ् तायाना ओम कानिङ् था मान्‍ना॥”

३० न्‍हाङ् न्‍ना याॽमिङा लुचि, “इखिङ् आच्‍चाम्‍माना चेॽया! उङ् हेॽनाहाङ् तायाना ओम न्‍निङ्‌दा था मान, ङ्‌खोङ्‌चा उङा का निखुबा चोगाङ्‌ना॥

३१ निङ्‌वाफुमाङा पापिचिगा चेॽया ङ्‌खेप्‍स्‍वान्‍हा बाङ्‌ना चेॽया कानिङ् था वान्‍ने, ङ्‌खाॽनिङ्‌गो उङ् आदार चोक्‍खुबा नुङ् उका उनिङ्‌वा लोॽवा चोक्‍खुबाचिगा चेॽया उङा खेप्‍स्‍वाहा॥

३२ कायुङ्‌लेनगा उथुक्‍नाहाङ्‌तो खिङ् सोम्‍मा इसाङा चा वायानिङ् नाहाङ्‌तोना मिक्‍सुरुम्‍बा नुमेतुना भोङ् ङ्‌खेप्‍सामान॥

३३ उङ् जेप्‍पा निङ्‌वाफुमाभाङ् तायाना म्‍मेतासान्‍निङ्‌बि उङा इहाचा चोक्‍मा ङ्‌यासुन्‍बि॥”

३४ ङ्‌खाचिङा न्‍लु, “न्‍दा पाप्‍पे वायाघोङ् पाप्‍पे पुसागाना याॽमिङा कानिङ् चिम्‍मा योङ्‌मेकाहा?” न्‍हाङा न्‍ना याॽमि छुम्‍पाङ्‌भाङ् पाखा न्‍लोन्‍धाक्‍सु॥

निङ्‌वागा मिक्‍सुरुम्‍बा

३५ याहुदिचिङा न्‍ना याॽमि न्‍लोन्‍धाक्‍सुना चेॽया येसुङा खेप्‍सु, न्‍हाङा न्‍ना याॽमि तुप्‍सुहोङ् येसुङा लु, “इना न्‍दा याॽमिगा उच्‍या बिस्‍वास चोग्‍वागाना?”

३६ न्‍नाङा लु, “चिन्‍खुबा, उङ् इसा ओम? का लुयाङ्, न्‍हाङा का उङ् बिस्‍वास चोग्‍वाङ्‌ना॥”

३७ येसुङा लु, “न्‍दा उङ् निसुक्‍सुगाना, लोप न्‍दानुङ् साला लेन्‍खुबा उङ्‌माङ् ओम॥”

३८ न्‍नाङा लु, “हाङ्‌बा का बिस्‍वास चोङ्‌मेॽनेन्‍ना” न्‍हाङ् उका आराधाना चोगु॥

३९ न्‍हाङा येसुङा लु, “मेनिखुबाचिङा निमा ङ्‌यासुनि न्‍हाङ् निखुबाचि मेनिखुबा न्‍लेङ्‌निभोङ् का ना कायुङ्‌लेन्‍बे निरिक चोक्‍से तायाङ्‌ना ओम॥”

४० खा चेॽया ङ्‌खेप्‍सुहोङ् न्‍नाबे ङ्‌वायाहा एको हिप्‍पाङ् फारिसिचिङा न्‍छिम्‍दु, “इना कानिङ् चा मिक्‍सुरुम्‍बा मितामाघायि?”

४१ येसुङा ङ्‌खाचि लुचि, “न्‍निङ्‌दा मिक्‍सुरुम्‍बा साइगानिङ्‌बि पाप्‍का आप्‍दिक न्‍निङ्‌दाबे ङ्‌ङायान्‍बि, ङ्‌खाॽनिङ्‌गो न्‍निङ्‌दा ‘कानिङ् निस्‍वाम्‍ङाहा’ काइवागा, ङ्‌खोङ्‌माङ् न्‍निङ्‌दाबे पाप वान्‍नुङ्‌मेहा॥”

येसु नुना गोठाला

१०

१ येसुङा लुचि, “जेप्‍पा का न्‍निङ्‌दा लुमेॽनेनिन, इसा सामुङ्‌चिगा गोठ्‌का वालाम्‍बुङ्‌भाङ् ङ्‌ङुमेन, ङ्‌खाॽनिङ्‌गो हेकोना ठोङ्‌भाङ् उमे न्‍ना च्‍हेन खुन्‍चाखुबा नुङ् नाम्‍चाखुबा ओम॥

२ ङ्‌खाॽनिङ्‌गो वालाम्‍बुङ्‌भाङ् उखुबा च्‍हेन सामुङ्‌चिगा गोठाला ओम॥

३ गोठ्‌ कुखुबाङा उका लागि वालाम्‍बुङ् होसुबिवा, न्‍हाङ् गोठालाङा उका सामुङ्‌चि उङ्‌चि निङ् लासाङ्-लासाङ् कावाचिनिङ् ङ्‌खाचिङा उका ओसेम्‍ला ङ्‌खेप्‍स्‍वा, न्‍हाङा उङा सामुङ्‌चि पाखा लोन्‍धेत्‍वाचि॥

४ उङा उका घाक सामुङ्‌चि लोन्‍दिॽवाचिहोङ् उङ् ओन्‍दाङ्-ओन्‍दाङ् लाम्‍मे, न्‍हाङा सामुङ्‌चिङा ओहेक्‍साङ्-ओहेक्‍साङ् ङ्‌ङिक्‍त्‍वा, इजाङ्‌बाङ्‌निङ् ङ्‌खाचिङा उका ओसेम्‍ला चिनान्‍जोग्‍वा॥

५ ङ्‌खाचि चिना न्‍जोगुनिन्‍ना याॽमिगा हेक्‍साङ् लान्‍जोङ्‌मेनिन, ङ्‌खाॽनिङ्‌गो न्‍नाभाङ् न्‍लुङ्‌खेमे, इजाङ्‌बाङ्‌निङ् ङ्‌खाचिङा न्‍ना सेम्‍ला चिनान्‍जोग्‍वानिन॥”

६ येसुङा खा चेॽया ताप्‍चेॽयाभाङ् लुचि, ङ्‌खाॽनिङ्‌गो उङा लुचिहा चेॽया ङ्‌खाचिङा ङ्‌ङासुनिन॥

जेप्‍पागा वालाम्‍बुङ्

७ ङ्‌खोङ्‌माङ् येसुङा फेरि लुचि, “जेप्‍पा का न्‍निङ्‌दा लुमेॽनेनिन, सामुङ्‌चि गोठ्‌पे उमाना वालाम्‍बुङ् कामाङ् ओम्‍ङान॥

८ का हाक्‍निङ् ओन्‍दाङ् ताखुबाचि घाक खुसुबाङ्, नाम्‍चाखुबा न्‍साया, ङ्‌खाॽनिङ्‌गो सामुङ्‌चिङा उङ्‌चिगा चेॽया ङ्‌खेप्‍सुनिन॥

९ गोठ्‌पे उमाना वालाम्‍बुङ् कामाङ् ओम्‍ङान, इसा काभाङ् उमे न्‍ना हिङ्‌मे॥ न्‍ना गोठ्‌पे उसाङ् पाखा लोन्‍साङ् चोक्‍मा यामे, न्‍हाङा न्‍नाङा उचुन्‍ना खार्काबे चाराचोक्‍मा तोक्‍त्‍वाना॥

१० खुसुबाङ् गो खुन्‍चासे, सिसे नुङ् नास चोक्‍सेसे तामे, ङ्‌खाॽनिङ्‌गो का च्‍हेन ङ्‌खाचिङा हिङ्‌लुङ् न्‍दोक्‍तुनि, न्‍ना चा प्‍याक न्‍दोक्‍तुनिभोङ् तायाङ्‌ना ओम॥

येसु नुना गोठाला

११ “नुना गोठाला कामाङ् ओम्‍ङान॥ नुना गोठाला च्‍हेन उका सामुङ्‌चिगा लागि सिमा चा त्‍यारि लेङ्‌मेॽना॥

१२ ङ्‌खाॽनिङ्‌गो सामुङ्‌चि सोसे युक्‍साना गोठालाङा च्‍हेन ब्‍वासो निस्‍वानिङ् सामुङ्‌चि नाॽवाचिहोङ् लुङ्‌खेमे, इजाङ्‌बाङ्‌निङ् सामुङ्‌चि उका मेनिन॥ न्‍हाङ् ब्‍वासोङा सामुङ्‌चि छोपाचोग्‍वाचिहोङ् घाक हिन्‍दाहाक्‍स्‍वाचि॥

१३ न्‍ना लुङ्‌खेमे, इजाङ्‌बाङ्‌निङ् न्‍ना गो सामुङ्‌चि सोॽमागा जेलाबे युक्‍सानासे ओम॥ न्‍हाङा न्‍नाङा सामुङ्‌चि न्‍स्‍वान्‍चिन॥

१४ “नुना गोठाला काङान, का आका सामुङ्‌चि चिनाचोग्‍वाङ्‌चिङ्, न्‍हाङ् उङ्‌चिङा का चिनाचोङ्‌मेहा॥

१५ का आप्‍पाङा चिनाचोङ्‌मेङ्‌ना लोॽवा का चा आप्‍पा चिनाचोग्‍वाङ्, न्‍हाङ् आका सामुङ्‌चिगा लागि का आका हिङ्‌लुङ् बोलि पिवाङ्‌ना॥

१६ आका हेकोहाचा सामुङ्‌चि ङ्‌वान्‍ने, ङ्‌खाचि ना गोठ्‌पेॽहा मेनिन॥ ङ्‌खाचि चा का ताॽमा पोर्नेङान॥ ङ्‌खाचिङा चा आका आसेम्‍ला ङ्‌खेप्‍स्‍वा, न्‍हाङा आका घाक सामुङ्‌चि न्‍नाबे एको बागाल न्‍लेङ्‌मे न्‍हाङ् ङ्‌खाचिगा गोठाला चा एको लेङ्‌मेॽना॥

१७ “न्‍हाङामाङ् आप्‍पाङा का उलुङ्‌मा तुङ्‌मेङ्, इजाङ्‌बाङ्‌निङ् का आका हिङ्‌लुङ् फेरि लियाचोक्‍माना हिसापङा आर्पान चोग्‍वाङ्॥

१८ इसाङा चा काभाङ् आका हिङ्‌लुङ् लियाचोक्‍मा ङ्‌यास्‍वानिन्‍ना, ङ्‌खाॽनिङ्‌गो का आनिङ्‌वाङा आर्पान चोग्‍वाङ्‌ना॥ आका हिङ्‌लुङ् आर्पान चोक्‍माना नुङ् फेरि लियाचोक्‍माना चोक्‍तोक कानुङ् वेॽना॥ आप्‍पाङा का पियाङ्‌ना आग्‍गे चा नामाङ् ओम॥”

१९ खा चेॽया ङ्‌खेप्‍सुहोङ् फेरि चा याहुदि हाङ्‌गुम्‍बाचिबे निङ्‌वा न्‍दोङान॥

२० प्‍याक्‍ङा ङ्‌गाया, “ना इसिॽना मुइङा याक्‍सुक्‍सु न्‍हाङ् बाउला चोगामाना॥ न्‍निङ्‌दा इजाङ् न्‍नागा ओचेॽया खेप्‍स्‍वाम्‍घा?”

२१ ङ्‌खाॽनिङ्‌गो हेकोहा इखिङ्‌ङा ङ्‌गाया, “इसिॽना मुइङा थुक्‍तुना याॽमिङा खाॽलाहा चेॽया न्‍जेक्‍त्‍वान्‍हा! इना इसिॽना मुइङा थुक्‍तुना याॽमिङा चा मिक्‍सुरुम्‍बागा उमिक नुमेॽमा यास्‍वानायि?”

याहुदि हाङ्‌गुम्‍बाचिङा येसु उङ्‌चि साप न्‍थाक्‍तुनिन्‍ना

२२ हाकु यारुसालेम्‍बे निङ्‌वाफुमापाङ् आर्पान्‍गा होक्‍नामa तायामासा॥ ङ्‌खिङ्‌बेला चुङ्‌नाम साया॥

२३ येसु निङ्‌वाफुमा पाङ्‌गा सोलोमान बाङ्‌ना दालानबे कोॽमास्‍यानिङ्

२४ याहुदि हाङ्‌गुम्‍बाचि उका इघुरुम न्‍छुप्‍साहोङ् खाॽला न्‍छिम्‍दु, “हेॽनिङ् सोम्‍मा न्‍दा कानिङ् आल्‍माले चोङ्‌मेकाहा? कानिङ् लुया, इना न्‍दा जेप्‍पामाङ् मुक्‍ति पिखुबा खिरिस्‍ट ओम्‍गान?”

२५ येसुङा लुचि, “का खेम्‍माङ् लुॽनिनुङ्‌नेनिन्‍हा, ङ्‌खाॽनिङ्‌गो न्‍निङ्‌दा बिस्‍वासाइ न्‍जोङ्‌मेकान॥ का आप्‍पागा चोक्‍तोक तोक्‍तुङ्‌होङ् चोगुङ्‌हा आचाम्‍माहा कामङामाङ् का इसाङान बाङ्‌ना चेॽयागा गाबाहि पिइवाघा॥

२६ ङ्‌खाॽनिङ्‌गो न्‍निङ्‌दा का बिस्‍वास न्‍जोङ्‌मेकान्‍हा, इजाङ्‌बाङ्‌निङ् न्‍निङ्‌दा आका सामुङ्‌चि म्‍मेतिसिगान्‍हा॥

२७ आका सामुङ्‌चिङा आका आसेम्‍ला ङ्‌खेप्‍स्‍वा॥ ङ्‌खाचि का चिनाचोग्‍वाङ्‌चिङ्, न्‍हाङ् ङ्‌खाचिङा का आहेक्‍साङ्-आहेक्‍साङ् इङ्‌मे॥

२८ का ङ्‌खाचि हेॽनिङ्‌चा मेन्‍सिमाना हिङ्‌लुङ् पिवाङ्‌चिङ्, न्‍हाङा ङ्‌खाचि हेॽनिङ्‌चा नास न्‍लेङ्‌मेनिन्‍हा॥ ङ्‌खाचि इसाङा चा आमुक्‍पाहाङ् नाम्‍खेॽमा ङ्‌यामेन्‍हा॥

२९ ङ्‌खाचि आप्‍पाङा का जिम्‍मा पियामाङ्, उङ् घाकहाक्‍निङ् साक्‍तिसालिना॥ आप्‍पागा उमुक्‍पाहाङ् गो झान इसाङा चा नाम्‍खेॽमा ङ्‌यास्‍वान्‍चिनिन्‍हा॥

३० आप्‍पा नुङ् का एकोचिङान॥”

३१ खा चेॽया ङ्‌खेप्‍सुहोङ् फेरि याहुदि हाङ्‌गुम्‍बाचिङा येसु लेम्‍सिॽमागा लुङ्‌खाक ङ्‌गोबु॥

३२ ङ्‌खाॽनिङ्‌गो येसुङा ङ्‌खाचि लुचि, “आप्‍पाङा चोक्‍मेताङ्‌हा प्‍याक उचुनाहा काम का न्‍निङ्‌युम्‍बे चोगुङ्, ङ्‌खा माध्‍येबे हेखा कामगा लागि का लुङ्‌खाक्‍ङा लेप्‍मा योङ्‌मेकाहा?”

३३ याहुदि हाङ्‌गुम्‍बाचिङा न्‍लु, “न्‍दा चोगुघा उचुन्‍हा कामगा लागि कानिङ् लुङ्‌खाक्‍ङा लेप्‍मा योक्‍नेनिन्‍हा मेन्‍ना, ङ्‌खाॽनिङ्‌गो न्‍दा निङ्‌वाफुमागा निन्‍दा चोगुगा, ङ्‌खागा लागि च्‍हेन लेप्‍मा योक्‍नेनिन्‍ना ओम॥ न्‍दा गो याॽमिगान, ङ्‌खाॽनिङ्‌गो न्‍दा आफाइ निङ्‌वाफुमा लेङ्‌मा योङ्‌मेकाना॥”

३४ येसुङा ङ्‌खाचि लुचि, “इना न्‍निङ्‌गा धार्मासाप्‍लाबे, ‘का लुॽनेनिन, न्‍निङ्‌दा माङ्‌चिb सिगान?’ भोङ् न्‍छेप्‍तामान्‍हायि॥

३५ निङ्‌वाफुमा नाबे इसानुङ् चेक्‍तामासा, ङ्‌खाचि उङा माङ्‌चि सिगान लुचि॥ धार्मासाप्‍लाबे मेन्‍हा चेॽया न्‍छेप्‍तामान्‍हा॥

३६ आप्‍पाङा पाबित्‍तारा चोगाङ्‌होङ् कायुङ्‌लेन्‍बे पाक्‍साङ्‌ना याॽमिङा ‘का निङ्‌वाफुमागा उच्‍याङान’ कायाङ्‌निङ् इमिन निङ्‌वाफुमागा निन्‍दा लेक्‍साना?

३७ का आप्‍पागा काम न्‍जोगुक्‍सुङान्‍हाभोङ् का बिस्‍वास न्‍जोगान॥

३८ ङ्‌खाॽनिङ्‌गो का आप्‍पागा काम चोग्‍वाङ् ङ्‌खोङ्‌चा न्‍निङ्‌दा का बिस्‍वास न्‍जोङ्‌मेकान्‍हाभोङ् खा काम्‍बे बिस्‍वास चोगानुम॥ न्‍हाङा आप्‍पा काबे नुङ् का उङ्‌बे वेॽङाना चेॽया था तोक्‍त्‍वाम्‍गा न्‍हाङ् आस्‍वाम्‍घा॥”

३९ खा चेॽया ङ्‌खेप्‍सुहोङ् ङ्‌खाचिङा उङ् फेरि लाप्‍मागा न्‍जोगु, ङ्‌खाॽनिङ्‌गो उम्‍का चोगाख्‍या॥

४० न्‍हाङ् येसु फेरि यार्दान होङ्‌मागा योप्‍पारिक ओन्‍दाङ् युहान्‍नाङा बाप्‍तिस्‍मा पिचिना ठोङ्‌बे ख्‍या न्‍हाङ् न्‍नाबे वाया॥

४१ प्‍याक याॽमिचि उङ् वायानाबे न्‍दाया, न्‍हाङ् उङ्‌चि-उङ्‌चि खाॽला ङ्‌गाया, “युहान्‍नाङा गो इहाचा आचाम्‍माहा चिङ्‌गो न्‍जोगुन, ङ्‌खाॽनिङ्‌गो उङा येसुगा उतुम्‍बे कायाहा घाक चेॽया जेप्‍पा राइछो॥”

४२ न्‍हाङा न्‍नाबे ङ्‌वायाहा प्‍याक याॽमिचिङा येसुबे बिस्‍वास न्‍जोगु॥

a 

१०:२२ ना च्‍हेन येसु सिमा हाक्‍निङ् ओन्‍दाङ् लागभाग १८६ फिम्‍बिलिङ् ओन्‍दाङ् याहुदिचिङा निङ्‌वाफुमापाङ् पाबित्‍तारा न्‍जोगुना उत्‍साब्‍बे ता लेन सोम्‍मा मानाचोक्‍माना होक्‍नाम साया॥

b 

१०:३४ देउता

लाजारास स्‍याना

११

१ बेथानिया तेन्‍बेॽना लाजारास बाङ्‌ना एको याॽमि तुगाब्‍यामासा॥ न्‍ना तेन्‍बे उङ्‌नुङ् उका हिप्‍पाङ् उनाचि वायाचि, ङ्‌खाचिगा उङ्‌चि निङ् मारियाम नुङ् मार्था न्‍साया॥

२ येसुगा उलाङ्‌बे आत्‍तार नेक्‍तुबिहोङ् उताम्‍फोक्‍ङा तुङ्‌बिखुमा मारियाम न्‍नामाङ् साया॥ उका उनुन्‍छा लाजारास तुगाब्‍यामासा॥

३ लाजारासका उनाचिङा येसुगाबे खाॽलाहा सालेन हाक्‍साचु, “हाङ्‌बा, न्‍दा न्‍लुङ्‌मा तुक्‍तुगाना याॽमि तुगाब्‍यामाना॥”

४ खा सालेन खेप्‍सुहोङ् येसुङा लुचि, “लाजारास तुगाब्‍यामा, ङ्‌खाॽनिङ्‌गो आखेरिबे उङ् न्‍सिमेन्‍ना॥ उङ् तुगाब्‍याना गो निङ्‌वाफुमागा माहिमागा लागि ओम, न्‍हाङा खा चेॽयाभाङ्‌माङ् याॽमिचिङा निङ्‌वाफुमागा उच्‍यागा माहिमा न्‍जोग्‍वाना॥”

५ येसुङा मार्था, उका उनुन्‍छा मारियाम नुङ् लाजारास प्‍याक उलुङ्‌मा तुक्‍तुचि॥

६ ङ्‌खाॽनिङ्‌गो येसुङा लाजारास तुगाब्‍यामाना चेॽया खेप्‍सुहोङ् चा हिच लेन सोम्‍मा उङ् वायाना ठोङ्‌बे वाया॥

७ न्‍हाङा येसुङा उका चेलाचि लुचि, “हाकु कानिङ् फेरि याहुदिया लिङ्‌खाम्‍बे लासिखेइ॥”

८ चेलाचिङा उङ् न्‍लु, “चिन्‍खुबा, एहिलेन ओन्‍दाङ्‌से न्‍नाबे याहुदि हाङ्‌गुबाचिङा न्‍दा लुङ्‌खाक्‍ङा लेम्‍सिॽमागा न्‍जोगागाना, फेरि न्‍दा न्‍नाबे लाङ्‌खेॽमाहा कामासिमेकाना?”

९ येसुङा लुचि, “लेन्‍बे एहि घान्‍टा न्‍सामेहा मेन्‍नायि? लेॽनि लाम्‍खुबा याॽमिचि न्‍लुङ्‌सिमेनिन्‍हा, इजाङ्‌बाङ्‌निङ् उङ्‌चिङा कायुङ्‌लेनगा ओम्‍ना न्‍दोक्‍तुनेस्‍वा॥

१० ङ्‌खाॽनिङ्‌गो सेॽनि लाम्‍खुबाचि न्‍लुङ्‌सिमेहा, इजाङ्‌बाङ्‌निङ् ङ्‌खाचिनुङ् ओम्‍ना ङ्‌वामेन॥”

११ न्‍हाङा येसुङा लुचि, “एङ्‌गा काम्‍निभाक लाजारास इप्‍साख्‍यामा, ङ्‌खाॽनिङ्‌गो का हाकु उङ् पोक्‍से न्‍नाबे खेमेङ्‌ना॥”

१२ चेलाचिङा न्‍लु, “हाङ्‌बा, उङ् इप्‍साख्‍याना ओमभोङ् गो नुमेॽना॥”

१३ येसुङा लाजारास स्‍याना चेॽयागा उतुम्‍बे लुक्‍साचि, ङ्‌खाॽनिङ्‌गो चेलाचिङा च्‍हेन उङ् जेप्‍पामाङ् इप्‍सामाना से लोप्‍पि म्‍मितु॥

१४ ङ्‌खोङ्‌माङ् येसुङा ङ्‌खाचि उचुन ङ्‌ङासुनुङ् लुचि, “लाजारास सेब्‍यामाना॥

१५ न्‍निङ्‌गा बिस्‍वास पुनिभोङ्‌माङ् का न्‍नाबे सोलोक ङ्‌ख्‍याङान्‍ना ओम॥ ङ्‌खोङ्‌माङ् का चोन्‍दास्‍यामाङ्‌ना॥ हाकु लामानि, कानिङ् उङ् वान्‍नेॽनाबे खेइ॥”

१६ येसुगा चेलाचिबे दिदुमासa बाङ्‌ना थोमाङा उकाम्‍निभाकचि लुचि, “लु कानिङ् चा चिन्‍खुबानुङ् खेइ, न्‍हाङ् उङ्‌नुङ् सिइ॥”

येसुङा लाजारास हिङ्‌मेतुना

१७ येसु बेथानियाबे तायाब्‍यानिङ् लाजारास सियापाङ्‌बे ङ्‌युक्‍सुना ना लेन लेक्‍साब्‍यामासाना चेॽया उङा था तोक्‍तु॥

१८ बेथानिया यारुसालेमभाङ् सुम किलोमिटारहिङ् माङ्‌दु साया,

१९ न्‍हाङ् प्‍याक याहुदि याॽमिचि मार्था नुङ् मारियाम सोकपे सान्‍त्‍वाना पिसे न्‍दायामासा॥

२० येसु तायेॽना चेॽया मार्थाङा खेप्‍सुहोङ् उङ् येसु तुप्‍से लाम्‍बुबे ख्‍या, ङ्‌खाॽनिङ्‌गो मारियाम च्‍हेन पाङ्‌बे वायामासा॥

२१ येसु तुप्‍सुहोङ् मार्थाङा लु, “हाङ्‌बा, न्‍दा नाबे वायागानिङ्‌बि आनुन्‍छा न्‍स्‍यान्‍बि॥

२२ ङ्‌खाॽनिङ्‌गो हाकुचा का खा चेॽया था वान्‍ने, न्‍दा निङ्‌वाफुमानुङ् इहा नाक्‍त्‍वागा, ङ्‌खा उङा न्‍दा पिमेकाहा॥”

२३ येसुङा मार्था लु, “न्‍नुन्‍छा फेरि हिङ्‌मेॽना॥”

२४ मार्थाङा लु, “ओम हाङ्‌बा, का था वान्‍ने, आखेरि लेन्‍बे न्‍स्‍याहाचि घाक हिङ्‌गिलिक न्‍लेङ्‌मेॽनिङ् उङ् चा हिङ्‌गिलाक लेङ्‌मेॽना॥”

२५ येसुङा लुचि, “न्‍स्‍याहाचि हिङ्‌मेखुबा नुङ् हिङ्‌लुङ् पिखुबा काङान, का बिस्‍वास चोक्‍खुबा स्‍याभोङ्‌चा हिङ्‌मेॽना॥

२६ न्‍हाङ् काबे बिस्‍वास चोङ्‌मेहोङ् हिङ्‌खुबाचि फेरि हेॽनिङ्‌चा न्‍सिमेनिन्‍हा॥ इना न्‍दा खा चेॽया बिस्‍वास चोग्‍वाघा?”

२७ मार्थाङा लु, “चोग्‍वाङ्‌हा हाङ्‌बा, न्‍दा कायुङ्‌लेन्‍बे ताखुबा खिरिस्‍ट, निङ्‌वाफुमागा उच्‍यागान॥”

२८ खिङ् लुहोङ् मार्था ख्‍या, न्‍हाङा उनुन्‍छा मारियाम काहोङ् स्‍वाक खाॽला लु, “हाङ्‌बा तायाब्‍याना, न्‍हाङ् उङा न्‍दा काॽमा सिमेकाना॥”

२९ खा चेॽया खेप्‍सुहोङ् सोलोक मारियाम पोगा, न्‍हाङ् येसु तुप्‍से ख्‍या॥

३० ङ्‌खिङ्‌बेला सोम्‍मा येसु तेन्‍बे न्‍दायाब्‍यामासान, ङ्‌खाॽनिङ्‌गो उङ् मार्थाङा तुप्‍सोओना ठोङ्‌बेॽमाङ् वाया॥

३१ पाङ्‌बे सान्‍त्‍वाना पिसे न्‍दायाहा याॽमिचिङा मारियाम मुथिङ्‌गिरिक पोगाहोङ् लुक्‍ताख्‍याना न्‍निसुहोङ्, ना उनुन्‍छागा सियापाङ्‌बे हाप्‍से ख्‍याना लोप्‍पि म्‍मितु, न्‍हाङ् ङ्‌खाचिङा उका ओहेक्‍साङ्-ओहेक्‍साङ् ङ्‌ङिक्‍तेहेतु॥

३२ मारियाम येसु वायानाबे तासु, न्‍हाङ् येसु निसुहोङ् सेमेसाङ् लु, “हाङ्‌बा, न्‍दा नाबे वायागानिङ्‌बि आका आनुन्‍छा न्‍स्‍यान्‍बि॥”

३३ ङ्‌खिङ्‌बेला मारियाम हाप्‍मास्‍या न्‍हाङ् उङ्‌नुङ् न्‍दायाहा याॽमिचि चा ङ्‌हाप्‍मास्‍या॥ ङ्‌खाचि निसुचिहोङ् येसु चा उनिङ्‌वाबे ङ्‌खुम्‍दिन्‍नुङ् एता, न्‍हाङ् तुक्‍नुङ् उनिङ्‌वा तुगा॥

३४ न्‍हाङ् छिम्‍दुचि, “उङ् हेॽने युक्‍सुक्‍सुम्‍गाना?”

ङ्‌खाचिङा न्‍लु, “हाङ्‌बा, आबाघोङ् सो॥”

३५ न्‍हाङा येसु हाबा॥

३६ खा न्‍निसुहोङ् न्‍नाबे न्‍छुप्‍साहा याॽमिचि ङ्‌गाया, “सोयासानुम, लाजारास उङा इखिङ् प्‍याक उलुङ्‌मा तुक्‍तुक्‍सामाना॥”

३७ ङ्‌खाॽनिङ्‌गो इखिङ् याॽमिचिङा खाॽला ङ्‌गाया, “मिक्‍सुरुम्‍बा उमिक निमेखुबा नामाङ् मेन्‍नायि? नाङा लाजारास सिमाभाङ् हिङ्‌मेॽमा ङ्‌यासुन्‍बि?”

३८ न्‍हाङ् येसु उनिङ्‌वाबे तुक्‍नुङ् ङ्‌खुम्‍दिन्‍नुङ् एताहोङ् सियापाङ्‌बे ख्‍या॥ न्‍ना सियापाङ् एको लुङ्‌ढाङ्‌बे वाया॥ न्‍नागा उया एको लुङ्‌खाक्‍ङा एप्‍तामासा॥

३९ येसुङा लुचि, “न्‍ना लुङ्‌खाक योरोक लाइयानुम॥”

लाजारासका उना मार्थाङा लु, “हाङ्‌बा, हाकु गो नाम्‍मा तारोक्‍तिना लोप्‍पि, इजाङ्‌बाङ्‌निङ् उङ् सियापाङ्‌बे युक्‍साना गो हेन ना लेन लेक्‍साब्‍या॥”

४० येसुङा मार्था लु, “बिस्‍वास चोगुगाभोङ् न्‍दा निङ्‌वाफुमागा माहिमा निमा तोक्‍त्‍वागाना लुन्‍नुङ्‌नेन्‍सान्‍ना मेन्‍नायि?”

४१ न्‍हाङामाङ् ङ्‌खाचिङा लुङ्‌खाक योरोक न्‍लाइ॥ न्‍हाङा येसुङा वालोकपोटि सोसाङ् खाॽला काया, “ओ आप्‍पा, का नुनिङ्‌वा पिमेॽनेन, इजाङ्‌बाङ्‌निङ् न्‍दा आका चेॽया खेप्‍सुक्‍सुगा॥

४२ न्‍दा आका चेॽया साधाइ खेप्‍स्‍वाघा बाङ्‌ना चेॽया का था वान्‍ने॥ ङ्‌खाॽनिङ्‌गो नाबे ङ्‌येबाहा याॽमिचिङा न्‍दा का पाक्‍साङ्‌गाना ओम बाङ्‌ना चेॽया बिस्‍वास न्‍जोगुनिभोङ् का खा लुॽनेन्‍ना ओम॥”

४३ न्‍हाङा माडा सेम्‍लाङा खाॽला लुसाङ् का, “ओ लाजारास, पाखा लोन्‍दा!”

४४ न्‍हाङ् न्‍ना स्‍याना याॽमि पाखा लोन्‍दाक्‍या॥ उका उटुखुरुक्‍पाहाङ् उलाङ् सोम्‍मा कात्‍तोरोङा कितामासा॥ येसुङा याॽमिचि लुचि, “कात्‍तोरो फुक्‍साब्‍यानुम्‍घोङ् उङ् खेॽमा पियानुम॥”

येसु सिमाना तारतुम्‍बि

(मात्‍ति २६:१-५; मार्कुस १४:१-२; लुका २२:१-२)

४५ येसुङा चोगुहा काम न्‍निसुहोङ् मारियामगाबे न्‍दायाहा प्‍याक याॽमिचिङा येसुबे बिस्‍वास न्‍जोगु॥

४६ ङ्‌खाॽनिङ्‌गो इखिङ् च्‍हेन फारिसिचिगाबे ङ्‌ख्‍याहोङ् येसुङा चोगुहा कामगा उतुम्‍बे ङ्‌योक्‍मेतुचि॥

४७ न्‍हाङा खाङ्‌खाङ् हाङ्‌खुबाचि नुङ् फारिसिचिङा याहुदि माछुम्‍मागा सादास्‍याचि ङ्‌गाचिहोङ् न्‍लुचि, “हाकु कानिङ् इ चोगि? सोयानुम, न्‍ना याॽमिङा गो प्‍याक आच्‍चाम्‍माहा काम चोक्‍मासिमेॽना॥

४८ ना याॽमि खाॽला चोक्‍मा पिनेसुम्‍भोङ् घाक याॽमिचिङा उङ् बिस्‍वास न्‍जोग्‍वा, न्‍हाङा रोमि काङ्‌बाचि न्‍दामेहोङ् एङ्‌गा निङ्‌वाफुमापाङ् ङ्‌होराहाक्‍स्‍वा, न्‍हाङ् कानिङ् याहुदिचि चा नास चोङ्‌मेहा॥”

४९ ङ्‌खाॽनिङ्‌गो ङ्‌खाचिबे काइयाफा बाङ्‌ना एको याॽमि वाया॥ उङ् च्‍हेन ङ्‌खिङ्‌बेलाक्‍ना मा-हाङ्‌खुबा साया॥ उङा लुचि, “न्‍निङ्‌दा इहाचा न्‍निस्‍वाम्‍गान्‍हा॥

५० एको जाति घाक नास लेङ्‌मा हाक्‍निङ्‌गो घाक याॽमिगा लागि एको सिमामाङ् उचुन लेङ्‌मेहा बाङ्‌ना चेॽया न्‍निङ्‌दा था मान्‍ना?”

५१ खा चेॽया उङा आफाइ कायाना म्‍मेतासान, ङ्‌खाॽनिङ्‌गो उङ् खिङ्‌बेलाक्‍ना खाङ्‌खाङ् हाङ्‌खुबा सायानाङा येसु याहुदि जातिचिगा लागि सिमेॽना बाङ्‌ना चेॽयागा आगाम्‍बानि चोगुक्‍सा॥

५२ येसु उङ्‌चिगा लागिसे मेन्‍ना, ङ्‌खाॽनिङ्‌गो ङ्‌हिसाख्‍याहा निङ्‌वाफुमागा सान्‍तानचि एकठोङ्‌बे छुम्‍मागा लागि येसु सिमेॽना कायामासा॥

५३ न्‍ना लेन न्‍हाङ्‌तो याहुदि हाङ्‌गुम्‍बाचिङा येसु सिमागा माउका सोॽमा न्‍दारोक्‍तु॥

५४ ङ्‌खोङ्‌माङ् येसु फेरि याहुदि याॽमिचिगा उलुम्‍बे घाक्‍ङा था न्‍दोक्‍तुनुङ्‌गा न्‍लामान, ङ्‌खाॽनिङ्‌गो इसा चा मेॽनिङ्ना सुन्‍नेना ठोङ्‌गा उयुम्‍बेॽना एफाराइम साहारबे ख्‍या, न्‍हाङ् चेलाचिनुङ् न्‍नाबेॽमाङ् वाया॥

५५ याहुदिचिगा फोङ् होक्‍नाम ताहेक्‍सासा॥ ङ्‌खोङ्‌माङ् तेन्‍तेनभाङ् प्‍याक याॽमिचि आफाइ-आफाइ चोखो चोक्‍मागा होक्‍नाम सुरु लेङ्‌मा हाक्‍निङ् ओन्‍दाङ् यारुसालेम्‍बे न्‍दाया॥

५६ न्‍हाङा ङ्‌खाचिङा येसु तामेॽनायेमभोङ् लाम्‍बु न्‍सोनेसुक्‍सा॥ ङ्‌खाचि निङ्‌वाफुमापाङ्‌बे न्‍छुप्‍सानिङ् उङ्‌चि-उङ्‌चि खाॽला छिम्‍खुसा न्‍जाया, “न्‍निङ्‌दा इ एतिॽवाघा, इना उङ् होक्‍नाम्‍बे तामेॽना?”

५७ खाङ्‌खाङ् हाङ्‌खुबाचि नुङ् फारिसिचिङा येसु लाप्‍मा म्‍मितुक्‍सा॥ ङ्‌खोङ्‌माङ् “न्‍निङ्‌दा इसाङा येसु नाबे वेॽनाभोङ् था तोक्‍त्‍वाम्‍गा, न्‍ना याॽमि कानिङ् योक्‍मेसे तानि” भोङ् आग्‍गे म्‍बिक्‍साचि॥

a 

११:१६ दिदुमासका तुम्‍बिला ओम “जोम्‍ले” ना गिरिक चेॽया ओम, ना हिब्‍रु चेॽयाबे “थोमास” लुमेॽना॥

मारियाम नुङ् येसु

(मात्‍ति २६:६-१३; मार्कुस १४:३-९)

१२

१ फोङ्‌होक्‍नाम्‍गा या लेन ओन्‍दाङ् येसु बेथानिया बाङ्‌ना तेन्‍बे ताया॥ न्‍ना तेनबेॽमाङ् येसुङा स्‍यानाभाङ् हिङ्‌मेतुना लाजारास वाया॥

२ येसु तायानाङा उका लागि चाम्‍योङ्‌बा त्‍यार न्‍जोगु॥ मार्थाङा चामा पिॽमास्‍या॥ लाजारास च्‍हेन येसु न्‍हाङ् हेकोहा खोलोङ्‌बाचिनुङ् चासे युङामासा॥

३ ङ्‌खिङ्‌बेला मारियामङा जाटामासिभाङ् बानाचोगाहा आधि लिटार प्‍याक ओमेन आखुबा खुम्‍दु नाम्‍खुबा आत्‍तार ता न्‍हाङ् येसुगा उलाङ्‌बे नेक्‍तुबिहोङ् उताम्‍फोक्‍ङा तुक्‍तुबि॥ ङ्‌खा आत्‍तारङा न्‍ना घाक पाङ्‌माङ् खुम्‍दुनुङ् नाम्‍खुबा लेक्‍सा॥

४ ङ्‌खाॽनिङ्‌गो उङ् धोका पिखुबा याहुदा इस्‍कारियोत चा ङ्‌खिङ्‌बेला न्‍नाबे वाया॥ न्‍नाङा लु,

५ “खा आत्‍तार सुम होम्‍बोक युप्‍पा याङ्‌बेa इन्‍चामाहोङ् ङ्‌खा याङ् तुखिसुम्‍बाचि पिॽमाचिहोङ् न्‍लेक्‍सान्‍बि?”

६ न्‍नाङा तुखिसुम्‍बाचि उलुङ्‌मा तुक्‍तुचिहोङ् खाॽला कायाना म्‍मेतासान, ङ्‌खाॽनिङ्‌गो न्‍ना खुसुबाङ् सायाहोङ् ङ्‌खाॽला कायामासा॥ उङ् याङ् युङ्‌माहा जिम्‍मा म्‍बिक्‍सा, न्‍हाङ् बेला-बेलाबे न्‍नाभाङ् याङ् खुसुनेसुक्‍सा॥

७ येसुङा लुचि, “ना इच्‍चा न्‍लुयानुम्‍निन, ना मामुङा खा आत्‍तार नेक्‍ताब्‍याङ्‌होङ् का हुम्‍मागा लागि त्‍यार चोगामाङ्‌ना ओम॥

८ इजाङ्‌बाङ्‌निङ् तुखिसुम्‍बाचि साधाइ न्‍निङ्‌दानुङ् ङ्‌वामे, ङ्‌खाॽनिङ्‌गो का साधाइ न्‍निङ्‌दानुङ् ङ्‌वामेङान॥”

९ येसु बेथानियाबे वेॽनाभोङ् था न्‍दोक्‍तुहोङ् प्‍याक याॽमिचि न्‍नाबे न्‍दाया॥ ङ्‌खाचि येसु सोसे से मेन्‍ना, ङ्‌खाॽनिङ्‌गो स्‍याहोङ् फेरि हिङाना लाजारास सोसे चा न्‍दायामासा॥

१० ङ्‌खोङ्‌माङ् खाङ्‌खाङ् हाङ्‌खुबाचिङा लाजारास चा सिमागा चेॽया ङ्‌हुप्‍तु॥

११ इजाङ्‌बाङ्‌निङ् लाजारास हिङाना चेॽयाङा याहुदिचि माध्‍येबे प्‍याक जाना उङ्‌चिभाङ् म्‍फोक्‍साख्‍याहोङ् येसुबे बिस्‍वास न्‍जोघेक्‍सुसा॥

यारुसालेम्‍बे येसु आदार न्‍जोगुना

(मात्‍ति २१:१-११; मार्कुस ११:१-११; लुका १९:२८-४०)

१२ हेक्‍साङ्‌ना लेन फोङ् होक्‍नाम्‍बे न्‍दायाहा प्‍याक याॽमिचिङा येसु यारुसालेम्‍बे तायेॽना बाङ्‌ना चेॽया ङ्‌खेप्‍सु॥

१३ न्‍हाङ् ङ्‌खाचिङा खाजुरगा उहाक ङ्‌खेतुहोङ् खाॽला कासाङ् येसुगा स्‍वागात चोक्‍से न्‍दाया,

“होसान्‍नाb! हाङ्‌बा निङ्‌वाफुमागा उनिङ्‌बे ताखुबा

इजिरेलगा हाङ् इखिङ् प्‍याक आसिक तोक्‍खुबा ओम॥”

१४ न्‍हाङा एको गाधागा उच्‍या तुप्‍सुहोङ् येसु न्‍ना छोङ्‌बे थाङा॥ खा चेॽयागा उतुम्‍बे धार्मासाप्‍लाबे खाॽला छेप्‍तामा–

१५ “ओ यारुसालेम्‍बे वाखुबाचि, ङ्‌गिसितानिन!

सोयानुम, न्‍निङ्‌गा हाङ् गाधागा उच्‍याबे थाङ्‌दारायेॽना!”

१६ येसुगा चेलाचिङा ङ्‌खा चेॽया ङ्‌खिङ्‌बेला ङ्‌ङासुनिन, ङ्‌खाॽनिङ्‌गो येसु हिङ्‌गिलिक लेक्‍साहोङ् वालोक्‍का माहिमाबे लासाख्‍याहोङ्से उङ्‌चिङा खा घाक चेॽया उका उतुम्‍बे छेप्‍तामासा, न्‍हाङ् खा काम उका लागि उङ्‌चिङा न्‍जोगुहा ओमभोङ् ङ्‌ङासु॥

१७ येसुङा स्‍याना लाजारास सियापाङ्‌भाङ् काहोङ् हिङ्‌मेतुना निखुबा याॽमिचिङा खा चेॽया जेप्‍पा लेक्‍साहा ओमभोङ् योक्‍मेमा न्‍लेप्‍तिन्‍चिनिन॥

१८ ङ्‌खा साक्‍तिसालि कामगा उतुम्‍बे ङ्‌खेप्‍सुक्‍साहोङ् प्‍याक याॽमिचि येसु तुप्‍से ङ्‌ख्‍यामासा॥

१९ न्‍हाङा फारिसिचि उङ्‌चि-उङ्‌चि खाॽला ङ्‌गाया, “हेॽनाइ, कानिङ् इच्‍चा चोक्‍मा ङ्‌यासुम्‍निन्‍ना॥ सोयानुम, घाक उका हेक्‍साङ् लान्‍जोगाब्‍याहा॥”

२० हाकु याहुदि फोङ्‌होक्‍नाम्‍गा बेला आराधाना चोक्‍से ताखुबाचिबे इखिङ् गिरिक जातिगा याॽमिचि चा ङ्‌वाया॥

२१ ङ्‌खाचिङा गालिल लिङ्‌खाम्‍गा बेथ्‍सेदाबेॽना फिलिपकाबे न्‍दायाहोङ् खाॽला लुसाङ् उङ्‌चि मुक म्‍फाक्‍तुचि, “हाङ्‌बा, कानिङ् येसुनुङ् तुप्‍मा मितिमिङ्‌हा॥”

२२ फिलिप ख्‍याहोङ् खा चेॽया आन्‍दिरियास लु, न्‍हाङ् हिपापाङ् ख्‍याचिहोङ् येसु लुयाचु॥

२३ येसुङा उङ्‌चि लुचि, “हाकु याॽमिगा उच्‍यागा माहिमा लेङ्‌माना बेला तायाना॥

२४ ङ्‌खाॽनिङ्‌गो का न्‍निङ्‌दा जेप्‍पा लुमेॽनेनिन, गाउगा दाना खाम्‍बे आमेहोङ् न्‍स्‍यान्‍भोङ् न्‍ना एकोसे वान्‍नुङ्‌मे, ङ्‌खाॽनिङ्‌गो खाम्‍बे आयाहोङ् स्‍याभोङ् न्‍नाङा प्‍याक उसा केङ्‌मेत्‍वाहा॥

२५ ङ्‌खाॽलामाङ् इसाङा उका हिङ्‌लुङ् प्‍याक उलुङ्‌मा तुक्‍त्‍वा न्‍नाङा मासिॽवा॥ ङ्‌खाॽनिङ्‌गो इसाङा उका हिङ्‌लुङ् कायुङ्‌लेन्‍बे इच्‍चा ङ्‌ङेत्‍वान, न्‍नाङा च्‍हेन हेॽनिङ्‌चा मेन्‍सिमाना हिङ्‌लुङ्‌गा लागि जोगा चोगुनेस्‍वा॥

२६ आका काम चोक्‍मा मिखुबा कानुङ् लाम्‍नि, न्‍हाङा का हेॽने वामेङ्, न्‍नाबेॽमाङ् उङ् चा वामेॽना॥ आप्‍पाङा आका काम चोक्‍खुबाचि आदार चोग्‍वाचिहा॥”

का सिमेहा बाङ्‌ना चेॽया येसुङा लुचिहा

२७ “हाकु खिङ्‌बेला आनिङ्‌वाबे ओक्‍खिपिक्‍खि लेक्‍सानेसाङ्, का इ काङा? ‘ओ आप्‍पा, ना तायेॽना तुखिभाङ् का हिङ्‌मेताङ्’ काङा? मेन्‍ना, खा तुखि आङ्‌मागा लागिमाङ् का ना कायुङ्‌लेन्‍बे तायामाङ्‌ना ओम॥

२८ ओ आप्‍पा, ङ्‌गा न्‍निङ्‌गा माहिमा चोगु॥”

न्‍हाङा वालोकपाहाङ् खाॽलाना एको सेम्‍ला ताया, “का न्‍ना माहिमित चोगुक्‍सुङ्, न्‍हाङ् फेरि चोग्‍वाङ्‌ना॥”

२९ न्‍नाबे ङ्‌येबाहा प्‍याक याॽमिचिङा खा चेॽया ङ्‌खेप्‍सु, न्‍हाङ् इखिङ्‌ङा ङ्‌गाया, “ताङ्‌खेङ् कायाना ओम!” इखिङ्‌ङा ङ्‌गाया, “वालोक्‍दुत उङ्‌नुङ् चेक्‍ताना ओम!”

३० ङ्‌खाॽनिङ्‌गो येसुङा लुचि, “वालोकपाहाङ् उक्‍साना ना सेम्‍ला आका लागि मेन्‍ना, ङ्‌खाॽनिङ्‌गो न्‍निङ्‌गा लागिमाङ् ओम॥

३१ हाकु ना कायुङ्‌लेन आप्‍दिक एम्‍माना बेला तायाब्‍यामाना॥ ना कायुङ्‌लेन्‍बे तायेन चोक्‍खुबा हाकु निङ्‌वाफुमाङा पाखा लेप्‍ताहाक्‍स्‍वा,

३२ न्‍हाङा का ताम्‍दाङ्‌फुमाभाङ् चाङ्‌खेमेङ्‌निङ् घाक याॽमिचि का पोटि उन्‍द्‌वाङ्‌चिङ्‌हा॥”

३३ खा चेॽया येसुङा उङ् इमिन सिमेॽना, ङ्‌खा चेॽयागा उतुम्‍बे लुक्‍साचि॥

३४ याॽमिचिङा न्‍लु, “खिरिस्‍ट को साधाइ हिङ्‌नुङ्‌मेॽनाभोङ् कानिङ् धार्मासाप्‍लाभाङ् खेप्‍सुक्‍सुम्‍ङा, ङ्‌खाॽनिङ्‌गो न्‍दा च्‍हेन याॽमिगा उच्‍या चाङ्‌खेमेॽनाभोङ् इमिन कामा यामेकाना? न्‍ना याॽमिगा उच्‍या इसा ओम?”

३५ येसुङा लुचि, “ना ओम्‍ना न्‍निङ्‌दानुङ् हाकु प्‍याक सोम्‍मा ङ्‌वामेन॥ ओम्‍ना न्‍निङ्‌दानुङ् वानुङ् सोम्‍मा न्‍निङ्‌गा लाम्‍बुबे लामानि, मानुङ् कुॽयुम्‍नाङा न्‍निङ्‌दा एप्‍तिसिइवाघा॥ कुॽयुम्‍नाबे लाम्‍खुबाङा का हेॽने खेॽमासिमेङ्‌ना, ङ्‌खा इहाचा था न्‍दोक्‍त्‍वान्‍हा॥

३६ न्‍निङ्‌दानुङ् ओम्‍ना वानुङ् ओम्नाबेॽमाङ् बिस्‍वास चोगानुम, न्‍हाङ् न्‍निङ्‌दा ओम्‍नागा सान्‍तान लेक्‍सानि॥”

खिङ् लुइचिहोङ् येसु न्‍नाभाङ् खेब्‍या, न्‍हाङ् ङ्‌खाचिभाङ् चुम्‍साङ् वाया॥

याहुदिचिङा बिस्‍वास न्‍जोगुनिन्‍ना

३७ येसुङा ङ्‌खा याॽमिचिगा उयुम्‍बे ङ्‌खिङाहा आचाम्‍माहा चिङ्‌गो सोॽमेतुक्‍साचि, ङ्‌खोङ्‌चा ङ्‌खाचिङा उङ् बिस्‍वास न्‍जोगुनिन॥

३८ खाॽला निङ्‌वाफुमाभाङ् चेक्‍खुबा यासाइयाङा कायाहा खा चेॽया पुरा लेक्‍सा–

“ओ हाङ्‌बा निङ्‌वाफुमा, आनिङ्‌गा सालेन इसाङा बिस्‍वास न्‍जोगुहा?

न्‍हाङा हाङ्‌बा निङ्‌वाफुमाङा चोगुहा साक्‍तिसालि काम इसाचिङा न्‍निसुहा?”

३९ ङ्‌खोङ्‌माङ् ङ्‌खाचिङा बिस्‍वास चोक्‍मा ङ्‌यासुनिन, इजाङ्‌बाङ्‌निङ् यासाइयाङा फेरि खाॽला कायामा–

४० “निङ्‌वाफुमाङा ङ्‌खाचिगा मिक एप्‍तितुक्‍सुचि,

न्‍हाङ् ङ्‌खाचिगा निङ्‌वा छाक्‍नुङ् चोक्‍तुबिक्‍सुचि॥

ङ्‌खोङ्‌माङ् ङ्‌खाचिगा मिक्‍ङा न्‍निस्‍वानिन,

निङ्‌वाङा ङ्‌ङास्‍वानिन न्‍हाङ् का पोटि न्‍लामेनिन॥

न्‍लासानिङ्‌बि ङ्‌खाचि का नुमेतुङ्‌चिङ्‌बि॥”

४१ यासाइयाङा ओन्‍दाङ्‌माङ् येसुगा माहिमा निसुहोङ्‌माङ् उका उतुम्‍बे कायामासा॥

४२ ङ्‌खोङ्‌चा याहुदि तायेन्‍राङ्‌बाचिबे प्‍याक्‍ङा येसुबे बिस्‍वास न्‍जोगु, ङ्‌खाॽनिङ्‌गो फारिसिचिभाङ् किसिॽमाङा नुङ् ङ्‌खाचिङा छुम्‍पाङ्‌भाङ् लोन्‍नाहाङ्‌मेहा लोप्‍पिभोङ् किसिॽमाङा खा चेॽया सुइकार न्‍जोगुनिन॥

४३ इजाङ्‌बाङ्‌निङ् ङ्‌खाचिङा निङ्‌वाफुमाभाङ् हाक्‍निङ्‌चा याॽमिचिभाङ् आदार तोक्‍मा ङ्‌योगु॥

बिस्‍वास मेन्‍जोक्‍खुबाङा दान्‍डा न्‍दोक्‍त्‍वाहा

४४ येसुङा माडा सेम्‍लाङा लुचि, “का बिस्‍वास चोक्‍खुबाङा कासे मेन्‍ना, ङ्‌खाॽनिङ्‌गो का पाङ्‌खुबा बिस्‍वास चोग्‍वा॥

४५ न्‍हाङ् का निखुबाङा, का पाङ्‌खुबा निस्‍वा॥

४६ काबे बिस्‍वास चोक्‍खुबा इसा चा कुइम्‍नाबे ङ्‌वानिन्‍निभोङ् का कायुङ्‌लेन्‍बे ओम्‍ना लेक्‍सारायामाङ्॥

४७ इसाङा आका चेॽया खेप्‍स्‍वाहोङ् ङ्‌येन्‍वान, का न्‍नागा निरिक न्‍जोग्‍वाङान्‍हा॥ इजाङ्‌बाङ्‌निङ् का कायुङ्‌लेनगा निरिक चोक्‍से मेन्‍ना, ङ्‌खाॽनिङ्‌गो कायुङ्‌लेन हिङ्‌मेसे तायाङ्‌ना ओम॥

४८ का इन्‍कार चोक्‍खुबा नुङ् आका आचेॽया मेङ्‌खेम्‍खुबागा लागि एको निरिक्‍राङ्‌बा वान्‍ने॥ का चेक्‍तुङ्‌हा चेॽयाङामाङ् आखेरि लेन्‍बे न्‍नागा निरिक चोग्‍वाहा॥

४९ इजाङ्‌बाङ्‌निङ् खा चेॽया का आफाइ चेक्‍तुङ्‌हा मेन्‍ना, ङ्‌खाॽनिङ्‌गो का पाङ्‌खुबा आप्‍पाङा माङ् का लुॽमाहा नुङ् चेक्‍माहा चेॽयागा आग्‍गे पियाङ्‌हा ओम॥

५० का था वान्‍ने उका आग्‍गेङा हेॽनिङ्‌चा मेन्‍सिमाना हिङ्‌लुङ् पिमेहा॥ ङ्‌खोङ्‌माङ् का इहा चेङ्‌मेङ्, ङ्‌खा आप्‍पाङा लुयाङ्‌हा लोॽवा चेङ्‌मेङ्‌ना॥”

a 

१२:५ ङ्‌खिङ्‌बेला ए फिम्‍बिलिङ् काम चोगाहागा जेला सुम होम्‍बोक युप्‍पा याङ् लेक्‍सा॥

b 

१२:१३ कानिङ् हिङ्‌मेता॥

येसुङा चेलाचिगा लाङ् वासिचिहा

१३

१ फोङ्‌होक्‍नाम्‍गा सुरु लेक्‍सेहेक्‍सासा॥ हाकु ना कायुङ्‌लेन नाॽनामाहोङ् उप्‍पागाबे खेॽमाना बेला ताहेक्‍साना बाङ्‌ना चेॽया येसुङा था तोक्‍तु॥ उङा कायुङ्‌लेनबेॽहा उका याॽमिचि साधाइ उलुङ्‌मा तुक्‍तुचि, न्‍हाङ् ङ्‌खाचि आखेरि सोम्‍मा उलुङ्‌मा तुक्‍तुक्‍साचि॥

२ येसुङा उका चेलाचिनुङ् नाॽमासेक्‍का चामा चामास्‍या॥ ङ्‌खिङ्‌बेला साइतान्‍ङा सिमोनगा उच्‍या याहुदा इस्‍कारियोतका उनिङ्‌वाबे येसु लाप्‍मेमाना निङ्‌वा एन्‍दितुक्‍सा॥

३ निङ्‌वाफुमाङा का घाक चोक्‍तोक पियामाङ्‌हा बाङ्‌ना चेॽया येसुङा था वाया॥ न्‍हाङा का निङ्‌वाफुमाभाङ् तायाङ्, फेरि निङ्‌वाफुमागाबेॽमाङ् लाङ्‌खेॽमासिमेङ्‌ना बाङ्‌ना चेॽया चा उङा था वाया॥

४ न्‍हाङामाङ् येसु पोगाहोङ् उङा ओछोङ्‌बे वाना तेक फुक्‍साहाक्‍सु, न्‍हाङ् उकाम्‍बोरबे ताउल्‍या कितु॥

५ न्‍हाङा येसुङा एको आरिबे माङ्‌च्‍वा लिक्‍तुहोङ् उका चेलाचिगा उङ्‌चिलाङ् वासिम्‍बिसाङ् उकाम्‍बोरबे कितुना ताउल्‍याङा तुङ्‌बिॽमा तारोक्‍तुचि॥

६ येसुङा सिमोन पात्‍तुरुसका उलाङ् वासितुबिहेक्‍सुसानिङ् पात्‍तुरुसङा लु, “हाङ्‌बा, इना न्‍दा आलाङ् वासिताबेहेक्‍साङ्‌घायि?”

७ येसुङा पात्‍तुरुस लु, “का इचोक्‍मासिमेङ्, ङ्‌खा न्‍दा लोप ङ्‌ङास्‍वागान्‍हा, ङ्‌खाॽनिङ्‌गो वान्‍दिक आस्‍वाघा॥”

८ पात्‍तुरुसङा लु, “मेन्‍ना, न्‍दा हेॽनिङ्‌चा आलाङ्‌चि वासिॽमा न्‍लेङ्‌मेनिन्‍हा!”

येसुङा लु, “का न्‍लाङ्‌चि ङ्‌वासिन्‍चिङान्‍भोङ् न्‍दा आचेलामाङ् न्‍लेङ्‌मेकान्‍ना॥”

९ न्‍हाङ् सिमोन पात्‍तुरुसङा लु, “ङ्‌खाॽलाभोङ् हाङ्‌बा, आलाङ्‌चिसे मेन्‍ना, ङ्‌खाॽनिङ्‌गो आमुक्‍चि नुङ् आटुखुरुक चा वासिताब्‍याङ्॥”

१० येसुङा न्‍ना लु, “नुहाचोगाब्‍याना याॽमिगा उलाङ्‌चिसे वासिॽमाचिहोङ् न्‍लेङ्‌मेहा, हेकोहा इहाचा वासिॽमा पोरान्‍जोङ्‌मेन्‍हा, इजाङ्‌बाङ्‌निङ् न्‍ना घाक सुद्‌दाना॥ न्‍हाङ् न्‍निङ्‌दा च्‍हेन सुद्‌दा लेक्‍सिबिमिघा, ङ्‌खाॽनिङ्‌गो घाक को मेन्‍ना॥”

११ इजाङ्‌बाङ्‌निङ् उङ् लाप्‍मेखुबा इसा ओम बाङ्‌ना चेॽया येसुङा था वाया॥ न्‍हाङामाङ् येसुङा “न्‍निङ्‌दा घाक सुद्‌दा न्‍लेक्‍सिबिमिगान्‍हा” लुक्‍साचि॥

१२ येसुङा चेलाचिगा लाङ् वासिॽमाहा काम याइहोङ् ओछोङ्‌बे वाॽमाना तेक वाहोङ् फेरि युङा॥ न्‍हाङा उङा ङ्‌खाचि लुचि, “का इजाङ् न्‍निङ्‌लाङ् वासिङ्‌चिङ्‌हा आसुम्‍घा?

१३ न्‍निङ्‌दा का ‘चिन्‍खुबा नुङ् हाङ्‌बा’ लुम्‍मेका॥ खा चेॽया ठिक्‍माङ् ओम, का न्‍निङ्‌गा हाङ्‌बा नुङ् चिन्‍खुबामाङ् ओम्‍ङान॥

१४ का न्‍निङ्‌गा हाङ्‌बा नुङ् चिन्‍खुबाङान, ङ्‌खोङ्‌चा न्‍निङ्‌लाङ् वासिम्‍बिनुङ्‌नेनिन, न्‍निङ्‌दा चा एकोङा हेकोनागा उलाङ् वासिॽमाहाचि॥

१५ इजाङ्‌बाङ्‌निङ् न्‍निङ्‌दा चा का लोॽवा चोगिगानि भोङ्‌माङ् एको साङ्‌खालाम सोॽमेॽनेनिन्‍हा ओम॥

१६ जेप्‍पा का न्‍निङ्‌दा लुमेॽनेनिन, नोकार उका ह्‌वाङ्‌बा हाक्‍निङ् माडा मेन्‍ना, न्‍हाङा सालेन खेखुबा चा सालेन हाङ्‌खुबा हाक्‍निङ् माडा न्‍सामेन्‍ना॥

१७ न्‍निङ्‌दा खा चेॽया आसुम्‍घोङ् ङ्‌खाॽला चोगिगाभोङ्, न्‍निङ्‌दा प्‍याक आसिक तोक्‍त्‍वाम्‍घा॥

येसु लाम्‍बिखुबा चेला

(मात्‍ति २६:२०-२५; मार्कुस १४:१७-२१; लुका २२:२१-२३)

१८ “का न्‍निङ्‌दा घाक्‍का उतुम्‍बे लुॽनेनिन्‍हा मेन्‍ना॥ का सेगुङ्‌चिङ्‌हा का चिनाचोग्‍वाङ्‌चिङ्॥ ङ्‌खाॽनिङ्‌गो धार्मासाप्‍लाबे छेप्‍ताहा खा चेॽया पुरा लेङ्‌निभोङ् खाॽला लेक्‍साहा ओम, ‘कानुङ् चालेप्‍पा चाखुबा आका बिरोधि लेक्‍साना॥’

१९ खा चेॽया लेङ्‌मा हाक्‍निङ् ओन्‍दाङ्‌माङ् का न्‍निङ्‌दा लुन्‍नुङ्‌नेनिन, न्‍हाङामाङ् खा चेॽया लेङ्‌मेॽनिङ् ‘कामाङ् खिरिस्‍ट ओमङान’ भोङ् न्‍निङ्‌दा बिस्‍वास चोङ्‌मेकाहा॥

२० जेप्‍पा का न्‍निङ्‌दा लुमेॽनेनिन, का पाक्‍सुङ्‌ना सुइकार चोक्‍खुबाङा का सुइकार चोङ्‌मेङ्, न्‍हाङा का सुइकार चोक्‍खुबाङा का पाङ्‌खुबा सुइकार चोग्‍वा॥”

२१ खिङ् लुइचिहोङ् येसु उनिङ्‌वाबे इब्‍बे-इब्‍बे ङ्‌खुम्‍दिन्‍नुङ् एता, न्‍हाङ् ओचेलाचि गाबाहि पिसाङ् लुचि, “जेप्‍पा का न्‍निङ्‌दा लुमेॽनेनिन, न्‍निङ्‌गा माध्‍येबे एकोङा का लाप्‍मेमेकाहा॥”

२२ येसुङा खा चेॽया इसागा उतुम्‍बे लुचिहाभोङ् चेलाचिङा ङ्‌ङासुनिन्‍होङ् उङ्‌चि-उङ्‌चि सोखुसा न्‍जाया॥

२३ चेलाचि माध्‍येबे येसुङा उलुङ्‌मा तुक्‍तुना चेला च्‍हेन येसुगा उछात्‍तिबे आडेस लाचोगाहोङ् युङामासा॥

२४ न्‍हाङ् सिमोन पात्‍तुरुसङा उङ् खोॽलिक खोतुहोङ् लु, “न्‍दा छिम्‍दुसो, खा चेॽया इसागा उतुम्‍बे कायाना ओम?”

२५ न्‍ना चेलाङा येसुगा उछातिबे आडेस लाचोक्‍साङ् छिम्‍दु, “हाङ्‌बा, न्‍ना याॽमि इसा ओम?”

२६ येसुङा लु, “का चालेप्‍पा लुप्‍स्‍वाङ्‌होङ् इसा पिवाङ्, का कायाङ्‌ना याॽमि न्‍नामाङ् ओम॥” न्‍हाङा येसुङा चालेप्‍पा लुप्‍सुहोङ् सिमोन स्‍कारियोतका उच्‍या याहुदा पि॥

२७ याहुदाङा चालेप्‍पा चोहोङ् सोलोक साइतान उङ्‌बे उया॥ न्‍हाङ् येसुङा लु, “न्‍दा चोक्‍माहा काम, हानि चोगि॥”

२८ येसुङा उङ् इजाङ् खाॽला लुना, ङ्‌खा चेॽया न्‍नाबे चासे ङ्‌युङाहा इसाङा चा ङ्‌ङासुनिन॥

२९ ङ्‌खाचिबे इखिङ्‌ङा खाॽला ङ्‌ङेता, याङ्‌गा खेसुप याहुदानुङ् वान्‍नेहोङ् होक्‍नाम्‍गा लागि चाहाचोक्‍माहा थोक इन्‍से पाक्‍सेहेक्‍सुना लोप्‍पि॥ न्‍हाङ् इखिङ्‌ङा च्‍हेन तुखिसुम्‍बाचि इहा पिसे पाक्‍सुना लोप्‍पि म्‍मिता॥

३० याहुदाङा च्‍हेन चालेप्‍पागा टुकुरा चोइहोङ् सोलोक पाखा लोन्‍दाख्‍या॥ ङ्‌खिङ्‌बेला कुइम लेक्‍साब्‍यामासा॥

येसुङा एको ओछोङा आग्‍गे पिचिहा

३१ याहुदा खेब्‍याहोङ् येसुङा उका उतुम्‍बे आफाइ खाॽला लुचि, “हाकु याॽमिगा उच्‍यागा माहिमा लेङ्‌माना बेला लेक्‍सामाना॥

३२ उच्‍याबे निङ्‌वाफुमा माहिमित लेक्‍सामानाभोङ्, निङ्‌वाफुमाङा उङ् आफाइबे उच्‍या माहिमित चोग्‍वाना, उङा खा काम हानि चोग्‍वाहा॥

३३ “आका पिछाचि, का हाकु न्‍निङ्‌दानुङ् प्‍याक ङ्‌वामेङान्‍ना॥ न्‍हाङा का याहुदि हाङ्‌गुम्‍बाचि लुङ्‌चिङ्‌हा लोॽवा न्‍निङ्‌दा चा लुमेॽनेनिन ‘न्‍निङ्‌दा का योङ्‌मेका, ङ्‌खाॽनिङ्‌गो का खेक्‍साङ्‌ना ठोङ्‌बे न्‍निङ्‌दा तामा ङ्‌यासिॽवागान्‍हा॥’

३४ हाकु न्‍निङ्‌दा का एको ओछोङा आग्‍गे पिमेॽनेनिन, न्‍निङ्‌दा लुङ्‌मा तुक्‍खुसा चायानि॥ का इमिन न्‍निङ्‌दा लुङ्‌मा तुङ्‌नुङ्‌नेनिन, ङ्‌खाॽलामाङ् न्‍निङ्‌दा चा लुङ्‌मा तुक्‍खुसा चायानि॥

३५ न्‍निङ्‌दा लुङ्‌मा तुक्‍खुसा चाइगाभोङ्, न्‍निङ्‌दा आचेला सिगानभोङ् घाक याॽमिचिङा चिनाचोगिॽवाघा॥”

पात्‍तुरुसङा येसु इन्‍कार चोगुना

(मात्‍ति २६:३१-३५; मार्कुस १४:२७-३१; लुका २२:३१-३४)

३६ सिमोन पात्‍तुरुसङा येसु छिम्‍दु, “हाङ्‌बा, न्‍दा हेॽने खेक्‍सागाना?”

येसुङा लु, “का खेक्‍साङ्‌ना ठोङ्‌बे न्‍दा लोप कानुङ् खेॽमा ङ्‌यामेकान्‍ना, ङ्‌खाॽनिङ्‌गो वान्‍दिक च्‍हेन यामेकाना॥”

३७ पात्‍तुरुसङा छिम्‍दु, “हाङ्‌बा, का न्‍दानुङ् इजाङ् लोप खेॽमा ङ्‌यामेङान्‍ना? का ङ्‌गा लागि सिमा चा त्‍यारिङाना॥”

३८ येसुङा पोलोवा पि, “इना न्‍दा आका लागि सिमा चा त्‍यारिगाना? का जेप्‍पा लुमेॽनेन, वान्‍दिक्‍ङा भेनिक तितिॽलिङ्‌वा कामा हाक्‍निङ् ओन्‍दाङ्, न्‍दा ‘का उङ् चिनान्‍जोग्‍वाङान्‍ना’ कासाङ् सुम्‍मा इन्‍कार चोङ्‌मेङ्‌गाना॥”

वालोक खेॽमाना लाम्‍बु येसु

१४

१ येसुङा उका चेलाचि लुचि, “न्‍निङ्‌दा सुर्ता न्‍जायानिन॥ न्‍निङ्‌दा निङ्‌वाफुमाबे बिस्‍वास चोग्‍वाम्‍गा, का चा बिस्‍वास चोगा॥

२ आप्‍पागा पाङ्‌बे वामाहा ठोङ् प्‍याक ङ्‌वान्‍नेहा॥ म्‍मायानिन्‍निङ्‌बि इना का न्‍निङ्‌गा लागि ठोङ् त्‍यार चोक्‍से खेॽमासिमेङ्‌ना लुॽनेनिन्‍बि?

३ का खेमेङ्‌होङ् न्‍निङ्‌गा लागि ठोङ् त्‍यार चोग्‍वाङ्‌होङ् फेरि लान्‍दारामेङ्, न्‍हाङा न्‍निङ्‌दा चा का वेॽङाना ठोङ्‌बे खेमेॽनेनिन्‍हा॥ ङ्‌खाॽला न्‍निङ्‌दा न्‍नाबे कानुङ् वाइवाघा॥

४ का खेक्‍साङ्‌ना लाम्‍बु न्‍निङ्‌दा था वान्‍नेॽमाङ्॥”

५ थोमाङा उङ् लु, “हाङ्‌बा, न्‍दा हेॽने खेक्‍सागा कानिङ् इनाचा था मान्‍ना, न्‍हाङा न्‍दा खेमेकाना ठोङ्‌गा लाम्‍बु कानिङ् इमिन चिनातोक्‍माना?”

६ येसुङा लु, “लाम्‍बु, सात्‍या नुङ् हिङ्‌लुङ् कामाङ् ओम्‍ङान॥ काभाङ्‌ मेॽनिङ् इसाङा चा पागाबे तामा ङ्‌यास्‍वान्‍ना॥

७ न्‍निङ्‌दा का जेप्‍पा चिनाचोगाघाङा आप्‍पा चा चिनाचोग्‍वाम्‍गाना॥ हाकु नाहाङ्‌तो उङ् चिनाचोग्‍वाम्‍गा, न्‍हाङ् न्‍निङ्‌दा उङ् निसिक्‍सुम्‍गाना॥”

८ फिलिपङा येसु लु, “हाङ्‌बा, कानिङ् पा सोॽमेता, ङ्‌खिङ्‌होङ् कानिङ् याक्‍थुनि॥”

९ येसुङा पोलोवा पि, “फिलिप, खिङ् सोम्‍मा का न्‍निङ्‌दानुङ् वान्‍नेॽङा, ङ्‌खोङ्‌चा चिनान्‍जोङ्‌मेकान्‍हा? का निखुबाचिङा पा न्‍निसुक्‍सुना॥ ङ्‌खोङ्‌माङ् न्‍दा ‘कानिङ् पा सोॽमेता’ भोङ् इमिन कामेकाना?

१० का आप्‍पाबे वेॽङा, न्‍हाङ् आप्‍पा काबे वेॽनाभोङ् न्‍दा बिस्‍वास न्‍जोग्‍वागान्‍हा? न्‍निङ्‌दा का इहा लुमेॽनेनिन, ङ्‌खा चेॽया का आफाइ लुॽनेनिन्‍हा मेन्‍ना, ङ्‌खाॽनिङ्‌गो काबे वेॽना आप्‍पाङा काभाङ् उका काम चोक्‍मासिमेॽना॥

११ का आप्‍पाबे नुङ् आप्‍पा काबे वेॽना बाङ्‌ना चेॽया न्‍निङ्‌दा बिस्‍वास चोगानुम॥ मेन्‍नाभोङ् का चोगुङ्‌हा काम सोम्‍घोङ् चा बिस्‍वास चोगा॥

१२ “जेप्‍पा का न्‍निङ्‌दा लुमेॽनेनिन, इसाङा का बिस्‍वास चोङ्‌मेङ्, न्‍नाङा का चोगुङ्‌हा काम चा चोग्‍वा, न्‍हाङ् का चोगुङ्‌हा हाक्‍निङ्‌चा माम्‍माहा काम चोग्‍वाहा, इजाङ्‌बाङ्‌निङ् का आप्‍पागाबे खेक्‍साङ्‌ना॥

१३ न्‍निङ्‌दा आका आनिङ्‌बे इहा नाक्‍तुम्‍गाहोङ्‌चा काभाङ् आप्‍पागा माहिमा लेङ्‌निभोङ् का न्‍निङ्‌दा पुरा चोङ्‌बिॽमेनेनिन्‍हा॥

१४ न्‍निङ्‌दा आका आनिङ्‌बे इहा नाक्‍तुम्‍गाहोङ्‌चा का ङ्‌खा पिमेॽनेनिन्‍हा॥”

पाबित्‍तारा आत्‍मागा बाचा

१५ “न्‍निङ्‌दा का लुङ्‌मा तुङ्‌मेकाहाभोङ् आका आग्‍गे चा येन्‍वाम्‍घा॥

१६ न्‍हाङा का आप्‍पानुङ् आमुक फाक्‍त्‍वाङ्‌चिङ्, न्‍हाङ् उङा न्‍निङ्‌दा फाखुबा एको पाक्‍सिबिइवागा, उङ् साधाइ न्‍निङ्‌दानुङ् वामेॽना॥

१७ उङ् पाबित्‍तारा आत्‍मा ओम॥ उङा घाक सात्‍याताबे तिङ्‌मे॥ उङ् कायुङ्‌लेनबेॽहा याॽमिचिङा गाराहान चोक्‍मा ङ्‌यास्‍वानिन्‍ना, इजाङ्‌बाङ्‌निङ् कायुङ्‌लेनबेॽहा याॽमिचिङा उङ् न्‍निस्‍वानिन न्‍हाङ् चिनान्‍दोक्‍त्‍वानिन॥ ङ्‌खाॽनिङ्‌गो न्‍निङ्‌दा उङ् चिनाचोग्‍वाम्‍गा, इजाङ्‌बाङ्‌निङ् उङ् न्‍निङ्‌दानुङ् वान्‍ने न्‍हाङ् न्‍दायेॽहा लेन्‍चिबे उङ् न्‍निङ्‌दाबे वामेॽना॥

१८ का न्‍निङ्‌दा टुहुरा न्‍नाॽनामेनेनिन, का न्‍निङ्‌दाबे लान्‍दारामेङ्‌ना॥

१९ हाकु मिहेक्‍साङ् कायुङ्‌लेनबेॽहा याॽमिचिङा का हेॽनिङ्‌चा न्‍निमेन्‍हा, ङ्‌खाॽनिङ्‌गो न्‍निङ्‌दा का निमेका॥ का हिङ्‌गिलिक्‍ङा ङ्‌खोङ्‌माङ् न्‍निङ्‌दा चा हिङिनेसिॽवाघा॥

२० न्‍ना लेन न्‍निङ्‌दा खा चेॽया था तोक्‍त्‍वाम्‍गा, का आप्‍पाबे वेॽङा, न्‍निङ्‌दा काबे वेॽनेतिगा, न्‍हाङा का न्‍निङ्‌दाबे वेॽङाना॥

२१ आका आग्‍गे खेप्‍स्‍वाहोङ् येन्‍खुबा माङ् का लुङ्‌मा तुक्‍खुबा याॽमि ओम॥ न्‍हाङा का लुङ्‌मा तुक्‍खुबा आप्‍पाङा चा उलुङ्‌मा तुक्‍त्‍वाना॥ का चा न्‍ना आलुङ्‌मा तुक्‍त्‍वाङ् न्‍हाङ् का आफाइ उङ्‌बे ओमेङ्‌ना॥”

२२ याहुदाङा (इस्‍कारियोत च्‍हेन मेन्‍ना) येसु छिम्‍दु, “हाङ्‌बा, इजाङ् कानिङ्‌बे से ओमेका, ङ्‌खाॽनिङ्‌गो कायुङ्‌लेन्‍बे च्‍हेन ङ्ओमेकान्‍ना?”

२३ येसुङा पोलोवा पि, “इसाङा का उलुङ्‌मा तुङ्‌मेङ्, न्‍नाङा आचेॽया येन्‍वाहा, न्‍हाङ् आप्‍पाङा न्‍ना उलुङ्‌मा तुक्‍त्‍वा, न्‍हाङा कान्‍चिङ् न्‍नागाबे तामेङ्‌चिङ्‌होङ् उङ्‌नुङ् वामेङ्‌चिङ्‌हा॥

२४ आचेॽया मेयेन्‍खुबाङा का उलुङ्‌मा न्‍दुङ्‌मेॽङान्‍ना॥ न्‍निङ्‌दा खेप्‍सुम्‍घा चेॽया आका मेन्‍हा, ङ्‌खाॽनिङ्‌गो का पाङ्‌खुबा आप्‍पागा ओम॥

२५ “खा घाक चेॽया का न्‍निङ्‌दानुङ् वायाङ्‌निङ् माङ् लुॽनिनुङ्‌नेनिन्‍हा॥

२६ ङ्‌खाॽनिङ्‌गो आप्‍पाङा आनिङ्‌बे पाक्‍सेहेक्‍सुना फाखुबा पाबित्‍तारा आत्‍माङा न्‍निङ्‌दा घाक चेॽया चिन्‍दिॽवागा, न्‍हाङ् का लुॽनेनिनाहा घाक चेॽया मिॽमेतिवाघा॥

२७ “आका हाङ्‌हाङ् न्‍निङ्‌दानुङ् नाॽवाङ्॥ का आका हाङ्‌हाङ् न्‍निङ्‌दा पिॽनामेनेनिन्‍हा॥ न्‍ना हाङ्‌हाङ् गो कायुङ्‌लेन्‍ङा पिइघा लोॽवा मेन्‍ना॥ न्‍निङ्‌दा हारेस न्‍जायानिन न्‍हाङ् ङ्‌गिसितानिन॥

२८ ‘का नाभाङ् खेक्‍साङ् न्‍हाङ् फेरि न्‍निङ्‌दाबे लान्‍दारामेङ्‌ना’ भोङ् लुॽनेनिन्‍हा चेॽयागो न्‍निङ्‌दा खेप्‍सिक्‍सुम्‍गा॥ न्‍निङ्‌दा का जेप्‍पा लुङ्‌मा तुक्‍तागानिङ्‌बि का आप्‍पागाबे खेक्‍साङ्‌ना लुॽनेनिन्‍हा चेॽया खेप्‍सुम्‍गानिङ् न्‍निङ्‌दा चोन्‍दिसिइगाबि॥ इजाङ्‌बाङ्‌निङ् का हाक्‍निङ् माडा च्‍हेन आप्‍पा वेॽना॥

२९ हाकु खा चेॽया लेङ्‌मा हाक्‍निङ् ओन्‍दाङ् का लुन्‍नुङ्‌नेनिन, इजाङ्‌बाङ्‌निङ् खा चेॽया लेङ्‌मेॽनिङ् न्‍निङ्‌दा बिस्‍वास चोक्‍मा यागानि॥

३० का न्‍निङ्‌दानुङ् हाकु प्‍याक न्‍जेङ्‌मेॽङान्‍ना, इजाङ्‌बाङ्‌निङ् ना कायुङ्‌लेनगा तायेन्‍राङ्‌बा तायेॽना॥ न्‍नागा का छोङ्‌बे इहाचा चोक्‍तोक मान,

३१ ङ्‌खाॽनिङ्‌गो का आप्‍पा आलुङ्‌मा तुक्‍त्‍वाङ्, न्‍हाङ् आप्‍पाङा इमिन्‍हा आग्‍गे पियामाङ् का ङ्‌खाॽलामाङ् चोङ्‌मेङ्‌ना भोङ् कायुङ्‌लेन्‍ङा आसुनि॥ पोगानि, हाकु नाभाङ् खेइ॥”

जेप्‍पागा सिम्‍लेॽमाङ्‌गा उथाप

१५

१ “जेप्‍पागा सिम्‍लेॽमाङ्‌गा उथाप काङान, न्‍हाङ् आप्‍पा च्‍हेन सिम्‍लेॽमाङ् सोखुबा टोॽवा ओम॥

२ काबेॽहा हेखा ह्‌वाक्‍ङा उसा ङ्‌गेक्‍स्‍वान, उङा ङ्‌खा चेनाहाक्‍स्‍वा, न्‍हाङा उसा केङ्‌खुबाङा च्‍हेन झान प्‍याक उसा केक्‍सुनिभोङ् उङा छाटाचोग्‍वा॥

३ सिम्‍लेॽमाङ् सोखुबाङा ह्‌वाक छाटाचोग्‍वाहोङ् उचुन चोग्‍वाहा लोॽवा न्‍निङ्‌दा चा का लुॽनेनिन्‍हा चेॽयाङा ओन्‍दाङ्‌माङ् सुद्‌दा लेक्‍सिबिमिघा॥

४ न्‍निङ्‌दा काबे वायानि, न्‍हाङ् का न्‍निङ्‌दाबे वामेङ्‌ना॥ इमिन ह्‌वाक उथाप्‍पे ङ्‌वायान्‍भोङ् न्‍नाङा उसा केङ्‌मा ङ्‌यास्‍वान, ङ्‌खाॽलामाङ् न्‍निङ्‌दा चा काबे ङ्‌वाइगान्‍भोङ् उसा केङ्‌मा ङ्‌यास्‍वाम्‍गान्‍हा॥

५ “सिम्‍लेॽमाङ्‌गा उथाप काङान, न्‍हाङ् न्‍निङ्‌दा च्‍हेन ह्‌वाक सिगान॥ इसा काबे वामे, का चा उङ्‌बे वामेङ् न्‍हाङा उङा प्‍याक उसा केक्‍स्‍वाहा, इजाङ्‌बाङ्‌निङ् काभाङ् फोक्‍सिखेइगाभोङ्, न्‍निङ्‌दा इहाचा चोक्‍मा ङ्‌यास्‍वाम्‍गान्‍हा॥

६ काबे मेवाखुबा च्‍हेन चेनाहाक्‍साना ह्‌वाक लोॽवा लेम्‍नाहाङ्‌मे, न्‍हाङ् न्‍ना हेन्‍दिमे॥ ङ्‌खाॽलाहा ह्‌वाक याॽमिचिङा ङ्‌खोप्‍स्‍वाहोङ् मिबे न्‍लेप्‍तेन्‍द्‌वा न्‍हाङ् हान्‍धेत्‍वा॥

७ न्‍निङ्‌दा काबे वाइगाभोङ् नुङ् का लुॽनेनिन्‍हा चेॽया न्‍निङ्‌दाबे वेॽहाभोङ् न्‍निङ्‌दा इहा नाक्‍मा मितुक्‍सुम्‍गा ङ्‌खा नाक्‍तानुम, न्‍हाङा ङ्‌खा न्‍निङ्‌दा तोक्‍त्‍वाम्‍घा॥

८ न्‍निङ्‌दा प्‍याक उसा केङ्‌मेतुम्‍घोङ् आका चेलासिङानभोङ् सोॽमेतुम्‍चिम्‍गाभोङ् नाबेॽमाङ् आप्‍पागा माहिमा लेङ्‌मेॽना॥

९ “आप्‍पाङा का लुङ्‌मा तुक्‍ताङ्‌ना लोॽवा का चा न्‍निङ्‌दा आलुङ्‌मा तुङ्‌नुङ्‌नेनिन॥ न्‍हाङामाङ् का आलुङ्‌मा तुङ्‌मेॽनेनिन्‍हा बाङ्‌ना चेॽया म्‍मुन्‍दिॽयानुम्‍निन॥

१० का आप्‍पागा आग्‍गे येनुङ्‌होङ् उका लुङ्‌मा तुक्‍ताइबे वान्‍नुङ्‌मेङ्‌ना लोॽवा न्‍निङ्‌दा चा आका आग्‍गे येनुम्‍गाभोङ् आका लुङ्‌मा तुक्‍ताइबे वाइनेसिॽवाघा॥

११ आका आनान्‍दा न्‍निङ्‌दाबे वानि, न्‍हाङ् न्‍निङ्‌गा आनान्‍दा पुरा लेङ्‌निभोङ्‌माङ् का न्‍निङ्‌दा खा चेॽया लुॽनेनिन्‍हा ओम॥

१२ “आका आग्‍गे ना ओम– का न्‍निङ्‌दा आलुङ्‌मा तुक्‍नेनिन्‍हा लोॽवा न्‍निङ्‌दा चा लुङ्‌मा तुक्‍खुसा चायानि॥

१३ काम्‍निभाक्‍का लागि सिमा चा त्‍यार लेङ्‌मामाङ् घाकहाक्‍निङ् प्‍याक लुङ्‌मा तुक्‍ताना ओम, ना हाक्‍निङ् माडा इनाचा मान्‍ना॥

१४ न्‍निङ्‌दा आका आग्‍गे येनुम्‍गाभोङ् न्‍निङ्‌दा आका काम्‍निभाक सिगान॥

१५ हाकु नाहाङ्‌तो का न्‍निङ्‌दा नोकार न्‍लुमेॽनेनिन्‍हा, इजाङ्‌बाङ्‌निङ् उका ह्‌वाङ्‌बाङा इचोक्‍मासिमे ङ्‌खा चेॽया नोकारङा था न्‍दोक्‍त्‍वान्‍हा॥ ङ्‌खाॽनिङ्‌गो का न्‍निङ्‌दा काम्‍निभाक लुन्‍नुङ्‌नेनिन्‍हा, इजाङ्‌बाङ्‌निङ् का आप्‍पाभाङ् खेप्‍सुङ्‌हा घाक चेॽया का न्‍निङ्‌दा लुॽनिनुङ्‌नेनिन॥

१६ का न्‍निङ्‌दा सेगाघा मेन्‍ना, ङ्‌खाॽनिङ्‌गो का न्‍निङ्‌दा सेक्‍नेनिन्‍हा ओम॥ न्‍निङ्‌दा खेइघोङ् साधाइ वान्‍नुङ्‌खुबा उसा केङ्‌मेतुम्‍गानिभोङ् का न्‍निङ्‌दा पाङ्‌मासिमेॽनेनिन॥ न्‍हाङा न्‍निङ्‌दा आनिङ्‌बे आप्‍पानुङ् इहा नाक्‍त्‍वाम्‍गा ङ्‌खा उङा पिइवाघा॥

१७ का न्‍निङ्‌दा ना आग्‍गे पिमेॽनेनिन, न्‍निङ्‌दा लुङ्‌मा तुक्‍खुसा चायानि॥

कायुङ्‌लेनबेॽहा याॽमिचिङा चेलाचि ङ्‌ङिसित्‍वाचिहा

१८ “कायुङ्‌लेनबेॽहा याॽमिचिङा न्‍निङ्‌दा इसितिइगाभोङ् खा चेॽया आसानुम, न्‍निङ्‌दा इसिॽमा हाक्‍निङ् ओन्‍दाङ् न्‍नाङा का इसिताङ्‌ना ओम॥

१९ न्‍निङ्‌दा ना कायुङ्‌लेनगा याॽमि साइगानिङ्‌बि कायुङ्‌लेनङा न्‍निङ्‌दा आफान्‍ता एतिघोङ् लुङ्‌मा तुक्‍तिगाबि॥ ङ्‌खाॽनिङ्‌गो न्‍निङ्‌दा ना कायुङ्‌लेनगा म्‍मेतिसिगान्‍हा॥ का न्‍निङ्‌दा कायुङ्‌लेनभाङ् सेक्‍नेनिन, ङ्‌खोङ्‌माङ् न्‍निङ्‌दा कायुङ्‌लेन्‍ङा इसितिॽवाघा॥

२० का लुॽनेनिन्‍हा खा चेॽया मितानुम ‘नोकार उका ह्‌वाङ्‌बा हाक्‍निङ् माडा न्‍लेङ्‌मेन्‍ना॥’ ङ्‌खाचिङा का तुखि पियाभोङ् न्‍निङ्‌दा चा तुखि पिइवाघा॥ ङ्‌खाॽलामाङ् ङ्‌खाचिङा आका आग्‍गे ङ्‌येनुभोङ् न्‍निङ्‌दा लुम्‍चिम्‍घा चेॽया चा ङ्‌येन्‍वाहा॥

२१ ङ्‌खाॽनिङ्‌गो खा घाक चेॽया न्‍निङ्‌दा आका कारान्‍ङा चोगिॽवागा, इजाङ्‌बाङ्‌निङ् ङ्‌खाचिङा का पाङ्‌खुबा चिनान्‍जोग्‍वानिन॥

२२ “का न्‍दायाङान्‍निङ्‌बि न्‍हाङ् ङ्‌खाचि ङ्‌योक्‍मेतुन्‍चिङान्‍निङ्‌बि ङ्‌खाचिबे पापका आप्‍दिक ङ्‌ङायान्‍बि॥ ङ्‌खाॽनिङ्‌गो हाकु ङ्‌खाचिङा उङ्‌चिगा पापका उतुम्‍बे इच्‍चा कामा न्‍दोक्‍त्‍वानिन्‍ना॥

२३ इसाङा का इसिमेङ्, न्‍नाङा आप्‍पा चा इसित्‍वा॥

२४ इसाङा चा चोक्‍मा ङ्‌यासुनिन्‍हा आचाम्‍माहा काम ङ्‌खाचिगा उलुम्‍बे का न्‍जोगुङान्‍निङ्‌बि, ङ्‌खाचिबे पापका आप्‍दिक ङ्‌ङायान्‍बि॥ ङ्‌खाॽनिङ्‌गो हाकु ङ्‌खाचिङा का चोगुङ्‌हा आचाम्‍माहा काम न्‍निसुक्‍सुहोङ्‌चा का नुङ् आप्‍पा हिपापाङ् हेला चोङ्‌मेहा॥

२५ ङ्‌खाॽनिङ्‌गो ब्‍यावास्‍थाबे छेप्‍ताहा खा चेॽया पुरा लेङ्‌निभोङ्‌माङ् खा लेक्‍साहा ओम, ‘ङ्‌खाचिङा का इनाचा कारान मेॽनिङ् इसिता॥’

२६ “न्‍निङ्‌दा फाखुबा पाबित्‍तारा आत्‍मा का आप्‍पाभाङ् न्‍निङ्‌दाबे पाक्‍स्‍वाङ्॥ उङ् घाक सात्‍याताबे तिक्‍खुबा पाबित्‍तारा आत्‍मा ओम॥ उङामाङ् आका उतुम्‍बे साचि पिवाचिहा॥

२७ न्‍हाङ् न्‍निङ्‌दा सुरु नाहाङ्‌तोमाङ् कानुङ् वेतिघाङा न्‍निङ्‌दा चा आका साचि लेक्‍सिॽवाघा॥”

१६

१ “न्‍निङ्‌दा बिस्‍वास न्‍लेप्‍तिम्‍गान्‍निभोङ्‌माङ् का खा घाक चेॽया लुॽनेनिन्‍हा ओम॥

२ न्‍निङ्‌दा याहुदि छुम्‍पाङ्‌चिभाङ् लोन्‍धाक्‍सिइवाघा॥ जेप्‍पा खाॽलाना बेला चा ताये, न्‍निङ्‌दा सिखुबाङा ‘का निङ्‌वाफुमागा सेवा चोक्‍मासिमेङ्‌ना’ भोङ् मिमे॥

३ ङ्‌खाचिङा आप्‍पा नुङ् का चिनामेन्‍जोक्‍माङामाङ् न्‍निङ्‌दा खाॽला चोगिॽवाघा॥

४ खा घाक चेॽया लेङ्‌माना बेलाक्‍पे न्‍निङ्‌दा ‘खा घाक चेॽयागो उङा ओन्‍दाङ्‌माङ् कानिङ् लुयामासाहा’ भोङ् मितुरोक्‍त्‍वाम्‍घा॥ ङ्‌खोङ्‌माङ् खा चेॽया न्‍निङ्‌दा लुॽमासिमेॽनेनिन्‍हा॥ खा चेॽया खिङ् सोम्‍मा न्‍निङ्‌दा न्‍लुन्‍नुङ्‌नेन्‍सानिन, इजाङ्‌बाङ्‌निङ् का न्‍निङ्‌दानुङ् वायाङ्॥

पाबित्‍तारा आत्‍मागा काम

५ “हाकु च्‍हेन का पाङ्‌खुबागाबे खेॽमासिमेङ्, ङ्‌खाॽनिङ्‌गो ‘न्‍दा हेॽने खेहेक्‍सागाना?’ भोङ् न्‍निङ्‌दा इसाङा चा न्‍छिम्‍मेकान॥

६ ङ्‌खाॽनिङ्‌गो का खा घाक चेॽया लुॽनेनिन्‍हाङा न्‍निङ्‌दा निङ्‌वाबे तुक्‍नुङ् तुखि नुङ् पिर आइमिगा॥

७ ङ्‌खाॽनिङ्‌गो का जेप्‍पा लुमेॽनेनिन, का नाभाङ् ख्‍याङ्‌भोङ्‌माङ् न्‍निङ्‌गा लागि उचुन लेङ्‌मेहा॥ इजाङ्‌बाङ्‌निङ् का ङ्‌ख्‍याङानभोङ् न्‍निङ्‌दा फाखुबा पाबित्‍तारा आत्‍मा न्‍निङ्‌दाबे न्‍दामेन्‍ना॥ ङ्‌खाॽनिङ्‌गो का ख्‍याङ्‌भोङ् उङ् का न्‍निङ्‌दाबे पाक्‍स्‍वाङ्॥

८ न्‍हाङा उङ् तामेहोङ् कायुङ्‌लेनबेॽहा याॽमिचि पाप, धार्मिक्‍ता नुङ् निङ्‌वाफुमागा निरिक्‍का उतुम्‍बे न्‍दोप्‍सास्‍यामाहाभोङ् सोमेत्‍वाचि॥

९ उङा काबे बिस्‍वास मेन्‍जोक्‍मामाङ् पाप ओमभोङ् ङ्‌खाचि सोॽमेत्‍वाचिहा॥

१० उङा निङ्‌वाफुमागा ओन्‍दाङ् इहा ठिक्‍हा ङ्‌खा सोॽमेत्‍वाचि, इजाङ्‌बाङ्‌निङ् का आप्‍पागाबे खेक्‍साङ् न्‍हाङ् न्‍निङ्‌दा फेरि का न्‍निमेकान्‍हा॥

११ उङा ङ्‌खाचि निङ्‌वाफुमागा निरिक बाङ्‌ना इना ओम, ङ्‌खा सोॽमेत्‍वाचि॥ इजाङ्‌बाङ्‌निङ् ना कायुङ्‌लेनगा हाङ् ओन्‍दाङ्‌माङ् निरिक्‍पे आयाब्‍यामाना॥”

१२ “न्‍निङ्‌दा लुॽमाहा चेॽयागो प्‍याक वान्‍ने, ङ्‌खाॽनिङ्‌गो लोप खा हाक्‍निङ् प्‍याक न्‍निङ्‌दा आमा ङ्‌यास्‍वाम्‍गान्‍हा॥

१३ ङ्‌खाॽनिङ्‌गो पाबित्‍तारा आत्‍मा तामेहोङ् उङामाङ् न्‍निङ्‌दा घाक सात्‍याताबे तिक्‍तिॽवाघा॥ उङा उङ् आफाइगा चेॽया न्‍जेक्‍त्‍वान्‍हा॥ उङा इहा खेप्‍स्‍वा, ङ्‌खामाङ् न्‍निङ्‌दा लुइवागा न्‍हाङ् वान्‍दि लेङ्‌माहा चेॽया चा योक्‍मेतिॽवाघा॥

१४ उङा आका माहिमा चोग्‍वा, इजाङ्‌बाङ्‌निङ् इहा आका ओम, ङ्‌खा काभाङ् लियाचोग्‍वाहोङ् न्‍निङ्‌दा लुइवागा॥

१५ आप्‍पानुङ् इहा-इहा वान्‍ने, ङ्‌खा घाक आका ओम॥ न्‍हाङामाङ् ‘पाबित्‍तारा आत्‍माङा न्‍निङ्‌दा आका चेॽया पार्काट चोक्‍तुबिइवाघा’ लुॽनेनिन्‍हा ओम॥”

चेलाचिगा सोक नुङ् आनान्‍दा

१६ “हाकु मिहेक्‍साङ् नाहाङ्‌तो न्‍निङ्‌दा का निमा न्‍दोङ्‌मेकान्‍हा, न्‍हाङ् मिहेक्‍साङ् फेरि का न्‍निङ्‌दा निमेकाहा॥”

१७ न्‍हाङ् उका चेलाचिबे एको हिप्‍पाङ् उङ्‌चि-उङ्‌चि खाॽला छिम्‍खुसा न्‍जाया, “उङा कानिङ् लुयाहा खा चेॽया इहा ओम? ‘मिहेक्‍साङ् नाहाङ्‌तो न्‍निङ्‌दा का न्‍निमेकान, न्‍हाङ् मिहेक्‍साङ् फेरि न्‍निङ्‌दा का निमेकाहा’, न्‍हाङ् खाॽला चा कामासिम्‍मे ‘इजाङ्‌बाङ्‌निङ् का आप्‍पागाबे खेहेक्‍साङ्‌ना॥’”

१८ ङ्‌खाचिङा ङ्‌गाया, “ना मिहेक्‍साङ् बाङ्‌ना इना ओम? उङा इगा उतुम्‍बे चेक्‍मासिमेॽना, कानिङ् गो इहाचा ङ्‌ङासुम्‍ङान्‍हा॥”

१९ ङ्‌खाचिङा खा चेॽयागा उतुम्‍बे छिम्‍मा मितामाहा बाङ्‌ना चेॽया येसुङा था तोक्‍तुहोङ् ङ्‌खाचि लुचि, “का लुॽनेनिन ‘हाकु मिहेक्‍साङ् नाहाङ्‌तो का न्‍निमेकान, न्‍हाङ् मिहेक्‍साङ् फेरि न्‍निङ्‌दा का निमेकाहा॥’ इना खा चेॽयागा उतुम्‍बे न्‍निङ्‌दा छिम्‍खुसा चाइघा मेन्‍नायि?

२० जेप्‍पा का न्‍निङ्‌दा लुमेॽनेनिन, न्‍निङ्‌दा हाबिॽवागा, ओक्‍तिॽवागा, ङ्‌खाॽनिङ्‌गो कायुङ्‌लेन चोन्‍सिमे॥ न्‍निङ्‌दा सोक चोगिॽवागा, ङ्‌खाॽनिङ्‌गो न्‍निङ्‌दा सोक चोक्‍मा लेप्‍तिॽवाम्‍गाहोङ् आनान्‍दित लेक्‍सिॽवाघा॥

२१ पिछा वामाना बेलाक्‍पे उमा बेथाङा ओक्‍खिपिक्‍खि लेङ्‌मे, इजाङ्‌बाङ्‌निङ् पिछा वामाना बेला लेङ्‌नुङ्‌मे॥ ङ्‌खाॽनिङ्‌गो पिछा वान्‍दिमेहोङ् सोलोक उङा ङ्‌खा घाक तुखि मुन्‍दिॽवा, इजाङ्‌बाङ्‌निङ् ‘कायुङ्‌लेन्‍बे एको पिछागा वाम लेक्‍साना’ बाङ्‌ना चेॽयाङा उङ् तुक्‍नुङ् चोन्‍सिमे॥

२२ खाॽलामाङ् लोप न्‍निङ्‌दा सोक चोगिॽवागा, ङ्‌खाॽनिङ्‌गो का फेरि न्‍निङ्‌दा तुप्‍से तामेङ्‌निङ् न्‍निङ्‌गा निङ्‌वाबे प्‍याक आनान्‍दाङा इप्‍तिॽवागा॥ न्‍निङ्‌गा न्‍ना आनान्‍दा न्‍निङ्‌दाभाङ् इसाङा चा नाम्‍खेॽमा ङ्‌यासिॽवागान्‍हा॥

२३ न्‍ना लेन न्‍निङ्‌दा का इहाचा न्‍छिम्‍मेकान्‍हा॥ का जेप्‍पा लुमेॽनेनिन, न्‍निङ्‌दा आका आनिङ्‌बे इहा नाक्‍तुम्‍गाभोङ्‌चा आप्‍पाङा न्‍निङ्‌दा पिइवाघा॥

२४ खिङ् सोम्‍मा गो न्‍निङ्‌दा आनिङ्‌बे इहाचा न्‍नाक्‍तुक्‍सुम्‍गान॥ नाक्‍तानुम, न्‍हाङा न्‍निङ्‌दा तोक्‍त्‍वाम्‍घा॥ खाॽला न्‍निङ्‌गा आनान्‍दा पुरा लेङ्‌नि॥

येसुङा कायुङ्‌लेन हेचोना

२५ “खा चेॽया न्‍निङ्‌दा ताप्‍चेॽयाभाङ्‌ लुॽमासिमेॽनेनिन, ङ्‌खाॽनिङ्‌गो खाॽलाना बेला ताये, ङ्‌खिङ्‌बेला च्‍हेन का न्‍निङ्‌दा आप्‍पागा उतुम्‍बे ताप्‍चेॽयाभाङ् मेन्‍ना, ङ्‌खाॽनिङ्‌गो न्‍निङ्‌दा उचुन आसुम्‍गानुङ् लुमेॽनेनिन्‍हा॥

२६ का न्‍निङ्‌गा लागि आप्‍पानुङ् नाङ्‌बिॽमा पोरान्‍जोङ्‌मेन्‍हा, इजाङ्‌बाङ्‌निङ् न्‍ना लेन न्‍निङ्‌दा आफाइ आका आनिङ्‌बे नाक्‍त्‍वाम्‍गा॥

२७ पा आफाइङा न्‍निङ्‌दा उलुङ्‌मा तुक्‍तिॽवागा, इजाङ्‌बाङ्‌निङ् न्‍निङ्‌दा का लुङ्‌मा तुक्‍तामागा न्‍हाङ् का निङ्‌वाफुमाभाङ् तायाङ्‌ना ओमभोङ् बिस्‍वास चोगामागा॥

२८ का आप्‍पाभाङ्‌माङ् कायुङ्‌लेन्‍बे तायाङ्‌ना ओम, न्‍हाङ् कायुङ्‌लेन नाॽवाङ्‌होङ् फेरि आप्‍पागाबेॽमाङ् लाङ्‌खेॽमासिमेङ्‌ना॥”

२९ न्‍हाङ् चेलाचिङा येसु न्‍लु, “हाकु न्‍दा ताप्‍चेॽयाभाङ्‌ मेन्‍ना, ङ्‌खाॽनिङ्‌गो कानिङ् आसुम्‍ङानुङ् चेक्‍मासिमेका॥

३० हाकु कानिङ् खा चेॽया आसुम्‍ङा न्‍दा घाक चेॽया निस्‍वागा॥ न्‍दा हाकु इसाङा चा छिम्‍मा ङ्‌यामेकानिन्‍ना, इजाङ्‌बाङ्‌निङ् छिम्‍मा हाक्‍निङ् ओन्‍दाङ् न्‍दा था तोक्‍तिॽवाघा॥ ङ्‌खोङ्‌माङ् न्‍दा निङ्‌वाफुमाभाङ्‌माङ् तायागाना ओमभोङ् कानिङ् बिस्‍वास चोङ्‌मेॽनेनिन॥”

३१ येसुङा पोलोवा पिचि, “इना न्‍निङ्‌दा हाकु बिस्‍वास चोङ्‌मेकाहा?

३२ ङ्‌खाॽनिङ्‌गो बेला तायेॽना न्‍हाङ् जेप्‍पा तायाब्‍यामाना, ङ्‌खिङ्‌बेला न्‍निङ्‌दा घाक हिसिखेइवागा॥ न्‍निङ्‌दा न्‍निङ् पाङ्-पाङ्‌बे खेइवागा न्‍हाङ् का आतोखुमाक नाॽनामेका॥ ङ्‌खाॽनिङ्‌गो सोयानुम, का आतोखुमाक न्‍लेङ्‌मेङान्‍ना, इजाङ्‌बाङ्‌निङ् कानुङ् आप्‍पा वान्‍नेॽना॥

३३ “न्‍निङ्‌दा काबे हाङ्‌हाङ् तोक्‍तुम्‍गानिभोङ्‌माङ् खा घाक चेॽया लुॽनेनिनाहा ओम॥ कायुङ्‌लेन्‍बे न्‍निङ्‌दा तुखि चाइवागा, ङ्‌खाॽनिङ्‌गो साहास चोगानि, इजाङ्‌बाङ्‌निङ् का कायुङ्‌लेन हेचोक्‍सुङ्‌ना॥”

येसुगा पार्थाना

१७

१ येसुङा खा चेॽया लुइचिहोङ् वालोकपोटि सोसाङ् खाॽला पार्थाना चोगा, “ओ आप्‍पा, हाकु बेला तायाब्‍यामा॥ न्‍ज्‍यागा माहिमा पार्काट चोगु॥ न्‍ज्‍याङा ङ्‌गा माहिमा पार्काट चोक्‍मा यासुनिभोङ् माहिमा पि॥

२ इजाङ्‌बाङ्‌निङ् न्‍दा उङ् घाक याॽमि छोङ्‌बे चोक्‍तोक पिक्‍सुगा, ङ्‌खोङ्‌माङ् न्‍दा उङ् जिम्‍मा पिघा घाक याॽमिचि हेॽनिङ्‌चा मेन्‍सिमाना हिङ्‌लुङ् पिचिनि॥

३ हेॽनिङ्‌चा मेन्‍सिमाना हिङ्‌लुङ् बाङ्‌ना न्‍दा एको सेॽना जेप्‍पागा निङ्‌वाफुमा चिनातोक्‍मा नुङ् न्‍दा पाक्‍सुगाना येसु खिरिस्‍ट चिनातोक्‍मा ओम॥

४ न्‍दा जिम्‍मा पियाङ्‌घा काम का पुरा चोगुङ्‌होङ् कायुङ्‌लेन्‍बे न्‍दा माहिमा पिन्‍नुङ्‌नेन॥

५ हाकु ओ आप्‍पा, न्‍दा कायुङ्‌लेन चोक्‍मा हाक्‍निङ् ओन्‍दाङ् न्‍दानुङ् वायाङ्‌निङ् कानुङ् इमिन्‍ना माहिमा वाया, ङ्‌युम्‍बे न्‍ना माहिमा माङ् पियाङ्॥

६ “न्‍दा कायुङ्‌लेनभाङ् पियाङ्‌घा याॽमिचि ङ्‌गा न्‍निङ् चिना चोक्‍मेतुक्‍सुङ्‌चिङ्॥ ङ्‌खाचि ङ्‌गामाङ् न्‍साया, न्‍हाङ् न्‍दामाङ् का पियाङ्‌गा॥ ङ्‌खाचिङा ङ्‌गा चेॽया ङ्‌येनुक्‍सु॥

७ का पियाङ्‌घा घाक चेॽया न्‍दाभाङ्‌माङ् तायाहा ओम बाङ्‌ना चेॽया हाकु ङ्‌खाचिङा था वान्‍ने॥

८ इजाङ्‌बाङ्‌निङ् न्‍दा हेखा चेॽया का पियाङ्‌गा, ङ्‌खा का चा ङ्‌खाचि पिक्‍सुङ्‌चिङ् न्‍हाङ् ङ्‌खाचिङा ङ्‌खा येम्‍मा चा न्‍सिमे॥ जेप्‍पा न्‍दाभाङ्‌माङ् का तायाङ्‌ना बाङ्‌ना ङ्‌खाचिङा ङ्‌ङासुक्‍सु, न्‍हाङ् का न्‍दामाङ् पाक्‍साङ्‌गाना ओमभोङ् ङ्‌खाचिङा बिस्‍वास न्‍जोगुक्‍सु॥

९ “का ङ्‌खाचिगा लागि पार्थाना चोङ्‌मेङ्, कायुङ्‌लेनगा लागि गो मेन्‍ना॥ ङ्‌खाॽनिङ्‌गो न्‍दा पियाङ्‌घा याॽमिचिगा लागिमाङ् पार्थाना चोङ्‌मेङ्‌ना, इजाङ्‌बाङ्‌निङ् ङ्‌खाचि ङ्‌गामाङ् ओम्‍चि॥

१० कानुङ् वेॽयाहा घाक ङ्‌गामाङ् ओम, न्‍हाङ् न्‍दानुङ् वेॽयाहा घाक आका ओम॥ न्‍हाङ् ङ्‌खाचिभाङ् आका माहिमा लेक्‍सामा॥

११ हाकु का न्‍दा वेकानाबे तायेॽङा, का ना कायुङ्‌लेन्‍बे प्‍याक ङ्‌वामेङान्‍ना॥ ङ्‌खाॽनिङ्‌गो खाचि च्‍हेन ना कायुङ्‌लेन्‍बे ङ्‌वामे॥ ओ पाबित्‍तारा आप्‍पा, न्‍दा पियाङ्‌गाना ङ्‌गा न्‍निङ्‌बे ङ्‌खाचि उचुन युक्‍सुचि, न्‍हाङ् कान्‍चिङ् लोॽवा ङ्‌खाचि चा एको न्‍लेङ्‌नि॥

१२ का ङ्‌खाचिनुङ् वायाङ्‌निङ् न्‍दा पियाङ्‌घा ङ्‌गा न्‍निङ्‌गा साक्‍तिङा ङ्‌खाचि जोगाचोगुङ्‌चिङ्॥ नास लेङ्‌खुबा हाक्‍निङ् हेकोहा इसा चा नास लेङ्‌मा म्‍बिन्‍चिङान, इजाङ्‌बाङ्‌निङ् धार्मासाप्‍लाबे छेप्‍ताहा चेॽया पुरा लेङ्‌मामाङ् पोर्ने साया॥

१३ “ङ्‌खाॽनिङ्‌गो हाकु का न्‍दाबे तायेॽङाना॥ ङ्‌खाचिगा निङ्‌वा आका आनान्‍दाङा इप्‍तुनिभोङ् खा चेॽया कायुङ्‌लेन्‍बे वेॽङानिङ्‌माङ् कामासिमेङ्॥

१४ का ङ्‌खाचि ङ्‌गा चेॽया चिन्‍दुङ्‌चिङ्, ङ्‌खाॽनिङ्‌गो ङ्‌खाचि कायुङ्‌लेनङा इसितुचि, इजाङ्‌बाङ्‌निङ् का लोॽवा ङ्‌खाचि चा कायुङ्‌लेनगा मेनिन॥

१५ ङ्‌खाचि कायुङ्‌लेनभाङ् खेतुचिभोङ् का पार्थाना न्‍जोङ्‌मेङान, ङ्‌खाॽनिङ्‌गो ङ्‌खाचि दुस्‍टा साइतानभाङ् जोगाचोगुचिभोङ् का पार्थाना चोङ्‌मेङ्‌ना॥

१६ का कायुङ्‌लेनगा मेॽङान्‍ना, ङ्‌खाॽलामाङ् ङ्‌खाचि चा ना कायुङ्‌लेनगा मेनिन्‍हा॥

१७ ङ्‌खाचि ङ्‌गा सात्‍याताङा पाबित्‍तारा चोगुचि, इजाङ्‌बाङ्‌निङ् ङ्‌गा चेॽया सात्‍याहा॥

१८ न्‍हाङा का कायुङ्‌लेन्‍बे पाक्‍साङ्‌गाना लोॽवा ङ्‌खाचि चा कायुङ्‌लेन्‍बे पाक्‍सुक्‍सुङ्‌चिङ्॥

१९ ङ्‌खाचि जेप्‍पा आफाइ पाबित्‍तारा न्‍लेङ्‌निभोङ् ङ्‌खाचिगा लागि का चा आका हिङ्‌लुङ् न्‍दाबे तिमासिमेङ्‌ना॥

२० “का खाचिगा लागिसे पार्थाना न्‍जोङ्‌मेङान, ङ्‌खाॽनिङ्‌गो खाचिङा ङ्‌खेम्‍मेतुचिहा चेॽया ङ्‌खेप्‍सुहोङ् काबे बिस्‍वास चोक्‍खुबाचिगा लागि चा पार्थाना चोङ्‌मेङ्‌ना॥

२१ ङ्‌खाचि घाक एको निङ्‌वागा न्‍लेङ्‌निभोङ् आमुक फाक्‍मासिमेङ्॥ ओ आप्‍पा, न्‍दा काबे वान्‍नेका न्‍हाङ् का न्‍दाबे वेॽङा, ङ्‌खाॽलामाङ् ङ्‌खाचि चा कान्‍चिङ्‌बे ङ्‌वानि, न्‍हाङ् न्‍दा का पाक्‍साङ्‌गाना ओमभोङ् कायुङ्‌लेनङा बिस्‍वास चोगुनि॥

२२ कान्‍चिङ् एको लेक्‍साचिहा लोॽवा ङ्‌खाचि चा एको न्‍लेङ्‌निभोङ् न्‍दा का हेॽना माहिमा पियामाङ्‌गा, ङ्‌खाचि चा न्‍ना माहिमा पिक्‍सुङ्‌चिङ्‌हा॥

२३ का ङ्‌खाचिबे, न्‍हाङ् न्‍दा काबे वान्‍नेका, खाॽलामाङ् ङ्‌खाचि चा एको लेङ्‌मा ङ्‌यानि॥ खाॽला न्‍दा का पाक्‍साङ्‌गाना चेॽया, न्‍हाङा का न्‍लुङ्‌मा तुङ्‌मेङ्‌गाना लोॽवा ङ्‌खाचि चा न्‍लुङ्‌मा तुक्‍त्‍वाचिघा भोङ् कायुङ्‌लेनबेॽहा याॽमिचिङा था न्‍दोक्‍तुनि॥

२४ “ओ आप्‍पा, का मिमेङ्, न्‍दा पियाङ्‌गाहा याॽमिचि कानुङ् ङ्‌वानि, न्‍हाङ् उथुक हाक्‍निङ् ओन्‍दाङ् न्‍दा न्‍लुङ्‌मा तुक्‍ताङ्‌गाहोङ् पियाङ्‌गाना माहिमा ङ्‌खाचिङा निमा ङ्‌यासुनि॥

२५ “ओ धार्मोति आप्‍पा, कायुङ्‌लेनङा न्‍दा चिनान्‍दोङ्‌मेकान, ङ्‌खाॽनिङ्‌गो का चिनातोङ्‌मेॽनेन, न्‍हाङा न्‍दामाङ् का पाक्‍साङ्‌गाना ओम बाङ्‌ना चेॽया खा चेलाचिङा था न्‍दोक्‍त्‍वा॥

२६ का ङ्‌गा उतुम्‍बे ङ्‌खाचि चिन्‍दुक्‍सुङ्‌चिङ्, न्‍हाङ् ङ्‌गा उतुम्‍बे का ङ्‌खाचि चिन्‍दुनेस्‍वाङ्‌चिङ्, ङ्‌खोङ्‌माङ् न्‍दा न्‍लुङ्‌मा तुक्‍ताङ्‌गाना लोॽवा ङ्‌खाचि चा एकोङा हेकोना लुङ्‌मा तुक्‍खुसा न्‍जानि, न्‍हाङ् का आफाइ ङ्‌खाचिनुङ् वामेङ्‌ना॥”

येसु न्‍लाबुना

(मात्‍ति २६:४७-५६; मार्कुस १४:४३-५०; लुका २२:४७-५३)

१८

१ पार्थाना चोगाब्‍याहोङ् येसु उका चेलाचिनुङ् किदोरोन खोल्‍सागा योप्‍पारिक एको फुङ्‌साहाम्‍बे ख्‍या॥

२ न्‍ना ठोङ् येसु लाप्‍मेखुबा याहुदाङा चा था वाया॥ इजाङ्‌बाङ्‌निङ् प्‍याक लोॽवा येसु नुङ् उका चेलाचि ओन्‍दाङ् चा न्‍नाबे ङ्‌ख्‍यामासा॥

३ ङ्‌खिङ्‌बेला रोमि काङ्‌बाचि, फारिसिचि नुङ् खाङ्‌खाङ् हाङ्‌खुबाचिङा म्‍बाक्‍सुचिहा निङ्‌वाफुमापाङ् कुखुबाचि तिक्‍तुराचिहोङ् याहुदा न्‍ना फुङ्‌साहाम्‍बे ताया॥ उङ्‌चिङा बात्‍ति, राको नुङ् आप्‍चेङ् ङ्‌खुक्‍साचि॥

४ येसुङा उङ् छोङ्‌बे आहेक्‍सासाहा घाक चेॽया था वाया, ङ्‌खोङ्‌माङ् ओन्‍दाङ् तायाहोङ् ङ्‌खाचि छिम्‍दुचि, “न्‍निङ्‌दा इसा योक्‍मासिइवाघा?”

५ ङ्‌खाचिङा न्‍लु, “नासारात्‍पेॽना येसु!”

येसुङा लुचि, “न्‍ना कामाङ् ओम्‍ङान॥” (येसु लाप्‍मेखुबा याहुदा चा ङ्‌खाचिनुङ् येबामासा)॥

६ येसुङा “का उङ्‌माङ् ओम्‍ङान” लुचिहा ङ्‌खेप्‍सुहोङ् सोलोक घाक हेक्‍साङ् सारान्‍जोगा न्‍हाङ् खाम्‍बे ङ्‌गाक्‍साख्‍या॥

७ फेरि उङा छिम्‍दुचि, “न्‍निङ्‌दा इसा योक्‍मासिइवाघा?”

ङ्‌खाचिङा न्‍लु, “नासारात्‍पेॽना येसु॥”

८ येसुङा ङ्‌खाचि लुचि, “का खेम्‍माङ् लुॽनिनेनिन्‍बा, न्‍ना कामाङ् ओम्‍ङान! जेप्‍पा कामाङ् योगाघा ओमभोङ् खाचि च्‍हेन ल्‍याहाक्‍सानुम्‍चिम॥”

९ खाॽला उङा “ओ आप्‍पा, न्‍दा पियाङ्‌घाचिबे एको चा म्‍मासिङान्‍ना” भोङ् येसुङा कायाहा चेॽया पुरा लेक्‍साहा॥

१० न्‍हाङा सिमोन पात्‍तुरुसङा उङ्‌नुङ् वायाना साम्‍बेक फिगुहोङ् मा-हाङ्‌खुबागा नोकारगा उनाभाक च्‍वाट्‌टाइ चेन्‍धाक्‍तुबि॥ न्‍ना नोकारगा उनिङ् माल्‍खास साया॥

११ येसुङा पात्‍तुरुस लु, “ङ्‌गा साम्‍बेक उसुप्‍पे एन्‍दु! इना का आप्‍पाङा पियाङ्‌ना तुखिगा खोरेकपाहाङ् का ङ्‌ङुङुङान?”

हान्‍नासका उयुम्‍बे येसु

१२ न्‍हाङा काङ्‌बाचि, ङ्‌खाचिगा केप्‍टेन्‍चि नुङ् निङ्‌वाफुमापाङ्‌बेॽहा पालेचिङा येसु न्‍लाबुहोङ् न्‍थुन्‍दु॥

१३ ङ्‌खाचिङा ओन्‍दाङ् हान्‍नासकाबे ङ्‌खेतु॥ हान्‍नास च्‍हेन न्‍ना फिम्‍बिलिङ्‌गा मा-हाङ्‌खुबा काइयाफागा उनाम्‍बा साया॥

१४ ना काइयाफाङामाङ् “एको जाति घाक नास लेङ्‌मा हाक्‍निङ्‌गो ङ्‌खाचिगा लागि एको याॽमि सिमामाङ् उचुन लेङ्‌मेहा” भोङ् याहुदि हाङ्‌गुम्‍बाचि साल्‍लाहा पिक्‍साचि॥

पात्‍तुरुसङा येसु इन्‍कार चोगुना

(मात्‍ति २६:६९-७०; मार्कुस १४:६६-६८; लुका २२:५५-५७)

१५ सिमोन पात्‍तुरुस नुङ् एको हेकोना चेला येसुगा हेक्‍साङ्-हेक्‍साङ् लाचोगाचि॥ न्‍ना हेकोना चेलाङा च्‍हेन मा-हाङ्‌खुबा चिनातोक्‍तुक्‍सा॥ ङ्‌खोङ्‌माङ् उङ् येसुनुङ् मा-हाङ्‌खुबागा चाराम्‍बे उयाख्‍या॥

१६ ङ्‌खाॽनिङ्‌गो पात्‍तुरुस च्‍हेन वालाम्‍बुङ्‌बे येबामासा॥ न्‍ना चेला पाखा लोन्‍दा न्‍हाङ् न्‍नाबे पाले युङाना मामु लुहोङ् पात्‍तुरुस चा खेतु॥

१७ न्‍हाङा वालाम्‍बुङ्‌बे येबाना मामुङा पात्‍तुरुस छिम्‍दु, “इना न्‍दा चा न्‍ना याॽमिगा चेला मेकान्‍नायि?”

पात्‍तुरुसङा पोलोवा पि, “का गो मेॽङान्‍ना॥”

१८ चुङ् तुगानाङा न्‍नाबे नोकारचि नुङ् पालेचि इघुरुम ङ्‌येबाहोङ् मि ङ्‌हुन्‍चामास्‍या॥ पात्‍तुरुस चा ङ्‌खाचिनुङ् येबाहोङ् मि हुन्‍चामा तारोक्‍तु॥

मा-हाङ्‌खुबागा छिम्‍योक

(मात्‍ति २६:५९-६६; मार्कुस १४:५५-६४; लुका २२:६६-७१)

१९ पाङ्‌होङ्‌बे मा-हाङ्‌खुबाङा येसु उङा चिन्‍दुचिहा चेॽया नुङ् उका चेलाचिगा उतुम्‍बे छिम्‍दु॥

२० येसुङा उङ् लु, “का घाक्‍ङा ङ्‌खेप्‍सुनुङ् कायुङ्‌लेन लुक्‍सुङ्॥ का याहुदिचि छुम्‍माहा छुम्‍पाङ् नुङ् निङ्‌वाफुमापाङ्‌बे साधाइ चिन्‍दुक्‍सुङ्‌चिङ्॥ का स्‍वाक इहाचा ङ्‌गायामाङान्‍ना॥

२१ का इजाङ् छिम्‍मेङ्‌गाना? का चिन्‍दुङ्‌चिङ्‌हा खेम्‍खुबाचि छिम्‍दुचि॥ का लुङ्‌चिङ्‌हा घाक चेॽया ङ्‌खाचिङा था वान्‍नेहा॥”

२२ येसुङा खा चेॽया लुनिङ् उका उयुम्‍बे ङ्‌येबाहा पालेचि माध्‍येबे एकोङा येसु फेक्‍साङ् खाॽला लु, “इजाङ् मा-हाङ्‌खुबानुङ् ङ्‌या लेवागाना?”

२३ येसुङा लु, “का इसिॽहा चेॽया चेक्‍तुक्‍सुङ्‌हाभोङ् आका गाल्‍ति सोॽमेता, ङ्‌खाॽनिङ्‌गो जेप्‍पा चेॽया ओमभोङ् का इजाङ् मोङ्‌मेकाहा?”

२४ न्‍हाङा हान्‍नासङा येसु मेम्‍फुङ्‌ले ङ्‌खाॽला मा-हाङ्‌खुबा काइयाफागाबे पाक्‍साहाक्‍सु॥

पात्‍तुरुसङा फेरि येसु इन्‍कार चोगुना

(मात्‍ति २६:७१-७५; मार्कुस १४:६९-७२; लुका २२:५८-६२)

२५ सिमोन पात्‍तुरुसङा मि हुन्‍चामास्‍या॥ न्‍नाबे मि ङ्‌हुन्‍चास्‍याहा हेकोहा याॽमिचिङा उङ् न्‍निसुहोङ् खाॽला न्‍छिम्‍दु, “इना न्‍दा चा उका चेलाचिबे एको मेकान्‍नायि?”

उङा इन्‍कार चोक्‍साङ् लुचि, “का मेॽङान्‍ना॥”

२६ मिहुन्‍चाखुबा माध्‍येबे पात्‍तुरुसङा उनाभाक चेन्‍धाक्‍तुबिना याॽमिगा एको आफान्‍ता न्‍नाबे वाया॥ उङ् चा मा-हाङ्‌खुबागा नोकार साया॥ न्‍नाङा पात्‍तुरुस लु, “न्‍दा का ना याॽमिनुङ् फुङ्‌साहाम्‍बे निन्‍नुङ्‌सानेन्‍ना मेन्‍नायि?”

२७ फेरि चा पात्‍तुरुसङा इन्‍कार चोगु, न्‍हाङा सोलोक तितिॽलिङ्‌वा काया॥

येसुगा मुद्‌दा

(मात्‍ति २७:१-२, ११-३१; मार्कुस १५:१-२०; लुका २३:१-५, १३-२५)

२८ न्‍हाङा याहुदि खाङ्‌खाङ्‌बाचिङा भेनिक येसु काइयाफागा पाङ्‌भाङ् रोमि माडा-खाङ्‌खाङ्‌बागा हाङ्‌पाङ्‌पोटि ङ्‌खेतु॥ याहुदि हाङ्‌गुम्‍बाचि पाङ्‌होङ्‌बे उमा ङ्‌गाक्‍सानिन, इजाङ्‌बाङ्‌निङ् फोङ्‌होक्‍नाम्‍गा होक्‍ता चामागा लागि ङ्‌खाचि चोक्‍खो वामा म्‍मितामासा॥

२९ न्‍हाङामाङ् रोमि माडा-खाङ्‌खाङ्‌बा पिलातास पाखा लोन्‍दाहोङ् ङ्‌खाचि खाॽला लुचि, “न्‍निङ्‌दा ना याॽमिगा बिरुद्‌दाबे इहा आप्‍दिक एन्‍द्‌वाम्‍घा?”

३० ङ्‌खाचिङा न्‍लु, “ना जेप्‍पामाङ् इसिॽना याॽमि न्‍सायान्‍निङ्‌बि न्‍दाबे न्‍दाम्‍ङान्‍बि॥”

३१ पिलातासङा ङ्‌खाचि लुचि, “ना याॽमि न्‍निङ्‌दा आफाइ खेतानुम, न्‍हाङ् न्‍निङ्‌गा ब्‍यावास्‍थाङा कामेॽना लोॽवा नागा निरिक चोगानुम॥”

याहुदिचिङा उङ् न्‍लु, “कानिङ्‌नुङ् गो इसा चा याॽमि सिमाना चोक्‍तोक मान्‍हा॥”

३२ येसुङा उङ् इमिन सिमेॽना बाङ्‌ना चेॽया लुक्‍साचि, न्‍हाङ् ङ्‌खा चेॽया पुरा लेङ्‌निभोङ्‌माङ् खाॽला लेक्‍सामासा॥

३३ पिलातास फेरि हाङ्‌पाङ् होङ्‌बे उया, न्‍हाङ् येसु काहोङ् छिम्‍दु, “इना न्‍दा याहुदिचिगा हाङ्‌गान?”

३४ येसुङा पोलोवा पिसाङ् लु, “न्‍दामाङ् आफाइ खाॽला कामासिम्‍मेकाना येम, इसाङा आका उतुम्‍बे न्‍लुयागाना?”

३५ पिलातासङा लु, “इना न्‍दा का याहुदि मितामाङ्‌गानायि? ङ्‌गा जातिगा याॽमिचि नुङ् खाङ्‌खाङ् हाङ्‌खुबाचिङा माङ् काबे जिम्‍मा पिसे न्‍दायागाना ओम॥ न्‍दा इहा इसिॽहा काम चोगुघा?”

३६ येसुङा पिलातास लु, “आका राज्‍या गो ना कायुङ्‌लेनबेॽहा राज्‍याचि लोॽवाना मेन्‍ना॥ ना कायुङ्‌लेनबेॽहा राज्‍याचि लोॽवा सायानिङ्‌बि आका सेवाकचि का हिङ्‌मेॽमागा लाडाइ न्‍जोगाबि, न्‍हाङ् का याहुदिचिगा मुक्‍पे ङ्‌ङायाङान्‍बि॥ ङ्‌खाॽनिङ्‌गो आका राज्‍या गो कायुङ्‌लेनबेॽहा राज्‍याचि लोॽवाना मेन्‍ना॥”

३७ पिलातासङा उङ् लु, “ङ्‌खाॽलाभोङ् न्‍दा हाङ्‌माङ् ओम्‍गान?”

येसुङा पोलोवा पि, “का हाङ् ओमङान्‍भोङ् न्‍दा आफाइ कामासिम्‍मेका॥ सात्‍या पार्काट चोक्‍मागा लागि आका वाम लेक्‍साना ओम, न्‍हाङ् नागा लागिमाङ् कायुङ्‌लेन्‍बे तायाङ्‌ना ओम॥ सात्‍या चेॽया साप थाक्‍खुबाचि घाक्‍ङा आका चेॽया ङ्‌खेप्‍स्‍वाहा॥”

३८ पिलातासङा छिम्‍दु, “सात्‍या चेॽया च्‍हेन इना ओम?” न्‍हाङा उङ् फेरि पाखा लोन्‍दाख्‍याहोङ् याहुदि हाङ्‌गुम्‍बाचि लुचि, “ना याॽमि दान्‍डा पिॽमागा नाबे इहाचा इसिॽहा आप्‍दिक का न्‍दुप्‍सुङान्‍हा॥

३९ “ङ्‌खाॽनिङ्‌गो फोङ्‌होक्‍नाम्‍गा बेला न्‍निङ्‌गा लागि साधाइ एको छेक्‍पा लेम्‍बिॽमाना चालान वान्‍ने॥ ङ्‌खोङ्‌माङ् न्‍निङ्‌दा इ एतिॽवाघा, नापालिक न्‍ना याहुदिचिगा हाङ् लेम्‍बिॽनेनिन?”

४० ङ्‌खाॽनिङ्‌गो ङ्‌खाचि खाॽला कासाङ् ङ्ओक्‍ता, “न्‍ना मेन्‍ना, बाराब्‍बा च्‍हेन लेताब्‍या॥” न्‍ना बाराब्‍बा च्‍हेन नाम्‍चाखुबा खुन्‍चाखुबा साया॥

१९

१ न्‍हाङा येसु खेॽमाहोङ् कोर्रा एम्‍माना हुकुम पिलातासङा काङ्‌बाचि पिचि॥

२ न्‍हाङा काङ्‌बाचिङा तिङ्‌गिभाक्‍का मुकुट् न्‍जोगुहोङ् उटुखुक्‍पे म्‍फोम्‍मेतु न्‍हाङ् हाङ्‌ङा वाॽमाहा लोॽवाहा बाइजानि राङ्‌गा तेक ङ्‌वाॽमेतु॥

३ न्‍हाङा उका उयुम्‍बे न्‍दायाहोङ् “सेमेॽनेन्‍नायो, यहुदिचिगा हाङ्!” लुसाङ् म्‍फेक्‍तु॥

४ पिलातास फेरि पाखा लोन्‍दाहोङ् ङ्‌खाचि लुचि, “सोयानुम, का ना याॽमिबे दान्‍डा पिॽमाहा आप्‍दिक इहाचा न्‍दुप्‍सुङान्‍हा॥ खा चेॽया था तोक्‍तुम्‍गानिभोङ्‌माङ् का न्‍निङ्‌गा ओन्‍दाङ् तायेतुङ्‌ना॥”

५ न्‍हाङ् येसु पाखा लोन्‍दा॥ उङा तिङ्‌गिभाक्‍का मुकुट् फोप्‍सुक्‍सा न्‍हाङ् बाइजानि राङ्‌गा तेक वाक्‍सा॥ पिलातासङा ङ्‌खाचि लुचि, “लु सोयानुम, ना याॽमि!”

६ खाङ्‌खाङ् हाङ्‌खुबाचि नुङ् पालेचिङा येसु न्‍निसुहोङ् सोलोक खाॽला कासाङ् ओक्‍मा न्‍दारोक्‍तु, “न्‍ना कुरुसपे छुएन्‍दु, न्‍ना कुरुसपे छुएन्‍दु!”

पिलातासङा ङ्‌खाचि लुचि, “न्‍निङ्‌दामाङ् खेतुम्‍घोङ् ना छुएन्‍दानुम, इजाङ्‌बाङ्‌निङ् नाबे का इहाचा आप्‍दिक न्‍दोक्‍तुङान्‍हा॥”

७ याहुदिचिङा उङ् पोलोवा म्‍बि, “आनिङ्‌गा ब्‍यावास्‍था लोॽवा ओमभोङ् ना याॽमि सिमाना, इजाङ्‌बाङ्‌निङ् नाङा उङ् आफाइ ‘का निङ्‌वाफुमागा उच्‍या ओमङान’ कायामाना॥”

८ खा चेॽया खेप्‍सुहोङ् झान पिलातास किसिता॥

९ उङ् फेरि हाङ्‌पाङ् होङ्‌बे उयाहोङ् येसु छिम्‍दु, “न्‍दा हेॽनाहाङ् तायागाना?” ङ्‌खाॽनिङ्‌गो येसुङा इहाचा पोलोवा म्‍बिन॥

१० ङ्‌खोङ्‌माङ् पिलातासङा उङ् लु, “इना न्‍दा कानुङ् न्‍जेङ्‌मेकान्‍ना? न्‍दा लेॽमाना, कुरुसपे छुॽनेम्‍माना चोक्‍तोक कानुङ् वेॽहा बाङ्‌ना चेॽया न्‍दा था मान्‍ना?”

११ येसुङा पोलोवा पि, “न्‍दा तोन्‍धाङ्‌माङ् न्‍दोक्‍तुगान्‍निङ्‌बि का छोङ्‌बे न्‍दा इहाचा चोक्‍तोक चोक्‍मा न्‍दोक्‍तुगान्‍बि॥ ङ्‌खोङ्‌माङ् का म्‍मुक्‍पे जिम्‍मा पिखुबा झान प्‍याक पापका दोसिना॥”

१२ खा चेॽया खेप्‍सुहोङ् पिलातासङा येसु लेन्‍नाहाङ्‌मागा चा चोगु, ङ्‌खाॽनिङ्‌गो याहुदिचि खाॽला कासाङ् ङ्ओक्‍ता, “ना याॽमि लेहाक्‍सुगाभोङ् न्‍दा हाङ् काइसारगा उकाम्‍निभाक म्‍मेकान्‍ना॥ इसाङा का हाङ् ओम्‍ङान कामे, न्‍ना च्‍हेन हाङ् काइसारगा बिरोधि ओम॥”

१३ पिलातासङा खा चेॽया खेप्‍सुहोङ् येसु पाखा खेतु, न्‍हाङ् उङ् “लुङ्‌खाक्‍का पाटि” (हिब्‍रु चेॽयाबे गाब्‍बाथा लुमेॽना) बाङ्‌ना निरिक चोक्‍माना युक्‍थाम्‍बे युङा॥

१४ ङ्‌खिङ्‌बेला फोङ्‌होक्‍नाम्‍गा ओन्‍दाङ्‌ना लेन्‍गा लेन्‍लुम लेक्‍सामाना लोप्‍पि, पिलातासङा याहुदिचि लुचि, “सोयानुम, न्‍निङ्‌गा हाङ्!”

१५ ङ्‌खाॽनिङ्‌गो ङ्‌खाचि खाॽला कासाङ् ङ्ओक्‍ता, “खेतु, खेतु, न्‍ना कुरुसपे छुएन्‍दु!”

पिलातासङा ङ्‌खाचि छिम्‍दुचि, “इना न्‍निङ्‌गा हाङ् का कुरुसपे छुएन्‍दुङ्?”

खाङ्‌खाङ् हाङ्‌खुबाचिङा पोलोवा म्‍बि, “काइसारसे आनिङ्‌गा हाङ् ओम, हेकोना इसा चा मान्‍ना॥”

१६ खा चेॽया खेप्‍सुहोङ् पिलातासङा येसु कुरुसपे छुॽनेम्‍मागा ङ्‌खाचिगा मुक्‍पे पिचि॥ न्‍हाङा काङ्‌बाचिङा येसुगा जिम्‍मा लियान्‍जोगु॥

येसु कुरुसपे

(मात्‍ति २७:३२-४४; मार्कुस १५:२१-३२; लुका २३:२६-४३)

१७ येसुङा उका कुरुस आफाइ खुघेतुहोङ् खाप्‍पारे बाङ्‌ना ठोङ्‌बे ख्‍या॥ (ना हिब्‍रु चेॽयाबे गाल्‍गाथा लुमेॽना॥)

१८ न्‍नाबे न्‍दासुहोङ् ङ्‌खाचिङा येसु कुरुसपे न्‍छुएन्‍दु, न्‍हाङ् हेकोहा हिप्‍पाङ् याॽमिचि चा येसुगा छुप्‍ताङ् नुङ् फेक्‍साङ्‌पोटि हेकोहा कुरुसचिबे न्‍छुएन्‍दुचि॥

१९ पिलातासङा एको आप्‍दिक एन्‍दाना छेप्‍फा चा छेप्‍तु, न्‍हाङ् कुरुस छोङ्‌बे थेप्‍मेतुचि॥ न्‍नाबे खाॽला छेप्‍तामासा, “नासारात्‍पेॽना येसु, ना याहुदिचिगा हाङ् ओम॥”

२० न्‍ना आप्‍दिक एन्‍दाना छेप्‍फा प्‍याक याॽमिचिङा पोढा न्‍जोगु, इजाङ्‌बाङ्‌निङ् येसु कुरुसपे न्‍छुएन्‍दुना ठोङ् साहारगा उयुम्‍बे साया॥ न्‍ना हिब्‍रु, ल्‍याटिन नुङ् गिरिक चेॽयाबे छेप्‍तामासा॥

२१ याहुदिचिगा खाङ्‌खाङ् हाङ्‌खुबाचिङा पिलातास न्‍लु, “ना याहुदिचिगा हाङ् ओमभोङ् न्‍छेप्‍तुन, ङ्‌खाॽनिङ्‌गो नाङा ‘का याहुदिचिगा हाङ् ओमङान’ कायामासाना भोङ् छेप्‍तु॥”

२२ पिलातासङा पोलोवा पिचि, “का इहा छेप्‍तुङ्, हाकु छेप्‍तिङ्‌हा॥”

२३ काङ्‌बाचिङा येसु कुरुसपे न्‍छुएन्‍दिहोङ् येसुगा ओतेक ङ्‌खेतु न्‍हाङ् ना भाक न्‍जोगुहोङ् उङ्‌चि-उङ्‌चिबे ङ्‌हाप्‍सु॥ येसुङा ओछोङ्‌बे वाना तेक चा ङ्‌खाचिङा ङ्‌खेतु, ङ्‌खाॽनिङ्‌गो न्‍ना च्‍हेन सिउनि मेॽनिङ्ना तोन्‍धाङ् मो सोम्‍मा एप्‍खुबा फायाना तेक साया॥

२४ ङ्‌खोङ्‌माङ् ङ्‌खाचिङा उङ्‌चि-उङ्‌चि खाॽला ङ्‌गाया, “ना मेन्‍छिम्‍माना, ङ्‌खाॽनिङ्‌गो ना इसागा भाक्‍पे आमेॽना, चिठ्‌ठा एन्‍दुम॥” धार्मासाप्‍लाबे खाॽला छेप्‍ताहा खा चेॽया पुरा लेङ्‌निभोङ्‌माङ् खाॽला लेक्‍सामासा, “ङ्‌खाचिङा आका तेक उङ्‌चि-उङ्‌चिबे ङ्‌हाप्‍सु, न्‍हाङ् ओछोङ्‌बे वाॽमाना तेक च्‍हेन चिठ्‌ठा ङ्‌ङेन्‍दु॥”

२५ येसुगा कुरुसका उयुम्‍बे उका उमा, ओकोङ्‌मा, क्‍लोपासका उहिङ्‌खुमा मारियाम नुङ् मारियाम माग्‍दालिनि ङ्‌येबामासा॥

२६ येसुङा उका उमा नुङ् उङा उलुङ्‌मा तुक्‍तुना उका चेला उयुम्‍बे येबामासाचिहा निसुचिहोङ् उमा खाॽला लु, “आमा सो, ना न्‍ज्‍या ओम॥”

२७ न्‍हाङा न्‍ना उका चेला चा लु, “सो, ङ्‌गा म्‍मा॥” न्‍ना लेन माङ् न्‍ना चेलाङा येसुगा उमा उपाङ्‌बे खेतु॥

येसु स्‍याना

(मात्‍ति २७:४५-५६; मार्कुस १५:३३-४१; लुका २३:४४-४९)

२८ हाकु येसुङा घाक काम मेन्‍दाहा था तोक्‍तुहोङ् धार्मासाप्‍लाबे छेप्‍ताहा पुरा लेङ्‌निभोङ् खाॽला काया, “का वेॽमा स्‍याङ्‌ना॥”

२९ न्‍नाबे सुहा सिम्‍लेॽमाङ्‌गा माधङाa इप्‍तुना एको भाडा वाया॥ काङ्‌बाचिङा ङ्‌खा उवाबे एको झुम्‍रो न्‍लुप्‍सुहोङ् हिसापका एको ह्‌वाकपे ङ्‌हेतुहोङ् येसुगा उयाबे ङ्‌येन्‍दुबि॥

३० येसुङा ङ्‌खा सुहा उवा उङुहोङ् खाॽला काया, “हाकु मेन्‍दाहा!” न्‍हाङा उकुरिक उगाहोङ् ओसोक्‍मा लेहाक्‍सु॥

येसु छोम्‍लाम्‍फिङा ङ्‌होतुना

३१ न्‍ना लेन च्‍हेन फोङ्‌होक्‍नाम्‍गा ओन्‍दाङ्‌ना लेन साया॥ ङ्‌खिङ्‌बेला फोङ्‌होक्‍नाम्‍गा बेलासायानाङा न्‍ना आराम चोक्‍माना लेन च्‍हेन मुख्‍या पावित्‍तारा लेन साया॥ ङ्‌खोङ्‌माङ् याहुदि खाङ्‌खाङ्‌बाचिङा “आराम चोक्‍माना लेन लास कुरुसपे युङ्‌नुङ्‌मा न्‍लेमेनिन्‍हा” भोङ् साल्‍लाहा न्‍जोगा॥ न्‍हाङ् ङ्‌खाचि पिलातासकाबे ङ्‌ख्‍याहोङ् कुरुसपेॽहाचि हानि न्‍सिनिभोङ् उङ्‌चिलाङ् एङ्‌बिसाङ् कुरुसपाहाङ् लोॽनिमाहाचि लुसाङ् उङ्‌चि मुक म्‍फाक्‍तुचि॥

३२ न्‍हाङा काङ्‌बाचि न्‍दायाहोङ् येसुनुङ् कुरुसपे न्‍छुयाहा हिप्‍पाङ्‌गा लाङ् ङ्‌ङेक्‍तुबिचि॥

३३ ङ्‌खाॽनिङ्‌गो ङ्‌खाचि येसु वायानाबे न्‍दायानिङ् येसु स्‍याबेमासा, न्‍हाङ् उका उलाङ् ङ्‌ङेक्‍तुबिनिन॥

३४ ङ्‌खाॽनिङ्‌गो काङ्‌बाचि माध्‍येबे एकोङा येसुगा उसाप्‍लेक्‍पे होतु, न्‍हाङ् सोलोक हेलि नुङ् माङ्‌च्‍वा लोन्‍दा॥

३५ (न्‍निङ्‌दा चा बिस्‍वास चोक्‍मा यासुम्‍गानिभोङ् खा घाक चेॽया उमिक्‍ङा निखुबाङा इमिन निसु ङ्‌खाॽला कायामा, न्‍हाङ् उका गाबाहि सात्‍याहा॥)

३६ धार्मासाप्‍लाबे, “उका एको चा ओसेङ्‌खोक ङ्‌ङेङ्‌मेन्‍ना” भोङ् छेप्‍ताहा चेॽया पुरा लेङ्‌निभोङ् खाॽला लेक्‍साहा ओम॥

३७ न्‍हाङ् हेकोना ठोङ्‌बे चा खाॽला छेप्‍तामा, “इसाङा उङ् ङ्‌होतुक्‍सु, ङ्‌खाचिङा उङ् न्‍स्‍वाना॥”

येसु सियापाङ्‌बे

(मात्‍ति २७:५७-६१; मार्कुस १५:४२-४७; लुका २३:५०-५६)

३८ न्‍नाबे आरामाथिया साहारभाङ् तायाना योसेफ बाङ्‌ना एको याॽमि चा येसुगा चेला साया॥ उङा याहुदि खाङ्‌खाङ्‌बाचिभाङ् किसिॽमाङा इसाङा चा था मेन्‍दोक्‍ले येसुबे बिस्‍वास चोगुक्‍सा॥ योसेफङा येसुगा लास खेॽमा तोक्‍तुङ्‌निभोङ् पिलातास नाक्‍तु॥ न्‍हाङ् पिलातासङा खेॽमाना आग्‍गे पि, न्‍हाङा योसेफ ख्‍याहोङ् येसुगा लास लोन्‍धेतु॥

३९ न्‍हाङा येसु सेॽनि तुप्‍से खेखुबा निकोदेमासङा चा मुर्रा नुङ् एलावाभाङ् चोगाहा सुम्‍सुम किलो हिङ् खुम्‍दुनुङ् नाम्‍खुबा आत्‍तार ताहोङ् न्‍नाबे ताया॥

४० खाॽला उङ्‌चिङा येसुगा लास याहुदिचि हुम्‍माना रिति लोॽवा खुम्‍दुनुङ् नाम्‍खुबा आत्‍तार नेक्‍ताचुहोङ् सुतिगा तेक्‍ङा किताचु॥

४१ येसु कुरुसपे छुयाना ठोङ्‌गा उयुम्‍बे एको फुङ्‌साहाम वाया॥ न्‍ना फुङ्‌साहाम्‍बे हेॽनिङ्‌चा लास ङ्‌युक्‍सान्‍ना एको ओछोङा सियापाङ् वाया॥

४२ न्‍ना लेन आराम चोक्‍माना लेन सुरु लेङ्‌मा हाक्‍निङ् ओन्‍दाङ् त्‍यारि लेङ्‌माना लेन सायानाङा उङ्‌चिङा येसुगा लास न्‍ना उयुम्‍बेॽना सियापाङ्‌बे युक्‍साचु॥

a 

१९:२९ खाॽलाहा माध सोस्‍तो साया॥ न्‍हाङ् खाॽलाहा माध तुखिसुम्‍बा, माङ्‌चुमाङ्‌हा याॽमिचि, काङ्‌बाचिङा ङ्‌ङुङु॥

खालि सियापाङ्

(मात्‍ति २८:१-८; मार्कुस १६:१-८; लुका २४:१-१२)

२०

१ नाम्‍लेन भेनिक कुचिक्‍कुचिक्‍पे मारियाम माग्‍दालिनि येसुगा लास युक्‍साना सियापाङ्‌बे ख्‍या॥ उङा न्‍नाबे सियापाङ् एप्‍ताना लुङ्‌खाक योरोक लाइयामासाना निसु॥

२ न्‍ना निसुहोङ् सिमोन पात्‍तुरुस नुङ् येसुङा उलुङ्‌मा तुक्‍तुना चेलागाबे लुक्‍साङ् ख्‍या न्‍हाङ् खाॽला लुचि, “ङ्‌खाचिङा हाङ्‌बा सियापाङ्‌भाङ् न्‍लोन्‍धेतुक्‍सुना, न्‍हाङ् ङ्‌खेतुहोङ् हेॽने ङ्‌युक्‍सु, न्‍ना कानिङ् था मान्‍ना!”

३ न्‍हाङा पात्‍तुरुस नुङ् हेकोना चेला लोन्‍दाचिहोङ् सियापाङ् पोटि ख्‍याचि॥

४ ङ्‌खाचि सोरि-सोरि लुक्‍ताचि, ङ्‌खाॽनिङ्‌गो हेकोना चेलाङा पात्‍तुरुस ओन्‍दुचोओहोङ् ओन्‍दाङ् येसुगा सियापाङ्‌बे तासु॥

५ उङा उकुरिक उगाहोङ् सियापाङ्‌बे सोनिङ् येसुगा लास किताना तेक से न्‍नाबे निसु, ङ्‌खाॽनिङ्‌गो उङ् सियापाङ्‌बे ङ्‌ङुयान॥

६ सिमोन पात्‍तुरुस उका हेक्‍साङ्-हेक्‍साङ् तायाब्‍या, न्‍हाङ् सियापाङ्‌होङ्‌बे उया॥ उङा चा लास किताना सुतिगा तेक से न्‍नाबे निसु॥

७ येसुगा उटुखुरुक थुन्‍दाना रुमोल च्‍हेन सुतिगा तेक्‍नुङ् म्‍मायान, ङ्‌खाॽनिङ्‌गो मियोरोक न्‍नासे पेक्‍तामासा॥

८ न्‍हाङा ओन्‍दाङ् सियापाङ् तान्‍दिखुबा येसुगा चेला चा सियापाङ्‌बे उया, न्‍हाङ् उङा खा घाक चेॽया निसुहोङ् येसु हिङ्‌गिलिक लेक्‍सामानाभोङ् बिस्‍वास चोगु॥

९ इजाङ्‌बाङ्‌निङ् ङ्‌खाचिङा “उङ् स्‍यानाभाङ् हिङ्‌गिलिक लेङ्‌मेॽना” भोङ् धार्मासाप्‍लाबे छेप्‍ताहा चेॽया हाकु सोम्‍मा ङ्‌ङासुक्‍सानिन॥

१० न्‍हाङा ङ्‌खा चेलाचि लासाचि॥

मारियामङा येसु निसुना

(मात्‍ति २८:९-१०; मार्कुस १६:९-११)

११ ङ्‌खाॽनिङ्‌गो मारियाम हाप्‍साङ् पाखा येबामासा॥ न्‍हाङा हाप्‍साङ् उकुरिक उगाहोङ् सियापाङ्‌होङ्‌बे सोनिङ्

१२ फुहा तेक वायाचुहा हिप्‍पाङ् वालोक्‍दुत्‍चि निसुचि॥ ङ्‌खाचि एको येसुगा उटुखुरुक युक्‍साना पोटि, न्‍हाङ् हेकोना च्‍हेन येसुगा उलाङ् युक्‍साना पोटि युङामासाचि॥

१३ ङ्‌खाचिङा उङ् छिम्‍दाचु, “ओ आना, न्‍दा इजाङ् हाम्‍मेकाना?”

मारियामङा पोलोवा पिचि, “ङ्‌खाचिङा आका हाङ्‌बा ङ्‌खेतुक्‍सुना, न्‍हाङ् हेॽने ङ्‌युक्‍सुक्‍सुना, का था मान्‍ना॥”

१४ खिङ् लुइचिहोङ् खिरिक हिक्‍सानिङ् उङा येसु येबामासाना निसु, ङ्‌खाॽनिङ्‌गो येसुमाङ् ओमभोङ् चिनान्‍जोगुन॥

१५ येसुङा मारियाम लु, “ओ मामु, न्‍दा इजाङ् हाम्‍मेकाना? न्‍दा इसा योक्‍मासिमेकाना?”

मारियामङा उङ् फुङ्‌हाम्‍बे काम चोक्‍खुबा लोप्‍पि मितुहोङ् लु, “हाङ्‌बा, उका लास न्‍दा खेतुक्‍सुगानाभोङ्, हेॽने युक्‍सुक्‍सुगाना का लुयाङ्, न्‍हाङ् का उङ् खेत्‍वाङ्‌ना॥”

१६ येसुङा उङ् लु, “मारियाम!”

येसुगा ओसेम्‍ला खेप्‍सुहोङ् मारियाम येसुपोटि हिक्‍सा, न्‍हाङा हिब्‍रु चेॽयाभाङ् खाॽला लु, “राब्‍बोनि!” (न्‍नागा तुम्‍बिला “चिन्‍खुबा” ओम॥)

१७ येसुङा मारियाम लु, “का न्‍दोक्‍तिॽयाङान, इजाङ्‌बाङ्‌निङ् का खिङ् सोम्‍मा आप्‍पागाबे ङ्‌ख्‍यामाङान्‍ना॥ ङ्‌खाॽनिङ्‌गो आनुन्‍छाचिगाबे ख्‍याघोङ्, ‘का आका आप्‍पा नुङ् न्‍निङ्‌गा पा, न्‍हाङ् आका निङ्‌वाफुमा नुङ् न्‍निङ्‌गा निङ्‌वाफुमागाबे खेॽमासिमेङ्‌ना’ लुताब्‍याङ्॥”

१८ न्‍हाङा मारियाम माग्‍दालिनि चेलाचि ङ्‌वायाना ठोङ्‌बे ख्‍याहोङ् लुचि, “का हाङ्‌बा निसुङ्‌ना॥” न्‍हाङ् उङा लुहा घाक चेॽया ङ्‌खाचि खेम्‍मेतुचि॥

चेलाचिगा उलुम्‍बे येसु

(मात्‍ति २८:१६-२०; मार्कुस १६:१४-१८; लुका २४:३६-४९)

१९ न्‍ना नाम्‍लेनगा नाॽमासेक, चेलाचि याहुदिचिभाङ् किसिॽमाङा वालाम्‍बुङ् न्‍छेक्‍तुचिहोङ् ङ्‌युङामासा॥ ङ्‌खिङ्‌बेलाक्‍माङ् थाप्‍थुम्‍बे येसु तायाहोङ् ङ्‌खाचिगा उलुम्‍बे येबा, न्‍हाङ् ङ्‌खाचि लुचि, “न्‍निङ्‌दा हाङ्‌हाङ् लेक्‍सिगानि!”

२० खिङ् लुचिहोङ् उका उमुक नुङ् उङ् छोम्‍लाम्‍फिङा ङ्‌होतुना ठोङ् सोॽमेतुचि॥ हाङ्‌बा न्‍निसुहोङ् चेलाचि इब्‍बे-इब्‍बे न्‍जोन्‍दास्‍या॥

२१ न्‍हाङा फेरि चा येसुङा लुचि, “न्‍निङ्‌दा हाङ्‌हाङ् लेक्‍सिगानि! आप्‍पाङा का इमिन पाक्‍साङ्, का चा न्‍निङ्‌दा ङ्‌खाॽलामाङ् पाङ्‌मासिमेॽनेनिन्‍हा॥”

२२ न्‍हाङा उङा ङ्‌खाचि छोङ्‌बे ओसोक्‍माङा मुसाङ् लुचि, “पाबित्‍तारा आत्‍मा ताप्‍तानुम॥

२३ न्‍निङ्‌दा इसा पाप छेमा पिवाम्‍चिम्‍गा, ङ्‌खाचिगा पाप छेमा लेङ्‌मे, ङ्‌खाॽनिङ्‌गो इसा पाप छेमा म्‍बिवाम्‍चिम्‍गान, ङ्‌खाचिगा पाप छेमा न्‍लेङ्‌मेन्‍हा॥”

साङ्‌का चोक्‍खुबा थोमा

२४ चेलाचि ङ्‌वायानाबे येसु तायानिङ् एहि चेलाचि माध्‍येबे दिदुमास बाङ्‌ना थोमाa च्‍हेन न्‍नाबे म्‍मायान॥

२५ ङ्‌खोङ्‌माङ् चेलाचिङा न्‍लु, “कानिङ् हाङ्‌बा निसुम्‍ङाना!”

ङ्‌खाॽनिङ्‌गो उङा लुचि, “उका उमुक्‍पे न्‍थेप्‍ताहा काटिगा ओयोक मेनिले, काटिगा ओयोक्‍पे आमुक्‍खेॽवा मेएन्‍ले न्‍हाङ् उङ् छोम्‍लाम्‍फिङा ङ्‌होतुनाबे आमुक मेएन्‍ले सोम्‍मा का बिस्‍वास न्‍जोग्‍वाङान्‍हा॥”

२६ ए हाप्‍ता हेक्‍साङ् फेरि चेलाचि वालाम्‍बुङ् न्‍छेक्‍तुहोङ् पाङ्‌बे ङ्‌युङामासा॥ थोमा चा न्‍नाबे वाया॥ ङ्‌खिङ्‌बेला वालाम्‍बुङ् मेहोले येसु थाप्‍थुम्‍बे ङ्‌खाचिगा उयुम्‍बे तायाहोङ् लुचि, “न्‍निङ्‌दा हाङ्‌हाङ् लेक्‍सिगानि!”

२७ न्‍हाङा उङा थोमा लु, “म्‍मुक्‍खेॽवा नाबे एन्‍दु, न्‍हाङ् आका आमुक्‍चि सोचि॥ का छोम्‍लाम्‍फिङा होताहा ठोङ्‌बे म्‍मुक्‍ङा सोप्‍सु॥ का साङ्‌का न्‍जोगाङान, ङ्‌खाॽनिङ्‌गो बिस्‍वास चोगाङ्॥”

२८ थोमाङा लु, “आका हाङ्‌बा, नुङ् आका निङ्‌वाफुमा!”

२९ येसुङा थोमा लु, “न्‍दा गो का निसाङ्‌गाहोङ् बिस्‍वास चोगाङ्‌गा, ङ्‌खाॽनिङ्‌गो का मेनिले बिस्‍वास चोक्‍खुबाचि च्‍हेन प्‍याक आसिक तोक्‍खुबा ओम्‍चि॥”

ना छेप्‍ताप्‍का उदेस्‍या

३० येसुङा प्‍याक आचाम्‍माहा काम चेलाचिगा उयुम्‍बे चोगु, ङ्‌खा घाक चेॽया नाबे न्‍छेप्‍तामान्‍हा॥

३१ ङ्‌खाॽनिङ्‌गो येसु च्‍हेन मुक्‍ति पिखुबा खिरिस्‍ट नुङ् उङ्‌माङ् निङ्‌वाफुमागा उच्‍या ओमभोङ् बिस्‍वास चोगानुम, न्‍हाङ् उका उनिङ्‌बे मेन्‍सिमाना हिङ्‌लुङ् तोक्‍तानुम्‍भोङ् छेप्‍तामा॥

a 

२०:२४ न्‍ना दिदुमास चा न्‍लु॥

येसु ला जाना चेलाचिगाबे ओताना

२१

१ न्‍हाङा तिबेरियास तालगाa उलाप्‍पे येसु फेरि चेलाचिगा युम्‍बे खाॽला ओता॥

२ न्‍नाबे सिमोन पात्‍तुरुस, दिदुमासb बाङ्‌ना थोमा, गालिलगा काना साहारबेॽना नाथानेल, जाब्‍दियागा हिप्‍पाङ् उच्‍याचि न्‍हाङ् येसुगा हेकोहा हिप्‍पाङ् चेलाचि न्‍छुप्‍सामासा॥

३ सिमोन पात्‍तुरुसङा लुचि, “का गो नासा लाप्‍से खेक्‍साङ्‌ना॥”

ङ्‌खाचिङा न्‍लु, “कानिङ् चा न्‍दानुङ् लोक्‍सिॽवाङ्‌हा॥” न्‍हाङ् ङ्‌खाचि डुङ्‌गाबे न्‍थाङाख्‍या, ङ्‌खाॽनिङ्‌गो ङ्‌खाचिङा सेॽनाम्‍फोक्‍ङा एको नासा चा लाप्‍मा ङ्‌यासुनिन॥

४ भेनिक ओम लेक्‍सेहेक्‍सासानिङ् येसु तालगा उलाप्‍पे येबामासा॥ ङ्‌खाॽनिङ्‌गो चेलाचिङा उङ् येसुमाङ् ओमभोङ् चिनान्‍दोक्‍तुनिन॥

५ येसुङा ङ्‌खाचि लुचि, “हाओ काम्‍निभाकचि, न्‍निङ्‌दानुङ् मिॽयाङ् नासा ङ्‌वेॽहा?”

उङ्‌चिङा पोलोवा म्‍बि, “मानिन्‍हा॥”

६ उङा ङ्‌खाचि लुचि, “जाल डुङ्‌गागा छुम्‍ताङ् पोटि लेप्‍तानुम, न्‍हाङ् नासा आमेत्‍वाम्‍चिम्‍घा॥” ङ्‌खाचिङा येसुङा लुचिना ठोङ्‌बे जाल न्‍लेप्‍तु, न्‍हाङ् खिङ् प्‍याक नासा ङ्‌ङाया, ङ्‌खाचिङा जाल उम्‍मायि ङ्‌यासुनिन॥

७ येसुङा उलुङ्‌मा तुक्‍तुना चेलाङा पात्‍तुरुस खाॽला लु, “उङ् गो हाङ्‌बा ओम!” खा चेॽया खेप्‍सुहोङ् सोलोक पात्‍तुरुसङा ओन्‍दाङ् फुक्‍साहाक्‍सुना ओतेक उकाम्‍बोरबे कितुहोङ् माङ्‌च्‍वाबे पुक्‍ताख्‍या॥

८ हेकोहा चेलाचि च्‍हेन डुङ्‌गाबे ङ्‌युङाहोङ् जाल उन्‍साङ् उलाप्‍पे न्‍दाया, इजाङ्‌बाङ्‌निङ् ङ्‌खाचि उलाप्‍पाहाङ् प्‍याक माङ्‌दु मेन्‍ना ङ्‌खाॽनिङ्‌गो ए होम्‍बोक मिटार हिङ्‌से माङ्‌दु ङ्‌वाया॥

९ ङ्‌खाचि उलाप्‍पे न्‍दायानिङ् मिगा भुफ्‌रोबे नासा नुङ् चालेप्‍पा न्‍निसु॥

१० येसुङा ङ्‌खाचि लुचि, “लोप्‍लोप लाबुम्‍चिम्‍घा मिॽयाङ् नासाचि आप्‍तानुम्‍चिम॥”

११ न्‍हाङा सिमोन पात्‍तुरुस डुङ्‌गाबे थाङाहोङ् ए होम्‍बोक फासुम माम्‍माहा नासाचिङा इप्‍तुना जाल पाखाबे उन्‍दाप्‍तु॥ खिङ्‌हा नासा ङ्‌ङायामासाहोङ्‌चा न्‍ना जाल न्‍नागाख्‍यान॥

१२ येसुङा ङ्‌खाचि लुचि, “आबानिघोङ् चायानुम॥” चेलाचि माध्‍येबे इसाङा चा “न्‍दा इसागान?” भोङ् छिम्‍माना आट चोक्‍मा ङ्‌यासानिन, इजाङ्‌बाङ्‌निङ् उङ् हाङ्‌बा ओम बाङ्‌ना चेॽया ङ्‌खाचिङा था वाया॥

१३ न्‍हाङ् येसुङा चालेप्‍पा कोबुहोङ् ङ्‌खाचि पिचि, ङ्‌खाॽलामाङ् नासा चा पिचि॥

१४ येसु स्‍यानाभाङ् हिङ्‌गिलिक लेक्‍साहोङ् उका चेलाचिगाबे ओताना ना च्‍हेन सुम्‍ना खेप साया॥

येसु नुङ् पात्‍तुरुस

१५ ङ्‌खाचिङा न्‍जोइहोङ् येसुङा सिमोन पात्‍तुरुस लु, “युहान्‍नागा उच्‍या सिमोन, इना न्‍दा खाचिङा हाक्‍निङ् प्‍याक न्‍लुङ्‌मा तुङ्‌मेङ्‌गाना?”

पात्‍तुरुसङा पोलोवा पि, “ओम हाङ्‌बा, न्‍दा था वान्‍ने, का प्‍याक आलुङ्‌मा तुङ्‌मेॽनेन्‍ना॥”

येसुङा लु, “आका सामुङ्‌चि उचुन कोप्‍तुचि॥”

१६ येसुङा फेरि हिम्‍ना खेप लु, “ओ युहान्‍नागा उच्‍या सिमोन, इना न्‍दा का न्‍लुङ्‌मा तुङ्‌मेङ्‌गाना?”

उङा लु, “ओम हाङ्‌बा, न्‍दा था वान्‍ने, का न्‍दा आलुङ्‌मा तुङ्‌मेॽनेन्‍ना॥”

न्‍हाङ् येसुङा लु, “आका सामुङ्‌चि उचुन सोचि॥”

१७ न्‍हाङा येसुङा सुम्‍ना खेप पात्‍तुरुस छिम्‍दु, “युहान्‍नागा उच्‍या सिमोन, इना न्‍दा का न्‍लुङ्‌मा तुङ्‌मेङ्‌गाना?”

येसुङा उङ् सुम्‍मा “इना का न्‍दा न्‍लुङ्‌मा तुङ्‌मेङ्‌गाना?” लुसाङ् छिम्‍दुनाङा पात्‍तुरुसका उनिङ्‌वा तुगा॥ उङा लु, “हाङ्‌बा, न्‍दा घाक चेॽया था वान्‍ने, का आलुङ्‌मा तुङ्‌मेॽनेन्‍ना॥”

येसुङा उङ् लु, “आका सामुङ्‌चि उचुन कोप्‍तुचि॥

१८ का न्‍दा लुमेॽनेन, न्‍दा वेन्‍चा सायागानिङ् म्‍फोखिमा आफाइ छिक्‍सुगा, न्‍हाङ् हेॽने खेॽमा मितागा न्‍नाबे ख्‍यागा॥ ङ्‌खाॽनिङ्‌गो न्‍दा पाघ्याम लेङ्‌मेकाहोङ् म्‍मुक सोस्‍वाचिगा, न्‍हाङ् याॽमिचिङा म्‍फोखिमा न्‍थुम्‍बिमेका, न्‍हाङ् न्‍दा खेॽमा म्‍मितागान्‍ना ठोङ्‌बे ङ्‌खेमेका॥”

१९ (पात्‍तुरुसङा निङ्‌वाफुमागा माहिमा चोक्‍मागा इमिन सिमापोराचोङ्‌मेहाभोङ् येसुङा खा चेॽया पात्‍तुरुस लुक्‍सा॥) न्‍हाङा येसुङा पात्‍तुरुस लु, “न्‍दा आका हेक्‍साङ् लाचोगा॥”

येसुङा उलुङ्‌मा तुक्‍तुना चेला

२० पात्‍तुरुसङा हिक्‍साहोङ् सोनिङ् येसुङा उलुङ्‌मा तुक्‍तुना चेला हेक्‍साङ्-हेक्‍साङ् तायेतासा॥ न्‍नाङामाङ् नाॽमासेक्‍का होक्‍तागा बेला येसुगा उछात्‍तिबे केङ्‌गेङ् पोराहोङ्, “हाङ्‌बा, न्‍दा लाप्‍मेखुबा इसा ओम?” लुसाङ् छिम्‍दुक्‍सा॥

२१ न्‍ना निसुहोङ् पात्‍तुरुसङा येसु छिम्‍दु, “हाङ्‌बा नागा उतुम्‍बे च्‍हेन इलेङ्‌मेहा?”

२२ येसुङा पात्‍तुरुस लु, “का मेन्‍दाले सोम्‍मा ना हिङ्‌नुङ्‌नि बाङ्‌ना आनिङ्‌वा चोगुङ्‌भोङ्‌चा न्‍दा च्‍हेन नागा उतुम्‍बे इगा चासो? न्‍दा च्‍हेन आका हेक्‍साङ् लाचोगा॥”

२३ ङ्‌खोङ्‌माङ् न्‍ना चेला न्‍सिमेन्‍ना बाङ्‌ना चेॽया ङ्‌खाचिबे हिसा॥ येसुङा न्‍ना याॽमि न्‍सिमेन्‍ना न्‍लुक्‍सान, ङ्‌खाॽनिङ्‌गो “का मेन्‍दाले सोम्‍मा ना हिङ्‌नुङ्‌नि बाङ्‌ना आनिङ्‌वा चोगुङ्‌भोङ्‌चा न्‍दा च्‍हेन नागा उतुम्‍बे इगा चासो” भोङ् लुक्‍सा॥

२४ न्‍ना चेलाङामाङ् खा घाक निसुहोङ् नाबे गाबाहि पियामा, उङामाङ् खा चेॽया छेप्‍तुक्‍सु न्‍हाङ् उका गाबाहि जेप्‍पाहा भोङ् कानिङ् आस्‍वाम॥

मेन्‍दाहा

२५ येसुङा हेकोहाचा प्‍याक काम चोगुक्‍सु॥ का खाॽला एमेङ् ङ्‌खा घाक्‍का उतुम्‍बे छेप्‍तानिङ्‌बि, उका उतुम्‍बे न्‍छेप्‍ताहा छेप्‍ताप्‍चि कायुङ्‌लेन्‍बे ङ्‌होन्‍दुन्‍चिन्‍बि॥

a 

२१:१ नागा हेकोना उनिङ् गालिल्‍गा सामुन्‍दारा चा ओम॥

b 

२१:२ नागा तुम्‍बिला ओम “जोम्‍ले”

सेगुम्‍पाकचिगा काम

छेप्‍ताप चिनातोक

सेगुम्‍पाकचिगा छेप्‍ताप खिरिस्‍ट येसुगा चेला लुकाङा छेप्‍तुना ओम॥ ना छेप्‍ताप “लुकाङा छेप्‍तुना नुसाला” गा हेकोना भाक ओम॥ ना छेप्‍ताप इस्‍बित साम्‍बात ६० नुङ् ७० गा उलुम्‍बे छेप्‍ताना ओमभोङ् प्‍याक्‍का आनुमान वान्‍ने॥ “सेगुम्‍पाकचिगा काम” छेप्‍ताप छेप्‍मागा उतुम च्‍हेन येसुगा ओन्‍दाङ्‌हा चेलाचिङा इमिन पाबित्‍तारा आत्‍मा न्‍दोक्‍तुना? पाबित्‍तारा आत्‍माङा इमिन तिक्‍तुचिहा? न्‍हाङ् उङ्‌चिङा यारुसालेम नुङ् घाक याहुदियागा लिङ्‌खामचिबे न्‍हाङ् ताम्‍दाङ्फुमागा योना उलाप सोम्‍मा इमिन नुसाला न्‍दामेतुहा? ङ्‌खा चेॽया योक्‍मेमा ओम॥ ना छेप्‍ताप्‍पे लुकाङा किरिस्‍चियान बिस्‍वास याहुदि जातिचिभाङ् सुरु लेक्‍साहोङ् इमिन ताम्‍दाङ्‌फुमाभोरि हिसाङ् ख्‍याहा? खा चेॽयागा उतुम्‍बे छेप्‍तुक्‍सुहा॥

ना छेप्‍ताप सुम्‍चि भाक्‍पे फोङ्‌मा यामेॽना–

१) येसु वालोकपे खेब्‍याहोङ् यारुसालेम्‍बे सुरु लेक्‍साना किरिस्‍चियान बिस्‍वास॥

२) प्‍यालेस्‍टाइन बेॽहा हेकोहा खाम्‍युक्‍चिबे नुसाला तासुहा॥

३) भुमाध्‍ये सामुन्‍दारागा यो-खेहा खाम्‍युक्‍चिबे नुङ् रोम सोम्‍मा नुसाला तासुहा॥

ना छेप्‍ताप्‍पेॽहा घाकहाक्‍निङ् मुख्‍या चेॽया च्‍हेन पाबित्‍तारा आत्‍मागा काम ओम॥ पाबित्‍तारा आत्‍मा पेन्‍तिकोसका लेन माडा साक्‍तिनुङ् यारुसालेम्‍बेॽहा बिस्‍वासिचि छोङ्‌बे उक्‍सा॥ न्‍हाङा बिस्‍वासिचि उङा साक्‍ति पिचि, साहासि चोगुचि न्‍हाङ् निङ्‌वाफुमागा काम चोक्‍मागा आगुवाइ चोगुचि॥ खा चेॽयागा उतुम्‍बे चा ना छेप्‍ताप्‍पे छेप्‍तामा॥

ना छेप्‍ताप्‍पे छोक्‍ताहा चेॽया

गाबाहि पिॽमागा लागि त्‍यारि– १:१-२६

येसुङा आखेरिबे पिचिहा आग्‍गे नुङ् बाचा– १:१-१४

याहुदागा साटोबे सेगुम्‍पाक न्‍सेगुना– १:१५-२६

यारुसालेम्‍बे गाबाहि– २:१-८:३

याहुदिया नुङ् सामारियाबे गाबाहि– ८:४-१२:२५

कायुङ्‌लेन घाकपे गाबाहि– १३:१-२८:३१

पावाल इम्‍ना खेप पार्चारबे ख्‍याना– १३:१-१४:२८

यारुसालेम्‍बे न्‍छुप्‍साहा– १५:१-३५

पावाल हिम्‍ना खेप पार्चारबे ख्‍याना– १५:३६-१८:२२

पावाल सुम्‍ना खेप पार्चारबे ख्‍याना– १८:२३-२१:१६

यारुसालेम, काइसारिया नुङ् रोमबे पावाल छेक्‍पाङ्‌बे आयाना २१:१७-२८:३१

सेगुम्‍पाकचिगा काम

निङ्‌वाफुमाङा बाचा चोगुना पाबित्‍तारा आत्‍मा

१

१ सेवायो खाङ्‌खाङ्‌बा थियोफिलास, आका ओन्‍दाङ्‌ना छेप्‍ताप्‍पेa येसुङा काम तारोक्‍तुहोङ् वालोक मेङ्‌खेॽले सोम्‍मा उङा चोगुहा काम नुङ् चिन्‍दुचिहा चेॽयागा उतुम्‍बे छेम्‍नुङ्‌नेन॥

२ येसु वालोक मेङ्‌खेॽले सोम्‍मा, उङा सेगुचिहा सेगुम्‍पाकचि उङ् खेन्‍दिमेहोङ् इ चोक्‍माहाभोङ् पाबित्‍तारा आत्‍मागा साक्‍तिभाङ् घाक चेॽया योक्‍मेतुक्‍साचि॥

३ येसुङा तुखि आङ्‌दुहोङ् स्‍या, न्‍हाङा स्‍यानाभाङ् हिङ्‌गिलिक लेक्‍सा॥ उङ् स्‍यानाभाङ् हिङ्‌गिलिक लेक्‍साना सोॽमेमागा नाखेङ् लेन सोम्‍मा चेलाचिगाबे दाफे-दाफे ओता, न्‍हाङा निङ्‌वाफुमागा राज्‍यागा उतुम्‍बे खेम्‍मेतुचि॥

४ इमा येसु ङ्‌खाचिनुङ् चासाङ् युङामासानिङ् उङा ङ्‌खाचि खाॽला लुचि, “न्‍निङ्‌दा यारुसालेम नाओम्‍घोङ् हेॽनेचा ङ्‌ख्‍यानिन, ङ्‌खाॽनिङ्‌गो वालोकपेॽना आप्‍पाङा पाबित्‍तारा आत्‍मा पिम्‍मेॽनेनिन्‍हाभोङ् पिइघा बाचा न्‍निङ्‌दा कुसानुम॥ खा चेॽयागो ओन्‍दाङ्‌माङ् न्‍निङ्‌दा काभाङ् खेप्‍सिक्‍सुम्‍गा॥

५ इजाङ्‌बाङ्‌निङ् युहान्‍नाङा गो न्‍निङ्‌दा माङ्‌च्वाङा बाप्‍तिस्‍मा पिइगा, ङ्‌खाॽनिङ्‌गो एहिलेन हेक्‍साङ् पाबित्‍तारा आत्‍माङा न्‍निङ्‌दा बाप्‍तिस्‍मा लेक्‍सिॽवाघा॥”

येसु वालोकपे ख्‍याना

(मार्कुस १६:१९-२०; लुका २४:५०-५३)

६ इलेन सेगुम्‍पाकचि न्‍छुप्‍साहोङ् येसु खाॽला न्‍छिम्‍दु, “हाङ्‌बा, खिङ्‌बेलाक माङ् एङ्‌गा इजिरेल खाम्‍युक फोक्‍स्‍वागानायि?”

७ येसुङा ङ्‌खाचि लुचि, “हेॽनिङ् खा चेॽया लेङ्‌मेहा बाङ्‌ना निमाना, आमाना न्‍निङ्‌गा काम मेन्‍ना॥ खा चेॽयागा उतुम्‍बेको वालोकपेॽना निङ्‌वाफुमा आप्‍पाङा से निर्नाया चोक्‍मा यास्‍वाहा॥

८ ङ्‌खाॽनिङ्‌गो पाबित्‍तारा आत्‍मा न्‍निङ्‌दाबे तामेहोङ् साक्‍ति तोक्‍त्‍वाम्‍गा, न्‍हाङा न्‍निङ्‌दा यारुसालेम्‍बे, घाक याहुदिया लिङ्‌खाम्‍बे, सामारिया लिङ्‌खाम्‍बे, न्‍हाङा ताम्‍दाङ्फुमागा योना उलाप सोम्‍मा आका साचि लेक्‍सिॽवाघा॥”

९ येसुङा खिङ् लुइचिहोङ् उङ् न्‍सोहेक्‍सुनुङ् तो-तो वालोकपोटि चान्‍दाख्‍या न्‍हाङा खिम्‍फुरुम्‍माङा एप्‍तेहेतु॥

१० ङ्‌खाचिङा येसु ताङ्‌खेङ्‌पोटि चान्‍दाख्‍याना चि न्‍सोनेसुक्‍सानिङ् न्‍नाबे थाप्‍थुम्‍बे हिप्‍पाङ् फुहा तेक वाखुबा वालोक्‍दुत्‍चि चेङ् येबारायाचि॥

११ न्‍हाङा ङ्‌खाचिङा लुयाचुचि, “हाओ गालिल लिङ्‌खाम्‍बेॽहा याॽमिचि, इजाङ् ताङ्‌खेङ्‌पोटि सोसाङ् येबिनेसिॽवाघा? लोप येसु इमिन वालोकपे तो चान्‍दाख्‍याना निसुम्‍गा, ङ्‌खाॽलामाङ् उङ् इलेन तामेॽना॥”

याहुदागा साटो मात्‍तियास न्‍सेगुना

(मात्‍ति २७:३-१०)

१२ न्‍हाङा सेगुम्‍पाकचि जाइतुन बाङ्‌ना कोङ्‌गुभाङ् यारुसालेम्‍बे न्‍लासा॥ न्‍ना यारुसालेमभाङ् ए किलोमिटारहिङ् माङ्‌दु साया॥

१३ ङ्‌खाचि यारुसालेम्‍बे न्‍दायाब्‍याहोङ् पाङ्‌गा तोप्‍पारिक साधाइ उङ्‌चि वामाना कोठाबे न्‍थाङा॥ ङ्‌खाचि पात्‍तुरुस, युहान्‍ना, याकुब, आन्‍दिरियास, फिलिप, थोमा, बार्थोलोमाइ, मात्‍ति, आल्‍फायासका उच्‍या याकुब, खाम्‍युक्‍भाक्‍ता न्‍लुना सिमोन, न्‍हाङा याकुबका उच्‍या याहुदा न्‍साया॥

१४ न्‍नाबे येसुगा उमा मारियाम, येसुगा उनुन्‍छाचि नुङ् हेकोहा मामुचि चा ङ्‌वाया॥ उङ्‌चि घाक एको निङ्‌वागा न्‍लेक्‍साहोङ् पार्थाना न्‍जोगामासा॥

१५ ङ्‌खिङ्‌बेला पात्‍तुरुस ए होम्‍बोक हिच्‍खेङ् हिङ् बिस्‍वासिगा उलुम्‍बे येबाहोङ् ङ्‌खाचि खाॽला लुचि,

१६-१७ “आफुआनुन्‍छाचि, याहुदा इस्‍कारियोत कानिङ्‌नुङ् माङ् वाया, न्‍हाङ् निङ्‌वाफुमागा सेवा चोक्‍माना जिम्‍मा चा तोक्‍तुक्‍सा॥ ङ्‌खाॽनिङ्‌गो उका उतुम्‍बे हाङ् दाउदका उयाभाङ् पाबित्‍तारा आत्‍मा ओन्‍दाङ्‌माङ् न्‍ना याॽमिङा येसु लाप्‍से ताखुबाचि इमिन तिक्‍त्‍वाचिहाभोङ् चेक्‍तामासा॥ ङ्‌खा धार्मासाप्‍लाबे छेप्‍ताहा चेॽया इमिन्‍होङ्‌चा पुरा लेङ्‌माहा साया॥”

१८ (याहुदाङा इसिॽहा काम चोगुहोङ् उबुहा याङ्‌ङा एको रोपा इनुb॥ न्‍नाबेॽमाङ् उङ् हुच्‍चेरेप चेप्‍तास्‍या, न्‍हाङा ओफोक पेगाहोङ् उहिरुॽवाचि घाक पाखा न्‍लोन्‍दाभोक्‍सा न्‍हाङ् स्‍या॥

१९ खा चेॽया यारुसालेम्‍बेॽहा याॽमिचिङा था न्‍दोक्‍तुहोङ् न्‍ना रोपागा उनिङ् उङ्‌चि चेॽयाभाङ् “आखेल्‍दामा” ङ्‌युक्‍सु॥ न्‍नागा तुम्‍बिला ओम हेलिगा ओमेन्‍ङा इनाना रोपा)॥

२० पात्‍तुरुसङा खाॽला लुचि, “इजाङ्‌बाङ्‌निङ् छेम्‍गा छेप्‍ताप्‍पे खाॽला छेप्‍तामा, ‘न्‍ना वामाना ठोङ् लुङ्‌माहिम्‍हिम लेङ्‌नि’ न्‍हाङ् ‘न्‍नाबे इसा चा ङ्‌वानिन्‍नि’ न्‍हाङा ‘उका कामगा जिम्‍मा हेकोनाङा तोक्‍तुनि॥’

२१ “न्‍हाङामाङ् हाकु न्‍नागा साटोबे एको याॽमि सेगुम, न्‍ना याॽमि च्‍हेन, येसु कानिङ्‌नुङ् वायानिङ्, लामानिङ् कानिङ्‌नुङ् वाखुबा,

२२ युहान्‍नाङा बाप्‍तिस्‍मा पिचिहा बेला न्‍हाङ्‌तो हाङ्‌बा येसु वालोक ख्‍याना बेला सोम्‍माहा चेॽया निखुबा आखुबा सानि॥ न्‍हाङा उङ् हाङ्‌बा येसु स्‍यानाभाङ् हिङ्‌गिलिक लेक्‍साना चेॽयागा कानिङ्‌नुङ् साचि लेङ्‌नि॥”

२३ न्‍हाङामाङ् ङ्‌खाचिङा बार्साबास बाङ्‌ना योसेफ (उका हेकोना उनिङ् युस्‍तास चा साया) नुङ् मात्‍तियास न्‍नाबे न्‍दाचि॥

२४ न्‍हाङा उङ्‌चिङा खाॽला कासाङ् पार्थाना न्‍जोगा, “ओ घाक याॽमिगा निङ्‌वाबेॽहा चेॽया था तोक्‍खुबा हाङ्‌बा, खाचिबे न्‍दा इसा सेगुक्‍सुगाना कानिङ् सोॽमेता॥

२५ न्‍ना याॽमिङा कानिङ्‌नुङ् ङ्‌गा सेवागा काम चोक्‍मा यासुनि, इजाङ्‌बाङ्‌निङ् याहुदाङा च्‍हेन खा काम नासिहोङ् उङ् थेन्‍सिॽमाना लाम्‍बुमाङ् ख्‍यामा॥”

२६ न्‍हाङा उङ्‌चिङा चिठ्‌ठा ङ्‌ङेन्‍दु, चिठ्‌ठा ङ्‌ङेन्‍दुनिङ् मात्‍तियासका उनिङ्‌बे आया॥ न्‍हाङा उङ् एए सेगुम्‍पाकचिबे थापाचोगा॥

a 

१:१ नुसालागा छेप्‍ताप लुका

b 

१:१८ याहुदा उङा आफाइ रोपा इनुना मेन्‍ना ङ्‌खाॽनिङ्‌गो उङा उबुहा उका याङ्‌ङा हाङ्‌खुबाचिङा ङ्‌ङिनुक्‍सा, मात्‍ति २७:३-८

पाबित्‍तारा आत्‍मा तायाना

२

१ पेन्‍तिकोसa होक्‍नाम्‍गा लेन ताया, न्‍ना लेन यारुसालेम्‍बे बिस्‍वासिचि घाक एक ठोङ्‌बे न्‍छुप्‍सामासा॥

२ ङ्‌खिङ्‌बेला न्‍नाबे वालोकपाहाङ् थाप्‍थुम्‍बे माडा हिॽवा फेनाना लोॽवा चोगा, न्‍हाङा न्‍ना हिॽवागा कायाना सेम्‍लाङा ङ्‌खाचि ङ्‌युङाना पाङ् घाक इप्‍तु॥

३ न्‍हाङा मिलेप लोॽवाहाचि उङ्‌चि छोङ्‌बे ङ्ओता, न्‍हाङ् ङ्‌खा मिलेप लोॽहाचि फोकाक-फोकाक न्‍लेक्‍साहोङ् न्‍नाबे ङ्‌वायाहा घाक छोङ्‌बे ङ्‌युङा॥

४ न्‍हाङा ङ्‌खाचि घाक पाबित्‍तारा आत्‍मागा साक्‍तिङा इप्‍तुचि॥ पाबित्‍तारा आत्‍मागा साक्‍तिङा इप्‍तुचिहोङ् पाबित्‍तारा आत्‍माङा चिन्‍दुचिहा लोॽवा हेकोहा-हेकोहा चेॽयाबे चेक्‍मा न्‍दारोक्‍तु॥

५ ङ्‌खिङ्‌बेला यारुसालेम्‍बे कायुङ्‌लेनबेॽहा घाक खाम्‍युक्‍पाहाङ् याहुदि धार्मागा धार्मोति याॽमिचि न्‍दायामासा॥

६ ङ्‌खा हाल्‍ला ङ्‌खेप्‍सुहोङ् याॽमिचि यो-खे, तो-मो घाकपाहाङ् न्‍दाया, न्‍हाङ् न्‍ना ठोङ्‌बे प्‍याक याॽमि न्‍छुप्‍सा॥ ङ्‌खाचि घाक आच्‍चाम्‍मा ङ्‌ङेता, इजाङ्‌बाङ्‌निङ् उङ्‌चिङा न्‍जेक्‍तुहा चेॽया ङ्‌खा चेलाचिङा चा न्‍जेक्‍मास्‍याहा ङ्‌खेप्‍सुचि॥

७ न्‍हाङा ङ्‌खाचि आच्‍चाम्‍मा एसाङ् खाॽला ङ्‌गाया, “मेन्‍ना! खा घाक चेक्‍खुबा गालिलि याॽमि मेन्‍हाचि?

८ ङ्‌खाॽनिङ्‌गो कानिङ् घाक्‍ङा एङ्‌गा चेॽया न्‍जेक्‍तुहा खेम्‍मासिइवाहामिङ्! खाचिङा इमिन एङ्‌गा चेॽया चेक्‍मा ङ्‌यासुहा?

९ कानिङ् गो पार्थि, मादि, एलामि, मेसोपोटामिया, याहुदिया, कापाडोकिया, पोन्‍टास, एसिया,

१० फिर्गिया, पाम्‍फिलिया, मिस्‍रा, कुरेनिगा उयुम्‍बेॽहा लिबियागा लिङ्‌खामचिभाङ् ताइमि॥ न्‍हाङ् रोमभाङ्

११ ताइहा याहुदि नुङ् याहुदि धार्मा मानाचोक्‍खुबाचि न्‍हाङा केरेट नुङ् आराब खाम्‍युक पाहाङ् ताइहा याॽमि चा वेॽनेति॥ खाचिङा गो कानिङ् घाक्‍का चेॽयाभाङ् निङ्‌वाफुमाङा चोगुहा आच्‍चाम्‍माहा कामगा उतुम्‍बे न्‍जेक्‍मासिम्‍मेहा खेम्‍मासिइवाहामिङ्॥”

१२ खाॽला उङ्‌चि घाक आच्‍चाम्‍मा ङ्‌ङेता न्‍हाङ् खा इहा लेक्‍साहा ओमभोङ् आमा ङ्‌यासुनिन॥ न्‍हाङ् उङ्‌चि-उङ्‌चि खाॽला छिम्‍खुसा न्‍जाया, “खा इ लेक्‍साहालाए?”

१३ ङ्‌खाॽनिङ्‌गो इखिङ्‌ङा च्‍हेन ङ्‌खाचि खिसि चोक्‍साङ् खाॽला न्‍लुचि, “खाचि सिम्‍लेॽमाङ्‌गा च्‍वा ङ्‌ङुङुक्‍सुहोङ् सिसुक्‍सुचिहा॥”

पात्‍तुरुसका सालेन

१४ ङ्‌खाॽनिङ्‌गो पात्‍तुरुसङा एए सेगुम्‍पाकचिनुङ् येबाहोङ् घाक्‍ङा ङ्‌खेप्‍सुनुङ्‌गा खाॽला लुचि, “याहुदि काम्‍निभाकचि नुङ् यारुसालेम्‍बे वाखुबा घाक याॽमिचि, खा इहा लेक्‍साहा ओमभोङ् न्‍निङ्‌दा का लुमेॽनेनिन्‍हा॥ हाकु का लुन्‍नेहेङ्‌नेनिन्‍हा चेॽयाबे उचुन निङ्‌वा पिम्‍घोङ् खेप्‍सानुम!

१५ न्‍निङ्‌दा मितिघा लोॽवा खा याॽमिचि सिसुक्‍सुचिहा मेन्‍ना, इजाङ्‌बाङ्‌निङ् लोप को भेनिक्‍का पा सेb मोक्‍मासिम्‍मेॽना॥

१६ ङ्‌खाॽनिङ्‌गो योएल निङ्‌वाफुमाभाङ् चेक्‍खुबाङा चेक्‍तुहा खा चेॽया पुरा लेक्‍साहा ओम,

१७ ‘हेक्‍साङ्‌हा लेन्‍चिबे खाॽला लेङ्‌मेहाभोङ् निङ्‌वाफुमा कामे,

आका आत्‍मा घाक जातिगा याॽमिचि छोङ्‌बे पाक्‍स्‍वाङ्,

न्‍निङ्‌गा च्‍या बाबु नुङ् मामुचिङा आगाम्‍बानि न्‍जोग्‍वा,

न्‍निङ्‌गा वेन्‍चा च्‍याबाबुचिङा सेन्‍चि न्‍दोक्‍त्‍वा

न्‍हाङ् न्‍निङ्‌गा पाहुबाचिङा सेम्‍माङ् म्‍माक्‍त्‍वा॥

१८ ङ्‌खा लेन्‍बे आका सेवा चोक्‍खुबा बाबु-मामुचि छोङ्‌बे आका आत्‍मा पाक्‍स्‍वाङ्,

न्‍हाङा ङ्‌खाचिङा आगाम्‍बानि न्‍जोग्‍वा॥

१९ न्‍हाङा तो ताङ्‌खेङ्‌बे का आच्‍चाम्‍माहा काम चोग्‍वाङ्,

न्‍हाङ् मो ताम्‍दाङ्‌फुमाबे चा आच्‍चाम्‍माहा चिङ्‌गो

हेलि, मि, नुङ् मेख्‍वागा मुस्‍लो सोॽमेत्‍वाङ्‌चिङ्॥

२० हाङ्‌बा निङ्‌वाफुमागा माहान नुङ् आच्‍चाम्‍माना लेन तामाहाक्‍निङ् ओन्‍दाङ्,

नामङा ओम ओॽमा लेप्‍तिॽवाहोङ् कुॽयुम लेङ्‌मे,

न्‍हाङा ला च्‍हेन हेलि लोॽवा फाम लेङ्‌मे॥

२१ ङ्‌खाॽनिङ्‌गो हाङ्‌बा निङ्‌वाफुमागा उनिङ्‌बे बिस्‍वास चोक्‍खुबाचिङा च्‍हेन उद्‌दार न्‍दोक्‍त्‍वा॥’

२२ “इजिरेलबेॽहा याॽमिचि, आचेॽया खेप्‍सानुम! नासारात पेॽना येसुगा हिङ्‌लुङ्‌भाङ् निङ्‌वाफुमाङा न्‍निङ्‌गा लुम्‍बे प्‍याक साक्‍तिसालिहा काम चोगुहोङ् आच्‍चाम्‍मा-आच्‍चाम्‍माहा चिङ्‌गो सोॽमेतिगा, ङ्‌खा गो न्‍निङ्‌दा था वान्‍नेॽमाङ्॥ ङ्‌खा काम नुङ् चिङ्‌गोभाङ्‌माङ् निङ्‌वाफुमाङा येसु कामाङ् पाक्‍सुङ्‌ना ओमभोङ् था तोक्‍मेमे॥

२३ निङ्‌वाफुमाङा उका योजाना नुङ् ओन्‍दाङ् उनिङ्‌वाबे मितुहा लोॽवामाङ् येसु न्‍निङ्‌गा मुक्‍पे पिइगा, न्‍हाङा न्‍निङ्‌दा पापिचिगा मुक्‍पे पिम्‍चिम्‍घोङ् उङ् कुरुसपे छुन्‍सिॽमेतुम्‍चिम्‍गा॥

२४ ङ्‌खाॽनिङ्‌गो निङ्‌वाफुमाङा उङ् स्‍यानाभाङ् हिङ्‌गिलिक लेङ्‌मेतुक्‍सुना॥ इजाङ्‌बाङ्‌निङ् उङ् स्‍यानागा स्‍याना लेङ्‌मा साम्‍भाब म्‍मायान॥

२५ हाङ् दाउदङा चा येसुगा उतुम्‍बे खाॽला कायामा,

‘आका हाङ्‌बा साधाइ आका आयुम्‍बे निमासिम्‍मेङ्,

उङ् आका छुप्‍ताङ् पोटि वान्‍ने, न्‍हाङामाङ् का ङ्‌गिसिमेॽङान्‍ना॥

२६ ङ्‌खाॽलाहोङ्‌माङ् का आनिङ्‌वाभाङ् चोन्‍दास्‍यामाङ् न्‍हाङा चोन्‍सिॽमाहा छेम लुतुनेस्‍वाङ्॥

न्‍हाङा का सालुङ्‌बे सिमेङ्‌होङ् चा फेरि हिङ्‌मेङ्‌ना बाङ्‌ना आसपे वामेङ्॥

२७ इजाङ्‌बाङ्‌निङ् न्‍दा आका आत्‍मा पातालबे न्‍नाॽवागान,

न्‍हाङा ङ्‌गा पाबित्‍तारा सेवाकका सालुङ् चा किङ्‌खेॽमा म्‍बिवागान्‍ना॥

२८ न्‍दा का हिङ्‌लुङ्‌गा लाम्‍बु सोॽमेतामाङ्‌गा॥

का न्‍दानुङ् वामेङ्‌निङ् इब्‍बे-इब्‍बे चोन्‍सिमेङ्‌ना॥’

२९ “ओ आफुआनुन्‍छाचि, एङ्‌गा पुर्खा दाउदका उतुम्‍बे का उचुन कामा यामेङ्‌ना॥ उङ् स्‍याहोङ् उका लास सियापाङ्‌बे ङ्‌युक्‍सु, न्‍हाङा न्‍ना सियापाङ् हाकुचा वान्‍नेॽना॥

३० ङ्‌खाॽनिङ्‌गो दाउद निङ्‌वाफुमाभाङ् चेक्‍खुबा एको याॽमि साया न्‍हाङा उका सान्‍तानचिबे एको याॽमि उका हाङ्‌युक्‍थाम्‍बे युङ्‌मेॽनाभोङ् निङ्‌वाफुमाङा पिक्‍साना बाचा उङा था वाया॥

३१ उङा ओन्‍दाङ् था वायाहोङ् माङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट स्‍यानाभाङ् हिङ्‌गिलिक लेक्‍सानागा उतुम्‍बे ओन्‍दाङ् खाॽला कायामासा, ‘उङ् पातालबे चा न्‍नाॽनामेन, न्‍हाङा उका सालुङ् चा ङ्‌गिन्‍दिमेन्‍ना॥’

३२ “न्‍ना खिरिस्‍ट येसुमाङ् निङ्‌वाफुमाङा हिङ्‌गिलिक लेङ्‌मेतुक्‍सुना न्‍हाङ् खा चेॽयागा साचि कानिङ् वेतिङ्‌हा॥

३३ निङ्‌वाफुमा पाङा येसु घाकहाक्‍निङ् तो चोगुहोङ् उका छुप्‍ताङ् पोटि युक्‍सु, न्‍हाङ् उङा बाचा चोगुना लोॽवा पाबित्‍तारा आत्‍मा पि॥ हाङ्‌बा येसुङा न्‍ना आत्‍मामाङ् कानिङ्‌बे पाक्‍सुहोङ् खाॽला लेङ्‌मासिम्‍मेहा ओम॥

३४-३५ हाङ् दाउद उङ् आफाइ गो वालोकपे ख्‍याहोङ् निङ्‌वाफुमागा छुप्‍ताङ् उमुक पोटि गो ङ्‌युङान, ङ्‌खोङ्‌चा उङा खाॽला काया,

निङ्‌वाफुमाङा आका हाङ्‌बा खाॽला लु,

‘का ङ्‌गा सात्‍तुरचि मेहेन्‍चाले सोम्‍मा

न्‍दा आका छुप्‍ताङ् पोटि युङा॥’

३६ “न्‍हाङामाङ् इजिरेलबेॽहा घाक याॽमिचिङा खा चेॽया आसानुम! न्‍निङ्‌दा कुरुसपे छुसिम्‍गाना येसुमाङ् निङ्‌वाफुमाङा हाङ्‌बा नुङ् मुक्‍ति पिखुबा हाङ् खिरिस्‍ट चोगुक्‍सुना॥”

३७ पात्‍तुरुसङा लुचिहा खा चेॽया ङ्‌खेप्‍सुहोङ् घाक्‍का उङ्‌चि निङ्‌वा छियाछिया लेक्‍सा॥ न्‍हाङ् उङ्‌चिङा पात्‍तुरुस नुङ् हेकोहा सेगुम्‍पाकचि न्‍छिम्‍दुचि, “हाओ आफुआनुन्‍छाचि, ङ्‌खाॽलाभोङ् हाकु कानिङ् इचोगिङ्?”

३८ न्‍हाङा पात्‍तुरुसङा लुचि, “न्‍निङ्‌दा पाप छेमा तोक्‍मागा लागि पास्‍चाताप चोगिघोङ् खिरिस्‍ट येसुगा उनिङ्‌बे बाप्‍तिस्‍मा लियाचोगानुम! न्‍हाङा पाबित्‍तारा आत्‍मागा पिनिक्‍ला तोक्‍त्‍वाम्‍गाना॥

३९ इजाङ्‌बाङ्‌निङ् ना पाबित्‍तारा आत्‍मागा बाचा न्‍निङ्‌दा नुङ् न्‍निङ्‌गा सान्‍तानचि, न्‍हाङा उङा काचिहा घाक माङ्‌दु-माङ्‌दु वाखुबाचिगा लागि चा ओम॥”

४० न्‍हाङा हेकोहाचा प्‍याक चेॽया योक्‍मेसाङ् पात्‍तुरुसङा उङ्‌चि खाॽलाना चेतावानि पिचि, “खा इसिॽहा याॽमिचिङा तोक्‍माहा दान्‍डाभाङ् न्‍निङ्‌दा आफाइ हिङानि॥”

४१ न्‍हाङा उका चेॽया आखुबा घाक्‍ङा बाप्‍तिस्‍मा लियान्‍जोगु॥ न्‍ना लेन सुम माहोम्‍बोक हिङ् याॽमिचि बिस्‍वासि न्‍लेक्‍सा॥

४२ न्‍हाङा ङ्‌खाचि सेगुम्‍पाक्चिङा न्‍जिन्‍दुचिहा चेॽया, साङ्‌गाति, होक्‍ताc नुङ् पार्थानाबे एको निङ्‌वागा न्‍लेक्‍साहोङ् लान्‍जोगामासा॥

बिस्‍वासिचिगा साङ्‌गाति

४३ सेगुम्‍पाकचिगा हिङ्‌लुङ्‌भाङ् प्‍याक खाले आच्‍चाम्‍माहा काम नुङ् चिङ्‌गो लेक्‍साहा न्‍निसुहोङ् याॽमिचि निङ्‌वाफुमाभाङ् किसिॽमा न्‍दारोक्‍तु॥

४४ बिस्‍वास चोक्‍खुबाचि साधाइ न्‍छुप्‍सामासा॥ न्‍हाङा उङ्‌चिगा घाक थोक खा आका, खा ङ्‌गा बाङ्‌ना म्‍मायान, घाक्‍ङा सोरोबोरो चालान्‍जोगु॥

४५ ङ्‌खाचिङा उङ्‌चिगा याङ्सा युबाक्‍थिङ्‌खाक इन्‍चासाङ् आखाउजोबे ङ्‌ङायाहा याॽमिचि याङ् ङ्‌हाप्‍सुबिचि॥

४६ उङ्‌चि एको निङ्‌वागा न्‍लेक्‍साहोङ् घाक लेन निङ्‌वाफुमापाङ्‌बे न्‍छुप्‍सामासा॥ न्‍हाङा उङ्‌चि घाक चोन्‍सिसाङ्, उचुन्‍ना निङ्‌वाङा पाङ्-पाङ्‌बे होक्‍ता ङ्‌ङेन्‍दुहोङ् न्‍जो॥

४७ उङ्‌चि साधाइ निङ्‌वाफुमागा उनिङ् थेन्‍साङ्,घाक याॽमिचिभाङ् उचुन्‍ना निङ्‌ला तोक्‍साङ् वामा न्‍दारोक्‍तु॥ न्‍हाङा हाङ्‌बाङा लेन्‍लेन उङ्‌बे बिस्‍वास चोक्‍खुबाचि पुसाङ्-पुसाङ् खेतुचि॥

a 

२:१ फोङ्‌होक्‍नाम्‍गा ७ हाप्‍ता हेक्‍साङ्‌ना होक्‍नाम॥

b 

२:१५ भेनिक्‍का नाउ से लेङ्‌मासिम्‍मेॽना॥

c 

२:४२ खिरिस्‍ट येसुङा चिन्‍दुचिहा चेॽया मिॽमागा चेलाचि मानाचोक्‍मेतुचिहा होक्‍नाम, न्‍नाबे च्‍हेन चालेप्‍पा चामाना न्‍हाङा सिम्‍लेॽमाङ्‌गा उवा होम्‍माना नियाम साया॥

लाङ्‌सुरुम्‍बा याॽमि नुयाना

३

१ इलेन पात्‍तुरुस नुङ् युहान्‍ना लेन्‍गा सुम मोक्‍तुनिङ् लोप्‍पि पार्थाना चोक्‍माना बेलाबे पार्थाना चोक्‍से निङ्‌वाफुमापाङ्‌बे ख्‍याचि॥

२ निङ्‌वाफुमा पाङ्‌गा उचुन्‍ना बाङ्‌ना वालाम्‍बुङ्‌बे एको लाङ्‌सुरुम्‍बा याॽमि वाया, उङ् वायानिङ् नाहाङ्‌तो लाम्‍मा मेयाखुबा साया॥ याॽमिचिङा उङ् निङ्‌वाफुमापाङ्‌बे पार्थाना चोक्‍से ताखुबाचिनुङ् नाङ्‌चानि भोङ् साधाइ न्‍नाबे न्‍दाओ॥

३ उङा पात्‍तुरुस नुङ् युहान्‍ना निङ्‌वाफुमापाङ्‌बे खेॽमास्‍याचिहा निसुचि न्‍हाङा उङ्‌चिनुङ् चा याङ् नाक्‍तुचि॥

४ ङ्‌खाॽनिङ्‌गो उङ्‌चिङा उचुन सोयाचु न्‍हाङा पात्‍तुरुसङा खाॽला लु, “नाखे कान्‍चिङ् सोया!”

५ न्‍ना लाङ्‌सुरुम्‍बा याॽमिङा चा इहाले पिम्‍मेहायेम भोङ् खाॽला सोचि॥

६ पात्‍तुरुसङा खाॽला लु, “कानुङ् साम्‍याङ् युप्‍पा इहाचा मान, ङ्‌खाॽनिङ्‌गो कानुङ् इहा वान्‍ने ङ्‌खामाङ् न्‍दा पिमेॽनेन्‍हा॥ न्‍दा नासारात्‍का खिरिस्‍ट येसुगा उनिङ्‌बे (पोगाघोङ्)a लामा॥”

७ न्‍हाङा पात्‍तुरुसङा न्‍ना याॽमिगा छुप्‍ताङ् उमुक्‍पे लाबुहोङ् पोगु॥ ङ्‌खिङ्‌बेलाक माङ् न्‍ना याॽमिगा उलाङ् नुङ् उलाङ्‌हुप्‍चि उचुन न्‍लेक्‍सा॥

८ न्‍हाङ् उङ् मुथिङ्‌गिरिक पोगाहोङ् चेङ् येबा न्‍हाङा लाम्‍साङ्, बुरुक-बुरुक पुक्‍साङ् निङ्‌वाफुमागा उनिङ् थेन्‍साङ् उङ्‌चिनुङ् निङ्‌वाफुमापाङ्‌बे उयाख्‍या॥

९ न्‍नाबेॽहा घाक याॽमिचिङा उङ् लामाना नुङ् निङ्‌वाफुमागा उनिङ् थेन्‍दुना न्‍निसु॥

१० न्‍हाङा ना गो निङ्‌वाफुमा पाङ्‌गा उचुन्‍ना वालाम्‍बुङ् बाङ्‌नाबे साधाइ नाङ्‌चाखुबा ओमभोङ् चिनान्‍दोक्‍तु, न्‍हाङ् उका हिङ्‌लुङ्‌बे लेक्‍साहा चेॽया न्‍निसुहोङ् आच्‍चाम्‍मा ङ्‌ङेता॥

पात्‍तुरुसङा निङ्‌वाफुमापाङ्‌बे नुसाला खेम्‍मेतुचिहा

११ न्‍ना लाङ्‌सुरुम्‍बा याॽमि पात्‍तुरुस नुङ् युहान्‍नागा हेक्‍साङ्-हेक्‍साङ् लामाख्‍याना न्‍निसुहोङ् प्‍याक याॽमिचि आच्‍चाम्‍मा एसाङ् सोलोमानगा दालान बाङ्‌ना ठोङ्‌बे न्‍लुक्‍ताराया॥

१२ ङ्‌खा याॽमिचि निसुचिहोङ् पात्‍तुरुसङा खाॽला लुचि, “ओ इजिरेलि याॽमिचि, खा चेॽयाबे इजाङ् न्‍निङ्‌दा आच्‍चाम्‍मा एसाङ् कान्‍चिङ् सोन्‍नेम्‍मेकाहा? ना याॽमि आन्‍चिङ्‌गा साक्‍ति नुङ् भाक्‍तिङा लाम्‍मा याखुबा चोगाङ्‌चुङ्‌ना मितिॽवाघायि?

१३ ङ्‌खाॽला मेन्‍ना, एङ्‌गा पुर्खा आब्‍राहाम, इसाहाक, नुङ् याकुबका निङ्‌वाफुमाङा उका सेवाक येसु आदार चोगु॥ न्‍ना येसु न्‍निङ्‌दा च्‍हेन लाप्‍मेतुम्‍चिम्‍गा, न्‍हाङा माडा-खाङ्‌खाङ्‌बा पिलातासङा लेन्‍हाङ्‌मागा चोगुनिङ् चा न्‍निङ्‌दा ङ्‌गाक्‍सिगान॥

१४ न्‍निङ्‌दा पाबित्‍तारा नुङ् धार्मोति याॽमिगा साटोबे याॽमि सिखुबा कानिङ् लेताब्‍या लुम्‍गा॥

१५ खाॽला न्‍निङ्‌दा हिङ्‌लुङ् पिखुबा च्‍हेन सिसुम्‍गा, ङ्‌खाॽनिङ्‌गो निङ्‌वाफुमाङा उङ् स्‍यानाभाङ् हिङ्‌मेतु॥ खा चेॽयागा साचि कानिङ् वेतिङाहा॥

१६ न्‍हाङा न्‍ना येसुगा उनिङ्‌गा साक्‍तिभाङ्‌माङ् ना याॽमिङा बोल तोक्‍तुक्‍सु॥ न्‍निङ्‌दा निसुम्‍गाना, चिनातोक्‍तुम्‍गाना ना याॽमिङा येसुबे बिस्‍वास चोगुहोङ्‌माङ् न्‍निङ्‌दा घाक्‍ङा उचुन नुयाना निमासिइवाघा॥

१७ “हाकु आफुआनुन्‍छाचि, का था वान्‍ने न्‍निङ्‌गा तायेन्‍राङ्‌बाचिङा येसु इसा ओमभोङ् चिनान्‍जोगुनिन्‍होङ् न्‍सिसु॥

१८ ङ्‌खाॽनिङ्‌गो निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टङा तुखि आङ्‌मा पोराचोङ्‌मेहाभोङ् प्‍याक ओन्‍दाङ् घाक निङ्‌वाफुमाभाङ् चेक्‍खुबाचिगा याभाङ् उङा चेक्‍तुक्‍साहा चेॽया ङ्‌खाॽला पुरा चोगुहा ओम॥

१९ न्‍हाङामाङ् हाकु न्‍निङ्‌दा पास्‍चाताप चोगानिघोङ् निङ्‌वाफुमापोटि लासानि न्‍हाङा उङा न्‍निङ्‌गा पाप छेमा चोक्‍तिबिइवाघा॥ खाॽला न्‍निङ्‌दा निङ्‌वाफुमाभाङ् आत्‍माबे हाङ्‌हाङ् नुङ् साक्‍ति तोक्‍त्‍वाम्‍घा॥

२० न्‍हाङा उङा ओन्‍दाङ्‌माङ् न्‍निङ्‌गा लागि सेगुना मुक्‍ति पिखुबा हाङ् खिरिस्‍ट फेरि पाक्‍सुबिइवाघा, उङ् येसुमाङ् ओम॥

२१ ङ्‌खाॽनिङ्‌गो निङ्‌वाफुमाभाङ् चेक्‍खुबाचिङा ङ्‌गायाहा लोॽवा, घाक चेॽया निङ्‌वाफुमाङा ओछोङा चोक्‍माना बेला मेन्‍दाले सोम्‍मा येसु वालोकपे वामापोराचोङ्‌मेहा॥

२२ मोसाङा चा खाॽला कायामासा, ‘निङ्‌वाफुमाङा न्‍निङ्‌गा जातिभाङ् न्‍निङ्‌गा लागि का लोॽवाना निङ्‌वाफुमाभाङ् चेक्‍खुबा पाक्‍सिबिइवागा, उका चेॽया न्‍निङ्‌दा खेप्‍सानुम॥

२३ इसाङा उका चेॽया ङ्‌खेप्‍स्‍वानिन, ङ्‌खाचि निङ्‌वाफुमागा याॽमिचिभाङ् म्‍फोङ्‌मे न्‍हाङ् नास न्‍लेङ्‌मेहा॥’

२४ “सामुएल नुङ् न्‍हाङ्‌तो हेक्‍साङ्‌हा घाक निङ्‌वाफुमाभाङ् चेक्‍खुबाचिङा चा हेन्‍सेन लेङ्‌मासिम्‍मेहा चेॽयागा उतुम्‍बेॽमाङ् न्‍जेक्‍तुक्‍सुहा॥

२५ निङ्‌वाफुमाङा उङ्‌भाङ् चेक्‍खुबाचिभाङ् पिइघा बाचा न्‍निङ्‌गा लागिमाङ् ओम, न्‍हाङा निङ्‌वाफुमाङा न्‍निङ्‌गा पुर्खाचिनुङ् थुन्‍दुना बाचा न्‍निङ्‌गा लागि चा ओम॥ एङ्‌गा पुर्खा आब्‍राहाम निङ्‌वाफुमाङा खाॽला लुक्‍सा ‘ङ्‌गा सान्‍तानचिभाङ् माङ् ताम्‍दाङ्‌फुमाबे घाक जातिगा याॽमिचि आसिक पिवाङ्‌चिङ्‌हा॥’

२६ न्‍हाङामाङ् निङ्‌वाफुमाङा न्‍निङ्‌दा इसिॽहा कामभाङ् लामाहोङ् ङ्‌खा आसिक पिॽमागा लागि उका सेवाक येसु ओन्‍दाङ् न्‍निङ्‌दाबे पाक्‍सुना ओम॥”

a 

३:६ इखिङ् बाइबोल सोरोत्‍पे “पोगाघोङ्” बाङ्‌ना न्‍दोङ्‌मेन्‍ना

पात्‍तुरुस नुङ् युहान्‍ना माछुम्‍माबे

४

१ पात्‍तुरुस नुङ् युहान्‍ना याॽमिचिनुङ् चेक्‍मास्‍याचिनिङ् हाङ्‌खुबाचि, निङ्‌वाफुमापाङ् कुखुबा किथिरिक्‍पाचिगा केप्‍टेन नुङ् सादुकिचि न्‍नाबे न्‍दायाब्‍या॥

२ ङ्‌खा सेगुम्‍पाक्चिङा येसु स्‍यानाभाङ् हिङ्‌गिलिक लेक्‍सामा, न्‍हाङा उङ्‌बे बिस्‍वास चोक्‍खुबाचि चा ङ्‌खाॽलामाङ् हिङ्‌गिलिक न्‍लेङ्‌मेहा बाङ्‌हा चेॽया चिन्‍मास्‍याचिहा न्‍निसुचिहोङ् तुक्‍नुङ् उङ्‌चि लोक खोता॥

३ न्‍हाङा ङ्‌खाचिङा पात्‍तुरुस नुङ् युहान्‍ना न्‍लाबुचिहोङ् सेॽनाम्‍फोक छेक्‍पाङ्‌बे न्‍छेक्‍तुचि॥ इजाङ्‌बाङ्‌निङ् ङ्‌खिङ्‌बेला नाम आयाब्‍यामासा॥

४ ङ्‌खाॽनिङ्‌गो नुसाला खेम्‍खुमाचिबे प्‍याक याॽमिचिङा येसुबे बिस्‍वास न्‍जोगु, न्‍हाङा बिस्‍वास चोक्‍खुबा बाबुचि म्‍बुसाहोङ् फा माहोम्‍बोक हिङ् न्‍दासु॥

५ वान्‍दिभेनिक खाङ्‌खाङ् हाङ्‌खुबाचि, याहुदि हाङ्‌गुम्‍बाचि नुङ् धार्मासाप्‍ला चिन्‍खुबाचि, यारुसालेम्‍बे न्‍छुप्‍सा॥

६ न्‍नाबे मा-हाङ्‌खुबा हान्‍नास नुङ् उका उताबाङ् काइयाफा, युहान्‍ना, आलेक्‍जेन्‍डार नुङ् मा-हाङ्‌खुबागा पाङ्‌बेॽहा याॽमिचि चा घाक न्‍छुप्‍सामासा॥

७ ङ्‌खाचिङा पात्‍तुरुस नुङ् युहान्‍ना माछुम्‍माबे न्‍दाचिहोङ् खाॽला न्‍छिम्‍दुचि, “न्‍जिङ्‌दा हेॽना साक्‍तिङा नुङ् इसागा उनिङ्‌बे ना याॽमि नुमेताचुगाना?”

८ पाबित्‍तारा आत्‍माभाङ् साक्‍ति तोक्‍तुहोङ् पात्‍तुरुसङा ङ्‌खाचि लुचि, “याॽमिचिगा तायेन्‍राङ्‌बा नुङ् हाङ्‌गुम्‍बाचि,

९ हेन कान्‍चिङ् एको लाम्‍मा मेयाखुबा याॽमिगा लागि उचुन्‍ना काम चोगाङ्‌चुङ्‌नाङा ना छुम्‍माबे कायाघा ओमभोङ्, न्‍हाङा न्‍ना याॽमि इमिन्‍होङ् नुयाना बाङ्‌ना चेॽया न्‍निङ्‌दा था तोक्‍मा मितुक्‍सुघाभोङ्,

१० न्‍निङ्‌दा नुङ् इजिरेलबेॽहा घाक याॽमिचिङा खा चेॽया खेप्‍सानुम, नासारात्‍पेॽना येसु न्‍निङ्‌दा कुरुसपे छुसिम्‍गा, ङ्‌खाॽनिङ्‌गो निङ्‌वाफुमाङा उङ् स्‍यानाभाङ् हिङ्‌गिलिक लेङ्‌मेतुक्‍सु॥ न्‍हाङा न्‍ना येसुगा उनिङ्‌बेॽमाङ् ना न्‍निङ्‌युम्‍बे येबानेसाना याॽमि नुयाना ओम॥

११ उका उतुम्‍बे धार्मासाप्‍लाबे खाॽला छेप्‍तामा,

‘लुङ्‌छेङ्‌बाचिङा काम लान्‍जोङ्‌मेन्‍ना ङ्‌गायाहोङ् न्‍लेप्‍ताहाक्‍सुना लुङ्‌खाकमाङ्

सुरगा मुक्‍खे लुङ्‌खाक लेक्‍साना॥’

१२ “कानिङ् येसुङा से मुक्‍ति पिॽमा यामेहा॥ इजाङ्‌बाङ्‌निङ् निङ्‌वाफुमाङा वालोक्‍का मो ताम्‍दाङ्‌फुमाबे मुक्‍ति तोक्‍मागा लागि येसुगा उनिङ्से पियामा, हेकोना ङ्‌खाॽलाना हेॽनाचा निङ् म्‍बियामान्‍हा॥”

१३ पात्‍तुरुस नुङ् युहान्‍ना छेप्‍राङ्‌बा याॽमि मेतासान्‍चिन, ङ्‌खोङ्‌चा मेङ्‌गिसिॽले चेक्‍ताचिहा न्‍निसुचिहोङ् माछुम्‍माबेॽहा घाक याॽमिचि म्‍माक्‍साब्‍या॥ पात्‍तुरुस नुङ् युहान्‍ना चा येसुनुङ् वाखुबा ओम्‍चिभोङ् था न्‍दोक्‍तुचि॥

१४ ङ्‌खाॽनिङ्‌गो ङ्‌खाचिङा न्‍ना नुयाना याॽमि चा उङ्‌चिनुङ् येबाना न्‍निसुहोङ् ङ्‌खाचिङा इहाचा कामा ङ्‌यासानिन॥

१५ न्‍हाङामाङ् ङ्‌खाचिङा पात्‍तुरुस नुङ् युहान्‍ना माछुम्‍माभाङ् पाखा न्‍लोन्‍धाक्‍सुचिहोङ् खाॽला साल्‍लाहा न्‍जोगा,

१६ “हाकु खा याॽमिचि इ चोगुम्‍चिम? इजाङ्‌बाङ्‌निङ् खाचिङा चोगाचुहा आच्‍चाम्‍माहा काम यारुसालेम्‍बे वाखुबा घाक याॽमिचिङा न्‍निसुक्‍सु॥ न्‍हाङा कानिङ् चा खा चेॽया मेन्‍हाभोङ् कामा ङ्‌यासिॽवान॥

१७ ङ्‌खाॽनिङ्‌गो खा चेॽया हेकोहा याॽमिचिगा नाभाक्‍पे न्‍दासुन्‍नि॥ न्‍हाङामाङ् ‘हाकु न्‍हाङ्‌तो येसुगा उनिङ्‌बे इसा चा याॽमिचि न्‍जिन्‍दान्‍चुन्‍चिन, चिन्‍दाचुचिगाभोङ् उचुन न्‍लेङ्‌मेन्‍हा’ भोङ् लुम्‍चिम॥”

१८ न्‍हाङा ङ्‌खाचिङा पात्‍तुरुस नुङ् युहान्‍ना ङ्‌गाचिहोङ् “येसुगा उनिङ्‌बे चिन्‍मा, चेक्‍मा लेप्‍तिॽयाचुचि, हाकुचा चिन्‍दाचुचिगाभोङ् उचुन न्‍लेङ्‌मेन्‍हा” भोङ् न्‍लुचि॥

१९ ङ्‌खाॽनिङ्‌गो पात्‍तुरुस नुङ् युहान्‍नाङा खाॽला पोलोवा पियाचुचि, “न्‍निङ्‌दा काइघा चेॽया येम्‍माहा येम, निङ्‌वाफुमाङा कायाहा चेॽया येम्‍माहा येम, निङ्‌वाफुमागा उयुम्‍बे हेॽना च्‍हेन ठिक्‍ना? न्‍निङ्‌दामाङ् मितानुम॥

२० कानिङ् गो निसुम्‍ङाहा नुङ् खेप्‍सुम्‍ङाहा चेॽया मेन्‍जेक्‍ले स्‍वाक वामा ङ्‌यासिॽवाङान्‍हा॥”

२१ ङ्‌खाचिङा खा चेॽया ङ्‌खेप्‍सुहोङ् झान तुक्‍नुङ् किसिॽमा लाप्‍साङ् सेगुम्‍पाकचि न्‍नाभाङ् न्‍लोन्‍धाक्‍सुचि॥ ङ्‌खाचिङा पात्‍तुरुस नुङ् युहान्‍ना दान्‍डा पिॽमाना लाम्‍बु न्‍दोक्‍तुनिन, इजाङ्‌बाङ्‌निङ् घाक याॽमिचिङा न्‍नाबे लेक्‍साहा आचाम्‍माहा काम न्‍निसुहोङ् निङ्‌वाफुमा नुनिङ्‌वा पिसाङ् उका उनिङ् न्‍थेन्‍मास्‍या॥

२२ ङ्‌खाॽला नुयाना न्‍ना याॽमि च्‍हेन नाखेङ् फिम्‍बिलिङ् हाक्‍निङ्‌चा तोना साया॥

बिस्‍वासिचिगा पार्थाना

२३ न्‍नाभाङ् लोन्‍दाख्‍याचिहोङ् सोलोक पात्‍तुरुस नुङ् युहान्‍ना हेकोहा बिस्‍वासि काम्‍निभाकचि ङ्‌वायानाबे लासारायाचि॥ न्‍हाङा खाङ्‌खाङ् हाङ्‌खुबाचिa नुङ् याहुदि हाङ्‌गुम्‍बाचिङा ङ्‌गायाहा घाक चेॽया उङ्‌चि काम्‍निभाकचि योक्‍मेताचुचि॥

२४ खा चेॽया ङ्‌खेप्‍सुहोङ् उङ्‌चि घाक एको निङ्‌वागा न्‍लेक्‍साहोङ् खाॽला कासाङ् पार्थाना न्‍जोगा, “ओ घाकहाक्‍निङ् साक्‍तिसालि हाङ्‌बा निङ्‌वाफुमा, न्‍दामाङ् ताम्‍दाङ्‌फुमा, ताङ्‌खेङ्, सामुन्‍दारा, वालोक नुङ् ङ्‌खाबेॽहा घाक थोक चोक्‍खुबागान॥

२५ पाबित्‍तारा आत्‍माभाङ् न्‍दा आनिङ्‌गा पुर्खा दाउदका उयाभाङ् खाॽला कायामासागा–

‘इजाङ् आका बिरुद्‌दाबे का चिनामेन्‍जोक्‍खुबा जातिचिगा उङ्‌चि लोक खोमेॽना?

न्‍हाङा इजाङ् चोक्‍मा मेलेङ्‌माहा-मेलेङ्‌माहा काम चोक्‍माहा तारतुम्‍बि न्‍दोक्‍स्‍वाहा?

२६ निङ्‌वाफुमा नुङ् उङा पाक्‍सुना मुक्‍ति पिखुबा हाङ् खिरिस्‍टका बिरुद्‌दाबे

ताम्‍दाङ्‌फुमाबेॽहा हाङ्‌चि म्‍बोगा, न्‍हाङा तायेन्‍राङ्‌बाचि एक ठोङ्‌बे न्‍छुप्‍सा॥’

२७ “जेप्‍पामाङ् ङ्‌खा चेॽया ना साहारबे पुरा लेक्‍सामा, इजाङ्‌बाङ्‌निङ् न्‍दा सेगुगाना ङ्‌गा पाबित्‍तारा सेवाक येसुगा बिरुद्‌दाबे हेरोदb, पान्‍तियास पिलातास, निङ्‌वाफुमा चिनामेन्‍जोक्‍खुबा जातिचि नुङ् इजिरेलिचि ना साहारबे न्‍छुप्‍सामासा॥

२८ ङ्‌खाचिङा ङ्‌गा साक्‍तिभाङ् न्‍दा ओन्‍दाङ् मितुक्‍साघा लोॽवामाङ् घाक काम न्‍जोगु॥

२९ ओ हाङ्‌बा, हाकु कानिङ् किसिॽमा लाप्‍खुबाचि पोटि न्‍निङ्‌वा पि॥ न्‍हाङा कानिङ् ङ्‌गा सेवाकचि ङ्‌गा चेॽया उचुन चेक्‍मा यामाना साक्‍ति पिया,

३० तुखाबाङ्‌चि नुमेॽमागा म्‍मुक सोसाब्‍या न्‍हाङ् ङ्‌गा पाबित्‍तारा सेवाक येसुगा उनिङ्‌बे आच्‍चाम्‍माहा चिङ्‌गो नुङ् काम सोॽमेता॥”

३१ उङ्‌चि पार्थाना न्‍जोगाब्‍याहोङ् उङ्‌चि न्‍छुप्‍साना ठोङ् लुक्‍लिबा क्‍याना लोॽवा योङा॥ न्‍हाङ् उङ्‌चि घाक पाबित्‍तारा आत्‍मागा साक्‍तिङा इप्‍तुचि न्‍हाङा निङ्‌वाफुमागा चेॽया मेङ्‌गिसिॽले खेम्‍मेॽमा न्‍दारोक्‍तुचि॥

बिस्‍वासिचि तुखिबे ङ्‌ङामेॽनिङ् सोॽमाहाचि

३२ बिस्‍वास चोक्‍खुबाचि घाक एको निङ्‌वागा न्‍लेक्‍सामासा, उङ्‌चिनुङ् वायाहा घाक्‍थोक इसाङा चा “खा आका”, “खा ङ्‌गा” ङ्‌गायानिन, उङ्‌चिगा घाक थोक साङ्‌गोल साया॥

३३ ङ्‌खा सेगुम्‍पाक्चिङा निङ्‌वाफुमागा साक्‍तिभाङ् येसु हिङ्‌गिलिक लेक्‍साना चेॽयागा गाबाहि म्‍बिचि, न्‍हाङा ङ्‌खाचि घाक उलुङ्‌मा तुक्‍तुचिहोङ् निङ्‌वाफुमाङा प्‍याक आसिक पिचि॥

३४-३५ उङ्‌चि इसा चा इहागा चा आखाउजो ङ्‌ङायानिन, इजाङ्‌बाङ्‌निङ् इसा इसानुङ् रोपा, लाम्‍धाङ् वाया ङ्‌खा इन्‍चासाङ् सेगुम्‍पाकचिगाबे याङ् न्‍दा, न्‍हाङा आखाउजोबे ङ्‌ङायाहा याॽमिचि ङ्‌हाप्‍सुबिचि॥

३६-३७ इमा साइपारास बेॽना लेबि छोङ्‌गा एको योसेफ बाङ्‌ना याॽमिङा चा उङ्‌नुङ् वायाहा लाम्‍धाङ् इनुचोहोङ् याङ् सेगुम्‍पाकचिगाबे ता॥ सेगुम्‍पाक्चिङा उनिङ् बार्नाबास ङ्‌युक्‍सुबि॥ (न्‍नागा तुम्‍बिला “उत्‍साहा पिखुबा” ओम॥)

a 

४:२३ खाचिमाङ् तायेन्‍राङ्‌बाचि ओम

b 

४:२७ ना याॽमि येसु वायानिङ् राज्‍या चोक्‍खुबा हेरोद हाङ्‌गा उच्‍या हेरोद एन्‍टिपास साया

हानानिया नुङ् साफिरा

५

१ ङ्‌खाॽनिङ्‌गो न्‍नाबे एको हानानिया बाङ्‌ना याॽमि वाया, न्‍नागा उहिङ्‌खुमागा उनिङ् साफिरा साया॥ उङ्‌चिङा मिॽयाङ् लाम्‍धाङ् इनाचायाचुहोङ्

२ मिॽयाङ् याङ् चुमिॽयाचु न्‍हाङा मिॽयाङ् च्‍हेन हानानियाङा सेगुम्‍पाकचिगाबे ता॥

३ ङ्‌खाॽनिङ्‌गो ङ्‌खिङ्‌बेला पात्‍तुरुसङा छिम्‍दु, “ओ हानानिया, न्‍दा न्‍निङ्‌वाबे साइतान राज्‍या चोक्‍मा पिगाहोङ् इजाङ् पाबित्‍तारा आत्‍मा लेमुच्‍वागाना? न्‍जिङ्‌दा लाम्‍धाङ् इनाचायाचुगाहोङ् इजाङ् मिॽयाङ् याङ् चुमिॽयाचुघा?

४ न्‍ना मेइन्‍चाले सोम्‍मा चा न्‍जिङ्‌गामाङ् साया, न्‍हाङ् इनाचायाचुगाहोङ् चा ङ्‌खा घाक याङ् न्‍जिङ्‌गामाङ् न्‍सायान्‍हायि? खाॽला इसिॽहा काम चोक्‍माना निङ्‌वा इमिन न्‍जिङ्‌गा न्‍निङ्‌वाबे तायाहा? न्‍जिङ्‌दा गो याॽमिचि मेन्‍ना, ङ्‌खाॽनिङ्‌गो निङ्‌वाफुमा लेमाचायामाचुगाना!”

५ हानानियाङा खा चेॽया खेप्‍सुहोङ् सोलोक खाम्‍बे काक्‍कुलिक काक्‍साख्‍या न्‍हाङ् ओसोक्‍मा ख्‍या॥ न्‍हाङा खा चेॽया खेम्‍खुबाचि घाक तुक्‍नुङ् ङ्‌गिसिता॥

६ न्‍हाङ् एको हिप्‍पाङ् वेन्‍चाबाङ्‌चि न्‍दायाहोङ् हानानियागा लास तेक्‍ङा ङ्‌गितु न्‍हाङ् पाखा ङ्‌खेतुहोङ् ङ्‌हुम्‍दु॥

७ न्‍नागा सुम घान्‍टा हेक्‍साङ् हानानियागा उहिङ्‌खुमा साफिरा चा न्‍नाबे ताया॥ उङा उहिङ्‌खुबा स्‍यानाभोङ् था म्‍मायान॥

८ पात्‍तुरुसङा उङ् चा छिम्‍दु, “न्‍जिङ्‌दा लाम्‍धाङ् ङ्‌खिङ्‌बेॽमाङ् इनाचायाचुगाना ओम?”

साफिराङा पोलोवा पि, “ओम, ङ्‌खिङ्‌बेॽमाङ् ओम॥”

९ न्‍हाङा पात्‍तुरुसङा उङ् खाॽला लु, “खाॽला इजाङ् न्‍जिङ्‌दा हाङ्‌बागा आत्‍मा लेम्‍चामा योगाचुगाना? खेप्‍सु, ङ्‌गा ङ्‌हिङ्‌खुबा हुम्‍खुबाचि न्‍ना वालाम्‍बुङ्‌बे न्‍दायाब्‍यामाहा॥ ङ्‌खाचिङा न्‍दा चा ङ्‌खाॽलामाङ् ङ्‌हुम्‍मेकाना॥”

१० ङ्‌खिङ्‌बेलाक माङ् साफिरा पात्‍तुरुसका उलाङ् युम्‍बे काक्‍कुलिक काक्‍साख्‍या, न्‍हाङ् उका चा ओसोक्‍मा ख्‍या॥ वेन्‍चाबाङ्‌चि पाङ्‌होङ्‌बे ङ्‌ङुयानिङ् उङ् स्‍याना न्‍निसुहोङ् उका लास पाखा ङ्‌खुहेतु न्‍हाङ् उहिङ्‌खुबागा उयुम्‍बे ङ्‌हुम्‍दु॥

११ न्‍हाङा खा घाक चेॽया निखुबाचि नुङ् छुम्‍वाङ्‌बेॽहा घाक याॽमिचि तुक्‍नुङ् ङ्‌गिसिता॥

सेगुम्‍पाक्चिङा आच्‍चाम्‍माहा काम न्‍जोगुहा

१२ सेगुम्‍पाक्चिङा प्‍याक आच्‍चाम्‍माहा काम नुङ् चिङ्‌गो याॽमिचिगा उलुम्‍बे न्‍सोॽमेतुचि॥ न्‍हाङा घाक बिस्‍वास चोक्‍खुबाचि एको निङ्‌वागा न्‍लेक्‍साहोङ् सोलोमानगा दालान बाङ्‌ना ठोङ्‌बे साधाइ न्‍छुप्‍सा॥

१३ बिस्‍वास मेन्‍जोक्‍खुबा याॽमिचिङा उङ्‌चि उचुन आदार न्‍जोगुचि, ङ्‌खाॽनिङ्‌गो उङ्‌चिनुङ् तोङ्‌माना आट चोक्‍मा ङ्‌यासानिन॥

१४ ङ्‌खोङ्‌चा बिस्‍वास चोक्‍खुबा बाबु-मामुचि प्‍याक-प्‍याक पुसाङ् ङ्‌ख्‍या॥

१५ पात्‍तुरुस लाम्‍मेॽनिङ् उका लालामे से होङ्‌चा तुखाबाङ्‌चि छोङ्‌बे आहोङ् उङ्‌चि न्‍नुनिभोङ् याॽमिचिङा तुखाबाङ्‌चि लाम्‍बु-लाम्‍बुबे ङ्‌युक्‍सुचि॥

१६ यारुसालेम्‍गा यो-खेहा साहारचिभाङ् चा न्‍नाबे प्‍याक याॽमिचि न्‍दाया॥ ङ्‌खाचिङा न्‍नाबे तुखाबाङ्‌चि नुङ् इसिॽहा मुइङा तुखि पिचिहा याॽमिचि न्‍दाचि, न्‍हाङा ङ्‌खाचि घाक न्‍नुया॥

सेगुम्‍पाक्चिङा तुखि ङ्‌ङाङ्‌दुहा

१७ मा-हाङ्‌खुबा नुङ् उका सादुकि उकाम्‍चिङा सेगुम्‍पाकचि तुक्‍नुङ् नाहेम्‍मा न्‍दारोक्‍तुचि॥

१८ न्‍हाङ् ङ्‌खाचिङा सेगुम्‍पाकचि न्‍लाबुचिहोङ् छेक्‍पाङ्‌बे न्‍छेक्‍तुचि॥

१९ ङ्‌खाॽनिङ्‌गो न्‍ना सेॽनि हाङ्‌बागा वालोक्‍दुत तायाहोङ् छेक्‍पाङ्‌गा वालाम्‍बुङ् होसुबिचि, न्‍हाङा सेगुम्‍पाकचि पाखा लोन्‍दुचिहोङ् खाॽला लुचि,

२० “हाकु न्‍निङ्‌दा निङ्‌वाफुमापाङ्‌बे खेइघोङ् मेन्‍सिमाना हिङ्‌लुङ्‌गा उतुम्‍बे घाक याॽमिचि खेम्‍मेतानुम्‍चिम॥”

२१ न्‍हाङा ङ्‌खा चेॽया ङ्‌खेप्‍सुहोङ् वान्‍दिक्‍ना लेन भेनिक नाम मेलोन्‍ले उङ्‌चि निङ्‌वाफुमापाङ्‌बे ङ्‌ङुयाहोङ् याॽमिचि चिन्‍मा न्‍दारोक्‍तुचि॥

ङ्‌खाॽनिङ्‌गो मा-हाङ्‌खुबा नुङ् उका उकाम्‍निभाकचि माछुम्‍माबे न्‍दायाहोङ् इजिरेलिचिगा घाक हाङ्‌गुम्‍बाचि माछुम्‍माबे ङ्‌गाचि न्‍हाङा सेगुम्‍पाकचि लाल्‍लासे छेक्‍पाङ्‌बे याॽमिचि म्‍बाक्‍सुचि॥

२२ ङ्‌खाॽनिङ्‌गो काङ्‌बाचि छेक्‍पाङ्‌बे न्‍दासुनिङ् सेगुम्‍पाकचि न्‍नाबे न्‍दुप्‍सुन्‍चिनिन, न्‍हाङ् न्‍लासाख्‍याहोङ् खाॽला न्‍लुचि,

२३ “कानिङ् छेक्‍पाङ्‌बे तासुम्‍ङानिङ् उचुन्‍माङ् वालाम्‍बुङ् छेक्‍तामासा, न्‍हाङा छेक्‍पाङ् कुखुबा किथिरिक्‍पाचि चा वालाम्‍बुङ्‌बे कुसाङ् ङ्‌येबामासा, ङ्‌खाॽनिङ्‌गो कानिङ् वालाम्‍बुङ् होसुम्‍ङानिङ् न्‍नाबे इसा चा म्‍मायानिन्‍हा॥”

२४ निङ्‌वाफुमा पाङ्‌गा केप्‍टेन नुङ् खाङ्‌खाङ् हाङ्‌खुबाचिङा खा चेॽया ङ्‌खेप्‍सुहोङ्, “हाकु इलेङ्‌मेहा लोप्‍पि?” भोङ् उङ्‌चि आच्‍चाम्‍मा ङ्‌ङेता॥

२५ ङ्‌खिङ्‌बेलाक माङ् न्‍नाबे एको याॽमि तायाहोङ् खाॽला लुचि, “खेप्‍सानुम, न्‍निङ्‌दा छेक्‍पाङ्‌बे छेक्‍तुम्‍चिम्‍घा याॽमिचि गो यो निङ्‌वाफुमापाङ्‌बे याॽमिचि चिन्‍मासिमेचिहा॥”

२६ खा चेॽया खेप्‍सुहोङ् निङ्‌वाफुमा पाङ्‌गा केप्‍टेनङा किथिरिक्‍पाचि खेतुचिहोङ् सेगुम्‍पाकचि लाल्‍लासे ख्‍या॥ उङ्‌चिङा सेगुम्‍पाकचि इच्‍चा मेन्‍जोक्‍ले ङ्‌ङाप्‍तुचि इजाङ्‌बाङ्‌निङ् याॽमिचिङा लुङ्‌खाक्‍ङा लेम्‍सिमेहा लोप्‍पिभोङ् उङ्‌चि ङ्‌गिसिता॥

२७ ङ्‌खाचिङा सेगुम्‍पाकचि माछुम्‍मागा ओन्‍दाङ् ङ्‌येप्‍मेतुचि, न्‍हाङा मा-हाङ्‌खुबाङा छिम्‍दुचि,

२८ “हाकु न्‍हाङ्‌तो येसुगा उनिङ्‌बे इसा चा न्‍जिन्‍दानुम्‍चिम्‍निन भोङ् लुन्‍नुङ्‌नेन्‍सानिन्‍हा मेन्‍नायि? ङ्‌खाॽनिङ्‌गो खेप्‍सानुम, न्‍निङ्‌दा गो यारुसालेम्‍बेॽहा घाक याॽमिचि चिन्‍दिक्‍सुम्‍चिम्‍घा॥ न्‍हाङा न्‍ना याॽमि न्‍सिसुनागा आप्‍दिक चा कानिङ् ले एम्‍मा मितामाघा?”

२९ ङ्‌खाॽनिङ्‌गो पात्‍तुरुस नुङ् सेगुम्‍पाक्चिङा ङ्‌खाचि खाॽलाना पोलोवा म्‍बिचि, “कानिङ् याॽमिचिगा चेॽया हाक्‍निङ् निङ्‌वाफुमागा चेॽयाङामाङ् खेम्‍माहा॥

३० न्‍निङ्‌दा कुरुसपे छुसिम्‍गाना येसु एङ्‌गा पुर्खाचिगा निङ्‌वाफुमाङा हिङ्‌गिलिक लेङ्‌मेतुक्‍सुना॥

३१ उङ् निङ्‌वाफुमाङा हाङ् नुङ् मुक्‍ति पिखुबा चोगुहोङ् उका छुप्‍ताङ् उमुक पोटि युक्‍सुक्‍सु॥ खाॽला इजिरेलबेॽहा याॽमिचिङा पापपाहाङ् लामाना न्‍हाङा पापपाहाङ् छेमा तोक्‍माना लाम्‍बु न्‍दोक्‍तुक्‍सु॥

३२ खा चेॽयागा साचि कानिङ् वेतिङाहा न्‍हाङा निङ्‌वाफुमाङा उका चेॽया येन्‍खुबाचि पियामाहा पाबित्‍तारा आत्‍माङा चा साचि पिॽमासिम्‍मेहा॥”

३३ न्‍हाङा खा चेॽया ङ्‌खेप्‍सुहोङ् माछुम्‍माबे न्‍छुप्‍साहा याॽमिचिगा तुक्‍नुङ् उङ्‌चि लोक खोता न्‍हाङ् सेगुम्‍पाकचि सिमा म्‍मितुचि॥

३४ ङ्‌खिङ्‌बेला गामालिएल बाङ्‌ना फारिसि छुम्‍माबे येबा॥ उङ् ङ्‌खाचि घाक्‍ङा आदार न्‍जोगुना धार्मासाप्‍ला चिन्‍खुबा साया॥ उङा सेगुम्‍पाकचि एक्‍छिन पाखा पाक्‍साहाक्‍सुचि॥

३५ न्‍हाङा ङ्‌खा याॽमिचि खाॽला लुचि, “ओ इजिरेलबेॽहा आफुआनुन्‍छाचि, खा याॽमिचि इचोक्‍मा मितुक्‍सुम्‍चिम्‍घा? न्‍निङ्‌दा थाङ्‌थाङ् वायानियो!

३६ एहि फिम्‍बिलिङ् ओन्‍दाङ् थुदास बाङ्‌ना एको याॽमि ताया॥ न्‍नाङा काङान काया, न्‍हाङा ना होम्‍बोकहिङ् याॽमिचि चा उका हेक्‍साङ् लान्‍जोगा, ङ्‌खाॽनिङ्‌गो काङ्‌बाचिङा उङ् न्‍सिसुहोङ् उका हेक्‍साङ् लाचोक्‍खुबा याॽमिचि घाक ङ्‌हिसाख्‍याहोङ् नास न्‍लेक्‍साख्‍या॥

३७ मिहेक्‍साङ् याॽमि निॽमाना बेलाबे गालिल बेॽना याहुदा बाङ्‌ना याॽमि ताया॥ उका हेक्‍साङ् चा प्‍याक याॽमिचि लान्‍जोगा, ङ्‌खाॽनिङ्‌गो उङ् चा काङ्‌बाचिङा न्‍सिसु न्‍हाङा उका हेक्‍साङ् लाचोक्‍खुबाचि चा ङ्‌हिसाख्‍याहोङ् नास न्‍लेक्‍साख्‍या॥

३८ “न्‍हाङामाङ् खा याॽमिचि न्‍दोक्‍तियानुम्‍चिम्‍निन लेहाक्‍सानुम्‍चिम भोङ् का न्‍निङ्‌दा साल्‍लाहा पिमेॽनेनिन्‍हा॥ इजाङ्‌बाङ्‌निङ् खाचिङा न्‍जिन्‍दुचिहा, न्‍जोगुहा चेॽया याॽमिभाङ् ओमभोङ् खा याॽमिचि नास न्‍लेङ्‌खेमेहा॥

३९ ङ्‌खाॽनिङ्‌गो निङ्‌वाफुमाभाङ् ओमभोङ् न्‍निङ्‌दा खा याॽमिचि इच्‍चा चोक्‍मा ङ्‌यास्‍वाम्‍चिम्‍गान्‍हा॥ मानुङ्‌गो न्‍निङ्‌दा ले निङ्‌वाफुमागा बिरुद्‌दाबे पोगिघा लोॽवा लेक्‍सिॽवाघा!”

४० माछुम्‍माबेॽहा याॽमिचिङा गामालिएलगा चेॽया ङ्‌येनु॥ न्‍हाङा ङ्‌खाचिङा सेगुम्‍पाकचि ङ्‌गाचिहोङ् कोर्राङा मोक्‍साङ् “हाकु न्‍हाङ्‌तो येसुगा उनिङ्‌बे चेक्‍माहा, चिन्‍माहा काम चोक्‍मा लेप्‍तिॽयानुम” भोङ् आग्‍गे म्‍बिचिहोङ् न्‍लेहाक्‍सुचि॥

४१ न्‍हाङा सेगुम्‍पाकचि माछुम्‍माभाङ् न्‍लोन्‍दाख्‍याहोङ् “कानिङ् गो येसुगा हेक्‍साङ् लामिहाङा तुखि आङ्‌मा थेन्‍सिमेहा” भोङ् तुक्‍नुङ् न्‍जोन्‍दास्‍या॥

४२ न्‍हाङा घाक लेन ङ्‌खाचि निङ्‌वाफुमापाङ्‌बे नुङ् पाङ्-पाङ्‌बे ङ्‌ख्‍याहोङ् येसुमाङ् मुक्‍ति पिखुबा हाङ् ओम बाङ्‌ना नुसाला खेम्‍मेॽमा न्‍लेप्‍तिन्‍चिनिन॥

ला जाना याॽमि न्‍सेगुचिहा

६

१ ङ्‌खा लेन्‍चिबे चेलाचि पुसाङ्-पुसाङ् ङ्‌खेॽमास्‍या, ङ्‌खिङ्‌बेला गिरिक चेॽया चेक्‍खुबा याहुदिचिङा हिब्‍रु चेॽया चेक्‍खुबा याहुदिचिगा बिरुद्‌दाबे बुजुङ्‌बुजुङ् ङ्‌गाया॥ ङ्‌खा गिरिक चेॽया चेक्‍खुबा याहुदिचिङा “लाङ्‌निमाचि लेन्‍लेन हाम्‍बिॽमाहा चाम्‍योङ्‌बाबे आनिङ्‌गा लाङ्‌निमाचि उचुन न्‍सोन्‍चिनिन्‍हा” भोङ् ङ्‌गाया॥

२ ङ्‌खाॽलाहोङ्‌माङ् एहि सेगुम्‍पाक्चिङा घाक चेलाचि ङ्‌गाचिहोङ् खाॽला न्‍लुचि, “आफुआनुन्‍छाचि, कानिङ् निङ्‌वाफुमागा चेॽया चेक्‍माहा काम नाॽनामाहोङ् चामा-उङ्‌मागा तारतुम्‍बि तोङ्‌माहा काम्‍बे लाचोक्‍मा उचुन न्‍लेङ्‌मेनाहा॥

३ न्‍हाङामाङ् न्‍निङ्‌गा लुम्‍भाङ् ला जाना घाक्‍ङा आदार न्‍जोगुचिहा, निङ्‌वाराङ्‌बा नुङ् पाबित्‍तारा आत्‍मागा साक्‍तिङा इप्‍तुचिहा याॽमिचि सेगानुम्‍चिम॥ ङ्‌खाचि कानिङ् खा कामगा जिम्‍मा पिवाम्‍चिम्‍ङाहा॥

४ न्‍हाङा कानिङ् च्‍हेन साधाइ पार्थाना नुङ् निङ्‌वाफुमागा चेॽया चिन्‍माहा काम्‍बे लाचोगिॽवाङ्‌हा॥”

५ सेगुम्‍पाकचिगा खा चेॽयाङा घाक चेलाचिगा उङ्‌चि निङ्‌वा ताया॥ न्‍हाङा ङ्‌खाचिङा बिस्‍वास नुङ् पाबित्‍तारा आत्‍माङा इप्‍तुना स्‍तिफानास, न्‍हाङा फिलिप, पार्खारास, निक्‍नोर, तिमोन, पार्मिनास, न्‍हाङ् याहुदि धार्माबे तायाना एन्‍टिओक साहारबेॽना निकोलाउस न्‍सेगुचि॥

६ ङ्‌खाचिङा ङ्‌खा न्‍सेगुचिहा याॽमिचि सेगुम्‍पाकचिगाबे न्‍दाचि॥ न्‍हाङा सेगुम्‍पाक्चिङा ङ्‌खाचि छोङ्‌बे उङ्‌चि मुक युङ्‌साङ् पार्थाना न्‍जोक्‍तुबिचि॥

७ निङ्‌वाफुमागा चेॽया ङ्‌खाॽलामाङ् हिसाङ् ख्‍या॥ हाङ्‌बा येसुगा चेलाचि यारुसालेम्‍बे प्‍याक पुसाङ्-पुसाङ् ङ्‌ख्‍या, न्‍हाङा प्‍याक हाङ्‌खुबाचिङा चा येसुबे बिस्‍वास न्‍जोगु॥

स्‍तिफानास न्‍लाबुना

८ स्‍तिफानासङा च्‍हेन हाङ्‌बाभाङ् प्‍याक आसिक नुङ् साक्‍ति तोक्‍तुक्‍सा॥ उङा याॽमिचिगा उलुम्‍बे प्‍याक आच्‍चाम्‍माहा काम नुङ् चिङ्‌गो सोॽमेतुचि॥

९ ङ्‌खाॽनिङ्‌गो इखिङ् याॽमिचिङा च्‍हेन उका बिरोध चोक्‍मा न्‍दारोक्‍तु॥ ङ्‌खाचि याहुदि छुम्‍पाङ्‌गा “स्‍वातान्‍तारा” बाङ्‌ना छुम्‍गा याॽमिचि न्‍साया॥ ङ्‌खाचि आलेक्‍जेन्‍डिरिया साहार न्‍हाङा किलिकिया, कुरेनि नुङ् एसियाभाङ् न्‍दायाहा याहुदिचि न्‍साया॥ ङ्‌खाचि घाक न्‍दोङाहोङ् स्‍तिफानासनुङ् चेॽया खोम्‍मा न्‍दारोक्‍तु॥

१० ङ्‌खाॽनिङ्‌गो पाबित्‍तारा आत्‍माङा स्‍तिफानास खाॽलाना निङ्‌वा नुङ् साक्‍ति पि, उङ् चेक्‍तानिङ् इसाङा चा बिरोध चोक्‍मा ङ्‌यासुनिन॥

११ न्‍हाङा स्‍वाक ङ्‌खाचिङा एको हिप्‍पाङ् याॽमिचि खाॽला कायानिभोङ् न्‍लुचि, “कानिङ् ना याॽमि मोसा नुङ् निङ्‌वाफुमागा बिरुद्‌दाबे चेक्‍ताना खेप्‍सुम्‍ङाना॥”

१२ खाॽला ङ्‌खाचिङा याॽमिचि नुङ् माछुम्‍माबे वाखुबा हाङ्‌गुम्‍बाचि न्‍हाङा धार्मासाप्‍ला चिन्‍खुबाचि चा न्‍थेन्‍दुचि॥ न्‍हाङ् ङ्‌खाचिङा स्‍तिफानास याहुदिचिगा छुम्‍माबे न्‍लाबुरा॥

१३ न्‍हाङा ङ्‌खाचिङा स्‍तिफानास मेन्‍हा आप्‍दिक एन्‍मागा न्‍सेगुचिहा याॽमिचि चा न्‍दाचि॥ ङ्‌खाचि खाॽला ङ्‌गाया, “ना याॽमि गो साधाइ एङ्‌गा पाबित्‍तारा निङ्‌वाफुमापाङ् नुङ् मोसाङा पियाहा ब्‍यावास्‍थागा बिरुद्‌दाबे चेङ्‌मेॽना॥

१४ न्‍हाङा नाङा गो, ‘नासारात्‍पेॽना येसुङा ना निङ्‌वाफुमापाङ् होराहाक्‍स्‍वा न्‍हाङा मोसाङा कानिङ् पियाहा ब्‍यावास्‍थाबेॽहा चेॽया चा हेकोहा चोङ्‌बिमेहा’ भोङ् कायाना कानिङ् खेप्‍सुक्‍सुम्‍ङाना॥”

१५ ङ्‌खिङ्‌बेला माछुम्‍माबे वाखुबाचि घाक्‍ङा उङ् उचुन न्‍सोनिङ् उका उनाचिक च्‍हेन वालोक्‍दुतका लोॽवा ओम न्‍निसु॥

इस्‍तिफानासङा नुसाला खेम्‍मेतुचिहा

७

१ न्‍हाङा मा-हाङ्‌खुबाङा इस्‍तिफानास छिम्‍दु, “खाचिङा ङ्‌गामेहा चेॽया जेप्‍पा ओम?”

२ उङा पोलोवा पिचि, “ओ आप्‍पा-आफाङ्, आफुआनुन्‍छाचि, आचेॽया खेप्‍सानुम! एङ्‌गा पुर्खा आब्‍राहाम हारान साहारबे खेॽमाहाक्‍निङ् ओन्‍दाङ् उङ् मेसोपोटामिया लिङ्‌खाम्‍बे वायानिङ् माहिमागा निङ्‌वाफुमाङा एको सेन्‍चि पि॥

३ सेन्‍चिबे निङ्‌वाफुमाङा खाॽला लु, ‘ना खाम्‍युक नुङ् ङ्‌गा आफान्‍ताचि नाओचिघोङ् का सोॽमेॽनेन्‍ना खाम्‍युक्‍पे ख्‍या॥’

४ “न्‍हाङा उङ् काल्‍दिचिगा खाम्‍युक पाहाङ् लोन्‍दाहोङ् हारान्बे ख्‍या, न्‍हाङ् न्‍नाबेॽमाङ् वामा तारोक्‍तु॥ न्‍नाबे उका उप्‍पा स्‍या, न्‍हाङ् निङ्‌वाफुमाङा उङ् न्‍ना खाम्‍युकभाङ् हेन्‍सेन न्‍निङ्‌दा वामासिइवागाना ना खाम्‍युक्‍पे ता॥

५ ङ्‌खिङ्‌बेला निङ्‌वाफुमाङा उङ् न्‍ना खाम्‍युक्‍पे लाङ् तुॽमाना ठोङ् चा म्‍बिन॥ ङ्‌खाॽनिङ्‌गो ‘ना खाम्‍युक न्‍दा नुङ् ङ्‌गा सान्‍तानचि पिम्‍मेॽनेनिन्‍हा’ भोङ् बाचा पि॥ ङ्‌खिङ्‌बेला आब्‍राहामगा एक्‍को चा उच्‍याचि म्‍मायानिन॥

६ हेक्‍साङ् निङ्‌वाफुमाङा फेरि उङ् खाॽला लु, ‘ङ्‌गा सान्‍तानचि माङ्‌दुना खाम्‍युक्‍पे ङ्‌खेमेहोङ् ङ्‌वामे॥ न्‍नाबेॽहा याॽमिचिङा ना होम्‍बोक फिम्‍बिलिङ् सोम्‍मा उङ्‌चि नोकार न्‍जोग्‍वाचिहोङ् ङ्‌युक्‍स्‍वाचि, ङ्‌खिङ्‌बेला न्‍नाबेॽहा याॽमिचिङा तुक्‍नुङ् तुखि म्‍बिवाचि॥

७ ङ्‌खाॽनिङ्‌गो ङ्‌खा तुखि पिखुबा घाक याॽमिचि का दान्‍डा पिवाङ्‌चिङ्॥ न्‍हाङा ङ्‌गा सान्‍तानचि न्‍ना खाम्‍युक्‍पाहाङ् न्‍लोन्‍दारामेहोङ् ना ठोङ्‌बेॽमाङ् उङ्‌चिङा का आराधाना चोङ्‌मेहा॥’

८ “न्‍हाङा निङ्‌वाफुमाङा आब्‍राहामनुङ् बाचा थुन्‍दु, न्‍ना बाचा मेमुॽनिमागा लागि सालुङ्‌बे खाताना चोक्‍माना आग्‍गे पिचि॥ न्‍हाङा आब्‍राहामगा उच्‍या इसाहाकका वाम लेक्‍सा, आब्‍राहामङा उच्‍या वायाना ताम्‍नाa लेन्‍बे खाताना चोक्‍तुबि॥ इसाहाकङा चा उच्‍या याकुब न्‍हाङा याकुबङा चा उका घाक एहि उच्‍याचिगा खाताना चोक्‍तुबिचि॥ न्‍ना याकुबका एहि उच्‍या बाबुचि माङ् एङ्‌गा पुर्खाचि न्‍लेक्‍सा॥

९ “याकुबका उच्‍या योसेफ उफुचिङा उङ्‌चि नाङ्‌हेन्‍दु, न्‍हाङा मिस्‍रा खाम्‍युक्‍पेॽहा याॽमिचिबे ङ्‌ङिनुचो॥ न्‍हाङ् उङ् ङ्‌खाचिगा नोकार लेक्‍सा, ङ्‌खाॽनिङ्‌गो निङ्‌वाफुमा उङ्‌नुङ् वायाहोङ्

१० निङ्‌वाफुमाङा उङ् घाक तुखिभाङ् फोक्‍सु, न्‍हाङ् उचुन्‍ना बुद्‌दि पि॥ न्‍हाङा फारो हाङ्‌ङा योसेफ मिस्‍रा खाम्‍युक नुङ् उका घाक हाङ्‌पाङ्‌गा माडा-खाङ्‌खाङ्‌बा चोगु॥

११ “न्‍हाङा मिस्‍रा खाम्‍युक नुङ् कानान खाम्‍युक्‍पे माडा आनिकाल पोक्‍तुहोङ् प्‍याक तुखि लेक्‍सा, न्‍हाङा एङ्‌गा पुर्खाचिङा चाचिॽया न्‍दोक्‍तुनिन॥

१२ ङ्‌खाॽनिङ्‌गो याकुबङा मिस्राबे प्‍याक चाचिॽया वान्‍नेहाभोङ् खेप्‍सुहोङ् उच्‍याचि न्‍ना खाम्‍युक्‍पे इम्‍ना खेप पाक्‍सुचि॥

१३ उङ्‌चि हेकोना खेप चाचिॽया लासे ङ्‌ख्‍यानिङ् योसेफङा उफुनुन्‍छाचि ‘का योसेफङान’ भोङ् चिनातोक्‍मेतुचि॥ ङ्‌खिङ्‌बेलाक माङ् फारो हाङ्‌ङा चा योसेफका पाङ्‌बेॽहा याॽमिचिगा उतुम्‍बे था तोक्‍तु॥

१४ न्‍हाङ् योसेफङा उप्‍पा याकुब नुङ् उका घाक आफान्‍ताचि मिस्‍राबे काचि॥ उङ्‌चि घाक लाफाb जाना न्‍साया॥

१५ याकुब ङ्‌खा घाक खेतुचिहोङ् मिस्‍राबे ख्‍या॥ हेक्‍साङ् याकुब नुङ् एङ्‌गा एहि छोङ्‌गा पुर्खाचि न्‍नाबेॽमाङ् न्‍स्‍या॥

१६ उङ्‌चिगा लास साकेम बाङ्‌ना ठोङ्‌बे ङ्‌खेतुचिहोङ् ङ्‌हुम्‍दुचि॥ न्‍ना लाम्‍धाङ् आब्‍राहामङा हामोरगा उच्‍या बाबुचिभाङ् इनुक्‍सा॥

१७ “ङ्‌खाॽनिङ्‌गो निङ्‌वाफुमाङा आब्‍राहामनुङ् चोगुना बाचा पुरा लेङ्‌माना बेला ताहेक्‍सासानिङ् मिस्‍राबे एङ्‌गा इजिरेलि याॽमिचि प्‍याक पुसाङ् ङ्‌ख्‍या॥

१८ न्‍हाङा प्‍याक फिम्‍बिलिङ् हेक्‍साङ् न्‍नाबे योसेफ चिनामेन्‍दोक्‍खुबा एको याॽमि हाङ् लेक्‍सा॥ उङा योसेफका उतुम्‍बे इहाचा था म्‍मायान॥

१९ उङा एङ्‌गा पुर्खाचि लेम्‍चासाङ् तुक्‍नुङ् तुखि पिचि, न्‍हाङा बाबु पिछाचि न्‍सिनिभोङ् ङ्‌वायाना सोलोक लेम्‍नाहाङ्‌मेतुचि॥

२० “ङ्‌खिङ्‌बेलाक माङ् मोसागा वाम लेक्‍सा॥ उङ् निङ्‌वाफुमाङा उसाप थाक्‍तुना याॽमि साया॥ मोसा सुम मोनाम सोम्‍मा उप्‍पा-उमाङा पाङ्‌बे चुमामासाचु॥

२१ ङ्‌खाॽनिङ्‌गो न्‍हाङ्‌तो चुम्‍नुङ्‌मा ङ्‌यासान्‍चुन्‍होङ् पाखा युक्‍सामासाचु॥ ङ्‌खिङ्‌बेला फारो हाङ्‌गा उच्‍या मामुङा तुप्‍सु न्‍हाङ् खेतुहोङ् उका उच्‍या लोॽवा चोगुहोङ् हिङु॥

२२ उङा मिसिरिचिगा उतुम्‍बे प्‍याक चेॽया चिन्‍मा तोक्‍तु॥ न्‍हाङा उङ् चेक्‍माबे नुङ् काम्‍बे साक्‍तिसालि लेङ्‌साङ् ख्‍या॥

२३ “मोसाङा नाखेङ् फिम्‍बिलिङ् तासुनिङ् उका इजिरेलि उफुउनुन्‍छाचिनुङ् तुप्‍मा मिता॥

२४ इलेन उङा एको मिसिरि याॽमिङा एको इजिरेलि याॽमि मोक्‍मास्‍याना निसु॥ उङा न्‍ना इजिरेलि मोक्‍खुबा मिसिरि सिसुहोङ् बाद्‌ला लियाचोगु॥

२५ निङ्‌वाफुमाङा इजिरेलि याॽमिचि फोङ्‌मागा का पाक्‍साङ्‌ना ओम बाङ्‌ना चेॽया ङ्‌ङास्‍वाहा लोप्‍पिभोङ् मोसा मितामासा॥ ङ्‌खाॽनिङ्‌गो ङ्‌खाचिङा ङ्‌खा चेॽया ङ्‌ङासुनिन॥

२६ “हेक्‍साङ्‌ना लेन मोसाङा हिप्‍पाङ् इजिरेलिचि उङ्‌चि-उङ्‌चि चुङ्‌मास्‍याचिहा निसुचि॥ न्‍हाङा ङ्‌खाचि तोङ्‌चिनि भोङ् मोसाङा खाॽला लुचि, ‘हाओ काम्‍निभाकचि, न्‍जिङ्‌दा गो उफुउनुन्‍छाचिगान, इजाङ् खिमेचिघा?’

२७ “ङ्‌खाॽनिङ्‌गो न्‍ना इसिॽनुङ् चोक्‍मा योक्‍खुबाङा मोसा यो चोन्‍नाहाङ्‌साङ् लु, ‘न्‍दा इसाङा आन्‍चिङ्‌गा हाङ् नुङ् निरिक्‍राङ्‌बा लेङ्‌से पाक्‍सागाना?

२८ आसेन मिसिरि सिसुगाना लोॽवा का चा सिमा मितामाङ्‌गाना?’

२९ खा चेॽया खेप्‍सुहोङ् मोसा मिस्‍राभाङ् खुसाख्‍या॥ न्‍हाङ् मिधान बाङ्‌ना खाम्‍युक्‍पे ख्‍याहोङ् न्‍नाबे वामा तारोक्‍तु॥ न्‍नाबे वासाङ् ख्‍यानिङ् न्‍नाबेॽमाङ् थाङ् छेङा न्‍हाङ् हिप्‍पाङ् उच्‍या बाबुचि चा ङ्‌वाया॥

३० “नाखेङ् फिम्‍बिलिङ् हेक्‍साङ् सिनाइ चोम्‍कोङ्‌गा इसा चा मेॽनिङ्ना सुन्‍नेना ठोङ्‌बे हान्‍दुक्‍साना बुट्‌टागा मिलेपपे एको वालोक्‍दुत मोसागाबे ओता॥

३१ खा निसुहोङ् मोसा आच्‍चाम्‍मा एता न्‍हाङ् उचुन सोॽमा तायानाभोङ् न्‍नागा उयुम्‍बे ख्‍यानिङ् हाङ्‌बा निङ्‌वाफुमागा ओसेम्‍ला खेप्‍सु,

३२ ‘का ङ्‌गा पुर्खाचि आब्‍राहाम, इसाहाक, नुङ् याकुबका निङ्‌वाफुमाङान॥’ खा खेप्‍सुहोङ् मोसा किसिॽमाङा योङ्‌मा तारोक्‍तु न्‍हाङा न्‍ना सोॽमाना उका आट न्‍दायान॥

३३ “न्‍हाङा हाङ्‌बा निङ्‌वाफुमाङा लु, ‘ङ्‌गा लाङ्‌खोप फुक्‍सुचि, इजाङ्‌बाङ्‌निङ् न्‍दा येबागाना ठोङ् पाबित्‍तारा ठोङ् ओम॥

३४ मिस्‍रा खाम्‍युक्‍पे आका याॽमिचिङा ङ्‌ङाङ्‌मासिमेहा तुखि का निसुक्‍सुङ्, न्‍हाङा उङ्‌चिङा हाप्‍साङ् न्‍जोगाहा पार्थाना का खेप्‍सुक्‍सुङ्॥ न्‍हाङामाङ् ङ्‌खाचि मिसिरिचिगा मुक्‍पाहाङ् फोङ्‌मागा का उक्‍सामाङ्‌ना॥ हाकु खा कामगा लागि न्‍दा मिस्‍राबे पाङ्‌मेॽनेन्‍ना॥’

३५ “न्‍ना मोसा माङ् उका इजिरेलि याॽमिचिङा ‘न्‍दा इसाङा आनिङ्‌गा हाङ् नुङ् निरिक्‍राङ्‌बा लेङ्‌से पाक्‍सागाना?’ लुसाङ् इन्‍कार न्‍जोगुक्‍सा॥ ङ्‌खाॽनिङ्‌गो निङ्‌वाफुमाङा बुट्‌टाबे ओताना वालोक्‍दुतभाङ् उङ्‌माङ् ङ्‌खाचि फोङ्‌खुबा नुङ् तिक्‍खुबा चोगुहोङ् पाक्‍सु॥

३६ उङामाङ् इजिरेलिचि मिस्‍रा खाम्‍युक पाहाङ् लोन्‍दुचि॥ न्‍हाङा ङ्‌खिङ्‌बेला मिस्‍राबे, लाल सामुन्‍दाराबे नुङ् नाखेङ्c फिम्‍बिलिङ् सोम्‍मा इसा चा मेॽनिङ्ना सुन्‍नेना ठोङ्‌बे आच्‍चाम्‍मा-आच्‍चाम्‍माहा काम नुङ् चिङ्‌गो सोॽमेतुचि॥

३७ “न्‍ना मोसाङा माङ् इजिरेलिचि खाॽला लुक्‍साचि, ‘निङ्‌वाफुमाङा का सेगाङ्‌ना लोॽवामाङ् न्‍निङ्‌गा याॽमिचिभाङ् न्‍निङ्‌गा लागि एको निङ्‌वाफुमाभाङ् चेक्‍खुबा पाक्‍सिबिइवाघा॥’

३८ सिनाइ चोम्‍कोङ्‌गा उसाम्‍बे इसा चा मेॽनिङ्ना सुन्‍नेना ठोङ्‌बे प्‍याक इजिरेलि याॽमिचि न्‍छुप्‍सानिङ् न्‍ना मोसा माङ् ङ्‌खाचिनुङ् वाया॥ मोसा वालोक्‍दुतनुङ् सिनाइ चोम्‍कोङ्‌बे चेक्‍ता न्‍हाङा उङामाङ् वालोक्‍दुत पाहाङ् तोक्‍तुहा हिङ्‌लुङ्‌गा चेॽया इजिरेलिचि खेम्‍मेतुचि॥

३९ “ङ्‌खाॽनिङ्‌गो एङ्‌गा पुर्खाचिङा उका चेॽया खेम्‍माइ ङ्‌खेप्‍सुनिन, येम्‍मा चा ङ्‌येनुनिन॥ न्‍हाङा मोसा नाॽनामाहोङ् मिस्‍रा खाम्‍युक्‍पेॽमाङ् लाङ्‌खेॽमा निङ्‌वा न्‍जोगा॥

४० ङ्‌खाचिङा मोसागा उफु हारुन खाॽला न्‍लु, ‘आनिङ्‌गा लागि कानिङ् लाम्‍बु सोॽमेखुबा माङ्‌चि चोक्‍ताब्‍या॥ इजाङ्‌बाङ्‌निङ् कानिङ् मिसिरिभाङ् लोॽनाम्‍खुबा मोसा हेॽने ख्‍याना, इङा हाना कानिङ् इहाचा था मान्‍ना॥’

४१ न्‍हाङा ङ्‌खाचिङा एको बाछागा मुर्ति न्‍जोगुहोङ् मुर्तिगा ओन्‍दाङ् बोलि न्‍दिसु॥ न्‍हाङ् उङ्‌चिङा न्‍जोगुहा कामबे चोन्‍सिसाङ् होक्‍ता ङ्‌ङेन्‍दु॥

४२ न्‍हाङामाङ् ङ्‌खाचि निङ्‌वाफुमाङा ताङ्‌खेङ् नुङ् चोक्‍चोकिचिगा पुजा न्‍जोगुचिनिभोङ् लेहाक्‍सुचि॥ खा चेॽयागा उतुम्‍बे धार्मासाप्‍लाबे निङ्‌वाफुमाभाङ् चेक्‍खुबाचिङा खाॽला न्‍छेप्‍तुक्‍सु–

‘ओ इजिरेलि याॽमिचि, न्‍निङ्‌दा नाखेङ् फिम्‍बिलिङ् सोम्‍मा

इसा चा मेॽनिङ्ना सुन्‍नेना ठोङ्‌बे वाइगानिङ् का बोलि पियाघायि?

४३ ङ्‌खाॽनिङ्‌गो न्‍निङ्‌दा गो मोलेख बाङ्‌ना माङ्‌गाd थान

न्‍हाङा रेफान बाङ्‌ना चोक्‍चोकि माङ्‌गा मुर्ति चोगुम्‍गाहोङ्

न्‍निङ्‌दा ङ्‌खाचि पुजा चोगुम्‍चिम्‍गा॥

न्‍हाङामाङ् हाकु का न्‍निङ्‌दा दान्‍डा पिॽमागा बेबिलोन हाक्‍निङ्‌चा यो पाङ्‌मेॽनेनिन्‍हा॥’

४४ “इसा चा मेॽनिङ्ना सुन्‍नेना ठोङ्‌बे एङ्‌गा पुर्खाचि ङ्‌वायानिङ् उङ्‌चिनुङ् निङ्‌वाफुमा ओॽमाना पाबित्‍तारा पाल वाया॥ मोसाङा न्‍ना पाबित्‍तारा पाल च्‍हेन निङ्‌वाफुमाङा लुना लोॽवामाङ् चोगुक्‍सा॥

४५ हेक्‍साङ् योहोसु नुङ् एङ्‌गा पुर्खाचिङा ना खाम्‍युक्‍पे वाखुबा हेकोहा जातिगा याॽमिचि ङ्‌हेचोचिहोङ् ङ्‌ङिक्‍ताहाक्‍सुचिनिङ् उङ्‌चिङा न्‍ना पाबित्‍तारा पाल उङ्‌चिनुङ् ङ्‌खुरा॥ न्‍हाङा हाङ् दाउदका पालो सोम्‍मा न्‍ना पाल उङ्‌चिनुङ् वाया॥

४६ “हाङ् दाउदङा निङ्‌वाफुमा चोन्‍सिमेतु, न्‍हाङा याकुबङा सेवा चोगुना निङ्‌वाफुमागा लागि एको पाङ् चोक्‍मा तोक्‍तुङ्‌निभोङ् उमुक फाक्‍तुचि॥

४७ ङ्‌खाॽनिङ्‌गो न्‍ना पाङ् च्‍हेन उच्‍या सोलोमानङा चोगु॥

४८ ङ्‌खाॽनिङ्‌गो याॽमिचिगा मुक्‍ङा चोगाना पाङ्‌बे निङ्‌वाफुमा ङ्‌वामेन्‍ना॥ निङ्‌वाफुमाभाङ् चेक्‍खुबाचिङा खाॽला ङ्‌गायामा,

४९ ‘निङ्‌वाफुमा खाॽला कामे,

वालोक आका हाङ् युक्‍थाम ओम, न्‍हाङ् ताम्‍दाङ्‌फुमा आका आलाङ् युङ्‌माना ठोङ् ओम॥

ङ्‌खाॽलाभोङ् न्‍निङ्‌दा आका लागि इमिन्‍ना पाङ् चोक्‍मा यास्‍वाम्‍गाना? का आराम चोक्‍माना ठोङ् हेॽने चोग्‍वाम्‍गाना?

५० वालोक नुङ् ताम्‍दाङ्‌फुमाबे वान्‍नेहा खा घाक्‍थोक का आमुक्‍ङा चोगुङ्‌हा मेन्‍नायि?’

५१ “ओ निङ्‌वाबे किहि काप्‍खुबाचि! न्‍निङ्‌दा निङ्‌वाफुमागा चेॽया खेम्‍मा म्‍मित्‍वाम्‍गान, न्‍हाङा पाबित्‍तारा आत्‍मा साधाइ इन्‍कार चोग्‍वाम्‍गा॥ न्‍निङ्‌गा पुर्खाचि इमिन न्‍जोगा, न्‍निङ्‌दा चा ङ्‌खाॽलामाङ् चोगिॽवागा॥

५२ न्‍निङ्‌गा पुर्खाचिङा निङ्‌वाफुमाभाङ् चेक्‍खुबाचि घाक तुखि म्‍बिचि॥ ङ्‌खाचिङा निङ्‌वाफुमाङा बाचा चोगुना धार्मोति याॽमि तामेॽनाभोङ् ओन्‍दाङ् योक्‍मेखुबाचि चा न्‍सिसुचि॥ न्‍निङ्‌दा च्‍हेन न्‍ना तायाना मुक्‍ति पिखुबा धार्मोति याॽमि धोका पिम्‍घोङ् सिसुम्‍गा॥

५३ न्‍निङ्‌दा वालोक्‍दुत्‍चिगा मुक्‍पाहाङ् ब्‍यावास्‍था गो तोक्‍तुक्‍साम्‍गा, ङ्‌खाॽनिङ्‌गो ङ्‌खा पालान न्‍जोगुम्‍गान॥”

स्‍तिफानास लुङ्‌खाक्‍ङा न्‍लेप्‍तुना

५४ स्‍तिफानासका खा चेॽया ङ्‌खेप्‍सुहोङ् माछुम्‍माबेॽहा याॽमिचि लोक खोॽमाङा मि न्‍लेक्‍साहोङ् उङ्‌चि केङ् छिम्‍मा न्‍दारोक्‍तुचि॥

५५ ङ्‌खाॽनिङ्‌गो स्‍तिफानास च्‍हेन पाबित्‍तारा आत्‍मागा साक्‍तिङा इप्‍तुहोङ् वालोकपोटि सो॥ ङ्‌खिङ्‌बेला उङा निङ्‌वाफुमागा माहिमा नुङ् येसु निङ्‌वाफुमागा छुप्‍ताङ् पोटि येबामासाना निसु॥

५६ न्‍हाङा खाॽला काया, “सोयानुम, का वालोक होसाना नुङ् याॽमिगा उच्‍या निङ्‌वाफुमागा छुप्‍ताङ् पोटि येबाना निमासिम्‍मेङ्‌ना!”

५७ ङ्‌खिङ्‌बेला ङ्‌खा याॽमिचि तुक्‍नुङ् ङ्ओक्‍ताभोक्‍सा॥ न्‍हाङा उङ्‌चि नाभाक्‍चि हुॽनिसाङ् छोपान्‍जोगु॥

५८ ङ्‌खाचिङा स्‍तिफानास लुङ्‌खाक्‍ङा लेम्‍सिॽमागा साहारभाङ् पाखा न्‍साहेतु॥ न्‍हाङा ङ्‌खा चेॽयागा साचिचिङा उङ्‌चिगा तेक म्‍फुक्‍सुचिहोङ् साउल बाङ्‌ना वेन्‍चा ङ्‌गुमेतुहोङ् स्‍तिफानास लुङ्‌खाक्‍ङा लेप्‍मा न्‍दारोक्‍तु॥

५९ ङ्‌खाचिङा लुङ्‌खाकङा न्‍लेप्‍मास्‍यानिङ् स्‍तिफानासङा खाॽला पार्थाना चोगा, “ओ हाङ्‌बा येसु, आका आत्‍मा लियाचोगु॥”

६० न्‍हाङ् उङ् लाङ्‌छुक्‍पे युङाहोङ् ओक्‍सेम्‍लाबे खाॽला काया, “ओ हाङ्‌बा, खा उङ्‌चिङा न्‍जोगुहा पापका दान्‍डा उङ्‌चिबे ङ्‌ङानिन्‍नि॥” खिङ् कायाहोङ् उका ओसोक्‍मा ख्‍या॥

a 

७:८ आठाउ

b 

७:१४ पाचाहात्‍तार

c 

७:३६ चालिस

d 

७:४३ देउतागा थान

सावालङा येसुबे बिस्‍वास चोक्‍खुबाचि तुखि पिचिहा

८

१-२ धार्मोति याॽमिचिङा स्‍तिफानास ङ्‌हुम्‍दु न्‍हाङ् उङ् मिसाङ् इब्‍बे-इब्‍बे ङ्‌हाबा॥ स्‍तिफानास सिमाना कामबे साउलगा चा उमुक वाया॥ न्‍ना न्‍हाङ्‌तोमाङ् याॽमिचिङा यारुसालेमबेॽहा बिस्‍वासिचि प्‍याक तुखि पिॽमा न्‍दारोक्‍तुचि॥ न्‍हाङा येसुबे बिस्‍वास चोक्‍खुबा हेकोहा घाक चेलाचि याहुदिया नुङ् सामारिया लिङ्‌खाम्‍बे ङ्‌ख्‍याहोङ् यो-खे, तो-मो घाक पोटि ङ्‌हिसाख्‍या, ङ्‌खाॽनिङ्‌गो सेगुम्‍पाकचि च्‍हेन यारुसालेमबे ङ्‌वाया॥

३ सावालङा च्‍हेन येसुबे बिस्‍वास चोक्‍खुबाचि नास चोक्‍मास्‍या॥ उङा पाङ्-पाङ्‌बे खेसाङ् येसुबे बिस्‍वास चोक्‍खुबा बाबु-मामुचि लाबुचिहोङ् साङ्‌खेसाङ् छेक्‍पाङ्‌बे छेक्‍मेतुचि॥

सामारियाबे नुसाला हिसाहा

४ यारुसालेमभाङ् ङ्‌हिसाख्‍याहा बिस्‍वासिचिङा उङ्‌चि हेॽने ङ्‌ख्‍या न्‍नाबे नुसाला खेम्‍मेॽमा न्‍लेप्‍तिन्‍चिनिन॥

५ फिलिप च्‍हेन सामारियागा एको साहारबे ख्‍या, न्‍हाङा न्‍नाबेॽहा याॽमिचि “येसुमाङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओम” भोङ् खेम्‍मेतुचि॥

६ फिलिपङा लुचिहा चेॽया ङ्‌खेप्‍सुहोङ्, उङा चोगुहा आच्‍चाम्‍माहा चिङ्‌गो न्‍निसुहोङ् घाक याॽमिचिङा उका चेॽया उचुन निङ्‌वा म्‍बिहोङ् ङ्‌खेप्‍सु॥

७ न्‍नाबे प्‍याक याॽमिचिभाङ् इसिॽहा मुइचि ओक्‍साङ् न्‍लोन्‍दाख्‍या न्‍हाङा कुजे नुङ् लाम्‍मा मेयाखुबा तुखाबाङ्‌चि चा न्‍नुया॥

८ ङ्‌खाॽला न्‍ना साहारबे प्‍याक आनान्‍दा लेक्‍सा॥

९ न्‍ना साहारबे एको सिमोन बाङ्‌ना जादुवाल याॽमि वाया॥ उङा ओन्‍दाङ् न्‍हाङ्‌तोमाङ् उका जादुङा न्‍ना साहारबेॽहा याॽमिचि आच्‍चाम्‍मा चोगुक्‍साचि॥ उङ् का लोॽवाना इसा चा मान्‍ना मितामासा॥

१० न्‍ना साहारबे वाखुबा माम्‍माहा मिमिॽहा घाक्‍ङा “ना याॽमिबे निङ्‌वाफुमागा माडा साक्‍ति वान्‍नेॽना” ङ्‌गाया॥

११ न्‍हाङा घाक याॽमिचि चा उका चेॽयागा हेक्‍साङ् लान्‍जोगामासा, इजाङ्‌बाङ्‌निङ् प्‍याक ओन्‍दाङ् न्‍हाङ्‌तो उङा जादु सोॽमेतुचिहोङ् आच्‍चाम्‍मा चोगुक्‍साचि॥

१२ ङ्‌खाॽनिङ्‌गो फिलिपङा निङ्‌वाफुमागा राज्‍यागा उतुम्‍बे नुङ् येसुमाङ् मुक्‍ति पिखुबा हाङ् ओमभोङ् नुसाला खेम्‍मेतुचि॥ ङ्‌खिङ्‌बेला प्‍याक बाबु-मामुचिङा उका चेॽया बिस्‍वास न्‍जोगुहोङ् बाप्‍तिस्‍मा लियान्‍जोगु॥

१३ सिमोनङा चा बिस्‍वास चोगुहोङ् बाप्‍तिस्‍मा लियाचोगु, न्‍हाङ् फिलिपनुङ् लाम्‍मा तारोक्‍तु॥ सिमोन फिलिपनुङ् वायानिङ् फिलिपङा चोगुहा आच्‍चाम्‍माहा काम नुङ् चिङ्‌गो निसुहोङ् आच्‍चाम्‍मा एता॥

१४ सामारिया लिङ्‌खाम्‍बेॽहा याॽमिचिङा निङ्‌वाफुमागा चेॽया ङ्‌खेप्‍सुहोङ् बिस्‍वास न्‍जोगुहा चेॽया यारुसालेमबे ङ्‌वायाहा सेगुम्‍पाक्चिङा ङ्‌खेप्‍सुहोङ् पात्‍तुरुस नुङ् युहान्‍ना न्‍नाबे म्‍बाक्‍सुचि॥

१५ उङ्‌चि सामारिया साहारबे तासाचुहोङ् येसुबे बिस्‍वास चोक्‍खुबाचिङा पाबित्‍तारा आत्‍मा न्‍दोक्‍तुनिभोङ् पार्थाना चोगाचि॥

१६ इजाङ्‌बाङ्‌निङ् ङ्‌खिङ्‌बेला सोम्‍मा ङ्‌खाचि इसाङा चा पाबित्‍तारा आत्‍मा न्‍दोक्‍तुक्‍सानिन॥ ङ्‌खाॽनिङ्‌गो उङ्‌चिङा हाङ्‌बा येसुगा उनिङ्‌बे से बाप्‍तिस्‍मा लियान्‍जोगुक्‍सा॥ न्‍हाङा पाबित्‍तारा आत्‍मागा उतुम्‍बे ङ्‌खाचिङा था म्‍मायान॥

१७ पात्‍तुरुस नुङ् युहान्‍नाङा ङ्‌खा बिस्‍वासिचि छोङ्‌बे उङ्‌चि मुक युक्‍साचुचि न्‍हाङ् ङ्‌खाचिङा पाबित्‍तारा आत्‍मा न्‍दोक्‍तु॥

१८ सेगुम्‍पाक्चिङा उङ्‌चि मुक ङ्‌युक्‍स्‍वाचिनिङ् पाबित्‍तारा आत्‍मा तोङ्‌मेॽना बाङ्‌ना चेॽया सिमोनङा था तोक्‍तु॥ न्‍हाङ् सेगुम्‍पाकचि याङ् पिसाङ् खाॽला लुचि,

१९ “का चा खाॽलाना साक्‍ति पिया, का इसा छोङ्‌बे आमुक युक्‍स्‍वाङ् न्‍ना याॽमिङा पाबित्‍तारा आत्‍मा तोक्‍तुनि!”

२० ङ्‌खाॽनिङ्‌गो पात्‍तुरुसङा लु, “ङ्‌गा याङ् न्‍दानुङ्‌माङ् नास लेङ्‌नि, इजाङ्‌बाङ्‌निङ् निङ्‌वाफुमागा पिनिक्‍ला न्‍दा याङ्‌ङा इम्‍मा यामेॽनाभोङ् मितुगा॥

२१ न्‍दा खा काम इहाचा चोक्‍मा न्‍दोक्‍त्‍वागान्‍हा, नाबे ङ्‌गा भाक चा मान, न्‍हाङा ङ्‌गा चोक्‍तोक चा मान्‍हा॥ इजाङ्‌बाङ्‌निङ् ङ्‌गा निङ्‌वा निङ्‌वाफुमागा ओन्‍दाङ् उचुन्‍ना मेन्‍ना॥

२२ हाकु ना इसिॽना न्‍निङ्‌वागा लागि न्‍निङ्‌वाभाङ् पास्‍चाताप चोगाघोङ् हाङ्‌बानुङ् पार्थाना चोगा॥ ङ्‌खाॽला चोगागाभोङ् छेमा तोक्‍त्‍वागाना येम॥

२३ इजाङ्‌बाङ्‌निङ् ङ्‌गा न्‍निङ्‌वा प्‍याक इसिॽहा चेॽयाङा इप्‍तुक्‍सु, न्‍हाङ् लोप चा न्‍दा पापका तायेन्बे वान्‍नेकाना निमासिमेॽनेन्‍ना॥”

२४ खा खेप्‍सुहोङ् सिमोनङा पात्‍तुरुस नुङ् युहान्‍ना लुचि, “न्‍दा लुयाङ्‌घा खा चेॽया एको चा का छोङ्‌बे ङ्‌ङानिन्‍निभोङ् हाङ्‌बानुङ् आका लागि न्‍जिङ्‌दा पार्थाना चोक्‍ताब्‍या॥”

२५ न्‍हाङा पात्‍तुरुस नुङ् युहान्‍नाङा साचि पिसाङ् निङ्‌वाफुमागा चेॽया खेम्‍मेतिॽयाचुचिहोङ् सामारिया लिङ्‌खाम्‍गा तेन तेन्‍चिबे नुसाला खेम्‍मेसाङ् यारुसालेम पोटि लासाचि॥

फिलिप नुङ् नापुङ्‌साक

२६ इलेन हाङ्‌बाङा पाक्‍सुना वालोक्‍दुतङा फिलिप खाॽला लु, “नाभाङ् छुप्‍तालाङ् पोटि यारुसालेमभाङ् गाजा खेॽमाना इसा चा मेॽनिङ्ना सुन्‍नेना ठोङ्‌बेॽना लाम्‍बुबे ख्‍या॥”

२७ न्‍हाङा फिलिप पोगाहोङ् लामा॥ ङ्‌खिङ्‌बेलाक न्‍ना लाम्‍बुबे इथोयोपिया खाम्‍युक्‍पेॽना एको नापुङ्‌साक याॽमि यारुसालेम्‍बे आराधाना चोक्‍से ख्‍याहोङ् लाङ्‌खेॽमास्‍याना तुप्‍सु॥ न्‍ना याॽमि इथोयोपिया खाम्‍युक्‍का हाङ्‌मा कान्‍दाकिगा याङ्सा सोखुबा युङ्‌खुबा माडा याॽमि साया॥

२८ उङ् राथाबे युङाहोङ् निङ्‌वाफुमाभाङ् चेक्‍खुबा यासाइयाङा छेप्‍तुना छेप्‍ताप पोढाचोक्‍मास्‍या॥

२९ पाबित्‍तारा आत्‍माङा फिलिप लु, “राथागा उयुम्‍बे ख्‍या॥”

३० फिलिप राथागा उयुम्‍बे लुक्‍ताख्‍या॥ न्‍हाङा न्‍ना याॽमिङा निङ्‌वाफुमाभाङ् चेक्‍खुबा यासाइयाङा छेप्‍तुना छेप्‍ताप पोढा चोक्‍मास्‍याना खेप्‍सुहोङ् फिलिपङा छिम्‍दु, “न्‍दा पोढाचोक्‍मासिम्‍मेकाहा ङ्‌खा चेॽया आसुघा?”

३१ न्‍ना नापुङ्‌साकङा पोलोवा पि, “इसाङा चा मेयोक्‍मेले का इमिन आसुङ्?” न्‍हाङ् न्‍ना नापुङ्‌साक्‍ङा फिलिप काहोङ् उका राथाबे युङ्‌मेतु॥

३२ न्‍ना नापुङ्‌साकङा पोढा चोक्‍मास्‍याना धार्मासाप्‍लागा खान्‍डा ना साया–

“उङ् गो चेनेहेक्‍साना सामुङ् लोॽवा साया,

उमुङ् हेक्‍खुबागा उयुम्‍बे मेङ्‌गाले स्‍वाक येम्‍नुङ्‌खुबा सामुङ् लोॽवा उङ् पोक चा न्‍जेक्‍तान॥

३३ उङ् खिङ्‌तुक्‍नुङ् उसाया ङ्‌ङामेतु, इसिॽनुङ् न्‍जोगु, उङा निरिक चा न्‍दोक्‍तुन॥

इसाङा उका सान्‍तान्‍गा उतुम्‍बे कामा यामेॽना? इजाङ्‌बाङ्‌निङ् ताम्‍दाङ्‌फुमाबे उका सान्‍तानचि लेङ्‌मा हाक्‍निङ् ओन्‍दाङ् उङ् याॽमिचिङा न्‍सिसु॥”

३४ न्‍हाङा न्‍ना नापुङ्‌साक्‍ङा फिलिप छिम्‍दु, “का खा चेॽया उचुन योक्‍मेताङ्, निङ्‌वाफुमाभाङ् चेक्‍खुबा ना याॽमिङा खा चेॽया इसागा उतुम्‍बे कायाना? उका उतुम्‍बे येम, हेकोना याॽमिगा उतुम्‍बे येम?”

३५ न्‍हाङा फिलिपङा धार्मासाप्‍लागा न्‍ना खान्‍डाभाङ् माङ् येसुगा उतुम्‍बे उचुन नुसाला खेम्‍मेतु॥

३६ उङ्‌चि लाम्‍बुबे खेॽमास्‍याचिनिङ् माङ्‌च्‍वा वायाना ठोङ्‌बे तासाचु॥ न्‍हाङा न्‍ना नापुङ्‌साकङा छिम्‍दु, “नाबे माङ्‌च्‍वा वान्‍नेहा, का बाप्‍तिस्‍मा लियाचोक्‍मा यामेङ्‌ना?”

३७ फिलिपङा लु, “ङ्‌गा घाक न्‍निङ्‌वाङा बिस्‍वास चोगुगाभोङ् यामेकाना॥”

न्‍ना नापुङ्‌साक्‍ङा पोलोवा पि, “खिरिस्‍ट येसु निङ्‌वाफुमागा उच्‍या ओमभोङ् का आनिङ्‌वाभाङ् बिस्‍वास चोग्‍वाङ्‌ना॥”a

३८ न्‍हाङा उङा राथ येप्‍मेतुहोङ् उङ्‌चि माङ्‌च्‍वा वायानाबे ख्‍याचि न्‍हाङ् फिलिपङा बाप्‍तिस्‍मा पि॥

३९ उङ्‌चि माङ्‌च्‍वाभाङ् लोन्‍दाक्‍याचिहोङ् निङ्‌वाफुमागा आत्‍माङा फिलिप हेकोना ठोङ्‌बे खेतु॥ न्‍हाङ् न्‍ना नापुङ्‌साकङा फिलिप फेरि न्‍निसुन, ङ्‌खोङ्‌चा उङ् इब्‍बे-इब्‍बे चोन्‍सिसाङ् उका लाम्‍बु लाचोगा॥

४० ङ्‌खाॽनिङ्‌गो फिलिप आस्‍दोद् बाङ्‌ना ठोङ्‌बे ओता॥ उङ् काइसारिया बाङ्‌ना साहारबे मेन्‍दाले सोम्‍मा घाक साहारचिबे नुसाला खेम्‍मेसाङ् ख्‍या॥

a 

८:३७ प्‍याक लोॽवा सोरोत बाइबोलबे खा चेॽया न्‍दोङ्‌मेन्‍हा॥

दामास्‍कासका लाम्‍बुबे साउलङा येसु बिस्‍वास चोगुना

९

१-२ ङ्‌खिङ्‌बेला साउलङा बिस्‍वासिचि सिमेॽनेनिन्‍हाभोङ् तुक्‍नुङ् किसिॽमा लाप्‍तुघोन्‍दुचि॥ इलेन उङ् मा-हाङ्‌खुबागाबे ख्‍याहोङ् खाॽला लु, “आका लागि दामास्‍कास पेॽहा तायेन्‍राङ्‌बाचि एको खाॽलाना छेप्‍फा छेप्‍ताब्‍या, का न्‍नाबेॽहा बिस्‍वासि बाबु-मामुचि घाक लाप्‍साङ् यारुसालेम्‍बे ताॽमा तोक्‍तुङ्‌चिङ्‌नि॥”

३ साउल दामास्‍कास साहारबे खेॽमास्‍यानिङ् उङ् न्‍ना साहारगा उयुम्‍बे तासु, ङ्‌खिङ्‌बेला थाप्‍थुम्‍बे ताङ्‌खेङ्‌भाङ् एको जोति उका ओरिपोरि चाम्‍काचोगा॥

४ न्‍हाङा उङ् खाम्‍बे काक्‍कुलिक काक्‍साख्‍या, ङ्‌खिङ्‌बेला उङा खाॽलाना सेम्‍ला खेप्‍सु, “साउल, ओ साउल, का इजाङ् तुखि पिमेङ्‌गाना?”

५ साउलङा छिम्‍दु, “ओ हाङ्‌बा, न्‍दा इसागान?”

न्‍हाङा फेरि उङा खाॽला खेप्‍सु, “का न्‍दा तुखि पिॽमासिम्‍मेकाना येसुङान॥

६ हाकु पोगाघोङ् साहारबे ख्‍या, न्‍नाबेॽमाङ् न्‍दा चोक्‍माहा कामगा उतुम्‍बे न्‍लुमेकाना॥”

७ साउलनुङ् वाखुबा याॽमिचिङा सेम्‍ला गो ङ्‌खेप्‍सु, ङ्‌खाॽनिङ्‌गो इसा चा याॽमि न्‍निसुन्‍चिनिन्‍होङ् माङ्‌माङ् माङ्‌दिसाङ् लेम्‍सुरुम्‍बाचि लोॽवा ङ्‌येबामासा॥

८ साउल खाम्‍भाङ् मुथिङ्‌गिरिक पोगाहोङ् उमिक थागुचि, ङ्‌खाॽनिङ्‌गो उङा इहाचा निमा ङ्‌यासुन॥ न्‍हाङा उकाम्‍निभाकचिङा उमुक्‍पे न्‍लाबुहोङ् दामास्‍कासपे न्‍दा॥

९ न्‍नाबे उङ् सुम लेन सोम्‍मा उमिक मेनिखुबा लेक्‍सा॥ ङ्‌खिङ्‌बेला उङा चाम्‍योङ्‌बा इहाचा न्‍जोन न्‍हाङ् माङ्‌च्‍वा चा ङ्‌ङुङुन॥

१० न्‍नाबे हानानिया बाङ्‌ना एको हाङ्‌बा येसुगा चेला वाया॥ इलेन हाङ्‌बाङा उङ् सेन्‍चिबे खाॽला लुना खेप्‍सु, “ओ हानानिया!”

न्‍हाङा हानानियाङा लु, “लुयाङ् हाङ्‌बा॥”

११ हाङ्‌बाङा लु, “पोगाघोङ् सिधा बाङ्‌ना लाम्‍बुबे ख्‍या, न्‍हाङा न्‍नाबेॽना याहुदागा पाङ्‌बे ख्‍याघोङ् टार्सास्‍बेॽना साउल बाङ्‌ना याॽमि योगु॥ उङ् न्‍नाबे पार्थाना चोक्‍मासिम्‍मे,

१२ उङा सेन्‍चिबे हानानिया बाङ्‌ना याॽमि तायाहोङ् फेरि उमिक्‍ङा निमा यासुनिभोङ् उङ् छोङ्‌बे उमुक युक्‍सुचिहा निसुक्‍सुना॥”

१३ ङ्‌खाॽनिङ्‌गो हानानियाङा पोलोवा पि, “ओ आहाङ्‌बा, न्‍ना याॽमिङा गो यारुसालेम्‍बेॽहा ङ्‌गा चेलाचि तुक्‍नुङ् तुखि पिचिहा चेॽया प्‍याक याॽमिचिभाङ् खेप्‍सुक्‍सुङ्‌हा॥

१४ न्‍हाङ् बिस्‍वासिचि लाप्‍माना चोक्‍तोक खाङ्‌खाङ् हाङ्‌खुबाचिभाङ् तोक्‍तुहोङ् उङ् नाबे तायामाना॥”

१५ ङ्‌खाॽनिङ्‌गो हाङ्‌बाङा हानानिया लु, “न्‍दा इमिन्‍होङ्‌चा न्‍नाबे ख्‍या! इजाङ्‌बाङ्‌निङ् निङ्‌वाफुमा चिनामेन्‍दोक्‍खुबा जातिगा याॽमिचि नुङ् उङ्‌चि हाङ्‌चि न्‍हाङ् इजिरेलिचि आका उतुम्‍बे नुसाला खेम्‍मेॽमागा का न्‍ना याॽमि सेगुक्‍सुङ्‌ना॥

१६ “आका लागि उङा इखिङ् तुखि आङ्‌मा पोराचोङ्‌मेहा, ङ्‌खा चेॽया का सोॽमेत्‍वाङ्‌हा॥”

१७ न्‍हाङ् हानानिया न्‍ना पाङ्‌बे ख्‍याहोङ् साउल छोङ्‌बे उमुक युङ्‌साङ् खाॽला लु, “ओ आनुन्‍छा साउल, न्‍दा आप्‍मास्‍यागानिङ् लाम्‍बुबे ओखुबा हाङ्‌बा येसुङा माङ् का पाक्‍साङ्‌ना ओम॥ उङा न्‍दा फेरि निमा यासुगानि न्‍हाङ् पाबित्‍तारा आत्‍मागा साक्‍तिङा इप्‍कानिभोङ् का पाक्‍सामाङ्‌ना॥”

१८ ङ्‌खिङ्‌बेलाक माङ् उका उमिक्‍पाहाङ् पाप्‍रा लोॽवाहा आयाख्‍या, न्‍हाङ् उङ् फेरि उमिक निखुबा लेक्‍सा न्‍हाङा उङ् पोगाहोङ् बाप्‍तिस्‍मा लियाचोगु॥

१९ न्‍हाङ् उङा चाम्‍योङ्‌बा चोहोङ् चात्‍तु लेक्‍सा॥

सावालङा दामास्‍कासपे नुसाला खेम्‍मेतुचिहा

साउल माङ्‌फा येसुगा चेलाचिनुङ् दामास्‍कासपे वाया॥

२० ङ्‌खिङ्‌बेलाक माङ् उङा न्‍नाबेॽहा याहुदि छुम्‍पाङ्‌चिबे ख्‍याहोङ्, “येसुमाङ् निङ्‌वाफुमागा उच्‍या ओम” भोङ् याॽमिचि खेम्‍मेॽमा तारोक्‍तुचि॥

२१ न्‍नाबे उका चेॽया खेम्‍खुबाचि च्‍हेन आचाम्‍मा एसाङ् खाॽला ङ्‌गाया, “ना याॽमि गो यारुसालेम्‍बे येसुगा उनिङ्‌बे चेक्‍खुबा घाक याॽमिचि नास चोक्‍मा योक्‍खुबा मेन्‍नायि? न्‍हाङ् नाबे चा येसुगा उनिङ्‌बे चेक्‍खुबाचि खाङ्‌खाङ् हाङ्‌खुबाचिगाबे लाम्‍खेॽमागा तायाना गो मेन्‍ना?”

२२ ङ्‌खाॽनिङ्‌गो सावालङा हाकुचा साक्‍तिसालि लेक्‍साहोङ् दामास्‍कासपे ङ्‌वायाहा याहुदिचि “येसुमाङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओम” भोङ् जेप्‍पागा पार्मान पिचि॥ न्‍हाङामाङ् दामास्‍कास पेॽहा याहुदिचिङा इच्‍चा पोलोवा पिॽमा ङ्‌यासुनिन॥

२३ माङ्‌फा लेन हेक्‍साङ् याहुदिचि न्‍दोङाहोङ् साउल सिसुम भोङ् चेॽया ङ्‌हुप्‍तु॥

२४ ङ्‌खाॽनिङ्‌गो ङ्‌खा घाक चेॽया साउलङा था तोक्‍तु॥ ङ्‌खा याॽमिचिङा साउल सिमागा लेॽनिसेॽनि साहारगा वालाम्‍बुङ्‌चिबे सुक्‍मा न्‍दारोक्‍तु॥

२५ ङ्‌खाॽनिङ्‌गो चेलाचिङा उङ् सेॽनिमाङ् डालोबे ङ्‌ङेन्‍दुहोङ् गारोभाङ् मो ङ्‌ङाएन्‍दु न्‍हाङ् ङ्‌खुसाहाक्‍सु॥

२६ साउल यारुसालेम्‍बे तायाहोङ् न्‍नाबेॽहा चेलाचिनुङ् तोङ्‌मा योगा॥ ङ्‌खाॽनिङ्‌गो ङ्‌खा चेलाचि उङ्‌नुङ् तुक्‍नुङ् ङ्‌गिसिता, इजाङ्‌बाङ्‌निङ् उङ्‌चिङा येसुगा चेला ओमभोङ् पात्‍ये चोक्‍माइ ङ्‌यासुनिन॥

२७ ङ्‌खाॽनिङ्‌गो बार्नाबास तायाहोङ् साउल सेगुम्‍पाकचिगाबे खेतु॥ न्‍हाङ् साउलङा दामास्‍कास खेॽमाना लाम्‍बुबे हाङ्‌बा निसुना नुङ् हाङ्‌बा उङ्‌नुङ् चेक्‍ताना न्‍हाङा दामास्‍कास्‍पे मेङ्‌गिसिॽले येसुगा उतुम्‍बे याॽमिचि खेम्‍मेतुचिहा घाक चेॽया सेगुम्‍पाकचि योक्‍मेतुचि॥

२८ न्‍हाङा साउल ङ्‌खाचिनुङ् वाया, उङा यारुसालेम घाक्‍पे मेङ्‌गिसिॽले हाङ्‌बागा उनिङ्‌बे नुसाला खेम्‍मेतुचि॥

२९ न्‍हाङ् गिरिक चेॽया चेक्‍खुबा याहुदिचिनुङ् चा लुखुसा न्‍जाया, ङ्‌खाॽनिङ्‌गो ङ्‌खाचिङा उङ् सिमा म्‍मितुक्‍सा॥

३० खा चेॽया बिस्‍वासि फुनुन्‍छाचिङा था न्‍दोक्‍तुहोङ् उङ् काइसारिया साहारबे ङ्‌खेतु॥ न्‍हाङ् न्‍नाभाङ् टार्सास पोटि म्‍बाक्‍साहाक्‍सु॥

३१ न्‍हाङा याहुदिया, गालिल नुङ् सामारिया लिङ्‌खाम्‍बेॽहा छुम्‍वाङ्‌चिबे हाङ्‌हाङ् लेक्‍सा॥ बिस्‍वासिचिङा पाबित्‍तारा आत्‍माभाङ् साहास न्‍दोक्‍तुहोङ् छुम्‍वाङ्‌चि उचुन लेङ्‌साङ् ङ्‌ख्‍या॥ चेलाचि निङ्‌वाफुमागा आदार चोक्‍साङ् ङ्‌वाया न्‍हाङ् बिस्‍वासिचि चा पुसाङ्-पुसाङ् ङ्‌ख्‍या॥

एनियास नुयाना

३२ पात्‍तुरुस च्‍हेन यो-खे घाक ठोङ् कोसाङ्-कोसाङ् लुड्‌डाबे ङ्‌वायाहा बिस्‍वासिचिगाबे चा तायाब्‍या॥

३३ न्‍नाबे उङा एनियास बाङ्‌ना एको याॽमि तुप्‍सु, न्‍ना याॽमि ता फिम्‍बिलिङ् ओन्‍दाङ् न्‍हाङ्‌तो कुजे लेक्‍साहोङ् नेथाम लाबाब्‍यामासा॥

३४ पात्‍तुरुसङा न्‍ना याॽमि लु, “ओ एनियास, खिरिस्‍ट येसुङा न्‍दा नुमेमेकाना, पोगाघोङ् न्‍नेथाम इगु!” ङ्‌खिङ्‌बेलाक माङ् न्‍ना मुथिङ्‌गिरिक पोगा न्‍हाङा लाम्‍मा याखुबा लेक्‍सा॥

३५ न्‍ना याॽमि ङ्‌खाॽला नुयाना न्‍निसुहोङ् लुड्‌डा साहार नुङ् सारोन बाङ्‌ना ठोङ्‌बे वाखुबा घाक याॽमिचिङा हाङ्‌बा येसुबे बिस्‍वास न्‍जोगु॥

ताबिता नुयाना

३६ योप्‍पा साहारबे ताबिता उनिङ् वायाना एको मामु चेला वाया॥ (न्‍नागा उनिङ् गिरिक्‍पे डोराकास साया, न्‍नागा तुम्‍बिला “किसा” ओम) उङ् याॽमिचिगा लागि उचुन्‍हा काम चोक्‍खुमा नुङ् तुखिसुम्‍बाचि फाखुमा साया॥

३७ ङ्‌खिङ्‌बेला उङ् तुगाब्‍याहोङ् स्‍या, न्‍हाङा याॽमिचिङा उका लास ङ्‌वासिहोङ् तोप्‍पारिक्‍ना तालाबे ङ्‌खेतुहोङ् ङ्‌युक्‍सु॥

३८ योप्‍पा लुड्‌डा साहारभाङ् नाजिक साया॥ चेलाचिङा पात्‍तुरुस लुड्‌डाबे वान्‍नेॽना बाङ्‌ना ङ्‌खेप्‍सुहोङ् उङ् लाल्‍लासे हिप्‍पाङ् याॽमिचि म्‍बाक्‍सुचि॥ न्‍हाङा ङ्‌खाचि पात्‍तुरुसकाबे ख्‍याचिहोङ् “आनिङ्‌गा पाङ्‌बे हानि आबा” लुसाङ् उङ्‌चि मुक फाक्‍ताचुचि॥

३९ ङ्‌खाचिगा चेॽया खेप्‍सुहोङ् पात्‍तुरुस चा त्‍यारि लेक्‍सा, न्‍हाङ् ङ्‌खाचिनुङ् योप्‍पाबे ख्‍या॥ उङ्‌चि न्‍नाबे न्‍दासुहोङ् याॽमिचिङा पात्‍तुरुस तोप्‍पारिक तालाबे ङ्‌खेतु॥ न्‍हाङा न्‍नाबेॽहा घाक लाङ्‌निमाचि च्‍हेन पात्‍तुरुसका इघुरुम ङ्‌येबाहोङ्, ताबिता उङ्‌चिनुङ् वायानिङ् उङा थुरुहा तेक सोॽमेसाङ्, इब्‍बे-इब्‍बे ङ्‌हाबा॥

४० पात्‍तुरुसङा घाक याॽमिचि कोठाभाङ् पाखा पाक्‍साहाक्‍सुचिहोङ् लाङ्‌छुक्‍पे युङा न्‍हाङ् निङ्‌वाफुमानुङ् पार्थाना चोक्‍मा तारोक्‍तु॥ न्‍हाङा न्‍ना लास पोटि हिक्‍साहोङ् खाॽला लु, “ओ ताबिता, पोगा!” न्‍नाङा उमिक थागुचि, ङ्‌खिङ्‌बेला उङा पात्‍तुरुस निसु न्‍हाङा पोगाहोङ् युङा॥

४१ पात्‍तुरुसङा उका उमुक्‍पे लाबुहोङ् पोगु न्‍हाङा बिस्‍वासिचि नुङ् लाङ्‌निमाचि काचिहोङ् स्‍यानाभाङ् फेरि हिङ्‌गिलिक लेक्‍साना ताबिता उङ्‌चि जिम्‍मा पिचि॥

४२ खा चेॽया योप्‍पा घाक्‍पे हिसा, न्‍हाङ् प्‍याक याॽमिङा हाङ्‌बा येसुबे बिस्‍वास न्‍जोगु॥

४३ न्‍हाङ् पात्‍तुरुस योप्‍पाबे एहिलेन ह्‌वारिक्‍का काम चोक्‍खुबा सिमोनगा पाङ्‌बे वाया॥

कार्नेलियासङा पात्‍तुरुस काना

१०

१ काइसारिया साहारबे कार्नेलियास बाङ्‌ना एको याॽमि वाया॥ उङ् रोमि काङ्‌बाचिगा इटालिया बाङ्‌ना पाल्‍टानगा केप्‍टेन साया॥

२ उङ् धार्मोति याॽमि साया॥ उङ् नुङ् उपाङ्‌बेॽहा घाक याॽमिचि निङ्‌वाफुमा आदार चोक्‍खुबा न्‍साया॥ उङ् तुखिबे ङ्‌ङायाहा याॽमिचि उचुन्‍ना निङ्‌वाङा फाखुबा, न्‍हाङा लेन्‍लेन निङ्‌वाफुमानुङ् पार्थाना चोक्‍खुबा साया॥

३ इलेन लेॽनिगा सुम मोक्‍तुक्‍सानिङ् लोप्‍पि, उङा एको सेन्‍चि निसु॥ सेन्‍चिबे निङ्‌वाफुमागा एको वालोक्‍दुत उयुम्‍बे तायाहोङ् खाॽला लुना खेप्‍सु, “ओ कार्नेलियास!”

४ कार्नेलियास किसिता न्‍हाङा उचुन सोसाङ् खाॽला लु, “आहाङ्‌बा लुयाङ्॥”

वालोक्‍दुतङा उङ् लु, “ङ्‌गा पार्थाना नुङ् न्‍दा तुखिसुम्‍बाचि दान पिचिघोङ् फातुचिघा चेॽया निङ्‌वाफुमाङा निसुक्‍सु॥

५ हाकु न्‍दा योप्‍पा साहारबे सिमोन पात्‍तुरुस कासे याॽमिचि पाक्‍सुचि॥

६ उङ् सामुन्‍दारागा उलाप्‍पे पाङ् वाखुबा सिमोनगा पाङ्‌बे वान्‍ने, न्‍ना सिमोनङा ह्‌वारिक्‍का काम चोग्‍वाहा॥”

७ खिङ् लुइहोङ् वालोक्‍दुत न्‍नाभाङ् ख्‍या, न्‍हाङ् कार्नेलियासङा हिप्‍पाङ् उका नोकारचि नुङ् निङ्‌वाफुमागा आराधाना चोक्‍खुबा एको काङ्‌बा काचि॥ न्‍ना काङ्‌बा च्‍हेन कार्नेलियास तुखुबा उका सेवा चोक्‍खुबा याॽमि साया॥

८ उङा ङ्‌खाचि घाक चेॽया योक्‍मेतुचि न्‍हाङा योप्‍पा साहारबे पात्‍तुरुस लाल्‍लासे पाक्‍सुचि॥

९ हेक्‍साङ्‌ना लेन लेन्‍लुम लेक्‍सानिङ् ङ्‌खाचिङा योप्‍पा साहारगा उयुम्‍बे न्‍दासु॥ ङ्‌खिङ्‌बेला पात्‍तुरुस पार्थाना चोक्‍से पाङ्‌गा तोप्‍पारिक बारान्‍डाबे थाङा॥

१० उङ् पार्थाना चोक्‍मास्‍यानिङ् तुक्‍नुङ् साक्‍ङा स्‍यामासा, न्‍हाङा चाम्‍योङ्‌बा चामा मितुक्‍सा॥ ङ्‌खाॽनिङ्‌गो याॽमिचिङा चाम्‍योङ्‌बा न्‍निॽमास्‍यानिङ् पात्‍तुरुसका उनिङ्‌वा एकोहोरो लेक्‍साख्‍या॥ ङ्‌खिङ्‌बेला उङा आच्‍चाम्‍माहा चेॽया निसु॥

११ उङा वालोक होसाना न्‍हाङा न्‍नाभाङ् माडा फोॽमा आॽनुङ्‌मास्‍याना निसु॥ न्‍ना फोॽमा ना उलाप्‍चिबे थुन्‍दामासा॥

१२ न्‍नाबे ताम्‍दाङ्‌फुमाबेॽहा घाक खाले जिवात्‍चि, फोक सोसाङ् खाम्‍बे लाम्‍खुबाचि, ताङ्‌खेङ्‌बे पेखुबा न्‍वाक्‍चि ङ्‌वाया॥

१३ न्‍हाङ् पात्‍तुरुसङा खाॽलाना सेम्‍ला खेप्‍सु, “ओ पात्‍तुरुस पोगा, न्‍हाङ् ङ्‌खाचि सिसुचोचि॥”

१४ ङ्‌खाॽनिङ्‌गो पात्‍तुरुसङा पोलोवा पि, “मेन्‍ना हाङ्‌बा, का खाॽलाहा चामा मेलेङ्‌माहा आसुद्‌दा चाम्‍योङ्‌बा गो हेॽनिङ्‌चा न्‍जाक्‍सुङान्‍हा॥”

१५ न्‍हाङा फेरि खाॽलाना सेम्‍ला ताया, “निङ्‌वाफुमाङा सुद्‌दा चोगुहा चाम्‍योङ्‌बा न्‍दा आसुद्‌दा ओम ङ्‌गायान॥”

१६ सुम्‍मा सोम्‍मा खाॽलामाङ् लेक्‍सा, न्‍हाङा न्‍ना फोॽमा तो वालोकपोटि लासाख्‍या॥

१७ उङा निसुहा खा चेॽयागा तुम्‍बिला इहा लोप्‍पिभोङ् मिॽमास्‍यानिङ् कार्नेलियासङा पाक्‍सुचिहा याॽमिचि सिमोनगा पाङ् योक्‍साङ् वालाम्‍बुङ्‌बे न्‍दायाब्‍या॥

१८ न्‍हाङा ङ्‌खाचिङा न्‍छिम्‍दु, “सिमोन बाङ्‌ना पात्‍तुरुस नाबे वान्‍नेॽना येम मान्‍नायेम?”

१९ पात्‍तुरुसङा सेन्‍चिगा तुम्‍बिला इना लोप्‍पिभोङ् उनिङ्‌वाबे मिॽमास्‍यानिङ् पाबित्‍तारा आत्‍माङा लु, “सिमोन, सुम्‍भाङ् याॽमिचिङा न्‍दा ङ्‌योक्‍मान्‍सिम्‍मेकाना॥

२० पोगाघोङ् मो ख्‍या, न्‍हाङा ङ्‌खाचिनुङ् आप्‍ठेरो मेयेॽले ख्‍या, इजाङ्‌बाङ्‌निङ् ङ्‌खाचि का पाक्‍सुङ्‌चिङ्‌हा ओम॥”

२१ पात्‍तुरुस मो उक्‍साहोङ् ङ्‌खाचि लुचि, “न्‍निङ्‌दा योगुम्‍गाना याॽमि काङान॥ न्‍निङ्‌दा इहा काम्‍बे ताइघा?”

२२ ङ्‌खाचिङा उङ् पोलोवा म्‍बि, “केप्‍टेन कार्नेलियास धार्मोति नुङ् निङ्‌वाफुमागा आदार चोक्‍खुबा याॽमि ओम॥ उङ् याहुदि याॽमिचिङा चा तुक्‍नुङ् आदार न्‍जोग्‍वा॥ इलेन निङ्‌वाफुमाङा पाक्‍सुना एको वालोक्‍दुत उपाङ्‌बे तायाहोङ् ‘पात्‍तुरुस बाङ्‌ना याॽमि काॽमेतुचिघोङ् ओचेॽया खेप्‍सु’ भोङ् आग्‍गे पिक्‍सु, न्‍हाङामाङ् उङा कानिङ् न्‍दा लाल्‍लासे पाक्‍सामाहा॥”

२३ खा चेॽया खेप्‍सुहोङ् पात्‍तुरुसङा ङ्‌खाचि पाहोङ्‌बे काहेतुचि न्‍हाङ् उचुन तुसुचि॥ न्‍ना सेॽनि उङ्‌चि न्‍नाबेॽमाङ् ङ्‌वाया॥

पात्‍तुरुस कार्नेलियासका उपाङ्‌बे

हेक्‍साङ्‌ना लेन भेनिक पात्‍तुरुस पोगाहोङ् ङ्‌खाचिनुङ् ङ्‌ख्‍या॥ उङ्‌नुङ् योप्‍पाबेॽहा एको हिप्‍पाङ् बिस्‍वासिचि चा ङ्‌ख्‍या॥

२४ न्‍नागा हेक्‍साङ्‌ना लेन उङ्‌चि काइसारियाबे न्‍दायाब्‍या॥ ङ्‌खिङ्‌बेला कार्नेलियासङा च्‍हेन उका आफान्‍ताचि, पाङ्‌निवाक्‍चि नुङ् उकाम्‍निभाकचि छुप्‍सुचिहोङ् पात्‍तुरुसका लाम्‍बु सोनेसुक्‍सा॥

२५ पात्‍तुरुस पाहोङ्‌बे उहेक्‍सासानिङ् कार्नेलियासङा तुप्‍सु न्‍हाङ् उलाङ्‌बे फोप फोप्‍ताहोङ् सेमेतु॥

२६ ङ्‌खाॽनिङ्‌गो पात्‍तुरुसङा पोगुहोङ् खाॽला लु, “पोगा, का चा याॽमिङान माङ् बा॥”

२७ पात्‍तुरुस कार्नेलियासनुङ् साला लेन्‍साङ् पाहोङ्‌बे उया॥ न्‍नाबे उङा प्‍याक याॽमिचि न्‍छुप्‍साहोङ् ङ्‌युङामासाहा निसुचि॥

२८ न्‍हाङा पात्‍तुरुसङा ङ्‌खाचि लुचि, “कानिङ् याहुदि याॽमिचि निङ्‌वाफुमा चिनामेन्‍जोक्‍खुबा जातिगा याॽमिचिनुङ् सोरि वामा, उङ्‌चिनुङ् तुप्‍मा, उङ्‌चिगा पाङ्‌बे खेॽमा आनिङ्‌गा धार्माङा म्‍बिमेन्‍हा बाङ्‌ना चेॽया न्‍निङ्‌दा उचुन माङ् था वान्‍ने॥ ङ्‌खाॽनिङ्‌गो निङ्‌वाफुमाङा का हाकु हेॽनाचा याॽमि आपाबित्‍तारा म्‍मितुन भोङ् सोॽमेतामाङ्॥

२९ न्‍हाङामाङ् न्‍दा पाक्‍सुचिघा याॽमिचिनुङ् इच्‍चा मेङ्‌गाले का नाबे तायामाङ्‌ना॥ हाकु काया, का नाबे इजाङ् कायाङ्‌गाना?”

३० कार्नेलियासङा लु, “ना लेन ओन्‍दाङ्‌हा चेॽया ओम॥ लेन्‍गा सुम मोक्‍तुनिङ् लोप्‍पि का पाङ्‌बे पार्थाना चोक्‍मास्‍याङ्॥ ङ्‌खिङ्‌बेला फुहा तेक वाखुबा एको याॽमि आका ओन्‍दाङ् येबाहोङ्

३१ का लुयाङ्, ‘ओ कार्नेलियास, ङ्‌गा पार्थाना नुङ् न्‍दा तुखिसुम्‍बाचि दान पिचिघोङ् फातुचिघा चेॽया निङ्‌वाफुमाङा निसुक्‍सु॥

३२ हाकु न्‍दा योप्‍पा साहारबे सिमोन पात्‍तुरुस कासे याॽमिचि पाक्‍सुचि॥ उङ् सामुन्‍दारागा उलाप्‍पे पाङ् वाखुबा सिमोनगा पाङ्‌बे वान्‍ने, न्‍ना सिमोनङा ह्‌वारिक्‍का काम चोग्‍वाहा॥’

३३ न्‍हाङामाङ् का खाचि सोलोक पाक्‍सुङ्‌चिङ्‌हा ओम॥ न्‍हाङा न्‍दा चा आचेॽया खेप्‍सुघोङ् तायामागा, हाकु हाङ्‌बाङा न्‍दा इलुॽमाना आग्‍गे पियामागा ङ्‌खा चेॽया खेम्‍मागा कानिङ् घाक निङ्‌वाफुमागा ओन्‍दाङ् छुप्‍सिमिङ्‌हा॥”

पात्‍तुरुसङा नुसाला खेम्‍मेतुचिहा

३४ खा चेॽया खेप्‍सुहोङ् पात्‍तुरुसङा चेक्‍मा तारोक्‍तु, “जेप्‍पा निङ्‌वाफुमाङा कानिङ् इसा चा तो-मो न्‍सोमेन्‍हा बाङ्‌ना चेॽया हाकु का था तोक्‍तुङ्‌हा॥

३५ याॽमिचि हेॽना जातका न्‍सानि, उङ् आदार चोक्‍खुबा नुङ् उका उनिङ्‌वा लोॽवा काम चोक्‍खुबा घाक याॽमिचि निङ्‌वाफुमाङा उसाप थाक्‍त्‍वाचिहा बाङ्‌ना चेॽया जेप्‍पा ओम॥

३६ न्‍निङ्‌दा था वान्‍ने येसु घाक्‍का हाङ्‌बा ओम॥ निङ्‌वाफुमाङा उङ्‌भाङ् घाक हाङ्‌हाङ् पिॽमाना नुसाला इजिरेलिचिगाबे पाक्‍सु॥

३७ युहान्‍नाङा बाप्‍तिस्‍मागा उतुम्‍बे खेम्‍मेतुचिना न्‍हाङ्‌तो गालिल लिङ्‌खामभाङ् तारोक्‍ताहोङ् घाक याहुदिया खाम्‍युक्‍पे लेक्‍साहा घाक चेॽयागा उतुम्‍बे न्‍निङ्‌दा था वान्‍ने॥

३८ निङ्‌वाफुमाङा नासारात्‍पेॽना येसु पाबित्‍तारा आत्‍मा नुङ् साक्‍तिङा आभिसेक चोगु, न्‍हाङ् उङ् उचुन्‍हा काम चोक्‍साङ् साइतानङा तुखि पिचिहा तुखाबाङ्‌चि नुमेसाङ् लामा, इजाङ्‌बाङ्‌निङ् निङ्‌वाफुमा उङ्‌नुङ् वाया॥

३९ “न्‍हाङा उङा यारुसालेम नुङ् घाक याहुदिया खाम्‍युक्‍पे चोगुहा ङ्‌खा घाक कामगा साचि कानिङ् वेतिङाहा॥ उङ् याहुदिचिङा कुरुसपे न्‍छुसि॥

४० ङ्‌खाॽनिङ्‌गो सुम्‍ना लेन निङ्‌वाफुमाङा उङ् स्‍यानाभाङ् हिङ्‌गिलिक लेङ्‌मेतु, न्‍हाङ् याॽमिचिङा उङ् निमा न्‍दोक्‍तु॥

४१ उङ् घाक याॽमिचिगाबे को ङ्ओतान, ङ्‌खाॽनिङ्‌गो कानिङ् उका गाबाहि पिॽमागा सेगाहाचिगाबे ओता॥ कानिङ् उङ् हिङ्‌गिलिक लेक्‍साब्‍याहोङ् उङ्‌नुङ् चाम्‍ङा, उङुम्‍ङा॥

४२ उङा कानिङ् घाक याॽमिचि नुसाला खेम्‍मेॽमाना न्‍हाङा निङ्‌वाफुमाङा उङ्‌माङ् न्‍स्‍याहा नुङ् हिङ्‌गिलिक्‍हा घाक याॽमिचिगा निरिक चोक्‍मागा सेगुना ओम बाङ्‌ना चेॽयागा गाबाहि पियानुम्‍चिमभोङ् आग्‍गे पियामाहा॥

४३ निङ्‌वाफुमाभाङ् चेक्‍खुबाचि घाक्‍ङा उका उतुम्‍बे खाॽला ङ्‌गायामा, ‘येसुबे बिस्‍वास चोक्‍खुबा घाक्‍ङा उका उनिङ्‌बे पाप छेमा न्‍दोक्‍त्‍वाना॥’”

हेकोहा जातिगा याॽमिचिङा पाबित्‍तारा आत्‍मा न्‍दोक्‍तुना

४४ पात्‍तुरुसङा खा चेॽया चेक्‍मास्‍यानिङ् नुसाला खेम्‍खुबाचि घाक छोङ्‌बे पाबित्‍तारा आत्‍मा ताया॥

४५ खाॽला निङ्‌वाफुमा चिनामेन्‍दोक्‍खुबा हेकोहा जातिगा याॽमिचिङा चा पाबित्‍तारा आत्‍मा न्‍दोक्‍तुना चेॽया न्‍निसुहोङ् पात्‍तुरुस नुङ् योप्‍पाभाङ् ताखुबा याहुदि बिस्‍वासिचि चा आच्‍चाम्‍मा ङ्‌ङेता॥

४६ इजाङ्‌बाङ्‌निङ् ङ्‌खाचिङा हेकोहा-हेकोहा चेॽयाबे चेक्‍साङ् निङ्‌वाफुमागा उनिङ् न्‍थेन्‍मास्‍याहा ङ्‌खेप्‍सुचि॥ पात्‍तुरुसङा ङ्‌खाचि लुचि,

४७ “कानिङ् लोॽवा खा याॽमिचिङा चा पाबित्‍तारा आत्‍मा न्‍दोक्‍तुक्‍सुना! हाकु खा याॽमिचि माङ्‌च्‍वागा बाप्‍तिस्‍मा लेङ्‌मागा लागि इङा ओन्‍द्‌वाचिहा?”

४८ न्‍हाङामाङ् पात्‍तुरुसङा खा याॽमिचि येसुगा उनिङ्‌बे बाप्‍तिस्‍मा पियानुम्‍चिमभोङ् आग्‍गे पिचि॥ न्‍हाङा ङ्‌खाचिङा पात्‍तुरुस एहिलेन कानिङ्‌नुङ् वायाभोङ् उङ्‌चि मुक म्‍फाक्‍तुचि॥

पात्‍तुरुसङा यारुसालेम बेॽना छुम्‍वाङ्‌बे पार्चार चोगुहा

११

१ याहुदियाबे ङ्‌वायाहा सेगुम्‍पाकचि नुङ् हेकोहा बिस्‍वासि फुनुन्‍छाचिङा निङ्‌वाफुमा चिनामेन्‍जोक्‍खुबा हेकोहा जातिगा याॽमिचिङा चा निङ्‌वाफुमागा चेॽयाबे बिस्‍वास न्‍जोगुहा भोङ् ङ्‌खेप्‍सु॥

२ न्‍हाङ् पात्‍तुरुस यारुसालेम्‍बे तायाब्‍या, ङ्‌खिङ्‌बेला याहुदि बिस्‍वासिचिङा उङ् खाॽला लुसाङ् आप्‍दिक ङ्‌ङेन्‍दु,

३ “न्‍दा गो खाताना मेन्‍जोक्‍लेहा याॽमिचिगाबे ख्‍याघोङ् उङ्‌चिनुङ् युङाघोङ् इजाङ् चोघा?”

४ न्‍हाङा पात्‍तुरुसङा ङ्‌खा घाक चेॽया योक्‍मेॽमा तारोक्‍तुचि,

५ “का योप्‍पा साहारबे वायाङ्‌निङ् पार्थाना चोक्‍मास्‍याङ्॥ ङ्‌खिङ्‌बेला का एको खाॽलाना सेन्‍चि निसुङ्, वालोकपाहाङ् माडा फोॽमा लोॽवाना ना उलाप्‍पे थुन्‍दाना आका आयुम्‍बे आयुक्‍सा॥

६ न्‍नाबे का उचुन सोङ्‌निङ् न्‍नाबे ताम्‍दाङ्‌फुमाबेॽहा घाक खाले जिवात्‍चि, खाम्‍बे उङ्‌चि फोक सोसाङ् लाम्‍खुबाचि न्‍हाङ् ताङ्‌खेङ्‌बे पेखुबा न्‍वाक्‍चि ङ्‌वाया॥

७ न्‍हाङा का एको खाॽलाना सेम्‍ला खेप्‍सुङ्, ‘ओ पात्‍तुरुस, पोगाघोङ् खाचि सिसुचोचि॥’

८ “ङ्‌खाॽनिङ्‌गो का पोलोवा पिङ्, ‘मेन्‍ना हाङ्‌बा खाॽलाहा का इमिन चामा यास्‍वाङ्‌हा! खाॽलाहा चामा मेलेङ्‌माहा चाम्‍योङ्‌बा गो खिङ् सोम्‍मा का हेॽनिङ्‌चा न्‍जाक्‍सुङान्‍हा॥’

९ “वालोकपाहाङ् फेरि खाॽलाना सेम्‍ला खेप्‍सुङ्, ‘निङ्‌वाफुमाङा सुद्‌दा चोगुहा चेॽया न्‍दा चामा न्‍लेङ्‌मेन्‍हाभोङ् ङ्‌गायान॥’

१० सुम्‍मा खाॽलामाङ् लेक्‍सा न्‍हाङ् ङ्‌खा घाक ताङ्‌खेङ्‌पोटि न्‍लासाख्‍या॥

११ ङ्‌खिङ्‌बेलाक माङ् काइसारियाभाङ् का लाल्‍लासे म्‍बाक्‍सुचिहा सुम्‍भाङ् याॽमिचि का वायाङ्‌ना पाङ्‌बे न्‍दायाब्‍या॥

१२ पाबित्‍तारा आत्‍माङा का लुयाङ्, ‘निङ्‌वाफुमा चिनामेन्‍जोक्‍खुबा याॽमिचिहोङ्‌चा ङ्‌खाचिनुङ् साङ्‌का मेन्‍जोक्‍ले ख्‍या॥’ न्‍नाबे या जाना बिस्‍वासिचि चा कानुङ् न्‍लोक्‍सा, न्‍हाङा कानिङ् घाक कार्नेलियासका उपाङ्‌बे खेइङ्॥

१३ कार्नेलियासङा उपाङ्‌बे एको वालोक्‍दुत ओताना चेॽया कानिङ् लुया॥ न्‍ना वालोक्‍दुतङा उङ् खाॽला लुक्‍सा, ‘योप्‍पा साहारबे वेॽना सिमोन पात्‍तुरुस लाल्‍लासे एको हिप्‍पाङ् याॽमिचि पाक्‍सुचि॥

१४ उङा न्‍दा नुसाला खेम्‍मेमेका न्‍हाङा न्‍दा नुङ् ङ्‌गा पाङ्‌बेॽहाचि घाक्‍ङा मुक्‍ति तोक्‍त्‍वाम्‍गाना!’

१५ “का न्‍नाबे ख्‍याङ्‌होङ् चेक्‍मा तारोक्‍तुङ्, ङ्‌खिङ्‌बेला पाबित्‍तारा आत्‍मा ओन्‍दाङ् कानिङ्‌बे उक्‍साना लोॽवा उङ्‌चिबे चा उक्‍सा॥

१६ ङ्‌खिङ्‌बेला का हाङ्‌बाङा लुयाङ्‌हा खा चेॽया मितुरोक्‍तुङ्, ‘बाप्‍तिस्‍मा पिखुबा युहान्‍नाङा गो माङ्‌च्वाङा बाप्‍तिस्‍मा पिचि, ङ्‌खाॽनिङ्‌गो न्‍निङ्‌दा च्‍हेन पाबित्‍तारा आत्‍माङा बाप्‍तिस्‍मा लेक्‍सिॽवाघा॥’

१७ कानिङ् एङ्‌गा हाङ्‌बा खिरिस्‍ट येसुबे बिस्‍वास चोगुम्‍होङ् निङ्‌वाफुमाभाङ् पाबित्‍तारा आत्‍मा तोक्‍तुम्‍ना लोॽवामाङ् ङ्‌खा हेकोहा जातिगा याॽमिचिङा चा उङ्‌बे बिस्‍वास न्‍जोगुहोङ् पाबित्‍तारा आत्‍मा न्‍दोक्‍तुक्‍सु॥ खाॽला निङ्‌वाफुमाङा चोगुहा काम ओम्‍मा याखुबा का इसाङान?”

१८ खा चेॽया ङ्‌खेप्‍सुहोङ् याहुदि बिस्‍वासिचिङा उङ् आप्‍दिक एम्‍मा न्‍लेप्‍ति, न्‍हाङ् खाॽला कासाङ् निङ्‌वाफुमागा उनिङ् थेम्‍मा न्‍दारोक्‍तु, “हाकु गो निङ्‌वाफुमाङा उङ्‌पोटि लामाहोङ् हिङ्‌लुङ् तोक्‍माना उचुन्‍ना माउका हेकोहा जातिगा याॽमिचि चा पिक्‍सुचिहा॥”

एन्‍टिओखियाबेॽना छुम्‍वाङ्

१९ इस्‍तिफानास न्‍सिसुहोङ् येसुबे बिस्‍वास चोक्‍खुबाचि तुक्‍नुङ् तुखि म्‍बिचिहाङा उङ्‌चि घाक पोटि ङ्‌हिसाख्‍या॥ इखिङ् फोनिके लिङ्‌खाम्‍बे न्‍दासु, इखिङ् साइपारास न्‍हाङ् इखिङ् च्‍हेन एन्‍टिओखिया साहारबे चा न्‍दासु॥ उङ्‌चिङा न्‍नाबेॽहा याहुदिचि से नुसाला ङ्‌खेम्‍मेतुचि॥

२० ङ्‌खाॽनिङ्‌गो मिहेक्‍साङ् साइपारास नुङ् कुरेनिभाङ् न्‍दायाहा एको हिप्‍पाङ् चेलाचिङा एन्‍टिओखियाबे ङ्‌ख्‍याहोङ् हेकोहा जातिगा याॽमिचि चा नुसाला ङ्‌खेम्‍मेतुचि॥

२१ हाङ्‌बागा साक्‍ति उङ्‌चिनुङ् वाया न्‍हाङा प्‍याक याॽमिचिङा बिस्‍वास न्‍जोगुहोङ् हाङ्‌बागा चेला न्‍लेक्‍सा॥

२२ खा सालेन यारुसालेम बेॽना छुम्‍वाङ्‌बे चा तासु न्‍हाङ् उङ्‌चिङा बार्नाबास एन्‍टिओखियाबे म्‍बाक्‍सु॥

२३ उङ् न्‍नाबे तासुहोङ् न्‍नाबेॽहा याॽमिचिबे निङ्‌वाफुमागा आनुगाराहा निसुहोङ् इब्‍बे-इब्‍बे चोन्‍दास्‍या, न्‍हाङा “घाक निङ्‌वा निङ्‌वाफुमा पिम्‍घोङ् बिस्‍वासि लेक्‍सामासानि” भोङ् उत्‍साहा पिचि॥

२४ इजाङ्‌बाङ्‌निङ् उङ् पाबित्‍तारा आत्‍माङा इप्‍तुना नुङ् बिस्‍वासपे चात्‍तुना नुराङ्‌बा याॽमि साया॥ न्‍हाङा उङा प्‍याक याॽमिचि बिस्‍वासपे ताचि॥

२५ न्‍हाङा साउल योक्‍से बार्नाबास टार्सास साहारपोटि ख्‍या॥

२६ उङा न्‍नाबे साउल तुप्‍सुहोङ् एन्‍टिओखियाबे ता॥ न्‍हाङ् ए फिम्‍बिलिङ् सोम्‍मा न्‍नाबेॽना छुम्‍वाङ्‌बेॽहा याॽमिचिनुङ् साङ्‌गाति चोक्‍साङ् प्‍याक याॽमिचि चिन्‍दाचुचि॥ (न्‍नाबेॽमाङ् घाकहाक्‍निङ् ओन्‍दाङ् चेलाचि “खिरिस्‍टियान” भोङ् न्‍लुचि)॥

२७ ङ्‌खिङ्‌बेला निङ्‌वाफुमाभाङ् चेक्‍खुबा एको हिप्‍पाङ् याॽमिचि यारुसालेमभाङ् एन्‍टिओखियाबे न्‍दाया॥

२८ ङ्‌खाचिबे एको आगाबास बाङ्‌ना याॽमि वाया॥ उङ् पाबित्‍तारा आत्‍माङा ताम्‍दाङ्‌फुमाभोरि माडा आनिकाल पोक्‍त्‍वाना भोङ् योक्‍मेतुक्‍सा॥ उङा खा चेॽया छुम्‍वाङ्‌बे येबाहोङ् योक्‍मेतुचि॥ खा च्‍हेन क्‍लाउडियास हाङ्‌ङा राज्‍या चोगुना बेलाबे लेक्‍सा॥

२९ एन्‍टिओखियाबेॽहा चेलाचिङा आगाबासङा चेक्‍तुहा चेॽया ङ्‌खेप्‍सुहोङ् “याहुदिया लिङ्‌खाम्‍बेॽहा घाक फुनुन्‍छा नानुन्‍छाचि यासुम्‍चिम्‍नुङ् फातुम्‍चिम” भोङ् चेॽया ङ्‌हुप्‍तु॥

३० न्‍हाङा ङ्‌खाचिङा मिमिक याङ् म्‍बोगुहोङ् बार्नाबास नुङ् सावालगा मुक्‍पाहाङ् यारुसालेम बेॽना छुम्‍वाङ्‌बेॽहा एल्‍डारचि ङ्‌हाक्‍तुचि॥

हाङ् हेरोदङा छुम्‍वाङ्‌बे तुखि पिचिहा

१२

१ ङ्‌खा लेन्‍चिबे हाङ् हेरोद आगिरिपाङाa छुम्‍वाङ्‌बेॽहा एको हिप्‍पाङ् याॽमिचि लाबुचिहोङ् तुखि पिॽमा तारोक्‍तुचि॥

२ उङा युहान्‍नागा उफु याकुब चा साम्‍बेकङा चेन्‍सिमेतुचि॥

३ खा कामङा याहुदि याॽमिचि न्‍जोन्‍दास्‍याहा निसुचिहोङ् पात्‍तुरुस चा लाप्‍माना तारतुम्‍बि तोङ्‌मा तारोक्‍तु॥ खा चेॽया खामिर मेएन्‍लेहा चालेप्‍पा चामाना होक्‍नाम्‍गा बेलाबे लेक्‍सामासा॥

४ हेरोदङा पात्‍तुरुस लाप्‍मेतुचिहोङ् छेक्‍पाङ्‌बे छेक्‍मेतुचि॥ न्‍हाङा उङा ना ओटा काङ्‌बाचिगा छुम चोगुचिहोङ् लेॽनिसेॽनि कुमेतुचि॥ एको छुम्‍बे ना जाना काङ्‌बा ङ्‌वाया॥ इजाङ्‌बाङ्‌निङ् उङा फोङ् होक्‍नाम मेम्‍मेहोङ् से पात्‍तुरुस याहुदिचिगा ओन्‍दाङ् खेॽमा मितुक्‍सा॥

५ ङ्‌खाॽनिङ्‌गो पात्‍तुरुस ङ्‌खाॽला छेक्‍पाङ्‌बे आयामासानिङ् छुम्‍वाङ्‌बेॽहा बिस्‍वासिचि एको निङ्‌वागा न्‍लेक्‍साहोङ् उका लागि पार्थाना न्‍जोगामासा॥

पात्‍तुरुस छेक्‍पाङ्‌भाङ् लोन्‍दाना

६ हेरोदङा पात्‍तुरुस याहुदि याॽमिचिगा ओन्‍दाङ् ताॽमा हाक्‍निङ् ओन्‍दाङ्‌ना सेॽनि पात्‍तुरुस हिप्‍पाङ् किथिरिक्‍पाचिगा उलुम्‍बे इप्‍सामासा॥ उङ् हिच्‍चि चेक्‍चिगा साङ्‌लिङा न्‍थुन्‍दुक्‍सा न्‍हाङ् वालाम्‍बुङ्‌बे काङ्‌बाचिङा ङ्‌गुसुक्‍सा॥

७ ङ्‌खिङ्‌बेला थाप्‍थुम्‍बे हाङ्‌बागा एको वालोक्‍दुत ओता, न्‍हाङ् छेक्‍पाङ्‌गा कोठा ओम लेक्‍सा॥ न्‍हाङा वालोक्‍दुतङा पात्‍तुरुस उफाक्‍ताङ्‌बे खोॽलिक खोसाङ्, “हानि पोगा” लुसाङ् पोगु॥ ङ्‌खिङ्‌बेला पात्‍तुरुसका उमुक्‍पे न्‍थुन्‍दाहा साङ्‌लिचि म्‍फुक्‍साख्‍या॥

८ न्‍हाङा वालोक्‍दुतङा लु, “फोखिमा मेतुघोङ् लाङ्‌खोप वाचि!” पात्‍तुरुस ङ्‌खाॽलामाङ् चोगा॥ न्‍हाङ् वालोक्‍दुतङा लु, “फोॽमा हाप्‍सुघोङ् आहेक्‍साङ्-आहेक्‍साङ् आबा!”

९ न्‍हाङा पात्‍तुरुस चा छेक्‍पाङ्‌भाङ् लोन्‍दाहोङ् वालोक्‍दुतका हेक्‍साङ्-हेक्‍साङ् लाचोगा॥ ङ्‌खाॽनिङ्‌गो वालोक्‍दुतङा चोगुहा खा चेॽया जेप्‍पागा ओमभोङ् था न्‍दोक्‍तुक्‍सान॥ उङा गो सेन्‍चिले निमासिम्‍मेङ्‌ना मितामासा॥

१० उङ्‌चिङा छेक्‍पाङ्‌बे कुखुबा किथिरिक्‍पाचिगा इम्‍ना नुङ् हिम्‍ना छुम चा काक्‍ताप्‍ताचुचिहोङ् साहारगा चेक्‍चिगा गेट्‌पे तायाब्‍याचि॥ ङ्‌खिङ्‌बेला न्‍ना वालाम्‍बुङ् आफाइ होसा, न्‍हाङ् उङ्‌चि पाखा लोन्‍दाचिहोङ् एको मिना लाम्‍बुभाङ् खेॽमास्‍याचिनिङ् वालोक्‍दुतङा पात्‍तुरुस नाओहोङ् ख्‍या॥

११ ङ्‌खिङ्‌बेलासेॽले पात्‍तुरुसङा खा जेप्‍पा लेक्‍साहा ओमभोङ् था तोक्‍तु, न्‍हाङ् खाॽला काया, “हाकु का जेप्‍पा था तोक्‍तुङ्, हाङ्‌बाङा उका वालोक्‍दुत पाक्‍सुहोङ् हेरोद्‌का उमुक्‍पाहाङ् नुङ् याहुदि याॽमिचिङा का इचोक्‍मा म्‍मितामासा ङ्‌खा घाकपाहाङ् फोक्‍सामाङ्‌ना॥”

१२ पात्‍तुरुसङा खा चेॽया था तोक्‍तुहोङ् युहान्‍नागा उमा मारियामगाबे ख्‍या॥ युहान्‍नागा हेकोना उनिङ् मार्कुस चा साया॥ ङ्‌खिङ्‌बेला न्‍नाबे प्‍याक याॽमिचि न्‍छुप्‍साहोङ् पार्थाना न्‍जोक्‍मास्‍या॥

१३ पात्‍तुरुसङा वालाम्‍बुङ् ढोक्ढोक चोगुनिङ् रोदा बाङ्‌ना एको नोकोरनि वालाम्‍बुङ् होसे आबा॥

१४ न्‍नाङा पात्‍तुरुसका ओसेम्‍ला चिनातोक्‍तुहोङ् चोन्‍सिॽमाङा वालाम्‍बुङ् चा मेहोले लुक्‍ताख्‍याहोङ् खाॽला लुचि, “पात्‍तुरुस वालाम्‍बुङ्‌बे येबानेसाना॥”

१५ ङ्‌खाचिङा न्‍लु, “न्‍दा गो बाउला चोङ्‌मेकानालेम्‍बा?”

ङ्‌खाॽनिङ्‌गो न्‍ना मामुङा, “उङ्‌माङ् ओम्यि, जेप्‍पा पात्‍तुरुसमाङ् ओम” भोङ् लुचिहा-लुचिहा चोगुचि॥

न्‍हाङ् ङ्‌खाचिङा न्‍लु, “ङ्‌खाॽलाभोङ् न्‍ना गो पात्‍तुरुस तिक्‍खुबा सोखुबा वालोक्‍दुत लोप्‍पि॥”

१६ ङ्‌खाॽनिङ्‌गो पात्‍तुरुसङा च्‍हेन वालाम्‍बुङ् ढोक्ढोक चोगुक्‍सा॥ न्‍हाङा ङ्‌खाचि ङ्‌ख्‍याहोङ् वालाम्‍बुङ् ङ्‌होसुनिङ् उङ् जेप्‍पा न्‍निसुहोङ् उङ्‌चि आच्‍चाम्‍मा ङ्‌ङेता॥

१७ पात्‍तुरुसङा ङ्‌खाचि उमुक्‍का चालङा स्‍वाक वायानिभोङ् लुचि, न्‍हाङ् निङ्‌वाफुमाङा उङ् इमिन छेक्‍पाङ्‌भाङ् पाखा लोन्‍दुना ङ्‌खा चेॽया खेम्‍मेतुचि॥ न्‍हाङा “खा चेॽया याकुब नुङ् छुम्‍वाङ्‌बेॽहा बिस्‍वासि फुनुन्‍छाचि चा खेम्‍मेतानुम्‍चिम्‍यो” लुचिहोङ् उङ् न्‍नाभाङ् हेकोना ठोङ्‌बे ख्‍या॥

१८ न्‍हाङा वान्‍दिभेनिक ओम लेक्‍साहोङ् “पात्‍तुरुस इङा हाना, हेॽने ख्‍याना” भोङ् छेक्‍पाङ् कुखुबा किथिरिक्‍पाचिबे माडा हाल्‍लाखाल्‍ला लेक्‍सा॥

१९ खा चेॽया था तोक्‍तुहोङ् हेरोदङा पात्‍तुरुस योक्‍से पाक्‍सुचि, ङ्‌खाॽनिङ्‌गो ङ्‌खाचिङा उङ् हेॽनेचा न्‍दुप्‍सुनिन॥ न्‍हाङा छेक्‍पाङ् कुखुबा किथिरिक्‍पाचि घाक खा चेॽया इमिन लेक्‍साहाभोङ् छिम्‍दुचि, ङ्‌खाॽनिङ्‌गो ङ्‌खाचिङा इहाचा पोलोवा म्‍बिनिन्‍नाङा ङ्‌खाचि सिमेतुचि॥ न्‍हाङ् हेरोद एहिलेन्‍गा लागि यारुसालेमभाङ् काइसारिया साहारबे वासे ख्‍या॥

हाङ् हेरोद स्‍याना

२० टुरोस नुङ् सिदोन साहारबेॽहा याॽमिचिनुङ् हाङ् हेरोद्‌का तुक्‍नुङ् ओलोक खोतामासा॥ हाकु ङ्‌खा साहारबेॽहा खाङ्‌खाङ्‌बाचि हाङ् हेरोद्‌नुङ् तोङ्‌मा म्‍मिता, न्‍हाङा हेरोद्‌का उनिङ्‌वाङा चोना याॽमि बालास्‍तास नुङ् उङ्‌चि न्‍दोङाहोङ् हाङ्‌नुङ् तुप्‍मा तोक्‍तुम्‍ङानिभोङ् मुक म्‍फाक्‍तुचि॥ इजाङ्‌बाङ्‌निङ् उङ्‌चि घाक्‍ङा चाम्‍योङ्‌बा हाङ् हेरोद्‌का खाम्‍युकभाङ् खेॽमाहा साया॥

२१ न्‍हाङ् न्‍ना तुप्‍माना लेन्‍बे हेरोदङा हाङ्‌ङा वाॽमाहा तेक वाहोङ् हाङ्‌युक्‍थाम्‍बे युङा, न्‍हाङ् ङ्‌खा खाङ्‌खाङ्‌बाचिगा ओन्‍दाङ् चेक्‍ता॥

२२ ङ्‌खिङ्‌बेला याॽमिचि खाॽला कासाङ् ङ्‌ङोक्‍ता, “ना सेम्‍ला गो याॽमिगा मेन्‍ना, निङ्‌वाफुमागा ओम!”

२३ खाॽला हेरोदङा निङ्‌वाफुमा माहिमा म्‍बिन्‍नाङा ङ्‌खिङ्‌बेलाक्‍माङ् हाङ्‌बागा एको वालोक्‍दुतङा हेरोद दान्‍डा पि, न्‍हाङ् उङ् फिबाक्‍ङा न्‍लेप्‍तुहोङ् स्‍या॥

२४ ङ्‌खाॽनिङ्‌गो निङ्‌वाफुमागा चेॽया पुसाङ् नुङ् हिसाङ् ख्‍या॥

२५ बार्नाबास नुङ् सावालङा चा उङ्‌चि काम याइयाचुहोङ् यारुसालेमभाङ् एन्‍टिओखियाबे लासारायाचि॥ ङ्‌खिङ्‌बेला उङ्‌चिनुङ् युहान्‍ना चा तायाचु, न्‍नागा हेकोना उनिङ् मार्कुस साया॥

a 

१२:१ हेरोद आगिरिपा हेरोद एन्‍टिपासका ओयेछा न्‍हाङ् हेरोद माहानगा उयाङ्‌मेन साया॥

बार्नाबास नुङ् साउल न्‍सेगुचिहा

१३

१ एन्‍टिओखिया साहारबेॽना छुम्‍वाङ्‌बे निङ्‌वाफुमाभाङ् चेक्‍खुबाचि नुङ् चिन्‍खुबा याॽमिचि माङ्‌फा ङ्‌वाया॥ ङ्‌खाचि बार्नाबास, माखुरुक्‍पा बाङ्‌ना सिमियोन, कुरेनिबेॽना लुकियास, हाङ् हेरोद्‌नुङ् वायाहोङ् पुसाना मानेन नुङ् साउल न्‍साया॥

२ इलेन ङ्‌खाचि उपाबास ङ्‌युङाहोङ् हाङ्‌बागा आराधाना न्‍जोक्‍मान्‍स्‍यानिङ् पाबित्‍तारा आत्‍माङा ङ्‌खाचि खाॽला लुचि, “खेप्‍सानुम, बार्नाबास नुङ् साउल का हेखा कामगा लागि सेगुक्‍सुङ्‌चिङ्, ङ्‌खा कामगा लागि फोक्‍सानुम्‍चिम॥”

३ न्‍हाङा फेरि ङ्‌खाचि उपाबास ङ्‌युङाहोङ् ङ्‌खा हिप्‍पाङ् छोङ्‌बे उङ्‌चि मुक युङ्‌साङ् पार्थाना न्‍जोक्‍तुबिचि न्‍हाङ् ङ्‌खाचि ङ्‌खा काम्‍बे म्‍बाक्‍सुचि॥

बार्नाबास नुङ् साउल साइपारास टापुबे

४ बार्नाबास नुङ् साउल पाबित्‍तारा आत्‍माङा पाक्‍सुचिहोङ् एन्‍टिओखियाभाङ् सिलुकिया साहारबे ख्‍याचि॥ न्‍नाभाङ् ङ्‌खाचि होङ्‌गाॽवाबे थाङाचिहोङ् साइपारास टापुबे ख्‍याचि॥

५ न्‍हाङा साइपारास टापुगा सालामिस बाङ्‌ना साहारबे तासाचुहोङ् याहुदि छुम्‍पाङ्‌चिबे निङ्‌वाफुमागा चेॽया पार्चार चोक्‍मा तारोक्‍ताचु॥ ङ्‌खा काम्‍बे फाॽमागा उङ्‌चिङा मार्कुस बाङ्‌ना युहान्‍ना चा सोरि खेतामासाचु॥

६ उङ्‌चि साइपारास टापुभाङ् लाम्‍साङ् पाफोस बाङ्‌ना साहारबे तायाचि॥ न्‍नाबे उङ्‌चिङा एको बार येसु बाङ्‌ना याहुदि जादुवाल तुप्‍साचु॥ न्‍नाङा कामाङ् निङ्‌वाफुमाभाङ् चेक्‍खुबाङान भोङ् कायाघोन्‍दा॥

७ साइपारास टापुबेॽना माडा-खाङ्‌खाङ्‌बा सार्गियास पाउलुस न्‍ना जादुवालागा उकाम्‍निभाक साया॥ सार्गियास पाउलुस च्‍हेन चेन्‍दुना साया॥ न्‍हाङा उङा निङ्‌वाफुमागा चेॽया खेम्‍मा मितुहोङ् बार्नाबास नुङ् साउल कासे पाक्‍सुचि॥

८ ङ्‌खाॽनिङ्‌गो एलुमास जादुवालाङा (गिरिक चेॽयाबे एलुमास बाङ्‌ना जादुवाल ओम) सार्गियास पाउलुसका बिस्‍वास लेप्‍निमेॽमागा ङ्‌खाचि बिरोध चोगुचि॥

९ न्‍हाङा साउल (न्‍नागा उनिङ् पावाल चा ओम) पाबित्‍तारा आत्‍मागा साक्‍तिङा इप्‍तुहोङ् न्‍ना एलुमास चि सोसाङ् खाॽला लु,

१० “न्‍दा घाक उचुन्‍हा चेॽयागा सात्‍तुर, लेम्‍चाखुबा नुङ् इसिॽहा काम चोक्‍खुबा साइतानगा उच्‍या! न्‍दा हाङ्‌बागा जेप्‍पाना लाम्‍बुगा बिरुद्‌दाबे चेक्‍मा हेॽनिङ्‌चा न्‍लेप्‍तिॽवागान्‍ना?

११ हाकु सो, हाङ्‌बागा दान्‍डा न्‍दा छोङ्‌बे आयामा, न्‍हाङ् हाकु न्‍दा एहिलेन सोम्‍मा नाम्‍गा ओम्‍ना चा मेनिखुबा लेङ्‌मेकाना!” ङ्‌खिङ्‌बेलाक माङ् एलुमासका उमिक्‍पे कुॽयुम खिम्‍फुरुम्‍माङा एप्‍तुना लोॽवा एता न्‍हाङ् न्‍ना मिक्‍सुरुम्‍बा लेक्‍सा॥ न्‍हाङ् याॽमिचिङा मुक्‍पे लाप्‍होङ् तिक्‍नि भोङ् सोप्‍सोप सिप्‍सिप चोक्‍मा तारोक्‍तु॥

१२ खा चेॽया निसुहोङ् माडा-खाङ्‌खाङ्‌बा सार्गियास पाउलुसङा येसुबे बिस्‍वास चोगु, इजाङ्‌बाङ्‌निङ् हाङ्‌बागा चेॽयाबे उङ् आच्‍चाम्‍मा एतामासा॥

पावाल नुङ् बार्नाबास एन्‍टिओखिया साहारबे

१३ पावाल नुङ् उकाम्‍निभाकचि पाफोस साहारभाङ् होङ्‌गाॽवाबे न्‍थाङाहोङ् पाम्‍फिलिया लिङ्‌खाम्‍गा पार्गा साहारबे न्‍दासु॥ न्‍नाभाङ् मार्कुस बाङ्‌ना युहान्‍नाङा पावाल नुङ् बार्नाबास नाओचिहोङ् यारुसालेम्‍बे लासा॥

१४ पावाल नुङ् बार्नाबास च्‍हेन पार्गाभाङ् पिसिदिया लिङ्‌खाम्‍गा एन्‍टिओखिया साहारबे ख्‍याचि॥ न्‍हाङ् आराम चोक्‍माना लेन्‍बे याहुदि छुम्‍पाङ्‌बे ख्‍याचिहोङ् युङाचि॥

१५ मोसाङा पिचिहा ब्‍यावास्‍था नुङ् निङ्‌वाफुमाभाङ् चेक्‍खुबाचिङा न्‍छेप्‍तुना छेप्‍ताप पोढान्‍जोगिचिहोङ्, याहुदि छुम्‍पाङ्‌बेॽहा तायेन्‍राङ्‌बाचिङा पावाल नुङ् बार्नाबास खाॽलाना सालेन ङ्‌हाक्‍तुचि, “ओ काम्‍निभाकचि, न्‍जिङ्‌दानुङ् याॽमिचि आर्ति पिॽमाहा चेॽया वेॽहाभोङ् लुया॥”

१६ खा खेप्‍सुहोङ् पावाल चेङ् पोगा, न्‍हाङ् उमुक्‍का चालङा स्‍वाक वायानि लुचिहोङ् चेक्‍मा तारोक्‍तु, “ओ इजिरेलि आफुआनुन्‍छाचि नुङ् निङ्‌वाफुमागा आदार चोक्‍खुबा हेकोहा जातिगा याॽमिचि, आचेॽया खेप्‍सानुम!

१७ इजिरेलिचिगा निङ्‌वाफुमाङा एङ्‌गा पुर्खा सेगुचि न्‍हाङ् ङ्‌खाचि मिस्‍रा खाम्‍युक्‍पे ङ्‌वायानिङ् ङ्‌खाचि माडा जाति चोगुचि॥ उका माडा साक्‍तिङा न्‍ना खाम्‍युक्‍पाहाङ् लोन्‍दुचि॥

१८ न्‍हाङ् ङ्‌खाचि इसा चा मेॽनिङ्ना सुन्‍नेना ठोङ्‌बे ङ्‌वायानिङ् नाखेङ् फिम्‍बिलिङ् सोम्‍मा उङा सोचि॥

१९ न्‍हाङ् उङा कानान खाम्‍युकपेॽहा ला जातिचि नास चोगुचिहोङ् न्‍ना खाम्‍युक एङ्‌गा पुर्खाचि पिचि॥

२० “ङ्‌खिङ्‌बेला सोम्‍मा ना होम्‍बोक फाखेङ् फिम्‍बिलिङ्‌हिङ्‌ लेक्‍साब्‍यामासा॥ न्‍हाङा निङ्‌वाफुमाङा ङ्‌खाचिगा उलुम्‍बे निरिक्‍राङ्‌बाचि पाक्‍सुचि॥ ङ्‌खा निरिक्‍राङ्‌बाचिङा निङ्‌वाफुमाभाङ् चेक्‍खुबा सामुएल मेन्‍दाले सोम्‍मा पालो-पालो निरिक चोक्‍माहा काम न्‍जोगु॥

२१ न्‍हाङा एङ्‌गा पा-पुम्‍चिङा कानिङ् हाङ् चाहाचोङ्‌मेॽनाभोङ् ङ्‌गाया॥ न्‍हाङा निङ्‌वाफुमाङा बेन्‍यामिन छोङ्‌गा किसका उच्‍या साउल हाङ् चोक्‍तुबिचि॥ उङा नाखेङ् फिम्‍बिलिङ् सोम्‍मा राज्‍या चोगु॥

२२ न्‍हाङ् निङ्‌वाफुमाङा उङ् हाङ्‌युक्‍थाम्‍भाङ् लोन्‍धाक्‍सुहोङ् दाउद हाङ् चोगु॥ दाउदका उतुम्‍बे निङ्‌वाफुमाङा खाॽला काया, ‘इसाइगा उच्‍या दाउद आनिङ्‌वाङा चोना याॽमि तुप्‍सुक्‍सुङ्॥ उङा का मितुङाहा घाक काम पुरा चोग्‍वाहा॥’

२३ “निङ्‌वाफुमाङा बाचा चोगुना लोॽवामाङ् इजिरेलिचिगा लागि न्‍ना दाउदका छोङ्‌भाङ् एको पापपाहाङ् फोङ्‌खुबा पाक्‍सु, न्‍ना येसुमाङ् ओम॥

२४ येसुङा उका काम तारोक्‍मा हाक्‍निङ् ओन्‍दाङ् युहान्‍ना ताया॥ उङा इजिरेलबेॽहा घाक याॽमिचि पापपाहाङ् लासिघोङ् बाप्‍तिस्‍मा लियाचोगानुम लुसाङ् पार्चार चोगुचि॥

२५ युहान्‍नाङा उकाम मेत्‍निमाना बेलाक्‍पे याॽमिचि खाॽला लुक्‍साचि, ‘न्‍निङ्‌दा का पापपाहाङ् फोङ्‌खुबा ओम्‍ङान मितिॽवाघायि? का गो मेॽङान्‍ना, ङ्‌खाॽनिङ्‌गो का हाक्‍निङ् हेक्‍साङ् एको तामे, का गो उका उलाङ्‌खोप्‍का उनाम्‍चि फुङ्‌मा चा न्‍थेन्‍सिमेॽङान्‍ना॥’

२६ “ओ आब्‍राहामगा सान्‍तानचि नुङ् निङ्‌वाफुमाबे किसिखुबा हेकोहा जातिगा याॽमिचि, मुक्‍ति तोक्‍माहा सालेन निङ्‌वाफुमाङा कानिङ् घाक्‍का लागिमाङ् कानिङ्‌बे पाक्‍सुक्‍सुहा ओम॥

२७ ङ्‌खाॽनिङ्‌गो यारुसालेम्‍बेॽहा याॽमिचि नुङ् उङ्‌चिगा तायेन्‍राङ्‌बाचिङा येसु चिनान्‍दोक्‍तुनिन॥ उङ्‌चिङा निङ्‌वाफुमाभाङ् चेक्‍खुबाचिङा धार्मासाप्‍लाबे न्‍छेप्‍तुहा चेॽया साधाइ आराम चोक्‍माना लेन्‍बे पोढा न्‍जोगु ङ्‌खोङ्‌चा ङ्‌ङासुनिन॥ न्‍हाङा उङ्‌चिङा येसु सिमाना दान्‍डा म्‍बिहोङ् धार्मासाप्‍लाबे उका उतुम्‍बे छेप्‍ताहा चेॽया पुरा न्‍जोगु॥

२८ उङा दान्‍डा पिॽमाहोङ् सिमा लाइक्‍हा इहाचा इसिॽहा काम न्‍जोगुक्‍सान ङ्‌खोङ्‌चा सिमाना भोङ् माडा-खाङ्‌खाङ्‌बा पिलातासनुङ् उङ्‌चि मुक म्‍फाक्‍तुचि॥

२९ “खाॽला धार्मासाप्‍लाबे उका उतुम्‍बे छेप्‍ताहा घाक चेॽया उङ्‌चिङा पुरा न्‍जोगु, न्‍हाङ् कुरुसभाङ् ङ्‌ङाएन्‍दुहोङ्a सियापाङ्‌बे ङ्‌युक्‍सु॥

३० ङ्‌खाॽनिङ्‌गो निङ्‌वाफुमाङा येसु स्‍यानाभाङ् हिङ्‌गिलिक लेङ्‌मेतु,

३१ न्‍हाङ् प्‍याक लेन सोम्‍मा उङ्‌नुङ् गालिलभाङ् यारुसालेम्‍बे ताखुबाचिगाबे ओतामासा॥ ङ्‌खाचि लोप इजिरेलबेॽहा याॽमिचिगा लागि साचि ङ्‌वान्‍नेहा॥

३२ “हाकु निङ्‌वाफुमाङा एङ्‌गा पुर्खाचि पिचिना बाचागा उतुम्‍बे नुसाला खेम्‍मेॽमागा कान्‍चिङ् न्‍निङ्‌गाबे तायामाङ्‌चिङ्‌हा॥

३३ निङ्‌वाफुमाङा येसु स्‍यानाभाङ् हिङ्‌गिलिक लेङ्‌मेतुहोङ् कानिङ् उङ्‌चिगा सान्‍तान्‍गा लागिमाङ् खा चेॽया पुरा चोक्‍ताब्‍याहा ओम॥ खा चेॽयागा उतुम्‍बे छेम्‍गा छेप्‍ताप्‍का हिच आध्‍यायाबे खाॽला छेप्‍तामा,

‘न्‍दा आका आच्‍यागान,

हेन्‍ना लेन का न्‍दा तोङ्‌नुङ्‌नेन्‍ना॥’

३४ “उङ् हेॽनिङ्‌चा सिमा पोरामेन्‍जोक्‍मानुङ्‌गा हिङ्‌गिलिक लेङ्‌माना चेॽयागा उतुम्‍बे च्‍हेन निङ्‌वाफुमा खाॽला कायामा,

‘का दाउदनुङ् बाचा चोगुङ्‌ना पाबित्‍तारा

नुङ् जेप्‍पाना आसिक न्‍निङ्‌दाबे पाक्‍स्‍वाङ्‌ना॥’

३५ “न्‍हाङा छेम्‍गा छेप्‍ताप्‍का हेकोना ठोङ्‌बे खाॽला चा छेप्‍तामा,

‘न्‍दा ङ्‌गा पाबित्‍तारा सेवाकका सालुङ्

किन्‍दिॽमा न्‍दा म्‍बिवागान्‍ना॥’

३६ “खा चेॽया दाउदङा उका उतुम्‍बे चेक्‍तुहा मेन्‍ना, इजाङ्‌बाङ्‌निङ् उङा हिङानुङ् सोम्‍मा निङ्‌वाफुमागा सेवा चोगु, न्‍हाङ् उङ् स्‍या न्‍हाङा एङ्‌गा पुर्खाचिनुङ् ङ्‌हुम्‍दुहोङ्, किन्‍दाख्‍या॥

३७ ङ्‌खाॽनिङ्‌गो निङ्‌वाफुमाङा येसु स्‍यानाभाङ् हिङ्‌गिलिक लेङ्‌मेतु न्‍हाङ् उका सालुङ् ङ्‌गिन्‍दाख्‍यान॥

३८ “न्‍हाङामाङ् आफुआनुन्‍छाचि, खेप्‍सानुम, ना येसुङा से पाप छेमा पिॽमा यामेहा! खा चेॽयामाङ् न्‍निङ्‌दा खेम्‍मेॽमेनेनिन्‍हा॥

३९ न्‍निङ्‌दा उङ्‌बे बिस्‍वास चोक्‍खुबाचि घाक उङामाङ् घाक पापपाहाङ् फोक्‍सिमिघा, ङ्‌खाॽनिङ्‌गो खा काम मोसागा ब्‍यावास्‍थाङा पुरा चोक्‍मा ङ्‌यासुन॥

४० न्‍हाङामाङ् न्‍निङ्‌दा थाङ्‌थाङ् वायानि, मानुङ् निङ्‌वाफुमाभाङ् चेक्‍खुबाचिङा न्‍छेप्‍तुहा खा चेॽया न्‍निङ्‌दाबे आमेहा,

४१ ‘ओ खिजे चाखुबाचि, सोयानुम्‍घोङ् आच्‍चाम्‍मा एतानि, न्‍हाङ् नास लेक्‍साख्‍यानि! इजाङ्‌बाङ्‌निङ् का न्‍निङ्‌गा लेन्‍चिबे एको खाॽलाना काम चोग्‍वाङ्, न्‍ना कामगा उतुम्‍बे याॽमिचिङा योक्‍मेॽतिइवागा होङ्‌चा न्‍निङ्‌दा बिस्‍वास न्‍जोग्‍वाम्‍गान्‍हा॥’”

४२ पावाल नुङ् बार्नाबास याहुदि छुम्‍पाङ्‌भाङ् लोन्‍दाख्‍याचिनिङ् याॽमिचिङा हेकोना आराम चोक्‍माना लेन्‍बे चा तायाचिघोङ् खा चेॽयागा उतुम्‍बे कानिङ् खेम्‍मेता भोङ् उङ्‌चि मुक म्‍फाक्‍तुचि॥

४३ सेवा मेन्‍दाहोङ् याहुदि नुङ् याहुदि धार्मा मानाचोक्‍खुबा प्‍याक याॽमिचि पावाल नुङ् बार्नाबासका हेक्‍साङ् लान्‍जोगा॥ न्‍हाङा पावाल नुङ् बार्नाबासङा ङ्‌खाचिनुङ् चेक्‍साङ् “निङ्‌वाफुमागा आनुगाराहाबे साधाइ वायानियो” लुयाचुचि॥

४४ हेकोना आराम चोक्‍माना लेन न्‍ना साहारबेॽहा प्‍याक लोॽवा याॽमिचि नुसाला खेम्‍से न्‍दाया॥

४५ ङ्‌खाॽनिङ्‌गो याहुदिचिङा ङ्‌खिङ्‌हा याॽमिचि न्‍छुप्‍साहा न्‍निसुचिहोङ् उङ्‌चि नाहेन्‍दा, न्‍हाङा ङ्‌खाचिङा पावालगा बिरुद्‌दाबे चेक्‍साङ् उङ् इसिॽनुङ् न्‍लु॥

४६ ङ्‌खाॽनिङ्‌गो पावाल नुङ् बार्नाबासङा मेङ्‌गिसिॽले खाॽला लुयाचुचि, “निङ्‌वाफुमागा नुसाला गो घाकहाक्‍निङ् ओन्‍दाङ् न्‍निङ्‌दा याहुदिचिगा लागिमाङ् साया, ङ्‌खाॽनिङ्‌गो न्‍निङ्‌दा खेम्‍मा ङ्‌गाक्‍सिगान्‍होङ् हेॽनिङ्‌चा मेन्‍सिमाना हिङ्‌लुङ् तोक्‍मा आयोग्‍या लेक्‍सिमिगा॥ न्‍हाङामाङ् हाकु कान्‍चिङ् हेकोहा जातिगा याॽमिचिगाबे खेमेङ्‌चिङ्‌हा॥

४७ इजाङ्‌बाङ्‌निङ् हाङ्‌बाङा कानिङ् खाॽलाना आग्‍गे पियामा,

‘ताम्‍दाङ्फुमागा योना उलाप सोम्‍माहा याॽमिचिङा मुक्‍ति न्‍दोक्‍तुनिभोङ्

का न्‍निङ्‌दा हेकोहा जातिगा याॽमिचिगा उलुम्‍बे जोति लेङ्‌मागा सेङ्‌नुङ्‌नेनिन्‍हा॥’”

४८ खा चेॽया ङ्‌खेप्‍सुहोङ् हेकोहा जातिगा याॽमिचिङा चोन्‍सिसाङ् निङ्‌वाफुमाङा पिचिहा नुसालागा लागि उङ् नुनिङ्‌वा म्‍बि॥ न्‍हाङ् हेॽनिङ्‌चा मेन्‍सिमाना हिङ्‌लुङ् तोक्‍मागा लागि निङ्‌वाफुमाङा सेगुचिहा घाक्‍ङा येसुबे बिस्‍वास न्‍जोगु॥

४९ निङ्‌वाफुमागा चेॽया न्‍ना लिङ्‌खाम घाक्‍पे हिसा॥

५० ङ्‌खाॽनिङ्‌गो याहुदिचिङा निङ्‌वाफुमागा भाक्‍ति चोक्‍खुमा नुङ् उङ्‌चिङा आदार न्‍जोगुचिहा मामु याॽमिचि न्‍हाङ् न्‍ना साहारगा खाङ्‌खाङ्‌बाचि पावाल नुङ् बार्नाबासका बिरुद्‌दाबे म्‍बोगुचि॥ न्‍हाङा ङ्‌खाचिङा पावाल नुङ् बार्नाबास न्‍ना लिङ्‌खामभाङ् न्‍लोन्‍धाक्‍सुचि॥

५१ ङ्‌खाॽनिङ्‌गो पावाल नुङ् बार्नाबासङा च्‍हेन उङ्‌चिगा लाङ्‌बेॽहा धुलो ङ्‌खाचिगा बिरुद्‌दाबे आप्‍साॽयाचुहोङ् आइकोनियान बाङ्‌ना साहारबे ख्‍याचि॥

५२ ङ्‌खाचिङा नाॽयाचुचिहा हाङ्‌बागा चेलाचि च्‍हेन पाबित्‍तारा आत्‍मागा साक्‍तिङा इप्‍तुचिहोङ् न्‍जोन्‍दास्‍या॥

a 

१३:२९ ङ्‌योगेन्‍दुहोङ्

आइकोनियान साहारबे पावाल नुङ् बार्नाबास

१४

१ पावाल नुङ् बार्नाबास आइकोनियान साहारबेॽना याहुदि छुम्‍पाङ्‌बे चा ख्‍याचिहोङ् खिङ् उचुन चेक्‍ताचि, उङ्‌चिगा चेॽया ङ्‌खेप्‍सुहोङ् न्‍नाबे ङ्‌वायाहा प्‍याक याहुदिचि नुङ् हेकोहा जातिगा याॽमिचिङा येसुबे बिस्‍वास न्‍जोगु॥

२ ङ्‌खाॽनिङ्‌गो बिस्‍वास मेन्‍जोक्‍खुबा याहुदिचिङा च्‍हेन हेकोहा जातिगा याॽमिचि न्‍थेन्‍दुचिहोङ् ङ्‌खाचिङा पावाल नुङ् बार्नाबासका बिरोध चोक्‍मा न्‍दारोक्‍तु॥

३ ङ्‌खोङ्‌चा पावाल नुङ् बार्नाबास न्‍ना साहारबे माङ्‌फा लेन वायाचि॥ उङ्‌चिङा हाङ्‌बाबे भोरोसा युक्‍साचुहोङ् मेङ्‌गिसिॽले हाङ्‌बागा उतुम्‍बे चेक्‍ताचि॥ हाङ्‌बाङा उङ्‌चि आच्‍चाम्‍मा-आच्‍चाम्‍माहा चिङ्‌गो नुङ् काम चोक्‍माहा साक्‍ति पिचिहोङ् उङ्‌चिङा चेक्‍ताचुहा ङ्‌खा आनुगाराहागा नुसाला जेप्‍पागा ओमभोङ् पार्मान पिचि॥

४ ङ्‌खाॽनिङ्‌गो न्‍ना साहारबेॽहा याॽमिचि हिच्‍चि छुम्‍बे म्‍फोक्‍सा॥ इखिङ् याॽमिचि च्‍हेन सेगुम्‍पाकचि पोटि, न्‍हाङ् इखिङ् च्‍हेन याहुदिचिपोटि लान्‍जोगा॥

५ न्‍नाबे हेकोहा जातिगा याॽमिचि नुङ् बिरोद चोक्‍खुबा याहुदिचिङा उङ्‌चि हाङ्‌गुम्‍बाचिनुङ् न्‍दोङाहोङ् पावाल नुङ् बार्नाबास लुङ्‌खाक्‍ङा लेम्‍सिॽमाहाचि भोङ् चेॽया ङ्‌हुप्‍तु॥

६ ङ्‌खाॽनिङ्‌गो खा चेॽया पावाल नुङ् बार्नाबाङा था तोक्‍ताचुहोङ् लुकोनिया बाङ्‌ना लिङ्‌खाम्‍बे आखुबा लुस्‍तारा नुङ् डार्बि साहारचिबे खुसाख्‍याचि॥

७ ङ्‌खा साहारचि नुङ् यो-खेहा ठोङ्चिबे चा उङ्‌चिङा नुसाला पार्चार चोगामासाचु॥

पावाल नुङ् बार्नाबास लुस्‍तारा नुङ् डार्बि साहारबे

८ लुस्‍तारा साहारबे उलाङ् मेन्‍दाखुबा एको याॽमि वाया॥ उङ् वायानिङ् न्‍हाङ्‌तोमाङ् लाङ्‌सुरुम्‍बा सायाहोङ् हेॽनिङ्‌चा लाम्‍मा ङ्‌यासामासान॥

९ न्‍नाबे पावाल चेक्‍तानिङ् न्‍नाङा उनिङ्‌वा पिहोङ् खेम्‍मास्‍या॥ पावालङा चा न्‍नागा उनाचिक्‍पे उचुन सो॥ न्‍हाङ् उङा ना याॽमिबे “का चा नुमा यामेङ्‌ना” बाङ्‌ना बिस्‍वास वेॽनाभोङ् था तोक्‍तु॥

१० न्‍हाङा पावालङा ओक्‍सेम्‍लाङा खाॽला लु, “न्‍दा पोगाघोङ् चेङ् येबा!” खाॽला लुना खेप्‍सुहोङ् सोलोक न्‍ना याॽमि चा मुथिङ्‌गिरिक पोगा न्‍हाङ् लाम्‍मा तारोक्‍तु॥

११ पावालङा चोगुहा ङ्‌खा काम न्‍निसुहोङ् न्‍नाबेॽहा याॽमिचिङा लुकोनिया चेॽयाबे खाॽला कासाङ् ङ्‌ङोक्‍ता, “माङ्‌चि ले याॽमि न्‍लेक्‍सारायाहोङ् कानिङ्‌बे न्‍दायामाहा॥”

१२ ङ्‌खाचिङा बार्नाबास जिउस उनिङ् ङ्‌युक्‍सुबि न्‍हाङा पावाल च्‍हेन हार्मेस ङ्‌युक्‍सुबि, इजाङ्‌बाङ्‌निङ् पावाल निङ्‌वाफुमागा चेॽया प्‍याक चेक्‍खुबा साया॥

१३ जिउस माङ्‌गा माङ्‌पाङ् च्‍हेन न्‍ना साहारगा उयुम्‍बे वाया॥ न्‍नाबेॽना हाङ्‌खुबाङा गोरुचि नुङ् फुङ्‌तिगेक ताहोङ् साहारगा माडा वालाम्‍बुङ्‌बे ताया॥ इजाङ्‌बाङ्‌निङ् उङ्‌चि घाक तोङ्‌माहोङ् पावाल नुङ् बार्नाबास गोरुचिङा बोलि पिॽमा म्‍मितुक्‍साचि॥

१४ ङ्‌खाॽनिङ्‌गो बार्नाबास नुङ् पावालङा ङ्‌खा चेॽया खेप्‍साचुहोङ् सोलोक उङ्‌चि तेक छिन्‍नाहाङ्‌साङ् याॽमिचिगा उलुम्‍बे लुक्‍ताख्‍याचिहोङ् माडा सेम्‍लाङा खाॽला लुयाचुचि,

१५ “हाओ काम्‍निभाकचि, मेन्‍ना खा इ चोगिहेक्‍सिघा? कान्‍चिङ् चा न्‍निङ्‌दा लोॽवाहा याॽमिचिङान॥ कान्‍चिङ्‌गो खाॽलाहा बित्‍थाहा काम लेप्‍तिम्‍घोङ् वालोक, सामुन्‍दारा, ताम्‍दाङ्‌फुमा नुङ् न्‍नाबे वेॽहा घाक थोक चोक्‍खुबा हिङ्‌गिलिक्‍ना निङ्‌वाफुमापोटि लासिगानिभोङ् नुसाला खेम्‍मेसे तायामाङ्‌चिङ्‌हा॥

१६ उइलेहा याॽमिचि गो निङ्‌वाफुमाङा उङ्‌चि न्‍निङ्‌वाबे म्‍मितुहा लोॽवा चोक्‍मा पिक्‍साचि॥

१७ ङ्‌खाॽनिङ्‌गो उङा हेॽनिङ्‌चा उचुन्‍हा नुङ् भोलो लेङ्‌माहा काम चोक्‍मा न्‍लेप्‍तिक्‍सुन्‍हा॥ इजाङ्‌बाङ्‌निङ् उङा ताङ्‌खेङ्‌भाङ् वासिक तामेत्‍वाहोङ् ठिक बेलाबे चाचिॽया केङ्‌मेत्‍वा॥ कानिङ् खोॽनुङ् चाम्‍योङ्‌बा पिमेहोङ् याॽमिगा निङ्‌वा आनान्‍दाङा भोरिपुर्ना चोङ्‌बिमे॥ खाॽला निङ्‌वाफुमाङा चोगुहा कामङामाङ् उका साचि पिमेहा॥”

१८ खा घाक चेॽया लुयाचुचिहोङ् पावाल नुङ् बार्नाबासङा उङ्‌चि बोलि चोक्‍माभाङ् बोल्‍लाइङा ओन्‍दास्‍याचुचि॥

१९ न्‍हाङा एन्‍टिओखिया नुङ् आइकोनियानभाङ् एको हिप्‍पाङ् याहुदिचि न्‍दाया॥ ङ्‌खाचिङा ङ्‌खा प्‍याक याॽमिचि न्‍थेन्‍दुचिहोङ् घाक्‍ङा पावाल लुङ्‌खाक्‍ङा न्‍लेप्‍तु॥ न्‍हाङ् उङ् स्‍याना लोप्‍पि म्‍मिताहोङ् साहारभाङ् पाखा न्‍साहेतुहोङ् न्‍लेप्‍ताहाक्‍सु॥

२० ङ्‌खाॽनिङ्‌गो बिस्‍वासिचि न्‍दायाहोङ् उका इघुरुम न्‍छुप्‍सानिङ् पावाल मुथिङ्‌गिरिक पोगा न्‍हाङ् साहारबे लासाख्‍या॥ न्‍नागा हेक्‍साङ्‌ना लेन उङ् बार्नाबासनुङ् डार्बि साहारबे ख्‍या॥

पावाल नुङ् बार्नाबास सिरियागा एन्‍टिओखियाबे

२१ पावाल नुङ् बार्नाबासङा डार्बि साहारबे नुसाला खेम्‍मेताचुचिहोङ् प्‍याक याॽमिचि चेला चोगाचुचि॥ न्‍हाङा ङ्‌खाचि लुस्‍तारा नुङ् आइकोनियान लेङ्‌साङ् पिसिदिया लिङ्‌खाम्‍गा एन्‍टिओखियाबे लासाचि॥

२२ न्‍नाबे उङ्‌चिङा चेलाचि बिस्‍वासपे चात्‍तु लेक्‍सानि लुसाङ् साहास पियाचुचि॥ न्‍हाङ् “कानिङ् निङ्‌वाफुमागा राज्‍याबे तामाहाक्‍निङ् ओन्‍दाङ् प्‍याक तुखि आङ्‌मा पोराचोङ्‌मेहा” भोङ् चिन्‍दाचुचि॥

२३ न्‍हाङा पावाल नुङ् बार्नाबासङा ङ्‌खाचिगा घाक छुम्‍वाङ्‌चिबे धार्मासाप्‍ला चिन्‍खुबाचि सेगाचुचि न्‍हाङा उपाबास ङ्‌युङाहोङ् पार्थाना चोक्‍साङ् ङ्‌खाचि उङ्‌चिङा बिस्‍वास न्‍जोगुना हाङ्‌बागा उमुक्‍पे ङ्‌युक्‍सुचि॥

२४ न्‍हाङा उङ्‌चि पिसिदिया खाम्‍युक लेङ्‌साङ् पाम्‍फिलिया लिङ्‌खाम्‍बे तायाचि॥

२५ उङ्‌चिङा पार्गाबे चा निङ्‌वाफुमागा चेॽया खेम्‍मेताचुचि, न्‍हाङ् आटालिया साहारबे उक्‍साचि॥

२६ न्‍हाङा न्‍नाभाङ् उङ्‌चि होङ्‌गाॽवाबे थाङाचिहोङ् सिरियागा एन्‍टिओखियाबे लासाचि॥ न्‍ना एन्‍टिओखियाबेॽहा बिस्‍वासि फुनुन्‍छाचिङा माङ् पावाल नुङ् बार्नाबास निङ्‌वाफुमागा आनुगाराहाबे ङ्‌युक्‍सुचिहोङ् नुसाला खेम्‍मेॽमेसे म्‍बाक्‍सुक्‍साचि॥ ङ्‌खा काम पुरा चोगिॽयाचुहोङ् उङ्‌चि फेरि न्‍नाबेॽमाङ् लासारायाचि॥

२७ उङ्‌चि एन्‍टिओखियाबे तायाब्‍याचिहोङ् छुम्‍वाङ्‌बेॽहा घाक बिस्‍वासिचि कायाचुचि॥ न्‍हाङ् निङ्‌वाफुमाङा उङ्‌चिभाङ् इमिन्‍हा काम चोगुहा, न्‍हाङा उङा हेकोहा जातिगा याॽमिचिगा लागि इमिन बिस्‍वास चोक्‍माना लाम्‍बु फान्‍दुबिचिहा ङ्‌खा चेॽयागा उतुम्‍बे ङ्‌खाचि योक्‍मेताचुचि॥

२८ न्‍हाङा उङ्‌चि माङ्‌फा लेन न्‍नाबेॽहा बिस्‍वासि फुनुन्‍छाचिनुङ् वायाचि॥

यारुसालेमबेॽना माछुम्‍मा

१५

१ न्‍हाङा याहुदियाभाङ् एको हिप्‍पाङ् याॽमिचि एन्‍टिओखियाबे न्‍दायाहोङ् न्‍नाबेॽहा बिस्‍वासि फुनुन्‍छाचि खाॽलाहा चेॽया चिन्‍मा न्‍दुरोक्‍तुचि, “मोसागा ब्‍यावास्‍थाबे छेप्‍ताहा लोॽवा खाताना मेन्‍जोक्‍ले न्‍निङ्‌दा मुक्‍ति न्‍दोक्‍त्‍वाम्‍गान्‍ना॥”

२ खाॽलाहा चेॽया न्‍जिन्‍दुचिहा खेप्‍साचुहोङ् पावाल नुङ् बार्नाबास ङ्‌खाचिनुङ् तुक्‍नुङ् लुखुसा न्‍जाया॥ न्‍हाङामाङ् न्‍नाबेॽहा बिस्‍वासि फुनुन्‍छाचिङा पावाल, बार्नाबास नुङ् हेकोहा इखिङ् याॽमिचि खा चेॽया तोङ्‌मागा यारुसालेम्‍बेॽहा सेगुम्‍पाकचि नुङ् धार्मासाप्‍ला चिन्‍खुबाचिगाबे पाङ्‌मागा न्‍सेगुचि॥

३ न्‍हाङा छुम्‍वाङ्‌बेॽहा बिस्‍वासिचिङा ङ्‌खाचि न्‍नाभाङ् म्‍बाक्‍साहाक्‍सुचि॥ ङ्‌खाचि फोनिके नुङ् सामारिया लिङ्‌खाम लेङ्‌साङ् ङ्‌ख्‍या॥ खाॽला ङ्‌ख्‍यानिङ् ठोङ्-ठोङ्‌बे ङ्‌वायाहा बिस्‍वासि फुनुन्‍छाचि हेकोहा जातिगा याॽमिचिङा चा निङ्‌वाफुमा बिस्‍वास न्‍जोगुना चेॽया ङ्‌खाचि ङ्‌खेम्‍मेतुचि॥ खा चेॽया ङ्‌खेप्‍सुहोङ् न्‍नाबेॽहा बिस्‍वास चोक्‍खुबा फुनुन्‍छाचि तुक्‍नुङ् न्‍जोन्‍दास्‍या॥

४ यारुसालेम्‍बे न्‍दासुनिङ् हाङ्‌बाबे बिस्‍वास चोक्‍खुबा फुनुन्‍छाचि, सेगुम्‍पाकचि नुङ् धार्मासाप्‍ला चिन्‍खुबाचिङा ङ्‌खाचि स्‍वागात न्‍जोगुचि॥ न्‍हाङा पावाल नुङ् बार्नाबासङा न्‍नाबे न्‍छुप्‍साहा घाक याॽमिचि निङ्‌वाफुमाङा उङ्‌चिभाङ् चोगुहा कामगा उतुम्‍बे खेम्‍मेताचुचि॥

५ उङ्‌चिगा चेॽया ङ्‌खेप्‍सुहोङ् हाङ्‌बाबे बिस्‍वास चोक्‍खुबा एको हिप्‍पाङ् फारिसिचि म्‍बोगाहोङ् ङ्‌खाचि खाॽला न्‍लुचि, “हेकोहा जातिगा बिस्‍वासिचिङा याहुदि ब्‍यावास्‍थाबे छेप्‍ताहा लोॽवा खाताना मेन्‍जोक्‍ले लेङ्‌माइ न्‍लेङ्‌मेन्‍हा, न्‍हाङा ङ्‌खाचि मोसागा ब्‍यावास्‍थाबे छेप्‍ताहा घाक नियाम पालाना चोक्‍मेमाहाचि॥”

६ खा चेॽयागा उतुम्‍बे साला लेन्‍मागा सेगुम्‍पाकचि नुङ् धार्मासाप्‍ला चिन्‍खुबाचि न्‍छुप्‍सा॥

७ न्‍नाबे उङ्‌चि प्‍याक लुखुसा न्‍जाया न्‍हाङ् पात्‍तुरुस पोगाहोङ् खाॽला लुचि, “आफुआनुन्‍छाचि, न्‍निङ्‌दा था वान्‍ने, हेकोहा जातिगा याॽमिचिङा येसुगा नुसाला ङ्‌खेप्‍सुहोङ् बिस्‍वास न्‍जोगुनिभोङ् निङ्‌वाफुमाङा का न्‍निङ्‌गा लुम्‍भाङ् माङ्‌फा ओन्‍दाङ्‌माङ् सेगामासाङ्॥

८ न्‍हाङा घाक याॽमिचिगा निङ्‌वाबेॽहा चेॽया निखुबा निङ्‌वाफुमाङा कानिङ् पियाहा लोॽवा हेकोहा जातिगा याॽमिचि चा पाबित्‍तारा आत्‍मा पिचिहोङ् उका याॽमि चोगुचिहा कानिङ् सोॽमेता॥

९ “उङा याहुदि नुङ् हेकोहा जातिगा याॽमिचि इसा चा तो-मो न्‍सोन्‍चिन, ङ्‌खाॽनिङ्‌गो उङ्‌चिङा हाङ्‌बाबे बिस्‍वास न्‍जोगुहोङ् निङ्‌वाफुमाङा ङ्‌खाचिगा निङ्‌वा सुद्‌दा चोक्‍तुबिक्‍सुचि॥

१० न्‍हाङामाङ् खा छाक्‍हा याहुदि ब्‍यावास्‍था बिस्‍वासिचि खुॽमेत्‍वाम्‍चिम्‍गाहोङ् इजाङ् निङ्‌वाफुमागा जाच चोग्‍वाम्‍गाना? खा चेॽयागो एङ्‌गा पुर्खाचिङा चा खुॽमा ङ्‌यासुनिन न्‍हाङ् कानिङ् चा खुॽमा ङ्‌यास्‍वाम्‍निन्‍हा॥

११ ङ्‌खाॽनिङ्‌गो कानिङ् खा बिस्‍वास चोग्‍वाम, हाङ्‌बा येसुगा आनुगाराहाङामाङ् कानिङ् मुक्‍ति तोक्‍तुक्‍सुम, ङ्‌खाॽलामाङ् ङ्‌खाचिङा चा न्‍दोक्‍तुक्‍सुना॥”

१२ बार्नाबास नुङ् पावालङा उङ्‌चिगा हिङ्‌लुङ्‌भाङ् निङ्‌वाफुमाङा हेकोहा जातिचिगा उलुम्‍बे इमिन्‍हा-इमिन्‍हा आच्‍चाम्‍माहा चिङ्‌गो नुङ् काम चोगुहा, ङ्‌खागा उतुम्‍बे लुयाचुचिनिङ् घाक्‍ङा उङ्‌चि निङ्‌वा म्‍बिहोङ् ङ्‌खेप्‍सुक्‍सा॥

१३ उङ्‌चि चेक्‍ताब्‍याचिहोङ् याकुब पोगा न्‍हाङ् खाॽला लुचि, “आफुआनुन्‍छाचि आचेॽया खेप्‍सानुम यो!

१४ निङ्‌वाफुमाङा उलुङ्‌मा तुक्‍तुचिहोङ् हेकोहा जातिगा याॽमिचिगा उङ्‌चि निङ्‌वाबे काम चोगुहोङ् ङ्‌खाचि इमिन उका याॽमि चोगुचिहा, खा चेॽयागो न्‍निङ्‌दा सिमोन पात्‍तुरुसका उयाभाङ् लोप खेप्‍सिक्‍सुम्‍गा॥

१५ निङ्‌वाफुमाभाङ् चेक्‍खुबाचिङा धार्मासाप्‍लाबे चा खाॽला न्‍छेप्‍तुक्‍सु,

१६ ‘न्‍हाङा का लामेङ्

न्‍हाङ् उप्‍ताख्‍याना पाङ् लोॽवा लेक्‍साना दाउदका घाराना फेरि पोग्‍वाङ्,

का न्‍नागा पार्खालचि फेरि पोग्‍वाङ्‌चिङ्॥

का न्‍ना ओन्‍दाङ् इमिन्‍ना साया, ङ्‌खाॽलाना चोग्‍वाङ्‌ना॥

१७ ङ्‌खाॽलामाङ् का आका याॽमि लेङ्‌मागा काङ्‌चिङाहा घाक हेकोहा जातिगा याॽमिचि चा काबे तामा ङ्‌यानि॥’

१८ खा चेॽया हाङ्‌बा निङ्‌वाफुमाङा

प्‍याक ओन्‍दाङ्‌माङ् चेक्‍तुक्‍सा॥

१९ “न्‍हाङामाङ् निङ्‌वाफुमाबे न्‍दायाहा हेकोहा जातिगा याॽमिचि कानिङ् तुखि पिॽमा न्‍लेङ्‌मेनिन्‍हाभोङ् का कामेङ्‌ना॥

२० ङ्‌खाॽनिङ्‌गो हाकु कानिङ् खा चेॽया छेप्‍तुम्‍होङ् ङ्‌खाचि हाक्‍तुम्‍चिम– ‘मुर्तिबे न्‍दिसुहा चाम्‍योङ्‌बा न्‍जायानुम्‍निन, ब्‍याभिचार न्‍जोगानिन, खोम फिन्‍दास्‍याना जिवात्‍का उसा नुङ् इहागा चा हेलि न्‍जायानुम्‍निन॥’

२१ इजाङ्‌बाङ्‌निङ् मोसागा ब्‍यावास्‍था गो घाक आराम चोक्‍माहा लेन्‍चिबे उइले न्‍हाङ्‌तोमाङ् घाक याहुदि छुम्‍पाङ्‌चिबे पार्चार लेङ्‌मासिम्‍मे, न्‍हाङामाङ् घाक साहारगा याॽमिचिङा ङ्‌खा चेॽया था वान्‍ने॥”

बिस्‍वास चोक्‍खुबा हेकोहा जाति याॽमिचिगा लागि न्‍छेप्‍तुना छेप्‍फा

२२ न्‍हाङा सेगुम्‍पाकचि नुङ् छुम्‍वाङ्‌बेॽहा एल्‍डारचिङा हाङ्‌बाबे बिस्‍वास चोक्‍खुबा घाक फुनुन्‍छाचिनुङ् न्‍दोङाहोङ् उङ्‌चि लुम्‍भाङ् बार्साबास बाङ्‌ना याहुदा नुङ् सिलास न्‍सेगुचि॥ ङ्‌खाचि पावाल न्‍हाङ् बार्नाबास नुङ् सोरि एन्‍टिओखियाबे पाङ्‌माहाचि भोङ् ङ्‌गाया॥ ङ्‌खाचि हिपापाङ् हाङ्‌गुम्‍बा सायाचि॥

२३ ङ्‌खाचिगा मुक्‍पाहाङ् खाॽलाना छेप्‍फा ङ्‌हाक्‍तुचि, “एन्‍टिओखिया, सिरिया नुङ् किलिकियाबे वेतिघा हाङ्‌बाबे बिस्‍वास चोक्‍खुबा हेकोहा जातिगा फुनुन्‍छाचि, कानिङ् घाक सेगुम्‍पाकचि नुङ् धार्मासाप्‍ला चिन्‍खुबाचिगा सेवायो॥

२४ कानिङ् मेम्‍बाङ्‌ले आनिङ्‌गा लुम्‍भाङ् एको हिप्‍पाङ् याॽमिचि न्‍निङ्‌दाबे न्‍दायाहोङ् ओतेर्साङ्-ओतेर्साङ् चिन्‍दिघोङ् तुखि पिइघा चेॽया कानिङ् खेप्‍सुक्‍सुम्‍ङा॥

२५ न्‍हाङामाङ् कानिङ् घाक छुप्‍सिङ्‌होङ् कानिङ् घाक्‍का निङ्‌वाङा चोचिहा हिप्‍पाङ् बिस्‍वासि फुनुन्‍छाचि सेगुम्‍चिम्‍ङाहोङ् ङ्‌खाचि आनिङ्‌गा नुहा काम्‍निभाकचि पावाल, बार्नाबासनुङ् पाङ्‌मा उचुन लेङ्‌मेहा लोप्‍पि एतिङ्॥

२६ पावाल नुङ् बार्नाबास खाॽलाहा याॽमि ओम्‍चि, उङ्‌चि निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टका कामगा लागि सिमा चा ङ्‌गिसितान्‍चिन॥

२७ ङ्‌खाचिनुङ् सोरि याहुदा नुङ् सिलास चा पाक्‍सुक्‍सुम्‍चिम्‍ङा, कानिङ् छेप्‍तुम्‍ङाहा खा चेॽया उङ्‌चिङा चा न्‍निङ्‌दा योक्‍मेतिॽवाघा॥

२८ इजाङ्‌बाङ्‌निङ् पाबित्‍तारा आत्‍मा नुङ् कानिङ् खा उचुन एतिङ्, खा मोहा मुक्‍खे चेॽया हाक्‍निङ् हेकोहा भारि न्‍निङ्‌दा खुॽमेमा उचुन न्‍लेङ्‌मेन्‍हा॥

२९ मुक्‍खे चेॽया च्‍हेन खामाङ् ओम,

मुर्तिबे तिसाहा चाम्‍योङ्‌बा न्‍जायानुम्‍निन,

इगा चा हेलि न्‍जायानुम्‍निन,

न्‍हाङा खोम फिन्‍दास्‍याना जिवात्‍का सा न्‍जायानुम्‍निन,

न्‍हाङ् ब्‍याभिचार न्‍जोगानिन॥

खा चेॽया येनुम्‍गाभोङ् उचुन लेङ्‌मेहा॥ न्‍निङ्‌दा घाक नुनुङ् वायानि, सेवायो॥”

३० न्‍हाङा ङ्‌खा ना जाना फुनुन्‍छाचि छेप्‍फा ङ्‌खेतुहोङ् एन्‍टिओखिया साहारबे ङ्‌ख्‍या॥ न्‍नाबे उङ्‌चिङा छुम्‍वाङ्‌बेॽहा घाक याॽमिचि ङ्‌गाचिहोङ् न्‍ना छेप्‍फा म्‍बिचि॥

३१ न्‍ना साहास पिॽमाना छेप्‍फा पोढा न्‍जोगुहोङ् ङ्‌खेम्‍मेतुचिनिङ् घाक बिस्‍वासिचि इब्‍बे-इब्‍बे न्‍जोन्‍दास्‍या॥

३२ याहुदा नुङ् सिलास उङ्‌चि आफाइ चा निङ्‌वाफुमाभाङ् चेक्‍खुबा सायाचि॥ न्‍हाङा उङ्‌चिङा बिस्‍वासि फुनुन्‍छाचि प्‍याक साहास पियाचुचिहोङ् बिस्‍वासपे चात्‍तु चोगाचुचि॥

३३ उङ्‌चि एहिलेन न्‍नाबे वायाचि, न्‍हाङा न्‍नाबेॽहा बिस्‍वासिचिङा उङ्‌चि पाङ्‌खुबा बिस्‍वासि फुनुन्‍छाचिगाबेॽमाङ् “उचुन लासाख्‍याचियो” न्‍लुचिहोङ् न्‍लासाहाक्‍सुचि॥

३४ (ङ्‌खाॽनिङ्‌गो सिलास च्‍हेन वामा उचुन एता)a॥

३५ पावाल नुङ् बार्नाबास च्‍हेन एहिलेन निङ्‌वाफुमागा चेॽया चिन्‍साङ् प्‍याक याॽमिचिनुङ् न्‍दोङाहोङ् एन्‍टिओखियाबे वायाचि॥

पावाल नुङ् बार्नाबास फोक्‍साचिहा

३६ एहिलेन हेक्‍साङ् पावालङा बार्नाबास लु, “हाकु कान्‍चिङ् हाङ्‌बागा चेॽया पार्चार चोगाचुहा साहारचिबेॽहा बिस्‍वासि फुनुन्‍छाचि इ न्‍जोक्‍मासिम्‍मेहा खेच्‍चिहोङ् सोच्‍चुचि॥”

३७ बार्नाबासङा युहान्‍ना बाङ्‌ना मार्कुस सोरि खेॽमा मितु,

३८ ङ्‌खाॽनिङ्‌गो पावाल ङ्‌गाक्‍सान, इजाङ्‌बाङ्‌निङ् मार्कुसङा पाम्‍फिलियाबे निङ्‌वाफुमागा काम चोक्‍से उङ्‌चि मेम्‍फाॽले नाओचिहोङ् लासामासा॥

३९ ङ्‌खा चेॽयाङा पावाल नुङ् बार्नाबासका निङ्‌वा न्‍दोङान्‍होङ् उङ्‌चि फोक्‍साचि॥ बार्नाबासङा मार्कुस खेतुहोङ् सामुन्‍दारागा लाम्‍बु लेङ्‌साङ् साइपारास पोटि ख्‍या॥

४० ङ्‌खाॽनिङ्‌गो पावालङा च्‍हेन सिलास सेगु॥ न्‍हाङ् बिस्‍वासि फुनुन्‍छाचिङा हाङ्‌बागा आनुगाराहाबे ङ्‌युक्‍सुचिहोङ् उङ्‌चि ख्‍याचि॥

४१ उङ्‌चि सिरिया नुङ् किलिकिया लेङ्‌साङ् ख्‍याचिनिङ् ङ्‌खाबेॽहा बिस्‍वासि फुनुन्‍छाचि बिस्‍वासपे चात्‍तु चोक्‍नासाङ् ख्‍याचि॥

a 

१५:३४ ना पाद मुख्‍खे सोरोत्‍पे मान्‍ना॥

तिमोथिङा पावाल नुङ् सिलास तुप्‍सुचिहा

१६

१ पावाल डार्बि साहार लेङ्‌साङ् लुस्‍तारा साहारबे तायाब्‍या॥ न्‍नाबे तिमोथि बाङ्‌ना एको बिस्‍वासि वाया॥ न्‍नागा उमा चा हाङ्‌बाबे बिस्‍वास चोक्‍खुमा याहुदि जातिगा साया, ङ्‌खाॽनिङ्‌गो उप्‍पा च्‍हेन गिरिक जातिगा साया॥

२ लुस्‍तारा नुङ् आइकोनियान बेॽहा घाक बिस्‍वासि फुनुन्‍छाचिङा तिमोथि उचुन्‍ना याॽमि म्‍मितु॥

३ पावालङा तिमोथि चा उङ्‌नुङ् खेॽमा मितु॥ न्‍हाङा याहुदि चालान लोॽवा उका खाताना चोक्‍तुबि, इजाङ्‌बाङ्‌निङ् न्‍ना खाम्‍युकपेॽहा घाक याहुदिचि तिमोथिगा उप्‍पा गिरिक ओम बाङ्‌ना था वाया॥

४ न्‍हाङा उङ्‌चि साहार-साहार लेङ्‌साङ् ङ्‌ख्‍या॥ खाॽला ङ्‌ख्‍यानिङ् यारुसालेम्‍बेॽहा सेगुम्‍पाकचि नुङ् एल्‍डारचिङा निर्नाया न्‍जोगुहा चेॽया बिस्‍वासिचि ङ्‌खेम्‍मेतुचि न्‍हाङा खा चेॽया येनानुम भोङ् आर्ति म्‍बिचि॥

५ खाॽला छुम्‍वाङ्‌चि बिस्‍वासपे चात्‍तु लेङ्‌साङ् ङ्‌ख्‍या, न्‍हाङ् लेन्‍लेन बिस्‍वासिचि चा पुसाङ् ङ्‌ख्‍या॥

पावालङा तोरोआस साहारबे सेन्‍चि तोक्‍तुहा

६ पावाल, सिलास नुङ् तिमोथि फिर्गिया नुङ् गालातिया लिङ्‌खाम लेङ्‌साङ् ङ्‌ख्‍या॥ इजाङ्‌बाङ्‌निङ् उङ्‌चि पाबित्‍तारा आत्‍माङा एसियाबे पार्चार चोक्‍से खेॽमा म्‍बिन्‍चिन॥

७ ङ्‌खाचि माइसिया लिङ्‌खाम्‍गा सिमानाबे न्‍दासुहोङ् बिथिनिया लिङ्‌खाम पोटि खेॽमा म्‍मिता॥ ङ्‌खाॽनिङ्‌गो येसुगा आत्‍माङा उङ्‌चि न्‍नाबे चा खेॽमा म्‍बिन्‍चिन॥

८ न्‍हाङामाङ् उङ्‌चि माइसिया लेङ्‌साङ् सामुन्‍दारागा उयुम्‍बेॽना तोरोआस बाङ्‌ना साहारबे ङ्‌ङुक्‍सा॥

९ न्‍ना सेॽनि पावालङा एको सेन्‍चि तोक्‍तु॥ उङा सेन्‍चिबे माकेडोनिया लिङ्‌खाम्‍बेॽना एको याॽमिङा येबाहोङ् खाॽला कासाङ् उमुक फाक्‍तुचिहा निसु, “माकेडोनियाबे क्‍यानिघोङ् कानिङ् फाता॥”

१० पावालङा ङ्‌खाॽलाना सेन्‍चि तोक्‍तुहोङ् कानिङ्a ङ्‌खिङ्‌बेलाक माङ् माकेडोनियाबे खेॽमागा त्‍यार लेक्‍सिङ् इजाङ्‌बाङ्‌निङ् न्‍नाबेॽहा याॽमिचि हाङ्‌बागा नुसाला खेम्‍मेॽमागा निङ्‌वाफुमाङामाङ् कायाहा ओमभोङ् कानिङ् था तोक्‍तुम्‍ङा॥

लिडियाङा हाङ्‌बाबे बिस्‍वास चोगुना

११ कानिङ् तोरोआसभाङ् होङ्‌गाॽवाबे थाङिङ्‌होङ् सिधा योप्‍पारिक सामोथाराके बाङ्‌ना टापु पोटि खेइङ्॥ न्‍हाङा वान्‍दिक्‍ना लेन नियापोलिस बाङ्‌ना साहारबे तासुम्‍ङा॥

१२ न्‍नाभाङ् कानिङ् लाम्‍साङ् माकेडोनिया लिङ्‌खाम्‍बेॽना माडा साहार फिलिप्‍पि पोटि खेइङ्॥ न्‍ना साहार च्‍हेन रोमिचिगा मुक्‍पे वाया, न्‍नाबे कानिङ् एहिलेन वाइङ्॥

१३ न्‍हाङा कानिङ् आराम चोक्‍माना लेन्‍बे साहारगा वालाम्‍बुङ्‌भाङ् लोन्‍दिङ्‌होङ् होङ्‌मागा उलाप्‍पे खेइङ्॥ इजाङ्‌बाङ्‌निङ् न्‍नाबे पार्थाना चोक्‍माना ठोङ् वेॽना लोप्‍पिभोङ् एतिङ्, न्‍हाङा कानिङ् न्‍हे न्‍छुप्‍साहा मामुचिनुङ् साला लेन्‍मा तारोक्‍तुम्‍ङा॥

१४ न्‍नाबे आनिङ्‌गा चेॽया खेम्‍खुबाचिबे लिडिया बाङ्‌ना एको मामु वाया॥ उङ् थिआटिरा बाङ्‌ना ठोङ्‌भाङ् तायाहोङ् फिलिप्‍पिबे बाइजानि राङ्‌गा तेक इन्‍चाखुमा साया॥ उङ् निङ्‌वाफुमागा भाक्‍ति चोक्‍खुमा मामु साया॥ पावालङा चेक्‍तुहा चेॽया उचुन खेप्‍सुहोङ् आसुनिभोङ् हाङ्‌बाङा उका उनिङ्‌वा होसुबि॥

१५ न्‍हाङा लिडिया नुङ् उपाङ्‌बेॽहा घाक्‍ङा हाङ्‌बाबे बिस्‍वास न्‍जोगुहोङ् बाप्‍तिस्‍मा लियान्‍जोगु॥ न्‍हाङ् लिडियाङा ङ्‌खाचि खाॽला लुसाङ् उमुक फाक्‍तुचि, “न्‍निङ्‌दा का जेप्‍पा हाङ्‌बाबे बिस्‍वास चोक्‍खुमा नुन्‍छा मिमेकाहा भोङ् आपाङ्‌बे तायानिघोङ् वायानि॥” खाॽला उङा कानिङ् उपाङ्‌बे खेॽमागा कार लाचोगा॥

पावाल नुङ् सिलास छेक्‍पाङ्‌बे

१६ इलेन कानिङ् पार्थाना चोक्‍माना ठोङ्‌बे खेॽमासिइङ्‌निङ्, जोखाना सोखुमा एको नोकोरनि मामु तुप्‍सुम्‍ङा॥ न्‍नाङा याॽमिचिगा भाग्‍गेगा उतुम्‍बे जोखाना सोम्‍बिसाङ् प्‍याक याङ् उप्‍साङ् ह्‌वाङ्‌बाचि पिचि॥

१७ न्‍ना मामु खाॽला ओक्‍साङ् पावाल नुङ् आनिङ्‌गा हेक्‍साङ् लाचोगा, “खाचि घाकहाक्‍निङ् माडा निङ्‌वाफुमागा सेवाक ओम्‍चि॥ खाचिङा गो मुक्‍ति तोक्‍माना लाम्‍बुगा उतुम्‍बे न्‍जेक्‍त्‍वाहा॥”

१८ न्‍ना मामु प्‍याक लेन सोम्‍मा ङ्‌खाॽलामाङ् ओक्‍तामासा॥ न्‍हाङ् पावाल चिगेचिगे एताहोङ् न्‍ना मामुपोटि हिक्‍साहोङ् इसिॽना मुइ खाॽला लु, “खिरिस्‍ट येसुगा उनिङ्‌बे का लुमेॽनेन, न्‍ना मामुभाङ् लोन्‍दाखेब्‍या॥” ङ्‌खिङ्‌बेलाक माङ् न्‍ना इसिॽना मुइ लोन्‍दाख्‍या॥

१९ ङ्‌खाॽनिङ्‌गो ङ्‌खा ह्‌वाङ्‌बाचिङा न्‍ना मामुभाङ् याङ् उप्‍माना लाम्‍बु मासाब्‍याना चेॽया था न्‍दोक्‍तुहोङ् पावाल नुङ् सिलास न्‍लाबुचि न्‍हाङ् साहारगा चोकपे निरिक चोक्‍खुबाचिगाबे न्‍साहेतुचि॥

२० खाॽला पावाल नुङ् सिलास साहारबेॽहा रोमि खाङ्‌खाङ्‌बाचिगाबे न्‍दाचि, न्‍हाङा खाॽला न्‍लुचि, “खा याहुदि याॽमिचिङा एङ्‌गा साहारबे याॽमिचि भाड्‌का चोक्‍साङ् तुखि पिॽमासिम्‍मेचिहा॥

२१ खाचिङा एङ्‌गा रोमि नियाम्‍बे मान्‍हा, कानिङ् चोक्‍मा मेलेङ्‌माहा चेॽया चिम्‍मेचुचिहा॥”

२२ न्‍हाङा ङ्‌खा घाक याॽमिचिङा पावाल नुङ् सिलास मोक्‍मा न्‍दारोक्‍तुचि॥ खाङ्‌खाङ्‌बाचिङा चा पावाल नुङ् सिलासका तेक छिन्‍हाङ्‌बिॽमाचिहोङ् छाडि एम्‍माना आग्‍गे म्‍बिचि॥

२३ ङ्‌खाचिङा पावाल नुङ् सिलास इसिॽनुङ् म्‍मोक्‍तुचिहोङ् छेक्‍पाङ्‌बे न्‍दामेतुचि, न्‍हाङा न्‍नाबेॽना माडा याॽमि “खाचि लोङ्‌खेॽमा ङ्‌यान्‍चिन्‍नुङ्‌गा उचुन छेक्‍तुचि” भोङ् आग्‍गे म्‍बि॥

२४ खाॽलाना आग्‍गे तोक्‍तुहोङ् छेक्‍पाङ्‌बेॽना माडा याॽमिङा ङ्‌खाचि छेक्‍पाङ्‌गा घाकहाक्‍निङ् होङ्‌बेॽना कोठाबे खेतुचिहोङ् उङ्‌चि लाङ्‌बे सिङ्‌गा ठिङ्‌गुरो थेप्‍तुबिचिहोङ् युक्‍सुचि॥

२५ सेॽनिलुम्‍बे पावाल नुङ् सिलास पार्थाना चोक्‍साङ्, छेम लुसाङ् निङ्‌वाफुमागा उनिङ् थेम्‍मास्‍याचि॥ हेकोहा छेक्‍पाचिङा च्‍हेन ङ्‌खेप्‍सुक्‍सा॥

२६ ङ्‌खिङ्‌बेलाक्‍माङ् थाप्‍थुम्‍बे माडा लुक्‍लिबा क्‍या॥ न्‍हाङा छेक्‍पाङ्‌गा जाग माङ् योङाहोङ् घाक वालाम्‍बुङ्‌चि ङ्‌होसा, न्‍हाङ् घाक छेक्‍पाचि न्‍थुन्‍दुचिहा साङ्‌लिचि म्‍फुक्‍साख्‍या॥

२७ छेक्‍पाङ्‌बेॽना माडा याॽमि उयुप्‍माभाङ् चेन्‍दाक्‍यानिङ् न्‍नाबेॽहा घाक वालाम्‍बुङ्‌चि ङ्‌होसामासाहा निसुचि॥ न्‍हाङा घाक छेक्‍पाचि ङ्‌खुसाख्‍याहा लोप्‍पि मिताहोङ् उङ् आफाइ सिमागा उङा फितुक्‍साना साम्‍बेक फिगु॥

२८ ङ्‌खाॽनिङ्‌गो पावालङा खा निसुहोङ् माडा सेम्‍लाङा खाॽला लु, “ए मेन्‍ना, मेन्‍ना, ङ्‌खाॽला न्‍जोगान कानिङ् घाक नाबे वेतिङाहा॥”

२९ खा खेप्‍सुहोङ् छेक्‍पाङ्‌बेॽना माडा याॽमिङा बात्‍ति नाक्‍तुचिहोङ् छेक्‍पाङ्‌होङ्‌बे लुक्‍ताराया॥ न्‍हाङ् किसिॽमाङा योङ्‌साङ् पावाल नुङ् सिलासका ओन्‍दाङ् फोप फोप्‍ता॥

३० न्‍हाङा उङ्‌चि पाखा लोन्‍दुचिहोङ् छिम्‍दुचि, “हाङ्‌बाचि, का मुक्‍ति तोक्‍मागा इचोक्‍ङा?”

३१ उङ्‌चिङा लुयाचु, “हाङ्‌बा येसुबे बिस्‍वास चोगुगाभोङ् न्‍दा मुक्‍ति तोक्‍त्‍वागाना॥ न्‍हाङा ङ्‌खाॽलामाङ् म्‍बाङ्‌बेॽहा घाक्‍ङा चा मुक्‍ति न्‍दोक्‍त्‍वाना॥”

३२ पावाल नुङ् सिलासङा उङ् नुङ् उपाङ्‌बेॽहा घाक याॽमिचि हाङ्‌बागा चेॽया खेम्‍मेताचुचि॥

३३ न्‍हाङा न्‍ना छेक्‍पाङ्‌गा माडा याॽमिङा सेॽनिङ् माङ् पावाल नुङ् सिलास खेतुचिहोङ् उङ्‌चिगा ह्‌वा वासितुबिचि॥ न्‍हाङ् उङ् नुङ् उपाङ्‌बेॽहाचिङा ङ्‌खिङ्‌बेलाक माङ् बाप्‍तिस्‍मा लियान्‍जोगु॥

३४ न्‍हाङा न्‍ना माडा याॽमिङा पावाल नुङ् सिलास उपाङ्‌बे खेतुचिहोङ् चामा पिचि, न्‍हाङ् उङ्‌चि बिस्‍वासि न्‍लेक्‍साहा चेॽयाबे घाक न्‍जोन्‍दास्‍या॥

३५ ङ्‌खाॽनिङ्‌गो हेक्‍साङ्‌ना लेन भेनिक साहारबेॽहा खाङ्‌खाङ्‌बाचिङा काङ्‌बाचि खाॽला न्‍लुचिहोङ् छेक्‍पाङ्‌गा माडा याॽमिगाबे म्‍बाक्‍सुचि, “पावाल नुङ् सिलास लेहाक्‍सुचि॥”

३६ न्‍हाङा छेक्‍पाङ्‌गा माडा याॽमिङा पावाल खाॽला लु, “खाङ्‌खाङ्‌बाचिङा न्‍दा नुङ् सिलास लेहाक्‍सुचिभोङ् सालेन हाक्‍तामा॥ न्‍हाङामाङ् हाकु न्‍जिङ्‌दा नाभाङ् लोन्‍दाचिघोङ् उचुन ख्‍याचि॥”

३७ ङ्‌खाॽनिङ्‌गो पावालङा ङ्‌खा सालेन ताखुबा काङ्‌बाचि खाॽला लुचि, “कान्‍चिङ् रोमि नागारिकचिङान होङ्‌चा ङ्‌खाचिङा कान्‍चिङ् इहाचा इसिॽहा काम मेन्‍जोक्‍ले याॽमिगा उलुम्‍बे मोक्‍ताहोङ् छेक्‍पाङ्‌बे चा छेक्‍ता, लोप च्‍हेन स्‍वाक लोन्‍नाहाङ्‌मा योङ्‌मेहा? खाॽला न्‍लेङ्‌मेन्‍हा! उङ्‌चि आफाइ न्‍दाहोङ् कान्‍चिङ् लोन्‍नि॥”

३८ न्‍हाङा पावालङा लुचिहा चेॽया काङ्‌बाचि ङ्‌ख्‍याहोङ् खाङ्‌खाङ्‌बाचि ङ्‌खेम्‍मेतुचि॥ पावाल नुङ् सिलास रोम बेॽहा याॽमि ओम्‍चि बाङ्‌हा चेॽया था न्‍दोक्‍तुहोङ् ङ्‌खाचि ङ्‌गिसिता॥

३९ ङ्‌खाचि न्‍नाबे न्‍दायाहोङ् पावाल नुङ् सिलास छेमा न्‍नाक्‍तुचि, न्‍हाङा छेक्‍पाङ्‌भाङ् पाखा न्‍लोन्‍दुचिहोङ् “हाकु ना साहार नाॽयाचुघोङ् ख्‍याचि” लुसाङ् उङ्‌चि मुक म्‍फाक्‍तुचि॥

४० छेक्‍पाङ्‌भाङ् लोन्‍दाचिहोङ् पावाल नुङ् सिलास लिडियागा पाङ्‌बे ख्‍याचि॥ न्‍नाबे उङ्‌चिङा हाङ्‌बाबे बिस्‍वास चोक्‍खुबा फुनुन्‍छा नानुन्‍छाचि तुप्‍साचुचिहोङ् साहास पियाचुचि न्‍हाङ् न्‍नाभाङ् ख्‍याचि॥

a 

१६:१० ना ठोङ्‌भाङ् ना छेप्‍ताप छेप्‍खुबा लुका चा पावाल, सिलास, तिमोथि नुङ् लामा॥

थेस्‍लोनिके साहारबे पावाल नुङ् सिलास

१७

१ पावाल नुङ् सिलास आम्‍फिपोलिस नुङ् आपोल्‍लोनिया साहार लेङ्‌साङ् थेस्‍लोनिके साहारबे तासाचु॥ न्‍नाबे याहुदिचिगा छुम्‍पाङ् वाया॥

२ साधाइ लोॽवामाङ् पावाल न्‍ना याहुदि छुम्‍पाङ्‌बे चा ख्‍या॥ न्‍हाङ् सुम हाप्‍ता सोम्‍मा आराम चोक्‍माहा लेन्‍चिबे पावाल न्‍नाबे ख्‍याहोङ् धार्मासाप्‍लाबे छेप्‍ताहा चेॽयागा उतुम्‍बे ङ्‌खाचिनुङ् लुखुसा न्‍जाया॥

३ उङा धार्मासाप्‍लाभाङ् पार्मान पिसाङ् ङ्‌खाचि खाॽला लुचि, “मुक्‍ति पिखुबा हाङ् खिरिस्‍टङा तुखि आङ्‌मा नुङ् स्‍यानाभाङ् हिङ्‌गिलिक लेङ्‌मा पोर्ने माङ् साया, न्‍हाङा का पार्चार चोगुङ्‌ना येसुमाङ् निङ्‌वाफुमाङा पाक्‍सुना न्‍ना मुक्‍ति पिखुबा हाङ् खिरिस्‍ट ओम॥”

४ न्‍नाबे ङ्‌वायाहा इखिङ् याहुदिचिङा ङ्‌खा चेॽया ङ्‌खेप्‍सुहोङ् उङ्‌चि निङ्‌वा ताया न्‍हाङ् हाङ्‌बाबे बिस्‍वास न्‍जोगु॥ ङ्‌खाॽलामाङ् निङ्‌वाफुमागा सेवा चोक्‍खुबा गिरिक याॽमिचि नुङ् उङ्‌चि निङ् ङ्‌हिसाहा माङ्‌फा मामुचिङा चा हाङ्‌बाबे बिस्‍वास न्‍जोगुहोङ् पावाल नुङ् सिलास पोटि लान्‍जोगा॥

५ ङ्‌खाॽनिङ्‌गो हेकोहा याहुदिचिगा उङ्‌चि नाहेन्‍दा न्‍हाङ् न्‍ना साहारबेॽहा बोद्‌मास याॽमिचि न्‍छुप्‍सुचिहोङ् साहारबे इसिॽहा काम न्‍जोक्‍मेतुचि॥ ङ्‌खाचिङा पावाल नुङ् सिलास प्‍याक याॽमिचिगा ओन्‍दाङ् ताॽमाचिहोङ् येप्‍मेमागा यासोनगा पाङ्‌पोटि न्‍लुक्‍ताख्‍या॥

६ ङ्‌खाॽनिङ्‌गो ङ्‌खाचिङा न्‍नाबे पावाल नुङ् सिलास न्‍दुप्‍सुन्‍चिनिन॥ न्‍हाङा यासोन नुङ् हाङ्‌बाबे बिस्‍वास चोक्‍खुबा हेकोहा फुनुन्‍छाचि खाॽला कासाङ् साहारबेॽहा खाङ्‌खाङ्‌बाचिघे घोरोरो न्‍साहेतुचि, “कायुङ्‌लेन उलाट पुलाट चोक्‍खुबा याॽमिचि नाबे चा न्‍दायाब्‍यामाहा॥

७ ङ्‌खाचि ना यासोनङा उपाङ्‌बे हिङुनेसुचिहा, न्‍हाङ् खाचिङा ‘येसु बाङ्‌ना एको हेकोना हाङ् वान्‍नेॽना’ कासाङ् एङ्‌गा रोमि हाङ् काइसारगा आग्‍गेगा बिरुद्‌दाबे काम न्‍जोग्‍वाहा॥”

८ खा चेॽया ङ्‌खेप्‍सुहोङ् याॽमिचि नुङ् साहारबेॽहा खाङ्‌खाङ्‌बाचि आत्‍ते न्‍जोगा न्‍हाङ् इचोक्‍मा-इचोक्‍मा न्‍लेक्‍सा॥

९ न्‍हाङा हेक्‍साङ् ङ्‌खाचिङा यासोन नुङ् हेकोहा फुनुन्‍छाचि याङ् ङ्‌हुङ्‌मेतुचिहोङ् न्‍लेहाक्‍सुचि॥

पावाल नुङ् सिलास बेरिया साहारबे

१० नाम आयाहोङ् सोलोक हाङ्‌बाबे बिस्‍वास चोक्‍खुबा फुनुन्‍छाचिङा पावाल नुङ् सिलास सेॽनिमाङ् बेरिया बाङ्‌ना साहारबे म्‍बाक्‍साहाक्‍सुचि॥ उङ्‌चि न्‍नाबे तासाचुहोङ् याहुदिचिगा छुम्‍पाङ्‌बे ख्‍याचि॥

११ न्‍नाबेॽहा याॽमिचि थेस्‍लोनिकेबेॽहा याॽमिचि हाक्‍निङ् प्‍याक उचुन्‍हाa न्‍साया॥ ङ्‌खाचिङा पावालङा पार्चार चोगुहा निङ्‌वाफुमागा चेॽया निङ्‌वा म्‍बिहोङ् उचुन्‍माचेक ङ्‌खेप्‍सुहोङ् ङ्‌खा चेॽया तोङ्‌मेहा येम न्‍दोङ्‌मेन्‍हा येम भोङ् लेन्‍लेन धार्मासाप्‍ला पोढाचोक्‍साङ् जाच न्‍जोगु॥

१२ प्‍याक याहुदिचिङा हाङ्‌बाबे बिस्‍वास न्‍जोगु॥ ङ्‌खाॽलामाङ् उङ्‌चि निङ् हिसाहा गिरिक बाबु-मामुचिङा चा हाङ्‌बाबे बिस्‍वास न्‍जोगु॥

१३ ङ्‌खाॽनिङ्‌गो थेस्‍लोनिकेबेॽहा याहुदिचिङा बेरियाबे चा पावालङा निङ्‌वाफुमागा चेॽया खेम्‍मेॽमासिमेॽना बाङ्‌ना ङ्‌खेप्‍सु॥ न्‍हाङा न्‍नाबे चा न्‍दायाहोङ् याॽमिचि पावालगा बिरोद चोक्‍मागा न्‍थेन्‍दुचि॥

१४ खा न्‍निसुहोङ् बिस्‍वासि फुनुन्‍छाचिङा पावाल लोप्‍कालोप सामुन्‍दारागा उयुम्‍बे म्‍बाक्‍साहाक्‍सु॥ ङ्‌खाॽनिङ्‌गो सिलास नुङ् तिमोथि च्‍हेन बेरियाबेॽमाङ् वायाचि॥

१५ पावाल तिॽनासे खेखुबा फुनुन्‍छाचिङा उङ् एथेन्‍स बाङ्‌ना साहारबे न्‍दिसोओ॥ न्‍नाबे न्‍दासुहोङ् पावालङा उङ् तिॽनासे खेखुबाचिभाङ् सिलास नुङ् तिमोथि हानि आप्‍चिनि भोङ् सालेन हाक्‍सु॥

पावाल एथेन्‍स साहारबे

१६ पावालङा एथेन्‍सपे सिलास नुङ् तिमोथि कुसुक्‍साचिनिङ्, न्‍ना साहारबे प्‍याक मुर्तिचि निसुचिहोङ् उनिङ्‌वाबे इसिॽनुङ् एता॥

१७ न्‍हाङामाङ् उङ् याहुदिचि नुङ् निङ्‌वाफुमागा सेवा चोक्‍खुबा गिरिक जातिगा याॽमिचिनुङ् याहुदि छुम्‍पाङ्‌बे येसुगा उतुम्‍बे लुखुसा न्‍जाया॥ ङ्‌खाॽलामाङ् साहारगा चोकपे लेन्‍लेन आप्‍साङ् खेसाङ् चोक्‍खुबा याॽमिचिनुङ् चा प्‍याक लुखुसा न्‍जाया॥

१८ इपिकिउरि नुङ् इस्‍तोइकि छुम्‍गा एको हिप्‍पाङ् चिन्‍खुबाचि चा पावाल नुङ् लुखुसा न्‍जाया॥ ङ्‌खाचिबे इखिङ्‌ङा पावाल खाॽला न्‍लु, “ना भाक्‍भाकेङा इकामेॽना?” इखिङ्‌ङा च्‍हेन खाॽला चा न्‍लु, “नाङा गो ओछोङा माङ्चिगा उतुम्‍बे पार्चार चोग्‍वाहा!” पावालङा येसुगा उतुम्‍बे नुङ् स्‍यानाभाङ् हिङ्‌गिलिक लेङ्‌मानागा उतुम्‍बे पार्चार चोगुहाङा ङ्‌खाचिङा खाॽला न्‍लु॥

१९ न्‍हाङा ङ्‌खाचिङा पावाल आरियोपागास बाङ्‌ना छुम्‍माबे ङ्‌खेतुहोङ् खाॽला न्‍लु, “न्‍दा पार्चार चोगुघा खा ओछोङा चेॽयागा उतुम्‍बे कानिङ् चा आमा मितुक्‍सुम्‍ङाहा॥

२० कानिङ् खाॽलाहा चेॽया हेॽनिङ्‌चा ङ्‌खेप्‍सुक्‍सुम्‍ङान्‍हा॥ न्‍दा कामा योगाना चेॽयागा तुम्‍बिला इना ओम? कानिङ् योक्‍मेता॥”

२१ (इजाङ्‌बाङ्‌निङ् एथेन्‍स बेॽहा घाक याॽमिचि नुङ् न्‍नाबे वाखुबा हेकोहा खाम्‍युक्‍पाहाङ् न्‍दायाहा याॽमिचि साधाइ ओछोङा-ओछोङा चेॽया खेम्‍मा मिखुबा, चेक्‍मा मिखुबाचि न्‍साया॥ न्‍हाङा उङ्‌चिङा ङ्‌खाॽलाहाबे से सामाया म्‍बिक्‍सा)॥

२२ पावालङा आरियोपागास छुम्‍मागा ओन्‍दाङ् येबाहोङ् खाॽला लुचि, “ओ एथेन्‍सपे वाखुबा याॽमिचि, न्‍निङ्‌दा तुक्‍नुङ् धार्मोति सिगान बाङ्‌ना चेॽया का था तोक्‍तुङ्॥

२३ इजाङ्‌बाङ्‌निङ् न्‍निङ्‌गा साहारबे कोताङ्‌निङ् न्‍निङ्‌दा पुजा चोक्‍माहा ठोङ् सोङ्‌चिङ्, न्‍नाबे एको खाॽलाना बेदि चा तुप्‍सुङ्‌ न्‍नाबे ‘चिनान्‍जोगान्‍ना माङ्‌गा लागि’ भोङ् छेप्‍तामासा॥ न्‍निङ्‌दा चिना मेन्‍दोक्‍ले पुजा चोगुम्‍गाना न्‍ना निङ्‌वाफुमागा उतुम्‍बे लोप का पार्चार चोक्‍मासिमेङ्‌ना॥

२४ “ताम्‍दाङ्‌फुमा नुङ् नाबे वेॽहा घाक थोक चोक्‍खुबा निङ्‌वाफुमामाङ् वालोक नुङ् ताम्‍दाङ्फुमागा मालिक ओम॥ उङ् याॽमिगा मुक्‍ङा चोगाना पाङ्‌बे ङ्‌वामेन्‍ना॥

२५ न्‍हाङ् उङ् याॽमिचिङा तिसाहा इहाचा थोक्‍का खाचो ङ्‌ङामेन्‍ना, ङ्‌खाॽनिङ्‌गो उङाले याॽमिचि हिङ्‌लुङ्, सोक्‍मा नुङ् चाहाचोगाहा घाक थोक पिवाचिहा॥

२६ कायुङ्‌लेन भोरि याॽमिचि ङ्‌वानि भोङ् उङा एको याॽमिभाङ् घाक जातिचि चोगुचि न्‍हाङ् कायुङ्‌लेन्‍बे वामा पिचि॥ उङा ङ्‌खाचि हिङ्‌माहा लेन्‍चि नुङ् वामाहा ठोङ् ओन्‍दाङ्‌माङ् तोक्‍सुबिचि॥

२७ निङ्‌वाफुमाङा खा घाक काम याॽमिचिङा का योक्‍निहोङ् तुम्‍नि बाङ्‌ना आस्‍ङा चोगु॥ ङ्‌खोङ्‌चा निङ्‌वाफुमा कानिङ्‌भाङ् माङ्‌दु मान्‍ना॥

२८ इजाङ्‌बाङ्‌निङ् कानिङ् उका कारान्‍ङा माङ् हिङिॽवा, लामिॽवा न्‍हाङ् उङ्‌बेॽमाङ् एङ्‌गा आस्‍तित्‍वा वान्‍ने॥ खा चेॽयागा उतुम्‍बे न्‍निङ्‌गा एको छेप्‍राङ्‌बाङा चा खाॽला कायामा, ‘जेप्‍पा कानिङ् उका सान्‍तान्‍सिन॥’

२९ “ङ्‌खाॽला कानिङ् निङ्‌वाफुमागा सान्‍तान लेक्‍सिहाङा, निङ्‌वाफुमा याॽमिङा उङ्‌चि निङ्‌वाबे म्‍मितुहोङ् मुक्‍ङा न्‍जोगुचिहा साम्‍याङ्, युप्‍पा नुङ् लुङ्‌खाक्‍का मुर्ति लोॽवाना भोङ् मिॽमा न्‍लेङ्‌मेन्‍ना॥

३० ङ्‌खाॽला था मेन्‍दोक्‍ले, मेनिले चोगाहा इसिॽहा कामगा दान्‍डा निङ्‌वाफुमाङा म्‍बिमेन्‍हा॥ ङ्‌खाॽनिङ्‌गो हाकु घाक ठोङ्‌बेॽहा घाक याॽमिचि पास्‍चाताप चोगानिभोङ् आग्‍गे पियामाहा॥

३१ इजाङ्‌बाङ्‌निङ् कायुङ्‌लेनबेॽहा घाक याॽमिचिगा निरिक चोक्‍माना लेन उङा युक्‍साब्‍यामा, न्‍ना लेन उङा सेगुना याॽमिभाङ् धार्मिक्‍ताबे कायुङ्‌लेनगा निरिक चोग्‍वा॥ उङा सेगुना न्‍ना याॽमिबे निरिक चोक्‍माहा चोक्‍तोक वान्‍नेहा बाङ्‌ना चेॽयागा पार्मान उङ् स्‍यानाभाङ् हिङ्‌गिलिक लेङ्‌मेतुहोङ् सोॽमेतामा॥”

३२ न्‍स्‍याहा याॽमिचि हिङ्‌गिलिक न्‍लेङ्‌मेहा बाङ्‌ना चेॽया ङ्‌खेप्‍सुहोङ् इखिङ् याॽमिचिङा पावाल खिजे न्‍जातु॥ ङ्‌खाॽनिङ्‌गो इखिङ्‌ङा च्‍हेन खाॽला न्‍लु, “खा चेॽयागा उतुम्‍बे फेरि चा कानिङ् खेम्‍मा मितुक्‍सुम्‍ङाहा॥”

३३ न्‍हाङा पावाल छुम्‍माभाङ् लोन्‍दाख्‍या॥

३४ ङ्‌खाॽनिङ्‌गो एको हिप्‍पाङ् याॽमिचि पावालनुङ् ङ्‌ख्‍या, न्‍हाङ् ङ्‌खाचिङा हाङ्‌बाबे बिस्‍वास न्‍जोगु॥ ङ्‌खाचिबे आरियोपागास छुम्‍मागा सादास्‍या डियानुसियास नुङ् दामारिस बाङ्‌ना मामु न्‍हाङा हेकोहा याॽमिचि चा न्‍साया॥

a 

१७:११ नुराङ्‌बा

पावाल कोरिन्‍थ साहारबे

१८

१ न्‍हाङा पावाल एथेन्‍सभाङ् कोरिन्‍थ साहारबे ख्‍या॥

२ न्‍नाबे उङा आकिलास उनिङ् वायाना एको याहुदि याॽमि तुप्‍सु॥ न्‍ना च्‍हेन पोन्‍टास लिङ्‌खाम्‍बेॽना साया॥ न्‍ना एहिलेन ओन्‍दाङ्‌से उहिङ्‌खुमानुङ् इटालिया खाम्‍युक्‍पाहाङ् तायामासा, इजाङ्‌बाङ्‌निङ् रोमबेॽना हाङ् क्‍लाउडियासङा घाक याहुदिचि रोम साहार नाॽनामाना आग्‍गे पिक्‍साचि॥ पावाल ङ्‌खाचि तुप्‍से ख्‍या॥

३ ङ्‌खाचि पाङ् खाप्‍माहा पाल आक्‍खुबा याॽमि सायाचि॥ न्‍हाङ् पावाल चा ङ्‌खाचि लोॽवा पाल आक्‍खुबा सायाहोङ् ङ्‌खाचिनुङ् वाया॥

४ पावाल आराम चोक्‍माना लेन साधाइ याहुदि छुम्‍पाङ्‌बे ख्‍याहोङ् याहुदिचि नुङ् हेकोहा जातिगा याॽमिचिङा येसुगा उतुम्‍बे आमा ङ्‌यासुनिभोङ् चिन्‍दुचि॥

५ सिलास नुङ् तिमोथि माकेडोनिया लिङ्‌खामभाङ् न्‍नाबे तायाब्‍याचिहोङ्, पावाल घाक सामाया नुसाला खेम्‍मेॽमाहा काम्‍बे लाचोगा॥ उङा याहुदिचि “येसुमाङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओम” भोङ् चिन्‍दुचि॥

६ ङ्‌खाॽनिङ्‌गो याहुदिचिङा उका चेॽयागा बिरोद चोक्‍साङ् न्‍थिन्‍दु॥ न्‍हाङ् पावालङा ङ्‌खाचिगा बिरुद्‌दाबे ओतेक्‍पेॽहा धुलो आम्‍साङ् खाॽला लुचि, “न्‍निङ्‌दा नास लेक्‍सिगाभोङ् न्‍निङ्‌दा चोगुम्‍गाहा कामङामाङ् नास लेक्‍सिॽवाघा॥ काबे ङ्‌खा आप्‍दिक ङ्‌ङामेन्‍हा॥ हाकु नाहाङ्‌तो का हेकोहा जातिचिगाबे खेमेङ्‌ना॥”

७ न्‍हाङ्‌तो पावाल याहुदिचिगा छुम्‍पाङ्‌बे खेॽमा लेप्‍ति॥ न्‍हाङा निङ्‌वाफुमागा सेवा चोक्‍खुबा तितास युस्‍तास बाङ्‌ना गिरिक याॽमिगा पाङ्‌बे ख्‍या॥ न्‍नागा उपाङ् छुम्‍पाङ्‌गा उयुम्‍बे वाया॥

८ याहुदि छुम्‍पाङ्‌गा खाङ्‌खाङ्‌बा किरिस्‍पास नुङ् उपाङ्‌बेॽहा घाक्‍ङा हाङ्‌बाबे बिस्‍वास न्‍जोगु, न्‍हाङ् कोरिन्‍थबेॽहा हेकोहा याॽमिचिङा चा पावालगा ओचेॽया ङ्‌खेप्‍सुहोङ् बिस्‍वासि न्‍लेक्‍सा न्‍हाङा बाप्‍तिस्‍मा लियान्‍जोगु॥

९ इमा सेॽनिङ् हाङ्‌बाङा पावाल सेन्‍चिबे खाॽला लु, “न्‍दा इसानुङ्‌चा मेङ्‌गिसिॽले नुसाला खेम्‍मेसाङ् ख्‍या, स्‍वाक ङ्‌वायान,

१० इजाङ्‌बाङ्‌निङ् का न्‍दानुङ् वेॽङाना॥ न्‍दा इसाङा चा इच्‍चा चोक्‍मा ङ्‌यामेकानिन्‍ना, इजाङ्‌बाङ्‌निङ् ना साहारबे आका प्‍याक याॽमिचि ङ्‌वान्‍नेहा॥”

११ ङ्‌खाॽला पावाल ए फिम्‍बिलिङ् या मोनाम सोम्‍मा न्‍ना कोरिन्‍थ साहारबे वायाहोङ् निङ्‌वाफुमागा चेॽया चिन्‍दुचि॥

१२ आखाइया खाम्‍युक्‍पे गालियोन बाङ्‌ना याॽमि माडा-खाङ्‌खाङ्‌बा सायानिङ् याहुदिचि न्‍दोङाहोङ् पावाल न्‍लाबु न्‍हाङ् माडा-खाङ्‌खाङ्‌बागाबे ङ्‌खेतुहोङ् खाॽला न्‍लु,

१३ “ना याॽमिङा एङ्‌गा ब्‍यावास्‍थानुङ् मेन्‍दोङ्माहा खाल्‍गा आराधाना चोक्‍मा चिन्‍द्‌वाचिहोङ् याॽमिचि खोक्‍निमा सिमेॽना॥”

१४ पावाल चेक्‍तेहेक्‍सासानिङ् गालियोनङा ङ्‌खा याहुदिचि खाॽला लुचि, “ओ याहुदिचि, ना याॽमिङा चोगुहा खा काम जेप्‍पा इसिॽहा नुङ् माम्‍माहा आपाराध सायानिङ्‌बि न्‍निङ्‌गा चेॽया खेप्‍माहोङ् निरिक चोक्‍मा थेन्‍दिसिबि॥

१५ ङ्‌खाॽनिङ्‌गो खा चेॽयागो न्‍निङ्‌दा चिन्‍द्‌वाम्‍चिम्‍घा चेॽया, निङ्‌चि नुङ् ब्‍यावास्‍थागा उतुम्‍बेॽहा ओम, न्‍हाङामाङ् न्‍निङ्‌दा आफाइ ङ्‌खा चेॽयागा निरिक चोगानुम॥ का खाॽलाहा चेॽयागा निरिक न्‍जोग्‍वाङान्‍हा॥”

१६ खाॽला लुचिहोङ् गालियोनङा ङ्‌खाचि निरिक पाङ्‌भाङ् पाक्‍साहाक्‍सुचि॥

१७ न्‍हाङ् ङ्‌खा याहुदिचिङा याहुदि छुम्‍पाङ्‌बेॽना तायेन्‍राङ्‌बा सोस्‍थेनेस न्‍लाबुहोङ् निरिक्‍पाङ्‌गा उयुम्‍बे म्‍मोक्‍तु॥ ङ्‌खाॽनिङ्‌गो ङ्‌खा चेॽया गालियोनङा था न्‍दोक्‍तुन्‍हा लोॽवा चोगा॥

पावाल एन्‍टिओखियाबे लासाना

१८ पावाल माङ्‌फा लेन सोम्‍मा बिस्‍वासि फुनुन्‍छा नानुन्‍छाचिनुङ् कोरिन्‍थ साहारबे वाया॥ न्‍हाङ् ङ्‌खाचिनुङ् फोक्‍साहोङ् पिरिस्‍किला, आकिलासनुङ् किङ्‌किरिया साहारबे ख्‍या॥ न्‍नाबे तासुहोङ् उका उताम्‍फोक खोगु, इजाङ्‌बाङ्‌निङ् उङा ओन्‍दाङ् भाकाल चोगुक्‍सा॥ न्‍हाङा उङ्‌चि सामुन्‍दारागा लाम्‍बु लेङ्‌साङ् सिरियापोटि ङ्‌ख्‍या॥

१९ उङ्‌चि एफिसासपे न्‍दायाब्‍याहोङ् पिरिस्‍किला नुङ् आकिलास पावालङा न्‍नाबे नाओचि, न्‍हाङ् उङ् च्‍हेन एको याहुदि छुम्‍पाङ्‌बे उयाहोङ् याहुदिचिनुङ् लुखुसा न्‍जाया॥

२० ङ्‌खा याहुदिचिङा पावाल एहिलेन कानिङ्‌नुङ् वाया न्‍लुहोङ् उङ्‌चि मुक म्‍फाक्‍तुचि, ङ्‌खाॽनिङ्‌गो उङ् ङ्‌गाक्‍सान॥

२१ ङ्‌खाचिनुङ् फोङ्‌माना बेला पावालङा खाॽला लुचि, “निङ्‌वाफुमाङा न्‍नाबे तामा पियाङ्‌भोङ् का फेरि न्‍निङ्‌दाबे तामेङ्‌ना॥” न्‍हाङा उङ् एफिसास पाहाङ् सामुन्‍दारागा लाम्‍बु लाचोगा॥

२२ पावाल काइसारिया साहारबे तायाहोङ् यारुसालेम्‍बे क्‍या, न्‍हाङा न्‍नाबेॽना छुम्‍वाङ्‌बेॽहा बिस्‍वासिचिनुङ् तुबा न्‍हाङ् उङ् एन्‍टिओखिया साहारबे उक्‍सा॥

२३ पावाल न्‍नाबे एहिलेन वाया॥ न्‍हाङ् गालातिया नुङ् फिर्गिया लिङ्‌खाम्‍गा ठोङ्-ठोङ्‌बे कोसाङ् ङ्‌खाबेॽहा बिस्‍वासिचि बिस्‍वासपे चात्‍तु चोगुचि॥

आपोल्‍लोसङा एफिसास नुङ् कोरिन्‍थबे पार्चार चोगुहा

२४ ङ्‌खिङ्‌बेला आलेक्‍जेन्‍डिरिया साहारबे वाम लेक्‍साना आपोल्‍लोस बाङ्‌ना एको याहुदि याॽमि एफिसासपे ताया॥ उङ् उचुन चेक्‍मा याखुबा न्‍हाङा धार्मासाप्‍ला चा उचुन पोढाचोक्‍खुबा याॽमि साया॥

२५ उङा हाङ्‌बागा लाम्‍बुगा उतुम्‍बे उचुन चिन्‍मा तोक्‍तुक्‍सा॥ न्‍हाङा आत्‍माबे जोसिलो लेङ्‌साङ् येसुगा उतुम्‍बे ठिक-ठिक चेॽया चिन्‍दुचि॥ ङ्‌खाॽनिङ्‌गो उङा युहान्‍नाङा पिचिहा बाप्‍तिस्‍मागा उतुम्‍बे से था वाया॥

२६ उङ् याहुदिचिगा छुम्‍पाङ्‌बे मेङ्‌गिसिॽले चेक्‍मा तारोक्‍तु॥ उका चेॽया खेप्‍साचुहोङ् पिरिस्‍किला नुङ् आकिलासङा उङ्‌चि पाङ्‌बे तिक्‍तेहेताचु न्‍हाङा उङ्‌चिङा हाङ्‌बागा लाम्‍बुगा उतुम्‍बे उचुन योक्‍मेताचु॥

२७ आपोल्‍लोस आखाइया लिङ्‌खाम्‍बे खेॽमा मितानिङ् एफिसासबेॽहा बिस्‍वासि फुनुन्‍छा नानुन्‍छाचिङा उङ् न्‍नाबे खेॽमाना आट म्‍बि॥ न्‍हाङा आखाइयाबेॽहा बिस्‍वासिचि “आप्‍पोल्‍लोस न्‍निङ्‌गाबे ताये, उङ् उचुन स्‍वागात चोगानुम्‍यो” भोङ् छेप्‍ताना छेप्‍फा ङ्‌ङाहाक्‍तुचि॥ उङ् न्‍नाबे तासुहोङ् निङ्‌वाफुमागा आनुगाराहाङा बिस्‍वासपे न्‍दायाहा बिस्‍वासिचि प्‍याक फातुचि॥

२८ इजाङ्‌बाङ्‌निङ् घाक याॽमिचिगा उयुम्‍बे न्‍नाबेॽहा याहुदिचिनुङ् लुखुसा न्‍जायानिङ् उङा धार्मासाप्‍लाबेॽहा निङ्‌वाफुमागा चेॽयाभाङ् येसुमाङ् निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍ट ओमभोङ् पार्मान पिचि॥

पावाल एफिसास साहारबे

१९

१ आप्‍पोल्‍लोस कोरिन्‍थ साहारबे वायानिङ् पावाल एसिया लिङ्‌खाम्‍गा उलुम-उलुम लेङ्‌साङ् एफिसास साहारबे ताया॥ न्‍नाबे पावालङा एको हिप्‍पाङ् बिस्‍वासिचि तुप्‍सुचि॥

२ उङा ङ्‌खाचि छिम्‍दुचि, “न्‍निङ्‌दा बिस्‍वास चोगुम्‍घोङ् पाबित्‍तारा आत्‍मा तोक्‍तुम्‍गाना?”

ङ्‌खाचिङा पोलोवा म्‍बि, “कानिङ् गो पाबित्‍तारा आत्‍मा वान्‍नेॽना बाङ्‌ना चेॽया चा ङ्‌खेप्‍सुक्‍सुम्‍ङान्‍हा॥”

३ न्‍हाङा पावालङा छिम्‍दुचि, “ङ्‌खाॽलाभोङ् इमिन्‍ना बाप्‍तिस्‍मा लियाचोगुम्‍गाना?”

ङ्‌खाचिङा पोलोवा म्‍बि, “युहान्‍नागा बाप्‍तिस्‍मा॥”

४ पावालङा लुचि, “युहान्‍नाङा पिचिहा बाप्‍तिस्‍मा गो पास्‍चातापका बाप्‍तिस्‍मा साया॥ उङा याॽमिचि ‘का हाक्‍निङ् हेक्‍साङ् ताखुबा बिस्‍वास चोगानुम’ भोङ् लुचि॥ न्‍ना उका हेक्‍साङ् ताखुबा च्‍हेन येसुमाङ् ओम॥”

५ खा चेॽया ङ्‌खेप्‍सुहोङ् ङ्‌खाचिङा हाङ्‌बा येसुगा उनिङ्‌बे बाप्‍तिस्‍मा लियान्‍जोगु॥

६ न्‍हाङा पावालङा उङ्‌चि टुखुरुक छोङ्‌बे उमुक ङ्‌युक्‍सुबिचिनिङ् पाबित्‍तारा आत्‍मा उङ्‌चि छोङ्‌बे उक्‍सा॥ न्‍हाङा उङ्‌चिङा आमामेयामाहा हेकोहा-हेकोहा चेॽया चेक्‍साङ् आगाम्‍बानि न्‍जोगु॥

७ न्‍नाबे एहि जाना हिङ् याॽमिचि ङ्‌वाया॥

८ पावालङा याहुदि छुम्‍पाङ्‌बे खेसाङ् सुम मोनाम सोम्‍मा मेङ्‌गिसिॽले याॽमिचि चिन्‍दुचि॥ ङ्‌खाचिङा निङ्‌वाफुमागा राज्‍यागा उतुम्‍बे उचुन ङ्‌ङासुनिभोङ् उङा लुॽमा न्‍लेप्‍तिन्‍चिन॥ ङ्‌खाचि बिस्‍वासपे ताॽमाना कोसिस चोगामासा॥

९-१० ङ्‌खाॽनिङ्‌गो इखिङ्‌ङा च्‍हेन बिस्‍वास चोक्‍मागा साटो उङ्‌चि निङ्‌वा काठोर न्‍जोगुहोङ् घाक याॽमिगा उयुम्‍बे हाङ्‌बागा लाम्‍बुगा बिरुद्‌दाबे इसिॽनुङ् चेक्‍मा न्‍दारोक्‍तु॥ न्‍हाङामाङ् पावालङा ङ्‌खा चेलाचि उङ्‌नुङ् खेतुचि न्‍हाङ् ङ्‌खाचिगा छुम्‍पाङ् खेॽमा लेप्‍ति॥ न्‍हाङा टुरान्‍नास बाङ्‌ना याॽमिगा चिन्‍मालाङ्‌बे हिच फिम्‍बिलिङ् सोम्‍मा याॽमिचिनुङ् साधाइ लुखुसा न्‍जाया॥ खाॽला एसिया लिङ्‌खाम्‍बेॽहा घाक याहुदिचि नुङ् हेकोहा जातिचिगा याॽमिचिङा चा हाङ्‌बागा नुसाला ङ्‌खेप्‍सु॥

एफिसासपे आच्‍चाम्‍माहा काम

११ निङ्‌वाफुमाङा पावालभाङ् पात्‍ये चोक्‍माइ मेयामाहा आच्‍चाम्‍माहा काम चोगु॥

१२ खिङ् आच्‍चाम्‍माहा काम चोगु, याॽमिचिङा पावाल रुमोल्‍ङा होङ्‌चा फोॽमाङा होङ्‌चा न्‍दोक्‍तिहोङ् तुखाबाङ्‌चि छोङ्‌बे ङ्‌युक्‍सुबिचिनिङ् ङ्‌खा तुखाबाङ्‌चि न्‍नुया न्‍हाङ् इसिॽहा मुइचि चा न्‍लोन्‍दाख्‍या॥

१३ न्‍नाबे ठोङ्-ठोङ्‌बे कोङ्‌घोसाङ् इसिॽहा मुइचि लोन्‍नाहाङ्‌खुबा एको हिप्‍पाङ् याहुदिचि चा ङ्‌वाया॥ ङ्‌खाचिङा खाॽला लुसाङ् इसिॽना मुइ लोन्‍हाङ्‌मागा न्‍जोगु, “पावालङा पार्चार चोगुना येसुगा उनिङ्‌बे का आग्‍गे पिमेॽनेन, न्‍दा नाभाङ् लोन्‍दाख्‍या॥”

१४ ङ्‌खाॽला चोक्‍खुबाचिबे स्‍केवास बाङ्‌ना याहुदि खाङ्‌खाङ् हाङ्‌खुबागा ला जाना उच्‍या बाबुचि न्‍साया॥

१५ इलेन इसिॽना मुइङा ङ्‌खाचि खाॽला लुचि, “का येसु चिनाचोग्‍वाङ्, पावाल चा चिनाचोग्‍वाङ्, ङ्‌खाॽनिङ्‌गो न्‍निङ्‌दा च्‍हेन इसासिगान?”

१६ न्‍हाङा न्‍ना इसिॽना मुइङा याक्‍सुना याॽमि बुरुक-बुरुक पुक्‍साङ् तायाहोङ् ङ्‌खाचि घाक चेप्‍तुचिहोङ् काबु चोगुचि॥ न्‍हाङा ङ्‌खाचि उङ्‌चि सालुङ् भोरि ह्‌वाइ ह्‌वा न्‍लेक्‍साहोङ् नाङ्‌गेभुतुङ्‌गे न्‍नाभाङ् न्‍लुक्‍ताख्‍या॥

१७ खा चेॽया एफिसासपे ङ्‌वायाहा घाक याहुदि, गिरिक जातिचिगा याॽमिचिङा ङ्‌खेप्‍सुहोङ् ङ्‌गिसिता॥ न्‍हाङा ङ्‌खाचिङा हाङ्‌बा येसुगा आदार चोक्‍साङ् उका उनिङ् न्‍थेन्‍दु॥

१८ प्‍याक बिस्‍वास चोक्‍खुबाचि न्‍नाबे न्‍दायाहोङ् ओन्‍दाङ् उङ्‌चिङा न्‍जोगुहा इसिॽहा काम हाकु न्‍हाङ्‌तो हेॽनिङ्‌चा न्‍जोग्‍वाम्‍ङान्‍हाभोङ् ङ्‌गाया॥

१९ ङ्‌खाचिबे प्‍याक लोॽवा टुनामुना चोक्‍खुबाचि न्‍साया, ङ्‌खाचि घाक्‍ङा उङ्‌चिनुङ् ङ्‌वायाहा जादु चोक्‍माहा छेप्‍ताप्‍चि नुङ् धामि काम चोक्‍माहागा उतुम्‍बे न्‍छेप्‍ताहा छेप्‍ताप्‍चि न्‍दाचिहोङ् याॽमिचिगा उयुम्‍बे न्‍दुन्‍धाक्‍सुचि॥ ङ्‌खा न्‍दुन्‍धाक्‍सुचिहा छेप्‍ताप्‍चि फाखेङ् माहोम्‍बोक युप्‍पा याङ् हिङ्a आखुबा न्‍साया॥

२० खाॽला हाङ्‌बागा चेॽया साक्‍तिसालि रुप्‍पे घाक ठोङ्‌बे हिसाङ् ख्‍या॥

एफिसासपे खाइलाबाइला

२१ खा चेॽया लेक्‍साब्‍याहोङ् पावाल माकेडोनिया नुङ् आखाइया लिङ्‌खाम लेङ्‌साङ् यारुसालेम खेॽमा मिता॥ उङा काया, “का यारुसालेम तास्‍वाङ्‌होङ् इमिन्‍होङ्‌चा रोम साहारबे चा खेमेङ्‌ना॥”

२२ न्‍हाङ् उङ् फाखुबाचि हिप्‍पाङ् तिमोथि नुङ् इरातास माकेडोनियाबे पाक्‍सुचि, ङ्‌खाॽनिङ्‌गो उङ् च्‍हेन एसिया लिङ्‌खाम्‍बे माङ् एहिलेन वाया॥

२३ ङ्‌खिङ्‌बेला एफिसासपे हाङ्‌बागा लाम्‍बुगा बिरुद्‌दाबे माडा खाइलाबाइला लेक्‍सा॥

२४ न्‍नाबे डेमेतिरियास बाङ्‌ना एको सुनार वाया॥ उङा युप्‍पाभाङ् आर्तेमिस माङ्‌गा मिमिॽहा माङ्‌पाङ् चोगुचि॥ ङ्‌खा काम्‍भाङ् उङ् नुङ् उङा काम चोक्‍से युक्‍सुचिहा याॽमिचिङा प्‍याक याङ् ङ्‌ङुप्‍मास्‍या॥

२५ न्‍हाङा डेमेतेरियासङा उका काम चोक्‍खुबाचि नुङ् हेकोहा ङ्‌खाॽला काम चोक्‍खुबाचि घाक छुप्‍सुचिहोङ् खाॽला लुचि, “काम्‍निभाकचि, खा काम्‍भाङ् कानिङ् इखिङ् प्‍याक याङ् उबुक्‍सुम्‍हा बाङ्‌ना चेॽयागो न्‍निङ्‌दा था वान्‍ने॥

२६ ङ्‌खाॽनिङ्‌गो न्‍ना पावालङा इ कामासिम्‍मेॽना, न्‍निङ्‌दा आफाइ खेम्‍मा सिइवागा निमासिइवागा॥ उङा याॽमिगा मुक्‍ङा न्‍जोगाहा मुर्तिचि निङ्‌वाफुमा मेन्‍हाचि भोङ् कामासिम्‍मेॽना॥ उङा एफिसासपे से मेन्‍ना एसिया लिङ्‌खाम्‍बेॽहा प्‍याक लोॽवा याॽमिचि उका चेॽया चिन्‍साङ् भाड्‌का चोगिहेक्‍सुचिहा॥

२७ न्‍हाङामाङ् खाॽलाहा चेॽयाङा गो एङ्‌गा काम से ङ्‌खेमेन, ङ्‌खाॽनिङ्‌गो कानिङ् घाक्‍का माङ् आर्तेमिस्‍का माङ्‌पाङ्‌गा आपामान लेङ्‌मे, न्‍हाङ् एसिया नुङ् कायुङ्‌लेनबेॽहा घाक याॽमिचिङा पुजा आराधाना न्‍जोगुना माङ् आर्तेमिसका आदार चोक्‍मा न्‍लेप्‍तिॽवाना॥”

२८ खा चेॽया ङ्‌खेप्‍सुहोङ् न्‍नाबे न्‍छुप्‍साहा घाक उङ्‌चि लोक खोॽमाङा मि न्‍लेक्‍सा न्‍हाङा खाॽला कासाङ् ओक्‍मा न्‍दारोक्‍तु, “एफिसासका आर्तेमिस माङ् घाकहाक्‍निङ् माडा ओम॥”

२९ ङ्‌खाॽला न्‍ना घाक साहारबे खाइलाबाइला लेङ्‌मा तारोक्‍तु॥ न्‍हाङा घाक याॽमिचि न्‍दोङारायाहोङ् माकेडोनियाभाङ् पावालनुङ् न्‍दायाहा पावालगा उकाम्‍निभाकचि गायास नुङ् आरिस्‍तार्खास न्‍लाबुचिहोङ् राङ्‌गासालाबे ङ्‌खेतुचि॥

३० पावाल चा ङ्‌खा याॽमि लुम्‍बे खेॽमाहोङ् चेक्‍मा मिता, ङ्‌खाॽनिङ्‌गो बिस्‍वासिचिङा उङ् न्‍नाबे खेॽमा म्‍बिनिन॥

३१ एसियाबेॽहा एको हिप्‍पाङ् खाङ्‌खाङ्‌बाचि पावालगा उकाम्‍निभाक न्‍साया, ङ्‌खाचिङा चा पावालगा उचुन्‍गा लागि न्‍नाबे खेॽमा म्‍बिनिन॥

३२ याॽमिचिबे माडा खाइलाबाइला लेङ्‌मास्‍या॥ एकोङा एको चेॽया, हेकोनाङा हेकोहा चेॽया कासाङ् ङ्ओक्‍मास्‍या॥ न्‍नाबेॽहा प्‍याक लोॽवा याॽमिचिङा गो कानिङ् इजाङ् नाबे छुप्‍सिमिङ्‌हा बाङ्‌ना चेॽया चा था म्‍मायान॥

३३ ङ्‌खिङ्‌बेला याहुदिचिङा आलेक्‍जेन्‍डार बाङ्‌ना याहुदि याॽमि न्‍जेक्‍मेतु॥ उङ् ङ्‌खा याॽमिचि माध्‍येबे इखिङ्‌ङा न्‍नाबे इलेङ्‌मास्‍याहा चेॽयागा उतुम्‍बे ङ्‌खेम्‍मेतु॥ न्‍हाङा आलेक्‍जेन्‍डारङा ङ्‌खा याॽमिचि एकोहिच्‍चि चेॽया लुॽमागा उमुक्‍का चालङा स्‍वाक वामेॽमागा चोगुचि॥

३४ ङ्‌खाॽनिङ्‌गो ङ्‌खाचिङा उङ् चा याहुदि ओमभोङ् था न्‍दोक्‍तुहोङ् घाक एको निङ्‌वागा न्‍लेक्‍सा न्‍हाङा हिच घान्‍टा सोम्‍मा “एफिसासका आर्तेमिस माङ् घाकहाक्‍निङ् माडा ओम” कासाङ् ङ्ओक्‍तामासा॥

३५ न्‍हाङ् साहारबेॽना खाङ्‌खाङ्‌बाङा याॽमिचि स्‍वाक वामेतुचिहोङ् खाॽला लुचि, “एफिसासबेॽहा आफुआनुन्‍छाचि, ना एफिसास साहार घाकहाक्‍निङ् माडा आर्तेमिस्‍का माङ्‌पाङ् नुङ् ताङ्‌खेङ्‌भाङ् आयुक्‍साना उका मुर्तिगा राछे चोक्‍खुबा साहार ओम बाङ्‌ना चेॽया इसाङा था मान्‍ना?

३६ इसाङा चा खा चेॽया मेन्‍हाभोङ् कामा ङ्‌यामेनिन्‍हा॥ न्‍हाङामाङ् न्‍निङ्‌दा स्‍वाक वायानि॥ खाॽला जोसपे तामाहोङ् उचुन मेमिॽले इहाचा काम चोक्‍मा उचुन न्‍लेङ्‌मेन्‍हा॥

३७ न्‍निङ्‌दा लाबुराम्‍चिम्‍घा खा याॽमिचिङा एङ्‌गा माङ्‌पाङ्‌बेॽहा इहाचा ङ्‌खुसुक्‍सुनिन न्‍हाङा एङ्‌गा माङ्‌गा बिरुद्‌दाबे चा न्‍जेक्‍तामानिन॥

३८ डेमेतिरियास नुङ् उका काम चोक्‍खुबा याॽमिचिगा उजुर चोक्‍माहा चेॽया वेॽहाभोङ् निरिक पाङ्‌बे निरिक चोक्‍खुबा ङ्‌वान्‍दिॽने, उङ्‌चि-उङ्‌चि मुद्‌दा एन्‍खुसा न्‍जानि॥

३९ ङ्‌खाॽनिङ्‌गो खा हाक्‍निङ् हेकोहा चेॽया न्‍निङ्‌दानुङ् वेॽयाहा भोङ् ङ्‌खागा निरिक एङ्‌गा साधाइ लेङ्‌मेॽना छुम्‍माबे चोक्‍मा यामेहा॥

४० इजाङ्‌बाङ्‌निङ् हेन लेङ्‌मासिम्‍मेहा खा खाइलाबाइलागा आप्‍दिक रोमि तायेन्‍राङ्‌बाङा कानिङ् एम्‍मा यामेहा॥ न्‍हाङा कानिङ् आप्‍दिक एन्‍दाभोङ् खागा उतुम्‍बे कानिङ् इच्‍चा लुॽमा ङ्‌यास्‍वाम्‍चिम्‍निन्‍हा॥”

४१ खिङ् लुइचिहोङ् उङा न्‍छुप्‍साहा याॽमिचि बिदा पिहाक्‍सुचि॥

a 

१९:१९ ङ्‌खिङ्‌बेला इलेन काम चोगाहागा उमेन एको युप्‍पा साया

पावाल माकेडोनिया नुङ् गिरिस खाम्‍युक्‍पे ख्‍याना

२०

१ घाक याॽमि स्‍वाक ङ्‌वायाब्‍याहोङ् पावालङा एफिसासबेॽहा बिस्‍वासि फुनुन्‍छाचि काचिहोङ् बिस्‍वासपे चात्‍तु लेङ्‌मागा आर्ति पिचि॥ न्‍हाङा ङ्‌खाचिनुङ् बिदा लेक्‍साहोङ् उङ् न्‍नाभाङ् माकेडोनिया पोटि ख्‍या॥

२ माकेडोनियाबे तासुहोङ् न्‍नाबे चा उङा ठोङ्-ठोङ्‌बे खेसाङ् बिस्‍वासिचि उत्‍साहा पिचि॥ न्‍हाङा उङ् गिरिस बाङ्‌ना खाम्‍युक्‍पे ख्‍या॥

३ न्‍नाबे उङ् सुम मोनाम सोम्‍मा वाया॥ न्‍हाङा उङ् होङ्‌गाॽवाभाङ् सिरियापोटि खेक्‍सासानिङ् याहुदिचिङा उङ् सिमागा चेॽया ङ्‌हुप्‍तुक्‍सुहा बाङ्‌ना था तोक्‍तुहोङ् उङ् न्‍नाभाङ् माकेडोनिया लिङ्‌खाम लेङ्‌साङ् लाम्‍साङ् खेॽमा मिता॥

४ पावाल न्‍नाबे ख्‍यानिङ् बेरिया साहारबे वाखुबा पुरासका उच्‍या सोपातोरोआस, थेस्‍लोनिके साहारबे वाखुबा आरिस्‍तार्खास नुङ् सिकान्‍दास, डार्बि साहारबे वाखुबा गायास, तिमोथि नुङ् एसियाभाङ् तायाचिहा तुखिकास नुङ् तोरोफिमास चा उङ्‌नुङ् ङ्‌ख्‍या॥

५ ङ्‌खाचि कान्‍चिङ् हाक्‍निङ् ओन्‍दाङ् ङ्‌ख्‍याहोङ् तोरोआस साहारबे न्‍दासुहोङ् कान्‍चिङ् कुसामासा॥

६ कान्‍चिङ् च्‍हेन फोङ्‌ होक्‍नाम मेन्‍दाहोङ् फिलिप्‍पि साहारभाङ् सामुन्‍दारागा लाम्‍बु होङ्‌गाॽवाबे लामाङ्‌चिङ्॥ फा लेन हेक्‍साङ् उङ्‌चि तोरोआस साहारबे तुप्‍साङ्‌चुङ्‌चिङ्॥ न्‍नाबे कानिङ् ला लेन सोम्‍मा वाइङ्॥

युटिकास हिङ्‌गिलिक लेक्‍साना

७ हाप्‍तागा इम्‍ना लेन्‍गा नासेक कानिङ् न्‍नाबे वाइङ्‌हा घाक बिस्‍वासि फुनुन्‍छाचि हाङ्‌बा होक्‍ता चासे छुप्‍सिङ्॥ पावाल वान्‍दिक्‍ना लेन खेन्‍दिखुबा सायाहोङ् सेत्‍नि हाखोक सोम्‍मा ङ्‌खाचिनुङ् साला लेन्‍दामासा॥

८ कानिङ् छुप्‍सिङ्‌नागा तोप्‍पारिक कोठाबे प्‍याक बात्‍तिचि ङ्‌हान्‍दुक्‍साचि॥

९ झ्‍यालबे युटिकास बाङ्‌ना एको बाबु युङामासा॥ न्‍ना बाबु पावाल चेक्‍मास्‍यानुङ् तुखुॽवा लाॽमा तारोक्‍तु॥ खाॽला उङ् तुखुॽवा लातानुङ् इप्‍साख्‍या न्‍हाङा सुम्‍ना तालाभाङ् मो खाम्‍बे आयाख्‍या॥ याॽमिचि पोक्‍से ङ्‌ख्‍यानिङ् उङ् सेब्‍यामासा॥

१० ङ्‌खाॽनिङ्‌गो पावाल मो ख्‍याहोङ् उङ् छोङ्‌बे सोल्‍लिक सोसा, न्‍हाङ् हेप्‍तुहोङ् न्‍नाबे ङ्‌वायाहा याॽमिचि लुचि, “ङ्‌गिसितानिन, ना बाबु न्‍स्‍यामान्‍ना!”

११ न्‍हाङ् पावाल तोप्‍पारिक थाङा न्‍हाङा घाक न्‍दोङाहोङ् हाङ्‌बा होक्‍ता न्‍जो॥ न्‍जोइहोङ् ओम मेलेङ्‌ले सोम्‍मा पावाल ङ्‌खाचिनुङ् साला लेन्‍दामासा न्‍हाङ् बिदा लेक्‍साहोङ् ख्‍या॥

१२ न्‍नाबेॽहा बिस्‍वासिचिङा च्‍हेन न्‍ना बाबु उपाङ्‌बे न्‍दिसोओ॥ न्‍ना बाबु हिङानाङा घाक न्‍जोन्‍दास्‍या॥

पावालङा एफिसासबेॽहा एल्‍डारचि तुप्‍सुचिहा

१३ कानिङ् तोरोआसपाहाङ् होङ्‌गाॽवाबे थाङिङ्‌होङ् आस्‍सोस साहारबे खेइङ्॥ पावाल च्‍हेन आस्‍सोस सोम्‍मा लाम्‍साङ् खेॽमाहोङ् आस्‍सोस भाङ् से होङ्‌गाॽवाबे थाङ्‌मा मितामासा न्‍हाङा ङ्‌खाॽलामाङ् तारतुम्‍बि चा तोक्‍सुक्‍सा॥

१४ कानिङ् आस्‍सोस्‍पे तासुम्‍ङाहोङ् उङ् होङ्‌गाॽवाबे थाङा न्‍हाङ् कानिङ् घाक मितिलेने साहारबे खेइङ्॥

१५ वान्‍दिक्‍ना लेन न्‍नाभाङ् कानिङ् खियास टापुगा उलाप्‍पे तासुम्‍ङा, न्‍हाङ् न्‍नागा हेक्‍साङ्‌ना लेन सामोस टापुबे तासुम्‍ङा॥ न्‍नागा चा हेक्‍साङ्‌ना लेन च्‍हेन मिलेटास साहारबे ताइबिङ्॥

१६ पावाल एसिया लिङ्‌खाम्‍बे प्‍याक वामा म्‍मितान्‍होङ् एफिसास साहारबे मेलोन्‍ले खेॽमा मिता, इजाङ्‌बाङ्‌निङ् उङा पेन्‍तिकोसका लेन यारुसालेम्‍बे तामा मितुक्‍सा॥

एफिसासबेॽना छुम्‍वाङ्‌बेॽहा एल्‍डारचिनुङ् पावाल बिदा लेक्‍साना

१७ पावालङा मिलेटास साहारभाङ् एफिसास साहारबे याॽमि पाक्‍सुचिहोङ् छुम्‍वाङ्‌बेॽहा एल्‍डारचि काॽमेतुचि॥

१८ ङ्‌खाचि न्‍दायाब्‍याहोङ् उङा लुचि, “एसियाबे तायाङ्‌ना लेन नाहाङ्‌तो न्‍निङ्‌दानुङ् वायाङ्‌निङ् का ङ्‌खा लेन्‍चिबे इमिन वायाङ्‌ना बाङ्‌ना चेॽया न्‍निङ्‌दा था वान्‍ने॥

१९ याहुदिचिङा का तुक्‍नुङ् तुखि पिया, छाक्‍नुङ्‌बे आमेता, ङ्‌खोङ्‌चा का आलोक मेङ्‌खोॽले हाप्‍साङ् हाङ्‌बागा सेवा चोगुङ्॥

२० न्‍निङ्‌दा घाक्‍का युम्‍बे नुङ् पाङ्-पाङ्‌बे खेसाङ् चिन्‍नेनिन, ङ्‌खिङ्‌बेला न्‍निङ्‌दा उचुन लेङ्‌माहा चेॽया का इहाचा आनिङ्‌वाबे न्‍जुमिङान॥

२१ का याहुदि नुङ् गिरिक जातिगा याॽमिचि पास्‍चाताप चोगिघोङ् निङ्‌वाफुमापोटि हिक्‍सानि न्‍हाङ् एङ्‌गा हाङ्‌बा येसुबे बिस्‍वास चोगानुम्‍भोङ् पार्चार चोगुङ्‌चिङ्॥

२२ “हाकु पाबित्‍तारा आत्‍माङा का लुयाङ्‌ना लोॽवा यारुसालेम खेॽमासिमेङ्॥ न्‍नाबे इलेङ्‌मे का इहाचा था मान॥

२३ ङ्‌खाॽनिङ्‌गो का खिङ्‌से था वान्‍ने, का खेमेङ्‌हा घाक साहारचिबे छेक्‍पाङ्‌बे छेङ्‌मे न्‍हाङा प्‍याक तुखि आङ्‌मा पोराचोङ्‌मेहाभोङ् पाबित्‍तारा आत्‍माङा योक्‍मेतामाङ्‌ना॥

२४ ङ्‌खाॽनिङ्‌गो आका हिङ्‌लुङ्‌बे हाङ्‌बा येसुङा जिम्‍मा पियाङ्‌हा काम चोक्‍निमा नुङ् निङ्‌वाफुमागा आनुगाराहागा नुसाला पार्चार चोक्‍मा हाक्‍निङ् हेकोहा चेॽया इहाचा म्‍मित्‍वाङान्‍हा॥

२५ “हाकु खेप्‍सानुम, न्‍निङ्‌दा घाक का निङ्‌वाफुमागा राज्‍यागा उतुम्‍बे पार्चार चोक्‍नेनिन, हाकु फेरि न्‍निङ्‌दा का हेॽनिङ्‌चा निमा न्‍दोङ्‌मेकान्‍हा॥

२६ न्‍हाङामाङ् हेन का न्‍निङ्‌दा गाबाहि पिसाङ् लुमेॽनेनिन, न्‍निङ्‌दाबे इसा चा पाप चोगुम्‍गाहोङ् नास लेक्‍सिगाभोङ् ङ्‌खागा आप्‍दिक काबे ङ्‌ङामेन्‍हा॥

२७ इजाङ्‌बाङ्‌निङ् निङ्‌वाफुमाङा एङ्‌गा लागि चोगुहा नुङ् वान्‍दिक चोग्‍वाहा कामगा उतुम्‍बे इहाचा मेन्‍जुप्‍निले न्‍निङ्‌दा योक्‍मेनुङ्‌नेनिन॥

२८ “हाकु न्‍निङ्‌दा, न्‍निङ्‌गा लागि नुङ् पाबित्‍तारा आत्‍माङा जिम्‍मा पिइघा घाक बिस्‍वासिचिगा लागि थाङ्‌थाङ् वायानि॥ निङ्‌वाफुमागा छुम्‍वाङ्‌गा उचुन्‍ना गोठाला लेक्‍सानि, न्‍हाङ् हाङ्‌बा येसुङा उका हेलिङा इनुचिहा खा याॽमिचि उचुन सोयानुम्‍चिम॥

२९ इजाङ्‌बाङ्‌निङ् का खेन्‍दिमेङ्‌होङ् मेन्‍हा चेॽया चिन्‍खुबा पुङ्‌दाबेॽहा ब्‍वासो लोॽवाहा याॽमिचि न्‍निङ्‌लुम्‍बे न्‍दामे, न्‍हाङा ङ्‌खाचिङा न्‍निङ्‌दा ब्‍वासोङा सामुङ्‌चि तुखि म्‍बिवाचिहा लोॽवा न्‍निङ्‌दा चा तुखि पिॽमा न्‍लेप्‍तिॽवागान्‍हा॥

३० न्‍हाङा न्‍निङ्‌लुम्‍भाङ्‌चा मेन्‍हा चेॽया चिन्‍खुबा याॽमिचि न्‍लोम्‍मे॥ ङ्‌खाचिङा हाङ्‌बागा चेलाचि उङ्‌चि न्‍लाम्‍मा सिमेॽना इसिॽना लाम्‍बुबे तिक्‍मा ङ्‌योग्‍वाचि॥

३१ न्‍हाङामाङ् थाङ्‌थाङ् वाइगानिभोङ् का सुम फिम्‍बिलिङ् सोम्‍मा लेॽनिसेॽनि हाप्‍साङ् हाङ्‌बागा घाक चेलाचि चेतावानि पिॽनेनिन॥

३२ “हाकु का न्‍निङ्‌दा निङ्‌वाफुमागा उमुक्‍पे जिम्‍मा लाचोङ्‌न्‍हेङ्‌नेनिन न्‍हाङा उका आनुगाराहागा चेॽया खेम्‍मेॽमाहा कामगा जिम्‍मा चा न्‍निङ्‌दाबे नाॽनामासिमेङ्॥ ङ्‌खा कामङा न्‍निङ्‌दा बिस्‍वासपे चात्‍तु चोगिनेसिॽवागा, न्‍हाङा पाबित्‍तारा न्‍जोगाहा उका घाक याॽमिगा उलुम्‍बे आसिक तोक्‍खुबा याॽमि चोगिॽवागा॥

३३ का इसागा चा साम्‍याङ् युप्‍पा नुङ् तेक आलुङ्‌मा ङ्‌गिप्‍तुङान॥

३४ न्‍निङ्‌दा आफाइ था वान्‍ने, आका खा आमुक्‍चिङा काम चोगाङ्‌होङ् का नुङ् आकाम्‍निभाकचिगा लागि चाहाचोगाहा घाक थोक आफाइ छुप्‍सुङ्॥

३५ का घाक चेॽयाबे न्‍निङ्‌दा साङ्‌खालामa पिन्‍नुङ्‌नेनिन, न्‍निङ्‌दा चा यासुम्‍गानुङ् सोम्‍मा खाॽलामाङ् तुखि चोगिघोङ् काम चोगानि न्‍हाङा इहाचा चोक्‍मा मेयाखुबाचि फातानुम्‍चिम॥ हाङ्‌बा येसुङा कायाहा चेॽया निङ्‌वाबे मितानुम उङा आफाइ खाॽला कायामा, ‘ताप्‍खुबा हाक्‍निङ् पिखुबा च्‍हेन आसिक तोक्‍खुबा ओम॥’”

३६ पावालङा खिङ् लुइचिहोङ् उङ्‌चि घाक लाङ्‌छुक्‍पे ङ्‌युङाहोङ् पार्थाना न्‍जोगा॥

३७ ङ्‌खाचि घाक इब्‍बे-इब्‍बे ङ्‌हाबा न्‍हाङ् पावाल उफाक्‍ताङ्‌बे हेप्‍साङ् उम्‍मा न्‍जोगुहोङ् बिदा म्‍बिहाक्‍सु॥

३८ पावालङा हाकु कानिङ् हेॽनिङ्‌चा न्‍दुबिॽवान्‍हा लुचिहाङा ङ्‌खाचि तुक्‍नुङ् सोकपे ङ्‌ङाया॥ न्‍हाङ् ङ्‌खाचिङा पावाल होङ्‌गाॽवा सोम्‍मा न्‍दिसोओ॥

a 

२०:३५ उदाहारान

पावाल यारुसालेम ख्‍याना

२१

१ एफिसास छुम्‍वाङ्‌बेॽहा हाङ्‌गुम्‍बाचिनुङ् कानिङ् फोक्‍सिङ्‌होङ् होङ्‌गाॽवाबे थाङिङ् न्‍हाङ् सिधाइ कोस बाङ्‌ना टापुबे ताइङ्॥ न्‍हाङा हेक्‍साङ्‌ना लेन भेनिक रोडोस बाङ्‌ना टापुबे तासुम्‍ङाहोङ् न्‍नाभाङ् पाटारा साहारबे ताइङ्॥

२ न्‍नाबे कानिङ् फोनिके लिङ्‌खाम पोटि खेखुबा होङ्‌गाॽवा तुप्‍सुम्‍ङाहोङ् न्‍नाबे थाङिखेइङ्॥

३ कानिङ् साइपारास खाम्‍युक्‍का उयुम्‍बे तासुम्‍ङा न्‍हाङा न्‍नागा टापुगा छुप्‍तालाङ् पोटिक्‍ना सिरिया लिङ्‌खाम पोटि खेइङ्॥ टुरोस साहारबे तासुम्‍ङाहोङ् न्‍नाबे होङ्‌गाॽवा सामान आॽनेम्‍मागा ङ्‌येप्‍सु न्‍हाङा कानिङ् चा न्‍नाबे झाराचोगिङ्॥

४ न्‍नाबे कानिङ् बिस्‍वासि फुनुन्‍छाचि तुप्‍सुम्‍चिम्‍ङाहोङ् ए हाप्‍ता सोम्‍मा उङ्‌चिनुङ् वाइङ्॥ उङ्‌चिङा पाबित्‍तारा आत्‍माभाङ् आगुवाइ न्‍दोक्‍तुहोङ् “न्‍दा यारुसालेम्‍बे ङ्‌ख्‍यान” भोङ् पावाल न्‍लु॥

५ ङ्‌खाॽनिङ्‌गो कानिङ् न्‍नाभाङ् खेॽमाना बेला लेक्‍साहोङ् न्‍नाबेॽहा घाक बिस्‍वासि बाबु मामु, पिछानाछाचि साहारगा योरोक सोम्‍मा कानिङ् तिॽनासे ङ्‌ङाबा॥ न्‍हाङा कानिङ् घाक सामुन्‍दारागा उलाप्‍पे लाङ्‌छुक्‍पे युङिङ्‌होङ् पार्थाना चोगिङ्॥

६ न्‍हाङा कानिङ् फोक्‍सिङ्‌होङ् होङ्‌गाॽवाबे थाङिङ्, न्‍हाङ् उङ्‌चि चा पाङ्‌बे न्‍लासा॥

७ टुरोस साहारभाङ् कानिङ् टोलेमाइस साहारबे ताइबिङ्‌होङ्,न्‍नाबेॽहा बिस्‍वासि फुनुन्‍छा नानुन्‍छाचि तुप्‍से खेइङ्, न्‍हाङ् ए लेन ङ्‌खाचिनुङ् वाइङ्॥

८ हेक्‍साङ्‌ना लेन भेनिक कानिङ् फोक्‍सिङ्‌होङ् काइसारियाबे ताइङ् न्‍हाङ् नुसाला खेम्‍मेखुबा फिलिपका उपाङ्‌बे खेइङ्‌होङ् वाइङ्॥ उङ् सेगुम्‍पाकचि फाॽमागा न्‍सेगुचिहा ला जाना याॽमिचिबे एको साया॥

९ उका थाङ् न्‍छेङानिन्‍हा सुम्‍भाङ् उच्‍या मामुचि ङ्‌वाया॥ ङ्‌खाचिङा निङ्‌वाफुमाभाङ् आगाम्‍बानि चेक्‍माना पिनिक्‍ला न्‍दोक्‍तुक्‍सा॥

१० कानिङ् फिलिपका पाङ्‌बे एहिलेन वाइङ्॥ ङ्‌खिङ्‌बेला निङ्‌वाफुमाभाङ् चेक्‍खुबा आगाबास याहुदिया लिङ्‌खामभाङ् कानिङ् वाइङ्‌नाबे ताया॥

११ उङा पावालगा फोखिमा फुक्‍सु न्‍हाङ् उका उलाङ् उमुक थुन्‍दुचिहोङ् खाॽला काया, “पाबित्‍तारा आत्‍माङा खाॽला कामे, ‘ना फोखिमागा ह्‌वाङ्‌बा यारुसालेम्‍बे याहुदि हाङ्‌गुम्‍बाचिङा न्‍लाब्‍वाहोङ् खाॽलामाङ् न्‍थुन्‍द्‌वा, न्‍हाङा हेकोहा जातिचिगा मुक्‍पे जिम्‍मा म्‍बिवाना॥’”

१२ खा चेॽया खेप्‍सुम्‍ङाहोङ् कानिङ् नुङ् न्‍नाबेॽहा घाक याॽमिचिङा पावाल “यारुसालेम्‍बे ङ्‌ख्‍यान” लुसाङ् मुक फाक्‍तुम्‍चिम्‍ङा॥

१३ ङ्‌खाॽनिङ्‌गो पावालङा कानिङ् खाॽला लुया, “न्‍निङ्‌दा हाबिॽवागाहोङ् इजाङ् आनिङ्‌वा खोक्‍निम्‍बिमेकाहा? का हाङ्‌बा येसुगा लागि यारुसालेम्‍बे तुखि आङ्‌मा से मेन्‍ना, ङ्‌खाॽनिङ्‌गो सिमा चा त्‍यारिङाना॥”

१४ न्‍हाङा हाकु उका उनिङ्‌वा लामा ङ्‌यामेन्‍ना बाङ्‌ना था तोक्‍तुम्‍ङाहोङ् कानिङ् “निङ्‌वाफुमागा उनिङ्‌वा लोॽवा लेङ्‌नि” काइङ्‌होङ् स्‍वाक वाइङ्॥

१५ न्‍हाङा कानिङ् त्‍यार लोक्‍सिङ्‌होङ् यारुसालेम पोटि खेइङ्॥

१६ कानिङ्‌नुङ् काइसारियाबेॽहा एको हिप्‍पाङ् बिस्‍वासिचि न्‍लोक्‍सा॥ ङ्‌खाचिङा कानिङ् साइपारास टापुभाङ् तायाहोङ् वायाना मानासोन बाङ्‌ना याॽमिगा पाङ्‌बे बास याक्‍से तामेता॥ उङ् उलिप्‍पाना बिस्‍वासि साया॥

१७ कानिङ् यारुसालेम तासुम्‍ङाहोङ् न्‍नाबेॽहा बिस्‍वासिचिङा कानिङ् चोन्‍सिसाङ् स्‍वागात चोगा॥

१८ हेक्‍साङ्‌ना लेन पावालनुङ् कानिङ् याकुबका पाङ्‌बे खेइङ्॥ न्‍नाबे छुम्‍वाङ्‌बेॽहा घाक एल्‍डारचि न्‍छुप्‍सामासा॥

१९ पावालङा ङ्‌खाचि सेमेतुचिहोङ्, उङा हेकोहा जातिचिगाबे ख्‍याहोङ् नुसाला खेम्‍मेतुचिनिङ् निङ्‌वाफुमाङा उङ्‌भाङ् इमिन्‍हा-इमिन्‍हा काम चोगुहा, ङ्‌खा घाक चेॽया योक्‍मेतुचि॥

२० पावालगा खा चेॽया ङ्‌खेप्‍सुहोङ् उङ्‌चिङा निङ्‌वाफुमागा निङ् न्‍थेन्‍दु॥ न्‍हाङा ङ्‌खाचिङा उङ् खाॽला न्‍लु, “हाओ आनुन्‍छा सो, न्‍नाबे चा प्‍याक माहोम्‍बोक याहुदिचिङा हाङ्‌बा येसु बिस्‍वास न्‍जोगुक्‍सु न्‍हाङ् ङ्‌खाचि मोसागा ब्‍यावास्‍थाबे एकोहोरो लाचोङ्‌नुङ्‌मा म्‍मिम्‍मेहा॥

२१ ङ्‌खाॽनिङ्‌गो हेकोहा जातिचिगा उलुम्‍बे वाखुबा याहुदिचिङा ‘मोसागा ब्‍यावास्‍थाबे छेप्‍ताहा लोॽवा चोक्‍मा पोरान्‍जोङ्‌मेन, बाबुचि खाताना चोक्‍मा पोरान्‍जोङ्‌मेनिन न्‍हाङा याहुदिचिगा रितिगा चेॽया चा येम्‍मा पोरान्‍जोङ्‌मेन्‍हा’ भोङ् याहुदिचि चिन्‍द्‌वाचिघा बु बाङ्‌हा चेॽया उङ्‌चिङा ङ्‌खेप्‍सुक्‍सु॥

२२ न्‍हाङामाङ् हाकु कानिङ् इ चोगि? न्‍दा नाबे तायागाना चेॽया ङ्‌खाचिङा इमिन्‍होङ्‌चा ङ्‌खेप्‍सिॽवा॥

२३ हाकु कानिङ् लुॽनेनिन्‍हा लोॽवा चोगा॥ नाबे निङ्‌वाफुमानुङ् बाचा चोक्‍खुबा ना जाना फुनुन्‍छाचि कानिङ्‌नुङ् ङ्‌वान्‍ने॥

२४ ङ्‌खाचिङा भाकाल न्‍जोगुना सामाया मेन्‍दामा॥ हाकु न्‍दा चा ङ्‌खाचिनुङ् निङ्‌वाफुमापाङ्‌बे ख्‍याघोङ् सुद्‌दा लेक्‍सा॥ ङ्‌खाचिगा लाचोक्‍माहा खार्चा न्‍दा एन्‍दुबिचि, न्‍हाङा ङ्‌खाचिङा ताम्‍फोक ङ्‌खोगुनि॥ खाॽला चोगागाभोङ् याहुदिचिङा ब्‍यावास्‍थाबेॽहा चेॽया येनुघा लोॽवा न्‍निमेका न्‍हाङ् ङ्‌गा उतुम्‍बे ङ्‌खेप्‍सुहा चेॽया जेप्‍पाहा मेन्‍हाभोङ् घाक्‍ङा था न्‍दोक्‍त्‍वाहा॥

२५ ङ्‌खाॽनिङ्‌गो बिस्‍वास चोक्‍खुबा हेकोहा जातिगा याॽमिचि च्‍हेन ‘मुर्तिबे तिसाहा चाम्‍योङ्‌बा, हेलि नुङ् ओखोम फिन्‍दास्‍याना पोसुगा उसा न्‍जायानुम्‍निन न्‍हाङा ब्‍याभिचार न्‍जोगानिन’ भोङ् छेप्‍फा छेप्‍तुम्‍ङाहोङ् हाक्‍सिक्‍सुम्‍चिम्‍ङाहा॥”

पावाल निङ्‌वाफुमापाङ्‌बे न्‍लाबुना

२६ हेक्‍साङ्‌ना लेन पावालङा ङ्‌खा ना जाना याॽमिचि खेतुचिहोङ् ङ्‌खाचिनुङ् उङ् आफाइ चा सुद्‌दा लेक्‍सा॥ न्‍हाङ् सुद्‌दा लेङ्‌माहा लेन्‍चि हेॽनिङ् म्‍मेम्‍मेहा न्‍हाङा घाक्‍का लागि बोलिदान चोक्‍माना लेन हेॽनिङ् ओमभोङ् हाङ्‌खुबा योक्‍मेमागा निङ्‌वाफुमापाङ्‌बे उया॥

२७ सुद्‌दा लेङ्‌माहा ला लेन पुरा न्‍लेक्‍सेहेक्‍सासा॥ ङ्‌खिङ्‌बेला एसिया लिङ्‌खामभाङ् न्‍दायाहा याहुदिचिङा पावाल निङ्‌वाफुमापाङ्‌बे न्‍निसु॥ न्‍हाङा ङ्‌खाचिङा घाक याॽमिचि न्‍थेन्‍दुचिहोङ् पावाल न्‍लाबुहोङ्

२८ खाॽला कासाङ् ङ्ओक्‍ता, “हाओ इजिरेलि आफुआनुन्‍छाचि आबानि, कानिङ् फाता! ना याॽमिमाङ् ओम, घाक ठोङ्‌बे खेसाङ् एङ्‌गा जाति, एङ्‌गा ब्‍यावास्‍था नुङ् ना ठोङ्‌गा बिरुद्‌दाबे याॽमिचि चिन्‍घोखुबा! खिङ्‌से मेन्‍ना, नाङा गो हेकोहा जातिगा याॽमिचि चा निङ्‌वाफुमापाङ् होङ्‌बे उमेतुचिहोङ् ना पाबित्‍तारा ठोङ्‌माङ् आसुद्‌दा चोगुक्‍सुना॥”

२९ इजाङ्‌बाङ्‌निङ् ओन्‍दाङ् ङ्‌खाचिङा एफिसास पाहाङ् तायाना तोरोफिमास बाङ्‌ना याॽमि पावालनुङ् साहारबे न्‍निसुक्‍सा, न्‍हाङा पावालङा न्‍ना याॽमि निङ्‌वाफुमापाङ् होङ्‌बे खेतुना म्‍मितुक्‍सा॥

३० खा चेॽयाङा साहारभोरि माडा हाल्‍लाखाल्‍ला लेक्‍सा, न्‍हाङ् घाकपाहाङ् याॽमिचि हुरुरु न्‍लुक्‍ताराया॥ ङ्‌खाचिङा पावाल न्‍लाबुहोङ् निङ्‌वाफुमापाङ्‌भाङ् पाखा न्‍साहेतु न्‍हाङ् निङ्‌वाफुमा पाङ्‌गा वालाम्‍बुङ्‌चि न्‍छेक्‍तुचि॥

३१ ङ्‌खाचिङा पावाल न्‍सिसेहेक्‍सुसानिङ् “यारुसालेम्‍बे याॽमि सिखुसा न्‍जाहेक्‍साहा” बाङ्‌ना सालेन रोमि काङ्‌बाचिगा माडा याॽमिगाबे तासु॥

३२ न्‍हाङा उङ् सोलोक काङ्‌बाचि नुङ् केप्‍टेन्‍चि खेतुचिहोङ् लुक्‍साङ् न्‍ना ठोङ्‌बे तासु॥ ङ्‌खा याॽमिचिङा उङ्‌चि न्‍निसुचिहोङ् पावाल मोक्‍मा न्‍लेप्‍ति॥

३३ न्‍ना काङ्‌बाचिगा माडा याॽमि पावालगा उयुम्‍बे ख्‍याहोङ् पावाल लाबु न्‍हाङ् हिच्‍चि चेक्‍चिगा साङ्‌लिचिङा थुम्‍मेतुचि॥ न्‍हाङा न्‍नाबेॽहा याॽमिचि छिम्‍दुचि, “नाङा इहा चोगुहा? ना याॽमि इसा ओम?”

३४ ङ्‌खाॽनिङ्‌गो न्‍नाबेॽहा याॽमिचि एकोङा एको चेॽया, हेकोनाङा हेकोना चेॽया कासाङ् ङ्ओक्‍ता॥ न्‍हाङ् न्‍नाबे इ लेक्‍साहा न्‍ना माडा याॽमिङा इहाचा आमा ङ्‌यासुन॥ न्‍हाङ् पावाल काङ्‌बाचि वामाना ठोङ्‌बे खेॽमाना हुकुम पिचि॥

३५ काङ्‌बाचिङा पावाल ङ्‌खेॽमास्‍यानिङ् ङ्‌खा घाक याॽमिचि उङ्‌चि हेक्‍साङ् लान्‍जोगा॥ न्‍हाङ् पावाल थावाबे थाङ्‌मास्‍यानिङ् याॽमिचिङा सिमागा छोपान्‍जोगु, ङ्‌खिङ्‌बेलाक उङ् हिङ्‌मेॽमागा काङ्‌बाचिङा ङ्‌खुघेतु॥

३६ इजाङ्‌बाङ्‌निङ् याॽमिचि ओक्‍साङ्, “न्‍ना याॽमि सिसानुम! सिसानुम!” कासाङ् उङ्‌चि हेक्‍साङ् लान्‍जोगामासा॥

पावालङा उका उतुम्‍बे लुचिहा

३७ काङ्‌बाचि वामाना ठोङ्‌बे ङ्‌ङुहेक्‍सासानिङ् पावालङा काङ्‌बाचिगा माडा याॽमि खाॽला लु, “ओ हाङ्‌बा, का न्‍दा एकोहिच्‍चि चेॽया लुॽमा यामेॽनेन्‍ना?”

माडा याॽमिङा पावाल लु, “ए, न्‍दा गिरिक चेॽया चा चेक्‍मा निस्‍वाघायि?

३८ ङ्‌खाॽलाभोङ्‌गो न्‍दा एहि फिम्‍बिलिङ् ओन्‍दाङ्, बिद्‌दोरोहा चोगाहोङ् ना माहोम्‍बोक बिद्‌दोरोहिचि पुङ्‌दाबे खेखुबा मिसिरि नेता गो मेकान्‍ना?”

३९ पावालङा लु, “का मेॽङान्‍ना, का गो किलिकियागा टार्सास साहारबे वायाङ्‌ना याहुदिङान॥ का न्‍ना उनिङ् हिसाना माडा साहारगा नागारिकङान॥ हाङ्‌बा का आमुक फाक्‍त्‍वाङ्‌चिङ्, खा याॽमिचिनुङ् का एकोहिच्‍चि चेॽया चेक्‍मा पियाङ्॥”

४० काङ्‌बाचिगा माडा याॽमिङा चा लेङ्‌मेॽना लु॥ न्‍हाङा पावाल थावाबे येबाहोङ् याॽमिचि उमुक्‍का चालङा स्‍वाक वायानि लुचि॥ याॽमिचि स्‍वाक ङ्‌वायाहोङ् पावालङा हिब्‍रुa चेॽयाभाङ् खाॽला लुॽमा तारोक्‍तुचि–

a 

२१:४० याहुदिचिगा चेॽया

२२

१ “ओ आप्‍पा-आमा, आफुआनुन्‍छाचि, काबे आप्‍दिक एम्‍माहा चेॽया इहाचा म्‍मायान होङ्‌चा का इजाङ् आप्‍दिक एन्‍दाहा? ङ्‌खा चेॽयागा उतुम्‍बे न्‍निङ्‌दा उचुन लुम्‍मेॽनेनिन्‍हा, हाकु आचेॽया उचुन खेप्‍सानुम॥”

२ खाॽला पावाल हिब्‍रु चेॽयाबे चेक्‍ताना ङ्‌खेप्‍सुहोङ् झान घाक स्‍वाक ङ्‌वाया॥ न्‍हाङ् पावालङा ङ्‌खाचि खाॽला लुचि,

३ “का किलिकियागा टार्सास साहारबे वाम लेक्‍साना याहुदिङान, ङ्‌खाॽनिङ्‌गो का नाबे यारुसालेमबेॽमाङ् चिन्‍खुबा गामालिएलगा चेला लेक्‍साङ्‌होङ् पुसाङ्॥ एङ्‌गा पुर्खाभाङ् ङ्‌येनुक्‍तुहा धार्मासाप्‍लाबेॽहा चेॽया का उचुन चिन्‍दामाङ्॥ हेन न्‍निङ्‌दा निङ्‌वाफुमागा सेवा चोक्‍माबे इखिङ् प्‍याक निङ्‌वा पिक्‍सुम्‍गा, का चा ङ्‌खाॽला निङ्‌वा पिखुबा याॽमि सायाङ्॥

४ का हाङ्‌बागा लाम्‍बुबे लाम्‍खुबाचि न्‍सिनुङ् सोम्‍मा तुखि पिङ्‌चिङ्॥ न्‍हाङा बाबु-मामुचि लाबुङ्‌चिङ्‌होङ् छेक्‍पाङ्‌बे छेक्‍तुङ्‌चिङ्॥

५ खा का लुॽनेनिन्‍हा चेॽया जेप्‍पा ओमभोङ् खाङ्‌खाङ् हाङ्‌खुबा नुङ् माछुम्‍माबेॽहा घाक याॽमिचिङा चा कामा ङ्‌यामेहा॥ उङ्‌चिङामाङ् का दामास्‍कास्‍पे वाखुबा याहुदि फुनुन्‍छाचि लाप्‍मागा चोक्‍तोक पियाना छेप्‍फा पिया॥ न्‍हाङा येसुबे बिस्‍वास चोक्‍खुबा न्‍नाबेॽहा फुनुन्‍छाचि लाप्‍साङ् यारुसालेम्‍बे ताॽमाचिहोङ् दान्‍डा पिॽमागा का दामास्‍कास्‍पे ख्‍याङ्॥

६ “दामास्‍कास तासेहेक्‍सुक्‍साङ्‌निङ् लेन्‍लुम लेक्‍सामासा॥ ङ्‌खिङ्‌बेला ताङ्‌खेङ्‌भाङ् थाप्‍थुम्‍बे ओम्‍ना जोति आका ओरिपोरि चाम्‍काचोगा॥

७ न्‍हाङा का खाम्‍बे काक्‍कुलिक काक्‍साख्‍याङ्॥ ङ्‌खिङ्‌बेला का खाॽलाना एको सेम्‍ला खेप्‍सुङ्, ‘साउल! ओ साउल! का इजाङ् तुखि पिमेङ्‌गाना?’

८ “न्‍हाङ् का छिम्‍दुङ्, ‘हाङ्‌बा न्‍दा इसागान?’ उङा काया, ‘न्‍दा इसा तुखि पिॽमा सिम्‍मेका, का न्‍ना येसुङान॥’

९ न्‍नाबे कानुङ् सोरि लाम्‍खुबा याॽमिचिङा ओम्‍ना जोति च्‍हेन न्‍निसु, ङ्‌खाॽनिङ्‌गो कानुङ् चेक्‍खुबागा चेॽया च्‍हेन ङ्‌ङासुनिन॥

१० “का फेरि छिम्‍दुङ्, ‘हाङ्‌बा, हाकु का इचोक्‍ङा?’ हाङ्‌बाङा लुयाङ्, ‘पोगाघोङ् दामास्‍कास साहारबे ख्‍या, न्‍हाङा न्‍नाबे न्‍दा चोक्‍माहा कामगा उतुम्‍बे न्‍लुम्‍मेकाना॥’

११ न्‍ना चाम्‍काचोगाना ओम्नाङा आमिक लेक्‍तुचोचिहोङ् का आमिक मेनिखुबा लेक्‍साङ्॥ न्‍हाङामाङ् कानुङ् सोरि लाम्‍खुबा आकाम्‍निभाकचिङा आमुक्‍पे लाबाहोङ् दामास्‍कासपे तामेता॥

१२ “न्‍ना साहारबे हानानिया बाङ्‌ना एको याॽमि वाया॥ उङ् मोसाङा पिचिहा ब्‍यावास्‍था येन्‍खुबा धार्मोति याॽमि साया, न्‍हाङ् न्‍नाबे वाखुबा घाक याहुदिचिभाङ् उङा आदार तोक्‍तुक्‍सा॥

१३ न्‍ना याॽमि का वायाङ्‌ना ठोङ्‌बे तायाहोङ् आयुम्‍बे येप्‍साङ् खाॽला काया, ‘ओ आनुन्‍छा साउल, न्‍दा फेरि निमा याखुबा लेक्‍सा॥’ उङा खाॽला कायाना सोलोक का निमा याखुबा लेक्‍साङ्, न्‍हाङ् उङ् निसुङ्॥

१४ “न्‍हाङा उङा लुयाङ्, ‘न्‍दा एङ्‌गा पुर्खाचिगा निङ्‌वाफुमागा निङ्‌वा आमा यासुगानि भोङ्‌माङ् उङा न्‍दा सेगामागा॥ न्‍दा धार्मोति सेवाक येसु निमा तोक्‍तुगा न्‍हाङ् उङा चेक्‍तुहा चेॽया चा खेम्‍मा तोक्‍तुगा॥

१५ इजाङ्‌बाङ्‌निङ् न्‍दा उका साचि लेङ्‌मेकाहोङ् न्‍दा निसुघा नुङ् खेप्‍सुघा चेॽया घाक याॽमिचि खेम्‍मेत्‍वाचिघा॥

१६ न्‍हाङामाङ् हाकु इना कुस्‍वागाना? पोगाघोङ् बाप्‍तिस्‍मा लियाचोगु, न्‍हाङा उका उनिङ्‌बे बिस्‍वास चोगुघोङ् ङ्‌गा पापभाङ् सुद्‌दा लेक्‍सा॥’

१७ “का न्‍नाभाङ् यारुसालेमबे लासाख्‍याङ् न्‍हाङ् निङ्‌वाफुमापाङ्‌बे पार्थाना चोक्‍मास्‍याङ्‌निङ् एको सेन्‍चि तोक्‍तुङ्॥

१८ सेन्‍चिबे हाङ्‌बाङा का खाॽला लुॽमास्‍याङ्‌ना निसुङ्, ‘यारुसालेमभाङ् हानि खेब्‍या, इजाङ्‌बाङ्‌निङ् न्‍दा आका उतुम्‍बे पिचिघा साचि नाबेॽहा याॽमिचिङा ङ्‌खेप्‍स्‍वानिन्‍हा॥’

१९ “न्‍हाङा का उङ् लुङ्, ‘ओ हाङ्‌बा, का घाक याहुदि छुम्‍पाङ्‌चिबे ख्‍याङ्‌होङ् न्‍दाबे बिस्‍वास चोक्‍खुबाचि लाबुङ्‌चिङ्‌होङ् छेक्‍पाङ्‌बे छेक्‍तुङ्‌चिङ्‌हा नुङ् मोक्‍तुङ्‌चिङ्‌हा चेॽया ङ्‌खाचि घाक्‍ङा था वान्‍ने॥

२० ङ्‌गा साचि पिखुबा स्‍तिफानास हेलि-हेलि न्‍जोगुहोङ् न्‍सिसुनिङ् का चा न्‍नाबेॽमाङ् वायाङ्॥ न्‍हाङा उङ् सिखुबाचि पोटि केक्‍साङ्‌होङ् ङ्‌खाचिगा तेक कुसाङ् युङामासाङ्॥’

२१ “न्‍हाङा हाङ्‌बाङा का लुयाङ्, ‘न्‍दा ख्‍या, का न्‍दा माङ्‌दु-माङ्‌दु सोम्‍मा हेकोहा जातिचिगाबे पाङ्‌मेॽनेन्‍ना॥’”

२२ खिङ् लुचिनुङ् सोम्‍मा याॽमिचिङा पावालगा चेॽया ङ्‌खेप्‍सुक्‍सा॥ ङ्‌खाॽनिङ्‌गो न्‍हाङ् च्‍हेन ओक्‍साङ् ङ्‌खाचि खाॽला कामा न्‍दारोक्‍तु, “ना याॽमि इमिन्‍होङ्‌चा सिमाना, हाकु ना हिङ्‌मा मेम्‍बिॽमाना॥”

२३ खाॽला ङ्‌खाचि तेक छिन्‍साङ्, ताङ्‌खेङ्‌पोटि धुलो लेप्‍साङ् ङ्ओक्‍ता॥

पावालङा रोमि नागारिकङान लुचिहा

२४ खा निसुहोङ् रोमि काङ्‌बाचिगा माडा याॽमिङा काङ्‌बाचि वामाना पाङ्‌होङ्‌बे खेतुहोङ् “ना याॽमिगा बिरुद्‌दाबे याहुदिचि इजाङ् ङ्ओक्‍ताहा ओम?” भोङ् था तोक्‍मागा कोर्रा एम्‍माना आग्‍गे पिचि॥

२५ काङ्‌बाचिङा पावाल कोर्रा एन्‍मागा न्‍थुन्‍धेक्‍सुसानिङ् पावालङा उका उयुम्‍बे येप्‍खुबा केप्‍टेन खाॽला लु, “रोमि नागारिक इहाचा आप्‍दिक मेॽनिङ् कोर्रा एम्‍मा रोमि कानुन्‍ङा न्‍निङ्‌दा पिइवाघा?”

२६ खा खेप्‍सुहोङ् केप्‍टेन काङ्‌बाचिगा माडा याॽमिगाबे ख्‍याहोङ् उङा माडा याॽमि खाॽला लु, “ओ हाङ्‌बा, खा इचोक्‍मा सिम्‍मेकाना? न्‍दा था वेॽना? न्‍ना याॽमि गो रोमि याॽमि ले बु!”

२७ खा चेॽया खेप्‍सुहोङ् न्‍ना काङ्‌बाचिगा माडा याॽमि पाहोङ्‌बे उयाहोङ् पावाल छिम्‍दु, “इना न्‍दा जेप्‍पा रोमि नागारिक्‍कान?”

पावालङा लु, “ओम्‍बा, का रोमि नागारिकङान॥”

२८ न्‍ना काङ्‌बाचिगा माडा याॽमिङा लु, “का गो प्‍याक याङ् हुङुङ्‌होङ् रोमि नागारिक लेक्‍साङ्‌ना ओम॥”

पावालङा पोलोवा पि, “का गो वायाङ्‌ना न्‍हाङ्‌तोमाङ् रोमि नागारिकङान॥”

२९ खाॽलाहा चेॽया ङ्‌खेप्‍सुहोङ् सोलोक पावाल कोर्रा एम्‍माहोङ् छिम्‍मा त्‍यार लेङ्‌खुबा याॽमिचिङा उङ् न्‍नाओहोङ् ङ्‌ख्‍या॥ पावाल रोमि नागारिक ओमभोङ् था तोक्‍तुहोङ् न्‍ना काङ्‌बाचिगा माडा याॽमि चा किसिता, इजाङ्‌बाङ्‌निङ् उङा पावाल चेक्‍चिगा साङ्‌लिङा थुम्‍मेतुक्‍साचि॥

पावाल याहुदि माछुम्‍माबे

३० ङ्‌खाॽनिङ्‌गो याहुदिचिङा पावाल इजाङ् आप्‍दिक ङ्‌ङेन्‍दुना भोङ् काङ्‌बाचिगा माडा याॽमिङा था तोक्‍मा मितुहोङ् पावाल लेहाक्‍सु॥ न्‍हाङा न्‍नागा वान्‍दिक्‍ना लेन उङा खाङ्‌खाङ् हाङ्‌खुबाचि नुङ् माछुम्‍माबेॽहा घाक याॽमिचि छुम्‍माना आग्‍गे पिचि न्‍हाङ् पावाल खेतुहोङ् घाक्‍का उयुम्‍बे येप्‍मेतु॥

२३

१ पावालङा माछुम्‍मा पोटि उचुन सोहोङ् खाॽला काया, “आफुआनुन्‍छाचि, हेन्‍ना लेन सोम्‍मा निङ्‌वाफुमागा ओन्‍दाङ् आका हिङ्‌लुङ्‌बे सुद्‌दा निङ्‌वाङा लामामाङ्॥”

२ खा खेप्‍सुहोङ् मा-हाङ्‌खुबा हानानियाङा पावालगा उयुम्‍बे येप्‍खुबा याॽमिचि पावालगा उयाबे मोक्‍माना आग्‍गे पिचि॥

३ न्‍हाङा पावालङा हानानिया लु, “ओ फुत्‍ता खाम्ङा लेङाना भित्‍ता! न्‍दा चा निङ्‌वाफुमाङा मोङ्‌मेकाना॥ न्‍दा ब्‍यावास्‍थाबे छेप्‍ताहा लोॽवा आका निरिक चोक्‍से युङामागा ङ्‌खोङ्‌चा ब्‍यावास्‍था मिचाचोक्‍साङ् का मोक्‍माना आग्‍गे इजाङ् पिवाचिघा?”

४ पावालगा उयुम्‍बे येप्‍खुबा याॽमिचिङा उङ् न्‍लु, “न्‍दा निङ्‌वाफुमाङा सेगुना मा-हाङ्‌खुबा चा थिन्‍द्‌वागाना?”

५ पावालङा ङ्‌खाचि पोलोवा पिचि, “आफुआनुन्‍छाचि, उङ् मा-हाङ्‌खुबा ओमभोङ् का था म्‍मायान, का छेमा पिया॥ इजाङ्‌बाङ्‌निङ् धार्मासाप्‍लाबे छेप्‍ताहा खा चेॽया का था वान्‍ने, ‘न्‍दा ङ्‌गा खाङ्‌खाङ्‌बागा बिरुद्‌दाबे इसिॽहा चेॽया न्‍जेक्‍तुन॥’”

६ ङ्‌खाॽनिङ्‌गो न्‍ना माछुम्‍माबे फारिसि नुङ् सादुकि छुम्‍गा याॽमि ङ्‌ङोॽयाहाभोङ् था तोक्‍तुहोङ् पावालङा माडा सेम्‍लाङा खाॽला लुचि, “आफुआनुन्‍छाचि, का फारिसिगा उच्‍या फारिसि ओम्‍ङान॥ न्‍स्‍याहा याॽमिचि फेरि हिङ्‌गिलिक न्‍लेङ्‌मेहा बाङ्‌ना चेॽयाबे आसा नुङ् बिस्‍वास चोगुङ्‌नाङा नाबे आका मुद्‌दा चालाचोक्‍मासिम्‍मे॥”

७ पावालङा लुचिहा खा चेॽयाङा सादुकि नुङ् फारिसि छुम्‍बे खिमारुङ् पोक्‍तु न्‍हाङ् ङ्‌खाचि म्‍फोक्‍सा॥

८ इजाङ्‌बाङ्‌निङ् सादुकिचिङा न्‍स्‍याहा याॽमिचि फेरि हिङ्‌गिलिक न्‍लेङ्‌मेहा बाङ्‌ना चेॽयाबे बिस्‍वास न्‍जोगुनिन॥ न्‍हाङा वालोक्‍दुत नुङ् आत्‍मा चा माम्‍माइ मानिन्‍हाभोङ् ङ्‌गाया॥ ङ्‌खाॽनिङ्‌गो फारिसिचिङा च्‍हेन खा चेॽयाबे बिस्‍वास न्‍जोगु॥

९ न्‍हाङामाङ् माछुम्‍माबे माडा हाल्‍लाखाल्‍ला लेक्‍सा॥ फारिसि छुम्‍गा एको हिप्‍पाङ् धार्मासाप्‍ला चिन्‍खुबाचि म्‍बोगाहोङ् सादुकिचिगा बिरोद चोक्‍साङ् न्‍लुचि, “कानिङ् गो ना याॽमिबे इहाचा इसिॽहा चेॽया न्‍निस्‍वाम्‍ङान्‍हा॥ उङ् आत्‍मा कि वालोक्‍दुतङा ङ्‌खाॽला लुना ओमभोङ् इ लेक्‍साहा!”

१० न्‍नाबे झान खिमारुङ् पोक्‍तेहेतुहोङ् पावाल पिच्‍चिक-वाच्‍चिक न्‍जोग्‍वाना लोप्‍पिभोङ् किसिॽमाङा काङ्‌बाचिगा माडा याॽमिङा “पावाल छुम्‍माभाङ् लोन्‍दानुम्‍घोङ् काङ्‌बाचि वामानाबे खेतानुम” भोङ् काङ्‌बाचि आग्‍गे पिचि॥

११ न्‍ना सेॽनि हाङ्‌बा पावालगा उयुम्‍बे तायाहोङ् पावाल खाॽला लु, “ओ पावाल, आटिलो लेक्‍सा! न्‍दा इमिन यारुसालेम्‍बे आका उतुम्‍बे साचि पिचिगा, ङ्‌खाॽलामाङ् रोम साहारबे चा पिचि॥”

पावाल सिमा न्‍सुक्‍तुना

१२ हेक्‍साङ्‌ना लेन भेनिक याहुदिचि न्‍छुप्‍साहोङ् पावाल सिमाना भोङ् चेॽया ङ्‌हुप्‍तु॥ न्‍हाङा ङ्‌खाचिङा पावाल मेन्‍सिले सोम्‍मा कानिङ् माङ्‌च्‍वा चा ङ्‌ङुङ्‌वाङान्‍हा भोङ् कासाम न्‍जाया॥

१३ ङ्‌खाॽला चेॽया हुप्‍खुबा याॽमिचि नाखेङ् जाना भाङ् तो ङ्‌वाया॥

१४ न्‍हाङा ङ्‌खाचिङा खाङ्‌खाङ् हाङ्‌खुबाचि नुङ् धार्मासाप्‍ला चिन्‍खुबाचिगाबे ङ्‌ख्‍याहोङ् न्‍लुचि, “कानिङ् पावाल मेन्‍सिले सोम्‍मा इहाचा न्‍जावाम्‍ङान्‍हा भोङ् जेप्‍पा कासाम चाइबिइमिङ्‌हा॥

१५ न्‍हाङामाङ् हाकु न्‍निङ्‌दा नुङ् माछुम्‍मा तोङिघोङ् काङ्‌बाचिगा माडा याॽमिगाबे ख्‍यानि न्‍हाङ् ‘न्‍ना पावालगा उतुम्‍बे कानिङ् एकोहिच्‍चि चेॽया आमा मितुक्‍सुम्‍ङाहा’ भोङ् लुयानुम न्‍हाङा पावाल काङ्‌बाचि वामाना ठोङ्‌भाङ् लोन्‍दाप्‍तानुम॥ ङ्‌खिङ्‌बेला कानिङ् उङ् लाम्‍बुबे सिस्‍वाम्‍ङाना॥”

१६ ङ्‌खाॽनिङ्‌गो याहुदिचिङा पावाल सिमागा न्‍सुक्‍मासिम्‍मेॽना बाङ्‌ना चेॽया पावालगा उइसाबाङा था तोक्‍तुहोङ् पावाल वायाना ठोङ्‌बे ख्‍या, न्‍हाङ् ङ्‌खा चेॽया योक्‍मेतु॥

१७ न्‍हाङा सोलोक पावालङा एको केप्‍टेन काहोङ् लु, “ना बाबु माडा याॽमिगाबे खेतु, इजाङ्‌बाङ्‌निङ् नानुङ् माडा याॽमि लुॽमाहा एकोहिच्‍चि चेॽया वेॽहाबु॥”

१८ न्‍हाङा केप्‍टेनङा पावालगा उइसाबा काङ्‌बाचिगा माडा याॽमिगाबे तामेतुहोङ् लु, “हाङ्‌बा, छेक्‍पा पावालङा का कायाङ्‌होङ् ‘ना बाबुनुङ् न्‍दा लुॽमाहा एकोहिच्‍चि चेॽया वेॽहाबु’ लुयाङ् न्‍हाङा ना ङ्‌गाबे ताक्‍सुङ्‌ना॥”

१९ न्‍हाङा काङ्‌बाचिगा माडा याॽमिङा न्‍ना बाबुगा उमुक्‍पे लाबुहोङ् मियोरोक खेतुहोङ् छिम्‍दु, “का लुॽमाहा चेॽया इहा वान्‍नेॽहा? लुयाङ्॥”

२० न्‍ना बाबुङा लु, “याहुदिचिङा ‘पावालगा उतुम्‍बे कानिङ् एकोहिच्‍चि चेॽया आमा मितुक्‍सुम्‍ङा न्‍हाङामाङ् उङ् वान्‍दिक्‍ङा माछुम्‍माबे खेॽमा तोक्‍तुम्‍ङानि’ भोङ् न्‍दाबे उङ्‌चि मुक फाक्‍से तामागा चेॽया ङ्‌हुप्‍तुक्‍सु॥

२१ ङ्‌खाॽनिङ्‌गो ङ्‌खाचिगा चेॽया ङ्‌खेप्‍सुन, इजाङ्‌बाङ्‌निङ् नाखेङ् जाना हाक्‍निङ् प्‍याक याहुदिचिङा ‘पावाल मेन्‍सिले सोम्‍मा माङ्‌च्‍वा चा ङ्‌ङुङ्‌वाम्‍ङान्‍हा’ भोङ् कासाम न्‍जायामाहा॥ ङ्‌खाचिङा लोप उङ् सिमागा न्‍सुक्‍तुक्‍सु न्‍हाङ् ङ्‌गा आग्‍गे से ङ्‌गुसुनेसुना॥”

२२ खा चेॽया खेप्‍सुहोङ् काङ्‌बाचिगा माडा याॽमिङा “का लुयाङ्‌घा खा चेॽया इसा चा न्‍लुन्‍चिन यो” लुहोङ् न्‍ना बाबु पाक्‍साहाक्‍सु॥

पावाल माडा-खाङ्‌खाङ्‌बा फेलिक्‍सकाबे म्‍बाक्‍सुना

२३ न्‍हाङा न्‍ना काङ्‌बाचिगा माडा याॽमिङा हिप्‍पाङ् केप्‍टेन्‍चि काचिहोङ् खाॽला लुचि, “हाखोक सेॽनि पा मोक्‍त्‍वानिङ् हिच होम्‍बोक जाना काङ्‌बाचि, लाखेङ् जाना घोडा थाङ्‌खुबा काङ्‌बाचि न्‍हाङा हिच होम्‍बोक जाना छोम्‍लाम्‍फि खुखुबा काङ्‌बाचि काइसारियाबे खेॽमागा त्‍यार चोगाचुचि॥

२४ न्‍हाङा पावाल थाङ्‌माना घोडा चा त्‍यार चोगाचु, न्‍हाङ् उङ् उचुन तिक्‍तेहेतानुम्‍घोङ् माडा-खाङ्‌खाङ्‌बा फेलिक्‍सकाबे तिसाॽयानुम॥”

२५ खिङ् लुइचिहोङ् काङ्‌बाचिगा माडा याॽमिङा माडा-खाङ्‌खाङ्‌बा फेलिक्‍स खाॽलाना छेप्‍फा छेप्‍तु–

२६ “खाङ्‌खाङ्‌बा फेलिक्‍स, का क्‍लाउडियास लुसियास पाहाङ् सेवायो!

२७ “ना याॽमि याहुदिचिङा न्‍लाबुहोङ् सिमागा न्‍जोगुक्‍सा, ङ्‌खाॽनिङ्‌गो का ना याॽमि रोमि नागारिक ओमभोङ् था तोक्‍तुङ्, न्‍हाङा काङ्‌बाचि खेतुङ्‌चिङ्‌होङ् याहुदिचिगा मुक्‍पाहाङ् फोक्‍साप्‍तुङ्॥

२८ ना याॽमिङा इहा काम खोक्‍सिक्‍सुहा भोङ् था तोक्‍मागा ङ्‌खाचिगा माछुम्‍माबे चा खेतुङ्॥

२९ ङ्‌खाचिङा ना याॽमि उङ्‌चिगा धार्मिक नियाम्‍गा उतुम्‍बे आप्‍दिक ङ्‌ङेन्‍दुक्‍सुना राइछो॥ ङ्‌खाॽनिङ्‌गो ना याॽमिबे उङ् सिमा लाइक्‍हा, छेक्‍पाङ्‌बे छेक्‍मा लाइक्‍हा इसिॽहा काम का इहाचा न्‍दुप्‍सुङान्‍हा॥

३० ना याॽमि सिमागा याहुदिचिङा न्‍सुक्‍मासिम्‍मेॽना बाङ्‌ना चेॽया का खेप्‍सुङ्‌होङ् सोलोक ना याॽमि ङ्‌गाबे पाङ्‌मासिम्‍मेङ्॥ ना याॽमि आप्‍दिक एन्‍खुबा याहुदिचि चा ङ्‌गाबेॽमाङ् खेॽमाहोङ् उजुर पिॽमाना आग्‍गे पिक्‍सुङ्‌चिङ्‌हा॥”

३१ माडा याॽमिङा काङ्‌बाचि आग्‍गे पिचिहा लोॽवा पावाल ङ्‌खेतुहोङ् उङ्‌चि नाभाङ् ङ्‌ख्‍या॥ उङ्‌चिङा न्‍ना सेॽनि पावाल एन्‍टिपाटिरिस साहारबे न्‍दामेतु॥

३२ न्‍हाङा हेक्‍साङ्‌ना लेन लाम्‍खुबा काङ्‌बाचिङा पावाल घोडा थाङ्‌खुबा काङ्‌बाचिनुङ् खेॽनिभोङ् न्‍नाबेॽमाङ् न्‍नाओहोङ् उङ्‌चि वामाना ठोङ्‌बे न्‍लासा॥

३३ घोडाबे थाङ्‌खुबा काङ्‌बाचि काइसारियाबे न्‍दासुहोङ् ङ्‌खाचिङा काङ्‌बाचिगा माडा याॽमिङा हाक्‍तुना छेप्‍फा माडा-खाङ्‌खाङ्‌बा म्‍बिहोङ् पावाल चा उयुम्‍बे न्‍दा॥

३४ खाङ्‌खाङ्‌बाङा न्‍ना छेप्‍फा पोढाचोगिहोङ् पावाल छिम्‍दु, “म्‍बाङ् हेॽने ओम? हेॽना लिङ्‌खाम्‍बे आमेॽना?”

पावालङा लु, “हाङ्‌बा, किलिकियाबे आमेॽना॥”

३५ न्‍हाङा माडा-खाङ्‌खाङ्‌बाङा खाॽला लु, “ङ्‌गा बिरुद्‌दाबे आप्‍दिक एन्‍खुबाचि न्‍दामेहोङ् से ङ्‌गा चेॽया खेप्‍स्‍वाङाहा॥” न्‍हाङ् उङा हाङ् हेरोदङा चोगुना हाङ्‌पाङ्‌बे उचुन कुसानुम्‍घोङ् युक्‍सानुम भोङ् काङ्‌बाचि आग्‍गे पिचि॥

याहुदिचिङा पावाल आप्‍दिक ङ्‌ङेन्‍दुना

२४

१ फा लेन हेक्‍साङ् मा-हाङ्‌खुबा हानानिया नुङ् एको हिप्‍पाङ् धार्मासाप्‍ला चिन्‍खुबाचिङा तार्तुल्‍लास बाङ्‌ना ओकिल ङ्‌खेतुहोङ् काइसारियाबे ङ्‌ङुक्‍सा॥ न्‍नाबे ङ्‌खाचि घाक्‍ङा माडा-खाङ्‌खाङ्‌बागा ओन्‍दाङ् पावालगा बिरुद्‌दाबे मुद्‌दा ङ्‌ङेन्‍दु॥

२ पावाल माडा-खाङ्‌खाङ्‌बागा ओन्‍दाङ् न्‍दाहोङ् तार्तुल्‍लासङा खाॽला लुसाङ् आप्‍दिक एम्‍मा तारोक्‍तु–

“खाङ्‌खाङ्‌बा फेलिक्‍स, हाङ्‌बाभाङ् कानिङ् प्‍याक हाङ्‌हाङ् तोक्‍तुक्‍सुम्‍ङा, न्‍हाङ् हाङ्‌बाङा खा जातिगा लागि उचुन लेङ्‌माहा काम चोक्‍मा तारोक्‍तुक्‍सुगा॥

३ न्‍दा चोगुघा खा काम मित्‍वाम्‍ङानिङ् कानिङ् साधाइ आनिङ्‌गा निङ्‌वाभाङ् न्‍दा नुनिङ्‌वा पिमेॽनेनिन॥

४ का हाङ्‌बागा सामाया प्‍याक लियान्‍जोग्‍वाङान, ङ्‌खोङ्‌चा एकोहिच्‍चि चेॽयागा लागि हाङ्‌बानुङ् आमुक फाक्‍त्‍वाङ्‌चिङ्‌हा॥

५ “ना याॽमि कानिङ् बोद्‌मास भोङ् था तोक्‍तुक्‍सुम्‍ङाना॥ ना ताम्‍दाङ्‌फुमाबेॽहा घाक याहुदिचि भाड्‌का चोक्‍साङ् लाम्‍मे, न्‍हाङ् ना नाजिरि धार्मागा हाङ्‌गुम्‍बा चा ओम॥

६ ना याॽमिङा निङ्‌वाफुमापाङ् चा आसुद्‌दा चोक्‍मा योगुक्‍सा ङ्‌खाॽनिङ्‌गो कानिङ् लाबिसिम्‍ङाना॥ (कानिङ् ब्‍यावास्‍थाबे छेप्‍ताहा लोॽवा उका निरिक चा चोगुम्‍ङाबि,

७ ङ्‌खाॽनिङ्‌गो केप्‍टेन लुसियासङा जोबोरजोस्‍ति आनिङ् मुक्‍पाहाङ् नाप्‍तेहेता॥

८ न्‍हाङा ना याॽमि आप्‍दिक एन्‍खुबा न्‍दाबे ख्‍यानि भोङ् लुया)॥ हाङ्‌बा आफाइङा चा ना याॽमि छिम्‍दुगाभोङ् कानिङ् उका बिरुद्‌दाबे एन्‍दुम्‍ङाहा आप्‍दिक जेप्‍पा ओमभोङ् था तोक्‍त्‍वाघा॥”

९ न्‍नाबेॽहा हेकोहा याहुदिचिङा चा ङ्‌खा आप्‍दिक जेप्‍पा ओमभोङ् ङ्‌गाया॥

१० न्‍हाङा माडा-खाङ्‌खाङ्‌बाङा पावाल “चेक्‍ता” भोङ् उमुक्‍का चालङा लु न्‍हाङ् पावालङा खाॽला लुचि, “हाङ्‌बा न्‍दा प्‍याक फिम्‍बिलिङ् ओन्‍दाङ् न्‍हाङ्‌तो ना खाम्‍युक्‍का खाङ्‌खाङ्‌बा नुङ् निरिक्‍राङ्‌बा लेक्‍सामागाना चेॽया का था वान्‍ने॥ न्‍हाङामाङ् ङ्‌गा ङ्‌युम्‍बे आका चेॽया युङ्‌माना आट तोक्‍तुक्‍सुङ्॥

११ का यारुसालेम्‍बे निङ्‌वाफुमागा आराधाना चोक्‍से ख्‍याङ्‌ना एहिलेन चा न्‍लेक्‍सामान॥ खा चेॽयागो हाङ्‌बाङा साजिलो था तोक्‍मा यास्‍वागा॥

१२ का न्‍नाबे याॽमिचिनुङ् खिसाङ् तुसाङ् चोक्‍मास्‍याङ्‌ना न्‍हाङा याहुदि छुम्‍पाङ्‌चिबे, साहारबे ख्‍याङ्‌होङ् याॽमिचि इसिॽहा काम चोक्‍मागा थेन्‍दुङ्‌चिङ्‌हा भोङ् इसा चा कामा ङ्‌यामेनिन्‍हा॥

१३ न्‍हाङा उङ्‌चिङा एन्‍दाहा आप्‍दिक्‍का पार्मान चा न्‍निङ्‌दा पिॽमा ङ्‌यासिॽवागान्‍हा॥

१४ “ङ्‌खाॽनिङ्‌गो खा चेॽया च्‍हेन का कामेङ्, उङ्‌चिङा मुक्‍ति तोक्‍माना लाम्‍बु उचुन्‍ना लाम्‍बु मेन्‍ना ङ्‌गामे, का न्‍ना लाम्‍बु लाम्‍साङ् एङ्‌गा पुर्खाचिगा निङ्‌वाफुमा आराधाना चोग्‍वाङ्॥ ङ्‌खोङ्‌चा ब्‍यावास्‍था नुङ् निङ्‌वाफुमाभाङ् चेक्‍खुबाचिगा छेप्‍ताप्‍पे छेप्‍ताहा घाक चेॽया का बिस्‍वास चोग्‍वाङ्॥

१५ का चा उङ्‌चि लोॽवामाङ् धार्मोति नुङ् पापिचि घाक न्‍स्‍याहाभाङ् हिङ्‌गिलिक न्‍लेङ्‌मेहा बाङ्‌ना चेॽयाबे बिस्‍वास चोग्‍वाङ्॥

१६ न्‍हाङामाङ् का निङ्‌वाफुमा नुङ् याॽमिगा ओन्‍दाङ् आनिङ्‌वा सुद्‌दा युङ्‌माना कोसिस चोङ्‌मेङ्‌ना॥

१७ “प्‍याक फिम्‍बिलिङ् हेक्‍साङ् का याहुदि फुनुन्‍छाचि दान पिसे नुङ् निङ्‌वाफुमाबे भेटि तिमागा यारुसालेम्‍बे तायामासाङ्॥

१८ ङ्‌खाचिङा का निङ्‌वाफुमापाङ्‌बे तुप्‍सानिङ् का सुद्‌दा लेङ्‌माहा काम याइक्‍साङ्॥ ङ्‌खिङ्‌बेला कानुङ् प्‍याक याॽमिचि चा म्‍मायानिन न्‍हाङा खिमारुङ्, हाल्‍लाखाल्‍ला चा न्‍लेक्‍सामासान॥

१९ ङ्‌खाॽनिङ्‌गो न्‍नाबे एसिया लिङ्‌खामभाङ् न्‍दायाहा एको हिप्‍पाङ् याहुदिचि चा ङ्‌वाया, ङ्‌खाचिङा आका बिरुद्‌दाबे आप्‍दिक एम्‍माहा चेॽया वायानिङ्‌बि हाङ्‌बागा ओन्‍दाङ् आप्‍दिक एन्‍मा यासाबि॥

२० मानुङ् याहुदिचिगा माछुम्‍माबे का आप्‍दिक एम्‍माहा इहा चेॽया न्‍दुप्‍सुहा, नाबे वाखुबाचिङा ङ्‌गानि॥

२१ ङ्‌खाॽनिङ्‌गो ङ्‌खाचिङा का एको न्‍ना चेॽयाबे च्‍हेन आप्‍दिक एम्‍मा यामे॥ न्‍ना इना ओम बाङ्‌निङ्, का उङ्‌चिगा ओन्‍दाङ् येबाङ्‌होङ् खाॽला कासाङ् ओक्‍तामासाङ्, ‘का गो न्‍स्‍याहाचि हिङ्‌गिलिक न्‍लेङ्‌मेहा बाङ्‌ना चेॽया बिस्‍वास चोगुङ्‌हाङा हेन न्‍निङ्‌गा युम्‍बे आका मुद्‌दा चालाचोक्‍मासिम्‍मेॽना!’”

२२ फेलिक्‍सङा हाङ्‌बागा लाम्‍बुगा उतुम्‍बे उचुन था वाया॥ न्‍हाङामाङ् ङ्‌खाचि खाॽला लुचि, “हाकु केप्‍टेन लुसियास तामेहोङ् न्‍निङ्‌गा निरिक चोङ्‌बिमेॽनेनिन्‍हा॥”

२३ खिङ् लुइचिहोङ् फेलिक्‍सङा केप्‍टेन “पावाल उचुन सोयानुम, ङ्‌खाॽनिङ्‌गो उङ् चाहाचोगाहा चेॽयागा तारतुम्‍बि तोङ्‌बिखुबा उकाम्‍निभाकचि तामा खेॽमा पियानुम्‍चिम, न्‍हाङा उङ् काडा न्‍जोगानुम्‍निन” भोङ् आग्‍गे पि॥

पावाल फेलिक्‍स नुङ् दुर्सिल्‍लागा ओन्‍दाङ्

२४ एहिलेन हेक्‍साङ्a फेलिक्‍स उका याहुदि उहिङ्‌खुमा दुर्सिल्‍लानुङ् न्‍नाबे ताया, न्‍हाङा उङा पावाल काहोङ् खिरिस्‍ट येसुबे बिस्‍वास चोक्‍माना चेॽयागा उतुम्‍बे उङ्‌भाङ् खेप्‍सु॥

२५ ङ्‌खाॽनिङ्‌गो पावालङा “निङ्‌वाफुमागा धार्मिक आग्‍गे येम्‍माहोङ् काम चोक्‍मा, एङ्‌गा निङ्‌वा थिरबे युङ्‌मा न्‍हाङ् निङ्‌वाफुमाङा निरिक चोक्‍माना लेन तायेॽना” भोङ् लुॽमास्‍यानिङ् फेलिक्‍सङा आत्‍ते चोक्‍साङ् काया, “होइ, हेन खिङ्‌से, हाकु न्‍दा ख्‍या॥ लेक्‍साभोङ् न्‍दा फेरि कामेॽनेन्‍ना॥”

२६ उङा पावालभाङ् याङ् चामा तोक्‍त्‍वाङ्‌हा लोप्‍पिभोङ् आस चोगुक्‍सा॥ न्‍हाङामाङ् दाफे-दाफे साला लेन्‍से कानेसुक्‍सा॥

२७ ङ्‌खाॽनिङ्‌गो हिच फिम्‍बिलिङ् हेक्‍साङ् फेलिक्‍सका साट्‌टोबे पोर्किआस फेस्‍तास बाङ्‌ना याॽमि माडा-खाङ्‌खाङ्‌बा लेक्‍साराया॥ न्‍हाङा याहुदिचिगा निङ्‌वा तामेॽमागा लागि फेलिक्‍सङा पावाल छेक्‍पाङ्‌बे माङ् नाओहोङ् ख्‍या॥

a 

२४:२४ मिहेक्‍साङ्

फेस्‍तासकाबे पावालगा मुद्‌दा

२५

१ फेस्‍तास माडा-खाङ्‌खाङ्‌बा लेक्‍साहोङ् रोमभाङ् याहुदिया लिङ्‌खाम्‍बे तायानागा सुम लेन हेक्‍साङ् फेस्‍तास काइसारियाभाङ् यारुसालेम्‍बे ख्‍या॥

२ न्‍नाबे खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा पावालगा बिरुद्‌दाबे उङ्‌चि चेॽया फेस्‍तास ङ्‌खेम्‍मेतु॥

३ न्‍हाङा “पावाल यारुसालेम पाक्‍साहाक्‍सु” लुसाङ् उङ्‌चि मुक म्‍फाक्‍तुचि, इजाङ्‌बाङ्‌निङ् ङ्‌खाचिङा पावाल आम्‍मेॽनिङ् लाम्‍बुबे सिमा भोङ् उङ्‌चिङा न्‍सुक्‍तुक्‍सा॥

४ ङ्‌खाॽनिङ्‌गो फेस्‍तासङा ङ्‌खाचि खाॽलाना पोलोवा पिचि, “पावाल काइसारिया बेॽना छेक्‍पाङ्‌बे छेक्‍तामा, न्‍हाङ् का चा न्‍नाबे खेक्‍साङ्‌ना॥

५ न्‍हाङामाङ् न्‍निङ्‌दा माध्‍येबे एको हिप्‍पाङ् हाङ्‌गुम्‍बाचि कानुङ् लोक्‍सानि न्‍हाङा न्‍ना याॽमिङा जेप्‍पा इसिॽहा काम चोगुक्‍सुहाभोङ् उका बिरुद्‌दाबे न्‍नाबेॽमाङ् आप्‍दिक एन्‍दानुम॥”

६ न्‍हाङा फेस्‍तास यारुसालेम्‍बे एखेङ् लेन हिङ् वायाहोङ् काइसारियाबे लासा॥ न्‍नागा हेक्‍साङ्‌ना लेन माङ् निरिक चोक्‍माना ठोङ्‌बे युङाहोङ् उङा पावाल न्‍नाबे ताॽमाना आग्‍गे पिचि॥

७ पावाल न्‍नाबे न्‍दा, न्‍हाङ् यारुसालेमभाङ् न्‍दायाहा याहुदिचि उका इघुरुम ङ्‌येबाहोङ् प्‍याक खाले आप्‍दिक ङ्‌ङेन्‍दु॥ ङ्‌खाॽनिङ्‌गो उङ् ङ्‌ङेन्‍दुहा आप्‍दिक जेप्‍पाहा ओमभोङ् पार्मान तामेॽमा ङ्‌यासुनिन॥

८ न्‍हाङा पावालङा ङ्‌खाचि खाॽला लुचि, “का याहुदिचिगा ब्‍यावास्‍थागा बिरुद्‌दाबे, निङ्‌वाफुमा पाङ्‌गा बिरुद्‌दाबे नुङ् रोमि हाङ् काइसारगा बिरुद्‌दाबे इहाचा इसिॽहा काम न्‍जोगुक्‍सुङान्‍हा॥”

९ ङ्‌खाॽनिङ्‌गो फेस्‍तासङा याहुदिचिगा निङ्‌वा हेन्‍चामागा, पावाल खाॽला लु, “इना न्‍दा ङ्‌ङेन्‍दाघा आप्‍दिक यारुसालेम्‍बे आका ओन्‍दाङ् निरिक लेङ्‌निभोङ् मिम्‍मेकाना?”

१० ङ्‌खाॽनिङ्‌गो पावालङा लु, “का रोमि हाङ् काइसारगा निरिक्‍पाङ्‌गा ओन्‍दाङ् येबानेसाङ्, नाबेॽमाङ् आका निरिक लेङ्‌नि॥ इजाङ्‌बाङ्‌निङ् का याहुदिचिगा बिरुद्‌दाबे इहाचा इसिॽहा काम न्‍जोगुक्‍सुङान्‍हा बाङ्‌ना चेॽया न्‍दा चा उचुन था वान्‍ने॥

११ का इसिॽहा नुङ् सिमा लाइक्‍हा इसिॽहा काम चोगुक्‍सुङ्‌हाभोङ् का सिमा चा त्‍यारिङाना॥ ङ्‌खाॽनिङ्‌गो खाचिङा एन्‍दाहा आप्‍दिक जेप्‍पा मेन्‍हाभोङ् का इसाङा चा ङ्‌खाचिगा मुक्‍पे जिम्‍मा पिॽमा ङ्‌यामेन्‍हा॥ का रोमि हाङ् काइसारगाबे आका निरिक चोक्‍ताब्‍याङ् भोङ् आमुक फाक्‍त्‍वाङ्‌चिङ्‌हा॥”

१२ न्‍हाङा फेस्‍तासङा उङ् साल्‍लाहा पिखुबाचिनुङ् साल्‍लाहा चोगाहोङ् पावाल लु, “न्‍दा आका निरिक काइसार हाङ्‌ङा चोङ्‌बिॽङानि कायागा, न्‍हाङामाङ् हाकु न्‍दा काइसार हाङ्‌गाबेॽमाङ् पाङ्‌मेॽनेन्‍ना॥”

फेस्‍तास नुङ् आग्‍रिपास साल्‍लाहा चोगाचिहा

१३ एहिलेन हेक्‍साङ् हाङ् आग्‍रिपास नुङ् उनुन्‍छा मामु बार्निकि फेस्‍तासका स्‍वागात चोक्‍मागा काइसारियाबे तायाचि॥

१४ ङ्‌खाचि माङ्‌फा लेन काइसारियाबे वायाचिहोङ् फेस्‍तासङा पावालगा उतुम्‍बे योक्‍मेसाङ् खाॽला लुचि, “फेलिक्‍सङा छेक्‍तोओना एको छेक्‍पा नाबे वान्‍ने॥

१५ का यारुसालेम्‍बे वायाङ्‌निङ् याहुदिचिगा खाङ्‌खाङ् हाङ्‌खुबाचि नुङ् याहुदि हाङ्‌गुम्‍बाचिङा न्‍नागा उतुम्‍बे आप्‍दिक ङ्‌ङेन्‍दुहोङ् न्‍ना दान्‍डा पिॽमाना भोङ् लुयामासा॥

१६ “ङ्‌खाॽनिङ्‌गो ङ्‌खाचि का खाॽला लुङ्‌चिङ्, ‘आप्‍दिक ङ्‌ङेन्‍दुना याॽमिङा आप्‍दिक एङ्‌खुबा याॽमिचिगा ओन्‍दाङ् ङ्‌खा चेॽयागा उतुम्‍बे चेक्‍माना माउका मेन्‍दोक्‍ले सोम्‍मा हेॽनाचा याॽमि दान्‍डा पिॽमाना रोमिचिगा चालान मान्‍ना॥’

१७ “न्‍हाङा ङ्‌खाचि न्‍छुप्‍सारायाहोङ् का ढिलो मेन्‍जोक्‍ले वान्‍दिकङामाङ् पावाल निरिक्‍पाङ्‌बे ताॽमाना आग्‍गे पिङ्‌चिङ्॥

१८ ङ्‌खाचिङा पावाल इसिॽहा काम चोगुक्‍सुहोङ् माम्‍माहा आप्‍दिक ङ्‌ङेन्‍द्‌वाना लोप्‍पिभोङ् मितामासाङ्, ङ्‌खाॽनिङ्‌गो ङ्‌खाचिङा इहाचा इसिॽहा आप्‍दिक एम्‍मा ङ्‌यासुनिन॥

१९ ङ्‌खाचि मेन्‍दोङ्‌माना चेॽया च्‍हेन उङ्‌चिगा धार्मागा उतुम्‍बे नुङ् सेब्‍याना येसु पावालङा हाकुचा हिङ्‌गिलिक्‍ना ल्‍वाना चेॽयाबे राइछो॥

२० खा चेॽयागा उतुम्‍बे का इहाचा था म्‍मायान्‍होङ् आल्‍माल्‍बे आया‍ङ्॥ न्‍हाङ् खा चेॽयागा उतुम्‍बे निरिक चोक्‍मागा पावाल यारुसालेम्‍बे खेॽमा मितामागाना भोङ् छिम्‍दुङ्॥

२१ ङ्‌खाॽनिङ्‌गो उङा रोमि हाङ्‌ङा माङ् निरिक चोङ्‌बिॽङानि भोङ् उमुक फाक्‍तुचि॥ न्‍हाङामाङ् रोमि हाङ् काइसारगाबे मेम्‍बाङ्‌ले सोम्‍मा काङ्‌बाचि नाबेॽमाङ् उचुन सोॽमाना आग्‍गे पिक्‍सुङ्‌चिङाहा॥”

२२ खा चेॽया खेप्‍सुहोङ् आग्‍रिपासङा फेस्‍तास लु, “न्‍ना याॽमिगा चेॽया का उयाभाङ् खेम्‍मा तोक्‍तुङ्‌निङ्‌बि लेक्‍साबि॥”

न्‍हाङा फेस्‍तासङा पोलोवा पि, “वान्‍दिकङामाङ् न्‍दा खेम्‍मा तोक्‍त्‍वाघा॥”

२३ वान्‍दिक्‍ना लेन आग्‍रिपास नुङ् बार्निकि माडा साम्‍मान्‍बे तायाचि॥ उङ्‌चि काङ्‌बाचिगा माम्‍माहा याॽमिचि, साहारबेॽहा माम्‍माहा याॽमिचिनुङ् छुम्‍माबे युङाचि॥ न्‍हाङा फेस्‍तासङा आग्‍गे पिचिहोङ् पावाल छुम्‍माबे न्‍दा॥

२४ फेस्‍तासङा लुचि, “हाङ् आग्‍रिपास नुङ् नाबे ताइमिघा घाक खाङ्‌खाङ्‌बाचि, न्‍निङ्‌दा ना याॽमि निमासिइवागा॥ नागा उतुम्‍बे घाक याहुदिचिङा ‘ना याॽमि हिङ्‌मा न्‍दोक्‍त्‍वान्‍ना, न्‍ना सिमाना’ भोङ् यारुसालेम्‍बे नुङ् न्‍हे चा कानुङ् उङ्‌चि मुक म्‍फाक्‍तुक्‍साचि॥

२५ ङ्‌खाॽनिङ्‌गो ना याॽमिङा सिमा लाइक्‍हा इहाचा काम चोगुहा का न्‍दुप्‍सुङान, न्‍हाङा उङा आफाइङा चा ‘का रोमि हाङ् काइसारनुङ् एकोहिच्‍चि चेॽया युक्‍स्‍वाङ्‌हा’ कायाहोङ् रोमि हाङ्‌गाबे पाङ्‌माना निर्नाया चोगुक्‍सुङ्॥

२६ ङ्‌खाॽनिङ्‌गो न्‍नागा उतुम्‍बे का रोमि हाङ् काइसार छेप्‍माहा इहाचा चेॽया न्‍दोक्‍तुङान॥ न्‍हाङामाङ् उङ् न्‍निङ्‌गा ओन्‍दाङ् नुङ् मुक्‍खे च्‍हेन हाङ् आग्‍रिपासका ओन्‍दाङ् ताक्‍सुङ्‌ना॥ ना याॽमि न्‍निङ्‌दा जाच चोगासानुम, उङ् आप्‍दिक एम्‍माहा चेॽया तुप्‍स्‍वाम्‍घा येम, तुप्‍सिम्‍गा भोङ् गो का चा छेप्‍माहा चेॽया तोक्‍त्‍वाङ्‌हा लोप्‍पि बाङ्‌ना आस वान्‍नेॽना॥

२७ इजाङ्‌बाङ्‌निङ् छेक्‍पागा बिरुद्‌दाबे एन्‍दाहा आप्‍दिक था मेन्‍दोक्‍ले काइसारगाबे पाङ्‌मा उचुन ङ्‌ङेताङान्‍ना॥”

पावाल हाङ् आग्‍रिपासका ओन्‍दाङ्

२६

१ आग्‍रिपास हाङ्‌ङा पावाल लु, “हाकु ङ्‌गा चेॽया वेॽहाभोङ् युक्‍सु॥”

न्‍हाङा पावालङा चा उमुक पोगुहोङ् उका राछेगा लागि खाॽला लुचि,

२ “ओ हाङ् आग्‍रिपास, याहुदिचिङा एन्‍दाहा आप्‍दिक्‍का उतुम्‍बे हेन ङ्‌गा ओन्‍दाङ् आचेॽया युङ्‌मा तोक्‍तुक्‍सुङ्, खागा लागि का आफाइ तुवाराङ्‌बाङान एतामाङ्॥

३ न्‍दा याहुदिचिगा चाल्‍चालान न्‍हाङा न्‍दोङान्‍हा चेॽयागा उतुम्‍बे उचुन था वान्‍ने॥ न्‍हाङामाङ् आका चेॽया उचुन खेप्‍साब्‍याङ् भोङ् न्‍दानुङ् आमुक फाक्‍त्‍वाङ्‌चिङ्‌हा॥

४ “का आका खाम्‍युक नुङ् यारुसालेम साहारबेॽहा याहुदि जातिचिगा उलुम्‍बेॽमाङ् वायाङ्, पुसाङ्, न्‍हाङामाङ् पिछा न्‍हाङ्‌तो का इमिन्‍ना याॽमि ओम्‍ङान बाङ्‌ना चेॽया उङ्‌चिङा उचुन था वान्‍ने॥

५ न्‍हाङा ओन्‍दाङ् का एङ्‌गा धार्माबेॽहा चेॽया येन्‍खुबा घाकहाक्‍निङ् काट्‌टार फारिसि बाङ्‌ना छुम्‍गा एको याॽमि सायाङ्‌ना चेॽया चा उङ्‌चिङा था वान्‍ने॥ उङ्‌चिङा म्‍मिताभोङ् उङ्‌चि आफाइ खा चेॽयागा उतुम्‍बे कामा ङ्‌यामेहा॥

६ निङ्‌वाफुमाङा एङ्‌गा पुर्खाचिनुङ् थुन्‍दुना बाचाबे का चा आस चोगुङ्‌नाङा हेन ना निरिक चोक्‍माना ठोङ्‌बे येप्‍मा पोराचोगामा॥

७ ओ हाङ् आग्‍रिपास, न्‍ना बाचा तोक्‍माना आस्‍पे आनिङ्‌गा एहि छोङ्‌चिङाa लेन्‍सेन उचुन निङ्‌वा पिसाङ् निङ्‌वाफुमागा सेवा आराधाना न्‍जोक्‍मासिम्‍मे॥ न्‍हाङ् का चा न्‍ना आसा चोगुङ्‌नाङा माङ् याहुदिचिङा आप्‍दिक एन्‍दाहा ओम॥

८ निङ्‌वाफुमाङा न्‍स्‍याहा याॽमिचि हिङ्‌गिलिक लेङ्‌मेत्‍वाचिहा बाङ्‌ना चेॽयाबे इजाङ् न्‍निङ्‌दा बिस्‍वास चोक्‍मा ङ्‌यास्‍वाम्‍गान्‍हा?

९ “ङ्‌खाॽला गो, का आफाइ चा नासारात्‍पेॽना येसुगा उनिङ्‌गा बिरुद्‌दाबे प्‍याक चेॽया चोक्‍माहा काखुबा सायाङ्॥

१० न्‍हाङा यारुसालेम्‍बे ङ्‌खाॽलामाङ् चोगाङ्॥ का खाङ्‌खाङ् हाङ्‌खुबाचिभाङ् चोक्‍तोक तोक्‍तुङ्‌होङ् हाङ्‌बा येसुबे बिस्‍वास चोक्‍खुबा याॽमिचि छेक्‍पाङ्‌बे छेक्‍मेतुङ्‌चिङ्॥ न्‍हाङा ङ्‌खिङ्‌से मेन्‍ना ङ्‌खाचि न्‍सिसुचिनिङ् का चा सिसानुम्‍चिम लुक्‍साङ्‌चिङ्॥

११ न्‍हाङा घाक याहुदि छुम्‍पाङ्‌चिबे ख्‍याङ्‌होङ् ङ्‌खाचिङा बिस्‍वास चोक्‍मा न्‍लेप्‍तिनिभोङ् दान्‍डा पिॽमेतुङ्‌चिङ्॥ ङ्‌खाचिभाङ् आका खिङ्‌तुक्‍नुङ् आलोक खोतामासा, आलोक खोॽमाङा हेकोहा खाम्‍युक्‍पेॽहा साहारचिबे चा ख्‍याङ्‌होङ् बिस्‍वास चोक्‍खुबाचि तुखि पिॽमातारोक्‍तुङ्‌चिङ्॥

१२ “खाॽलामाङ् का इमा यारुसालेमबेॽहा खाङ्‌खाङ् हाङ्‌खुबाचिभाङ् बिस्‍वास चोक्‍खुबाचि लाप्‍माना चोक्‍तोक नुङ् आग्‍गे तोक्‍तुङ्‌होङ् दामास्‍कासपे खेॽमास्‍याङ्॥

१३ खेॽमास्‍याङ्‌निङ् लेॽनि लाम्‍बुबे ताङ्‌खेङ्‌भाङ् नाम हाक्‍निङ्‌चा ओम्‍ना मिक लेङ्‌चाखुबा जोति आनिङ्‌गा ओरिपोरि चाम्‍काचोगा॥

१४ न्‍हाङ् कानिङ् घाक खाम्‍बे काक्‍कुलिक-वाक्‍कुलिक काक्‍सिखेइङ्॥ ङ्‌खिङ्‌बेला का हिब्‍रु चेॽयाबे खाॽला कायाना एको सेम्‍ला खेप्‍सुङ्, ‘सावाल, ओ सावाल, का इजाङ् तुखि पिमेङ्‌गाना? छोम्‍ना सुइरो न्‍लाङ्‌ङा आक्‍तुगाभोङ् न्‍लाङ् माङ् तुङ्‌मेॽना॥’

१५ “न्‍हाङा का चा छिम्‍दुङ्, ‘हाङ्‌बा न्‍दा इसागान?’ ङ्‌खिङ्‌बेला हाङ्‌बाङा का खाॽलाना पोलोवा पियाङ्, ‘का न्‍दा तुखि पिॽमासिम्‍मेकाना येसुङान॥

१६ ङ्‌खाॽनिङ्‌गो हाकु पोगाघोङ् चेङ् येबा, का न्‍दा आका सेवाक नुङ् आका साचि पिखुबा याॽमि चोङ्‌मेॽनेन्‍ना॥ का खागा लागिमाङ् न्‍दानुङ् ओताङ्‌ना ओम॥ न्‍दा हेन निसुघा नुङ् वान्‍दिक सोॽमेमेनेन्‍हा घाक चेॽया हेकोहा याॽमिचि खेम्‍मेतुचि॥

१७ का न्‍दा याहुदिचि नुङ् हेकोहा जातिचिगा उलुम्‍बे पाङ्‌नेहेङ्‌नेन॥ का ङ्‌खाचि घाकपाहाङ् जोगाचोङ्‌मेॽनेन्‍ना॥

१८ न्‍दा ङ्‌खाचिगा उङ्‌चि मिक होसुबिचिघोङ् कुइम्‍नाभाङ् ओम्‍ना पोटि न्‍हाङा साइतानगा साक्‍तिभाङ् निङ्‌वाफुमापोटि ङ्‌हिङ्‌नि॥ खाॽला ङ्‌खाचिङा निङ्‌वाफुमाबे बिस्‍वास न्‍जोग्‍वाहोङ् पाप छेमा न्‍दोक्‍त्‍वा, न्‍हाङा निङ्‌वाफुमाङा आफाइ पाबित्‍तारा चोगुचिहा उका याॽमिचिनुङ् साङ्‌गातिबे युङ्‌मा न्‍दोक्‍त्‍वाना॥’

१९ “न्‍हाङामाङ् ओ हाङ् आग्‍रिपास, का वालोकपाहाङ् तोक्‍तुङ्‌हा सेन्‍चि लोॽवा मेन्‍जोक्‍ले स्‍वाक वामा ङ्‌यासाङान॥

२० घाक हाक्‍निङ् ओन्‍दाङ् दासास्‍कास्‍पे न्‍हाङ् यारुसालेम नुङ् घाक याहुदिया लिङ्‌खाम्‍बे न्‍हाङा हेकोहा जातिचिगा खाम्‍युक्‍पे चा ख्‍याङ्‌होङ्, ‘न्‍निङ्‌दा पास्‍चाताप चोगिघोङ् निङ्‌वाफुमापोटि हिक्‍सानि॥ न्‍हाङा कानिङ् निङ्‌वाफुमापोटि हिक्‍सिङ्‌हा बाङ्‌ना चेॽयागा पार्मान काम चोगिघोङ् सोॽमेतानुम्‍चिम’ लुसाङ् चिन्‍दुङ्‌चिङ्॥

२१ न्‍हाङामाङ् याहुदिचिङा का निङ्‌वाफुमापाङ्‌बे लाप्‍माहोङ् सिमा योगाहा ओम॥

२२ ङ्‌खाॽनिङ्‌गो हेन्‍ना लेन सोम्‍मा का निङ्‌वाफुमाभाङ् साहायाता तोक्‍तुक्‍सुङ्॥ न्‍हाङामाङ् का माम्‍माहा मिमिॽहा न्‍निङ्‌दा घाक्‍का उयुम्‍बे येसुगा गाबाहि पिसाङ् नाबे येबानेसाङ्॥ का निङ्‌वाफुमाभाङ् चेक्‍खुबाचि नुङ् मोसाङा चेक्‍तुहा खा चेॽया इमिन्‍होङ्‌चा पुरा लेङ्‌मेहासे कायामाङ्, हेकोहा प्‍याक चेॽया इहाचा ङ्‌गायामाङान॥

२३ उङ्‌चिङा खाॽला ङ्‌गायामा, ‘निङ्‌वाफुमाङा पाक्‍सुना मुक्‍ति पिखुबा हाङ् खिरिस्‍टङा तुखि आङ्‌मा पोराचोङ्‌मे, न्‍हाङा उङ् न्‍स्‍याहाचिभाङ् हिङ्‌गिलिक लेङ्‌खुबाचिबे घाकहाक्‍निङ् तुम्‍ना लेङ्‌मेहोङ् उका मुक्‍तिगा जोति याहुदिचि नुङ् हेकोहा जातिगा याॽमिचि पार्चार चोग्‍वाचि॥’”

२४ पावालगा खा चेॽया खेप्‍सुहोङ् फेस्‍तास खाॽला कासाङ् ओक्‍ता, “ओ पावाल, न्‍दा गो बाउला चोङ्‌मेकानालेम्‍बा॥ न्‍दा प्‍याक पोढाचोगागाहोङ् ङ्‌खाङामाङ् बाउला लेक्‍सामागाना॥”

२५ ङ्‌खाॽनिङ्‌गो पावालङा लु, “ओ हाङ्‌बा फेस्‍तास, का बाउला चोगाङ्‌ना मेन्‍ना॥ का गो जेप्‍पाहा, ओम चेॽया कामासिमेङ्‌ना॥

२६ इजाङ्‌बाङ्‌निङ् खा चेॽया हाङ् आग्‍रिपासङा चा उचुन था वान्‍ने, खा चेॽया का मेङ्‌गिसिॽले उङ् लुॽमा यास्‍वाङ्‌ना॥ उङा खा चेॽयाबे जेप्‍पा उचुन उनिङ्‌वा पिक्‍सुना, इजाङ्‌बाङ्‌निङ् येसुगा उतुम्‍बे लेक्‍साहा चेॽया एको छुक्‍छुक्‍माबे लेक्‍साहा मेन्‍हा॥”

२७ न्‍हाङा पावालङा हाङ् लु, “ओ हाङ् आग्‍रिपास, न्‍दा निङ्‌वाफुमाभाङ् चेक्‍खुबाचिगा चेॽयाबे बिस्‍वास चोग्‍वाघा? का था वान्‍ने, जेप्‍पा न्‍दा चोग्‍वाघा॥”

२८ हाङ् आग्‍रिपासङा पावाल लु, “इना न्‍दा खिङ्‌छिटो का किरिस्‍थानि चोक्‍मा मितामागानायि?”

२९ पावालङा पोलोवा पि, “खिङ्‌बेला होङ्‌चा वान्‍दिक होङ्‌चा, न्‍दासे मेन्‍ना ङ्‌खाॽनिङ्‌गो हेन का कायाङ्‌हा चेॽया खेम्‍खुबा घाक याॽमिचि का लोॽवा बिस्‍वासि न्‍लेङ्‌निभोङ् निङ्‌वाफुमानुङ् पार्थाना चोङ्‌मेङ्‌ना॥”

३० न्‍हाङा हाङ् आग्‍रिपास, माडा-खाङ्‌खाङ्‌बा फेस्‍तास, बार्निकि नुङ् उङ्‌चिनुङ् न्‍दायाहा याॽमिचि घाक मुथिङ्‌गिरिक म्‍बोगा॥

३१ न्‍हाङ् पाखा न्‍लोन्‍दाख्‍याहोङ् उङ्‌चि-उङ्‌चि खाॽला कासाङ् साला न्‍लेन्‍दा, “ना याॽमिङा उङ् सिमा लाइक्‍हा, छेक्‍पाङ्‌बे छेक्‍मा लाइक्‍हा काम गो इहाचा न्‍जोगुक्‍सुन्‍हा॥”

३२ न्‍हाङा हाङ् आग्‍रिपासङा फेस्‍तास लु, “ना याॽमिङा रोमि हाङ् सिजारनुङ् एकोहिच्‍चि चेॽया युक्‍स्‍वाङ्‌हा ङ्‌गायान्‍निङ्‌बि लेन्‍हाङ्‌माहोङ्‌चा लेक्‍साबि॥”

a 

२६:७ कुलचिङा

पावाल रोम साहारबे ख्‍याना

२७

१ कानिङ् सामुन्‍दारागा लाम्‍बु लेङ्‌साङ् इटालिया खाम्‍युक्‍पे खेॽमाना टुङ्‌गो लेक्‍साहोङ्, ङ्‌खाचिङा पावाल नुङ् हेकोहा छेक्‍पाचि रोमि हाङ् आगास्‍टासका काङ्‌बाचिगा केप्‍टेन युलियासका उमुक्‍पे जिम्‍मा म्‍बि॥

२ न्‍हाङा कानिङ् एडारामिनेटास साहारभाङ् एसियाबेॽहा प्‍याक बान्‍दारगाहाचि लेङ्‌साङ् खेखुबा एको माडा होङ्‌गाॽवाबे थाङिखेइङ्॥ ङ्‌खिङ्‌बेला माकेडोनिया लिङ्‌खाम्‍गा थेस्‍लोनिके साहारभाङ् तायाना आरिस्‍तार्खास बाङ्‌ना याॽमि चा कानिङ्‌नुङ् वाया॥

३ हेक्‍साङ्‌ना लेन कानिङ् सिदोन साहारबे तासुम्‍ङा॥ न्‍नाबे केप्‍टेन युलियासङा पावाल उलुङ्‌मा तुक्‍तुहोङ् उकाम्‍निभाकचिनुङ् तुप्‍माहोङ् चाहाबा चोगाहा चेॽयाबे फाता लुॽमाना माउका पि॥

४ न्‍नाभाङ्‌चा आनिङ्‌गा होङ्‌गाॽवा फेरि लामा॥ ङ्‌खाॽनिङ्‌गो ओन्‍दाङ्‌भाङ् माडा हिॽवा फेनानाङा कानिङ् साइपारास टापुगा उलाप-उलाप लेङ्‌साङ् खेइङ्॥

५ कानिङ् किलिकिया नुङ् पाम्‍फिलिया लिङ्‌खाम्‍गा उयुम्‍बेॽना सामुन्‍दारा काक्‍तेहेतुम्‍ङाहोङ् लुकिया लिङ्‌खाम्‍गा माइरा बाङ्‌ना साहारबे तासुम्‍ङा॥

६ न्‍नाबे आलेक्‍जेन्‍डिरिया साहारभाङ् इटालिया खाम्‍युक्‍पे खेखुबा होङ्‌गाॽवा तुप्‍सुम्‍ङाहोङ् केप्‍टेनङा कानिङ् न्‍नाबे थाङ्‌मेता॥

७ माङ्‌फा लेन सोम्‍मा कानिङ् ताम्‍बा-ताम्‍बा चोक्‍साङ् प्‍याक तुखि आङ्‌साङ् बोल्‍लो-बोल्‍लो क्‍निडास बाङ्‌ना साहारबे तासुम्‍ङा॥ न्‍नाबे माडा हिॽवा फेनानाङा कानिङ् न्‍नाभाङ् यो खेॽमा छाक्‍नुङ् आइङ् न्‍हाङा क्रेट टापुभाङ् हिॽवा एप्‍साङ् साल्‍मोने बाङ्‌ना ठोङ्‌गा उलाप-उलाप लेङ्‌साङ् खेइङ्॥

८ ङ्‌खाॽला प्‍याक तुखि आङ्‌साङ् कानिङ् क्रेट टापुगा छुप्‍तालाङ् पोटि उलाप-उलाप लेङ्‌साङ् लासिया साहारगा उयुम्‍बेॽना उचुन्‍ना बान्‍दारगाहा बाङ्‌ना ठोङ्‌बे तासुम्‍ङा॥

९ न्‍नाबे तामागा कानिङ् प्‍याक लेन लाचोगा॥ उपाबास युङ्‌माना लेन चा मेन्‍दाब्‍यामासा न्‍हाङा चुङ्‌नाम्‍गा बेलाबे तान्‍नुङ्‌खुबा कुहिक वासिक्‍ङा गार्दा हाकु होङ्‌गाॽवा न्‍नाभाङ् ओन्‍दाङ् खेॽमा किॽमालुलु लेक्‍सामासा॥ न्‍हाङामाङ् पावालङा उङ् कुखुबाचि खाॽला लुचि,

१० “काम्‍निभाकचि, कानिङ् लोप नाभाङ् खेइ भोङ् होङ्‌गाॽवा नुङ् नाबेॽहा मालसामान से नास न्‍लेङ्‌मेन, ङ्‌खाॽनिङ्‌गो कानिङ् चा सिमा यासिॽवाहा॥”

११ ङ्‌खाॽनिङ्‌गो पावालङा कायाहा चेॽया हाक्‍निङ्‌चा केप्‍टेनङा होङ्‌गाॽवा चालाचोक्‍खुबा नुङ् होङ्‌गाॽवागा ह्‌वाङ्‌बाङा लुहा चेॽयासे पात्‍ये चोगु॥

१२ न्‍ना ठोङ् चुङ्‌नाम्‍बे वामा उचुन म्‍मेतासान॥ ङ्‌खोङ्‌माङ् प्‍याक लोॽवा याॽमिचि इमिन्‍होङ्‌चा फोनिक्‍स साहारबे तामाहोङ् चुङ्‌नाम भोरि न्‍नाबेॽमाङ् वामाहा भोङ् साल्‍लाहा न्‍जोगा॥ फोनिक्‍स च्‍हेन क्रेट टापुगा एको बान्‍दारगाहा ओम, न्‍ना छुप्‍तालाङ्-नाम्‍युङ् नुङ् फेक्‍सालाङ्-नाम्‍युङ् पोटि हिक्‍सामा॥

१३ छुप्‍तालाङ्‌भाङ् ताम्‍बा हिॽवा फेम्‍मा तारोक्‍तु न्‍हाङ् घाक याॽमिचिङा हाकु कानिङ् खेॽमा यासिॽवाहा लोप्‍पिभोङ् म्‍मिता॥ न्‍हाङा ङ्‌खाचिङा होङ्‌गाॽवा ङ्‌हेतुना लाङ्‌गारa न्‍लोन्‍दुहोङ् होङ्‌गाॽवा क्रेट टापुगा उलाप-उलाप ङ्‌खेतु॥

१४ ङ्‌खाॽनिङ्‌गो कानिङ् मियोरोक से तासुक्‍साम्‍ङा ङ्‌खिङ्‌बेला टापुभाङ् किॽमालुलुना कुहिक वासिक आबा॥ न्‍ना च्‍हेन “फेक्‍सालाङ्-नाम्‍लोन” बाङ्‌ना माडा कुहिक साया॥

१५ न्‍ना कुहिक्‍का चापेटाबे होङ्‌गाॽवा आया, न्‍हाङ् कानिङ् न्‍ना कुहिक्‍पे होङ्‌गाॽवा इच्‍चा चोक्‍मा ङ्‌यासुम्‍ङान्‍होङ् हेॽने खेमे खेॽनिभोङ् लेहाक्‍सुम्‍ङा॥

१६ न्‍हाङा कानिङ् क्‍लाउडा बाङ्‌ना मिना टापुबे तासुम्‍ङा॥ न्‍नाबे कानिङ् होङ्‌गाॽवागा हेक्‍साङ् पोटि थुन्‍दाना मिना डुङ्‌गा बोल्‍लाइङा जोगाचोक्‍मा यासुम्‍ङा॥

१७ न्‍हाङ् न्‍ना तो उन्‍दुभोक्‍सुम्‍ङाहोङ् होङ्‌गाॽवा होङ्‌बे एन्‍दुम्‍ङा, न्‍हाङा होङ्‌गाॽवा चालाचोक्‍खुबाचिङा माम्‍माहा खिबाक्‍चिङा होङ्‌गाॽवा चात्‍तुनुङ् न्‍थुन्‍दु॥ हाकु होङ्‌गाॽवा लिबियागा सिराटिस बाङ्‌ना बालुवासेॽना ठोङ्‌बे फासाचोङ्‌मेॽना लोप्‍पिभोङ् होङ्‌गाॽवा चालाचोक्‍खुबाचि ङ्‌गिसिताहोङ् पाल ङ्‌ङाएन्‍दु, न्‍हाङ् होङ्‌गाॽवा आफाइ याङ्मा तारोक्‍तु॥

१८ न्‍ना किॽमालुलुना कुहिक न्‍लासान, न्‍हाङामाङ् हेक्‍साङ्‌ना लेन ङ्‌खाचिङा होङ्‌गाॽवाबेॽहा सामान माङ्‌च्‍वाबे लेम्‍नाहाङ्‌मा न्‍दारोक्‍तु॥

१९ न्‍हाङा न्‍नागा चा हेक्‍साङ्‌ना लेन होङ्‌गाॽवा साप्‍नुङ् चोक्‍मागा ङ्‌खाचिङा आफाइ फेरि होङ्‌गाॽवागा सामानb माङ्‌च्‍वाबे न्‍लेप्‍ताहाक्‍सु॥

२० किॽमालुलुना कुहिक वासिक तायामासानाङा प्‍याक लेन सोम्‍मा कानिङ् नाम चोक्‍चोकि इहाचा निमा न्‍दोक्‍तुम्‍चिम्‍ङान॥ न्‍हाङा कानिङ् हिङिॽवाङाहा बाङ्‌ना आस चा म्‍मायान॥

२१ होङ्‌गाॽवाबेॽहा याॽमिचिङा चाम्‍योङ्‌बा न्‍जोनिन्‍हा प्‍याक लेन लेक्‍साब्‍यामासा॥ न्‍हाङामाङ् पावालङा ङ्‌खाचि घाक्‍का उलुम्‍बे येबाहोङ् खाॽला लुचि, “काम्‍निभाकचि, आका चेॽया खेप्‍सुम्‍घोङ् केरेट्‌पाहाङ् न्‍लामिन्‍निङ्‌बि खाॽलाहा तुखि आङ्‌मा पोरान्‍जोगान्‍बि॥

२२ ङ्‌खाॽनिङ्‌गो हाकु का आमुक फाक्‍त्‍वाङ्‌चिङ्, हारेस न्‍जायानिन॥ इजाङ्‌बाङ्‌निङ् कानिङ् इसा चा न्‍सिइवान्‍हा, ङ्‌खाॽनिङ्‌गो ना होङ्‌गाॽवा च्‍हेन नास लेङ्‌मेॽना॥

२३ इजाङ्‌बाङ्‌निङ् का सेवा चोगुङ्‌ना आका हाङ्‌बा निङ्‌वाफुमागा वालोक्‍दुत खेम सेॽनि कानुङ् ओताहोङ्

२४ खाॽला लुयामाङ्, ‘ओ पावाल, न्‍दा ङ्‌गिसितान, न्‍दा इमिनहोङ्‌चा रोमि हाङ् काइसारगा ओन्‍दाङ् मेङ्‌खेॽले न्‍लेङ्‌मेन्‍हा, न्‍हाङा ङ्‌गा कारान्‍ङा माङ् न्‍दानुङ् खेखुबा घाक याॽमिचि निङ्‌वाफुमाङा हिङ्‌मेत्‍वाचिहा॥’

२५ न्‍हाङामाङ् काम्‍निभाकचि आट चोगानि! इजाङ्‌बाङ्‌निङ् निङ्‌वाफुमाङा लुयाङ्‌हा खा चेॽया जेप्‍पा पुरा लेङ्‌मेहाभोङ् का बिस्‍वास चोग्‍वाङ्‌हा॥

२६ ङ्‌खाॽनिङ्‌गो कानिङ् च्‍हेन एको टापुबे चेप्‍तिॽवाहा॥”

२७ कानिङ् थाङिङ्‌ना होङ्‌गाॽवा एडेरियास सामुन्‍दाराबे याङुघोन्‍दुना एना लेन लेक्‍साब्‍यामासा॥ सेन्‍लुम लेक्‍सानिङ् होङ्‌गाॽवा चालाचोक्‍खुबाचिङा एको खाम्‍युक्‍का उयुम्‍बे तासेहेक्‍सुम्‍ङाना भोङ् था न्‍दोक्‍तु॥

२८ न्‍हाङा ङ्‌खाचिङा माङ्‌च्‍वा इखिङ्‌गा घाइरोनाभोङ् न्‍छिक्‍तु॥ न्‍छिक्‍तुनिङ् नाखेङ् मिटार घाइरोना बाङ्‌ना था न्‍दोक्‍तु, न्‍हाङा मियोरोक ङ्‌ख्‍याहोङ् फेरि न्‍छिक्‍तुनिङ् हिया मिटार घाइरोनाभोङ् था न्‍दोक्‍तु॥

२९ न्‍हाङा लुङ्‌खाक्‍पे लुक्‍तिसिइवाङ्‌हा लोप्‍पिभोङ् किसिॽमाङा ङ्‌खाचिङा होङ्‌गाॽवागा हेक्‍साङ्‌भाङ् ना ओटा लाङ्‌गार ङ्‌ङाएन्‍दुचिहोङ् ताम्‍बा ङ्‌येप्‍सुc, न्‍हाङा हानि ओम लेङ्‌निभोङ् पार्थाना चोक्‍मा न्‍दारोक्‍तु॥

३० ङ्‌खिङ्‌बेला ओन्‍दाङ्‌ना लाङ्‌गार आॽनेम्‍माना बाहाना चोक्‍साङ् होङ्‌गाॽवा चालाचोक्‍खुबाचिङा मिना डुङ्‌गा माङ्‌च्‍वाबे ङ्‌ङाएन्‍दुहोङ् ङ्‌खुसाखेक्‍सासा॥

३१ ङ्‌खाॽनिङ्‌गो पावालङा केप्‍टेन नुङ् काङ्‌बाचि लुचि, “खा होङ्‌गाॽवा चालाचोक्‍खुबाचि ना होङ्‌गाॽवाबे ङ्‌वायानिन भोङ् न्‍निङ्‌दा इसा चा ङ्‌हिङिॽवागान्‍हा॥”

३२ खा चेॽया ङ्‌खेप्‍सुहोङ् होङ्‌गाॽवाबे मिना डुङ्‌गा न्‍थुन्‍दाहा खिबाक्‍चि ङ्‌हेघाक्‍सुचि न्‍हाङा न्‍ना माङ्‌च्‍वाबे ङ्‌याङाहाक्‍सु॥

३३ कुचिक्‍कुचिक ओम लेक्‍सेहेक्‍सासानिङ् पावालङा ङ्‌खाचि घाक चाम्‍योङ्‌बा चामाना साल्‍लाहा पिसाङ् खाॽला लुचि, “हेन एना लेन लेक्‍साब्‍या, न्‍निङ्‌दा किसिॽमाङा इहाचा मेन्‍जाले वेॽनेतिगा,

३४ न्‍हाङामाङ् का आमुक फाक्‍त्‍वाङ्‌चिङ्, हिङ्‌मागा लागि चाम्‍योङ्‌बा चायानुम॥ निङ्‌वाफुमाङा कायाना लोॽवा न्‍निङ्‌गा एको ताम्‍फोक चा नास न्‍लेङ्‌मेन्‍ना॥”

३५ पावालङा खा चेॽया लुइचिहोङ् मिॽयाङ् चालेप्‍पा कोबु न्‍हाङा घाक्‍का उयुम्‍बे निङ्‌वाफुमा नुनिङ्‌वा पिहोङ् चामा तारोक्‍तु॥

३६ न्‍हाङा ङ्‌खाचि घाक्‍ङा चा आट न्‍दोक्‍तुहोङ् न्‍जो॥

३७ ङ्‌खिङ्‌बेला होङ्‌गाॽवाबे कानिङ् हिच होम्‍बोक ला या याॽमि साइङ्॥

३८ ङ्‌खाचि घाक्‍ङा ङ्‌खानुङ् न्‍जोइहोङ् होङ्‌गाॽवा साप्‍नुङ् चोक्‍मागा गाउ सामुन्‍दाराबे न्‍लेप्‍ताहाक्‍सु॥

३९ ओम लेक्‍साहोङ् बालुवासेॽना एको ठोङ् ओता, ङ्‌खाॽनिङ्‌गो न्‍ना ठोङ् ङ्‌खाचिङा चिनातोक्‍मा ङ्‌यासुनिन॥ न्‍हाङ् ङ्‌खाचिङा होङ्‌गाॽवा न्‍नागा उयुम्‍बे खेॽमा म्‍मितु॥

४० ङ्‌खाचिङा लाङ्‌गारचि सामुन्‍दाराबे ङ्‌ङाएन्‍दुचि, न्‍हाङ् होङ्‌गाॽवा खियाचोक्‍माहा पात्‍वारचिd न्‍थुन्‍दाहा खिबाक्‍चि चा म्‍फुक्‍साहाक्‍सुचि॥ न्‍हाङा ओन्‍दाङ् पोटिना पाल हिॽवा पोटि ङ्‌हिक्‍सुहोङ् हिॽवाङा होङ्‌गाॽवा उलाप पोटि मुतेहेतु॥

४१ ङ्‌खाॽनिङ्‌गो माङ्‌च्‍वाहोङ्‌बे छुप्‍साहा बालुवाबे होङ्‌गाॽवा लुक्‍तास्‍याहोङ् न्‍नाबे भासाचोगा॥ न्‍हाङा होङ्‌गाॽवागा ओन्‍दाङ्‌ना भाक हेतुहोङ् होङ्‌गाॽवा चालाचोक्‍मायि ङ्‌यासान॥ न्‍हाङ् होङ्‌गाॽवागा हेक्‍साङ् पोटिना भाक च्‍हेन छाल्‍गा माङ्‌च्वाङा टुकारा चोङ्‌खेॽमा तारोक्‍तु॥

४२ काङ्‌बाचिङा छेक्‍पाचि वाचेक्‍साङ्e ङ्‌खुङ्‌खेमेहा लोप्‍पि म्‍मितुचिहोङ् ङ्‌खाचि सिमाचिगा चेॽया ङ्‌हुप्‍तु॥

४३ ङ्‌खाॽनिङ्‌गो केप्‍टेनङा पावाल हिङ्‌मेॽमा मितुहोङ् ङ्‌खाचि ङ्‌खाॽला चोक्‍मा म्‍बिन्‍चिन॥ न्‍हाङा उङा पाउडि चामा याखुबाचि ओन्‍दाङ् होङ्‌गाॽवाभाङ् पुक्‍तिखेइघोङ् पाखाबे लोन्‍दानि,

४४ न्‍हाङा पाउडि चामा मेयाखुबाचि च्‍हेन होराख्‍याना होङ्‌गाॽवागा फाल्‍लेक नुङ् सिङ्‌गा टुक्‍राचिबे थाङ्‌साङ् योप्‍पारिक ख्‍यानि भोङ् आग्‍गे पिचि॥ ङ्‌खाॽला कानिङ् घाक उचुन्‍माङ् सामुन्‍दारागा उलाप्‍पे लोन्‍दिङ्॥

a 

२७:१३ होङ्‌गाॽवा येप्‍मानिङ् चालाचोक्‍माना साङ्‌लिबे छुयाना चेक्‍चिगा आङ्‌गुसे

b 

२७:१९ होङ्‌गाॽवा चोक्‍माहा सामान

c 

२७:२९ रोका न्‍जोगु

d 

२७:४० होङ्‌गाॽवा खियाचोक्‍माना दाबिलो

e 

२७:४२ पाउडि चासाङ्

पावाल माल्‍टा टापुबे

२८

१ खाॽला कानिङ् उचुन माङ् सामुन्‍दारागा उलाप्‍पे लोन्‍दिङ्‌होङ् न्‍ना टापुगा उनिङ् माल्‍टा ओम बाङ्‌ना था तोक्‍तुम्‍ङा॥

२ न्‍नाबेॽहा याॽमिचिङा कानिङ् तुक्‍नुङ् लुङ्‌मा तुक्‍ता॥ ङ्‌खिङ्‌बेला वासिक तामा तारोक्‍तु न्‍हाङ् तुक्‍नुङ् चुङ् तुगानाङा ङ्‌खाचिङा मि तुप्‍ताब्‍याहोङ् कानिङ् हुन्‍चासे काया॥

३ पावालङा चा एक बिटा सिङ् छुप्‍सुराहोङ् मिबे एन्‍दु॥ ङ्‌खिङ्‌बेला मिङा खाम कुसुभोक्‍सुहोङ् एको पुछाक लोन्‍दा न्‍हाङा पावालगा उमुक्‍पे किता॥

४ न्‍नाबेॽहा याॽमिचिङा पावालगा उमुक्‍पे पुछाक किताना न्‍निसुहोङ् उङ्‌चि-उङ्‌चि खाॽला ङ्‌गाया, “ना याॽमि जेप्‍पा चा याॽमि सिखुबा लोप्‍पि॥ ना सामुन्‍दाराभाङ् गो हिङाराया ङ्‌खाॽनिङ्‌गो निरिक बाङ्‌ना माङ्‌ङा हिङ्‌मेॽमा म्‍बिन्‍ना॥”

५ ङ्‌खाॽनिङ्‌गो पावालङा उमुक आप्‍सुनिङ् न्‍ना पुछाक मिबे आयाख्‍या, न्‍हाङा उङ् इङा चा ङ्‌हान॥

६ न्‍नाबेॽहा याॽमिचिङा पावाल हाकु पुछाक्‍का बिसङा होम्‍द्‌वाहोङ् सिमेॽना लोप्‍पि म्‍मितुहोङ् न्‍सोनेसुक्‍सा॥ ङ्‌खाॽनिङ्‌गो हाखोक सोम्‍मा चा पावाल इङा चा ङ्‌हान्‍ना न्‍निसुहोङ् उङ्‌चि निङ्‌वा हेकोना लेक्‍सा न्‍हाङा उङ्‌चि-उङ्‌चि खाॽला ङ्‌गाया, “ना गो जेप्‍पागाले माङ् ले राइछोa॥”

७ न्‍ना टापुगा खाङ्‌खाङ्‌बा पाब्‍लियासका जाग्‍गा न्‍नागा उयुम्‍बे वाया॥ उङा कानिङ् उपाङ्‌बे खेताहोङ् उचुन तुसा॥ कानिङ् सुम लेन सोम्‍मा उपाङ्‌बे खोलोङ्‌बा लेक्‍सिङ्‌होङ् वाइङ्॥

८ ङ्‌खिङ्‌बेला पाब्‍लियासका उप्‍पा जोरो नुङ् मासिङा याक्‍सुहोङ् नेथाम लाबाब्‍यामासा॥ पावाल पाब्‍लियासका उप्‍पा तुप्‍से कोठाबे ख्‍या न्‍हाङा पार्थाना चोक्‍तुबिहोङ् उमुक तुखाबाङ् छोङ्‌बे युक्‍सु न्‍हाङ् उङ् नुया॥

९ खाॽला नुयाना था न्‍दोक्‍तुहोङ् न्‍ना टापुबेॽहा घाक तुखाबाङ्‌चि पावाल वायानाबे न्‍दाया, न्‍हाङ् ङ्‌खाचि चा न्‍नुया॥

१० ङ्‌खाचिङा कानिङ् प्‍याक थुङ्‌फुङ्b पियाहोङ् आदार चोगा॥ न्‍हाङा खेॽमाना बेलाबे कानिङ् लाम्‍बुबे चाहाबा चोक्‍माहा घाक थोक चा होङ्‌गाॽवाबे एन्‍दाब्‍या॥

११ सुम मोनाम हेक्‍साङ् कानिङ् “जोम्‍ले माङ्” छेप्‍ताना होङ्‌गाॽवाबे थाङिङ्‌होङ् माल्‍टाभाङ् खेइङ्॥ न्‍ना होङ्‌गाॽवा च्‍हेन आलेक्‍जेन्‍डिरिया साहारभाङ् तायाहोङ् चुङ्‌नाम भोरि माल्‍टा टापुबे वाया॥

१२ कानिङ् सुराकुसाइ बाङ्‌ना साहारबे तासुम्‍ङाहोङ् सुम लेन सोम्‍मा न्‍नाबे वाइङ्॥

१३ न्‍नाभाङ् लामिङ्‌होङ् इटालि खाम्‍युक्‍का रेगियान बाङ्‌ना साहारबे तासुम्‍ङा॥ न्‍नागा हेक्‍साङ्‌ना लेन छुप्‍तालाङ्‌भाङ् हिॽवा फेना, न्‍हाङ् न्‍नागा चा हेक्‍साङ्‌ना लेन कानिङ् पाटिओलि बाङ्‌ना साहारबे तासुम्‍ङा॥

१४ न्‍नाबे कानिङ् हाङ्‌बाबे बिस्‍वास चोक्‍खुबा फुनुन्‍छाचि तुप्‍सुम्‍चिम्‍ङा॥ उङ्‌चिङा “ला लेन सोम्‍मा कानिङ्‌नुङ् वायानि” भोङ् उङ्‌चि मुक म्‍फाक्‍तुचि॥ न्‍हाङा कानिङ् ङ्‌खाचिनुङ् ला लेन सोम्‍मा वाइङ्‌होङ् रोम साहारपोटि खेइङ्॥

१५ रोम बेॽहा इखिङ् बिस्‍वासिचि कानिङ् ताइॽनेतिङ्‌हा बाङ्‌ना चेॽया ङ्‌खेप्‍सुहोङ् आप्‍पियास बाङ्‌ना बाजारबे तुप्‍से न्‍दाया, न्‍हाङा इखिङ् च्‍हेन सुम-पाटि बाङ्‌ना बाजारबे तुप्‍से न्‍दायामासा॥ ङ्‌खाचि निसुचिहोङ् पावालङा आट तोक्‍तु न्‍हाङ् निङ्‌वाफुमा नुनिङ्‌वा पि॥

१६ कानिङ् रोम्‍बे ताइबिइङ्‌होङ् पावाल एको काङ्‍बागा सुराक्‍छ्‌याबेc ओतोखुमाक वामा तोक्‍तु॥

१७ सुम लेन हेक्‍साङ् पावालङा रोम्‍बे वाखुबा याहुदि हाङ्‌गुम्‍बाचि काचि॥ ङ्‌खाचि न्‍छुप्‍साहोङ् पावालङा लुचि, “आफुआनुन्‍छाचि, का एङ्‌गा जाति नुङ् एङ्‌गा पुर्खाचिभाङ् लेक्‍सुक्‍साहा चेॽयागा बिरोद न्‍जोगुक्‍साङान्‍होङ्‌चा याहुदि फुनुन्‍छाचिङा यारुसालेम्‍बे लाबाहोङ् रोमिचिगा मुक्‍पे पिहाक्‍सा॥

१८ ङ्‌खाचिङा प्‍याक चेॽया छिम्‍दाहोङ् लेन्‍हाङ्‌मागा चोगा, इजाङ्‌बाङ्‌निङ् ङ्‌खाचिङा का सिमा लाइक्‍हा इसिॽहा चेॽया काबे इहाचा न्‍दुप्‍सुनिन॥

१९ ङ्‌खाॽनिङ्‌गो याहुदि फुनुन्‍छाचिङा खा चेॽयागा बिरोध चोक्‍साङ् लेन्‍नाहाङ्‌मा ङ्‌गाक्‍सानिन, न्‍हाङामाङ् रोमि हाङ्‌नुङ् आमुक फाक्‍मा पोराचोगा॥ ङ्‌खोङ्‌चा याहुदि आफुआनुन्‍छाचिगा बिरुद्‌दाबे आप्‍दिक एम्‍माहा चेॽया कानुङ् इहाचा मान्‍हा॥

२० खा चेॽया आमेॽमागा नुङ् न्‍निङ्‌दानुङ् तुप्‍मागा लागि का न्‍निङ्‌दा नाबे काॽनेनिन्‍हा ओम॥ कानिङ् इजिरेलिचिङा आस चोगुम्‍ना मुक्‍ति पिखुबा हाङ्‌गा लागिमाङ् का खाॽला साङ्‌लिबे थुन्‍दामाङ्‌ना॥”

२१ खा चेॽया ङ्‌खेप्‍सुहोङ् ङ्‌खाचिङा न्‍लु, “ङ्‌गा उतुम्‍बे कानिङ् याहुदिया खाम्‍युक्‍पाहाङ् हेॽनाचा छेप्‍फा न्‍दोक्‍तुक्‍सुम्‍ङान, न्‍हाङा फुनुन्‍छाचि न्‍दायाहोङ् इसाङा चा ङ्‌गा बिरुद्‌दाबे इसिॽहा चेॽया चा न्‍लुयामान॥

२२ ङ्‌खाॽनिङ्‌गो यो-खे, तो-मो घाक ठोङ्‌बेॽहा याॽमिचिङा ङ्‌गा छुम्‍गा बिरुद्‌दाबे से चेॽया न्‍जेक्‍त्‍वाहा बाङ्‌ना कानिङ् खेम्‍मासिइवाङ्॥ खा चेॽयागा उतुम्‍बे न्‍दा इकामा मितामागाना? कानिङ् ङ्‌याभाङ् खेम्‍मा मितुक्‍सुम्‍ङाहा॥”

२३ न्‍हाङा ङ्‌खाचिङा पावालनुङ् फेरि तुप्‍माना भाका ङ्‌युक्‍सु॥ उङ्‌चिङा भाका ङ्‌युक्‍सुना लेन्‍बे प्‍याक याहुदिचि न्‍छुप्‍साहोङ् पावाल वायाना पाङ्‌बे न्‍दाया॥ न्‍ना लेन पावालङा भेनिक नाहाङ्‌तो नाॽमासेक सोम्‍मा निङ्‌वाफुमागा राज्‍यागा उतुम्‍बे चिन्‍दुचि॥ उङा बिस्‍वासि न्‍लेङ्‌निभोङ् मोसाङा पिचिहा ब्‍यावास्‍था नुङ् निङ्‌वाफुमाभाङ् चेक्‍खुबाचिङा न्‍छेप्‍तुहा चेॽयाभाङ् येसुगा उतुम्‍बे खेम्‍मेतुचि॥

२४ ङ्‌खाचि इखिङ्‌ङा पावालगा ओचेॽया ङ्‌ङासुहोङ्‌ बिस्‍वास न्‍जोगु, ङ्‌खाॽनिङ्‌गो इखिङ्‌ङा च्‍हेन पात्‍ये न्‍जोगुनिन॥

२५ न्‍हाङा उङ्‌चि-उङ्‌चिबे चेॽया न्‍दोङान्‍होङ् लाम्‍खेॽमा न्‍दारोक्‍तु॥ ङ्‌खिङ्‌बेला पावालङा ङ्‌खाचि खाॽला लुचि, “पाबित्‍तारा आत्‍माङा न्‍निङ्‌गा पुर्खाचि लुचिहा चेॽया जेप्‍पा ओम, इजाङ्‌बाङ्‌निङ् निङ्‌वाफुमाभाङ् चेक्‍खुबा यासाइयागा उयाभाङ् निङ्‌वाफुमा खाॽला चेक्‍तामा–

२६ ‘खा याॽमिचिगाबे ख्‍याघोङ् खाॽला लुचि,

“न्‍निङ्‌दा खेम्‍मा गो खेप्‍स्‍वाम्‍गा, ङ्‌खाॽनिङ्‌गो ङ्‌ङास्‍वाम्‍गान,

सोॽमा गो स्‍वाम्‍गा, ङ्‌खाॽनिङ्‌गो हेॽनिङ्‌चा न्‍निस्‍वाम्‍गान॥”

२७ इजाङ्‌बाङ्‌निङ् खा याॽमिचिगा उङ्‌चि निङ्‌वा पोम्‍हा न्‍लेक्‍सामा,

न्‍हाङ् उङ्‌चिगा नाभाक्‍चि हुतिक्‍सुचि,

न्‍हाङ् उङ्‌चि मिक्‍चि न्‍सिप्‍सिक्‍सुचि!

मानुङ्‌गो उङ्‌चि मिक्‍ङा न्‍निसुबि, नाभाक्‍ङा ङ्‌खेप्‍सुबि, निङ्‌वाङा ङ्‌ङासुबि,

न्‍हाङ् ङ्‌खाचि का पोटि न्‍लासाबि॥

न्‍हाङा का ङ्‌खाचि नुमेतुङ्‌चिङ्‌बि॥’

२८ “न्‍हाङामाङ् हाकु खा चेॽया आसानुम, निङ्‌वाफुमागा मुक्‍तिगा नुसाला उङा हेकोहा जातिचिगाबे पाक्‍सुक्‍सु, न्‍हाङ् ङ्‌खाचिङा ङ्‌खेप्‍स्‍वाहा॥” [

२९ पावालङा खा चेॽया लुइचिहोङ् उङ्‌चि-उङ्‌चि प्‍याक लुखुसा चासाङ् न्‍लामाख्‍या॥]

३० पावाल हिच फिम्‍बिलिङ् सोम्‍मा उका याङ्‌ङा रोम्‍बे वाया, न्‍नाबे उङ् तुप्‍से ताखुबा घाक याॽमिचि उङा स्‍वागात चोगुचि॥

३१ उङा मेङ्‌गिसिॽले निङ्‌वाफुमागा राज्‍यागा उतुम्‍बे पार्चार चोक्‍साङ् हाङ्‌बा खिरिस्‍ट येसुगा उतुम्‍बे चिन्‍दुचि॥ न्‍हाङा खा काम चोक्‍माबे इसाङा चा उङ् ओम्‍मा ङ्‌योगुनिन॥

a 

२८:६ देउता राइछो

b 

२८:१० उपाहार

c 

२८:१६ आधिन्‍बे

पावालङा

कोरिन्‍थिचिगा लागि छेप्‍तुना इम्‍ना छेप्‍फा

छेप्‍ताप चिनातोक

ना छेप्‍फा पावालङा कोरिन्‍थिचिगा लागि छेप्‍तुना इम्‍ना छेप्‍फा ओम॥ कोरिन्‍थ साहारबे उङा एको छुम्‍वाङ् तारोक्‍तुक्‍सा॥ न्‍नाबे खिरिस्‍टियान हिङ्‌लुङ् नुङ् खिरिस्‍टपे बिस्‍वास न्‍जोगुनाङा प्‍याक सामास्‍या चा तायामासा॥ ङ्‌खा सामास्‍या सामाधान चोक्‍माना उदेस्‍याङा उङा ना छेप्‍फा छेप्‍तुना ओम॥ ङ्‌खिङ्‌बेला कोरिन्‍थ साहार घाक खाम्‍युक्‍चिनुङ् उचुन तोङाना एको माडा साहार साया॥ न्‍ना साहार आखाइया लिङ्‌खाम, रोम खाम्‍युक्‍का हाङ्‌तेन साया॥ ङ्‌खिङ्‌बेला न्‍ना रोम खाम्‍युक्‍का तायेन्बे वाया, ङ्‌खाॽनिङ्‌गो ओन्‍दाङ् गिरिक खाम्‍युक्‍का तायेन्बे वाया॥ ङ्‌खोङ्‌माङ् न्‍नाबेॽहा याॽमिचिङा गिरिक चेॽया न्‍जेक्‍तु न्‍हाङा गिरिक चाल्‍चालान लोॽवामाङ् चालान्‍जोगा॥ न्‍ना साहारगा उनिङ् इसिॽहा चेॽयाङा घाक्‍पोटि हिसामासा न्‍हाङ् इसिॽहा काम नुङ् प्‍याक खाले धार्माङा न्‍ना साहार घाक्‍पे चिनाचोगामासा॥

पावालगा घाकहाक्‍निङ् माडा पिर च्‍हेन खा सामास्‍या इमिन सामाधान चोक्‍माहा बाङ्‌ना साया॥ सामास्‍या खाॽलाहा साया, छुम्‍वाङ्‌बे मेन्‍दोङ्माहा चेॽया, इसिॽहा चाल्‍चालान, बाबु-मामुगा उलुम्‍बेॽहा साम्‍बान्‍धा, थाङ्‌छेङ्‌गा उतुम्‍बे प्‍याक खाले छिम्‍योक, बिबेक्‍का चेॽया, छुम्‍वाङ्‌गा नियाम, पाबित्‍तारा आत्‍मागा पिनिक्‍ला, सिमाहोङ् फेरि हिङ्‌गिलिक लेङ्‌माहा चेॽया॥ खा घाक सामास्‍यागा सामाधान नुङ् छिम्‍योक्‍का पोलोवा उङा ना छेप्‍फाबे उचुन योक्‍मेतामा॥

एसुम आध्‍यायाबे लुङ्‌मातुक्‍मा च्‍हेन निङ्‌वाफुमाङा उका याॽमिचि पियाहा पिनिक्‍ला हाक्‍निङ् उचुन्‍ना ओमभोङ् छेप्‍तामा॥

नाबे छोक्‍ताहा चेॽया

चिनातोक १:१-९

छुम्‍वाङ्‌बे मेन्‍दोङ्माहा चेॽया १:१०-४:२१

बाबु-मामुगा साम्‍बान्‍धा नुङ् पाङ्‌बेॽहाचिगा हिङ्‌लुङ् ५:१-७:४०

खिरिस्‍टियान्‍चि नुङ् मुर्तिपुजा चोक्‍खुबाचि ८:१-११:१

छुम्‍वाङ्‌गा चाल्‍चालान नुङ् आराधाना ११:२-१४:४०

खिरिस्‍ट नुङ् बिस्‍वासिचि फेरि हिङ्‌गिलिक न्‍लेङ्‌मेहा १५:१-५८

याहुदियाबेॽहा खिरिस्‍टियान्‍चिगा लागि भेटि १६:१-४

पावालगा चेॽया नुङ् मेन्‍माना बेला १६:५-२४

पावालङा

कोरिन्‍थिचिगा लागि छेप्‍तुना इम्‍ना छेप्‍फा

१

१ ना छेप्‍फा निङ्‌वाफुमागा उनिङ्‌वाभाङ् येसु खिरिस्‍टका सेगुम्‍पाक लेङ्‌मागा सेगाङ्‌ना का पावाल नुङ् सोस्‍थेनेस पाहाङ्,

२ येसु खिरिस्‍टपे पाबित्‍तारा चोगाना कोरिन्‍थबेॽना निङ्‌वाफुमागा छुम्‍वाङ्, न्‍हाङ् घाक ठोङ्‌भाङ् खिरिस्‍टका पाबित्‍तारा याॽमि लेङ्‌मागा ङ्‌गायाहाचि घाक्‍का लागि छेप्‍मासिमेङ्‌ना॥ उङ्‌चि हाङ्‌बा येसु खिरिस्‍टनुङ् पार्थाना न्‍जोङ्‌मे, उङ्‌माङ् ङ्‌खाचि नुङ् कानिङ् घाक्‍का हाङ्‌बा ओम॥

३ एङ्‌गा निङ्‌वाफुमा पा नुङ् एङ्‌गा हाङ्‌बा येसु खिरिस्‍टङा आनुगाराहा नुङ् हाङ्‌हाङ् पिइगानि॥

पावालङा निङ्‌वाफुमा नुनिङ्‌वा पिना

४ का न्‍निङ्‌गा लागि निङ्‌वाफुमा साधाइ नुनिङ्‌वा पिवाङ् इजाङ्‌बाङ्‌निङ् खिरिस्‍ट येसुबे न्‍निङ्‌दा निङ्‌वाफुमाभाङ् आनुगाराहा तोक्‍तुक्‍सुम्‍गा॥

५ इजाङ्‌बाङ्‌निङ् न्‍निङ्‌गा छुम्‍वाङ्‌बे निङ्‌वाफुमाङा घाक खाले आसिक पिइमिगा॥ ङ्‌खोङ्‌माङ् न्‍निङ्‌दानुङ् घाक खाले चेक्‍माहा साक्‍ति नुङ् घाक चेॽया आमायामाहा ग्‍यान वान्‍नेहा॥

६ हाकु कानिङ् खिरिस्‍टका उतुम्‍बे घाक चेॽया योक्‍मेनेनिन, न्‍हाङ् ङ्‌खा चेॽया जेप्‍पा ओम बाङ्‌ना चेॽयाबे न्‍निङ्‌दा निस्चित लेक्‍सिमिगा॥

७ ङ्‌खोङ्‌माङ् एङ्‌गा हाङ्‌बा येसु खिरिस्‍ट तामाना लाम्‍बु सोनेस्‍वाम्‍गानिङ् न्‍निङ्‌दा हेखाचा आत्‍मिक पिनिक्‍लागा खाचो ङ्‌ङाइवागान्‍हा॥

८ एङ्‌गा हाङ्‌बा येसु तामाना लेन्‍बे न्‍निङ्‌दा इहाचा आप्‍दिक मेॽनिङ्‌हा लेक्‍सिगानिभोङ् उङा आखेरि सोम्‍मा न्‍निङ्‌दा बिस्‍वासपे चात्‍तु चोगिनेसिॽवाघा॥

९ निङ्‌वाफुमा बिस्‍वास योग्‍याना॥ उङामाङ् उका उच्‍या एङ्‌गा हाङ्‌बा येसु खिरिस्‍टनुङ् साङ्‌गाति चोक्‍से न्‍निङ्‌दा काइमिघा॥

१० आफुआनुन्‍छा आनाआनुन्‍छाचि, हाङ्‌बा येसु खिरिस्‍टका उनिङ्‌बे का आमुक फाक्‍साङ् लुमेॽनेनिन, न्‍निङ्‌दा घाक तोङिघोङ् वायानि, न्‍निङ्‌दाबे फोङ्‌माहा चेॽया न्‍लेङ्‌निन्‍नि॥ ङ्‌खाॽनिङ्‌गो एको निङ्‌वागा लेक्‍सिघोङ् एको चेॽयाबे निङ्‌वा पिखुबा लेक्‍सानि॥

११ इजाङ्‌बाङ्‌निङ् न्‍निङ्‌दाबे खिमाहा-तुमाहा चेॽया लेङ्‌मासिमेहाभोङ् क्‍लोएगा पाङ्‌बेॽहाचिङा का लुयामाहा॥

१२ का कामा योगाङ्‌ना चेॽया खा ओम, न्‍निङ्‌दा कोइङा “का पावालगा” कोइङा “का आपोल्‍लोसका” कोइङा “का पात्‍तुरुसका”a न्‍हाङ् कोइङा च्‍हेन “का खिरिस्‍टका याॽमिङान” काइवाघाबु॥

१३ इना खिरिस्‍ट हाप्‍सामानायि? इना न्‍निङ्‌गा लागि पावाल कुरुसपे बोलि लेक्‍सानायि? इना न्‍निङ्‌दा पावालगा उनिङ्‌बे बाप्‍तिस्‍मा लेक्‍सिघायि?

१४ निङ्‌वाफुमा नुनिङ्‌वा पिवाङ्, किरिस्‍पास नुङ् गायास बाहेक इसा चा का बाप्‍तिस्‍मा म्‍बिक्‍सुन्‍चिङान्‍हा॥

१५ न्‍हाङामाङ् न्‍निङ्‌दा इसाङा चा आका आनिङ्‌बे बाप्‍तिस्‍मा लेक्‍सिङ्‌हा ओमभोङ् कामा न्‍दोक्‍त्‍वाम्‍गान्‍ना॥

१६ (ओम्‍बा, खा चेॽया जेप्‍पा ओम, का स्‍तिफानासका पाङ्‌बेॽहाचि बाप्‍तिस्‍मा पिङ्‌चिङ्‌हा॥ ङ्‌खाचि हाक्‍निङ् हेकोहाचि का बाप्‍तिस्‍मा पिङ्‌चिङ्‌हायेम म्‍बिन्‍चिङान्‍हायेम का था मान्‍ना॥)

१७ इजाङ्‌बाङ्‌निङ् खिरिस्‍टङा का बाप्‍तिस्‍मा पिसे मेन्‍ना, ङ्‌खाॽनिङ्‌गो नुसाला खेम्‍मेसे पाक्‍साङ्‌ना ओम॥ पार्चार चोगुङ्‌निङ् का याॽमिचिबे वान्‍नेहा बुद्‌दिङा पार्चार न्‍जोगुङान, मानुङ्‌गो खिरिस्‍टका कुरुसपेॽना बोलिदान बेर्था लेक्‍साबि॥

निङ्‌वाफुमागा बुद्‌दि

१८ खिरिस्‍ट कुरुसपे बोलि लेक्‍साना नुसाला गो नास लेङ्‌खुबाचिगा लागि मुर्खा चेॽया ओम, ङ्‌खाॽनिङ्‌गो मुक्‍ति तोक्‍मासिइवाहा एङ्‌गा लागि च्‍हेन निङ्‌वाफुमागा साक्‍ति ओम॥

१९ धार्मासाप्‍लाबे निङ्‌वाफुमाङा खाॽलामाङ् कायामाना,

“बुद्‌दिमानिचिगा बुद्‌दि नास चोग्‍वाङ्,

न्‍हाङ् चोम्‍बुहाचिगा चोम्‍बुना निङ्‌वा इनाचा मेन्‍नाभोङ् सोॽमेत्‍वाङ्‌चिङ्‌हा॥”

२० हेखायि बुद्‌दिमानि याॽमिचि हेॽने ङ्‌वेॽहा? ब्‍यावास्‍था चिन्‍खुबाचि हेॽने ङ्‌वेॽहा? ना युगका चेॽया तुमेखुबाचि हेॽने ङ्‌वेॽहा? इना निङ्‌वाफुमाङा याॽमिबे वेॽहा बुद्‌दि काम लामेन्‍जोक्‍खुबा न्‍लेङ्‌मेतुन्‍हायि?

२१ कायुङ्‌लेनबेॽहा याॽमिचिङा उङ्‌चि बुद्‌दिङा निङ्‌वाफुमा चिनातोक्‍मा ङ्‌यास्‍वानिन्‍ना बाङ्‌ना चेॽया उका बुद्‌दिमानि योजाना आनुसार ठारेचोगु॥ ङ्‌खाॽलाहोङ्‌माङ् निङ्‌वाफुमाङा गो कानिङ् पार्चार चोगुम्‍ङाहा मुर्खा चेॽयाभाङ्‌माङ् बिस्‍वास चोक्‍खुबाचि हिङ्‌मेॽमा मितुचि॥

२२ याहुदि याॽमिचिङा पार्मानगा लागि वालोकपाहाङ् चिङ्‌गो सोॽमा ङ्‌योग्‍वा न्‍हाङ् गिरिक याॽमिचिङा च्‍हेन बुद्‌दिगा चेॽया खेम्‍मा ङ्‌योग्‍वा॥

२३ ङ्‌खाॽनिङ्‌गो कानिङ् च्‍हेन कुरुसपे छुयाना येसुगा नुसाला पार्चार चोग्‍वाम्‍ङाहा॥ खा सालेन याहुदिचिगा लागि लुङ्‌सिॽमाहा चेॽया लेक्‍सा, न्‍हाङ् निङ्‌वाफुमा चिनामेन्‍दोक्‍खुबाचिगा लागि मुर्खा चेॽया ठारेचोगा॥

२४ ङ्‌खाॽनिङ्‌गो निङ्‌वाफुमाङा काचिहा याहुदिहोङ्‌चा, गिरिक होङ्‌चा, खिरिस्‍टभाङ्‌माङ् ङ्‌खाचिङा निङ्‌वाफुमागा साक्‍ति नुङ् बुद्‌दि न्‍निसुक्‍सुहा॥

२५ इजाङ्‌बाङ्‌निङ् निङ्‌वाफुमागा मुर्खा चेॽया याॽमिचिगा बुद्‌दि हाक्‍निङ् प्‍याक बुद्‌दिमानिहा, न्‍हाङ् निङ्‌वाफुमागा माङ्‌चुमाङ्‌हा चेॽया चा याॽमिचिगा साक्‍ति हाक्‍निङ् साक्‍तिसालिहा॥

२६ आफुआनुन्‍छा आनाआनुन्‍छाचि, निङ्‌वाफुमाङा काइगानिङ् न्‍निङ्‌दा इमिन्‍हा साइघा? ङ्‌खा मितानुम॥ कायुङ्‌लेनगा सोयाइबे न्‍निङ्‌दा माध्‍येबे मिॽयाङ्‌से बुद्‌दिमानि, मिॽयाङ्‌से साक्‍तिसालि न्‍हाङ् मिॽयाङ्‌से थुङ्‌दुहा साइगा॥

२७ ङ्‌खाॽनिङ्‌गो बुद्‌दिमानि याॽमिचि ङोन्‍सिॽमाबे आमेॽमागा निङ्‌वाफुमाङा कायुङ्‌लेनगा सोयाइबे मुर्खा ठारेन्‍जोगाहाचि सेगुचि, न्‍हाङ् साक्‍तिसालिचि ङोन्‍सिॽमाबे आमेॽमागा कायुङ्‌लेनगा सोयाइबे साक्‍ति मेॽनिङ्‌हाचि सेगुचि॥

२८ काङान काखुबाचि ङोन्‍सिॽमाबे आमेॽमागा कायुङ्‌लेनगा सोयाइबे काम लामेन्‍जोक्‍खुबाचि नुङ् इसिॽहा ठारेन्‍जोगाहाचि सेगुचि॥

२९ खा चेॽया इसाङा चा उका उयुम्‍बे काङान कामा ङ्‌यानिन्‍निभोङ् उङा चोगु॥

३० न्‍निङ्‌दा खिरिस्‍ट येसुबे वेतिगा॥ निङ्‌वाफुमाङा खिरिस्‍ट येसु एङ्‌गा बुद्‌दिगा मुल चोगुक्‍सु॥ खिरिस्‍टभाङ्‌माङ् कानिङ् निङ्‌वाफुमागा ओन्‍दाङ् ठिक ठारेचोगिॽवा, न्‍हाङ् निङ्‌वाफुमागा पाबित्‍तारा नुङ् मुक्‍ति तोक्‍खुबा याॽमि लेक्‍सिॽवाहा॥

३१ न्‍हाङामाङ् खाॽला छेप्‍तामा, “घामान्‍डा चोक्‍खुबा हाङ्‌बाङा चोगुहा काम्‍बेॽमाङ् घामान्‍डा चोक्‍नि॥”

a 

१:१२ ग्रिकपे “केफास” छेप्‍तामाना॥

२

१ आफुआनुन्‍छा आनाआनुन्‍छाचि, निङ्‌वाफुमागा चुमिॽयाहा जेप्‍पाहा चेॽया योक्‍मेसे न्‍निङ्‌दाबे तायाङ्‌निङ्, माम्‍माहा चेॽया चोक्‍साङ् बुद्‌दिमानि लोॽवा न्‍लेक्‍सारायाङान॥

२ इजाङ्‌बाङ्‌निङ् का न्‍निङ्‌दानुङ् वायाङ्‌निङ् येसु खिरिस्‍ट नुङ् उङ् कुरुस्‍पे न्‍छुएन्‍दुना चेॽया हाक्‍निङ् हेकोहा इहाचा मेन्‍जेक्‍माना आठोट चोगामासाङ्॥

३ का न्‍निङ्‌दाबे तायाङ्‌निङ् काम्‍जोर सायाङ् न्‍हाङा किसिॽमाङा इब्‍बे-इब्‍बे योङ्‌साङ् तायाङ्॥

४ का चेक्‍ताङ्‌निङ् नुङ् पार्चार चोगुङ्‌निङ् काङान कासाङ् बुद्‌दिगा माम्‍माहा चेॽया न्‍जेक्‍तुङान, ङ्‌खाॽनिङ्‌गो का पार्चार चोगुङ्‌हा सालेन जेप्‍पाहा ओमभोङ् पाबित्‍तारा आत्‍मागा साक्‍तिङा न्‍निङ्‌दा सोॽमेतिइवाघा॥

५ न्‍हाङामाङ् न्‍निङ्‌गा बिस्‍वास याॽमिचिगा बुद्‌दिबे मेन्‍ना ङ्‌खाॽनिङ्‌गो निङ्‌वाफुमागा साक्‍तिबे वानि॥

६ ङ्‌खोङ्‌चा बिस्‍वासपे तुम्‍हा याॽमिचिनुङ् कानिङ् बुद्‌दिगा पार्चार चोग्‍वाम्‍ङा, ङ्‌खाॽनिङ्‌गो ना युगका बुद्‌दि मेन्‍हा॥ ना युगपे राज्‍या चोक्‍खुबाचिगा बुद्‌दि चा मेन्‍हा॥ ङ्‌खा गो मेन्‍दिसाङ् खेमे॥

७ ङ्‌खाॽनिङ्‌गो कानिङ् गो निङ्‌वाफुमागा इसाङा चा न्‍निसुनिन्‍ना बुद्‌दिमानि योजानागा उतुम्‍बे पार्चार चोग्‍वाम्‍ङा॥ न्‍ना योजाना याॽमिचिभाङ् चुमिॽयामासा न्‍हाङ् कानिङ् माहिमा तोक्‍तुम्‍निभोङ् कायुङ्‌लेन चोक्‍मा हाक्‍निङ् ओन्‍दाङ्‌माङ् उङा चोगुक्‍सा॥

८ ना कायुङ्‌लेन्‍बे राज्‍या चोक्‍खुबा इसाङा चा खा चेॽया ङ्‌ङासुनिन॥ ङ्‌खाचिङा ङ्‌ङासुनिङ्‌बि माहिमा पिॽमा पोर्ने हाङ्‌बा कुरुस्‍पे न्‍छुॽयेन्‍दुनिन्‍बि॥

९ ङ्‌खाॽनिङ्‌गो धार्मासाप्‍लाबे खाॽला छेप्‍तामा,

“याॽमिचिङा हेॽनिङ्‌चा न्‍निसुनिन्‍हा, ङ्‌खेप्‍सुनिन्‍हा, निङ्‌वाबे म्‍मितुनिन्‍हा चेॽयामाङ्

निङ्‌वाफुमाङा उङ् लुङ्‌मा तुक्‍खुबाचिगा लागि त्‍यार चोगुक्‍सुहा॥”

१० निङ्‌वाफुमाङा उका चेॽया उका आत्‍माङा कानिङ् आमेतामा॥ इजाङ्‌बाङ्‌निङ् पाबित्‍तारा आत्‍माङा घाक चेॽया योग्‍वाहोङ् था तोक्‍त्‍वा, घाइरो घाइरोहा चेॽया चा उङा योग्‍वाहोङ् था तोक्‍त्‍वाहा॥

११ याॽमिगा उनिङ्‌वाबेॽहा घाक्‍थोक उङ् होङ्‌बे वाखुबा उका आत्‍माङासे निस्‍वा॥ ङ्‌खाॽलामाङ् निङ्‌वाफुमागा उनिङ्‌वा इमिन्‍ना बाङ्‌ना चेॽया निङ्‌वाफुमागा आत्‍माङासे निस्‍वाना॥

१२ हाकु कानिङ् कायुङ्‌लेनगा आत्‍मा न्दोक्‍तुक्‍सुम्‍निन्‍ना, ङ्‌खाॽनिङ्‌गो निङ्‌वाफुमाङा उका उनिङ्‌वाङा पियाहा घाक थोक आमायासुम्‍निभोङ् उङ्‌भाङ् पाबित्‍तारा आत्‍मा तोक्‍तुक्‍सुम॥

१३ न्‍हाङामाङ् कानिङ् याॽमिचिगा बुद्‌दिङा चिन्‍दाहा चेॽया न्‍जेक्‍तिॽवाङान, ङ्‌खाॽनिङ्‌गो पाबित्‍तारा आत्‍माङा चिन्‍दाहा चेॽया चेक्‍त्‍वाम्‍ङा॥ न्‍हाङ् आत्‍मिक चेॽया निङ्‌वाफुमागा आत्‍मा वाखुबा याॽमिचि उचुन योक्‍मेत्‍वाम्‍चिम्‍ङा॥

१४ निङ्‌वाफुमागा आत्‍मा मेवाखुबा याॽमिङा निङ्‌वाफुमागा आत्‍मागा चेॽया गाराहान न्‍जोग्‍वान्‍हा, इजाङ्‌बाङ्‌निङ् खा चेॽया उका लागि मुर्खा चेॽया ओम॥ न्‍हाङा उङा ङ्‌खा चेॽया आमाङ्‌यास्‍वान्‍हा॥ ङ्‌खा चेॽया निङ्‌वाफुमागा आत्‍माभाङ्‌से आमायामेहा॥

१५ निङ्‌वाफुमागा आत्‍मा वाखुबाङा च्‍हेन घाक चेॽया उचुन्‍हायेम इसिॽहायेमभोङ् उचुन जाच चोक्‍मा यास्‍वा, ङ्‌खाॽनिङ्‌गो उङ् च्‍हेन इसाङा चा जाच चोक्‍मा ङ्‌यास्‍वानिन्‍ना॥

१६ इजाङ्‌बाङ्‌निङ् धार्मासाप्‍लाबे खाॽला छेप्‍तामा,

“हाङ्‌बागा निङ्‌वा इसाङा निस्‍वाना?

न्‍हाङ् इसाङा उङ् चिन्‍मायास्‍वाना?”

ङ्‌खाॽनिङ्‌गो कानिङ्‌नुङ् गो खिरिस्‍टका निङ्‌वा वान्‍नेॽना॥

निङ्‌वाफुमागा सेवा चोक्‍खुबाचि

३

१ आफुआनुन्‍छा आनाआनुन्‍छाचि, का चेक्‍ताङ्‌निङ् निङ्‌वाफुमागा आत्‍मा वाखुबाचिनुङ् चेक्‍ताङ्‌ना लोॽवा न्‍निङ्‌दानुङ् चेक्‍मा ङ्‌यासाङान, ङ्‌खाॽनिङ्‌गो कायुङ्‌लेनबेॽहा याॽमिचि लोॽवा, खिरिस्‍टपे मिमिॽहा नु उङ्‌खुबा पिछाचिनुङ् लोॽवा चेक्‍ताङ्॥

२ का न्‍निङ्‌दा याप्‍हा चाम्‍योङ्‌बा मेन्‍ना, दुरु होम्‍मेॽनेनिन, इजाङ्‌बाङ्‌निङ् ङ्‌खिङ्‌बेलाक न्‍निङ्‌दा याप्‍हा चाम्‍योङ्‌बा चामा याखुबा न्‍लेक्‍सिमिसिगान, न्‍हाङा हाकुचा न्‍लेक्‍सिमिगान॥

३ न्‍निङ्‌दा हाकुचा न्‍निङ्‌गा निङ्‌वाङा योगुहा चेॽया पुरा चोक्‍माबेसे लाचोगिमिगा॥ इजाङ्‌बाङ्‌निङ् न्‍निङ्‌गा लुम्‍बे नाहेम्‍माहा नुङ् खिमा-तुमाहा चेॽया वान्‍ने॥ ङ्‌खाॽलाभोङ् इना न्‍निङ्‌दा निङ्‌वाङा योगुहा लोॽवा चोक्‍खुबा कायुङ्‌लेनबेॽहा याॽमिचि लोॽवा न्‍लेक्‍सिगान्‍हायि?

४ इजाङ्‌बाङ्‌निङ् न्‍निङ्‌दाबे एकोङा “का पावालगा” हेकोनाङा “का आपोल्‍लोसका” काइवाघाभोङ्, इना न्‍निङ्‌दा कायुङ्‌लेनबेॽहा याॽमिचि लोॽवा न्‍लेक्‍सिगान्‍हायि?

५ आपोल्‍लोस इसा ओम? न्‍हाङ् पावाल इसा ओम? कान्‍चिङ् हिपापाङ् निङ्‌वाफुमाङा पाक्‍साहा सेवाकचिङान, कान्‍चिङ्‌भाङ्‌माङ् न्‍निङ्‌दा नुसाला बिस्‍वास चोगुम्‍गा॥

६ का याङ्‌लि लितुङ्, आपोल्‍लोसङा माङ्‌च्‍वा एन्‍दु, ङ्‌खाॽनिङ्‌गो याङ्‌लि पुमेॽमाहा काम गो निङ्‌वाफुमाङामाङ् चोगु॥

७ न्‍हाङामाङ् याङ्‌लि लिखुबा नुङ् माङ्‌च्‍वा एन्‍खुबा माम्‍माहा मेन्‍चिन्‍हा, ङ्‌खाॽनिङ्‌गो पुमेखुबा निङ्‌वाफुमा च्‍हेन माडा ओम॥

८ याङ्‌लि लिखुबा नुङ् माङ्‌च्‍वा एन्‍खुबा बाराबारिहाचि॥ घाक याॽमिङा इखिङ् तुखि न्‍जोगामा ङ्‌खिङ्‌माङ् निङ्‌वाफुमाङा उङ्‌चि कामगा जेला पिवाचिहा॥

९ कान्‍चिङ् निङ्‌वाफुमागा काम चोक्‍खुचिङान, न्‍हाङ् न्‍निङ्‌दा च्‍हेन निङ्‌वाफुमागा रोपा नुङ् पाङ्‌सिगान॥

१० निङ्‌वाफुमाङा पियाहा आनुगाराहाङा का उचुन्‍ना पाङ् चोक्‍खुबाङा लोॽवा जाग एम्‍मा तोक्‍तुङ्, न्‍हाङ् हेकोहाचिङा च्‍हेन न्‍ना छोङ्‌बे पाङ् न्‍जोघेत्‍वा॥ न्‍ना छोङ्‌बे पाङ् चोक्‍साङ् खेखुबाङा इमिन चोक्‍मासिमेङ्‌ना बाङ्‌ना चेॽयाबे उचुन उनिङ्‌वा पिनि॥

११ इजाङ्‌बाङ्‌निङ् ओन्‍दाङ् एन्‍दाना एको सेॽना जाग येसु खिरिस्‍टमाङ् ओम॥ इसाङा चा हेकोना जाग एम्‍मा ङ्‌यास्‍वानिन्‍ना॥

१२ ना जाग छोङ्‌बे कोइ याॽमिचिङा साम्‍याङ्, युप्‍पा, प्‍याक ओमेन आखुबा छेङ्‌गोरोकङा पाङ् चोक्‍साङ् ङ्‌खेत्‍वा, हेकोहा याॽमिचिङा च्‍हेन सिङ्, लिङ्‌मि, पारोल ङ्‌येन्‍द्‌वाहोङ् पाङ् न्‍जोघेत्‍वा॥

१३ ङ्‌खाॽनिङ्‌गो निङ्‌वाफुमाङा निरिक चोक्‍माना लेन्‍बे घाक याॽमिचिङा न्‍जोगुहा उचुन्‍हा-इसिॽहा कामगा जाच चोङ्‌मे॥ न्‍ना लेन ङ्‌खाचिगा काम इमिन्‍हा, ङ्‌खा मिबे एम्‍मेहोङ् जाच चोङ्‌मेहा॥

१४ ङ्‌खिङ्‌बेला न्‍ना जाग छोङ्‌बे काम चोक्‍खुबागा काम न्‍दुन्‍दाख्‍यान्‍भोङ् उङा इनाम तोक्‍त्‍वा॥

१५ ङ्‌खाॽनिङ्‌गो हेॽना याॽमिङा चोगुहा काम मिङा तुङ्‌खेमे, न्‍ना याॽमिङा इनाम न्‍दोक्‍त्‍वान्‍हा, ङ्‌खाॽनिङ्‌गो उङ् च्‍हेन मिङा हुइहोङ् लुक्‍ताख्‍याना याॽमि लोॽवा हिङ्‌मेॽना॥

१६ न्‍निङ्‌दा निङ्‌वाफुमागा पाङ्‌सिगान, न्‍हाङ् निङ्‌वाफुमागा पाबित्‍तारा आत्‍मा न्‍निङ्‌दाबे वामेॽना॥ इना खा चेॽया न्‍निङ्‌दा था मान्‍ना?

१७ इसाङा निङ्‌वाफुमागा पाङ् नास चोग्‍वा, न्‍ना चा निङ्‌वाफुमाङा नास चोग्‍वाना, इजाङ्‌बाङ्‌निङ् निङ्‌वाफुमागा पाङ् पाबित्‍ताराना न्‍हाङा न्‍ना पाङ् च्‍हेन न्‍निङ्‌दामाङ् सिगान॥

१८ न्‍निङ्‌दा आफाइ धोका न्‍जायानिन॥ न्‍निङ्‌दा माध्‍येबे ना कायुङ्‌लेन्‍बे बुद्‌दिमानिङान मितिॽवाघाभोङ्, जेप्‍पा बुद्‌दिमानि लेङ्‌मागा लागि मुर्खा लेक्‍सानि॥

१९ इजाङ्‌बाङ्‌निङ् कायुङ्‌लेनबेॽहा याॽमिचिङा बुद्‌दिमानि ङ्‌येतुहा चेॽया निङ्‌वाफुमागा ओन्‍दाङ् मुर्खा चेॽया ओम॥ धार्मासाप्‍लाबे खाॽला छेप्‍तामा, “निङ्‌वाफुमाङा ङ्‌खा बुद्‌दिमानिङान मिखुबा याॽमिचि उङ्‌चिङा न्‍जोगुहा चोम्‍बुहा चेॽयाबेॽमाङ् लाब्‍वाचिहा॥”

२० हेकोना ठोङ्‌बे चा खाॽला छेप्‍तामा, “बुद्‌दिमानिचिगा बुद्‌दि इहाचा मेन्‍हाभोङ् हाङ्‌बा निङ्‌वाफुमाङा था वान्‍नेॽना॥”

२१ न्‍हाङामाङ् इसा चा याॽमिचिगा उतुम्‍बे घामान्‍डा न्‍जोक्‍निन्‍नि॥ इजाङ्‌बाङ्‌निङ् घाक थोक न्‍निङ्‌गामाङ् ओम,

२२ पावाल होङ्‌चा, आपोल्‍लोस होङ्‌चा न्‍हाङ् पात्‍तुरुसa होङ्‌चा न्‍हाङा कायुङ्‌लेन, हिङ्‌लुङ् नुङ् सिमा, हेन्‍सेन्‍ना बेला नुङ् वान्‍दिक्‍ना बेला घाक न्‍निङ्‌गामाङ् ओम॥

२३ न्‍हाङा न्‍निङ्‌दा च्‍हेन खिरिस्‍टकासिगान, खिरिस्‍ट च्‍हेन निङ्‌वाफुमागा ओम॥

a 

३:२२ गिरिक सोरोतबे “केफास” छेप्‍तामा, ना पात्‍तुरुसका हेकोना उनिङ् साया॥

खिरिस्‍टका सेगुम्‍पाकचि

४

१ न्‍निङ्‌दा कान्‍चिङ् खिरिस्‍टका सेवाकचि नुङ् निङ्‌वाफुमागा चुमिॽयाहा चेॽया योक्‍मेमाहा जिम्‍मा तोक्‍खुबा याॽमिचि मिता॥

२ न्‍हाङ् ङ्‌खाॽला कामगा जिम्‍मा तोक्‍खुबाचि गो बिस्‍वास योग्‍या लेङ्‌माहा॥

३ न्‍निङ्‌दा कि याॽमिचिगा निरिक्‍पाङ्‌ङा आका कामगा निरिक चोग्‍वाम्‍घाभोङ्‌चा, न्‍ना आका लागि माडा चेॽया मेन्‍ना॥ न्‍हाङ् का आफाइ चा आका कामगा निरिक न्‍जोग्‍वाङान्‍हा॥

४ आका उतुम्‍बे का आफाइ खोक्‍सिङ्‌हा चेॽया इहाचा था मान, ङ्‌खाॽनिङ्‌गो खा चेॽयाङा का उचुन्‍हा काम चोगुङ्‌हा ओमभोङ् पार्मान म्‍बिमेन॥ आका निरिक चोक्‍खुबा गो हाङ्‌बा वान्‍नेॽना॥

५ न्‍हाङामाङ् न्‍निङ्‌दा हाङ्‌बा तामाना लेन हाक्‍निङ् ओन्‍दाङ् इसागा चा निरिक न्‍जोगानुम्‍निन॥ आखेरि निरिक च्‍हेन हाङ्‌बा तामेहोङ् लेङ्‌मेहा॥ हाङ्‌बाङामाङ् कुॽयुम्‍नाबे चुमाहा घाक चेॽया ओम्‍नाबे तावा, न्‍हाङ् याॽमिचिगा निङ्‌वाहोङ्‌बेॽहा चेॽया सोॽमेमेहा॥ ङ्‌खिङ्‌बेला घाक याॽमिचिङा निङ्‌वाफुमाभाङ् तोक्‍माहा इनाम न्‍दोक्‍त्‍वाहा॥

६ आफुआनुन्‍छा आनाआनुन्‍छाचि, न्‍निङ्‌गा उचुन्‍गा लागिमाङ् आपोल्‍लोस नुङ् आका साङ्‌खालाम पिसाङ् छेप्‍नेनिन्‍हा ओम॥ न्‍हाङामाङ् “इहा छेप्‍तामा ङ्‌खा हाक्‍निङ् हेकोहा चेॽया न्‍जोगानुम्‍निन” भोङ् छेप्‍ताहा चेॽया आसानुम॥ न्‍हाङा न्‍निङ्‌दा एको हेकोनागा बिरुद्‌दाबे घामान्‍डि न्‍लेक्‍सानिन॥

७ इसाङा न्‍निङ्‌दा हेकोहा याॽमिचि हाक्‍निङ् माम्‍माहा चोगिघा? इना न्‍निङ्‌दानुङ् वेॽहा चेॽया निङ्‌वाफुमाङा पिइघा मेन्‍नायि? ङ्‌खाॽलाभोङ् इजाङ् उङा पिइघा मेन्‍हा लोॽवा घामान्‍डि लेक्‍सिॽवाघा?

८ न्‍निङ्‌दा चाहाचोक्‍माहा घाक थोक न्‍निङ्‌दा तोक्‍तुक्‍सुम्‍ङाहा मितिॽवागा॥ न्‍निङ्‌दा गो थुङ्‌दुहा लेक्‍सिमिघाबु! न्‍निङ्‌दा कानिङ् मेॽनिङ्‌होङ्‌चा हाङ् लेक्‍सिमिगा, जेप्‍पा न्‍निङ्‌दा हाङ् लेक्‍सिगानिङ्‌बि उचुन लेक्‍साबि, न्‍हाङा कानिङ् चा न्‍निङ्‌दानुङ् राज्‍या चोगुम्‍ङाबि॥

९ का खाॽला एमेङ्, निङ्‌वाफुमाङा कानिङ् सेगुम्‍पाकचि सिमाहा दान्‍डा न्‍दोक्‍तुहोङ् हेक्‍साङ् न्‍लाम्‍मेतुचिहा याॽमिचि लोॽवा घाक कायुङ्‌लेन, वालोक्‍दुत्‍चि नुङ् याॽमिचिगा उयुम्‍बे युन्‍चामाकेकेक चोगामाहा॥

१० कानिङ् खिरिस्‍टका लागि मुर्खा लेक्‍सिमिङ्, ङ्‌खाॽनिङ्‌गो न्‍निङ्‌दा च्‍हेन खिरिस्‍टपे वेतिघोङ् बुद्‌दिमानि लेक्‍सिमिगा॥ कानिङ् बोल मेॽनिङ्‌सिङान, ङ्‌खाॽनिङ्‌गो न्‍निङ्‌दा चात्‍तुसिगा॥ कानिङ् याॽमिङा इसिमे, न्‍निङ्‌दा याॽमिचिङा आदार चोगिॽवागा॥

११ खिङ् सोम्‍मा चा कानिङ् साक वेॽमा आङ्‌मासिइवाङ्, झुत्‍रेझाम्‍रे तेक वाक्‍सुम्‍ङा, मोक्‍ताइ आङ्‌मासिइवाङ् न्‍हाङ् आनिङ्‌गा पाङ् चा मानिन॥

१२ कानिङ् चामा-उङ्‌मागा लागि आनिङ्‌गा मुक्‍ङा काम चोगिॽवाङ्॥ उङ्‌चिङा साराप पिमेॽनिङ् कानिङ् आसिक पिवाम्‍चिम्‍ङा॥ तुखि पिमेॽनिङ् कानिङ् स्‍वाक आङ्‌द्‌वाम्‍ङा॥

१३ आनिङ्‌गा उतुम्‍बे इसिॽहा चेॽया लुमेॽनिङ् कानिङ् उचुन पोलोवा पिवाम्‍चिम्‍ङा॥ खिङ् सोम्‍मा कानिङ् कायुङ्‌लेनबेॽहा इसिॽहा थोक नुङ् ताम्‍दाङ्‌फुमाबेॽहा कासिङ्‌गार लोॽवा लेक्‍सिमिङ्‌हा॥

१४ खा चेॽया का न्‍निङ्‌दा ङोन्‍सिॽमाबे आमेॽमागा छेप्‍तुङ्‌हा मेन्‍ना, ङ्‌खाॽनिङ्‌गो लुङ्‌मा न्‍दुक्‍ताहा पिछाचि लोॽवा आर्ति पिॽमागा छेप्‍तुङ्‌हा ओम॥

१५ इजाङ्‌बाङ्‌निङ् खिरिस्‍टपे न्‍निङ्‌दा चिन्‍खुबा सोखुबाचि एखेङ् माहोम्‍बोक ङ्‌वेॽहोङ्‌चा प्‍याक न्‍निङ् पाचि गो मानिन॥ इजाङ्‌बाङ्‌निङ् का न्‍निङ्‌दा नुसाला खेम्‍मेॽनेनिन्‍होङ् खिरिस्‍ट येसुबे न्‍निङ्‌गा आत्‍मिक पा लेक्‍सामाङ्॥

१६ न्‍हाङामाङ् न्‍निङ्‌दा काभाङ् चिन्‍दानि न्‍हाङ् का लोॽवा चोगानिभोङ् का आमुक फाक्‍त्‍वाङ्‌चिङ्‌हा॥

१७ न्‍हाङामाङ् तिमोथि का न्‍निङ्‌दाबे पाक्‍सुक्‍सुङ्॥ उङ् हाङ्‌बाबे लुङ्‌मा तुक्‍तुङ्‌ना नुङ् बिस्‍वास योग्‍याना आच्‍या ओम॥ का घाक ठोङ्‌बे नुङ् घाक खिरिस्‍टियान छुम्‍वाङ्‌चिबे चिन्‍दुङ्‌चिङ्‌हा लोॽवा खिरिस्‍टपे आका हिङ्‌लुङ् इमिन्‍ना, ङ्‌खा चेॽया उङा न्‍निङ्‌दा योक्‍मेतिइवाघा॥

१८ न्‍निङ्‌दा माध्‍येबे इखिङ् च्‍हेन का न्‍नाबे न्‍दामेङान्‍ना मिसाङ् माम्‍माहा लेङ्‌सिॽमासिइवागा॥

१९ हाङ्‌बागा उनिङ्‌वा लेक्‍साभोङ् का न्‍निङ्‌दाबे हानि तामेङ् न्‍हाङ् माम्‍माहा लेङ्‌सिखुबाचिगा चेॽया मेन्‍ना, ङ्‌खाॽनिङ्‌गो ङ्‌खाचिगा साक्‍ति इना ओम का पात्‍तालाचोग्‍वाङ्‌ना॥

२० इजाङ्‌बाङ्‌निङ् निङ्‌वाफुमागा राज्‍या गो चेॽयाङा मेन्‍ना, ङ्‌खाॽनिङ्‌गो उका साक्‍तिङा सोॽमेमेहा॥

२१ न्‍निङ्‌दा इमिन एतिॽवाघा? का न्‍निङ्‌दाबे डाङ्‌गाकनुङ् ताङायेम, दाया नुङ् लुङ्‌मा तुक्‍माना निङ्‌वाङा ताङायेम?

५

१ न्‍निङ्‌लुम्‍बे प्‍याक ब्‍याभिचार लेङ्‌मासिमेहा चेॽया का खेम्‍मासिमेङ्‌ना! खिङ् इसिॽहा काम गो निङ्‌वाफुमा चिनामेन्‍दोक्‍खुबा याॽमिचिङा चा न्‍जोग्‍वानिन्‍हा॥ न्‍निङ्‌दा माध्‍येबे एकोङा उका पाक्‍ना उमा उहिङ्‌खुमा चोगुक्‍सुबु॥

२ ङ्‌खाॽनिङ्‌गो न्‍निङ्‌दा च्‍हेन घामान्‍डा चोगिॽवागा, न्‍निङ्‌दा गो सोक चोक्‍मा पोर्ने मेन्‍नायि? खाॽलाहा काम चोक्‍खुबा याॽमि न्‍निङ्‌लुम्‍भाङ् लोन्‍धाक्‍सानुम॥

३-४ का न्‍निङ्‌दानुङ् न्‍नाबे माॽङान्‍होङ्‌चा आनिङ्‌वा गो साधाइ न्‍निङ्‌दानुङ् वान्‍ने॥ न्‍हाङामाङ् का न्‍निङ्‌दानुङ् वान्‍नेॽङाना लोॽवा ङ्‌खाॽलाहा इसिॽहा पाप चोक्‍खुबा याॽमिचि इमिन्‍हा साजाया पिॽमाहाचि ङ्‌खा का मितिक्‍सुङ्‌हा॥ न्‍निङ्‌दा हाङ्‌बा येसुगा उनिङ्‌बे छुप्‍सिॽवागानिङ् आका आनिङ्‌वा चा न्‍निङ्‌दानुङ् वामेॽना, न्‍हाङा उङा चोक्‍मा मितुहा चेॽया चोक्‍मागा एङ्‌गा हाङ्‌बा येसुङा कानिङ् साक्‍ति पिमेहा॥

५ न्‍निङ्‌दा न्‍ना याॽमिगा पापि सोभाब नास लेङ्‌निभोङ् साइतानगा उमुक्‍पे जिम्‍मा लाचोगानुम, न्‍हाङ् हाङ्‌बागा लेन्‍बे न्‍नागा आत्‍मा च्‍हेन हिङ्‌नि॥

६ न्‍निङ्‌दा घामान्‍डा चोक्‍मा ठिक मेन्‍ना॥ खोॽमुङ्‌बे मिॽयाङ् खामिर फामानिङ् घाक खोॽमुङ् होम्‍द्‌वाहा बाङ्‌ना चेॽया न्‍निङ्‌दा था मान्‍ना?

७ न्‍निङ्‌दा ओछोङा लेङ्‌मागा ङ्‌खा उलिप्‍पा खामिर लोन्‍दाहाक्‍सानुम, इजाङ्‌बाङ्‌निङ् न्‍निङ्‌दा खामिर मेएन्‍ले पोताहा खोॽमुङ् लोॽवासिगान॥ कानिङ् फोङ्‌खुबा थुमा खिरिस्‍ट एङ्‌गा लागि बोलि लेक्‍साब्‍यामाना॥

८ न्‍हाङामाङ् कानिङ् ओन्‍दाङ्‌हा इसिॽहा काम नुङ् पापका खामिरङा मेन्‍ना, ङ्‌खाॽनिङ्‌गो सुद्‌दा नुङ् जेप्‍पाहा खामिर मेएन्‍लेहा चालेप्‍पाङा होक्‍नाम मानाचोगुम॥

९ का छेप्‍तुङ्‌ना छेप्‍फाबे ब्‍याभिचार चोक्‍खुबा याॽमिचिनुङ् न्‍निङ्‌दा साङ्‌गात न्‍जोगानिनभोङ् लुन्‍नुङ्‌नेन्‍सानिन॥

१० का लुॽमा योक्‍नेनिन्‍हा च्‍हेन ब्‍याभिचार चोक्‍खुबा, पोहोङ् लेङ्‌खुबा, ठागाचोङ्‌चाखुबा, मुर्ति सेमेखुबा आबिस्‍वासिचिनुङ् लाॽला वायानि लुॽनेनिन्‍हा मेन्‍ना॥ ङ्‌खाॽलाभोङ्‌गो न्‍निङ्‌दा ना कायुङ्‌लेनभाङ् लोङ्‌खेॽमा पोराचोगाबि॥

११ ङ्‌खाॽनिङ्‌गो का च्‍हेन खिरिस्‍टियान फुनुन्‍छाङान कासाङ् ब्‍याभिचार चोक्‍खुबा, पोहोङ् लेङ्‌खुबा, मुर्ति सेमेखुबा, निन्‍दा चोक्‍खुबा, सिङ्‌घोखुबा नुङ् ठागाचोङ्‌चाखुबाचिगा उतुम्‍बे लुॽनेनिन्‍हा ओम॥ ङ्‌खाॽलाहा याॽमिचिनुङ् गो सोरि युङिघोङ् इहाचा न्‍जायानुम्‍निन॥

१२ निङ्‌वाफुमाबे बिस्‍वास मेन्‍जोक्‍खुबाचिगा निरिक चोक्‍माहा काम आका मेन्‍हा, ङ्‌खाॽनिङ्‌गो छुम्‍वाङ्‌बेॽहाचिगा निरिक न्‍निङ्‌दा चोक्‍मा पोर्ने मेन्‍नायि?

१३ निङ्‌वाफुमाङामाङ् उङ् चिनामेन्‍दोक्‍खुबाचिगा निरिक चोग्‍वाहा॥ ङ्‌खाॽनिङ्‌गो धार्मासाप्‍लाबे खाॽला छेप्‍तामा, “इसिॽहा काम चोक्‍खुबा न्‍निङ्‌लुम्‍भाङ् लोन्‍धाक्‍सानुम॥”

बिस्‍वासिचिगा उलुम्‍बे खिमारुङ्

६

१ न्‍निङ्‌दा माध्‍येबे एकोगा हेकोनानुङ् खिमा पोक्‍तुभोङ् चेॽया तोङ्‌मागा खिरिस्‍टका पाबित्‍तारा याॽमिचिगाबे ङ्‌खेइवागान्‍होङ् निङ्‌वाफुमा चिनामेन्‍जोक्‍खुबाचिगा निरिक्‍पाङ्‌बे खेॽमाना आट इमिन चोगिॽवाघा?

२ खिरिस्‍टका पाबित्‍तारा याॽमिचिङामाङ् कायुङ्‌लेनगा निरिक न्‍जोग्‍वाहा बाङ्‌ना चेॽया न्‍निङ्‌दा था मान्‍ना? कायुङ्‌लेनगा गो निरिक न्‍जोग्‍वाहाभोङ् इना खाॽला मिमिॽहा खिमा-तुमाहा चेॽया तोङ्‌मा ङ्‌यास्‍वानिन्‍हायि?

३ कानिङ् वालोक्‍दुत्‍चिगा चा निरिक चोग्‍वाम्‍हा बाङ्‌ना चेॽया न्‍निङ्‌दा था मान्‍ना? ङ्‌खाॽलाभोङ् कानिङ् हिङिनुङ् लेक्‍साहा खिमा-तुमाहा चेॽया माम्‍माहा ओम्यि?

४ न्‍निङ्‌दाबे खाॽला खिमा-तुमाहा लेक्‍सामाहाभोङ्, ङ्‌खा तोङ्‌मागा इजाङ् छुम्‍वाङ्‌बेॽहा याॽमिचिङा इच्‍चा ङ्‌येतुन्‍चिनिन्‍हा याॽमिचिगाबे खेइवाघा?

५ खा न्‍निङ्‌गा लागि ङोन्‍सिॽमाचेक्‍चेक्‍हा चेॽया ओम॥ इना न्‍निङ्‌गा फुनुन्‍छाचिगा उलुम्‍बे ङ्‌खियाहा तोङ्‌मायाखुबा बुद्‌दिमान याॽमि इसा चा मानिन्‍हायि?

६ ङ्‌खाॽनिङ्‌गो एको बिस्‍वासि फुनुन्‍छा हेकोना बिस्‍वासि फुनुन्‍छागा बिरुद्‌दाबे निरिक्‍पाङ्‌बे खेमे, न्‍ना चा निङ्‌वाफुमाबे बिस्‍वास मेन्‍जोक्‍खुबाचिगाबे!

७ न्‍निङ्‌दाबे एकोङा हेकोनागा बिरुद्‌दाबे मुद्‌दा एङ्‌खुसा चामामाङ् न्‍निङ्‌दा हाराचोक्‍मा ओम॥ निरिक्‍पाङ्‌बे खेॽमाहाक्‍निङ् चेॽया आङ्‌मामाङ् उचुन लेङ्‌मेहा॥ न्‍हाङ् बुरु याॽमिचिङा ठागाचोगिगा भोङ्‌चा आङ्‌साङ् वामा उचुन्‍ना चेॽया ओम॥

८ ङ्‌खाॽनिङ्‌गो न्‍निङ्‌गा फुनुन्‍छा नानुन्‍छाचि न्‍निङ्‌दामाङ् आन्‍याया चोग्‍वाम्‍चिम्‍गा न्‍हाङ् ठागाचोग्‍वाम्‍चिम्‍गा॥

९ पाप चोक्‍खुबाचि निङ्‌वाफुमागा राज्‍याबे उमा न्‍दोक्‍त्‍वानिन्‍ना बाङ्‌ना चेॽया इना न्‍निङ्‌दा था मान्‍ना? धोका न्‍जायानिन॥ छाडा काम चोक्‍खुबाचि, मुर्तिपुजा चोक्‍खुबाचि, ब्‍याभिचार चोक्‍खुबाचि, बेस्‍या बाबुचि, बाबु बाबुनुङ् मामु मामुनुङ् इसिॽहा काम चोक्‍खुबाचि,

१० खुन्‍चाखुबाचि, पोहोङ् लेङ्‌खुबाचि, च्‍वाङा सिखुबाचि, निन्‍दा चोक्‍खुबाचि नुङ् ठागाचोङ्‌चाखुबाचि निङ्‌वाफुमागा राज्‍याबे उमा न्‍दोक्‍त्‍वानिन्‍ना॥

११ न्‍निङ्‌दा इखिङ्‌गो इमा खाॽलाहा साइगा, ङ्‌खाॽनिङ्‌गो निङ्‌वाफुमाङा न्‍निङ्‌गा पाप वासितिबिमिगा, न्‍हाङ् पाबित्‍तारा चोगिमिघा॥ हाकु हाङ्‌बा येसु खिरिस्‍टका उनिङ्‌बे उका आत्‍माङा न्‍निङ्‌दा निङ्‌वाफुमागा उयुम्‍बे धार्मोति ठारेचोगिमिघा॥

१२ इखिङ्‌ङा ङ्‌गा लोप्‍पि, “का इहाचोगुङ्‌होङ्‌चा लेङ्‌मेहा॥” ङ्‌खाॽनिङ्‌गो घाक चेॽयाङा न्‍निङ्‌दा उचुन न्‍जोगिॽवागान्‍हा॥ का चा कामायासाङ्‌बि, “का इहाचोगुङ्‌होङ्‌चा लेङ्‌मेहा॥” ङ्‌खाॽनिङ्‌गो का इहाचा चेॽयागा नोकार न्‍लेङ्‌मेङान्‍ना॥

१३ “चाम्‍योङ्‌बा फोकका लागि ओम, फोक चाम्‍योङ्‌बागा लागि ओम” इखिङ्‌ङा ङ्‌गा लोप्‍पि॥ ङ्‌खाॽनिङ्‌गो निङ्‌वाफुमाङा खा हिचिचि नास चोग्‍वाचिहा॥ याॽमिगा सालुङ् ब्‍याभिचारगा लागि मेन्‍ना, हाङ्‌बागा लागि ओम, न्‍हाङ् सालुङ्‌गा लागि चाहाचोगाहा चेॽयागा तारतुम्‍बि हाङ्‌बाङामाङ् तोङ्‌बिमेहा॥

१४ निङ्‌वाफुमाङा हाङ्‌बा स्‍यानाभाङ् हिङ्‌गिलिक लेङ्‌मेतु, न्‍हाङ् उका साक्‍तिङामाङ् कानिङ् चा हिङ्‌गिलिक लेङ्‌मेमेहा॥

१५ न्‍निङ्‌गा सालुङ् खिरिस्‍टका आङ्‌गा ओम्‍चि बाङ्‌ना न्‍निङ्‌दा था मान्‍ना? ङ्‌खाॽलाभोङ् इना का खिरिस्‍टका आङ्‌गा खेतुङ्‌होङ् बेस्‍यागा आङ्‌गानुङ् तोक्‍सुङ्‌यि? खाॽला काइले चा न्‍लेङ्‌निन्‍नि॥

१६ बेस्‍यानुङ् खेखुबा याॽमि सालुङ्‌बे न्‍नानुङ् एको लेङ्‌मेॽना बाङ्‌ना चेॽया न्‍निङ्‌दा था मान्‍ना? इजाङ्‌बाङ्‌निङ् धार्मासाप्‍लाबे खाॽला छेप्‍तामा, “ङ्‌खा हिपापाङ् एको सालुङ् लेङ्‌मेचिहा॥”

१७ ङ्‌खाॽनिङ्‌गो इसा खिरिस्‍टनुङ् एको लेङ्‌मे, न्‍ना च्‍हेन उङ्‌नुङ् आत्‍माबे एको लेङ्‌मेॽना॥

१८ ब्‍याभिचारभाङ् माङ्‌दु वायानि॥ याॽमिङा हेकोहा इमिन्‍हा पाप चोग्‍वाहोङ्‌चा उका सालुङ्‌गा बिरुद्‌दाबे पाप न्‍जोग्‍वान्‍हा॥ ङ्‌खाॽनिङ्‌गो ब्‍याभिचार चोक्‍खुबाङा च्‍हेन उका सालुङ्‌गा बिरुद्‌दाबे पाप चोग्‍वाहा॥

१९ इना न्‍निङ्‌गा सालुङ् पाबित्‍तारा आत्‍मा वामाना पाङ् ओम बाङ्‌ना चेॽया न्‍निङ्‌दा था मान्‍ना? निङ्‌वाफुमाङा पिइघा पाबित्‍तारा आत्‍मामाङ् न्‍निङ्‌दाहोङ्‌बे वामेॽना॥ ङ्‌खोङ्‌माङ् न्‍निङ्‌दा आफाइ चा न्‍निङ्‌गा म्‍मेतिसिगान्‍हा,

२० इजाङ्‌बाङ्‌निङ् न्‍निङ्‌दा निङ्‌वाफुमाङा ओमेन एन्‍दिगाहोङ् इनिघा ओम॥ न्‍हाङामाङ् न्‍निङ्‌गा सालुङ्‌ङा निङ्‌वाफुमागा आदार चोगानुम॥

थाङ्‌छेङ्‌गा उतुम्‍बे

७

१ हाकु न्‍निङ्‌दा छेप्‍तुम्‍गाना छेप्‍फागा उतुम्‍बे का लुमेॽनेनिन्‍हा॥ याॽमिङा थाङ् मेन्‍छेङ्‌मामाङ् उचुन लेङ्‌मेहा॥

२ ङ्‌खाॽनिङ्‌गो ब्‍याभिचार प्‍याक पुसाहाङा घाक मामुचिगा उङ्‌चि हिङ्‌खुबाचि ङ्‌वानि, न्‍हाङ् घाक बाबु याॽमिचिगा चा उङ्‌चि हिङ्‌खुमा ङ्‌वानि॥

३ उहिङ्‌खुबा उका उहिङ्‌खुमानुङ् वानि, ङ्‌खाॽलामाङ् उहिङ्‌खुमा चा उका उहिङ्‌खुबानुङ् वानि॥ खाॽला हिप्पापाङ्‌ङा एकोगा खाचो हेकोनाङा पुरा चोङ्‌बिखुसाचाचिनि॥

४ उहिङ्‌खुमागा सालुङ् उकासे मेन्‍ना, ङ्‌खाॽनिङ्‌गो उका उहिङ्‌खुबागा चा ओम॥ ङ्‌खाॽलामाङ् उहिङ्‌खुबागा सालुङ् चा उकासे मेन्‍ना, ङ्‌खाॽनिङ्‌गो उका उहिङ्‌खुमागा चा ओम॥

५ उहिङ्‌खुबा उहिङ्‌खुमा एकोङा हेकोना इन्‍कार चोक्‍खुसा न्‍जायानिन॥ एहिलेन्‍गा लागि साल्‍लाहाङा पार्थानागा लागि लाॽला वाइगाहोङ्‌चा आरुबेला च्‍हेन सोरि वायानि, मानुङ्‌गो न्‍निङ्‌गा निङ्‌वा थामाचोक्‍मा ङ्‌यासुम्‍गान्‍भोङ् साइतानङा न्‍निङ्‌दा पाप चोक्‍मेतिइवाघा॥

६ का खा चेॽया आग्‍गेगा रुप्‍पे लुॽनेनिन्‍हा मेन्‍ना, ङ्‌खाॽनिङ्‌गो न्‍निङ्‌दा खाॽला चा चोक्‍मा यासिॽवाघाभोङ्‌ साल्‍लाहा से पिॽनेनिन्‍हा ओम॥

७ घाक याॽमिचि का लोॽवा थाङ् मेन्‍छेङ्‌ले वाइगानि बाङ्‌ना का मिमेङ्‌ना, ङ्‌खाॽनिङ्‌गो घाकङा निङ्‌वाफुमाभाङ् खाले-खाले पिनिक्‍ला तोक्‍तुक्‍सुम, एकोङा एक खाले, हेकोनाङा हेकोना खाले तोक्‍तामा॥

८ हाकु थाङ् मेन्‍छेङ्‌लेहाचि नुङ् लाङ्‌निमाचि का न्‍निङ्‌दा लुमेॽनेनिन, न्‍निङ्‌दा का लोॽवा थाङ् मेन्‍छेङ्‌ले वाइगाभोङ् उचुन लेङ्‌मेहा॥

९ ङ्‌खाॽनिङ्‌गो न्‍निङ्‌दा न्‍निङ्‌गा निङ्‌वा आफाइ तायेन्बे युङ्‌मा ङ्‌यास्‍वाम्‍गान्‍नाभोङ् थाङ् छेङानि॥ इजाङ्‌बाङ्‌निङ् कामबासानाबे आमा हाक्‍निङ्‌गो थाङ् छेङ्‌मा माङ् उचुन ओम॥

१० हाकु थाङ् छेङ्‌खुबाचि का आग्‍गे पिमेॽनेनिन, (आका आग्‍गे गो मेन, ङ्‌खाॽनिङ्‌गो हाङ्‌बागा आग्‍गे ओम) उहिङ्‌खुमाङा उहिङ्‌खुबा न्‍नासिन्‍नि॥

११ नासिभोङ्‌चा न्‍ना मामु फेरि थाङ् न्‍छेङ्‌निन्‍नि, बुरु उहिङ्‌खुबानुङ् तोङ्‌नि॥ न्‍हाङ् उहिङ्‌खुबाङा चा उहिङ्‌खुमा न्‍नासिन्‍नि॥

१२ हाकु न्‍निङ्‌दा हेकोहाचि चा का लुमेॽनेनिन (खा चेॽया हाङ्‌बागा मेन्‍हा, का आफाइगा ओम), कोइ बिस्‍वासि फुनुन्‍छागा येसुबे बिस्‍वास मेन्‍जोक्‍खुमा उहिङ्‌खुमा वान्‍ने, न्‍हाङ् न्‍ना उहिङ्‌खुमा उङ्‌नुङ् वामा मिमेॽनाभोङ् उङा न्‍ना न्‍नासिन्‍नि॥

१३ ङ्‌खाॽलामाङ् कोइ बिस्‍वासि मामुगा येसुबे बिस्‍वास मेन्‍जोक्‍खुबा उहिङ्‌खुबा वान्‍ने, न्‍हाङ् उङ्‌नुङ् वामा मिमेॽनाभोङ् न्‍नाङा उहिङ्‌खुबा न्‍नासिन्‍नि॥

१४ इजाङ्‌बाङ्‌निङ् बिस्‍वास मेन्‍जोक्‍खुबा हिङ्‌खुबा बिस्‍वास चोक्‍खुमा उहिङ्‌खुमाभाङ् पाबित्‍तारा लेक्‍साब्‍यामा, न्‍हाङ् बिस्‍वास मेन्‍जोक्‍खुमा उहिङ्‌खुमा बिस्‍वास चोक्‍खुबा उहिङ्‌खुबाभाङ् पाबित्‍तारा लेक्‍साब्‍यामाना॥ मानुङ्‌गो उङ्‌चि च्‍याचि आसुद्‌दा न्‍लेक्‍साबि, ङ्‌खाॽनिङ्‌गो ङ्‌खाचि गो पाबित्‍तारा न्‍लेक्‍सामा॥

१५ ङ्‌खाॽनिङ्‌गो बिस्‍वास मेन्‍जोक्‍खुमा उहिङ्‌खुमाङा बिस्‍वास चोक्‍खुबा उहिङ्‌खुबा कि बिस्‍वास मेन्‍जोक्‍खुबा उहिङ्‌खुबाङा बिस्‍वास चोक्‍खुमा उहिङ्‌खुमा नान्‍सिॽमा मित्‍वानाभोङ् नासिनि॥ ङ्‌खिङ्‌बेला च्‍हेन बिस्‍वास चोक्‍खुबा हिङ्‌खुबा कि हिङ्‌खुमा स्‍वातान्‍तारा लेङ्‌मेॽना॥ इजाङ्‌बाङ्‌निङ् निङ्‌वाफुमाङा कानिङ् हाङ्‌हाङ्‌बे वामागा कायाहा ओम॥

१६ ओ हिङ्‌खुमा, न्‍दा इना था! सायेद बिस्‍वास मेन्‍जोक्‍खुबा ङ्‌हिङ्‌खुबाङा ङ्‌गा कारान्‍ङा उद्‌दार तोक्‍मा यास्‍वानायेम? ओ हिङ्‌खुबा, न्‍दा इना था! सायेद बिस्‍वास मेन्‍जोक्‍खुमा ङ्‌हिङ्‌खुमाङा ङ्‌गा कारान्‍ङा उद्‌दार तोक्‍मा यास्‍वानायेम?

१७ हाङ्‌बाङा न्‍निङ्‌दा इमिन्‍हा आवास्‍थाबे काइमिगा न्‍हाङ् इहागा लागि काइमिगा ङ्‌खाॽलामाङ् चोक्‍साङ् हिङानि॥ का घाक छुम्‍वाङ्‌चि चिन्‍दुङ्‌चिङ्‌हा चेॽया खामाङ् ओम॥

१८ बिस्‍वास चोक्‍मा हाक्‍निङ् ओन्‍दाङ् खाताना चोगाना याॽमि ओमभोङ् न्‍नाङा न्‍ना चिङ्‌गो मेटाचोक्‍मागा कोसिस न्‍जोक्‍निन्‍नि॥ न्‍हाङ् बिस्‍वास चोक्‍खुबा याॽमि खाताना न्‍जोगामान्‍नाभोङ् उङा चा खाताना चोक्‍मा कोसिस न्‍जोक्‍निन्‍नि॥

१९ इजाङ्‌बाङ्‌निङ् खाताना चोक्‍मा नुङ् मेन्‍जोक्‍माबे इहाचा फाराक मान्‍हा, ङ्‌खाॽनिङ्‌गो निङ्‌वाफुमागा आग्‍गे येम्‍मामाङ् मुक्‍खे चेॽया ओम॥

२० घाक याॽमि निङ्‌वाफुमाङा इमिन्‍ना आवास्‍थाबे काक्‍सुचि, न्‍ना आवास्‍थाबेॽमाङ् ङ्‌वानि॥

२१ निङ्‌वाफुमाङा न्‍दा कायागानिङ् नोकार सायागानाभोङ् ङ्‌खा चेॽया वास्‍ता न्‍जोगुन, ङ्‌खाॽनिङ्‌गो न्‍दा स्‍वातान्‍तारा लेङ्‌माना माउका तोक्‍तुगाभोङ् स्‍वातान्‍तारा लेक्‍सा॥

२२ इजाङ्‌बाङ्‌निङ् हेॽना याॽमि हाङ्‌बाङा काॽमा हाक्‍निङ् ओन्‍दाङ् नोकार साया, हाकु न्‍ना हाङ्‌बाङा स्‍वातान्‍तारा याॽमि चोगुक्‍सु॥ ङ्‌खाॽलामाङ् हेॽना याॽमि हाङ्‌बाङा काना बेलाबे स्‍वातान्‍तारा साया, न्‍ना याॽमि खिरिस्‍टका नोकार लेक्‍सामा॥

२३ न्‍निङ्‌दा निङ्‌वाफुमाङा ओमेन एन्‍दुहोङ् इनिघा ओम, ङ्‌खोङ्‌माङ् याॽमिचिगा नोकार न्‍लेक्‍सानिन॥

२४ न्‍हाङामाङ् आफुआनुन्‍छा आनाआनुन्‍छाचि, निङ्‌वाफुमाङा न्‍निङ्‌दा इमिन्‍ना आवास्‍थाबे काइमिगा, घाक ङ्‌खाॽलाना आवास्‍थाबे निङ्‌वाफुमानुङ् वायामासानि॥

२५ थाङ् मेन्‍छेङ्‌लेहाचिगा उतुम्‍बे हाङ्‌बागा आग्‍गे कानुङ् इहाचा मान्‍हा॥ ङ्‌खाॽनिङ्‌गो हाङ्‌बागा किर्पाभाङ् एको बिस्‍वास योग्‍या याॽमि लेक्‍साङ्‌नाङा न्‍निङ्‌दा साल्‍लाहा पिमेॽनेनिन्‍हा॥

२६ हेन्सेन्‍हा तुखि मिॽमानिङ्, हेॽना याॽमि इमिन्‍ना आवास्‍थाबे वान्‍ने न्‍नाबेॽमाङ् वामा उचुन लेङ्‌मेहा॥

२७ इना न्‍निङ्‌दा थाङ् छेङिमिघा? ङ्‌खाॽलाभोङ् न्‍निङ्‌गा हिङ्‌खुमाचिभाङ् फोङ्‌मा ङ्‌योगानिन॥ थाङ्‌माङ् न्‍छेङिमिगान्‍हाभोङ् थाङ् छेङ्‌मा ङ्‌योगानिन॥

२८ ङ्‌खाॽनिङ्‌गो न्‍निङ्‌दा माध्‍येबे कोइङा थाङ् छेङिगा भोङ्‌चा न्‍ना पाप को मेन्‍ना॥ थाङ् न्‍छेङान्‍ना मामुनुङ् थाङ् छेङाभोङ् न्‍नाङा पाप चोगुहा न्‍लेङ्‌मेन्‍ना॥ ङ्‌खाॽनिङ्‌गो थाङ् छेङ्‌खुबाचिङा ना कायुङ्‌लेन्‍बे तुखि आङ्‌मा पोराचोङ्‌मे, न्‍हाङ् खाॽलाहा तुखिभाङ् का न्‍निङ्‌दा जोगाचोक्‍मा योक्‍नेनिन्‍हा ओम॥

२९ आफुआनुन्‍छा आनाआनुन्‍छाचि, हाकु न्‍निङ्‌दा खा चेॽयामाङ् लुमेॽनेनिन, हाङ्‌बागा काम चोक्‍माना बेला काक्‍तिहेक्‍सुना॥ हाकु न्‍हाङ्‌तो न्‍निङ्‌दा हिङ्‌खुमा वाखुबाचिङा हिङ्‌खुमाचिबे से निङ्‌वा म्‍बियानुम्‍निन॥

३० सोक चोक्‍खुबाचि सोक मेन्‍जोक्‍खुबाचि लोॽवा न्‍हाङा चोन्‍सिसाङ् आनान्‍दा मानाचोक्‍खुबाचि आनान्‍दा मानामेन्‍जोक्‍खुबाचि लोॽवा न्‍लेङ्‌होङ् ङ्‌वानि॥ इन्‍खुबाचि उङ्‌चि इहाचा थोक मान्‍हा लोॽवा न्‍जोक्‍नि॥

३१ न्‍हाङ् कायुङ्‌लेनबेॽहा थोक्‍पे निङ्‌वा पिखुबाचि, कायुङ्‌लेन्‍बे निङ्‌वा मेम्‍बिखुबाचि लोॽवा न्‍लेङ्‌नि, इजाङ्‌बाङ्‌निङ् ना कायुङ्‌लेन हाकु प्‍याक सामाया सोम्‍मा ङ्‌वामेन्‍ना॥

३२ न्‍निङ्‌दा ना हिङ्‌लुङ्‌गा चिन्‍ताबे ङ्‌ङाइगान्‍नि बाङ्‌ना का मिमेङ्‌ना॥ थाङ् न्‍छेङान्‍ना याॽमिङा हाङ्‌बा इमिन चोन्‍सिमेतुङ्‌भोङ् ङ्‌खा चेॽयाबे उनिङ्‌वा पिवा,

३३ ङ्‌खाॽनिङ्‌गो थाङ् छेङाना याॽमिङा आहिङ्‌खुमा इमिन चोन्‍सिॽमेतुङ्भोङ् कायुङ्‌लेनबेॽहा चेॽयाबे चिन्‍ता चोङ्‌मे॥

३४ खाॽलाना याॽमिगा निङ्‌वा हिच्‍चि चेॽयाबे वामेॽना॥ ङ्‌खाॽलामाङ् थाङ् मेन्‍छेङ्‌लेना मामुङा सालुङ् नुङ् आत्‍माङा हाङ्‌बागा सेवा चोक्‍माबे उनिङ्‌वा पिवा॥ ङ्‌खाॽनिङ्‌गो थाङ् छेङाना मामुङा च्‍हेन आहिङ्‌खुबा इमिन चोन्‍सिॽमेतुङ्भोङ् कायुङ्‌लेनबेॽहा चेॽयाबे उनिङ्‌वा पिवा॥

३५ खा चेॽया का न्‍निङ्‌गा उचुन्‍गा लागि लुॽमासिमेॽनेनिन्‍हा॥ का न्‍निङ्‌दा नियामङा थुन्‍नेनिन्‍हा मेन्‍ना, ङ्‌खाॽनिङ्‌गो न्‍निङ्‌दा उचुन्‍हा काम चोक्‍साङ् खेइगानि, न्‍हाङ् न्‍निङ्‌गा निङ्‌वा हाङ्‌बा पिनेसुम्‍गानिभोङ् लुॽमा योक्‍नेनिन्‍हा ओम॥

३६ कोइ याॽमिङा उङ्‌नुङ् थाङ् छेङ्‌मागा नाक्‍तुना मामु इसिॽहा बेभार चोगुङ्‌हा लोॽवा एमे न्‍हाङ् न्‍ना कामबासानाबे आयामानाभोङ् न्‍हाङ् थाङ् छेङ्‌मा मिमेॽनाभोङ् थाङ् छेङ्‌मा पियानुम॥ ङ्‌खाॽला चोगाभोङ् उङ् पाप लान्‍जोङ्‌मेन्‍ना॥

३७ ङ्‌खाॽनिङ्‌गो इसागा उका उनिङ्‌वा चात्‍तु, न्‍हाङ् इसागा चा कारकाप्‍पे ङ्‌ङायामान, ङ्‌खाॽनिङ्‌गो उका उनिङ्‌वा तायेन्बे युङ्‌मा यास्‍वा, न्‍हाङ् उङ्‌नुङ् थाङ् छेङ्‌मागा न्‍नाक्‍तुना मामु थाङ् मेन्‍छेङ्‌माना निर्नाया चोङ्‌मेॽनाभोङ् न्‍ना चा उचुन्‍ना ओम॥

३८ खाॽला इसाङा थाङ् छेङ्‌मागा नाक्‍तुना मामु थाङ् छेङ्‌वा न्‍नाङा उचुन चोग्‍वा, ङ्‌खाॽनिङ्‌गो इसा थाङ् न्‍छेङ्‌मेन, न्‍नाङा झान उचुन चोग्‍वा॥

३९ उहिङ्‌खुबा हिङ्‌नुङ् सोम्‍मा उहिङ्‌खुमाङा हेकोना याॽमिनुङ् थाङ् छेङ्‌मा न्‍दोक्‍त्‍वान्‍ना॥ ङ्‌खाॽनिङ्‌गो उहिङ्‌खुबा स्‍याभोङ् न्‍नाङा उसाप थाक्‍तुना हाङ्‌बाबे बिस्‍वास चोक्‍खुबा याॽमिनुङ् थाङ् छेङ्‌मा यामेॽना॥

४० ङ्‌खाॽनिङ्‌गो उङ् थाङ् मेन्‍छेङ्‌ले वामेॽनाभोङ् उङ् झान सुखि लेङ्‌मे, ना आका मितायि ओम न्‍हाङा कानुङ् चा निङ्‌वाफुमागा आत्‍मा वान्‍नेॽना॥

मुर्तिबे तिसाहा थोक

८

१ हाकु मुर्तिबे तिसाहा चाम्‍योङ्‌बागा उतुम्‍बे का लुमेॽनेनिन, खा जेप्‍पा चेॽया ओम, “कानिङ् घाक्‍ङा ग्‍यान तोक्‍तुक्‍सुम्‍हा॥” ङ्‌खाॽनिङ्‌गो ग्‍यानङा याॽमिबे घामान्‍डा तावा, न्‍हाङ् लुङ्‌मा तुक्‍माना चेॽयाङा च्‍हेन घाक चेॽया पुसाङ् खेत्‍वाहा॥

२ इसाङा “का जेप्‍पागा निस्‍वाङ्‌हा” मिमे, न्‍नाङा निमा पोर्ने चेॽया न्‍निसुनेस्‍वान्‍हा॥

३ ङ्‌खाॽनिङ्‌गो इसाङा निङ्‌वाफुमा उलुङ्‌मा तुक्‍त्‍वा, निङ्‌वाफुमाङा न्‍ना चिनाचोग्‍वाना॥

४ हाकु मुर्तिबे तिसाहा थोक चामा लेङ्‌मेहायेम न्‍लेङ्‌मेन्‍हायेम बाङ्‌ना चेॽयागा उतुम्‍बे कामानिङ् न्‍निङ्‌दा काइघा लोॽवा, “कायुङ्‌लेनबेॽहा मुर्तिचि इहाचा मेनिन” न्‍हाङ् “निङ्‌वाफुमा एको सेॽना हेकोना इसा चा मान्‍ना” खा चेॽया कानिङ् था वान्‍ने॥

५ ताङ्‌खेङ् नुङ् ताम्‍दाङ्‌फुमाबे निङ्‌गासे माङ्‌चि प्‍याक ङ्‌वान्‍ने लोप्‍पि॥ (जेप्‍पा खाॽलाहा प्‍याक “माङ्‌चि” नुङ् “हाङ्‌बाचि” ङ्‌वान्‍नेहा)॥

६ ङ्‌खोङ्‌चा कानिङ् गो निङ्‌वाफुमा पा एकोसेॽनाभोङ् बिस्‍वास चोग्‍वाम्‍ङा॥ उङ्‌भाङ्‌माङ् घाक थोक लेक्‍सा, न्‍हाङ् उका लागिमाङ् कानिङ् हिङिॽवा॥ एङ्‌गा लागि एको हाङ्‌बा, येसु खिरिस्‍ट वान्‍ने, उङ्‌भाङ्‌माङ् घाक थोक लेक्‍सा, न्‍हाङ् उङ्‌भाङ्‌माङ् कानिङ् चा हिङिॽवा॥

७ ङ्‌खोङ्‌चा घाक याॽमिचिङा खा चेॽयागा उतुम्‍बे था मान॥ इखिङ् याॽमिचि मुर्ति पुजागा खिङ् प्‍याक बानि ङ्‌ङायाब्‍यामा, ङ्‌खाचिङा ङ्‌खाॽलाहा चाम्‍योङ्‌बा न्‍ज्‍वानिङ् जेप्‍पा मुर्तिबे तिसाहा चाम्‍योङ्‌बा चामासिमेङ्‌ना म्‍मिमे॥ ङ्‌खाचिगा उचुन्‍हा-इसिॽहा था तोक्‍माना निङ्‌वा चात्‍तुना मेन्‍होङ् का आसुद्‌दा लेक्‍साङ्‌ना म्‍मिमे॥

८ ङ्‌खाॽनिङ्‌गो चाम्‍योङ्‌बाङा गो कानिङ् निङ्‌वाफुमाबे न्‍दामेमेन्‍हा॥ कानिङ् मेन्‍जामाहोङ्‌चा इहाचा हानि न्‍लेङ्‌मेन, चामभोङ्‌चा इहाचा फाइदा न्‍लेङ्‌मेन्‍हा॥

९ ङ्‌खाॽनिङ्‌गो थाङ्‌थाङ् वायानि, न्‍निङ्‌गा ना स्‍वातान्‍ताराङा बिस्‍वासपे काम्‍जोरहा याॽमिचि पाप्‍पे आमेॽमाहा काम न्‍लेङ्‌निन्‍नि॥

१० इजाङ्‌बाङ्‌निङ् बिस्‍वासपे काम्‍जोरहा याॽमिचि न्‍निङ्‌दा ग्‍यान वाखुबा याॽमिचि मुर्तिगा माङ्‌पाङ्‌बे चासे युङिघा निसिगाभोङ् उङ्‌चि मुर्तिबे तिसाहा चाम्‍योङ्‌बा चामागा त्‍यार न्‍लेङ्‌मेनिन्‍हायि?

११ न्‍निङ्‌गा ग्‍यानङा ङ्‌खा बिस्‍वासपे काम्‍जोरहा याॽमिचि नास न्‍लेङ्‌मेहा॥ ङ्‌खाॽनिङ्‌गो उङ्‌चिगा लागि चा खिरिस्‍ट स्‍याना ओम॥

१२ खाॽला न्‍निङ्‌दा बिस्‍वासपे काम्‍जोरहा न्‍निङ्‌गा फुनुन्‍छा नानुन्‍छाचिगा बिरुद्‌दाबे पाप चोग्‍वाम्‍गा॥ न्‍हाङ् उङ्‌चिङा उचुन्‍हा मेन्‍हा म्‍मितुहा चेॽया न्‍निङ्‌दा चोक्‍मेत्‍वाम्‍चिम्‍गानिङ् न्‍निङ्‌दा खिरिस्‍टका बिरुद्‌दाबे पाप चोग्‍वाम्‍घा॥

१३ न्‍हाङामाङ् चाम्‍योङ्‌बाङा बिस्‍वासि फुनुन्‍छा नानुन्‍छाचि पाप चोक्मेत्वाचिहाभोङ्, आका कारानङा उङ्‌चि पाप्पे ङ्‌ङानिन्‍निभोङ् का हाकु हेॽनिङ्‌चा सा न्‍जावाङान्‍हा॥

सेगुम्‍पाकचिगा चोक्‍तोक

९

१ इना का स्‍वातान्‍तारा मेॽङान्‍नायि? इना का सेगुम्‍पाक मेॽङान्‍नायि? इना एङ्‌गा हाङ्‌बा येसु का न्‍निसुक्‍सुङान्‍नायि? इना का चोगुङ्‌हा कामभाङ् हाङ्‌बाबे बिस्‍वास चोक्‍खुबा न्‍निङ्‌दामाङ् मेतिसिगान्‍हायि?

२ इखिङ्‌गा लागि का सेगुम्‍पाक मेॽङान्‍होङ्‌चा न्‍निङ्‌गा लागि गो ओम्‍ङान, इजाङ्‌बाङ्‌निङ् हाङ्‌बाबे आका सेगुम्‍पाक्‍का कामगा पार्मान न्‍निङ्‌दा सिगान॥

३ आका बिरुद्‌दाबे चेक्‍खुबाचि खामाङ् पोलोवा पिवाङ्‌चिङ्‌हा,

४ इना आका कामगा लागि चामा-उङ्‌माहा खार्चा का तोक्‍मा पोर्ने मेन्‍नायि?

५ इना हेकोहा सेगुम्‍पाक्चिङा लोॽवा, हाङ्‌बागा उनुन्‍छाचि नुङ् पात्‍तुरुसङा लोॽवा कानिङ् चा खिरिस्‍टपे बिस्‍वास चोक्‍खुमा हिङ्‌खुमा सोरि खेॽमाहोङ् काम चोक्‍माना चोक्‍तोक मान्‍हायि?

६ इना बार्नाबास नुङ् आका लागिसे आफाइ काम मेन्‍जोक्‍ले फोक हिङ्‌माना चोक्‍तोक मानायि?

७ आफाइगा खार्चा चोक्‍साङ् इसाङा काङ्‍बागा काम चोग्‍वाहा? सिम्‍लेॽमाङ्‌गा खेति चोग्‍वाहोङ् इसाङा ङ्‌खागा उसा न्‍ज्‍वान्‍हा? सामुङ् मेन्‍ध्‍वाक्‍चि हिङ्‌खुबा इसाङा ङ्‌खाचिगा दुरु ङ्‌होप्‍स्‍वान्‍हा?

८ खा चेॽया का याॽमिचिङा म्‍मितुहा लोॽवा कायाङ्‌ना मेन्‍ना, ब्‍यावास्‍थाङा चा खाॽलामाङ् कामेॽना॥

९ इजाङ्‌बाङ्‌निङ् मोसाङा पियाहा ब्‍यावास्‍थाबे खाॽला छेप्‍तामा, “दाइ चोक्‍खुबा गोरुगा उयाबे मोहोलो ङ्‌वाॽमेतानुम्‍निन॥” इना निङ्‌वाफुमाङा खा चेॽया गोरुचिगा लागि कायाना ओम्यि?

१० इना उङा आन्‍चिङ्‌गा लागि कायाना मेन्‍नायि? खा चेॽया एङ्‌गा लागि छेप्‍ताहा ओम॥ इजाङ्‌बाङ्‌निङ् रोपा फेङ्‌खुबा नुङ् दाइ चोक्‍खुबाङा मिमिक तोक्‍त्‍वाङ्‌हा बाङ्‌ना आस्‍पेॽमाङ् फेक्‍स्‍वा न्‍हाङ् दाइ चोग्‍वा॥

११ कानिङ् न्‍निङ्‌गा लुम्‍बे आत्‍मागा याङ्‌लि ह्‌वेतुक्‍सुम्‍ङाहाभोङ् गो, इना कानिङ् चाहाचोक्‍माहा थोक न्‍निङ्‌दाभाङ् तोक्‍माना चोक्‍तोक कानिङ्‌बे मान्‍नायि?

१२ न्‍निङ्‌दा नुसाला खेम्‍मेखुबा हेकोहा याॽमिचिङा न्‍निङ्‌दाभाङ् तोक्‍मा लेङ्‌मेहाभोङ्, कानिङ् झान तोक्‍मा पोर्ने मेन्‍नायि? ङ्‌खोङ्‌चा कानिङ् ङ्‌योगुम्‍ङान, ङ्‌खाॽनिङ्‌गो खिरिस्‍टका नुसाला खेम्‍मेॽमागा इहाचा आप्‍ठेरो ङ्‌ङानिन्‍निभोङ्‌माङ् कानिङ् घाक चेॽया आङ्‌दुम्‍ङा॥

१३ माङ्‌पाङ्‌बे सेवा चोक्‍खुबाचिङा माङ्‌पाङ्‌बेॽहा थोक पाहाङ्‌माङ् चामा न्‍दोक्‍त्‍वा, न्‍हाङ् बेदिबे काम चोक्‍खुबाङा बेदिबे तिसाहा थोकपाहाङ् उभाक तोक्‍त्‍वाहा बाङ्‌ना चेॽया न्‍निङ्‌दा था मान्‍ना?

१४ ङ्‌खाॽलामाङ् नुसाला खेम्‍मेखुबाचिङा नुसाला खेम्‍मेॽमाहा कामभाङ्‌माङ् चामा-वाॽमा न्‍दोक्‍तुनि बाङ्‌ना हाङ्‌बाङा आग्‍गे पियामाहा॥

१५ ङ्‌खाॽनिङ्‌गो का इहाचा लियान्‍जोगुक्‍सुङान, न्‍हाङा हाकु खा लियाचोक्‍मागा खा छेप्‍तुङ्‌हा चा मेन्‍ना॥ खा चेॽयाबे का चोगाङ्‌हा घामान्‍डा बेर्था लेङ्‌मा पिॽमा हाक्‍निङ्‌गो का सिङाहोङ्‌चा लेङ्‌मेहा॥

१६ का नुसाला खेम्‍मेत्‍वाङ्‌चिङ्‌निङ् न्‍नाबे का घामान्‍डा चोक्‍माना चेॽया मान्‍ना, इजाङ्‌बाङ्‌निङ् खा का खेम्‍मेॽमायि पोर्ने ओम॥ का नुसाला ङ्‌खेम्‍मेतुन्‍चिङान्‍भोङ् का धिक्‍कार लेङ्‌मेङ्‌ना॥

१७ खा काम का आफाइ आनिङ्‌वाङा चोगुङ्‌हा सायानिङ्‌बि इनाम तोक्‍माना आसा युङ्‌मा पोर्ने साया, ङ्‌खाॽनिङ्‌गो खा काम का चोक्‍मामाङ् पोर्ने ओम मिसाङ् चोक्‍मासिमेङ्‌हा॥ निङ्‌वाफुमाङामाङ् का खा कामगा जिम्‍मा पियाङ्‌हा ओम॥

१८ ङ्‌खाॽलाभोङ् का तोक्‍माहा इनाम च्‍हेन इहा ओम? नुसाला खेम्‍मेखुबागा उका चोक्‍तोकङा याक्‍सुहा चेॽया मेन्‍दाप्‍ले नुसाला खेम्‍मेॽमा तोक्‍मामाङ् का तोक्‍माहा जेला ओम॥

१९ का इसागा चा कामारा मेॽङान, ङ्‌खोङ्‌चा का प्‍याक याॽमिचि खिरिस्‍टपे ताॽमा यासुङ्‌चिङ्‌निभोङ् घाक्‍का कामारा लोॽवा लेक्‍साङ्॥

२० का याहुदिचिगा लुम्‍बे काम चोगाङ्‌निङ्, उङ्‌चि खिरिस्‍टपे ताॽमागा याहुदि लोॽवा लेक्‍साङ्॥ मोसाङा पिचिहा ब्‍यावास्‍था येन्‍खुबाचि खिरिस्‍टपे ताॽमागा का आफाइ ब्‍यावास्‍थागा तायेन्बे माॽङान्‍होङ्‌चा ब्‍यावास्‍थागा तायेन्बे वाखुबा लोॽवा लेक्‍साङ्॥

२१ ब्‍यावास्‍था मेवाखुबाचिगा लुम्‍बे काम चोगाङ्‌निङ् उङ्‌चि खिरिस्‍टपे ताॽमागा का ब्‍यावास्‍था मेॽनिङ्‌हाचि लोॽवा लेक्‍साङ्॥ ना बाङ्‌ना का निङ्‌वाफुमागा ब्‍यावास्‍था ङ्‌येन्‍वाङान्‍हा बाङ्‌ना मेन्‍ना, ङ्‌खाॽनिङ्‌गो का गो खिरिस्‍टका ब्‍यावास्‍था येन्‍वाङ्‌हा॥

२२ काम्‍जोरहाचिगा उलुम्‍बे काम चोगाङ्‌निङ् उङ्‌चि खिरिस्‍टपे ताॽमागा का चा काम्‍जोर लोॽवा लेक्‍साङ्॥ खाॽला का घाक खाल्‍गा याॽमिगा उलुम्‍बे इमिनहोङ्‌चा उङ्‌चिङा खिरिस्‍टपे हिङ्‌लुङ् न्‍दोक्‍तुनिभोङ् खाले-खाले याॽमिचि लोॽवा लेक्‍साङ्॥

२३ नुसाला हिनि न्‍हाङ् खाभाङ् आसिक तोक्‍मा यासुङ्निभोङ् खा घाक काम का चोक्‍मासिमेङ्‌ना॥

२४ इना न्‍निङ्‌दा था मान्‍ना? लुक्‍खुबाचि घाक न्‍लुङ्‌मे, ङ्‌खाॽनिङ्‌गो इनाम एकोङासे तोक्‍त्‍वा॥ न्‍निङ्‌दा चा इनाम तोक्‍माना हिसापङा लुक्‍तानि॥

२५ लुक्‍माबे भाक लियाचोक्‍खुबा घाक्‍ङा प्‍याक तुखि चोक्‍साङ् तालिम न्‍जोङ्‌मे॥ ङ्‌खाचि नास लेङ्‌खेखुबा इनाम्‍गा लागि ङ्‌खाॽला न्‍जोङ्‌मे, ङ्‌खाॽनिङ्‌गो कानिङ् च्‍हेन साधाइ वान्‍नुङ्‌खुबा इनाम्‍गा लागि खाॽला चोगिॽवा॥

२६ न्‍हाङ्‌माङ् का लाक्‍छ्‌या मेॽनिङ् न्‍लुङ्‌मेङान्‍ना॥ न्‍हाङ् हिॽवाबे मुड्‌किङा उप्‍खुबाङा लोॽवा का ङ्‌ङुब्‍वाङान्‍हा॥

२७ ङ्‌खाॽनिङ्‌गो आका सालुङ् इब्‍बे-इब्‍बे तुखि पिवाङ्‌होङ् ताहालाचोग्‍वाङ्‌ना, मानुङ्‌गो नुसाला पार्चार चोग्‍वाङ्‌निङ् का आफाइ ठिक ठारेन्‍जोङ्‌मेङान्‍ना॥

मुर्ति सेमेॽमा न्‍लेङ्‌मेनिन्‍हा

१०

१ आफुआनुन्‍छा आनाआनुन्‍छाचि, न्‍निङ्‌दा खा चेॽया आसानुम बाङ्‌ना का मिमेङ्, एङ्‌गा पा-पुम्‍चि घाक मिस्‍रा खाम्‍युक्‍पाहाङ् खिम्‍फुरुम्‍माङा लाम्‍बु सोॽमेसाङ् खेतुचि, न्‍हाङ् घाक सामुन्‍दारागा उलुम लेङ्‌साङ् ङ्‌ख्‍या॥

२ न्‍हाङा मोसागा हेक्‍साङ् लाचोक्‍खुबा न्‍लेक्‍साहोङ् घाक्‍ङा खिम्‍फुरुम्‍मा नुङ् सामुन्‍दाराभाङ् बाप्‍तिस्‍मा न्‍दोक्‍तु॥

३ न्‍हाङ् उङ्‌चि घाक्‍ङा निङ्‌वाफुमाङा पिचिहा एकाइ खाले चाम्‍योङ्‌बा न्‍जो॥

४ घाक्‍ङा निङ्‌वाफुमाङा पिचिहा एकाइ खाले माङ्‌च्‍वा ङ्‌ङुङु, इजाङ्‌बाङ्‌निङ् ङ्‌खाचिनुङ् सोरि-सोरि लाम्‍खुबा निङ्‌वाफुमाङा पिचिहा लुङ्‌ख्‍वाक पाहाङ् लोन्‍दाहा माङ्‌च्‍वा ङ्‌ङुङु॥ न्‍हाङ् न्‍ना लुङ्‌ख्‍वाक च्‍हेन खिरिस्‍टमाङ् साया॥

५ ङ्‌खोङ्‌चा ङ्‌खाचि माध्‍येबे प्‍याक लोॽवानुङ् निङ्‌वाफुमागा उनिङ्‌वा न्‍दायान, न्‍हाङ् ङ्‌खाचि इसा चा माॽनिङ्‌ना सुन्‍नेना ठोङ्‌बे नास न्‍लेक्‍सा॥

६ खा घाक चेॽया च्‍हेन कानिङ् उङ्‌चि लोॽवा इसिॽहा चेॽयाबे निङ्‌वा म्‍बिम्‍निन्‍निभोङ् एङ्‌गा चेतावानिगा लागि लेक्‍सामाहा॥

७ ङ्‌खाचि माध्‍येबे इखिङ् च्‍हेन मुर्तिपुजा चोक्‍खुबा न्‍लेक्‍सामा, ङ्‌खाचि लोॽवा न्‍निङ्‌दा न्‍लेक्‍सानिन॥ धार्मासाप्‍लाबे खाॽला छेप्‍तामा, “याॽमिचि होक्‍ताबे चामा-उङ्‌मागा ङ्‌युङा न्‍हाङ् इहा इसिॽहा काम चोक्‍मा म्‍मिता ङ्‌खा चोक्‍मागा म्‍बोगा॥”

८ कानिङ् ङ्‌खाचि लोॽवा ब्‍याभिचार चोक्‍मा न्‍लेङ्‌मेन्‍हा॥ ङ्‌खाचि माध्‍येबे इखिङ् ब्‍याभिचार न्‍जोगाहाङा ए लेन्‍बे हिच सुम माहोम्‍बोक न्‍स्‍या॥

९ ङ्‌खाचि माध्‍येबे इखिङ्‌ङा न्‍जोगुना लोॽवा कानिङ् खिरिस्‍ट जाच चोक्‍मा न्‍लेङ्‌मेन्‍ना॥ ङ्‌खाचिबे इखिङ्‌ङा जाच न्‍जोगुहोङ् पुछाकचिभाङ् नास न्‍लेक्‍सा॥

१० ङ्‌खाचिङा लोॽवा कानिङ् गान्‍गान चोक्‍मा न्‍लेङ्‌मेनाहा, ङ्‌खाचि माध्‍येबे इखिङ् गान्‍गान न्‍जोगाहोङ् ङ्‌खाचि बिनासका दुतपाहाङ् नास न्‍लेक्‍सामासा॥

११ ङ्‌खाचिबे लेक्‍साहा खा घाक चेॽया एङ्‌गा साङ्‌खालामगा लागि नुङ् कानिङ् थाङ्‌थाङ् वामेॽमागा धार्मासाप्‍लाबे छेप्‍ताहा ओम॥ हाकु कानिङ् कायुङ्‌लेन मेन्‍माना बेलाक्‍पे ताइबिइमिहा॥

१२ न्‍हाङामाङ् इसाङा का चेङ् येबामाङ्‌ना मिमे, न्‍ना चेन्‍चेन वानि, मानुङ्‌गो न्‍ना काङ्‌खेमेॽना॥

१३ न्‍निङ्‌दा याॽमिचिबे आमाहा जाच हाक्‍निङ् हेकोहा जाचपे ङ्‌ङाइमिगान्‍हा॥ निङ्‌वाफुमा गो बिस्‍वास योग्‍याना॥ उङा न्‍निङ्‌दा आङ्‌मा मेयामाहा जाचपे आमा म्‍बिइवागान्‍हा, ङ्‌खाॽनिङ्‌गो आङ्‌मा यासुम्‍गानिभोङ् जाच पाहाङ् लोन्‍माना लाम्‍बु चा पिइवागा न्‍हाङ् जाचपे आइवागानिङ् ङ्‌खा आङ्‌मा यास्‍वाम्‍गाघा॥

१४ न्‍हाङामाङ् आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, मुर्ति पुजाभाङ् माङ्‌दु वायानि॥

१५ न्‍निङ्‌दा निङ्‌वाराङ्‌बा याॽमि मिॽनेनिन्‍होङ् का लुॽमासिमेॽनेनिन, का लुॽनेनिन्‍हा चेॽया आफाइ मितानुम॥

१६ हाङ्‌बा होक्‍तागा खोरेक्‍का लागि कानिङ् निङ्‌वाफुमा नुनिङ्‌वा पिवाम्‍ङा॥ न्‍ना खोरेकपाहाङ् उङ्‌वाम्‍निङ् कानिङ् खिरिस्‍टका हेलिबे साहाभागि लेक्‍सिॽवाहा मेन्‍नायि? न्‍हाङ् न्‍ना एगाना चालेप्‍पा कानिङ् चावाम्‍निङ् कानिङ् खिरिस्‍टका सालुङ्‌बे साहाभागि न्‍लेक्‍सिॽवान्‍हायि?

१७ इजाङ्‌बाङ्‌निङ् चालेप्‍पा एको ओम, न्‍हाङ् कानिङ् प्‍याकसिन ङ्‌खोङ्‌चा एको सालुङ् लोॽवासिन, इजाङ्‌बाङ्‌निङ् कानिङ् घाक्‍ङा एको चालेप्‍पा हाप्‍सुचावाम॥

१८ इजिरेलिचि याॽमिचि सोयानुम्‍चिम, ङ्‌खाचिङा बोलि तिसाहा थोक न्‍जोनिङ्, इना बेदिबे निङ्‌वाफुमागा सेवा चोक्‍माहा कामबे साहाभागि न्‍लेक्‍सानिन्‍हायि?

१९ ङ्‌खाॽलाभोङ् का कामा योगाङ्‌ना इना ओम? इना मुर्तिबे तिसाहा थोक नुङ् मुर्तिपुजा बाङ्‌ना इना ओम?

२० का कामा योगाङ्‌ना चेॽया इनाबाङ्‌निङ्, निङ्‌वाफुमा चिनामेन्‍दोक्‍खुबाचिङा न्‍दिस्‍वाहा बोलि च्‍हेन निङ्‌वाफुमा मेन्‍ना, ङ्‌खाॽनिङ्‌गो इसिॽहा मुइचिबे न्‍दिस्‍वाहा॥ ङ्‌खोङ्‌माङ् न्‍निङ्‌दा चा इसिॽहा मुइचिनुङ् म्‍फासिगान्‍नि बाङ्‌ना का मिमेङ्‌ना॥

२१ न्‍निङ्‌दा हाङ्‌बागा खोरेक नुङ् इसिॽहा मुइचिगा खोरेक हिचिचिभाङ् उङ्‌मा ङ्‌यास्‍वाम्‍गान्‍हा॥ ङ्‌खाॽलामाङ् न्‍निङ्‌दा हाङ्‌बागा नुङ् इसिॽहा मुइचि हिचिचिगा चामाहा ठोङ्‌भाङ् चामा ङ्‌यास्‍वाम्‍गान्‍हा॥

२२ इना न्‍निङ्‌दा ङ्‌खा इजिरेलि याॽमिचिङा लोॽवा हाङ्‌बागा ओलोक खोॽमेमा योग्‍वाम्‍गाना? उङा पिॽमाहा साजाया न्‍निङ्‌दा आङ्‌मा यास्‍वाम्‍ङाहा मितिॽवाघा?

२३ न्‍निङ्‌दा काइवागा, “कानिङ् घाक थोक चोक्‍मा लेङ्‌मेहा॥” ङ्‌खा चेॽया ओम्‍बा, ङ्‌खाॽनिङ्‌गो घाक चेॽयाङा उचुन न्‍जोङ्‌मेन्‍हा॥ न्‍निङ्‌दा काइवागा “कानिङ् घाक थोक चोक्‍मा लेङ्‌मेहा॥” ङ्‌खा चेॽया ओम्‍बा, ङ्‌खाॽनिङ्‌गो घाक चेॽयाङा कानिङ् फाइदा न्‍जोङ्‌मेन्‍हा॥

२४ इसाङा चा उका फाइदा ङ्‌योगुन्‍नि, ङ्‌खाॽनिङ्‌गो हेकोहाचिगा फाइदा योगुनि॥

२५ सा इन्‍चामाना ठोङ्‌बे युक्‍साहा सा खा हेॽनाहाङ् तायाहा? चामा लेङ्‌मेहायेम न्‍लेङ्‌मेन्‍हायेम भोङ् मेन्‍छिम्‍ले चामा यास्‍वाम्‍घा॥

२६ इजाङ्‌बाङ्‌निङ् धार्मासाप्‍लाबे खाॽला छेप्‍तामा, “ताम्‍दाङ्‌फुमा नुङ् नाबे वान्‍नेहा घाक थोक निङ्‌वाफुमागा ओम॥”

२७ निङ्‌वाफुमा चिनामेन्‍जोक्‍खुबा याॽमिङा न्‍निङ्‌दा होक्‍ताबे काइगाहोङ् न्‍निङ्‌दा खेॽमा मितिगाभोङ् ख्‍यानि, ङ्‌खाॽनिङ्‌गो बिबेक्‍का लागि इहा पिइगाहोङ्‌चा मेन्‍छिम्‍ले चायानुम॥

२८ ङ्‌खाॽनिङ्‌गो कोइ याॽमिङा “खा गो मुर्तिबे बोलि तिसाहा चाम्‍योङ्‌बा ओम” लुइगाभोङ् न्‍ना याॽमिगा लागि नुङ् बिबेक्‍का लागि न्‍जायानुम्‍निन॥

२९ न्‍निङ्‌गा लागि मेन्‍ना, ङ्‌खाॽनिङ्‌गो न्‍ना न्‍निङ्‌दा योक्‍मेखुबा याॽमिगा बिबेक्‍का लागि न्‍जायानुम्‍निन॥ न्‍निङ्‌दा काइगा लोप्‍पि, का चामा तोक्‍तुङ्‌हा चेॽया चा उका बिबेक्‍का लागि इजाङ् चामा मेन्‍दोक्‍माहा?

३० का निङ्‌वाफुमा नुनिङ्‌वा पिङ्‌होङ् चामासिमेङ्‌नाभोङ् नुनिङ्‌वा पियाहोङ् चायाहा चाम्‍योङ्‌बाबे इजाङ् उङ्‌चिङा आप्‍दिक एम्‍माहा?

३१ न्‍निङ्‌दा चायानुम कि उङानुम, इहा चोगुम्‍घोङ्‌चा, ङ्‌खा घाक निङ्‌वाफुमागा माहिमा ओॽनिभोङ् चोगानुम॥

३२ न्‍निङ्‌दा याहुदि, गिरिक नुङ् निङ्‌वाफुमागा छुम्‍वाङ् इसा चा निङ्‌वा तुक्‍मेमाहा काम न्‍जोगानुम्‍निन॥

३३ न्‍निङ्‌दा का लोॽवा चोगानि॥ का आका घाक काम्‍बे घाक याॽमिचि चोन्‍सिमेॽमागा कोसिस चोङ्‌मेङ्, का आफाइ चोन्‍सिमेॽमागा मेन्‍ना॥ प्‍याक याॽमिचिङा मुक्‍ति न्‍दोक्‍तुनिभोङ् घाक्‍का उचुन लेङ्‌माहा चेॽयामाङ् का योग्‍वाङ्‌हा॥

११

१ खिरिस्‍ट इमिन चोगा का ङ्‌खाॽला चोङ्‌मेङ्, न्‍हाङ् न्‍निङ्‌दा चा का चोङ्‌मेङ्‌ना लोॽवा चोगानि॥

टुखुरुक एप्‍माना चेॽयागा उतुम्‍बे

२ का न्‍निङ्‌दानुङ् इब्‍बे-इब्‍बे चोन्‍दास्‍यामाङ्, इजाङ्‌बाङ्‌निङ् घाक चेॽयाबे न्‍निङ्‌दा का मिमेका, न्‍हाङ् का चिन्‍नेनिन्‍हा चेॽया लोॽवा चोक्‍मासिॽवागा॥

३ ङ्‌खाॽनिङ्‌गो न्‍निङ्‌दा खा चेॽया आसानुम बाङ्‌ना का मिमेङ्, खिरिस्‍ट घाक याॽमिचिगा टुखुरुक लोॽवा ओम, उहिङ्‌खुबा हिङ्‌खुमागा उटुखुरुक लोॽवा ओम, न्‍हाङ् निङ्‌वाफुमा खिरिस्‍टका उटुखुरुक लोॽवा ओम॥

४ टुखुरुक एप्‍त्‍वाहोङ् पार्थाना चोक्‍खुबा कि आगाम्‍बानि चेक्‍खुबा बाबुङा खिरिस्‍टका बेजेत चोग्‍वा, खिरिस्‍ट च्‍हेन उका उटुखुरुक लोॽवा ओम॥

५ ङ्‌खाॽनिङ्‌गो उटुखुरुक मेएप्‍ले पार्थाना चोक्‍खुमा कि आगाम्‍बानि चेक्‍खुमा मामुङा च्‍हेन उका उहिङ्‌खुबागा बेजेत चोग्‍वाना॥ ङ्‌खाॽलाना मामु गो उताम्‍फोक खोङ्‌नाहाङ्‌खुमा मामु लोॽवा ओम॥

६ हेॽना मामुङाa उटुखुरुक ङ्‌येप्‍त्‍वान न्‍नाङा बुरु उताम्‍फोक हेघाक्‍सुनि॥ ङ्‌खाॽनिङ्‌गो उताम्‍फोक हेङ्‌नाहाङ्‌मा कि खोङ्‌नाहाङ्‌मा उका लागि ङोन्‍सिॽमाना चेॽया ओम, ङ्‌खोङ्‌माङ् उटुखुरुक एप्‍तुनि॥

७ बाबु याॽमिङा उटुखुरुक एप्‍मा पोरान्‍जोङ्‌मेन्‍ना, इजाङ्‌बाङ्‌निङ् बाबु याॽमि निङ्‌वाफुमाङा उका स्‍वारुप्‍पे चोगु॥ बाबु याॽमि निङ्‌वाफुमा आदार पिनिभोङ् चोगाना ओम, ङ्‌खाॽनिङ्‌गो मामु च्‍हेन उहिङ्‌खुबा आदार पिनिभोङ् चोगाना ओम॥

८ इजाङ्‌बाङ्‌निङ् बाबु मामुभाङ् चोगाना मेन्‍ना, ङ्‌खाॽनिङ्‌गो मामु च्‍हेन बाबुभाङ् चोगाना ओम॥

९ ङ्‌खाॽलामाङ् मामुगा लागि बाबु चोगाना मेन्‍ना, ङ्‌खाॽनिङ्‌गो बाबुगा लागि मामु चोगाना ओम॥

१० ङ्‌खोङ्‌माङ् ना कारान्‍ङा नुङ् वालोक्‍दुतचिङा न्‍सोनेस्‍वानाङामाङ् मामु का आहिङ्‌खुबागा तायेन्बे वेॽङाना बाङ्‌ना चेॽया सोॽमेमागा टुखुरुक एप्‍माना॥

११ ङ्‌खोङ्‌चा हाङ्‌बागा उयुम्‍बे मामु बाबुभाङ् स्‍वातान्‍तारा न्‍लेङ्‌मेन, न्‍हाङ् बाबु चा मामुभाङ् स्‍वातान्‍तारा न्‍लेङ्‌मेन्‍ना॥

१२ खा चेॽया जेप्‍पा ओम, मामु बाबुभाङ् चोगामासा, न्‍हाङ् बाबुगा वाम मामुभाङ् लेङ्‌मे॥ ङ्‌खाॽनिङ्‌गो घाक थोक निङ्‌वाफुमाभाङ्‌माङ् तामेहा॥

१३ न्‍निङ्‌दा आफाइ मितानुम, इना मामुङा उटुखुरुक मेएप्‍ले निङ्‌वाफुमानुङ् पार्थाना चोक्‍मा थेन्‍दिसिॽवानायि?

१४ बाबु याॽमिगा लागि केङ्‌गेॽहा ताम्‍फोक हिङ्‌मा च्‍हेन बेजेत्‍का चेॽया ओम बाङ्‌ना घाक्‍ङा था मान्‍नायि?

१५ मामु याॽमिगा उताम्‍फोक केङ्‌गेॽहाभोङ् गो ङ्‌खा उका लागि आदार तोक्‍माहा चेॽया ओम, इजाङ्‌बाङ्‌निङ् का उताम्‍फोक उङ् एप्‍मागा पियाहा ओम॥

१६ ङ्‌खाॽनिङ्‌गो खा चेॽयागा उतुम्‍बे चेॽया तुमेॽमा योक्‍खुबा ङ्‌वान्‍नेहाभोङ् गो का लुमेॽनेनिन, खा हाक्‍निङ् हेकोहा एङ्‌गा इहाचा चालान मान्‍हा॥ न्‍हाङ् निङ्‌वाफुमागा छुम्‍वाङ्‌चिगा चा हेकोहा इदुम इहाचा मान्‍हा॥

हाङ्‌बा होक्‍ता

(मात्‍ति २६:२६-२९; मार्कुस १४:२२-२५; लुका २२:१४-२०)

१७ हाकु का न्‍निङ्‌दा लुॽमाहा चेॽयाङा न्‍निङ्‌दा न्‍थेम्‍मेॽनेनिन्‍हा, इजाङ्‌बाङ्‌निङ् न्‍निङ्‌दा छुप्‍सिॽवागानिङ् उचुन्‍हा हाक्‍निङ्‌चा प्‍याक इसिॽहा काम चोग्‍वाम्‍गा॥

१८ इम्‍ना चेॽयागो, न्‍निङ्‌दा साङ्‌गातिबे छुप्‍सिॽवागानिङ् न्‍निङ्‌गा निङ्‌वा न्‍दोङ्‌मेन्‍हाबुभोङ् खेप्‍स्‍वाङ्, खा चेॽया मिमिक्‍को ओम चा लोप्‍पि॥

१९ इजाङ्‌बाङ्‌निङ् न्‍निङ्‌दा माध्‍येबे इखिङ्‌ङा ङ्‌गामे, “एङ्‌गा लुम्‍बे जेप्‍पा उचुन्‍हा याॽमि चिनातोक्‍मागा लागि गो फोङ्‌माहा चेॽया लेङ्‌मामाङ् पोर्ने ओम॥”

२० जोबो न्‍निङ्‌दा एको ठोङ्‌बे छुप्‍सिॽवागाहोङ् चासे युङिॽवागा, न्‍ना हाङ्‌बा होक्‍ता मेन्‍ना॥

२१ इजाङ्‌बाङ्‌निङ् चासे युङ्‌खुबाचि घाक्‍ङा उङ्‌चि आफाइङा न्‍दाहा चाम्‍योङ्‌बा इसा चा मेङ्‌गुले चामा न्‍दारोक्‍त्‍वा॥ इखिङ्‌गो इहाचा मेन्‍जाले ङ्‌वामे, न्‍हाङ् वाखुबाचि च्‍हेन माधङा सिसुनेस्‍वाचि॥

२२ इना चामा-उङ्‌मागा न्‍निङ्‌पाङ् मानिन्‍हायि? इना न्‍निङ्‌दा निङ्‌वाफुमागा छुम्‍वाङ् इच्‍चा ङ्‌ङेत्‍वाम्‍गान्‍ना? इना इहाचा मेवाखुबाचि ङोन्‍सिॽमाबे आमेॽमागा खाॽला चोगिॽवाघायि? का न्‍निङ्‌दा इ लुॽनेनिन? इना खा न्‍निङ्‌दा उचुन चोगुम्‍घा लुॽनेनिन? खा उचुन चोगुम्‍घा ओमभोङ् का लुॽमा ङ्‌यामेॽनेनिन्‍हा॥

२३ इजाङ्‌बाङ्‌निङ् का चिन्‍नेनिन्‍हा खा चेॽया हाङ्‌बाभाङ् तोक्‍तुङ्‌हा ओम॥ हाङ्‌बा येसु न्‍लाबुना सेॽनि उङा चालेप्‍पा उमुक्‍पे याङु,

२४ न्‍हाङ् निङ्‌वाफुमा नुनिङ्‌वा पिहोङ् चालेप्‍पा एगुहोङ् चेलाचि लुचि, “ना न्‍निङ्‌गा लागि पिॽनेनिन्‍हा आका सालुङ् ओम, का मिन्‍नुङ्‌मागा खाॽला चोगानि॥”

२५ ङ्‌खाॽलामाङ् चालेप्‍पा न्‍जोइहोङ् खोरेक उमुक्‍पे याङुहोङ् लुचि, “ना खोरेक च्‍हेन निङ्‌वाफुमा नुङ् याॽमिगा उलुम्‍बेॽना ओछोङा बाचा ओम॥ ना बाचा आहेलिङा सुरु चोगाना ओम॥ इबेलाक-इबेलाक न्‍निङ्‌दा उङ्‌वाम्‍गा, का मिन्‍नुङ्‌मागा लागि खाॽला चोगानि॥”

२६ खाॽला न्‍निङ्‌दा ना चालेप्‍पा चावाम्‍गानिङ् नुङ् खोरेकभाङ् उङ्‌वाम्‍गानिङ् हाङ्‌बा मेन्‍दाले सोम्‍मा उङ् स्‍याना चेॽयागा पार्चार चोग्‍वाम्‍गा॥

२७ न्‍हाङामाङ् इसा-इसाङा बेठिक तारिकाङा हाङ्‌बागा चालेप्‍पा न्ज्वा न्‍हाङ् उका खोरेकपाहाङ् ङ्‌ङुङ्‌वा, ङ्‌खाचिङा हाङ्‌बागा सालुङ् नुङ् हेलिगा बिरुद्‌दाबे पाप न्‍जोग्‍वाहा॥

२८ न्‍हाङामाङ् घाक ओन्‍दाङ् आफाइ जाच न्‍जोक्‍नि, ङ्‌खोङ्‌से चालेप्‍पा न्‍जोनि न्‍हाङ् खोरेकपाहाङ् ङ्‌ङुङुनि॥

२९ इजाङ्‌बाङ्‌निङ् चाखुबा उङ्‌खुबा याॽमिङा हाङ्‌बागा सालुङ्‌गा उतुम्‍बे उचुन मेआले चो उङुभोङ् उङ् छोङ्‌बे दान्‍डा तावाहा॥

३० ङ्‌खोङ्‌माङ् न्‍निङ्‌दाबे प्‍याक लोॽवा काम्‍जोर नुङ् तुखाबाङ्‌सिगान न्‍हाङ् इखिङ्‌गो न्‍स्‍याख्‍या चा॥

३१ ङ्‌खाॽनिङ्‌गो कानिङ् ओन्‍दाङ् आफाइङा आफाइ जाच चोगुक्‍सुम्‍नाभोङ् कानिङ् निङ्‌वाफुमागा दान्‍डाबे ङ्‌ङाइवान्‍हा॥

३२ हाङ्‌बाङा निरिक चोग्‍वानिङ्, कायुङ्‌लेनबेॽहा बिस्‍वास मेन्‍जोक्‍खुबा याॽमिचिनुङ् कानिङ् नास न्‍लेक्‍सिन्‍निभोङ् इसिॽहा काम चोग्‍वाम्‍निङ् उङा तुखि आङ्‌मेमे॥

३३ न्‍हाङामाङ् आफुआनुन्‍छा आनाआनुन्‍छाचि, न्‍निङ्‌दा हाङ्‌बा होक्‍ता चासे युङिॽवागानिङ् एकोङा हेकोना कुखुसाचायानि॥

३४ साक्‍ङा सिखुबाङा पाङ्‌भाङ् चोरानि, मानुङ्‌गो न्‍निङ्‌दा हाङ्‌बा होक्‍ता चासे छुप्‍सिॽवागानिङ् दान्‍डाबे आइवाघा॥ हेकोहा चेॽयागा उतुम्‍बे च्‍हेन का तामेङ्‌होङ् लुमेॽनेनिन्‍हा॥

a 

११:६ खा चेॽया थाङ् न्‍छेङाहा मामुचिगा उतुम्‍बे छेप्‍ताहा ओम॥

पाबित्‍तारा आत्‍मागा पिनिक्‍लाचि

१२

१ हाकु आफुआनुन्‍छा आनाआनुन्‍छाचि, न्‍निङ्‌दा पाबित्‍तारा आत्‍माङा पिइघा पिनिक्‍लाचिगा उतुम्‍बे उचुन था तोक्‍तुम्‍गानि बाङ्‌ना का म्‍मिमेङ्‌ना॥

२ न्‍निङ्‌दा था वान्‍ने, हाङ्‌बाबे बिस्‍वास मेन्‍जोक्‍लेनिङ् न्‍निङ्‌दा एकोनाएको तारिकाङा चेक्‍माइ मेयाखुबा मुर्तिचि पोटि बाहाका चोगिमिसिगा॥

३ निङ्‌वाफुमागा आत्‍माभाङ् चेक्‍खुबा इसाङा चा “येसु सारापित लेङ्‌नि” कामा ङ्‌यामेन्‍ना, न्‍हाङ् पाबित्‍तारा आत्‍माभाङ्‌से “येसुमाङ् हाङ्‌बा ओम” कामा यामेॽना बाङ्‌ना चेॽया न्‍निङ्‌दा आसुम्‍गानि बाङ्‌ना का मिमेङ्‌ना॥

४ पाबित्‍तारा आत्‍मागा पिनिक्‍लाचि प्‍याक खाले ङ्‌वान्‍ने, ङ्‌खाॽनिङ्‌गो ङ्‌खा घाक एको पाबित्‍तारा आत्‍माङा पिमेहा॥

५ कानिङ् प्‍याक खाले सेवा चोक्‍मा यास्‍वाम, ङ्‌खाॽनिङ्‌गो एको हाङ्‌बागा सेवा चोग्‍वाम॥

६ काम प्‍याक खाले सामे, ङ्‌खाॽनिङ्‌गो न्‍ना एको निङ्‌वाफुमाङामाङ् कानिङ् ङ्‌खा काम चोक्‍माहा बोल पिमे॥

७ कानिङ् घाक्‍का उचुन्‍गा लागि पाबित्‍तारा आत्‍मागा काम ओॽनिभोङ् निङ्‌वाफुमाङा कानिङ् घाक पिनिक्‍लाचि पियामाहा॥

८ कोइ पाबित्‍तारा आत्‍माङा बुद्‌दिगा चेॽया चेक्‍माहा, कोइ न्‍ना पाबित्‍तारा आत्‍माङा था तोक्‍मा यामाहा साक्‍ति पियामाहा॥

९ कोइ न्‍ना पाबित्‍तारा आत्‍माभाङ् बिस्‍वास चोक्‍माहा, कोइ तुक्‍माछाक्‍माभाङ् नुमेॽमाहा पिनिक्‍ला न्‍ना एको पावित्‍तारा आत्‍माङा पियामाहा॥

१० कोइ आचाम्‍मा आचाम्‍माहा काम चोक्‍माहा, कोइ आगाम्‍बानि चेक्‍माहा, कोइ आत्‍माचि खुटे चोक्‍माहा, कोइ खाले-खाले चेॽयाबे चेक्‍माहा, कोइ च्‍हेन ङ्‌खा खाले-खाले चेॽयागा तुम्‍बिला होमाहा पिनिक्‍ला पियामाहा॥

११ खा घाक न्‍ना एको पाबित्‍तारा आत्‍मागा काम ओम॥ पाबित्‍तारा आत्‍माङा मिताना लोॽवा कानिङ् घाक खाले-खाले पिनिक्‍ला पिमेहा॥

एको सालुङ्‌गा प्‍याक आङ्‌गाचि

१२ याॽमिगा सालुङ्‌बे प्‍याक आङ्‌गाचि ङ्‌वामे॥ ङ्‌खा प्‍याक खाले आङ्‌गाचि न्‍दोङाहोङ् एको सालुङ् लेक्‍सामा॥ खिरिस्‍टका सालुङ् चा ङ्‌खाॽलाना॥

१३ कानिङ् बिस्‍वासिचि चा एको सालुङ् लोॽवासिन, इजाङ्‌बाङ्‌निङ् कानिङ् एको पावित्‍तारा आत्‍माभाङ् बाप्‍तिस्‍मा लेक्‍सिमि॥ याहुदिहोङ्‌चा, गिरिक होङ्‌चा, नोकार होङ्‌चा, फुक्‍का होङ्‌चा कानिङ् घाक एको पावित्‍तारा आत्‍मा पियामा॥

१४ इजाङ्‌बाङ्‌निङ् याॽमिगा सालुङ् एको आङ्‌गाङासे लेक्‍साना मेन्‍ना, ङ्‌खाॽनिङ्‌गो प्‍याक आङ्‌गा न्‍दोङाहोङ् लेक्‍साना ओम॥

१५ लाङ्‌ङा “का मुक मेॽङान, ङ्‌खोङ्‌माङ् का सालुङ्‌गा आङ्‌गा मेॽङान्‍ना” कायाभोङ्, इना न्‍ना जेप्‍पा सालुङ्‌गा आङ्‌गा न्‍सामेन्‍नायि?

१६ न्‍हाङा नाभाक्‍ङा “का मिक मेॽङान, ङ्‌खोङ्‌माङ् का सालुङ्‌गा आङ्‌गा मेॽङान्‍ना” कायाभोङ्, इना न्‍ना सालुङ्‌गा आङ्‌गा न्‍सामेन्‍नायि?

१७ घाक सालुङ् मिकसे सायानिङ्‌बि इङा खेम्‍माहासायाहा? न्‍हाङ् नाभाकसे सायानिङ्‌बि इङा नाम्‍माहासाहाया?

१८ ङ्‌खाॽनिङ्‌गो निङ्‌वाफुमाङा उका उनिङ्‌वा लोॽवा घाक आङ्‌गाचि सालुङ्‌बे तोक्‍सुहोङ् युक्‍साब्‍यामाहा॥

१९ ङ्‌खा घाक एको आङ्‌गा न्‍सायानिङ्‌बि सालुङ् इमिन लेक्‍साबि?

२० आङ्‌गाचि प्‍याक ङ्‌वान्‍ने, ङ्‌खाॽनिङ्‌गो सालुङ् च्‍हेन एकोना॥

२१ मिक्‍ङा मुक “का ङ्‌गा खाचो मान्‍ना” भोङ् लुॽमा ङ्‌यास्‍वान्‍ना॥ ङ्‌खाॽलामाङ् टुखुरुकङा चा लाङ् “का ङ्‌गा खाचो मान्‍ना” लुॽमा ङ्‌यास्‍वान्‍ना॥

२२ बुरु सालुङ्‌बेॽहा घाकहाक्‍निङ् काप्‍फार ओखुबा आङ्‌गाचि मेॽनिङ् झान लेङ्‌मायि मेलेङ्‌माहा न्‍सामेहा॥

२३ हेखा आङ्‌गाचि खिङ् आवास्‍याक मानिन्‍हा मित्‍वाम्‍चिम, ङ्‌खाचिमाङ् कानिङ् झान प्‍याक आदार चोग्‍वाम्‍चिम॥ न्‍हाङा सोॽमेॽमा मेलेङ्‌माहा आङ्‌गाचि कानिङ् उचुन एप्‍त्‍वाम्‍चिम॥

२४ सोॽमेमा लेङ्‌माहा आङ्‌गाचि गो कानिङ् ङ्‌येप्‍त्‍वाम्‍चिम्‍निन, ङ्‌खाॽनिङ्‌गो काप्‍फाराहा आङ्‌गाचिङा प्‍याक आदार न्‍दोक्‍तुनिभोङ् निङ्‌वाफुमाङामाङ् सालुङ्‌गा आङ्‌गाचि तोक्‍सुहोङ् युक्‍सुक्‍सुचिहा॥

२५ ङ्‌खोङ् घाक सालुङ्‌बे मेन्‍दोङ्‌खुबा न्‍लेङ्‌निन्‍नि, ङ्‌खाॽनिङ्‌गो सालुङ्‌बेॽहा आङ्‌गाचिङा एकोङा हेकोनागा वास्‍ता चोक्‍खुसा न्‍जानि॥

२६ एको आङ्‌गाङा तुखि आङ्‌दुभोङ् घाक आङ्‌गाचिङा सोरि तुखि ङ्‌ङाङ्‌द्‌वा, एको आङ्‌गाङा आदार तोक्‍तुभोङ् घाक आङ्‌गाचिङा आदार न्‍दोक्‍त्‍वा॥

२७ ङ्‌खाॽलामाङ् न्‍निङ्‌दा घाक तोङिघोङ् खिरिस्‍टका सालुङ् लेक्‍सिमिगा न्‍हाङ् न्‍निङ्‌दा घाक उका आङ्‌गासिगान॥

२८ निङ्‌वाफुमाङा छुम्‍वाङ्‌बे इम्‍ना सेगुम्‍पाकचि, हिम्‍ना निङ्‌वाफुमाभाङ् चेक्‍खुबाचि, सुम्‍ना चिन्‍खुबाचि नुङ् आचाम्‍माहा काम चोक्‍खुबाचि, न्‍हाङा तुखाबाङ् नुमेॽमाहा पिनिक्‍ला तोक्‍खुबाचि, हेकोहा याॽमि फाखुबाचि, सोखुबाचि नुङ् खाले-खाले चेॽया चेक्‍खुबाचि युक्‍सुचि॥

२९ इना घाक सेगुम्‍पाक ओम्‍चि? इना घाक निङ्‌वाफुमाभाङ् चेक्‍खुबा ओम्‍चि? इना घाक चिन्‍खुबा ओम्‍चि? इना घाक आचाम्‍माहा काम चोक्‍खुबा ओम्‍चि?

३० इना घाक्‍नुङ् तुखाबाङ् नुमेॽमाना पिनिक्‍ला वामेॽनायि? इना घाक्‍ङा आमामेयामाहा हेकोहा चेॽया न्‍जेक्‍त्‍वाहायि? इना घाक्‍ङा खाले-खाले चेॽयागा तुम्‍बिला होमा ङ्‌यास्‍वाहायि?

३१ ङ्‌खाॽनिङ्‌गो हाकुचा घाकहाक्‍निङ् उचुन्‍हा पिनिक्‍ला तोक्‍मायोगानुम॥ न्‍हाङा का न्‍निङ्‌दा झान उचुन्‍ना लाम्‍बु योक्‍मेमेनेॽनिन्‍हा॥

लुङ्‌मा तुक्‍खुसाचामा– उचुन्‍ना लाम्‍बु

१३

१ का याॽमिचिगा खाले-खाले चेॽया नुङ् वालोक्‍दुत्‍चिगा चेॽयाबे चेङ्‌मेङ् लोप्‍पि, ङ्‌खोङ्‌चा का लुङ्‌मा न्‍दुक्‍त्‍वान्‍चिङान्‍हाभोङ् का चेक्‍तुङ्‌हा चेॽया हाल्‍ला माच्‍चा चोक्‍खुबा घान्‍टि नुङ् झ्याइ-झ्‍याइ मोक्‍ताना झ्‍याम्‍टा लोॽवासे लेङ्‌मेहा॥

२ कानुङ् आगाम्‍बानि चेक्‍माना पिनिक्‍ला वान्‍ने लोप्‍पि, निङ्‌वाफुमागा चुमिॽयाहा चेॽया नुङ् घाक था तोक्‍मा यामाहा साक्‍ति वान्‍ने लोप्‍पि, न्‍हाङ् कोङ्‌गु लाॽनिमा यामाना बिस्‍वास चा वान्‍ने लोप्‍पि, ङ्‌खाॽनिङ्‌गो का लुङ्‌मा न्‍दुक्‍त्‍वान्‍चिङान्‍हाभोङ् का इ‍चा मेॽङान्‍ना॥

३ का आका घाक याङ्सा हाम्‍बिॽमा यास्‍वाङ्‌चिङ्‌हा लोप्‍पि न्‍हाङ् आका सालुङ् चा मिबे हुन्‍नाहाङ्‌मागा पिन्‍नाहाङ्मा यास्‍वाङ्‌चिङ्‌हा लोप्‍पि, ङ्‌खाॽनिङ्‌गो का लुङ्‌मा न्‍दुक्‍त्‍वान्‍चिङान्‍हाभोङ् का इच्‍चा फाइदा न्‍लेङ्‌मेङान्‍ना॥

४ लुङ्‌मा तुक्‍खुबा याॽमिङा साहाचोग्‍वा, न्‍हाङ् न्‍ना निङ्‌वाराङ्‌बा सामे॥ लुङ्‌मा तुक्‍खुबा याॽमिबे नाहेम्‍माहा चेॽया ङ्‌वामेन, सेखि न्‍जोङ्‌मेन न्‍हाङा मा चा न्‍लेङ्‌सिमेन॥

५ लुङ्‌मा तुक्‍खुबा याॽमिङा हेकोहा याॽमिचि इसिॽनुङ् न्‍जोग्‍वान्‍चिन, उकासे उचुन लेङ्‌नि म्‍मिमेन, चिगेचिगे ङ्‌ङेमेन, इसिॽहा चेॽया वास्‍तायि न्‍जोग्‍वान॥

६ लुङ्‌मा तुक्‍खुबा याॽमि इसिॽहा चेॽयाबे न्‍जोन्‍सिमेन, ङ्‌खाॽनिङ्‌गो जेप्‍पाहा चेॽयाबे चोन्‍सिमे॥

७ लुङ्‌मा तुक्‍खुबा याॽमिङा घाक चेॽया साहाचोग्‍वा, घाक चेॽया पात्‍तेचोग्‍वा, घाक चेॽयाबे उचुन्‍हा आसा युक्‍स्‍वा न्‍हाङ् घाक चेॽयाबे डिगो वामे॥

८ आगाम्‍बानि मान्‍दिमे, खाले-खाले चेॽयागा पिनिक्‍ला बान्‍दा न्‍लेङ्‌खेमे, ग्‍यानगा चेॽया मान्‍दिमे ङ्‌खाॽनिङ्‌गो लुङ्‌मा तुक्‍माना चेॽया हेॽनिङ्‌चा म्‍मेम्‍मेन्‍ना॥

९ खिङ्‌बेला कानिङ्‌नुङ् था तोक्‍मा यामाहा साक्‍ति मिॽयाङ्‌से वान्‍ने, न्‍हाङ् आगाम्‍बानि मिॽयाङ्‌से चेक्‍त्‍वाम,

१० ङ्‌खाॽनिङ्‌गो जोबो घाक चेॽया पुरा लेङ्‌माना बेला तामे, खा मिॽयाङ् चेॽया मान्‍दिङ्‌खेमे॥

११ का पिछा सायाङ्‌निङ् पिछा लोॽवा चेक्‍ताङ्, आसुङ् न्‍हाङ् मितुङ्, ङ्‌खाॽनिङ्‌गो जोबो वेन्‍चा लेक्‍साङ्, का पिछाबे लोॽवा चोक्‍मा लेप्‍तिङ्॥

१२ लोप कानिङ् आइनाबे लोॽवा धुमिलो निस्‍वाम, ङ्‌खाॽनिङ्‌गो ङ्‌खिङ्‌बेला च्‍हेन एङ्‌गा युम्‍बे उचुन निस्‍वाम्‍हा॥ लोप का मिॽयाङ्‌से था तोक्‍मा यास्‍वाङ्, ङ्‌खाॽनिङ्‌गो ङ्‌खिङ्‌बेला च्‍हेन आका उतुम्‍बे निङ्‌वाफुमा घाक चेॽया था तोक्‍त्‍वाहा लोॽवा का चा घाक चेॽया था तोक्‍त्‍वाङ्‌हा॥

१३ हाकु बिस्‍वास, आसा नुङ् लुङ्‌मा तुक्‍माना चेॽया खा सुम्‍चि चेॽया च्‍हेन साधाइ ङ्‌वान्‍नुङ्‌मेहा॥ खाचिबे घाकहाक्‍निङ् माडा च्‍हेन लुङ्‌मातुक्‍मामाङ् ओम॥

१४

१ न्‍हाङामाङ् न्‍निङ्‌दा लुङ्‌मा तुक्‍खुसाचामाना चेॽयाबेॽमाङ् लाचोगामासानि, न्‍हाङ् पावित्‍तारा आत्‍माङा पियाहा पिनिक्‍ला तोक्‍माना माडा आस युक्‍सानुम, मुख्‍खे च्‍हेन आगाम्‍बानि चेक्‍माना पिनिक्‍लागा लागि॥

२ इजाङ्‌बाङ्‌निङ् आमामेयामाहा हेकोहा चेॽयाबे चेक्‍खुबा निङ्‌वाफुमानुङ् चेङ्‌मे, ङ्‌खाॽनिङ्‌गो याॽमिचिनुङ् मेन्‍ना॥ उङा चेक्‍त्‍वाहा चेॽया इसाङा चा ङ्‌ङास्‍वानिन्‍हा॥ उङा पाबित्‍तारा आत्‍मागा साक्‍तिङा चुमिॽयाहा चेॽयामाङ् चेक्‍त्‍वा॥

३ ङ्‌खाॽनिङ्‌गो आगाम्‍बानि चेक्‍खुबाचि घाक च्‍हेन याॽमिचिनुङ् न्‍जेङ्‌मे॥ उङ्‌चिङा आत्‍मिक रुप्‍पे पुमाहा चेॽया, उत्‍साहा नुङ् हाङ्‌हाङ् पिॽमाहा चेॽया न्‍जेक्‍त्‍वा॥

४ आमामेयामाहा हेकोहा चेॽयाबे चेक्‍खुबाङा उका आत्‍मिक सुधार चोग्‍वा, ङ्‌खाॽनिङ्‌गो आगाम्‍बानि चेक्‍खुबाङा च्‍हेन घाक छुम्‍वाङ् सुधार चोग्‍वाना॥

५ न्‍निङ्‌दा घाक्‍ङा आमामेयामाहा हेकोहा चेॽया चेक्‍तुम्‍गानि बाङ्‌ना का मिमेङ्‌ना, ङ्‌खाॽनिङ्‌गो ङ्‌खा हाक्‍निङ्‌चा प्‍याक आगाम्‍बानि चेक्‍तुम्‍गानि बाङ्‌ना का मिमेङ्॥ आमायि मेयामाहा हेकोहा चेॽया चेक्‍मा हाक्‍निङ् आगाम्‍बानि चेक्‍मा माडा चेॽया ओम॥ इजाङ्‌बाङ्‌निङ् आमामेयामाहा हेकोहा चेॽयाबे चेक्‍मानिङ् ङ्‌खा चेॽयागा तुम्‍बिला होम्‍बिखुबा याॽमि ङ्‌वेॽहाभोङ्से खा चेॽयाङा छुम्‍वाङ् उचुन चोग्‍वाना॥

६ न्‍हाङामाङ् आफुआनुन्‍छा आनाआनुन्‍छाचि, का न्‍निङ्‌गा लुम्‍बे आमायि मेयामाहा हेकोहा चेॽया चेक्‍साङ् तायाङ्, ङ्‌खाॽनिङ्‌गो निङ्‌वाफुमाङा सोॽमेताङ्‌हा चेॽया, बुद्‌दिगा चेॽया न्‍दाङान, आगाम्‍बानि न्‍जेक्‍तुङान, न्‍जिन्‍नेनिन्‍भोङ् न्‍निङ्‌गा लागि इहा फाइदा लेक्‍साहा?

७ सोक्‍मा मेॽनिङ्ना फुलुलुबा मुॽमानिङ् आथाबा सोक्‍मा मेॽनिङ्ना बिना मोक्‍मानिङ् उचुन धुन न्‍लोन्‍दानभोङ् इनागा धुन ओमभोङ् इमिन चिनाचोक्‍माना?

८ तुराहिङा उचुन आमानुङ्‌गा सेम्‍ला म्‍बिन्‍चिन्‍भोङ् काङ्‌मागा इसा त्‍यार लेङ्‌मेॽना?

९ ङ्‌खाॽलामाङ् न्‍निङ्‌दा चेक्‍तुम्‍घा चेॽया ङ्‌ङासुनिन्‍भोङ् न्‍निङ्‌दा इ कामासिइवाघा इमिन ङ्‌ङास्‍वाहा? न्‍निङ्‌दा हिॽवाबे चेक्‍तिघा लोॽवा लेङ्‌मेहा॥

१० कायुङ्‌लेन्‍बे प्‍याक खाले चेॽया वान्‍ने, ङ्‌खाॽनिङ्‌गो तुम्‍बिला मेॽनिङ्ना एको चा मान्‍ना॥

११ ङ्‌खाॽनिङ्‌गो हेकोनाङा चेक्‍तुहा चेॽया का ङ्‌ङासुङान्‍भोङ् गो का उका लागि हेकोना खाम्‍युक्‍पेॽना याॽमि लोॽवा लेङ्‌मेङ्, ङ्‌खाॽलामाङ् उङ् चा आका लागि हेकोना खाम्‍युक्‍पेॽना याॽमि लोॽवा लेङ्‌मेॽना॥

१२ न्‍निङ्‌दा इब्‍बे-इब्‍बे आत्‍मागा पिनिक्‍ला तोक्‍मा मितुक्‍सुम्‍चिम्‍घाङा छुम्‍वाङ् फाइदा चोक्‍खुबा पिनिक्‍लाचि प्‍याक चालाचोगानुम्‍चिम॥

१३ न्‍हाङामाङ् आमामेयामाहा हेकोहा चेॽयाबे चेक्‍खुबाङा ङ्‌खा चेॽयागा तुम्‍बिला होमाना पिनिक्‍लागा लागि पार्थाना चोक्‍नि॥

१४ इजाङ्‌बाङ्‌निङ् का आमामेयामाहा हेकोहा चेॽयाबे पार्थाना चोङ्‌मेङ्‌निङ् आका आत्‍माङा पार्थाना चोङ्‌मे, ङ्‌खाॽनिङ्‌गो का इ कामासिमेङ्‌ना बाङ्‌ना चेॽया आनिङ्‌वाङा इहाचा ङ्‌ङास्‍वान॥

१५ ङ्‌खाॽलाभोङ् का इचोक्‍ङा? का आत्‍माबे आमायि मेयामाहा हेकोहा चेॽयाबे पार्थाना चोङ्‌मेङ्, न्‍हाङ् का आस्‍वाङ्‌हा चेॽयाबे चा पार्थाना चोङ्‌मेङ्‌ना॥ का आत्‍माबे आमायि मेयामाहा हेकोहा चेॽयाबे स्‍तुति चोग्‍वाङ्, न्‍हाङ् का आस्‍वाङ्‌हा चेॽयाबे चा स्‍तुति चोग्‍वाङ्‌ना॥

१६ मानुङ्‌गो न्‍निङ्‌दा आत्‍माबे आमायि मेयामाहा हेकोहा चेॽयाबे निङ्‌वाफुमा नुनिङ्‌वा पिवाम्‍गानिङ् न्‍निङ्‌गा चेॽया मेआखुबा हेकोहा याॽमिचिङा इमिन ङ्‌ङासुहोङ्‌ “आमेन” ङ्‌गानि?

१७ न्‍निङ्‌दा गो निङ्‌वाफुमा इब्‍बे-इब्‍बे उचुन नुनिङ्‌वा पिवाम्‍गा लोप्‍पि, ङ्‌खाॽनिङ्‌गो ङ्‌खाङा हेकोहा याॽमिचि इहाचा फाइदा न्‍जोग्‍वान्‍चिन्‍हा॥

१८ का निङ्‌वाफुमा नुनिङ्‌वा पिवाङ्, इजाङ्‌बाङ्‌निङ् न्‍निङ्‌दा घाकहाक्‍निङ् का प्‍याक आमामेयामाहा हेकोहा चेॽया चेक्‍त्‍वाङ्‌हा॥

१९ ङ्‌खाॽनिङ्‌गो छुम्‍वाङ्‌बे आमामेयामाहा चेॽयाबे एखेङ् माहोम्‍बोक चेॽया चेक्‍मा हाक्‍निङ्‌गो, आमायामाहा चेॽयाबे पा ओटा चेॽयासे होङ्‌चा याॽमिचि चिन्‍माना हिसापङा का चेक्‍मा मिमेङ्‌ना॥

२० आफुआनुन्‍छा आनाआनुन्‍छाचि, न्‍निङ्‌दा पिछाचिङा लोॽवा मिॽमा लेप्‍तिॽयानुम॥ इसिॽहा चेॽयाबे इहाचा मेनिखुबा पिछानाछाचि लोॽवा लेक्‍सानि, ङ्‌खाॽनिङ्‌गो मिॽमाहा चेॽयाबे निङ्‌वा छिहा पाहोबा याॽमिचि लोॽवा लेक्‍सानि॥

२१ धार्मासाप्‍लाबे खाॽला छेप्‍तामा,

“हाङ्‌बा कामे,

‘आमायि मेयामाहा हेकोहा चेॽया चेक्‍खुबाचि नुङ् हेकोहा खाम्‍युक्‍पेॽहा याॽमिचिगा याभाङ्

का खा याॽमिचिनुङ् चेङ्‌मेङ्,

ङ्‌खोङ्‌चा खाचिङा आचेॽया ङ्‌खेप्‍स्‍वानिन्‍हा॥’”

२२ न्‍हाङामाङ् आमामेयामाहा हेकोहा चेॽया च्‍हेन बिस्‍वास चोक्‍खुबागा लागि मेन्‍ना, ङ्‌खाॽनिङ्‌गो बिस्‍वास मेन्‍जोक्‍खुबाचिगा लागि चिङ्‌गो ओम॥ ङ्‌खाॽनिङ्‌गो आगाम्‍बानि च्‍हेन बिस्‍वास मेन्‍जोक्‍खुबाचिगा लागि मेन्‍ना, बिस्‍वास चोक्‍खुबाचिगा लागि ओम॥

२३ छुम्‍वाङ्‌बे घाक न्‍छुम्‍मेहोङ् घाक्‍ङा आमायि मेयामाहा हेकोहा चेॽयाबे न्‍जेङ्‌नुङ्‌मेॽनिङ् ङ्‌खा चेॽया मेआखुबा कि खिरिस्‍टपे बिस्‍वास मेन्‍जोक्‍खुबा तायाभोङ् इमिमेॽना लोप्‍पि? न्‍निङ्‌दा थुक्‍तुक्‍सुचिहा न्‍लुॽइवागान्‍हायि?

२४ ङ्‌खाॽनिङ्‌गो घाक्‍ङा आगाम्‍बानि न्‍जेक्‍मास्‍याना बेलाबे बिस्‍वास मेन्‍जोक्‍खुबा कि इहाचा चेॽया मेआखुबा याॽमि तायाभोङ् खाॽला घाक्‍ङा न्‍जेक्‍तुहा चेॽयाभाङ् उङा उका पाप था तोक्‍त्‍वा, न्‍हाङ् उङ् आफाइ दोसि ठारेचोङ्‌मेॽना॥

२५ न्‍हाङ् न्‍नागा उनिङ्‌वाबे चुमिहा चेॽया चा पाखा लोम्‍भोङ्‌मे, न्‍हाङ् उङा “निङ्‌वाफुमा न्‍निङ्‌युम्‍बे वेॽना राइछो!” कामे न्‍हाङ् फोम्‍मेहोङ् निङ्‌वाफुमा आराधाना चोग्‍वाना॥

छुम्‍वाङ्‌बे सेवागा नियाम

२६ आफुआनुन्‍छा आनाआनुन्‍छाचि, का लुॽमा योक्‍नेनिन्‍हा चेॽया खा ओम, न्‍निङ्‌दा छुम्‍वाङ्‌बे छुप्‍सिॽवागानिङ् एकोङा छेम लुत्‍वा, हेकोनाङा चिन्‍द्‌वाचि, हेकोनाङा निङ्‌वाफुमाङा सोॽमेतुहा चेॽया योक्‍मेत्‍वाचि, हेकोनाङा आमामेयामाहा हेकोहा चेॽया चेक्‍त्‍वा न्‍हाङ् हेकोनाङा ङ्‌खागा तुम्‍बिला होस्‍वा॥ खा घाक च्‍हेन छुम्‍वाङ् आत्‍माबे चात्‍तु चोक्‍मागा लागि चोगानि॥

२७ आमामेयामाहा हेकोहा चेॽया चेक्‍खुबाचिङा हिप्‍पाङ् सुम्‍भाङ्‌ङा पालो-पालो न्‍जेक्‍तुनि न्‍हाङ् एकोङा च्‍हेन आमायामाहा चेॽयाबे ङ्‌खागा तुम्‍बिला होसुनि॥

२८ ङ्‌खाॽनिङ्‌गो तुम्‍बिला होमा याखुबा इसा चा मानिन्‍हाभोङ् आमामेयामाहा हेकोहा चेॽया चेक्‍खुबा छुम्‍वाङ्‌बे स्‍वाक वानि, उङ् आफाइनुङ् न्‍हाङ् निङ्‌वाफुमानुङ् चेक्‍नि॥

२९ आगाम्‍बानि चा हिप्‍पाङ् सुम्‍भाङ्‌ङा न्‍जेक्‍तुनि, न्‍हाङ् हेकोहाचिङा च्‍हेन चेक्‍ताहा चेॽया ठिक्हायेम मेन्‍हायेमभोङ् उचुन जाच न्‍जोगुनि॥

३० ङ्‌खाॽनिङ्‌गो न्‍नाबे वाखुबा एको याॽमि निङ्‌वाफुमाङा हेकोहा चेॽया सोॽमेतुभोङ् न्‍ना ओन्‍दाङ् आगाम्‍बानि चेक्‍खुबा च्‍हेन स्‍वाक वानि॥

३१ न्‍निङ्‌दा घाक्‍ङा पालो-पालो आगाम्‍बानि चेक्‍मा यास्‍वाम्‍घा॥ खाॽला चोगिगाभोङ् खेम्‍खुबाचि घाक चिम्‍मा ङ्‌यामे न्‍हाङ् ङ्‌खा चेॽयाङा उङ्‌चिङा उत्‍साहा न्‍दोक्‍त्‍वाना॥

३२ निङ्‌वाफुमाभाङ् चेक्‍खुबाचिगा पिनिक्‍ला उङ्‌चिगा तायेन्बे वामेॽना॥

३३ इजाङ्‌बाङ्‌निङ् निङ्‌वाफुमा तोम्‍सिॽमेखुबा निङ्‌वाफुमा मेन्‍ना, उङ् हाङ्‌हाङ् पिखुबा निङ्‌वाफुमा ओम॥ खिरिस्‍टका पाबित्‍तारा याॽमिचिगा घाक छुम्‍वाङ्‌चिबे लोॽवा

३४ मामुचि छुम्‍वाङ्‌बे स्‍वाक ङ्‌वानि॥ ङ्‌खाचि चेक्‍मा न्‍लेङ्‌मेनाहा॥ मोसाङा कायाना लोॽवा ङ्‌खाचि तायेन्बे ङ्‌वानि॥

३५ ङ्‌खाचि चिम्‍मा म्‍मिमेहाभोङ् पाङ्‌बे ङ्‌खाचिगा हिङ्‌खुबाचि न्‍छिम्‍दुचिनि, इजाङ्‌बाङ्‌निङ् छुम्‍वाङ्‌बे मामु याॽमि चेक्‍मा ङोन्‍सिॽमाचेक्‍चेक्‍ना चेॽया ओम॥

३६ इना निङ्‌वाफुमागा चेॽया न्‍निङ्‌दाभाङ् सुरु लेक्‍साहा ओम्यि? इना न्‍निङ्‌दाबेसे खा निङ्‌वाफुमागा चेॽया तायाहा ओम?

३७ इसाङा का निङ्‌वाफुमाभाङ् चेक्‍खुबाङान मिमे न्‍हाङ् उङ्‌नुङ् पाबित्‍तारा आत्‍मागा पिनिक्‍ला ङ्‌वेॽहाभोङ् का छेप्‍तुङ्‌हा खा चेॽया हाङ्‌बागा आग्‍गे ओमभोङ् सुइकार चोगुनि॥

३८ ङ्‌खाॽनिङ्‌गो उङा खा चेॽया ङ्‌खेप्‍स्‍वान्‍हाभोङ् उका चा चेॽया ङ्‌खेप्‍सानुम्‍निन॥

३९ न्‍हाङामाङ् आफुआनुन्‍छा आनाआनुन्‍छाचि, आगाम्‍बानि चेक्‍माहा चेॽयाबे घाक निङ्‌वा पियानुम, आमायि मेयामाहा हेकोहा चेॽया चेक्‍खुबाचि चेक्‍मा पियानुम्‍चिम॥

४० ङ्‌खाॽनिङ्‌गो घाक चेॽया उचुन मेम्‍फाम्‍सिॽले चोगानुम॥

येसु स्‍यानाभाङ् हिङ्‌गिलिक लेक्‍साना

१५

१ आफुआनुन्‍छा आनाआनुन्‍छाचि, हाकु का न्‍निङ्‌दा खेम्‍मेॽनेनिन्‍हा नुसालागा उतुम्‍बे फेरि चा लुमेॽनेनिन, ङ्‌खा नुसाला न्‍निङ्‌दा बिस्‍वास चोगुम्‍गा न्‍हाङ् न्‍ना बिस्‍वासबेॽमाङ् न्‍निङ्‌दा लाचोगिनेसिगा॥

२ का खेम्‍मेॽनेनिन्‍हा ङ्‌खा नुसालाबे न्‍निङ्‌दा डिगो वाइगाभोङ् ङ्‌खाङा न्‍निङ्‌दा हिङ्‌मेतेनिसिॽवाघा, मानुङ्‌गो न्‍निङ्‌गा बिस्‍वास ब्‍यार्था लेङ्‌मेॽना॥

३ इजाङ्‌बाङ्‌निङ् का तोक्‍तुङ्‌हा खा मुक्‍खे चेॽयामाङ् का न्‍निङ्‌दा पिॽनेनिन॥ ङ्‌खा मुख्‍खे चेॽया खा ओम, धार्मासाप्‍लाङा कायाना लोॽवा खिरिस्‍ट एङ्‌गा पाप छेमा पिॽमागा लागि स्‍या॥

४ उङ् ङ्‌हुम्‍दु, न्‍हाङा धार्मासाप्‍लाबे छेप्‍ताहा लोॽवा सुम्‍ना लेन उङ् फेरि निङ्‌वाफुमाङा हिङ्‌गिलिक लेङ्‌मेतु॥

५ उङ् पात्‍तुरुसकाबेa ओता न्‍हाङ् हेक्‍साङ् एहि सेगुम्‍पाकचिगाबे ओता॥

६ न्‍हाङ् हेक्‍साङ् फेरि उङ् बिस्‍वास चोक्‍खुबा फा होम्‍बोक हाक्‍निङ् प्‍याक फुनुन्‍छानानुन्‍छाचिगाबे इमाङा ओता॥ उङ् निखुबाचि माध्‍येबे इखिङ् न्‍स्‍याख्‍याहोङ्‌चा प्‍याक लोॽवा गो हाकुचा ङ्‌हिङानेसा॥

७ न्‍हाङा येसु याकुबकाबे ओता॥ न्‍हाङ् हेक्‍साङ् घाक सेगुम्‍पाकचिगाबे ओता॥

८ घाकहाक्‍निङ् हेक्‍साङ् काबे चा उङ् ओता॥ का च्‍हेन बेला मेन्‍दाले वायाना पिछा लोॽवाङान॥

९ इजाङ्‌बाङ्‌निङ् सेगुम्‍पाकचिबे घाकहाक्‍निङ् मिना कामाङ् ओम्‍ङान॥ का सेगुम्‍पाक लुॽमा चा न्‍थेन्‍सिमेॽङान्‍ना॥ इजाङ्‌बाङ्‌निङ् का निङ्‌वाफुमागा छुम्‍वाङ्‌बेॽहा बिस्‍वासिचि इब्‍बे-इब्‍बे तुखि पिक्‍सुङ्‌चिङ्॥

१० ङ्‌खोङ्‌चा का इमिन्‍ङाना न्‍ना खिरिस्‍टका आनुगाराहाङामाङ् वेॽङा॥ उङा का चोगाङ्‌ना आनुगाराहा बित्‍थागा न्‍लेक्‍सान॥ का हेकोहा सेगुम्‍पाकचि हाक्‍निङ् प्‍याक तुखि चोगामाङ्॥ ङ्‌खोङ्‌चा ङ्‌खा का आफाइङा मेन्‍ना, कानुङ् वाखुबा निङ्‌वाफुमागा आनुगाराहाङा चोगाङ्॥

११ न्‍हाङामाङ् का होङ्‌चा, हेकोहा सेगुम्‍पाक्चिङा होङ्‌चा, कानिङ् खा नुसालामाङ् पार्चार चोगुम्‍ङा॥ न्‍हाङ् न्‍निङ्‌दा बिस्‍वास चोगुम्‍घा चा खामाङ् ओम॥

सिमाहोङ् फेरि हिङ्‌लुङ् तोक्‍माना चेॽया

१२ खिरिस्‍ट येसु स्‍यानाभाङ् हिङ्‌गिलिक लेङ्‌मेतुनाभोङ् कानिङ् पार्चार चोग्‍वाम्‍ङाहाभोङ्, न्‍निङ्‌दा माध्‍येबे इखिङ्‌ङा च्‍हेन न्‍स्‍याहा याॽमि हिङ्‌गिलिक न्‍लेङ्‌मेनिन्‍हाभोङ् इमिन कामा यासिॽवाघा?

१३ न्‍स्‍याहाचि हिङ्‌गिलिक न्‍लेङ्‌मेनिन्‍हाभोङ् गो निङ्‌वाफुमाङा खिरिस्‍ट चा हिङ्‌गिलिक लेङ्‌मेतुना मेन्‍ना॥

१४ जेप्‍पा खिरिस्‍ट हिङ्‌गिलिक लेङ्‌मेतुना मेन्‍नाभोङ् गो, कानिङ् पार्चार चोगुम्‍ङाहा नुङ् न्‍निङ्‌दा बिस्‍वास चोगुम्‍घा चा ब्‍यार्था लेङ्‌मेहा॥

१५ ना हाक्‍निङ्‌चा कानिङ् निङ्‌वाफुमागा उतुम्‍बे लेम्‍चाखुबा ठारेचोगिॽवाङ्‌हा॥ इजाङ्‌बाङ्‌निङ् निङ्‌वाफुमाङा खिरिस्‍ट हिङ्‌गिलिक लेङ्‌मेतुनाभोङ् कानिङ्‌माङ् निङ्‌वाफुमागा उतुम्‍बे गाबाहि पिक्‍सुम्‍चिम, ङ्‌खाॽनिङ्‌गो जेप्‍पा न्‍स्‍याहाचि हिङ्‌गिलिक मेन्‍लेङ्‌माहा सायानिङ्‌बि निङ्‌वाफुमाङा खिरिस्‍ट हिङ्‌गिलिक न्‍लेङ्‌मेतुन्‍बि॥

१६ न्‍स्‍याहाचि हिङ्‌गिलिक न्‍लेङ्‌मेनिन्‍हाभोङ् गो निङ्‌वाफुमाङा खिरिस्‍ट चा स्‍यानाभाङ् हिङ्‌गिलिक न्‍लेङ्‌मेतुन्‍ना॥

१७ खिरिस्‍ट हिङ्‌गिलिक लेङ्‌मेतुना मेन्‍नाभोङ् न्‍निङ्‌गा बिस्‍वास ब्‍यार्थाना, न्‍हाङ् न्‍निङ्‌दा हाकुचा न्‍निङ्‌गा पाप्‍पेॽमाङ् वेॽनेतिघा॥

१८ ङ्‌खाॽलाभोङ्‌गो खिरिस्‍टपे बिस्‍वास न्‍जोगुहोङ् न्‍स्‍याहाचि चा घाक नास न्‍लेक्‍सा॥

१९ कानिङ् हिङिनुङ् सोम्‍मागा लागिसे खिरिस्‍टपे एङ्‌गा आस वेॽनाभोङ् गो कानिङ् घाक याॽमिचि हाक्‍निङ् लुङ्‌मातुक्‍तुक्‍हासिन॥

२० ङ्‌खाॽनिङ्‌गो खिरिस्‍ट न्‍स्‍याहाचि माध्‍येबे घाकहाक्‍निङ् ओन्‍दाङ् हिङ्‌गिलिक लेङ्‌मेतुना चेॽया जेप्‍पा ओम, खाॽला निङ्‌वाफुमाङा न्‍स्‍याहाचि हिङ्‌गिलिक लेङ्‌मेत्‍वाचिहा बाङ्‌ना चेॽयागा पार्मान कानिङ् पियामाहा॥

२१ इजाङ्‌बाङ्‌निङ् एको याॽमिङा गार्दा घाक सिमा पोराचोगा, ङ्‌खाॽलामाङ् एको याॽमिङा गार्दा न्‍स्‍याहाचि चा हिङ्‌गिलिक न्‍लेङ्‌मेहा॥

२२ इजाङ्‌बाङ्‌निङ् आदामगा बाङ्‌साबेॽहा घाक याॽमिचि इमिन न्‍सिमे, ङ्‌खाॽलामाङ् खिरिस्‍टपे बिस्‍वास चोक्‍खुबाचि घाक फेरि हिङ्‌गिलिक न्‍लेङ्‌मेहा॥

२३ ङ्‌खाॽनिङ्‌गो कानिङ् घाक्‍ङा एङ्‌गा पालो कुमाना॥ खिरिस्‍ट घाकहाक्‍निङ् ओन्‍दाङ् हिङ्‌गिलिक लेक्‍सा, हाकु खिरिस्‍ट फेरि तामेॽनिङ् उङ्‌बे बिस्‍वास चोक्‍खुबाचि हिङ्‌गिलिक न्‍लेङ्‌मेहा॥

२४ न्‍हाङ् कायुङ्‌लेन मेम्‍मेॽना॥ ङ्‌खिङ्‌बेलाक येसुङा घाक सासान चोक्‍खुबाचि, चोक्‍तोक नुङ् साक्‍ति वाखुबाचि नास चोग्‍वाचिहोङ् उका घाक राज्‍या निङ्‌वाफुमा पा जिम्‍मा पिवाना॥

२५ इजाङ्‌बाङ्‌निङ् उङा उका घाक सात्‍तुरचि हेच्‍वाचिहोङ् उलाङ्‌ङा मेम्‍बाॽले सोम्‍मा खिरिस्‍टङा राज्‍या चोग्‍वाहा॥

२६ घाकहाक्‍निङ् हेक्‍साङ् नास चोक्‍माना सात्‍तुर च्‍हेन सिमामाङ् ओम,

२७ इजाङ्‌बाङ्‌निङ् धार्मासाप्‍लाबे खाॽला छेप्‍तामा, “निङ्‌वाफुमाङा उङ् घाक थोक उलाङ्‌ङा पाॽमेतुक्‍सुहा॥” ङ्‌खाॽनिङ्‌गो “घाक थोक” बाङ्‌ना निङ्‌वाफुमा चा उका तायेन्बे आमेॽना बाङ्‌ना गो मेन्‍ना, इजाङ्‌बाङ्‌निङ् निङ्‌वाफुमाङा घाक चेॽया खिरिस्‍टका तायेन्बे युक्‍सुबिहा ओम॥

२८ घाक चेॽया खिरिस्‍टका तायेन्बे आन्‍दिमेहोङ् खिरिस्‍ट आफाइ च्‍हेन घाक चेॽया उका तायेन्बे चोङ्‌बिखुबा निङ्‌वाफुमागा तायेन्बे वामे, न्‍हाङ् निङ्‌वाफुमाङा घाक छोङ्‌बे राज्‍या चोग्‍वाहा॥

२९ फेरि हिङ्‌गिलिक न्‍लेङ्‌मेनिन्‍हाभोङ् सिखुबाचिगा लागि बाप्‍तिस्‍मा लियाचोक्‍खुबा याॽमिचि इहा फाइदा न्‍लेक्‍साहा? न्‍स्‍याहाचि हिङ्‌गिलिक न्‍लेङ्‌मेनिन्‍हाभोङ् इजाङ् ङ्‌खाचि बाप्‍तिस्‍मा म्‍बियाहा?

३० न्‍हाङ् इजाङ् कानिङ् च्‍हेन दाफे-दाफे आप्‍ठेरोबे आन्‍नुङ्‌माहा?

३१ आफुआनुन्‍छा आनाआनुन्‍छाचि, न्‍निङ्‌दा हाङ्‌बा येसु खिरिस्‍टपे वेतिघाङा, का आनाभुक माडा चोक्‍साङ् “का लेन-लेन सिमा त्‍यारिङाना” भोङ् कामा यामेङ्‌ना॥

३२ याॽमिगा साला लेम्‍माहाभोङ्, एफिसास साहारबे आका बिरुद्‌दाबे पोक्‍खुबा पुङ्‌दा पोसु लोॽवाहा याॽमिचिनुङ् चुङाङ्‌ना चेॽयाङा का इहा फाइदा लेक्‍साङ्‌ना? न्‍स्‍याहा याॽमिचि हिङ्‌गिलिक न्‍लेङ्‌मेत्‍वान्‍चिन्‍हाभोङ् गो “कानिङ् चाम, उङुम इजाङ्‌बाङ्‌निङ् वान्‍दिक्‍ङा गो कानिङ् सिइबिॽवा॥”

३३ म्‍फाप्‍सास्‍यानिन, उचुन्‍ना याॽमि चा इसिॽहा काम्‍निभाकचिनुङ् लामाभोङ् खोङ्‌दिमेॽना॥

३४ जेप्‍पा ओम चेॽयाबे तायानि! हाकु नाहाङ्‌तो पाप चोक्‍मा लेप्‍तिॽयानुम! इजाङ्‌बाङ्‌निङ् इखिङ्‌ङा गो निङ्‌वाफुमा चिनायि न्‍दोक्‍तुक्‍सुनिन॥ खा चेॽया न्‍निङ्‌दा ङोन्‍सिॽमाबे आमेॽमागा लुॽनेनिन्‍हा ओम॥

हिङ्‌गिलिक लेक्‍साना सालुङ्

३५ कोइङा ङ्‌गा लोप्‍पि, “न्‍स्‍याहाचि फेरि इमिन हिङ्‌गिलिक न्‍लेङ्‌मेहा, न्‍हाङ् हिङ्‌गिलिक न्‍लेङ्‌मेॽनिङ् ङ्‌खाचिगा सालुङ् इमिन्‍हा न्‍सामेहा?”

३६ इमिन्‍हा ओधोङ् याॽमिचि! न्‍निङ्‌दा याङ्‌लि ह्‌वेत्‍वाम्‍गानिङ् ङ्‌खा याङ्‌लि मेङ्‌गिन्‍दिॽले म्‍बेङ्‌मेन॥

३७ न्‍निङ्‌दा गाउ कि हेकोहा इहा हेखाचा चाचिॽयागा याङ्‌लि ह्‌येत्‍वाम्‍गानिङ् याङ्‌लिसे ह्‌वेत्‍वाम्‍गा, पुसाहा उथाप को ङ्‌ह्‌येत्‍वाम्‍गान॥

३८ निङ्‌वाफुमाङा ङ्‌खा याङ्‌लि उङा मितुहा लोॽवा उथाप पिवाचि॥ उङा घाक थेन्‍सिॽमाहा उथाप पिवाचिहा॥

३९ घाक्‍का सालुङ् एको खाले न्‍सामेनिन्‍हा॥ याॽमिगा सालुङ् एक खाल्‍गा, पोसुचिगा हेकोना खाल्‍गा, न्‍वाकुच्‍याचिगा हेकोना खाल्‍गा न्‍हाङ् नासाचिगा हेकोना खाल्‍गा न्‍सामेहा॥

४० ताङ्‌खेङ्‌बेॽहा नाम, ला, नुङ् चोक्‍चोकिचिगा हेकोना खाले सोभा सामे, न्‍हाङ् ताम्‍दाङ्‌फुमाबेॽहा याॽमिचि, पोसुचि नुङ् न्‍वाकचिगा हेकोना खाल्‍गा सालुङ् सोभा सामे, ङ्‌खाॽनिङ्‌गो ताङ्‌खेङ्‌बेॽहा नुङ् ताम्‍दाङ्‌फुमाबेॽहा थोकका स्‍वारुप चा खाले-खाले सामे॥

४१ नाम, ला नुङ् चोक्‍चोकिगा सोभा खाले-खाले सामे॥ चोक्‍चोकिचिगा चा सोभा खाले-खाले सामे॥

४२ न्‍स्‍याहाचि हिङ्‌गिलिक न्‍लेङ्‌मेॽनिङ्‌चा खाॽला लेङ्‌मेहा॥ ना सालुङ् सिमे न्‍हाङ् हुम्‍मेहोङ् किङ्‌खेमे, ङ्‌खाॽनिङ्‌गो हिङ्‌गिलिक लेक्‍साना सालुङ् हेॽनिङ्‌चा नास न्‍लेङ्‌मेन्‍ना॥

४३ हुम्‍मेॽनिङ् एङ्‌गा सालुङ् इसिॽना नुङ् इहाचा चोक्‍मा मेयाखुबा सामे, ङ्‌खाॽनिङ्‌गो फेरि हिङ्‌गिलिक लेङ्‌मेॽनिङ् उचुन्‍माचेक्‍ना नुङ् साक्‍तिसालि लेङ्‌गेमे॥

४४ हुम्‍मेॽनिङ् कायुङ्‌लेनबेॽना सालुङ् हुम्‍मे, हिङ्‌गिलिक लेङ्‌मेॽनिङ् माहिमित सालुङ् लेङ्‌मेॽना॥ कायुङ्‌लेनबेॽना एङ्‌गा सालुङ् वान्‍नेॽना लोॽवा माहिमित सालुङ् चा वामेॽना॥

४५ न्‍हाङामाङ् धार्मासाप्‍लाबे खाॽला छेप्‍तामा, “इम्‍ना याॽमि आदाम गो हिङ्‌गिलिक्‍ना याॽमि लेक्‍सा॥” ङ्‌खाॽनिङ्‌गो हेक्‍साङ्‌ना आदाम च्‍हेन हिङ्‌लुङ् पिखुबा आत्‍मा लेक्‍सा॥

४६ आत्‍मिक च्‍हेन इम्‍ना मेन, ङ्‌खाॽनिङ्‌गो ना कायुङ्‌लेनबेॽना सालुङ् ओन्‍दाङ् ताया, न्‍हाङ्‌से आत्‍मिक सालुङ् ताया॥

४७ इम्‍ना आदाम ताम्‍दाङ्‌फुमाबेॽहा खाम्‍भाङ् चोगामासा, ङ्‌खाॽनिङ्‌गो हेक्‍साङ्‌ना आदाम वालोकभाङ् ताया॥

४८ ताम्‍दाङ्‌फुमाबेॽहा याॽमिचि खाम्‍भाङ् न्‍जोगाहा लोॽवाहाचि, ङ्‌खाॽनिङ्‌गो वालोकपेॽहा याॽमिचि च्‍हेन वालोकपाहाङ् तायाना याॽमि लोॽवा न्‍सामेहा॥

४९ कानिङ् लोप खाम्‍भाङ् चोगाना याॽमि लोॽवासिन॥ ङ्‌खाॽलामाङ् वान्‍दिक कानिङ् वालोकपेॽना याॽमि लोॽवा लेक्‍सिॽवाहा॥

५० आफुआनुन्‍छा आनाआनुन्‍छाचि, का कामा योगाङ्‌ना च्‍हेन ना कायुङ्‌लेनबेॽना सालुङ्‌ङा निङ्‌वाफुमागा राज्‍याबे उमाना चोक्‍तोक न्‍दोक्‍त्‍वान्‍ना॥ किङ्‌खेखुबा सालुङ्‌ङा नास मेलेङ्‌माना चोक्‍तोक तोक्‍मा ङ्‌यास्‍वान्‍ना॥

५१ खेप्‍सानुम, निङ्‌वाफुमाङा चुमुक्‍साना एको चेॽया का लुमेॽनेनिन्‍हा, कानिङ् घाक न्‍सिइवान्‍हा, ङ्‌खाॽनिङ्‌गो कानिङ् हेकोहा लेक्‍सिॽवाहा,

५२ एक्‍छिन्‍ङा, मिक सिम्‍मिक्‍पे, तुराहिगा आखेरि सेम्‍लाबे॥ इजाङ्‌बाङ्‌निङ्, तुराहि कामे, न्‍हाङ् निङ्‌वाफुमाङा न्‍स्‍याहाचि हेॽनिङ्‌चा मेन्‍सिमानुङ्‌गा हिङ्‌गिलिक लेङ्‌मेत्‍वाचिहा, न्‍हाङ् कानिङ् च्‍हेन घाक हेकोहा लेक्‍सिॽवाहा॥

५३ इजाङ्‌बाङ्‌निङ् ना किङ्‌खेखुबा सालुङ् हेॽनिङ्‌चा नास मेलेखुबा नुङ् सिङ्‌खेखुबा सालुङ् हेॽनिङ्‌चा मेन्‍सिखुबाबे बाद्‌ले चोक्‍माइ पोर्छो॥

५४ जोबो किङ्‌खेखुबा सालुङ् नास मेलेङ्‌खुबा न्‍लेङ्‌मे न्‍हाङ् सिङ्‌खेखुबा हेॽनिङ्‌चा मेन्‍सिखुबा न्‍लेङ्‌मे, न्‍हाङा धार्मासाप्‍लाबे छेप्‍ताहा खा चेॽया पुरा लेङ्‌मेहा, “सिमाना चेॽया हेचायामाना॥”

५५ “ओ सिमाना चेॽया, न्‍दा हेॽनाइ हेचायाङ्‌गाना?

ओ सिमाना चेॽया, ङ्‌गा तुखि पिॽमाना साक्‍ति हेॽनायि?”

५६ सिमाना चेॽयागा तुखि पिॽमाना साक्‍ति पाप ओम, पाप्‍का साक्‍तिमाङ् ब्‍यावास्‍था ओम॥

५७ ङ्‌खाॽनिङ्‌गो निङ्‌वाफुमा नुनिङ्‌वा लेङ्‌नि, उङा कानिङ् एङ्‌गा हाङ्‌बा येसु खिरिस्‍टपाहाङ् हेन्‍चाखुबा चोगामाहा॥

५८ न्‍हाङामाङ् का आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, चात्‍तु नुङ् डिगो लेक्‍सामासानि॥ हाङ्‌बागा कामबे साधाइ निङ्‌वा पिम्‍घोङ् लाचोगामासानि, इजाङ्‌बाङ्‌निङ् हाङ्‌बागा लागि चोगिघा तुखि खेरा ङ्‌खेमेन्‍हा बाङ्‌ना चेॽया न्‍निङ्‌दा था वान्‍ने॥

a 

१५:५ ग्रिकपे “केफास” छेप्‍तामाना॥ ना उका हेकोना उनिङ् साया॥

सेवाकचिगा लागि भेटि

१६

१ हाकु खिरिस्‍टका पाबित्‍तारा याॽमिचिगा लागि याङ् छुम्‍माहा चेॽयागा उतुम्‍बे का गालातिया लिङ्‌खाम्‍बेॽहा छुम्‍वाङ्‌चि लुङ्‌चिङाहा लोॽवा चोगानि॥

२ घाक हाप्‍तागा इम्‍ना लेन न्‍निङ्‌दा हाप्‍ताभोरि काम चोगिघोङ् तोक्‍तुम्‍घा याङ्‌भाङ् इखिङ् पिॽमा यास्‍वाम्‍चिम्‍गा ङ्‌खा फोक्‍सुम्‍घोङ् छुप्‍सामासानुम॥ ङ्‌खाॽला चोगिगाभोङ् का न्‍नाबे तामेङ्‌निङ् याङ् छुम्‍नुङ्मा पोरान्‍जोङ्‌मेन्‍हा॥

३ न्‍हाङा का न्‍नाबे तामेङ्‌होङ् न्‍निङ्‌दा सेगुम्‍चिम्‍घा याॽमिचिनुङ्‌माङ् ङ्‌खा याङ् यारुसालेम्‍बे हाक्‍स्‍वाङ्‌हा॥ न्‍हाङ् ङ्‌खा याॽमिचि न्‍निङ्‌दा सेगुम्‍चिम्‍घा ओमभोङ् छेप्‍फा चा छेप्‍ताहाक्‍स्‍वाङ्‌ना॥

४ ङ्‌खाॽनिङ्‌गो कामाङ् खेॽमा पोराचोगाभोङ्‌चा, ङ्‌खाचि कानुङ् खेॽमा ङ्‌यामेहा॥

५ का माकेडोनियाभाङ् लामेङ्‌निङ् न्‍निङ्‌दानुङ् तुप्‍से तामेङ्, इजाङ्‌बाङ्‌निङ् लोप च्‍हेन का माकेडोनिया लिङ्‌खाम लेङ्‌साङ् खेॽमासिमेङ्‌ना॥

६ लामेङ्‌निङ् का न्‍निङ्‌गाबे वामेङ्‌ना लोप्‍पि, साखे चुङ्‌नाम भोरि वामेङ्‌ना लोप्‍पि॥ न्‍हाङा का हेॽने खेॽङाहोङ्‌चा न्‍निङ्‌दा आका लागि तार्तुम्‍बि तोङ्‌बिॽमा यामेकाहा,

७ इजाङ्‌बाङ्‌निङ् का न्‍निङ्‌दानुङ् एक्‍छिन तुप्‍सेसे मेन्‍ना, ङ्‌खाॽनिङ्‌गो हाङ्‌बागा निङ्‌वा लेक्‍साभोङ् माङ्‌फा वामा मितामाङ्‌ना॥

८ ङ्‌खाॽनिङ्‌गो पेन्‍तिकोस होक्‍नाम्‍गा लेन सोम्‍मा का एफिसासपे वामेङ्‌ना,

९ इजाङ्‌बाङ्‌निङ् बिरोध चोक्‍खुबाचि प्‍याक ङ्‌वान्‍नेहोङ्‌चा न्‍नाबे आका लागि हाङ्‌बागा साक्‍तिसालि काम चोक्‍माना उचुन्‍ना माउका वान्‍नेॽना॥

१० तिमोथि न्‍निङ्‌गाबे तामेॽनिङ् उचुन स्‍वागात चोगानुम, इजाङ्‌बाङ्‌निङ् उङा चा का लोॽवा हाङ्‌बागा काम चोक्‍मासिमेॽना॥

११ न्‍हाङामाङ् इसाङा चा उङ् हेला न्‍जोगुनिन्‍नि॥ उङ् काबे लान्‍दामेॽनिङ् उका लागि लाम्‍बुबे चाहोक्‍माहा थोक पिम्‍घोङ् फातानुम, इजाङ्‌बाङ्‌निङ् उङ् हेकोहा बिस्‍वासि फुनुन्‍छाचिनुङ् तामेॽनाभोङ् का उका लाम्‍बु सोॽमासिमेङ्‌ना॥

१२ हाकु आनुन्‍छा आपोल्‍लोसका उतुम्‍बे न्‍निङ्‌दा लुमेॽनेनिन, का उङ् हेकोहा म्‍फुनुन्‍छाचि खेतुचिघोङ् न्‍निङ्‌गाबे इमिन्‍होङ्‌चा न्‍निङ्‌दा तुप्‍से ख्‍यायो लुक्‍साङ्, ङ्‌खाॽनिङ्‌गो खिङ्‌बेलाक उङ् न्‍नाबे तामाना निङ्‌वा न्‍जोगान॥ हाकु माउका तोक्‍तुभोङ् सोलोक उङ् न्‍नाबे तामेॽना॥

पावालगा आखेरि आर्ति

१३ थाङ्‌थाङ् वायानि, बिस्‍वासपे डिगो लेक्‍सामासानि, मेङ्‌गिसिखुबा नुङ् चात्‍तु लेक्‍सानि॥

१४ न्‍निङ्‌दा इहा काम चोग्‍वाम्‍गा, ङ्‌खा लुङ्‌मा तुक्‍साङ् चोगानुम॥

१५ आफुआनुन्‍छा आनाआनुन्‍छाचि, आखाइया लिङ्‌खाम्‍बे घाकहाक्‍निङ् ओन्‍दाङ् बिस्‍वास चोक्‍खुबाचि स्‍तिफानास नुङ् उका पाङ्‌बेॽहाचि ओम बाङ्‌ना चेॽया न्‍निङ्‌दा था वान्‍ने॥ उङ्‌चिङा खिरिस्‍टका पाबित्‍तारा याॽमिचिगा सेवा चोक्‍मागा लागि उङ्‌चि हिङ्‌लुङ्‌माङ् म्‍बिक्‍सुचि॥

१६ न्‍निङ्‌दा खाॽलाहा याॽमिचि नुङ् खाॽलाहा सेवा चोक्‍खुबा, चोक्‍मा फाखुबा घाक्‍का तायेन्बे वायानिभोङ् का आमुक फाक्‍त्‍वाङ् लुमेॽनेनिन्‍हा॥

१७ स्‍तिफानास, फोर्टुनाटास नुङ् आखाइकास न्‍दायानिङ् का इब्‍बे-इब्‍बे चोन्‍दास्‍याङ्, इजाङ्‌बाङ्‌निङ् न्‍निङ्‌दा म्‍माइगान्‍ना बेलाबे न्‍निङ्‌दा लोॽवा उङ्‌चिङा चा का चाहाचोगाहा घाक थोक पियाहोङ् फातामा॥

१८ उङ्‌चिङा न्‍निङ्‌दा साहास पिइघा लोॽवा का चा साहास पियामा॥ खाॽलाहा याॽमिचि न्‍निङ्‌दा आदार चोक्‍माहाचि॥

१९ एसिया लिङ्‌खाम्‍बेॽहा छुम्‍वाङ्‌चिङा न्‍निङ्‌दा सेवायो लुइमिगा॥ आकिलास, पिरिस्‍काङा नुङ् उङ्‌चि पाङ्‌बे न्‍छुप्‍साहा छुम्‍वाङ्‌ङा न्‍निङ्‌दा निङ्‌वाभाङ् हाङ्‌बाबे सेवायो लुइमिघा॥

२० घाक फुनुन्‍छा नानुन्‍छाचिङा न्‍निङ्‌दा सेवायो लुइमिगा॥ न्‍निङ्‌दा चा एकोङा हेकोना लुङ्‌मा तुक्‍साङ् सेवायो लुखुसा चायानि॥

२१ का पावाल, आका आमुक्‍ङा

२२ सेवायो छेप्‍मासिमेङ्‌ना॥ इसाङा हाङ्‌बा उलुङ्‌मा न्‍दुक्‍त्‍वान, न्‍ना साराप्‍पे आनि॥ ओ हाङ्‌बा, हानि ताया॥

२३ हाङ्‌बा येसुगा आनुगाराहा न्‍निङ्‌दानुङ् वानि॥

२४ खिरिस्‍ट येसुबे बिस्‍वास चोक्‍खुबा घाक आलुङ्‌मा तुङ्‌नुङ्‌मेॽनेनिन्‍हा॥ आमेन॥

पावालङा

कोरिन्‍थबेॽहा याॽमिचि छेप्‍तुना हिम्‍ना छेप्‍फा

छेप्‍ताप चिनातोक

ना छेप्‍फा पावालङा कोरिन्‍थ साहारबेॽना छुम्‍वाङ् छेप्‍तुना ओम॥ न्‍ना छुम्‍वाङ् उङ् आफाइङा तारोक्‍तुक्‍सा॥ उङा ना छेप्‍फा माकेडोनिया लिङ्‌खामभाङ् छेप्‍तुना ओम॥ ना छेप्‍फा छेप्‍तुनिङ् छुम्‍वाङ् नुङ् उका साम्‍बान्‍धा उचुन म्‍मेतासान॥ छुम्‍वाङ्‌बेॽहा एको हिप्‍पाङ् याॽमिचिङा उका बेजेत न्‍जोगुक्‍सा॥ ङ्‌खोङ्‌चा उङ् ङ्‌खाचिनुङ् इब्‍बे-इब्‍बे तोङ्‌मा मिताना चेॽया ना छेप्‍फाबे छेप्‍तुक्‍सु॥

ना छेप्‍फागा इम्‍ना भाग १:१२-७:१६ पे पावाल नुङ् कोरिन्‍थबेॽना छुम्‍वाङ्‌गा साम्‍बान्‍धागा उतुम्‍बे छेप्‍ताहा तोङ्‌मे॥ उङा छुम्‍वाङ् न्‍जोगुना बेजेत नुङ् बिरोधका छाक्‍हा पोलोवा पिक्‍साचि॥ खाॽलाहा पोलोवाङा छुम्‍वाङ्‌बे पास्‍चाताप नुङ् तोङ्‌माहा चेॽया लेक्‍सानिङ् उङ् इब्‍बे-इब्‍बे चोन्‍दास्‍यामासा॥ न्‍हाङा पावालङा ना छेप्‍फाबे याहुदियाबेॽहा तुखि न्‍जायाहा बिस्‍वासि फुनुन्‍छा नानुन्‍छाचि माडा निङ्‌वाङा फाॽमाहाचि चा लुक्‍सुचि ८:१-९:१५॥ न्‍हाङ् हेक्‍साङ्‌हा आध्‍यायाचिबे पावालङा का एको जेप्‍पागा सेगुम्‍पाक ओम्‍ङान भोङ् कायामा १०:१-१३:१०॥ इजाङ्‌बाङ्‌निङ् कोरिन्‍थबेॽहा इखिङ् याॽमिचिङा कानिङ् च्‍हेन जेप्‍पागा सेगुम्‍पाकसिङान पावाल मेन्‍हा चेॽया चिन्‍खुबा सेगुम्‍पाक ओम लुसाङ् आप्‍दिक न्‍ङेन्‍दुक्‍सा॥

नाबे छोक्‍ताहा चेॽया

चिनातोक १:१-११

पावाल नुङ् कोरिन्‍थबेॽना छुम्‍वाङ्‌गा साम्‍बान्‍धागा उतुम्‍बे १:१२-७:१६

याहुदियाबेॽहा खिरिस्‍टियान्‍चिगा लागि भेटि ८:१-९:१५

पावालङा का सेगुम्‍पाकङान कायाना १०:१-१३:१०

मेन्‍माना बेलाक्‍पे १३:११-१३

पावालङा

कोरिन्‍थबेॽहा याॽमिचि छेप्‍तुना हिम्‍ना छेप्‍फा

१

१ निङ्‌वाफुमागा उनिङ्‌वाङा खिरिस्‍ट येसुगा सेगुम्‍पाक लेङ्‌मागा सेगाङ्‌ना का पावाल, नुङ् आनुन्‍छा तिमोथिङा, कोरिन्‍थ साहारबेॽना निङ्‌वाफुमागा छुम्‍वाङ् नुङ् आखाइया लिङ्‌खाम्‍बेॽहा खिरिस्‍टका घाक पाबित्‍तारा याॽमिचिगा लागि ना छेप्‍फा छेप्‍मासिमेङ्‌चिङ्‌हा॥

२ एङ्‌गा निङ्‌वाफुमा पा नुङ् हाङ्‌बा येसु खिरिस्‍टङा न्‍निङ्‌दा आनुगाराहा नुङ् हाङ्‌हाङ् पिइगानि॥

३ एङ्‌गा हाङ्‌बा येसु खिरिस्‍टका उप्‍पा, निङ्‌वाफुमागा जायजायकार लेङ्‌नि॥ उङ् कानिङ् लुङ्‌मा तुक्‍खुबा नुङ् घाक चेॽयाबे सान्‍त्‍वाना पिखुबा निङ्‌वाफुमा पा ओम॥

४ निङ्‌वाफुमाभाङ् तोक्‍तुम्‍हा सान्‍त्‍वानाङा कानिङ् चा तुखिबे ङ्‌ङायाहा याॽमिचि सान्‍त्‍वाना पिॽमा यासुम्‍चिम्‍निभोङ् उङा कानिङ् एङ्‌गा घाक तुखिबे सान्‍त्‍वाना पिमेहा॥

५ ङ्‌खाॽलामाङ् खिरिस्‍टका लागि कानिङ् इखिङ् प्‍याक तुखि आङ्‌द्‌वाम, निङ्‌वाफुमाङा कानिङ् खिरिस्‍टपाहाङ् ङ्‌खिङ्‌माङ् प्‍याक सान्‍त्‍वाना चा पिमेहा॥

६ कानिङ् तुखि आङ्‌दुम्‍ङाभोङ्, ङ्‌खा न्‍निङ्‌गा सान्‍त्‍वाना नुङ् मुक्‍तिगा लागि ओम॥ कानिङ् सान्‍त्‍वाना तोक्‍तुम्‍ङाभोङ्‌चा ङ्‌खा न्‍निङ्‌गा सान्‍त्‍वानागा लागि ओम॥ कानिङ् आङ्‌दुम्‍ङाहा ङ्‌खा तुखि न्‍निङ्‌दा चा आत्‍तेमेन्‍जोक्‍ले आङ्‌दुम्‍गाभोङ् तुखि आङ्‌माहा नुङ् साहाचोक्‍माहा साक्‍ति तोक्‍त्‍वाम्‍घा॥

७ न्‍हाङ् कानिङ् न्‍निङ्‌दाबे युक्‍सुम्‍ङाना आनिङ्‌गा आसा चात्‍तुनुङ् वान्‍नुङ्‌मेॽना॥ कानिङ् खा चेॽया था वान्‍ने, कानिङ् आङ्‌दुम्‍ङाहा लोॽवा तुखि न्‍निङ्‌दा चा आङ्‌द्‌वाम्‍गा न्‍हाङ् कानिङ् तोक्‍तुम्‍ङाहा लोॽवा सान्‍त्‍वाना न्‍निङ्‌दा चा तोक्‍त्‍वाम्‍घा॥

८ आफुआनुन्‍छा आनाआनुन्‍छाचि, कानिङ् एसिया लिङ्‌खाम्‍बे आङ्‌दुम्‍ङाहा तुखिगा उतुम्‍बे न्‍निङ्‌दा चा था तोक्‍तुम्‍गानि बाङ्‌ना कानिङ् एतिॽवाङ्‌हा॥ न्‍नाबे कानिङ् खिङ् प्‍याक तुखि आङ्‌मा पोराचोगा, कानिङ् हिङिॽवाङ्‌हा बाङ्‌ना आस चा म्‍मायान॥

९ कानिङ् गो “लु हाकु एङ्‌गा सिमाना बेला तायाना” लोॽवा एतिबिमिसिङ्॥ खा घाक चेॽया च्‍हेन कानिङ् आफाइबे मेन्‍ना ङ्‌खाॽनिङ्‌गो न्‍स्‍याहाचि हिङ्‌मेखुबा निङ्‌वाफुमाबेसे भोरोसा युक्‍सुम्‍ङानिभोङ् लेक्‍सामासा॥

१० उङा कानिङ् कालगा उयाभाङ् हिङ्‌मेता न्‍हाङ् हिङ्‌मेमेहा चा॥ उङ्‌बेॽमाङ् आनिङ्‌गा घाक भोरोसा युक्‍सुक्‍सुम्‍ङा, उङा फेरि चा कानिङ् हिङ्‌मेमेहा॥

११ खा चेॽयागा लागि न्‍निङ्‌गा पार्थानागा चा खाचोना॥ खाॽला आनिङ्‌गा लागि चोक्‍ताब्‍याघा प्‍याक पार्थाना निङ्‌वाफुमाङा खेप्‍स्‍वाहोङ् कानिङ् आसिक पिमे न्‍हाङ् प्‍याक याॽमिचिङा नुनिङ्‌वागा भेटि निङ्‌वाफुमाबे न्‍दिस्‍वाहा॥

पावालगा योजाना

१२ कानिङ् कायुङ्‌लेनबेॽहा याॽमिचिगा सोयाइबेसे मेन्‍ना, ङ्‌खाॽनिङ्‌गो न्‍निङ्‌गा ओन्‍दाङ् चा निङ्‌वाफुमागा उनिङ्‌वा लोॽवा चाल्‍चालान्‍बे सोझो नुङ् इमान्‍दार वाइङ्‌हा चेॽया आनिङ्‌गा निङ्‌वाभाङ् आप्‍ठेरो मेएॽले कामा यासिॽवाङ्‌हा॥ खाॽलाना निङ्‌वा च्‍हेन कानिङ् निङ्‌वाफुमागा आनुगाराहाङा तोक्‍तुम्‍ङाना ओम, याॽमिगा बुद्‌दिङा मेन्‍ना॥

१३-१४ इजाङ्‌बाङ्‌निङ् न्‍निङ्‌दा पोढाचोक्‍मा मेयामाहा, आमामेयामाहा इहाचा चेॽया कानिङ् न्‍छेम्‍मेॽनेनिन्‍हा॥ खिङ् सोम्‍मा न्‍निङ्‌दा आनिङ्‌गा उतुम्‍बे घाक चेॽया ङ्‌ङासुक्‍सुम्‍गान, ङ्‌खाॽनिङ्‌गो इलेन घाक आस्‍वाम्‍घा बाङ्‌ना आस वान्‍नेॽना॥ न्‍हाङ् एङ्‌गा हाङ्‌बा येसु तामाना लेन्‍बे कानिङ् न्‍निङ्‌गा उतुम्‍बे घामान्‍डा चोगिॽवाङ्‌हा लोॽवा न्‍निङ्‌दा चा आनिङ्‌गा उतुम्‍बे घामान्‍डा चोगिॽवाघा॥

१५ कानिङ् एकोङा हेकोना उचुन चिनाचोक्‍खुसा चाइवाहा बाङ्‌ना चेॽयाबे ढुक्‍काइ सायाङ्, ङ्‌खोङ्‌माङ् न्‍निङ्‌दा हिप्‍मा आसिक तोक्‍तुम्‍गानिभोङ् का ओन्‍दाङ् न्‍निङ्‌दा तुप्‍से तामा मितामासाङ्॥

१६ माकेडोनिया लिङ्‌खाम्‍बे खेमेङ्‌निङ्‌चा न्‍निङ्‌दानुङ् तुम्‍मेङ्‌होङ् खेमेङ् न्‍हाङ् लामेङ्‌निङ्‌चा न्‍निङ्‌दा तुम्‍मेॽनेनिन, न्‍हाङा का याहुदिया खेमेङ्‌निङ् न्‍निङ्‌दा फामेकाहाभोङ् मितामासाङ्॥

१७ इना का उचुन मेमिॽले आका योजाना लेक्‍तुङ्‌ना मितिॽवाघायि? इना का कायुङ्‌लेनबेॽहा याॽमिचि लोॽवा एक्‍छिनङा “लेङ्‌मेॽना” एक्‍छिनङा “न्‍लेङ्‌मेन्‍ना” काखुबा लोॽवा एमेकाहा?

१८ निङ्‌वाफुमा बिस्‍वास योग्‍याना लोॽवा आनिङ्‌गा चेॽया चा बिस्‍वास योग्‍याहा॥ कानिङ् चा “लेङ्‌मेहा” काइङ्‌हा चेॽया एक्‍छिन्‍ङा “न्‍लेङ्‌मेन्‍हा” कामा ङ्‌यासिॽवाङान्‍हा॥

१९ इजाङ्‌बाङ्‌निङ् निङ्‌वाफुमागा उच्‍या येसु खिरिस्‍टपे “लेङ्‌मेहा” नुङ् “न्‍लेङ्‌मेन्‍हा” बाङ्‌ना मान्‍ना॥ ङ्‌खाॽनिङ्‌गो सिलास, तिमोथि नुङ् का न्‍निङ्‌लुम्‍बे पार्चार चोगुम्‍ङाना निङ्‌वाफुमागा उच्‍या येसु खिरिस्‍टपे “लेङ्‌मेहा” बाङ्‌नासे वेॽना॥

२० इजाङ्‌बाङ्‌निङ् निङ्‌वाफुमागा घाक बाचा च्‍हेन येसु खिरिस्‍टपे पुरा लेङ्‌मेहा॥ न्‍हाङामाङ् उङ्‌भाङ्‌माङ् निङ्‌वाफुमागा माहिमा लेङ्‌निभोङ् कानिङ् “आमेन” काइवा॥

२१ निङ्‌वाफुमाङामाङ् कानिङ् नुङ् न्‍निङ्‌दा खिरिस्‍टपे चात्‍तु चोगामा, न्‍हाङ् उङामाङ् कानिङ् कायामाहा॥

२२ उङा कानिङ् उकासिनभोङ् सोॽमेमागा पाबित्‍तारा आत्‍मागा छाप एङ्‌गा निङ्‌वाबे एन्‍दाब्‍यामाहा॥ खाॽला कानिङ् पाबित्‍तारा आत्‍मा तोक्‍तुक्‍सुम्‍होङ्‌माङ् उङा बाचा पियाहा घाक चेॽया कानिङ् तोक्‍त्‍वाम्‍हा॥

२३ आनिङ्‌वाबेॽहा घाक चेॽया निखुबा निङ्‌वाफुमा साचि युक्‍स्‍वाङ्‌होङ् का कामेङ्, न्‍निङ्‌दा आप्‍ठेरोबे ङ्‌ङाॽइगान्‍निभोङ्‌माङ् का कोरिन्‍थबे न्‍दायाङान्‍ना ओम॥

२४ कानिङ् न्‍निङ्‌गा हिङ्‌लुङ् नुङ् बिस्‍वास छोङ्‌बे चोक्‍तोक चोक्‍मा योगुम्‍ङाहा मेन्‍ना, इजाङ्‌बाङ्‌निङ् न्‍निङ्‌दा बिस्‍वासपे को चात्‍तुसिगान॥ कानिङ् न्‍निङ्‌गा उचुन्‍गा लागिमाङ् न्‍निङ्‌दानुङ् काम चोगिॽवाङ्‌हा॥

२

१ न्‍हाङामाङ् न्‍निङ्‌दा तुखि पिसे मेन्‍दामाना बिचार चोगाङ्॥

२ इजाङ्‌बाङ्‌निङ् न्‍निङ्‌दा बाहेक हेकोहा इसाङा च्‍हेन का चोन्‍सिॽमेमेङ्‌ना? न्‍हाङ् ओन्‍दाङ्‌माङ् का न्‍निङ्‌गा निङ्‌वा तुक्‍मेनेनिनभोङ् का इमिन चोन्‍सिमेॽमा यामेकाहा?

३ न्‍हाङ्‌माङ् का ताङानिङ् का उचुन चोक्‍खुबा याॽमिचिभाङ् इसिॽनुङ् लेङ्‌मा पोरान्‍जोक्‍निन्‍निभोङ् न्‍ना छेप्‍फाa छेप्‍तुङ्॥ इजाङ्‌बाङ्‌निङ् का चोन्‍सिमेङ्‌निङ् न्‍निङ्‌दा चा चोन्‍दिसिइवाघा बाङ्‌ना जेप्‍पा बिस्‍वास काबे वाया॥

४ का न्‍ना छेप्‍फा न्‍निङ्‌गा निङ्‌वा तुक्‍मेमागा मेन्‍ना, ङ्‌खाॽनिङ्‌गो का इखिङ् प्‍याक लुङ्‌मा तुङ्‌मेॽनेनिन्‍हा बाङ्‌ना चेॽया न्‍निङ्‌दा था तोक्‍तुम्‍गानिभोङ् आनिङ्‌वाबे प्‍याक तुखि आङ्‌साङ्, आमिॽवा लेॽनेन्‍साङ् छेप्‍नुङ्‌साॽनेनिन॥

काम खोक्‍निखुबाचि छेमा पियानुम्‍चिम

५ न्‍निङ्‌गा प्‍याक निङ्‌वा तुक्‍मेमाहा चेॽया चेक्‍मा का म्‍मितामाङान्‍ना, ङ्‌खाॽनिङ्‌गो न्‍निङ्‌दा माध्‍येबे इसाङा एकोङा हेकोना उनिङ्‌वा तुक्‍मेतुक्‍सु, न्‍नाङा आका हाक्‍निङ्‌चा प्‍याक न्‍निङ्‌दा घाक्‍का निङ्‌वा तुक्‍मेतिमिघा॥

६ न्‍निङ्‌दा माध्‍येबे प्‍याक लोॽवा एको लेक्‍सिघोङ् पिम्‍घा दान्‍डामाङ् उका लागि प्‍याक लेक्‍सामाहा॥

७ हाकु न्‍निङ्‌दा उङ् छेमा पिम्‍घोङ् सान्‍त्‍वाना पियानुम॥ मानुङ्‌गो झान माडा पिरबे आमायामेॽना॥

८ न्‍हाङामाङ् का न्‍निङ्‌दा आमुक फाक्‍साङ् लुमेॽनेनिन, न्‍निङ्‌दा न्‍ना याॽमि हाकुचा न्‍निङ्‌दा निङ्‌वाभाङ् लुङ्‌मा तुक्‍त्वाम्‍गाना बाङ्‌ना चेॽया सोॽमेतानुम॥

९ का लुॽनेनिन्‍हा चेॽया न्‍निङ्‌दा इखिङ्‌गा येन्‍वाम्‍घाभोङ् था तोक्‍मागा लागिमाङ् का न्‍ना छेप्‍फा छेप्‍नुङ्‌साॽनेनिन्‍हा॥

१० न्‍निङ्‌दा छेमा पिम्‍चिघा याॽमिचि का चा छेमा पिवाङ्‌चिङ्‌हा॥ कोइ याॽमि छेमा पिॽमाहा चेॽया वेॽहाभोङ्, खिरिस्‍टका उयुम्‍बे न्‍निङ्‌गा उचुन्‍गा लागि छेमा पिवाङ्‌चिङ्‌हा॥

११ खाॽला कानिङ् छोङ्‌बे छाल चोक्‍माना माउका साइतान्‍ङा न्‍दोक्‍तुन्‍नि, इजाङ्‌बाङ्‌निङ् छाल चोक्‍माहा उका घाक कामगा उतुम्‍बे कानिङ् उचुन था वान्‍ने॥

तोरोआसपे पावालगा चिन्‍ता

१२ तोरोआस साहारबे का खिरिस्‍टका उतुम्‍बे नुसाला खेम्‍मेसे तायाङ्‌निङ् हाङ्‌बाङामाङ् का उका काम चोक्‍माना माउका पियामासाङ्,

१३ ङ्‌खाॽनिङ्‌गो न्‍नाबे आनुन्‍छा तितास न्‍दुप्‍सुङान्‍निङ् का तुक्‍नुङ् पिरबे आया‍ङ्॥ न्‍हाङ् न्‍नाबेॽहा याॽमिचिनुङ् बिदा नाक्‍ताङ्‌होङ् का माकेडोनिया लिङ्‌खाम पोटि ख्‍याङ्॥

खिरिस्‍टपे तोक्‍माहा इनाम

१४ निङ्‌वाफुमा नुनिङ्‌वा लेङ्‌नि इजाङ्‌बाङ्‌निङ् उङा कानिङ् खिरिस्‍टनुङ् साधाइ हेन्‍चामाना लाम्‍बुबे तिङ्‌मे, न्‍हाङा खिरिस्‍टका सालेन खुम्‍दु नाम्‍खुबा आत्‍तार लोॽवा कानिङ्‌भाङ् घाक पोटि हिस्‍वाहा॥

१५ इजाङ्‌बाङ्‌निङ् उद्‌दार न्‍दोक्‍मासिम्‍मेहाचि नुङ् नास न्‍लेङ्‌मासिम्‍मेहाचिगा उलुम्‍बे कानिङ् गो खिरिस्‍टङा निङ्‌वाफुमाबे तिसुहा खुम्‍दु नाम्‍खुबा आत्‍तार लोॽवाहासिन॥

१६ नास न्‍लेङ्‌मासिम्‍मेहाचिगा लागि खा नासका ङ्‌खुम्‍दिन्‍हा गान्‍धा लोॽवाहा न्‍हाङ् उद्‌दार न्‍दोक्‍मासिम्‍मेहाचिगा लागि च्‍हेन हिङ्‌लुङ् पिखुबा खुम्‍दु नाम्‍खुबा लोॽवाहासिन॥ खिङ् माडा काम चोक्‍मा इसा योग्‍याना?

१७ इखिङ् याॽमिचि न्‍जोङ्‌मेहा लोॽवा कानिङ् याङ् उप्‍मागा लागिसे निङ्‌वाफुमागा नुसाला खेम्‍मेखुबा याॽमि मेतिसिङान्‍हा॥ इजाङ्‌बाङ्‌निङ् कानिङ् गो निङ्‌वाफुमाङा पाक्‍साहा ओम, न्‍हाङ् उका ओन्‍दाङ् कानिङ् खिरिस्‍टका कामारा लेङ्‌साङ् छाल मेन्‍जोक्‍ले चेक्‍तिॽवाङ्‌हा॥

a 

२:३ न्‍ना छेप्‍फा कोरिन्‍थिचि छेप्‍तुना इम्‍ना छेप्‍फा मेन, ङ्‌खाॽनिङ्‌गो न्‍ना मासाब्‍याना छेप्‍फा ओम॥

ओछोङा बाचागा सेवाकचि

३

१ फेरि कानिङ् आफाइ उचुनसिङान कामा योगिङ्‌हा चा मेन्‍ना॥ इखिङ् याॽमिचिङा उङ्‌चिगा उतुम्‍बे “खा याॽमिचि उचुन्‍हाचि” भोङ् न्‍छेप्‍तुचिहा लोॽवा कानिङ् न्‍निङ्‌दा न्‍हाङ् न्‍निङ्‌दा कानिङ् छेप्‍फा छेम्‍नुङ्‌मा आवास्‍याक मान्‍ना॥

२ घाक याॽमिचिङा चिनाचोक्‍मा, पोढाचोक्‍मा यामाहा न्‍निङ्‌दामाङ् आनिङ्‌गा निङ्‌वाबे न्‍छेप्‍ताहा छेप्‍फासिगान॥

३ जेप्‍पा न्‍निङ्‌दामाङ् खिरिस्‍टङा छेप्‍तुना छेप्‍फासिगान, न्‍हाङ् छेप्‍फा ताखुबा च्‍हेन कानिङ्‌माङ् सिङान॥ न्‍ना छेप्‍फा लुङ्‌खाक्‍का पाटिबे मेन्‍ना, मासिङा छेप्‍ताना चा मेन्‍ना ङ्‌खाॽनिङ्‌गो हिङ्‌गिलिक्‍ना निङ्‌वाफुमागा आत्‍माङा निङ्‌वाबे छेप्‍ताब्‍याहा छेप्‍फा ओम॥

४ न्‍निङ्‌दा आनिङ्‌गा छेप्‍फासिगानभोङ् कानिङ् कामा यासिॽवाङ्‌हा इजाङ्‌बाङ्‌निङ् कानिङ् निङ्‌वाफुमाबे बिस्‍वास चोग्‍वाम्‍ङा॥ न्‍हाङ् खिरिस्‍टङा दाया चोगाहाङा कानिङ् निङ्‌वाफुमाबे भोरोसा युक्‍स्‍वाम्‍ङा॥

५ खाॽलाहा काम चोक्‍माहा खुबि कानिङ् आफाइबे वेॽहाभोङ् कामा न्‍थेन्‍सिमेन्‍हा॥ ङ्‌खाॽनिङ्‌गो निङ्‌वाफुमाङामाङ् कानिङ् काम चोक्‍माहा साक्‍ति पिमेहा॥

६ उङामाङ् कानिङ् ओछोङा बाचागा सेवाकचि लेङ्‌मा थेन्‍सिॽमाहा चोगा॥ ना च्‍हेन ब्‍यावास्‍थाबे छेप्‍ताहा लोॽवा मेन्‍ना, ङ्‌खाॽनिङ्‌गो पाबित्‍तारा आत्‍मागा बाचा ओम॥ इजाङ्‌बाङ्‌निङ् ब्‍यावास्‍थाङा सिमे, ङ्‌खाॽनिङ्‌गो पाबित्‍तारा आत्‍माङा हिङ्‌लुङ् पिमेहा॥

७ सिमाहा चेॽया ताखुबा ब्‍यावास्‍था लुङ्‌खाक्‍का पाटिबे छेप्‍तामासा॥ न्‍ना ब्‍यावास्‍था खिङ् माहिमित लेक्‍साराया, न्‍नागा ओम्‍ना मान्‍दिसाङ् खेॽमास्‍याहोङ्‌चा न्‍नागा ओम्नाङा गार्दा इजिरेलिचिङा मोसागा उनाचिक सोॽमा ङ्‌यासुनिन॥ सिमाना चेॽया ताखुबा ब्‍यावास्‍था गो ङ्‌खिङ्‌ प्‍याक ओम्‍नानुङ्ना सायानाभोङ्,

८ पाबित्‍तारा आत्‍माङा तावाना सेवा झान इखिङ् माहिमितना लोप्‍पि?

९ याॽमिचि दोसि ठारेचोक्‍खुबा ब्‍यावास्‍था गो खिङ् माहिमित सायानाभोङ् याॽमिचि धार्मोति ठारेचोक्‍खुबा झान इखिङ् माहिमित सामेॽना लोप्‍पि?

१० नागा माहिमाङा न्‍ना ओन्‍दाङ्‌ना माहिमा ङ्‌खाॽला मासाब्‍या॥

११ एक्‍छिन वाखुबाबे को खिङ् माहिमित सायानाभोङ् साधाइ वान्‍नुङ्‌खुबाबे को झान इखिङ् प्‍याक माहिमितना लोप्‍पि?

१२ खाॽला कानिङ्‌बे ना आसा वेन्‍नेॽनाङा झान प्‍याक आटि लेक्‍सिमिङ्‌हा॥

१३ कानिङ् गो मोसा लोॽवा म्‍मेतिसिङान्‍हा, उङा मान्‍दिसाङ् खेॽमास्‍याना उका माहिमा इजिरेलिचिङा न्‍निसुनिन्‍निभोङ् उनाचिक फोॽमाङा एप्‍तुक्‍सा॥

१४ ङ्‌खाॽनिङ्‌गो ङ्‌खाचिगा निङ्‌वा लुङ्‌खाक लोॽवाहा न्‍साया, न्‍हाङ् खिङ्‌बेला सोम्‍मा चा उङ्‌चिङा मोसागा ब्‍यावास्‍था पोढा न्‍जोग्‍वाहोङ्‍चा ङ्‌ङासुक्‍सुनिन॥ उङ्‌चिगा निङ्‌वा न्‍ना फोॽमाङा लोॽवा एप्‍तुनेसुचिहा॥ न्‍ना निङ्‌वा एप्‍खुबा फोॽमा खिरिस्‍टपे चोगाना बिस्‍वासङासे होमा यास्‍वाना॥

१५ जेप्‍पा हाकु सोम्‍मा चा उङ्‌चिङा मोसागा ब्‍यावास्‍था पोढा न्‍जोग्‍वानिङ् निङ्‌वा फोॽमाङा एप्‍तुना लोॽवा उङ्‌चिङा ङ्‌ङास्‍वानिन्‍हा॥

१६ ङ्‌खाॽनिङ्‌गो इसाङा हाङ्‌बाबे बिस्‍वास चोग्‍वा, न्‍नागा उनिङ्‌वा एप्‍खुबा फोॽमा लाॽनिमेॽना॥

१७ इजाङ्‌बाङ्‌निङ् हाङ्‌बा बाङ्‌ना पाबित्‍तारा आत्‍मा ओम, न्‍हाङ् इसानुङ् हाङ्‌बागा आत्‍मा वान्‍ने न्‍ना बान्‍धान्‍बे म्‍मामेन्‍ना॥

१८ कानिङ् घाक एप्‍खुबा फोॽमा लाइयाना नाचिकङा कानिङ् हाङ्‌बागा माहिमा सोॽमेत्‍वाम्‍चिम्‍ङा॥ हाङ्‌बा आत्‍मा ओम, न्‍हाङ् उङ्‌भाङ् तायाना न्‍ना माहिमाङा कानिङ् उङ् लोॽवा लेङ्‌साङ् खेइवा, न्‍हाङ् हाकुचा माहिमित लेङ्‌साङ् खेइवाहा॥

खाम्‍गा छिक्‍पुबे युक्‍साहा याङ्सा

४

१ खा काम निङ्‌वाफुमागा किर्पाङा कानिङ् तोक्‍तुक्‍सुम्‍ङा, न्‍हाङ्‌माङ् कानिङ् हारेस न्‍जाइवाङान्‍हा॥

२ कानिङ् ङोन्‍सिॽमाचेक्‍चेक्‍हा नुङ् स्‍वाक-स्‍वाक चोक्‍माहा इसिॽहा काम चोक्‍मायि न्‍जोग्‍वाम्‍ङान्‍हा॥ कानिङ् छालकापाट चोक्‍माहा काम न्‍जोग्‍वाम्‍ङान न्‍हाङ् निङ्‌वाफुमागा चेॽया हिक्‍लिक-वाक्‍लिक न्‍जोग्‍वाम्‍ङान्‍हा॥ ङ्‌खाॽनिङ्‌गो जेप्‍पा चेॽया घाक पोटि उचुन पार्चार चोक्‍साङ् निङ्‌वाफुमागा सोयाइबे आनिङ्‌गा हिङ्‌लुङ् घाक याॽमिचिगा ओन्‍दाङ् आफाइ सुम्‍पा चोगुक्‍सुम्‍ङा॥

३ कानिङ् खेम्‍मेतुम्‍चिम्‍ङाहा नुसाला फोॽमाङा लोॽवा एप्‍तिक्‍सुहाभोङ्‌चा, खा नास लेङ्‌खुबाचिगा लागिसे एप्‍तिक्‍सुहा॥

४ ङ्‌खाचिगा उतुम्‍बे कामाहाभोङ् ङ्‌खाॽला बिस्‍वास मेन्‍जोक्‍खुबाचिगा मिॽमाना निङ्‌वा कायुङ्‌लेन्‍गा माङ् साइतान्‍ङा एप्‍तितुक्‍सुचिहा॥ ङ्‌खोङ्‌माङ् खिरिस्‍ट निङ्‌वाफुमा लोॽवाना बाङ्‌ना चेॽया नुङ् उका माहिमागा नुसाला आमा ङ्‌यास्‍वानिन्‍हा॥

५ कानिङ् आनिङ्‌गा चेॽया पार्चार न्‍जोग्‍वाम्‍ङान्‍हा, ङ्‌खाॽनिङ्‌गो येसु खिरिस्‍टका लागि कानिङ् न्‍निङ्‌गा नोकार लेङ्‌साङ् येसु खिरिस्‍टमाङ् हाङ्‌बा ओम बाङ्‌ना चेॽया पार्चार चोग्‍वाम्‍ङाहा॥

६ “कुॽयुम्‍नागा उलुम्‍बे ओम्‍ना चाम्‍काचोक्‍नि” काखुबा निङ्‌वाफुमाङामाङ् उका ओम्‍ना आनिङ्‌गा निङ्‌वाबे चा चाम्‍काचोगुहोङ् कानिङ् चेन्‍दामाहा॥ न्‍ना ओम्नाभाङ् निङ्‌वाफुमागा इखिङ् माडा आदार वेॽना बाङ्‌ना चेॽया कानिङ् आस्‍वाम्‍ना॥ जेप्‍पा न्‍ना ओम्‍ना च्‍हेन येसुभाङ् सोॽमेतामाहा॥

७ हाकु एङ्‌गा निङ्‌वाबे उका चाम्‍काचोक्‍खुबा ओम्‍ना वान्‍ने, ङ्‌खाॽनिङ्‌गो कानिङ् गो खाॽलाहा इम्‍मायि मेयामाहा याङ्सा युक्‍साना खामगा छिक्‍पु लोॽवाहासिन॥ न्‍हाङामाङ् ना माडा साक्‍ति च्‍हेन कानिङ् आफाइगा मुक्‍पे मेन्‍ना, ङ्‌खाॽनिङ्‌गो निङ्‌वाफुमागा उमुक्‍पे वान्‍नेॽना बाङ्‌ना था तोक्‍मा यामे॥

८ कानिङ् घाक्‍पोटिन्‍धाङ् दाफे-दाफे तुखि आङ्‌मासिइवाङ्, ङ्‌खाॽनिङ्‌गो खा चेॽयाङा कानिङ् ङ्‌हेचायामान॥ कानिङ् इचोक्‍मा-इचोक्‍मा लेक्‍सिमिङ् ङ्‌खोङ्‌चा हारेस न्‍जाइमिङान्‍हा॥

९ कानिङ्‌बे प्‍याक तुखि वान्‍ने, ङ्‌खोङ्‌चा निङ्‌वाफुमाङा न्‍नासिॽयामान॥ तुक्‍नुङ् मोक्‍ताइ चाम्‍ङाहोङ् काक्‍सिखेइङ्‌होङ्‌चा न्‍सिइमिङान॥

१० येसुगा हिङ्‌लुङ् आनिङ्‌गा सालुङ्‌बे ओॽनिभोङ् उङा याॽमिचिभाङ् तुखि आङ्‌दुहोङ् स्‍याना लोॽवा कानिङ् चा लेन-लेन आनिङ्‌गा सालुङ्‌बे तुखि आङ्‌द्‌वाम्‍ङा॥

११ एङ्‌गा ना सिङ्‌खेखुबा सालुङ्‌बे येसुगा हिङ्‌लुङ् ओॽनिभोङ्‌माङ् कानिङ् साधाइ उका लागि कालगा उयाबे आइनेसिॽवाङ्॥

१२ न्‍हाङामाङ् खा चेॽया जेप्‍पा ओम, कानिङ् आनिङ्‌गा हिङ्‌लुङ्‌बे तुखि आङ्‌मासिइवाङ् न्‍हाङ् सिमा चा यासिॽवाङ्, ङ्‌खाॽनिङ्‌गो न्‍नागा साटो हाकु न्‍निङ्‌दा च्‍हेन हेॽनिङ्‌चा मेन्‍सिमाना हिङ्‌लुङ् तोक्‍तुक्‍सुम्‍गा॥

१३ “का निङ्‌वाफुमाबे बिस्‍वास चोगुक्‍सुङ्, ङ्‌खोङ्‌माङ् चेङ्‌मेङ्‌ना” भोङ् धार्मासाप्‍लाबे छेप्‍खुबा याॽमिबे इमिन्‍ना बिस्‍वास चोक्‍माना आत्‍मा वाया, कानिङ्‌बे चा ङ्‌खाॽलाना आत्‍मा वान्‍नेॽना॥ कानिङ् चा बिस्‍वास चोग्‍वाम्‍ङा ङ्‌खोङ्‌माङ् चेक्‍तिॽवाङ्‌हा॥

१४ कानिङ् था वान्‍ने, येसु स्‍यानाभाङ् हिङ्‌मेखुबा निङ्‌वाफुमाङामाङ् कानिङ् चा येसुनुङ् हिङ्‌मेमे, न्‍हाङ् उङामाङ् कानिङ् घाक उङ् वेॽनाबे खेमेहा॥

१५ खा घाक चेॽया न्‍निङ्‌गा लागिमाङ् लेक्‍साहा ओम, इजाङ्‌बाङ्‌निङ् याॽमिचिङा इखिङ् प्‍याक निङ्‌वाफुमागा आनुगाराहा न्‍दोक्‍त्‍वा, ङ्‌खिङ्‌ प्‍याक निङ्‌वाफुमागा माहिमागा लागि निङ्‌वाफुमा नुनिङ्‌वा म्‍बिवाना॥

बिस्‍वासका हिङ्‌लुङ्

१६ न्‍हाङामाङ् कानिङ् हेॽनिङ्‌चा हारेस न्‍जाइवाङान्‍हा॥ कानिङ् सालुङ्‌बे नास लेङ्‌साङ् खेइवाङ्‌होङ्‌चा एङ्‌गा आत्‍मा गो लेन-लेन ओछोङा लेङ्‌साङ् खेॽमासिमे॥

१७ कानिङ् आङ्‌दुम्‍हा खा मिमिक्‍हा एक्‍छिन्‍गा तुखिङा एङ्‌गा लागि हेॽनिङ्‌चा मेमेन्‍माना माहिमा त्‍यार चोक्‍मासिमेॽना॥ न्‍हाङ् ङ्‌खा माहिमा मिॽमानिङ् खिङ्‌बेलाक्‍हा तुखि गो इहाचा मेन्‍हा॥

१८ कानिङ् ओखुबा चेॽया न्‍स्‍वाम्‍ङान, ङ्‌खाॽनिङ्‌गो ङ्ओतान्‍हा चेॽयाबे निङ्‌वा पिवाम्‍ङा, इजाङ्‌बाङ्‌निङ् इहा ओमे, ङ्‌खा एक्‍छिन्‍गा लागि ओम, ङ्‌खाॽनिङ्‌गो इहा ङ्ओतामान ङ्‌खा साधाइ वान्‍नुङ्‌मेहा॥

५

१ इजाङ्‌बाङ्‌निङ् कानिङ् था वान्‍ने, ना एङ्‌गा सालुङ् पाङ् लोॽवाना॥ ना कायुङ्‌लेन्‍बे वान्‍ने, न्‍हाङ् ना सालुङ् इलेन नास लेङ्‌खेमे॥ ङ्‌खाॽनिङ्‌गो निङ्‌वाफुमाङा वालोकपे एङ्‌गा लागि साधाइ वान्‍नुङ्‌खुबा वालोकपेॽना सालुङ् पिमे, न्‍ना याॽमिगा मुकङा चोगाना मेन्‍ना॥

२ जेप्‍पा कानिङ् ना सालुङ्‌बे वामापोराचोगानेसानिङ् आनिङ्‌गा सोक्‍मा हिप्‍सिसेहेक्‍सुना॥ कानिङ् गो न्‍ना वालोकपेॽना सालुङ् तेक लोॽवा इब्‍बे-इब्‍बे वाॽमा मितुक्‍सुम्‍ङाना॥

३ इजाङ्‌बाङ्‌निङ् कानिङ् वालोक्‍का सालुङ् वामभोङ् एङ्‌गा आत्‍मा सालुङ् मेॽनिङ् न्‍लेङ्‌मेन्‍ना॥

४ कानिङ् ना सालुङ्‌बे वाइवाङ्‌नुङ् सोम्‍मा तुखिङा आनिङ्‌गा सोक्‍मा हिप्‍स्‍वा॥ कानिङ् ना सालुङ् सिमेहोङ् नाॽनामागा हात्‍तार चोगिङ्‌हा गो मेन्‍ना, ङ्‌खाॽनिङ्‌गो ना नास लेङ्‌खेखुबा सालुङ् नास मेलेङ्‌माना सालुङ्‌बे बाद्‌ले चोक्‍निभोङ् वालोकपेॽना सालुङ् वाॽमा मित्‍वाम्‍ङाना॥

५ हाकु कानिङ् खा चेॽयागा लागि त्‍यार चोक्‍खुबा गो निङ्‌वाफुमामाङ् ओम॥ उङा कानिङ् बाइनागा रुप्‍पे पाबित्‍तारा आत्‍मा पियामाहा॥

६ न्‍हाङामाङ् कानिङ् सालुङ्‌बे ना ताम्‍दाङ्‌फुमाबे हिङिङ्‌नुङ् सोम्‍मा हाङ्‌बा वान्‍नेॽना ठोङ्‌भाङ् लाॽला वेतिहाङ्‌हा बाङ्‌ना चेॽया था वान्‍नेहोङ्‌चा कानिङ् हेॽनिङ्‌चा हारेस न्‍जाइवाङान्‍हा॥

७ न्‍हाङामाङ् कानिङ् मिक्‍ङा निस्‍वाम्‍ङाहा लोॽवा मेन्‍ना, ङ्‌खाॽनिङ्‌गो बिस्‍वासपे लामिॽवाङ्‌हा॥

८ कानिङ् हारेस न्‍जाइवाङान्‍हा, वालोकपेॽना सालुङ् तोक्‍माहोङ् हाङ्‌बानुङ् वामागा ना सालुङ् नान्‍सिॽमा चा त्‍यारिसिङान॥

९ न्‍हाङामाङ् कानिङ् सालुङ्‌बे वाइहोङ्‌चा, न्‍नाभाङ् लाॽला वाइहोङ्‌चा, उङ् चोन्‍सिमेॽमाहा काम चोक्‍मामाङ् आनिङ्‌गा लाछ्‌या ओम॥

१० इजाङ्‌बाङ्‌निङ् इलेन कानिङ् घाक निरिक्‍का लागि खिरिस्‍टका ओन्‍दाङ् येप्‍मा पोराचोङ्‌मे॥ ङ्‌खिङ्‌बेला सालुङ्‌बे ङ्‌वायानिङ् न्‍जोगुहा काम आन्‍सार घाक्‍का निरिक लेङ्‌मेहा॥

खिरिस्‍टङा निङ्‌वाफुमानुङ् तुप्‍मेताहा

११ निङ्‌वाफुमानुङ् इमिन किसिॽमाहा बाङ्‌ना कानिङ् था वान्‍ने, न्‍हाङामाङ् याॽमिचि चा ङ्‌खाॽला चोक्‍मा चिन्‍द्‌वाम्‍चिम्‍ङाहा॥ निङ्‌वाफुमाङा कानिङ् उचुन चिनाचोङ्‌मे, न्‍हाङ् न्‍निङ्‌दा चा खा चेॽया आस्‍वाम्‍घा बाङ्‌ना आस वान्‍नेॽना॥

१२ फेरि न्‍निङ्‌युम्‍बे कानिङ् उचुन्‍हा सिङान कामा योगिङ्‌हा गो मेन्‍ना, ङ्‌खाॽनिङ्‌गो कानिङ् चोगुम्‍ङाहा काम्‍बे न्‍निङ्‌दा घामान्‍डा चोक्‍माना माउका पिॽमासिमेॽनेनिन्‍हा॥ न्‍हाङा न्‍निङ्‌दा निङ्‌वाबेॽहा उचुन्‍हा चेॽयाबे मेन्‍ना, ङ्‌खाॽनिङ्‌गो ओखुबा चेॽयाबे घामान्‍डा चोक्‍खुबाचि पोलोवा पिॽमा यास्‍वाम्‍चिम्‍घा॥

१३ कानिङ् आनिङ्‌गा होस मासिक्‍सुम्‍ङानाभोङ् निङ्‌वाफुमागा लागि मासिक्‍सुम्‍ङा, न्‍हाङ् कानिङ् होसपे वेॽनेतिङ्‌हाभोङ् न्‍निङ्‌गा उचुन्‍गा लागि होसपे वेॽनेतिङ्‌हा॥

१४ कानिङ् खिरिस्‍टङा लुङ्‌मा तुक्‍ताहाङा उका तायेन्बे वेॽनेतिङ्‌हा॥ न्‍हाङामाङ् घाक याॽमिगा लागि एको स्‍यानाङा घाक न्‍स्‍याहा बाङ्‌ना चेॽया कानिङ् आस्‍वाम्‍ङा॥

१५ उङ् घाक्‍का लागि स्‍या॥ उङ्‌बे बिस्‍वास चोक्‍खुबा याॽमिचि हाकु आफाइगा लागि मेन्‍ना ङ्‌खाॽनिङ्‌गो कानिङ् घाक्‍का लागि स्‍याहोङ् हिङ्‌गिलिक लेक्‍साना खिरिस्‍टका लागि हिङ्‌माहा॥

१६ हाकु नाहाङ्‌तो कानिङ् इसा चा याॽमिगा सोयाइङा न्‍स्‍वाम्‍चिम्‍ङान्‍हा॥ कानिङ् इमा खिरिस्‍ट याॽमिगा सोयाइङा सोक्‍साम्‍ङा, ङ्‌खाॽनिङ्‌गो हाकु ङ्‌खाॽला न्‍स्‍वाम्‍ङान्‍ना॥

१७ न्‍हाङामाङ् इसाङा खिरिस्‍टपे बिस्‍वास चोग्‍वा न्‍ना ओछोङा याॽमि लेङ्‌मे॥ उलिप्‍पाना हिङ्‌लुङ् मेन्‍दाख्‍यामा, सोयानुम, हाकु घाक चेॽया ओछोङा लेक्‍सामाहा॥

१८ खा घाक चोक्‍खुबा निङ्‌वाफुमामाङ् ओम॥ उङामाङ् कानिङ् खिरिस्‍टभाङ् उङ्‌नुङ् फेरि तोङ्‌मेतामा, न्‍हाङा हेकोहा याॽमिचि चा उङ्‌नुङ् तोङ्‌से ताॽमाहा काम कानिङ् पियामाहा॥

१९ निङ्‌वाफुमाङा येसु खिरिस्‍टपाहाङ् कायुङ्‌लेन्‍बेॽहा याॽमिचि उङ्‌बे ताॽमाना लाम्‍बु चोक्‍मास्‍या॥ उङ्‌चिङा न्‍जोगुहा हेखाचा पापका हिसाप मेयुङ्‌ले खा काम चोगुक्‍सु॥ न्‍हाङ् निङ्‌वाफुमाङा याॽमिचि उङ्‌नुङ् तोङ्‌से ताॽमागा लागि सालेन खेम्‍मेॽमाहा कामगा जिम्‍मा कानिङ् पियामा॥

२० न्‍हाङामाङ् कानिङ् खिरिस्‍टका दुत सिङान॥ कानिङ् मेन्‍ना ङ्‌खाॽनिङ्‌गो कानिङ्‌भाङ् निङ्‌वाफुमाङा याॽमिचि लुॽमासिइवाघा॥ कानिङ् खिरिस्‍टका उनिङ्‌बे मुक फाक्‍साङ् लुमेॽनेनिन, न्‍निङ्‌दा निङ्‌वाफुमानुङ् तोङ्‌से तायानि॥

२१ खिरिस्‍टपे इहाचा पाप म्‍मायान, ङ्‌खोङ्‌चा निङ्‌वाफुमाङा खिरिस्‍टपे कानिङ् उका ओन्‍दाङ् ठिक ठारेचोक्‍मा यासिनिभोङ् एङ्‌गा पाप खिरिस्‍ट छोङ्‌बेॽमाङ् युक्‍सुबि॥

६

१ कानिङ् निङ्‌वाफुमानुङ् काम चोक्‍खुबासिङान, ङ्‌खोङ्‌माङ् न्‍निङ्‌दा तोक्‍तुम्‍गाना हाङ्‌बागा आनुगाराहा ब्‍यार्था लेङ्‌मा म्‍बियानुम्‍निनभोङ् न्‍निङ्‌दानुङ् मुक फाक्‍त्‍वाम्‍चिम्‍ङाहा॥

२ इजाङ्‌बाङ्‌निङ् निङ्‌वाफुमा धार्मासाप्‍लाबे खाॽला कामे, “ङ्‌गा पार्थाना का ठिक बेलाबे खेप्‍सुङ्, न्‍हाङ् मुक्‍ति तोक्‍माना लेन का फाॽनेन॥” सोयानुम, निङ्‌वाफुमागा ठिक बेला लोप्‍माङ् ओम, मुक्‍ति तोक्‍माना लेन हेन्‍माङ् ओम॥

३ कानिङ् चोगुम्‍ङाहा काम्‍बे इसाङा चा आप्‍दिक एम्‍मा न्‍दोक्‍निन्‍निभोङ् कानिङ् इसा चा आप्‍ठेरो आमाहा काम न्‍जोग्‍वाम्‍ङान्‍हा॥

४ ङ्‌खाॽनिङ्‌गो कानिङ् घाक चेॽयाबे निङ्‌वाफुमागा सेवाकचि इमिन्‍हा सामापोर्ने ओम, ङ्‌खाॽलाहा सिङान॥ खाॽला कानिङ् घाक चेॽया आङ्‌साङ्, तुखि चाइवाङ्‌निङ्, आप्‍ठेराबे आइवाङ्‌निङ्, निरास लेक्‍सिॽवाङ्‌निङ् आत्‍तेमेन्‍जोक्‍ले घाक आङ्‌द्‌वाम्‍ङा॥

५ कानिङ् मोक्‍ताइ चाक्‍सुम्‍ङा, छेक्‍पाङ्‌बे आइमिङ्, आनिङ्‌गा प्‍याक बिरोध लेक्‍सामा॥ इब्‍बे-इब्‍बे प्‍याक काम चोक्‍मा पोराचोगानेसा॥ चामा-उङ्‌मा नुङ् इम्‍मा चा मेन्‍दोक्‍ले वाइमिङ्॥

६ कानिङ् एङ्‌गा पाबित्‍ताराताङा, ग्‍यानङा, आङ्‌माना साक्‍तिङा नुङ् दायाङा, पाबित्‍तारा आत्‍माङा, जेप्‍पा लुङ्‌मा तुक्‍खुसाचामाना चेॽयाङा,

७ सात्‍ते चेक्‍ताइङा नुङ् निङ्‌वाफुमागा साक्‍तिङामाङ् कानिङ् उका काम चोक्‍खुबासिङान्‍भोङ् सोॽमेतुम्‍चिम्‍ङा॥ याॽमिचिनुङ् चुङ्‌मापोराचोगाभोङ् आनिङ्‌गा सुराक्‍छेगा लागि कानिङ्‌नुङ् आप्‍चेङ् वान्‍ने॥ न्‍ना आप्‍चेङ् च्‍हेन निङ्‌वाफुमागा ओन्‍दाङ् ठिक काम चोक्‍मा ओम॥

८ याॽमिचिङा कानिङ् आदार चोक्‍होङ्‌चा न्‍जोक्‍निन्‍होङ्‌चा, उचुन लुॽहोङ्‌चा इसिॽनुङ् लुॽहोङ्‌चा कानिङ् गो निङ्‌वाफुमागा सेवा चोग्‍वाम्‍ङाहा॥ कानिङ् सोझोसिङान ङ्‌खाॽनिङ्‌गो याॽमिचिङा कानिङ् ठागाचि लुमे॥

९ कानिङ् याॽमिचिङा उचुन चिनाचोङ्‌मेहोङ्‌चा चिनामेन्‍जोक्‍खुबा लोॽवा न्‍जोङ्‌मे॥ कानिङ् सिइङ्‌हा लोॽवासिङान, ङ्‌खोङ्‌चा हिङिनेसिङ्, दान्‍डा आङ्‌दुक्‍सुम्‍ङाहोङ्‌चा न्‍सिइमिङान॥

१० कानिङ् दुखित लोॽवासिङान होङ्‌चा साधाइ आनान्‍दाबे वेॽनेतिङ्॥ तुखिसुम्‍बा लोॽवा सिङान्‍होङ्‌चा प्‍याक याॽमिचि थुङ्‌दुहा चोग्‍वाम्‍चिम्‍ङा॥ कानिङ् इहाचा मेवाखुबा लोॽवा ओतिॽवाङ्‌होङ्‌चा कानिङ्‌नुङ् घाक्‍थोक वान्‍ने॥

११ ओ कोरिन्‍थबेॽहा बिस्‍वासिचि, न्‍निङ्‌दा घाक चेॽया उचुन लुन्‍नुङ्‌नेनिन, न्‍हाङ् न्‍निङ्‌गा लागि आनिङ्‌गा निङ्‌वा माडाना॥

१२ कानिङ् न्‍निङ्‌दा लुङ्‌मातुक्‍मा लेप्‍निनेनिन्‍हा मेन्‍ना, ङ्‌खाॽनिङ्‌गो न्‍निङ्‌दा ले लुङ्‌मातुक्‍मा लेप्‍निसाङ् खेॽमासिइवाघा॥

१३ हाकु का न्‍निङ्‌दा आका पिछाचि लोॽवा मिसाङ् लुमेॽनेनिन, न्‍निङ्‌दा कानिङ् लोॽवा माडा निङ्‌वागा लेक्‍सानि॥

बिस्‍वास चोक्‍खुबा नुङ् मेन्‍जोक्‍खुबा

१४ बिस्‍वास मेन्‍जोक्‍खुबाचिनुङ् एको जुवाबे नारेन्‍जोगानिन॥ इजाङ्‌बाङ्‌निङ् धार्मोति नुङ् पापि इमिन तोङ्‌मेचिहा? ओम्‍ना नुङ् कुॽयुम्‍ना इमिन एक्‍ठोङ्‌बे वामा यामेचिहा?

१५ खिरिस्‍ट नुङ् साइतानगा चेॽया इमिन तोङ्‌मेहा? ङ्‌खाॽलामाङ् बिस्‍वास चोक्‍खुबाचि नुङ् बिस्‍वास मेन्‍जोक्‍खुबाचिगा चेॽया चा न्‍दोङ्‌मेन्‍हा?

१६ निङ्‌वाफुमापाङ्‌बे मुर्ति युङ्‌मा इमिन थेन्‍दिसिॽवाना? इजाङ्‌बाङ्‌निङ् कानिङ् गो हिङ्‌गिलिक्‍ना निङ्‌वाफुमागा पाङ्‌सिन॥ निङ्‌वाफुमा उङा आफाइ खाॽला कायामा,

“का ङ्‌खाचिनुङ् वामेङ्,

न्‍हाङ् ङ्‌खाचिनुङ् लाम्‍मेङ्‌ना॥

का ङ्‌खाचिगा निङ्‌वाफुमा लेङ्‌मेङ्,

न्‍हाङा ङ्‌खाचि आका याॽमि न्‍लेङ्‌मेहा॥”

१७ न्‍हाङामाङ् हाङ्‌बा निङ्‌वाफुमा आफाइ धार्मासाप्‍लाबे खाॽला कामे, “ङ्‌खाचिगा लुम्‍भाङ् लोन्‍दाआबानि,

न्‍हाङ् ङ्‌खाचिभाङ् माङ्‌दु वायानि॥

ङ्‌खाचिगा आसुद्‌दा चेॽया न्‍दोक्‍तिॽयानुम्‍निन,

ङ्‌खाॽला चोगिगाभोङ् न्‍निङ्‌दा आका याॽमि चोङ्‌मेॽनेनिन्‍हा॥

१८ का न्‍निङ्‌पा लेङ्‌मेङ्,

न्‍हाङा न्‍निङ्‌दा आका आच्‍या लेक्‍सिॽवाघा॥

खा चेॽयामाङ् घाकहाक्‍निङ् साक्‍तिसालि हाङ्‌बा निङ्‌वाफुमा कामेॽना॥”

७

१ न्‍हाङामाङ् आलुङ्‌मा तुक्‍नेनिन्‍हा काम्‍निभाकचि, कानिङ् खा बाचा तोक्‍तुक्‍सुम्‍होङ्‌माङ् एङ्‌गा सालुङ् नुङ् आत्‍मा आसुद्‌दा चोक्‍खुबा घाक खाल्‍गा चेॽयाभाङ् माङ्‌दु वाइ, न्‍हाङ् निङ्‌वाफुमानुङ् किसिसाङ् झान पाबित्‍तारा लेङ्‌साङ् खेइ॥

पावालगा आनान्‍दा

२ आनिङ्‌गा लागि न्‍निङ्‌गा निङ्‌वा माडा चोगानुम॥ कानिङ् इसा चा इसिॽनुङ् न्‍जोगुक्‍सुम्‍चिङान्‍हा॥ कानिङ् इसा चा ङ्‌खोक्‍सिक्‍सुम्‍चिम्‍ङान, न्‍हाङ् इसाभाङ् चा फाइदा म्‍बोगुम्‍ङान्‍हा॥

३ न्‍निङ्‌दा आप्‍दिक एम्‍मागा का खाॽला लुॽनेनिन्‍हा गो मेन्‍ना॥ कानिङ् न्‍निङ्‌दा प्‍याक लुङ्‌मा तुङ्‌मेॽनेनिन न्‍हाङ् न्‍निङ्‌दानुङ् हिङ्‌मा नुङ् सिमा चा त्‍यारिसिङान भोङ् का ओन्‍दाङ्‌माङ् न्‍निङ्‌दा लुन्‍नुङ्‌नेन्‍सानिन॥

४ न्‍निङ्‌दाबे का माडा भोरोसा युक्‍सुक्‍सुङ्, न्‍हाङ् न्‍निङ्‌गा कारानङामाङ् आका आनाभुक माडा लेक्‍सामा॥ न्‍निङ्‌दाभाङ्‌माङ् का प्‍याक उत्‍साहा तोक्‍तुक्‍सुङ्, न्‍हाङ् प्‍याक तुखिबे चा चोन्‍सिॽमा यासामाङ्॥

५ इजाङ्‌बाङ्‌निङ् कानिङ् माकेडोनियाबे ताइङ्‌होङ्‌चा आराम चोक्‍माना माउका न्‍दोक्‍तुम्‍ङान॥ न्‍नाबे घाक पोटिन्‍धाङ् तुखि आङ्‌मा पोराचोगामासा॥ पाखा सोॽमानिङ् बिरोधिचिनुङ् खिइमिसिङ्, निङ्‌वाबे च्‍हेन इब्‍बे-इब्‍बे किसितिमिसिङ्॥

६ ङ्‌खाॽनिङ्‌गो तुखिबे वाखुबाचि हाउसाला पिखुबा निङ्‌वाफुमाङा कानिङ् चा तितास तायाना चेॽयाङा हाउसाला पिया॥

७ उङ् तायाना चेॽयाङासे मेन्‍ना, ङ्‌खाॽनिङ्‌गो उङा न्‍निङ्‌दाभाङ् तोक्‍तुना हाउसालाङा कानिङ् चा हाउसाला तोक्‍तुक्‍सुम्‍ङाहा॥ न्‍निङ्‌दा कानुङ् इब्‍बे-इब्‍बे तुप्‍मा मितिघा चेॽया उङा कानिङ् लुया॥ न्‍हाङा न्‍निङ्‌दा ओन्‍दाङ्‌हा चेॽयाबे ङ्‌खुम्‍दिन्‍नुङ् एॽमासिइवाघा चेॽया नुङ् हाकु न्‍निङ्‌दा जोसिलो लेक्‍सिघोङ् का पोटि वेॽनेतिघा बाङ्‌ना चेॽया चा खेम्‍मेता॥ खा घाक खेप्‍सुङ्‌होङ् का इब्‍बे-इब्‍बे चोन्‍दास्‍यामाङ्‌ना॥

८ का छेप्‍नेनिन्‍हा छेप्‍फाङा न्‍निङ्‌गा निङ्‌वा तुगा, ङ्‌खोङ्‌चा का छुक्‍छुक ङ्‌येतामाङान्‍ना॥ ओन्‍दाङ् गो ङ्‌खुम्‍दिन्‍नुङ् एतामासाङ्, ङ्‌खाॽनिङ्‌गो हाकु न्‍ना छेप्‍फाङा न्‍निङ्‌गा एहिलेन्से निङ्‌वा तुगाना चेॽया था तोक्‍तुङ्॥

९ न्‍निङ्‌गा निङ्‌वा तुगाहोङ् का चोन्‍दास्‍याङ्‌ना मेन्‍ना, ङ्‌खाॽनिङ्‌गो ङ्‌खाङा न्‍निङ्‌दा पास्‍चाताप चोक्‍खुबा चोगिघाङा चोन्‍दास्‍याङ्‌ना ओम॥ इजाङ्‌बाङ्‌निङ् न्‍निङ्‌दा निङ्‌वाफुमा मिताना लोॽवा सोक चोगिगा, न्‍हाङा कानिङ्‌भाङ् न्‍निङ्‌दा इहाचा हानि न्‍लेक्‍सिगान॥

१० इजाङ्‌बाङ्‌निङ् निङ्‌वाफुमा मिताना लोॽवा सोक चोक्‍साङ् पापपाहाङ् लासिभोङ् ङ्‌खाङा कानिङ् हिङ्‌मेमे, न्‍नाबे छुक्‍छुक एन्‍नुङ्‌माहा चेॽया मान्‍हा॥ ङ्‌खाॽनिङ्‌गो कायुङ्‌लेनबेॽहा याॽमिचि लोॽवासे सोक चोगिभोङ् खाङा कानिङ् सिमाना लाम्‍बु पोटि तिङ्‌मेहा॥

११ हाकु निङ्‌वाफुमागा उनिङ्‌वा लोॽवा चोगिघा सोकङा न्‍निङ्‌दा जेप्‍पाहा काम चोक्‍मागा उत्‍साहा पिइमिगा, इहाचा बाकि मान्‍हाभोङ् पार्मान पिइमिगा, पाप चोक्‍खुबाचिनुङ् लोक खोखुबा चोगिमिगा, निङ्‌वाफुमा आदार चोक्‍खुबा चोगिमिगा॥ कानुङ् तुप्‍माना निङ्‌वा पिइमिगा, माडा जोस पिइमिगा॥ काम खोक्‍निखुबाचिगा निरिक चोक्‍खुबा चोगिमिगा॥ न्‍हाङ् खा घाक चेॽयाबे न्‍निङ्‌दा आप्‍दिक एन्‍माहा चेॽया इहाचा मान्‍हाभोङ् आफाइ पार्मानित चोगुक्‍सुम्‍गा॥

१२ न्‍हाङामाङ् का न्‍ना छेप्‍फा आन्‍याया चोक्‍खुबा याॽमिचिगा कारान्‍ङा छेप्‍नेनिन्‍हा मेन्‍ना, न्‍हाङ् आन्‍यायाबे आखुबाचिगा कारान्‍ङा छेप्‍नेनिन्‍हा चा मेन्‍ना॥ ङ्‌खाॽनिङ्‌गो निङ्‌वाफुमागा ओन्‍दाङ् कानिङ् इखिङ् लुङ्‌मा तुङ्‌मेकाहाभोङ् न्‍निङ्‌दा आफाइ था तोक्‍मा यासुम्‍गानिभोङ् छेप्‍तुङ्‌ना ओम॥

१३ कानिङ् गो खाभाङ् हाउसाला तोक्‍तुक्‍सुम्‍ङाना॥ कानिङ् हाउसालासे मेन्‍ना, न्‍निङ्‌दा घाक्‍ङा तितास हाउसाला पिम्‍घोङ् चोन्‍सिमेतुम्‍गाना चेॽयाङा कानिङ् तुक्‍नुङ् चोन्‍दिसिमिङ्‌हा॥

१४ का तितासनुङ् न्‍निङ्‌गा उतुम्‍बे घामान्‍डा चोगाङ् न्‍हाङ् न्‍निङ्‌दा चा का निरास न्‍लेङ्‌मेतागान॥ कानिङ् न्‍निङ्‌दानुङ् साधाइ मेलेम्‍चाले चेक्‍तिङ्॥ ङ्‌खाॽलामाङ् तितासका उयुम्‍बे कानिङ् चोगिङ्‌हा घामान्‍डा चा जेप्‍पा ठारेचोगा॥

१५ न्‍निङ्‌दा घाक्‍ङा तितासका चेॽया खेप्‍सुम्‍गा न्‍हाङ् किसिसाङ् नुङ् इब्‍बे-इब्‍बे आदार चोक्‍साङ् उङ् स्‍वागात चोगुम्‍गा॥ खा घाक चेॽया मित्‍वाहोङ् तितासङा न्‍निङ्‌दा झान प्‍याक उलुङ्‌मा तुक्‍तिॽवाघा॥

१६ का तुक्‍नुङ् चोन्‍सिमेङ्‌ना, इजाङ्‌बाङ्‌निङ् न्‍निङ्‌दाबे का पुरा भोरोसा युक्‍सुक्‍सुङ्॥

माडा निङ्‌वाङा पिॽमाहाचि

८

१ आफुआनुन्‍छा आनाआनुन्‍छाचि, माकेडोनिया लिङ्‌खाम्‍बेॽहा छुम्‍वाङ्‌चि निङ्‌वाफुमाङा आनुगाराहा चोगुचिहा चेॽयागा उतुम्‍बे न्‍निङ्‌दा लुमेॽनेनिन्‍हा॥

२ उङ्‌चिङा याॽमिचिभाङ् इब्‍बे-इब्‍बे तुखि ङ्‌ङाङ्‌दुनिङ् चा आनान्‍दा न्‍जोगा, न्‍हाङ् उङ्‌चि तुखिबे ङ्‌वायानिङ् चा माडा निङ्‌वाङा बिस्‍वासिचि म्‍फातुचि॥

३ उङ्‌चिङा पिॽमा यामाहा हाक्‍निङ्‌चा प्‍याक चोन्‍सिसाङ् माडा निङ्‌वाङा म्‍बिचिहा निखुबा का वेॽङाना॥

४ उङ्‌चिङा यारुसालेमबेॽहा बिस्‍वासिचि फाॽमाना माउका पियाभोङ् कानिङ् दाफे-दाफे लुया॥

५ कानिङ् मिॽमाइ म्‍मितुम्‍ङान्‍हा काम उङ्‌चिङा न्‍जोगु॥ ओन्‍दाङ् उङ्‌चिङा उङ्‌चि आफाइ हाङ्‌बाबे सुम्‍पे न्‍जोगा, न्‍हाङ् निङ्‌वाफुमागा उनिङ्‌वा लोॽवा आनिङ्‌गा मुक्‍पे सुम्‍पेचोगा॥

६ खा भेटि पोक्‍माहा काम तितासङा न्‍निङ्‌गा लुम्‍बे तारोक्‍तुहाङा ङ्‌खा काम पुरा चोगुनिभोङ् कानिङ् उङ्‌माङ् पाक्‍सुम्‍ङा॥

७ न्‍निङ्‌दा इमिन बिस्‍वासपे, चिम्‍माहा चेॽयाबे, ग्‍यानबे, याॽमिचि वास्‍ता चोक्‍माहा चेॽयाबे नुङ् कानिङ् लुङ्‌मा तुक्‍माहा चेॽयाबे इब्‍बे-इब्‍बे उचुनसिगान, ङ्‌खाॽलामाङ् माडा निङ्‌वाङा पिॽमाहा कामबे चा उचुन लेक्‍सानि॥

८ खा चेॽया का न्‍निङ्‌दा आग्‍गेगा रुप्‍पे लुॽनेनिन्‍हा मेन्‍हा, ङ्‌खाॽनिङ्‌गो हेकोहा याॽमिचिगा फाॽमाना निङ्‌वागा उतुम्‍बे लुसाङ् न्‍निङ्‌गा लुङ्‌मा तुक्‍माना निङ्‌वा जेप्‍पागा ओम्‍येम मेन्‍नायेमभोङ् था तोक्‍मागा खाॽला लुॽनेनिन्‍हा ओम॥

९ इजाङ्‌बाङ्‌निङ् न्‍निङ्‌दा गो एङ्‌गा हाङ्‌बा येसु खिरिस्‍टङा पियाहा आनुगाराहा था वान्‍ने, उङ् थुङ्‌दुना सायाहोङ्‌चा न्‍निङ्‌गा लागि इहाचा मेॽनिङ्ना लोॽवा लेक्‍सा॥ उका तुखिङा न्‍निङ्‌दा थुङ्‌दुहा लेक्‍सिगानिभोङ् उङ् खाॽला चोगा॥

१० हाकु खा चेॽयागा उतुम्‍बे का एको साल्‍लाहा पिमेॽनेनिन्‍हा, ए फिम्‍बिलिङ् ओन्‍दाङ् न्‍निङ्‌दा तारोक्‍तुम्‍घा पिॽमाहा काम पुरा चोगुम्‍गाभोङ् उचुन लेङ्‌मेहा॥ इजाङ्‌बाङ्‌निङ् न्‍निङ्‌दा पिॽमाबेसे मेन्‍ना, ङ्‌खाॽनिङ्‌गो ङ्‌खाॽला फाॽमाना निङ्‌वाबे चा घाकहाक्‍निङ् ओन्‍दाङ् वेतिगा॥

११ ङ्‌खिङ्‌बेला न्‍निङ्‌गा पिॽमाना निङ्‌वा माडा साया, न्‍हाङ् हाकु ङ्‌खाॽलामाङ् न्‍निङ्‌दा यासुम्‍गानुङ् पिम्‍चिम्‍घोङ् ङ्‌खा काम पुरा चोगानुम॥

१२ न्‍निङ्‌गा पिॽमाना निङ्‌वा वेॽनाभोङ् न्‍निङ्‌दानुङ् इखिङ् वान्‍ने, ङ्‌खाभाङ्‌माङ् पियानुम्‍चिम, ङ्‌खा निङ्‌वाफुमाबे गाराहान योग्‍या लेङ्‌मेहा, ङ्‌खाॽनिङ्‌गो न्‍निङ्‌दानुङ् मान्‍हा चेॽया पिम्‍चिम्‍गानि बाङ्‌ना उङ् म्‍मिमेन्‍ना॥

१३ न्‍निङ्‌दा इब्‍बे-इब्‍बे भारि खुॽमेमाहोङ् हेकोहाचि च्‍हेन साप्‍नुङ् न्‍लेङ्‌निभोङ् खा चेॽया लुॽनेनिन्‍हा मेन्‍ना, ङ्‌खाॽनिङ्‌गो घाक बाराबार लेक्‍सिगानिभोङ् ओम॥

१४ खिङ्‌बेला न्‍निङ्‌दा प्‍याक वाखुबाचिङा तुखिबे ङ्‌ङायाहाचि फाॽमा बाङ्‌ना उचुन्‍ना चेॽया ओम, न्‍हाङ् वान्‍दिक उङ्‌चिङा चा न्‍निङ्‌दा आखाउजोबे आइवागानिङ् फातिॽवागा॥ खाॽला एकोङा हेकोना फाखुसा चाइवाघोङ् घाक बाराबार लेक्‍सिॽवाघा॥

१५ धार्मासाप्‍लाबे खाॽला छेप्‍तामा, “प्‍याक खोम्‍खुबाचिगा चा प्‍याक न्‍लेक्‍सान, न्‍हाङ् मिॽयाङ्‌से खोम्‍खुबाचिगा चा मिॽयाङ्‌से न्‍लेक्‍सान॥”

तितास नुङ् उकाम्‍निभाकचि

१६ ङ्‌खाॽनिङ्‌गो निङ्‌वाफुमा नुनिङ्‌वा लेङ्‌नि, इजाङ्‌बाङ्‌निङ् निङ्‌वाफुमाङा न्‍निङ्‌गा उतुम्‍बे का लोॽवा चिन्‍ता चोक्‍माना निङ्‌वा तितास चा पिक्‍सु॥

१७ इजाङ्‌बाङ्‌निङ् उङ् कानिङ् लुम्‍ङाहा येनुहोङ्‌से मेन्‍ना, ङ्‌खाॽनिङ्‌गो उङ् आफाइ चा न्‍निङ्‌दानुङ् इब्‍बे-इब्‍बे तुप्‍मा मिताहोङ् उङ् आफाइ न्‍निङ्‌दाबे तायेॽना॥

१८ कानिङ् उङ्‌नुङ् एको बिस्‍वासि नुन्‍छा चा पाङ्‌मासिइवाङ्, उङ् च्‍हेन घाक छुम्‍वाङ्‌चिगा सोयाइबे नुङ् नुसाला खेम्‍मेॽमाहा काम्‍बे उनिङ् हिसाना याॽमि ओम॥

१९ ङ्‌खिङ्‌से मेन्‍ना, उङ् गो पोगाहा भेटि यारुसालेम्‍बे कानिङ्‌नुङ् खुॽनामागा छुम्‍वाङ्‌ङा सेगुना याॽमि ओम॥ खा काम कानिङ् हाङ्‌बागा माहिमागा लागि नुङ् कानिङ्‌बे याॽमिचि फाॽमाना निङ्‌वा वेॽना बाङ्‌ना सोॽमेमागा लागि चोगुम्‍ङाहा ओम॥

२० बिस्‍वासिचिङा माडा निङ्‌वाङा पियाहा खा भेटिबे कानिङ् इसाङा चा आप्‍दिक एम्‍मा न्‍दोक्‍निन्‍नि बाङ्‌ना कानिङ् मितिॽवाङ्‌हा॥

२१ इजाङ्‌बाङ्‌निङ् कानिङ् हाङ्‌बागा ओन्‍दाङ्‌से मेन्‍ना, ङ्‌खाॽनिङ्‌गो याॽमिगा ओन्‍दाङ् चा उचुन्‍हा काम चोक्‍माबे निङ्‌वा पिवाम्‍ङाना॥

२२ कानिङ् हेकोना चा एको बिस्‍वासि नुन्‍छा उङ्‌चिनुङ् पाङ्‌मासिइवाङ्॥ उङ् कानिङ् प्‍याक खेप काम पिम्‍ङाहोङ् सोम्‍ङानिङ् प्‍याक चेॽयाबे फाॽमाबे जोसिलो तुप्‍सुम्‍ङा॥ ङ्‌खिङ्‌से मेन्‍ना खिङ्‌बेला न्‍निङ्‌दा छोङ्‌बे युक्‍सुना उका माडा भोरोसाङा झान उङ् जोसिलो लेक्‍सामाना॥

२३ तितास च्‍हेन आकाम्‍निभाक ओम, न्‍हाङ् उङा कानुङ् न्‍निङ्‌दा फाॽमाहा काम चोग्‍वा॥ उङ्‌नुङ् न्‍दाॽयाहा हेकोहा नुन्‍छाचि च्‍हेन खिरिस्‍टका माहिमागा लागि छुम्‍वाङ्‌ङा पाक्‍सुचिहा याॽमि ओम्‍चि॥

२४ न्‍निङ्‌दा उङ्‌चि लुङ्‌मा तुक्‍त्‍वाम्‍चिम्‍घा बाङ्‌ना चेॽया नुङ् कानिङ् न्‍निङ्‌गा उतुम्‍बे इजाङ् घामान्‍डा चोगिङ्‌हा बाङ्‌ना चेॽयागा पार्मान छुम्‍वाङ्‌गा ओन्‍दाङ् खा याॽमिचि सोॽमेतानुम्‍चिम॥

९

१ यारुसालेमबेॽहा खिरिस्‍टका पाबित्‍तारा याॽमिचिगा लागि पोगुम्‍घा भेटिगा उतुम्‍बे न्‍निङ्‌दा लुन्‍नुङ्‌मा पोरान्‍जोगिॽवागान्‍हा॥

२ इजाङ्‌बाङ्‌निङ् न्‍निङ्‌गा सेवा चोक्‍माना माडा निङ्‌वागा उतुम्‍बे का था वान्‍ने॥ का माकेडोनिया लिङ्‌खाम्‍बेॽहा बिस्‍वासिचिगा उयुम्‍बे आनाभुक माडा चोक्‍साङ् न्‍निङ्‌दा आखाइया लिङ्‌खाम्‍बे वाखुबाचि नाम्‍निङ् नाहाङ्‌तोमाङ् फाॽमा त्‍यार लेक्‍सिघा चेॽया लुङ्‌चिङ्, न्‍हाङा उङ्‌चि चा पिॽमाहा चेॽयाबे जोसिलो न्‍लेक्‍सामाहा॥

३ ङ्‌खाॽनिङ्‌गो कानिङ् हेखा चेॽयागा उतुम्‍बे घामान्‍डा चोगिमिसिङ् ङ्‌खा बेर्था न्‍लेङ्‌निन्‍नि, न्‍हाङ् का लुॽनेनिन्‍हा लोॽवा न्‍निङ्‌दा त्‍यार लेक्‍सिगानिभोङ् खा नुन्‍छाचि का पाङ्‌मासिमेङ्‌ना॥

४ कानिङ् न्‍निङ्‌दाबे प्‍याक भोरोसा युक्‍सुक्‍सुम्‍ङा, ङ्‌खाॽनिङ्‌गो माकेडोनियाबेॽहा याॽमिचि कानुङ् न्‍निङ्‌गाबे न्‍दामेॽनिङ् न्‍निङ्‌दा पिॽमा त्‍यार न्‍लेक्‍सिमिसिगानभोङ् कानिङ् तुक्‍नुङ् ङोन्‍सिॽमाबे आइवाङ् न्‍हाङा न्‍निङ्‌दा चा ङोन्‍सिॽमाबे आइवाघा॥

५ न्‍हाङामाङ् न्‍निङ्‌दा पिॽमा मितुम्‍चिम्‍घा भेटि याॽमिगा कारङा पिम्‍चिम्‍घा मेन्‍ना, ङ्‌खाॽनिङ्‌गो माडा निङ्‌वाङा पिम्‍चिम्‍घा लेङ्‌निभोङ् का तामाहाक्‍निङ् ओन्‍दाङ् खा नुन्‍छाचि न्‍निङ्‌दाबे पाङ्‌मा उचुन एताङ्॥

६ ङ्‌खाॽनिङ्‌गो मिॽयाङ्‌से ह्‌येखुबाङा मिॽयाङ् केङ्‌मेत्‍वा, न्‍हाङ् प्‍याक ह्‌येखुबाङा प्‍याकमाङ् केङ्‌मेत्‍वाहा बाङ्‌ना चेॽया न्‍मुन्‍दिॽयानुम्‍निन॥

७ इसाङा इखिङ् पिॽमा मित्‍वाम्‍चिम्‍गा, ङ्‌खिङ्‌माङ् पियानुम्‍चिम॥ याॽमिगा कारङा, छुक्‍छुक एसाङ् म्‍बियानुम्‍चिम्‍निन, इजाङ्‌बाङ्‌निङ् निङ्‌वाफुमाङा गो चोन्‍सिसाङ् पिखुबाचि उसाप थाक्‍त्‍वाचिहा॥

८ न्‍निङ्‌दा हेॽनिङ्‌चा इहाचा चेॽयागा खाचो ङ्‌ङाइगान्‍नि, न्‍हाङा घाक उचुन्‍हा कामगा लागि प्‍याक पिॽमा यासुम्‍चिम्‍गानिभोङ् निङ्‌वाफुमाङा न्‍निङ्‌दा खोतिघोङ्‌चा ङोन्‍नुङ् प्‍याक आसिक पिॽमा यासिॽवाघा॥

९ धार्मासाप्‍लाबे चा खाॽला छेप्‍तामा,

“इसाङा इहाचा मेवाखुबाचि उनिङ्‌वाभाङ् फात्‍वाचि,

उङा चोगुहा उचुन्‍हा काम वान्‍दिक सोम्‍मा वान्‍नुङ्‌मेहा॥”

१० निङ्‌वाफुमाङा खेतिपाति चोक्‍खुबाचि ह्‌येॽमागा याङ्‌लि नुङ् चामागा चाचिॽया पिवाचि॥ ङ्‌खाॽलामाङ् उङा न्‍निङ्‌दा चा चाहाचोगिघा घाक थोक्‍का याङ्‌लि पिइवाघा॥ उङा ङ्‌खा पोक्‍मेत्‍वा न्‍हाङ् उङा उचुन्‍ना निङ्‌वाङा पिइघाङा ङ्‌खाङा उचुन्‍हा उसा केक्‍स्‍वाहा॥

११ न्‍निङ्‌दा साधाइ माडा निङ्‌वाङा पिॽमा यासुम्‍चिम्‍गानुङ्‌गा निङ्‌वाफुमाङा न्‍निङ्‌दा थुङ्‌दुहा चोगिॽवागा, न्‍हाङ् न्‍निङ्‌गा भेटि कानिङ् हेकोहा छुम्‍वाङ्‌चिबे हाप्‍स्‍वाम्‍ङानिङ् उङ्‌चिङा निङ्‌वाफुमा नुनिङ्‌वा म्‍बिवा॥

१२ न्‍निङ्‌गा भेटिङा खिरिस्‍टका पाबित्‍तारा याॽमिगा खाचो पुरासे न्‍लेङ्‌मेन, ङ्‌खाॽनिङ्‌गो निङ्‌वाफुमा साधाइ नुनिङ्‌वा पिॽमाहा काम चा लेङ्‌मेहा॥

१३ खा काम्‍भाङ् न्‍निङ्‌दा इमिन्‍हासिगान बाङ्‌ना चेॽया याॽमिचि सोॽमेतुक्‍सुम्‍चिम्‍गा॥ न्‍निङ्‌दा खिरिस्‍टका नुसालाबे बिस्‍वास चोगुम्‍घोङ् आग्‍गेकारि लेक्‍सिघा चेॽया, नुङ् न्‍निङ्‌दा माडा निङ्‌वाङा पिम्‍चिम्‍घा भेटिभाङ् निङ्‌वाफुमागा माहिमा लेङ्‌मेॽना॥

१४ निङ्‌वाफुमागा माडा आनुगाराहा न्‍निङ्‌दा छोङ्‌बे वान्‍नेहोङ्‌माङ् न्‍निङ्‌दा उङ्‌चिगा निङ्‌वाबे युक्‍सिॽवागा, न्‍हाङ् न्‍निङ्‌गा लागि निङ्‌वाभाङ् पार्थाना न्‍जोङ्‌मेहा॥

१५ ना ओमेन एम्‍मा मेयामाना पिनिक्‍लागा लागि निङ्‌वाफुमा नुनिङ्‌वा लेङ्‌नि॥

पावालङा निङ्‌वाफुमाभाङ् तोक्‍तुहा चोक्‍तोक

१०

१ का पावाल, न्‍निङ्‌युम्‍बे वामेङ्‌निङ् लोक मेखोखुबा लेङ्‌मेङ् बु, ङ्‌खाॽनिङ्‌गो न्‍निङ्‌दाभाङ् माङ्‌दु वामेङ्‌निङ् नासाॽना लेङ्‌मेङ्‌नाभोङ् न्‍निङ्‌लुम्‍बे चेॽया हिसामाहा राइछो॥ का पावाल खिरिस्‍ट लोॽवा मि लेङ्‌साङ्, दाया चोक्‍साङ् लुमेॽनेनिन,

२ का तामेङ्‌निङ् कानिङ् कायुङ्‌लेन्‍बेॽहा याॽमिचिङा लोॽवा काम न्‍जोग्‍वाहा लुखुबाचिगा लागि का नासाॽना लेङ्‌मा यामेङ्, ङ्‌खाॽनिङ्‌गो का ङ्‌खाॽला लेङ्‌मा कार लान्‍जोगान॥

३ इजाङ्‌बाङ्‌निङ् कानिङ् कायुङ्‌लेन्‍बे वेॽनेतिङ्‌होङ्‌चा कायुङ्‌लेनबेॽहा याॽमिचि लोॽवा लाडाइ न्‍जोगिॽवाङान्‍हा॥

४ आनिङ्‌गा आप्‍चेङ् कायुङ्‌लेन्‍बेॽहा याॽमिचिङा चालाचोक्‍माहा लोॽवा मेनिन्‍हा॥ कानिङ् चाला चोग्‍वाम्‍चिम्‍ङाहा आप्‍चेङ्‌चिबे को चात्‍तुहा नुङ् निङ्‌वाफुमागा ग्‍यानगा बिरुद्‌दाबेॽहा चेॽया नास चोक्‍माहा निङ्‌वाफुमागा साक्‍ति वान्‍नेहा॥

५ निङ्‌वाफुमागा ग्‍यानगा बिरुद्‌दाबे पोगाहा घाक चेॽया नुङ् काङान कासाङ् चेक्‍खुबाचिगा चेॽया कानिङ् नास चोग्‍वाम्‍ङा॥ न्‍हाङ् याॽमिचिङा म्‍मितुहा घाक इसिॽहा चेॽया खिरिस्‍टका चेॽया येन्‍मागा आनिङ्‌गा मुक्‍पे तावाम्‍ङाहा॥

६ न्‍निङ्‌दा लुयाहा चेॽया घाक येन्‍खुबा लेक्‍सिबिॽवाघोङ् लुयाहा मेयेन्‍खुबा घाक दान्‍डा पिॽमा कानिङ् त्‍यारि लोक्‍सिॽवाङ्‌हा॥

७ न्‍निङ्‌दा ओॽमाहा चेॽयासे स्‍वाम्‍गा॥ न्‍निङ्‌दाबे इसाङा का खिरिस्‍टका ओम्‍ङान मिमे, न्‍नाङा खा चेॽया आसुनि, उङ् लोॽवा कानिङ् चा खिरिस्‍टका याॽमिसिङान॥

८ न्‍निङ्‌दा खोक्‍निमागा मेन्‍ना, ङ्‌खाॽनिङ्‌गो न्‍निङ्‌दा उचुन चोक्‍मागा हाङ्‌बाङा कानिङ् चोक्‍तोक पियामाहा॥ ङ्‌खोङ्‌माङ् ना चोक्‍तोक्‍का उतुम्‍बे मिप्‍याक घामान्‍डा चोगाङ्‌ना लोॽवा ओॽङाहोङ्‌चा का ङ्‌ङोन्‍सिमेङान्‍ना॥

९ का न्‍निङ्‌दा छेप्‍फा छेप्‍नेनिन्‍होङ् किसिॽमा लाप्‍नेनिन्‍हा मेन्‍ना॥

१० इखिङ् याॽमिङा खाॽला ङ्‌गा लोप्‍पि, “पावालङा छेप्‍तुचिहा छेप्‍फाचि गाहाकिलो नुङ् छाक्‍हाचि, ङ्‌खाॽनिङ्‌गो एङ्‌गा युम्‍बे तामेॽनिङ् च्‍हेन उङ् माङ्‌चुमाङ्‌ना न्‍हाङ् इहाचा चेक्‍मा न्‍निस्‍वान्‍हा॥”

११ ङ्‌खाॽलाहा याॽमिचिङा खा चेॽया ङ्‌ङासुनि, कानिङ् माङ्‌दुन्‍धाङ् छेप्‍तुम्‍ङाहा चेॽया नुङ् न्‍निङ्‌युम्‍बे वाइवाङ्‌निङ् चोक्‍माहा चेॽयाबे इहाचा फाराक पोरान्‍जोङ्‌मेन्‍हा॥

१२ काङान काखुबा याॽमिचिनुङ् दाजा चोक्‍मा नुङ् एको ताहाबे युङ्‌माना साहास कानिङ् न्‍जोगिॽवाङान्‍हा॥ ङ्‌खाचिङा गो चेॽयाइ ङ्‌ङास्‍वानिन॥ उचुन्‍हा चेॽयागा नाप उङ्‌चि आफाइङा तोकान्‍जोग्‍वा न्‍हाङ् न्‍ना नापङा उङ्‌चि आफाइ छिक्‍साङ् घामान्‍डा न्‍जोङ्‌मे॥

१३ कानिङ् घामान्‍डा चोक्‍मा मेन्‍थेन्‍सिॽमाहा चेॽयाबे घामान्‍डा न्‍जोगिॽवाङान्‍हा, ङ्‌खाॽनिङ्‌गो निङ्‌वाफुमाङा युक्‍साब्‍याहा सिमाबेॽमाङ् कानिङ् वाइवाङ्‌हा॥ हाङ् न्‍निङ्‌दाबे तान्‍दिॽमा चा न्‍ना सिमाहोङ्‌बे आमेॽना॥

१४ न्‍निङ्‌दाबे तामायि न्‍दाइङान्‍हा लोॽवा, कानिङ् चेॽया पुसाङ् घामान्‍डा न्‍जोगिॽवाङान्‍हा, इजाङ्‌बाङ्‌निङ् घाकहाक्‍निङ् ओन्‍दाङ् खिरिस्‍टका नुसाला न्‍निङ्‌दाबे ताखुबा कानिङ्‌माङ् साइङ्॥

१५ कानिङ् हेकोहा याॽमिचिङा न्‍जोगुहा काम्‍बे मेन्‍ना, ङ्‌खाॽनिङ्‌गो कानिङ् चोगुम्‍ङाहा सेवाकाइगा काम्‍बे घामान्‍डा चोगिॽवाङ्‌हा॥ आनिङ्‌गा आसा च्‍हेन न्‍निङ्‌गा बिस्‍वास पुसाङ् खेॽनिङ् आनिङ्‌गा सेवाकाइ चा न्‍निङ्‌लुम्‍बे पुसाङ् खेॽनिबाङ्‌ना ओम॥

१६ खाॽला लेक्‍साभोङ् कानिङ् हेकोहा खाम्‍युक्‍चिबे चा नुसाला खेम्‍मेॽमा यास्‍वाम्‍चिम्‍ङाहा॥ इजाङ्‌बाङ्‌निङ् हेकोहाचिङा न्‍जोगिहा सेवाकाइगा काम्‍बे घामान्‍डा चोक्‍माना आनिङ्‌गा निङ्‌वा मान्‍ना॥

१७ धार्मासाप्‍लाबे खाॽला छेप्‍तामा, “घामान्‍डा चोक्‍खुबा हाङ्‌बाबेॽमाङ् घामान्‍डा चोक्‍नि”

१८ इजाङ्‌बाङ्‌निङ् इसा का उचुन्‍ङाना कामे, न्‍ना ठिक ठारेन्‍जोङ्‌मेन, ङ्‌खाॽनिङ्‌गो हाङ्‌बाङा उचुन्‍ना लुना याॽमि च्‍हेन ठिक ठारेचोङ्‌मेॽना॥

पावाल नुङ् ओनेक्‍हा सेगुम्‍पाकचि

११

१ का मुर्खा लोॽवा चेक्‍तामासाङ् भोङ्‌चा न्‍निङ्‌दा साहाचोङ्‌मेकाहा बाङ्‌ना आस वान्‍ने॥

२ निङ्‌वाफुमाङा लोॽवा का चा लुङ्‌मा तुङ्‌मेॽनेनिन न्‍हाङ् प्‍याक वास्‍ता चोङ्‌मेॽनेनिन्‍हा॥ का गो एको थाङ्‌स्‍योङ्‌बा खिरिस्‍टनुङ्‌से न्‍निङ्‌गा थाङ् छेङ्‌बिॽमाना बाचा चोगामाङ्॥ न्‍हाङामाङ् न्‍निङ्‌दा उका पाबित्‍तारा थाङ्‌स्‍योङ्‌मागा रुप्‍पे पिॽमा यानेन्‍नि भोङ् मितामाङ्‌ना॥

३ ङ्‌खाॽनिङ्‌गो साइतान पुछाक लेक्‍सारायाहोङ् हाब्‍बा लेमुचोना लोॽवा, न्‍निङ्‌दा चा खिरिस्‍टपेॽना न्‍निङ्‌गा सोझो नुङ् सुद्‌दा भाक्‍तिभाङ् माङ्‌दु खेतिॽवाघायेम्भोङ् का किसितामाङ्‌ना॥

४ इजाङ्‌बाङ्‌निङ् कानिङ् पार्चार चोगुम्‍ङाना येसु हाक्‍निङ् हेकोना येसुगा उतुम्‍बे याॽमिचिङा पार्चार चोगिगाभोङ् न्‍निङ्‌दा गो चोन्‍सिसाङ् खेप्‍स्‍वाम्‍घा राइछो॥ न्‍निङ्‌दाबे याॽमिचि न्‍दायाहोङ् न्‍निङ्‌दा ओन्‍दाङ् तोक्‍तुम्‍गाना आत्‍मा नुङ् नुसाला हाक्‍निङ् हेकोना आत्‍मा नुङ् हेकोहा नुसाला चा खेम्‍मेतिइगाभोङ् ङ्‌खापोटि लाचोगिॽवाघा राइछो॥

५ ङ्‌खा आफाइ “का हाक्‍निङ् माम्‍माहा इसा चा मानिन्‍हा” कासाङ् सेगुम्‍पाक लेङ्‌खुबा याॽमिचि हाक्‍निङ् का मिॽयाङ् चा मिना मेॽङान्‍ना॥

६ का ङ्‌खिङ्‌ उचुन चेक्‍मा गो ङ्‌यामेङान लोप्‍पि, ङ्‌खाॽनिङ्‌गो काबे प्‍याक ग्‍यान वान्‍नेहा॥ खा चेॽया घाक किसिमङा न्‍निङ्‌दा उचुन लुन्‍नुङ्‌नेनिन॥

७ न्‍निङ्‌दा निङ्‌वाफुमाङा पिइघा नुसाला का इहाचा मेॽनिङ् ङ्‌खाॽला खेम्‍मेॽनेनिन न्‍हाङ् न्‍निङ्‌दा मा लेक्‍सिगानिभोङ् का मि लेक्‍साङ्॥ इना का खाॽला चोक्‍मा आका गाल्‍ति सायाहायि?

८ का न्‍निङ्‌गा लुम्‍बे सेवा चोगुङ्‌निङ् हेकोहा छुम्‍वाङ्‌भाङ् याङ् पियाहोङ् फाता॥ खा च्‍हेन न्‍निङ्‌दा फाॽमागा हेकोहा छुम्‍वाङ्‌चि याङ् नाप्‍तुङ्‌चिङ्‌हा लोॽवा लेक्‍सा॥

९ न्‍निङ्‌दानुङ् वायाङ्‌निङ् काबे इहाचा म्‍मायान्‍निङ् याङ्‌गा लागि तुखि म्‍बिॽनेनिन॥ का खाचोबे आयाङ्‌निङ् माकेडोनिया लिङ्‌खामभाङ् आनुन्‍छाचिङा खुता॥ खा चेॽयागा उतुम्‍बे ओन्‍दाङ् चा का तुखि म्‍बिॽनेनिन न्‍हाङ् हाकुचा म्‍बिमेॽनेनिन्‍हा॥

१० खिरिस्‍टका सात्‍याता काबे वानुङ् सोम्‍मा आखाइया लिङ्‌खाम भोरिहा याॽमि इसाङा चा ना घामान्‍डा चोक्‍माना चेॽयाभाङ् ओम्‍मा ङ्‌यामेन्‍हा॥

११ का इजाङ् खाॽला चोगाङ्‌ना? इना का न्‍निङ्‌दा आलुङ्‌मा न्‍दुक्‍नेनिन्‍होङ् ओम? का आलुङ्‌मा माङ् तुङ्‌मेॽनेनिन, ङ्‌खा गो निङ्‌वाफुमाङा था वान्‍ने॥

१२ का इहा काम चोक्‍मासिमेङ् ङ्‌खा चोगुनेस्‍वाङ्‌हा॥ न्‍हाङा ङ्‌खा आफाइ “का हाक्‍निङ् माम्‍माहा इसा चा मानिन्‍हा” कासाङ् सेगुम्‍पाक लेङ्‌खुबा याॽमिचिङा कानिङ् चोगुम्‍हा लोॽवाहा काम चोगुहाभोङ् घामान्‍डा चोक्‍मा न्‍दोक्‍त्‍वानिन्‍ना॥

१३ सेगुम्‍पाकचि लोॽवा ङ्ओताहा ङ्‌खाचि ओनेहेक्‍हा दुत नुङ् ठागा ओम्‍चि॥ ङ्‌खाचि खिरिस्‍टका सेगुम्‍पाकचि लोॽवा ओॽमा ङ्‌योङ्‌मे॥

१४ खा आच्‍चाम्‍माहा चेॽया मेन्‍हा, इजाङ्‌बाङ्‌निङ् साइतानङा चा उङ् आफाइ ओम्‍ना वालोक्‍दुत लोॽवा ओखुबा चोक्‍मा यास्‍वाना॥

१५ न्‍हाङामाङ् साइतानगा सेवाकचिङा चा उङ् आफाइ निङ्‌वाफुमागा ओन्‍दाङ् धार्मोत्‍ति सेवाकचि लोॽवा ओखुबा चोक्‍मा आच्‍चाम्‍माना चेॽया मेन्‍ना॥ उङ्‌चिङा न्‍जोगुहा कामगा दान्‍डा आखेरि लेन्‍बे इमिन्‍होङ्‌चा ङ्‌खाचिङा न्‍दोक्‍त्‍वाहा॥

पावालङा आङ्‌दुहा तुखि

१६ का फेरि चा लुमेॽनेनिन, का इसाङा चा मुर्खा म्‍मिॽनिन्‍नि॥ ङ्‌खाॽनिङ्‌गो मुर्खामाङ् मिमेकाहाभोङ्‌चा मुर्खा ओम मिताघोङ् गाराहान चोगा न्‍हाङा का मिॽयाङ् घामान्‍डा चोक्‍मायाङानि॥

१७ जेप्‍पा घामान्‍डा चोक्‍माहा चेॽया चोगुङ्‌होङ् का मुर्खा चेॽयामाङ् चेक्‍मासिमेङ्‌ना॥ खा चेॽया हाङ्‌बाङा चेक्‍मेताङ्‌हा मेन्‍हा॥

१८ प्‍याक याॽमिचि कायुङ्‌लेनबेॽहा चेॽयाबे घामान्‍डा न्‍जोङ्‌मेहा लोॽवा का चा घामान्‍डा चोङ्‌मेङ्‌ना॥

१९ इजाङ्‌बाङ्‌निङ् न्‍निङ्‌दा प्‍याक चेॽया आस्‍वाम्‍ङाहा भोङ् मितिॽवागा, ङ्‌खाॽनिङ्‌गो मुर्खा याॽमिचि चोन्‍सिसाङ् साहाचोग्‍वाम्‍चिम्‍घा राइछो॥

२० न्‍निङ्‌दा याॽमिचिङा कामारा चोगिगाभोङ्‌चा, न्‍निङ्‌दाबे वेॽहा नाप्‍तेहेतिइगाभोङ्‌चा, छालचोगिगा भोङ्‌चा, न्‍निङ्‌गा ओन्‍दाङ् माम्‍माहा चेॽया न्‍जेक्‍तुभोङ्‌चा, फेक्‍तिगाभोङ्‌चा न्‍निङ्‌दा साहाचोग्‍वाम्‍चिम्‍गा राइछो॥

२१ कानिङ् खा घाक चेॽया आङ्‌मा ङ्‌यासुम्‍ङान॥ खा चेॽया का ङोन्‍सिसाङ् सुइकार चोग्‍वाङ्‌हा॥ ङ्‌खाॽनिङ्‌गो कोइ याॽमिचि इहा चेॽयाबे घामान्‍डा चोक्‍माना आट न्‍जोङ्‌मेहाभोङ् का चा ङ्‌खा चेॽयाबे घामान्‍डा चोङ्‌मेङ्‌ना॥ जेप्‍पा कामामाङ्‌भोङ् का मुर्खा याॽमि लोॽवा चेक्‍मासिमेङ्‌ना॥

२२ इना ङ्‌खाचि हिब्‍रु जाति ओम्‍चि? का चा हिब्‍रुमाङ् ओम्‍ङान॥ ङ्‌खाचि इजिरेलि ओम्‍चि? का चा इजिरेलिमाङ् ओम्‍ङान॥ इना ङ्‌खाचि आब्‍राहामगा सान्‍तान ओम्‍चि? का चा आब्‍राहामगा सान्‍तानमाङ् ओम्‍ङान॥

२३ इना ङ्‌खाचि खिरिस्‍टका सेवाक ओम्‍चि? का हिक्‍साख्‍याना याॽमि लोॽवा चेङ्‌मेङ्, ङ्‌खाॽनिङ्‌गो ङ्‌खाचि हाक्‍निङ् का उचुन्‍ना सेवाक्‍ङान॥ ङ्‌खाचि हाक्‍निङ् का प्‍याक तुखि चोगामाङ्‌ना॥ प्‍याक खेप का छेक्‍पाङ्‌बे आया‍ङ्, कोर्रागा मोक्‍ताइ चाङ्, न्‍हाङ् प्‍याक खेप काल्‍गा उयाबे चा तासुङ्॥

२४ कोर्रागा साला लेम्‍माहाभोङ् का इजिरेलिचिगा मुक्‍पाहाङ् फा खेप्‍पे सुम पा खेप कोर्रागा मोक्‍ताइ आङ्‌दुङ्॥

२५ सुम्‍मा रोमिचिङा डाङ्‌गाकङा मोक्‍ता॥ इमा सात्‍तुरचिङा सिमागा लागि लुङ्‌खाक्‍ङा लेप्‍ता॥ सुम्‍मा का थाङाङ्‌ना होङ्‌गाॽवा होराख्‍याहोङ् आप्‍ठेरोबे आया‍ङ्, न्‍हाङ् ए लेन लेॽनाम्‍चुक नुङ् सेॽनाम्‍फोक माङ्‌च्‍वाबे वामा पोराचोगा॥

२६ का प्‍याक खेप लामाङ्‌निङ् माहोङ्‌माचिभाङ्, खुसुबाङ्‌चिभाङ्, इजिरेलिचिभाङ् नुङ् हेकोहा जातिगा याॽमिचिभाङ् आप्‍ठेरोबे आया‍ङ्॥ आका लागि साहारबे, पुङ्‌दाबे, सामुन्‍दाराबे, ओनेक्‍हा काम्‍निभाकचिगा लुम्‍बे घाक्‍पे किॽमालुलु साया॥

२७ का मेइम्‍ले-मेइम्‍ले, चामा मेन्‍दोक्‍ले प्‍याक तुखि आङ्‌साङ् काम चोगाङ्॥ इखिङ् खेप साक, वेप्‍मा आङ्‌मा पोराचोगा॥ चुङ्‌ङा चा थोन्‍दिॽमा पोराचोगा, इजाङ्‌बाङ्‌निङ् कानुङ् तेक म्‍मायान॥

२८ ङ्‌खा तुखिसे मेन्‍ना, ङ्‌खाॽनिङ्‌गो घाक छुम्‍वाङ्‌चिगा चिन्‍ताङा चा आनिङ्‌वाबे पिरोले चोगामासाङ्॥

२९ इसा बिस्‍वासपे काम्‍जोरना न्‍हाङ् का च्‍हेन मेॽङान्‍ना? बिस्‍वासि फुनुन्‍छाचि पाप न्‍जोक्‍मेत्‍वाचिनिङ् आलोक ङ्‌खोमेन्‍ना?

३० का घामान्‍डा चोगाङ्‌भोङ् का चात्‍तु मेॽङान्‍नाभोङ् सोॽमेखुबा चेॽयाबेॽमाङ् घामान्‍डा चोङ्‌मेङ्‌ना॥

३१ का लेम्‍चाखुबा मेॽङान्‍ना बाङ्‌ना चेॽयागो हाङ्‌बा येसुगा उप्‍पा निङ्‌वाफुमाङा था वान्‍नेॽना॥ निङ्‌वाफुमागा साधाइ माहिमा लेङ्‌नि॥

३२ दामास्‍कास साहारबे वायाङ्‌निङ् आरिस्‍तास हाङ्‌गा माडा-खाङ्‌खाङ्‌बाङा का लाप्‍मेमागा काङ्‌बाचि कुमेतुक्‍साचि॥

३३ ङ्‌खाॽनिङ्‌गो पार्खालगा एको झ्‍यालभाङ् डोकुबे का मो आएन्‍दाहोङ् खुसाहाक्‍सा, न्‍हाङ् का उका उमुक्‍पाहाङ् हिङाङ्॥

पावालङा वालोक्‍का सेन्‍चि तोक्‍तुहा

१२

१ का घामान्‍डा चोक्‍साङ् खेॽमामाङ् पोर्ने ओम॥ खाभाङ् इहाचा फाइदा न्‍लेङ्‌निन्‍होङ्‌चा हाङ्‌बाभाङ् तोक्‍तुङ्‌हा सेन्‍चि नुङ् उङा सोॽमेताङ्‌हा चेॽयागा उतुम्‍बे हाकु का लुमेॽनेनिन्‍हा॥

२ खिरिस्‍टपे बिस्‍वास चोक्‍खुबा एको याॽमिa का चिनाचोग्‍वाङ्, न्‍ना एना फिम्‍बिलिङ् ओन्‍दाङ् सुम्‍ना वालोकb सोम्‍मा खेता॥ ङ्‌खिङ्‌बेला उङ् सालुङ्‌बे वायाना येम, सालुङ् मेॽनिङ् सायानायेम न्‍ना च्‍हेन का था मान, निङ्‌वाफुमाङा था वान्‍ने॥

३ का फेरि चा लुमेॽनेनिन, न्‍ना याॽमि वालोक खेता॥ ङ्‌खाॽनिङ्‌गो सालुङ्‌नुङ् खेतानायेम, सालुङ् मेॽनिङ् खेतानायेम, न्‍ना च्‍हेन का था मान्‍ना, खा चेॽया निङ्‌वाफुमा था वेॽना॥

४ न्‍हाङ् उङा न्‍नाबे याॽमिङा चेक्‍माहा चेॽयाबे योक्‍मेमायि मेयामाहा चेॽया खेप्‍सु, ङ्‌खा चेॽया च्‍हेन याॽमिचि ङ्‌योक्‍मेतुन्‍चिनभोङ् निङ्‌वाफुमाङा लु॥

५ का न्‍ना याॽमिगा उतुम्‍बे घामान्‍डा चोङ्‌मेङ्‌ना, ङ्‌खाॽनिङ्‌गो आका उतुम्‍बे च्‍हेन का चात्‍तु मेॽङान्‍नाभोङ् सोॽमेखुबा चेॽयाबेसे का घामान्‍डा चोङ्‌मेङ्‌ना॥

६ का घामान्‍डा चोक्‍मा योगाङ्‌भोङ् चा मुर्खा च्‍हेन मेॽङान्‍ना, इजाङ्‌बाङ्‌निङ् का जेप्‍पाहा चेॽया चेक्‍त्‍वाङ्॥ ङ्‌खाॽनिङ्‌गो याॽमिचिङा का चोगुङ्‌हा चेक्‍तुङ्‌हा हाक्‍निङ् प्‍याक इहाचा चेॽयाबे म्‍मिॽनिन्‍निभोङ् का घामान्‍डा न्‍जोङ्‌मेङान्‍ना॥

७ का प्‍याक आच्‍चाम्‍माहा चेॽया निसुङ्‌होङ् घामान्‍डि न्‍लेङ्‌ङान्‍निभोङ् का तुखि पिॽमागा नुङ् घामान्‍डा चोक्‍माभाङ् जोगाचोक्‍मागा आका सालुङ्‌बे तिङ्‌गिभाक लोॽवा होखुबा साइतानगा दुत तोक्‍तुक्‍सुङ्॥

८ न्‍ना काभाङ् लातिताङ् लुसाङ् सुम्‍मा हाङ्‌बानुङ् पार्थाना चोगाङ्,

९ ङ्‌खाॽनिङ्‌गो उङा लुयाङ्, “आका आनुगाराहा ङ्‌गा लागि खोकानुङ्‌ना, इजाङ्‌बाङ्‌निङ् ङ्‌गा काम्‍जोर आवास्‍थाबेॽमाङ् आका साक्‍ति घाकहाक्‍निङ् साक्‍तिसालि लेङ्‌मेॽना॥” न्‍हाङामाङ् खिरिस्‍टका साक्‍ति काबे वान्‍नुङ्‌निभोङ् का काम्‍जोर लेक्‍साङ्‌ना चेॽयाबे झान प्‍याक चोन्‍सिसाङ् घामान्‍डा चोङ्‌मेङ्‌ना॥

१० न्‍हाङामाङ् खिरिस्‍टका लागि का मेयाखुबा लेङ्‌मेङ्‌निङ्, हेलाबे आमेङ्‌निङ्, आप्‍ठेरोबे आमेङ्‌निङ्, याॽमिचिभाङ् तुखि आङ्‌मा पोराचोङ्‌मेॽनिङ् चोन्‍सिमेङ्‌ना॥ इजाङ्‌बाङ्‌निङ् जोबो का इहाचा ङ्‌यास्‍वाङान, न्‍हाङा का साक्‍तिसालि लेङ्‌मेङ्‌ना॥

कोरिन्‍थिचिगा लागि पावालगा चिन्‍ता

११ का मुर्खा लेक्‍सामाङ्॥ न्‍निङ्‌दामाङ् खाॽला लेङ्‌मा कार एन्‍दागा॥ न्‍निङ्‌दाभाङ्‌माङ् का निङ्‌ला तोक्‍मा पोर्ने साया, इजाङ्‌बाङ्‌निङ् का इनाचा मेॽङान्‍होङ्‌चा माम्‍माहा सेगुम्‍पाकचि हाक्‍निङ् मिना मेॽङान्‍ना॥

१२ का न्‍निङ्‌दानुङ् वायाङ्‌निङ् आनिङ्‌वा यो-खे मेन्‍जोक्‍ले साक्‍तिसालि नुङ् आच्‍चाम्‍माहा काम चोगुङ्‌होङ् का सेगुम्‍पाक्‍ङान बाङ्‌ना चेॽयागा पार्मान पिन्‍नुङ्‌नेनिन॥

१३ हेखा चेॽयाङा हेकोहा छुम्‍वाङ्‌चिगा हाक्‍निङ् प्‍याक न्‍निङ्‌गा निङ्‌वा तुङ्‌मेॽना? इना का फाता न्‍लुॽनेनिन्‍हा चेॽयाङा ओम? जेप्‍पा ओम, का न्‍निङ्‌दा फाता न्‍लुॽनेनिन॥ ना आका गाल्‍ति ओम, खा चेॽयाबे का छेमा पिया॥

१४ का फेरि चा न्‍निङ्‌दाबे ताॽयेङाना॥ ना च्‍हेन आका सुम्‍ना खेप ओम॥ ङ्‌खाॽनिङ्‌गो खार्चागा लागि का न्‍निङ्‌दा तुखि म्‍बिमेॽनेनिन्‍हा॥ का न्‍निङ्‌दानुङ् वेॽहा चेॽया मेन्‍ना, ङ्‌खाॽनिङ्‌गो न्‍निङ्‌दा चाहाचोङ्‌नुङ्‌नेनिन्‍हा, इजाङ्‌बाङ्‌निङ् च्‍याचिभाङ् उप्‍पा उमाचिङा मेन्‍ना, ङ्‌खाॽनिङ्‌गो उप्‍पा उमाचिङा न्‍छुप्‍सुहोङ् ङ्‌युक्‍सुहा चेॽयाले च्‍याचिङा आङ्‌सा न्‍दोक्‍त्‍वा॥

१५ न्‍निङ्‌गा लागि आका घाक चेॽया चोन्‍सिसाङ् पिमेॽनेनिन न्‍हाङ् आका हिङ्‌लुङ् चा पिमेॽनेनिन्‍हा॥ का न्‍निङ्‌दा प्‍याक लुङ्‌मा तुक्‍नेनिनभोङ्, इना न्‍निङ्‌दा का मिॽयाङ्‌से लुङ्‌मा तुङ्‌मेकाहायि?

१६ न्‍निङ्‌दा आका खार्चा ङ्‌खुॽमेनेनिन्‍हा चेॽया न्‍निङ्‌दा था वान्‍ने, ङ्‌खाॽनिङ्‌गो इखिङ्‌ङा च्‍हेन खा न्‍निङ्‌दा आका आमुक्‍पे ताॽमागा ओमभोङ् काइवागा॥

१७ इना का पाक्‍सुङ्‌चिङ्‌हा याॽमिचिभाङ् इहा तोक्‍तिॽवाङ्‌हायेमभोङ् न्‍निङ्‌दा लेम्‍चाॽनेनिन्‍हा?

१८ का तितास न्‍निङ्‌दाबे ख्‍या लुङ्॥ उङ्‌नुङ् हेकोना बिस्‍वासि नुन्‍छा चा पाक्‍सुङ्॥ इना तितासङा न्‍निङ्‌दाभाङ् फाइदा लियाचोगुहायि? इना उङ् नुङ् का एको निङ्‌वाङा काम न्‍जोगान्‍चुङान्‍हायि?

१९ खिङ्‌हा चेॽया कानिङ् आफाइ जोगाचोक्‍मागा लुॽमासिम्‍मेहा मितिॽवाघा? निङ्‌वाफुमागा उयुम्‍बे खिरिस्‍टपे वेॽनेतिङ्‌होङ् कानिङ् लुमेॽनेनिन्‍हा॥ आलुङ्‌मा तुक्‍नेनिन्‍हा काम्‍निभाक्‍चि, कानिङ् चोगुम्‍ङाहा घाक चेॽया न्‍निङ्‌गा उचुन्‍गा लागिमाङ् ओम॥

२० इजाङ्‌बाङ्‌निङ् का न्‍नाबे ताङानिङ् का मिताङ्‌ना लोॽवा न्‍निङ्‌दा न्‍दुम्‍मेॽनेनिन्‍हा लोप्‍पि, न्‍हाङ् न्‍निङ्‌दा मितिघा लोॽवा का न्‍दुम्‍मेकान्‍हा लोप्‍पिभोङ् किसिॽमासिमेङ्‌ना॥ का ताङानिङ् खिइघा, नाहेन्‍खुसा चाइघा नुङ् प्‍याक छिक एक्‍खुसा चाइघा, आकासे उचुन लेङ्‌नि मितिघा, निन्‍दा चोक्‍खुसा चाइघा, याॽमिचि लुचाम्‍चिम्‍घा, काङान काइघा, न्‍दोङिगान्‍हा तुम्‍मेॽनेनिन्‍हायेम॥

२१ का हेकोना पालिक न्‍निङ्‌दाबे ताङानिङ् ङ्‌खा ओन्‍दाङ् पाप चोक्‍खुबा नुङ् ङ्‌खा आसुद्‌दा काम चोक्‍खुबाचि, ब्‍याभिचार न्‍जोगाहोङ् चा पास्‍चाताप मेन्‍जोक्‍खुबा नुङ् पाप चोक्‍खुबाचिगा लागि का सोक चोक्‍मा पोराचोङ्‌मेहा लोप्‍पि॥ खाॽला निङ्‌वाफुमाङा का न्‍निङ्‌युम्‍बे मिना लेङ्‌मेमेङ्‌ना लोप्‍पिभोङ् किसिॽमासिमेङ्‌ना॥

a 

१२:२ खा चेॽया पावालङा उका उतुम्‍बे कायाना ओम॥

b 

१२:२ गिरिक याॽमिचिङा खिम्‍फुरुम्‍मा वेॽना ताङ्‌खेङ् इम्‍ना वालोक न्‍लु॥ नाम, ला नुङ् चोक्‍चोकि ङ्‌वेॽना ठोङ् हिम्‍ना वालोक न्‍लु, न्‍हाङ् निङ्‌वाफुमा वान्‍नेॽना ठोङ् च्‍हेन सुम्‍ना वालोक न्‍लु॥

आखेरि चेतावानि

१३

१ हाकु का सुम्‍ना खेप न्‍निङ्‌दाबे तायेॽङा॥ “याॽमि एन्‍दाहा आप्‍दिक हिप्‍पाङ् कि सुम्‍भाङ् पार्मान तासुचिभोङ्‌से ङ्‌खा जेप्‍पा ठारेचोङ्‌मेहा॥” भोङ् धार्मासाप्‍लाबे छेप्‍तामा॥

२ का हिम्‍ना खेप तायाङ्‌होङ् न्‍निङ्‌दानुङ् वायानिङ् चेतावानि पिॽनेनिन्‍हा लोॽवामाङ् हाकु का न्‍निङ्‌युम्‍बे माॽङान्‍निङ् चा चेतावानि पिॽमासिमेॽनेनिन्‍हा॥ का फेरि ताङानिङ् ओन्‍दाङ् नाहाङ्‌तो पाप चोङ्‌नुङ्‌खुबाचि नुङ् हेकोहा इसा चा न्‍लेवाङ्‌चिङान्‍हा॥

३ ङ्‌खिङ्‌बेलाक खिरिस्‍ट कानुङ् चेङ्‌मेॽनायेम न्‍जेङ्‌मेन्‍नायेम बाङ्‌ना चेॽयागा पार्मान तोक्‍त्‍वाम्‍घा॥ न्‍निङ्‌गा लुम्‍बे न्‍निङ्‌दा साम्‍झा चोङ्‌मेॽनेन्‍निङ् उङ् काम्‍जोर मेन्‍ना, साक्‍तिसालिना लेङ्‌मेॽना॥

४ इजाङ्‌बाङ्‌निङ् उङ् काम्‍जोर लोॽवा लेक्‍साहोङ् कुरुस्‍पे टागाचोगा, ङ्‌खाॽनिङ्‌गो निङ्‌वाफुमागा साक्‍तिङा उङ् हिङ्‌गिलिक लेक्‍सामा॥ कानिङ् चा उङ् लोॽवा काम्‍जोर लेक्‍सिमिङ्, ङ्‌खाॽनिङ्‌गो न्‍निङ्‌दा इमिन चोक्‍मा पोर्ने ओम बाङ्‌ना चेॽयाबे निङ्‌वाफुमाङामाङ् साक्‍ति पिमे न्‍हाङ् कानिङ् उङ्‌नुङ् हिङिॽवाङ्‌हा॥

५ न्‍निङ्‌गा बिस्‍वास इमिन्‍नाभोङ् था तोक्‍मागा न्‍निङ्‌दा आफाइ जाच चोगानि॥ येसु खिरिस्‍ट न्‍निङ्‌दानुङ् वेॽना बाङ्‌ना चेॽया न्‍निङ्‌दा था मान्‍ना? येसु खिरिस्‍ट न्‍निङ्‌दानुङ् मान्‍नाभोङ् गो न्‍निङ्‌दा जाचपे पास न्‍लेक्‍सिमिगान्‍हा॥

६ कानिङ् गो काम लामेन्‍जोक्‍खुबा न्लेक्‍सिमिङान्‍हा बाङ्‌ना चेॽया न्‍निङ्‌दा था वान्‍ने लोप्‍पि॥

७ कानिङ् गो न्‍निङ्‌दा इसिॽहा काम चोक्‍मा पोरान्‍जोगिन्‍निभोङ् निङ्‌वाफुमानुङ् पार्थाना चोक्‍मासिइवाङ्‌हा॥ कानिङ् खा पार्थाना जाचपे पास लेक्‍सिमिङ्‌हाभोङ् सोॽमेमागा मेन्‍ना, ङ्‌खाॽनिङ्‌गो काम लामेन्‍जोक्‍खुबा लोॽवा ओतिङ्‌होङ्‌चा न्‍निङ्‌दा ठिक-ठिक काम चोक्‍मा यासुम्‍गानिभोङ् पार्थाना चोक्‍मासिइवाङ्‌हा॥

८ इजाङ्‌बाङ्‌निङ् कानिङ् सात्‍या चेॽयागा बिरुद्‌दाबे इहाचा चोक्‍मा ङ्‌यामेन, ङ्‌खाॽनिङ्‌गो सात्‍या चेॽयागा लागिसे चोक्‍मा यामेहा॥

९ कानिङ् इहाचा चोक्‍मा मेयाखुबा काम्‍जोर ओतिङ्‌होङ्‌चा न्‍निङ्‌दा चात्‍तु लेक्‍सिॽवागानिङ् कानिङ् चोन्‍दिसिइवाङ्, न्‍हाङा न्‍निङ्‌दा बिस्‍वासपे पुसाङ् खेइगानिभोङ् पार्थाना चा चोगिॽवाङ्‌हा॥

१० न्‍हाङामाङ् का न्‍निङ्‌दाभाङ् माङ्‌दु वेॽङानिङ्‌माङ् खा चेॽया छेप्‍मासिमेॽनेनिन्‍हा, का न्‍निङ्‌दाबे ताङानिङ् हाङ्‌बाङा पियाङ्‌हा चोक्‍तोक छाक्‍ना निङ्‌वाङा चालाचोक्‍मा पोरान्‍जोक्‍निन्‍नि॥ उङा ङ्‌खा चोक्‍तोक न्‍निङ्‌गा इसिॽनुङ्‌गा लागि मेन्‍ना, ङ्‌खाॽनिङ्‌गो उचुन्‍गा लागि पियाहा ओम॥

११ मेन्‍माना बेलाक्‍पे आफुआनुन्‍छा आनाआनुन्‍छाचि, आनान्‍दा चोगानि॥ बिस्‍वासपे पाक्‍का लेङ्‌माना निङ्‌वा चोगानि॥ आचेॽया खेप्‍सानुम, एकोगा चेॽया हेकोनाङा खेप्‍सानुम, मेङ्‌खिले वायानि॥ न्‍हाङ् हाङ्‌हाङ् पिखुबा नुङ् लुङ्‌मा तुक्‍खुबा निङ्‌वाफुमा न्‍निङ्‌दानुङ् वामेॽना॥

१२ न्‍निङ्‌दा एकोङा हेकोना लुङ्‌मा तुक्‍खुसाचासाङ् सेवायो लुखुसा चायानि॥

१३ खिरिस्‍टका घाक पाबित्‍तारा याॽमिचिङा चा न्‍निङ्‌दा सेवायो लुइमिघा॥

१४ हाङ्‌बा येसु खिरिस्‍टका आनुगाराहा, निङ्‌वाफुमागा लुङ्‌मा तुक्‍ताइ नुङ् पाबित्‍तारा आत्‍मागा साङ्‌गाति न्‍निङ्‌दानुङ् वानि॥

गालातिचि

पावालङा छेप्‍तुचिहा छेप्‍फा

छेप्‍ताप चिनातोक

गालातिया बाङ्‌ना लिङ्‌खाम रोमि खाम्‍युक्‍का माध्‍यापुर्बि एसियाबेॽना एको लिङ्‌खाम साया॥ न्‍ना ठोङ् खिङ्‌बेला टार्कि बाङ्‌ना खाम्‍युक पोटि आमेॽना॥

गालातिचि छेप्‍ताना पावालगा छेप्‍फा एको छुम्‍वाङ्‌गा लागिसे मेन्‍ना ङ्‌खाॽनिङ्‌गो गालातिया लिङ्‌खाम्‍बेॽहा हेकोहा-हेकोहा साहारबेॽहा छुम्‍वाङ्‌चिगा लागि छेप्‍तामासा॥ ङ्‌खा छुम्‍वाङ्‌चि पावाल आफाइङा तारोक्‍तुक्‍साचि॥

येसुगा उतुम्‍बे नुसाला पार्चार लेङ्‌मा तारोक्‍तुहोङ् हेकोहा जातिगा याॽमिचिङा चा खा चेॽया बिस्‍वास न्‍जोगु॥ न्‍हाङा जेप्‍पाहा खिरिस्‍टियान लेङ्‌मागा हाकु मोसागा ब्‍यावास्‍था लोॽवा चोक्‍मा खाचोहायेम मेन्‍नायेम बाङ्‌ना चेॽया लोन्‍दा॥ खा चेॽयागा उतुम्‍बे पावालङा येन्‍नुङ्‌मा खाचो मान्‍हाभोङ् लुक्‍साचि, इजाङ्‌बाङ्‌निङ् खिरिस्‍टपे तोक्‍माना हिङ्‌लुङ्‌गा चात्‍तुना जाग को बिस्‍वासमाङ् ओम॥ बिस्‍वासभाङ्‌माङ् घाक याॽमिचि निङ्‌वाफुमागा उयुम्‍बे ठिक ठारेन्‍जोङ्‌मेहा॥ ङ्‌खाॽनिङ्‌गो गालातियाबेॽहा छुम्‍वाङ्‌चिबे एको हिप्‍पाङ् याॽमिचि न्‍दायामासा॥ ङ्‌खाचिङा पावालगा चेॽया बिरोद चोक्‍साङ् मोसागा ब्‍यावास्‍था मेयेन्‍ले इसा चा निङ्‌वाफुमागा उयुम्‍बे ठिक ठारेन्‍जोगिॽवान्‍हा भोङ् ङ्‌गाया॥

ना छेप्‍फा मेन्‍हा चेॽया ङ्‌खेप्‍सुहोङ् ङ्‌खापोटि लान्‍जोगाहा गालातिचि जेप्‍पाना बिस्‍वासपे लान्‍दाराॽमागा पावालङा छेप्‍तुक्‍सा॥ ना छेप्‍फाबे का खिरिस्‍टका सेगुम्‍पाकङान भोङ् उका सेगुम्‍पाक्‍का चोक्‍तोक्‍का उतुम्‍बे उचुन कायामा॥ उङा खाॽला चा कायामा, का सेगुम्‍पाक लेङ्‌मागा निङ्‌वाफुमाङा कायाङ्‌ना ओम, कायुङ्‌लेनबेॽहा हेखाचा चोक्‍तोक पाहाङ् मेन्‍ना॥ न्‍हाङा उङा ना छेप्‍फाबे का निङ्‌वाफुमाङा हेकोहा जातिगा याॽमिचि नुसाला खेम्‍मेॽमागा पाक्‍सामाङ्‌नाभोङ् जोड पिक्‍सु॥ न्‍हाङा बिस्‍वासङासे याॽमि निङ्‌वाफुमागा उयुम्‍बे ठिक ठारेचोक्‍मा यासिॽवाहाभोङ् छेप्‍तुक्‍सु॥

नाबे छोक्‍ताहा चेॽया

छेप्‍ताप चिनातोक १:१-१०

पावालगा सेगुम्‍पाक्‍का चोक्‍तोक १:११-२:२१

निङ्‌वाफुमागा दायागा नुसाला ३:१-४:३१

खिरिस्‍टियान छुट्कारा नुङ् जिम्‍मेवारि ५:१-६:१०

मेन्‍दाहा ६:११-१८

गालातिचि

पावालङा छेप्‍तुचिहा छेप्‍फा

१

१ का सेगुम्‍पाक पावालङा गालातियाबेॽहा छुम्‍वाङ्‌चि ना छेप्‍फा छेप्‍मासिमेङ्‌ना॥ का सेगुम्‍पाक लेक्‍साङ्‌ना याॽमिचिभाङ् मेन्‍ना, याॽमिचिगा चोक्‍तोक पाहाङ् चा मेन्‍ना, ङ्‌खाॽनिङ्‌गो येसु खिरिस्‍ट नुङ् उङ् स्‍यानाभाङ् हिङ्‌गिलिक लेङ्‌मेखुबा निङ्‌वाफुमा पाङा सेगाङ्‌ना ओम॥

२ नाबे कानुङ् ङ्‌वान्‍नेहा घाक फुनुन्‍छा नानुन्‍छाचिभाङ् गालातियाबेॽहा छुम्‍वाङ्‌चि खाॽला सेवायो लुॽमासिमेॽनेनिन्‍हा॥

३ निङ्‌वाफुमा पा नुङ् एङ्‌गा हाङ्‌बा येसु खिरिस्‍टङा आनुगाराहा नुङ् हाङ्‌हाङ् पिइगानि॥

४ कानिङ् ना इसिॽना कायुङ्‌लेनभाङ् हिङिनिभोङ् निङ्‌वाफुमा पागा उनिङ्‌वा लोॽवा उङ् आफाइ एङ्‌गा पापका साटोबे बोलि लेक्‍सा॥

५ निङ्‌वाफुमागा माहिमा साधाइ लेङ्‌नुङ्‌नि॥ आमेन!

हेकोना हेॽनाचा नुसाला मान्‍ना

६ न्‍निङ्‌दा खिरिस्‍टका आनुगाराहाबे काखुबा खिङ्‌छिटो मुन्‍दिम्‍गाहोङ् हेकोहा नुसाला पोटि लाचोगिघा चेॽया खेप्‍सुङ्‌निङ् का आचाम्‍मा एतामाङ्‌ना॥

७ जेप्‍पा कामाभोङ् हेकोहा नुसाला गो मान्‍हा॥ ङ्‌खाॽनिङ्‌गो कोइ-कोइ खाॽलाहा याॽमि ङ्‌वान्‍ने, ङ्‌खाचिङा न्‍निङ्‌दा तोम्‍सिमेॽमाहोङ् खिरिस्‍टका नुसाला खोक्‍निमा ङ्‌योक्‍मासिमेहा॥

८ कानिङ् पार्चार चोक्‍नेनिन्‍हा नुसाला हाक्‍निङ् हेकोहा नुसाला वान्‍नेॽहाभोङ् पार्चार चोक्‍खुबा च्‍हेन कानिङ् होङ्‌चा, वालोकपाहाङ् न्‍दायाहा वालोक्‍दुत होङ्‌चा न्‍ना सारापित लेङ्‌मेॽना॥

९ खा चेॽया कानिङ् ओन्‍दाङ् चा लुन्‍नुङ्‌नेन्‍सानिन, न्‍हाङ् लोप चा लुॽमासिमेॽनेनिन्‍हा, इसाङा न्‍निङ्‌दा खेप्‍सुम्‍घा नुसाला हाक्‍निङ् हेकोहा नुसाला खेम्‍मेतिइवागा न्‍ना याॽमि सारापित लेङ्‌मेॽना॥

१० का याॽमि चोन्‍सिमेॽमागा मेन्‍ना, ङ्‌खाॽनिङ्‌गो निङ्‌वाफुमा चोन्‍सिमेॽमा पोटि लाचोक्‍मासिमेङ्‌ना॥ का याॽमि चोन्‍सिमेॽमा योग्‍वाङ्‌चिङ्‌हाभोङ् गो का खिरिस्‍टका सेवाक न्‍लेक्‍साङान्‍बि॥

पावाल निङ्‌वाफुमाङा काना

११ आफुआनुन्‍छा आनाआनुन्‍छाचि, का खेम्‍मेॽनेनिन्‍हा नुसाला याॽमिचिभाङ् तायाहा नुसाला मेन्‍हा बाङ्‌ना चेॽया न्‍निङ्‌दा आसुम्‍गानि बाङ्‌ना का मिमेङ्‌ना॥

१२ इजाङ्‌बाङ्‌निङ् का खा याॽमिभाङ् तोक्‍तुङ्‌हा मेन्‍हा, न्‍हाङा याॽमिङा चिन्‍दाहा चा मेन्‍हा, ङ्‌खाॽनिङ्‌गो येसु खिरिस्‍ट आफाइङा सोॽमेताङ् न्‍हाङ् का खा तोक्‍तुङ्‌हा ओम॥

१३-१४ का याहुदि धार्मागा सेवाक सायाङ्‌निङ् इमिन्‍ना सायाङ्‌ना बाङ्‌ना चेॽया न्‍निङ्‌दा था वान्‍ने॥ ङ्‌खिङ्‌बेला याहुदि धार्मा मानाचोक्‍खुबाचिबे आकाम्‍निभाकचिगा का हाङ्‌गुम्‍बा सायाङ्॥ का आनिङ्‌गा पुर्खाचिङा ङ्‌ङेनुक्‍तुहा न्‍जोगुक्‍तुहा चेॽयाबे सिमापेन्‍खुबा याॽमि सायाङ्॥ ङ्‌खिङ्‌बेला का लुङ्‌माइ मेन्‍दुक्‍ले निङ्‌वाफुमागा छुम्‍वाङ् तुखि पिङ्‌चिङ्, न्‍हाङ् यासुङ्‌नुङ् सोम्‍मा नास चोक्‍मा योगुङ्‌चिङ्॥

१५ ङ्‌खाॽनिङ्‌गो का वामा हाक्‍निङ् ओन्‍दाङ्‌माङ् निङ्‌वाफुमाङा का सेगाङ्, न्‍हाङ् उका आनुगाराहाभाङ्‌ का कायाङ्,

१६ न्‍हाङा निङ्‌वाफुमा चिनामेन्‍दोक्‍खुबा याॽमिचिगा उलुम्‍बे का नुसाला खेम्‍मेॽमा यासुङ्‌चिङ्‌निभोङ् उङा उका उच्‍या काबे सोॽमेमा उचुन एता, न्‍हाङा का इसा चा याॽमिचि न्‍छिम्‍दुन्‍चिङान॥

१७ का हाक्‍निङ् ओन्‍दाङ्‌हा सेगुम्‍पाकचि छिम्‍से यारुसालेम्‍बे चा ङ्‌ख्‍याङान, ङ्‌खाॽनिङ्‌गो का सोलोक आराप खाम्‍युक्‍पे ख्‍याङ्, न्‍हाङ् दामास्‍कासपे लासारायाङ्॥

१८ न्‍हाङा सुम फिम्‍बिलिङ् हेक्‍साङ् का पात्‍तुरुस तुप्‍से यारुसालेम्‍बे ख्‍याङ्, न्‍हाङ् न्‍नाबे एपा लेन सोरि वायाङ्‌चिङ्॥

१९ न्‍नाबे हेकोहा इसा चा सेगुम्‍पाकचि न्‍दुप्‍सुन्‍चिङान, ङ्‌खाॽनिङ्‌गो हाङ्‌बागा उनुन्‍छा याकुबसे तुप्‍सुङ्‌॥

२० का निङ्‌वाफुमागा ओन्‍दाङ् खा चेॽया लुॽमासिमेॽनेनिन, न्‍हाङ् का छेप्‍तुङ्‌हा खा चेॽया जेप्‍पाहा ओम॥

२१ न्‍हाङ् हेक्‍साङ् का सिरिया नुङ् किलिकियाबेॽहा लिङ्‌खाम्‍चिबे ख्‍याङ्॥

२२ ङ्‌खिङ्‌बेला सोम्‍मा याहुदियाबेॽहा खिरिस्‍टका छुम्‍वाङ्‌चिङा का न्‍निसामासान॥

२३ ङ्‌खाचिङा आका उतुम्‍बे खिङ्‌से ङ्‌खेप्‍सुक्‍सा, “ओन्‍दाङ् कानिङ् सोॽमाइ मेयाखुबा याॽमिङा हेॽना बिस्‍वास नास चोक्‍मा योगुक्‍सा, खिङ्‌बेला न्‍ना बिस्‍वासका उतुम्‍बे पार्चार चोक्‍मासिमेॽनाबु॥”

२४ न्‍हाङा का खाॽला पार्चार चोक्‍खुबा लेक्‍साङ्‌ना चेॽयागा लागि उङ्‌चिङा निङ्‌वाफुमा माहिमा म्‍बि॥

सेगुम्‍पाक्चिङा पावाल स्‍वागात न्‍जोगुना

२

१ न्‍हाङा एना फिम्‍बिलिङ् हेक्‍साङ् फेरि बार्नाबास नुङ् यारुसालेम्‍बे ख्‍याङ्‌चिङ्॥ ङ्‌खिङ्‌बेला का तितास चा खेतुङ्॥

२ का न्‍नाबे निङ्‌वाफुमाङा ख्‍या लुयाङ्‌होङ् ख्‍याङ्, न्‍हाङ् का चोक्‍मास्‍याङ्‌हा काम खेरा ङ्‌खेॽनिन्‍निभोङ् छुम्‍वाङ्‌बेॽहा हाङ्‌गुम्‍बाचिसे तुप्‍सुङ्‌चिङ् न्‍हाङ् निङ्‌वाफुमा चिनामेन्‍दोक्‍खुबा याॽमिचि खेम्‍मेतुङ्‌चिङ्‌हा नुसाला उङ्‌चि योक्‍मेतुङ्‌चिङ्॥

३ उङ्‌चिङा कानुङ् वायाना तितास गिरिक याॽमि सायाहोङ्‌चा खाताना चोक्‍मा कार लान्‍जोगुनिन॥

४ ङ्‌खोङ्‌चा इखिङ् जाना कानिङ् बिस्‍वासिसिङान कासाङ् लेम्‍चाखुबा फुनुन्‍छाचि स्‍वाक आनिङ्‌गा छुम्‍बे ङ्‌ङुयाहोङ् कानिङ् येसु खिरिस्‍टपे तोक्‍तुम्‍ङाहा स्‍वातान्‍तारागा उतुम्‍बे चिवाचोक्‍साङ् कानिङ् ब्‍यावास्‍थागा नोकार चोक्‍मा योगा॥

५ ङ्‌खाॽनिङ्‌गो नुसालागा सात्‍याता न्‍निङ्‌दानुङ् वान्‍नुङ्‌निभोङ् कानिङ् उङ्‌चिगा साला एक्‍छिन चा खेम्‍मा ङ्‌गाक्‍सिङान॥

६ उङ्‌चि इखिङ् माम्‍माहा लोॽवा ङ्ओॽहोङ्‌चा का ङ्‌खाचि ङ्‌खाॽला ङ्‌ङेत्‍वान्‍चिङान्‍हा, इजाङ्‌बाङ्‌निङ् निङ्‌वाफुमाङा याॽमिगा उनाचिक न्‍स्‍वान्‍चिन्‍हा॥ उङ्‌चिङा का खेम्‍मेतुङ्‌चिङ्‌हा सालेन्‍बे इहाचा साल्‍लाहा म्‍बियान॥

७ ङ्‌खाॽनिङ्‌गो खाताना चोक्‍खुबाचि नुसाला खेम्‍मेॽमाहा जिम्‍मा निङ्‌वाफुमाङा पात्‍तुरुस पिहा लोॽवा का चा खाताना मेन्‍जोक्‍खुबाचि नुसाला खेम्‍मेॽमाहा जिम्‍मा निङ्‌वाफुमाङा पियाङ्‌हा चेॽया उङ्‌चिङा था न्‍दोक्‍तु॥

८ खाताना चोक्‍खुबाचि नुसाला खेम्‍मेॽमागा पात्‍तुरुस सेगुम्‍पाक चोक्‍खुबा निङ्‌वाफुमाङामाङ् का चा निङ्‌वाफुमा चिनामेन्‍दोक्‍खुबा हेकाहा जातिचिगा उलुम्‍बे काम चोक्‍खुबा सेगुम्‍पाक चोगाङ्॥

९ जेप्‍पा कामामाङ्‌भोङ्, याकुब, पात्‍तुरुसa नुङ् युहान्‍ना छुम्‍वाङ्‌गा खाम्‍बा न्‍साया॥ उङ्‌चिङा का निङ्‌वाफुमाभाङ् तोक्‍तुङ्‌हा पिनिक्‍लागा उतुम्‍बे था न्‍दोक्‍तु, न्‍हाङ् कान्‍चिङ्‌नुङ् तोङ्‌माहोङ् काम चोक्‍मा ङ्‌गाक्‍सा॥ का नुङ् बार्नाबास च्‍हेन निङ्‌वाफुमा चिनामेन्‍दोक्‍खुबा हेकाहा जातिचिगा उलुम्‍बे, न्‍हाङ् उङ्‌चिङा च्‍हेन खाताना चोक्‍खुबाचिगा उलुम्‍बे काम चोक्‍माहा चेॽया लेक्‍सा॥

१० उङ्‌चिङा कानिङ् एको चेॽया च्‍हेन लुया, तुखिसुम्‍बाचि फाॽमा मेमुॽनिमाहाचि॥ खाॽला चोक्‍मा का चा मितामासाङ्॥

पावालङा पात्‍तुरुसका गाल्‍ति सोॽमेतुहा

११ ङ्‌खाॽनिङ्‌गो जोबो पात्‍तुरुस एन्‍टिओखियाबे ताया, का घाक्‍का उयुम्‍बे उका गाल्‍ति सोॽमेतुङ्, इजाङ्‌बाङ्‌निङ् उङा गाल्‍ति काम चोगुक्‍सा॥

१२ याकुबङा पाक्‍सुचिहा याॽमिचि तान्‍दिॽमा हाक्‍निङ् ओन्‍दाङ् सोम्‍मा उङा हेकोहा जातिगा बिस्‍वासिचिनुङ् चोक्‍सा उङुक्‍सा॥ ङ्‌खाॽनिङ्‌गो उङ्‌चि न्‍दायाहोङ् च्‍हेन ङ्‌खाचिभाङ् लाॽला लेक्‍सा, इजाङ्‌बाङ्‌निङ् हेकोहा जातिचि चा खाताना चोक्‍माहाचि काखुबाचिभाङ् उङ् किसितामासा॥

१३ ङ्‌खा हेकोहा याहुदि बिस्‍वासि फुनुन्‍छाचि चा पात्‍तुरुस लोॽवा ङ्‌गिसिता॥ न्‍हाङा बार्नाबास चा भाड्‌का चोगाख्‍या॥

१४ ङ्‌खाॽनिङ्‌गो उङ्‌चि नुसालागा सात्‍याताबे न्‍लामानिन्‍हा निसुङ्‌चिङ्‌होङ् घाक्‍का उयुम्‍बे पात्‍तुरुस खाॽला लुङ्, “न्‍दा याहुदिगान्‍होङ्‌चा याहुदि लोॽवा न्‍जोङ्‌मेकान्‍ना भोङ्, हेकोहा जातिगा याॽमिचि च्‍हेन इमिन याहुदि लोॽवा लेङ्‌मा चिन्‍द्‌वाचिघा?”

१५ ओम्‍मा गो कानिङ् वाइनिङ्‌माङ् याहुदिसिन॥ ङ्‌खोङ्‌माङ् कानिङ् हेकोहा जातिचि लोॽवा पापि मेतिसिङान्‍हा मितिॽवागा॥

१६ कानिङ् था वान्‍ने, याॽमिङा ब्‍यावास्‍था येन्‍माहोङ् मेन्‍ना, ङ्‌खाॽनिङ्‌गो येसु खिरिस्‍टपे बिस्‍वास चोग्‍वाहोङ् उङ् धार्मोति ठारेचोङ्‌मेॽना॥ न्‍हाङामाङ् कानिङ् चा ब्‍यावास्‍था येन्‍माहोङ् मेन्‍ना, ङ्‌खाॽनिङ्‌गो खिरिस्‍ट येसुबे युक्‍सुम्‍ना बिस्‍वासङा धार्मोति ठारेचोक्‍मा यासिङ्‌निभोङ् येसु खिरिस्‍टपे बिस्‍वास चोगुक्‍सुम॥ इजाङ्‌बाङ्‌निङ् ब्‍यावास्‍था येन्‍वाहोङ् इसा चा धार्मोति ठारेन्‍जोङ्‌मेन्‍ना॥

१७ ङ्‌खाॽनिङ्‌गो इखिङ् याहुदिचिङा कानिङ् पापि लेक्‍सिमिङ्‌हा मिमे, इजाङ्‌बाङ्‌निङ् कानिङ् धार्मोति लेङ्‌मागा ब्‍यावास्‍था येन्‍मा लेप्‍तिम्‍ङाहोङ् खिरिस्‍टपे बिस्‍वास चोग्‍वाम्‍ङा॥ ङ्‌खाॽलाभोङ् ब्‍यावास्‍था येन्‍मा लेप्‍तिम्‍ङाहाङा, इना खिरिस्‍टङा कानिङ् पाप चोक्‍मेमेहायि? ङ्‌खाॽला मेन्‍ना॥

१८ का मोसागा ब्‍यावास्‍था येन्‍मा लेप्‍तिक्‍सुङ्, फेरि न्‍ना ब्‍यावास्‍था येन्‍वाङ्‌ना भोङ् का आफाइ पापि लेङ्‌मेङ्‌ना॥

१९ इजाङ्‌बाङ्‌निङ् ब्‍यावास्‍था येन्‍मा योगुङ्‌निङ् का ब्‍यावास्‍थाङा आप्‍दिक एन्‍दाङ्, न्‍हाङामाङ् का निङ्‌वाफुमागा लागि हिङ्‌मा याङानिभोङ् का ब्‍यावास्‍था येन्‍मा लेप्‍तिङ्‌नाb॥

२० का खिरिस्‍टनुङ् कुरुस्‍पे टागाचोगामाङ्, हाकु नाहाङ्‌तो हिङ्‌खुबा का मेन्‍ना, ङ्‌खाॽनिङ्‌गो खिरिस्‍ट काबे हिङ्‌मेॽना॥ हेॽना हिङ्‌लुङ् खिङ्‌बेला का सालुङ्‌बे हिङ्‌मासिमेङ्, ना निङ्‌वाफुमागा उच्‍याबे बिस्‍वास चोगुङ्‌होङ् हिङ्‌मासिमेङ्‌ना॥ उङामाङ् का उलुङ्‌मा तुक्‍ताङ् न्‍हाङ् उका हिङ्‌लुङ् आका लागि बोलि तिसु॥

२१ निङ्‌वाफुमागा आनुगाराहा ब्‍यार्था ओमभोङ् का कामा ङ्‌यामेङान्‍ना, इजाङ्‌बाङ्‌निङ् ब्‍यावास्‍थाबेॽहा चेॽया येन्‍माहोङ् याॽमि दोस मेॽनिङ्‌हा न्‍लेक्‍सानिङ्‌बि खिरिस्‍ट स्‍याना ब्‍यार्था लेङ्‌मेॽना॥

a 

२:९ गिरिक बाइबोलबे केफास छेप्‍तामा॥ केफास च्‍हेन हिब्‍रु चेॽयागा निङ् ओम न्‍हाङ् पात्‍तुरुस च्‍हेन गिरिक चेॽयागा निङ् ओम॥

b 

२:१९ गिरिकपे “का ब्‍यावास्‍थागा लागि स्‍यामाङ्‌ना” भोङ् छेप्‍तामाहा॥

ब्‍यावास्‍था कि बिस्‍वास

३

१ ओ इहाचा मेआखुबा गालातिबेॽहा याॽमिचि, न्‍निङ्‌दा इसाङा मोहोनिङा लेप्‍तिघा? प्‍याक याॽमिचिगा उयुम्‍बे येसु खिरिस्‍ट कुरुस्‍पे स्‍याना चेॽयागा उतुम्‍बे घाक चेॽया उचुन ओन्‍दाङ्‌माङ् न्‍निङ्‌दा लुन्‍नुङ्‌नेन्‍सानिन॥

२ का खिङ्‌से छिम्‍मेॽनेनिन्‍हा, इना न्‍निङ्‌दा ब्‍यावास्‍थाङा लुइघा लोॽवा चोगिघोङ् पाबित्‍तारा आत्‍मा तोक्‍तुम्‍गानायेम, न्‍निङ्‌दा खेप्‍सुम्‍घा निङ्‌वाफुमागा चेॽयाबे बिस्‍वास चोगुम्‍घोङ् तोक्‍तुम्‍गानायेम?

३ न्‍निङ्‌दा इजाङ् खिङ्‌तुक्‍नुङ् मुर्खा लेक्‍सिॽवाघा? न्‍निङ्‌दा न्‍निङ्‌गा हिङ्‌लुङ् खिरिस्‍ट येसुबे पाबित्‍तारा आत्‍माभाङ् सुरु चोगुम्‍गा, इना हाकु सालुङ्‌ङा योगुहा इसिॽहा चेॽयाबे मेन्‍मा मितिमिघा?

४ न्‍निङ्‌दा येसु खिरिस्‍टपे बिस्‍वास चोगुम्‍गाहोङ् खिङ्‌हा तुखि इना बित्‍थाबे आङ्‌दुम्‍घायि? मेन्‍बा॥

५ निङ्‌वाफुमाङा न्‍निङ्‌दा पाबित्‍तारा आत्‍मा पिइगाहोङ् न्‍निङ्‌लुम्‍बे आच्‍चाम्‍माहा काम चोगु॥ इना खा घाक न्‍निङ्‌दा ब्‍यावास्‍थाबे छेप्‍ताहा लोॽवा काम चोगुम्‍घोङ् उङा चोगुहा ओमयेम न्‍निङ्‌दा खेप्‍सुम्‍घा निङ्‌वाफुमागा चेॽयाबे बिस्‍वास चोगुम्‍गाहोङ् ओमयेम?

६ ङ्‌खाॽलामाङ् आब्‍राहामगा उतुम्‍बे चा खाॽला छेप्‍तामा, “उङा निङ्‌वाफुमाबे बिस्‍वास चोगु न्‍हाङ् निङ्‌वाफुमाङा उङ् धार्मोति ठारेचोगु॥”

७ न्‍हाङामाङ् बिस्‍वास चोक्‍खुबाचिमाङ् आब्‍राहामगा जेप्‍पागा सान्‍तान ओम्‍चि बाङ्‌ना चेॽया न्‍निङ्‌दा आसानुम॥

८ ओन्‍दाङ्‌माङ् धार्मासाप्‍लाबे हेकोहा जातिगा याॽमिचिङा चा निङ्‌वाफुमा बिस्‍वास न्‍जोग्‍वा, न्‍हाङ् धार्मोति ठारेन्‍जोङ्‌मेहा बाङ्‌ना चेॽया छेप्‍तामासा॥ ङ्‌खोङ्‌माङ् निङ्‌वाफुमाङा प्‍याक ओन्‍दाङ् खा नुसालागा उतुम्‍बे आब्‍राहाम खाॽला लुक्‍सा, “न्‍दाभाङ्‌माङ् घाक जातिगा याॽमिचिङा आसिक न्‍दोक्‍त्‍वाहा॥”

९ आब्‍राहामङा बिस्‍वास चोगुहोङ् आसिक तोक्‍तुहा लोॽवा बिस्‍वास चोक्‍खुबाचिङा चा आसिक न्‍दोक्‍त्‍वाहा॥

१० ब्‍यावास्‍थाङा कायाहा लोॽवा चोक्‍खुबाचि घाक छोङ्‌बे साराप आयामाहा, इजाङ्‌बाङ्‌निङ् धार्मासाप्‍लाबे खाॽला छेप्‍तामा, “ब्‍यावास्‍थागा छेप्‍ताप्‍पे छेप्‍ताहा घाक चेॽया उचुन मेयेन्‍खुबा घाक छोङ्‌बे साराप आमेहा॥”

११ निङ्‌वाफुमागा सोयाइबे ब्‍यावास्‍थाभाङ् इसा चा धार्मोति ठारेन्‍जोङ्‌मेनिन्‍हा, इजाङ्‌बाङ्‌निङ् खाॽला छेप्‍तामा, “धार्मोति याॽमि च्‍हेन बिस्‍वासङा हिङ्‌मेॽना॥”

१२ ब्‍यावास्‍था बिस्‍वासभाङ् तायाना चेॽया मेन्‍ना, ङ्‌खाॽनिङ्‌गो धार्मासाप्‍लाबे खाॽला छेप्‍तामा, “ब्‍यावास्‍था पालान चोक्‍खुबा न्‍नाभाङ् हिङ्‌मेॽना॥”

१३ खिरिस्‍टङा एङ्‌गा साराप खु, न्‍हाङ् ब्‍यावास्‍थागा साराप पाहाङ् उङा उमेन हुङुहोङ् कानिङ् फोक्‍सामा॥ इजाङ्‌बाङ्‌निङ् धार्मासाप्‍लाबे “सिङ्‌बे न्‍छुएन्‍दाहा घाक याॽमिचि सारापित न्‍सामेहा” भोङ् छेप्‍तामाहा॥

१४ न्‍हाङामाङ् आब्‍राहामङा तोक्‍तुहा आसिक खिरिस्‍ट येसुभाङ् हेकोहा जातिगा याॽमिचिबे तायामाहा॥ न्‍हाङ् बिस्‍वासपाहाङ् निङ्‌वाफुमाङा पियाहा बाचा पाबित्‍तारा आत्‍मा कानिङ् तोक्‍मा यास्‍वाम्‍ना॥

ब्‍यावास्‍था नुङ् निङ्‌वाफुमागा बाचा

१५ आफुआनुन्‍छा आनाआनुन्‍छाचि, साङ्‌खालाम्‍गा लागि हिप्‍पाङ् याॽमिचिगा साला लेन्‍दुम, उङ्‌चि हिपापाङ् तोङाचिहोङ् साहिछाप चोगिॽयाचुहा चेॽयाबे हेक्‍साङ् एकोङासे न्‍नाबे इहाचा चेॽया पुमा कि छुमा न्‍दोक्‍त्‍वान्‍हा॥

१६ निङ्‌वाफुमाङा ङ्‌खाॽलामाङ् आब्‍राहाम नुङ् उका सान्‍तान बाचा पिक्‍साचि॥ धार्मासाप्‍लाबे “उका सान्‍तानचि” भोङ् न्‍छेप्‍तामान्‍हा, नागा तुम्‍बिला प्‍याक याॽमिचि लेङ्‌मे॥ ङ्‌खाॽनिङ्‌गो धार्मासाप्‍लाबे “ङ्‌गा सान्‍तान” छेप्‍तामा, नागा तुम्‍बिला एको याॽमि ओम॥ न्‍ना एको “याॽमि” माङ् खिरिस्‍ट ओम॥

१७ का कामा योगाङ्‌ना चेॽया च्‍हेन ना ओम, निङ्‌वाफुमाङा ओन्‍दाङ् थुन्‍दुहा बाचा ना होम्‍बोक सुम्‍खेङ् फिम्‍बिलिङ् हेक्‍साङ् तायाना ब्‍यावास्‍थाङा खोक्‍मा ङ्‌यास्‍वान्‍हा॥ मानुङ्‌गो बाचा राद्‌दा लेक्‍साख्‍याबि॥

१८ इजाङ्‌बाङ्‌निङ् निङ्‌वाफुमागा उत्‍ताराधिकार ब्‍यावास्‍था येन्‍माहोङ् तोङ्‌मेॽनाभोङ्‌गो निङ्‌वाफुमागा बाचाभाङ् न्‍ना न्‍दोङ्‌मेन्‍ना॥ ङ्‌खाॽनिङ्‌गो निङ्‌वाफुमाङा बाचा चोगुहोङ् खा आब्‍राहाम पिइक्‍सु॥

१९ ङ्‌खाॽलाभोङ् ब्‍यावास्‍था इजाङ् पियाहा? ब्‍यावास्‍था गो कानिङ् पाप चोगुक्‍सुम्‍ङाहाभोङ् था तोक्‍मेमागा हेक्‍साङ् पियाहा ओम॥ ङ्‌खाॽनिङ्‌गो न्‍ना गो उङा बाचा पियाहा उच्‍या मेन्‍दाले सोम्‍मागा लागि ओम॥ जेप्‍पा कामामाङ्‌भोङ् निङ्‌वाफुमाङा ब्‍यावास्‍था वालोक्‍दुत्‍चिभाङ् याॽमिचि नुङ् निङ्‌वाफुमागा उलुम्‍बे वाखुबा मोसा पिक्‍सा॥

२० हिप्‍पाङ् याॽमिचिगा उलुम्‍बे वाखुबा गो हिप्‍पाङ्‌गा लागि चेङ्‌मे, ङ्‌खाॽनिङ्‌गो निङ्‌वाफुमा एको सेॽना॥

ब्‍यावास्‍थागा काम

२१ इना ङ्‌खाॽलाभोङ् ब्‍यावास्‍था निङ्‌वाफुमागा बाचागा बिरुद्‌दाबे वेॽनायि? ङ्‌खाॽला मेन्‍ना, याॽमिचिङा हिङ्‌लुङ् न्‍दोक्‍तुनिभोङ् ब्‍यावास्‍था पियाहा सायानिङ्‌बि ब्‍यावास्‍थाङामाङ् याॽमिचि निङ्‌वाफुमागा ओन्‍दाङ् ठिक ठारेचोगुचिबि॥

२२ ङ्‌खाॽनिङ्‌गो घाक याॽमिचि पापका तायेन्बे ङ्‌वान्‍नेहाभोङ् धार्मासाप्‍लाङा सोॽमेमेहा॥ न्‍हाङामाङ् निङ्‌वाफुमाङा बाचा पियाहा चेॽया येसु खिरिस्‍टपे बिस्‍वास चोक्‍माहोङ्‌से कानिङ् तोक्‍मा यामेहा॥

२३ खिरिस्‍टपे बिस्‍वास चोक्‍माना सालेन तामाहाक्‍निङ् ओन्‍दाङ् कानिङ् घाक ब्‍यावास्‍थागा तायेन्बे वाइमिसि॥ न्‍हाङा निङ्‌वाफुमाङा कानिङ् ताहेक्‍सासाना बिस्‍वासका लाम्‍बु मेन्‍सोॽमेले सोम्‍मा ब्‍यावास्‍थाङा कानिङ् थुन्‍दामासा॥

२४ कानिङ् बिस्‍वासङा निङ्‌वाफुमागा ओन्‍दाङ् धार्मोति ठारेचोक्‍मा यासिनिभोङ् खिरिस्‍ट मेन्‍दाले सोम्‍मा ब्‍यावास्‍थामाङ् कानिङ् तिक्‍खुबा लेक्‍सा॥

२५ ङ्‌खाॽनिङ्‌गो हाकु कानिङ् येसु खिरिस्‍टपे बिस्‍वास चोगुम्‍नाङा कानिङ् ब्‍यावास्‍थाङा तिक्‍मा पोरान्‍जोङ्‌मेन्‍हा॥

निङ्‌वाफुमागा सान्‍तान

२६ हाकु बिस्‍वासभाङ्‌माङ् न्‍निङ्‌दा घाक येसु खिरिस्‍टपे निङ्‌वाफुमागा सान्‍तान लेक्‍सिमिघा॥

२७ इजाङ्‌बाङ्‌निङ् न्‍निङ्‌दा माध्‍येबे इखिङ्‌गा खिरिस्‍टपे बाप्‍तिस्‍मा लेक्‍सामा, न्‍निङ्‌दा येसु खिरिस्‍टपे बिस्‍वास चोगुम्‍घोङ् बाप्‍तिस्‍मा लेक्‍सिघाङा ओछोङा तेक वायाना लोॽवा खिरिस्‍टपे ओछोङा याॽमि लेक्‍सिमिघा॥

२८ हाकु खिरिस्‍ट येसुबे कानिङ् याहुदि नुङ् गिरिक, नोकार नुङ् फुक्‍का न्‍हाङ् बाबु नुङ् मामु घाक एकोसिन॥

२९ न्‍निङ्‌दा खिरिस्‍टका याॽमि सिगानभोङ् आब्‍राहामगा सान्‍तानसिगान, न्‍हाङ् निङ्‌वाफुमाङा आब्‍राहाम पिहा बाचागा हाक्वाला सिगान॥

४

१ का कामा योगाङ्‌ना चेॽया ना ओम, हाक्वाला पिछा सानुङ् सोम्‍मा उङ् उप्‍पागा याङ्‌सागा उह्‌वाङ्‌बाहोङ्‌चा एको नोकार लोॽवासे सामेॽना॥

२ उप्‍पाङा ठारेचोगुना बेला सोम्‍मा उङ् सोखुबा नुङ् तिक्‍खुबा याॽमिगा तायेन्बे वामे॥

३ ङ्‌खाॽलामाङ् कानिङ् चा खिरिस्‍टपे तामाहाक्‍निङ् ओन्‍दाङ् कायुङ्‌लेनबेॽहा आत्‍माचिगा तायेन्बे वाइमिसि,

४ ङ्‌खाॽनिङ्‌गो बेला तायाहोङ् निङ्‌वाफुमाङा उका उच्‍या पाक्‍सु॥ उङ् एको मामुगा उच्‍या लेक्‍साराया न्‍हाङ् उङा ब्‍यावास्‍था पालाना चोगु॥

५ निङ्‌वाफुमाङा ब्‍यावास्‍थागा तायेन्बे वाखुबाचि ओमेन हुङ्‌माहोङ् फोङ्‌माचिहोङ् निङ्‌वाफुमागा उच्‍याचि लेङ्‌मा ङ्‌यानिभोङ् उङ् पाक्‍सुना ओम॥

६ कानिङ् निङ्‌वाफुमागा सान्‍तानसिन बाङ्‌ना सोॽमेमागा उच्‍यागा आत्‍मा एङ्‌गा निङ्‌वाबे युक्‍साब्‍यामाहा॥ न्‍ना आत्‍माङा एङ्‌गा निङ्‌वाभाङ् निङ्‌वाफुमा “ओ आब्‍बाa, ओ आप्‍पा” लुॽमा यास्‍वाम्‍ना॥

७ न्‍हाङामाङ् हाकु नाहाङ्‌तो न्‍निङ्‌दा नोकार म्‍मेतिसिगान्‍हा, ङ्‌खाॽनिङ्‌गो निङ्‌वाफुमागा उच्‍यासिगान॥ न्‍हाङ् उच्‍या सिगान्‍भोङ्‌गो निङ्‌वाफुमागा उत्‍ताराधिकार चा सिगान॥

पावालङा गालातिचि पिचिहा आर्ति

८ न्‍निङ्‌दा निङ्‌वाफुमा चिना मेन्‍जोक्‍ले सोम्‍मा ब्‍यार्थाहा माङ्‌चि सेमेतुम्‍चिम्‍गा, ङ्‌खाचि गो निङ्‌वाफुमा मेनिन,

९ ङ्‌खाॽनिङ्‌गो हाकु गो न्‍निङ्‌दा निङ्‌वाफुमा चिनाचोगुक्‍सुम्‍गा, निङ्‌वाफुमाङा न्‍निङ्‌दा चिनाचोगिमिगा, न्‍हाङ् हाकु इमिन ङ्‌खा उलिप्‍पाहा काम लामेन्‍जोक्‍खुबा नुङ् इहाचा चोक्‍मा मेयाखुबा आत्‍माचि पोटि लाङ्‌खेॽमा चोगिॽवाघा? न्‍निङ्‌दा फेरि इजाङ् ङ्‌खाचिगा नोकार लेङ्‌मा योगिॽवाघा?

१० न्‍निङ्‌दा याहुदि धार्माबे लोॽवा लेन्‍चि, मोनामचि, इमारिङ्‌चि नुङ् फिम्‍बिलिङ् मानाचोग्‍वाम्‍चिम्‍गा॥

११ का न्‍निङ्‌गा लागि चोगाङ्‌हा तुखि घाक ब्‍यार्था लेङ्‌मेहायेमभोङ् किसिॽमासिमेङ्‌ना॥

१२ आफुआनुन्‍छा आनाआनुन्‍छाचि, का आमुक फाक्‍साङ् लुमेॽनेनिन, न्‍निङ्‌दा चा का लोॽवा लेक्‍सानि, इजाङ्‌बाङ्‌निङ् का चा याहुदि धार्मा पालान चोक्‍मा लेप्‍तिङ्‌होङ् न्‍निङ्‌दा लोॽवा लेक्‍सामाङ्॥ न्‍निङ्‌दा का इहाचा इसिॽनुङ् न्‍जोगामागान॥

१३ न्‍निङ्‌दा था वान्‍ने, घाकहाक्‍निङ् ओन्‍दाङ् न्‍निङ्‌दा नुसाला खेम्‍मेसे तायाङ्‌निङ् का तुक्‍मास्‍याङ्॥

१४ ङ्‌खिङ्‌बेलाक का तुगाङ्‌ना चेॽयाङा न्‍निङ्‌दा आप्‍ठेरो आइमिसिगा, ङ्‌खोङ्‌चा न्‍निङ्‌दा ङ्‌ङिसितागान, ङ्‌खाॽनिङ्‌गो निङ्‌वाफुमागा दुत नुङ् खिरिस्‍ट येसु लोॽवा स्‍वागात चोगागा॥

१५ हाओ, ङ्‌खिङ्‌बेलाक न्‍निङ्‌दा इखिङ् चोन्‍दिसिइमिसिघा, ङ्‌खिङ्‌बेलाक न्‍निङ् मिक लोम्‍माहोङ् का पिॽमा पोराचोक्‍होङ्‌चा पिॽमा त्‍यार लेक्‍सिगाबि॥ खा चेॽयागा साचि का वेॽङाना, ङ्‌खाॽनिङ्‌गो खिङ्‌बेला च्‍हेन न्‍निङ्‌दा इङाहाइघा?

१६ हाकु जेप्‍पाहा चेॽया चेक्‍तुङ्‌होङ् इना का न्‍निङ्‌गा सात्‍तुर लेक्‍साङ्‌ना?

१७ हेकोहा याॽमिचिङा न्‍निङ्‌दा उङ्‌चि पोटि फोङ्‌खेॽमागा इब्‍बे-इब्‍बे जोस सोॽमेमासिइवागा, ङ्‌खाॽनिङ्‌गो उचुन्‍ना निङ्‌वाङा मेन्‍ना॥

१८ उचुन्‍हा चेॽयाबे जोसिलो लेङ्‌मा उचुन्‍ना चेॽया ओम, ङ्‌खाॽनिङ्‌गो का न्‍निङ्‌दानुङ् वाङानिङ्‌से जोसिलो लेङ्‌मा उचुन्‍ना चेॽया मेन्‍ना॥

१९ आलुङ्‌मा तुक्‍नेनिन्‍हा आका मिमिॽहा पिछाचि, चेराङ्‌मा बेथाङा एत्‍वानिङ् ओक्‍खिपिक्‍खि लेक्‍साना लोॽवा का चा न्‍निङ्‌गा लागि फेरि ओक्‍खिपिक्‍खि लेक्‍सानेसाङ्॥ न्‍निङ्‌दा खिरिस्‍टका सोभाबपे मेम्‍बुले सोम्‍मा का खा तुखि आङ्‌दुनेस्‍वाङ्‌हा॥

२० लोप का न्‍नाबे वायाङ्‌निङ्‌बि न्‍निङ्‌दा खाॽला लुन्‍नुङ्‌मा पोरान्‍जोगिगान्‍बि॥ ङ्‌खाॽनिङ्‌गो का माङ्‌दु वेॽङा इचोक्‍ङा? का तोप्‍सास्‍याङ्‌ना॥

हागार नुङ् सारा

२१ न्‍निङ्‌दा मोसागा ब्‍यावास्‍थागा तायेन्बे वामा योक्‍खुबाचिङा का लुया, ब्‍यावास्‍थाङा इकामेॽना न्‍निङ्‌दा था मान्‍ना?

२२ इजाङ्‌बाङ्‌निङ् ब्‍यावास्‍थाबे खाॽला छेप्‍तामा, आब्‍राहामगा हिप्‍पाङ् उच्‍या बाबु वायाचि॥ एको नोकोरनि पोटिना, न्‍हाङ् हेकोना च्‍हेन स्‍वातान्‍तारा मामु पोटिनाb॥

२३ नोकोरनि पोटिना उच्‍या च्‍हेन याॽमिगा निङ्‌वाभाङ् वायाना साया, ङ्‌खाॽनिङ्‌गो स्‍वातान्‍तारा उहिङ्‌खुमा पोटिना च्‍हेन निङ्‌वाफुमागा बाचाभाङ् वायाना साया॥

२४ खाभाङ् कानिङ् खा चेॽया आमायास्‍वाम, हिप्‍पाङ् मामुचिङा निङ्‌वाफुमागा हिच खाले बाचागा उतुम्‍बे आमेमेहा॥ एको च्‍हेन सिनाइ चोम्‍कोङ्‌भाङ् दासात्‍वागा लागि सान्‍तान तोक्‍खुमा हागार ओम॥

२५ आराब खाम्‍युक्‍का सिनाइ चोम्‍कोङ् च्‍हेन नोकोरनि हागार लोॽवा ओम॥ न्‍ना खिङ्‌बेलाक्‍ना यारुसालेमनुङ् तोङ्‌मा यामेॽना॥ इजाङ्‌बाङ्‌निङ् न्‍ना साहारबेॽहा याॽमिचि ब्‍यावास्‍थागा नोकार लोॽवा दासात्‍वाबे ङ्‌वान्‍नेहा॥

२६ ङ्‌खाॽनिङ्‌गो वालोकपेॽना यारुसालेम गो सारा लोॽवा स्‍वातान्‍ताराना, कानिङ् उका सान्‍तान्‍सिन॥

२७ इजाङ्‌बाङ्‌निङ् धार्मासाप्‍लाबे खाॽला छेप्‍तामा,

“ओ च्‍यामेन्‍दोक्‍खुमा बाझि मामु, आनान्‍द चोगा,

चेराङ्‌मा बेथा था मेन्‍दोक्‍खुमा, चोन्‍सिॽमाङा न्‍निङ्‌वाभाङ् ओक्‍ता,

इजाङ्‌बाङ्‌निङ् उहिङ्‌खुबा वाखुमागा हाक्‍निङ् मेवाखुमागा सान्‍तान प्‍याक न्‍लेङ्‌मेहा॥”

२८ आफुआनुन्‍छा आनाआनुन्‍छाचि, कानिङ् गो इसाहाक लोॽवा निङ्‌वाफुमाङा बाचा चोगाहा सान्‍तान्‍सिन॥

२९ ङ्‌खाॽनिङ्‌गो सालुङ् आनुसार वाम लेक्‍साना उच्‍याङा आत्‍मा आनुसार वाम लेक्‍साना उच्‍या तुखि पि, न्‍हाङ् हाकुचा पिॽमासिमे॥

३० ङ्‌खाॽनिङ्‌गो धार्मासाप्‍लाङा इकामेॽना? “नोकोरनि नुङ् उका उच्‍या लोन्‍धाक्‍सुचि, इजाङ्‌बाङ्‌निङ् नोकार्निभाङ् वायाना च्‍याङा स्‍वातान्‍तारा मामुभाङ् वायाना च्‍यानुङ् इहाचा चोक्‍तोक न्‍दोक्‍त्‍वान्‍हा॥”

३१ न्‍हाङामाङ् आफुआनुन्‍छा आनाआनुन्‍छाचि, कानिङ् नोकार्निगा सान्‍तान मेतिसिन्‍हा, ङ्‌खाॽनिङ्‌गो स्‍वातान्‍तारा मामुगा सान्‍तान्‍सिन॥

a 

४:६ ना हिब्‍रु चेॽयाभाङ् तायाना ओम॥ हिब्‍रु चेॽयाबे च्‍याचिङा पा लुङ्‌मा तुक्‍साङ् चेक्‍लाप्‍मानिङ् आब्‍बा लुमेॽना॥

b 

४:२२ आब्‍राहामगा खास उहिङ्‌खुमा च्‍हेन सारा साया॥

खिरिस्‍टङा स्‍वातान्‍तारा चोङ्‌मेहा

५

१ खिरिस्‍टङा जेप्‍पा कानिङ् फोक्‍साहोङ् स्‍वातान्‍तारा चोगामाहा॥ न्‍हाङामाङ् न्‍निङ्‌दा चात्‍तु लेक्‍सिघोङ् येबानि, न्‍हाङ् फेरि ब्‍यावास्‍थागा कामारा लेङ्‌मा पोरान्‍जोक्‍निन्‍नि॥

२ खेप्‍सानुम, का पावाल आफाइङा न्‍निङ्‌दा लुॽमासिमेॽनेनिन, न्‍निङ्‌दा खाताना चोगिॽवाघाभोङ् खिरिस्‍टभाङ् न्‍निङ्‌दा इहाचा फाइदा न्‍लेक्‍सिॽवागान्‍हा॥

३ खाताना चोक्‍खुबाचि घाक का फेरि लुमेॽनेनिन, न्‍निङ्‌दा घाक ब्‍यावास्‍था पालाना चोक्‍मा कारबे आइवाघा॥

४ न्‍निङ्‌दा ब्‍यावास्‍था येम्‍माहोङ् धार्मोति लेङ्‌मा योक्‍खुबाचि खिरिस्‍टपाहाङ् लाॽला लेक्‍सिमिगा, न्‍हाङ् निङ्‌वाफुमागा आनुगाराहाभाङ्‌ माङ्‌दु लेक्‍सिमिघा॥

५ निङ्‌वाफुमागा आत्‍माङामाङ् कानिङ् बिस्‍वासपाहाङ् निङ्‌वाफुमागा ओन्‍दाङ् ठिक ठारेचोक्‍माना आसागा लाम्‍बु सोॽमेमेहा॥

६ खाताना चोक्‍माहोङ्‌चा मेन्‍जोक्‍माहोङ्‌चा खिरिस्‍ट येसुबे इहाचा फाराक पोरान्‍जोङ्‌मेन्‍हा, ङ्‌खाॽनिङ्‌गो माडा चेॽया च्‍हेन लुङ्‌मा तुक्‍खुसाचासाङ् काम चोक्‍माना बिस्‍वास ओम॥

७ न्‍निङ्‌दा उचुन्‍माङ् लुक्‍मासिइगा, ङ्‌खाॽनिङ्‌गो इसाङा न्‍निङ्‌दा जेप्‍पाहा चेॽया पालाना चोक्‍माबे बाधा पिइघा?

८ खाॽलाहा काम च्‍हेन न्‍निङ्‌दा काखुबा निङ्‌वाफुमाभाङ् लेक्‍साहा मेन्‍हा॥

९ मिॽयाङ् खामिरङा पोताहा खोॽमुङ् घाक होम्‍खुबा चोग्‍वाहा॥

१० हाङ्‌बाबे का खा चेॽयाबे भोरोसा युक्‍स्‍वाङ्, न्‍निङ्‌दा का चिन्‍नेनिन्‍हा चेॽया हाक्‍निङ् हेकोहा चेॽया पोटि ला न्‍जोगिवागान्‍हा॥ न्‍निङ्‌दा तोम्‍सिॽमेखुबा इसाहोङ्‌चा न्‍नाङा दान्‍डा तोक्‍त्‍वाहा॥

११ आफुआनुन्‍छा आनाआनुन्‍छाचि, का हाकुचा खाताना चोक्‍माहाभोङ् पार्चार चोग्‍वाङ्‌हाभोङ् इजाङ् का छोङ्‌बे खा घाक तुखि तामेहा? ङ्‌खाॽला ओमभोङ् गो कुरुसपेॽना बोलिदानगा पार्चार चोक्‍मानिङ् तामाहा बाधा हाकु मान्‍हा॥

१२ न्‍निङ्‌दा तोम्‍सिॽमेखुबाचिङा गो खातानासे मेन्‍ना, बुरु घाक आङ्‌गा माङ् ङ्‌हेघाक्‍सुहोङ्‌चा लेक्‍साबि॥

पाबित्‍तारा आत्‍माभाङ् हिङ्‌लुङ्

१३ आफुआनुन्‍छा आनाआनुन्‍छाचि, निङ्‌वाफुमाङा न्‍निङ्‌दा स्‍वातान्‍तारा लेङ्‌मागा काइघा ओम॥ ङ्‌खाॽनिङ्‌गो ना स्‍वातान्‍तारा पाप्‍पे आमेॽमाहा सोभाब्‍का लागि न्‍लेङ्‌निन्‍नि॥ न्‍निङ्‌दा लुङ्‌मा तुक्‍खुसाचासाङ् एकोङा हेकोनागा उचुन चोक्‍खुसा चायानि॥

१४ इजाङ्‌बाङ्‌निङ् घाक ब्‍यावास्‍था ना एको आग्‍गेबे पुरा लेक्‍सामा, “न्‍दा आफाइ इमिन न्‍लुङ्‌मा तुक्‍त्‍वागा ङ्‌खाॽलामाङ् म्‍बाङ्‌निवाकचि चा न्‍लुङ्‌मा तुक्‍तुचि॥”

१५ ङ्‌खाॽनिङ्‌गो न्‍निङ्‌दा पुङ्‌दा पोसुचि लोॽवा एकोङा हेकोना हाखुसा वाप्‍खुसा चाइवाघाभोङ्‌गो थाङ्‌थाङ् वायानि, न्‍निङ्‌दा-न्‍निङ्‌दा नास लेङ्‌मा पोराचोक॥

१६ न्‍हाङामाङ् का लुमेॽनेनिन, पाबित्‍तारा आत्‍माङा लुइघा लोॽवा लामानि न्‍हाङ् सालुङ्‌ङा योगुहा लोॽवा इसिॽनुङ् न्‍जोगानिन॥

१७ इजाङ्‌बाङ्‌निङ् सालुङ्‌ङा योगुहा इसिॽहा चेॽया पाबित्‍तारा आत्‍मागा बिरुद्‌दाबे न्‍हाङ् पाबित्‍तारा आत्‍मा च्‍हेन सालुङ्‌ङा योगुहा इसिॽहा चेॽयागा बिरुद्‌दाबे वामेॽना॥ न्‍हाङामाङ् न्‍दा इचोक्‍मा मिमेका, ङ्‌खा चोक्‍मा मेम्‍बिॽमागा लागि खाचि एको हेकोनागा बिरुद्‌दाबे वामेचिहा॥

१८ ङ्‌खाॽनिङ्‌गो न्‍निङ्‌दा पाबित्‍तारा आत्‍माङा लुइघा लोॽवा लामिॽवाघाभोङ्‌गो न्‍निङ्‌दा ब्‍यावास्‍थागा तायेन्बे मातिसिगान्‍हा॥

१९ सालुङ्‌ङा योग्‍वाहा इसिॽहा चेॽया खामाङ् ओम– ब्‍याभिचार, आसुद्‌दा चेॽया मिॽमा, छाडा लेङ्‌मा,

२० मुर्तिपुजा चोक्‍मा, टुनामुना चोक्‍मा, याॽमिचिगा सात्‍तुर लेङ्‌मा, खिमातुमा, नाहेम्‍मा, लोक खोॽमा, आकासे उचुन लेङ्‌नि मिॽमा, मेन्‍दोङ्माहा चेॽया ताॽमा, याॽमि खोक्‍निमाहा चेॽया चोक्‍मा,

२१ याॽमिचिगा उचुन लेक्‍साहा सोॽमा मेयामाहा, सिङ्‌घोॽमा न्‍हाङ् निङ्‌वाङा मितुहा लोॽवा इसिॽहा चेॽयाबे मोज मोज्‍जो चोङ्‌घोॽमा॥ खाॽलाहा काम खिङ्‌से मेन्‍हा हाकुचा वान्‍नेहा॥ ङ्‌खागा उतुम्‍बे का ओन्‍दाङ् चेतावानि पिन्‍नुङ्‌नेन्सानिन, न्‍हाङ् लोप चा पिॽमासिमेॽनेनिन्‍हा॥ खाॽलाहा काम चोक्‍खुबाचि निङ्‌वाफुमागा राज्‍यागा हाक्‍दार न्‍लेङ्‌मेनिन्‍हा॥

२२ ङ्‌खाॽनिङ्‌गो पाबित्‍तारा आत्‍माङा लुचिहा लोॽवा लाम्‍खुबाचिङा च्‍हेन याॽमिचि लुङ्‌मा न्‍दुक्‍त्‍वाचि, न्‍जोन्‍सिमे, तोङ्‌माहा काम न्‍जोग्‍वा, डिगो ङ्‌वामे, निङ्‌वाराङ्‌बा न्‍सामे, न्‍हाङ् उचुन्‍हा काम न्‍जोग्‍वा, घाक्‍का लागि बिस्‍वासिलो न्‍सामे,

२३ उङ्‌चि लोक मेङ्‌खोखुबा न्‍सामे न्‍हाङ् उङ्‌चि आफाइ तायेन्बे युङ्‌मा याखुबा न्‍सामेहा॥ खाॽलाहा चेॽयागा बिरुद्‌दाबे इनाचा ब्‍यावास्‍था मान्‍ना॥

२४ खिरिस्‍ट येसुगा याॽमिचिङा पापि निङ्‌वा नुङ् न्‍नागा सोभाब उङ्‌चिगा सालुङ्‌ङा नाक्‍तुहा इसिॽहा चेॽयानुङ् कुरुस्‍पे न्‍छुएन्‍दिक्‍सुहा॥

२५ कानिङ् पाबित्‍तारा आत्‍माभाङ् हिङिॽवाहाभोङ् आत्‍माङा लुयाहा लोॽवा लामि॥

२६ कानिङ् एकोङा हेकोनानुङ् घामान्‍डा चोक्‍खुबा न्‍लेक्‍सिन्‍ना, एकोङा हेकोना लोक खोॽमेखुसा न्‍जाइन्‍ना न्‍हाङ् नाहेन्‍खुसा चा न्‍जाइन्‍ना॥

घाक उचुन चोगानुम्‍चिम

६

१ आफुआनुन्‍छा आनाआनुन्‍छाचि, कोइङा इसिॽहा काम न्‍जोगुहा तुप्‍सुम्‍चिम्‍गाभोङ् न्‍निङ्‌दा पाबित्‍तारा आत्‍माङा तिक्‍तिघा याॽमिचिङा न्‍निङ् लोक मेङ्‌खोॽले उङ्‌चि उचुन्‍ना लाम्‍बुबे तायानुम्‍चिम॥ ङ्‌खाॽनिङ्‌गो न्‍निङ्‌दा आफाइ चा थाङ्‌थाङ् वायानि, मानुङ्‌गो न्‍निङ्‌दा चा जाचपे आइवाघोङ् इसिॽहा कामबे फासाचोगिॽवाघा॥

२ तुखिबे एकोङा हेकोना फाखुसा चायानि॥ खाॽला चोगिगाभोङ् न्‍निङ्‌दा खिरिस्‍टका ब्‍यावास्‍था पुरा चोग्‍वाम्‍गाना॥

३ इजाङ्‌बाङ्‌निङ् इसाङा उङ् माडा याॽमि मेन्‍होङ्‌चा का माडा याॽमिङान मिमेॽनाभोङ् न्‍नाङा उङ् आफाइ धोका पिवाना॥

४ न्‍निङ्‌दा घाक्‍ङा चोगुम्‍घा काम न्‍निङ्‌दा आफाइ आफाइङा जाच चोगानुम॥ उचुन लेक्‍साभोङ् आफाइङा चोगुम्‍घा काम्‍बे चोन्‍दास्‍यानि, ङ्‌खाॽनिङ्‌गो हेकोहाचिङा हाक्‍निङ् उचुन चोगुङ्‌हाभोङ् मा न्‍लेक्‍सास्‍यानिन॥

५ इजाङ्‌बाङ्‌निङ् कानिङ् जिम्‍मा तोक्‍तुम्‍हा काम कानिङ् घाक्‍ङा आफाइ-आफाइ पुरा चोक्‍माहा॥

६ निङ्‌वाफुमागा चेॽया तोक्‍खुबाचि घाक्‍ङा उङ्‌चिनुङ् वेॽहा घाक उचुन्‍हा थोक निङ्‌वाफुमागा चेॽया चिन्‍खुबाचिनुङ् ङ्‌हाप्‍सुनि॥

७ न्‍निङ्‌दा आफाइ धोकाबे ङ्‌ङायानिन, निङ्‌वाफुमा इसाङा चा लेम्‍चामा ङ्‌यास्‍वानिन्‍ना॥ याॽमिङा इहा ह्‌वेत्‍वा ङ्‌खागा उसा खोप्‍स्‍वा॥

८ इसाङा उका उनिङ्‌वाबेॽहा इसिॽहा चेॽया चोक्‍माबे निङ्‌वा पिवा, न्‍नाङा नास लेङ्‌माहा चेॽया तोक्‍त्‍वा॥ ङ्‌खाॽनिङ्‌गो इसाङा पाबित्‍तारा आत्‍मागा उनिङ्‌वा लोॽवाहा चेॽया चोक्‍माबे उनिङ्‌वा पिवा, न्‍नाङा पाबित्‍तारा आत्‍माभाङ्‌माङ् हेॽनिङ्‌चा मेन्‍सिमाना हिङ्‌लुङ् तोक्‍त्‍वाना॥

९ उचुन्‍हा काम चोक्‍माबे ङ्‌यागिसिइन्‍ना, इजाङ्‌बाङ्‌निङ् उचुन्‍हा काम चोगुक्‍साम्‍भोङ् खागा इनाम ठिक बेलाबे कानिङ् तोक्‍त्‍वाम्‍हा॥

१० न्‍हाङामाङ् माउका तोक्‍तुम्‍नुङ् सोम्‍मा कानिङ् घाक उचुन चोक्‍माहाचि, घाकहाक्‍निङ् ओन्‍दाङ् च्‍हेन खिरिस्‍टपे बिस्‍वास चोक्‍खुबा फुनुन्‍छा नानुन्‍छाचि उचुन चोक्‍माहाचि॥

पावालगा आखेरि साल्‍लाहा

११ सोयानुम, का माम्‍माहा आछेरबेa आका आमुक्‍ङा माङ् खा चेॽया छेप्‍मासिमेॽनेनिन्‍हा॥

१२ याॽमिचिगा सोयाइबे उचुन ओॽमा योक्‍खुबा याॽमिचिङामाङ् न्‍निङ्‌दा खाताना चोक्‍मा कार लाचोगिॽवागा॥ खा चेॽया खिरिस्‍ट कुरुस्‍पे बोलिदान लेक्‍साना चेॽयागा पार्चार चोक्‍मानिङ् ताखुबा तुखि न्‍दानिन्‍निभोङ् ङ्‌खाभाङ् जोगाचोक्‍मागा लागिसे ओम॥

१३ खाताना चोक्‍खुबाचि उङ्‌चि आफाइ चा ब्‍यावास्‍थाङा कायाहा लोॽवा न्‍जोङ्‌मेनिन, ङ्‌खाॽनिङ्‌गो कानिङ् खाताना चोक्‍मेतुम्‍चिम्‍ङाहाभोङ् घामान्‍डा चोक्‍मागा लागिसे न्‍निङ्‌दा खाताना चोक्‍मा कार लाचोगिॽवागा॥

१४ का च्‍हेन हेकोहा इहाचा चेॽयाबे मेन्‍ना, ङ्‌खाॽनिङ्‌गो येसु खिरिस्‍टका कुरुसपेसे घामान्‍डा चोङ्‌मेङ्‌ना॥ उङ् कुरुस्‍पे स्‍यानाङा का कायुङ्‌लेन्‍गा लागि स्‍यामाङ् न्‍हाङ् कायुङ्‌लेन आका लागि स्‍यामाना॥

१५ खाताना चोक्‍माहोङ्‌चा मेन्‍जोक्‍माहोङ्‌चा ना माडा चेॽया मेन्‍ना, ङ्‌खाॽनिङ्‌गो निङ्‌वाफुमाभाङ् याॽमिचिङा ओछोङा हिङ्‌लुङ् तोक्‍मा च्‍हेन माडा चेॽया ओम॥

१६ हाकु इसा-इसाङा खा चेॽया ङ्‌येन्‍वा, ङ्‌खाचि छोङ्‌बे नुङ् निङ्‌वाफुमाङा सेगुचिहा घाक याॽमिचिb छोङ्‌बे उका हाङ्‌हाङ् नुङ् दाया वान्‍नुङ्‌नि॥

१७ हाकु नाहाङ्‌तो इसाङा चा का तुखि म्‍बिॽनिन्‍नि, इजाङ्‌बाङ्‌निङ् का येसुगा नोकारङान बाङ्‌ना चेॽया सोॽमेमागा का आका सालुङ्‌बे येसुगा डाम खुक्‍सुङ्चिङ्‌हा॥

१८ ओ आफुआनुन्‍छा आनाआनुन्‍छाचि, न्‍निङ्‌गा आत्‍माबे एङ्‌गा हाङ्‌बा येसु खिरिस्‍टका आनुगाराहा वान्‍नुङ्‌नि॥ आमेन॥

a 

६:११ “का माम्‍माहा आछेरबे” कायाहोङ् ना छेप्‍फा पावालङा का आफाइ छेप्‍तुङ्‌ना ओमभोङ् जोड पिॽमा योगुक्‍सु॥

b 

६:१६ गिरिक बाइबोलबे “निङ्‌वाफुमागा इजिरेल” भोङ् छेप्‍तामाना॥

एफिसिचि

पावालङा छेप्‍तुना छेप्‍फा

छेप्‍ताप चिनातोक

ना छेप्‍फा पावालङा एफिसास साहारबेॽहा बिस्‍वासिचि छेप्‍तुचिहा ओम॥ ना छेप्‍फा उङा इस्‍बित साम्‍बात ६०-६१ बे छेप्‍तुक्‍सा॥ ङ्‌खिङ्‌बेला नुसाला खेम्‍मेतुचिहाङा पावाल आफाइ रोम साहारबे छेक्‍पाङ्‌बे आयामासा॥ घाकहाक्‍निङ् ओन्‍दाङ् ङ्‌खाचि निङ्‌वाफुमागा एको कामगा उतुम्‍बे योक्‍मेमाना पावालगा चिन्‍ता साया॥ न्‍ना काम च्‍हेन खिरिस्‍ट टुखुरुक चोक्‍माहोङ् वालोक नुङ् ताम्‍दाङ्‌फुमाबेॽहा घाक थोक उका तायेन्बे ताॽमा ओम (एफिसि १:१०)॥ ना छेप्‍फाबे पावालङा निङ्‌वाफुमागा याॽमिचि येसु खिरिस्‍टपे एको जातिसिन ङ्‌खोङ्‌माङ् एको निङ्‌वागा लेङ्‌माहोङ् हिङ्‌माहाभोङ्‌ चा छेप्‍तुक्‍सु॥

ना छेप्‍फागा इम्‍ना भागपे एको लेङ्‌माना चेॽयागा उतुम्‍बे खाॽला छेप्‍तुक्‍सु– निङ्‌वाफुमा पाङा उका याॽमिचि सेगुचि, न्‍हाङ् ङ्‌खाचि उका उच्‍या येसु खिरिस्‍टभाङ् छेमा पिचिहोङ् पापपाहाङ् फोक्‍सुचि, न्‍हाङा निङ्‌वाफुमागा माडा बाचा पाबित्‍तारा आत्‍माभाङ् पाक्‍का चोगु॥ हिम्‍ना भाक्‍पे च्‍हेन ना छेप्‍फा पोढा चोक्‍खुबाचिगा चाल्‍चालान इमिन्‍हा लेङ्‌माहा बाङ्‌ना चेॽयागा उतुम्‍बे छेप्‍तुक्‍सु॥ येसु खिरिस्‍टपे बिस्‍वास चोगुम्‍नाङा निङ्‌वाफुमाङा कानिङ् एको जाति चोगामा॥ कानिङ् एको लेक्‍सिहा चेॽया एङ्‌गा चाल्‍चालानभाङ्‌ सोॽमेमाहाचि॥

निङ्‌वाफुमागा याॽमिचि खिरिस्‍टनुङ् एको लेङ्‌माहोङ् हिङ्‌माहा चेॽया खाॽलाहा चेॽयानुङ् तोक्‍सामा– छुम्‍वाङ् च्‍हेन सालुङ् लोॽवाना ओम, न्‍नागा उटुखुरुक खिरिस्‍ट ओम, छुम्‍वाङ् न्‍ना पाङ् लोॽवाना ओम, न्‍नागा मुक्‍खे लुङ्‌खाक खिरिस्‍ट ओम न्‍हाङ् छुम्‍वाङ् एको थाङ्‌स्‍योङ्‌मा लोॽवाना ओम, न्‍नागा थाङ्‌स्‍योङ्‌बा खिरिस्‍ट ओम॥ ना छेप्‍फाबे माहात्‍वापुर्ना चेॽया बोलिदान, छेमा, आनुगाराहा, सुद्‌दाता नुङ् खिरिस्‍टका लुङ्‌मा तुक्‍ताइगा उतुम्‍बे छेप्‍तामा॥

नाबे छोक्‍ताहा चेॽया

छेप्‍ताप चिनातोक १:१-२

खिरिस्‍ट नुङ् छुम्‍वाङ् १:३-३:२१

खिरिस्‍टपेॽना ओछोङाना हिङ्‌लुङ् ४:१-६:२०

मेन्‍माना बेलागा सेवा ६:२१-२४

एफिसिचि

पावालङा छेप्‍तुना छेप्‍फा

पावालङा सेवायो लुचिहा

१

१ निङ्‌वाफुमागा उनिङ्‌वाङा खिरिस्‍ट येसुगा सेगुम्‍पाक लेक्‍साङ्‌ना का पावालङा खिरिस्‍ट येसुबे बिस्‍वास चोक्‍खुबा एफिसासपेॽहा निङ्‌वाफुमागा पाबित्‍तारा याॽमिचि ना छेप्‍फा छेप्‍मासिमेॽनेनिन॥

२ एङ्‌गा निङ्‌वाफुमा पा नुङ् हाङ्‌बा येसु खिरिस्‍टङा न्‍निङ्‌दा आनुगाराहा नुङ् हाङ्‌हाङ् पिइगानि॥

आत्‍मिक आसिक

३ एङ्‌गा हाङ्‌बा येसु खिरिस्‍टका उप्‍पा निङ्‌वाफुमा नुनिङ्‌वा लेङ्‌नि॥ उङा येसु खिरिस्‍टपे वेतिहा कानिङ् वालोक्‍का घाक आत्‍मिक आसिक पियामा॥

४ कानिङ् उका उयुम्‍बे पाबित्‍तारा नुङ् इहाचा आप्‍दिक मेॽनिङ्‌हा लेक्‍सिनिभोङ् कायुङ्‌लेन चोक्‍मा हाक्‍निङ् ओन्‍दाङ्‌माङ् खिरिस्‍टपे उङा कानिङ् सेगामासा॥

५ कानिङ् उलुङ्‌मा तुक्‍ताहोङ् उङा मिताना लोॽवा खिरिस्‍टपे उका सान्‍तान चोगिॽयामासा॥

६ ङ्‌खोङ्‌माङ् खिङ् माडा आनुगाराहागा लागि निङ्‌वाफुमा नुनिङ्‌वा पिम, इजाङ्‌बाङ्‌निङ् उङा कानिङ् उलुङ्‌मा तुक्‍तुना उच्‍या ङ्‌खाॽला दान पिया॥

७ खिरिस्‍ट स्‍या, न्‍हाङामाङ् उका हेलिङा एङ्‌गा पाप छेमा लेक्‍सामा॥ उङा एङ्‌गा पापका उमेन हुङ्‌दाब्‍याहोङ्‌ कानिङ् फोक्‍सामा॥ जेप्‍पा निङ्‌वाफुमागा आनुगाराहा इखिङ् माडाना॥

८ न्‍ना आनुगाराहानुङ्‌ उङा कानिङ् प्‍याक ग्‍यान नुङ् बुद्‌दि पियामा॥

९ निङ्‌वाफुमाङा उका निङ्‌वाङा मितुहा, इसाङा चा था न्‍दोक्‍तुनिन्‍हा काम कानिङ् आमेॽमा पिया॥

१० निङ्‌वाफुमाङा उका काम ठिक बेलाबे पुरा चोग्‍वाहा॥ खा काम च्‍हेन वालोक नुङ् ताम्‍दाङ्‌फुमाबेॽहा घाक थोक खिरिस्‍टका उमुक्‍पे ताॽमा ओम॥

११ इजाङ्‌बाङ्‌निङ् घाक चेॽया निङ्‌वाफुमागा योजाना नुङ् उङा मितुहा लोॽवा लेक्‍सामाहा॥ कानिङ् निङ्‌वाफुमाङा उका लागिमाङ् खिरिस्‍टपे सेगा॥ खा च्‍हेन उङा ओन्‍दाङ् न्‍हाङ्‌तोमाङ् चोक्‍मा मितुहा चेॽया साया॥

१२ खिरिस्‍टपे घाकहाक्‍निङ् ओन्‍दाङ् बिस्‍वास चोक्‍खुबा कानिङ् याहुदिचिङा उका माहिमा चोक्‍साङ् उनिङ् थेन्‍साङ् हिङ्‌मा यासिनिभोङ् उङा कानिङ् सेगामा॥

१३ ङ्‌खाॽलामाङ् न्‍निङ्‌दा चा जेप्‍पाहा सालेन, मुक्‍ति पिखुबा नुसाला खेप्‍सुम्‍घोङ् उङ्‌बे बिस्‍वास चोगुम्‍गा॥ न्‍हाङ् निङ्‌वाफुमाङा बाचा पियाहा पाबित्‍तारा आत्‍मागा छाप पिइगाहोङ् न्‍निङ्‌दा उका चोगिघा चेॽयागा पार्माना पिइमिघा॥

१४ निङ्‌वाफुमाङा उका याॽमिचि उद्‌दार नुङ् मुक्‍ति पिमेॽनेनिन्‍हाभोङ् बाचा पियामा॥ कानिङ् जेप्‍पागा उद्‌दार नुङ् मुक्‍ति मेन्‍दोक्‍ले सोम्‍मागा लागि बाइनागा रुप्‍पे उङा कानिङ् पाबित्‍तारा आत्‍मा पियामाहा॥ कानिङ् माहिमित निङ्‌वाफुमागा उनिङ् थेन्‍दुम्‍निभोङ्‌ उङा खाॽला चोगु॥

पावालगा पार्थाना

१५ न्‍हाङामाङ् हाङ्‌बा येसुबेॽना न्‍निङ्‌गा बिस्‍वास नुङ् खिरिस्‍टका पाबित्‍तारा याॽमिचि लुङ्‌मा तुक्‍तुम्‍चिम्‍घा चेॽया खेप्‍सुङ्‌होङ्माङ्‌,

१६ का पार्थाना चोङ्‌मेङ्‌निङ् न्‍निङ्‌दा मिसाङ् न्‍निङ्‌गा लागि निङ्‌वाफुमा नुनिङ्‌वा पिनेस्‍वाङ्‌ना॥

१७ न्‍हाङा एङ्‌गा हाङ्‌बा येसु खिरिस्‍टका निङ्‌वाफुमा, माहिमित पाङा उका उतुम्‍बे आमाहा बुद्‌दि नुङ् पार्कासका आत्‍मा न्‍निङ्‌दा पिइगानिभोङ् का पार्थाना चोङ्‌नुङ्‌मेङ्‌ना॥

१८ का खा चेॽयागा लागि चा पार्थाना चोङ्‌मेङ्, न्‍निङ्‌गा निङ्‌वागा मिक्‍चि ङ्‌होनि, न्‍हाङ् न्‍निङ्‌दा इखिङ् माडा आसागा लागि काइमिघा, निङ्‌वाफुमाङा उका पाबित्‍तारा याॽमिचि पिचिहा बाचा इखिङ् माडा नुङ् माहिमितना बाङ्‌ना चेॽया न्‍निङ्‌दा था तोक्‍मा यास्‍वाम्‍घा॥

१९ न्‍हाङा कानिङ् खिरिस्‍टपे बिस्‍वास चोक्‍खुबाचिगा लागि उका काम चोक्‍माना साक्‍ति खिङ् माडाना, न्‍ना कानिङ् आड्‌काल चोक्‍मामाङ् ङ्‌यामेन्‍ना, न्‍निङ्‌दा खा चेॽया चा था तोक्‍मा यासुम्‍गानिभोङ् का पार्थाना चोङ्‌मेङ्‌ना॥

२० न्‍ना साक्‍तिमाङ् उङा येसु स्‍यानाभाङ् हिङ्‌गिलिक लेङ्‌मेतुनिङ् नुङ् वालोकपे उका छुप्‍ताङ् उमुक पोटि युक्‍सुनिङ् चालाचोगु॥

२१ खिरिस्‍टङा ताङ्‌खेङ्‌बेॽहा घाक माङ्‌चि छोङ्‌बे राज्‍या चोग्‍वा, घाक तायेन्‍राङ्‌बाचि तायेन्बे युक्‍स्‍वाचि, घाक साक्‍तिचि छोङ्‌बे राज्‍या चोग्‍वा न्‍हाङ् घाक हाङ्‌बाचिगा हाङ्‌बा लेङ्‌मेॽना॥ उङ् ना युगकासे मेन्‍ना, न्‍दायेॽहा युगका लागि चा घाकहाक्‍निङ् तो युक्‍सुक्‍सुना॥

२२ निङ्‌वाफुमाङा घाक चेॽया उलाङ्‌तापिगा मो युक्‍सुबि, न्‍हाङ् घाक छुम्‍वाङ्‌चिगा aटुखुरुक उङ् चोगु॥

२३ छुम्‍वाङ् च्‍हेन खिरिस्‍टका सालुङ् ओम॥ न्‍हाङ् उङ्‌बे वान्‍नेॽहा घाक चेॽया बिस्‍वास चोक्‍खुबाचिनुङ् वान्‍ने, न्‍हाङा घाक थोक, घाक पोटि उङ्‌ आफाइङा चालाचोग्‍वाहा॥

a 

१:२२ गिरिक चेॽयाबे एकलेसिया ओम॥

उलिप्‍पा नुङ् ओछोङा हिङ्‌लुङ्

२

१ इमा न्‍निङ्‌दा निङ्‌वाफुमागा बिरुद्‌दाबे पाप चोगुम्‍घोङ् आत्‍मिक रुप्‍पे सिइमिसिगा॥

२ ङ्‌खिङ्‌बेला न्‍निङ्‌दा कायुङ्‌लेनगा पापि सोभाब्‍पे लाम्‍मासिइगा, ताङ्‌खेङ्‌बेॽहा इसिॽहा मुइचि मानाचोगुम्‍चिम्‍गा॥ न्‍नाङा निङ्‌वाफुमागा चेॽया मेयेन्‍खुबा याॽमिचि खिङ्‌बेला उका तायेन्बे युक्‍सुक्‍सुचिहा॥

३ कानिङ् घाक चा इमा ङ्‌खाचि लोॽवा साइ॥ कानिङ् सालुङ्‌ङा योगुहा नुङ् निङ्‌वाबे चोक्‍मा मितुम्‍हा लोॽवा चोक्‍मासिइ॥ न्‍हाङामाङ् कानिङ् चा हेकोहा याॽमिचि लोॽवा निङ्‌वाफुमागा दान्‍डा तोक्‍मा पोर्ने साया॥

४ ङ्‌खाॽनिङ्‌गो निङ्‌वाफुमाङा कानिङ् प्‍याक उलुङ्‌मा तुक्‍ता न्‍हाङ् प्‍याक दाया चोगा॥

५ न्‍हाङामाङ् कानिङ् पाप्पे सिइमिसिङ्‌होङ्‌चा उङा कानिङ् खिरिस्‍टनुङ् हिङ्‌गिलिक लेङ्‌मेता॥ न्‍हाङ् न्‍निङ्‌दा उद्‌दार तोक्‍तुम्‍गाना चा उका आनुगाराहाङामाङ् ओम॥

६ कानिङ् येसु खिरिस्‍टपे वेतिहाङा उङ्‌नुङ् निङ्‌वाफुमाङा कानिङ् चा हिङ्‌गिलिक लेङ्‌मेता न्‍हाङ् उङ्‌नुङ् वालोकका राज्‍याबे चोक्‍तोक चालाचोक्‍मा पिया॥

७ उङा न्‍दायेॽहा युगचि सोॽमेमागा खा घाक चेॽया चोगु॥ न्‍ना आनुगाराहा उङा कानिङ् खिरिस्‍ट येसुबे सोॽमेतामा॥

८ निङ्‌वाफुमागा आनुगाराहाङा न्‍निङ्‌दा बिस्‍वास चोगुम्‍गा न्‍हाङ् मुक्‍ति तोक्‍तुम्‍गाना ओम॥ न्‍निङ्‌दा आफाइ चोगुम्‍घा कामङा मेन्‍ना, ना गो निङ्‌वाफुमाङा पिइघा पिनिक्‍ला ओम॥

९ न्‍निङ्‌दा चोगुम्‍घा काम्‍भाङ् मेन्‍ना, ङ्‌खोङ्‌माङ् न्‍निङ्‌दा घामान्‍डा चोक्‍माना चेॽयामाङ् मान्‍ना॥

१० इजाङ्‌बाङ्‌निङ् कानिङ् उचुन्‍हा काम चोगुम्‍निभोङ्‌माङ् खिरिस्‍ट येसुबे निङ्‌वाफुमाङा चोगाहा ओम॥ न्‍हाङामाङ् कानिङ् निङ्‌वाफुमागा उमुक्‍का सिप सिइन॥ कानिङ् ङ्‌खा उचुन्‍हा काम चोगुम्‍निभोङ् उङा ओन्‍दाङ्‌माङ् त्‍यार चोगामासा॥

खिरिस्‍टपे घाक एकोसिन

११ न्‍हाङामाङ् खा चेॽया मितानुम, ओन्‍दाङ् न्‍निङ्‌दा निङ्‌वाफुमा चिनाचोक्‍मा हाक्‍निङ्‌ ओन्‍दाङ् सालुङ्‌बे याॽमिगा मुक्‍ङा “खाताना चोक्‍खुबा” इजिरेलिचिङा न्‍निङ्‌दा “खाताना मेन्‍जोक्‍खुबा” हेकोहा जातिगा याॽमिचि लुइगा॥

१२ ङ्‌खिङ्‌बेला न्‍निङ्‌दा खिरिस्‍टपाहाङ् लाॽला लेक्‍सिमिसिगा, इजिरेलबेॽहा याॽमिचिङा तोक्‍माहा चोक्‍तोक न्‍दोक्‍तुक्‍साम्‍गान, न्‍हाङ् निङ्‌वाफुमाङा याॽमिचि बाचा पिचिहोङ् थुन्‍दुना कारारभाङ् माङ्‌दु साइगा॥ न्‍निङ्‌दा आसा मेॽनिङ् लेक्‍सिमिसिगा न्‍हाङ् ना कायुङ्‌लेन्‍बे न्‍निङ्‌दा निङ्‌वाफुमा मेॽनिङ्‌हा साइगा॥

१३ ङ्‌खाॽनिङ्‌गो ङ्‌खिङ्‌बेला खिरिस्‍ट येसुभाङ् माङ्‌दु साइघा न्‍निङ्‌दा, हाकु च्‍हेन खिरिस्‍ट येसुगा हेलिङा निङ्‌वाफुमागा उयुम्‍बे ताइमिघा॥

१४ इजाङ्‌बाङ्‌निङ् उङ्‌माङ् कानिङ् हाङ्‌हाङ् पिखुबा ओम॥ उङामाङ् उका सालुङ् कुरुस्‍पे छुएन्‍दुहोङ् याहुदि नुङ् हेकोहा जातिगा याॽमिचि घाक एको चोगामा, न्‍हाङ् कानिङ् फोङ्‌खुबा एङ्‌गा लुम्‍बेॽना सात्‍तुरतागा पार्खाल होताहाक्‍ताब्‍यामाहा॥

१५ न्‍हाङा उङा इजिरेलि नुङ् हेकोहा जातिगा याॽमिचि उङ्‌बे एको चोक्‍मागा नुङ् ओछोङा जाति चोक्‍मागा उका सालुङ्‌बे ब्‍यावास्‍था नुङ् न्‍नागा रितिथिति घाक खारेज चोगुक्‍सुहा॥

१६ सात्‍तुरता नास चोक्‍मागा न्‍हाङ् एको जाति चोक्‍माहोङ् निङ्‌वाफुमानुङ् तोङ्‌मेॽमागा उङ् कुरुस्‍पे बोलि लेक्‍सा॥

१७ उङ् तायाहोङ् न्‍निङ्‌दा निङ्‌वाफुमाभाङ् माङ्‌दु लेक्‍सिघा हेकोहा जातिगा याॽमिचि नुङ् निङ्‌वाफुमागा नाजिक्‍हा याहुदिचि तोङ्‌मेॽमाहा नुसाला खेम्‍मेतिगा॥

१८ इजाङ्‌बाङ्‌निङ् उङ्‌भाङ्‌माङ् याहुदिहोङ्‌चा होकोहा जातिगा याॽमिचिहोङ्‌चा कानिङ् घाक्‍ङा एको पाबित्‍तारा आत्‍मा तोक्‍तुम्‍होङ् निङ्‌वाफुमागा उयुम्‍बे खेॽमा याखुबा लेक्‍सिमि॥

१९ न्‍हाङामाङ् न्‍निङ्‌दा हाकु हेकोहा जातिगा याॽमि नुङ् हेकोहा खाम्‍युक्‍पेॽहा याॽमि म्‍मेतिसिगान्‍हा, ङ्‌खाॽनिङ्‌गो निङ्‌वाफुमागा याॽमिचिनुङ् एको लेक्‍सिमिगा न्‍हाङ् निङ्‌वाफुमागा पाङ्‌बेॽहा याॽमि लेक्‍सिमिघा॥

२० न्‍निङ्‌दा चा सेगुम्‍पाकचि नुङ् निङ्‌वाफुमाभाङ् चेक्‍खुबाचिङा ङ्‌येन्‍दुना जागपे चोगाना पाङ्‌सिगान॥ जागका मुख्‍खे लुङ्‌खाक च्‍हेन येसु खिरिस्‍ट आफाइ ओम॥

२१ न्‍हाङ् पाङ् घाक उङामाङ् लाबुक्‍सुना॥ उङा ना पाङ् हाङ्‌बाबे सामार्पान चोगाना एको पाबित्‍तारा निङ्‌वाफुमापाङ् चोग्‍वा॥

२२ न्‍हाङ् पबित्‍तारा आत्‍माबे निङ्‌वाफुमा वामाना न्‍ना पाङ् लेङ्‌मागा न्‍निङ्‌दा चा उङ्‌नुङ् एको पाङ् लेङ्‌साङ् खेॽमासिइवाघा॥

पावाल हेकोहा जातिचिगा पार्चाराक लेक्‍साना

३

१ न्‍हाङामाङ् न्‍निङ्‌दा हेकोहा जातिचिगा लागि खिरिस्‍टका काम चोगुङ्‌निङ् का पावाल छेक्‍पा लेक्‍सामाङ्॥

२ निङ्‌वाफुमागा आनुगाराहाङा न्‍निङ्‌गा लागि का काम चोक्‍मा तोक्‍तुङ्‌ना जिम्‍मेवारिगा उतुम्‍बे न्‍निङ्‌दा खेप्‍सुक्‍सुम्‍गा॥

३ निङ्‌वाफुमागा निङ्‌वाहोङ्‌बेॽना ना चेॽया उङा का योक्‍मेताङ्॥ न्‍ना चेॽयागा उतुम्‍बे मिमिक्‍को ओन्‍दाङ्‌माङ् छेम्‍नुङ्‌नेन्‍सानिन॥

४ का खिरिस्‍टका निङ्‌वाहोङ्‌बेॽहा चेॽया उचुन आसुक्‍सुङ्‌हा, न्‍निङ्‌दा चा का छेप्‍नेनिन्‍हा चेॽया पोढाचोगुम्‍गाभोङ् आमा यास्‍वाम्‍घा॥

५ खा चेॽया खिङ्‌बेला उका पाबित्‍तारा सेगुम्‍पाकचि नुङ् निङ्‌वाफुमाभाङ् चेक्‍खुबाचि पावित्‍तारा आत्‍माङा आमेतामा, ङ्‌खाॽनिङ्‌गो ना हेकोहा हेखाचा पुस्‍तागा याॽमिचिङा ङ्‌ङासुक्‍सानिन॥

६ न्‍ना चेॽया च्‍हेन ना ओम, हेकोहा जातिगा याॽमिचिङा चा नुसाला ङ्‌खेप्‍सुहोङ् याहुदिचि लोॽवा उत्‍ताराधिकारि लेङ्‌मा ङ्‌यामेहा॥ उङ्‌चि चा एको सालुङ्‌गा आङ्‌गा ओम्‍चि न्‍हाङ् खिरिस्‍ट येसुबे निङ्‌वाफुमाङा पियाहा बाचागा हाक्‍दार चा न्‍लेक्‍सामाहा॥

७ निङ्‌वाफुमा पाङा पियाङ्‌हा साक्‍ति नुङ् आनुगाराहागा पिनिक्‍लाङा का खा नुसाला खेम्‍मेॽमाहा काम चोक्‍खुबा सेवाक लेक्‍सामाङ्॥

८ खिरिस्‍टका पाबित्‍तारा याॽमिचि माध्‍येबे का घाकहाक्‍निङ् मिङान, ङ्‌खोङ्‌चा निङ्‌वाफुमाङा का हेकोहा जातिगा याॽमिचि खिरिस्‍टका इम्‍मा मेयामाना याङ्‌सागा नुसाला खेम्‍मेॽमाना पिनिक्‍ला पियाङ्॥

९ घाक थोक चोक्‍खुबा निङ्‌वाफुमाङा प्‍याक ओन्‍दाङ् नाहाङ्‌तो चुमुक्‍साना आचाम्‍माना योजाना इना ओम न्‍हाङा न्‍नाङा इमिन काम चोग्‍वाहा, ङ्‌खा चेॽया घाक याॽमिचि योक्‍मेमागा निङ्‌वाफुमाङा का सेगाङ्॥

१० न्‍ना चेॽया खिङ्‌बेलाक्‍हा छुम्‍वाङ्‌चिभाङ् वालोकपेॽहा तायेन्‍राङ्‌बाचि नुङ् चोक्‍तोक चोक्‍खुबाचिङा निङ्‌वाफुमागा खाले-खाले ग्‍यानगा उतुम्‍बे था न्‍दोक्‍तुनिभोङ् चुमिॽयामासा॥

११ निङ्‌वाफुमाङा खा घाक योजाना प्‍याक ओन्‍दाङ् चोगुक्‍सा, न्‍हाङ् खा एङ्‌गा हाङ्‌बा खिरिस्‍ट येसुबे पुरा चोगु॥

१२ उङ्‌बे युक्‍सुम्‍ना एङ्‌गा बिस्‍वासङामाङ् कानिङ् निङ्‌वाफुमागाबे तामाना साहास नुङ् भोरोसा तोङ्‌मे॥

१३ न्‍हाङामाङ् का आमुक फाक्‍साङ् लुमेॽनेनिन, न्‍निङ्‌गा लागि का आङ्‌दुङ्‌हा तुखि निसुम्‍घोङ् न्‍निङ्‌दा हारेस न्‍जायानिन॥ ङ्‌खा गो न्‍निङ्‌दा उचुन लेङ्‌माहा चेॽया ओम॥

एफिसासपेॽना छुम्‍वाङ्‌गा लागि पार्थाना

१४ न्‍हाङामाङ् का निङ्‌वाफुमा पागा ओन्‍दाङ् लाङ्‌छुक त्‍वाङ्‌चिङ्‌होङ्‌ पार्थाना चोङ्‌मेङ्,

१५ उङ्‌ कायुङ्‌लेन नुङ् वालोकपेॽहा घाक बिस्‍वासिचिगा पा ओम॥

१६ का पार्थाना चोङ्‌मेङ्, उका ङ्‌खा हेॽनिङ्‌चा मेमेन्‍माहा आसिक नुङ् उका आत्‍माभाङ् न्‍निङ्‌दा साक्‍ति तोक्‍तुम्‍गानि, न्‍हाङ् न्‍ना साक्‍तिङा न्‍निङ्‌गा निङ्‌वा चात्‍तु चोगुनि॥

१७ न्‍निङ्‌गा बिस्‍वासङा खिरिस्‍ट न्‍निङ्‌गा निङ्‌वाबे वान्‍नुङ्‌निभोङ् चा का पार्थाना चोङ्‌मेङ्॥ न्‍हाङ् न्‍निङ्‌दा लुङ्‌मा तुक्‍माबे उसाम एन्‍दाहा नुङ् चात्‍तु लेक्‍सिॽवाघोङ्

१८ खिरिस्‍टका घाक पाबित्‍तारा याॽमिचिनुङ् खिरिस्‍टका लुङ्‌मा तुक्‍ताइ इखिङ् केङ्‌गेॽना, इखिङ् फाराकिलोना, इखिङ् चान्‍चान्‍ना नुङ् इखिङ् घाइरोनाभोङ् आमाहा साक्‍ति तोक्‍त्‍वाम्‍घा॥

१९ न्‍हाङ् घाक ग्‍यान नुङ् बुद्‌दिङा आमामेयामाना निङ्‌वाफुमागा लुङ्‌मा तुक्‍माना चेॽयागा उतुम्‍बे न्‍निङ्‌दा आसानुम, न्‍हाङ् निङ्‌वाफुमागा घाक सोभाब्‍ङा भोरिपुर्ना लेक्‍सिगानि॥

२० कानिङ्‌होङ्‌बे काम चोक्‍खुबा उका साक्‍तिङा कानिङ् नाक्‍तुम्‍हा नुङ् मितुम्‍हा हाक्‍निङ्‌चा प्‍याक पिॽमा याखुबा,

२१ निङ्‌वाफुमागा उनिङ् पुस्‍ता-पुस्‍ता सोम्‍मा छुम्‍वाङ् नुङ् खिरिस्‍ट येसुभाङ् साधाइ माहिमा लेङ्‌नि॥ आमेन॥

खिरिस्‍टका सालुङ्‌बे एको लेङ्‌मा

४

१ न्‍हाङामाङ् हाङ्‌बागा लागि एको छेक्‍पा लेक्‍साङ्‌ना का पावालङा, न्‍निङ्‌दानुङ् आमुक फाक्‍त्‍वाङ्‌चिङ्, न्‍निङ्‌दा निङ्‌वाफुमाङा काइघाङा न्‍निङ्‌दाबे इमिन्‍हा चाल्‍चालान वामा पोर्ने ओम ङ्‌खाॽलाहा चाल्‍चालान वानि॥

२ साधाइ मिहा, सोझो नुङ् आङ्‌मा याखुबा लेक्‍सानि॥ एकोङा हेकोना स्‍विकार चोक्‍साङ् लुङ्‌मा तुक्‍खुसा चायानि॥

३ पाबित्‍तारा आत्‍माङामाङ् न्‍निङ्‌दा हाङ्‌हाङ्‌बे एको लेङ्‌मेतिघा ओम न्‍हाङ् न्‍ना एकाता यासुम्‍गानुङ् जोगाचोगामासानुम॥

४ निङ्‌वाफुमाङा न्‍निङ्‌दा पिइघा आसा एकोना लोॽवा खिरिस्‍टका सालुङ् चा एकोना न्‍हाङ् पाबित्‍तारा आत्‍मा चा एकोना॥

५ हाङ्‌बा एकोना, बिस्‍वास एकोना न्‍हाङ् बाप्‍तिस्‍मा चा एकोना॥

६ घाक जातिगा याॽमिचिगा निङ्‌वाफुमा नुङ् पा एकोना॥ उङा घाक छोङ्‌बे चोक्‍तोक चोग्‍वा॥ घाकपाहाङ् काम चोक्‍खुबा उङ्‌माङ् ओम न्‍हाङ् उङ् घाकनुङ्‌ वान्‍नेॽना॥

७ ङ्‌खाॽनिङ्‌गो आनुगाराहागा पिनिक्‍ला च्‍हेन खिरिस्‍टङामाङ् कानिङ् घाक छिक्‍साङ् पियामाहा॥

८ धार्मासाप्‍लाबे खाॽला छेप्‍तामा,

“उङ् तो थाङाख्‍यानिङ्

उङा प्‍याक छेक्‍पाचि उङ्‌नुङ् लाभेतुचि,

न्‍हाङ् उका याॽमिचि गो पिनिक्‍ला पिचि॥”

९ उङ् तो थाङाना बाङ्‌ना इना ओम? नाभाङ् खा चेॽया था तोक्‍मा यामे, उङ् ओन्‍दाङ् ना ताम्‍दाङ्‌फुमा हाक्‍निङ्‌चा मो ख्‍या॥

१० मो ताम्‍दाङ्‌फुमाबे खेखुबामाङ् घाक थोक छोङ्‌बे चोक्‍तोक चोक्‍मागा घाक वालोक्‍चि हाक्‍निङ्‌चा तो थाङा॥

११ न्‍हाङ् उका पिनिक्‍लाचि च्‍हेन खा न्‍साया, कोइ सेगुम्‍पाकचि, कोइ निङ्‌वाफुमाभाङ् चेक्‍खुबाचि, कोइ पार्चाराकचि, कोइ पास्‍टारचि न्‍लेङ्‌नि,

१२ न्‍हाङा खिरिस्‍टका सालुङ् पुरा लेङ्‌नि न्‍हाङ् सेवागा काम चोक्‍मागा खिरिस्‍टका पाबित्‍तारा याॽमिचि त्‍यार न्‍लेङ्‌नि॥

१३ खाॽला खा पिनिक्‍लाचिगा कामङा कानिङ् बिस्‍वासपे एको लेङ्‌मागा नुङ् निङ्‌वाफुमागा ग्‍यानबे पुसाङ् खेॽमागा फान्‍नुङ्‌मेहा, न्‍हाङ् इलेन कानिङ् पारिपाक्‍का लेक्‍सिॽवाहोङ् खिरिस्‍टका पुर्नाताबे तास्‍वाम्‍ना॥

१४ खाॽला कानिङ् मिमिॽहा पिछाचि लोॽवा चोम्‍बुहा याॽमिचिगा खाले-खाले चेॽयागा हिॽवाङा हेखाॽला मुङ्‌खेॽमा योगा न्‍ना पोटि ङ्‌खेइवान्‍हा॥ ङ्‌खाचिङा न्‍लोन्‍दुहा याॽमि ठागाचोक्‍माहा चेॽयाङा याॽमिचि इसिॽहा लाम्‍बु पोटि खेत्‍वाचिहा॥

१५ कानिङ् लुङ्‌मा तुक्‍खुसाचासाङ्, ओम चेॽया चेक्‍साङ् घाक चेॽयाबे खिरिस्‍ट सोम्‍मा पुसाङ् खेइ॥ कानिङ् छुम्‍वाङ् उका सालुङ्‌सिन न्‍हाङ् उङ्‌ एङ्‌गा टुखुरुक ओम॥

१६ उङ्‌भाङ्‌माङ् सालुङ्‌गा घाक आङ्‌गाचि घाक उहुप्ङा जोडेन्‍जोङ्‌मेहोङ् घाक्‍ङा ठिक-ठिक काम न्‍जोग्‍वाहोङ् सालुङ् चात्‍तु लेङ्‌मे, न्‍हाङ् लुङ्‌मा तुक्‍माहा चेॽयाबे पुसाङ् खेमेॽना॥

खिरिस्‍टपे ओछोङा हिङ्‌लुङ्

१७ न्‍हाङामाङ् का हाङ्‌बागा चोक्‍तोकपे जोड पिसाङ् लुमेॽनेनिन, हाकु न्‍निङ्‌गा चाल्‍चालान निङ्‌वाफुमा चिनामेन्‍दोक्‍खुबाचिगा लोॽवा न्‍सानिन्‍नि॥ ङ्‌खाचिगा बिचार गो काम लान्‍जोङ्‌मेन्‍ना॥

१८ ङ्‌खाचिगा निङ्‌वा कुइम्‍नाङा मोप्‍तिक्‍सु॥ उङ्‌चि निङ्‌वाफुमाङा पिॽमाहा हिङ्‌लुङ्‌भाङ् माङ्‌दु न्‍लेक्‍सामाहा, इजाङ्‌बाङ्‌निङ् ङ्‌खाचिगा निङ्‌वा इहाचा मेनिखुबा नुङ् आङ्‌धिङ् न्‍लेक्‍साब्‍यामाहा॥

१९ ङ्‌खाचि निङ्‌वाबे छाक्‍नुङ् न्‍लेक्‍सामा, न्‍हाङ् घाक खाले इसिॽहा काम चोक्‍माबे उङ्‌चि हिङ्‌लुङ् ङ्‌ङेन्‍दुक्‍सु॥

२० ङ्‌खाॽनिङ्‌गो न्‍निङ्‌दा गो खिरिस्‍टका उतुम्‍बे चिन्‍दिगानिङ्‌ खाॽलाहा चेॽया न्‍जिन्‍दिगान॥

२१ न्‍निङ्‌दा येसुगा जेप्‍पा चेॽया खेप्‍सुम्‍गा, न्‍हाङ् उका चेला लेक्‍सिघोङ् उका सात्‍या चेॽया चिन्‍दिमिगा॥

२२ न्‍निङ्‌दा ओन्‍दाङ् छिप्‍पाकेकेक लेक्‍सिघोङ् हिङिमिसिगा हाकु ङ्‌खाॽला न्‍जोगानिन॥ न्‍ना न्‍निङ्‌गा उलिप्‍पाना हिङ्‌लुङ् इसिॽहा चेॽयागा लालासाङा नास लेङ्‌खेॽमास्‍या॥

२३ न्‍निङ्‌दा निङ्‌वा नुङ् आत्‍माबे घाक ओछोङा लेक्‍सानि॥

२४ न्‍हाङ् निङ्‌वाफुमागा उनिङ्‌वा लोॽवा जेप्‍पागा धार्मिक्‍ता नुङ् पाबित्‍ताराताबे चोगाना ओछोङा सोभाब लियाचोगानुम॥

२५ न्‍हाङामाङ् लेम्‍चामाहा चेॽया लेप्‍तिम्‍घोङ् घाक्‍ङा न्‍निङ्‌गा पाङ्‌निवाक्‍चिनुङ् ओम चेॽया चेक्‍तानि, इजाङ्‌बाङ्‌निङ् कानिङ् घाक एको सालुङ्‌गा आङ्‌गासिन॥

२६ न्‍निङ् लोक खोॽहोङ्‌चा न्‍निङ्‌दा पाप न्‍जोगानुम्‍निन, नाम आमा हाक्‍निङ् ओन्‍दाङ्‌माङ् न्‍निङ्‌गा लोक खोॽमा सिप्‍तिनि॥

२७ न्‍हाङ् दियाबालास माउका म्‍बियानुम्‍निन॥

२८ खुसुबाङ्‌ङा हाकु न्‍नाहाङ्‌तो ङ्‌खुसुन्‍नि, ङ्‌खाॽनिङ्‌गो उङ् आफाइ उमुक्‍ङा तुखि चोक्‍नि॥ न्‍हाङा खाचोबे ङ्‌ङायाहाचि पिॽमा यासुचिनि॥

२९ न्‍निङ् याभाङ् इसिॽहा चेॽया न्‍लोन्‍निन्‍नि, ङ्‌खाॽनिङ्‌गो चाहाचोक्‍माहा चेॽया, ठिक सामाया थेन्‍सिॽमाहा चेॽयासे चेक्‍तानि न्‍हाङ् ङ्‌खा खेम्‍खुबाचिङा चा आनुगाराहा न्‍दोक्‍तुनि॥

३० निङ्‌वाफुमागा पाबित्‍तारा आत्‍मा उनिङ्‌वा न्‍दुक्‍मेतानुम्‍निन, इजाङ्‌बाङ्‌निङ् पावित्‍तारा आत्‍मामाङ् न्‍निङ्‌गा उद्‌दारगा लागि तोक्‍तुम्‍गाना छाप ओम॥

३१ घाक इसिॽहा चेॽया, खिमातुमा नुङ् लोक खोॽमा लेप्‍तिॽयानुम॥ याॽमि थिन्‍माहा नुङ् निन्‍दा चोक्‍माहा काम चोक्‍माइ न्‍जोगानुम्‍निन॥ नाहेम्‍माहा, घाक खाले इसिॽहा चेॽया लेप्‍तिॽयानुम॥

३२ निङ्‌वाफुमाङा खिरिस्‍टपे न्‍निङ्‌दा इमिन छेमा पिइगा, ङ्‌खाॽलामाङ् एकोङा हेकोना छेमा पिखुसा चाइघोङ् एको हेकोनागा लागि लुङ्‌माराङ्‌बा लेक्‍सानि॥

ओम्‍नाबे लाम्‍मा

५

१ न्‍निङ्‌दा निङ्‌वाफुमाङा लुङ्‌मा तुक्‍तिघा उका सान्‍तानसिगान, ङ्‌खोङ्‌माङ् उङ् लोॽवा लेङ्‌मा योगानि॥

२ खिरिस्‍टङा कानिङ् उलुङ्‌मा तुक्‍ताहोङ्‌माङ् खुम्‍दु नाम्‍खुबा धुप नुङ् बोलि लोॽवा उङ् आफाइ निङ्‌वाफुमाबे तिसु॥ ङ्‌खाॽलामाङ् न्‍निङ्‌दा चा लुङ्‌मा तुक्‍खुबा लेक्‍सानि॥

३ न्‍निङ्‌दा खिरिस्‍टका पाबित्‍तारा याॽमि लेक्‍सिघाङा न्‍निङ्‌लुम्‍बे ब्‍याभिचार नुङ् घाक आसुद्‌दा लेङ्‌माहा चेॽया, पोहोङ् लेङ्‌माहा चेॽया न्‍थेन्‍दिसिॽवान्‍हा॥

४ चेक्‍मा मेलेङ्‌माहा, छिप्‍पाकेकेक्‍हा, मुर्खा चेॽया न्‍निङ् याभाङ् न्‍लोन्‍निन्‍नि, ङ्‌खाॽनिङ्‌गो न्‍निङ्‌दाभाङ् गो निङ्‌वाफुमा साधाइ नुनिङ्‌वा पिॽमाहा काम लेङ्‌नुङ्‌नि॥

५ इजाङ्‌बाङ्‌निङ् न्‍निङ्‌दा आमामाङ्‌ पोर्ने चेॽया च्‍हेन, ब्‍याभिचार काम चोक्‍खुबा,आसुद्‌दा काम चोक्‍खुबा नुङ् पोहोङ्‌चि (ङ्‌खाचि मुर्तिगा पुजा चोक्‍खुबा ओम्‍चि) ङ्‌खाचि इसाङा चा खिरिस्‍ट नुङ् निङ्‌वाफुमागा राज्‍याबे उमा न्‍दोक्‍त्‍वानिन्‍ना॥

६ इसाङा चा न्‍निङ् मिक एप्‍माहा चेॽया चोक्‍साङ् धोका पिॽमा न्‍दोक्‍तिगान्‍नि॥ खाॽलाहा चेॽयाङामाङ् आङ्‌धिङ् चोक्‍खुबाचि छोङ्‌बे निङ्‌वाफुमागा दान्‍डा आमेहा॥

७ न्‍हाङामाङ् ङ्‌खाॽलाहा याॽमिचिनुङ् साङ्‌गात न्‍जोगानिन॥

८ ओन्‍दाङ् न्‍निङ्‌दा कुॽयुम्‍नाबे वाइगा, ङ्‌खाॽनिङ्‌गो हाकु हाङ्‌बागा याॽमि लेक्‍सिघोङ् ओम्‍नाबे वेॽनेतिगा॥ ङ्‌खोङ्‌माङ् ओम्‍नागा सान्‍तान लोॽवा लेक्‍सिघोङ् हिङानि॥

९ इजाङ्‌बाङ्‌निङ् ओम्‍नाबे वाखुबाचिङामाङ् घाक खालगा उचुन्‍हा, पाबित्‍तारा नुङ् जेप्‍पाहा काम न्‍जोग्‍वाहा॥

१० हाङ्‌बाङा उसाप थाक्‍त्‍वाहा चेॽया न्‍निङ्‌दा चिन्‍मा योगानि॥

११ कुॽयुम्‍नागा काम लामेन्‍जोक्‍खुबा कामबे निङ्‌वा म्‍बियानुम्‍निन, ङ्‌खाॽनिङ्‌गो ङ्‌खा काम उचुन्‍हा मेन्‍हाभोङ् सोॽमेतानुम्‍चिम॥

१२ इजाङ्‌बाङ्‌निङ् ङ्‌खाचिङा स्‍वाक न्‍जोगुहा कामगा उतुम्‍बे कामा चा ङोन्‍सिॽमाचेक्‍चेक्‍हा चेॽया ओम॥

१३ ङ्‌खाॽनिङ्‌गो हेखा चेॽया ओम्‍नाबे तामे ङ्‌खा घाक ओमे, न्‍हाङा कुइम्‍नाबे ङ्‌ङोतानाहा घाक चेॽया ओम्नाङा उचुन सोॽमेमेहा॥

१४ ङ्‌खोङ्‌माङ् धार्मासाप्‍लाबे खाॽला छेप्‍तामा,

“ओ युप्‍माबे आखुबा याॽमिचि, चेन्‍दानि,

सिइघाभाङ् पोगानि,

न्‍हाङ् खिरिस्‍टङा न्‍निङ्‌दा ओम्‍ना पिइवाघा॥”

१५ न्‍हाङामाङ् न्‍निङ्‌गा चाल्‍चालान इमिन्‍हा सामापोर्ने ओम ङ्‌खा उचुन मितानुम॥ न्‍निङ्‌दा मुर्खा न्‍लेक्‍सानिन ङ्‌खाॽनिङ्‌गो बुद्‌दिमानि लेक्‍सानि॥

१६ न्‍निङ्‌दा तोक्‍तुम्‍घा घाक सामाया उचुन्‍हा काम चोगानुम, इजाङ्‌बाङ्‌निङ् खिङ्‌बेला प्‍याक याॽमिचि इसिॽहा काम चोक्‍माबे लान्‍जोगानेसा॥

१७ न्‍हाङामाङ् मुर्खा न्‍लेक्‍सानिन, ङ्‌खाॽनिङ्‌गो हाङ्‌बाङा न्‍निङ्‌दाभाङ् इहा योग्‍वाहा, ङ्‌खा आसानुम॥

१८ दाखमाधङा सिङ्‌घोसाङ् हिङ्‌लुङ् नास न्‍जोगानुम्‍निन, ङ्‌खाॽनिङ्‌गो पाबित्‍तारा आत्‍माङा इप्‍तानि॥

१९ एकोङा हेकोनानुङ् इस्‍तुति, छेम नुङ् पाबित्‍तारा आत्‍माङा पिइघा छेम लुतानुम न्‍हाङ् न्‍निङ्‌गा घाक निङ्‌वाबेॽहा खुम्‍दुहा छेम्‍ङा हाङ्‌बागा इस्‍तुति चोगानुम॥

२० घाक चेॽयागा लागि एङ्‌गा हाङ्‌बा येसु खिरिस्‍टका उनिङ्‌बे निङ्‌वाफुमा पा साधाइ नुनिङ्‌वा पियानुम॥

हिङ्‌खुबा-हिङ्‌खुमागा उतुम्‍बे

२१ न्‍निङ्‌दा खिरिस्‍ट आदार चोग्‍वाम्‍गा, ङ्‌खोङ्‌माङ् एको हेकोनागा तायेन्बे वायानि॥

२२ हिङ्‌खुमाचि, न्‍निङ्‌दा हाङ्‌बागा तायेन्बे वाइघा लोॽवा न्‍निङ् हिङ्‌खुबागा तायेन्बे वायानि॥

२३ इजाङ्‌बाङ्‌निङ् छुम्‍वाङ् खिरिस्‍टका सालुङ्, न्‍हाङ् खिरिस्‍ट च्‍हेन छुम्‍वाङ् मुक्‍ति पिखुबा टुखुरुक ओम॥ ङ्‌खाॽलामाङ् हिङ्‌खुमागा टुखुरुक च्‍हेन हिङ्‌खुबा ओम॥

२४ न्‍हाङामाङ् छुम्‍वाङ् खिरिस्‍टका तायेन्बे वान्‍नेॽना लोॽवा हिङ्‌खुमाचि चा घाक चेॽयाबे हिङ्‌खुबाचिगा तायेन्बे ङ्‌वानि॥

२५ हिङ्‌खुबाचि, न्‍निङ्‌दा खिरिस्‍टङा उका छुम्‍वाङ् उलुङ्‌मा तुक्‍तुहोङ् उका हिङ्‌लुङ् आफाइ पिचिहा लोॽवा न्‍निङ्‌दा चा न्‍निङ् हिङ्‌खुमाचि लुङ्‌मा तुक्‍तानुम्‍चिम॥

२६ खिरिस्‍टङा छुम्‍वाङ् माङ्‌च्वाङा वासिॽमाहोङ्‌, उका चेॽयाङा सुद्‌दा चोक्‍माहोङ् पाबित्‍तारा चोक्‍मागा,

२७ न्‍हाङ् कानिङ् बिस्‍वासिचि, इसिॽहा काम मेन्‍जोक्‍खुबा, पाप मेॽनिङ्‌हा, नुङ् हेकोहा इहाचा इसिॽहा चेॽया मेॽनिङ्‌हा चोक्‍माहोङ् उका ओन्‍दाङ् सुद्‌दा नुङ् आप्‍दिक मेॽनिङ्ना छुम्‍वाङ् चोक्‍मागा लागि उङ्‌ आफाइ बोलिदान लेक्‍सा॥

२८ ङ्‌खाॽलामाङ् हिङ्‌खुबाचिङा चा उङ्‌चि हिङ्‌खुमाचि उङ्‌चि सालुङ् लोॽवा लुङ्‌मा न्‍दुक्‍तुचिनि॥ उहिङ्‌खुमा उलुङ्‌मा तुक्‍खुबाङा उङ् आफाइ उलुङ्‌मा तुक्‍त्‍वाना॥

२९ इजाङ्‌बाङ्‌निङ् इसाङा चा उका सालुङ् हेला न्‍जोग्‍वान, ङ्‌खाॽनिङ्‌गो उचुन तुस्‍वाना॥ खिरिस्‍टङा चा कानिङ् उका छुम्‍वाङ् ङ्‌खाॽला चोङ्‌मेहा॥

३० इजाङ्‌बाङ्‌निङ् कानिङ् उका सालुङ्‌गा आङ्‌गासिन॥

३१ धार्मासाप्‍लाबे खाॽला छेप्‍तामा, “न्‍हाङामाङ् याॽमिङा उप्‍पा-उमा नाॽवाचिहोङ् उहिङ्‌खुमानुङ् तोङ्‌नुङ्‌मे, न्‍हाङ् ङ्‌खाचि हिप्‍पाङ् एको सालुङ् लेङ्‌मेचिहा॥”

३२ खा आमाइ मेयामाहा चेॽया ओम, न्‍हाङ् खा चेॽया खिरिस्‍ट नुङ् छुम्‍वाङ्‌गा साम्‍बान्‍धाबे खाॽलामाङ् लेङ्‌मेहा॥

३३ खा चेॽयामाङ् न्‍निङ्‌दाबे चा लागु लेङ्‌मेहा, ङ्‌खोङ्‌माङ् हिङ्‌खुबाचि घाक्‍ङा न्‍निङ् हिङ्‌खुमाचि आफाइ लोॽवा लुङ्‌मा तुक्‍तानुम्‍चिम, न्‍हाङ् हिङ्‌खुमाचिङा चा न्‍निङ् हिङ्‌खुबाचि आदार चोगानुम्‍चिम॥

च्‍याचि नुङ् पा-माचिगा उतुम्‍बे

६

१ च्‍याचि, पा-माङा लुइघा चेॽया येनानुम, खा निङ्‌वाफुमाङा उसाप थाक्‍माहा चेॽया ओम॥

२ “पा-मा आदार चोगानुम्‍चिम,

३ ङ्‌खाॽला चोगिगाभोङ् न्‍निङ्‌गा उचुन लेङ्‌मे, न्‍हाङ् ना कायुङ्‌लेन्‍बे न्‍निङ्‌दा प्‍याक हिङिॽवाघा॥” (ना च्‍हेन निङ्‌वाफुमाङा बाचानुङ्‌ पियाहा इम्‍ना आग्‍गे ओम)॥

४ पा-माचि, च्‍याचि लोक ङ्‌खोॽमेतानुम्‍चिम्‍निन, ङ्‌खाॽनिङ्‌गो उङ्‌चि हाङ्‌बागा चेॽया नुङ् तालिम पियानुम्‍चिम्‍घोङ् पुसानुम्‍चिम॥

नोकार नुङ् मालिक्‍का उतुम्‍बे

५ नोकारचि, खिरिस्‍टका सेवा चोग्‍वाम्‍गाना लोॽवा इमान्‍दार लेक्‍सिघोङ् कायुङ्‌लेनबेॽहा न्‍निङ्‌गा मालिकचिनुङ् चा किसिसाङ् उङ्‌चिङा लुइघा येनानुम॥

६ न्‍निङ्‌गा काम मिक्‍का ओन्‍दाङ् याॽमिचि सोॽमेमागा नुङ् उङ्‌चिभाङ् स्‍याब्‍बासि तोक्‍मागा लागिसे मेन्‍ना, ङ्‌खाॽनिङ्‌गो न्‍निङ्‌दा खिरिस्‍टका नोकार लेक्‍सिघाङा निङ्‌वाफुमागा उनिङ्‌वा लोॽवा न्‍निङ्‌गा निङ्‌वाभाङ् चोगानुम॥

७ याॽमिगा लागि मेन्‍ना, ङ्‌खाॽनिङ्‌गो हाङ्‌बागा काम चोगुम्‍घा लोॽवा निङ्‌वाभाङ् चोगानुम॥

८ इजाङ्‌बाङ्‌निङ् नोकार होङ्‌चा नोकार मेन्‍ना होङ्‌चा उचुन्‍हा काम चोक्‍खुबाचि घाक हाङ्‌बाङा इनाम पिमेहा बाङ्‌ना चेॽया न्‍निङ्‌दा था वान्‍ने॥

९ मालिक्‍चि, नोकारचि उचुन चोगानुम्‍चिम॥ उङ्‌चि किसिॽमालाप्‍मा लेप्‍तिॽयानुम्‍चिम, इजाङ्‌बाङ्‌निङ् न्‍जिङ्‌गा हिपापाङ्‌गा मालिक वालोकपे वान्‍ने, खा चेॽया म्‍मुन्‍दिॽयानुम्‍निन॥ उङा निरिक चोग्‍वानिङ् इसा चा तो-मो न्‍स्‍वान्‍चिन्‍हा॥

आत्‍मिक आप्‍चेङ्

१० हाकु मेन्‍माना बेलाबे, न्‍निङ्‌दा हाङ्‌बाबे उका माडा साक्‍तिङा साक्‍तिसालि लेक्‍सानि॥

११ दियाबालासका घाक कामगा बिरुद्‌दाबे येप्‍मा यामागा निङ्‌वाफुमाङा पिइघा घाक आप्‍चेङ्‌चि फितुम्‍चिम्‍घोङ्‌ लाडाइ चोक्‍मानिङ् वाॽमाहा तेक वायानुम॥

१२ एङ्‌गा लाडाइ च्‍हेन याॽमिचिगा बिरुद्‌दाबे मेन्‍ना, ङ्‌खाॽनिङ्‌गो ताङ्‌खेङ्‌गा साक्‍तिचि, कुॽयुम्‍ना युगका तायेन्‍राङ्‌बाचि, चोक्‍तोक राङ्‌बाचि नुङ् ताङ्‌खेङ्‌बेॽहा इसिॽहा मुइचिगा बिरुद्‌दाबे ओम॥

१३ न्‍हाङामाङ् लाडाइ चोक्‍मागा निङ्‌वाफुमाङा पिइघा घाक आप्‍चेङ्‌चि फितानुम्‍चिम, न्‍हाङा इसिॽना बेला तामेॽनिङ् लाडाइ चोक्‍मा याखुबा लेक्‍सानि न्‍हाङ् लाडाइ मेन्‍दिमेहोङ्‌चा न्‍निङ्‌दा चात्‍तु लेक्‍सिघोङ् चेङ् येप्‍मा याखुबा लेक्‍सानि॥

१४ न्‍हाङामाङ् त्‍यार लेक्‍सिघोङ् येबानि॥ सात्‍याता पेटि लोॽवा काम्‍बोरबे छिक्‍सामासानुम, छाति जोगाचोक्‍मागा धार्मिक्‍तागा छातिपाता वायानुम॥

१५ न्‍हाङ् हाङ्‌हाङ् पिखुबा निङ्‌वाफुमागा नुसाला खेम्‍मेसे खेॽमाहा लाङ्‌खोप वाम्‍चिम्‍घोङ्‌ त्‍यार लेक्‍सानि॥

१६ न्‍हाङ् साइतानङा न्‍निङ्‌दा मिगा बानङा लेप्‍तिगानिङ्‌ निङ्‌दा जोगाचोक्‍मागा ढाल लोॽवा न्‍निङ्‌गा बिस्‍वास साधाइ निङ्‌वाबे युक्‍सानुम॥

१७ निङ्‌वाफुमाङा मुक्‍ति पिइघा चेॽया टुखुरुक जोगाचोक्‍मागा चेक्‍चिगा फोप्‍पा लोॽवा न्‍निङ्‌दा फोप्‍सामासानुम॥ पाबित्‍तारा आत्‍मागा साम्‍बेक फितानुम, न्‍ना च्‍हेन निङ्‌वाफुमागा चेॽया ओम॥

१८ साधाइ पार्थाना चोगानि, निङ्‌वाफुमानुङ् आङ्‌गेन्‍चा नाक्‍तामासानि॥ इखिङ्‌बेला चा पाबित्‍तारा आत्‍मानुङ् पार्थाना चोगामासानि॥ खा चेॽया निङ्‌वाबे युक्‍सुम्‍घोङ् होसियार लेक्‍सिघोङ् खिरिस्‍टका पाबित्‍तारा याॽमिचिगा लागि साधाइ पार्थाना चोगानि॥

१९ आका लागि चा पार्थाना चोक्‍ताब्‍या, न्‍हाङ् का चेङ्‌मेङ्‌निङ् चेक्‍माहा चेॽया निङ्‌वाफुमाङा पिॽङानि॥ का साहास तोक्‍तुङ्‌नि न्‍हाङ् नुसालागा होङ्‌चेॽया याॽमिचि आमेॽमा यासुङ्‌चिङ्‌नि॥

२० खा नुसालागा लागिमाङ् का सेगुम्‍पाक लेक्‍सामाङ्, आका लागि पार्थाना चोक्‍ताब्‍या॥ का छेक्‍पाङ्‌बे वेॽङाहोङ्‌चा का इमिन चेक्‍मा पोर्ने ओम, ङ्‌खाॽलामाङ् चेङ्‌नुङ्‌मा याङानि॥

मेम्‍माना बेलागा सेवायो

२१ का इमिनङाना न्‍हाङ् इ चोक्‍मासिमेङ्‌ना ङ्‌खा चेॽया न्‍निङ्‌दा चा था तोक्‍तुम्‍गानिभोङ् हाङ्‌बाबे बिस्‍वास योग्‍या, हाङ्‌बागा सेवाक, कानिङ् लुङ्‌मा तुक्‍तुम्‍ना नुन्‍छा तुखिकासङा घाक चेॽया न्‍निङ्‌दा योक्‍मेतिइवाघा॥

२२ कानिङ् इमिनसिङान खा चेॽया खेप्‍सुम्‍घोङ् न्‍निङ्‌दा निङ्‌वाबे हाउसाला तोक्‍तुम्‍गानिभोङ् उङ् न्‍निङ्‌दाबे पाक्‍सुङ्‌ना ओम॥

२३ घाक बिस्‍वासि आफुआनुन्‍छा आनाआनुन्‍छाचि निङ्‌वाफुमा पा नुङ् हाङ्‌बा येसु खिरिस्‍टङा हाङ्‌हाङ् पिइगानि, लुङ्‌मा तुक्‍तिगानि न्‍हाङ् बिस्‍वास पिइगानि॥

२४ एङ्‌गा हाङ्‌बा येसु खिरिस्‍ट साधाइ लुङ्‌मा तुङ्‌नुङ्‌खुबाचि घाक्‍नुङ् निङ्‌वाफुमागा आनुगाराहा वान्‍नुङ्‌नि॥

पावालङा

फिलिप्‍पिचि छेप्‍तुना छेप्‍फा

छेप्‍ताप चिनातोक

ना छेप्‍फा पावालङा खिङ्‌बेलाक्‍ना गिरिक खाम्‍युक्‍का फिलिप्‍पि साहारबेॽना इम्‍ना छुम्‍वाङ् छेप्‍तुक्‍सा॥ फिलिप्‍पि च्‍हेन माकेडोनिया लिङ्‌खाम्‍बेॽना रोम खाम्‍युक्‍का एको साहार साया॥ ना छेप्‍फा छेप्‍तुनिङ् पावाल रोम खाम्‍युक्‍का हाङ्‌तेनबेॽना छेक्‍पाङ्‌बे आयामासा न्‍हाङ् इखिङ् खिरिस्‍टियान्‍चिङा उका बिरोद न्‍जोगु॥ ङ्‌खिङ्‌बेला फिलिप्‍पि छुम्‍वाङ्‌बे मेन्‍हा चेॽयागा पार्चार लेङ्‌मास्‍या॥ इहोङ्‌चा ना छेप्‍फाङा ङ्‌खाचि न्‍जोन्‍दास्‍याहा नुङ् बिस्‍वासपे म्‍बुसाहा च्‍हेन खिरिस्‍टपेॽना हेॽनिङ्‌चा मेमेम्‍माना पावालगा बिस्‍वासङा गार्दा ओम कामा यासिॽवाहा॥

ना छेप्‍फा छेप्‍माना मुक्‍खे कारान फिलिप्‍पिबेॽहा खिरिस्‍टियान्‍चि नुनिङ्‌वा पिॽमा साया॥ उङ्‌चिङा पावाल खाचोबे आयानिङ् भेटि ङ्‌हाक्‍तुक्‍सा॥ ना माउकाबे उङा उङ् नुङ् उङ्‌चिबे तायाहा तुखिगा बेलाबेचा उङ्‌चि साहास नुङ् भोरोसा पिॽमागा ना छेप्‍फा छेप्‍तुचिहा ओम॥ ङ्‌खाचिङा उङ्‌चिङा म्‍मितुहा लोॽवा नुङ् काङान कासाङ् हिङ्‌मा हाक्‍निङ् येसुगा उचुन्‍ना बानि चिम्‍माहा भोङ् आर्ति पिवाचि॥ खिरिस्‍टपेॽना उङ्‌चिगा हिङ्‌लुङ् च्‍हेन निङ्‌वाफुमागा पिनिक्‍ला ओम॥ ना उङ्‌चिङा याहुदि ब्‍यावास्‍थागा होक्‍नाम ङ्‌येनुनाङा मेन्‍ना ङ्‌खाॽनिङ्‌गो उङ्‌चिगा बिस्‍वासपाहाङ् न्‍दोक्‍तुना ओमभोङ् उङा मिॽमेत्‍वाचि॥ उङा खिरिस्‍टपे हिङ्‌खुबाचि निङ्‌वाफुमाभाङ् तोक्‍माना चोन्‍सिॽमाना चेॽया नुङ् हाङ्‌हाङ्‌गा उतुम्‍बे छेप्‍त्‍वाचि॥

ना छेप्‍फाबे खिरिस्‍टियान बिस्‍वास नुङ् हिङ्‌लुङ्‌बे तोक्‍माना चोन्‍सिॽमाना चेॽया, भोरोसा, एको लेङ्‌माना चेॽया नुङ् काम्‍बे लाचोङ्‌नुङ्‌माहा चेॽयाबे जोड पिनाङा ना छेप्‍फा हेकोहा छेप्‍फाचि हाक्‍निङ् हेकोना ओमेॽना॥ नाबे पावालङा फिलिप्‍पि छुम्‍वाङ् इखिङ् उलुङ्‌मा तुक्‍तुना बाङ्‌ना चेॽया सोॽमेतामा॥

ना छेप्‍ताप्‍पे छोक्‍ताहा चेॽया

चिनातोक १:१-२

पावालङा फिलिपिबेॽहा बिस्‍वासिचि नुनिङ्‌वा पिचिहा १:३-११

पावाल छेक्‍पाङ्‌बे आयाना बेला १:१२-२६

खिरिस्‍टपे बिस्‍वास चोक्‍माहोङ् इमिन्‍ना हिङ्‌लुङ् हिङ्‌माहा बाङ्‌ना चेॽयागा उतुम्‍बे १:२७-२:१८

तिमोथि नुङ् इपाफ्रोडिटासका लागि योजाना २:१९-३०

बिरोध चोक्‍खुबाचि नुङ् इसिॽहाचिभाङ् जोगा चोक्‍माना चेतावानि ३:१-४:९

पावालङा फिलिप्‍पिबेॽहा काम्‍निभाकचि नुनिङ्‌वा पिचिहा ४:१०-२०

मेन्‍दाहा ४:२१-२३

पावालङा

फिलिप्‍पिचि छेप्‍तुना छेप्‍फा

१

१ ना छेप्‍फा कान्‍चिङ् येसु खिरिस्‍टका काम चोक्‍खुबा पावाल नुङ् तिमोथिङा फिलिप्‍पि साहारबेॽहा येसु खिरिस्‍टपे बिस्‍वास चोक्‍खुबा घाक पाबित्‍तारा याॽमिचि, एल्‍डारचि नुङ् छुम्‍वाङ्‌बे काम फाखुबचिगा लागि छेप्‍मासिमेङ्‌चिङ्‌हा॥

२ एङ्‌गा निङ्‌वाफुमा पा नुङ् हाङ्‌बा येसु खिरिस्‍टङा न्‍निङ्‌दा आनुगाराहा नुङ् हाङ्‌हाङ् पिइगानि॥

पावालगा पार्थाना

३ न्‍निङ्‌दा मिमेॽनेनिन्‍निङ् का साधाइ आका निङ्‌वाफुमा नुनिङ्‌वा पिवाङ्॥

४ न्‍हाङ् न्‍निङ्‌दा घाक्‍का लागि का पार्थाना चोङ्‌मेङ्‌निङ् साधाइ चोन्‍सिसाङ् पार्थाना चोङ्‌मेङ्‌ना॥

५ इजाङ्‌बाङ्‌निङ् न्‍निङ्‌दा बिस्‍वास चोगुम्‍गाना नाहाङ्‌तो खिङ्‌बेला सोम्‍मा नुसालागा काम्‍बे कानिङ् फाॽमासिमेका॥

६ निङ्‌वाफुमाङा न्‍निङ्‌दाबे तारोक्‍तुहा उचुन्‍हा काम येसु खिरिस्‍ट तामाना लेन सोम्‍मा निङ्‌वाफुमाङामाङ् पुरा चोग्‍वाहा बाङ्‌ना का जेप्‍पा बिस्‍वास चोग्‍वाङ्॥

७ न्‍निङ्‌दा साधाइ आका आनिङ्‌वाबे युङ्‌नुङ्‌नेनिन॥ न्‍निङ्‌गा उतुम्‍बे खाॽला मिॽमामाङ् का उचुन एताङ्, इजाङ्‌बाङ्‌निङ् खिङ्‌बेला का छेक्‍पाङ्‌बे वेॽङानिङ् नुङ् पाखा वायाङ्‌निङ्‌चा नुसाला जोगाचोक्‍माहा नुङ् खा जेप्‍पागा ओमभोङ् पार्मान पिॽमाहा कामबे निङ्‌वाफुमाङा कानिङ् पियाहा खा घाक आनुगाराहाबे न्‍निङ्‌दा घाक कानुङ् सोरि वेॽनेतिगा॥

८ का न्‍निङ्‌दा खिरिस्‍ट येसुङा लोॽवा जेप्‍पा आलुङ्‌मा तुङ्‌मेॽनेनिन, न्‍हाङ् न्‍निङ्‌दानुङ् तुप्‍मा का इब्‍बे-इब्‍बे मिमेङ्‌ना बाङ्‌ना चेॽयागा साचि निङ्‌वाफुमा वान्‍नेॽना॥

९ आका पार्थाना ना वान्‍ने, न्‍निङ्‌दा ग्‍यान, बुद्‌दि नुङ् ङ्‌खा हाक्‍निङ्‌चा प्‍याक लुङ्‌मा तुक्‍खुसाचामाहा चेॽयाबे पुसाङ् ख्‍यानि॥

१० ङ्‌खाॽला न्‍निङ्‌दा घाकहाक्‍निङ् उचुन्‍हा नुङ् इसिॽहा चेॽया खुटेचोक्‍मा यास्‍वाम्‍गा न्‍हाङ् खिरिस्‍ट तामेॽनिङ् न्‍निङ्‌दा पाबित्‍तारा नुङ् आप्‍दिक मेॽनिङ्‌हा लेक्‍सिॽवागा,

११ न्‍हाङा निङ्‌वाफुमागा आदार नुङ् पार्साम्‍सागा लागि येसु खिरिस्‍टपाहाङ् तायाहा उचुन्‍हा काम न्‍निङ्‌गा हिङ्‌लुङ्‌बे प्‍याक ओमेहा॥

पावाल छेक्‍पाङ्‌बे आयानिङ् झान प्‍याक नुसाला पार्चार लेक्‍सा

१२ आफुआनुन्‍छा आनाआनुन्‍छाचि, का छोङ्‌बे आयाराहा चेॽयाङा गो नुसाला हिमाहा काम लेक्‍सामाहाभोङ् था तोक्‍तुम्‍गानि बाङ्‌ना का मिमेङ्‌ना॥

१३ इजाङ्‌बाङ्‌निङ् का खिरिस्‍टका उतुम्‍बे पार्चार चोगुङ्‌होङ् छेक्‍पाङ्‌बे आयाङ्‌ना चेॽया हाङ्‌पाङ्‌बेॽहा घाक काङ्‌बाचि नुङ् घाक हेकोहा याॽमिचिङा चा था न्‍दोक्‍तुक्‍सु॥

१४ का छेक्‍पाङ्‌बे आयाङ्‌नाङा प्‍याक लोॽवा फुनुन्‍छा नानुन्‍छाचि हाङ्‌बाबे चात्‍तु न्‍लेक्‍सामा, न्‍हाङ् मेङ्‌गिसिॽले नुसाला खेम्‍मेॽमागा आटिलो न्‍लेक्‍सामाहा॥

१५ इखिङ् याॽमिचिङा गो उङ्‌चि नाहेम्‍माङा खिरिस्‍टका पार्चार न्‍जोग्‍वा, न्‍हाङ् इखिङ्‌ङा च्‍हेन उचुन्‍ना निङ्‌वाङामाङ् पार्चार न्‍जोग्‍वा॥

१६ ङ्‌खा उचुन्‍ना निङ्‌वाङा पार्चार चोक्‍खुबाचिङा का लुङ्‌मा तुङ्‌मेहोङ्‌ पार्चार न्‍जोग्‍वा, इजाङ्‌बाङ्‌निङ् नुसालागा सात्‍याता जोगाचोक्‍मागा लागि निङ्‌वाफुमाङा का नाबे युक्‍सामाङ्‌ना ओम बाङ्‌ना चेॽया ङ्‌खाचिङा था वान्‍ने॥

१७ ङ्‌खाॽनिङ्‌गो नाहेन्‍चाचिङा च्‍हेन छेक्‍पाङ्‌बे का हाकुचा प्‍याक तुखि आङ्‌मा पोराचोक्‍निभोङ् उचुन्‍ना निङ्‌वाङा मेन्‍ना, ङ्‌खाॽनिङ्‌गो इसिॽना निङ्‌वाङा खिरिस्‍टका पार्चार न्‍जोग्‍वा॥

१८ जेहोङ्‌चा, हाकु मुख्‍खे चेॽया च्‍हेन ना ओम– इमिन्‍ना किसिमङा होङ्‌चा, उचुन्‍ना निङ्‌वाङा होङ्‌चा इसिॽना निङ्‌वाङा होङ्‌चा खिरिस्‍टका पार्चार लेङ्‌नि, खा चेॽयाबेॽमाङ् का चोन्‍सिमेङ्‌ना॥

१९ इजाङ्‌बाङ्‌निङ् का खा चेॽया था वान्‍ने, न्‍निङ्‌गा पार्थाना नुङ् येसु खिरिस्‍टका आत्‍माङा फामेङ्‌होङ् नाभाङ् का लोम्‍मा यामेङ्‌ना॥

२० का चोगुङ्‌हा कामबे का ङोन्‍सिॽमाबे ङ्‌ङामेङान्‍ना, ङ्‌खाॽनिङ्‌गो साधाइ साहासि याॽमि लेङ्‌माहोङ् सिमा पोराचोक्‍होङ्‌चा हिङ्‌मा पोराचोक्‍होङ्‌चा आका घाक हिङ्‌लुङ्‌भाङ् खिरिस्‍टका उनिङ् थेन्‍माहा काम लेङ्‌नि बाङ्‌ना आका माडा आनिङ्‌वा नुङ् आसा वान्‍नेॽना॥

२१ इजाङ्‌बाङ्‌निङ् का हिङाङ्‌भोङ् खिरिस्‍टका आदारगा लागि हिङ्‌मेङ्, ङ्‌खाॽनिङ्‌गो स्‍याङ्‌भोङ्‌चा आका लागि झान उचुन्‍ना चेॽया ओम॥

२२ ङ्‌खाॽनिङ्‌गो का हिङामासाङ्‌भोङ्‌ हाकुचा उचुन्‍हा काम लेङ्‌मेहा॥ न्‍हाङामाङ् सिमा नुङ् हिङ्‌मा हेॽना सेक्‍मा पोर्ने ओम, न्‍ना का कामा ङ्‌यामेङान्‍ना॥

२३ का गो इना सेगुङ् इना सेगुङ् लेक्‍सामाङ्‌ना॥ ना कायुङ्‌लेन नाॽनामाहोङ् खिरिस्‍टनुङ् वामा चा माडा आनिङ्‌वा वान्‍ने॥ न्‍ना च्‍हेन इब्‍बे-इब्‍बे उचुन्‍ना चेॽया ओम॥

२४ ङ्‌खाॽनिङ्‌गो न्‍निङ्‌गा लागि च्‍हेन का हिङ्‌नुङ्‌मामाङ् उचुन लेङ्‌मे॥

२५ खा चेॽया का जेप्‍पा था वान्‍ने, न्‍हाङामाङ् न्‍निङ्‌दा बिस्‍वासपे चात्‍तु चोक्‍मागा नुङ् न्‍निङ्‌गा आनान्‍दा हाकुचा पुमेॽमागा का हिङ्‌मेङ्‌ना॥

२६ न्‍हाङा का फेरि न्‍निङ्‌दाबे तामेङ्‌निङ् आका कारान्‍ङा खिरिस्‍ट येसुगा न्‍निङ्‌दा प्‍याक घामान्‍डा चोक्‍मा यासिॽवाघा॥

२७ घाकहाक्‍निङ् माडा चेॽयागो ना ओम, न्‍निङ्‌गा चाल्‍चालान खिरिस्‍टका नुसाला खेम्‍मेॽमा थेन्‍सिखुबा सानि॥ का न्‍निङ्‌दा तुम्‍नेनिन्‍होङ्‌चा न्‍दुम्‍नेनिन्‍होङ्‌चा न्‍निङ्‌दा घाक एको आत्‍मा नुङ् निङ्‌वाबे डिगो लेक्‍सिघोङ्, याॽमिचिङा नुसालाबे जेप्‍पागा बिस्‍वास न्‍जोगुनिभोङ् घाक तोङिघोङ् तुखि चोगिघा चेॽया का खेम्‍मा तोक्‍तुङ्‌नि॥

२८ न्‍निङ्‌गा बिरोधिचिनुङ् इहाचा चेॽयाबे ङ्‌गिसितानिन॥ खाॽला लेङ्‌माङा गो न्‍निङ्‌गा बिरोधिचि नास लेङ्‌माना न्‍हाङ् निङ्‌वाफुमा पाभाङ् न्‍निङ्‌दा उद्‌दार तोक्‍तुम्‍गाना बाङ्‌ना चेॽयागा पार्मान पिइवाघा॥

२९ इजाङ्‌बाङ्‌निङ् निङ्‌वाफुमाङा न्‍निङ्‌दा खिरिस्‍टपे बिस्‍वास चोक्‍मागा लागिसे मेन्‍ना, ङ्‌खाॽनिङ्‌गो उका लागि तुखि आङ्‌साङ् उका सेवा चोक्‍माना उचुन्‍ना माउका चा पिइमिघा॥

३० ओन्‍दाङ्‌हा लेन्‍चिबे का आङ्‌दुङ्‌हा तुखि न्‍निङ्‌दा निसुक्‍साम्‍गा॥ ङ्‌खा तुखि खिङ्‌बेला चा का आङ्‌मासिमेङ् न्‍हाङ् न्‍निङ्‌दा चा कानुङ् आङ्‌मासिइवागा॥

खिरिस्‍टका लुङ्‌मा तुक्‍ताइ

२

१ इना खिरिस्‍टपेॽना न्‍निङ्‌गा हिङ्‌लुङ्‌ङा न्‍निङ्‌दा साहास पिइमिघा? उका लुङ्‌मा तुक्‍ताइङा सान्‍त्‍वाना पिइमिघा? न्‍निङ्‌गा साङ्‌गाति पाबित्‍तारा आत्‍मानुङ् वान्‍नेॽना? इना न्‍निङ्‌दा एकोङा हेकोना लुङ्‌मा तुक्‍खुसा चाइवाघा?

२ ङ्‌खाॽला ओम्‍भोङ् न्‍निङ्‌दा निङ्‌वा तोङ्‌खुबा लेक्‍सिघोङ्, एकाइ खाले लुङ्‌मा तुक्‍खुसा चाइघोङ्, न्‍हाङा एको निङ्‌वागा लेक्‍सिघोङ् न्‍निङ्‌दा का प्‍याक चोन्‍सिॽमेता॥

३ आकासे उचुन लेङ्‌नि लोॽवा न्‍जोगानिन॥ बित्‍थाहा चेॽयाबे घामान्‍डा चोक्‍मागा इहाचा न्‍जोगानुम्‍निन॥ ङ्‌खाॽनिङ्‌गो एको हेकोनागा लागि मि लेक्‍सानि न्‍हाङ् का हाक्‍निङ् उङ्‌चि माम्‍माहाचिभोङ् मिखुसा चायानि॥

४ आफाइगासे उचुन मेन्‍ना, याॽमिचिगा लागि चा मितानुम॥

५ न्‍निङ्‌गा निङ्‌वा खिरिस्‍ट येसुगा लोॽवा सानि॥

६ उङ् निङ्‌वाफुमाहिङ्‌गा साया, ङ्‌खोङ्‌चा

निङ्‌वाफुमाहिङ्‌गा लेङ्‌मा बोल न्‍जोगान॥

७ उङा घाक थोक नासिहोङ्,

ताम्‍दाङ्‌फुमाबे एको कामारागा स्‍वारुप्‍पे याॽमि लेक्‍साराया॥

८ स्‍वारुप्‍पे उङ् याॽमि लोॽवा लेक्‍साहोङ् आफाइ मि लेक्‍सा,

न्‍हाङ् कुरुसपे स्‍यानुङ् सोम्‍मा उङा निङ्‌वाफुमा पागा आग्‍गे येनु॥

९ न्‍हाङामाङ् निङ्‌वाफुमाङा उङ् घाकहाक्‍निङ् तो निङ्‌ला पिॽमाना ठोङ्‌बे पोघेतु,

न्‍हाङ् घाकहाक्‍निङ् माडा निङ्‌ला पिहोङ् तो थेन्‍दु॥

१० खाॽला वालोक, ताम्‍दाम्‍फुमा नुङ् ताम्‍दाम्‍फुमागा मोहा घाक्‍ङा

येसुगा आदारगा लागि उङ्‌चि लाङ्‌छुक न्‍द्‌वाचि,

११ न्‍हाङा घाकङा निङ्‌वाफुमा पागा माहिमागा लागि

येसु खिरिस्‍टमाङ् हाङ्‌बा ओमभोङ् सुइकार न्‍जोग्‍वाना॥

कायुङ्‌लेन्‍बे चाम्‍काचोक्‍खुबा ओम्‍ना

१२ न्‍हाङामाङ् आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, का न्‍निङ्‌दानुङ् वायाङ्‌निङ् न्‍निङ्‌दा साधाइ आचेॽया येनुक्‍सुम्‍गा॥ का न्‍निङ्‌दानुङ् वाङानिङ्‌से मेन्‍ना, ङ्‌खाॽनिङ्‌गो माङ्‌दु वाङानिङ् चा झान तुक्‍नुङ् किसिसाङ् न्‍निङ्‌दा तोक्‍तुम्‍गाना मुक्‍तिगा थेन्‍सिॽमाहा न्‍निङ्‌गा चाल्‍चालान लेङ्‌निभोङ् तुखि चोगानि॥

१३ इजाङ्‌बाङ्‌निङ् निङ्‌वाफुमाङा न्‍निङ्‌दाबे काम चोक्‍मासिमेॽना॥ उङामाङ् न्‍निङ्‌दा उका उनिङ्‌वा लोॽवा चोक्‍माना निङ्‌वा नुङ् साक्‍ति पिइवाघा॥

१४ गान्‍गान मेन्‍जोक्‍ले, चेॽया मेन्‍दुमेॽले घाक काम चोक्‍साङ् ख्‍यानि॥

१५ ङ्‌खाॽला चोगिगाभोङ् पापि नुङ् इसिॽहा याॽमिचिगा उलुम्‍बे न्‍निङ्‌दा पाप मेॽनिङ्‌हा निङ्‌वाफुमागा सुद्‌दा सान्‍तान लेक्‍सिॽवाघा॥ न्‍हाङा चोक्‍चोकिचिङा ताङ्‌खेङ् ओम ङ्‌ओत्‍वाना लोॽवा न्‍निङ्‌दा चा ङ्‌खाचिगा उलुम्‍बे चाम्‍काचोगिॽवाघा॥

१६ हिङ्‌लुङ् पिखुबा नुसाला न्‍निङ्‌दा चात्‍तुनुङ् लाबामासानुम॥ खाॽला चोगिगाभोङ् का बेर्थाबे न्‍लुक्‍ताङान, न्‍हाङ् बेर्थाबे तुखि न्‍जोगाङान्‍नाभोङ् खिरिस्‍ट तामाना लेन्‍बे घामान्‍डा चोक्‍मा तोक्‍त्‍वाङ्‌ना॥

१७ न्‍निङ्‌गा बिस्‍वास नुङ् न्‍निङ्‌दा चोगुम्‍घा निङ्‌वाफुमागा काम च्‍हेन बोलिदान तिसाहा लोॽवा ओम, न्‍हाङा ङ्‌खाबे आका हिङ्‌लुङ् बोलि तिमा पोराचोक्‍होङ्‌चा का आनान्‍दित्ङाना, न्‍हाङ् न्‍निङ्‌दानुङ् चोन्‍सिमेङ्‌ना॥

१८ ङ्‌खाॽलामाङ् न्‍निङ्‌दा चा कानुङ् चोन्‍दास्‍यानि न्‍हाङ् आनान्‍दित लेक्‍सानि॥

तिमोथि नुङ् इपाफ्रोडिटास

१९ हाङ्‌बा येसुगा उनिङ्‌वा लेक्‍साभोङ् आका आस वान्‍ने, तिमोथि मिछिटो न्‍निङ्‌दाबे पाक्‍स्‍वाङ्, न्‍हाङ् न्‍निङ्‌गा सालेन तोक्‍तुङ्‌होङ् का चोन्‍सिॽमा याङानि॥

२० उचुन्‍ना निङ्‌वाङा न्‍निङ्‌गा वास्‍ता चोक्‍खुबा तिमोथि सेॽना, हेकोहा इसा चा कानुङ् मानिन्‍हा॥

२१ हेकोहाचि गो उङ्‌चिगा धुनबे ङ्‌वान्‍ने, येसु खिरिस्‍टङा मितुहा चेॽयाबे च्‍हेन निङ्‌वा म्‍बिवानिन॥

२२ ङ्‌खाॽनिङ्‌गो तिमोथिगा बानिबेहोरा उचुन्‍हा बाङ्‌ना चेॽयागो न्‍निङ्‌दा था वान्‍ने॥ उच्‍याङा उप्‍पागा सेवा चोग्‍वाना लोॽवा उङा कानुङ् नुसालागा काम्‍बे सेवा चोगुक्‍सु॥

२३ न्‍हाङामाङ् आका लागि इलेङ्‌मे ङ्‌खा था लेङ्‌मेहोङ् सोलोक तिमोथि न्‍निङ्‌दाबे पाङ्‌मा मितुक्‍सुङ्‌ना॥

२४ न्‍हाङा का चा न्‍नाबे मिछिटो तामा तोक्‍त्‍वाङ्‌ना बाङ्‌ना हाङ्‌बाबे बिस्‍वास युक्‍सुक्‍सुङ्‌ना॥

२५ आनुन्‍छा इपाफ्रोडिटास न्‍निङ्‌दाबे पाङ्‌मा आवास्‍याक एतुक्‍सुङ्॥ उङ् कानुङ् काम चोगाना याॽमि ओम, न्‍हाङ् नुसाला खेम्‍मेॽमाहा लाडाइबे चा कान्‍चिङ् सोरि लाडाइ चोगाङ्‌चिङ्‌हा॥ उङ् का फासे पाक्‍सुम्‍गाना न्‍निङ्‌गा दुत ओम॥

२६ उङ् चा न्‍निङ्‌दानुङ् तुप्‍मा इब्‍बे-इब्‍बे मितामाना॥ उङ् तुगाब्‍याना चेॽया न्‍निङ्‌दा खेप्‍सुम्‍घाबुभोङ् उङ् सुर्ता चामासिमेॽना॥

२७ जेप्‍पा उङ् तुक्‍नुङ् तुगाब्‍याहोङ् ओल्‍लोबाक न्‍स्‍यान्‍ना॥ ङ्‌खाॽनिङ्‌गो निङ्‌वाफुमाङा उङ् दाया चोगु॥ उङ्‌से मेन्‍ना का चा उङा दाया चोगाङ्, न्‍हाङ् सोकपे सोक आङ्‌मा पोरान्‍जोगाङान॥

२८ न्‍हाङामाङ् झान उङ् न्‍निङ्‌दाबे पाङ्‌मा मितुक्‍सुङ्‌ना॥ उङ् निस्‍वाम्‍घोङ् न्‍निङ्‌दा चोन्‍दिसिइवागा न्‍हाङ् आनिङ्‌वाबेॽहा तुखि चा साप्‍नुङ् लेङ्‌मेहा॥

२९ हाङ्‌बाबे उङ् नुन्‍छा लोॽवा निङ्‌वाभाङ् स्‍वागात चोगानुम॥ खाॽलाहा याॽमिचि आदार चोक्‍माहाचि॥

३० इजाङ्‌बाङ्‌निङ् उङा खिरिस्‍टका काम चोगुनिङ् उका हिङ्‌लुङ् आप्‍ठेरोबे आमेतु, न्‍हाङ् न्‍निङ्‌दा आका लागि पुरा चोक्‍मा ङ्‌यासुम्‍गानाहा सेवा पुरा चोगुनिङ् उङ्‌ ओल्‍लोबाक सिमा पोराचोगा॥

जेप्‍पागा धार्मिक्‍ता

३

१ आखेरिबे आफुआनुन्‍छा आनाआनुन्‍छाचि, हाङ्‌बाबे न्‍निङ्‌दा आनान्‍दित लेक्‍सानि॥ का ओन्‍दाङ् छेप्‍नेनिन्‍हा चेॽया दाफे-दाफे छेम्‍नुङ्‌मा झार्को ङ्‌येमेङान्‍ना, खा चेॽयाङा न्‍निङ्‌गा बिस्‍वास जोगाचोग्‍वाना॥

२ न्‍निङ्‌दा कुचुमाचि लोॽवा खिखुबा, इसिॽहा काम चोक्‍खुबा नुङ् सालुङ्‌बे खाताना चोक्‍खुबाचिभाङ् थाङ्‌थाङ् वायानि॥

३ इजाङ्‌बाङ्‌निङ् निङ्‌वाफुमागा जेप्‍पागा खाताना चोक्‍खुबा याॽमिचिa गो कानिङ् ले सिइन, कानिङ् आत्‍माङा निङ्‌वाफुमा आराधाना चोग्‍वाम न्‍हाङ् खिरिस्‍टका उनिङ् थेन्‍द्‌वाम॥ कानिङ् गो याॽमिङा न्‍जोगुहा ओॽमाहा कामबे भोरोसा युङ्‌खुबा मेतिसिन्‍हा॥

४ ङ्‌खोङ्‌चा काबे च्‍हेन ओॽमाहा कामबे भोरोसा युङ्‌माहा कारान वेॽहा॥ कोइ याॽमिङा ङ्‌खाॽलाहा चेॽयाबे भोरोसा युङ्‌माना कारान वेॽना मिमेॽनाभोङ्, कानुङ् को झान प्‍याक कारान वान्‍नेॽहा॥

५ इजाङ्‌बाङ्‌निङ् आका वाम लेक्‍साना ता लेन्‍बे आका खाताना लेक्‍साना ओम॥ का बेन्‍यामिन कुलगा इजिरेलि जातिङान, न्‍हाङ् जेप्‍पागा हिब्‍रु याॽमिङान॥ ब्‍यावास्‍थागा उतुम्‍बे कामामाङ्‌भोङ् फारिसि सायाङ्॥

६ याहुदि धार्मागा लागि जोसका उतुम्‍बे कामाहाभोङ् खिरिस्‍टका छुम्‍वाङ् इब्‍बे-इब्‍बे तुखि पिखुबा, धार्मिक्‍तागा उतुम्‍बे ओम्‍भोङ् निङ्‌वाफुमागा उनिङ्‌वा लोॽवा घाक धार्माकार्मा चोक्‍खुबा सायाङ्॥

७ ङ्‌खाॽनिङ्‌गो ङ्‌खिङ्‌बेला का आका लागि उचुन एतुङ्‌हा घाक चेॽया हाकु खिरिस्‍टका लागि गो बेर्था एत्‍वाङ्‌हा॥

८ खिङ्‌से मेन्‍ना, येसु खिरिस्‍ट आका हाङ्‌बा चिनाचोक्‍मा तोक्‍तुङ्‌होङ् हेकोहा घाक चेॽया बेर्था एतुक्‍सुङ्‌हा॥ उका लागिमाङ् का घाक चेॽया नासिक्‍सुङ्, न्‍हाङ् का उङ् उचुन चिनातोक्‍मा यासुङ्निभोङ् खा घाक चेॽया कासिङ्‌गार लोॽवा एत्‍वाङ्‌हा॥

९ का उका लेङ्‌मायाङानिभोङ् का ङ्‌खाॽला चोङ्‌मेङ्‌ना॥ का ब्‍यावास्‍था पालाना चोग्‍वाङ्‌होङ् निङ्‌वाफुमागा ओन्‍दाङ् ठिक ठारेचोक्‍मा ङ्‌यामेङान्‍ना॥ ङ्‌खाॽनिङ्‌गो का खिरिस्‍टपे बिस्‍वास चोगुङ्‌नाङा हाकु निङ्‌वाफुमाङामाङ् का धार्मोति ठारेचोगामाङ्‌ना॥ ना धार्मिक्‍ता बिस्‍वासपाहाङ् तामेॽना॥

१० का उङ् चिनातोक्‍मा न्‍हाङ् उङ्‌ हेॽना साक्‍तिङा हिङ्‌गिलिक लेक्‍सा न्‍ना साक्‍ति माहासुस चोगुङ्‌नि, न्‍हाङा उङा तुखि आङ्‌दुहा लोॽवा का चा तुखि आङ्‌दुङ्‌होङ् स्‍याङ्‌भोङ्‌चा उङ् लोॽवा लेङ्‌मा तोक्‍तुङ्‌नि बाङ्‌ना मितामाङ्‌ना॥

११ न्‍हाङ् इमिनहोङ्‌चा स्‍यानाभाङ् का चा वान्‍दिक हिङ्‌गिलिक लेङ्‌मा याङानि॥

लाक्‍छ्‌या पोटि लुक्‍माहा

१२ का घाक चेॽया ओन्‍दाङ् चोगिक्‍सुङ् न्‍हाङ् का सुद्‌दा लेक्‍साब्‍यामाङ्‌ना ङ्‌गामेङान्‍ना, ङ्‌खाॽनिङ्‌गो ङ्‌खा चेॽया तुम्‍मागा लागि का लुक्‍मासिमेङ्‌ना॥ न्‍नागा लागि खिरिस्‍टङा का ओन्‍दाङ्‌माङ् उका चोगिॽयामाङ्‌ना॥

१३ आफुआनुन्‍छा आनाआनुन्‍छाचि, का खा घाक चेॽया तोक्‍तिक्‍सुङ्‌हा लोॽवा गो ङ्‌ङेमेङान, ङ्‌खाॽनिङ्‌गो का एको काम च्‍हेन चोग्‍वाङ्, न्‍ना च्‍हेन लेक्‍साब्‍याहा चेॽया मुॽनिसाङ् हाकु आका ओन्‍दाङ् तायेॽहा चेॽया तोक्‍मा कोसिस चोङ्‌मेङ्‌ना॥

१४ ङ्‌खोङ्‌माङ् वालोक्‍का इनाम तोक्‍माना हिसापङा का लाक्‍छ्‌या पोटि लुक्‍मासिमेङ्‌ना॥ निङ्‌वाफुमाङा नागा लागिमाङ् खिरिस्‍ट येसुभाङ् मेन्‍सिमाना हिङ्‌लुङ् तोक्‍मागा का कायामाङ्‌ना ओम॥

१५ कानिङ् आत्‍माबे पुसिहोङ् चात्‍तु लेक्‍सिहा घाक्‍ङा च्‍हेन आका चेॽया स्‍विकार चोक्‍माहोङ् खाॽलामाङ् मिॽमाहा॥ कोइ कोइबे हेकोहा निङ्‌वा ङ्‌वेॽहाभोङ् चा निङ्‌वाफुमाङामाङ् न्‍निङ्‌दा सोॽमेतिइवाघा॥

१६ ङ्‌खाॽनिङ्‌गो कानिङ् इहा तोक्‍तिक्‍सुम ङ्‌खाबे चात्‍तु लेक्‍सिहोङ् वाइ॥

१७ आफुआनुन्‍छा आनाआनुन्‍छाचि, न्‍निङ्‌दा चा का लोॽवा चोगानि॥ कानिङ् न्‍निङ्‌गा लागि एको उचुन्‍ना साङ्‌खालाम लेक्‍सिमिङ्॥ न्‍हाङा कानिङ् लोॽवा चोक्‍खुबाचि लोॽवा न्‍निङ्‌दा चा चोगानि॥

१८ का प्‍याक खेप न्‍निङ्‌दा लुॽनेनिन्‍हा याॽमिचिगा उतुम्‍बे का फेरि चा हाप्‍साङ् लुमेॽनेनिन, ङ्‌खाचि खिरिस्‍टङा कुरुसपे चोगुहा कामगा विरोध चोक्‍साङ् न्‍लाम्‍घोमे॥

१९ ङ्‌खाचि नाराक्‍पे नास न्‍लेङ्‌मेहा, इजाङ्‌बाङ्‌निङ् ङ्‌खाचिगा फोक माङ् ङ्‌खाचिगा निङ्‌वाफुमा ओम॥ ङ्‌खाचि ङोन्‍सिॽमा पोर्ने चेॽयाबे झान घामान्‍डा न्‍जोङ्‌मे॥ न्‍हाङ् ङ्‌खाचिगा निङ्‌वा चा ना कायुङ्‌लेनबेॽहा चेॽयाबेसे वान्‍नेॽना॥

२० ङ्‌खाॽनिङ्‌गो कानिङ् वालोकपेॽहा याॽमिसिन॥ न्‍हाङ् कानिङ् मुक्‍ति पिखुबा एङ्‌गा हाङ्‌बा येसु खिरिस्‍ट वालोकपाहाङ् तामेॽनाभोङ् कानिङ् लाम्‍बु सोॽमासिइवा॥

२१ उङा घाक थोक उका तायेन्बे ताॽमा यास्‍वाहा॥ उका न्‍ना साक्‍तिङामाङ् एङ्‌गा काम्‍जोर सालुङ् उका लोॽवा माहिमानुङ्‌ना चोग्‍वाना॥

a 

३:३ जेप्‍पागा खाताना चोक्‍खुबा याॽमिचिगा उतुम्‍बे रोमिगा छेप्‍फा २:२८-२९ पाद पाहाङ् उचुन आमायामेहा॥ न्‍नाबे पावालङा जेप्‍पागा खाताना सालुङ्‌बे चोगाना चेॽयासे मेन्‍ना ङ्‌खाॽनिङ्‌गो पाबित्‍तारा आत्‍मागा साक्‍तिङा निङ्‌वा ओछोङा लेङ्‌मा ओम कायामा॥ खा चेॽयागा उतुम्‍बे उलिप्‍पा कारारबे ब्‍यावास्‍था १०:१६; ३०:६ बे, यार्मिया ४:१़-४बे न्‍हाङ् ओछोङा कारारबे कालास्‍सि २:११बे चा तोङ्‌मेहा॥

४

१ न्‍हाङामाङ् आफुआनुन्‍छा आनाआनुन्‍छाचि, का न्‍निङ्‌दा प्‍याक आलुङ्‌मा तुङ्‌मेॽनेनिन न्‍हाङ् न्‍निङ्‌दानुङ् तुप्‍मा प्‍याक मितामाङ्‌ना॥ न्‍निङ्‌दा का चोन्‍सिॽमेतामागा॥ न्‍निङ्‌दामाङ् आका कामगा इनामसिगान॥ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, न्‍निङ्‌दा खाॽलामाङ् हाङ्‌बाबे डिगो वायानि॥

आर्तिगा चेॽया

२ इयोदिया नुङ् सुन्‍तुखे, न्‍जिङ्‌दा आमुक फाक्‍साङ् लुमेॽनेन्‍चिन, न्‍जिङ्‌दा एको निङ्‌वागा लेक्‍साचि॥

३ आका बिस्‍वासिलोना काम्‍निभाक, खा मामुचि तोङ्‌मागा फातुचि, इजाङ्‌बाङ्‌निङ् खाचिङा कानुङ् से मेन्‍ना, क्‍लेमेस नुङ् हिङ्‌लुङ्‌गा छेप्‍ताप्‍पे निङ् वाखुबा हेकोहा आकाम्‍निभाकचिनुङ् चा नुसाला खेम्‍मेॽमाहा काम निङ्‌वा पियाचुहोङ् चोगामाचुहा॥

४ हाङ्‌बाबे साधाइ आनान्‍द चोगानि, का फेरि चा लुमेॽनेनिन, आनान्‍द चोगानि॥

५ न्‍निङ्‌दा चोगुम्‍घा उचुन्‍हा बेभार घाक याॽमिचिङा था न्‍दोक्‍तुनि॥ हाङ्‌बा ताहेक्‍साना॥

६ इहाचा चेॽयाबे चिन्‍ता न्‍जोगानिन, ङ्‌खाॽनिङ्‌गो न्‍निङ्‌दा खाचो आइघा घाक चेॽया पार्थानाबे निङ्‌वाफुमा लुयानुम न्‍हाङा उङ् नुनिङ्‌वा पिसाङ् पार्थाना चोगानि॥

७ न्‍हाङा निङ्‌वाफुमाङा पिमेहा हाङ्‌हाङ् न्‍निङ्‌दा तोक्‍त्‍वाम्‍गाना॥ ना हाङ्‌हाङ् खिङ् माडाना, न्‍नागा उतुम्‍बे इसाङा चा मिॽमा चा ङ्‌यास्‍वानिन्‍हा॥ न्‍ना हाङ्‌हाङ्‌ङामाङ्‌ न्‍निङ्‌गा लुङ्‌मा नुङ् निङ्‌वा येसुबे जोगाचोगुनेस्‍वाचिहा॥

८ हाकु मेन्‍माना बेलाक्‍पे आफुआनुन्‍छा आनाआनुन्‍छाचि, न्‍निङ्‌दा हेखा चेॽया सात्‍या नुङ् आदार्नियाहा, हेखा चेॽया ठिक नुङ् पाबित्‍ताराहा, हेखा चेॽया लुङ्‌मातुक्‍मा लायिक नुङ् उचुन्‍हा, न्‍हाङ् हेखा चेॽया पारसाम्‍सा चोक्‍मा लायिक्‍हा, ङ्‌खाबेॽमाङ् निङ्‌वा पियानुम॥

९ का लुॽनेनिन्‍हा हेखा चेॽया न्‍निङ्‌दा खेप्‍सुक्‍सुम्‍गा, निसुक्‍सुम्‍गा न्‍हाङा हेखा चेॽया न्‍निङ्‌दा काभाङ् चिन्‍दिमिगा, तोक्‍तुक्‍सुम्‍गा ङ्‌खा चेॽया पालाना चोगानुम न्‍हाङ् हाङ्‌हाङ् पिखुबा निङ्‌वाफुमा न्‍निङ्‌दानुङ् वामेॽना॥

भेटिगा लागि नुनिङ्‌वा

१० का हाङ्‌बाबे इब्‍बे-इब्‍बे आनान्‍दित्‍ङाना॥ इजाङ्‌बाङ्‌निङ् न्‍निङ्‌दा माङ्‌फा हेक्‍साङ् का मिॽमाना माउका न्‍निङ्‌दा तोक्‍तुक्‍सुम्‍गा॥ ना बाङ्‌ना का न्‍निङ्‌दा मुन्‍दिॽयामासाघा बाङ्‌ना मेन्‍ना, ङ्‌खाॽनिङ्‌गो न्‍निङ्‌दा माउका न्‍दोक्‍तुक्‍साम्‍गान॥

११ का खाचोबे आयाङ्‌होङ् खाॽला लुॽनेनिन्‍हा मेन्‍ना, इजाङ्‌बाङ्‌निङ् कानुङ् इहा वान्‍ने ङ्‌खाबे सोन्‍तोक वामा का चिन्‍दामाङ्‌ना॥

१२ खाचोबे आमानिङ् नुङ् प्‍याक वामेॽनिङ् इमिन हिङ्‌माहा बाङ्‌ना का था वान्‍ने॥ इमिन्‍हा बेलाक्‍पे चा, खामानिङ् चा,साक्‍ङा सिमानिङ् चा प्‍याक वामेॽनिङ्‌चा, म्‍मामेन्‍निङ् चा सान्‍तुस्‍टा लेङ्‌माहोङ् हिङ्‌मा का चिन्‍दामाङ्‌ना॥

१३ का खा घाक चेॽया खिरिस्‍टङा पियाङ्‌हा साक्‍तिङामाङ् चोक्‍मा यास्‍वाङ्‌हा॥

१४ ङ्‌खोङ्‌चा का छाक्‍नुङ्‌बे आयाङ्‌निङ् न्‍निङ्‌दा फाताघोङ् उचुन चोगुम्‍घा॥

१५ न्‍निङ्‌दा था वान्‍ने, का सुरुबे नुसाला खेम्‍मेॽनेनिन्‍होङ् माकेडोनिया लिङ्‌खामभाङ् ख्‍याङ्‌निङ् का फाखुबा छुम्‍वाङ् न्‍निङ्‌दासे साइगा॥ न्‍निङ्‌दासे याङ् पियाघोङ् फातामासागा॥

१६ इजाङ्‌बाङ्‌निङ् का थेसालोनिके साहारबे खाचोबे आयाङ्‌निङ् चा न्‍निङ्‌दामाङ् इमा-हिॽमा फातामासागा॥

१७ का भेटि योगुङ्‌हा मेन्‍ना, ङ्‌खाॽनिङ्‌गो न्‍निङ्‌गा उचुन्‍गा लागि लुॽमा योक्‍नेनिन्‍हा ओम॥

१८ खिङ्‌बेला का तोक्‍माहा हाक्‍निङ्‌चा प्‍याक तोक्‍तुक्‍सुङ्‌हा॥ इपाफ्रोडिटास पाहाङ् हाक्‍सुम्‍घा भेटि तोक्‍तुङ्, न्‍हाङ् का खोतामाङ्‌ना॥ ङ्‌खा भेटि च्‍हेन निङ्‌वाफुमाबे गाराहान योग्‍या नुङ् उङा उसाप थाक्‍माहा भेटि ओम॥

१९ आका निङ्‌वाफुमाङामाङ् न्‍निङ्‌गा घाक खाचो पुरा चोक्‍तुबिइवाघा॥ येसु खिरिस्‍टबेॽहा उका प्‍याक्‍हा याङ्‌साभाङ् न्‍निङ्‌दा चाहाचोगिघा चेॽया पुरा चोक्‍तुबिइवाघा॥

२० हाकु एङ्‌गा निङ्‌वाफुमा पागा साधाइ माहिमा लेङ्‌नुङ्‌नि!

आमेन॥

मेन्‍माना बेलाबे

२१ न्‍नाबे खिरिस्‍ट येसुबे वेतिघा घाक पाबित्‍तारा याॽमिचि आका सेवायो॥ नाबे कानुङ् ङ्‌वान्‍नेहा आफुआनुन्‍छाचिङा चा न्‍निङ्‌दा सेवायो लुइमिघा॥

२२ खिरिस्‍ट येसुगा घाक पाबित्‍तारा याॽमिचि नुङ् मुख्‍खे च्‍हेन काइसारगा हाङ्‌पाङ्‌बे वाखुबाचिङा सेवायो लुइमिगा॥

२३ हाकु हाङ्‌बा येसु खिरिस्‍टका आनुगाराहा न्‍निङ्‌दानुङ् वानि॥

पावालङा कालास्‍सिचि छेप्‍तुना

छेप्‍फा

छेप्‍ताप चिनातोक

ना छेप्‍फा पावालङा कालास्‍सिबेॽना छुम्‍वाङ्‌बेॽहा बिस्‍वासिचिगा लागि छेप्‍तुना ओम॥ कालास्‍सि च्‍हेन एफिसास साहारगा नाम्‍लोन पोटि आखुबा एसियाबेॽना एको मिना साहार ओम॥ न्‍ना छुम्‍वाङ् पावालङा तारोक्‍तुना गो म्‍मेतासान, ङ्‌खोङ्‌चा ना साहार उङ् वायाना खाम्‍युक्‍का उयुम्‍बे वायानाङा न्‍ना छुम्‍वाङ्‌बे फाॽमागा का चा वान्‍नेॽङाना भोङ् मिता॥ उङा न्‍ना छुम्‍वाङ्‌बे हाङ्‌गुम्‍बागा काम चोक्‍मागा याॽमिचि एफिसासभाङ् पाक्‍सुक्‍साचि॥ कालास्‍सिबेॽना छुम्‍वाङ्‌बे मेन्‍हा चेॽया चिन्‍खुबाचिङा निङ्‌वाफुमा चिनाचोक्‍मा नुङ् उङ्‌भाङ् मुक्‍ति तोक्‍मागा हेकोहा आत्‍मागा तायेन्‍राङ्‌बा कि साक्‍तिचि पुजा चोक्‍माहाचिभोङ् कार ङ्‌याङ्‌दुक्‍साचि॥ खा चेॽया पावालङा चा था वाया॥ ङ्‌खा चिन्‍खुबाचिङा खिङ्‌से मेन्‍ना खाताना चोक्‍मा, चामा-उङ्‌मा नुङ् हेकोहा चेॽयाबे चा नियाम मानाचोक्‍माहा भोङ् चिन्‍साङ् ङ्‌खाॽला न्‍जोक्‍मेतुक्‍साचि॥

ङ्‌खोङ्‌माङ् ङ्‌खाॽलाहा चिन्‍खुबाचि इमिन बिरोध चोक्‍माहाचिभोङ् पावालङा ना छेप्‍फा छेप्‍तुहोङ् कालास्‍सेबेॽहा बिस्‍वासिचि हाक्‍तुचि॥ उङा खाॽला छेप्‍तुक्‍सुचि– येसु खिरिस्‍टङा से जेप्‍पा मुक्‍ति पिॽमा यामेहा, ङ्‌खाॽनिङ्‌गो खा हेकोहा धार्मागा चेॽयाङा नुङ् रितिथितिङा उङ्‌भाङ् लाॽला चोङ्‌मेहा॥ निङ्‌वाफुमा पाङा कायुङ्‌लेन येसु खिरिस्‍टपाहाङ् चोगु न्‍हाङा उङ्‌भाङ्‌माङ् उका तायेन्बे युक्‍सु॥ खिरिस्‍टपे से कायुङ्‌लेनङा मुक्‍ति तोक्‍माना आसा युङ्‌मा यास्‍वाहा॥ ना छेप्‍फाबे पावालङा बिस्‍वासिचिगा हिङ्‌लुङ्‌बे चाहाबा चोक्‍माहा माहान चेॽयागा उतुम्‍बे योक्‍मेमे॥

पावालङा छेप्‍तुना ना छेप्‍फा च्‍हेन तुखिकासङा कालास्‍सि साहारबे खेतुक्‍सा॥ उङ्‌नुङ् खेखुबा याॽमि नोकार ओनेसिमास साया॥ न्‍ना ओनेसिमासका लागि पावालङा फिलेमोन छेप्‍फा छेप्‍तुक्‍सा॥

नाबे छोक्‍ताहा चेॽया

चिनातोक १:१-८

खिरिस्‍टका सोभाब नुङ् काम १:९-२:१९

खिरिस्‍टपेॽना ओछोङाना हिङ्‌लुङ् २:२०-४:६

मेन्‍दाहा ४:७-१८

पावालङा कालास्‍सिचि छेप्‍तुना

छेप्‍फा

१

१ निङ्‌वाफुमागा उनिङ्‌वाभाङ् खिरिस्‍ट येसुगा सेगुम्‍पाक लेक्‍साङ्‌ना का पावाल नुङ् एङ्‌गा नुन्‍छा तिमोथिङा,

२ ना छेप्‍फा कालास्‍सेबे वेतिघा येसु खिरिस्‍टपे बिस्‍वास चोक्‍खुबा पाबित्‍तारा याॽमिचि नुङ् बिस्‍वासि आफुआनुन्‍छा आनाआनुन्‍छाचि छेप्‍मासिमेॽनेनिन॥ एङ्‌गा निङ्‌वाफुमा पाङा न्‍निङ्‌दा आनुगाराहा नुङ् हाङ्‌हाङ् पिइगानि॥

नुनिङ्‌वागा पार्थाना

३ कानिङ् न्‍निङ्‌गा लागि पार्थाना चोगिॽवाङ्‌निङ् एङ्‌गा हाङ्‌बा येसु खिरिस्‍टका उप्‍पा निङ्‌वाफुमा साधाइ नुनिङ्‌वा पिवाम्‍ङाना॥

४ इजाङ्‌बाङ्‌निङ् खिरिस्‍ट येसुबेॽना न्‍निङ्‌गा बिस्‍वास नुङ् घाक पाबित्‍तारा याॽमिचि न्‍निङ्‌दा लुङ्‌मा तुक्‍तुम्‍चिम्‍घा चेॽयागा उतुम्‍बे कानिङ् खेप्‍सुक्‍सुम्‍ङा॥

५ न्‍निङ्‌गा लागि वालोकपे आसा उचुन युक्‍सामाहोङ्‌माङ् न्‍निङ्‌दा खिरिस्‍टपे खाॽलाहा काम चोग्‍वाम्‍गा॥ खा चेॽयागा उतुम्‍बे न्‍निङ्‌दा ओन्‍दाङ्‌माङ् जेप्‍पाहा नुसाला खेप्‍सुक्‍सुम्‍गा॥

६ न्‍निङ्‌दाबे तायाहा खा नुसाला घाक कायुङ्‌लेनबेॽहा याॽमिचिङा ङ्‌खेप्‍सुहोङ् बिस्‍वास न्‍जोक्‍मासिम्‍मेहा॥ न्‍निङ्‌दा निङ्‌वाफुमागा आनुगाराहागा उतुम्‍बे जेप्‍पाहा चेॽया खेप्‍सुम्‍गाना आसुम्‍गाना लेन नाहाङ्‌तो नुसालाङा न्‍निङ्‌लुम्‍बे चा ङ्‌खाॽलामाङ् काम चोक्‍मासिम्‍मेहा॥

७ खा चेॽया न्‍निङ्‌दा कानिङ्‌नुङ् काम चोक्‍खुबा इपाफारासभाङ् चिन्‍दिगा॥ उङ् च्‍हेन आनिङ्‌गा साटोबे न्‍निङ्‌गा लुम्‍बे काम चोक्‍खुबा बिस्‍वासिलोना नुन्‍छा ओम॥

८ न्‍निङ्‌दा पाबित्‍तारा आत्‍माङा पिइघा लुङ्‌मा तुक्‍खुसाचामाना चेॽयागा उतुम्‍बे उङामाङ् कानिङ् खेम्‍मेताहा ओम॥

९ न्‍हाङामाङ् कानिङ् खा चेॽया खेप्‍सुम्‍ङाना नाहाङ्‌तो न्‍निङ्‌गा लागि न्‍निङ्‌दा निङ्‌वाफुमागा उनिङ्‌वा नुङ् आत्‍मिक चेॽया आमायामाना निङ्‌वाङा इप्‍तिगानिभोङ् साधाइ पार्थाना चोक्‍मासिइवाङ्‌हा॥

१० न्‍हाङा न्‍निङ्‌दा हाङ्‌बागा उसाप थाक्‍माहा हिङ्‌लुङ् हिङिॽवागाहोङ् उङ् चोन्‍सिमेॽमा यास्‍वाम्‍गा न्‍हाङ् घाक काम्‍बे उचुन चोक्‍साङ् निङ्‌वाफुमाङा पिइघा ग्‍यानबे पुसाङ् खेइवाघा॥

११ न्‍निङ्‌दा निङ्‌वाफुमागा माडा साक्‍तिभाङ् तोक्‍तुम्‍घा साक्‍तिङा आफाइ चात्‍तु लेङ्‌साङ् खेइगानि बाङ्‌ना आनिङ्‌गा पार्थाना वान्‍ने॥ ङ्‌खाॽला लेक्‍साभोङ्‌से न्‍निङ्‌दाबे तुखि तामेॽनिङ् चात्‍तु लेक्‍सिॽवाघोङ् आङ्‌मा यास्‍वाम्‍घा, न्‍हाङ् ङ्‌खिङ्‌बेला न्‍निङ्‌दा चोन्‍दिसिइवाघा॥

१२ निङ्‌वाफुमा पा साधाइ नुनिङ्‌वा पियानुम॥ उङा ओम्‍ना राज्‍याबे उका पाबित्‍तारा याॽमिचिङा तोक्‍माहा चेॽया न्‍निङ्‌दा चा तोक्‍मा योग्‍याहा चोगिमिघा॥

१३ उङामाङ् कानिङ् कुॽयुम्‍नागा साक्‍तिभाङ् फोक्‍साहोङ् उङा उलुङ्‌मा तुक्‍तुना उच्‍यागा राज्‍याबे खेतामा॥

१४ उका उच्‍याङामाङ् कानिङ् पापपाहाङ् फोक्‍सामा न्‍हाङ् एङ्‌गा पाप छेमा चोक्‍ताब्‍यामा॥

खिरिस्‍टका रुप नुङ् काम

१५ न्‍निसान्‍ना निङ्‌वाफुमागा रुप माङ् खिरिस्‍ट ओम॥ लेक्‍साहा घाक थोक हाक्‍निङ्‌चा उङ् तुम्‍ना॥

१६ इजाङ्‌बाङ्‌निङ् वालोक नुङ् ताम्‍दाङ्‌फुमाबेॽहा घाक थोक उङ्‌भाङ् लेक्‍सा॥ मिक्‍ङा निसाहा नुङ् न्‍निसानाहा चेॽया, हाङ्‌युक्‍थाम्‍चि, मालिक्‍चि, तायेन्‍राङ्‌बाचि नुङ् चोक्‍तोक तोक्‍खुबाचि, खा घाक उङ्‌भाङ् उका लागिमाङ् लेक्‍साहा ओम॥

१७ उङ्‌माङ् घाक थोक हाक्‍निङ् ओन्‍दाङ् वाया, न्‍हाङ् घाक चेॽया उङ्‌बेॽमाङ् वान्‍नेहा॥

१८ छुम्‍वाङ् च्‍हेन उका सालुङ् ओम, न्‍हाङ् उङ् च्‍हेन न्‍नागा टुखुरुक ओम॥ घाक चेॽयागा सुरु उङ्‌माङ् ओम॥ उङ् घाक चेॽया छोङ्‌बे चोक्‍तोक चोक्‍खुबा लेङ्‌निभोङ्‌माङ् न्‍स्‍याहाचि हिङ्‌गिलिक लेङ्‌खुबाचिबे घाकहाक्‍निङ् ओन्‍दाङ् हिङ्‌गिलिक लेङ्‌मेतुना ओम॥

१९ इजाङ्‌बाङ्‌निङ् निङ्‌वाफुमाङा उका घाक सोभाब खिरिस्‍टपे युङ्‌मा उसाप थाक्‍तु॥

२० न्‍हाङा निङ्‌वाफुमाङा कुरुसपे बोलि लेक्‍साना उका उच्‍यागा हेलिङा वालोक नुङ् ताम्‍दाङ्‌फुमाबेॽहा घाक थोक फेरि उका चोगुक्‍सु॥

२१ इमा न्‍निङ्‌दा निङ्‌वाफुमाभाङ् माङ्‌दु लेक्‍सिमिसिगा॥ ङ्‌खिङ्‌बेला न्‍निङ्‌दा इसिॽहा चेॽया मितुम्‍गा न्‍हाङ् इसिॽहा काम चोगुम्‍गाहोङ् निङ्‌वाफुमागा सात्‍तुर लेक्‍सिमिसिगा॥

२२ ङ्‌खाॽनिङ्‌गो हाकु उका उच्‍यागा सालुङ्‌गा बोलिदान्‍ङा न्‍निङ्‌दा निङ्‌वाफुमाङा फेरि उका काम्‍निभाक चोगिमिघा॥ न्‍हाङामाङ् न्‍निङ्‌दा निङ्‌वाफुमागा उयुम्‍बे येबिॽवागानिङ् पाबित्‍तारा, सुद्‌दा नुङ् आप्‍दिक मेॽनिङ्‌हा चोगिॽवाघा॥

२३ ङ्‌खाॽनिङ्‌गो खा जेप्‍पाहा चेॽयाबे बिस्‍वास चोगामासानुम न्‍हाङ् खा चेॽयाबे चात्‍तु लेक्‍सामासानि॥ न्‍निङ्‌दा खेप्‍सुम्‍घा नुसालाभाङ् तोक्‍तुम्‍गाना आसाबे निङ्‌वा पियामासानुम॥ खा नुसालामाङ् कायुङ्‌लेनबेॽहा घाक याॽमिचि ङ्‌खेम्‍मेतामा॥ न्‍हाङा का पावाल खा नुसाला खेम्‍मेॽमागा लागिमाङ् निङ्‌वाफुमागा सेवाक लेक्‍सामाङ्‌ना॥

छुम्‍वाङ्‌बे पावालगा सेवा

२४ हाकु का न्‍निङ्‌गा लागि तुखि आङ्‌मा आनान्‍दा एमेङ्‌ना, इजाङ्‌बाङ्‌निङ् खिरिस्‍टका सालुङ् छुम्‍वाङ्‌गा लागि उङा आङ्‌मा बाकिहा तुखि का आका सालुङ्‌बे आङ्‌द्‌वाङ्‌होङ् पुरा चोग्‍वाङ्‌हा॥

२५ निङ्‌वाफुमाङामाङ् का छुम्‍वाङ्‌गा सेवा चोक्‍खुबा चोगाङ् न्‍हाङ् न्‍निङ्‌गा उचुन्‍गा लागि उका चेॽया घाक खेम्‍मेॽमाहा कामगा जिम्‍मा पियाङ्॥

२६ युग-युग नुङ् पुस्‍ता-पुस्‍ता ओन्‍दाङ् नाहाङ्‌तो चुमिॽयामासाना ना आचाम्‍माना चेॽया हाकु उका पाबित्‍तारा याॽमिचि उचुन योक्‍मेतामा॥

२७ न्‍ना आचाम्‍माना माहिमित चेॽया निङ्‌वाफुमा चिनामेन्‍दोक्‍खुबाचिगा लागि इखिङ् खाचोनाभोङ् सोॽमेमागा उङा कानिङ् सेगा॥ न्‍ना आचाम्‍माना चेॽया च्‍हेन खिरिस्‍ट न्‍निङ्‌दानुङ् वामा ओम, नागा तुम्‍बिला न्‍निङ्‌दा उका माहिमागा भाक तोक्‍त्‍वाम्‍घा बाङ्‌ना ओम॥

२८ न्‍हाङ्‌माङ् कानिङ् घाक याॽमिचि खिरिस्‍टका उतुम्‍बे खेम्‍मेत्‍वाम्‍चिम्‍ङा॥ घाक याॽमिचि खिरिस्‍टपे पारिपाक्‍का चोक्‍साङ् निङ्‌वाफुमागाबे ताॽमागा कानिङ् ग्‍यान नुङ् बुद्‌दिङा याॽमिचि चेतावानि पिसाङ् चिन्‍द्‌वाम्‍चिम्‍ङा॥

२९ खिरिस्‍टङा पियाङ्‌ना का होङ्‌बेॽना काम चोक्‍माना माडा साक्‍तिङामाङ् खा काम निङ्‌वा पिवाङ्‌होङ् चोग्‍वाङ्‌हा॥

२

१ जेप्‍पा का न्‍निङ्‌गा लागि नुङ् लाउडिकियाबेॽहा बिस्‍वासिचि न्‍हाङ् आनाचिक मेनिखुबा घाक्‍का लागि इखिङ् प्‍याक तुखि चोङ्‌मेङ्‌ना बाङ्‌ना चेॽया न्‍निङ्‌दा था तोक्‍तुम्‍गानि बाङ्‌ना का मिमेङ्‌ना॥

२ न्‍निङ्‌दा आट तोक्‍तुम्‍गानि, लुङ्‌मा तुक्‍खुसा चाइगानिभोङ् का खाॽला चोगाङ्‌ना ओम॥ ङ्‌खाॽला चोगिगाभोङ् न्‍निङ्‌दा आत्‍माबे इब्‍बे-इब्‍बे चात्‍तु लेक्‍सिॽवागाहोङ् घाक चेॽया आमायास्‍वाम्‍गा न्‍हाङा निङ्‌वाफुमागा राहास्‍यागा चेॽयामाङ् खिरिस्‍ट ओमभोङ् चिनातोक्‍त्‍वाम्‍गाना॥

३ खिरिस्‍टपेॽमाङ् निङ्‌वाफुमागा घाक निङ्‌वा नुङ् बुद्‌दि वान्‍नेहा॥

४ न्‍हाङामाङ् का न्‍निङ्‌दा लुमेॽनेनिन, खेम्‍मानिङ् ओम लोॽवाहा ङ्‌खाॽनिङ्‌गो आङ्‌खेॽमानिङ् ब्‍यार्थाहा मेन्‍हा चेॽयाङा न्‍निङ्‌दा इसाङा चा आल्‍माले न्‍जोगिगान्‍नि॥

५ का न्‍निङ्‌दानुङ् न्‍नाबे माॽङान्‍होङ्‌चा आनिङ्‌वा गो न्‍निङ्‌दानुङ् वान्‍ने॥ न्‍निङ्‌दा एको निङ्‌वागा लेक्‍सिघोङ् वेतिघा नुङ् खिरिस्‍टपेॽना न्‍निङ्‌गा चात्‍तुना बिस्‍वासका उतुम्‍बे खेप्‍सुङ्‌होङ् का इब्‍बे-इब्‍बे चोन्‍दास्‍यामाङ्‌ना॥

खिरिस्‍टपे तोक्‍माना हिङ्‌लुङ्

६ न्‍हाङामाङ् इमिन न्‍निङ्‌दा खिरिस्‍ट येसु हाङ्‌बाभोङ् बिस्‍वास चोगुक्‍सुम्‍गा ङ्‌खाॽलामाङ् न्‍निङ्‌दा उङ्‌बे हिङानि॥

७ सिङ्‌ङा खाम्‍बे उसाम एन्‍द्‌वाहा लोॽवा न्‍निङ्‌दा चा न्‍निङ्‌गा बिस्‍वासका उसाम उङ्‌बे घाइरो एन्‍दुम्‍घोङ् पुसानि॥ न्‍हाङ् न्‍निङ्‌दा चिन्‍दिघा लोॽवा बिस्‍वासपे चात्‍तु लेक्‍सिघोङ् निङ्‌वाफुमा साधाइ नुनिङ्‌वा पियानुम॥

८ न्‍निङ्‌दा चेन्‍चेन वायानि, इसाङा चा मेन्‍हा चेॽया नुङ् तुम्‍बिला मेॽनिङ्‌हा चेॽयाङा न्‍दोप्‍सिसिइगान्‍नि॥ खाॽलाहा चेॽया खिरिस्‍टपाहाङ् मेन्‍ना ङ्‌खाॽनिङ्‌गो याॽमिङा न्‍जोगुक्‍तुहा नुङ् कायुङ्‌लेनगा चिन्‍दाइभाङ् तायाहा ओम॥

९ इजाङ्‌बाङ्‌निङ् खिरिस्‍टका सालुङ्‌बेॽमाङ् निङ्‌वाफुमागा घाक सोभाब वान्‍नेहा॥

१० उङामाङ् मिक्‍ङा निमा मेयामाहा तायेन्‍राङ्‌बाचि नुङ् साक्‍तिचि छोङ्‌बे सासान चोग्‍वाहा॥ उङ्‌बे न्‍निङ्‌गा हिङ्‌लुङ् पुरा लेक्‍सामाना॥

११ न्‍निङ्‌दा खिरिस्‍टपे वामामाङ् जेप्‍पागा खाताना तोक्‍मा ओम॥ न्‍निङ्‌दा याॽमिचिभाङ् सालुङ्‌बे चोक्‍माना खाताना मेन्‍ना ङ्‌खाॽनिङ्‌गो खिरिस्‍टपे जेप्‍पागा खाताना लेक्‍सिमिघा॥ ना खाताना च्‍हेन न्‍निङ्‌गा पापि सोभाबपाहाङ् छुट्कारा तोक्‍मा ओम॥

१२ बाप्‍तिस्‍मा लेक्‍सिगानिङ् न्‍निङ्‌दा उङ्‌नुङ् हुमिगा॥ न्‍हाङ् उङ्‌नुङ् हिङ्‌गिलिक लेक्‍सिगा, इजाङ्‌बाङ्‌निङ् न्‍निङ्‌दा स्‍यानाभाङ् हिङ्‌गिलिक लेङ्‌मेखुबा निङ्‌वाफुमागा साक्‍तिबे बिस्‍वास चोगुक्‍सुम्‍गा॥

१३ ओन्‍दाङ् न्‍निङ्‌दा न्‍निङ्‌गा पापङा नुङ् ब्‍यावास्‍थाबे छेप्‍ताहा लोॽवा खाताना न्‍लेक्‍सिगान्‍हाङा आत्‍माबे सिइमिसिगा॥ ङ्‌खाॽनिङ्‌गो हाकु निङ्‌वाफुमाङा न्‍निङ्‌गा घाक पाप छेमा चोक्‍तिबिइगाहोङ् खिरिस्‍टनुङ् हिङ्‌मेतिइमिघा॥

१४ उङाa एङ्‌गा बिरुद्‌दाबे न्‍छेप्‍ताहा घाक तामासुक्‍चि नुङ् ङ्‌खाबे छेप्‍ताहा घाक नियाम चा कुरुसपे किला थेप्‍तुहोङ् नास चोगुक्‍सुहा॥

१५ न्‍हाङा न्‍ना कुरुसपेॽमाङ् खिरिस्‍टङा मिकङा मेओखुबा तायेन्‍राङ्‌बा नुङ् घाक साक्‍तिचि हेचोचिहोङ् घाक्‍का ओन्‍दाङ् ङोन्‍सिॽमाबे आमेतुचि॥

१६ न्‍हाङामाङ् इसाङा चा न्‍निङ्‌दा चामा उङ्‌माबे, होक्‍नाम्‍गा लेन मानाचोक्‍माहा चेॽयाबे, आउसि नुङ् आराम चोक्‍माना लेन मानाचोक्‍माहा चेॽयाबे आप्‍दिक ङ्‌ङेन्‍दिगान्‍नि॥

१७ खा घाक च्‍हेन वान्‍दिक लेङ्‌खुबा चेॽयागा लालामेक्‍से ओम, ङ्‌खाॽनिङ्‌गो सात्‍या च्‍हेन खिरिस्‍टमाङ् ओम॥

१८ न्‍हाङा कानिङ् सेन्‍चि तोक्‍तुक्‍सुम्‍ङाहा कासाङ् ओनेक मिन्‍लेक्‍साहा लोॽवा सोॽमेसाङ् वालोक्‍दुतचिगा पुजा चोक्‍साङ् कानिङ् मासिङान मिखुबा याॽमिचि ङ्‌वान्‍ने॥ ङ्‌खाचिङा न्‍निङ्‌दा खाॽलाहा मिक एप्‍माहा चेॽयाङा झुक्‍केचातिघोङ् न्‍निङ्‌दा तोक्‍माहा इनाम मेन्‍दोक्‍खुबा न्‍जोगिगान्‍नि॥ खाॽलाहा याॽमिचि इहाचा उतुम मेॽनिङ् सालुङ्‌गा सोभाब्‍का ग्‍यानङा घामान्‍डि न्‍लेङ्‌नुङ्‌मेहा॥

१९ खिरिस्‍ट च्‍हेन सालुङ्‌गा टुखुरुक ओम, ङ्‌खाॽनिङ्‌गो ङ्‌खाचिङा टुखुरुकनुङ् इहाचा साम्‍बान्‍धा ङ्‌युक्‍स्‍वानिन॥ न्‍ना टुखुरुक्‍का तायेन्बे वामेहोङ्‌से घाक सालुङ् चात्‍तु लेङ्‌मे, न्‍हाङा निङ्‌वाफुमागा उनिङ्‌वा लोॽवा पुसाङ् खेमे॥

खिरिस्‍टनुङ् सिइ, खिरिस्‍टनुङ् हिङि

२० न्‍निङ्‌दा गो ना कायुङ्‌लेनबेॽहा नियाम्‍गा लागि खिरिस्‍टनुङ् सिइगाहोङ् ना कायुङ्‌लेनगा नियामभाङ् छुट्कारा तोक्‍तुक्‍सुम्‍गा॥ ङ्‌खोङ्‌माङ् न्‍निङ्‌दा इजाङ् ना कायुङ्‌लेनगा लोॽवा लेक्‍सिॽवागाहोङ् हिङिनेसिॽवाघा?

२१ इजाङ् न्‍निङ्‌दा खा चालाचोक्‍मा न्‍लेङ्‌मेनाहा, ङ्‌खा चाखा चोक्‍मा न्‍लेङ्‌मेनाहा, खा तोक्‍निमा न्‍लेङ्‌मेनाहा बाङ्‌हा नियाम पालाना चोग्‍वाम्‍घा?

२२ खा चेॽयागो चालाचोङ्‌नेहेङ्‌मानुङ् नास लेङ्‌खेमे॥ खा गो याॽमिङा ङ्‌युक्‍सुहा, न्‍जिन्‍दुचिहा चेॽयासे ओम॥

२३ धार्माकार्मा चोक्‍खुबा, मिलेङ्‌खुबा नुङ् जोगि लोॽवा वाखुबा, खा घाक निङ्‌वाराङ्‌बा लोॽवा ङ्‌ङोमे, ङ्‌खाॽनिङ्‌गो खाॽलाहा चेॽयाङा एङ्‌गा सालुङ्‌गा सोभाब तायेन्बे युङ्‌मा इहाचा काम म्‍बिमेन्‍हा॥

a 

२:१४ निङ्‌वाफुमाङा

३

१ न्‍निङ्‌दा चा खिरिस्‍टनुङ् हिङ्‌गिलिक लेक्‍सिमिघा ओमभोङ् तो खिरिस्‍ट वान्‍नेॽना ठोङ्‌बेॽहा चेॽया योगानुम, न्‍नाबे उङ् निङ्‌वाफुमागा छुप्‍ताङ् उमुक पोटि युङामाना॥

२ तोहा चेॽयाबे निङ्‌वा एन्‍दानुम ताम्‍दाङ्‌फुमाबेॽहा चेॽयाबे मेन्‍ना॥

३ इजाङ्‌बाङ्‌निङ् न्‍निङ्‌दा सिइमिगा, न्‍हाङ् न्‍निङ्‌गा हिङ्‌लुङ् च्‍हेन निङ्‌वाफुमाबे खिरिस्‍टनुङ् चुमिॽयामाना॥

४ खिरिस्‍ट, उङ्‌माङ् एङ्‌गा जेप्‍पागा हिङ्‌लुङ् ओम, न्‍हाङ् उङ् ओमेॽनिङ् न्‍निङ्‌दा चा उङ्‌नुङ् माहिमाबे ओतिॽवाघा॥

उलिप्‍पा नुङ् ओछोङा हिङ्‌लुङ्

५ ङ्‌खोङ्‌माङ् न्‍निङ्‌गा पापि निङ्‌वाभाङ् लोन्‍खुबा इसिॽहा चेॽया चोक्‍मा लेप्‍तिॽयानुम॥ ङ्‌खा च्‍हेन ब्‍याभिचार, आसुद्‌दा चेॽया, ङोन्‍सिॽमाचेक्‍चेक्‍हा चेॽया चोक्‍माना निङ्‌वा, इसिॽनुङ् मिॽमाना निङ्‌वा नुङ् पोहोङ् लेङ्‌मा ओम॥ खाॽलाहा काम चोक्‍मामाङ् मुर्तिपुजा चोक्‍मा ओम॥

६ खाॽलाहा चेॽयाङामाङ् निङ्‌वाफुमागा क्रोध उका आग्‍गे मेयेन्‍खुबाचि छोङ्‌बे आमेहा॥

७ न्‍निङ्‌दा चा इमा खाॽलामाङ् साइगा न्‍हाङ् ङ्‌खा चेॽयामाङ् चोगुम्‍गा॥

८ ङ्‌खाॽनिङ्‌गो हाकु न्‍निङ्‌दा लोक खोॽमाहा, नाहेम्‍माहा, निन्‍दा चोक्‍माहा, गालियाङ्‌माहा खाॽलाहा घाक चेॽया लेप्‍तिॽयानुम॥

९ न्‍निङ्‌दा इसा चा न्‍लेमुचायानुम्‍चिम्‍निन, इजाङ्‌बाङ्‌निङ् न्‍निङ्‌गा ओन्‍दाङ्‌ना उलिप्‍पा सोभाब नुङ् न्‍नागा घाक इसिॽहा काम चा लेप्‍तिक्‍सुम्‍गा॥

१० न्‍हाङा हाकु ओछोङा सोभाब लियाचोगुक्‍सुम्‍गा॥ न्‍ना न्‍निङ्‌दा चोक्‍खुबागा रुप लोॽवा निङ्‌वाबे ओछोङा लेङ्‌मासिमेॽना॥

११ न्‍हाङामाङ् नाबे इजिरेलि नुङ् गिरिक, सालुङ्‌बे खाताना चोगाना नुङ् न्‍जोगान्‍ना, इहाचा मेनिखुबा, पोढा न्‍जोगान्‍ना, नोकार नुङ् फुक्‍काबे इहाचा फाराक मान्‍हा, ङ्‌खाॽनिङ्‌गो खिरिस्‍ट से वान्‍ने न्‍हाङ् खिरिस्‍टमाङ् कानिङ् घाक्‍पे वान्‍नेॽना॥

१२ न्‍निङ्‌दामाङ् निङ्‌वाफुमाङा सेगिघा उका पाबित्‍तारा नुङ् उलुङ्‌मा तुक्‍तिघा याॽमिसिगान॥ ङ्‌खोङ्‌माङ् न्‍निङ्‌गा हिङ्‌लुङ् उका उनिङ्‌वा लोॽवा लेक्‍सिघोङ् हिङानि॥ तुखि न्‍जायाहाचि लुङ्‌मा तुक्‍तानुम्‍चिम, दाया चोगानुम्‍चिम, लोक मेङ्‌खोखुबा लेक्‍सानि न्‍हाङ् घाक चेॽया आङ्‌माबे निङ्‌वा पियानुम॥

१३ न्‍निङ्‌दा एकोङा हेकोना साहा चोक्‍खुसा चायानि॥ न्‍निङ्‌दा इसिॽनुङ् चोक्‍खुबा याॽमि ङ्‌ङोॽयाहाभोङ् ङ्‌खाचि छेमा पियानुम्‍चिम॥ हाङ्‌बाङा न्‍निङ्‌दा छेमा पिइघा लोॽवा न्‍निङ्‌दा चा छेमा पिॽमाहाचि॥

१४ खा घाक चेॽया हाक्‍निङ्‌चा प्‍याक न्‍निङ्‌दा लुङ्‌मा तुक्‍खुसा चायानि इजाङ्‌बाङ्‌निङ् लुङ्‌मा तुक्‍खुसाचामाना चेॽयाङामाङ् कानिङ् घाक तोङ्‌मेहोङ् एको चोङ्‌मेहा॥

१५ खिरिस्‍टपेॽना हाङ्‌हाङ्‌ङा न्‍निङ्‌गा निङ्‌वाबे राज्‍या चोगुनि॥ न्‍ना हाङ्‌हाङ्‌गा लागिमाङ् निङ्‌वाफुमाङा न्‍निङ्‌दा एको सालुङ्‌बे काइघा ओम॥ न्‍निङ्‌दा साधाइ नुनिङ्‌वा पिखुबा याॽमि लेक्‍सानि॥

१६ खिरिस्‍टका चेॽया न्‍निङ्‌गा निङ्‌वाबे प्‍याक वानि॥ न्‍निङ्‌दा घाक निङ्‌वाङा चिन्‍खुबा, आर्ति पिखुबा लेक्‍सानि॥ न्‍हाङा निङ्‌वाफुमा निङ्‌वाभाङ् नुनिङ्‌वा पिसाङ् भोजान, खाल्‍खाल्‍गा स्‍तुति नुङ् आत्‍मिक छेम लुतानुम॥

१७ न्‍निङ्‌दा इ काइवागाहोङ्‌चा, इहा चोग्‍वाम्‍गाहोङ्‌चा ङ्‌खा घाक चेॽया हाङ्‌बा येसुगा उनिङ्‌बे चोगानुम न्‍हाङ् उङ्‌भाङ्‌माङ् निङ्‌वाफुमा पा नुनिङ्‌वा पियानुम॥

ओछोङा हिङ्‌लुङ्

१८ ओ हिङ्‌खुमा मामुचि, हाङ्‌बागा सोयाइबे न्‍निङ्‌दा इमिन थेन्‍दिसिइवागा ङ्‌खाॽला न्‍निङ् हिङ्‌खुबाचिगा तायेन्बे वायानि॥

१९ ओ हिङ्‌खुबाचि, न्‍निङ् हिङ्‌खुमाचि लुङ्‌मा तुक्‍तानुम्‍चिम न्‍हाङा उङ्‌चि हेॽनिङ्‌चा तुखि म्‍बियानुम्‍चिम्‍निन॥

२० ओ पिछाचि, न्‍निङ्‌दा चा न्‍निङ् पा-माचिङा लुइघा घाक चेॽया येनानुम, इजाङ्‌बाङ्‌निङ् खाॽला चोगिगाभोङ् निङ्‌वाफुमा चोन्‍सिमेॽना॥

२१ ओ पाचि, न्‍निङ् च्‍याचि उङ्‌चि लोक ङ्‌खोॽमेतानुम्‍चिम्‍निन॥ खोॽमेतुम्‍चिम्‍गाभोङ् उङ्‌चि निङ्‌वा खोङ्‌दिमेॽना॥

२२ ओ नोकारचि, न्‍निङ्‌दा न्‍निङ्‌गा ना कायुङ्‌लेनबेॽहा मालिक्‍चिङा लुइघा घाक चेॽया येनानुम॥ मालिक्‍का उनिङ्‌वा तामेॽमागा उका उयुम्‍बे से मेन्‍ना, ङ्‌खाॽनिङ्‌गो हाङ्‌बानुङ् किसिसाङ् उचुन्‍ना निङ्‌वाङा काम चोगानि॥

२३ न्‍निङ्‌दा इहा चोग्‍वाम्‍गा, ङ्‌खा याॽमिगा लागि मेन्‍ना, ङ्‌खाॽनिङ्‌गो हाङ्‌बागा सेवा चोगुम्‍घा लोॽवा निङ्‌वाभाङ् चोगानुम॥

२४ इजाङ्‌बाङ्‌निङ् न्‍निङ्‌दा हाङ्‌बाङा पिमेॽनेनिन्‍हा लुइघा इनाम पिइवाघा बाङ्‌ना चेॽया न्‍निङ्‌दा था वान्‍ने॥ हाङ्‌बा खिरिस्‍टमाङ् न्‍निङ्‌गा मालिक ओम॥

२५ इसिॽहा काम चोक्‍खुबा इसा सानि, न्‍नाङा दान्‍डा तोक्‍त्‍वाहा॥ निङ्‌वाफुमाङा इसा चा तो-मो न्‍स्‍वान्‍चिन्‍हा॥

४

१ ओ मालिक्‍चि, न्‍निङ् नोकोरचि इसा चा तो-मो मेन्‍सोॽले उचुन्‍हा बेभार चोगानुम्‍चिम॥ न्‍निङ्‌गा चा वालोकपे न्‍निङ् मालिक वेॽना बाङ्‌ना चेॽया म्‍मुन्‍दिॽयानुम्‍निन॥

हेकोहा आर्ति

२ न्‍निङ्‌दा पार्थाना चोगामासानि॥ पार्थाना चोगिगानिङ् निङ्‌वाफुमा नुनिङ्‌वा पिसाङ् निङ्‌वाभाङ् चोगानि॥

३ का नुसाला खेम्‍मेतुङ्‌चिङ्‌हाङामाङ् छेक्‍पाङ्‌बे आयामाङ्॥ हाकु निङ्‌वाफुमाङा खिरिस्‍टका आचाम्‍माहा चेॽया योक्‍मेमागा नुङ् उका नुसाला याॽमिचि खेम्‍मेॽमागा लाम्‍बु होम्‍बिॽनिभोङ् आनिङ्‌गा लागि चा पार्थाना चोक्‍ताब्‍या॥

४ न्‍हाङा का योक्‍मेमाहा चेॽया उचुन योक्‍मेमा यासुङ्‌चिङ्‌नि॥

५ बिस्‍वास मेन्‍जोक्‍खुबाचिनुङ् बेभार चोगिगानिङ् उचुन मितुम्‍घोङ् चोगानुम॥ न्‍हाङा न्‍निङ्‌दा सामाया खेरा ङ्‌ङेन्‍दानुम्‍निन॥

६ युम्‍ङा चाम्‍योङ्‌बा खुम्‍दु चोग्‍वाहा लोॽवा न्‍निङ्‌गा चेक्‍ताइ चा खुम्‍दु नुङ् खेप्‍सुङ्-खेप्‍सुङ् लोॽवा सानि॥ न्‍हाङा न्‍निङ्‌दा याॽमिचि इमिन पोलोवा पिॽमाहाचि, ङ्‌खा उचुन था तोक्‍त्‍वाम्‍घा॥

मेन्‍माना बेलाक्‍पे

७ आलुङ्‌मा तुक्‍तुङ्‌ना आनुन्‍छा तुखिकासङामाङ् आका घाक चेॽया न्‍निङ्‌दा खेम्‍मेतिइवाघा॥ उङ् चा कानिङ्‌नुङ् सेवा चोक्‍खुबा हाङ्‌बागा सेवाक ओम॥

८ न्‍निङ्‌दा आनिङ्‌गा उतुम्‍बे था तोक्‍तुम्‍गानि, न्‍हाङ् न्‍निङ्‌गा निङ्‌वाबे साहास तोक्‍तुम्‍गानिभोङ् उङ् का न्‍निङ्‌दाबे पाङ्‌मासिमेङ्‌ना॥

९ उङ् न्‍निङ्‌दा माध्‍येबेॽना लुङ्‌मा तुक्‍तुक्‍ना बिस्‍वासि नुन्‍छा ओनेसिमासनुङ् पाङ्‌मासिमेङ्॥ ओनेसिमास न्‍निङ्‌गा याॽमि ओम॥ उङ्‌चिङामाङ् नाबेॽहा घाक चेॽया न्‍निङ्‌दा योक्‍मेतिॽवाघा॥

१० कानुङ् छेक्‍पाङ्‌बे वाखुबा आरिस्‍तार्खासङा न्‍निङ्‌दा सेवायो लुइमिगा॥ बार्नाबासका उइसाबा मार्कुसङा चा सेवायो लुइमिघा॥ उका उतुम्‍बे का ओन्‍दाङ्‌माङ् लुॽनिनुङ्‌नेनिन, उङ् तायाभोङ् उचुन तुसानुम॥

११ युस्‍तास बाङ्‌ना येसुङा चा न्‍निङ्‌दा सेवायो लुइमिगा॥ निङ्‌वाफुमागा राज्‍यागा लागि कानुङ् काम चोक्‍खुबा याहुदि बिस्‍वासिचि खा सुम्‍भाङ्सेॽहाचि॥ जेप्‍पा खाचिङा का माङ्‌फा हाउसाला पियामाहा॥

१२ न्‍निङ्‌दा माध्‍येबेॽना एको खिरिस्‍ट येसुगा सेवाक इपाफारासङा चा सेवायो लुइमिगा॥ उङ् न्‍निङ्‌गा लागि साधाइ पार्थाना चोङ्‌नुङ्‌मेॽना॥ न्‍निङ्‌दा निङ्‌वाफुमागा उनिङ्‌वा लोॽवा घाक चेॽया येनुम्‍घोङ् डिगो, बिस्‍वासपे चात्‍तुहा नुङ् जेप्‍पागा बिस्‍वासि लेक्‍सिगानि बाङ्‌ना उका पार्थाना वान्‍नेॽना॥

१३ उङ् न्‍निङ्‌गा लागि, लाउडिकिया नुङ् हिरापोलिसबेॽहा बिस्‍वासिचिगा लागि प्‍याक तुखि चोगामा॥ खा चेॽयागा साचि का वेॽङाना॥

१४ न्‍हाङा आलुङ्‌मा तुक्‍तुङ्‌ना सिधाक्‍राङ्‌बा लुका नुङ् डेमासङा चा न्‍निङ्‌दा सेवायो लुइमिघा॥

१५ लाउडिकियाबेॽहा आफुआनुन्‍छा आनाआनुन्‍छाचि, नुम्‍फास नुङ् उपाङ्‌बे न्‍छुप्‍साहा बिस्‍वासिचि आका सेवायो लुताब्‍या॥

१६ न्‍निङ्‌दा ना छेप्‍फा पोढाचोगिम्‍घोङ् लाउडिकियाबेॽहा बिस्‍वासिचि चा पोढाचोक्‍मा पियानुम्‍चिम॥ ङ्‌खाॽलामाङ् लाउडिकियाबेॽना छेप्‍फा न्‍निङ्‌दा पोढाचोगानुम॥

१७ न्‍हाङ् आर्खिप्‍पास “हाङ्‌बाङा न्‍दा जिम्‍मा पियाघा काम इमिन्‍होङ्‌चा पुरा चोगु” भोङ् लुयानुम॥

१८ का पावालगा चा सेवायो॥ खा चेॽया आका आमुक्‍ङा आफाइ छेप्‍तुङ्‌हा ओम॥ का छेक्‍पाङ्‌बे आयाङ्‌ना चेॽया न्‍निङ्‌दा म्‍मुन्‍दिॽयानुम्‍निन॥ निङ्‌वाफुमागा आनुगाराहा न्‍निङ्‌दाबे वानि॥

थेस्‍लोनिकिचिगा लागि

पावालङा छेप्‍तुना इम्‍ना छेप्‍फा

छेप्‍ताप चिनातोक

थेस्‍लोनिके रोमि प्रान्‍तागा माकेडोनियागा हाङ्‌तेन साया॥ पावालङा फिलिप्‍पि नाओहोङ् ना साहारबे छुम्‍वाङ् तारोक्‍तुक्‍सा (सेगुम्‍पाक्‍का छेप्‍ताप १७:१-१० सोयानुम)॥ ङ्‌खाॽनिङ्‌गो न्‍नाबे सोलोक याहुदिचिङा पावाल बिरोद न्‍जोगु॥ ङ्‌खा याहुदिचिङा याहुदि धार्मा साप थाक्‍खुबा निङ्‌वाफुमा चिनामेन्‍दोक्‍खुबा याॽमिचिङा पावालङा खेम्‍मेतुचिहा नुसाला सुइकार न्‍जोगुहा सोॽमा ङ्‌यासुन्‍चिनिन॥ खाॽलाना बिरोधङा पावाल थेस्‍लोनिके नाओहोङ् बेरिया लिङ्‌खाम्‍बे खेॽमा पोराचोगा॥ हेक्‍साङ् उङ् कोरिन्‍थबे तायाब्‍यानिङ् उङ्‌नुङ् काम चोक्‍खुबा तिमोथिभाङ् थेस्‍लोनिकेबेॽना छुम्‍वाङ्‌गा उतुम्‍बे सालेन तोक्‍तु॥

ना इम्‍ना छेप्‍फा पावालङा थेस्‍लोनिकेबेॽहा बिस्‍वासिचि साहास पिॽमाचिगा छेप्‍तुक्‍सा॥ नाबे उङा ङ्‌खाचिगा बिस्‍वास नुङ् लुङ्‌मा तुक्‍खुसा न्‍जायाहा चेॽयागा उतुम्‍बे तोक्‍तुहा सालेन्‍गा लागि नुनिङ्‌वा पिवा॥ उङ् ङ्‌खाचिनुङ् वायानिङ् इमिन वाया, ङ्‌खागा उतुम्‍बे ल्‍वाचि न्‍हाङा उङा छुम्‍वाङ्‌बे खिरिस्‍ट तामाना चेॽयागा उतुम्‍बे तायाहा छिम्‍योक्‍का पोलोवा पिवाचि– इना खिरिस्‍ट तामाहाक्‍निङ् ओन्‍दाङ् सिखुबा बिस्‍वासिचिङा उङ् तामेॽनिङ् तोक्‍माना हेॽनिङ्‌चा मेन्‍सिमाना हिङ्‌लुङ् तोक्‍मा ङ्‌यास्‍वाना? खिरिस्‍ट फेरि हेॽनिङ् तामेॽना? खिङ्‌बेला पावालङा ङ्‌खाचि खिरिस्‍ट तामाना लेन कुसुनेस्‍वाम्‍गानिङ् स्‍वाक उका काम चा सोरोसोर चोक्‍साङ् वायानिङ् भोङ् आराचोग्‍वाचि॥

ना छेप्‍ताप्‍पे छोक्‍ताहा चेॽया

चिनातोक १:१

नुनिङ्‌वा नुङ् उनिङ् थेम्‍मा १:२-३:१३

खिरिस्‍टियान चाल्‍चालानगा लागि आर्ति ४:१-१२

खिरिस्‍ट तामाना उतुम्‍बे आर्ति ४:१३-५:११

आखेरि आर्ति ५:१२-२२

मेन्‍दाहा ५:२३-२८

थेस्‍लोनिकिचिगा लागि

पावालङा छेप्‍तुना इम्‍ना छेप्‍फा

१

१ निङ्‌वाफुमा पा नुङ् हाङ्‌बा येसु खिरिस्‍टपे बिस्‍वास चोक्‍खुबा थेस्‍लोनिकेबेॽहा बिस्‍वासिचि का पावाल, सिलास नुङ् तिमोथिङा ना छेप्‍फा न्‍निङ्‌दा छेप्‍मासिमेॽनेनिन्‍हा॥ निङ्‌वाफुमाङा न्‍निङ्‌दा आनुगाराहा नुङ् हाङ्‌हाङ् पिइगानि॥

थेस्‍लोनिकिचिगा बिस्‍वास

२ कानिङ् न्‍निङ्‌दा घाक्‍का लागि निङ्‌वाफुमा नुनिङ्‌वा पिवाम्‍ङा न्‍हाङ् न्‍निङ्‌गा लागि साधाइ पार्थाना चोगिॽवाङ्॥

३ एङ्‌गा निङ्‌वाफुमा पागा उयुम्‍बे एङ्‌गा हाङ्‌बा येसु खिरिस्‍टपे न्‍निङ्‌गा बिस्‍वासङा चोगुम्‍घा काम, लुङ्‌मा तुक्‍साङ् चोगिघा तुखि नुङ् एङ्‌गा हाङ्‌बा येसु खिरिस्‍ट तामाना आसाभाङ् तोक्‍माना धाइरायाता कानिङ् साधाइ मितुनेस्‍वाम्‍ङा॥

४ निङ्‌वाफुमाङा उलुङ्‌मा तुक्‍तिघा आफुआनुन्‍छा, आनाआनुन्‍छाचि, उङा न्‍निङ्‌दा उका याॽमि लेङ्‌मागा सेगिघा चेॽया कानिङ् था वान्‍ने,

५ इजाङ्‌बाङ्‌निङ् कानिङ् न्‍निङ्‌दा खेम्‍मेॽनेनिन्‍हा नुसाला बित्‍थाहा चेॽया न्‍सायान, ङ्‌खाॽनिङ्‌गो पाबित्‍तारा आत्‍मा, साक्‍तिनुङ् खेम्‍मेॽनेनिन्‍हा साङ्‌का चोक्‍माइ मेयामाहा जेप्‍पाहा चेॽया साया॥ कानिङ् न्‍निङ्‌दानुङ् वाइङ्‌निङ् न्‍निङ्‌गा उचुन्‍गा लागि कानिङ् इमिन्‍हा याॽमि साइङ्‌हा, ङ्‌खा चेॽया न्‍निङ्‌दा था वान्‍ने॥

६ न्‍निङ्‌दा इमिन्‍हा तुखि आङ्‌दुम्‍गाहोङ्‌चा पाबित्‍तारा आत्‍माङा पिइघा नुसाला चोन्‍सिसाङ् गाराहान चोगुम्‍गा॥ खाॽला न्‍निङ्‌दा गो हाङ्‌बा नुङ् कानिङ् लोॽवा चोगिमिगा॥

७ ङ्‌खाॽला न्‍निङ्‌दा माकेडोनिया लिङ्‌खाम्‍गा हेकोना ठोङ् नुङ् आखाइया लिङ्‌खाम्‍बेॽहा घाक बिस्‍वासिचिगा लागि नामुना लेक्‍सिमिगा॥

८ इजाङ्‌बाङ्‌निङ् न्‍निङ्‌दाभाङ् निङ्‌वाफुमागा चेॽया माकेडोनिया नुङ् आखाइयाबे से ङ्‌हिसान, ङ्‌खाॽनिङ्‌गो न्‍निङ्‌दा निङ्‌वाफुमाबे चोगुम्‍गाना न्‍निङ्‌गा बिस्‍वासका चेॽया घाक्‍पोटि हिसा॥ ङ्‌खोङ्‌माङ् खा चेॽयागा उतुम्‍बे कानिङ् इहाचा लुन्‍नुङ्‌मा पोरान्‍जोगानिन,

९ इजाङ्‌बाङ्‌निङ् कानिङ् न्‍निङ्‌दाबे ताइङ्‌निङ् कानिङ् इमिन स्‍वागात चोगाघा, न्‍हाङा इमिन मुर्तिचिगा सेवा चोक्‍मा लेप्‍तिम्‍गाहोङ् जेप्‍पागा नुङ् हिङ्‌गिलिक्‍ना निङ्‌वाफुमापोटि लासिघा, खा चेॽयागो याॽमिचि उङ्‌चि आफाइङा ङ्‌गायामा॥

१० उङ्‌चिङा ङ्‌गाया, न्‍निङ्‌दा वालोकपाहाङ् निङ्‌वाफुमागा उच्‍या तामेॽनाभोङ् लाम्‍बु सोनेसुक्‍सुम्‍गाना बु॥ उङ् निङ्‌वाफुमाङा स्‍यानाभाङ् हिङ्‌गिलिक लेङ्‌मेतुना येसु ओम॥ उङामाङ् कानिङ्‌बे ताहेक्‍साहा निङ्‌वाफुमागा दान्‍डाभाङ् हिङ्‌मेमेहा॥

थेस्‍लोनिकेबे पावालङा चोगुहा काम

२

१ आफुआनुन्‍छा आनाआनुन्‍छाचि, कानिङ् तुबिहा चेॽया ब्‍यार्था न्‍लेक्‍सान्‍हा बाङ्‌ना चेॽयागो न्‍निङ्‌दा था वान्‍ने॥

२ कानिङ् न्‍निङ्‌गाबे तामाहाक्‍निङ् ओन्‍दाङ् फिलिप्‍पिबेॽहा याॽमिचिङा कानिङ् तुखि पियाहा नुङ् इसिॽनुङ् चोगाहा चेॽया चा न्‍निङ्‌दा था वान्‍ने, ङ्‌खोङ्‌चा निङ्‌वाफुमाङा कानिङ् साहास पिया न्‍हाङ् थेस्‍लोनिकेबे आनिङ्‌गा बिरोध चोक्‍खुबाचि खिङ् प्‍याक ङ्‌वायाहोङ्‌चा कानिङ् न्‍निङ्‌दा नुसाला खेम्‍मेॽनेनिन॥

३ इजाङ्‌बाङ्‌निङ् कानिङ् नुसाला खेम्‍मेॽनेनिन्‍निङ् मेन्‍हा चेॽया, इसिॽहा चेॽया, न्‍हाङ् छाल कापाट्‌का चेॽया इहाचा म्‍मायान॥

४ ङ्‌खाॽनिङ्‌गो निङ्‌वाफुमाङा कानिङ् बिस्‍वास चोगाहोङ् खा नुसाला खेम्‍मेॽमाहा काम्‍बे एन्‍दा॥ न्‍हाङामाङ् कानिङ् याॽमिचि मेन्‍ना ङ्‌खाॽनिङ्‌गो एङ्‌गा निङ्‌वा जाच चोक्‍खुबा निङ्‌वाफुमा चोन्‍सिमेॽमागा उका उनिङ्‌वा लोॽवा चेक्‍तिॽवाङ्‌हा॥

५ न्‍निङ्‌दा उचुन था वान्‍ने, कानिङ् हेॽनिङ्‌चा याॽमि लेम्‍माहा चेॽया न्‍जोगुम्‍ङान न्‍हाङा न्‍निङ्‌गा याङ्सा आनिङ्‌गा मुक्‍पे चोक्‍माहा चेॽया चा न्‍जोगुम्‍ङान॥ खा चेॽयागा साचि निङ्‌वाफुमा वान्‍नेॽना॥

६ कानिङ् खिरिस्‍टका सेगुम्‍पाकचि साइङ्‌नाङा न्‍निङ्‌दा छोङ्‌बे चोक्‍तोक चोक्‍मा यासुम्‍ङाबि॥ ङ्‌खोङ्‌चा कानिङ् याॽमिचिभाङ्, न्‍निङ्‌दाभाङ्, हेकोहा इसाभाङ् चा आदार ङ्‌योगुम्‍ङान॥

७ ङ्‌खाॽनिङ्‌गो उमाङा पिछाचि उचुन स्‍वाचिहा पुस्‍वाचिहा लोॽवा कानिङ् चा न्‍निङ्‌लुम्‍बे मि लेक्‍सिङ्‌होङ् न्‍निङ्‌दा सोखुबा लेक्‍सिङ्॥

८ कानिङ् जेप्‍पा प्‍याक लुङ्‌मा तुङ्‌नुङ्‌नेनिन॥ प्‍याक लुङ्‌मा तुक्‍नेनिन्‍होङ् माङ् निङ्‌वाफुमागा नुसाला खेम्‍मेॽमा से मेन्‍ना, कानिङ् सिमा चा त्‍यारि लेक्‍सिमिसिङ्॥

९ आफुआनुन्‍छा आनाआनुन्‍छाचि, कानिङ् आङ्‌दुम्‍ङाहा तुखि न्‍निङ्‌दा था वान्‍ने॥ न्‍निङ्‌दा इसा चा तुखि ङ्‌ङाइगान्‍नि मितिङ्‌होङ् कानिङ् आनिङ्‌गा लागि लेॽनिसेॽनि काम चोक्‍साङ् निङ्‌वाफुमागा नुसाला खेम्‍मेॽनेनिन॥

१० न्‍निङ्‌दा बिस्‍वासिचिनुङ् वाइङ्‌निङ् कानिङ् पाबित्‍तारा, धार्मोति नुङ् खोट् मेॽनिङ्‌हा लेक्‍सिङ्‌होङ् वाइङ्॥ खागा उतुम्‍बे न्‍निङ्‌दा नुङ् निङ्‌वाफुमा चा साचि वान्‍नेॽना॥

११ न्‍निङ्‌दा था वान्‍ने, उप्‍पाङा उच्‍याचि आर्ति पिसाङ् साहास पिवाचिहा लोॽवा कानिङ् चा न्‍निङ्‌दा साहास पिॽनेनिन॥

१२ ङ्‌खा घाक च्‍हेन न्‍निङ्‌दा निङ्‌वाफुमागा उसाप थाक्‍माहा लेक्‍सिगानिभोङ् चोगुम्‍ङा॥ उङा उका राज्‍या नुङ् उका माहिमाबे काइवाघा॥

१३ कानिङ् निङ्‌वाफुमा नुनिङ्‌वा पिनेस्‍वाम्‍ङा, इजाङ्‌बाङ्‌निङ् कानिङ् निङ्‌वाफुमागा नुसाला न्‍निङ्‌दाबे ताम्‍ङानिङ् याॽमिचिगा चेॽया लोॽवा मेन्‍ना, ङ्‌खाॽनिङ्‌गो निङ्‌वाफुमागा चेॽया ओमभोङ् सुइकार चोगुम्‍गा॥ ङ्‌खा जेप्‍पा निङ्‌वाफुमागा चेॽया ओम॥ ङ्‌खा चेॽयाङा न्‍निङ्‌दा बिस्‍वासिचिबे काम चोक्‍मासिम्‍मे॥

१४ आफुआनुन्‍छा आनाआनुन्‍छाचि, न्‍निङ्‌दा चा येसु खिरिस्‍टपे बिस्‍वास चोक्‍खुबा याहुदियाबेॽहा निङ्‌वाफुमागा छुम्‍वाङ्‌चि लोॽवा लेक्‍सिमिगा, इजाङ्‌बाङ्‌निङ् याहुदिया लिङ्‌खाम्‍बेॽहा छुम्‍वाङ्‌चिङा याहुदिचिभाङ् इमिन्‍हा तुखि ङ्‌ङाङ्‌दु, ङ्‌खाॽलामाङ् न्‍निङ्‌दा चा न्‍निङ्‌गा जातिचिभाङ् आङ्‌दुम्‍गा॥

१५ ङ्‌खा याहुदिचिङा हाङ्‌बा येसु नुङ् निङ्‌वाफुमाभाङ् चेक्‍खुबाचि न्‍सिसुचि, न्‍हाङ् कानिङ् चा इक्‍ताहाक्‍सा॥ ङ्‌खाचिङा निङ्‌वाफुमागा उनिङ्‌वा मेन्‍दामाहा काम न्‍जोगु न्‍हाङ् घाक याॽमिचिगा बिरोधि न्‍लेक्‍सा॥

१६ ङ्‌खाचिङा कानिङ् हेकोहा जातिगा याॽमिचिगाबे मुक्‍तिगा चेॽया खेम्‍मेॽमा म्‍बियान॥ खाॽला ङ्‌खाचिङा प्‍याक पाप चोक्‍साङ् ङ्‌ख्‍या॥ ङ्‌खाॽनिङ्‌गो हाकु निङ्‌वाफुमागा दान्‍डा ङ्‌खाचि छोङ्‌बे आयामाहा॥

थेस्‍लोनिकेबेॽहा याॽमिचिनुङ् पावाल तुप्‍मा मिताना

१७ आफुआनुन्‍छा आनाआनुन्‍छाचि, एहिलेन्‍गा लागि न्‍निङ्‌दानुङ् फोङ्‌मा पोराचोक्‍होङ्‌चा न्‍निङ्‌वाबे माङ्‌दु न्‍लेक्‍सिमिङान॥ कानिङ् न्‍निङ्‌दानुङ् फेरि चा इब्‍बे-इब्‍बे तुप्‍मा मितिमिङ्‌हा॥

१८ इजाङ्‌बाङ्‌निङ् कानिङ् न्‍निङ्‌गाबे तामा मितिमिसिङ्॥ का पावाल च्‍हेन दाफे-दाफे तामागा चोगाङ्, ङ्‌खाॽनिङ्‌गो साइतान्‍ङा तामा म्‍बियाङान॥

१९ इजाङ्‌बाङ्‌निङ् एङ्‌गा हाङ्‌बा येसु लान्‍दारामेॽनिङ् उका उयुम्‍बे आनिङ्‌गा घामान्‍डा चोक्‍माना मुकुट्, आनिङ्‌गा आसा नुङ् आनान्‍दा न्‍निङ्‌दा सिगान, मेन्‍नायि?

२० जेप्‍पा न्‍निङ्‌दामाङ् आनिङ्‌गा घामान्‍डा नुङ् आनान्‍दासिगान॥

पावालङा तिमोथि थेस्‍लोनिकेबे पाक्‍सुना

३

१ न्‍हाङामाङ् कानिङ् आङ्‌मा ङ्‌यासुम्‍ङान, न्‍हाङ् बुरु एथेन्‍स साहारबे तिमोथि मेॽनिङ् कानिङ् से वामा उचुन लेङ्‌मेहा लोप्‍पि एतिङ्॥

२ न्‍हाङा न्‍निङ्‌दा बिस्‍वासपे चात्‍तु चोक्‍मागा, आर्ति पिॽमागा, निङ्‌वाफुमागा लागि खिरिस्‍टका नुसाला खेम्‍मेखुबा आनिङ्‌गा नुन्‍छा तिमोथि न्‍निङ्‌दाबे पाक्‍सुम्‍ङा॥

३ इजाङ्‌बाङ्‌निङ् न्‍निङ्‌गा तुखिबे इसा चा हारेस न्‍जाइगान्‍निभोङ् कानिङ् मितिङ्॥ तुखि आङ्‌मागा लागिमाङ् कानिङ् च्‍हेन सेगाहा ओम बाङ्‌ना चेॽया न्‍निङ्‌दा आफाइ उचुन था तोक्‍तुक्‍सुम्‍गा॥

४ इजाङ्‌बाङ्‌निङ् कानिङ् न्‍निङ्‌दानुङ् वाइगानिङ् तुखि कानिङ्‌बे तामेहा भोङ् लुन्‍नुङ्‌नेन्‍सानिन॥ जेप्‍पा कानिङ् लुॽनेनिन्‍हा लोॽवा लेक्‍सा, ङ्‌खा न्‍निङ्‌दा था वान्‍ने॥

५ न्‍हाङामाङ् का झान स्‍वाक वामा ङ्‌यासाङान, न्‍हाङ् जाच चोक्‍खुबा साइतानङा न्‍निङ्‌दा जाच्‍पे आमेतिॽगाहोङ् कानिङ् चोगिङ्‌हा तुखि ङ्‌खाॽला खेरा खेम्‍मेहायेम भोङ् किसिॽमाङा न्‍निङ्‌गा बिस्‍वास इमिन्‍नाभोङ् था तोक्‍मागा तिमोथि न्‍निङ्‌दाबे पाक्‍सुङ्॥

६ ङ्‌खाॽनिङ्‌गो हाकु तिमोथि न्‍निङ्‌दा तुप्‍सिघोङ् कानिङ्‌बे लासारायामा॥ उङा न्‍निङ्‌गा बिस्‍वास नुङ् लुङ्‌मा तुक्‍माना चेॽयागा उतुम्‍बे उचुन्‍हा सालेन ताक्‍सु॥ न्‍हाङा कानिङ् साधाइ लुङ्‌मा तुक्‍साङ् मितानेसाघा चेॽया नुङ् न्‍निङ्‌दा चा कानिङ् लोॽवा कानिङ्‌नुङ् इब्‍बे-इब्‍बे तुप्‍मा मितिघा चेॽया चा उङा खेम्‍मेता॥

७ आफुआनुन्‍छा आनाआनुन्‍छाचि, आनिङ्‌गा घाक तुखि नुङ् सातावाट्‌पे न्‍निङ्‌गा बिस्‍वासका चेॽया खेप्‍सुम्‍ङाहोङ् कानिङ् साहास तोक्‍तुक्‍सुम्‍ङा॥

८ इजाङ्‌बाङ्‌निङ् हाङ्‌बाबे न्‍निङ्‌गा बिस्‍वास खिङ् चात्‍तुना बाङ्‌ना चेॽया खेप्‍सुम्‍ङाहोङ् जेप्‍पा आनिङ्‌गा सोक्‍मा तायामाना॥

९ कानिङ् न्‍निङ्‌गा लागि निङ्‌वाफुमा प्‍याक नुनिङ्‌वा पिवाम्‍ङा, इजाङ्‌बाङ्‌निङ् न्‍निङ्‌दा कारान्‍ङा माङ् कानिङ् निङ्‌वाफुमागा ओन्‍दाङ् तुक्‍नुङ् चोन्‍दिसिइमिङ्॥

१० कानिङ् न्‍निङ्‌दानुङ् तुप्‍मा तोक्‍तुम्‍ङानिभोङ् लेॽनिसेॽनि निङ्‌वाफुमानुङ् निङ्‌वाभाङ् पार्थाना चोक्‍मासिइवाङ्‌हा॥ तुप्‍मा तोक्‍तुम्‍ङानिङ्‌बि न्‍निङ्‌गा बिस्‍वास हाकुचा चात्‍तु चोक्‍मागा हेखा चेॽयागा खाचोहा ङ्‌खा पुरा चोङ्‌बिॽमा यानेनिन्‍बि॥

११ हाकु एङ्‌गा निङ्‌वाफुमा पा आफाइङा नुङ् एङ्‌गा हाङ्‌बा येसुङा न्‍निङ्‌दाबे तामाना लाम्‍बु होम्‍बिॽनि॥

१२ न्‍हाङा कानिङ् न्‍निङ्‌दा लुङ्‌मा तुक्‍नेनिन्‍हा लोॽवामाङ् हाङ्‌बाङा न्‍निङ्‌दा चा एकोङा हेकोना लुङ्‌मा तुक्‍खुबा नुङ् घाक याॽमिचि प्‍याक लुङ्‌मा तुक्‍खुबा चोक्‍साङ् खेतिगानि॥

१३ उङा ना लुङ्‌मा तुक्‍माना निङ्‌वा पिइघोङ् एङ्‌गा हाङ्‌बा येसु उका घाक पाबित्‍तारा याॽमिचिनुङ्a तामेॽनिङ् एङ्‌गा निङ्‌वाफुमा पागा ओन्‍दाङ् पाबित्‍तारा नुङ् आप्‍दिक मेॽनिङ्‌हा लेङ्‌मागा न्‍निङ्‌गा निङ्‌वा यो-खे मेन्‍जोक्‍खुबा चोगिगानि॥

a 

३:१३ उका घाक पाबित्‍तारा वालोक्‍दुत्‍चि॥

निङ्‌वाफुमागा उसाप थाक्‍माना हिङ्‌लुङ्

४

१ हाकु आफुआनुन्‍छा आनाआनुन्‍छाचि, कानिङ् हाङ्‌बा येसु खिरिस्‍टका उनिङ्‌बे मुक फाक्‍साङ् लुमेॽनेनिन, न्‍निङ्‌दा इमिन निङ्‌वाफुमागा उसाप थाक्‍माहा लेङ्‌माहोङ् हिङ्‌माहा बाङ्‌ना चेॽया कानिङ्‌भाङ् चिन्‍दिमिगा॥ न्‍हाङ् ङ्‌खाॽला चोक्‍मासिइवागा चा, हाकु झान उचुन लेङ्‌साङ् ख्‍यानि॥

२ इजाङ्‌बाङ्‌निङ् कानिङ् हाङ्‌बा येसुभाङ् इहा-इहा आग्‍गे न्‍निङ्‌दा पिन्‍नुङ्‌नेन्सानिन, ङ्‌खा न्‍निङ्‌दा था वान्‍ने॥

३ न्‍निङ्‌दा पाबित्‍तारा वाइगानि बाङ्‌ना निङ्‌वाफुमा मिमे, ङ्‌खोङ्‌माङ् न्‍निङ्‌दा घाक खाले ब्‍याभिचारभाङ् लाॽला वायानि॥

४-५ न्‍निङ्‌दा घाक्‍ङा निङ्‌वाफुमा चिनामेन्‍जोक्‍खुबा याॽमिचिङा लोॽवा सालुङ्‌गा इसिॽहा चेॽयाबे निङ्‌वा पिॽमाना मेन्‍ना, ङ्‌खाॽनिङ्‌गो न्‍निङ्‌दा न्‍निङ्‌गा सालुङ् इमिन तायेन्बे युङ्‌माना न्‍हाङ् पाबित्‍तारा नुङ् याॽमिङा आदार चोक्‍खुबा लेङ्‌माहोङ् हिङ्‌माहा बाङ्‌ना चेॽया न्‍निङ्‌दा निमापोर्छो॥

६ इसाङा चा खाॽलाहा काम चोक्‍माहोङ् बिस्‍वासि फुनुन्‍छाचिगा उहिङ्‌खुमाचिनुङ् ब्‍याभिचार चोक्‍मा नुङ् इसिॽनुङ् चोक्‍मा न्‍लेङ्‌मेन्‍हा॥ इजाङ्‌बाङ्‌निङ् खाॽलाहा काम चोक्‍खुबाचि निङ्‌वाफुमाङामाङ् माडा दान्‍डा पिवाचिहा॥ खा चेॽयागा उतुम्‍बे कानिङ् ओन्‍दाङ्‌माङ् चिन्‍नुङ्‌नेन्‍सानिन न्‍हाङ् चेतावानि पिन्‍नुङ्‌नेन्सानिन॥

७ इजाङ्‌बाङ्‌निङ् निङ्‌वाफुमाङा कानिङ् आपाबित्‍तारा लेङ्‌मागा मेन्‍ना, ङ्‌खाॽनिङ्‌गो पाबित्‍तारा लेङ्‌माहोङ् हिङ्‌मागा कायामाहा॥

८ न्‍हाङामाङ् इसाङा खा चेॽया इन्‍कार चोग्‍वा, न्‍नाङा याॽमि मेन्‍ना, ङ्‌खाॽनिङ्‌गो न्‍निङ्‌दा उका पाबित्‍तारा आत्‍मा पिखुबा निङ्‌वाफुमा इन्‍कार चोग्‍वाना॥

९ हाकु बिस्‍वासि फुनुन्‍छाचिबे इमिन लुङ्‌मा तुक्‍खुसाचामाहा बाङ्‌ना चेॽयागा उतुम्‍बे न्‍निङ्‌दा छेम्‍नुङ्‌मा पोरान्‍जोङ्‌मेन्‍हा, इजाङ्‌बाङ्‌निङ् निङ्‌वाफुमा आफाइङा न्‍निङ्‌दा इमिन लुङ्‌मा तुक्‍खुसाचामाहा भोङ् चिन्‍दिमिघा॥

१० माकेडोनिया लिङ्‌खाम्‍बेॽहा घाक बिस्‍वासिचि न्‍निङ्‌दा जेप्‍पा लुङ्‌मा तुक्‍तुक्‍सुम्‍चिम्‍गा॥ ङ्‌खाॽनिङ्‌गो हाकुचा प्‍याक लुङ्‌मा तुक्‍साङ् ख्‍यानि भोङ् कानिङ् उत्‍साहा पिम्‍मेॽनेनिन्‍हा॥

११ कानिङ् ओन्‍दाङ् आग्‍गे पिॽनेनिन्‍हा लोॽवा, हाङ्‌हाङ्‌बे वामाहा चेॽयाबे निङ्‌वा पियानुम॥ न्‍निङ्‌गा काम्‍बे लाचोगामासानि न्‍हाङ् न्‍निङ्‌मुक्‍ङा काम चोगानि॥

१२ ङ्‌खाॽला चोगिगाभोङ् हेकोहा याॽमिचिङा चा न्‍निङ्‌दा आदार चोगिॽवागा॥ न्‍हाङ् न्‍निङ्‌दा आखाउजोबे आइवागानिङ् हेकोहा याॽमिचिगा उमुक सोॽमा पोरान्‍जोगिॽवागान्‍हा॥

हाङ्‌बा तामाना चेॽया

१३ आफुआनुन्‍छा आनाआनुन्‍छाचि, कानिङ् खाॽला एतिमिङ्, न्‍निङ्‌दा न्‍स्‍याख्‍याहा बिस्‍वासिचिगा उतुम्‍बे इलेङ्‌मेहाभोङ् था तोक्‍तामासानुम, न्‍हाङा आसा मेॽनिङ्‌हा याॽमिचि लोॽवा न्‍निङ्‌दा सोक चोक्‍मा पोरान्‍जोक्‍निन्‍नि॥

१४ इजाङ्‌बाङ्‌निङ् कानिङ् खा चेॽया बिस्‍वास चोग्‍वाम्‍ङा, येसु स्‍या न्‍हाङ् फेरि हिङ्‌गिलिक लेक्‍सा॥ ङ्‌खाॽलामाङ् येसुबे बिस्‍वास न्‍जोगुहोङ् न्‍स्‍याहाचि चा निङ्‌वाफुमाङा फेरि हिङ्‌मेत्‍वाचिहोङ् उङ्‌नुङ् खेत्‍वाचिहा॥

१५ हाङ्‌बाङा चिन्‍दाहा खा चेॽयामाङ् कानिङ् लुमेॽनेनिन॥ हाङ्‌बा तामाना लेन सोम्‍मा हिङ्‌नुङ्‌खुबा कानिङ् हाक्‍निङ् ओन्‍दाङ् न्‍स्‍याख्‍याहाचिङा उङ् ओन्‍दाङ् न्‍दुप्‍स्‍वाना॥

१६ इजाङ्‌बाङ्‌निङ् न्‍ना लेन हुकुम्‍गा माडा सेम्‍ला, खाङ्‌खाङ्‌बा वालोक्‍दुतका सेम्‍ला नुङ् निङ्‌वाफुमागा तुराहि मुताना बेला हाङ्‌बा उङ् आफाइ वालोकपाहाङ् उङ्‌मे, न्‍हाङा खिरिस्‍टपे बिस्‍वास न्‍जोगुहोङ् न्‍स्‍याहाचि च्‍हेन घाकहाक्‍निङ् ओन्‍दाङ् हिङ्‌गिलिक न्‍लेङ्‌मेहा॥

१७ न्‍हाङा कानिङ् हिङ्‌नुङ्‌खुबाचि चा ङ्‌खाचिनुङ् हाङ्‌बा तुप्‍से खिम्‍फुरुम्‍माबे ताङ्‌खेङ्‌पोटि चाङ्‌खेमे॥ न्‍हाङा कानिङ् हाङ्‌बानुङ् साधाइ वाइवाहा॥

१८ न्‍हाङामाङ् खा चेॽयाङा एकोङा हेकोना उत्‍साहा पिखुसा चायानि॥

५

१ हाकु आफुआनुन्‍छा आनाआनुन्‍छाचि, खा चेॽया हेॽनिङ् लेङ्‌मेहा न्‍हाङ् इखिङ्‌बेला लेङ्‌मेहा बाङ्‌ना चेॽयागा उतुम्‍बे न्‍निङ्‌दा छेम्‍नुङ्‌मा पोरान्‍जोङ्‌मेन्‍हा॥

२ इजाङ्‌बाङ्‌निङ् खुसुबाङ् सेॽनि इसाङा चा म्‍मितान्‍ना बेलाक्‍पे तामेॽना लोॽवा हाङ्‌बा तामाना लेन चा थाप्‍थुम्‍बे तामेॽना॥

३ याॽमिचिङा घाक्‍पे “हाङ्‌हाङ् लेक्‍सामा इहाचा इसिॽहा मानाहा” ङ्‌गान्‍नुङ्‌मेॽनिङ् चेराङ्‌मा लासेहेक्‍साना मामु बेथाङा एतुना लोॽवा थाप्‍थुम्‍बे ङ्‌खाचि छोङ्‌बे बिनास आन्‍दारामे, न्‍हाङ् ङ्‌खा तुखिभाङ् इसा चा हिङ्‌माa ङ्‌यामेनिन्‍हा॥

४ ङ्‌खाॽनिङ्‌गो आफुआनुन्‍छा आनाआनुन्‍छाचि, न्‍निङ्‌दा कुॽयुम्‍नाबे म्‍मातिसिगान्‍हा, ङ्‌खोङ्‌माङ् हाङ्‌बा तामाना लेन न्‍निङ्‌गा लागि खुसुबाङ् लोॽवा थाप्‍थुम्‍बे न्‍दामेन्‍ना॥

५ इजाङ्‌बाङ्‌निङ् न्‍निङ्‌दा घाक ओम्‍ना नुङ् लेॽनिगा सान्‍तानसिगान॥ कानिङ् सेॽनि नुङ् कुॽयुम्‍नागा सान्‍तान म्‍मेतिसिन्‍हा॥

६ ङ्‌खोङ्‌माङ् कानिङ् हेकोहा याॽमिचि लोॽवा इम्‍मा न्‍लेङ्‌मेनाहा, ङ्‌खाॽनिङ्‌गो आफाइ तायेन्बे वामाहोङ् चेन्‍चेन वामाहा॥

७ इजाङ्‌बाङ्‌निङ् इम्‍खुबाचि गो सेॽनिमाङ् ङ्‌ङिम्‍मे, न्‍हाङ् उङ्‌साङ् सिङ्‌घोखुबाचि चा सेॽनिमाङ् सिस्‍वाचि॥

८ ङ्‌खाॽनिङ्‌गो कानिङ् च्‍हेन लेॽनिगा सान्‍तान लेक्‍सिहाङा आफाइ तायेन्बे वाइ, न्‍हाङ् बिस्‍वास नुङ् लुङ्‌मा तुक्‍खुसाचामाना चेॽया छातिपाता लोॽवा वाम॥ न्‍हाङ् जेप्‍पा मुक्‍ति तोक्‍तुक्‍सुम्‍ना बाङ्‌ना एङ्‌गा आसा च्‍हेन चेक्‍चिगा फोप्‍पा लोॽवा फोप्‍सुम॥

९ इजाङ्‌बाङ्‌निङ् निङ्‌वाफुमाङा कानिङ् दान्‍डा पिॽमागा मेन्‍ना, ङ्‌खाॽनिङ्‌गो एङ्‌गा हाङ्‌बा येसु खिरिस्‍टपाहाङ् मुक्‍ति तोक्‍तुम्‍निभोङ् सेगाहा ओम॥

१० उङ् तामेॽनिङ् कानिङ् सिइबिमिसिभोङ्‌चा हिङिमिसिभोङ्‌चा कानिङ् उङ्‌नुङ् हिङ्‌मा यासिनिभोङ् हाङ्‌बा येसु एङ्‌गा साटोबे स्‍या॥

११ ङ्‌खोङ्‌माङ् न्‍निङ्‌दा एकोङा हेकोना उत्‍साहा पिखुसा चायानि, न्‍हाङ् एकोङा हेकोना बिस्‍वासपे चात्‍तु चोक्‍माहा काम चोगानुम॥ खा चेॽया न्‍निङ्‌दा चोक्‍मा चा सिइवाघा॥

आखेरि साल्‍लाहा

१२ हाकु आफुआनुन्‍छा आनाआनुन्‍छाचि, कानिङ् मुक फाक्‍साङ् लुमेॽनेनिन, न्‍निङ्‌गा लुम्‍बे प्‍याक तुखि चोक्‍खुबा, न्‍निङ्‌दा चिन्‍खुबा न्‍हाङ् चेतावानि पिखुबा हाङ्‌गुम्‍बाचि ङ्‌वान्‍ने, न्‍निङ्‌दा ङ्‌खाचि आदार चोगानुम्‍चिम॥

१३ ङ्‌खाचिङा न्‍जोगुहा कामगा लागि लुङ्‌मा तुक्‍साङ् प्‍याक आदार चोगानुम्‍चिम॥ न्‍हाङ् उचुन तोङिघोङ् वायानि॥

१४ आफुआनुन्‍छा आनाआनुन्‍छाचि, कानिङ् खा चेॽया आर्ति पिमेॽनेनिन, पोम्‍हा याॽमिचि काम चोगानि लुसाङ् चेतावानि पियानुम्‍चिम, हारेस चाखुबाचि उत्‍साहा पियानुम्‍चिम, न्‍हाङ् इहाचा चोक्‍मा मेयाखुबाचि फातानुम्‍चिम॥ न्‍हाङा घाक याॽमिचि साहाचोगानुम्‍चिम॥

१५ खा चेॽया मितामासानुम, इसाङा चा इसिॽनुङ् चोक्‍खुबा इसिॽनुङ् न्‍जोगुन्‍नि, ङ्‌खाॽनिङ्‌गो एकोङा हेकोना न्‍हाङ् घाक याॽमिचिनुङ् साधाइ उचुन चोक्‍माना निङ्‌वा चोक्‍नि॥

१६ साधाइ चोन्‍सिसाङ् वायानि॥

१७ साधाइ पार्थाना चोगामासानि॥

१८ इमिन्‍हा आवास्‍थाबे चा निङ्‌वाफुमा नुनिङ्‌वा पियानुम, इजाङ्‌बाङ्‌निङ् खिरिस्‍ट येसुबे न्‍निङ्‌दा खाॽलामाङ् चोगिगानि बाङ्‌ना निङ्‌वाफुमा मिमेॽना॥

१९ पाबित्‍तारा आत्‍मागा बिरोध न्‍जोगानुम्‍निन॥

२० आगाम्‍बानिगा चेॽया हेला न्‍जोगानुम्‍निन॥

२१ ङ्‌खाॽनिङ्‌गो आगाम्‍बानिगा घाक चेॽया उचुन जाच चोगानुम न्‍हाङा हेखा चेॽया उचुन्‍हा ङ्‌खाबे लाचोगामासानि॥

२२ न्‍हाङ् घाक इसिॽहा चेॽयाभाङ् माङ्‌दु वायानि॥

२३ याॽमि हाङ्‌हाङ् पिखुबा निङ्‌वाफुमाङा न्‍निङ्‌दा सुद्‌दा चोगिगानि, न्‍हाङा एङ्‌गा हाङ्‌बा येसु खिरिस्‍ट तामाना लेन सोम्‍मा न्‍निङ्‌गा आत्‍मा, पारान नुङ् सालुङ् इहाचा खात माॽनिङ्‌हा न्‍लेङ्‌नुङ्‌नि॥

२४ न्‍निङ्‌दा काखुबा निङ्‌वाफुमा बिस्‍वास योग्‍याना न्‍हाङ् उङामाङ् खा घाक चेॽया पुरा चोग्‍वाहा॥

२५ आफुआनुन्‍छा आनाआनुन्‍छाचि, आनिङ्‌गा लागि चा पार्थाना चोक्‍ताब्‍या॥

२६ न्‍हाङा न्‍नाबेॽहा घाक फुनुन्‍छा नानुन्‍छाचि लुङ्‌मा तुक्‍साङ् सेवायो लुयानुम्‍चिम॥

२७ का हाङ्‌बाबे ना आग्‍गे पिमेॽनेनिन, घाक बिस्‍वासिचि ना छेप्‍फा पोढाचोगुम्‍घोङ् खेम्‍मेतानुम्‍चिम॥

२८ एङ्‌गा हाङ्‌बा येसु खिरिस्‍टका आनुगाराहा न्‍निङ्‌दानुङ् वानि॥

a 

५:३ ना बाङ्‌ना च्‍हेन उम्‍काचोक्‍मा चा ओम

थेस्‍लोनिकिचिगा लागि

पावालगा हिम्‍ना छेप्‍फा

छेप्‍ताप चिनातोक

थेस्‍लोनिकेबेॽना छुम्‍वाङ्‌बे खिरिस्‍ट तामाना चेॽयागा उतुम्‍बे चेॽया लेक्‍सामासा॥ खा चेॽया पुसाङ् ख्‍याहोङ् न्‍नाबे माङ्‌फा गाड्‌बाड् लेक्‍सा॥ इखिङ् याॽमिचिङा गो खिरिस्‍ट तामाना बेला ओन्‍दाङ् लेक्‍साब्‍यामाना भोङ् बिस्‍वास न्‍जोगुक्‍सा॥ पावालङा ङ्‌खाचिगा खाॽलाना बिस्‍वासका चेॽया चोक्‍साङ् ना हिम्‍ना छेप्‍फा छेप्‍तुक्‍साचि॥ छेप्‍फाबे उङा खिरिस्‍ट तामाहाक्‍निङ् ओन्‍दाङ् खिरिस्‍ट बिरोधि “ब्‍यावास्‍था मेयेन्‍खुबा” याॽमि तामे न्‍हाङ् प्‍याक इसिॽहा नुङ् छिप्‍पाकेकेक्‍हा काम पुसाङ् खेमेहा भोङ् उचुन छेप्‍तुक्‍सुचि॥

पावालङा ना छेप्‍फा पोढाचोक्‍खुबाचि इमिन्‍हा तुखि नुङ् छाक्‍हा आरायाभोङ्‌चा एङ्‌गा बिस्‍वासपे डिगो वान्‍नुङ्‌मा, हिङ्‌मागा लागि पावाल नुङ् उका काम्‍निभाकचिङा न्‍जोगुहा लोॽवा चोक्‍मा न्‍हाङ् उचुन्‍हा काम्‍बे एकोहोरो लाचोङ्‌नुङ्‌माहा चेॽयाबे जोड पिक्‍सुचि॥

ना छेप्‍ताप्‍पे छोक्‍ताहा चेॽया

चिनातोक १:१-२

निङ् थेम्‍मा नुङ् मुक फाक्‍मा १:३-१२

खिरिस्‍ट तामाना उतुम्‍बे आर्ति २:१-१७

खिरिस्‍टियान चाल्‍चालानगा लागि आर्ति ३:१-१५

मेन्‍माना बेलाक्‍पे ३:१६-१८

थेस्‍लोनिकिचिगा लागि

पावालगा हिम्‍ना छेप्‍फा

१

१ एङ्‌गा निङ्‌वाफुमा पा नुङ् हाङ्‌बा येसु खिरिस्‍टपे बिस्‍वास चोक्‍खुबा थेस्‍लोनिकेबेॽना छुम्‍वाङ्‌गा लागि कानिङ् पावाल, सिलास नुङ् तिमोथिङा ना छेप्‍फा छेप्‍मासिइवाङ्॥

२ एङ्‌गा निङ्‌वाफुमा पा नुङ् हाङ्‌बा येसु खिरिस्‍टङा न्‍निङ्‌दा आनुगाराहा नुङ् हाङ्‌हाङ् पिइगानि॥

सातावाट्‌पे उत्‍साहा

३ आफुआनुन्‍छा आनाआनुन्‍छाचि, न्‍निङ्‌गा लागि कानिङ् निङ्‌वाफुमा साधाइ नुनिङ्‌वा पिॽमामाङ् पोर्ने ओम, न्‍हाङ् खाॽला नुनिङ्‌वा पिॽमा थेन्‍दिसिॽवा चा, इजाङ्‌बाङ्‌निङ् न्‍निङ्‌गा बिस्‍वास नुङ् एकोङा हेकोना लुङ्‌मा तुक्‍खुसाचामाना चेॽया न्‍निङ्‌दाबे पुसाङ् खेॽमासिम्‍मे॥

४ ङ्‌खोङ्‌माङ् सातावाट नुङ् तुखि आङ्‌मा यामाना न्‍निङ्‌गा साक्‍ति नुङ् न्‍निङ्‌गा बिस्‍वासका उतुम्‍बे निङ्‌वाफुमागा हेकोहा छुम्‍वाङ्‌चिबे चा कानिङ् नाभुक माडा चोक्‍साङ् चेक्‍मा यासिॽवाङ्॥

५ निङ्‌वाफुमाङा घाक याॽमिचिगा निरिक तो-मो मेन्‍जोक्‍ले उचुन चोग्‍वाहा बाङ्‌ना चेॽयागा पार्मान खा चेॽयाङा पिमेहा॥ न्‍निङ्‌दा निङ्‌वाफुमागा राज्‍यागा लागि योग्‍या लेक्‍सानि, ङ्‌खागा लागिमाङ् न्‍निङ्‌दा तुखि आङ्‌मासिइवागा॥

६ निङ्‌वाफुमा निरिक चोक्‍खुबा ओम्होङ्‌माङ् न्‍निङ्‌दा तुखि पिखुबाचि उङा तुखि पिवाचिहा॥

७ न्‍हाङा न्‍निङ्‌दा तुखि आङ्‌खुबाचि नुङ् कानिङ् चा फोङ्‌मेहा॥ खा घाक च्‍हेन हाङ्‌बा येसु वालोकपाहाङ् उका साक्‍तिसालि वालोक्‍दुत्‍चिनुङ् मिलेपपे तामेॽनिङ् चोग्‍वाहा॥

८ उङा निङ्‌वाफुमा चिनामेन्‍जोक्‍खुबाचि नुङ् एङ्‌गा हाङ्‌बा येसु खिरिस्‍टका नुसाला मेयेन्‍खुबाचि दान्‍डा पिवाचि॥

९ ङ्‌खाचिङा तोक्‍माहा दान्‍डा च्‍हेन ङ्‌खाचि हाङ्‌बागा साक्‍तिसालि माहिमा नुङ् उका साङ्‌गातिभाङ् न्‍लोन्‍हाङ्‌मे, न्‍हाङा साधाइगा लागि नास न्‍जोङ्‌मेहा॥

१० खा चेॽया हाङ्‌बा येसु तामाना लेन लेङ्‌मेहा॥ न्‍ना लेन हाङ्‌बा येसुङा उका पाबित्‍तारा याॽमिचि नुङ् घाक बिस्‍वासिचिभाङ् आदार नुङ् माहिमा तोक्‍त्‍वाहा॥ न्‍निङ्‌दा चा ङ्‌खाचिनुङ् वाइवाघा, इजाङ्‌बाङ्‌निङ् न्‍निङ्‌दा कानिङ् लुॽनेनिन्‍हा चेॽयाबे बिस्‍वास चोगुम्‍गा॥

११ न्‍हाङामाङ् निङ्‌वाफुमाङा न्‍निङ्‌दा इगा लागि काइमिगा ङ्‌खागा लागि योग्‍या चोगिगानि न्‍हाङा उका साक्‍तिङा घाक उचुन्‍हा काम चोक्‍माना निङ्‌वा नुङ् बिस्‍वासका काम पुरा चोक्‍मा फातिगानिभोङ् कानिङ् साधाइ पार्थाना चोगिॽवाङ्‌हा॥

१२ ङ्‌खाॽला लेक्‍साभोङ् एङ्‌गा हाङ्‌बा येसुगा आदार लेङ्‌मे न्‍हाङा उङ्‌भाङ् न्‍निङ्‌गा चा आदार लेङ्‌मे, इजाङ्‌बाङ्‌निङ् न्‍निङ्‌दा निङ्‌वाफुमा पा नुङ् हाङ्‌बा येसुभाङ् आनुगाराहा तोक्‍तुक्‍सुम्‍गा॥

हाङ्‌बा तामाहाक्‍निङ् ओन्‍दाङ् लेङ्‌माहा चेॽया

२

१ आफुआनुन्‍छा आनाआनुन्‍छाचि, एङ्‌गा हाङ्‌बा येसु खिरिस्‍ट फेरि तामाना चेॽयागा उतुम्‍बे नुङ् कानिङ् घाक उङ् तुप्‍से इमाङा छुप्‍सिॽवाहा चेॽयागा उतुम्‍बे कानिङ् मुक फाक्‍साङ् लुमेॽनेनिन,

२ याॽमिचिङा न्‍निङ्‌दा आगाम्‍बानिभाङ्, निङ्‌वाफुमागा चेॽयाभाङ्, छेप्‍फाबे छेप्‍ताहा चेॽयाभाङ् एङ्‌गा हाङ्‌बा तायाब्‍यामाना लुइगाभोङ्, ङ्‌खा चेॽया कानिङ्‌भाङ् तायाहा ओम मितुम्‍गाहोङ् आत्‍ते न्‍जोगानिन, चिन्‍ता चा न्‍जोगानिन॥

३ ङ्‌खाॽनिङ्‌गो न्‍निङ्‌दा इसाङा चा इहाचा चेॽयाबे लेम्‍चामा न्‍दोक्‍तिगान्‍नि॥ इजाङ्‌बाङ्‌निङ् निङ्‌वाफुमागा बिरुद्‌दाबे प्‍याक बिद्‌दोरोहा मेलेङ्‌ले सोम्‍मा न्‍हाङ् ब्‍यावास्‍थागा इहाचा चेॽया मेयेन्‍खुबा सार्बानासपे आखुबा न्‍ना याॽमि मेओॽले सोम्‍मा न्‍ना लेन न्‍दामेन्‍ना॥

४ न्‍नाङा का घाकहाक्‍निङ् माङान लोॽवा चोक्‍साङ् याॽमिचिङा निङ्‌वाफुमा म्‍मितुचिहा नुङ् उङ्‌चिङा आराधाना न्‍जोगुचिहा घाक थोक्‍का बिरोध चोग्‍वा॥ न्‍हाङा का निङ्‌वाफुमाङान कासाङ् निङ्‌वाफुमापाङ्‌बे युङ्‌मे॥

५ खा घाक चेॽयागो का न्‍निङ्‌दानुङ् सोरि वायाङ्‌निङ् लुन्‍नुङ्‌नेन्‍सानिन्‍हा, मेन्‍नायि?

६ न्‍हाङा न्‍ना उका बेलाबे से ओॽनिभोङ् इहा चेॽयाङा थामाचोगुक्‍सुना बाङ्‌ना चेॽया न्‍निङ्‌दा था वान्‍ने॥

७ ब्‍यावास्‍था मेयेन्‍माना साक्‍तिङा ओन्‍दाङ्‌माङ् स्‍वाक काम चोक्‍मा तारोक्‍तिक्‍सु, ङ्‌खाॽनिङ्‌गो न्‍ना साक्‍ति थामा चोङ्‌नुङ्‌खुबा न्‍नाबे वानुङ् सोम्‍मा ङ्‌खा काम पाखा ङ्ओमेन्‍हा॥

८ न्‍हाङा न्‍ना ब्‍यावास्‍था मेयेन्‍खुबा ओमे॥ हाङ्‌बा येसुङा न्‍ना उका ओसोक्‍माङा नास चोग्‍वा, न्‍हाङ् उङ् तामेॽनिङ् उका ओम्नाङा न्‍ना साक्‍ति मेॽनिङ्ना चोग्‍वाना॥

९ न्‍ना ब्‍यावास्‍था मेयेन्‍खुबा साइतानगा साक्‍तिनुङ् तामेॽनिङ् याॽमिचिगा मिक एप्‍मागा प्‍याक खाल्‍गा चिङ्‌गो नुङ् आच्‍चाम्‍मा-आच्‍चाम्‍माहा काम चोग्‍वा॥

१० न्‍हाङा न्‍नाङा नास लेङ्‌खुबाचि घाक उका इसिॽहा कामङा झुक्‍के चात्‍वाचि, इजाङ्‌बाङ्‌निङ् ङ्‌खाचिङा मुक्‍ति पिखुबा जेप्‍पाहा चेॽया साप न्‍थाक्‍तुनिन॥

११ ङ्‌खोङ्‌माङ् ङ्‌खाचिङा मेनाहा चेॽयामाङ् पात्‍ते न्‍जोगुनिभोङ् निङ्‌वाफुमाङा तोम्‍सिॽमेॽमाना साक्‍ति ङ्‌खाचि छोङ्‌बे पाक्‍स्‍वाना॥

१२ जेप्‍पाहा चेॽयाबे बिस्‍वास मेन्‍जोक्‍खुबा, ङ्‌खाॽनिङ्‌गो इसिॽहा चेॽयाबे आनान्‍दा मानाचोक्‍खुबाचि घाक्‍ङा दान्‍डा न्‍दोक्‍तुनिभोङ् निङ्‌वाफुमाङा खाॽला चोगुहा ओम॥

बिस्‍वासपे चात्‍तु लेङ्‌माहा चेॽया

१३ हाङ्‌बाङा लुङ्‌मा तुक्‍तिघा आफुआनुन्‍छा आनाआनुन्‍छाचि, न्‍निङ्‌गा लागि कानिङ् साधाइ निङ्‌वाफुमा नुनिङ्‌वा पिॽमामाङ् पोर्ने ओम, इजाङ्‌बाङ्‌निङ् उङा न्‍निङ्‌दा सुरु नाहाङ्‌तोमाङ् पाबित्‍तारा आत्‍मागा काम नुङ् जेप्‍पागा बिस्‍वासङा हिङिगानिभोङ् निङ्‌वाफुमाङा सेगिगा॥

१४ खागा लागिमाङ् कानिङ् खेम्‍मेॽनेनिन्‍हा नुसालाभाङ् न्‍निङ्‌दा हाङ्‌बा येसु खिरिस्‍टङा लोॽवा माहिमा तोक्‍मा यासुम्‍गानिभोङ् उङा काइगा॥

१५ न्‍हाङामाङ् आफुआनुन्‍छा आनाआनुन्‍छाचि, बिस्‍वासपे चात्‍तु लेक्‍सिघोङ् येबानि, न्‍हाङ् कानिङ् चिन्‍नेनिन्‍हा छेप्‍नेनिन्‍हा चेॽया लोॽवा चोगामासानि॥

१६ हाकु कानिङ् लुङ्‌मा तुक्‍खुबा न्‍हाङ् उका आनुगाराहाभाङ्‌ साधाइगा लागि सान्‍त्‍वाना नुङ् जेप्‍पागा आसा पिखुबा एङ्‌गा हाङ्‌बा येसु खिरिस्‍ट आफाइङा नुङ् एङ्‌गा निङ्‌वाफुमा पाङा,

१७ न्‍निङ्‌दा घाक उचुन्‍हा काम नुङ् चेॽयाबे उत्‍साहा नुङ् साक्‍ति पिइगानि॥

पावालङा पार्थाना चोक्‍ताब्‍या लुचिहा

३

१ आखेरिबे आफुआनुन्‍छा आनाआनुन्‍छाचि, न्‍निङ्‌दाबे हाङ्‌बागा नुसाला तायाहा लोॽवा घाक पोटि हानि हिसाङ् खेॽनि, न्‍हाङ् न्‍निङ्‌दा लोॽवा घाक्‍ङा आदार न्‍जोगुनिभोङ् पार्थाना चोक्‍ताब्‍या॥

२ न्‍हाङा ङ्‌खोक्‍साब्‍याहा नुङ् इसिॽहा याॽमिचिभाङ् निङ्‌वाफुमाङा कानिङ् फोङ्‌नि, इजाङ्‌बाङ्‌निङ् घाक्‍ङा बिस्‍वास न्‍जोग्‍वानिन॥

३ ङ्‌खाॽनिङ्‌गो हाङ्‌बा गो बिस्‍वास चोक्‍मा योग्‍याना॥ उङा न्‍निङ्‌दा चात्‍तु लेङ्‌मेतिॽवागा न्‍हाङ् इसिॽहाचिभाङ् जोगाचोगिॽवाघा॥

४ कानिङ् पिॽनेनिन्‍हा आग्‍गे न्‍निङ्‌दा पालाना चोक्‍मासिइवागा न्‍हाङ् चोगुनेस्‍वाम्‍घा बाङ्‌ना चेॽयाबे कानिङ् हाङ्‌बाबे भोरोसा युक्‍सुक्‍सुम्‍ङा॥

५ हाङ्‌बाङा न्‍निङ्‌दा उङा लुङ्‌मा तुक्‍तिघा चेॽया नुङ् खिरिस्‍टका साहाचोक्‍मा यामाना साक्‍ति आमागा हाङ्‌बाङामाङ् तिक्‍तिगानि॥

घाक्‍ङा काम चोक्‍माहा

६ आफुआनुन्‍छा आनाआनुन्‍छाचि, हाङ्‌बा येसु खिरिस्‍टपे कानिङ् न्‍निङ्‌दा आग्‍गे पिमेॽनेनिन, कानिङ् चिन्‍नेनिन्‍हा चेॽया मेयेन्‍खुबा नुङ् पोम्‍हा याॽमिचिभाङ् न्‍निङ्‌दा माङ्‌दु वायानि॥

७ इजाङ्‌बाङ्‌निङ् कानिङ् चोगिङ्‌हा लोॽवा चोक्‍माहा बाङ्‌ना चेॽया न्‍निङ्‌दा उचुन था वान्‍ने॥ कानिङ् न्‍निङ्‌दानुङ् वाइङ्‌निङ् पोम्‍हा लेक्‍सिङ्‌होङ् ङ्‌वाइङान॥

८ न्‍निङ्‌दा छाक्‍नुङ् ङ्‌ङाइगान्‍निभोङ् कानिङ् लेॽनिङ् सेॽनिङ् इब्‍बे-इब्‍बे काम चोगिङ्॥ कानिङ् ङ्‌खाॽला इसागा चा चाम्‍योङ्‌बा न्‍जाम्‍ङान॥

९ न्‍निङ्‌दामाङ् कानिङ् हिङा लुॽमाना आनिङ्‌गा चोक्‍तोक म्‍मायान्‍होङ् मेन्‍ना, ङ्‌खाॽनिङ्‌गो न्‍निङ्‌गा युम्‍बे एको साङ्‌खालाम लेङ्‌मागा खाॽला चोगिङ्॥

१० कानिङ् न्‍निङ्‌दानुङ् वाइङ्‌निङ् ना चा आग्‍गे पिन्‍नुनेन्‍सानिन, “काम मेन्‍जोक्‍खुबाङा न्‍जोन्‍नि॥”

११ कानिङ् खेम्‍मासिइवाङ्, न्‍निङ्‌दा माध्‍येबे इखिङ्‌गो पोम्‍हा न्‍लेक्‍सामाबु॥ ङ्‌खाचिङा कामगा उनिङ्‌बे सिन्‍का चा ङ्‌ङेग्‍वानिन्‍बु, ङ्‌खाॽनिङ्‌गो हेकोहाचिगा काम्‍बे बित्‍थाबे मुक एन्‍साङ् न्‍लाम्‍घोमेहाबु॥

१२ हाकु खाॽलाहा याॽमिचि कानिङ् हाङ्‌बा येसु खिरिस्‍टका उनिङ्‌बे आग्‍गे नुङ् चेतावानि पिवाम्‍चिम्‍ङा, ङ्‌खाचिङा स्‍वाक्‍होङ् उङ्‌चि काम न्‍जोगुनि न्‍हाङ् उङ्‌चिङा चामागा आफाइ तुखि न्‍जोक्‍नि॥

१३ आफुआनुन्‍छा आनाआनुन्‍छाचि, न्‍निङ्‌दा च्‍हेन उचुन्‍हा काम चोक्‍माबे हेॽनिङ्‌चा हारेस न्‍जायानिन॥

१४ इसाङा ना छेप्‍फाबे कानिङ् छेप्‍तुम्‍ङाहा खा चेॽया इन्‍कार चोग्‍वा, न्‍ना याॽमि चिनाचोगामासानुम॥ न्‍हाङ् न्‍नानुङ् इहाचा बेभार न्‍जोगानुम्‍निन, ङ्‌खोङ् न्‍ना ङोन्‍सिॽमाबे आनि॥

१५ ङ्‌खोङ्‌चा न्‍ना याॽमि सात्‍तुर म्‍मितानुम्‍निन, ङ्‌खाॽनिङ्‌गो न्‍निङ्‌गा फुनुन्‍छा नानुन्‍छा लोॽवा मितुम्‍गाहोङ् चेतावानि पियानुम॥

आखेरिबे

१६ हाकु हाङ्‌हाङ् पिखुबा हाङ्‌बाङा न्‍निङ्‌दा साधाइ घाक चेॽयाबे हाङ्‌हाङ् पिइगानि॥ न्‍निङ्‌दा घाक्‍नुङ् हाङ्‌बा वान्‍नुङ्‌नि॥

१७ का पावालङा, आका आमुक्‍ङा सेवायो भोङ् छेप्‍मासिमेङ्॥ का छेप्‍तुङ्‌चिङ्‌हा आका घाक छेप्‍फाचिबे खाॽलामाङ् छेप्‍तुक्‍सुङ्॥ ना च्‍हेन का छेप्‍तुङ्‌ना ओम बाङ्‌ना चेॽयागा पार्मान ओम॥

१८ एङ्‌गा हाङ्‌बा येसु खिरिस्‍टका आनुगाराहा न्‍निङ्‌दा घाक्‍नुङ् वानि॥

पावालङा

तिमोथि छेप्‍तुना इम्‍ना छेप्‍फा

छेप्‍ताप चिनातोक

तिमोथि एसिया लिङ्‌खाम्‍बेॽना एको वेन्‍चा बिस्‍वासि साया॥ न्‍नागा उमा याहुदि नुङ् उप्‍पा गिरिक छोङ्‌गा सायाचि॥ उङा नुसाला खेम्‍मेॽमाहा काम्‍बे पावाल काम्‍निभाक पिखुबा नुङ् फाखुबा साया॥ प्‍याक छुम्‍वाङ्‌चिबे फाॽमागा लागि पावालङा उङ् पाक्‍सुक्‍सा॥ तिमोथि एफिसि साहारबे वायानिङ् पावालङा ना छेप्‍फा छेप्‍तुना ओम॥ पावालङा ना इम्‍ना छेप्‍फाबे एकोहिच्‍चि मुक्‍खे चेॽयागा उतुम्‍बे छेप्‍तुक्‍सु॥

ना छेप्‍फाबे घाकहाक्‍निङ् ओन्‍दाङ् छुम्‍वाङ्‌बेॽहा मेन्‍हा चेॽयागा बिरुद्‌दाबे चेतावानि पिक्‍सुचि॥ ना छेप्‍फाबे हाङ्‌गुम्‍बाङा बिस्‍वासिचि इमिन तिक्‍माहाचि, इमिन आराधाना चोक्‍माहा, हाङ्‌गुम्‍बाचिगा चाल्‍चालान नुङ् आनिबानि इमिन्‍हा सामेहा भोङ् आर्तिगा चेॽया छेप्‍तुक्‍सु॥ छेप्‍फा मेन्‍माना बेलाबे छुम्‍वाङ्‌बे चोक्‍माहा काम्‍नुङ् खिरिस्‍ट येसुगा उचुन्‍ना सेवाक इमिन लेङ्‌मा यासिॽवाहा? खा चेॽयागा उतुम्‍बे तिमोथि साल्‍लाहा पिहा चेॽया छेप्‍तामा॥

ना छेप्‍ताप्‍पे छोक्‍ताहा चेॽया

चिनातोक १:१-२

छुम्‍वाङ् नुङ् पिनिक्‍लागा उतुम्‍बे आर्ति १:३-३:१६

तिमोथिङा चोक्‍माहा कामगा उतुम्‍बे आर्ति ४:१-६:२१

पावालङा

तिमोथि छेप्‍तुना इम्‍ना छेप्‍फा

१

१ कानिङ् मुक्‍ति पिखुबा निङ्‌वाफुमा नुङ् एङ्‌गा आसा खिरिस्‍ट येसुङा कायाना लोॽवामाङ् का खिरिस्‍ट येसुगा सेगुम्‍पाक पावालङा

२ ना छेप्‍फा बिस्‍वासपे आका जेप्‍पागा आत्‍मिक आच्‍या तिमोथि छेप्‍मासिम्‍मेङ्॥ निङ्‌वाफुमा पा नुङ् एङ्‌गा हाङ्‌बा खिरिस्‍ट येसुङा न्‍दा आनुगाराहा, दायाa नुङ् हाङ्‌हाङ् पिक्‍कानि॥

मेन्‍हा चेॽया चिन्‍खुबाचिभाङ् थाङ्‌थाङ् वायानि

३ का माकेडोनिया बाङ्‌ना ठोङ्‌बे खेक्‍सासाङ्‌निङ् लुॽनेन्‍ना लोॽवा न्‍दा एफिसासपेॽमाङ् वाया॥ न्‍हाङा न्‍नाबे मेन्‍हा चेॽया चिन्‍खुबाचि ङ्‌वान्‍ने ङ्‌खाचि ङ्‌खाॽलाहा चेॽया चिन्‍मा म्‍बिन्‍चिन॥

४ न्‍दा ङ्‌खाचि उइलेहा केङ्‌ताप्‍लिक नुङ् एकेङ्‌गे-एकेङ्‌गेहा बाङ्‌सावालिगा चेॽयाबे निङ्‌वा पिॽमा म्‍बिन्‍चिन॥ खाॽलाहा चेॽयाङा गो बिस्‍वास चोक्‍माहोङ् आमायामाहा निङ्‌वाफुमागा योजानाबे साङ्‌का नुङ् इसिॽहा निङ्‌वा से पुमेत्‍वाहा॥

५ कानिङ् चिन्‍दुम्‍चिम्‍हा मुख्‍खे चेॽया च्‍हेन लुङ्‌मातुक्‍मा ओम, ना च्‍हेन उचुन्‍ना निङ्‌वा, उचुन मिॽमाना साक्‍ति नुङ् जेप्‍पागा बिस्‍वासभाङ् तामेॽना॥

६ ङ्‌खाॽनिङ्‌गो इखिङ् याॽमिचिङा खा चेॽया म्‍मुन्‍दिक्‍सुहोङ् तुम्‍बिला मेॽनिङ्‌हा चेॽयाबे आल्‍माले न्‍जोगानेसा॥

७ ङ्‌खाचि ब्‍यावास्‍था चिन्‍खुबा लेङ्‌मा ङ्‌योङ्‌मे, ङ्‌खाॽनिङ्‌गो उङ्‌चिङा न्‍जेक्‍तुहा, जेप्‍पा ओम ङ्‌गायाहा चेॽया उङ्‌चिङामाङ् ङ्‌ङास्‍वानिन॥

८ कानिङ् था वान्‍ने, ब्‍यावास्‍थाबेॽहा घाक चेॽया येन्‍खुबागा लागि ब्‍यावास्‍था उचुन्‍ना ओम॥

९ न्‍हाङा कानिङ् खा चा था वान्‍ने, ब्‍यावास्‍था उचुन्‍हा काम चोक्‍खुबा, उचुन्‍हा याॽमिचिगा लागि मेन्‍ना, ङ्‌खाॽनिङ्‌गो ब्‍यावास्‍थाबेॽहा चेॽया मेङ्‌खेम्‍खुबाचि नुङ् चेॽया मेयेन्‍खुबाचि, निङ्‌वाफुमापोटि निङ्‌वा मेम्‍बिखुबाचि नुङ् पापिचि, आपाबित्‍तारा नुङ् इसिॽहा निङ्‌वा वाखुबाचि, उङ्‌चि पा-मा सिखुबाचि, याॽमि सिखुबाचि,

१० ब्‍याभिचार चोक्‍खुबाचि, बाबुङा बाबुनुङ् ब्‍याभिचार चोक्‍खुबाचि, याॽमि इन्‍चाखुबाचि, लेम्‍चाखुबाचि, मेन्‍हा गाबाहि पिखुबाचि नुङ् जेप्‍पाहा चेॽयागा बिरुद्‌दाबे काम चोक्‍खुबाचिगा लागि ओम॥

११ कानिङ् चिन्‍नेनिन्‍हा खा चेॽया च्‍हेन कानिङ् आसिक पिखुबा निङ्‌वाफुमागा माहिमित नुसालानुङ् तोङ्‌मेहा॥ न्‍हाङा खा नुसाला खेम्‍मेॽमागा लागिमाङ् उङा का सेगामाङ्‌ना ओम॥

निङ्‌वाफुमाङा लुङ्‌मा तुक्‍ताहागा लागि नुनिङ्‌वा

१२ खा काम चोक्‍मागा लागि का साक्‍ति पिखुबा खिरिस्‍ट येसु एङ्‌गा हाङ्‌बा का नुनिङ्‌वा पिवाङ्॥ उङा का बिस्‍वास चोगाङ्‌होङ्‌माङ् खा काम चोक्‍मेतामाङ्॥

१३ ओन्‍दाङ् इमा गो का उका निन्‍दा चोक्‍खुबा, तुखि पिखुबा न्‍हाङ् काङान काखुबा सायाङ्॥ ङ्‌खिङ्‌बेला काबे बिस्‍वास म्‍मायान न्‍हाङ् ङ्‌खा घाक आन्‍जान्‍बे चोगुक्‍साङ्, ङ्‌खोङ्‌माङ् का दाया तोक्‍तुङ्॥

१४ न्‍हाङा एङ्‌गा हाङ्‌बागा प्‍याक आनुगाराहा आका हिङ्‌लुङ्‌बे पियाङ्॥ खिरिस्‍ट येसुबे तोक्‍तुङ्‌ना बिस्‍वास नुङ् लुङ्‌मा तुक्‍माना निङ्‌वा उङामाङ् का पियाङ्‌ना ओम॥

१५ “खिरिस्‍ट येसु पापि याॽमिचि हिङ्‌मेॽमागा लागि ना कायुङ्‌लेन्‍बे ताया” खा चेॽया बिस्‍वास योग्‍या नुङ् घाक्‍ङा था तोक्‍मा पोर्ने जेप्‍पाहा चेॽया ओम॥ न्‍हाङा ङ्‌खा पापिचिबे का घाकहाक्‍निङ् पापिङान॥

१६ ङ्‌खाॽनिङ्‌गो खिरिस्‍ट येसुङा उङ्‌बे बिस्‍वास न्‍जोग्‍वाहोङ् मेन्‍सिमाना हिङ्‌लुङ् तोक्‍खुबाचिगा लागि उङ् इखिङ् धाइर्या चोङ्‌मेॽना बाङ्‌ना सोॽमेमागा का लोॽवाना घाकहाक्‍निङ् पापि याॽमि उङा दाया चोगाङ्॥

१७ हाकु साधाइ राज्‍या चोक्‍खुबा, हेॽनिङ्‌चा मेन्‍सिखुबा नुङ् निमा मेयामाना एको सेॽना निङ्‌वाफुमागा साधाइ आदार नुङ् माहिमा लेङ्‌नुङ्‌नि, आमेन॥

१८ आच्‍या तिमोथि, प्‍याक ओन्‍दाङ् ङ्‌गा उतुम्‍बे आगाम्‍बानि न्‍जोक्‍ताब्‍याघा लोॽवामाङ् खा काम न्‍दा जिम्‍मा पिॽमासिमेॽनेन॥ ङ्‌खा आगाम्‍बानिगा चेॽया न्‍दा आप्‍चेङ् लोॽवा चालाचोगु, न्‍हाङ् हाङ्‌बागा लागि उचुन लाडाइ चोक्‍मा यागानि॥

१९ ङ्‌खिङ्‌बेला न्‍दा ङ्‌गा बिस्‍वास नुङ् उचुन मिॽमाना साक्‍ति म्‍मासिन॥ इखिङ् याॽमिचिङा उचुन मिॽमाना साक्‍तिबे निङ्‌वा म्‍बिनिन्‍होङ् उङ्‌चिगा बिस्‍वासमाङ् म्‍मासिक्‍सु॥

२० ङ्‌खाचिबे हुमेनियास नुङ् आलेक्‍जेन्‍डार ओम्‍चि॥ उङ्‌चिङा निङ्‌वाफुमा इसिप्‍मा लेप्‍निचुनिभोङ् का ङ्‌खाचि साइतानगा उमुक्‍पे पिक्‍सुङ्‌चिङाहा॥

a 

१:२ ना बाङ्‌ना लुङ्‌मातुक्‍मा से मेन्‍ना ङ्‌खाॽनिङ्‌गो फाॽमा, पिॽमा चा ओम॥

घाक याॽमिचिगा लागि पार्थाना

२

१ हाकु का न्‍निङ्‌दा लुमेॽनेनिन, घाकहाक्‍निङ् ओन्‍दाङ् घाक याॽमिचिगा लागि निङ्‌वाफुमानुङ् पार्थाना चोगानि॥ निङ्‌वाफुमाङा उङ्‌चि फातुचिनिभोङ् पार्थाना चोक्‍ताब्‍यानुम्‍चिम, निङ्‌वाफुमा नुङ् उङ्‌चिगा उलुम्‍बे साला लेन्‍बिखुबा लेक्‍सानि न्‍हाङ् निङ्‌वाफुमा नुनिङ्‌वा पियानुम॥

२ हाङ्‌चि नुङ् खाम्‍युक्‍पे चोक्‍तोक तोक्‍खुबा खाङ्‌खाङ्‌बाचिगा लागि चा पार्थाना चोगानि॥ ङ्‌खाॽला चोगिगाभोङ् कानिङ् हाङ्‌हाङ्, आनान्‍दानुङ् घाक सामाया धार्मोति लेङ्‌साङ् उचुन हिङ्‌मा यासिॽवाहा॥

३ खाॽला चोक्‍मा उचुन्‍ना चेॽया ओम, न्‍हाङ् कानिङ् मुक्‍ति पिखुबा एङ्‌गा निङ्‌वाफुमाङा चा ङ्‌खा उसाप थाक्‍त्‍वाहा॥

४ घाक याॽमिचि ङ्‌हिङ्‌नि न्‍हाङा ङ्‌खाचिङा ओम चेॽया था न्‍दोक्‍तुनि बाङ्‌ना उङ् मिम्‍मेॽना॥

५ इजाङ्‌बाङ्‌निङ् निङ्‌वाफुमा एकोना न्‍हाङ् याॽमिचि नुङ् निङ्‌वाफुमा तुप्‍मेखुबा चा एकोना, न्‍ना च्‍हेन खिरिस्‍ट येसु ओम॥

६ घाक याॽमिचि पापपाहाङ् फोङ्‌मागा उङ् आफाइ बोलि लेक्‍साहोङ् पाप्‍का उमेन हुङु॥ खा चेॽयागा पार्मान निङ्‌वाफुमाङा ठिक बेलाबेॽमाङ् पिया॥

७ न्‍हाङा ङ्‌खागा लागिमाङ् का नुसाला खेम्‍मेखुबा नुङ् सेगुम्‍पाक लेक्‍साङ्, न्‍हाङ् हेकोहा जातिगा याॽमिचि बिस्‍वास नुङ् जेप्‍पाहा चेॽया चिन्‍खुबा लेक्‍साङ्॥ खा चेॽया जेप्‍पा ओम, लेम्‍चाॽनेनिन्‍हा मेन्‍ना॥

८ न्‍हाङामाङ् का मिमेङ्, घाक ठोङ्‌बे बाबु याॽमिचि लोक मेङ्‌खोॽले, मेङ्‌खिले उचुन्‍ना निङ्‌वाङा पाबित्‍तारा मुक्‍चि थेन्‍साङ् पार्थाना न्‍जोक्‍नि॥

९ ङ्‌खाॽलामाङ् मामु याॽमिचिङा चा उङ्‌चि थेन्‍सिॽमाहा तेक ङ्‌वानि॥ उङ्‌चि ताम्‍फोक प्‍याक सिङ्‌गारा न्‍जोगुनिन्‍नि न्‍हाङा साम्‍याङ्, मोतिगा गाहाना नुङ् प्‍याक ओमेन आखुबा तेक ङ्‌वाहोङ् उङ्‌चि आफाइ सिङ्‌गारा न्‍जोक्‍निन्‍नि॥

१० ङ्‌खाॽनिङ्‌गो निङ्‌वाफुमागा सेवा चोक्‍खुमा मामुचिङा चोक्‍मा थेन्‍सिॽमाहा उचुन्‍हा-उचुन्‍हा कामङा उङ्‌चि सिङ्‌गारा न्‍जोक्‍नि॥

११ मामु याॽमिचि तायेन्बे ङ्‌वानि न्‍हाङ् स्‍वाक न्‍जिन्‍नि॥

१२ ङ्‌खाॽनिङ्‌गो मामु याॽमिचिङा बाबु तायेन्बे युङ्‌मा नुङ् चिन्‍मा च्‍हेन का चोक्‍तोक म्‍बिवान्‍चिङान्‍हा॥ मामुचि स्‍वाक माङ् ङ्‌वानि॥

१३ इजाङ्‌बाङ्‌निङ् घाकहाक्‍निङ् ओन्‍दाङ् निङ्‌वाफुमाङा आदाम चोगु, ङ्‌खोङ्‌से हाब्‍बा चोगुना ओम॥

१४ न्‍हाङा साइतान्‍ङा आदाम छाक्‍के चातुना मेन्‍ना, ङ्‌खाॽनिङ्‌गो हाब्‍बा च्‍हेन छाक्‍के चातुहोङ् उङा पाप चोगुहा ओम॥

१५ मामु याॽमिचि बिस्‍वासपे उचुन, लुङ्‌माराङ्‌मा नुङ् पाबित्‍तारा न्‍लेक्‍साहोङ् ङ्‌वायाभोङ् उङ्‌चि च्‍याचि न्‍दोक्‍त्‍वाचिनिङ् उङ्‌चि ङ्‌हिङ्‌मेमेहा॥

छुम्‍वाङ्‌बे चिन्‍खुबाचि

३

१ खा चेॽया जेप्‍पा ओम, छुम्‍वाङ्‌बे इसाङा एल्‍डार लेङ्‌माहोङ् काम चोक्‍माना निङ्‌वा चोङ्‌मे, न्‍नाङा उचुन्‍हा काम चोक्‍माना निङ्‌वा चोगाना ओम॥

२ ङ्‌खोङ्‌माङ् एल्‍डारबे उङ् आप्‍दिक एम्‍माहा चेॽया इहाचा म्‍मानिन्‍नि, उका एकोसे उहिङ्‌खुमा सानि, आफाइ तायेन्बे वाखुबा, उका उनिङ्‌वा ठिक्‍पे युङ्‌खुबा न्‍हाङ् उचुन्‍हा काम चोक्‍खुबा सानि॥ उङा खोलोङ्‌बाचि तुमा यासुचिनि न्‍हाङ् याॽमिचि उचुन चिन्‍मा यासुचिनि॥

३ न्‍ना च्‍वा राक्‍सिङा सिङ्‌घोखुबा, मिना चेॽयाबे लोक खोखुबा मेन्‍ना ङ्‌खाॽनिङ्‌गो घाक चेॽया आङ्‌मा याखुबा, मेङ्‌खिखुबा-मेन्‍दुखुबा नुङ् याङ्सा उलुङ्‌मा मेङ्‌गिप्‍खुबा सानि॥

४ उङ् उका पाङ् उचुन सोॽमा याखुबा, उच्‍याचिङा उङ् घाक चेॽयाबे आदार चोक्‍साङ् लुयाहा चेॽया येन्‍खुबा न्‍सानि॥

५ इजाङ्‌बाङ्‌निङ् उपाङ्‌माङ् उचुन सोॽमा मेयाखुबाङा छुम्‍वाङ् इमिन सोॽमा यास्‍वाना?

६ छुम्‍वाङ् सोखुबा याॽमि ओछोङा बिस्‍वासि चा न्‍सानिन्‍नि, मानुङ्‌गो उङ् घामान्‍डा चोङ्‌मेहोङ् साइतान लोॽवा दान्‍डाबे आमे॥

७ उङ् बिस्‍वासि नुङ् बिस्‍वास मेन्‍जोक्‍खुबा घाक्‍का सोयाइबे उचुन्‍ना याॽमि सानि, मानुङ्‌गो याॽमिचिङा निन्‍दा न्‍जोग्‍वा न्‍हाङ् साइतानगा पासोबे आमेॽना॥

छुम्‍वाङ्‌बे काम फाखुबाचि

८ ङ्‌खाॽलामाङ् छुम्‍वाङ्‌बे काम फाखुबाचि चा प्‍याक मिॽमाहोङ्‌से काम चोक्‍खुबा न्‍सानि॥ साला खुङ्‌घोखुबा, प्‍याक च्‍वा-राक्‍सि उङ्‌खुबा न्‍हाङ् याङ्सा लुङ्‌मा किप्‍खुबा न्‍सानिन्‍नि॥

९ ङ्‌खाचिङा बिस्‍वासपेॽना जेप्‍पागा चेॽया उङ्‌चिगा उचुन मिॽमाना साक्‍तिङा उचुन जोगा न्‍जोगुक्‍सुनि॥

१० छुम्‍वाङ्‌बे काम फाखुबाचि ओन्‍दाङ् जाच चोक्‍माहाचि न्‍हाङ् ङ्‌खाचिबे आप्‍दिक एम्‍माहा चेॽया इहाचा मान्‍हाभोङ्‌से ङ्‌खाचिङा छुम्‍वाङ्‌बे काम चोक्‍मा ङ्‌यास्‍वाहा॥

११ उङ्‌चि हिङ्‌खुमाचि चा ङ्‌खाॽलामाङ् घाक्‍ङा आदार न्‍जोगुचिहा, याॽमिचि लुन्‍चामागा साटो निङ्‌वा तायेन्बे युङ्‌खुबा न्‍हाङा घाक चेॽयाबे बिस्‍वास योग्‍या न्‍सानि॥

१२ छुम्‍वाङ्‌बे काम फाखुबागा एकोसे उहिङ्‌खुमा सानि॥ उङ् उच्‍याचि नुङ् पाङ् उचुन सोखुबा सानि॥

१३ इजाङ्‌बाङ्‌निङ् उचुन सेवा चोक्‍खुबाचिङा उचुन्‍ना निङ्‌ला चा न्‍दोक्‍त्‍वा॥ न्‍हाङ् ङ्‌खाचिङा खिरिस्‍ट येसुबे न्‍दोक्‍तुना उङ्‌चिगा बिस्‍वासका उतुम्‍बे हेकोहा याॽमिचि चा उचुन मेङ्‌गिसिॽले लुॽमा ङ्‌यास्‍वाचिहा॥

बिस्‍वासपेॽहा जेप्‍पाहा चेॽया

१४ न्‍दा वेकानाबे का हानि तान्‍दिॽमाना आस युक्‍सुक्‍सुङ्, ङ्‌खोङ्‌चा ओन्‍दाङ् ना छेप्‍फा न्‍दा छेप्‍मासिमेॽनेन,

१५ ङ्‌खाॽनिङ्‌गो का ढिलो लेक्‍साङ्‌भोङ्‌चा निङ्‌वाफुमागा पाङ्‌बे इमिन काम चोक्‍माहा ङ्‌खा चेॽया ना छेप्‍फाभाङ् आसानुम॥ निङ्‌वाफुमागा पाङ् च्‍हेन हिङ्‌गिलिक्‍ना निङ्‌वाफुमागा छुम्‍वाङ् ओम॥ ना सात्‍यागा छिङ्‌दाङ् नुङ् जाग चा ओम॥

१६ कानिङ् खा चेॽया सुइकार चोग्‍वाम, एङ्‌गा बिस्‍वासका चेॽया इखिङ् माडाना–

उङ् याॽमि लोॽवा सालुङ्‌बे ताया,

पाबित्‍तारा आत्‍माङा उङ् धार्मोति ओमभोङ् सोॽमेता,

उङ् वालोक्‍दुत्‍चिङा न्‍निसु॥

जाति-जातिचिगा उलुम्‍बे खाम्‍युक खाम्‍युक्‍पे उका पार्चार लेक्‍सा,

कायुङ्‌लेनबेॽहा याॽमिचिङा उङ् बिस्‍वास न्‍जोगु,

न्‍हाङ् उङ् माहिमाबे तो चान्‍दाख्‍या॥

मेन्‍हा चेॽया चिन्‍खुबाचि

४

१ पाबित्‍तारा आत्‍माङा उचुन कामे, वान्‍दि-वान्‍दि इखिङ् याॽमिचिङा लेम्‍चाखुबा आत्‍मा नुङ् इसिॽहा मुइचिगा चेॽया ङ्‌खेप्‍स्‍वाहोङ् ङ्‌खापोटि लान्‍जोङ्‌मे न्‍हाङा बिस्‍वास न्‍लेप्‍तिॽवाना॥

२ खाॽलाहा चेॽया मेन्‍हा चेॽया चेक्‍खुबा नुङ् किहिकाप्‍खुबाचिभाङ् तामेहा॥ ङ्‌खाचिगा उचुन मिॽमाना साक्‍ति हुयाना कुना चेक्‍चिङा नाम्‍दाना लोॽवा सिन्‍दिनुङ्‌मे॥

३ ङ्‌खाचिङा याॽमिचि थाङ् छेङ्‌मा न्‍लेङ्‌मेनाहा, न्‍हाङ् इखिङ् थोक चाम्‍योङ्‌बा चामा-उङ्‌मा न्‍लेङ्‌मेन्‍हाभोङ् न्‍जिन्‍द्‌वाचि, ङ्‌खाॽनिङ्‌गो बिस्‍वास चोक्‍खुबा नुङ् जेप्‍पा चेॽया था तोक्‍खुबाचिङा निङ्‌वाफुमा नुनिङ्‌वा पिॽमाहोङ् ङ्‌खा चाम्‍योङ्‌बा चामा लेङ्‌मेहा॥ इजाङ्‌बाङ्‌निङ् निङ्‌वाफुमाङामाङ् घाक थोक चोगुहा ओम॥

४ निङ्‌वाफुमाङा चोगुहा घाक थोक सुद्‌दाहा॥ उङ् नुनिङ्‌वा पिॽमाहोङ् हेखाचा चाम्‍योङ्‌बा इन्‍कार चोक्‍मा पोरान्‍जोङ्‌मेन्‍हा॥

५ इजाङ्‌बाङ्‌निङ् निङ्‌वाफुमागा चेॽया नुङ् पार्थानाङामाङ् ङ्‌खा सुद्‌दा चोग्‍वाहा॥

६ न्‍दा खा चेॽया बिस्‍वासि फुनुन्‍छा नानुन्‍छाचि चिन्‍दुचिगाभोङ् न्‍दा खिरिस्‍ट येसुगा उचुन्‍ना सेवाक लेङ्‌मेकाना॥ जेप्‍पाना बिस्‍वासका चेॽया नुङ् न्‍दा येनुक्‍तुगाहा जेप्‍पाहा चेॽयाङा न्‍दा आत्‍मिक रुप्‍पे चात्‍तु लेङ्‌साङ् खेमेकाना॥

७ निङ्‌वाफुमागा माहिमा मेलेङ्‌माहा नुङ् उतुम मेॽनिङ्‌हा ताप्‍लिकपाहाङ् लाॽला वायानि॥ ङ्‌खा हाक्‍निङ्‌गो निङ्‌वाफुमागा सेवा चोक्‍मागा तालिम चोगानि॥

८ इजाङ्‌बाङ्‌निङ् सालुङ्‌गा लागि तालिम चोक्‍मानिङ् मिॽयाङ्‌से फाइदा लेङ्‌मे, ङ्‌खाॽनिङ्‌गो निङ्‌वाफुमागा सेवा चोक्‍माहा तालिमभाङ् च्‍हेन प्‍याक चेॽयागा फाइदा लेङ्‌मेहा॥ खाङा गो हेन्‍सेन्‍ना हिङ्‌लुङ् नुङ् वान्‍दिक्‍ना हिङ्‌लुङ्‌बे लेङ्‌खुबा फाइदागा उतुम्‍बे बाचा पिम्‍मेहा॥

९ खा चेॽया जेप्‍पा ओम न्‍हाङ् घाक्‍ङा बिस्‍वास चोक्‍माहा॥

१० ङ्‌खोङ्‌माङ् कानिङ् आसा च्‍हेन हिङ्‌गिलिक्‍ना निङ्‌वाफुमाबे युक्‍सुक्‍सुम न्‍हाङ् कानिङ् निङ्‌वा पिवाम्‍होङ् काम चोग्‍वाम॥ उङ्‌माङ् घाक याॽमिचिगा, न्‍हाङ् मुक्‍खे च्‍हेन उङ्‌बे बिस्‍वास चोक्‍खुबाचि मुक्‍ति पिखुबा ओम॥

११ न्‍दा चा ङ्‌खामाङ् आग्‍गे पिचि न्‍हाङ् चिन्‍दुचि॥

१२ न्‍दा वेन्‍चागान भोङ् इसाङा चा इसिॽनुङ् लुॽमा न्‍दोक्‍कानिन्‍नि, ङ्‌खाॽनिङ्‌गो बिस्‍वासिचिगा उयुम्‍बे ङ्‌गा चेक्‍ताइबे, चाल्‍चालान्‍बे नुङ् लुङ्‌मा तुक्‍ताइबे, बिस्‍वासपे नुङ् सुद्‌दाताबे एको साङ्‌खालाम लेक्‍सा॥

१३ का मेन्‍दाले सोम्‍मा छुम्‍वाङ्‌बे धार्मासाप्‍ला पोढा चोक्‍माबे, उत्‍साहा पिॽमाबे नुङ् चिन्‍माहा चेॽयाबे न्‍निङ्‌वा पि॥

१४ न्‍दा छोङ्‌बे एल्‍डारचिङा उङ्‌चि मुक ङ्‌युक्‍सुचिनिङ् आगाम्‍बानिभाङ् न्‍दा तोक्‍तुगाना आत्‍मागा न्‍ना पिनिक्‍ला इनाचा मेन्‍नाभोङ् म्‍मितुन॥

१५ का चिन्‍नेन्‍हा खा चेॽया उचुन येनुघोङ् न्‍दा खाबे से लाचोगामासा, न्‍हाङ् न्‍दा चोगुघा उचुन्‍हा काम याॽमिचिङा न्‍निसुनि॥

१६ ङ्‌गा उतुम्‍बे नुङ् न्‍दा चिन्‍दुचिघा चेॽयाबे चेन्‍चेन वाया॥ न्‍हाङ् ङ्‌खा काम्‍बे लाचोगामासा॥ खाॽला चोगागाभोङ् न्‍दा आफाइ नुङ् ङ्‌गा चेॽया खेम्‍खुबाचिङा चा मुक्‍ति न्‍दोक्‍त्‍वाना॥

लाङ्‌निमा, एल्‍डार नुङ् नोकारचिगा उतुम्‍बे

५

१ न्‍दा पाहुबा याॽमिचि न्‍थिन्‍दुन्‍चिन, ङ्‌खाॽनिङ्‌गो ङ्‌गा म्‍बा लोॽवा साम्‍झाचोगुचि॥ न्‍हाङा न्‍दा हाक्‍निङ् मिमिॽहाचि न्‍नुन्‍छाचि लोॽवा बेभार चोगुचि॥

२ माहुमा याॽमिचि ङ्‌गा म्‍मा लोॽवा मितुचि, न्‍हाङ् न्‍दा हाक्‍निङ् पाक्‍हा मामुचि च्‍हेन उचुन्‍ना न्‍निङ्‌वाङा न्‍नुन्‍छाचि लोॽवा मितुचि॥

३ उङ्‌चि याॽमि इसा चा मेवाखुमा लाङ्‌निमाचि आदार चोगुचि॥

४ ङ्‌खाॽनिङ्‌गो हेखा लाङ्‌निमाचिगा उङ्‌चि च्‍या, याङ्‌मेन्‍चि ङ्‌वान्‍ने ङ्‌खा लाङ्‌निमाचि उङ्‌चि च्‍या याङ्‌मेन्‍चिङा माङ् न्‍सोचिहोङ् ओन्‍दाङ् उङ्‌चिङा पाङ्‌बे भाक्‍ति चोक्‍मा नुङ् उङ्‌चि जिम्‍मेवारि उचुन पुरा चोक्‍मा न्‍जिन्‍नि॥ खाॽला उङ्‌चि पा-पुम्‍चिङा उङ्‌चिगा लागि ङ्‌ङाङ्‌दुहा तुखिगा गुन न्‍लासुनि॥ खाॽलाहा काम निङ्‌वाफुमाङा उसाप थाक्‍त्‍वाहा॥

५ इसा चा मेवाखुमा लाङ्‌निमाङा च्‍हेन निङ्‌वाफुमाबेसे आस युक्‍सुनेस्‍वा, न्‍हाङा उङ् लेॽनिसेॽनि नुनिङ्‌वा पिसाङ् निङ्‌वाफुमाबे पार्थाना चोङ्‌नुङ्‌मे॥

६ ङ्‌खाॽनिङ्‌गो खुम्‍दु-खुम्‍दु चासाङ् उङ्‌साङ् उनिङ्‌वाबे इमिन चोक्‍मा मिता ङ्‌खाॽला चोक्‍खुमा लाङ्‌निमा च्‍हेन हिङ्‌गिलिक होङ्‌चा स्‍याना लोॽवा ओम॥

७ ङ्‌खाचि खा चेॽया उचुन चिन्‍दुचि, न्‍हाङ् ङ्‌खाचिबे आप्‍दिक एम्‍माहा चेॽया मानिन्‍नि॥

८ ङ्‌खाॽनिङ्‌गो इखिङ् याॽमिचिङा उङ्‌चि आफान्‍ताचि नुङ् उङ्‌चि पाङ्‌बेॽहा याॽमिचि चा उचुन न्‍स्‍वान्‍चिनिन॥ ङ्‌खाॽलाहाचिङा गो बिस्‍वास चोक्‍मा चा न्‍लेप्‍तिनेस्‍वा॥ ङ्‌खाचि बिस्‍वास मेन्‍जोक्‍खुबाचि हाक्‍निङ्‌चा इसिॽहा न्‍सामेहा॥

९ याखेङ् फिम्‍बिलिङ् हाक्‍निङ् तोना, एको बाबुनुङ् से थाङ् छेङाना लाङ्‌निमासे लाङ्‌निमागा सुचिबे युक्‍सु॥

१० न्‍ना उचुन्‍हा काम चोगुहोङ् निङ्‌ला तोक्‍खुमा सानि, उच्‍याचि उचुन सोखुमा, खोलोङ्‌बाचि तुखुमा, खिरिस्‍टका पाबित्‍तारा याॽमिचिगा लाङ् वासिचिहोङ् सेवा चोक्‍खुमा, तुखिबे ङ्‌ङायाहाचि फाखुमा नुङ् घाक काम्‍बे उचुन उनिङ्‌वा पिखुमा सानि॥

११ ङ्‌खाॽनिङ्‌गो किमेक लाङ्‌निमाचि च्‍हेन लाङ्‌निमागा सुचिबे ङ्‌युक्‍सुन्‍चिन, इजाङ्‌बाङ्‌निङ् ङ्‌खाचि थाङ् छेङ्‌मा म्‍मिमे न्‍हाङा खिरिस्‍टपे निङ्‌वा पिॽमा न्‍लेप्‍तिॽवा॥

१२ ङ्‌खाॽला ङ्‌खाचिङा ओन्‍दाङ् न्‍जोगुना बाचा म्‍मुन्‍दिॽवाहोङ् ङ्‌खाचि दान्‍डाबे ङ्‌ङामेहा॥

१३ ङ्‌खिङ्‌से मेन्‍ना ङ्‌खाचि याॽमिचिगा पाङ्‌पाङ् कोसाङ् पोम्‍हा लेङ्‌मा न्‍जिम्‍मे॥ न्‍हाङा याॽमिचि छुल पिॽमा, खिमेॽमा तुमेॽमा न्‍हाङ् चेक्‍मा मेलेङ्‌माहा चेॽया चेक्‍खुमा न्‍लेङ्‌मेहा॥

१४ ङ्‌खोङ्‌माङ् का लुमेॽनेन, किमेक लाङ्‌निमाचि थाङ् न्‍छेङ्‌नि, उङ्‌चि च्‍याचि न्‍दोक्‍तुचिनि, न्‍हाङ् उचुन पाङ् सोखुमा न्‍लेङ्‌नि॥ ङ्‌खाॽला न्‍जोगाभोङ्‌से एङ्‌गा बिरोधिचिङा निन्‍दा चोक्‍माना माउका न्‍दोक्‍त्‍वानिन्‍ना॥

१५ इजाङ्‌बाङ्‌निङ् इखिङ् लाङ्‌निमाचि गो ओन्‍दाङ्‌माङ् साइतानगा चेॽया खेम्‍खुबा न्‍लेक्‍साब्‍यामाहा॥

१६ न्‍हाङा बिस्‍वासि मामुगा पाङ्‌बे लाङ्‌निमा ङ्‌वान्‍नेहाभोङ् न्‍नाङा उचुन सोचिनि॥ ङ्‌खाॽला सोचिभोङ् छुम्‍वाङ् भार ङ्‌ङामेन, न्‍हाङ् छुम्‍वाङ्‌ङा च्‍हेन इसा चा आफान्‍ता मेॽनिङ्‌हा लाङ्‌निमाचिसे सोचिनि॥

१७ छुम्‍वाङ् उचुन सोखुबा एल्‍डारचिबे चा मुक्‍खे च्‍हेन निङ्‌वाफुमागा चेॽया पार्चार चोक्‍खुबा नुङ् चिन्‍माबे प्‍याक निङ्‌वा पिखुबाचि आदार चोक्‍माचि न्‍हाङ् फाॽमाहाचि॥

१८ इजाङ्‌बाङ्‌निङ् धार्मासाप्‍लाबे खाॽला छेप्‍तामा, “दाइ चोक्‍खुबा गोरुगा उयाबे मोहोलो ङ्‌वाॽमेतानुम्‍निन” न्‍हाङ् “काम चोक्‍खुबाङा उका जेला तोक्‍त्‍वाहा॥”

१९ हिप्‍पाङ् कि सुम्‍भाङ् साचि मेॽनिङ् एल्‍डारगा बिरुद्‌दाबे ङ्‌ङेन्‍दुहा आप्‍दिक खेम्‍माइ ङ्‌खेप्‍सानुम्‍निन॥

२० पाप चोङ्‌नुङ्‌खुबाचि घाक्‍का उयुम्‍बे थिन्‍दुचि, न्‍हाङ् हेकोहाचि चा पाप चोक्‍मा ङ्‌गिसिम्‍मेहा॥

२१ निङ्‌वाफुमा, खिरिस्‍ट येसु नुङ् न्‍सेगाहा वालोक्‍दुत्‍चिगा ओन्‍दाङ् का न्‍दा खा आग्‍गे पिमेॽनेन, इसा चा मिना माडा, तो-मो मेन्‍सोॽले खा नियाम पालाना चोगु॥

२२ याॽमिचि हाङ्‌बागा काम चोक्‍मागा सेगुचिगानिङ् उङ्‌चि छोङ्‌बे मुक युङ्‌मा आतुरि न्‍जोगान॥ न्‍हाङ् हेकोहा याॽमिचिगा पाप्‍पे न्‍दा म्‍फासान॥ न्‍दा पाबित्‍तारा वाया॥

२३ न्‍दा ओन्‍दाङ्‌हा लोॽवा माङ्‌च्‍वासे ङ्‌ङुङुन, ङ्‌खाॽनिङ्‌गो म्‍फोक तुङ्‌नुङ्‌मेॽनाङा मिमिक सिम्‍लेॽमाङ्‌गा माध उङु॥

२४ इखिङ् याॽमिचिगा पाप च्‍हेन निरिक्‍पे आमाहा पाप ओमभोङ् ओन्‍दाङ्‌माङ् उचुन ओम्मे, ङ्‌खाॽनिङ्‌गो इखिङ्‌गा पाप च्‍हेन वान्‍दिक से ओमेहा॥

२५ ङ्‌खाॽलामाङ् इखिङ् उचुन्‍हा काम गो ओन्‍दाङ्‌माङ् उचुन ओमे, ङ्ओतान भोङ्‌चा चुम्‍नुङ्‌मा ङ्‌यामेन्‍हा॥

६

१ नोकारचिङा मालिक्‍चि घाक चेॽयाबे आदार चोक्‍माहाचिभोङ् चिन्‍दुचि॥ ङ्‌खाॽला न्‍जोगाभोङ्‌से निङ्‌वाफुमागा उनिङ् नुङ् कानिङ् चिन्‍दुम्‍चिम्‍हा चेॽयागा बेजेत लेङ्‌मा न्‍दोक्‍त्‍वान्‍हा॥

२ बिस्‍वासि फुनुन्‍छाचिमाङ्‌बा मिसाङ् मालिक्‍चि आनादार न्‍जोगुन्‍चिनिन्‍नि॥ ङ्‌खाॽला चोक्‍मागा साटो उङ्‌चिगा झान उचुन सेवा न्‍जोगुनि॥ इजाङ्‌बाङ्‌निङ् उङ्‌चि फाइदा लेङ्‌मा एङ्‌गा बिस्‍वासि फुनुन्‍छाचि फाइदा लेङ्‌मामाङ् ओम॥ खा चेॽयाङामाङ् उङ्‌चि चिन्‍दुचि न्‍हाङ् पालाना चोक्‍मा उत्‍साहा पिचि॥

मेन्‍हा चेॽया नुङ् जेप्‍पाहा याङ्सा

३ इसाङा मेन्‍हा चेॽया चिन्‍द्‌वाचि न्‍हाङ् एङ्‌गा हाङ्‌बा येसु खिरिस्‍टका जेप्‍पाहा चेॽया नुङ् कानिङ् चोक्‍माहा भाक्‍तिगा चेॽयाबे कानिङ्‌नुङ् न्‍दोङ्‌मेन्‍नाभोङ्,

४ न्‍ना घामान्‍डा चोगाना ओम॥ न्‍हाङ् न्‍नाङा इहाचा न्‍निस्‍वान्‍हा॥ उङा माङ्‌हा चेॽया तुमेॽमा योग्‍वा, न्‍हाङा एको मिना चेॽयाबे चा खिमातुमा योङ्‌मे॥ खा चेॽयाङा नाहेम्‍माहा, खिमा-तुमाहा, बेजेत नुङ् इसिॽहा साङ्‌का चोक्‍माहा चेॽयासे निङ्‌वाबे तावा॥

५ ङ्‌खाॽलाहा याॽमिचि गो माङ् बुजुङ्‌बुजुङ्‌से ङ्‌गान्‍नुङ्‌मे, उङ्‌चिगा निङ्‌वामाङ् खोङ्‌दिनुङ्‌मे॥ न्‍हाङ् भाक्‍ति चोक्‍मा च्‍हेन थुङ्‌दुहा लेङ्‌माना लाम्‍बु ओम म्‍मित्‍वा॥

६ ङ्‌खाॽनिङ्‌गो भाक्‍ति चोक्‍साङ् हिङ्‌मा नुङ् कानिङ्‌नुङ् वान्‍नेॽहा चेॽयाबे सोन्‍तोक लेङ्‌मामाङ् थुङ्‌दुहा लेङ्‌मा हाक्‍निङ्‌चा माङा चेॽया ओम॥

७ इजाङ्‌बाङ्‌निङ् कानिङ् कायुङ्‌लेन्‍बे ताइनिङ् इहाचा मेन्‍दाले ताइ, न्‍हाङ् सिइवानिङ् चा इहाचा खेॽमा ङ्‌यास्‍वाम्‍निन!

८ ङ्‌खाॽलाभोङ् कानिङ् चामा नुङ् वाॽमासे खोताभोङ् होइबा॥

९ ङ्‌खाॽनिङ्‌गो थुङ्‌दुहा लेङ्‌मा योक्‍खुबाचि जाच्‍पे ङ्‌ङामे, जाल्‍बे फासान्‍जोङ्‌मे न्‍हाङ् खा इसिॽहा चेॽयाङा उङ्‌चि बार्बादि नुङ् नास्‍पे तामेत्‍वाचिहा॥

१० इजाङ्‌बाङ्‌निङ् घाक इसिॽहा चेॽयागा उसाम याङ्सा लुङ्‌मा किप्‍मा माङ् ओम॥ इखिङ् याॽमिचिङा याङ् लुङ्‌माकिप्‍माङा बिस्‍वास चा न्‍लेप्‍तिक्‍सु, न्‍हाङा ङ्‌खाचि तुक्‍नुङ् तुखिबे ङ्‌ङायामा॥

तिमोथि चिन्‍दुना

११ ङ्‌खाॽनिङ्‌गो न्‍दा निङ्‌वाफुमागा सेवा चोक्‍खुबा याॽमि, न्‍दा ङ्‌खा इसिॽहा काम्‍भाङ् माङ्‌दु वाया॥ न्‍दा निङ्‌वाफुमागा ओन्‍दाङ् ठिक्‍हा काम चोक्‍माबे, बिस्‍वासपे, लुङ्‌मा तुक्‍माबे, धाइर्या चोक्‍माबे, मिना लेङ्‌माना चेॽयाबे न्‍निङ्‌वा पि॥

१२ बिस्‍वासका लाडाइ उचुन चोगा॥ हेॽनिङ्‌चा मेन्‍सिमाना हिङ्‌लुङ् लाबुक्‍सु, न्‍नागा लागिमाङ् निङ्‌वाफुमाङा न्‍दा सेगागाना ओम, न्‍हाङ् न्‍दा प्‍याक याॽमिचिगा उयुम्‍बे ङ्‌गा जेप्‍पाहा साचि पिक्‍साचिगा॥

१३ घाक थोक हिङ्‌लुङ् पिखुबा निङ्‌वाफुमा नुङ् पान्‍तियास पिलातासका उयुम्‍बे जेप्‍पाहा साचि पिखुबा खिरिस्‍ट येसुगा उयुम्‍बे

१४ का न्‍दा खा आग्‍गे पिॽमासिमेॽनेन, न्‍दा एङ्‌गा हाङ्‌बा येसु खिरिस्‍ट मेन्‍दाले सोम्‍मा न्‍दा तोक्‍तुघा आग्‍गे उचुन पालाना चोगु न्‍हाङ् इसाङा चा आप्‍दिक एम्‍मा न्‍दोक्‍कानिन्‍नि॥

१५ निङ्‌वाफुमाङा उङ् फेरि ठिक सामायाबे पाक्‍स्‍वा॥ निङ्‌वाफुमामाङ् घाक साक्‍तिगा मालिक, हाङ्‌चिगा चा हाङ् नुङ् हाङ्‌बाचिगा चा हाङ्‌बा ओम॥

१६ उङ् हेॽनिङ्‌चा न्‍सिमेन्‍ना॥ उङ् इसा चा तामामेयामाना ओम्‍नाबे वामे॥ इसाङा चा उङ् खिङ् सोम्‍मा न्‍निसुक्‍सुनिन न्‍हाङ् निमा चा ङ्‌यास्‍वानिन॥ उकामाङ् आदार नुङ् साक्‍ति साधाइ लेङ्‌नि॥ आमेन॥

१७ ना कायुङ्‌लेन्‍बे थुङ्‌दुहा याॽमिचि घामान्‍डि न्‍लेक्‍सानिन भोङ् आग्‍गे पिचि, इजाङ्‌बाङ्‌निङ् ङ्‌खाचिगा याङ्सा साधाइ ङ्‌वान्‍नुङ्‌मेन्‍हा॥ ङ्‌खाॽनिङ्‌गो एङ्‌गा खुसिगा लागि खोॽनुङ् घाक थोक पिखुबा निङ्‌वाफुमाबेॽमाङ् उङ्‌चिङा आसा ङ्‌युक्‍सुनि॥

१८ ङ्‌खाचिङा उचुन्‍हा काम न्‍जोगुनि, उचुन्‍हा काम चोक्‍माबे प्‍याक निङ्‌वा पिखुबा न्‍लेङ्‌नि न्‍हाङ् उचुन्‍ना निङ्‌वाङा याॽमिचि पिखुबा न्‍लेङ्‌नि॥

१९ खाॽला ङ्‌खाचिङा वान्‍दिक तोक्‍माना हिङ्‌लुङ्‌बे काम लाचोक्‍माहा याङ्सा न्‍छुप्‍सुनि॥ खाॽला न्‍जोगाभोङ्‌से उङ्‌चिङा जेप्‍पागा हिङ्‌लुङ् जोगा चोङ्‌नुङ्‌मा ङ्‌यास्‍वाना॥

२० तिमोथि, न्‍दा इहा जिम्‍मा तोक्‍तुक्‍सुगा ङ्‌खा उचुन युक्‍सु॥ इखिङ् याॽमिचिङा कायुङ्‌लेनबेॽहा बित्‍थाहा इसिॽहा मुर्खा चेॽया नुङ् “ग्‍यान तोक्‍माहा चेॽया ओम” कासाङ् न्‍जोगुक्‍तुहा मेन्‍हा चेॽयाभाङ् माङ्‌दु वाया॥

२१ इजाङ्‌बाङ्‌निङ् इखिङ् याॽमिचि ङ्‌खाॽलाहा चेॽयाबे ला न्‍जोगानिङ् उङ्‌चिङा बिस्‍वासका लाम्‍बु म्‍फाप्‍सिसिक्‍सु॥ निङ्‌वाफुमागा आनुगाराहा न्‍निङ्‌दा घाक्‍नुङ् वानि॥

पावालङा

तिमोथि छेप्‍तुना हिम्‍ना छेप्‍फा

छेप्‍ताप चिनातोक

ना हिम्‍ना छेप्‍फा पावालङा उङ् छेक्‍पाङ्‌बे वायानिङ् छेप्‍तुना ओम॥ ना छेप्‍फाबे पावालङा पार्चार चोक्‍माहा काम्‍बे उङ् हाक्‍निङ् पाक्‍ना सेवाक तिमोथि साल्‍लाहा पिहा चेॽया छेप्‍तुक्‍सु॥ ना छेप्‍ताप्‍का मुक्‍खे भाक च्‍हेन डिगो वामा ओम॥ नाबे पावालङा तिमोथि भाक्‍ति चोक्‍साङ् येसु खिरिस्‍टका उतुम्‍बे साचि पिसाङ् वाया, न्‍हाङा नुसाला नुङ् इम्‍ना बाचागा जेप्‍पाहा चेॽयाबे यो-खे मेन्‍जोक्‍ले वामा भोङ् साल्‍लाहा पिक्‍सु॥ न्‍हाङा इमिन्‍हा तुखि नुङ् बिरोद तामेॽनिङ्‌चा चिन्‍माहा नुङ् पार्चार चोक्‍माहा काम चोक्‍साङ् बिस्‍वासिचि साहास पिॽमाहाचि भोङ् छेप्‍तुक्‍सु॥

पावालङा ना छेप्‍फाबे बिस्‍वासिचि कायुङ्‌लेनबेॽहा मुर्खा चेॽयाभाङ् लाॽला वायानिभोङ् चेतावानि पियामा॥ खाॽलाहा चेॽया खेम्‍खुबाचिङा निङ्‌ला न्‍दोक्‍त्‍वानिन, ङ्‌खाॽनिङ्‌गो नासले न्‍लेङ्‌मेहा॥

ना छेप्‍ताप्‍पे छोक्‍ताहा चेॽया

चिनातोक १:१-२

निङ् थेम्‍मा नुङ् मुक फाक्‍मा १:३-२:१३

साल्‍लाहा नुङ् चेतावानि २:१४-४:५

पावालगा उतुम्‍बे ४:६-१८

मेन्‍दाहा ४:१९-२२

पावालङा

तिमोथि छेप्‍तुना हिम्‍ना छेप्‍फा

१

१ खिरिस्‍ट येसुबेॽना हिङ्‌लुङ्‌गा बाचागा उतुम्‍बे खेम्‍मेॽमागा निङ्‌वाफुमाङा खिरिस्‍टका सेगुम्‍पाक लेङ्‌मागा का पावाल सेगाङ्‌ना ओम॥

२ आलुङ्‌मा तुक्‍नेन्‍ना आच्‍या तिमोथि, का ङ्‌गा लागि ना छेप्‍फा छेप्‍मासिमेङ्‌ना॥ निङ्‌वाफुमा पा नुङ् एङ्‌गा हाङ्‌बा येसु खिरिस्‍टङा न्‍दा आनुगाराहा, दाया नुङ् हाङ्‌हाङ् पिक्‍कानि॥

नुनिङ्‌वा नुङ् उत्‍हासागा चेॽया

३ आका पुर्खाचि न्‍जोगुहा लोॽवा का चा सुद्‌दा मिॽमाना साक्‍तिङा निङ्‌वाफुमागा सेवा चोग्‍वाङ्॥ न्‍हाङा का पार्थाना चोङ्‌मेङ्‌निङ् साधाइ न्‍दा मिसाङ् उङ् नुनिङ्‌वा पिवाङ्‌ना॥

४ ङ्‌गा म्‍मिॽवा मित्‍वाङ्‌निङ् लेॽनिसेॽनि न्‍दानुङ् तुप्‍मा मिमेङ्॥ न्‍दानुङ् तुप्‍मा तोक्‍तुङ्‌निङ्‌बि इखिङ् चोन्‍दास्‍याङ्‌बि॥

५ न्‍दानुङ् वान्‍नेॽना न्‍ना जेप्‍पाना बिस्‍वास का मित्‍वाङ्॥ ङ्‌खाॽलाना बिस्‍वास ओन्‍दाङ् म्‍मुम लोइस नुङ् म्‍मा युनिसपे वाया, न्‍हाङ् का मिमेङ् ङ्‌खाॽलाना बिस्‍वासमाङ् न्‍दाबे चा वान्‍नेॽना॥

६ न्‍हाङामाङ् का लुमेॽनेन, न्‍दा छोङ्‌बे आमुक युक्‍सुङ्‌निङ् निङ्‌वाफुमाभाङ् तोक्‍तुगाना पिनिक्‍ला मितु, न्‍हाङा न्‍दा न्‍ना पिनिक्‍ला चालाचोगु॥

७ इजाङ्‌बाङ्‌निङ् निङ्‌वाफुमाङा कानिङ् किसिॽमाना आत्‍मा मेन्‍ना, ङ्‌खाॽनिङ्‌गो साक्‍ति, लुङ्‌मा तुक्‍माना नुङ् आफाइ तायेन्बे युङ्‌माना आत्‍मा पियामाहा॥

८ न्‍हाङामाङ् एङ्‌गा हाङ्‌बा येसुगा गाबाहि पिॽमा नुङ् का उका उनिङ्‌बे छेक्‍पा लेक्‍साङ्‌ना चेॽयाबे ङ्‌ङोन्‍दास्‍यान, ङ्‌खाॽनिङ्‌गो न्‍दा चा नुसाला खेम्‍मेॽमागा लागि निङ्‌वाफुमागा साक्‍तिबे का लोॽवा तुखि आङ्‌मागा त्‍यार लेक्‍सा॥

९ निङ्‌वाफुमाङामाङ् कानिङ् हिङ्‌मेताहोङ् उका पाबित्‍तारा याॽमि लेङ्‌से काया॥ कानिङ् चोगुम्‍हा कामङा मेन्‍ना, ङ्‌खाॽनिङ्‌गो कानिङ् उका चोक्‍मागा उका उनिङ्‌वाङा नुङ् आनुगाराहाङा हिङ्‌मेताहोङ् कायाहा ओम॥ उथुक हाक्‍निङ्‌चा ओन्‍दाङ् ना आनुगाराहा खिरिस्‍ट येसुभाङ् कानिङ् पियाहा ओम॥

१० ङ्‌खाॽनिङ्‌गो न्‍ना आनुगाराहा कानिङ् मुक्‍ति पिखुबा येसु खिरिस्‍ट तायाहोङ् कानिङ्‌बे पार्काट चोगु॥ उङामाङ् सिमाना चेॽयाa नास चोगु, न्‍हाङा नुसालाभाङ् हेॽनिङ्‌चा मेन्‍सिमाना हिङ्‌लुङ् पार्काट चोगु॥

११ निङ्‌वाफुमाङा का खा नुसाला खेम्‍मेखुबा सेगुम्‍पाक नुङ् चिन्‍खुबा लेङ्‌मागा सेगाङ्‌ना ओम॥

१२ न्‍हाङामाङ् का खा तुखि आङ्‌मा सिमेङ्‌ना॥ ङ्‌खाॽनिङ्‌गो का खा चेॽयाबे ङ्‌ङोन्‍सिमेङान्‍ना, इजाङ्‌बाङ्‌निङ् का इसा बिस्‍वास चोगुक्‍सुङ् न्‍ना का था वान्‍ने न्‍हाङा उङा का इहा जिम्‍मा पियाङ्, ङ्‌खा चेॽया उङामाङ् उङ् लान्‍दाराॽमाना लेन सोम्‍मा जोगाचोगुनेस्‍वाहा॥ खा चेॽयाबे का ढुक्‍काइङाना॥

१३ का चिन्‍नेन्‍हा जेप्‍पाहा चेॽया पालान चोगु, न्‍हाङ् हाङ्‌बा येसुबेॽना बिस्‍वास नुङ् लुङ्‌मा तुक्‍माना चेॽयाबे लाचोगामासा॥

१४ न्‍दा जिम्‍मा पिॽनेन्‍हा काम लाचोक्‍माहा जेप्‍पाहा चेॽया कानिङ्‌बे वाखुबा पाबित्‍तारा आत्‍मागा साक्‍तिङा उचुन युक्‍सुक्‍सु॥

१५ न्‍दा था वान्‍नेॽमाङ्, एसियाबे वाखुबा घाक काभाङ् माङ्‌दु न्‍लेक्‍सामा, ङ्‌खाचि माध्‍येबे फुगेलास नुङ् हार्मोगेनास चा ओम्‍चि॥

१६ ओनेसिफोरासका पाङ्‌बेॽहा याॽमिचि हाङ्‌बाङा दाया चोगुचिनि, इजाङ्‌बाङ्‌निङ् का छेक्‍पाङ्‌बे आयामासाङ्‌निङ् उङ् प्‍याक खेप तुप्‍से तासाङ् का उत्‍साहा पियाङ्, न्‍हाङ् का छेक्‍पाङ्‌बे वायाङ्‌निङ् उङ् ङ्‌ङोन्‍दास्‍यान॥

१७ बुरु रोम्‍बे तायाहोङ् सोलोक उङा ओक्‍खिपिक्‍खि योगाहोङ् का तुप्‍साङ्॥

१८ हाङ्‌बा तामाना लेन्‍बे उङा हाङ्‌बाभाङ् आनुगाराहा तोक्‍तुनि॥ न्‍दा था वान्‍ने, एफिसासपे वायानिङ् चा उङा प्‍याक चेॽयाबे फातामासाङ्‌ना॥

a 

१:१० “मिर्तु” एङ्‌गा चेॽयाबे न्‍दोक्‍तान्‍होङ् सिमाना चेॽया युक्‍सामाना

खिरिस्‍ट येसुगा जेप्‍पागा काङ्‌बा

२

१ आलुङ्‌मा तुक्‍नेन्‍ना आच्‍या तिमोथि, खिरिस्‍ट येसुभाङ् तोक्‍तुगाना आनुगाराहाङा चात्‍तु लेक्‍सा॥

२ साचि पिखुबा प्‍याक याॽमिचिगा उयुम्‍बे काभाङ् न्‍दा इहा चेॽया खेप्‍सुक्‍सुगा, ङ्‌खा हेकोहा चिन्‍मा याखुबा बिस्‍वास योग्‍या याॽमिचि जिम्‍मा पिचि॥

३ खिरिस्‍ट येसुगा जेप्‍पागा काङ्‌बाङा लोॽवा न्‍दा चा कानिङ्‌नुङ् तुखि आङ्‌दु॥

४ काङ्‌बाबे भोर्ति लेङ्‌खुबा याॽमि उका केप्‍टेन्‍गा उनिङ्‌वा तामेॽमागा हेकोहा काम्‍बे आल्‍माले न्‍जोङ्‌मेन्‍ना॥

५ लुक्‍खुबाङा लुङ्‌मेॽनिङ् पालाना चोक्‍माहा नियाम पालाना न्‍जोगुनभोङ् न्‍नाङा इनाम तोक्‍मा ङ्‌यास्‍वान्‍ना॥

६ तुखि चोक्‍खुबा टोॽवाङामाङ् चाचिॽयागा इम्‍ना भाक तोक्‍मायि पोर्छो॥

७ का लुॽनेन्‍हा चेॽया उचुन मितु, इजाङ्‌बाङ्‌निङ् हाङ्‌बाङामाङ् न्‍दा खा घाक चेॽया आमाहा साक्‍ति पिम्‍मेकाहा॥

८ स्‍यानाभाङ् हिङ्‌गिलिक लेक्‍साना दाउद छोङ्‌गा येसु खिरिस्‍ट मितु॥ का पार्चार चोगुङ्‌हा नुसाला खामाङ् ओम॥

९ खा नुसाला पार्चार चोगुङ्‌नाङा का तुखि आङ्‌मासिमेङ्, न्‍हाङा आपाराधि लोॽवा साङ्‌लिङा थुन्‍दाङ्‌होङ् छेक्‍पाङ्‌बे आयामाङ्॥ ङ्‌खाॽनिङ्‌गो निङ्‌वाफुमागा चेॽया च्‍हेन साङ्‌लिङा न्‍थुम्‍मेनाहा॥

१० न्‍हाङामाङ् निङ्‌वाफुमाङा सेगुचिहा उका याॽमिचिङा खिरिस्‍ट येसुबे उद्‌दार नुङ् हेॽनिङ्‌चा मेमेन्‍माना माहिमा न्‍दोक्‍तुनिभोङ् का घाक तुखि आङ्‌द्‌वाङ्‌हा॥

११ खा चेॽया जेप्‍पा ओम–

कानिङ् उङ्‌नुङ् सिइभोङ्, उङ्‌नुङ् हिङिॽवाहा॥

१२ कानिङ् उङ्‌नुङ् तुखि आङ्‌दुम भोङ्,

उङ्‌नुङ् राज्‍या चा चोग्‍वाम,

कानिङ् उङ् इन्‍कार चोगुम्‍भोङ्,

उङा चा कानिङ् इन्‍कार चोङ्‌मेहा॥

१३ कानिङ् गो बिस्‍वासिलो म्‍मेतिसिन,

ङ्‌खोङ्‌चा उङ् गो बिस्‍वासिलोना,

इजाङ्‌बाङ्‌निङ् उङा उङ् आफाइ इन्‍कार चोक्‍मा ङ्‌यास्‍वान्‍ना॥

निङ्‌वाफुमाङा सेगुचिहा काम चोक्‍खुबाचि

१४ छुम्‍वाङ्‌बेॽहा घाक याॽमिचि निङ्‌वाफुमागा ओन्‍दाङ् खा चेॽया साम्‍झाचोगुचि॥ ङ्‌खाचि चेॽया चेॽयाबेa खिमाहा-तुमाहा काम न्‍जोक्‍निन्‍नि॥ खिमातुमाभाङ् गो इहाचा फाइदा न्‍लेङ्‌मेन्‍हा॥ खाङा गो खेम्‍खुबाचि खोक्‍सिॽवाचिहा॥

१५ ङोन्‍सिॽमाबे मेआखुबा न्‍हाङ् निङ्‌वाफुमागा जेप्‍पाहा चेॽया तो-मो मेन्‍जोक्‍ले उचुन चिन्‍खुबा सेवाक लोॽवा न्‍दा आफाइ निङ्‌वाफुमागा उसाप थाक्‍माना लेङ्‌मागा कोसिस चोगा॥

१६ न्‍दा च्‍हेन बित्‍थाहा मुर्खा चेॽयाभाङ् माङ्‌दु वाया॥ इजाङ्‌बाङ्‌निङ् ङ्‌खाॽलाहा चेॽयाङा गो याॽमिचि झान इसिॽहा काम चोक्‍मेत्‍वाचिहोङ् निङ्‌वाफुमाभाङ् माङ्‌दु लेङ्‌मेत्‍वाचिहा॥

१७ ङ्‌खाॽलाहा चेॽयागो हेॽनिङ्‌चा मेनुखुबा ह्‌वा लोॽवा ओम॥ हुमेनियास नुङ् फिलेतासङा चिन्‍मेचुचिहा चेॽया चा ङ्‌खाॽलाहा ओम॥

१८ खाचिङा जेप्‍पाना लाम्‍बु नाॽयामाचुना॥ उङ्‌चिङा “सिमाहोङ् हिङ्‌गिलिक लेङ्‌माहा काम एन्‍छो लेक्‍साब्‍यामा, हाकु न्‍लेङ्‌मेन्‍हा” लुसाङ् इखिङ् याॽमिचि बिस्‍वास लेप्‍निमेतामाचुचि॥

१९ ङ्‌खाॽनिङ्‌गो निङ्‌वाफुमा आफाइङा युक्‍सुना जाग चात्‍तुनुङ् वान्‍नुङ्‌मेॽना॥ न्‍नाबे खाॽला छेप्‍तामा, “हाङ्‌बाङा उका याॽमिचि चिनाचोग्‍वाचिहा” न्‍हाङा “हाङ्‌बागा उनिङ् लाखुबाचि घाक इसिॽहा काम्‍भाङ् माङ्‌दु ङ्‌वानि॥”

२० एको माडा थुङ्‌दुना पाङ्‌बे साम्‍याङ् नुङ् युप्‍पागासे भाडाचि ङ्‌वामेनिन्‍हा॥ न्‍नाबे खाम नुङ् सिङ्‌गा चा ङ्‌वामे॥ ङ्‌खा इखिङ् भाडाचि माम्‍माहा काम्‍बे नुङ् इखिङ् माङ्‌चुमाङ्‌हा काम्‍बे चालान्‍जोङ्‌मे॥

२१ न्‍हाङामाङ् इसाङा घाक खाले इसिॽहा चेॽया लेप्‍तिॽवाहोङ् सुद्‌दा लेङ्‌मे, न्‍ना च्‍हेन माम्‍माहा कामगा लागि चालाचोङ्‌मेॽना भाडा लोॽवा लेङ्‌मेॽना॥ इजाङ्‌बाङ्‌निङ् उङ् गो घाक खाले इसिॽहा काम्‍भाङ् उङ् आफाइ सुद्‌दा युक्‍स्‍वाहोङ् उह्‌वाङ्‌बागा घाक उचुन्‍हा कामगा लागि त्‍यार लेङ्‌मे॥

२२ वेन्‍चाबाङ्‌निङ् न्‍निङ्‌वाबे तायाहा इसिॽहा चेॽयाभाङ् माङ्‌दु वाया॥ न्‍हाङा पाबित्‍तारा निङ्‌वाङा हाङ्‌बागा आराधाना चोक्‍खुबाचिनुङ् धार्मिक्‍ता, बिस्‍वास, लुङ्‌मा तुक्‍माहा नुङ् हाङ्‌हाङ् पिॽमाहा चेॽयाबे लाचोगा॥

२३ ङ्‌खाॽनिङ्‌गो ओछोम ना उसाम्‍गा मुर्खा चेॽयाभाङ् माङ्‌दु वाया, इजाङ्‌बाङ्‌निङ् ङ्‌खाॽलाहा चेॽयाङा गो खिमारुङ्‌से पोक्‍त्‍वाहा॥

२४ हाङ्‌बागा सेवाक खिमातुमा न्‍लेङ्‌मेनाहा॥ घाक याॽमि लुङ्‌मा तुक्‍खुबा, चिन्‍मा याखुबा, घाक चेॽया आङ्‌मा याखुबा लेङ्‌माहा॥

२५ न्‍हाङ् बिरोध चोक्‍खुबाचि चा मिना लेङ्‌माहोङ् सोम्‍झे चोक्‍मा याखुबा लेङ्‌माहा॥ ङ्‌खाॽला चोगागाभोङ् साखे निङ्‌वाफुमाङा उङ्‌चि पापपाहाङ् लामाना नुङ् जेप्‍पाहा चेॽया आमाना निङ्‌वा पिवाचिहा॥

२६ न्‍हाङा ङ्‌खाचि होसपे न्‍दामेहोङ् साइतानगा पासोभाङ् लोङ्‌खेॽमा न्‍दोक्‍त्‍वाना॥ इजाङ्‌बाङ्‌निङ् साइतान्‍ङा ङ्‌खाचि उङा मितुहा लोॽवा चोक्‍मागा उका उमुक्‍पे युक्‍सुक्‍सुचिहा॥

a 

२:१४ ना बाङ्‌ना “साब्‍दा साब्‍दाबे” ओम

हेक्‍साङ्‌हा लेन्‍चिगा उतुम्‍बे

३

१ हेक्‍साङ्‌हा लेन्‍चिबे किॽमालुलुहा सामाया न्‍दामेहा बाङ्‌ना चेॽया न्‍दा न्‍निङ्‌वाबे युक्‍सुनेसु॥

२ ङ्‌खिङ्‌बेलाक्‍हा याॽमिचि आफाइ से लुङ्‌मा तुक्‍खुबा, याङ्सा लुङ्‌मा किप्‍खुबा, का घाकहाक्‍निङ् माङान मिखुबा, काङान काखुबा, निन्‍दा चोक्‍खुबा न्‍लेङ्‌मे॥ ङ्‌खाचि पा-माङा न्‍लुचिहा चेॽया मेयेन्‍खुबा, बाइगुनि नुङ् आसुद्‌दा न्‍सामे॥

३ उङ्‌चि इसा चा लुङ्‌मा मेन्‍दुक्‍खुबा, छेमा मेम्‍बिखुबा, छुल पिखुबा, आफाइ तायेन्बे मेयुङ्‌खुबा, किसिॽमालुलुहा, उचुन्‍हा चेॽया साप मेन्‍थाक्‍खुबा,

४ काम्‍निभाकचि धोका पिखुबा, पाछेम, काङान कासाङ् लाम्‍खुबा, न्‍हाङ् निङ्‌वाफुमा हाक्‍निङ्‌चा सुखा-बिलास साप थाक्‍खुबा,

५ धार्मोतिङानभोङ् सोॽमेमा योक्‍खुबा, ङ्‌खाॽनिङ्‌गो उङ्‌चि धार्मोति चोक्‍खुबा साक्‍ति च्‍हेन इन्‍कार चोक्‍खुबा न्‍लेङ्‌मे॥ खाॽलाहा याॽमिचिभाङ् माङ्‌दु वाया॥

६ इजाङ्‌बाङ्‌निङ् ङ्‌खाचिबे इखिङ्‌ङा च्‍हेन याॽमि पाङ्-पाङ्‌बे खेसाङ् पाप्‍ङा फेङ्‌दुचिहा नुङ् पाप चोक्‍मा मिखुमा मामुचि उङ्‌चि मुक्‍पे न्‍जोग्‍वाचि॥

७ ङ्‌खा मामुचि चिम्‍मा गो साधाइ न्‍जिन्‍नुङ्‌मे, ङ्‌खाॽनिङ्‌गो सात्‍या हेॽनिङ्‌चा चिनातोक्‍मा ङ्‌यास्‍वानिन॥

८ यान्‍नेस नुङ् याम्‍बेरेसङा मोसागा बिरोध चोगाचुना लोॽवा, ङ्‌खा याॽमिचिङा चा जेप्‍पाहा चेॽयागा बिरोध न्‍जोग्‍वा॥ ङ्‌खा याॽमिचिगा निङ्‌वामाङ् खोङ्‌दिनुङ्‌मे, न्‍हाङ् उङ्‌चिगा बिस्‍वास चा जेप्‍पाना न्‍सामेन॥

९ ङ्‌खाॽनिङ्‌गो ङ्‌खाचि साधाइ ङ्‌खाॽलासे चोङ्‌नुङ्‌मा ङ्‌यामेनिन्‍हा, इजाङ्‌बाङ्‌निङ् यान्‍नेस नुङ् याम्‍बेरेसका लोॽवामाङ् ङ्‌खाचिगा मुर्खाता घाक्‍ङा था न्‍दोक्‍त्‍वाहा॥

पावालङा तिमोथि पिहा हेक्‍साङ्‌हा आग्‍गे

१० ङ्‌खाॽनिङ्‌गो न्‍दा च्‍हेन का चिन्‍नेन्‍हा चेॽया, आका चाल्‍चालान, आका हिङ्‌लुङ्‌गा योजाना, आका बिस्‍वास, आङ्‌मा यामाना साक्‍ति, आका लुङ्‌मा तुक्‍ताइ, धाइर्या निसुक्‍सुगा॥

११ न्‍हाङा एन्‍टिओखिया, आइकोनियान नुङ् लुस्‍ताराबे का इमिन्‍हा-इमिन्‍हा तुखि नुङ् सातावाट आङ्‌दुङ्‌हा ङ्‌खा चेॽया चा न्‍दा उचुन था वान्‍ने॥ ङ्‌खा घाकपाहाङ् हाङ्‌बाङामाङ् का हिङ्‌मेताङ्॥

१२ खिरिस्‍ट येसुबे धार्मोति लेङ्‌माहोङ् हिङ्‌मा मिखुबा घाक्‍का हिङ्‌लुङ्‌बे याॽमिभाङ् तुखि गो तामेॽमाङ्,

१३ ङ्‌खाॽनिङ्‌गो इसिॽहा काम चोक्‍खुबा नुङ् ठागाचिङा च्‍हेन याॽमिचि ठागा न्‍जोग्‍वाचि न्‍हाङ् उङ्‌चि चा ठागा न्‍जोङ्‌मेहा॥ न्‍हाङ् उङ्‌चि इसिॽहा भाङ्‌चा झान इसिॽनुङ् खोङ्‌दिसाङ् ङ्‌खेमेहा॥

१४ ङ्‌खाॽनिङ्‌गो न्‍दा च्‍हेन न्‍दा चिन्‍दागाहा नुङ् बिस्‍वास चोगुगाहा चेॽयाबे लाचोगामासा॥ ङ्‌खा इसा इसाभाङ् चिन्‍दागा ङ्‌खा न्‍दा आफाइ था वान्‍ने॥

१५ न्‍दा मिनिङ् नाहाङ्‌तोमाङ् पाबित्‍तारा धार्मासाप्‍लाबेॽहा चेॽया था वान्‍ने॥ खा चेॽयाङामाङ् खिरिस्‍ट येसुबेॽना बिस्‍वासभाङ् तोक्‍माना मुक्‍तिगा उतुम्‍बे आमाना निङ्‌वा पिमेका॥

१६ ना घाक धार्मासाप्‍ला निङ्‌वाफुमाङा कायाना लोॽवा छेप्‍ताना ओम, न्‍हाङा ना चिन्‍मागा, आर्ति पिॽमागा, तोङ्‌मागा, उचुन्‍ना हिङ्‌लुङ्‌गा तालिम पिॽमागा काम लाचोङ्‌मेॽना॥

१७ निङ्‌वाफुमागा याॽमिचिङा घाक उचुन्‍हा काम चोक्‍मा ङ्‌यासुनिभोङ्‌माङ् ना धार्मासाप्‍ला पियाहा ओम॥

नुसाला खेम्‍मेॽमाना जिम्‍मा

४

१ निङ्‌वाफुमा साचि युङ्‌साङ् न्‍हाङ् न्‍स्‍याहा नुङ् हिङ्‌गिलिक्‍हाचिगा निरिक चोक्‍से ताखुबा खिरिस्‍ट येसु साचि युङ्‌साङ्, उङ् तामाना चेॽया नुङ् उका राज्‍या मिसाङ् न्‍दा खा आग्‍गे पिमेॽनेन,

२ निङ्‌वाफुमागा चेॽया पार्चार चोगु, इमिन्‍ना बेलाक्‍पे चा त्‍यारि वाया॥ आर्ति पिचि, थिन्‍दुचि, उत्‍साहा पिचि न्‍हाङा धाइर्या चोक्‍मा नुङ् चिन्‍माहा चेॽयाबे लाचोगामासा॥

३ इजाङ्‌बाङ्‌निङ् हाकु खाॽलाना सामाया तामे, याॽमिचिङा जेप्‍पाहा चेॽया खेम्‍मा न्‍लेप्‍तिॽवाहोङ् उङ्‌चिङा साप न्‍थाक्‍तुहा चेॽयासे खेम्‍मा म्‍मित्‍वा, न्‍हाङ् उङ्‌चिङा उचुन ङ्‌ङेतुचिहा चिन्‍खुबाचिसे प्‍याक ङ्‌गारावाचि॥

४ ङ्‌खाचिङा जेप्‍पाहा चेॽया खेम्‍माइ ङ्‌खेप्‍स्‍वानिन, ङ्‌खाॽनिङ्‌गो केङ्‌ताप्‍लिक खेम्‍मा च्‍हेन उङ्‌चि साप न्‍थाक्‍त्‍वा॥

५ न्‍दा च्‍हेन ङ्‌गा न्‍निङ्‌वा तायेन्बे युक्‍सु॥ तुखि आङ्‌दु, पार्चार चोक्‍माहा काम चोगुनेसु, न्‍हाङ् निङ्‌वाफुमाङा न्‍दा जिम्‍मा पियाघा घाक काम पुरा चोगु॥

६ इजाङ्‌बाङ्‌निङ् का गो बोलि लेक्‍सेहेक्‍साङ्॥ हाकु आका बिदा लेङ्‌माना बेला तायाब्‍यामा॥

७ का उचुन लाडाइ चोगामाङ्॥ का लुक्‍मा पोर्ने लुक्‍ताब्‍यामाङ् न्‍हाङ् का बिस्‍वास म्‍मासिक्‍सुङान॥

८ हाकु आका लागि धार्मिक्‍तागा मुकुट् युक्‍सामा॥ न्‍ना मुकुट् धार्मिक्‍तागा निरिक चोक्‍खुबा हाङ्‌बाङा न्‍ना लेन का पिमेङ्‌ना॥ कासे मेन्‍ना, उङ् तामाना लाम्‍बु सोखुबाचि घाक पिवाचिहा॥

९ यासागाभोङ् हानि कानुङ् तुप्‍से ताया॥

१० इजाङ्‌बाङ्‌निङ् डेमासङा ना कायुङ्‌लेनबेॽहा थोक उलुङ्‌मा तुक्‍तुहोङ् का नासिॽयामाङ्, न्‍हाङा उङ् थेस्‍लोनिकेबे ख्‍यामा॥ केरेसेन्‍स गालातियाबे न्‍हाङ् तितास च्‍हेन दालामातियाबे ख्‍यामाचि॥

११ कानुङ् गो लुकासे वान्‍नेॽना॥ मार्कुस च्‍हेन न्‍दा नाबे तागानिङ् योगुरा, इजाङ्‌बाङ्‌निङ् उङा आका काम्‍बे प्‍याक फाॽमा यामेङ्‌ना॥

१२ तुखिकास का एफिसासपे पाक्‍सुक्‍सुङ्॥

१३ न्‍दा आप्‍कानिङ् तोरोआस्‍पे कार्पासका पाङ्‌बे नाओङ्‌ना आका कोट नुङ् आका छेप्‍ताप्‍चि, मुख्‍खे च्‍हेन ह्‌वारिक्‍पे न्‍छेप्‍ताहा छेप्‍ताप्‍चि मेमुॽनिले खुताङ्॥

१४ भाडाकुडा चोक्‍खुबाa आलेक्‍जेन्‍डारङा का तुक्‍नुङ् इसिॽनुङ् चोगामाङ्॥ उङा चोगुहा इसिॽहा कामगा दान्‍डा हाङ्‌बाङामाङ् पिवाहा॥

१५ न्‍नाभाङ् न्‍दा चा थाङ्‌थाङ् वाया, इजाङ्‌बाङ्‌निङ् कानिङ् चोगुम्‍हा पार्चारगा उङा प्‍याक बिरोध चोगुक्‍सु॥

१६ इम्‍ना खेप आका मुद्‌दा चालाचोक्‍मास्‍यानिङ् इसा चा आका उतुम्‍बे न्‍जेक्‍तानिन॥ घाक्‍ङा का नासिॽया॥ खागा आप्‍दिक उङ्‌चिबे ङ्‌ङानिन्‍नि!

१७ ङ्‌खोङ्‌चा हाङ्‌बामाङ् कानुङ् वायाहोङ् उङा का साक्‍ति पियाङ्॥ न्‍हाङामाङ् का हेकोहा जातिगा याॽमिचि निङ्‌वाफुमागा नुसाला उचुन खेम्‍मेॽमा यासुङ्‌चिङ्॥ खाॽला उङा का किबागा उयाभाङ् हिङ्‌मेताङ्॥

१८ हाङ्‌बाङामाङ् का घाक खाले इसिॽहा चेॽयाभाङ् जोगाचोङ्‌मेङ्, न्‍हाङ् उका वालोक राज्‍याबे खेमेङ्‌ना॥ उकामाङ् साधाइ माहिमा लेङ्‌नि॥ आमेन॥

१९ पिरिस्‍किला नुङ् आकिलास न्‍हाङ् ओनेसिफारासका पाङ्‌बेॽहाचि घाक्‍पे आका सेवायो लुताब्‍याङ्॥

२० इरास्‍तास का कोरिन्‍थबे नाओक्‍सुङ्, न्‍हाङा तोरोफिमास च्‍हेन तुगाब्‍याहोङ् मिलेटासपे नाओक्‍सुङ्॥

२१ न्‍दा चुङ्‌नाम लामेन्‍जोक्‍ले हानि आबा॥ युबुलास, पुडेस, लिनास, क्‍लाउडिया नुङ् नाबेॽहा घाक फुनुन्‍छाचिङा न्‍दा सेवायो न्‍लुयामागाना॥

२२ हाङ्‌बा ङ्‌गा आत्‍मानुङ् वानि॥ न्‍हाङ् निङ्‌वाफुमागा आनुगाराहा न्‍निङ्‌दा घाक्‍नुङ् वानि॥

a 

४:१४ ना बाङ्‌ना “बाडा” ओम

पावालङा

तितास छेप्‍तुना छेप्‍फा

छेप्‍ताप चिनातोक

ना छेप्‍फा पावालङा तितास हाक्‍तुना ओम॥ तितास येसु खिरिस्‍टपे बिस्‍वास चोक्‍खुबा हेकोना जातिगा याॽमि साया॥ न्‍हाङा पावालङा चोगुहा पार्चारगा काम्‍बे पावाल फाखुबा साया॥ पावालङा उङ् छुम्‍वाङ्‌बेॽहा काम सोॽमागा क्रेट खाम्‍युक्‍पे नाओक्‍सा॥ क्रेट पेॽहा याॽमिचि तुक्‍नुङ् ङ्‌खोक्‍साब्‍यामासा, ङ्‌खोङ्‌माङ् छुम्‍वाङ्‌बेॽना हाङ्‌गुम्‍बाङा बिस्‍वासिचिनुङ् इमिन्‍हा साम्‍बान्‍धा युङ्‌माहा भोङ् ना छेप्‍फाभाङ् चिन्‍दुक्‍सुचि॥

छुम्‍वाङ्‌बेॽहा पाहुबा नुङ् माहुमा मामुचि, वेन्‍चा किमेक्‍चि नुङ् नोकारचि चिन्‍माना चेॽयाबे साल्‍लाहा पिक्‍सुचि॥ आखेरिबे, बिस्‍वासिचि प्‍याक मेन्‍जेक्‍खुबा नुङ् घाक्‍नुङ् तोङ्‌खुबा लेङ्‌मा न्‍हाङा खिमातुमा नुङ् छुम्‍वाङ्‌बे लेङ्‌माहा खिमारुङ्‌भाङ् लाॽला वामाहा भोङ् पावालङा तितास साल्‍लाहा पिक्‍सु॥

नाबे छोक्‍ताहा चेॽया

चिनातोक १:१-४

छुम्‍वाङ्‌बेॽहा हाङ्‌गुम्‍बाचिगा लागि १:५-१६

छुम्‍वाङ्‌बेॽहा घाक झुन्‍डाचिङा चोक्‍माहा जिम्‍मा २:१-१५

साल्‍लाहा नुङ् चेतावानि ३:१-११

मेन्‍दाहा ३:१२-१५

पावालङा

तितास छेप्‍तुना छेप्‍फा

१

१ निङ्‌वाफुमागा काम चोक्‍खुबा नुङ् खिरिस्‍ट येसुगा सेगुम्‍पाक का पावालङा ना छेप्‍फा छेप्‍मासिमेङ्॥ निङ्‌वाफुमाङा सेगुचिहा उका याॽमिचि बिस्‍वासपे चात्‍तु चोक्‍मागा नुङ् निङ्‌वाफुमाङा मितुहा लोॽवा जेप्‍पाहा चेॽयागा निङ्‌वापोटि तिक्‍मागा का उङा सेगाङ्‌होङ् पाक्‍सामाङ्॥

२ ना बिस्‍वास नुङ् निङ्‌वा च्‍हेन हेॽनिङ्‌चा मेन्‍सिमाना हिङ्‌लुङ्‌गा आस्‍पे वान्‍नुङ्‌मे॥ हेॽनिङ्‌चा मेलेम्‍चाखुबा निङ्‌वाफुमाङा प्‍याक ओन्‍दाङ्‌माङ् कानिङ् ना हेॽनिङ्‌चा मेन्‍सिमाना हिङ्‌लुङ् पिमेॽनेनिन्‍हाभोङ् बाचा पियामासा॥

३ न्‍हाङा उङा ठिक बेलाबेॽमाङ् उका चेॽया पार्काट चोगु॥ खा खेम्‍मेॽमाहा जिम्‍मा कानिङ् फोङ्‌खुबा निङ्‌वाफुमाभाङ् का तोक्‍तुक्‍सुङ्॥

४ निङ्‌वाफुमाबे का लोॽवा बिस्‍वास चोक्‍खुबा जेप्‍पागा आच्‍या तितास, ङ्‌गा लागि ना छेप्‍फा छेप्‍मासिमेङ्‌ना॥ निङ्‌वाफुमा पा नुङ् कानिङ् फोङ्‌खुबा हाङ् खिरिस्‍ट येसुङा आनुगाराहा नुङ् हाङ्‌हाङ् पिक्‍कानि॥

केरेट्‌पे तितासङा चोक्‍माहा काम

५ न्‍नाबे बाकि वायाहा काम पुरा चोगुगानिभोङ् का न्‍दा केरेट्‌पे नाॽनानेन्‍ना ओम॥ ङ्‌खोङ्‌माङ् का लुॽनेन्‍हा लोॽवा घाक साहारचिबे एल्‍डारचि सेगुचि॥

६ एल्‍डार ङ्‌खाॽलाना याॽमि सानि, उङ्‌बे आप्‍दिक एम्‍माहा इहाचा खोट् म्‍मानिन्‍नि॥ उका एकोसे उहिङ्‌खुमा सानि, उका उच्‍याचि उचुन्‍हा काम चोक्‍खुबा बिस्‍वासि न्‍सानि॥ न्‍हाङ् हेकोहा याॽमिचिङा लुयाहा चेॽया मेयेन्‍खुबा न्‍सानिन्‍नि॥

७ इजाङ्‌बाङ्‌निङ् उङ्‌बेॽमाङ् निङ्‌वाफुमागा कामगा जिम्‍मा वामे॥ ङ्‌खोङ्‌माङ् उङ्‌बे आप्‍दिक एम्‍माहा चेॽया इहाचा मानिन्‍नि॥ उङ् उनिङ्‌वाताता चोक्‍खुबा, मिना चेॽयाबे लोक खोखुबा, सिङ्‌घोखुबा, खिङ्‌घोखुबा, तुङ्‌घोखुबा नुङ् याङ् लुङ्‌मा किप्‍खुबा न्‍सानिन्‍नि॥

८ ङ्‌खाॽनिङ्‌गो उङ् खोलोङ्‌बाचि उचुन तुखुबा, उचुन्‍हा चेॽयासे साप थाक्‍खुबा, प्‍याक मिॽमाहोङ्‌से काम चोक्‍खुबा, इसा चा तो-मो मेन्‍सोखुबा, पाबित्‍तारा नुङ् उङ् आफाइ तायेन्बे वामा याखुबा सानि॥

९ उङ् चिन्‍दाहा निङ्‌वाफुमागा जेप्‍पाहा चेॽयाबे लाचोङ्‌नुङ्‌खुबासानि॥ कानिङ् चिन्‍दुम्‍ना लोॽवा उङा हेकोहा याॽमिचि चा निङ्‌वाफुमागा उतुम्‍बे जेप्‍पाहा चेॽया चिन्‍मा यासुचिनि, न्‍हाङ् ङ्‌खा चेॽयागा बिरोध चोक्‍खुबाचिगा गाल्‍ति सोॽमेॽमा यासुचिनि॥

१० इजाङ्‌बाङ्‌निङ् प्‍याक याॽमिचि हेकोहा याॽमिगा तायेन्बे मेवाखुबा, मेन्‍हा चेॽया चेक्‍खुबा नुङ् लेम्‍चाखुबा ङ्‌वान्‍नेहा॥ ङ्‌खाॽलाहाचि प्‍याक लोॽवा गो खाताना चोक्‍माहा काखुबाचि ङ्‌वान्‍ने॥

११ ङ्‌खाचि चेक्‍माइ मेम्‍बिॽमाहाचि, इजाङ्‌बाङ्‌निङ् ङ्‌खाचिङा गो चिन्‍मायि मेलेङ्‌माहा इसिॽहा चेॽया चिन्‍साङ् पाङ्-पाङ्‌बे भाड्‌भाइलो माच्‍चा न्‍जोक्‍मासिम्‍मेहा॥ ङ्‌खाचिङा याङ्सा उप्‍मागा लागिसे खा घाक न्‍जोगुहा ओम॥

१२ क्रेट पेॽना एको उङ्‌चिगा निङ्‌वाराङ्‌बा याॽमिङा खाॽला कायामा, “केरेट्‌पेॽहा याॽमिचि साधाइ लेम्‍चाखुबा, इसिॽहा पोसु लोॽवा ब्‍याभार चोक्‍खुबा नुङ् पोम्‍हा खाइदेउ ओम्‍चि॥”

१३ खा चेॽया जेप्‍पा ओम॥ न्‍हाङामाङ् ङ्‌खाचि तुक्‍नुङ् थिन्‍दुचि, न्‍हाङ् ङ्‌खाचि बिस्‍वासपे पाक्‍का लेङ्‌नि॥

१४ न्‍हाङा याहुदिचिगा केङ्‌ताप्‍लिक नुङ् जेप्‍पाहा चेॽया साप मेन्‍थाक्‍खुबा याॽमिचिगा चेॽया खेम्‍माइ ङ्‌खेप्‍सुनिन्‍नि॥

१५ उङ्‌चि निङ्‌वा सुद्‌दा वाखुबाचिगा लागि घाक थोक सुद्‌दाहा, ङ्‌खाॽनिङ्‌गो निङ्‌वा इसिॽहा नुङ् बिस्‍वास मेन्‍जोक्‍खुबाचिगा लागि इहाचा सुद्‌दा न्‍सामेन्‍हा॥ इजाङ्‌बाङ्‌निङ् ङ्‌खाचिगा मिॽमाना साक्‍ति नुङ् निङ्‌वामाङ् सुद्‌दा न्‍सामेन॥

१६ ङ्‌खाचिङा निङ्‌वाफुमा चिनातोक्‍तुक्‍सुम्‍ङाना गो ङ्‌गाम्‍मे, ङ्‌खाॽनिङ्‌गो ङ्‌खाचिगा कामङा च्‍हेन निङ्‌वाफुमा इन्‍कार न्‍जोग्‍वा॥ ङ्‌खाचि गो छिप्‍पाकेकेॽहा काम चोक्‍खुबाचि नुङ् आङ्‌धिङ्‌हाचि॥ न्‍हाङा हेखाचा उचुन्‍हा काम चोक्‍मा न्‍थेन्‍दिसिॽवान्‍चिन्‍हा॥

छुम्‍वाङ्‌बे बिस्‍वासिचि चिन्‍माहाचि

२

१ तितास, न्‍दा च्‍हेन खा चेॽया चिन्‍दुचि, ङ्‌खा च्‍हेन जेप्‍पा चिन्‍माहा चेॽया सानि॥

२ पाहुबा याॽमिचि आफाइ तायेन्बे वामा, आदार तोक्‍मा थेन्‍सिखुबा, प्‍याक मिॽमाहोङ्‌से काम चोक्‍खुबा, बिस्‍वासि नुङ् लुङ्‌माराङ्‌बा न्‍हाङा घाक चेॽया आङ्‌मा याखुबा लेङ्‌मा चिन्‍दुचि॥

३ ङ्‌खाॽलामाङ् माहुमाचिङा चा पाबित्‍तारा हिङ्‌लुङ् न्‍सेगुनि॥ ङ्‌खाचिङा मेन्‍हा चेॽयाबे याॽमिचि आप्‍दिक ङ्‌ङोन्‍दुन्‍चिनिन्‍नि॥ ङ्‌खाचि च्‍वा-राक्‍सि मेउङ्‌खुबा न्‍सानि न्‍हाङ् ङ्‌खाचिङा उचुन्‍हा चेॽया न्‍जिन्‍दुचिनि॥

४ न्‍हाङा ङ्‌खाचिङा थाङ् न्‍छेङाहा किमेक मामुचि उङ्‌चिगा हिङ्‌खुबाचि नुङ् च्‍याचि लुङ्‌मा तुक्‍माहा चेॽया चिम्‍मा ङ्‌यास्‍वाचिहा॥

५ न्‍हाङ् उङ्‌चिङा प्‍याक मिॽमाहोङ्‌से काम चोक्‍मा, पाबित्‍तारा लेङ्‌मा, उचुन चोङ्‌चामा, लुङ्‌माराङ्‌मा नुङ् हिङ्‌खुबागा तायेन्बे वामा न्‍जिन्‍दुचिनि॥ ङ्‌खाॽला न्‍जोगाभोङ् निङ्‌वाफुमागा चेॽयागा बेजेत लेङ्‌मा न्‍दोक्‍त्‍वान्‍हा॥

६ ङ्‌खाॽलामाङ् वेन्‍चाबाङ्‌चि चा प्‍याक मिॽमाहोङ्‌से काम चोगानुमभोङ् आर्ति पिचि॥

७ घाक ठोङ्‌बे न्‍दा आफाइ चा उचुन्‍हा काम चोगुघोङ् एको साङ्‌खालाम लेक्‍सा॥ न्‍हाङा न्‍दा चिन्‍द्‌वाचिघा लोॽवा चोक्‍खुबा न्‍हाङ् खुम्‍दुनुङ् चेक्‍खुबा लेक्‍सा॥

८ न्‍हाङा न्‍दा जेप्‍पाहा चेॽया चिन्‍खुबा लेक्‍सा, ङ्‌खा चेॽया इसाङा चा खोक्‍मा ङ्‌यासुनिन्‍नि॥ न्‍हाङा एङ्‌गा सात्‍तुरचिङा एङ्‌गा बिरुद्‌दाबे इसिॽहा चेॽया न्‍दुप्‍स्‍वानिन्‍होङ् उङ्‌चि आफाइ ङोन्‍सिॽमाबे ङ्‌ङामेहा॥

९ काम चोक्‍खुबा नोकारचि चा पाङ् मालिकचिगा तायेन्बे वायानि न्‍हाङा घाक चेॽयाबे पाङ् मालिक्‍का उनिङ्‌वा तामेॽमाहा काम चोगानुमभोङ् आग्‍गे पिचि॥ ङ्‌खाचि तो-तो चेॽया ओङ्‌खुबा न्‍लेङ्‌निन्‍नि॥

१० ङ्‌खाचि खुसुबाङ् न्‍लेङ्‌निन्‍नि, ङ्‌खाॽनिङ्‌गो साधाइ नुना नुङ् बिस्‍वासिलो न्‍लेङ्‌नि॥ खाॽला ङ्‌खाचिङा न्‍जोगुहा घाक काम्‍भाङ् कानिङ् मुक्‍ति पिखुबा निङ्‌वाफुमागा सालेन्‍गा सोभा म्‍बुसुनि॥

११ इजाङ्‌बाङ्‌निङ् निङ्‌वाफुमागा आनुगाराहा घाक याॽमिचिङा मुक्‍ति न्‍दोक्‍तुनि भोङ्‌माङ् सोॽमेतामा॥

१२ न्‍ना आनुगाराहाङा कानिङ् आधार्मि नुङ् कायुङ्‌लेनबेॽहा चेॽयाबे निङ्‌वा पिॽमाभाङ् फोङ्‌मे॥ न्‍ना आनुगाराहाङामाङ् कानिङ् प्‍याक मिॽमाहोङ्‌से काम चोक्‍मा, नुना याॽमि लेङ्‌मा नुङ् कायुङ्‌लेन्‍बे धार्मोति लेङ्‌माहोङ् हिङ्‌मागा तालिम पिम्‍मे॥

१३ खाॽला कानिङ् माडा आसा चोगुम्‍ना चेॽया पुरा लेङ्‌माना लेन्‍गा लाम्‍बु सोनेस्‍वाम॥ न्‍ना लेन एङ्‌गा माहान निङ्‌वाफुमा नुङ् कानिङ् मुक्‍ति पिखुबा येसु खिरिस्‍टका माहिमा निमा तोक्‍त्‍वाम॥

१४ कानिङ् एङ्‌गा घाक पापपाहाङ् फोङ्‌मागा खिरिस्‍ट येसुङा उका हिङ्‌लुङ् एङ्‌गा लागि पि॥ उङा खा घाक कानिङ् उका लागि सुद्‌दा चोक्‍माहोङ् उका याॽमि चोक्‍मागा न्‍हाङा कानिङ् उचुन्‍हा काम चोक्‍से जोसिलो लेक्‍सिनिभोङ् चोगु॥

१५ तितास खा चेॽया न्‍दा चिन्‍दुचि॥ पुरा चोक्‍तोकनुङ् आर्ति पिचि, न्‍हाङ् थिन्‍दुचि॥ न्‍हाङा न्‍दा हेला चोक्‍माना, इसिॽनुङ् लुॽमाना माउका इसा चा म्‍बिन्‍चिन॥

बिस्‍वासिचिगा चाल्‍चालान

३

१ तायेन्‍राङ्‌बाचि नुङ् माम्‍माहा याॽमिचिगा तायेन्बे वामा न्‍हाङा उङ्‌चिङा लुयाहा चेॽया येम्‍माहा भोङ् न्‍नाबेॽहा याॽमिचि साम्‍झाचोगुचि॥ ङ्‌खाचि इबेलाक होङ्‌चा उचुन्‍हा काम चोक्‍मागा त्‍यारि न्‍लेङ्‌नुङ्‌नि॥

२ ङ्‌खाचिङा इसागा चा बिरुद्‌दाबे इसिॽहा चेॽया न्‍जेक्‍तुनिन्‍नि, खिमातुमाभाङ् माङ्‌दु ङ्‌वानि, घाक चेॽयाबे मि न्‍लेङ्‌नि न्‍हाङा घाक याॽमिनुङ् तोङ्‌खुबा नुराङ्‌बा याॽमि न्‍लेङ्‌नि॥

३ कानिङ् चा इमा मुर्खा, चेॽया मेयेन्‍खुबा, बाराल्‍सिङ् साइ, न्‍हाङ् मेन्‍जोक्‍माहा काम चोगुक्‍साम॥ कानिङ् एङ्‌गा निङ्‌वाबेॽहा इसिॽहा चेॽया नुङ् घाक खाले सुखा-बिलास्‍का नोकार लेक्‍सिमिसि॥ याॽमिचि नुङ् इसिॽनुङ् लेङ्‌साङ्, नाहेन्‍चा लेङ्‌साङ् हिङिमिसि, उङ्‌चिङा कानिङ् हेला चोगामासा न्‍हाङ् कानिङ्-कानिङ् चा इसिखुसा चाखुबा याॽमि साइ॥

४ ङ्‌खाॽनिङ्‌गो कानिङ् मुक्‍ति पिखुबा निङ्‌वाफुमाङा उङ् इखिङ् लुङ्‌माराङ्‌बाना नुङ् उङा कानिङ् इखिङ् प्‍याक उलुङ्‌मा तुङ्‌मेहा बाङ्‌ना चेॽया सोॽमेता,

५ न्‍हाङा कानिङ् हिङ्‌मेता॥ कानिङ् चोगुम्‍हा धार्मिक कामङा गो मेन्‍ना, ङ्‌खाॽनिङ्‌गो उङा कानिङ् उलुङ्‌मा तुक्‍ताहोङ् फेरि ओछोङा याॽमि चोक्‍मागा एङ्‌गा पाप वासिताब्‍या॥ न्‍हाङ् पाबित्‍तारा आत्‍माभाङ् ओछोङा हिङ्‌लुङ् पिया॥

६ न्‍हाङा उङा कानिङ् मुक्‍ति पिखुबा हाङ् खिरिस्‍ट येसुभाङ् पाबित्‍तारा आत्‍मा कानिङ् खोॽनुङ् कानिङ्‌बे हुक्‍सेन्‍दाब्‍या॥

७ खाॽला कानिङ् उका आनुगाराहाङा धार्मोति लेक्‍सि न्‍हाङ् कानिङ् आस चोगुम्‍ना हेॽनिङ्‌चा मेन्‍सिमाना हिङ्‌लुङ्‌गा हाक्‍दार लेङ्‌मा यासि॥

८ खा चेॽया जेप्‍पा ओम॥ न्‍दा खा चेॽयाबे जोड पिचिगानि बाङ्‌ना का एमेङ्‌ना॥ न्‍हाङामाङ् निङ्‌वाफुमाबे बिस्‍वास चोक्‍खुबा घाक्‍ङा उचुन्‍हा काम चोक्‍माबे प्‍याक निङ्‌वा म्‍बिनि॥ इजाङ्‌बाङ्‌निङ् खाॽलाहा उचुन्‍हा कामङा याॽमि उचुन चोङ्‌मेहा॥

९ ङ्‌खाॽनिङ्‌गो उतुम माॽनिङ्‌हा सालापुला, बाङ्‌सावालिगाa ताप्‍लिक नुङ् ब्‍यावास्‍थागा उतुम्‍बे खिमातुमाभाङ् माङ्‌दु वायानि॥ इजाङ्‌बाङ्‌निङ् खाॽलाहा चेॽयाङा इसा चा उचुन न्‍जोङ्‌मेन्‍हा न्‍हाङा काम चा म्‍बिमेन्‍हा॥

१० न्‍निङ्‌दा लुम्‍बे फोङ्‌मेखुबा याॽमि इमा हिप्‍मा उचुन चेतावानि पियानुम, ङ्‌खिङ्‌होङ्‌चा ङ्‌खाॽला चोक्‍मा न्‍लेप्‍तिनभोङ् न्‍ना याॽमिभाङ् लाॽला वायानि॥

११ ङ्‌खाॽलाहा याॽमिचि ङ्‌खोक्‍साब्‍याहा नुङ् पापि न्‍सामे न्‍हाङा उङ्‌चिङा न्‍जोगुहा पाप्‍ङा माङ् आप्‍दिक एन्‍दुनेस्‍वाचिहा बाङ्‌ना चेॽया था तोक्‍तानुम॥

मेन्‍माना बेलाबे एकोहिच्‍चि चेॽया

१२ आर्तिमास होङ्‌चा तुखिकास होङ्‌चा एको न्‍दाबे पाक्‍स्‍वाङ्‌होङ् सोलोक न्‍दा च्‍हेन इमिन्‍होङ्‌चा निकापोलिसपे का तुप्‍से ताया, इजाङ्‌बाङ्‌निङ् का न्‍नाबेॽमाङ् चुङ्‌नाम भोरि वामा मितामाङ्‌ना॥

१३ ओकिल जेनास नुङ् आपोल्‍लोस उङ्‌चि चाहाचोक्‍माहा थोक यासुम्‍चिम्‍गानुङ् पिम्‍चिम्‍घोङ् फातानुम्‍चिम, न्‍हाङा ङ्‌खाचि लाम्‍बुबे छाक्‍नुङ् ङ्‌ङाचिन्‍नि॥

१४ एङ्‌गा याॽमिचिङा सामाया खाॽला खेरा ङ्‌ङेन्‍दुनिन्‍नि, उङ्‌चि उचुन्‍हा काम चोक्‍माबे लाचोङ्‌नुङ्‌मा न्‍जिन्‍नि॥ आखाउजोबे आखुबाचि फाॽमा ङ्‌यासुचिनि न्‍हाङा उचुन काम पिखुबा याॽमि न्‍लेङ्‌नि॥

१५ कानुङ् वाखुबा घाक्‍ङा न्‍दा सेवायो न्‍लुयामागा॥ न्‍नाबेॽहा कानिङ् लुङ्‌मा तुक्‍खुबा बिस्‍वासि फुनुन्‍छाचि चा कानिङ् घाक्‍का सेवायो खेम्‍मेतुचि॥ निङ्‌वाफुमागा आनुगाराहा न्‍निङ्‌दा घाक्‍नुङ् वानि॥

a 

३:९ ना बाङ्‌ना याहुदिचिगा बाङ्‌सावालि ओम

फिलेमोन

पावालङा छेप्‍तुना छेप्‍फा

छेप्‍ताप चिनातोक

फिलेमोन एको निङ् हिसाना खिरिस्‍टियान साया॥ उङ् कालास्‍सिबेॽना छुम्‍वाङ्‌गा सादास्‍या साया न्‍हाङ् ओनेसिमास बाङ्‌ना नोकारगा मालिक साया॥ ओनेसिमास उका मालिक्‍का पाङ्‌भाङ् खुसाख्‍यामासा॥ ङ्‌खिङ्‌बेला उङा पावाल छेक्‍पाङ्‌बे तुप्‍सुक्‍सा॥ पावालभाङ्‌माङ् ओनेसिमास खिरिस्‍टियान लेक्‍सामासा॥ ना छेप्‍फा पावालङा फिलेमोन उका नोकार ओनेसिमासका उमुक्‍पाहाङ् हाक्‍मासिमे॥ उङा न्‍ना उका नोकार छेमा पिॽमासे मेन्‍ना ङ्‌खाॽनिङ्‌गो एको खिरिस्‍टियान नुन्‍छा लोॽवा स्‍वागात चोगुयो लुसाङ् उमुक फाक्‍तुक्‍सुचि॥

नाबे छोक्‍ताहा चेॽया

चिनातोक १-३

फिलेमोनगा लागि निङ् थेन्‍दुना ४-७

ओनेसिमासका लागि उमुक फाक्‍तुना ८-२२

मेन्‍दाहा २३-२५

फिलेमोन

पावालङा छेप्‍तुना छेप्‍फा

१

१ येसु खिरिस्‍टका लागि का छेक्‍पा पावाल नुङ् आनुन्‍छा तिमोथिङा ना छेप्‍फा कानिङ्‌नुङ् काम चोक्‍खुबा आलुङ्‌मा तुक्‍नेन्‍ना फिलेमोन,

२ एङ्‌गा नुन्‍छा मामु आप्‍फिया, कानिङ्‌नुङ् सेवा चोक्‍खुबा एङ्‌गा काम्‍निभाक आर्खिप्‍पास नुङ् म्‍बाङ्‌बे छुम्‍खुबा छुम्‍वाङ्‌गा लागि छेप्‍ताङ्‌चुङ्‌ना ओम॥

३ एङ्‌गा निङ्‌वाफुमा पा नुङ् हाङ्‌बा येसु खिरिस्‍टङा न्‍निङ्‌दा आनुगाराहा नुङ् हाङ्‌हाङ् पिइगानि॥

फिलेमोनगा लुङ्‌मा तुक्‍ताइ नुङ् बिस्‍वास

४ आनुन्‍छा फिलेमोन, का पार्थाना चोङ्‌मेङ्‌निङ् साधाइ न्‍दा मिसाङ् निङ्‌वाफुमा नुनिङ्‌वा पिवाङ्‌ना॥

५ इजाङ्‌बाङ्‌निङ् हाङ्‌बा येसुबेॽना ङ्‌गा बिस्‍वास नुङ् निङ्‌वाफुमागा सेवाकचि न्‍लुङ्‌मा तुक्‍तुचिघा चेॽयागा उतुम्‍बे का खेप्‍सुक्‍सुङ्॥

६ ङ्‌गा बिस्‍वासका साङ्‌गातिङा खिरिस्‍टपेॽहा एङ्‌गा घाक उचुन्‍हा चेॽया आमाना निङ्‌वा पिक्‍कानिभोङ् का पार्थाना चोङ्‌मेङ्‌ना॥

७ आलुङ्‌मा तुक्‍नेन्‍ना आनुन्‍छा, ङ्‌गा लुङ्‌मा तुक्‍ताइङा का प्‍याक आनान्‍दा नुङ् प्‍याक उत्‍साहा पियामाङ्॥ इजाङ्‌बाङ्‌निङ् न्‍दा निङ्‌वाफुमागा सेवा चोक्‍खुबाचिगा निङ्‌वा आनान्‍दित लेङ्‌मेतुक्‍सुचिगा॥

ओनेसिमासका उतुम्‍बे

८ न्‍हाङामाङ्‌ न्‍दा इहा चोक्‍मा पोर्ने ओम, ङ्‌खा चोगुभोङ्‌ खिरिस्‍टपे वेचिहाङा लुॽमा यानेन्‍बि,

९ ङ्‌खाॽनिङ्‌गो न्‍दा कानिङ् लुङ्‌मा तुङ्‌मेकाहाङा का लुमेॽनेन– का पाहुबा नुङ् खिङ्‌बेला येसु खिरिस्‍टका छेक्‍पा लेक्‍साङ्‌ना पावालङा,

१० आच्‍या ओनेसिमासकाa लागि का न्‍दानुङ् आमुक फाक्‍त्‍वाङ्‌चिङ्‌हा॥ का छेक्‍पाङ्‌बे वायाङ्‌निङ् उङ् खिरिस्‍टपे तिक्‍तुङ्‌नाङा का उप्‍पा लेक्‍सामाङ्॥

११ ओन्‍दाङ् उङ् ङ्‌गा लागि काम लामेन्‍जोक्‍खुबा याॽमि साया, ङ्‌खाॽनिङ्‌गो हाकु कान्‍चिङ् हिपापाङ्‌गा लागि काम लाचोक्‍खुबा लेक्‍सामाना॥

१२ का उङ् ङ्‌गाबे पाङ्‌मासिमेङ्, उङ् च्‍हेन आका आलुङ्‌मागा टुकुरा ओम॥

१३ का नुसाला खेम्‍मेतुङ्‌चिङ्‌होङ् छेक्‍पाङ्‌बे आयामासाङ्‌निङ् ङ्‌गा साटो उङ्‌माङ् का सोसे युङ्‌मा यासुङ्‌बि,

१४ ङ्‌खाॽनिङ्‌गो न्‍दा मेन्‍छिम्‍ले खाॽला चोक्‍मा उचुन ङ्‌येताङान॥ इजाङ्‌बाङ्‌निङ् का दाया चोक्‍मा न्‍दा कारबे ङ्‌ङागान्‍नि, ङ्‌खाॽनिङ्‌गो ङ्‌गा न्‍निङ्‌वाङा चोगुगानि बाङ्‌ना का मिमेङ्‌ना॥

१५ उङ् साधाइगा लागि न्‍दानुङ् वामा यानिभोङ् लोप्‍पि एहिलेन्‍गा लागि न्‍दाभाङ् माङ्‌दु लेक्‍सामासा॥

१६ हाकु उङ् नोकार मेन्‍ना, ङ्‌खाॽनिङ्‌गो लुङ्‌मातुक्‍मा पोर्ने बिस्‍वासि नुन्‍छा ओम॥ उङ् आका लागि इखिङ् लुङ्‌मा तुक्‍तुक्‍ना॥ उङ् सालुङ्‌बेसे मेन्‍ना हाङ्‌बाबे झान ङ्‌गा लागि इखिङ् प्‍याक लुङ्‌मा तुक्‍तुक्‍ना लोप्‍पि॥

१७ ङ्‌खोङ्‌माङ् न्‍दा का ङ्‌गाम्‍निभाक लोॽवा एमेङ्‌गानाभोङ् का गाराहान चोङ्‌मेङ्‌गाना लोॽवा उङ् चा गाराहान चोगु॥

१८ उङा न्‍दा इसिॽनुङ् चोगामागानाभोङ्‌चा, ङ्‌गा हुङ्‌माहा वेॽयाहा भोङ्‌चा ङ्‌खा घाक आनिङ्‌बे युक्‍साब्‍याङ्॥

१९ का पावालङा आका आमुक्‍ङा का खा चेॽया छेप्‍मासिमेङ्, ङ्‌खा का हुङ्‌वाङ्‌हा॥ न्‍दा चा ना हिङ्‌लुङ् काभाङ् तोक्‍तुगाना ओम, खा चेॽया न्‍दा लुन्‍नुङ्‌मा पोरान्‍जोङ्‌मेकान्‍ना लोप्‍पि॥

२० न्‍हाङामाङ् आनुन्‍छा, हाङ्‌बाबे आका लागि चा खा चोक्‍ताब्‍याङ्॥ न्‍हाङ् खिरिस्‍टपे आनिङ्‌वा चोन्‍सिॽनि॥

२१ का लुॽनेन्‍हा खा चेॽया न्‍दा जेप्‍पा चोग्‍वाघाभोङ् का बिस्‍वास चोग्‍वाङ्॥ खिङ्‌से मेन्‍ना ङ्‌खा हाक्‍निङ्‌चा न्‍दा प्‍याक चोङ्‌बिमेङ्‌घा मिताङ्‌होङ् का छेप्‍मासिमेङ्‌ना॥

२२ न्‍हाङ् हेकोना चेॽया, आका लागि चा वामाना ठोङ् तोक्‍साब्‍या, इजाङ्‌बाङ्‌निङ् न्‍निङ्‌गा पार्थानाङा का चा न्‍निङ्‌गाबे आप्‍मा तोक्‍त्‍वाङ्‌नाम बाङ्‌ना आस वान्‍नेॽना॥

२३ येसु खिरिस्‍टका लागि कानुङ् छेक्‍ताना इपाफारासङा चा न्‍निङ्‌दा सेवायो लुइमिगा॥

२४ कानुङ् काम चोक्‍खुबा मार्कुस न्‍हाङ् आरिस्‍तार्खास, डेमास नुङ् लुकाङा चा सेवायो लुइमिघा॥

२५ हाङ्‌बा येसु खिरिस्‍टका आनुगाराहा न्‍निङ्‌दा घाक्‍नुङ् वान्‍नुङ्‌नि॥

a 

१:१० ओनेसिमासका तुम्‍बिला “काम लाचोक्‍खुबा” ओम॥

हिब्‍रुचिगा लागि

छेप्‍फा

छेप्‍ताप चिनातोक

ना छेप्‍फा खिरिस्‍टियानचिगा एको छुम छेप्‍ताना ओम॥ ना छेप्‍फा इसाङा छेप्‍तुना बाङ्‌ना था न्‍लेक्‍सामान्‍ना॥ ङ्‌खाॽनिङ्‌गो ना छेप्‍फा इस्‍बित साम्‍बात ६० नुङ् ६१ खाबे छेप्‍तामासा॥ ङ्‌खिङ्‌बेला प्‍याक बिरोद लेक्‍साहाङा उङ्‌चिङा येसुबे ङ्‌युक्‍सुना बिस्‍वास न्‍लेप्‍तिॽवानायेमभोङ्‌ माडा चिन्‍ता साया॥ ङ्‌खोङ्‌माङ् ङ्‌खाचि बिस्‍वासपे चात्‍तुनुङ्‌ चोक्‍मागा ना छेप्‍फा छेप्‍खुबाङा येसुमाङ्‌ निङ्‌वाफुमागा जेप्‍पागा रुप ओमभोङ् छेप्‍तुक्‍सुचि॥ ना छेप्‍फा उङा सुम्‍चि जेप्‍पाहा चेॽयाबे जोड पिसाङ्‌ छेप्‍तुक्‍सु–

१) येसु निङ्‌वाफुमागा हेॽनिङ्‌चा मेन्‍सिखुबा उच्‍या ओम, उङा आङ्‌दुहा तुखिभाङ् इमिन पागा आग्‍गे जेप्‍पा येम्‍मा पोर्ने ओम, ङ्‌खा चिन्‍दा॥ येसु निङ्‌वाफुमागा उच्‍या लेक्‍सानाङा उलिप्‍पा कारारगा निङ्‌वाफुमाभाङ् चेक्‍खुबाचि, वालोक्‍दुतचि नुङ् मोसा हाक्‍निङ् उङ्‌ माडा ओम॥

२) निङ्‌वाफुमाङा येसु च्‍हेन उलिप्‍पा कारारगा हाङ्‌खुबाचि हाक्‍निङ्‌चा माडा, हेॽनिङ्‌चा मेन्‍सिखुबा हाङ्‌खुबा ओमभोङ् कायामा॥

३) उङ्‌बे बिस्‍वास चोक्‍खुबा याॽमि निङ्‌वाफुमाङा येसुभाङ् पाप, किसिॽमा नुङ् सिमाभाङ्‌ हिङ्‌मेत्‍वाचिहा॥ येसु माहाङ्‌खुबा ओम्‍होङ्‌माङ्‌ कानिङ् उङा जेप्‍पागा मुक्‍ति पिमेहा॥ ना मुक्‍तिगा उतुम्‍बे याहुदिचिगा रितिथिति नुङ् पोसुगा बोलिभाङ्‌ चिङ्‌गो सोॽमेतामासा॥

एए आध्‍यायाबे इजिरेलिचिगा ताप्‍लिकपे निङ् ङ्‌हिसाहा याॽमिचिङा न्‍जोगुहा बिस्‍वासका उतुम्‍बे छेप्‍तुक्‍सु॥ उङा ङ्‌खा याॽमिचिगा नामुना पिसाङ् बिस्‍वास योग्‍या लेङ्‌नुङ्‌माहा भोङ् जोड पिक्‍सुचि॥ एहिच आध्‍यायाबे उङा इमिन्‍हा तुखि नुङ् आप्‍ठेरो ताहोङ्‌चा घाक चेॽया आङ्‌साङ्‌ बिस्‍वासयोग्‍या लेङ्‌नुङ्‌माहा भोङ् जोड पिक्‍सुचि॥ ना छेप्‍फा च्‍हेन साल्‍लाहा नुङ् चेतावानिगा चेॽयाबे मेन्‍दामाना॥

नाबे छोक्‍ताहा चेॽया

चिनातोक– खिरिस्‍ट निङ्‌वाफुमागा जेप्‍पाना रुप १:१-३

वालोक्‍दुत्‍चि हाक्‍निङ् खिरिस्‍ट माहान्‍ना १:४-२:१८

मोसा नुङ् याहोसु हाक्‍निङ् खिरिस्‍ट माहान्‍ना ३:१-४:१३

खिरिस्‍ट माहाङ्‌खुबा हाक्‍निङ्‌चा माहान्‍ना ४:१४-७:२८

खिरिस्‍टका कारारचि हाक्‍निङ्‌चा माहान्‍ना ८:१-९:२८

खिरिस्‍टका बोलिदान झान माहान्‍ना १०:१-३०

बिस्‍वासका उतुम्‍बे ११:१-१२:२९

निङ्‌वाफुमा चोन्‍सिमेॽमा १३:१-१९

आखेरि पार्थाना १३:२०-२१

आखेरि चेॽया १३:२२-२५

हिब्‍रुचिगा लागि

छेप्‍फा

१

१ उइले निङ्‌वाफुमा एङ्‌गा पुर्खाचिनुङ् निङ्‌वाफुमाभाङ् चेक्‍खुबाचिगा याभाङ् प्‍याक खेप न्‍हाङ् प्‍याक तारिकाङा चेक्‍ता॥

२ ङ्‌खाॽनिङ्‌गो खा आखेरिहा लेन्‍चिबे उङ् उच्‍याभाङ् कानिङ्‌नुङ् चेक्‍तामाना॥ निङ्‌वाफुमाङा खिरिस्‍ट पाहाङ्‌माङ् घाक थोक चोगु न्‍हाङ् चोगुहा घाक चेॽयागा उत्‍ताराधिकार चोगु॥

३ निङ्‌वाफुमागा माडा माहिमा उच्‍याबे चाम्‍काचोङ्‌मे, न्‍हाङ् निङ्‌वाफुमा इमिन्‍ना बाङ्‌ना कानिङ् उङ्‌बे निस्‍वाम॥ उका साक्‍तिसालि चेॽयाभाङ्‌माङ् वालोक नुङ् ताङ्‌खेङ्बेॽहा घाक चेॽया छोङ्‌बे उङा तायेन चोग्‍वाहा॥ उङा पाप्‍पाहाङ् छेमा पिॽमाहा काम याइहोङ् घाकहाक्‍निङ् तो वाखुबा निङ्‌वाफुमागा छुप्‍ताङ् पोटि युङामाना॥

वालोक्‍दुत्‍चि हाक्‍निङ् खिरिस्‍ट माहान्‍ना

४ निङ्‌वाफुमाङा वालोक्‍दुत्‍चि हाक्‍निङ् चा उच्‍या माहान चोगु, इजाङ्‌बाङ्‌निङ् निङ्‌वाफुमाङा उच्‍याभोङ्‌ पिना उनिङ्‌ च्‍हेन ङ्‌खाचिगा हाक्‍निङ्‌ माहान निङ् ओम॥

५ इजाङ्‌बाङ्‌निङ् निङ्‌वाफुमाङा,

“न्‍दा आका आच्‍यागान,

हेन का न्‍दा तोङ्‌नुङ्‌नेन्‍ना” भोङ् हेॽना वालोक्‍दुत हेॽनिङ् लुना?

न्‍हाङ् फेरि हेॽना वालोक्‍दुत हेॽनिङ् खाॽला लुनायि?

“का न्‍नागा उप्‍पा लेङ्‌मेङ्,

न्‍ना च्‍हेन आच्‍या लेङ्‌मेॽना॥”

६ निङ्‌वाफुमाङा उका उच्‍या कायुङ्‌लेन्‍बे पाक्‍सुनिङ् खाॽला काया,

“घाक वालोक्‍दुत्‍चिङा उङ्‌माङ् आराधाना न्‍जोगुनि॥”

७ निङ्‌वाफुमाङा वालोक्‍दुत्‍चिगा उतुम्‍बे खाॽला कामे,

“आका वालोक्‍दुत्‍चि हिॽवा लोॽवा,

न्‍हाङ् आका काम चोक्‍खुबाचि मिलेप लोॽवा चोग्‍वाङ्‌चिङाहा॥”

८ ङ्‌खाॽनिङ्‌गो उच्‍यागा उतुम्‍बे च्‍हेन निङ्‌वाफुमा खाॽला कामे,

“ओ निङ्‌वाफुमा, ङ्‌गा राज्‍या साधाइभोरि वान्‍नुङ्‌मे॥

न्‍दा उचुन निरिक चोग्‍वाघोङ् राज्‍या चोग्‍वागा॥

९ न्‍दा जेप्‍पाहा चेॽया न्‍साप थाक्‍त्‍वागा, न्‍हाङ् मेन्‍हा चेॽया इसित्‍वागा॥

न्‍हाङामाङ् ओ निङ्‌वाफुमा, ङ्‌गा निङ्‌वाफुमाङा न्‍दा सेगामागा,

न्‍हाङा ङ्‌गाम्‍निभाकचि हाक्‍निङ् इब्‍बे-इब्‍बे प्‍याक आदार पियाघोङ्‌ आनान्‍दित लेङ्‌मेतामागा॥”

१० उङा फेरि काया,

“हाङ्‌बा, न्‍दामाङ् ताम्‍दाङ्फुमागा जाग युक्‍सुगा,

ङ्‌गा म्‍मुक्‍ङा ताङ्‌खेङ् नुङ् न्‍नाबेॽहा घाक थोक चोगुगा॥

११ ङ्‌खा घाक इमा नास न्‍लेङ्‌खेमे, ङ्‌खाॽनिङ्‌गो न्‍दा गो साधाइ वान्‍नुङ्‌मेका॥

ङ्‌खा घाक उलिप्‍पा तेक लोॽवा नाङ्‌खेमे॥

१२ न्‍दा ङ्‌खाचि तेक लोॽवा कित्‍वाचिगा

न्‍हाङ् ङ्‌खाचि तेक लोॽवा ङ्‌गिमे॥

ङ्‌खाॽनिङ्‌गो न्‍दा गो एक्‍नास वान्‍नुङ्‌मेका,

न्‍दा हेॽनिङ्‌चा न्‍सिमेकान॥”

१३ न्‍हाङा उङा हेॽनाचा वालोक्‍दुत खाॽला न्‍लुन,

“ङ्‌गा सात्‍तुरचि न्‍लाङ्‌बे

फोप मेम्‍फोप्‍मेले सोम्‍मा

न्‍दा आका छुप्‍ताङ् पोटि युङा॥”

१४ वालोक्‍दुत्‍चि इहा ओम्‍चि? ङ्‌खाचि निङ्‌वाफुमागा सेवा चोक्‍खुबा आत्‍मासे ओम्‍चि॥ निङ्‌वाफुमाङा ङ्‌खाचि मुक्‍ति तोक्‍खुबा याॽमिचि फासे पाक्‍स्‍वाचिहा॥

चेतावानि

२

१ न्‍हाङामाङ् कानिङ् खेप्‍सुमाहा निङ्‌वाफुमागा जेप्‍पाहा चेॽयाबे उचुन निङ्‌वा पिॽमाहा॥ ङ्‌खाॽला चोगिभोङ् कानिङ् लाम्‍बु म्‍फाप्‍सिसिॽवाम्‍निन्‍ना॥

२ उइले वालोक्‍दुत्‍चिङा एङ्‌गा पुर्खाचि ङ्‌खेम्‍मेतुचिहा निङ्‌वाफुमागा चेॽया जेप्‍पा ठारेचोगा न्‍हाङ् ङ्‌खा मेयेन्‍खुबा नुङ् आङ्‌धिङ् चोक्‍खुबाङा तोक्‍माहा दान्‍डा न्‍दोक्‍तु॥

३ कानिङ् चा खिङ् माडा मुक्‍ति वास्‍ता न्‍जोगुम्‍निनभोङ् झान इमिन जोगा चोगिॽवाहा लोप्‍पि? ना मुक्‍ति हाङ्‌बाङामाङ् ओन्‍दाङ् पार्चार चोगुक्‍सा, न्‍हाङ् उका पार्चार खेम्‍खुबाचिङा ना जेप्‍पा ओमभोङ् कानिङ् पार्मान पिया॥

४ निङ्‌वाफुमाङा चा चिङ्‌गो सोॽमेतुचिहोङ् प्‍याक खाल्‍गा आच्‍चाम्‍माहा नुङ् साक्‍तिसालि काम चोगु न्‍हाङ् उका उनिङ्‌वा लोॽवा हाप्‍साब्‍याहा पाबित्‍तारा आत्‍मागा पिनिक्‍लाचिभाङ् खा चेॽया जेप्‍पा ओम्‍भोङ् गाबाहि पिया॥

मुक्‍ति पिखुबा खिरिस्‍ट ओम

५ कानिङ् कामासिइवाङ्‌ना तायेॽना कायुङ्‌लेन निङ्‌वाफुमाङा वालोक्‍दुत्‍चिगा तायेन्बे ङ्‌युक्‍सुक्‍सुन्‍ना॥

६ धार्मासाप्‍लागा एक ठोङ्‌बे खाॽला छेप्‍तामा,

“याॽमि इना ओमहोङ् न्‍दा उका लागि फिक्‍रि चोङ्‌मेकाना?

याॽमिगा उच्‍या इना ओमहोङ् न्‍दा उका वास्‍ता चोग्‍वागाना?

७ न्‍दा याॽमि एक्‍छिन्‍गा लागि वालोक्‍दुत हाक्‍निङ् मिना चोगुगा॥

उङ् माहिमा नुङ् आदारगा मुकुट् फोम्‍मेतुगा॥

८ न्‍हाङ् घाक चेॽया उका तायेन्बे युक्‍सुबिगा॥”

नाबे “घाक चेॽया उका तायेन्बे युक्‍सुबि” बाङ्‌ना चेॽयागा तुम्‍बिला घाक थोक उका तायेन्बे वान्‍नेहा बाङ्‌ना ओम॥ ङ्‌खोङ्‌चा खिङ्‌बेला घाक चेॽया याॽमिगा तायेन्बे वेॽहा कानिङ् न्‍निस्‍वाम्‍निन॥

९ ङ्‌खाॽनिङ्‌गो कानिङ् एक्‍छिन्‍गा लागि वालोक्‍दुत हाक्‍निङ् मिॽयाङ् मि लेक्‍साना येसु निस्‍वाम॥ निङ्‌वाफुमागा आनुगाराहाङामाङ् उङ् घाक्‍का लागि बोलिदान लेक्‍साहोङ् स्‍यानाङा उङा माहिमा नुङ् आदारगा मुकुट् तोक्‍तुक्‍सु॥

१० घाक थोक निङ्‌वाफुमागामाङ्‌ ओम, न्‍हाङ् घाक थोक उका साक्‍तिभाङ्‌माङ्‌ लेक्‍साहा ओम॥ न्‍हाङामाङ्‌ निङ्‌वाफुमाङा येसु तुखिभाङ्‌ सिद्‌दा चोगु॥ खाॽला येसु उका प्‍याक याॽमिचिगा लागि मुक्‍ति पिखुबा लेक्‍सा, न्‍हाङ् निङ्‌वाफुमाङा ङ्‌खा याॽमिचि येसुगा माहिमागा भाक तोक्‍खुबा चोगुचि॥

११ इजाङ्‌बाङ्‌निङ् याॽमिचि पाबित्‍तारा चोक्‍खुबा येसु नुङ् पाबित्‍तारा न्‍जोगाहा घाक याॽमिचिगा पा एकोना॥ न्‍हाङामाङ् येसु आफाइङा पाबित्‍तारा चोगुचिहा याॽमिचि “आफुआनुन्‍छा आनाआनुन्‍छाचि” लुॽमा आप्‍ठेरो ङ्‌ङेमेन्‍ना॥

१२ उङा निङ्‌वाफुमा खाॽला लु,

“आफुआनुन्‍छा आनाआनुन्‍छाचिगा उयुम्‍बे ङ्‌गा न्‍निङ् खेम्‍मेत्‍वाङ्‌चिङ्,

छुम्‍वाङ्‌गा उलुम्‍बे ङ्‌गा स्‍तुति चोग्‍वाङ्॥”

१३ उङा खाॽला चा लु,

“का निङ्‌वाफुमाबेॽमाङ् भोरोसा युक्‍स्‍वाङ्॥”

उङा फेरि खाॽला काया, “सोयानुम, का निङ्‌वाफुमाङा पियाङ्‌हा आच्‍याचिनुङ् वेॽङाना॥”

१४ इजाङ्‌बाङ्‌निङ् ङ्‌खा च्‍याचि सालुङ्‌बे ङ्‌वान्‍ने॥ ङ्‌खाचि सा नुङ् हेलिगा ओम्‍चिहोङ्‌माङ् येसु चा ङ्‌खाचि लोॽवा सा नुङ् हेलिगा याॽमि लेक्‍साराया॥ न्‍हाङा सिमाना साक्‍ति वाखुबा साइतानगा साक्‍ति नास चोक्‍मागा उङ्‌ आफाइ स्‍या॥

१५ न्‍हाङ् कानिङ् सिमापोराचोङ्‌मेहाभोङ् किसिॽमाङा हिङ्‌लुङ् भोरि दास चोगुचिहाचि फोक्‍सुचि॥

१६ खा घाक उङा वालोक्‍दुत्‍चिगा लागि चोगुहा मेन्‍हा, खा गो आब्‍राहामगा सान्‍तानचिगा लागि चोगुहा ओम॥

१७ ङ्‌खोङ्‌माङ् उङ् घाक चेॽयाबे उका उफुउनुन्‍छा उनाउनुन्‍छाचि लोॽवा लेङ्‌मा पोराचोगा॥ खाॽला निङ्‌वाफुमागा सेवाबे याॽमिगा पाप्‍का लागि छेमा नाक्‍मा लाइक्‍ना नुङ् लुङ्‌माराङ्‌बा मा-हाङ्‌खुबा लेक्‍सा॥

१८ इजाङ्‌बाङ्‌निङ् उङ् आफाइङा चा प्‍याक तुखि आङ्‌दु न्‍हाङ् जाच्‍पे आया, न्‍हाङामाङ् जाचपे ङ्‌ङायाहाचि उङा फाॽमा यास्‍वाचिहा॥

मोसा हाक्‍निङ् खिरिस्‍ट माडा

३

१ न्‍हाङामाङ् निङ्‌वाफुमाङा काइघा आफुआनुन्‍छा आनाआनुन्‍छाचि, एङ्‌गा सेगुम्‍पाक नुङ् मा-हाङ्‌खुबाभोङ् कानिङ् बिस्‍वास चोगुम्‍ना येसुबे निङ्‌वा पिम॥

२ मोसा निङ्‌वाफुमागा याॽमिचिगा सेवा चोक्‍मागा लागि बिस्‍वासिलो लेक्‍साना लोॽवा येसु चा उङ् काम्‍बे एन्‍खुबा निङ्‌वाफुमागा लागि बिस्‍वासिलो लेक्‍सा॥

३ पाङ् हाक्‍निङ् पाङ् चोक्‍खुबागा माडा आदार लेङ्‌मेॽना लोॽवा मोसा हाक्‍निङ् येसु झान प्‍याक आदारगा योग्‍याना॥

४ इजाङ्‌बाङ्‌निङ् घाक पाङ्‌चि कोइना कोइ याॽमिभाङ् न्‍जोङ्‌नुङ्‌मे, ङ्‌खाॽनिङ्‌गो घाक थोक चोक्‍खुबा गो निङ्‌वाफुमामाङ् ओम॥

५ वान्‍दिक चेक्‍माहा चेॽयागा गाबाहिगा लागि मोसाङा निङ्‌वाफुमागा पाङ्‌बेॽहा घाक याॽमिचिगा लुम्‍बे बिस्‍वास योग्‍या नोकारङा लोॽवा काम चोगु॥

६ ङ्‌खाॽनिङ्‌गो खिरिस्‍ट च्‍हेन पाङ्‌बेॽहा चोक्‍तोक तोक्‍खुबा बिस्‍वासिलोना उच्‍या ओम॥ कानिङ् एङ्‌गा आसाबे साहास नुङ् भोरोसा वान्‍दिक सोम्‍मा युक्‍सुम्‍भोङ् कानिङ् निङ्‌वाफुमागा पाङ्‌बेॽहासिन॥

आबिस्‍वासका बिरुद्‌दाबे चेतावानि

७ न्‍हाङामाङ् पाबित्‍तारा आत्‍माङा खाॽला कामे,

“हेन न्‍निङ्‌दा उका ओसेम्‍ला खेप्‍सुम्‍गाभोङ्,

८ इसा चा माॽनिङ्‌ना सुन्‍नेना ठोङ्‌बे न्‍निङ्‌गा पुर्खाचि बिद्‌दोरोहि न्‍लेक्‍साहोङ्

उङ्‌चि निङ्‌वा काठोर न्‍जोगुना लोॽवा

न्‍निङ्‌गा निङ्‌वा काठोर न्‍जोगानुम्‍निन॥

९ न्‍नाबे न्‍निङ्‌गा पुर्खाचिङा नाखेङ् फिम्‍बिलिङ् सोम्‍मा

का चोगुङ्‌हा काम न्‍निसुहोङ्‌चा का जाच चोगा॥

१० न्‍हाङामाङ् न्‍ना पुस्‍तागा याॽमिचिनुङ् तुक्‍नुङ् आलोक खोता न्‍हाङ् कायाङ्,

‘खा याॽमिचि इखिङ् तुक्‍नुङ् बिस्‍वास मेॽनिङ्‌हाचि॥

ङ्‌खाचिङा आका लाम्‍बु चिनाइ न्‍दोक्‍तुक्‍सुनिन्‍ना॥’

११ न्‍हाङामाङ् का आलोक खोताना बेला खाॽला कासाम चायाङ्,

ङ्‌खाचि आका आराम चोक्‍माना ठोङ्‌बे हेॽनिङ्‌चा उमा न्‍दोक्‍त्‍वानिन्‍ना॥”

१२ आफुआनुन्‍छा आनाआनुन्‍छाचि, होस चोगानि॥ न्‍निङ्‌दा माध्‍येबे कोइकोइबेॽना इसिॽना नुङ् आबिस्‍वासि निङ्‌वाङा न्‍निङ्‌गा हिङ्‌गिलिक्‍ना निङ्‌वाफुमाभाङ् माङ्‌दु ङ्‌खेतिगान्‍नि॥

१३ ङ्‌खाॽनिङ्‌गो धार्मासाप्‍लाबे “हेन्‍ना लेन” बाङ्‌ना चेॽया वानुङ् सोम्‍मा एकोङा हेकोना आर्ति पिखुसा चायानि॥ मानुङ्‌गो पापका इसिॽहा चेॽयाङा न्‍निङ्‌गा निङ्‌वा काठोर चोग्‍वाना॥

१४ एङ्‌गा ओन्‍दाङ्‌ना भोरोसाबे कानिङ् आखेरि सोम्‍मा डिगो वाइभोङ् कानिङ् खिरिस्‍टनुङ् हाक्‍दार लेक्‍सिॽवाहा॥

१५ धार्मासाप्‍लाङा कामे,

“हेन न्‍निङ्‌दा निङ्‌वाफुमागा सेम्‍ला खेप्‍सुम्‍गाभोङ्

न्‍निङ्‌गा पुर्खाचिङा निङ्‌वाफुमागा बिरोद न्‍जोगुहोङ्

उङ्‌चि निङ्‌वा काठोर न्‍जोगुना लोॽवा न्‍निङ्‌गा निङ्‌वा काठोर न्‍जोगानुम्‍निन॥”

१६ निङ्‌वाफुमागा ङ्‌खा चेॽया ङ्‌खेप्‍सुहोङ् उका बिरोद चोक्‍खुबा इसा न्‍सायाहा? इना ङ्‌खाचि मोसाङा मिस्‍रा खाम्‍युक्‍पाहाङ् लोन्‍दुराचिहा याॽमिचिमाङ् न्‍सायानिन्‍हायि?

१७ इसाचिनुङ् नाखेङ् फिम्‍बिलिङ् सोम्‍मा निङ्‌वाफुमागा उछिक एक्‍तामासाना? इना इहाचा मेॽनिङ्ना सुन्‍नेना ठोङ्‌बे न्‍स्‍याख्‍याहा पाप चोक्‍खुबाचिनुङ् मेन्‍नायि?

१८ उका आग्‍गे मेयेन्‍खुबाचि उका आराम चोक्‍माना ठोङ्‌बे उमा न्‍दोक्‍त्‍वानिन्‍ना भोङ् निङ्‌वाफुमा बाचा चोगामासाना मेन्‍नायि?

१९ न्‍हाङामाङ् कानिङ् निस्‍वाम्‍चिम, बिस्‍वास न्‍जोगुनिन्‍नाङा ङ्‌खाचि आराम चोक्‍माना ठोङ्‌बे उमा न्‍दोक्‍तुनिन॥

४

१ निङ्‌वाफुमागा आराम चोक्‍माना ठोङ्‌बे उमाना बाचा हाकुचा वान्‍नेॽना॥ न्‍हाङामाङ् चेन्‍चेन वायानि न्‍हाङ् आराम चोक्‍माना न्‍ना ठोङ्‌बे उमा मेन्‍दोक्‍खुबा इसा चा न्‍लेक्‍सिगान्‍नि॥

२ इजाङ्‌बाङ्‌निङ् एङ्‌गा पुर्खाचि लोॽवा कानिङ् चा नुसाला खेम्‍मेतामा॥ ङ्‌खाॽनिङ्‌गो एङ्‌गा पुर्खाचि ङ्‌खेम्‍मेतुचिहा नुसाला ब्‍यार्था लेक्‍सा, इजाङ्‌बाङ्‌निङ् उङ्‌चिङा ङ्‌खेप्‍सुहा चेॽयाबे बिस्‍वास न्‍जोगुनिन॥

३ हाकु कानिङ् बिस्‍वास चोक्‍खुबाचि च्‍हेन निङ्‌वाफुमाङा बाचा पियाहा न्‍ना आराम चोक्‍माना ठोङ्‌बे उइवाहा॥ निङ्‌वाफुमा खाॽला कायामा,

“न्‍हाङामाङ् आलोक खोतानिङ् का खाॽला कासाम चायाङ्,

‘ङ्‌खाचिङा हेॽनिङ्‌चा आका आराम चोक्‍माना ठोङ्‌बे उमा न्‍दोक्‍त्‍वानिन्‍ना!’”

उका घाक काम कायुङ्‌लेनगा सुरुबेॽमाङ् पुरा लेक्‍साब्‍यामासाहोङ्‌चा निङ्‌वाफुमाङा खाॽला काया॥

४ धार्मासाप्‍लागा एक ठोङ्‌बे लाम्‍ना लेन्‍गा उतुम्‍बे उङा खाॽला कायामा, “घाक काम चोगिहोङ् निङ्‌वाफुमा लाम्‍ना लेन्‍बे आराम चोगा॥”

५ फेरि उङा खाॽला कायामा, “ङ्‌खाचि का त्‍यार चोगुङ्‌ना आराम चोक्‍माना लेन्‍बे उमा न्‍दोक्‍त्‍वानिन्‍ना॥”

६ उइले नुसाला खेम्‍खुबाचि आङ्‌धिङ् न्‍जोगाहोङ् आराम चोक्‍माना ठोङ्‌बे उमा न्‍दोक्‍तुनिन, ङ्‌खाॽनिङ्‌गो इखिङ्‌गो हाकुचा न्‍ना ठोङ्‌बे उमा बाकि ङ्‌वान्‍नेहा॥

७ न्‍हाङा निङ्‌वाफुमाङा उका आराम चोक्‍माना ठोङ्‌बे उमाना हेकोना लेन “हेन” ओम काया॥ प्‍याक फिम्‍बिलिङ् हेक्‍साङ् निङ्‌वाफुमाङा दाउदका उयाभाङ् कायाहा चेॽया फेरि काया,

“हेन न्‍निङ्‌दा निङ्‌वाफुमागा ओसेम्‍ला खेप्‍सुम्‍गाभोङ्,

निङ्‌वा छाक्‍नुङ् न्‍जोगानुम्‍निन॥”

८ इजाङ्‌बाङ्‌निङ् याहोसुङा इजिरेलिचि निङ्‌वाफुमाङा बाचा चोगुना आराम चोक्‍माना ठोङ्‌बे तामेतुचिनिङ्‌बि निङ्‌वाफुमाङा हेक्‍साङ् हेकोना लेन्‍गा उतुम्‍बे चेॽयाइ न्‍जेक्‍तुन्‍बि॥

९ ङ्‌खाॽनिङ्‌गो निङ्‌वाफुमा लाम्‍ना लेन्‍बे आराम चोगाना लोॽवा निङ्‌वाफुमागा याॽमिचिगा लागि आराम चोक्‍माना लेन युक्‍सामाना॥

१० निङ्‌वाफुमाङा काम याइहोङ् आराम चोगाना लोॽवा निङ्‌वाफुमागा याॽमिचिगा लागि आराम चोक्‍माना ठोङ्‌बे उखुबाचिङा चा काम्‍भाङ् आराम न्‍दोक्‍त्‍वाना॥

११ ङ्‌खाॽलाभोङ् कानिङ् न्‍ना आराम चोक्‍माना ठोङ्‌बे उमागा बोल चोगि न्‍हाङ् कानिङ् इसा चा ङ्‌खा आङ्‌धिङ् चोक्‍खुबा इजिरेलिचि लोॽवा न्‍छोन्‍दिगिॽवान्‍हा॥

१२ निङ्‌वाफुमागा चेॽया गो काम चोङ्‌नुङ्‌खुबा नुङ् हिङ्‌गिलिक्‍ना॥ ना हिच पोटि धार एन्‍दाना साम्‍बेक हाक्‍निङ्‌चा येन्‍ना॥ साम्‍बेकङा याॽमिगा उहुप-उहुप नुङ् सेङ्‌ख्‍वाक्‍का मासि फोक्‍स्‍वाहा लोॽवा निङ्‌वाफुमागा चेॽयाङा याॽमिगा पारान नुङ् आत्‍मा फोक्‍स्‍वाचि न्‍हाङ् याॽमिङा निङ्‌वाबे म्‍मितुहा चेॽया नुङ् उङ्‌ इचोक्‍मा मिमेॽना ङ्‌खा चेॽयागा जाच चा चोग्‍वाहा॥

१३ निङ्‌वाफुमाङा निमा मेयामाहा चेॽया इहाचा मान्‍हा॥ उका ओन्‍दाङ् घाक चेॽया छार्लाङ्‌गाइहा॥ कानिङ् चोगुम्‍हा घाक कामगा हिसाप उङ्‌माङ् पिॽमा पोर्ने ओम॥

येसु मा-हाङ्‌खुबा

१४ न्‍हाङ्‌माङ् कानिङ् चोगुम्‍ना बिस्‍वासपे झान चात्‍तु लेक्‍सिहोङ् वाइ इजाङ्‌बाङ्‌निङ् वालोकपे ख्‍याना निङ्‌वाफुमागा उच्‍या येसुमाङ् एङ्‌गा माडा मा-हाङ्‌खुबा ओम॥

१५ एङ्‌गा मा-हाङ्‌खुबा कानिङ् ङ्‌यासुम्‍निन्‍हा एङ्‌गा काम्‍जोरि मेआखुबा मेन्‍ना॥ उङ् चा कानिङ् लोॽवा घाक खाले जाचपे आया ङ्‌खाॽनिङ्‌गो उङा पाप न्‍जोगुन॥

१६ न्‍हाङामाङ् कानिङ् मेङ्‌गिसिॽले निङ्‌वाफुमागा हाङ्‌युक्‍थाम्‍गा उयुम्‍बे खेइ॥ न्‍नाबे कानिङ् खाचोबे आइवानिङ् किर्पा नुङ् आनुगाराहा तोक्‍त्‍वाम्‍हा॥

५

१ मा-हाङ्‌खुबाचि याॽमि माध्‍येभाङ् न्‍सेङ्‌मे, न्‍हाङ् याॽमिचिगा पाप छेमागा लागि निङ्‌वाफुमाबे भेटि नुङ् बोलिदान तिमाहा कामगा जिम्‍मा म्‍बिन्‍नुङ्‌मे॥

२ उङा इहाचा था मेन्‍दोक्‍खुबा नुङ् लाम्‍बु फाम्‍सिखुबाचि मिलेङ्‌माहोङ् साम्‍झे चोक्‍मा यास्‍वाचिहा, इजाङ्‌बाङ्‌निङ् उङ् आफाइ चा काम्‍जोर याॽमि ओम॥

३ न्‍हाङामाङ् उङा याॽमिचिगा पाप्‍का लागिसे मेन्‍ना, उका पाप्‍का लागि चा बोलिदान तिमा पोराचोङ्‌मेहा॥

४ खाॽलाना आदार हारुन लोॽवा निङ्‌वाफुमाङा मा-हाङ्‌खुबा लेङ्‌मागा काना याॽमिङासे तोक्‍मा यास्‍वा, हेकोहा इसाङा चा तोक्‍मा ङ्‌यास्‍वानिन्‍ना॥

५ खाॽलामाङ् खिरिस्‍टङा चा मा-हाङ्‌खुबा लेङ्‌मागा आफाइ तो न्‍थेन्‍दुन, ङ्‌खाॽनिङ्‌गो खाॽला काखुबा निङ्‌वाफुमा पाङा उङ् सेगु,

“न्‍दा आका आच्‍यागान,

हेन का म्‍बा लेक्‍सामाङ्‌ना॥”

६ न्‍हाङ् हेकोना ठोङ्‌बे चा निङ्‌वाफुमा खाॽला कामे,

“न्‍दा माल्‍किसेदेक लोॽवा साधाइ वान्‍नुङ्‌खुबा हाङ्‌खुबागान॥”

७ येसु कायुङ्‌लेन्‍बे सालुङ्‌बे वायानिङ् उङ् स्‍यानाभाङ् हिङ्‌गिलिक चोक्‍खुबानुङ् हाप्‍साङ् उमिॽवा छिप्‍साङ् सेमेसाङ् पार्थाना चोगा॥ उङा उनिङ्‌वाभाङ् आराधाना चोगुनाङामाङ् निङ्‌वाफुमाङा उका पार्थाना खेप्‍सु॥

८ निङ्‌वाफुमागा उच्‍या सायाहोङ्‌चा उङ् आफाइङा आङ्‌दुहा तुखिभाङ् उङा निङ्‌वाफुमागा आग्‍गे पालाना चोक्‍मा चिन्‍दा॥

९ उङ् सिद्‌दा लेक्‍साब्‍याहोङ् उका आग्‍गे येन्‍खुबाचि घाक्‍का लागि उङ् हेॽनिङ्‌चा मेमान्‍दिखुबा मुक्‍तिगा लागि सोरोत लेक्‍सा॥

१० न्‍हाङ् निङ्‌वाफुमाङामाङ् उङ् माल्‍किसेदेक लोॽवा मा-हाङ्‌खुबा चोगु॥

बिस्‍वास मेलेप्‍निमाना साल्‍लाहा

११ खा चेॽयागा उतुम्‍बे लुॽमाहा चेॽयागो प्‍याक वान्‍ने॥ ङ्‌खाॽनिङ्‌गो न्‍निङ्‌दा आमेॽमा छाक्‍हा, इजाङ्‌बाङ्‌निङ् न्‍निङ्‌गा नाभाक बाक्‍लो न्‍लेक्‍साब्‍यामाहा॥

१२ जेप्‍पा खिङ्‌बेलाक सोम्‍माबे को न्‍निङ्‌दा याॽमिचि चिन्‍खुबा लेङ्‌दिॽमा पोर्ने साया, ङ्‌खाॽनिङ्‌गो न्‍निङ्‌दा हाकुचा ओन्‍दाङ् था तोक्‍मा पोर्ने चेॽयागा उतुम्‍बे चिन्‍मा पोराचोगानेसा॥ न्‍निङ्‌दा आडिलोहा चाम्‍योङ्‌बा चामागा साटो हाकुचा न्‍निङ्‌दा नु उङ्‌खुबा पिछा लोॽवासिगान॥

१३ नुसे उङ्‌खुबा याॽमि हाकुचा पिछा सामे, न्‍नाङा उचुन्‍हा नुङ् इसिॽहा इहाचा आमा ङ्‌यास्‍वान्‍हा॥

१४ आडिलो चाम्‍योङ्‌बा गो पुसाब्‍याना याॽमिगा लागि ओम॥ उङा गो उचुन्‍हा नुङ् इसिॽहा चेॽया छुटे चोक्‍माना ग्‍यान तोक्‍तिनेस्‍वाहा॥

६

१ खिरिस्‍टका उतुम्‍बे सुरु सुरुबे चिन्‍दाहा चेॽयाबेसे मेन्‍ना कानिङ् बिस्‍वासपे पाक्‍का लेङ्‌माहा चेॽयाबे लाचोगि॥ हाकु कानिङ् इसिॽहा कामभाङ् पास्‍चाताप चोक्‍माहा चेॽया नुङ् निङ्‌वाफुमाबे युक्‍साना बिस्‍वासका जाग फेरि युङ्‌माहा काम न्‍जोगुम्‍निन्‍ना॥

२ खाले-खाले बाप्‍तिस्‍मागा उतुम्‍बे, मुक युङ्‌माहा काम, न्‍स्‍याहाचि हिङ्‌गिलिक लेङ्‌माहा चेॽयागा जाग फेरि ङ्‌ङेन्‍दुम्‍निन्‍ना॥

३ ङ्‌खाॽनिङ्‌गो निङ्‌वाफुमाङा खाॽला चोगानि लुयाभोङ् कानिङ् ङ्‌खाॽलामाङ् चोगिॽवाङ्‌हा॥

४ इजाङ्‌बाङ्‌निङ् इसाङा इमा वालोक्‍का ओम्‍ना न्‍दोक्‍तिक्‍सु, वालोक्‍का पिनिक्‍ला चा चाखा न्‍जोगिक्‍सु, न्‍हाङ् पाबित्‍तारा आत्‍मागा भाक चा न्‍दोक्‍तिक्‍सु,

५ न्‍हाङ् निङ्‌वाफुमागा चेॽयागा खुम्‍दुहा स्‍वाद न्‍दोक्‍तिक्‍सु, तायेॽना युगका लागि चोक्‍माहा निङ्‌वाफुमागा साक्‍तिसालि काम चा न्‍निसिक्‍सु,

६ ङ्‌खोङ्‌चा बिस्‍वास न्‍लेप्‍तिॽवाहोङ् ङ्‌खाचि ङ्‌खोङ्‌दिमेहाभोङ् ङ्‌खाचि पास्‍चाताप चोक्‍से ताॽमा ङ्‌यामेनिन्‍हा॥ इजाङ्‌बाङ्‌निङ् खाॽलाहाचिङा गो निङ्‌वाफुमागा उच्‍या फेरि कुरुसपे न्‍छुएन्‍द्‌वा, न्‍हाङ् घाक्‍का ओन्‍दाङ् उका बेजेत न्‍जोग्‍वा॥

७ वासिकङा खाम चिब्‍वा, न्‍हाङ् खेति चोक्‍खुबाङा चाहाचोगाहा चाचिॽया खामङा केङ्‌मेत्‍वा॥ न्‍ना खामङा निङ्‌वाफुमाभाङ् आसिक तोक्‍त्‍वाहा॥

८ ङ्‌खाॽनिङ्‌गो न्‍ना खामङा तिङ्‌गिभाक नुङ् सिउडिसे पोक्‍मेत्‍वाहाभोङ् न्‍ना काम लान्‍जोङ्‌मेन्‍ना॥ ङ्‌खाॽलाना खाम्‍बे निङ्‌वाफुमागा साराप चा आमायामे न्‍हाङ् वान्‍दिक डाढेलोङा माघेत्‍वा॥

९ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, कानिङ् खाॽला चेक्‍तिॽवाङ्‌होङ्‌चा न्‍निङ्‌गा उतुम्‍बे च्‍हेन उचुन्‍हा चेॽयागा आस चोगुक्‍सुम्‍ङाहा॥ मुक्‍ति तोक्‍तुम्‍घोङ् न्‍निङ्‌दा प्‍याक उचुन्‍हा चेॽया तोक्‍त्‍वाम्‍घा॥

१० न्‍निङ्‌दा निङ्‌वाफुमागा सेवा चोक्‍खुबाचि उचुन तुसुम्‍चिम्‍गा न्‍हाङ् हाकुचा तुमासिइवागा॥ निङ्‌वाफुमाङा आन्‍याया न्‍जोङ्‌मेन्‍हा॥ न्‍निङ्‌दा चोगुम्‍घा काम नुङ् न्‍निङ्‌दा लुङ्‌मा तुक्‍तुम्‍चिम्‍घा चेॽया उङा म्‍मुन्‍दिॽवान्‍हा॥

११ न्‍निङ्‌गा घाक्‍का ना जोस हेक्‍साङ् सोम्‍मा वान्‍नुङ्‌नि न्‍हाङ् न्‍निङ्‌दा चोगुम्‍गाना आसा पुरा लेङ्‌नि बाङ्‌ना कानिङ् मितिॽवाङ्‌हा॥

१२ न्‍निङ्‌दा पोम्‍रेक्‍पा न्‍लेक्‍सानिन, ङ्‌खाॽनिङ्‌गो बिस्‍वास न्‍जोगुहोङ् बाचा पियाहा चेॽया तोक्‍खुबाचि लोॽवा लेक्‍सिगानि बाङ्‌ना कानिङ् मितिॽवाङ्‌हा॥

निङ्‌वाफुमागा बाचा पुरा लेङ्‌मेहा

१३ निङ्‌वाफुमाङा आब्‍राहामनुङ् बाचा थुन्‍दुनिङ् उङ् हाक्‍निङ् माडा इसा चा म्‍मायान्‍नाङा उङा उका उनिङ् लियाचोगुहोङ् कासाम चाया॥

१४ उङा लु, “का जेप्‍पा आसिक पिमेॽनेन, ङ्‌गा सान्‍तानचि प्‍याक पुम्‍बिमेॽनेन्‍हा॥”

१५ आब्‍राहामङा निङ्‌वाफुमागा बाचा कुसुक्‍सा न्‍हाङ् निङ्‌वाफुमाङा बाचा चोगुहा आसिक उङा तोक्‍तु॥

१६ याॽमिचिङा उङ्‌चि हाक्‍निङ् माम्‍माहाचिगा उनिङ्‌बे कासाम न्‍जामे, न्‍हाङ् ङ्‌खाचिगा घाक चेॽया कासामङा जेप्‍पा ओम्‍येम मेन्‍नायेमभोङ् पाक्‍का चोङ्‌मे॥

१७ निङ्‌वाफुमागा बाचा तोक्‍खुबाचि उका बाचा जेप्‍पाहा ओमभोङ् सोॽमेमागा उङ् आफाइ चा कासाम चाया॥

१८ हाकु कानिङ्‌नुङ् निङ्‌वाफुमागा हिच्‍चि फेरामेन्‍जोक्‍खुबा हिच्‍चि चेॽया उङा पियाहा बाचा नुङ् कासाम ङ्‌वान्‍ने, ङ्‌खाचिगा उतुम्‍बे निङ्‌वाफुमाङा न्‍लेम्‍चामेन्‍हा॥ न्‍हाङामाङ् उङ्‌बे भोरोसा युङ्‌खुबाचि उङा पियाहा आसाबे वान्‍नुङ्‌मानिङ् माडा आनान्‍दा तोक्‍त्‍वाम॥

१९ ना आसाबेॽमाङ् एङ्‌गा हिङ्‌लुङ् आडेचोगामा॥ न्‍हाङा ना जेप्‍पा ओम॥ ना आसा वालोकपाङ्‌गा पार्दाभाङ् घाकहाक्‍निङ् पाबित्‍तारा ठोङ्‌बे उमेॽना॥

२० एङ्‌गा लागि येसु कानिङ् हाक्‍निङ् ओन्‍दाङ्‌माङ् न्‍ना ठोङ्‌बे ख्‍याहोङ् युङाब्‍यामाना॥ माल्‍किसेदेक हाङ्‌खुबा लोॽवा उङ् साधाइगा लागि मा-हाङ्‌खुबा लेक्‍सामाना॥

हाङ्‌खुबा माल्‍किसेदेक

७

१ माल्‍किसेदेक च्‍हेन सालेम साहारगा हाङ् नुङ् घाकहाक्‍निङ् तोना निङ्‌वाफुमागा हाङ्‌खुबा साया॥ आब्‍राहामङा ना झाना हाङ्‌चि लाडाइबे हेचोचिहोङ् लासानिङ् माल्‍किसेदेकङा उङ् तुप्‍सुहोङ् आसिक पिक्‍सा॥

२ न्‍हाङा आब्‍राहामङा हाङ्‌चि हेचोचिहोङ् ताहा घाक याङ्‌सागा दासाम्‍सा माल्‍किसेदेक पि॥ माल्‍किसेदेकका तुम्‍बिला च्‍हेन “धार्मिक्‍तागा हाङ्” ओम॥ उङ् सालेम्‍गा हाङ् लेक्‍सानाङा नागा तुम्‍बिला “हाङ्‌हाङ्‌गा हाङ्” चा लेङ्‌मेॽना॥

३ माल्‍किसेदेकका उप्‍पा-उमा, उका पुर्खाचिगा उतुम्‍बे इहाचा न्‍छेप्‍तामान, न्‍हाङ् उका उतुम्‍बे चा उङ् हेॽने वायाना, हेॽने स्‍याना ङ्‌खा न्‍छेप्‍तामान्‍हा॥ उङ् निङ्‌वाफुमागा उच्‍या लोॽवा साधाइगा लागि हाङ्‌खुबा ओम॥

४ उङ् इखिङ् माहान सायाना बाङ्‌ना चेॽया न्‍निङ्‌दामाङ् आस्‍वाम्‍गा॥ एङ्‌गा पुर्खा आब्‍राहामङा चा लाडाइबे हेचोचिहोङ् ताहा थोकपाहाङ् दासाम्‍सा उङ् पि॥

५ हाङ्‌खुबागा काम चोक्‍मागा लागि न्‍सेगाहा लेबिचि चा आब्‍राहामगा सान्‍तान न्‍सायाहोङ्‌चा उङ्‌चिगा फुनुन्‍छाचिभाङ् दासाम्‍सा लियाचोक्‍माना आग्‍गे ब्‍यावास्‍थाङा पिक्‍साचि॥

६ हाङ्‌खुबा माल्‍किसेदेक लेबिगा सान्‍तान गो म्‍मेतासान, ङ्‌खोङ्‌चा उङा हाङ्‌खुबाचिगा पुर्खा आब्‍राहामभाङ् दासाम्‍सा लियाचोगु न्‍हाङ् उङा निङ्‌वाफुमागा बाचा तोक्‍खुबा आब्‍राहाम आसिक पि॥

७ मिना याॽमिङा माडा याॽमिभाङ् आसिक तोक्‍त्‍वाहा बाङ्‌ना घाक्‍ङा था वान्‍ने॥

८ सिङ्‌खेखुबा हाङ्‌खुबाचिङा दासाम्‍सा लियान्‍जोगु॥ ङ्‌खाॽनिङ्‌गो धार्मासाप्‍लाङा कामे साधाइ हिङ्‌नुङ्‌खुबा माल्‍किसेदेकङा दासाम्‍सा पोग्‍वाहा॥

९ न्‍हाङ् खाॽला चा कामा यासिॽवा, आब्‍राहामङा माल्‍किसेदेक दासाम्‍सा पिनिङ् दासाम्‍सा पोक्‍खुबा आब्‍राहामगा सान्‍तान लेबिचिङा चा दासाम्‍सा म्‍बि॥

१० इजाङ्‌बाङ्‌निङ् माल्‍किसेदेकङा आब्‍राहाम तुप्‍सुनिङ् लेबिगा वाम न्‍लेक्‍सामासान, उङ् उप्‍पागा सालुङ्‌बे वाया॥

११ लेबिगा सान्‍तानचिङा हाङ्‌खुबागा काम चोक्‍माहा जिम्‍मा न्‍दोक्‍तुक्‍सा॥ न्‍हाङामाङ् इजिरेलिचिङा ब्‍यावास्‍था न्‍दोक्‍तुक्‍सा॥ हाकु हाङ्‌खुबा लेबिचिगा सेवाङा घाक चेॽया सिद्‌दा लेक्‍सानिङ्‌बि माल्‍किसेदेक लोॽवाना हेकोना हाङ्‌खुबागा खाचो पोरान्‍जोगान्‍बि॥

१२ इजाङ्‌बाङ्‌निङ् हाङ्‌खुबागा पाद हेकोना लेक्‍साभोङ् ब्‍यावास्‍था चा हेकोना लेङ्‌माइ पोर्छो॥

१३ इजाङ्‌बाङ्‌निङ् इसागा उतुम्‍बे खा चेॽया लुयाहा ओम, न्‍ना गो हेकोना छोङ्‌गा ओम, न्‍ना छोङ्‌गा इसा चा हाङ्‌खुबा न्‍लेक्‍साहोङ् काम न्‍जोगुक्‍सुनिन्‍हा॥

१४ कानिङ् घाक्‍ङा था वान्‍ने, एङ्‌गा हाङ्‌बा गो याहुदागा छोङ्‌भाङ् उका वाम लेक्‍साना ओम॥ न्‍हाङा मोसाङा याहुदागा छोङ्‌भाङ् हाङ्‌खुबा न्‍सेङ्‌मेहाचिभोङ् हेॽनिङ्‌चा ङ्‌गायामान्‍ना॥

माल्‍किसेदेक लोॽवाना हेकोना हाङ्‌खुबा

१५ हाकु खा चेॽया झान उचुन आमायामेहा, इजाङ्‌बाङ्‌निङ् माल्‍किसेदेक लोॽवाना हेकोना हाङ्‌खुबा तायाब्‍यामाना॥

१६ उङ् याॽमिचि म्‍बियाहा आग्‍गे नुङ् नियाम्‍गा आधारबे हाङ्‌खुबा लेक्‍साना मेन्‍ना, ङ्‌खाॽनिङ्‌गो हेॽनिङ्‌चा नास मेलेङ्‌खुबा हिङ्‌लुङ्‌गा साक्‍तिङा हाङ्‌खुबा लेक्‍साना ओम॥

१७ इजाङ्‌बाङ्‌निङ् धार्मासाप्‍लाबे खाॽला छेप्‍तामा,

“माल्‍किसेदेक लोॽवा न्‍दा साधाइगा लागि हाङ्‌खुबागान॥”

१८ मोसाङा छेप्‍तुना उलिप्‍पा ब्‍यावास्‍था इहाचा चोक्‍मा मेयाखुबा नुङ् काम लामेन्‍जोक्‍खुबा लेक्‍साहोङ् लाइयामाना॥

१९ इजाङ्‌बाङ्‌निङ् न्‍ना ब्‍यावास्‍थाङा इहाचा सिद्‌दा चोक्‍मा ङ्‌यासुन॥ ङ्‌खाॽनिङ्‌गो हाकु झान उचुन्‍ना आस कानिङ् पियामा, न्‍नाभाङ् कानिङ् निङ्‌वाफुमागा उयुम्‍बे तामा यास्‍वाम्‍ना॥

२० निङ्‌वाफुमाङा हेकोहा याॽमिचि हाङ्‌खुबा चोगुचिनिङ् कासाम मेन्‍जाले चोगुचि ङ्‌खाॽनिङ्‌गो येसु हाङ्‌खुबा चोगुनिङ् कासाम चायाहोङ् चोगु॥

२१ ओन्‍दाङ् हाङ्‌खुबा न्‍लेक्‍साहाचि गो कासाम मेन्‍जाले हाङ्‌खुबागा जिम्‍मा न्‍दोक्‍तुक्‍सा, ङ्‌खाॽनिङ्‌गो येसु च्‍हेन कासाम चायाहोङ् हाङ्‌खुबा चोगु॥ उका उतुम्‍बे धार्मासाप्‍लाबे खाॽला छेप्‍तामा,

“हाङ्‌बा निङ्‌वाफुमा खाॽला कासाम चायामा,

न्‍हाङ् उका उनिङ्‌वा हेॽनिङ्‌चा बाद्‌ले न्‍जोग्‍वान्‍ना, ‘न्‍दा साधाइगा लागि हाङ्‌खुबा लेङ्‌मेकाना॥’”

२२ ना बाचाङामाङ् ओन्‍दाङ्‌ना पाबित्‍तारा बाचाहाक्‍निङ्‌चा उचुन्‍ना बाचा येसुबे पुरा लेक्‍सामाना॥

२३ ओन्‍दाङ् हाङ्‌खुबाचि प्‍याक न्‍साया, इजाङ्‌बाङ्‌निङ् ङ्‌खाचि सिङ्‌खेॽमा पोर्ने न्‍साया न्‍हाङ् साधाइगा लागि निङ्‌वाफुमागा काम चोक्‍मा ङ्‌यासुनिन॥

२४ ङ्‌खाॽनिङ्‌गो येसु साधाइ हिङ्‌नुङ्‌मेॽना, ङ्‌खोङ्‌माङ् उङ् साधाइभोरिगा लागि हाङ्‌खुबा लेङ्‌नुङ्‌मेॽना॥

२५ न्‍हाङामाङ् येसुबे बिस्‍वास न्‍जोग्‍वाहोङ् निङ्‌वाफुमागाबे ताखुबाचि उङा साधाइभोरि हिङ्‌मेॽमा यास्‍वाचिहा, इजाङ्‌बाङ्‌निङ् ङ्‌खाचिगा लागि निङ्‌वाफुमानुङ् पार्थाना चोङ्‌बिॽमागा साधाइ वान्‍नुङ्‌मेॽना॥

२६ एङ्‌गा लागि चाहाचोगाना मा-हाङ्‌खुबा चा खाॽलानामाङ् ओम॥ उङ् पाबित्‍ताराना, दोस मेॽनिङ्ना, उङा इहाचा पाप न्‍जोगुक्‍सुन॥ निङ्‌वाफुमाङा उङ् पापि याॽमिचिभाङ् फोक्‍सुहोङ् घाकहाक्‍निङ् तो वालोकपे युक्‍सुक्‍सु॥

२७ उङा हेकोहा मा-हाङ्‌खुबाचिङा लोॽवा ओन्‍दाङ् उङ् आफाइगा लागि, न्‍हाङ् हेकोहा याॽमिचिगा लागि लेन-लेन बोलिदान तिन्‍नुङ्‌मा पोरान्‍जोङ्‌मेन्‍हा॥ उङ् आफाइ बोलि तिसुहोङ् उङा खा काम साधाइगा लागि इमाङा पुरा चोगुक्‍सुहा॥

२८ ब्‍यावास्‍थाङा काम्‍जोर याॽमिचि मा-हाङ्‌खुबा चोगुचि, ङ्‌खाॽनिङ्‌गो ब्‍यावास्‍था हाक्‍निङ् हेक्‍साङ् निङ्‌वाफुमाङा कासाम चायाहोङ् पिना बाचाङा साधाइगा लागि सिद्‌दा चोगाना उच्‍या मा-हाङ्‌खुबा चोगुक्‍सुना॥

येसु एङ्‌गा मा-हाङ्‌खुबा

८

१ हाकु कानिङ् लुॽमा योक्‍नेनिन्‍हा मुख्‍खे चेॽया च्‍हेन खामाङ् ओम– एङ्‌गा एको खाॽलाना मा-हाङ्‌खुबा वान्‍ने, उङ् वालोकपे साक्‍तिसालि निङ्‌वाफुमागा हाङ्‌युक्‍थाम्‍गा छुप्‍ताङ् पोटि युङामाना॥

२ उङ् याॽमिङा चोगाना मेन्‍ना, ङ्‌खाॽनिङ्‌गो हाङ्‌बा निङ्‌वाफुमाङा चोगुना पाबित्‍तारा ठोङ्‌बे मा-हाङ्‌खुबाङा चोक्‍माहा सेवागा काम चोग्‍वाहा॥

३ घाक मा-हाङ्‌खुबाचि भेटि नुङ् बोलिदान तिमाहा काम जिम्‍मा म्‍बिन्‍नुङ्‌मे, ङ्‌खोङ्‌माङ् एङ्‌गा मा-हाङ्‌खुबाङा चा इहाहोङ्‌चा बोलिदान तिमामाङ् पोराचोगा॥

४ खिङ्‌बेला उङ् ना ताम्‍दाङ्‌फुमाबे वायामासानिङ्‌बि हाङ्‌खुबा न्‍लेक्‍सान्‍बि, इजाङ्‌बाङ्‌निङ् ब्‍यावास्‍थाङा कायाना लोॽवा भेटि तिखुबा हाङ्‌खुबाचि गो नाबे ओन्‍दाङ् नाहाङ्‌तोमाङ् ङ्‌वान्‍ने॥

५ ङ्‌खाचिङा न्‍जोग्‍वाहा काम वालोकपेॽहा जेप्‍पाहा चेॽयागा नाक्‍काल नुङ् लालामेक्‍से ओम॥ इजाङ्‌बाङ्‌निङ् मोसाङा पाबित्‍तारा ठोङ् चोघेक्‍सुसानिङ् निङ्‌वाफुमाङा खाॽला लुक्‍सा, “न्‍दा चोम्‍कोङ्‌बे सोॽमेनेन्‍हा लोॽवा घाक थोक चोगु॥”

६ ङ्‌खाॽनिङ्‌गो येसुङा तोक्‍तुहा हाङ्‌खुबागा काम ङ्‌खा हेकोहा मा-हाङ्‌खुबाचिगा हाक्‍निङ्‌चा तोरोक्‍हा ओम॥ ङ्‌खाॽलामाङ् निङ्‌वाफुमा नुङ् उका याॽमिचिगा उलुम्‍बे येसुङा थुन्‍दुना ओछोङा बाचा चा ओन्‍दाङ् चोगाना उलिप्‍पा बाचा हाक्‍निङ् उचुन्‍ना॥ इजाङ्‌बाङ्‌निङ् ना बाचाबे हाकुचा उचुन्‍हा चेॽया छेप्‍तामाहा॥

७ ओन्‍दाङ्‌ना बाचा खोट मेॽनिङ्ना सायानिङ्‌बि हेकोना बाचा खाचो न्‍लेक्‍सान्‍बि॥

८ ङ्‌खाॽनिङ्‌गो निङ्‌वाफुमाङा उका याॽमिचिगा आप्‍दिक सोॽमेसाङ् खाॽला ल्‍वाचि,

“हाङ्‌बा निङ्‌वाफुमा कामे, खाॽलाहा लेन्‍चि न्‍दायेॽहा,

का इजिरेल नुङ् याहुदागा घारानाचिनुङ्

एको ओछोङा बाचा का थुन्‍द्‌वाङ्‌ना॥

९ न्‍ना बाचा ङ्‌खाचिगा पुर्खाचिनुङ् थुन्‍दुङ्‌ना बाचा लोॽवा न्‍लेङ्‌मेन्‍ना,

ङ्‌खिङ्‌बेला ङ्‌खाचि का मुक्‍पे लाबुङ्‌चिङ्‌होङ् मिस्‍रा खाम्‍युक्‍पाहाङ् लोन्‍दुक्‍साङ्‌चिङ्॥

ङ्‌खाॽनिङ्‌गो का ङ्‌खाचिनुङ् थुन्‍दुङ्‌ना बाचा उङ्‌चिङा पालान न्‍जोगुनिन॥

न्‍हाङामाङ् का चा ङ्‌खाचि वास्‍ता न्‍जोगुन्‍चिङान॥

१० हाङ्‌बा निङ्‌वाफुमा कामे, हाकु न्‍दाॽयाहा लेन्‍चिबे

इजिरेलिचिनुङ् थुन्‍द्‌वाङ्‌ना ओछोङा बाचा इमिन्‍ना लेङ्‌मेॽना बाङ्‌निङ्,

का आका नियाम ङ्‌खाचिगा निङ्‌वाबे युक्‍सुबिवाङ्‌चिङ्,

न्‍हाङ् ङ्‌खाचिगा निङ्‌वाबे का ङ्‌खा नियामचि छेप्‍तुबिवाङ्‌चिङ्‌हा,

का ङ्‌खाचिगा निङ्‌वाफुमा लेङ्‌मेङ्,

न्‍हाङ् ङ्‌खाचि च्‍हेन आका याॽमि न्‍लेङ्‌मेहा॥

११ ङ्‌खिङ्‌बेला इसाङा चा उङ्‌चि फुनुन्‍छाचि नुङ् पाङ्‌निवाक्‍चि

‘हाङ्‌बा निङ्‌वाफुमा चिनाचोगानुम’ भोङ् चिम्‍मा पोरान्‍जोङ्‌मेनिन्‍हा,

इजाङ्‌बाङ्‌निङ् मिमिॽहाचिभाङ् माम्‍माहा सोम्‍मा घाक्‍ङा का चिनाचोङ्‌मेहा॥

१२ न्‍हाङ् का ङ्‌खाचिगा पाप छेमा चोक्‍तुबिवाङ्‌चिङ्

न्‍हाङा ङ्‌खाचिगा पाप का फेरि म्‍मित्‍वाङान्‍हा॥”

१३ ना बाचा उङा “ओछोङा” कायानाभाङ्‌माङ् था लेङ्‌मे ओन्‍दाङ्‌ना बाचा उङा उलिप्‍पा ठारेचोगु॥ न्‍ना बाचा उलिप्‍पा लेङ्‌साङ् खेमे, न्‍हाङ् छिटो मान्‍दिङ्‌खेमे॥

कायुङ्‌लेन्‍बे नुङ् वालोकपे चोक्‍माहा आराधाना

९

१ ओन्‍दाङ्‌ना बाचाबे निङ्‌वाफुमागा आराधाना चोक्‍माहा उतुम्‍बे नियाम वाया, न्‍हाङ् याॽमिचिङा न्‍जोगुना एको पाबित्‍तारा ठोङ् चा वाया॥

२ न्‍नाबे हिच्‍चि कोठाचिनुङ्‌ना एको पाबित्‍तारा पाल वाया॥ इम्‍ना कोठाबे साम्‍दान, एको टेबुल, नुङ् निङ्‌वाफुमाबे तिसाहा चालेप्‍पा वाया॥ ना ठोङ्‌माङ् पाबित्‍तारा ठोङ् न्‍लु॥

३ न्‍हाङा न्‍नाबे एको पार्दा वाया॥ न्‍ना पार्दाङा ओन्‍दुना हिम्‍ना कोठा च्‍हेन घाकहाक्‍निङ् पाबित्‍तारा ठोङ् साया॥

४ नाबे धुप हुॽमाना साम्‍मेङ्‌गा बेदि नुङ् साम्‍मेङ्‌ङा सुम्‍दाना कारारगा सान्‍दुक ङ्‌वाया॥ न्‍ना सान्‍दुक होङ्‌बे मान्‍ना युक्‍साना एको साम्‍मेङ्‌गा भाडा, कोपिला एन्‍दुना हारुन्‍गा एको डाङ्‌गाक नुङ् निङ्‌वाफुमागा कारारगा आग्‍गेचि न्‍छेप्‍ताहा हिच्‍चि लुङ्‌खाक्‍का पाटिचि ङ्‌वाया॥

५ निङ्‌वाफुमा न्‍नाबे वेॽनाभोङ् सोॽमेमागा न्‍ना सान्‍दुक छोङ्‌बे वालोक्‍दुत्‍चिगा उलाप्‍चिङा पाप छेमा चोक्‍माना ठोङ् ङ्‌येप्‍तुक्‍सा॥ ङ्‌खाॽनिङ्‌गो खिङ्‌बेला च्‍हेन ङ्‌खा घाक एको-एको चोक्‍साङ् योक्‍मेमा ङ्‌यामेन्‍हा॥

६ खाॽला घाक चेॽया तोक्‍सामासा॥ पाखा पोटिना पाबित्‍तारा ठोङ्‌बे च्‍हेन हाङ्‌खुबाचि लेन-लेन उङ्‌चिङा चोक्‍माहा बिधि नुङ् काम चोक्‍साङ् ङ्‌ङुयामासा॥

७ होङ् पोटिना घाकहाक्‍निङ् पाबित्‍तारा ठोङ्‌बे च्‍हेन मा-हाङ्‌खुबासे ए फिम्‍बिलिङ्‌बे इमा खेॽमा तोक्‍त्‍वा॥ उङा चा हेलि मेङ्‌खेॽले न्‍ना ठोङ्‌बे उमा न्‍दोक्‍त्‍वान्‍ना॥ उङा ङ्‌खा हेलि उङा चोगुहा पाप नुङ् याॽमिचिङा न्‍जोगुहा पाप छेमागा लागि हेलि तिमाहा काम चोग्‍वा॥

८ खाभाङ् पाबित्‍तारा आत्‍माङा सोॽमेमे, जोबो सोम्‍मा पाखा पोटिना पाबित्‍तारा ठोङ् वान्‍नुङ्‌मे, ङ्‌खिङ्‌ सोम्‍मा घाकहाक्‍निङ् पाबित्‍तारा ठोङ्‌बे खेॽमाना लाम्‍बु ङ्‌होमेन्‍ना॥

९ ना गो खिङ्‌बेला सोॽमेमाना एको नामुनासे ओम॥ नाभाङ् खा चेॽया था लेङ्‌मे, निङ्‌वाफुमाबे तिसाहा भेटि नुङ् बोलिदानङा भेटि तिखुबागा उनिङ्‌वा चोक्‍खो चोक्‍मा ङ्‌यास्‍वान्‍ना॥

१० ङ्‌खा घाक थोक को चामाहा उङ्‌माहा नुङ् खाले-खाले पाबित्‍तारा लेङ्‌माहा नियामसे ओम॥ खा घाक चेॽया च्‍हेन निङ्‌वाफुमागा एको ओछोङा ब्‍यावास्‍था मेन्‍दाले सोम्‍मागा लागि चालाचोक्‍माहा सालुङ्‌बे वामानिङ्‌ पालाना चोक्‍माहा नियामसे साया॥

११ ङ्‌खाॽनिङ्‌गो खिरिस्‍ट को नाबे वेॽयाहा घाक उचुन्‍हा चेॽयागा मा-हाङ्‌खुबा लेक्‍साराया॥ उङ् गो झान माडा नुङ् पाबित्‍तारा निङ्‌वाफुमा पाङ्‌गा हाङ्‌खुबा लेक्‍सामाना॥ ना पाङ् याॽमिङा चोगाना मेन्‍ना न्‍हाङ् कायुङ्‌लेन्‍बे सिरिस्‍टि चोगाना चेॽया चा ना मेन्‍ना॥

१२ उङ् ना निङ्‌वाफुमा पाङ्‌गा घाकहाक्‍निङ् पाबित्‍तारा ठोङ्‌बे साधाइगा लागि इमा उया॥ उङ् बोलिदान चोगाहा बोका नुङ् बाछागा हेलि खेतुहोङ् मेन्‍ना, ङ्‌खाॽनिङ्‌गो उङ् आफाइ बोलि तिसुहोङ् उका हेलि खेतुहोङ् उया न्‍हाङ् कानिङ् साधाइगा लागि मुक्‍ति पिया॥

१३ बोका कि साढेगा हेलि नुङ् कोरोलि होमबोलि तिसाहा छुबुक आसुद्‌दा याॽमिचि छोङ्‌बे ह्‌वेॽमानिङ् ङ्‌खाचिगा सालुङ् सुद्‌दा न्‍लेङ्‌मेहाभोङ्,

१४ कानिङ् हिङ्‌गिलिक्‍ना निङ्‌वाफुमागा सेवा चोक्‍मा यासुम्‍निभोङ् खिरिस्‍टका हेलिङा एङ्‌गा बिबेक बित्‍थाहा बिधिभाङ् झान प्‍याक सुद्‌दा चोग्‍वाना॥ इजाङ्‌बाङ्‌निङ् उङा साधाइ वान्‍नुङ्‌खुबा निङ्‌वाफुमागा आत्‍माभाङ् उङ् आफाइ निङ्‌वाफुमाबे सिद्‌दा बोलि लेक्‍साहोङ् निङ्‌वाफुमाबे तिसु॥

१५ न्‍हाङामाङ् निङ्‌वाफुमाङा बाचा चोगुना साधाइ वान्‍नुङ्‌खुबा आसिक उङ्‌भाङ् निङ्‌वाफुमाबे ङ्‌गायाहाचिङा न्‍दोक्‍तुनिभोङ् ना ओछोङा बाचा तोङ्‌खुबा खिरिस्‍ट ओम॥ ओन्‍दाङ्‌ना बाचागा बेलाक्‍पे याॽमिचिङा न्‍जोगुहा इसिॽहा चेॽयाभाङ् हाकु उद्‌दार तोङ्‌मेॽना, इजाङ्‌बाङ्‌निङ् खा कामगा लागि उङ् स्‍याना ओम॥

१६ इजाङ्‌बाङ्‌निङ् का सिमेङ्‌होङ् आका घाक थोक ना याॽमिङा तोक्‍तुनिभोङ् छेप्‍ताना निङ्‌वाछेप्‍फागा नियाम सोॽमाभोङ् न्‍ना छेम्‍बिखुबा याॽमि स्‍यानाभोङ् ओन्‍दाङ् सोॽमेमाचिहोङ्‌से न्‍नाङा उका घाक थोक तोक्‍त्‍वाहा॥

१७ निङ्‌वाछेप्‍फा छेप्‍खुबा मेन्‍सिले सोम्‍मा न्‍ना निङ्‌वाछेप्‍फाङा काम न्‍जोग्‍वान्‍हा॥ निङ्‌वाछेप्‍फा छेप्‍खुबा सिन्‍दिमेहोङ्‌से ना काम्‍बे ताॽमा यामेॽना॥

१८ न्‍हाङामाङ् ओन्‍दाङ्‌ना बाचा चा हेलि मेॽनिङ् पाक्‍का लेङ्‌मा ङ्‌यासामासान्‍ना॥

१९ मोसाङा छेप्‍तुना ब्‍यावास्‍थाबेॽहा घाक आग्‍गे याॽमिचि खेम्‍मेतिचिहोङ् माङ्‌च्‍वा नुङ् बोकागा हेलि फासुहोङ् हिसापका सेउला नुङ् फामाहा रुवा खेतु न्‍हाङ् लुम्‍साङ् घाक याॽमिचि नुङ् धार्मासाप्‍ला छोङ्‌बे खाॽला कासाङ् ह्‌वेतु,

२० “न्‍निङ्‌दा पालान चोक्‍मागा निङ्‌वाफुमाङा थुन्‍दुना बाचा पाक्‍का चोक्‍माहा हेलि खामाङ् ओम॥”

२१ खाॽलामाङ् मोसाङा पाबित्‍तारा निङ्‌वाफुमापाङ् नुङ् आराधानाबे चालाचोक्‍माहा घाक युबाक्‍थिङ्‌खाक छोङ्‌बे चा हेलि ह्‌वेतु॥

२२ जेप्‍पा ब्‍यावास्‍थाङा कायाना लोॽवा बोलि चोगाहा हेलिङा घाक थोक सुद्‌दा चोग्‍वाहा, हेलि मेयाङ्‌ले पाप छेमा लेङ्‌मायि ङ्‌यामेन्‍हा॥

खिरिस्‍टका बोलिदानङा पाप छेमा लेङ्‌मेहा

२३ वालोक्‍का नाक्‍काल चोगाहा चेॽया सुद्‌दा चोक्‍मा गो खा बिधि चाहा चोगाहाभोङ् वालोक्‍का चेॽया सुद्‌दा चोक्‍मागा गो झान माडा बोलिगा खाचो साया॥

२४ खिरिस्‍ट याॽमिङा चोगाना पाबित्‍तारा ठोङ्‌बे ङ्‌ङुयान, ङ्‌खा च्‍हेन मुख्‍खे चेॽयागा नामुनासे ओम, ङ्‌खाॽनिङ्‌गो उङ् वालोक्‍होङ्‌बे उया॥ खिङ्‌बेला उङ् न्‍नाबे एङ्‌गा लागि निङ्‌वाफुमागा उयुम्‍बे वान्‍नेॽना॥

२५ इजिरेलिचिगा मा-हाङ्‌खुबा गो उका मेन्‍ना ङ्‌खाॽनिङ्‌गो पोसुगा हेलि खेत्‍वाहोङ् ए फिम्‍बिलिङ्‌बे इमा घाकहाक्‍निङ् पाबित्‍तारा ठोङ्‌बे उमे॥ ङ्‌खाॽनिङ्‌गो खिरिस्‍ट को दाफे-दाफे आफाइ बोलिदान लेङ्‌से ङ्‌ख्‍यान॥

२६ जेप्‍पा उङ् साधाइ खेॽमा पोर्ने सायानिङ्‌बि कायुङ्‌लेनगा सुरुनाहाङ्‌तो उङा दाफे-दाफे तुखि आङ्‌मापोराचोगाबि॥ ङ्‌खाॽनिङ्‌गो खा आखेरिहा लेन्‍चिबे खिरिस्‍ट साधाइगा लागि इमा ताया न्‍हाङ् पाप छेमा पिॽमागा उङ् आफाइ बोलिदान लेक्‍सा॥

२७ इमिनहोङ्‌चा याॽमि इमा सिमेॽमाङ्, न्‍हाङ् निङ्‌वाफुमाभाङ् उका निरिक लेङ्‌मे॥

२८ ङ्‌खाॽलामाङ् प्‍याक्‍का पाप छेमागा लागि खिरिस्‍ट इमा बोलि लेक्‍सा॥ उङ् फेरि चा तामेॽना, ङ्‌खाॽनिङ्‌गो पाप छेमा पिसे मेन्‍ना, उका लाम्‍बु सोसाङ् वाखुबाचि हिङ्‌मेसे तामेॽना॥

१०

१ इजाङ्‌बाङ्‌निङ् ब्‍यावास्‍था हाकु तायेॽहा जेप्‍पा चेॽयागा रुप मेन्‍ना, ङ्‌खाॽनिङ्‌गो ङ्‌खागा लालामेक्‍से ओम॥ न्‍हाङामाङ् फिम्‍बिलिङ्-फिम्‍बिलिङ् तिसाहा ङ्‌खा बोलिदानङा निङ्‌वाफुमागाबे ङ्‌खा बोलिदान तिसेखेखुबाचि सिद्‌दाताबे तामेॽमा ङ्‌यास्‍वान्‍चिन्‍हा॥

२ पोसु बोलिङा घाक सुद्‌दा लेक्‍सानिङ्‌बि इजाङ् दाफे-दाफे बोलि तिमा पोराचोगाबि? जेप्‍पा ङ्‌खाङा बोलि तिखुबाचि सुद्‌दा न्‍लेक्‍सानिङ्‌बि साधाइगा लागि इमाङा सुद्‌दा न्‍लेक्‍साबि न्‍हाङ् घाक सुद्‌दा न्‍लेक्‍साहोङ् ङ्‌खाचिगा बिबेकपे पाप ङ्‌वायान्‍बि॥

३ ङ्‌खाॽनिङ्‌गो ङ्‌खा बोलिदान्‍ङा फिम्‍बिलिङ्-फिम्‍बिलिङ् उङ्‌चिगा पाप मिॽमेत्‍वाचिहा॥

४ इजाङ्‌बाङ्‌निङ् साढे नुङ् बोकाचिगा हेलिङा पाप वासिॽमा ङ्‌यास्‍वान्‍हा॥

५ न्‍हाङामाङ् कायुङ्‌लेन्‍बे तायानिङ् खिरिस्‍टङा निङ्‌वाफुमा खाॽला लु,

“न्‍दा भेटि नुङ् बोलिदान ङ्‌योगुगान,

ङ्‌खाॽनिङ्‌गो बोलिदान तिमागा न्‍दा आका लागि एको सालुङ् त्‍यार चोक्‍ताब्‍यामाङ्‌गा॥

६ मिबे हुयाहा बोलि नुङ् पाप बोलिबे

न्‍दा न्‍जोन्‍सिमेकान्‍ना॥”

७ न्‍हाङ् का लुङ्, “ओ निङ्‌वाफुमा, धार्मासाप्‍लाबे आका उतुम्‍बे छेप्‍ताहा लोॽवा,

का ङ्‌गा न्‍निङ्‌वा लोॽवा चोक्‍मागा तायामाङ्‌ना॥”

८ ओन्‍दाङ्‌माङ् खिरिस्‍टङा खाॽला कायामा, “न्‍दा भेटि नुङ् बोलिदान ङ्‌योग्‍वागान्‍हा॥ न्‍दा होमबोलि नुङ् पाप बोलिबे न्‍जोन्‍सिमेकान्‍ना॥” खा घाक बोलिदान गो ब्‍यावास्‍थाङा कामेॽना लोॽवा तिमे॥

९ न्‍हाङ् हेक्‍साङ् उङा काया, “ओ निङ्‌वाफुमा, का न्‍निङ्‌वा लोॽवा चोक्‍मागा तायामाङ्‌ना॥” खाॽला खिरिस्‍टङा ओछोङा कारार सुरु चोक्‍मागा ओन्‍दाङ्‌ना कारार लाइ॥

१० इजाङ्‌बाङ्‌निङ् येसु खिरिस्‍टङा निङ्‌वाफुमागा उनिङ्‌वा लोॽवा चोगु॥ न्‍हाङामाङ् साधाइगा लागि इमा उका सालुङ् बोलिदान चोगुहोङ् उङा कानिङ् घाक पापभाङ् सुद्‌दा चोगामाहा॥

११ घाक हाङ्‌खुबाचिङा साधाइ एकाइ खाल्‍गा बोलि तिसाङ् लेन्‍लेन सेवाबे ङ्‌येम्‍मे, ङ्‌खा बोलिदान्‍ङा हेॽनिङ्‌चा पाप छेमा न्‍लेङ्‌मेनाहा॥

१२ ङ्‌खाॽनिङ्‌गो खिरिस्‍टङा गो कानिङ् साधाइभोरि खोॽनुङ्‌गा एङ्‌गा पाप्‍का लागि एकोसे बोलि तिसु॥ खा काम माङ् उङा याइहोङ् उङ् निङ्‌वाफुमागा छुप्‍ताङ् उमुक पोटि युङामाना॥

१३ निङ्‌वाफुमाङा उका सात्‍तुरचि उका लाङ्‌तापिङा मेन्‍दुमेॽले सोम्‍मा उङा नाबे कुसुनेस्‍वाचिहा॥

१४ इजाङ्‌बाङ्‌निङ् एको बोलिदानङा पाप्‍पाहाङ् सुद्‌दा न्‍जोगाहाचि घाक उङा साधाइगा लागि सिद्‌दा चोगुक्‍सुचिहा॥

१५ न्‍हाङ् पाबित्‍तारा आत्‍माङा चा कानिङ् खाॽलाहा गाबाहि पिमे,

१६ “हाङ्‌बा निङ्‌वाफुमा कामे, ‘न्‍दाॽयाहा लेन्‍चिबे

ङ्‌खाचिनुङ् थुन्‍माना आका ओछोङा बाचा नामाङ् ओम,

का आका ब्‍यावास्‍था ङ्‌खाचिगा निङ्‌वाबे युक्‍सुबिवाङ्‌चिङ्,

न्‍हाङ् ङ्‌खाचिगा निङ्‌वाबे छेप्‍तुबिवाङ्‌चिङ्‌हा॥’”

१७ उङ् फेरि खाॽला कामे,

“का ङ्‌खाचिगा पाप नुङ् इसिॽहा काम फेरि म्‍मित्‍वाङान्‍हा॥”

१८ हाकु घाक पाप छेमा लेक्‍साब्‍यामा न्‍हाङामाङ् फेरि पाप छेमागा लागि हेकोना बोलिदान चाहान्‍जोङ्‌मेन्‍ना॥

१९ न्‍हाङामाङ् आफुआनुन्‍छा आनाआनुन्‍छाचि, येसुगा हेलिङा कानिङ् घाकहाक्‍निङ् पाबित्‍ताराना ठोङ्‌बे उमा साहास तोक्‍त्‍वाम्‍ना॥

२० उङा उका सालुङ् आथाबा पार्दाभाङ् एङ्‌गा लागि एको ओछोङा नुङ् हिङ्‌लुङ् पिखुबा लाम्‍बु होताब्‍यामाहा॥

२१ न्‍हाङा निङ्‌वाफुमागा पाङ्‌बे चोक्‍तोक तोक्‍खुबा एङ्‌गा एको मा-हाङ्‌खुबा वान्‍नेहोङ्‌माङ्,

२२ इसिॽनुङ् मिॽमाभाङ् एङ्‌गा निङ्‌वा चोक्‍खेचोगामा न्‍हाङ् सुद्‌दा माङ्‌च्वाङा एङ्‌गा सालुङ् वासिॽयामा॥ न्‍हाङामाङ् जेप्‍पा निङ्‌वा नुङ् पाक्‍का बिस्‍वासङा ढुक्‍काइ लेक्‍सिहोङ् निङ्‌वाफुमागा उयुम्‍बे खेइ॥

२३ कानिङ् युक्‍सुम्‍ना आसा चात्‍तुनुङ् लाबुक्‍सुम, इजाङ्‌बाङ्‌निङ् बाचा चोक्‍खुबाङा उका बाचा पुरा चोग्‍वाघा॥

२४ कानिङ् एकोङा हेकोना लुङ्‌मा तुक्‍खुसाचामाहा नुङ् उचुन चोक्‍खुसा चामाहा चेॽयाबे इमिन उत्‍साहित चोक्‍मेखुसा चामायासिॽवाहा ङ्‌खा चेॽयाबे निङ्‌वा पिम॥

२५ इखिङ्‌गा साङ्‌गाति मेङ्‌खेॽमाना बानि सामे, कानिङ् ङ्‌खाॽला चोक्‍मा न्‍लेङ्‌मेन्‍हा॥ ङ्‌खाॽनिङ्‌गो हाङ्‌बागा लेन तायाबेहेक्‍साना बाङ्‌ना चेॽया न्‍निङ्‌दा था वान्‍ने, ङ्‌खोङ्‌माङ् एकोङा हेकोना झान उत्‍साहा पिखुसा चायानि॥

२६ इजाङ्‌बाङ्‌निङ् कानिङ् सात्‍यातागा ग्‍यान तोक्‍तुम्‍होङ्‌चा पाप चोगुनेस्‍वाम्‍हाभोङ्‌गो कानिङ् चोगुम्‍हा पाप्‍का लागि हाकु हेॽनाचा बोलिदान बाकि मान्‍ना,

२७ ङ्‌खाॽनिङ्‌गो ङ्‌खाॽला पाप चोङ्‌नुङ्‌खुबा याॽमि निङ्‌वाफुमागा किॽमालुलुना निरिक्‍पे आमे, न्‍हाङ् निङ्‌वाफुमागा बिरुद्‌दाबे पोक्‍खुबाचि हान्‍नुङ्‌खुबा मिबे न्‍लेम्‍नाहाङ्‌मेहा॥

२८ मोसागा ब्‍यावास्‍था मेयेन्‍खुबा याॽमि हिप्‍पाङ् कि सुम्‍भाङ् साचि न्‍लेक्‍साभोङ् न्‍ना याॽमि लुङ्‌मा मेन्‍दुक्‍ले सिमाना साया॥

२९ ङ्‌खाॽलाभोङ्‌गो झान निङ्‌वाफुमागा उच्‍या बिस्‍वास मेन्‍जोक्‍खुबा, पापभाङ् पाबित्‍तारा चोक्‍खुबा नुङ् निङ्‌वाफुमागा बाचा पाक्‍का चोक्‍खुबा खिरिस्‍टका हेलि सोस्‍तो एखुबा न्‍हाङ् आनुगाराहा पिखुबा पाबित्‍तारा आत्‍मा वास्‍ता मेन्‍जोक्‍खुबा याॽमि इखिङ् प्‍याक दान्‍डागा योग्‍या सामेॽना लोप्‍पि?

३० इजाङ्‌बाङ्‌निङ्

“बाद्‌ला लियाचोक्‍माहा काम आका ओम,

का साटो लियाचोग्‍वाङ्‌हा” काखुबा कानिङ् चिनाचोग्‍वाम॥

खाॽला चा कायामा,

“हाङ्‌बा निङ्‌वाफुमाङामाङ् उका याॽमिचिगा निरिक चोग्‍वाहा॥”

३१ हिङ्‌गिलिक्‍ना निङ्‌वाफुमागा उमुक्‍पे आमा इखिङ् किॽमालुलुना चेॽया ओम!

३२ ङ्‌खा ओन्‍दाङ्‌हा लेन्‍चि मितानुम्‍चिम, ङ्‌खिङ्‌बेला न्‍निङ्‌दा निङ्‌वाफुमागा जोति तोक्‍तुम्‍घोङ् न्‍निङ्‌दा प्‍याक तुखि आङ्‌मा पोराचोगा, ङ्‌खोङ्‌चा न्‍निङ्‌दा हारेस न्‍जाइगान॥

३३ इखिङ् खेप न्‍निङ्‌दा याॽमिचिगा लुम्‍बे हेला नुङ् बेजेत चोगिमिसिगा॥ न्‍हाङ् इखिङ् खेप च्‍हेन न्‍निङ्‌दा लोॽवा तुखि न्‍जायाहाचिनुङ् उङ्‌चिगा तुखिबे साहाभागि लेक्‍सिगा॥

३४ छेक्‍पाङ्‌बे ङ्‌ङायाहाचि लुङ्‌मा तुक्‍तुम्‍चिम्‍गा॥ न्‍निङ्‌दानुङ् वायाहा याङ्सा न्‍नाप्‍तेहेतिइगानिङ्‌चा चोन्‍सिसाङ् साहाचोगुम्‍गा॥ इजाङ्‌बाङ्‌निङ् साधाइभोरि वान्‍नुङ्‌खुबा ङ्‌खा हाक्‍निङ्‌चा माडा याङ्सा न्‍निङ्‌दानुङ् वान्‍नेॽना बाङ्‌ना चेॽया न्‍निङ्‌दा था वाया॥

३५ न्‍हाङामाङ् न्‍निङ्‌गा ना भोरोसा न्‍लेप्‍तिॽयानुम्‍निन॥ न्‍निङ्‌दा नागा माडा इनाम तोक्‍त्‍वाम्‍गाना॥

३६ निङ्‌वाफुमाङा उसाप थाक्‍माहा काम चोक्‍मागा नुङ् उङा बाचा पिइघा चेॽया तोक्‍मागा न्‍निङ्‌दा डिगो वामा आवास्‍याक्‍ना॥

३७ इजाङ्‌बाङ्‌निङ् धार्मासाप्‍लाबे खाॽला छेप्‍तामा,

“हाकु ताखुबा तान्‍दिमेॽना, ढिलो न्‍जोङ्‌मेन्‍ना॥

३८ आका धार्मोति याॽमिचि च्‍हेन बिस्‍वासङा हिङ्‌मेहा,

ङ्‌खाॽनिङ्‌गो ङ्‌खाचिङा का नान्‍सिमेहोङ् हेक्‍साङ् ङ्‌हिङ्‌मेहाभोङ् गो आनिङ्‌वा न्‍दामेन्‍ना॥”

३९ ङ्‌खाॽनिङ्‌गो कानिङ् हेक्‍साङ् हिङ्‌खुबा नुङ् नास लेङ्‌खुबा याॽमि मेतिसिन्‍हा, कानिङ् गो बिस्‍वास चोक्‍खुबा नुङ् निङ्‌वाफुमाङा हिङ्‌मेताहा याॽमिसिन॥

बिस्‍वासका साङ्‌खालाम

११

१ बिस्‍वास चोक्‍मा बाङ्‌ना आस चोगुम्‍हा चेॽया तोक्‍त्‍वाम्‍हाभोङ् ढुक्‍काइ वामा न्‍हाङ् न्‍निसानाहा चेॽयाबे जेप्‍पा भोरोसा चोक्‍मा ओम॥

२ इजाङ्‌बाङ्‌निङ् उइलेहा याॽमिचि ङ्‌खाचिगा बिस्‍वासङामाङ् निङ्‌वाफुमाङा उसाप थाक्‍तुचि॥

३ कायुङ्‌लेनबेॽहा घाक थोक निङ्‌वाफुमागा चेॽयाभाङ् लेक्‍साहा ओमभोङ् कानिङ् बिस्‍वासभाङ्‌माङ् आस्‍वाम॥ कानिङ् निस्‍वाम्‍हा घाक थोक न्‍निसान्‍हा चेॽयाभाङ् लेक्‍सा॥

४ बिस्‍वासका भोरबेॽमाङ् हाबिलङा कायिन हाक्‍निङ् उचुन्‍हा बोलिदान निङ्‌वाफुमाबे तिसु॥ उङ् बिस्‍वासङामाङ् निङ्‌वाफुमागा उयुम्‍बे धार्मोति ठारेचोगा न्‍हाङ् उका बोलि निङ्‌वाफुमाङा गाराहान चोगु॥ हाबिल स्‍याख्‍याहोङ्‌चा बिस्‍वासभाङ्‌माङ् उङ् हाकुचा चेक्‍मासिमेॽना॥

५ हानोकङा निङ्‌वाफुमाबे बिस्‍वास चोगुहोङ्‌माङ् उङ् सिमापोरान्‍जोगान ङ्‌खाॽनिङ्‌गो उङ् निङ्‌वाफुमाङा वालोकपे खेतु, न्‍हाङ् उङ् हेॽनेचा न्‍दुप्‍सान॥ धार्मासाप्‍लाङा खाॽला कामे, “बिस्‍वासङामाङ् उङ् निङ्‌वाफुमागा उसाप थाक्‍माना लेक्‍सामासा, न्‍हाङ् वालोकपे खेता॥”

६ बिस्‍वास मेॽनिङ् इसाङा चा निङ्‌वाफुमा चोन्‍सिमेॽमा ङ्‌यास्‍वान्‍ना॥ इजाङ्‌बाङ्‌निङ् निङ्‌वाफुमागा उयुम्‍बे ताखुबाचिबे निङ्‌वाफुमा वामे, न्‍हाङ् उङ् योक्‍खुबाचि उङा ङ्‌खागा इनाम पिमेहा बाङ्‌ना जेप्‍पागा बिस्‍वास वामापोर्छो॥

७ बिस्‍वासभाङ्‌माङ् नोआङा ङ्‌खिङ्‌बेलाक सोम्‍मा न्‍निसुन्‍हा चेॽयागा उतुम्‍बे निङ्‌वाफुमाभाङ् चेतावानि तोक्‍तुहोङ् उका पाङ्‌बेॽहाचि जोगाचोक्‍मागा एको होङ्‌गाॽवा चोगु॥ खाॽला बिस्‍वास चोगुहोङ् उङा कायुङ्‌लेन दोसि ठारेचोगु॥ उङ् च्‍हेन निङ्‌वाफुमागा धार्मोति याॽमि ठारेचोगा॥

८ बिस्‍वास चोगुहोङ्‌माङ् आब्‍राहामङा निङ्‌वाफुमागा आग्‍गे पालान चोगु॥ उङा का हेॽने खेक्‍साङ्‌ना बाङ्‌ना चेॽया था म्‍मायान्‍होङ्‌चा निङ्‌वाफुमाङा काहोङ् उङ् ख्‍या लुना ठोङ्‌पोटि उका खाम्‍युक नाओहोङ् ख्‍या॥ न्‍ना ठोङ् च्‍हेन उत्‍ताराधिकारगा रुप्‍पे उङा वान्‍दि तोक्‍माना ठोङ् साया॥

९ आब्‍राहाम बिस्‍वासका भोरबेॽमाङ् निङ्‌वाफुमाङा बाचा पिना उङा न्‍निसुन्‍ना खाम्‍युक्‍पे ख्‍या, न्‍हाङ् पोर्देसि लोॽवा पाल खिङुहोङ् वाया॥ ङ्‌खाॽलामाङ् इसाहाक नुङ् उका उच्‍या याकुब चा बाचा पिचि न्‍हाङ् उङ्‌चि चा ङ्‌खाॽला पालबे वायाचि॥

१० आब्‍राहामङा गो निङ्‌वाफुमा आफाइङा योजाना चोगुहोङ् साधाइ वान्‍नुङ्‌खुबा जाग्‍पे चोगुना साहार ले कुसुक्‍सा॥

११ बिस्‍वासका भोरबेॽमाङ् आब्‍राहाम पाघ्याम लेक्‍साब्‍यामासाहोङ्‌चा पिछागा उप्‍पा लेङ्‌मा यासा॥ बिस्‍वासङामाङ् साराङा चा माहुमा लेक्‍साब्‍यामासानिङ् पिछागा उमा लेङ्‌माना साक्‍ति तोक्‍तु॥ इजाङ्‌बाङ्‌निङ् बाचा चोक्‍खुबा उङा बिस्‍वास योग्‍या एतुक्‍सा॥

१२ पाहुबा लेक्‍साहोङ् सेहेक्‍सासाना एको याॽमिभाङ् ताङ्‌खेङ्‌बेॽहा चोक्‍चोकिचि लोॽवा प्‍याक नुङ् बालुवा लोॽवा निॽमाइ मेयामाहा सान्‍तान न्‍लेक्‍सा॥

१३ ङ्‌खा घाक याॽमिचि गो निङ्‌वाफुमाङा पिमेॽनेनिन्‍हा लुचिहोङ् बाचा चोगुहा चेॽया मेन्‍दोक्‍ले न्‍स्‍याख्‍या, ङ्‌खोङ्‌चा निङ्‌वाफुमाङा चोगुना बाचा ङ्‌खाचिङा माङ्‌दुन्‍धाङ् न्‍निसु न्‍हाङ् स्‍वागात न्‍जोगु॥ ङ्‌खाचिङा कानिङ् कायुङ्‌लेन्‍बे पोर्देसि नुङ् एहिलेन्‍गा लागि याॽमिगा खाम्‍युक्‍पे वाखुबासिइन म्‍मिता॥

१४ खाॽला काखुबाचिङा उङ्‌चिगा लागि एको खाम्‍युक ङ्‌योक्‍मान्‍सिमेहा बाङ्‌ना चेॽया उचुन था लेङ्‌मेॽना॥

१५ उङ्‌चिङा न्‍नाओना खाम्‍युक ङ्‌खाचिङा म्‍मितुक्‍सानिन॥ ङ्‌खाचिङा न्‍ना खाम्‍युक म्‍मितुक्‍सानिङ्‌बि ङ्‌खाचि न्‍नाबे लाङ्‌खेॽमा चा ङ्‌यासाबि॥

१६ ङ्‌खाॽनिङ्‌गो उङ्‌चिङा न्‍ना हाक्‍निङ्‌चा उचुन्‍ना वालोकपेॽना खाम्‍युक ङ्‌योगुक्‍सा॥ ङ्‌खोङ्‌माङ् निङ्‌वाफुमाङा “का ङ्‌खाचिगा निङ्‌वाफुमाङान” कामा ङ्‌ङोन्‍सिमेन्‍ना, इजाङ्‌बाङ्‌निङ् उङा ङ्‌खाचिगा लागि एको साहार त्‍यार चोक्‍तुबिक्‍सुचिहा॥

१७ निङ्‌वाफुमाङा आब्‍राहामगा जाच चोगुनिङ् बिस्‍वासङामाङ् आब्‍राहामङा उच्‍या इसाहाक बोलिदान चोक्‍मागा त्‍यार लेक्‍सा॥ निङ्‌वाफुमाङा आब्‍राहाम न्‍ना उच्‍यागा उतुम्‍बे बाचा पिक्‍सा, ङ्‌खोङ्‌चा आब्‍राहाम उका एकोना उच्‍या चा बोलिदान तिमा काक्‍सा॥

१८ निङ्‌वाफुमाङा उङ् खाॽलाना बाचा पिक्‍सा, “इसाहाक भाङ्‌माङ् ङ्‌गा सान्‍तान म्‍बुमेहा॥”

१९ इसाहाक स्‍याभोङ्‌चा निङ्‌वाफुमाङा हिङ्‌गिलिक चोक्‍मा यास्‍वानाभोङ् आब्‍राहामङा बिस्‍वास चोगु न्‍हाङ् जेप्‍पा इसाहाक स्‍याहोङ् फेरि हिङाना लोॽवामाङ् उङा फिर्ता तोक्‍तु॥

२० बिस्‍वासङामाङ् इसाहाकङा याकुब नुङ् एसाप वान्‍दिक लेङ्‌माहा चेॽयागा लागि आसिक पिचि॥

२१ बिस्‍वासका भोरबेॽमाङ् पाघ्याम लेक्‍साहोङ् सिमाना बेलाक्‍पे याकुबङा डाङ्‌गाक्‍का भोरबे येबाहोङ् निङ्‌वाफुमागा आराधाना चोगु, न्‍हाङ् योसेफका उच्‍याचि आसिक पिचि॥

२२ बिस्‍वासका भोरबेॽमाङ् योसेफङा उङ् सिमाना बेला लेक्‍सेहेक्‍सासानिङ् इजिरेलिचि मिस्‍रा खाम्‍युक्‍पाहाङ् लोङ्‌खेॽमाना चेॽयागा उतुम्‍बे लुक्‍साचि॥ न्‍हाङ् न्‍निङ्‌दा लोन्‍दिखेइवागानिङ् आका आसेङ्‌ख्‍वाक चा न्‍निङ्‌दानुङ् खेतानुम लुक्‍साचि॥

२३ बिस्‍वासका भोरबेॽमाङ् मोसागा वाम लेक्‍साहोङ् सुम मोनाम सोम्‍मा उप्‍पा-उमाङा चुमामासाचु॥ उङ्‌चिङा मोसा उचुन निसाचुहोङ् हाङ्‌गा हुकुमनुङ् चा ङ्‌गिसितान्‍चिन॥

२४ बिस्‍वासका भोरबेॽमाङ् मोसा मा पुसाहोङ् हाङ् फारोगा उच्‍या मामुगा उच्‍या लेङ्‌मा ङ्‌गाक्‍सान॥

२५ उङा पाप्‍पे एक्‍छिन्‍गा सुखा तोक्‍मा हाक्‍निङ् निङ्‌वाफुमागा याॽमिचिनुङ् तुखि आङ्‌मामाङ् उचुन एता॥

२६ मिस्‍रा खाम्‍युक्‍पेॽहा घाक याङ्सा हाक्‍निङ्‌चा मुक्‍ति पिखुबा खिरिस्‍टका लागि तुखि आङ्‌मामाङ् माडा चेॽया एतु, इजाङ्‌बाङ्‌निङ् उङा निङ्‌वाफुमाभाङ् वान्‍दिक तोक्‍माना इनाम्‍गा लाम्‍बु सोक्‍सा॥

२७ बिस्‍वासका भोरबेॽमाङ् हाङ्‌गा ओलोक खोॽहोङ्‌चा ङ्‌खोॽनिन्‍होङ्‌चा मेङ्‌गिसिॽले मोसाङा मिस्‍रा खाम्‍युक नाओ, न्‍हाङ् न्‍निसान्‍ना निङ्‌वाफुमा निसुना लोॽवा उका उनिङ्‌वा ङ्‌हिक्‍सुन॥

२८ न्‍हाङ् तुम्‍हाचि नास चोक्‍खुबाङा उङ्‌चि तोक्‍निमा न्‍दोक्‍तुन्‍चिन्‍निभोङ् बिस्‍वासका भोरबेॽमाङ् उङा वालाम्‍बुङ्‌बे हेलि ह्‌वेॽमाना होक्‍नाम मानाचोगु॥

२९ बिस्‍वासका भोरबेॽमाङ् इजिरेलिचि फुक्‍कोना खाम्‍बे न्‍लामाहा लोॽवा लाल सामुन्‍दाराबे लाम्‍साङ् योप्‍पारिक ख्‍या॥ ङ्‌खाॽनिङ्‌गो मिस्‍रा खाम्‍युक्‍पेॽहा याॽमिचि च्‍हेन इजिरेलिचि लोॽवा योप्‍पारिक खेॽमा ङ्‌योगानिङ् सामुन्‍दारागा माङ्‌च्‍वाबे घाक न्‍लुप्‍सास्‍या॥

३० बिस्‍वासका भोरबेॽमाङ् इजिरेलिचि ला लेन सोम्‍मा येरिहो साहारगा इघुरुम ङ्‌ङिसानिङ् येरिहो फाङाहा पार्खालचि चा ङ्‌होराख्‍या॥

३१ राहाब बेस्‍या सायाहोङ्‌चा उङा बिस्‍वास चोगु, न्‍हाङ् निङ्‌वाफुमागा चेॽया मेयेन्‍खुबाचिनुङ् सिमापोरान्‍जोगान, इजाङ्‌बाङ्‌निङ् उङा साहारबे इलेङ्‌मासिमेहाभोङ् चिवाचोक्‍से न्‍दायाहा इजिरेलिचि उचुन स्‍वागात चोगुक्‍साचि॥

३२ खा हाक्‍निङ् प्‍याक का इ काङा? गिदोन, बाराक, सिमोन, यिप्‍ताहा, दाउद, सामुएल नुङ् निङ्‌वाफुमाभाङ् चेक्‍खुबाचिगा उतुम्‍बेको योक्‍मेमा भ्‍याबा न्‍जोग्‍वाङान्‍हा॥

३३ बिस्‍वासका भोरबेॽमाङ् ङ्‌खाचिङा खाम्‍युकचि ङ्‌हेचोचि न्‍हाङ् धार्मिक्‍ता स्‍थापाना न्‍जोगु॥ निङ्‌वाफुमाङा बाचा चोगुहा चेॽया चा न्‍दोक्‍तु, न्‍हाङ् किबाचिगा उङ्‌चि या ङ्‌हुतुबिचि॥

३४ हान्‍दुक्‍साचिहा मिलेप न्‍सिसुचि॥ साम्‍बेक्‍का धारभाङ् ङ्‌हिङा॥ ङ्‌खाचि साक्‍ति मेॽनिङ्‌हा न्‍साया ङ्‌खाॽनिङ्‌गो साक्‍ति न्‍दोक्‍तुहोङ् साक्‍तिसालि न्‍लेक्‍सा॥ न्‍जुङानिङ् आट्‌ङा न्‍जुङाहोङ् घाक बिदेसि सात्‍तुरचि ङ्‌हेचोचि॥

३५ बिस्‍वासका भोरबेॽमाङ् मामुचिङा न्‍स्‍याहा उङ्‌चिगा आफान्‍ताचि फेरि हिङ्‌गिलिक न्‍दोक्‍तुचि॥ हेकोहा इखिङ्‌ङा च्‍हेन सिमाहोङ् हाकुचा उचुन्‍ना हिङ्‌लुङ् तोक्‍मागा फोङ्‌मागा साटो तुखि आङ्‌माहोङ् सिमा उचुन ङ्‌येता॥

३६ इखिङ्‌ङा इसिॽहा चेॽया साहाचोक्‍मा पोराचोगा, कोर्रा चामा पोराचोगा न्‍हाङ् हेकोहाचि च्‍हेन न्‍थुन्‍दुचिहोङ् छेक्‍पाङ्‌बे ङ्‌ङेन्‍दुचि॥

३७ याॽमिचिङा ङ्‌खाचि लुङ्‌खाक्‍ङा न्‍लेप्‍तिसिचि, आराङा फोकाक म्‍फोक्‍सुचि न्‍हाङ् साम्‍बेकङा न्‍जेनुचि॥ ङ्‌खाचि तुखिसुम्‍बा न्‍सायाहोङ् सामुङ् नुङ् मेन्‍ध्‍वाक्‍का ह्‌वारिक ङ्‌गितुहोङ् सालुङ् ङ्‌ङेप्‍तुचि॥ न्‍हाङ् याॽमिभाङ् हेपाइ आङ्‌साङ् लाम्‍मा पोराचोगा॥

३८ कायुङ्‌लेन ङ्‌खाचिगा लागि वामा लायिक्‍ना न्‍सायान॥ ङ्‌खाचि इहाचा मेॽनिङ्ना सुन्‍नेना ठोङ्‌बे, चोम्‍कोङ्‌चिबे, लुङ्‌ढाङ्‌चिबे नुङ् भिरपाहाराबे वामा पोराचोगा॥

३९ ङ्‌खाचिगा बिस्‍वासङामाङ् उचुन्‍ना निङ्‌ला न्‍दोक्‍तु॥ ङ्‌खोङ्‌चा उङ्‌चिङा निङ्‌वाफुमाङा बाचा चोगुहा चेॽया इसाङा चा न्‍दोक्‍तुक्‍सानिन॥

४० इजाङ्‌बाङ्‌निङ् निङ्‌वाफुमाङा एङ्‌गा लागि ङ्‌खा हाक्‍निङ्‌चा उचुन्‍हा चेॽयागा तारतुम्‍बि तोक्‍सुक्‍सा॥ कानिङ्‌नुङ् ङ्‌खाचि चा सिद्‌दा न्‍लेङ्‌नि बाङ्‌ना निङ्‌वाफुमा मितामासा॥

निङ्‌वाफुमा एङ्‌गा पा

१२

१ न्‍हाङामाङ् एङ्‌गा ओरिपोरि प्‍याक साचिचि ङ्‌वान्‍ने॥ न्‍हाङ्‌माङ् एङ्‌गा लाम्‍बुबे तेन्‍सिखुबा नुङ् तोम्‍सिॽमेखुबा पाप कानिङ् लाइम न्‍हाङ् एङ्‌गा युम्‍बे युक्‍साब्‍याहा लुक्‍ताइ उचुन लुक्‍ति॥

२ एङ्‌गा बिस्‍वास सुरु चोक्‍खुबा नुङ् पुरा चोक्‍खुबा येसु सोम॥ उङा मिहेक्‍साङ् तोक्‍माहा आनान्‍दागा लागि कुरुसका तुखि नुङ् ङोन्‍सिमाहा चेॽया इच्‍चा मेएॽले आङ्‌दु॥ न्‍हाङ् खिङ्‌बेला उङ् निङ्‌वाफुमागा छुप्‍ताङ् पोटि युङामा॥

३ पापि याॽमिचिभाङ् खिङ्‌हा तुखि उङा इमिन आङ्‌दुहा लोप्‍पि, ङ्‌खा मितानुम न्‍हाङ् न्‍निङ्‌दा यागिसिघोङ् हारेस न्‍जायानिन॥

४ न्‍निङ्‌दा पाप्‍का बिरुद्‌दाबे लाडाइ चोक्‍मा पोराचोगानेसाहोङ्‌चा सिमा गो पोरान्‍जोगिमिगान॥

५ निङ्‌वाफुमाङा न्‍निङ्‌दा उच्‍याचि लोॽवा खाॽला आर्ति पिइघा मुन्‍दिम्‍घा? “ओ आच्‍या, हाङ्‌बा निङ्‌वाफुमागा ताडाना न्‍दा साप्‍नुङ् ङ्‌ङेतुन, उङ्‌भाङ् दान्‍डा तोक्‍त्‍वागानिङ् हारेस न्‍जायान॥

६ इजाङ्‌बाङ्‌निङ् उङा इसा उलुङ्‌मा तुक्‍त्‍वाचि, ङ्‌खाचिमाङ् ताडाना पिवाचि, न्‍हाङ् उङा उका उच्‍या मितुचिहा उङा दान्‍डा चा पिवाचिहा॥”

७ न्‍निङ्‌दाबे तायाहा तुखि च्‍हेन ताडाना ओम मितुम्‍घोङ् आङ्‌दानुम॥ निङ्‌वाफुमाङा न्‍निङ्‌दा उच्‍याचि लोॽवा बेभार चोगिॽवाघा॥ इजाङ्‌बाङ्‌निङ् उप्‍पाभाङ् ताडाना मेन्‍दोक्‍खुबा इसा वेॽना?

८ ङ्‌खाॽनिङ्‌गो न्‍निङ्‌दा उच्‍याचिङा लोॽवा ताडाना न्‍दोक्‍तुक्‍सुम्‍गान्‍हाभोङ्‌गो न्‍निङ्‌दा उका जेप्‍पागा उच्‍याचि म्‍मेतिसिगान्‍हा, हेकोहागा उच्‍याचिसिगान॥

९ कायुङ्‌लेन्‍बे वेतिनिङ् कानिङ् ताडाना पिखुबा एङ्‌गा पा ङ्‌वान्‍ने न्‍हाङ् कानिङ् उङ्‌चि आदार चोग्‍वाम्‍चिम॥ कानिङ् आत्‍मिक पागा झान तायेन्बे वामा पोर्ने मेन्‍नायि?

१० एङ्‌गा पाचिङा उङ्‌चिङा ठिक ङ्‌ङेताहा लोॽवा लेक्‍सिनिभोङ् एहिलेन उचुन्‍गा लागि ताडाना पिमे, ङ्‌खाॽनिङ्‌गो निङ्‌वाफुमा पाङा कानिङ् साधाइगा लागि उचुन लेक्‍सिनि न्‍हाङ् उङ् लोॽवा पाबित्‍तारा लेक्‍सिनिभोङ् कानिङ् ताडाना पिमेहा॥

११ हेखाचा ताडाना सुरुबे साजिलो न्‍सामेन, ङ्‌खाॽनिङ्‌गो कानिङ् तायेन्बे वाखुबाचि निङ्‌वाफुमागा उयुम्‍बे ठिक युङ्‌मे न्‍हाङ् उचुन्‍ना स्‍वाभाब्‍का लेक्‍सिॽवाहा॥

आर्ति नुङ् चेतावानि

१२ न्‍हाङा ङ्‌यागास्‍याहा मुक्‍चि पोगानुम्‍चिम॥ ङ्‌योङा लाङ्‌हुप्‍चि चात्‍तु चोगानुम्‍चिम॥

१३ न्‍निङ्‌दा लाम्‍माहा लाम्‍बुचि सिधा चोगानुम्‍चिम, न्‍हाङ् पेलुलाॽलुहा लाङ्‌चि खुस्‍का न्‍जोक्‍निन्‍नि, बुरु न्‍नुनि॥

१४ घाक याॽमिचिनुङ् तोङ्‌माहोङ् वामा न्‍हाङ् हिङ्‌लुङ्‌बे पाबित्‍तारा लेङ्‌मा बोल चोगानि॥ इजाङ्‌बाङ्‌निङ् पाबित्‍ताराता मेॽनिङ् इसाङा चा हाङ्‌बा निमा ङ्‌यास्‍वान्‍ना॥

१५ थाङ्‌थाङ् वायानि, इसा चा निङ्‌वाफुमागा आनुगाराहा मेन्‍दोक्‍खुबा न्‍लेक्‍सिगान्‍नि॥ निङ्‌वा तुक्‍माहा चेॽयाङा खिमा-तुमाहा म्‍बोक्‍तुन्‍नि, न्‍हाङ् ङ्‌खा बिख लोॽवाहा निङ्‌वा तुगाइङा हेकोहा याॽमिचि ङ्‌खोङ्‌दिॽनिन्‍नि॥

१६ इसा चा छाडा न्‍लेक्‍सानिन, न्‍हाङ् एसाब लोॽवा निङ्‌वाफुमा मेयोक्‍खुबा न्‍लेक्‍सानिन॥ एसाबङा गो एक छाक चाम्‍योङ्‌बागा लागि तुम्‍ना च्‍याङा तोक्‍माहा उका चोक्‍तोक्‍माङ् इनुचोक्‍सा॥

१७ न्‍निङ्‌दा था वान्‍नेॽमाङ्, वान्‍दिक उङा उप्‍पाभाङ् आसिक तोक्‍मागा लागि इखिङ् चोगाहोङ्‌चा न्‍दोक्‍तुन॥ इजाङ्‌बाङ्‌निङ् उङा पास्‍चाताप चोक्‍माना माउका न्‍दोक्‍तुन, ङ्‌खोङ्‌चा उङा इनुचोना चोक्‍तोक हाप्‍साङ् नाक्‍तुक्‍सा॥

१८ न्‍निङ्‌दा मुक्‍ङा तोक्‍निमा यामाना सिनाइ चोम्‍कोङ्‌गा उयुम्‍बे न्‍दाइमिगान्‍हा॥ न्‍नाबे मिलेप लोन्‍मास्‍या, माखुरुहा खिम्‍फुरुम्‍माङा एप्‍तुक्‍सा, कुहिक फेन्‍मास्‍या॥

१९ तुराहिगा माडा सेम्‍लागा उयुम्‍बे चा न्‍निङ्‌दा न्‍दाइमिगान॥ न्‍ना सेम्‍ला खेम्‍खुबाचिङा “हाकु नाहाङ्‌तो खाॽलाना सेम्‍ला हेॽनिङ्‌चा खेम्‍मा पोरान्‍जोक्‍निन्‍नि” कासाङ् मुक म्‍फाक्‍तुक्‍साचि॥

२० इजाङ्‌बाङ्‌निङ् “ना चोम्‍कोङ् पोसुङा तोक्‍तिभोङ्‌चा लुङ्‌खाक्‍ङा लेप्‍तास्‍यानुम” भोङ् मोसाङा पिचिहा छाक्‍ना आग्‍गे ङ्‌खाचिङा साहाचोक्‍मा ङ्‌यासुनिन॥

२१ न्‍ना सोॽमानिङ् खिङ् किॽमालुलुना साया, मोसा आफाइ चा “का गो किसिॽमाङा योङ्‌मा सिमेङ्‌ना” कायामासा॥

२२ ङ्‌खाॽनिङ्‌गो न्‍निङ्‌दा गो सियोन चोम्‍कोङ् नुङ् हिङ्‌गिलिक्‍ना निङ्‌वाफुमागा साहार, वालोक्‍का यारुसालेम्‍बे ताइमिघा॥ न्‍निङ्‌दा इब्‍बे-इब्‍बे प्‍याक वालोक्‍दुत्‍चि चोन्‍सिसाङ् न्‍छुप्‍साना ठोङ्‌बे ताइमिघा॥

२३ न्‍निङ्‌दा वालोकपे निङ् न्‍छेप्‍ताहा ओन्‍दाङ् वाखुबाचिगा छुम्‍वाङ्‌बे ताइमिघा॥ न्‍निङ्‌दा घाक याॽमिचिगा निरिक्‍राङ्‌बा निङ्‌वाफुमाङा निरिक चोक्‍माना ठोङ्‌बे, नुहा याॽमिचि सिद्‌दा न्‍जोगाहा आत्‍माचि ङ्‌वेॽहा ठोङ्‌बे ताइमिघा॥

२४ न्‍निङ्‌दा नुङ् निङ्‌वाफुमागा उलुम्‍बे ओछोङा बाचा थुन्‍बिखुबा येसुगा उयुम्‍बे ताइमिघा॥ न्‍निङ्‌दा हाबिलङा तिसुहा हेलि हाक्‍निङ्‌चा उचुन्‍हा चेॽयागा बाचा पिखुबा येसुगा हेलिबे ताइमिघा॥

२५ थाङ्‌थाङ् वायानि, न्‍निङ्‌दानुङ् चेक्‍खुबा इन्‍कार न्‍जोगानुम्‍निन॥ ना कायुङ्‌लेनबेॽहा याॽमिचिभाङ् निङ्‌वाफुमाङा पिचिहा चेतावानि इन्‍कार चोक्‍खुबाचि हिङ्‌मा ङ्‌यासानिन्‍हाभोङ् वालोकपाहाङ् चेक्‍खुबा इन्‍कार चोगुम्‍भोङ् एङ्‌गा झान हालात इलेङ्‌मेहा लोप्‍पि?

२६ सिनाइ चोम्‍कोङ्‌बे निङ्‌वाफुमाङा चेक्‍तानिङ् ताम्‍दाङ्‌फुमा योङामासा॥ ङ्‌खाॽनिङ्‌गो उङा खिङ्‌बेला खाॽला कायाहोङ् बाचा चोगामा, “का हाकुचा इमा ताम्‍दाङ्‌फुमा से मेन्‍ना, वालोक चा हाकु इमा योक्‍स्‍वाङ्‌ना॥”

२७ ना “हाकुचा इमा” बाङ्‌ना चेॽयाभाङ् खा था लेङ्‌मे, योङ्‌मा यामाहा चेॽया उङा फेरि इमा योक्‍स्‍वा न्‍हाङ् लाइवा, ङ्‌खाॽनिङ्‌गो मेयोङ्‌खुबा चेॽया च्‍हेन वान्‍नुङ्‌मेहा॥

२८ न्‍हाङामाङ् योङ्‌मायि मेयामाना राज्‍या तोक्‍तुम्‍नागा लागि निङ्‌वाफुमा नुनिङ्‌वा पिम॥ न्‍हाङ् उङा उसाप थाक्‍तुहा लोॽवा भाक्‍ति नुङ् आदार पिसाङ् उका आराधाना चोगुम॥

२९ इजाङ्‌बाङ्‌निङ् जेप्‍पा एङ्‌गा निङ्‌वाफुमा गो भोस्‍मा चोक्‍खुबा मि ओम॥

निङ्‌वाफुमा इमिन चोन्‍सिमेॽमाना

१३

१ एकोङा हेकोना फुनुन्‍छा लोॽवा लुङ्‌मा तुक्‍खुसा चायामासानि॥

२ खोलोङ्‌बाचि तुमा म्‍मुन्‍दिॽयानुम्‍निन॥ इजाङ्‌बाङ्‌निङ् खाॽला खोलोङ्‌बा तुखुबा कोइ-कोइङा था मेन्‍जोक्‍ले वालोक्‍दुतचि न्‍दुसुक्‍सुचिहा॥

३ न्‍निङ्‌दा चा छेक्‍पाङ्‌बे आइघा चेॽया मितुम्‍घोङ् छेक्‍पाङ्‌बे आखुबाचि वास्‍ता चोगानुम्‍चिम॥ न्‍हाङ् तुखि आङ्‌नुङ्‌खुबाचि न्‍निङ्‌दा तुखि आङ्‌दुम्‍घा लोॽवा मितानुम्‍चिम॥

४ घाक्‍का उयुम्‍बे थाङ्‌छेङ् च्‍हेन आदार योग्‍या लेङ्‌नि॥ हिङ्‌खुबा-हिङ्‌खुमा एकोङा हेकोना बिस्‍वास चोक्‍खुसा चाचिनि, इजाङ्‌बाङ्‌निङ् छाडा नुङ् हेकोहाचिगा उहिङ्‌खुबा कि उहिङ्‌खुमानुङ् खोङ्‌दिखुबाचि निङ्‌वाफुमाङा दान्‍डा पिवाचिहा॥

५ न्‍निङ्‌दा याङ्सा लुङ्‌मा किप्‍माहा चेॽयाभाङ् माङ्‌दु वायानि॥ न्‍निङ्‌दानुङ् वेॽहा चेॽयाबेॽमाङ् सोन्‍तोक वायानि, इजाङ्‌बाङ्‌निङ् निङ्‌वाफुमाङा खाॽला कायामा, “का न्‍निङ्‌दा हेॽनिङ्‌चा न्‍नाॽनामेनिन, न्‍नाॽसिमेॽनेनिन्‍हा॥”

६ न्‍हाङामाङ् माडा आट्‌ङा खाॽला कामा यासिॽवाङ्, “हाङ्‌बाङामाङ् का फामेङ्‌ना॥ का हेॽनिङ्‌चा ङ्‌गिसिमेॽङान्‍ना॥ याॽमिचिङा इचोक्‍मा यामेहा?”

७ न्‍निङ्‌दा निङ्‌वाफुमागा चेॽया चिन्‍खुबाचि सोयानुम्‍चिम॥ उङ्‌चि इमिन ङ्‌हिङाहा न्‍हाङ् इमिन कायुङ्‌लेन न्‍नाॽओना ङ्‌खा मितानुम॥ न्‍निङ्‌दा चा ङ्‌खाॽलाहा बिस्‍वास चोक्‍खुबा लेक्‍सानि॥

८ येसु खिरिस्‍ट आसेन, हेन नुङ् साधाइभोरि एकाम्‍मेना॥

९ प्‍याक खाल्‍गा आच्‍चाम्‍माहा चेॽयाङा सात्‍याभाङ् माङ्‌दु न्‍जोगिगान्‍नि॥ चामा-उङ्‌माहागा नियाम्‍ङा एङ्‌गा निङ्‌वा चात्‍तु चोगुना मेन्‍ना, निङ्‌वाफुमागा आनुगाराहाङा ओम॥ चामा-उङ्‌मागा नियाम्‍ङा गो आत्‍मागा काम्‍बे हेॽनिङ्‌चा इसा चा फाइदा न्‍जोङ्‌मेन्‍हा॥

१० एङ्‌गा एको बेदि वान्‍ने, न्‍नाबे बोलिदान तिसाहा थोक पाबित्‍तारा पालबे काम चोक्‍खुबा हाङ्‌खुबाचिङा चामा न्‍लेक्‍सान॥

११ इजिरेलि मा-हाङ्‌खुबाङा पाप बोलिगा लागि बोलि न्‍जोगुचिहा पोसुगा हेलि खेत्‍वाहोङ् घाकहाक्‍निङ् पाबित्‍तारा ठोङ्‌बे खेमे, ङ्‌खाॽनिङ्‌गो न्‍ना पोसुगा सालुङ् च्‍हेन याॽमि ङ्‌वेॽना ठोङ्‌भाङ् पाखा ङ्‌खेत्‍वाहोङ् ङ्‌हुहाक्‍स्‍वा॥

१२ न्‍हाङामाङ् येसुङा चा उका हेलिङा याॽमिचि सुद्‌दा चोक्‍मागा वालाम्‍बुङ्‌गा पाखामाङ् तुखि आङ्‌दु॥

१३ न्‍हाङामाङ् कानिङ् चा छाउनिभाङ्‌ पाखा खेइहोङ् उका लागि बेजेत साहाचोगुम॥

१४ इजाङ्‌बाङ्‌निङ् ना कायुङ्‌लेन कानिङ् साधाइ वामाना एङ्‌गा पाङ् मेन्‍ना, ङ्‌खाॽनिङ्‌गो तायेॽना साहारगा लाम्‍बु सोॽमासिइवा॥

१५ न्‍हाङामाङ् येसुगा उनिङ्‌बे निङ्‌वाफुमा साधाइ नुनिङ्‌वा स्‍तुतिगा बोलिदान तिसानुम॥ ना गो उका उनिङ् लियाचोक्‍खुबागा उयाङा तिसुहा भेटि ओम॥

१६ एकोङा हेकोना उचुन चोक्‍मा नुङ् न्‍निङ्‌दानुङ् वान्‍नेॽहा थोक हाम्‍मा म्‍मुन्‍दिॽयानुम्‍निन॥ निङ्‌वाफुमागा उसाप थाक्‍तुना बोलिदान नामाङ् ओम॥

१७ न्‍निङ्‌गा हाङ्‌गुम्‍बाचिगा चेॽया येनानुम, न्‍हाङ् उङ्‌चिगा तायेन्बे वायानि॥ इजाङ्‌बाङ्‌निङ् ङ्‌खाचिङा उङ्‌चि कामगा हिसाप निङ्‌वाफुमा पिॽमा पोराचोङ्‌मेहा बाङ्‌ना था वान्‍नेहोङ्‌माङ् न्‍निङ्‌दा वास्‍ता चोगिॽवागा॥ न्‍निङ्‌दा ङ्‌खाचिगा चेॽया येनुम्‍गाभोङ् उङ्‌चिङा चोन्‍सिसाङ् काम न्‍जोग्‍वा, मानुङ्‌गो ङ्‌खुम्‍दिन्‍नुङ् एसाङ् काम न्‍जोङ्‌मे॥ ङ्‌खाचि इसिॽनुङ् एॽमेतुम्‍चिम्‍गाभोङ् न्‍निङ्‌दा इहाचा फाइदा न्‍लेक्‍सिॽवागान्‍हा॥

१८ आनिङ्‌गा लागि पार्थाना चोगानुम॥ कानिङ् बिस्‍वास चोग्‍वाम्‍ङा, आनिङ्‌गा निङ्‌वा उचुन्‍ना इजाङ्‌बाङ्‌निङ् कानिङ् साधाइ उचुनाहा काम से चोक्‍मा मित्‍वाम्‍ङा॥

१९ निङ्‌वाफुमाङा न्‍निङ्‌दानुङ् तुप्‍माना सामाया हानि पिॽङानिभोङ् पार्थाना चोक्‍ताब्‍याभोङ् आमुक फाक्‍त्‍वाङ्‌चिङ्‌हा॥

पार्थाना

२० सामुङ्‌गा माहान गोठाला लेक्‍साना नुङ् उका हेलिङा साधाइ वान्‍नुङ्‌खुबा बाचा पुरा चोक्‍खुबा एङ्‌गा हाङ्‌बा येसु हाङ्‌हाङ् पिखुबा निङ्‌वाफुमाङा स्‍यानाभाङ् हिङ्‌गिलिक लेङ्‌मेतु॥

२१ न्‍निङ्‌दा घाक उचुनाहा गुन्‍ङा सिद्‌दा चोगिगानि॥ न्‍हाङ् न्‍निङ्‌दा उका उनिङ्‌वा लोॽवा चोक्‍मा यासानुम॥ इहा निङ्‌वाफुमाङा उसाप थाक्‍त्वा ङ्‌खा येसु खिरिस्‍टभाङ् उङा न्‍निङ्‌दाबे चोगुनि॥ उका जायजायकार साधाइ लेङ्‌नि॥ आमेन॥

२२ आफुआनुन्‍छा आनाआनुन्‍छाचि, का आमुक फाक्‍त्‍वाङ्‌चिङ् न्‍निङ्‌दा खा आर्तिगा चेॽया झार्को मेएॽले खेप्‍साब्‍या॥ का न्‍निङ्‌दा छेप्‍नेनिन्‍हा ना छेप्‍फा लुक्‍लुक्‍ना॥

२३ एङ्‌गा नुन्‍छा तिमोथि छेक्‍पाङ्‌भाङ् लोन्‍दाब्‍यामाना बाङ्‌ना सालेन न्‍निङ्‌दा पिमेॽनेनिन॥ उङ् छिटो तायाभोङ् का उङ्‌नुङ् न्‍निङ्‌दा तुप्‍से तामेङ्‌ना॥

२४ न्‍नाबेॽना छुम्‍वाङ्‌बेॽहा चिन्‍खुबाचि नुङ् घाक बिस्‍वासिचि आका सेवायो लुताब्‍या॥ इटालिया बेॽहा याॽमिचिङा चा न्‍निङ्‌दा सेवायो लुइमिगा॥

२५ निङ्‌वाफुमागा आनुगाराहा न्‍निङ्‌दा घाक्‍नुङ् वान्‍नुङ्‌नि॥

याकुबका छेप्‍फा

छेप्‍ताप चिनातोक

ना छेप्‍फा याकुबङा कायुङ्‌लेन घाक्‍पे ङ्‌हिसानेसाहा बिस्‍वासिचिगा लागि छेप्‍तुना ओम॥ ना छेप्‍फाबे खिरिस्‍टियान बिचार नुङ् चाल्‍चालानगा लागि चाहाचोक्‍माना निङ्‌वा नुङ् आगुवाइगा उतुम्‍बे आर्ति उपादेस छेप्‍तामा॥

ना छेप्‍फाबे याकुबङा खिरिस्‍टियानङा बिस्‍वास से मेन्‍ना ङ्‌खाॽनिङ्‌गो काम चा चोक्‍माहाभोङ् छेप्‍तुक्‍सु॥

ना छेप्‍ताप्‍पे छोक्‍ताहा चेॽया

चिनातोक १:१

बिस्‍वास नुङ् बुद्‌दि १:२

तुखि नुङ् याङ्सा १:९-११

जाच १:१२-१८

खेम्‍मा नुङ् चोक्‍मा १:१९-२७

तो-मो चोक्‍खुबागा बिरुद्‌दाबे चेतावानि २:१-१३

बिस्‍वास नुङ् काम २:१४-२६

खिरिस्‍टियान बिस्‍वास नुङ् लेम्‍गा उतुम्‍बे ३:१-१८

खिरिस्‍टियान नुङ् कायुङ्‌लेन ४:१-५:६

हेकोहा आर्ति ५:७-२०

याकुबका छेप्‍फा

१

१ निङ्‌वाफुमा नुङ् हाङ्‌बा येसु खिरिस्‍टका काम चोक्‍खुबा का याकुबङा ना छेप्‍फा ठोङ्-ठोङ्‌बे हिसिनेसिघा एहि छोङ्‌चि छेप्‍मासिमेॽनेनिन, न्‍निङ्‌दा घाक आका सेवायो॥

बिस्‍वास नुङ् निङ्‌वा

२ आफुआनुन्‍छा आनाआनुन्‍छाचि, न्‍निङ्‌दा छोङ्‌बे इमिन्‍हा तुखि आन्‍दारामेॽनिङ् चा ङ्‌खा चोन्‍सिॽमाहा चेॽया ओम मितानुम॥

३ इजाङ्‌बाङ्‌निङ् न्‍निङ्‌दा था वान्‍ने, न्‍निङ्‌गा बिस्‍वासका जाच लेङ्‌मेॽनिङ्, न्‍निङ्‌गा आङ्‌मा यामाना साक्‍ति पुमेॽना॥

४ न्‍हाङामाङ् इहाचा काम मेङ्‌खोक्‍निले घाक चेॽया निखुबा आखुबा लेङ्‌मागा लागि न्‍निङ्‌दाबे तायाहा जाच साहाचोक्‍साङ् वायानि॥

५ न्‍निङ्‌दाबे बुद्‌दिगा खाचो आखुबाङा झार्को मेएॽले उचुन्‍ना निङ्‌वाङा पिखुबा निङ्‌वाफुमानुङ् नाक्‍तुनि, न्‍हाङा न्‍नाङा बुद्‌दि तोक्‍त्‍वाहा॥

६ ङ्‌खाॽनिङ्‌गो न्‍नाङा मिॽयाङ् चा साङ्‌का मेन्‍जोक्‍ले बिस्‍वास चोगुहोङ् नाक्‍तुनि॥ साङ्‌का चोक्‍खुबा याॽमि गो हिॽवाङा थेन्‍साङ् युङ्‌साङ् चोगुना सामुन्‍दारागा छाल लोॽवाना ओम॥

७ ङ्‌खाॽलाना याॽमिङा हाङ्‌बाभाङ् इहाचा तोक्‍त्‍वाङ्‌हाभोङ् म्‍मिॽनिन्‍नि॥

८ ङ्‌खाॽलाना हिच्‍चि निङ्‌वा वाखुबा याॽमि उका इहाचा चेॽयाबे डिगो न्‍सामेन्‍ना॥

थुङ्‌दुहाचि नुङ् तुखिसुम्‍बाचि

९ तुखिसुम्‍बा बिस्‍वासिचि निङ्‌वाफुमाङा न्‍निङ्‌गा लेन उचुन लेङ्‌मेॽनिङ् चोन्‍दास्‍यानि॥

१० ङ्‌खाॽलामाङ् थुङ्‌दुहाचि चा तुखिसुम्‍बा लेङ्‌मा पोराचोक्‍निङ् न्‍जोन्‍सिॽनि, इजाङ्‌बाङ्‌निङ् थुङ्‌दुना याॽमि गो इलेन पुङ्‌दाबेॽना फुङ् लोॽवा चोम्‍दिङ्‌खेमेॽना॥

११ इजाङ्‌बाङ्‌निङ् खाडेरि खेमेॽनिङ् फुङ्‌गा उथाप नामङा फोसिॽवा न्‍हाङ् फुङ् आङ्‌खेमे, न्‍हाङा न्‍नागा सोभा चा नास लेङ्‌खेमे॥ ङ्‌खाॽलामाङ् थुङ्‌दुना याॽमिङा चा उका काम चोग्‍वानुङ्-चोग्‍वानुङ् नास लेङ्‌खेमेॽना॥

१२ जाचका बेला डिगो वामा याखुबा याॽमि निङ्‌वाफुमाङा आसिक पिवाहा, इजाङ्‌बाङ्‌निङ् न्‍नाङा तुखि आङ्‌दिॽवाहोङ्, निङ्‌वाफुमाङा उङ् लुङ्‌मा तुक्‍खुबाचि पिमेॽनेनिन्‍हाभोङ् बाचा पियाहा हिङ्‌लुङ्‌गा मुकुट् न्‍नाङा तोक्‍त्‍वाना॥

१३ खाॽलाहा जाच्‍पे आइवागानिङ् इसाङा चा का निङ्‌वाफुमाङा जाच चोगाङ्‌नाभोङ् ङ्‌गानिन्‍नि॥ इजाङ्‌बाङ्‌निङ् इसिॽहा चेॽयाभाङ् निङ्‌वाफुमागा जाच न्‍लेङ्‌मेन्‍ना, न्‍हाङ् उङ् आफाइङा इसा चा जाच न्‍जोङ्‌मेन्‍हा॥

१४ ङ्‌खाॽनिङ्‌गो याॽमिचि इसिॽहा चेॽयाबे निङ्‌वा पिॽमाङा जाच्‍पे ङ्‌ङामेहा॥

१५ न्‍हाङामाङ् खाॽलाहा इसिॽहा निङ्‌वाङा याॽमिगा निङ्‌वा इप्‍त्‍वाहोङ् पापका वाम लेङ्‌मे न्‍हाङ् न्‍ना पाप पुमेहोङ् नास लेङ्‌माना आवास्‍था तावाना॥

१६ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, न्‍निङ्‌दा आफाइ धोका न्‍जायानिन॥

१७ घाक उचुन्‍हा नुङ् सिद्‌दा पिनिक्‍ला तोन्‍धाङ् उङ्‌मेहा॥ ङ्‌खा ताङ्‌खेङ्‌बेॽहा घाक ओम्हाचि चोक्‍खुबा एङ्‌गा निङ्‌वाफुमा पाभाङ् उङ्‌मेहा॥ उङ् काइले चा फेरान्‍जोङ्‌मेन्‍ना, उङ् बाद्‌ले चोङ्‌नुङ्‌खुबा लालामे लोॽवाना मेन्‍ना॥

१८ उङा चोगुहा थोक्‍पे कानिङ् घाकहाक्‍निङ् ओन्‍दाङ् केक्‍साहा उसा लोॽवा लेङ्‌मा यासिनिभोङ् उङा उका उनिङ्‌वाङा सात्‍या चेॽयाभाङ् कानिङ् चोगा॥

खेम्‍मा नुङ् चोक्‍मा

१९ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, खा चेॽया न्‍निङ्‌दा मितामासानुम॥ न्‍निङ्‌दा खेम्‍माबे छिटो, चेक्‍माबे हातार मेन्‍जोक्‍खुबा न्‍हाङ् लोक मेङ्‌खोन्‍दिखुबा लेक्‍सानि॥

२० इजाङ्‌बाङ्‌निङ् याॽमिगा लोक खोॽमाङा निङ्‌वाफुमागा उसाप थाक्‍माहा काम्‍बे बाधा लेङ्‌मेहा॥

२१ न्‍हाङामाङ् खाॽलाहा घाक इसिॽहा चेॽया नुङ् छिप्‍पाकेकेक्‍हा बानिभाङ् लाॽला वायानि॥ न्‍हाङा मि लेक्‍सिघोङ् न्‍निङ्‌गा निङ्‌वाबेॽहा निङ्‌वाफुमागा चेॽया लोॽवा चोगानि, इजाङ्‌बाङ्‌निङ् ङ्‌खाङामाङ् न्‍निङ्‌गा आत्‍मा हिङ्‌मेत्‍वाना॥

२२ निङ्‌वाफुमागा चेॽया खेम्‍खुबासे लेक्‍सिगाहोङ् आफाइ धोका पिखुबा न्‍लेक्‍सानिन, ङ्‌खाॽनिङ्‌गो निङ्‌वाफुमागा चेॽया लोॽवा चोक्‍खुबा लेक्‍सानि॥

२३ निङ्‌वाफुमागा चेॽया खेप्‍स्‍वाहोङ् ङ्‌खाॽला मेन्‍जोक्‍खुबा याॽमि च्‍हेन, आइनाबे उनाचिक सोखुबा याॽमि लोॽवाना ओम॥

२४ इजाङ्‌बाङ्‌निङ् न्‍नाङा आइनाबे उनाचिक स्‍वाहोङ् खेन्‍दिमे, न्‍हाङा उङ् आफाइ इमिन्‍ना सायाना बाङ्‌ना चेॽया सोलोक मुन्‍दिॽवा॥

२५ ङ्‌खाॽनिङ्‌गो इसाङा याॽमिचि फोङ्‌खुबा सुद्‌दा ब्‍यावास्‍था खेप्‍स्‍वाहोङ् मेमुॽनिले ङ्‌खाबे उचुन निङ्‌वा पिवा, न्‍नाङा च्‍हेन उङा चोगुहा काम्‍बे आसिक तोक्‍त्‍वाहा॥

२६ इसाङा का धार्मोतिङान मिमे, ङ्‌खाॽनिङ्‌गो उका उया तायेन्बे ङ्‌युक्‍स्‍वान्‍नाभोङ्, उङा उङ् आफाइ धोका पिॽमासिमे, न्‍हाङ् उङा चोगुहा धार्मोति काम चा ब्‍यार्था लेङ्‌मेहा॥

२७ निङ्‌वाफुमा पाङा उसाप थाक्‍माहा काम च्‍हेन तुखिबे ङ्‌ङायाहा लाङ्‌निमाचि, उप्‍पा-उमा मेॽनिङ्‌हा पिछाचि सोॽमाचि, न्‍हाङा कानिङ् आसुद्‌दा चोक्‍खुबा कायुङ्‌लेनबेॽहा इसिॽहा चेॽयाभाङ् लाॽला वामा ओम॥

याॽमिगा उनाचिक सोसाङ् बेभार न्‍जोगानुम्‍निन

२

१ आफुआनुन्‍छा आनाआनुन्‍छाचि, हाङ्‌बा येसु खिरिस्‍ट, माहिमागा हाङ्‌बा छोङ्‌बे न्‍निङ्‌गा बिस्‍वास वान्‍ने, ङ्‌खोङ्‌माङ् याॽमिगा नाचिक सोसाङ् बेभार न्‍जोगानुम्‍चिम्‍निन॥

२ साङ्‌खालाम्‍गा लागि न्‍निङ्‌दा छुप्‍सिगाना ठोङ्‌बे एको याॽमि साम्‍याङ्‌गा आङ्‌गुठि नुङ् उचुन्‍हा-उचुन्‍हा तेफेन वाहोङ् ताया न्‍हाङ् एको तुखिसुम्‍बा चा झुत्‍रेझाम्‍रे तेफेन वाहोङ् तायाभोङ्,

३ न्‍ना उचुन्‍हा तेक वाखुबा आदार चोक्‍साङ्, “ना उचुन्‍ना ठोङ्‌बे युङा” ल्‍वाम्‍गा, न्‍हाङ् न्‍ना तुखिसुम्‍बा च्‍हेन, “न्‍दा च्‍हेन न्‍नाबे येबा” मानुङ् “आलाङ् युम्‍बे युङा” ल्‍वाम्‍गानाभोङ्,

४ इना न्‍निङ्‌दा याॽमि सोसाङ् बेभार चोक्‍खुबा नुङ् इसिॽना निङ्‌वा वाखुबा निरिक्‍राङ्‌बा न्‍लेक्‍सिगान्‍हायि?

५ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, खेप्‍सानुम, इना निङ्‌वाफुमाङा कायुङ्‌लेनबेॽहा तुखिसुम्‍बाचि बिस्‍वासपे चात्‍तु चोक्‍मागा नुङ् उका राज्‍यागा उत्‍ताराधिकारि लेङ्‌मागा न्‍सेगुन्‍चिन्‍हायि? उङा न्‍ना राज्‍यामाङ् उङ् उलुङ्‌मा तुक्‍खुबाचि पिमेॽनेनिन्‍हाभोङ् बाचा न्‍जोगामान्‍नायि?

६ ङ्‌खाॽनिङ्‌गो न्‍निङ्‌दा गो ङ्‌खा तुखिसुम्‍बाचि इसिॽनुङ् चोगुक्‍सुम्‍चिम्‍गा॥ इना थुङ्‌दुहा याॽमिचिङा न्‍निङ्‌दा इसिॽनुङ् न्‍जोगिॽवागान्‍हायि? ङ्‌खाचिङा न्‍निङ्‌दा ङ्‌खाचिगा निरिक्‍पाङ्‌बे ङ्‌खेतिॽवागान्‍हायि?

७ इना न्‍निङ्‌दा बिस्‍वास चोगुम्‍गाना येसु खिरिस्‍टका उचुन्‍ना निङ्‌गा ङ्‌खाचिङा बेइजात न्‍जोगुनिन्‍नायि?

८ धार्मासाप्‍लाबे “न्‍निङ्‌गा पाङ्‌निवाक्‍चि न्‍निङ्‌दा लोॽवा लुङ्‌मा तुक्‍तानुम्‍चिम” भोङ् छेप्‍ताहा लोॽवा चोगिगाभोङ् न्‍निङ्‌दा ठिक काम चोग्‍वाम्‍घा॥

९ ङ्‌खाॽनिङ्‌गो याॽमिगा नाचिक सोसाङ् बेभार चोगुम्‍गाभोङ् न्‍निङ्‌दा पाप चोग्‍वाम्‍गा, न्‍हाङ् ब्‍यावास्‍थाङा पापि ठारेचोगिॽवाघा॥

१० इजाङ्‌बाङ्‌निङ् इसाङा ब्‍यावास्‍थाबे छेप्‍ताहा लोॽवा घाक चेॽया चोग्‍वा, ङ्‌खाॽनिङ्‌गो एको चेॽया न्‍जोग्‍वान्‍नाभोङ् ब्‍यावास्‍थाबेॽहा घाक चेॽयाबे न्‍ना दोसि ठारेचोङ्‌मेॽना॥

११ इजाङ्‌बाङ्‌निङ् इसाङा “ब्‍याभिचार न्‍जोगानिन” लुया, न्‍नाङामाङ् “याॽमि सिमा न्‍लेङ्‌मेनिन्‍हा” चा लुयाहा ओम॥ ङ्‌खोङ्‌माङ् न्‍निङ्‌दा ब्‍याभिचार न्‍जोगिॽवागान ङ्‌खाॽनिङ्‌गो याॽमि सिस्‍वाम्‍चिम्‍घाभोङ् न्‍निङ्‌दा ब्‍यावास्‍थाङा आप्‍दिक एन्‍दिॽवाघा॥

१२ ङ्‌खोङ्‌माङ् न्‍निङ्‌गा चेक्‍ताइ नुङ् बेभार स्‍वातान्‍तारा पिखुबा ब्‍यावास्‍थाङा पाक्‍का लेक्‍साना याॽमिगा लोॽवा सानि॥

१३ दाया मेन्‍जोक्‍खुबा याॽमिगा निरिक निङ्‌वाफुमाङा दाया मेन्‍जोक्‍ले चोग्‍वाहा, ङ्‌खाॽनिङ्‌गो दाया चोक्‍खुबागा निरिक चोग्‍वानिङ् निङ्‌वाफुमाङा न्‍ना चा दाया चोग्‍वाना॥

बिस्‍वास नुङ् काम

१४ आफुआनुन्‍छा आनाआनुन्‍छाचि, इसाङा “का बिस्‍वास चोग्‍वाङ्‌हा” कामे, ङ्‌खाॽनिङ्‌गो कामङा च्‍हेन बिस्‍वास न्‍सोॽमेमेन्‍हाभोङ्, उका बिस्‍वासङा इहा फाइदा लेङ्‌मेहा?

१५ साङ्‌खालाम्‍गा लागि एको याॽमिनुङ् वाॽमाहा, चामाहा इहाचा मान,

१६ न्‍हाङा न्‍निङ्‌दा माध्‍येबे एकोङा, “न्‍दा निङ्‌वाफुमाङा आसिक पिक्‍कानि, कुहा तेक वा, न्‍हाङ् खुम्‍दुहा चो” उयाङा से ल्‍वा, ङ्‌खाॽनिङ्‌गो उका सालुङ्‌गा लागि चाहाचोक्‍माहा थोक इहाचा म्‍बिवान्‍हाभोङ् इना फाइदा?

१७ बिस्‍वास चा ङ्‌खाॽलाना ओम॥ काम मेॽनिङ्ना बिस्‍वास को स्‍याना याॽमि लोॽवा ओम॥

१८ ङ्‌खाॽनिङ्‌गो इखिङ्‌ङा ङ्‌गा लोप्‍पि, “न्‍दा बिस्‍वास चोग्‍वागा, का च्‍हेन काम चोग्‍वाङ्‌हा॥” काम मेॽनिङ्ना ङ्‌गा बिस्‍वास सोॽमेताङ्‌स्‍याङ्, न्‍हाङा का चोगुङ्‌हा काम्‍भाङ् आका बिस्‍वास न्‍दा सोॽमेमेनेन्‍ना॥

१९ निङ्‌वाफुमा एकोना बाङ्‌ना चेॽयाबे न्‍निङ्‌दा बिस्‍वास चोग्‍वाम्‍गा॥ न्‍ना उचुन्‍ना चेॽया ओम, ङ्‌खाॽनिङ्‌गो इसिॽहा मुइचिङा चा खा चेॽया बिस्‍वास न्‍जोग्‍वा न्‍हाङ् किसिॽमाङा ङ्‌योङ्‌मेहा॥

२० मुर्खा याॽमिचि, इना न्‍निङ्‌दा काम मेॽनिङ्ना बिस्‍वास ब्‍यार्थाना बाङ्‌ना चेॽयागा पार्मान योग्‍वाम्‍घायि?

२१ एङ्‌गा पुर्खा आब्‍राहामगा उतुम्‍बे सोयानुम॥ उङा उका उच्‍या बेदिबे बोलि तिमाहा काम चोगुहोङ् निङ्‌वाफुमागा ओन्‍दाङ् धार्मोति ठारेचोगाना मेन्‍नायि?

२२ नाबे आब्‍राहामगा बिस्‍वास नुङ् काम सोरि-सोरि लेक्‍सामा, न्‍हाङा उका काम्‍भाङ् इमिन बिस्‍वास पुरा लेक्‍साना, ङ्‌खा न्‍निस्‍वाम्‍गान्‍हा?

२३ न्‍हाङा पाबित्‍तारा धार्मासाप्‍लाबे “आब्‍राहामङा निङ्‌वाफुमाबे बिस्‍वास चोगु, न्‍हाङ् न्‍ना बिस्‍वासङामाङ् उङ् धार्मोति ठारेचोगाना” भोङ् छेप्‍ताहा चेॽया पुरा लेक्‍सा॥ खाॽलाहोङ्‌माङ् उङ् निङ्‌वाफुमाङा आकाम्‍निभाक लु॥

२४ हाकु गो आसुम्‍घा? याॽमि बिस्‍वासङासे मेन्‍ना, ङ्‌खाॽनिङ्‌गो उङा चोगुहा कामङा निङ्‌वाफुमागा ओन्‍दाङ् धार्मोति ठारेचोङ्‌मेॽना॥

२५ ङ्‌खाॽलामाङ् राहाब बेस्‍या सोयानुम, उङा जासुसि याॽमिचि चुमुचिहोङ् हेकोना लाम्‍बु पाक्‍साहाक्‍सुचि, ङ्‌खा कामङा उङ् धार्मोति ठारेचोगाना मेन्‍नायि?

२६ ङ्‌खोङ्‌माङ् इमिन सोक्‍मा मेॽनिङ् सालुङ् सिमे, ङ्‌खाॽलामाङ् काम मेॽनिङ्ना बिस्‍वास चा स्‍याना लोॽवा ओम॥

लेम तायेन्बे युङ्‌माना

३

१ आफुआनुन्‍छा आनाआनुन्‍छाचि, न्‍निङ्‌दाबे प्‍याक चिन्‍खुबा लेङ्‌मा ङ्‌योगानिन॥ इजाङ्‌बाङ्‌निङ् चिन्‍खुबाचिगा निरिक झान छाक्‍नुङ् लेङ्‌मेहा बाङ्‌ना चेॽया न्‍निङ्‌दा था वान्‍ने॥

२ कानिङ् घाक्‍ङा प्‍याक चेॽया खोक्‍सिॽवाम, ङ्‌खाॽनिङ्‌गो इसाङा चेङ्‌मेॽनिङ् चेॽया ङ्‌खोक्‍सिॽवान, न्‍ना याॽमि सिद्‌दा याॽमि ओम॥ ङ्‌खाॽलाना याॽमिङा उका घाक सालुङ् तायेन्बे युङ्‌मा यास्‍वाना॥

३ कानिङ् ओनगा उयाबे कारेलि वाॽमेमाहोङ् न्‍ना हेॽने खेॽमा मितुम न्‍नाबे खेॽमा यास्‍वाम॥

४ न्‍हाङा माडा हिॽवाङा लाम्‍खुबा होङ्‌गाॽवाचि सोयानुम्‍चिम, ङ्‌खाचि माम्‍माहाचिहोङ्‌चा एको मिना कार्नाधारङा खिरिक हिङ्‌मा यास्‍वाचि॥ न्‍हाङ् होङ्‌गाॽवा चालाचोक्‍खुबाङा होङ्‌गाॽवा हेखाॽला खेॽमा मितु न्‍ना पोटि खेॽमा यास्‍वा॥

५ ङ्‌खाॽलामाङ् लेम सोॽमानिङ् मिनाहोङ्‌चा माम्‍माहा चेॽयागा घामान्‍डा चोङ्‌मेॽना॥ सोयानुम, एको मिना मिगा झिल्‍काङा माडा पुङ्‌दा चा माङ्‌खेॽमा यास्‍वाना॥

६ लेम चा एको मिगा झिल्‍का लोॽवाना ओम॥ ना सालुङ्‌बेॽहा आङ्‌गाचि माध्‍येबे घाकहाक्‍निङ् दुस्‍टाना॥ नाङा एङ्‌गा सालुङ् घाक आसुद्‌दा चोग्‍वा, न्‍हाङा नाङा एङ्‌गा घाक हिङ्‌लुङ्‌बे नाराक्‍का मि तिस्‍वा न्‍हाङ् तुन्‍धाक्‍स्‍वा॥

७ याॽमिङा घाक खाले पोसुचि, न्‍वाक्‍चि, फोक सोसाङ् लाम्‍खुबा जिवात्‍चि न्‍हाङा सामुन्‍दाराबेॽहा घाक खाले जिवात्‍चि तायेन्बे युङ्‌मा ङ्‌यामे, न्‍हाङा याॽमिङामाङ् तायेन्बे ङ्‌युक्‍सामा चा॥

८ ङ्‌खाॽनिङ्‌गो लेम इसाङा चा तायेन्बे युङ्‌मा ङ्‌यास्‍वानिन्‍ना॥ लेम च्‍हेन इसिॽना, तायेन्बे मेयुङ्‌खुबा नुङ् किॽमालुलुहा बिसङा इप्‍तुना लोॽवा सामेॽना॥

९ कानिङ् ना लेम्‍ङा एङ्‌गा हाङ्‌बा नुङ् निङ्‌वाफुमा पा नुनिङ्‌वा पिवाम, न्‍हाङ् फेरि ना लेमङामाङ् निङ्‌वाफुमागा रुप्‍पे न्‍जोगाहा याॽमिचि साराप पिवाम्‍चिम॥

१० खाॽला एङ्‌गा एको याभाङ् आसिक नुङ् साराप लोम्‍मे॥ आफुआनुन्‍छा आनाआनुन्‍छाचि, खाॽला गो मेलेङ्‌मा पोर्ने ओम॥

११ इना एको पुन्‍दुवाकपाहाङ् खिक्‍हा नुङ् खुम्‍दुहा माङ्‌च्‍वा लोम्‍मेहायि?

१२ आफुआनुन्‍छा आनाआनुन्‍छाचि, वेक्‍पुगा उथाप्‍पे जाइतुन न्‍हाङ् सिम्‍लेॽमाङ्‌गा उथाप्‍पे वेक्‍पु केक्‍स्‍वाहाइ? खिक्‍ना माङ्‌च्‍वागा पुन्‍दुवाकपाहाङ् खुम्‍दुहा माङ्‌च्‍वा न्‍लोम्‍मेन्‍हा॥

उचुन्‍ना निङ्‌वा निङ्‌वाफुमाभाङ् तामेॽना

१३ न्‍निङ्‌दाबे इसा निङ्‌वाराङ्‌बा नुङ् चेॽया आखुबा याॽमि वेॽना? न्‍नाङा ओलोक मेङ्‌खोॽले उका हिङ्‌लुङ्‌भाङ् उचुन्‍हा काम चोगुहोङ् सोॽमेतुचिनि॥

१४ ङ्‌खाॽनिङ्‌गो न्‍निङ्‌गा निङ्‌वाबे ङ्‌खुम्‍दिन्‍नुङ् एॽमाहा, नाहेम्‍माहा नुङ् आकासे उचुन लेङ्‌नि मिॽमाहा चेॽया वेॽहाभोङ्, खा चेॽयाबे न्‍निङ्‌दा घामान्‍डा न्‍जोगानिन, न्‍हाङा ओम चेॽया मेन्‍हा न्‍जोगानुम्‍निन॥

१५ खाॽलाना निङ्‌वा वालोकपाहाङ् उक्‍साना मेन्‍ना, ङ्‌खाॽनिङ्‌गो ना कायुङ्‌लेनबेॽना नुङ् साइतानगा निङ्‌वा ओम॥

१६ इजाङ्‌बाङ्‌निङ् हेॽने नाहेम्‍माहा नुङ् आकासे उचुन लेङ्‌नि मिॽमाहा चेॽया वामे, न्‍नाबे खिमातुमा नुङ् घाक खाल्‍गा इसिॽहा चेॽया लेङ्‌मेहा॥

१७ ङ्‌खाॽनिङ्‌गो तोन्‍धाङ् उक्‍साना बुद्‌दि गो चोखो, हाङ्‌हाङ् पिखुबा, सुधो न्‍हाङ् घाक्‍नुङ् तोङ्‌खुबा सामेॽना॥ खाॽलाना बुद्‌दि दायाङा इप्‍तुनेस्‍वा, न्‍हाङ् न्‍ना बुद्‌दि उचुन्‍हा काम चोक्‍खुबा, इसा चा तो-मो मेन्‍सोखुबा बिस्‍वासिलो सामेॽना॥

१८ हाङ्‌हाङ् ताखुबाचिङा तोङ्‌मेॽमाहा काम न्‍जोग्‍वा, न्‍हाङ् धार्मिक्‍तागा उसा ङ्‌गेङ्‌मेत्‍वा॥

कायुङ्‌लेननुङ् काम्‍निभाक मेलाप्‍माहा

४

१ न्‍निङ्‌गा लुम्‍बे लाडाइ नुङ् खिमा-तुमाहा चेॽया हेॽनाहाङ् तामेहा? मोज्‍मोज्‍जो चोक्‍मा मिॽमाना निङ्‌वाभाङ् मेन्‍नायि? ङ्‌खा न्‍निङ्‌गा निङ्‌वाबे उङ्‌लेम कालेम चोक्‍मासिम्‍मेहा॥

२ न्‍निङ्‌दा तोक्‍मा मितुम्‍घा चेॽया तोक्‍तुम्‍ङाबि मितिॽवागा ङ्‌खाॽनिङ्‌गो न्‍दोक्‍त्‍वाम्‍गान॥ ङ्‌खा तोक्‍मागा न्‍निङ्‌दा याॽमि सिस्‍वाम्‍चिम्‍गा न्‍हाङ् ङ्‌खा चेॽयाबे मिक एन्‍द्‌वाम्‍चिम्‍गा, ङ्‌खाॽनिङ्‌गो तोक्‍मा ङ्‌यास्‍वाम्‍गान॥ ङ्‌खागा लागि न्‍निङ्‌दा खिइवागा, तुइवागा ङ्‌खोङ्‌चा न्‍निङ्‌दा न्‍दोक्‍त्‍वाम्‍गान, इजाङ्‌बाङ्‌निङ् न्‍निङ्‌दा निङ्‌वाफुमानुङ् न्‍नाक्‍त्‍वाम्‍गान॥

३ न्‍निङ्‌दा निङ्‌वाफुमा नाक्‍त्‍वाम्‍गा ङ्‌खोङ्‌चा न्‍दोक्‍त्‍वाम्‍गान, इजाङ्‌बाङ्‌निङ् न्‍निङ्‌गा न्‍निङ्‌वा लोॽवा चोक्‍मागा लागि इसिॽना निङ्‌वाङा नाक्‍त्‍वाम्‍गा॥

४ ओ ब्‍याभिचार चोक्‍खुबा याॽमिचि! कायुङ्‌लेन लुङ्‌मातुक्‍मा च्‍हेन निङ्‌वाफुमागा सात्‍तुर लेङ्‌मा ओम बाङ्‌ना चेॽया न्‍निङ्‌दा था मान्‍ना? न्‍हाङामाङ् इसा कायुङ्‌लेनगा उकाम्‍निभाक लेङ्‌मा योङ्‌मे न्‍नाङा निङ्‌वाफुमा सात्‍तुर चोग्‍वाना॥

५ “निङ्‌वाफुमाङा कानिङ्‌बे युक्‍साब्‍याहा आत्‍मागा लागि उङ् प्‍याक डाहा चोङ्‌मेॽना” भोङ् धार्मासाप्‍लाबे छेप्‍ताहा चेॽयाङा ब्‍यार्थाहा म्‍मितानुम्‍निन॥

६ ङ्‌खाॽनिङ्‌गो निङ्‌वाफुमाङा प्‍याक आनुगाराहा चोङ्‌मेहा॥ धार्मासाप्‍लाबे खाॽला छेप्‍तामा, “निङ्‌वाफुमाङा काङान काखुबाचि बिरोध चोग्‍वाचि, ङ्‌खाॽनिङ्‌गो मि लेङ्‌खुबाचि च्‍हेन आनुगाराहा चोग्‍वाचिहा॥”

७ न्‍हाङामाङ् न्‍निङ्‌दा आफाइ निङ्‌वाफुमागा तायेन्बे वायानि॥ साइतानगा बिरोध चोगानुम, न्‍हाङ् न्‍ना न्‍निङ्‌दा नाइवागाहोङ् खेमेॽना॥

८ न्‍निङ्‌दा निङ्‌वाफुमागा उयुम्‍बे तायानि, न्‍हाङ् निङ्‌वाफुमा न्‍निङ्‌युम्‍बे तामेॽना॥ पापि याॽमिचि! न्‍निङ्‌मुक्‍चि वासिॽयानुम्‍चिम॥ हिच्‍चि निङ्‌वा चोक्‍खुबाचि, न्‍निङ्‌गा निङ्‌वा सुद्‌दा चोगानुम्‍चिम॥

९ न्‍निङ्‌दा हाबानि, ओक्‍तानि न्‍हाङ् सोक चोगानि॥ न्‍निङ्‌गा युतुचायाइ सोकपे, न्‍हाङ् न्‍निङ्‌गा आनान्‍दा तुखिबे बाद्‌ले चोक्‍नि॥

१० हाङ्‌बागा ओन्‍दाङ् मि लेक्‍सानि, न्‍हाङ् उङा न्‍निङ्‌दा तो थेन्‍दिॽवाघा॥

पाङ्‌निवाक्‍चि आप्‍दिक मेएम्‍माहाचि

११ आफुआनुन्‍छा आनाआनुन्‍छाचि, एकोङा हेकोनागा बिरुद्‌दाबे इसिॽहा चेॽया न्‍जेक्‍तानुम्‍निन॥ इसा बिस्‍वासि फुनुन्‍छागा बिरुद्‌दाबे इसिॽनुङ् चेङ्‌मे, आप्‍दिक एन्‍द्‌वा न्‍ना ब्‍यावास्‍थागा बिरुद्‌दाबे चेङ्‌मे, न्‍हाङ् ब्‍यावास्‍था आप्‍दिक एन्‍द्‌वा॥ हाकु न्‍दा ब्‍यावास्‍था आप्‍दिक एन्‍द्‌वागानाभोङ् गो न्‍दा ब्‍यावास्‍था लोॽवा चोक्‍खुबा मेन्‍ना, ङ्‌खाॽनिङ्‌गो ब्‍यावास्‍थागा निरिक चोक्‍खुबाले लेङ्‌मेका॥

१२ ब्‍यावास्‍था पिखुबा नुङ् निरिक चोक्‍खुबा गो एको निङ्‌वाफुमा सेॽना॥ उङा हिङ्‌मेॽमा नुङ् नास चोक्‍मा यामेहा॥ ङ्‌खाॽनिङ्‌गो ङ्‌गा पाङ्‌निवाक्‍चि आप्‍दिक एन्‍खुबा न्‍दा इसागान?

काङान काखुबाचिगा बिरुद्‌दाबे चेतावानि

१३ “हेन कि वान्‍दिक कानिङ् न्‍ना साहारबे खेइ, न्‍हाङ् न्‍नाबे ए फिम्‍बिलिङ् सोम्‍मा बेपार चोगुम्‍होङ् याङ् उबुम” काखुबाचिङा आका चेॽया उचुन खेप्‍सानुम॥

१४ वान्‍दिक्‍ङा इलेङ्‌मे, ङ्‌खा न्‍निङ्‌दा इहाचा न्‍निस्‍वागान्‍हा॥ न्‍निङ्‌गा हिङ्‌लुङ् इमिन्‍ना? न्‍निङ्‌गा गो एक्‍छिन ओमेहोङ् मान्‍दिङ्‌खेखुबा ह्‌वाङ्‌साa लोॽवासे सिगान॥

१५ न्‍निङ्‌दा खाॽलाले कामा पोर्ने, “निङ्‌वाफुमागा उनिङ्‌वा लेक्‍साभोङ् कानिङ् हिङिहोङ् खाॽला चोगि, ङ्‌खाॽला चोगि॥”

१६ ङ्‌खाॽनिङ्‌गो न्‍निङ्‌दा काङान काइवागा न्‍हाङ् मालेक्‍सिसिॽवागा॥ खाॽला चोक्‍मा उचुन मेन्‍ना॥

१७ न्‍हाङामाङ् इसाङा उचुन चोक्‍माहा बाङ्‌ना था वान्‍नेहोङ्‌चा न्‍जोग्‍वान्‍हाभोङ् न्‍नाङा पाप चोग्‍वाहा॥

a 

४:१४ बाफ

थुङ्‌दुहाचि चेतावानि

५

१ थुङ्‌दुहा याॽमिचि! खेप्‍सानुम, न्‍निङ्‌दा छोङ्‌बे आमेहा तुखि मितुम्‍घोङ् हाबानि न्‍हाङ् बिलाप चोगानि॥

२ न्‍निङ्‌गा याङ्सा ढुडिङा आप्‍तिक्‍सु, न्‍हाङ् न्‍निङ्‌गा तेक्‍चि फिबाक्‍ङा चोक्‍सुचि॥

३ न्‍निङ्‌गा साम्‍याङ् युप्‍पा खियाङा आप्‍तिक्‍सु॥ ङ्‌खा खियामाङ् न्‍निङ्‌गा बिरुद्‌दाबे साचि लेङ्‌मे, न्‍हाङ् मिङा लोॽवा ङ्‌खाङा न्‍निङ्‌गा सालुङ् नास चोग्‍वाना॥ न्‍निङ्‌दा छुप्‍सुम्‍घा याङ्‌सामाङ् निरिक्‍का लेन न्‍निङ्‌गा बिरुद्‌दाबे गाबाहि लेङ्‌मेहा॥

४ न्‍निङ्‌गा रोपाबे काम चोक्‍खुबाचि पिॽमाहा जेला म्‍बिक्‍सुम्‍चिम्‍गान॥ ङ्‌खाचिगा तुखिगा सेम्‍ला खेप्‍सानुम॥ न्‍निङ्‌गा चाचिॽया पोक्‍खुबा खेतालाचिगा सेम्‍ला घाकहाक्‍निङ् साक्‍तिसालि हाङ्‌बा निङ्‌वाफुमागा उनाभाक्‍पे तासिक्‍सुहा॥

५ न्‍निङ्‌दा ताम्‍दाङ्‌फुमाबे प्‍याक सुखा नुङ् मोज्‍जो चोक्‍साङ् सिमाना लेन्‍गा लागि मोटाचोगिमिगा॥

६ न्‍निङ्‌दा न्‍निङ्‌गा बिरुद्‌दाबे चेक्‍माइ मेन्‍जेक्‍खुबा धार्मोति याॽमिचि आप्‍दिक एन्‍दुम्‍चिम्‍घोङ् सिसुम्‍चिम्‍गा॥

डिगो वामाहा चेॽया नुङ् पार्थाना

७ न्‍हाङामाङ् आफुआनुन्‍छा आनाआनुन्‍छाचि, हाङ्‌बा मेन्‍दाले सोम्‍मा न्‍निङ्‌दा डिगो वायानि॥ सोयानुम, खेति चोक्‍खुबाङा उचुन चाचिॽया केङ्‌मेॽमागा ओन्‍दाङ्‌ना नुङ् हेक्‍साङ्‌ना वासिक मेन्‍दाले सोम्‍मा कुसुनेस्‍वा॥

८ न्‍निङ्‌दा चा ङ्‌खाॽलामाङ् कुसाङ् वायानि॥ न्‍निङ्‌दा निङ्‌वाबे डिगो वायानि, हाङ्‌बा तामाना लेन तायाबेहेक्‍साना॥

९ आफुआनुन्‍छा आनाआनुन्‍छाचि, एको हेकोनागा बिरुद्‌दाबे गान्‍गान न्‍जोगानिन, मानुङ्‌गो न्‍निङ्‌दा निङ्‌वाफुमागा निरिक्‍पे आइवाघा॥ सोयानुम, निरिक चोक्‍खुबा वालाम्‍बुङ्‌बे वेॽना॥

१० आफुआनुन्‍छा आनाआनुन्‍छाचि, तुखि आङ्‌दानुम न्‍हाङ् इमिन डिगो वामाहा बाङ्‌ना चेॽयागा साङ्‌खालाम्‍गा लागि निङ्‌वाफुमाभाङ् चेक्‍खुबाचि सोयानुम्‍चिम॥

११ ङ्‌खा डिगो वाखुबा याॽमिचि आसिक तोक्‍खुबा ल्‍वाम्‍चिम॥ आयुब इमिन डिगो वायाना ङ्‌खा चेॽया न्‍निङ्‌दा खेप्‍सुक्‍सुम्‍गा॥ न्‍हाङ् हेक्‍साङ् हाङ्‌बाङा उङ् इमिन आसिक पिहा, ङ्‌खा चा न्‍निङ्‌दा था वान्‍ने॥ हाङ्‌बा लुङ्‌मा तुक्‍खुबा नुङ् लुङ्‌माराङ्‌बाना॥

१२ आफुआनुन्‍छा आनाआनुन्‍छाचि, घाकहाक्‍निङ् माडा चेॽया च्‍हेन न्‍निङ्‌दा कासाम न्‍जायानिन॥ वालोक्‍का उनिङ्‌बे, ताम्‍दाङ्फुमागा उनिङ्‌बे, इहाचा चेॽयागा उनिङ्‌बे कासाम न्‍जायानिन॥ न्‍निङ्‌दा “ओम” भोङ् “ओम” कायानि, “मेन्‍हा” भोङ् “मेन्‍हा” कायानि॥ ङ्‌खाॽला चोगिगाभोङ् निङ्‌वाफुमाङा न्‍निङ्‌दा आप्‍दिक ङ्‌ङेन्‍दिॽवागान्‍हा॥

१३ न्‍निङ्‌दा माध्‍येबे इसाङा तुखि आङ्‌मासिमेॽना? न्‍ना पार्थाना चोक्‍नि॥ इसा आनान्‍दित्‍ना? न्‍नाङा निङ्‌वाफुमागा उनिङ् थेन्‍माहा छेम लुतुनि॥

१४ न्‍निङ्‌दा माध्‍येबे इसा तुक्‍मासिमेॽना? न्‍नाङा छुम्‍वाङ्‌बेॽहा चिन्‍खुबाचि काचिनि न्‍हाङ् उङ्‌चिङा हाङ्‌बागा उनिङ्‌बे किवाङा आभिसेक न्‍जोगुहोङ् उका लागि पार्थाना न्‍जोक्‍तुबिनि॥

१५ बिस्‍वासका पार्थानाङा तुखाबाङ् हिङ्‌मेॽना, न्‍हाङ् हाङ्‌बाङा उङ् नुमेत्‍वाना॥ न्‍नाङा पाप चोगुक्‍सुहाभोङ्‌चा न्‍नागा पाप छेमा लेङ्‌मेहा॥

१६ न्‍हाङामाङ् न्‍निङ्‌दा एकोङा हेकोनागा ओन्‍दाङ् न्‍निङ्‌गा पाप सुइकार चोगानुम, न्‍हाङ् नुमागा लागि एकोङा हेकोनागा लागि पार्थाना चोङ्‌बिखुसा चायानि॥ धार्मोति याॽमिगा पार्थाना साक्‍तिसालि सामे, न्‍हाङ् ङ्‌खाॽलाहा पार्थानाङा माम्‍माहा काम लेङ्‌मेहा॥

१७ एलिया चा कानिङ् लोॽवाना याॽमि साया॥ उङा वासिक न्‍दानिन्‍निभोङ् उनिङ्‌वाभाङ् पार्थाना चोगामासा, न्‍हाङ् सुम फिम्‍बिलिङ् या मोनाम सोम्‍मा वासिक न्‍दायान॥

१८ उङ् फेरि वासिक तानिभोङ् पार्थाना चोगा, न्‍हाङ् ताङ्‌खेङ्‌भाङ् वासिक तायाहोङ् खाम्ङा चाचिॽया केङ्‌मेतु॥

१९ आफुआनुन्‍छा आनाआनुन्‍छाचि, न्‍निङ्‌दाबे कोइ सात्‍याताभाङ् माङ्‌दु लेङ्‌खेमेॽनिङ् कोइङा न्‍लासुराभोङ्,

२० न्‍ना याॽमिङा खा चेॽया आसुनि, इसाङा एको पापि याॽमि न्‍नागा इसिॽहा काम्‍भाङ् हिक्‍सुरावा, न्‍ना याॽमिगा आत्‍मा सिमाभाङ् जोगाचोग्‍वा, न्‍हाङ् न्‍ना याॽमिगा प्‍याक पाप छेमा लेङ्‌मेहा॥

पात्‍तुरुसङा छेप्‍तुना

इम्‍ना छेप्‍फा

छेप्‍ताप चिनातोक

ना छेप्‍फा पात्‍तुरुसङा इस्‍बित साम्‍बात ६४ पोटि छेप्‍तुना ओम॥ ना छेप्‍फा एसिया माइनारगा फेक्‍सालाङ् पोटि (खिङ्‌बेलाक्‍ना टार्कि) घाक्‍पे ङ्‌हिसामासाहा खिरिस्‍टियान्‍चिगा लागि छेप्‍तुक्‍सा॥ ना छेप्‍फागा उदेस्‍या च्‍हेन उङ्‌चि बिस्‍वासपे चात्‍तु ङ्‌वानि, खिरिस्‍टङा लोॽवा तुखि आङ्‌मागा उत्‍साहा न्‍दोक्‍तुनि बाङ्‌ना साया॥

पात्‍तुरुस च्‍हेन येसुगा एहि चेलाचि माध्‍येबे मुख्‍खे चेला साया॥ उका उतुम्‍बे मात्‍तिङा छेप्‍तुना नुसालागा छेप्‍ताप, मार्कुसङा छेप्‍तुना नुसालागा छेप्‍ताप, लुकाङा छेप्‍तुना नुसालागा छेप्‍ताप, युहान्‍नाङा छेप्‍तुना नुसालागा छेप्‍ताप नुङ् सेगुम्‍पाकचिगा छेप्‍ताप्‍पे छेप्‍तामाहा॥

नाबे छोक्‍ताहा चेॽया

चिनातोक १:१-२

निङ्‌वाफुमागा मुक्‍तिगा उतुम्‍बे १:३-१२

पाबित्‍तारा हिङ्‌लुङ्‌गा आर्ति १:१३-२:१०

तुखिगा बेलाक्‍पे खिरिस्‍टियानङा चोक्‍माहा काम २:११-४:१९

खिरिस्‍टियानङा आङ्‌मा नुङ् सेवा ५:१-११

मेन्‍दाहा ५:१२-१४

पात्‍तुरुसङा छेप्‍तुना

इम्‍ना छेप्‍फा

१

१ का येसु खिरिस्‍टका सेगुम्‍पाक पात्‍तुरुसङा, पोन्‍टास, गालातिया, कापाडोकिया, एसिया नुङ् बिथिनिया लिङ्‌खाम्‍बे खेइघोङ् ङ्‌खाबे हिसिनेसिघा निङ्‌वाफुमाङा सेगिघा उका याॽमिचि, का ना छेप्‍फा न्‍निङ्‌दा छेप्‍मासिमेॽनेनिन्‍हा॥

२ निङ्‌वाफुमा पाङा ओन्‍दाङ्‌माङ् उका योजाना आनुसार न्‍निङ्‌दा उका याॽमि लेङ्‌मागा सेगिगा, न्‍हाङ् येसु खिरिस्‍टका हेलिङा पाबित्‍तारा चोगिगा॥ ङ्‌खोङ्‌माङ् न्‍निङ्‌दा उका आग्‍गे खेप्‍स्‍वाम्‍गा न्‍हाङ् उका हेलिङा सुद्‌दा लेक्‍सिमिगा॥ न्‍निङ्‌दा छोङ्‌बे निङ्‌वाफुमागा आनुगाराहा नुङ् हाङ्‌हाङ् प्‍याक लेङ्‌साङ् खेॽनि॥

हिङ्‌गिलिक्‍ना आस

३ एङ्‌गा हाङ्‌बा येसु खिरिस्‍टका उप्‍पा निङ्‌वाफुमागा माहिमा लेङ्‌नि॥ उका माडा किर्पाङा येसु खिरिस्‍ट स्‍यानाभाङ् हिङ्‌गिलिक लेङ्‌मेतुहोङ् एको हिङ्‌गिलिक्‍ना आसागा लागि कानिङ् ओछोङा वाम पियामा॥

४ न्‍हाङा वालोकपे निङ्‌वाफुमाङा न्‍निङ्‌गा लागि हेॽनिङ्‌चा नास मेलेङ्‌खुबा, मेङ्‌खोङ्‌दिखुबा नुङ् हेॽनिङ्‌चा मेमान्‍दिखुबा उत्‍ताराधिकार त्‍यार चोक्‍तुबिइमिघा॥

५ न्‍निङ्‌गा बिस्‍वासङा गार्दा न्‍निङ्‌दा निङ्‌वाफुमागा साक्‍तिङा मुक्‍तिगा लागि जोगाचोगिॽवागा॥ न्‍ना मुक्‍ति न्‍निङ्‌गा लागि त्‍यार चोगामा न्‍हाङ् न्‍ना आखेरि सामायाबे ओमेॽना॥

६ न्‍निङ्‌दा खा चेॽयाबेॽमाङ् चोन्‍दास्‍यानि, ङ्‌खाॽनिङ्‌गो खिङ्‌बेलाक च्‍हेन न्‍निङ्‌दा एहिलेन प्‍याक खाले तुखि आङ्‌मा पोराचोङ्‌मेहा॥

७ खागा कारान च्‍हेन न्‍निङ्‌गा बिस्‍वास जेप्‍पाना बाङ्‌ना चेॽया सोॽमेमा ओम॥ साम्‍मेङ् मिङा खारेचोङ्‌मे ङ्‌खाॽनिङ्‌गो ङ्‌खा नास लेङ्‌खेमे॥ ङ्‌खा नास लेङ्‌खेखुबा साम्‍मेङ् हाक्‍निङ् न्‍निङ्‌गा बिस्‍वास प्‍याक ओमेन्‍गा ओम॥ ङ्‌खोङ्‌माङ् न्‍ना बिस्‍वास जेप्‍पा ओॽनिभोङ् जाच चोङ्‌मे, न्‍हाङा येसु खिरिस्‍ट तामाना लेन्‍बे न्‍निङ्‌दा निङ्‌ला, माहिमा नुङ् आदार तोक्‍त्‍वाम्‍गाना॥

८ न्‍निङ्‌दा उङ् न्‍निसुक्‍सुम्‍गान्‍होङ्‌चा लुङ्‌मा तुक्‍त्‍वाम्‍गा॥ न्‍निङ्‌दा लोप उङ् न्‍निस्‍वाम्‍गान, ङ्‌खोङ्‌चा उङ् बिस्‍वास चोग्‍वाम्‍गा न्‍हाङ् कामाइ मेयामाहा प्‍याक आनान्‍दाङा न्‍निङ्‌गा निङ्‌वा इप्‍तुक्‍सु॥

९ न्‍निङ्‌दा उङ्‌बे बिस्‍वास चोगुम्‍गानाङा न्‍निङ्‌गा आत्‍मागा मुक्‍ति तोक्‍त्‍वाम्‍गाना॥

१० न्‍निङ्‌दा तोक्‍तुम्‍गाना ना मुक्‍तिगा उतुम्‍बे निङ्‌वाफुमाभाङ् चेक्‍खुबाचिङा ङ्‌योगु न्‍हाङ् न्‍ना मुक्‍तिगा पिनिक्‍लागा उतुम्‍बे ओन्‍दाङ्‌माङ् लुइमिसिगा॥

११ ङ्‌खाचिङा खा इमिन नुङ् हेॽनिङ् लेङ्‌मेहाभोङ् था तोक्‍मागा ङ्‌योगु॥ उङ्‌चिबे वायाना खिरिस्‍टका आत्‍माङा ङ्‌खाचि ओन्‍दाङ्‌माङ् खिरिस्‍टङा आङ्‌माहा तुखि नुङ् उका हेक्‍साङ्‌ना माहिमागा उतुम्‍बे योक्‍मेतुक्‍साचि॥

१२ निङ्‌वाफुमाङा खा चेॽया च्‍हेन उङ्‌चिगा फाइदागा लागि मेन्‍ना ङ्‌खाॽनिङ्‌गो न्‍निङ्‌गा लागि ओमभोङ् सोॽमेतुक्‍साचि॥ न्‍हाङ् खा चेॽया वालोकपाहाङ् पाक्‍साना पाबित्‍तारा आत्‍माभाङ् न्‍निङ्‌दा खेप्‍सुम्‍घा नुसाला खेम्‍मेखुबाचिभाङ् लोप न्‍निङ्‌दा खेप्‍सुक्‍सुम्‍गा॥ वालोक्‍दुत्‍चिङा चा खा चेॽया तुक्‍नुङ् सोॽमा म्‍मितुक्‍सुहा॥

पाबित्‍तारा लेङ्‌माहा

१३ न्‍हाङामाङ् काम चोक्‍मागा न्‍निङ् निङ्‌वा त्‍यार चोगानुम॥ थाङ्‌थाङ् वायानि न्‍हाङ् हाङ्‌बा येसु तामेॽनिङ् तोक्‍माना मुक्‍तिगा पिनिक्‍लाबेॽमाङ् भोरोसा युक्‍सानुम॥

१४ न्‍निङ्‌दा निङ्‌वाफुमागा आग्‍गे येन्‍खुबा पिछाचि लेक्‍सिघाङा ओन्‍दाङ् इहाचा था मेन्‍दोक्‍लेनिङा चोगुम्‍घा लोॽवा इसिॽहा काम हाकु न्‍जोगानुम्‍निन॥

१५ ङ्‌खाॽनिङ्‌गो न्‍निङ्‌दा काखुबा निङ्‌वाफुमा इमिन पाबित्‍ताराना, न्‍निङ्‌दा चा ङ्‌खाॽलामाङ् घाक चेॽयाबे पाबित्‍तारा लेक्‍सानि॥

१६ इजाङ्‌बाङ्‌निङ् धार्मासाप्‍लाबे खाॽला छेप्‍तामा, “पाबित्‍तारा लेक्‍सानि इजाङ्‌बाङ्‌निङ् का पाबित्‍ताराङाना॥”

१७ न्‍निङ्‌दा निङ्‌वाफुमानुङ् पार्थाना चोगिॽवागानिङ् उङ् आप्‍पा लुसाङ् कावाम्‍गा॥ उङा इसा चा तो-मो मेन्‍सोॽले उङ्‌चिङा इमिन्‍हा काम न्‍जोगुक्‍सु ङ्‌खाॽलाहा निरिक चोग्‍वाहा, ङ्‌खोङ्‌माङ् न्‍निङ्‌दा कायुङ्‌लेन्‍बे वाइगानुङ् सोम्‍मा उङ् आदार चोक्‍साङ् हिङानि॥

१८ न्‍निङ्‌दा था वान्‍ने, न्‍निङ्‌दा न्‍निङ् पा-पुम्‍चिभाङ् लेक्‍सुक्‍साहा बित्‍थाहा चेॽयाभाङ् नास लेङ्‌खेखुबा साम्‍मेङ् युप्‍पाङा ओमेन हुङुहोङ् फोक्‍सिघा मेन्‍ना,

१९ ङ्‌खाॽनिङ्‌गो पाप नुङ् साराप मेॽनिङ्‌हा खिरिस्‍टका इम्‍माइ मेयामाहा हेलिङा न्‍निङ्‌दा फोक्‍सिघा ओम॥

२० निङ्‌वाफुमाङा उङ् कायुङ्‌लेन चोक्‍मा हाक्‍निङ् ओन्‍दाङ्‌माङ् सेगुक्‍सा, ङ्‌खाॽनिङ्‌गो न्‍निङ्‌गा लागि हेक्‍साङ्‌हा लेन्‍चिबे ओता॥

२१ उङ्‌भाङ्‌माङ् न्‍निङ्‌दा निङ्‌वाफुमाबे बिस्‍वास चोगुम्‍गा॥ निङ्‌वाफुमाङा खिरिस्‍ट स्‍यानाभाङ् हिङ्‌गिलिक लेङ्‌मेतु न्‍हाङ् न्‍निङ्‌गा बिस्‍वास नुङ् आसा निङ्‌वाफुमाबे वानि भोङ् उङ् माहिमा पि॥

२२ हाकु न्‍निङ्‌दा जेप्‍पाहा चेॽया येनुम्‍गाहोङ् न्‍निङ् निङ्‌वा सुद्‌दा चोगुक्‍सुम्‍चिम्‍गा, ङ्‌खोङ्‌माङ् फुनुन्‍छा नानुन्‍छाचि जेप्‍पा लुङ्‌मा तुक्‍तानुम्‍चिम॥ न्‍हाङ् न्‍निङ्‌दा निङ्‌वाभाङ् एकोङा हेकोना लुङ्‌मा तुक्‍खुसा चायानि॥

२३ निङ्‌वाफुमागा हिङ्‌गिलिक्‍हा नुङ् साधाइ वान्‍नुङ्‌खुबा चेॽयाभाङ् न्‍निङ्‌गा ओछोङा वाम लेक्‍सामा॥ न्‍निङ्‌दा नास लेङ्‌खुबा पागा सान्‍तान म्‍मेतिसिगान्‍हा, ङ्‌खाॽनिङ्‌गो नास मेलेङ्‌खुबा पागा सान्‍तानसिगान॥

२४ धार्मासाप्‍लाबे खाॽला छेप्‍तामा,

“घाक याॽमिचि घास लोॽवाहाचि,

न्‍हाङ् ङ्‌खाचिगा गाउराब चा फुङ् लोॽवाहा॥

घास चोम्‍दिमे, न्‍हाङ् फुङ् आङ्‌खेमे,

२५ ङ्‌खाॽनिङ्‌गो हाङ्‌बागा चेॽया साधाइ वान्‍नुङ्‌मेहा॥”

हाङ्‌बागा खा चेॽयामाङ् न्‍निङ्‌दा खेम्‍मेॽनेनिन्‍हा नुसाला ओम॥

हिङ्‌गिलिक्‍ना लुङ्‌खाक नुङ् पाबित्‍तारा जाति

२

१ न्‍हाङामाङ् घाक इसिॽहा चेॽयाभाङ्, याॽमिगा मिक एप्‍माहा नुङ् उचुन सिङान्‍भोङ् सोॽमेमाहा चेॽयाभाङ् न्‍हाङ् नाहेम्‍माहा नुङ् निन्‍दा चोक्‍माहा चेॽयाभाङ् माङ्‌दु वायानि॥

२ लोप वायाना पिछाङा ओक्‍खिपिक्‍खि नु योग्‍वाना लोॽवा न्‍निङ्‌दा चा निङ्‌वाफुमागा जेप्‍पाहा चेॽया ङ्‌खाॽलामाङ् योक्‍खुबा लेक्‍सानि॥ ङ्‌खा निङ्‌वाफुमागा चेॽया तोक्‍त्‍वाम्‍गाहोङ् न्‍निङ्‌दा मुक्‍तिबे पुसाङ् खेॽमा यासिॽवाघा॥

३ इजाङ्‌बाङ्‌निङ् न्‍निङ्‌दा आफाइ हाङ्‌बा इखिङ् नुराङ्‌बाना बाङ्‌ना चेॽया था तोक्‍तिक्‍सुम्‍गा॥

४ हाङ्‌बाबे तायानि॥ उङ् याॽमिचिङा काम लान्‍जोङ्‌मेन्‍नाभोङ् न्‍लेप्‍ताहाक्‍सुना, ङ्‌खाॽनिङ्‌गो निङ्‌वाफुमाङा सेगुना प्‍याक ओमेन आखुबा हिङ्‌गिलिक्‍ना लुङ्‌खाक ओम॥

५ न्‍निङ्‌दा चा हिङ्‌गिलिक्‍हा लुङ्‌खाक लेक्‍सिघोङ् तायानि न्‍हाङ् आत्‍मिक निङ्‌वाफुमापाङ् चोक्‍मागा आफाइ उङ् पिहाक्‍सानुम॥ न्‍नाबे न्‍निङ्‌दा येसु खिरिस्‍टका नाताङा निङ्‌वाफुमाङा उसाप थाक्‍माहा आत्‍मिक बोलिदान तिखुबा पाबित्‍तारा हाङ्‌खुबागा काम चोग्‍वाम्‍घा॥

६ इजाङ्‌बाङ्‌निङ् धार्मासाप्‍लाबे खाॽला छेप्‍तामा,

“सोयानुम, यारुसालेम्‍बे का सेगुङ्‌ना ओमेन हुङ्‌माहोङ् इम्‍माइ मेयामाना

एको सुरगा मुख्‍खे लुङ्‌खाक युक्‍सुक्‍सुङ्॥

उङ्‌बे बिस्‍वास चोक्‍खुबा

हेॽनिङ्‌चा ङोन्‍सिॽमाबे ङ्‌ङामेनिन्‍हा॥”

७ न्‍हाङामाङ् न्‍निङ्‌दा इसाङा उङ्‌बे बिस्‍वास चोग्‍वाम्‍गा न्‍निङ्‌गा लागि गो ना लुङ्‌खाक ओमेन एम्‍मायि मेयामाना ओम॥ ङ्‌खाॽनिङ्‌गो बिस्‍वास मेन्‍जोक्‍खुबाचिगा लागि च्‍हेन,

“हेॽना लुङ्‌खाक पाङ् चोक्‍खुबाचिङा काम लान्‍जोङ्‌मेन्‍ना ङ्‌गायाहोङ् न्‍लेप्‍ताहाक्‍सु,

न्‍ना लुङ्‌खाकमाङ् सुरबेॽना मुख्‍खे लुङ्‌खाक लेक्‍सा॥”

८ न्‍हाङा,

“ना लुङ्‌खाकमाङ् याॽमिचि लुङ्‌सिॽमाना लुङ्‌खाक ओम॥

ना लुङ्‌खाक्‍ङा माङ् उङ्‌चि काङ्‌सिॽमेत्‍वाचिहा॥”

इजाङ्‌बाङ्‌निङ् ङ्‌खाचिङा निङ्‌वाफुमागा चेॽया ङ्‌ङेन्‍वानिन न्‍हाङ् न्‍लुङ्‌सिमे॥ ङ्‌खाचिगा लागि खाॽला लेङ्‌निभोङ् ओन्‍दाङ्‌माङ् निङ्‌वाफुमा कायामासा॥

९ ङ्‌खाॽनिङ्‌गो न्‍निङ्‌दा गो निङ्‌वाफुमाङा सेगिघा बाङ्‌सा, राज्‍यागा हाङ्‌खुबा, पाबित्‍तारा जाति, निङ्‌वाफुमागा उका याॽमिसिगान॥ न्‍निङ्‌दा निङ्‌वाफुमागा तोत्‍तेहा कामगा उतुम्‍बे पार्चार चोक्‍मा यासुम्‍गानिभोङ् उङा न्‍निङ्‌दा कुइम्‍नाभाङ् माहिमित ओम्‍नाबे ताइमिघा॥

१० ओन्‍दाङ् न्‍निङ्‌दा निङ्‌वाफुमागा याॽमि न्‍साइगान, ङ्‌खाॽनिङ्‌गो हाकु उका याॽमि लेक्‍सिमिगा॥ ओन्‍दाङ् न्‍निङ्‌दा निङ्‌वाफुमागा दाया न्‍दोक्‍तुक्‍साम्‍गान, ङ्‌खाॽनिङ्‌गो हाकु उका दाया तोक्‍तुक्‍सुम्‍गा॥

निङ्‌वाफुमागा सेवाक

११ आफुआनुन्‍छा आनाआनुन्‍छाचि, ना कायुङ्‌लेन्‍बे न्‍निङ्‌दा एहिलेन्‍गा लागि वाखुबा याॽमि नुङ् पोर्देसि लोॽवासे सिगान॥ ङ्‌खोङ्‌माङ् का न्‍निङ्‌दा आमुक फाक्‍साङ् लुमेॽनेनिन, सालुङ्‌ङा नाक्‍तुहा इसिॽहा चेॽयाबे लान्‍जोगानिन॥ खाॽलाहा चेॽया साधाइ आत्‍मागा बिरुद्‌दाबे लाचोङ्‌नेम्‍मेहा॥

१२ निङ्‌वाफुमा चिनामेन्‍दोक्‍खुबा याॽमिचिगा उलुम्‍बे न्‍निङ्‌गा काम चोगाइ, चेक्‍ताइ उचुन सानि॥ कोइङा न्‍निङ्‌दा इसिॽहाचि लुइघोङ् न्‍निङ्‌गा बिरुद्‌दाबे न्‍जेक्‍ताभोङ्‌चा ङ्‌खाचिङा न्‍निङ्‌गा उचुन्‍हा काम न्‍निसुनि, न्‍हाङ् निङ्‌वाफुमा निरिक चोक्‍से तामेॽनिङ् ङ्‌खाचिङा निङ्‌वाफुमागा माहिमा न्‍जोगुनि॥

१३ हाङ्‌बागा आदारगा लागि घाक चोक्‍तोक्‍राङ्‌बा याॽमिचिगा तायेन्बे वायानि, न्‍ना कि घाकहाक्‍निङ् तोना हाङ् सानि,

१४ कि खाङ्‌खाङ्‌बा सानि॥ इजाङ्‌बाङ्‌निङ् इसिॽहा काम चोक्‍खुबाचि दान्‍डा पिॽमागा नुङ् उचुन्‍हा काम चोक्‍खुबाचि उचुन्‍ना निङ्‌ला पिॽमागा निङ्‌वाफुमाङामाङ् उङ्‌चि पाक्‍सुचिहा ओम॥

१५ इजाङ्‌बाङ्‌निङ् मुर्खा याॽमिचिङा मेआले न्‍जेक्‍तुहा चेॽया न्‍निङ्‌गा उचुन्‍हा कामङा स्‍वाक वामेतुम्‍चिम्‍गानि बाङ्‌ना निङ्‌वाफुमा मिमेॽना॥

१६ स्‍वातान्‍तारा याॽमि लोॽवा लेक्‍सिघोङ् हिङानि, ङ्‌खाॽनिङ्‌गो स्‍वातान्‍तारासिङान भोङ् इसिॽहा काम च्‍हेन न्‍जोगानुम्‍निन॥ बुरु निङ्‌वाफुमागा नोकार लोॽवा लेक्‍सिघोङ् काम चोगानि॥

१७ घाक याॽमिचि आदार चोगानुम्‍चिम॥ बिस्‍वास चोक्‍खुबा फुनुन्‍छा नानुन्‍छाचि लुङ्‌मा तुक्‍तानुम्‍चिम॥ निङ्‌वाफुमानुङ् किसितानि, हाङ्‌गा आदार चोगानुम॥

तुखि आङ्‌माहा चेॽयागा साङ्‌खालाम येसु

१८ नोकारचि न्‍निङ् मालिकचिगा तायेन्बे वायानि न्‍हाङ् उङ्‌चि आदार चोगानुम्‍चिम॥ न्‍निङ्‌दा लुङ्‌मा तुक्‍खुबा नुङ् उचुन चोक्‍खुबाचिगा तायेनबेसे मेन्‍ना, ङ्‌खाॽनिङ्‌गो इसिॽनुङ् चोक्‍खुबाचिगा तायेन्बे चा वायानि॥

१९ इसाङा उचुन्‍हा काम चोक्‍मानिङ्‌चा तुखि आङ्‌मा पोराचोङ्‌मेॽनिङ् खा तुखि आङ्‌मा निङ्‌वाफुमागा उनिङ्‌वा ओम मित्‍वाहोङ् ङ्‌खा आङ्‍द्‌वा न्‍ना याॽमि निङ्‌वाफुमाङा आसिक पिवाहा॥

२० न्‍निङ्‌दा इसिॽहा काम चोग्‍वाम्‍गाहोङ् दान्‍डा तोक्‍त्‍वाम्‍घाभोङ् इना माडा चेॽया लेक्‍साना? ङ्‌खाॽनिङ्‌गो उचुन्‍हा काम चोगुम्‍गानिङ् चा तुखि आङ्‌दुम्‍गाभोङ् च्‍हेन निङ्‌वाफुमाङा आसिक पिइवाघा॥

२१ इजाङ्‌बाङ्‌निङ् खागा लागिमाङ् निङ्‌वाफुमाङा न्‍निङ्‌दा काइमिघा॥ खिरिस्‍टङा चा न्‍निङ्‌गा लागि तुखि आङ्‌दुहोङ् एको साङ्‌खालाम लेक्‍सामा॥ न्‍हाङा न्‍निङ्‌दा चा उङा सोॽमेतिइघा लाम्‍बु लाम्‍माहा॥

२२ “उङा इहाचा पाप न्‍जोगुन,

उका उयाभाङ् इसिॽहा चेॽया इहाचा न्‍लोन्‍दान॥”

२३ याॽमिचिङा उङ् इसिॽनुङ् न्‍जोगुनिङ्‌चा उङा इहाचा पोलोवा म्‍बिन्‍चिन॥ तुखि आङ्‌दुनिङ्‌चा उङा इसा चा न्‍थिन्‍दुन्‍चिन, ङ्‌खाॽनिङ्‌गो उचुन निरिक चोक्‍खुबा निङ्‌वाफुमाबेॽमाङ् भोरोसा युक्‍सु॥

२४ कानिङ् पापका लागि सिइहोङ् धार्मिक्‍तागा लागि हिङिनिभोङ् उङा कुरुसपे उका सालुङ्‌बे एङ्‌गा पाप खु॥ उका ङ्‌खा ह्‌वाङामाङ् न्‍निङ्‌दा नुइमिगा॥

२५ इजाङ्‌बाङ्‌निङ् न्‍निङ्‌दा म्‍फाप्‍सास्‍याहा सामुङ्‌चि लोॽवा लेक्‍सिमिसिगा, ङ्‌खाॽनिङ्‌गो हाकु न्‍निङ्‌गा आत्‍मागा गोठाला नुङ् न्‍निङ्‌दा सोखुबागाबे लासिराइमिघा॥

हिङ्‌खुबा-हिङ्‌खुमा

३

१ हिङ्‌खुमाचि, न्‍निङ्‌दा चा ङ्‌खाॽलामाङ् न्‍निङ् हिङ्‌खुबाचिगा तायेन्बे वायानि॥ ङ्‌खाॽला चोगिगाभोङ् निङ्‌वाफुमागा चेॽया बिस्‍वास मेन्‍जोक्‍खुबा न्‍निङ् हिङ्‌खुबाचिङा चा न्‍निङ्‌गा उचुन्‍हा चाल्‍चालान न्‍निस्‍वाहोङ् उङ्‌चि बिस्‍वासपे तामा ङ्‌यामेहा॥ ङ्‌खाचि न्‍निङ्‌दा इच्‍चा लुन्‍नुङ्‌मा पोरान्‍जोङ्‌मेनिन्‍हा,

२ इजाङ्‌बाङ्‌निङ् न्‍निङ्‌गा चाल्‍चालान इखिङ् उचुन नुङ् आदार चोक्‍मा लायिक्‍हा बाङ्‌ना चेॽया उङ्‌चिङा आफाइ न्‍निस्‍वा॥

३ न्‍निङ्‌दा प्‍याक नाक्‍काल चोक्‍साङ् ताम्‍फोक फाॽमाहोङ्, साम्‍याङ्‌गा गाहाना नुङ् तेक वाॽमाहोङ् सिङ्‌रा चोक्‍माहा मेन्‍ना,

४ ङ्‌खाॽनिङ्‌गो न्‍निङ्‌गा निङ्‌वा हेॽनिङ्‌चा मेन्‍जोम्‍दिखुबा नाम्‍रा नुङ् सान्‍ता आत्‍माङा सिङ्‌रा चोगानुम॥ ना च्‍हेन निङ्‌वाफुमागा ओन्‍दाङ् इब्‍बे-इब्‍बे प्‍याक ओमेन आखुबा लोॽवा ओम॥

५ इजाङ्‌बाङ्‌निङ् खाॽलामाङ् निङ्‌वाफुमाबे आस युङ्‌खुमा पाबित्‍तारा मामुचि चा उचुन सिङ्‌रा न्‍जोगा, न्‍हाङ् उङ्‌चि हिङ्‌खुबाचिगा तायेन्बे ङ्‌वाया॥

६ साङ्‌खालाम्‍गा लागि सारा ङ्‌खाॽलाना मामु साया॥ उङा आब्‍राहामङा लुहा चेॽया येनु॥ उङा आब्‍राहाम “आका मालिक” लु॥ न्‍निङ्‌दा इहाचा चेॽयाबे मेङ्‌गिसिॽले उचुन्‍हा काम चोगुम्‍गाभोङ् न्‍निङ्‌दा सारागा उच्‍या मामु ठारेचोगिॽवाघा॥

७ हिङ्‌खुबाचि,न्‍निङ्‌दा चा न्‍निङ् हिङ्‌खुमाचि न्‍निङ्‌दा हाक्‍निङ् काफारहाचि बाङ्‌ना चेॽया आसुम्‍घोङ् उङ्‌चिनुङ् वाइगानिङ् आदार चोगानुम्‍चिम॥ इजाङ्‌बाङ्‌निङ् ङ्‌खाचिङा चा न्‍निङ्‌दानुङ् सोरि निङ्‌वाफुमाबे हिङ्‌लुङ् न्‍दोक्‍त्‍वाना॥ खाॽला न्‍निङ्‌गा पार्थाना इङा चा ङ्‌हेतुन्‍निभोङ् उङ्‌चि उचुन्‍हा बेभार चोगानुम्‍चिम॥

उचुन्‍हा काम चोक्‍मानिङ् आङ्‌माहा तुखि

८ मेन्‍माना बेलाक्‍पे का लुमेॽनेनिन, न्‍निङ्‌दा घाक एको निङ्‌वागा लेक्‍सानि॥ एकोङा हेकोनागा उनिङ्‌वा आखुबा लेक्‍सानि॥ न्‍निङ्‌दा फुनुन्‍छा नानुन्‍छाचि लोॽवा एकोङा हेकोना लुङ्‌मा तुक्‍खुसा चायानि॥ उचुन्‍ना निङ्‌वागा नुङ् लोक मेङ्‌खोखुबा लेक्‍सानि॥

९ न्‍निङ्‌दा इसिॽनुङ् चोक्‍खुबाचि इसिॽनुङ् न्‍जोगानुम्‍चिम्‍निन, साराप पिखुबाचि साराप म्‍बियानुम्‍चिम्‍निन, ङ्‌खाॽनिङ्‌गो ङ्‌खागा साटो आसिक पियानुम्‍चिम, इजाङ्‌बाङ्‌निङ् खागा लागिमाङ् निङ्‌वाफुमाङा न्‍निङ्‌दा काइघा ओम॥ न्‍हाङा न्‍निङ्‌दा आसिक तोक्‍तानुम॥

१० धार्मासाप्‍लाबे खाॽला छेप्‍तामा,

“इसाङा उका हिङ्‌लुङ् उलुङ्‌मा तुक्‍त्‍वा न्‍हाङ् उचुन्‍हा लेन निमा मित्‍वा,

न्‍नाङा उका ओलेम इसिॽहा चेॽया चेक्‍मा नुङ् उका उया लेम्‍चामाहा चेॽयाभाङ् लाॽला युक्‍सुनि॥

११ उङा इसिॽहा काम चोक्‍मा लेप्‍तिहोङ् उचुन्‍हा काम चोगुनि,

उका उनिङ्‌वाभाङ् हाङ्‌हाङ्‌गा लाम्‍बु योगुनि न्‍हाङ् न्‍नागा हेक्‍साङ् लाचोक्‍नि॥

१२ इजाङ्‌बाङ्‌निङ् धार्मोति याॽमिचि हाङ्‌बाङा स्‍वाचिहा,

न्‍हाङ् ङ्‌खाचिगा पार्थाना साधाइ खेप्‍स्‍वाहा, ङ्‌खाॽनिङ्‌गो इसिॽहा काम चोक्‍खुबाचि ओहेक्‍साङ् हिक्‍सुबिवाचिहा॥”

१३ न्‍निङ्‌दा उचुन्‍हा काम चोक्‍माना निङ्‌वा चोगुम्‍गाभोङ् इसाङा न्‍निङ्‌गा नोक्‍सान चोक्‍मा यास्‍वाहा?

१४ उचुन्‍हा काम चोग्‍वाम्‍गानिङ्‌चा न्‍निङ्‌दा तुखि आङ्‌द्‌वाम्‍घाभोङ् निङ्‌वाफुमाङा न्‍निङ्‌दा आसिक पिइवाघा॥ न्‍हाङामाङ् ङ्‌गिसितानिन, न्‍हाङ् चिन्‍ता न्‍जोगानिन॥

१५ ङ्‌खाॽनिङ्‌गो खिरिस्‍टमाङ् हाङ्‌बा ओमभोङ् न्‍निङ् निङ्‌वाभाङ् आदार चोगानुम॥ न्‍निङ्‌दाबे वेॽना आसागा उतुम्‍बे कोइङा छिम्‍दिगाभोङ् न्‍नागा उतुम्‍बे योक्‍मेमागा साधाइ त्‍यार वायानि॥

१६ ङ्‌खाॽनिङ्‌गो योक्‍मेतुम्‍चिम्‍गानिङ् लोक मेङ्‌खोॽले आदार चोक्‍साङ् लुयानुम्‍चिम॥ न्‍निङ्‌गा उचुन मिॽमाना साक्‍ति सुद्‌दा युक्‍सानुम॥ ङ्‌खाॽला चोगिगाभोङ् खिरिस्‍टपे न्‍निङ्‌गा उचुन्‍हा चाल्‍चालान न्‍निस्‍वाहोङ् न्‍निङ्‌गा बिरुद्‌दाबे चेक्‍खुबाचि आफाइ ङोन्‍सिॽमाबे ङ्‌ङामेहा॥

१७ निङ्‌वाफुमा खाॽलामाङ् मिमेॽनाभोङ्‌गो, इसिॽहा काम चोक्‍माहोङ् तुखि आङ्‌मा हाक्‍निङ् उचुन्‍हा काम चोक्‍माहोङ् तुखि आङ्‌मामाङ् ठिक ओम॥

१८ इजाङ्‌बाङ्‌निङ् कानिङ् निङ्‌वाफुमागाबे ताॽमागा खिरिस्‍ट साधाइगा लागि इमा एङ्‌गा पापका लागि स्‍या॥ उङ् सालुङ्‌बे वायानिङ् स्‍या, ङ्‌खाॽनिङ्‌गो आत्‍मागा साक्‍तिङा उङ् हिङ्‌गिलिक लेक्‍सा॥

१९ उङा न्‍ना आत्‍मागा साक्‍तिङामाङ् ख्‍याहोङ् छेक्‍पाङ्‌बे ङ्‌ङायाहा आत्‍माचि चा पार्चार चोगुचि॥

२० ङ्‌खा आत्‍माचि च्‍हेन उइले नोआङा होङ्‌गाॽवा चोगुना बेलाक्‍पे निङ्‌वाफुमाङा पापपाहाङ् न्‍लामेहायेम्‍भोङ् लाम्‍बु सोचिहा आत्‍माचि न्‍साया॥ ङ्‌खाॽनिङ्‌गो ङ्‌खाचिङा निङ्‌वाफुमागा चेॽया ङ्‌येनुनिन॥ न्‍हाङ् होङ्‌गाॽवाबे न्‍दायाहा ला जाना से न्‍ना जाल्‍पारलायाभाङ् ङ्‌हिङा॥

२१ ना एको माङ्‌च्‍वागा बाप्‍तिस्‍मागा चिङ्‌गो ओम, नाङा न्‍निङ्‌दा हिङ्‌मेतिॽवाघा॥ ना सालुङ्‌बेॽहा माङ्‌मोॽवा वासिॽयाहा लोॽवा मेन्‍ना, ङ्‌खाॽनिङ्‌गो उचुन्‍ना निङ्‌वाङा निङ्‌वाफुमाबे चोगाना एको बाचा ओम॥ येसु खिरिस्‍ट स्‍यानाभाङ् हिङ्‌गिलिक लेक्‍सानाङा ना बाप्‍तिस्‍माङा न्‍निङ्‌दा हिङ्‌मेतिॽवाघा॥

२२ उङ् हिङ्‌गिलिक लेक्‍साहोङ् वालोकपे ख्‍याहोङ् निङ्‌वाफुमागा छुप्‍ताङ् पोटि युङामा, न्‍हाङ् घाक वालोक्‍दुत्‍चि, वालोक्‍का चोक्‍तोक नुङ् साक्‍तिचि उका उमुक्‍पे ङ्‌वान्‍नेहा॥

ओछोङा लेक्‍साना हिङ्‌लुङ्

४

१ न्‍हाङामाङ् इमिन खिरिस्‍टङा सालुङ्‌बे तुखि आङ्‌दु, न्‍निङ्‌दा चा ङ्‌खाॽलाना निङ्‌वा लियाचोगानुम, इजाङ्‌बाङ्‌निङ् सालुङ्‌बे तुखि आङ्‌खुबा पाप्‍पाहाङ् लाॽला वामेॽना॥

२ हाकु नाहाङ्‌तो सालुङ्‌बे हिङिगानुङ् सोम्‍मा याॽमिङा मिताहा लोॽवा मेन्‍ना, ङ्‌खाॽनिङ्‌गो निङ्‌वाफुमागा उनिङ्‌वा लोॽवा लेक्‍सिघोङ् हिङानि॥

३ ओन्‍दाङ्‌हा लेन्‍चिबे न्‍निङ्‌दा निङ्‌वाफुमा चिनामेन्‍जोक्‍खुबा याॽमिचि लोॽवा छाडा, सालुङ्‌ङा नाक्‍तुहा चेॽयाबे लाचोक्‍खुबा, सिङ्‌घोखुबा, मोजमोज्‍जा चोक्‍खुबा, च्‍वा छेमाहा उङ्‌घोखुबा, होक्‍ता एन्‍खुबा नुङ् छिप्‍पाकेकेॽहा मुर्तिचिगा सेवा चोक्‍खुबा साइगा॥

४ हाकु न्‍निङ्‌दा ङ्‌खाॽलाहा इसिॽहा काम चोक्‍से ङ्‌खाचिनुङ् न्‍लामिगान्‍हा न्‍निसुहोङ् ङ्‌खाचि आचाम्‍मा ङ्‌ङेतामा, न्‍हाङ् ङ्‌खाचिङा न्‍निङ्‌दा हेला चोगिॽवागा॥

५ ङ्‌खाॽनिङ्‌गो ङ्‌खाचिङा खा चेॽयागा उतुम्‍बे हिङ्‌गिलिक्‍हाचि नुङ् न्‍स्‍याहाचिगा निरिक चोक्‍खुबा निङ्‌वाफुमागा ओन्‍दाङ् घाक हिसाप पिॽमा पोराचोङ्‌मेहा॥

६ न्‍हाङामाङ् न्‍स्‍याहाचि चा नुसाला ङ्‌खेम्‍मेता, इजाङ्‌बाङ्‌निङ् ङ्‌खाचिगा ना हिङ्‌लुङ्‌बे कायुङ्‌लेनबेॽहा याॽमिचिगा लोॽवा निरिक लेक्‍साहोङ्‌चा आत्‍माबे ङ्‌खाचि निङ्‌वाफुमा लोॽवा हिङ्‌मा ङ्‌यानि॥

७ घाक चेॽया मेन्‍माना बेला ताहेक्‍साना॥ न्‍हाङामाङ् पार्थाना चोक्‍मागा लागि सुद्‌दा निङ्‌वागा नुङ् चेन्‍चेन वायानि॥

८ घाकहाक्‍निङ् माडा चेॽया च्‍हेन एकोङा हेकोना निङ्‌वाभाङ् लुङ्‌मा तुक्‍खुसा चायानि, इजाङ्‌बाङ्‌निङ् लुङ्‌मा तुक्‍माङा प्‍याक पाप चा एप्‍त्‍वाहा॥

९ न्‍निङ्‌दा एकोङा हेकोना न्‍निङ्‌पाङ्‌बे चोन्‍सिसाङ् तुखुसा चायानि॥

१० निङ्‌वाफुमागा आनुगाराहाबे घाक्‍ङा खाले-खाले पिनिक्‍ला तोक्‍तुक्‍सुम्‍गा॥ न्‍निङ्‌दा तोक्‍तुम्‍घा पिनिक्‍ला हेकोहा याॽमिगा उचुन्‍गा लागि चालाचोगानुम्‍चिम॥

११ चेक्‍माना पिनिक्‍ला तोक्‍खुबाङा निङ्‌वाफुमागा चेॽया चेक्‍तुनि, सेवा चोक्‍खुबाङा निङ्‌वाफुमागा साक्‍तिङा सेवा चोगुनि॥ खाॽला घाक चेॽयाङा निङ्‌वाफुमागा माहिमा लेङ्‌नि॥ साधाइ उकामाङ् साक्‍ति नुङ् माहिमा लेङ्‌नि॥ आमेन॥

तुखि आङ्‌मा पोराचोक्‍निङ् चोन्‍दास्‍यानि

१२ आलुङ्‌मा तुक्‍नेनिन्‍हा काम्‍निभाकचि, न्‍निङ्‌दाबे तुखिगा जाच आमेॽनिङ् खा लेङ्‌माइ मेलेङ्‌माहा चेॽया लेक्‍साहा मिसाङ् आचाम्‍मा ङ्‌ङेतानिन॥

१३ ङ्‌खाॽनिङ्‌गो खिरिस्‍टङा आङ्‌दुहा तुखि लोॽवा तुखि न्‍निङ्‌दा चा आङ्‌मा तोक्‍तुम्‍गानिङ् चोन्‍दास्‍यानि॥ न्‍हाङा उका माहिमा ओमेॽनिङ् इब्‍बे-इब्‍बे आनान्‍दित लेक्‍सिॽवाघा॥

१४ न्‍निङ्‌दा खिरिस्‍टपे बिस्‍वास चोगुम्‍गानाङा याॽमिचिङा निन्‍दा चोगिगाभोङ् न्‍निङ्‌दा चोन्‍दास्‍यानि, इजाङ्‌बाङ्‌निङ् निङ्‌वाफुमागा माहिमित आत्‍मा न्‍निङ्‌दाबे वामेॽना॥

१५ न्‍निङ्‌दा माध्‍येबे इसाङा चा याॽमि सिखुबा, खुन्‍चाखुबा, इसिॽहा काम चोक्‍खुबा, याॽमिगा काम्‍बे मुक एन्‍खुबाङा लोॽवा तुखि ङ्‌ङाङ्‌दुन्‍नि॥

१६ ङ्‌खाॽनिङ्‌गो खिरिस्‍टपे बिस्‍वास चोगुनाङा तुखि आङ्‌द्‌वाहाभोङ् गो उङ् ङ्‌ङोन्‍सिॽनिन्‍नि, ङ्‌खाॽनिङ्‌गो खिरिस्‍टका उनिङ्‌बे निङ्‌वाफुमा नुनिङ्‌वा पिनि॥

१७ इजाङ्‌बाङ्‌निङ् निरिक निङ्‌वाफुमागा याॽमिचिभाङ् सुरु लेङ्‌मेॽना बेला तायाब्‍यामाना॥ एङ्‌गा गो निरिक लेङ्‌मेॽनाभोङ् निङ्‌वाफुमागा नुसाला बिस्‍वास मेन्‍जोक्‍खुबाचिगा गो झान इमिन्‍हा निरिक लेङ्‌मेहा लोप्‍पि?

१८ धार्मासाप्‍लाबे खाॽला छेप्‍तामा, “धार्मोति याॽमिगा उद्‌दार चोक्‍मा गो खिङ् छाक्‍हाभोङ् पापिचिगा हालात को झान इलेङ्‌मेहा लोप्‍पि?”

१९ न्‍हाङामाङ् निङ्‌वाफुमागा उनिङ्‌वा लोॽवा तुखि आङ्‌खुबाचिङा उचुन्‍हा काम न्‍जोगुनि, न्‍हाङ् उङ्‌चिगा भोरोसा घाक थोक चोक्‍खुबा निङ्‌वाफुमाबे ङ्‌युक्‍सुनि॥ उङा पियाहा बाचा उङा साधाइ पुरा चोग्‍वाहा॥

निङ्‌वाफुमागा बागाल

५

१ हाकु छुम्‍वाङ्‌बेॽहा एल्‍डारचि का लुमेॽनेनिन, का चा छुम्‍वाङ्‌बेॽना एको एल्‍डारङान न्‍हाङ् खिरिस्‍टङा आङ्‌दुहा तुखि का आफाइ निसुक्‍सुङ् न्‍हाङा वान्‍दिक पार्काट लेङ्‌खुबा माहिमागा चा हाक्‍दारङान॥ ङ्‌खोङ्‌माङ् का लुमेॽनेनिन,

२ निङ्‌वाफुमाङा न्‍निङ्‌गा जिम्‍माबे पिइघा सामुङ्‌चि न्‍निङ्‌गा निङ्‌वाभाङ् उचुन सोयानुम्‍चिम॥ कारङा मेन्‍ना, याङ्सा तोक्‍मागा मेन्‍ना, ङ्‌खाॽनिङ्‌गो निङ्‌वाफुमाङा मितुहा लोॽवा सेवा चोक्‍माना निङ्‌वाङा खा काम चोगानुम॥

३ ङ्‌खाचि छोङ्‌बे चोक्‍तोक चोक्‍माहा मेन्‍ना, ङ्‌खाॽनिङ्‌गो उङ्‌चिगा ओन्‍दाङ् न्‍निङ्‌दा एको उचुन्‍ना साङ्‌खालाम लेक्‍सानि॥

४ न्‍हाङा मुक्‍खे गोठाला तामेॽनिङ् न्‍निङ्‌दा साधाइ चाम्‍काचोङ्‌नुङ्‌खुबा माहिमागा मुकुट् तोक्‍त्‍वाम्‍गाना॥

५ ङ्‌खाॽलामाङ् वेन्‍चाबाङ्‌चि, न्‍निङ्‌दा चा न्‍निङ्‌दा हाक्‍निङ् तुम्‍हाचिगा तायेन्बे वायानि॥ न्‍निङ्‌दा एको हेकोनागा तायेन्बे वाइघोङ् लोक मेङ्‌खोखुबा लेक्‍सानि॥ इजाङ्‌बाङ्‌निङ् धार्मासाप्‍लाबे खाॽला छेप्‍तामा, “निङ्‌वाफुमाङा काङान काखुबा याॽमिचि बिरोध चोग्‍वाचि, ङ्‌खाॽनिङ्‌गो लोक मेङ्‌खोखुबा याॽमिचि आनुगाराहा चोग्‍वाचिहा॥”

६ न्‍हाङामाङ् निङ्‌वाफुमागा साक्‍तिसालि उमुक्‍पे न्‍निङ्‌दा लोक मेङ्‌खोखुबा लेक्‍सानि, न्‍हाङ् उङा ठिक सामायाबे न्‍निङ्‌दा तो पोगिॽवाघा॥

७ न्‍निङ्‌गा घाक चिन्‍ता उङ्‌बे युक्‍सानुम, इजाङ्‌बाङ्‌निङ् उङामाङ् न्‍निङ्‌दा सोइवाघा॥

८ थाङ्‌थाङ् वायानि, चेन्‍चेन वायानि॥ न्‍निङ्‌गा सात्‍तुर साइतानङा इसा तुप्‍सुङ्‌होङ् चाइङ् मिसाङ् ओङ्‌घोखुबा किबाङा लोॽवा माउका सोसाङ् योङ्‌घोॽमासिइवाघा॥

९ बिस्‍वासपे चात्‍तु लेक्‍सिघोङ् साइतानगा बिरोध चोगानुम, इजाङ्‌बाङ्‌निङ् न्‍निङ्‌दा लोॽवा कायुङ्‌लेन्‍बे घाक बिस्‍वासि फुनुन्‍छा नानुन्‍छाचिङा चा तुखि ङ्‌ङाङ्‌मासिमेहा चेॽया न्‍निङ्‌दा था वान्‍ने॥

१० घाक आनुगाराहागा निङ्‌वाफुमाङा न्‍निङ्‌दा खिरिस्‍टपे उका हेॽनिङ्‌चा मेमेन्‍माना माहिमागा लागि काइमिघा॥ ङ्‌खोङ्‌माङ् न्‍निङ्‌दा एहिलेन तुखि आङ्‌द्‌वाम्‍गाहोङ् उङा न्‍निङ्‌दा फेरि ओछोङा चोगिॽवागा, न्‍हाङ् साक्‍ति पिइवाघोङ् चात्‍तु चोगिॽवाहोङ् जेप्‍पागा जागपे युक्‍सिॽवाघा॥

११ साधाइभोरि साक्‍ति उकामाङ् वानि आमेन॥

१२ ना छेप्‍फा का बिस्‍वासिलोना नुन्‍छा सिलासङा फाताङ्‌होङ् छेप्‍मासिमेङ्॥ ना छेप्‍फा निङ्‌वाफुमागा जेप्‍पागा आनुगाराहागा साचि पिॽमागा नुङ् न्‍निङ्‌दा साहास पिॽमागा छेप्‍तुङ्‌ना ओम॥ न्‍निङ्‌दा खा चेॽयाबे चात्‍तुनुङ् वायानि॥

१३ बेबिलोनबेॽना न्‍निङ्‌दा लोॽवा निङ्‌वाफुमाङा सेगुना छुम्‍वाङ् नुङ् आच्‍या मार्कुसङा चा न्‍निङ्‌दा सेवायो लुइमिघा॥

१४ न्‍निङ्‌दा एकोङा हेकोना लुङ्‌मा तुक्‍खुसाचासाङ् सेवायो लुखुसा चायानि॥ खिरिस्‍टपे बिस्‍वास चोक्‍खुबा न्‍निङ्‌दा घाक हाङ्‌हाङ् लेक्‍सिगानि॥

पात्‍तुरुसका

हिम्‍ना छेप्‍फा

छेप्‍ताप चिनातोक

ना छेप्‍ताप पात्‍तुरुसङा यो-खे घाक्‍पे ङ्‌हिसामासाहा ओन्‍दाङ्‌हा खिरिस्‍टियान्‍चिगा लागि छेप्‍तुना ओम॥ ना छेप्‍फागा मुक्‍खे उदेस्‍या मेन्‍हा चेॽया चिन्‍खुबाचिङा न्‍जोगुहा काम नुङ् ङ्‌खाचिङा न्‍जिन्‍दुचिहा चेॽयाभाङ् लोन्‍दाहा इसिॽहा चेॽयानुङ् तुमा ओम॥

खिरिस्‍ट निखुबाचि नुङ् उङा पिचिहा चेॽया खेम्‍खुबाचिङा पियाहा जेप्‍पाहा चेॽयाबे वामाहोङ् खा घाक छाक्‍हा चेॽयागा सामाधान चोक्‍मा यामेहा॥ ङ्‌खा मेन्‍हा चेॽया चिन्‍खुबाचिङा न्‍जिन्‍दुचिनिङ् खिरिस्‍ट फेरि न्‍दामेन्‍नाभोङ् ङ्‌गाया॥ पात्‍तुरुसका मुक्‍खे चिन्‍तागा चेॽयागा नामाङ् साया॥ ङ्‌खाचिगा चेॽयागा उतुम्‍बे उचुन आमेसाङ् पात्‍तुरुसङा खाॽला ल्‍वाचि, खिरिस्‍ट तामा ढिलो चोगाना लोॽवा च्‍हेन ना कारान्‍ङा ओम, निङ्‌वाफुमाङा “इसा चा नास न्‍लेङ्‌निन्‍नि मिमे, न्‍हाङा घाक्‍ङा पाप चोक्‍मा न्‍लेप्‍तिनि बाङ्‌ना उङ् मिमेॽना॥”

नाबे छोक्‍ताहा चेॽया

छेप्‍ताप चिनातोक १:१-२

खिरिस्‍टियान्‍चिगा बोलावाट १:३-२१

मेन्‍हा चेॽया चिन्‍खुबाचि २:१-२२

खिरिस्‍ट तामाना आखेरि लेन ३:१-१८

पात्‍तुरुसका

हिम्‍ना छेप्‍फा

१

१ येसु खिरिस्‍टका सेवाक नुङ् सेगुम्‍पाक का सिमोन पात्‍तुरुसङा ना छेप्‍फा एङ्‌गा निङ्‌वाफुमा नुङ् मुक्‍ति पिखुबा येसु खिरिस्‍टका धार्मिक्‍ताभाङ् आनिङ्‌गा लोॽवाना इम्‍माइ मेयामाना बिस्‍वास तोक्‍खुबा न्‍निङ्‌दा घाक छेप्‍मासिमेॽनेनिन्‍हा॥

२ न्‍निङ्‌दा निङ्‌वाफुमाङा प्‍याक आनुगाराहा नुङ् हाङ्‌हाङ् पिइगानि, इजाङ्‌बाङ्‌निङ् न्‍निङ्‌दा निङ्‌वाफुमा नुङ् एङ्‌गा हाङ्‌बा येसु खिरिस्‍ट चिनाचोग्‍वाम्‍गा॥

बिस्‍वासपे पुसाङ् खेॽमाहा उतुम्‍बे

३ पाबित्‍तारा हिङ्‌लुङ् हिङ्‌मागा चाहाचोक्‍माहा घाक चेॽया निङ्‌वाफुमागा साक्‍तिभाङ्‌माङ् तोक्‍तुक्‍सुम, इजाङ्‌बाङ्‌निङ् उका माहिमा नुङ् उचुन्‍गा लागि काखुबा निङ्‌वाफुमा कानिङ् चिना चोगुक्‍सुम॥

४ न्‍ना माहिमा नुङ् भालाइ भाङ्‌माङ् उङा कानिङ् इन्‍मा मेयामाहा नुङ् माम्‍माहा बाचा पियामा॥ न्‍निङ्‌दा ना कायुङ्‌लेनबेॽहा नास चोक्‍खुबा इसिॽहा चेॽयाभाङ् लोन्‍दिघोङ् निङ्‌वाफुमागा स्‍वाभाब्‍का साहाभागि लेक्‍सिगानिभोङ् खा बाचा पिइघा ओम॥

५ न्‍हाङामाङ् यासुम्‍गानुङ् सोम्‍मा न्‍निङ्‌गा बिस्‍वासपे उचुन्‍हा चेॽया पुसाङ् खेॽमागा बोल चोगामासानि॥ न्‍हाङ् इहा उचुन्‍हा ङ्‌खा चोगुम्‍घोङ् निङ्‌वा पुसानुम,

६ निङ्‌वाबे आत्‍मासाम्‍याम, आत्‍मासाम्‍याम्‍बे धाइर्या, धाइर्याबे भाक्‍ति,

७ भाक्‍तिबे फुनुन्‍छाचि चोक्‍माहा दाया, फुनुन्‍छाचि चोक्‍माहा दायाबे लुङ्‌मा तुक्‍खुसाचामाना चेॽया पुसाङ् खेतानुम॥

८ इजाङ्‌बाङ्‌निङ् न्‍निङ्‌दाबे वामा पोर्ने चेॽया खामाङ् ओम॥ खाॽलाहा चेॽया न्‍निङ्‌दाबे प्‍याक वान्‍नेहाभोङ् न्‍निङ्‌दा चिनाचोगुम्‍गाना येसु खिरिस्‍टपे प्‍याक काम लाचोक्‍खुबा नुङ् उसा केङ्‌खुबा लेक्‍सिॽवाघा॥

९ ङ्‌खाॽनिङ्‌गो खा चेॽया मेवाखुबा याॽमिचि च्‍हेन माङ्‌दुहा चेॽया मेनिखुबा नुङ् मिक्‍सुरुम्‍बा लोॽवा सामेॽना॥ ङ्‌खाचिङा ओन्‍दाङ्‌हा उङ्‌चि पापपाहाङ् सुद्‌दा न्‍लेक्‍साहा चेॽया म्‍मुन्‍दिनेस्‍वा॥

१० न्‍हाङामाङ् आफुआनुन्‍छा आनाआनुन्‍छाचि, निङ्‌वाफुमाङा न्‍निङ्‌दा काइघा नुङ् सेगिघा चेॽया जेप्‍पा ओम बाङ्‌ना था तोक्‍मागा हाकुचा जागारिलो लेक्‍सानि॥ खाॽला चोगिगाभोङ् न्‍निङ्‌गा बिस्‍वास हेॽनिङ्‌चा म्‍मासिॽवाम्‍गान्‍ना॥

११ खाॽला एङ्‌गा हाङ्‌बा नुङ् मुक्‍ति पिखुबा येसु खिरिस्‍टका साधाइभोरि वान्‍नुङ्‌खुबा राज्‍याबे न्‍निङ्‌दा इब्‍बे-इब्‍बे स्‍वागातनुङ् उमा तोक्‍त्‍वाम्‍गाना॥

१२ खा घाक चेॽया न्‍निङ्‌दा था वान्‍ने, न्‍हाङ् न्‍निङ्‌दा तोक्‍तुम्‍गाना सात्‍याताबे चात्‍तु लेक्‍सिमिगा, ङ्‌खोङ्‌चा खा चेॽया न्‍निङ्‌दा साधाइ साम्‍झेचोङ्‌मेॽनेनिन्‍हा॥

१३ का हिङ्‌ङानुङ् सोम्‍मा खा चेॽया न्‍निङ्‌दा साम्‍झेचोङ्‌नुङ्‌मा उचुन एमेङ्,

१४ इजाङ्‌बाङ्‌निङ् ना आका खाम्‍गा सालुङ् नाॽनामाना बेला ताहेक्‍साना बाङ्‌ना चेॽया हाङ्‌बा येसु खिरिस्‍टङा का सोॽमेतियामाङ्‌हा॥

१५ का सिङ्‌खेॽङाहोङ्‌चा खा चेॽया म्‍मुन्‍दिम्‍गान्‍निभोङ् का यासुङ्‌नुङ् सोम्‍मा साधाइ न्‍निङ्‌दा लुन्‍नुङ्‌मेॽनेनिन्‍हा॥

खिरिस्‍टका माहिमागा साचि

१६ एङ्‌गा हाङ्‌बा येसु खिरिस्‍ट माडा माहिमा नुङ् साक्‍तिबे फेरि तामेॽना बाङ्‌ना चेॽया याॽमिचिङा उङ्‌चि निङ्‌वा ङ्‌ङेन्‍दुहोङ् न्‍जोगुहा केङ्‌ताप्‍लिक लोॽवा कानिङ् चोगुम्‍ङाहोङ् लुॽनेनिन्‍हा मेन्‍ना॥ कानिङ् आनिङ्‌गा मिक्‍ङा उका माडा माहिमा निसुम्‍ङा॥

१७ उङा निङ्‌वाफुमा पाभाङ् आदार नुङ् माहिमा तोक्‍तु, न्‍हाङ् माडा माहिमाभाङ्, “ना का लुङ्‌मा तुक्‍तुङ्‌ना आच्‍या ओम, नानुङ् का तुक्‍नुङ् चोन्‍दास्‍यामाङ्‌ना” बाङ्‌ना सेम्‍ला तायानिङ् कानिङ् न्‍नाबे वाइङ्॥

१८ उङ्‌नुङ् कानिङ् पाबित्‍तारा कोङ्‌गुबे वाइङ्‌निङ् वालोकपाहाङ् तायाना ना सेम्‍ला कानिङ् आफाइङा खेप्‍सुम्‍ङा॥

१९ न्‍हाङामाङ् निङ्‌वाफुमाभाङ् चेक्‍खुबाचिङा पार्चार न्‍जोगुहा चेॽयाबे हाकुचा जेप्‍पा ओमभोङ् भोरोसा युक्‍स्‍वाम्‍ङा॥ न्‍निङ्‌दा खा चेॽयाबे निङ्‌वा पिम्‍गाभोङ् उचुन लेङ्‌मेहा, इजाङ्‌बाङ्‌निङ् ङ्‌खाङा न्‍ना लेन मेन्‍दाले सोम्‍मा नुङ् न्‍निङ्‌गा निङ्‌वाबे भेनिक्‍ना चोक्‍चोकिगा ओम्‍ना चाम्‍का मेन्‍जोक्‍ले सोम्‍मा कुइम्‍नाबे हान्‍दुना कुप्‍पिगा काम चोग्‍वाहा॥

२० ङ्‌खाॽनिङ्‌गो धार्मासाप्‍लाबे निङ्‌वाफुमाभाङ् चेक्‍खुबाचिङा ङ्‌गायाहा चेॽया च्‍हेन याॽमि आफाइङा उङ्‌चिगा बुद्‌दिभाङ् ङ्‌गायाहा ओमभोङ् म्‍मितानुम्‍निन,

२१ इजाङ्‌बाङ्‌निङ् निङ्‌वाफुमाभाङ् चेक्‍खुबाचिङा ङ्‌गायाहा चेॽया याॽमिगा निङ्‌वाभाङ् तायाहा मेन्‍हा, ङ्‌खाॽनिङ्‌गो ङ्‌खा चेॽया न्‍जेक्‍तुनिङ् ङ्‌खाचि पाबित्‍तारा आत्‍मागा तायेन्बे ङ्‌वायाहोङ् न्‍जेक्‍तुहा ओम॥

मेन्‍हा चेॽया चिन्‍खुबाचि

२

१ इमिन इजिरेलि याॽमिचिगा उलुम्‍बे निङ्‌वाफुमाभाङ् चेक्‍खुबासिङान कासाङ् मेन्‍हा चेॽया चिन्‍खुबाचि ङ्‌वाया, ङ्‌खाॽलामाङ् न्‍निङ्‌गा लुम्‍बे चा मेन्‍हा चेॽया चिन्‍खुबाचि न्‍लोम्‍मेहा॥ ङ्‌खाचिङा नास लेङ्‌खेॽमाहा मेन्‍हा चेॽया स्‍वाक चिन्‍दिॽवागा, न्‍हाङ् उङ्‌चिङा उङ्‌चि मुक्‍ति पिखुबा हाङ्‌बा चा इन्‍कार न्‍जोग्‍वाना॥ खाॽला उङ्‌चिङा आफाइ छोङ्‌बे थाप्‍थुम्‍बे नास लेङ्‌माहा चेॽया ङ्‌ङामेत्‍वा॥

२ न्‍हाङ् प्‍याक याॽमिचिङा उङ्‌चिङा न्‍जोगुहा लोॽवा छिप्‍पाकेकेक्‍हा काम न्‍जोग्‍वा, न्‍हाङ् ङ्‌खाचिगा कामङा गार्दा याॽमिचिङा जेप्‍पानाa लाम्‍बुगा चा बिरोध न्‍जोग्‍वा॥

३ ङ्‌खाचि पोहोङ् न्‍लेङ्‌मेहोङ् मेन्‍हा चेॽया चोक्‍साङ् न्‍निङ्‌दाभाङ् फाइदा म्‍बोग्‍वा॥ ङ्‌खाचिगा निरिक ओन्‍दाङ्‌माङ् लेक्‍साब्‍यामाहा, न्‍हाङ् ङ्‌खाचि इमिन्‍होङ्‌चा नास न्‍लेङ्‌मेहा॥

४ निङ्‌वाफुमाङा पाप चोक्‍खुबा वालोक्‍दुत्‍चि गो न्‍लेन्‍चिन, ङ्‌खाॽनिङ्‌गो ङ्‌खाचि नाराक्‍पे लेप्‍ताहाक्‍सुचि, न्‍हाङ् माडा निरिक्‍का लेन सोम्‍मागा लागि थुन्‍दुचिहोङ् पातालगा कुइम्‍नाबे युक्‍सुक्‍सुचि॥

५ निङ्‌वाफुमाङा उइलेना कायुङ्‌लेनबेॽहा याॽमिचि गो न्‍लेन्‍चिन, न्‍हाङ् उका ओचेॽया मेयेन्‍खुबाचि घाक भोल ताहोङ् नास चोगुचि, ङ्‌खाॽनिङ्‌गो उका धार्मिक्‍तागा पार्चार चोक्‍खुबा नोआ नुङ् उका पाङ्‌बेॽहा ला जाना याॽमिचि च्‍हेन हिङ्‌मेतुचि॥

६ निङ्‌वाफुमाङा सादोम नुङ् गामोरा बाङ्‌हा साहारचिगा निरिक चोगुहोङ् मिङा तुन्‍धाक्‍सुचि॥ खाॽला निङ्‌वाफुमा बिस्‍वास मेन्‍जोक्‍खुबाचिगा हालात इमिन लेङ्‌मेहा बाङ्‌ना चेॽयागा ना एको साङ्‌खालाम लेक्‍सामाना॥

७ ङ्‌खाॽनिङ्‌गो निङ्‌वाफुमागा ओन्‍दाङ् धार्मोति ठारेचोगाना लोत बाङ्‌ना याॽमि च्‍हेन निङ्‌वाफुमाङा जोगाचोगु॥ सादोम बेॽया इसिॽहा याॽमिचिगा छिप्‍पाकेकेक्‍हा बेभार निसुहोङ् लोतका उनिङ्‌वा न्‍दुगामासा॥

८ ङ्‌खाॽलाहा याॽमिचिगा उलुम्‍बे वायानिङ् उङा लेन्‍लेन ङ्‌खाचिगा इसिॽहा चेॽया निसुहोङ्, खेप्‍सुहोङ् उका आत्‍मा ब्‍याकुल लेक्‍सामासा, इजाङ्‌बाङ्‌निङ् उङ् धार्मोति याॽमि साया॥

९ खाॽला धार्मोतिचि आप्‍ठेरोबे ङ्‌ङामेॽनिङ् हिङ्‌मेॽमा नुङ् इसिॽहा याॽमिचि दान्‍डा पिॽमागा निरिक्‍का लेन सोम्‍मा युङ्‌नुङ्‌मा हाङ्‌बाङा निस्‍वाचिहा॥

१० मुक्‍खे च्‍हेन निङ्‌वाफुमागा चोक्‍तोक मेयेन्‍खुबाचि न्‍हाङ् उङ्‌चि आफाइ छिप्‍पाकेकेक छाडा लेङ्‌खुबा याॽमिचि निरिक्‍का लेन सोम्‍मा उङा युक्‍सुनेस्‍वाचिहा॥

खाॽलाहा मेनाहा चेॽया चिन्‍खुबाचि उङ्‌चिगा चेॽयाबे जिद्‌दि चोक्‍खुबा नुङ् घामान्‍डि न्‍सामे न्‍हाङ् वालोक्‍दुत्‍चिगा निन्‍दा चोक्‍मा चा ङ्‌गिसिमेनिन॥

११ वालोक्‍दुत्‍चि खा मेन्‍हा चेॽया चिन्‍खुबाचि हाक्‍निङ् साक्‍तिसालि नुङ् माहान्‍हाचि, ङ्‌खोङ्‌चा हाङ्‌बागा ओन्‍दाङ् मेन्‍हा चेॽया चिन्‍खुबाचि आप्‍दिक ङ्‌ङेन्‍द्‌वान्‍चिनिन॥

१२ ङ्‌खाॽनिङ्‌गो खा याॽमिचि इसिॽना निङ्‌वाङा काम न्‍जोङ्‌मे॥ ङ्‌खाचि पुङ्‌दाबेॽहा बिबेक मेॽनिङ्‌हा सिमागा न्‍लाबाहा पोसु लोॽवाहाचि॥ ङ्‌खाचिङा निमायि न्‍निसुनिन्‍हा चेॽयागा निन्‍दा न्‍जोग्‍वा॥ ङ्‌खाॽलाहोङ्‌माङ् ङ्‌खाचि चा पुङ्‌दाबेॽहा पोसु लोॽवा नास न्‍लेङ्‌मेहा॥

१३ ङ्‌खाचिङा याॽमिचि तुखि म्‍बिचिहाङा उङ्‌चि आफाइङा चा तुखि आङ्‌मा पोराचोङ्‌मेहा॥ उङ्‌चिगा लागि आनान्‍दागा चेॽया बाङ्‌ना च्‍हेन ङ्‌खाचिगा सालुङ्‌ङा नाक्‍तुहा चेॽया लेॽनिङ् पुरा चोक्‍मा ओम॥ न्‍निङ्‌दानुङ् चासेउङ्‌से ङ्‌युङ्‌मेॽनिङ् उङ्‌चि प्‍याक चासाङ् उङ्‌साङ् मोज्‍जोबे ङ्‌वामे, न्‍हाङामाङ् ङ्‌खाचिङा न्‍निङ्‌दा ङोन्‍सिॽमाचेक्‍चेक नुङ् इसिॽनुङ् चोगिॽवागा॥

१४ ङ्‌खाचिङा उङ्‌चि मिक्‍चि इखिङ्‌बेला चा छाडा मामुचि छोङ्‌बे से ङ्‌ङेन्‍द्‌वाचि न्‍हाङ् इखिङ् पाप न्‍जोग्‍वाहोङ्‍चा ङ्‌खास्‍वान्‍चिन॥ ङ्‌खाचिङा सोझोहा याॽमिचि पाप्‍पे ङ्‌ङामेत्‍वाचि॥ ङ्‌खाचिगा निङ्‌वामाङ् पोहोङ् लेङ्‌मा बानि लेक्‍साब्‍यामा॥ ङ्‌खाचि छोङ्‌बेॽमाङ् निङ्‌वाफुमागा साराप आमेहा॥

१५ ङ्‌खाचिङा सिधा लाम्‍बु न्‍नाओहोङ् इसिॽना लाम्‍बु ङ्‌ङिक्‍तुक्‍सु॥ ङ्‌खाचि बाओरगा उच्‍या बालामगा लाम्‍बु न्‍लाम्‍मासिम्‍मेहा॥ बालामङा इसिॽहा काम चोगुहोङ् याङ्सा उप्‍मा मितुक्‍सा॥

१६ उङा खाॽलाहा इसिॽहा काम चोगुनिङ् थिन्‍दाइ आङ्‌मा पोराचोगा॥ मेन्‍जेक्‍खुबा गाधाङा याॽमि लोॽवा चेक्‍ताहोङ् उङ् मुर्खा काम चोक्‍मा म्‍बिन॥

१७ खाॽलाहा याॽमिचि माङ्‌च्‍वा हेराब्‍याना पुन्‍द्‌वाक नुङ् कुहिक्‍ङा मुतेहेतुहा खिम्‍फुरुम्‍मा लोॽवाहाचि॥ ङ्‌खाचिगा लागि निङ्‌वाफुमाङा पातालगा कुॽयुम्‍ना त्‍यार चोक्‍तुबिक्‍सुचिहा॥

१८ ङ्‌खाचिङा घामान्‍डि नुङ् मुर्खा चेॽया न्‍जेक्‍त्‍वा, न्‍हाङ् सालुङ्‌गा लागि लुङ्‌मा किप्‍माहा काम सोॽमेसाङ् लोप्‍लोप इसिॽना लाम्‍बु लाम्‍मा लेप्‍निखुबा याॽमिचि फासा न्‍जोग्‍वाचि॥

१९ ङ्‌खाचि स्‍वातान्‍तारा चोङ्‌मेॽनेनिन्‍हाभोङ् बाचा म्‍बिवाचि, ङ्‌खाॽनिङ्‌गो उङ्‌चि आफाइ च्‍हेन नास चोक्‍खुबागा नोकार न्‍सामे, इजाङ्‌बाङ्‌निङ् हेखा चेॽयाङा याॽमि हेच्‍वा, न्‍ना याॽमि ङ्‌खा चेॽयागा नोकार लेङ्‌मेॽना॥

२० ङ्‌खाॽनिङ्‌गो एङ्‌गा हाङ्‌बा नुङ् मुक्‍ति पिखुबा येसु खिरिस्‍ट चिना न्‍जोग्‍वाहोङ्‍चा कायुङ्‌लेनबेॽहा नासपे तामेॽमाहा चेॽयाभाङ् जोगान्‍जोङ्‌दिमेहोङ् चा फेरि पाप्‍पे फासान्‍जोङ्‌मे न्‍हाङ् हारेस न्‍जामेहाभोङ् ङ्‌खाचिगा हालात ओन्‍दाङ्‌हा हाक्‍निङ् झान इसिॽनुङ् लेङ्‌मेहा॥

२१ इजाङ्‌बाङ्‌निङ् ङ्‌खाचि म्‍बियाहा पाबित्‍तारा आग्‍गे था न्‍दोक्‍त्‍वाहोङ्‌चा हेक्‍साङ् हिङ्‌मा हाक्‍निङ्‌गो बुरु उङ्‌चिङा धार्मिक्‍तागा लाम्‍बु हेॽनिङ्‌चा था न्‍दोक्‍तुनिन्‍निङ्‌बि उचुन लेक्‍साबि॥

२२ ङ्‌खाचि गो जेप्‍पा ना उखान लोॽवाहाचि, “कुचुमाङा पोसितुहा फेरि च्‍वाहा” न्‍हाङ् “नुहाबा चोगाना फाक फेरि हिलोबे लुम्‍मेॽना॥”

a 

२:२ सात्‍या लाम्‍बु

हाङ्‌बा तामाना बाचागा उतुम्‍बे

३

१ आलुङ्‌मा तुक्‍नेनिन्‍हा काम्‍निभाकचि, ना का न्‍निङ्‌दा छेप्‍नेनिन्‍हा हिम्‍ना छेप्‍फा ओम॥ खा छेप्‍फाचिबे खा चेॽयामाङ् साम्‍झा चोक्‍मागा नुङ् न्‍निङ्‌गा उचुन्‍ना निङ्‌वा उत्‍साहा पिॽमागा छेप्‍तुङ्‌चिङ्‌हा ओम॥

२ पाबित्‍तारा निङ्‌वाफुमाभाङ् चेक्‍खुबाचिङा ओन्‍दाङ् चिन्‍दिघा चेॽया नुङ् सेगुम्‍पाक्चिङा खेम्‍मेतिघा एङ्‌गा हाङ्‌बा नुङ् मुक्‍ति पिखुबागा आग्‍गे न्‍निङ्‌दा मितानुम॥

३ घाकहाक्‍निङ् ओन्‍दाङ् न्‍निङ्‌दा खा चेॽया आसानुम, आखेरिहा लेन्‍चिबे खिजे चाखुबाचि खिजेचासाङ् न्‍दामे॥ ङ्‌खाचिङा उङ्‌चिगा इसिॽना निङ्‌वाङा खाॽला कासाङ् न्‍दामे,

४ “इना खिरिस्‍टङा का तामेङ्‌नाभोङ् बाचा चोगामाना मेन्‍नायि! एङ्‌गा पुर्खाचि न्‍स्‍याख्‍या, ङ्‌खाॽनिङ्‌गो कायुङ्‌लेन सुरु लेक्‍साना नाहाङ्‌तो लेक्‍सुक्‍साहा घाक चेॽया हेन्‍सेन चा ङ्‌खाॽलामाङ् लेक्‍सानेसा॥”

५ प्‍याक ओन्‍दाङ् निङ्‌वाफुमागा चेॽयाभाङ्‌माङ् वालोक नुङ् ताम्‍दाङ्‌फुमा चोगुचिहा ओम॥ निङ्‌वाफुमाङा ताम्‍दाङ्‌फुमा माङ्‌च्‍वाभाङ् चोगु न्‍हाङ् माङ्‌च्‍वाभाङ् लेक्‍सा॥ खा चेॽया ङ्‌खाचिङा न्‍निसुक्‍सु ङ्‌ङासुक्‍सु ङ्‌खोङ्‌चा खा चेॽया म्‍मुन्‍दिहा लोॽवा न्‍जोङ्‌मे॥

६ न्‍ना कायुङ्‌लेन माङ्‌च्वाङा लुप्‍सेहेतुहोङ् नास लेक्‍सामासा॥

७ ङ्‌खाॽनिङ्‌गो निङ्‌वाफुमागा ङ्‌खा चेॽयाङामाङ् निङ्‌वाफुमा आदार मेन्‍जोक्‍खुबा याॽमिगा निरिक नुङ् नास लेङ्‌माना लेन सोम्‍मागा लागि खिङ्‌बेलाक्‍हा ताङ्‌खेङ् नुङ् ताम्‍दाङ्‌फुमा मिगा लागि ओप्‍तुनेसुचिहा॥

८ ङ्‌खाॽनिङ्‌गो आलुङ्‌मा तुक्‍नेनिन्‍हा काम्‍निभाकचि, एको चेॽया म्‍मुन्‍दिॽयानुम्‍निन॥ हाङ्‌बागा लागि ए लेन ए माहोम्‍बोक फिम्‍बिलिङ् लोॽवा, न्‍हाङ् ए माहोम्‍बोक फिम्‍बिलिङ् ए लेन लोॽवा लेङ्‌मेॽना॥

९ कोइ-कोइङा ङ्‌गामेहा लोॽवा हाङ्‌बा उका बाचा पुरा चोक्‍माबे ढिलो न्‍जोङ्‌मेन्‍ना॥ ङ्‌खाॽनिङ्‌गो उङा न्‍निङ्‌दा कुसिनेसिघा॥ न्‍निङ्‌दा इसा चा नास न्‍लेक्‍सिगान्‍नि ङ्‌खाॽनिङ्‌गो घाक्‍ङा न्‍निङ्‌गा पाप लेप्‍तिम्‍गानि बाङ्‌ना उङ् मिमेॽना॥

१० ङ्‌खाॽनिङ्‌गो हाङ्‌बागा लेन खुसुबाङ् लोॽवा थाप्‍थुम्‍बे तामेॽना॥ न्‍ना लेन ताङ्‌खेङ् माडा सेम्‍लानुङ् मान्‍दिमे, न्‍ना लेन ताङ्‌खेङ्‌बेॽहा चोक्‍चोकिचि न्‍दुङ्‌खेमेहोङ् भोस्‍मा न्‍लेङ्‌मे न्‍हाङा ताम्‍दाङ्‌फुमा नुङ् ताम्‍दाङ्‌फुमाबेॽहा घाक थोक नास लेङ्‌मेहा॥

११ खा घाक चेॽया नास लेङ्‌खेमेहा बाङ्‌ना चेॽया था तोक्‍तुम्‍गा, हाकु न्‍निङ्‌दा इमिन्‍हा याॽमि लेङ्‌मा पोर्ने ओम? न्‍निङ्‌गा हिङ्‌लुङ् पाबित्‍तारा नुङ् धार्मोति सानि॥

१२ न्‍निङ्‌दा निङ्‌वाफुमागा निरिक चोक्‍माना लेन्‍गा लाम्‍बु सोॽमासिइवागा, न्‍हाङ् न्‍ना लेन हानि तानिभोङ् न्‍निङ्‌दा चोक्‍मा पोर्ने काम चोगानुम॥ न्‍नाबेलाक ताङ्‌खेङ् तुङ्‌खेमेहोङ् भोस्‍मा लेङ्‌मे न्‍हाङ् गाराहा नाछेत्‍तारा कुहाङा बिलान्‍जोङ्‌खेमे॥

१३ ङ्‌खाॽनिङ्‌गो कानिङ् निङ्‌वाफुमाङा बाचा पियाहा ओछोङा ताम्‍दाङ्‌फुमा नुङ् ओछोङा वालोक्‍का लाम्‍बु स्‍वाम, न्‍नाबे धार्मिक्‍तासे वामे॥

१४ न्‍हाङामाङ् आलुङ्‌मा तुक्‍नेनिन्‍हा काम्‍निभाकचि, न्‍निङ्‌दा न्‍ना लेन्‍गा लाम्‍बु सोनेस्‍वाम्‍गानिङ् निङ्‌वाफुमागा ओन्‍दाङ् पाबित्‍तारा नुङ् खात मेॽनिङ्‌हा हिङ्‌लुङ् हिङिघोङ् निङ्‌वाफुमानुङ् तोङिघोङ् वामागा कोसिस चोगामासानि॥

१५ न्‍हाङा हाङ्‌बाङा न्‍निङ्‌दा पापपाहाङ् हिङ्‌माना माउका पिइगानिङ् उङ् इखिङ् धाइर्या चोगामासाना, खा चेॽया मितानुम॥ एङ्‌गा फुनुन्‍छा पावालङा चा निङ्‌वाफुमाभाङ् तोक्‍तुहा निङ्‌वाभाङ्‌माङ् खा चेॽया न्‍निङ्‌दा छेप्‍तिमिसिगा॥

१६ उका घाक छेप्‍फाचिबे खा चेॽया छेप्‍तुक्‍सु॥ उङा छेप्‍तुहा इखिङ् चेॽया आमा मिछाक्‍हा॥ मेनिखुबा मेआखुबाचिङा खा चेॽयागा तुम्‍बिला ओतेर्साङ् ङ्‌येन्‍द्‌वा॥ उङ्‌चिङा धार्मासाप्‍लागा तुम्‍बिला चा ङ्‌खाॽलामाङ् ङ्‌येन्‍द्‌वा न्‍हाङ् उङ्‌चि आफाइ नास्‍पे न्‍दास्‍वाना॥

१७ ङ्‌खाॽनिङ्‌गो आलुङ्‌मा तुक्‍नेनिन्‍हा काम्‍निभाकचि, न्‍निङ्‌दा खा घाक चेॽया था तोक्‍तिक्‍सुम्‍गा ङ्‌खोङ्‌माङ् थाङ्‌थाङ् वायानि, न्‍हाङ् इसिॽहाचिङा न्‍निङ्‌दा तोम्‍सिमेॽमा ङ्‌यासिॽवागान्‍हा॥ न्‍हाङ् न्‍निङ्‌दा चात्‍तुनुङ् तुम्‍गाना ठोङ्‌भाङ् ङ्‌गाक्‍सिखेइवागान्‍हा॥

१८ ङ्‌खाॽनिङ्‌गो एङ्‌गा हाङ्‌बा नुङ् मुक्‍ति पिखुबा येसु खिरिस्‍टका ग्‍यान नुङ् आनुगाराहाबे साधाइ पुसाङ् ख्‍यानि॥ लोप, वान्‍दिक साधाइभोरि उकामाङ् माहिमा लेङ्‌नि॥ आमेन॥

युहान्‍नागा

इम्‍ना छेप्‍फा

छेप्‍ताप चिनातोक

ना सेगुम्‍पाक युहान्‍नाङा छेप्‍तुना इम्‍ना छेप्‍फा ओम॥ ना युहान्‍नाङा नुसालागा छेप्‍ताप चा छेप्‍तुक्‍सु, न्‍हाङा हेकोहा हिच्‍चि छेप्‍फाचि नुङ् पार्कासका छेप्‍ताप चा छेप्‍तुक्‍सु॥ ना छेप्‍फाबे उङा हिच्‍चि मुक्‍खे चेॽया छेप्‍तुक्‍सुचि॥ इम्‍ना चेॽया च्‍हेन, ना छेप्‍फा पोढाचोक्‍खुबाचि निङ्‌वाफुमा नुङ् उका उच्‍या येसु खिरिस्‍टका साङ्‌गातिबे इमिन वामाहा बाङ्‌ना चेॽयागा उतुम्‍बे छेप्‍तुक्‍सु॥ न्‍हाङ् हिम्‍ना चेॽया च्‍हेन, साङ्‌गाति भाड्‌का चोक्‍खुबा मेन्‍हा चेॽयाभाङ् चेन्‍चेन वामा, ङ्‌खाॽलाहा चेॽया खेम्‍मा न्‍लेङ्‌मेनाहा भोङ् छेप्‍तुक्‍सु॥ कायुङ्‌लेनगा खाले-खाले चेॽयाभाङ् इसिॽहा चेॽया लोम्‍मे न्‍हाङ् येसु निङ्‌वाफुमागा उच्‍या ओम याॽमि लेङ्‌मा ङ्‌यामेन्‍ना भोङ् मेन्‍हा चेॽया हिसामासा॥ ङ्‌खा मेन्‍हा चेॽया चिन्‍खुबाचिङा हिङ्‌मागा लागि ना कायुङ्‌लेनबेॽना हिङ्‌लुङ्‌गा चिन्‍ताभाङ् लाॽला वामा न्‍हाङ् मुक्‍तिगा लागि उचुन्‍ना बानि नुङ् लुङ्‌मा तुक्‍माना चेॽयागा आवास्‍याक मान्‍नाभोङ् न्‍जिन्‍दुचि॥

युहान्‍नाङा ना छेप्‍फाबे खाॽलाहा मेन्‍हा चेॽयागा बिरोध चोगुक्‍सु॥ उङा ना छेप्‍फाभाङ् येसु खिरिस्‍ट याॽमिमाङ् सायाना बाङ्‌ना चेॽया उचुन योक्‍मेतामा॥ न्‍हाङ् येसुबे बिस्‍वास चोक्‍खुबाचि नुङ् निङ्‌वाफुमा लुङ्‌मा तुक्‍खुबाचि घाक कानिङ् लुङ्‌मा तुक्‍खुसाचामाहा बाङ्‌ना चेॽयाबे जोड पिहोङ् छेप्‍तुक्‍सु॥

ना छेप्‍ताप्‍पे छोक्‍ताहा चेॽया

चिनातोक १:१-४

ओम्‍ना नुङ् कुॽयुम्‍ना १:५-२:२९

निङ्‌वाफुमागा सान्‍तान नुङ् साइतानगा सान्‍तान ३:१-२४

जेप्‍पाहा नुङ् मेनाहा चेॽया ४:१-६

लुङ्‌मा तुक्‍खुसाचामाहा चेॽया ४:७-२१

हेन्‍चामाना बिस्‍वास ५:१-२१

युहान्‍नागा

इम्‍ना छेप्‍फा

हिङ्‌लुङ् पिखुबा चेॽया

१

१ कायुङ्‌लेन लेङ्‌मा हाक्‍निङ् ओन्‍दाङ् नाहाङ्‌तो वायाना, आनिङ्‌गा नाभाक्‍ङा खेप्‍सुम्‍ङाहा,आनिङ्‌गा मिक्‍ङा निसुम्‍ङाहा न्‍हाङा उचुन सोम्‍ङाहा नुङ् आनिङ्‌गा मुक्‍ङा तोक्‍तिम्‍ङाहा हिङ्‌लुङ् पिखुबा चेॽयागा उतुम्‍बे कानिङ् छेप्‍मासिइवाङ्॥

२ जोबो ङ्‌खा चेॽया सालुङ्‌बे ओता, कानिङ् निसुम्‍ङा न्‍हाङ् कानिङ् गाबाहि पिवाम्‍चिम्‍ङा, न्‍हाङा न्‍निङ्‌दा चा खेम्‍मेॽमेनेनिन॥ न्‍ना मेन्‍सिमाना हिङ्‌लुङ् निङ्‌वाफुमा पानुङ् वाया, न्‍हाङ् कानिङ्‌बे पार्काट लेक्‍सा॥

३ कानिङ्‌नुङ् न्‍निङ्‌गा साङ्‌गाति लेङ्‌निभोङ् कानिङ् इहा निसुम्‍ङा, खेप्‍सुम्‍ङा ङ्‌खा न्‍निङ्‌दा लुमेॽनेनिन॥ आनिङ्‌गा साङ्‌गाति निङ्‌वाफुमा पा नुङ् उका उच्‍या येसु खिरिस्‍टनुङ् वान्‍ने॥

४ आनिङ्‌गा आनान्‍दा पुरा लेङ्‌निभोङ्‌माङ् खा चेॽया न्‍निङ्‌दा छेप्‍मासिमेॽनेनिन्‍हा॥

निङ्‌वाफुमा ओम्‍ना

५ कानिङ् निङ्‌वाफुमागा उच्‍याभाङ् खेप्‍सुम्‍ङाहा न्‍हाङ् कानिङ् न्‍निङ्‌दा खेम्‍मेॽनेनिन्‍हा सालेन खा ओम, निङ्‌वाफुमा ओम्‍ना ओम, न्‍हाङा उङ्‌बे मिॽयाङ् चा कुइम बाङ्‌ना मान्‍ना॥

६ कानिङ् एङ्‌गा साङ्‌गाति निङ्‌वाफुमानुङ् वेॽना काइवा, ङ्‌खाॽनिङ्‌गो कुइम्‍नाबे लामिॽवाहाभोङ् गो कानिङ् लेम्‍चाखुबा नुङ् जेप्‍पाहा चेॽयाबे मेलाम्‍खुबासिन॥

७ ङ्‌खाॽनिङ्‌गो निङ्‌वाफुमा ओम्‍नाबे वेॽना लोॽवा कानिङ् चा ओम्‍नाबे लामिॽवाहाभोङ्, कानिङ् कानिङ्‌बे साङ्‌गाति लेङ्‌मे, न्‍हाङ् उका उच्‍या येसुगा हेलिङा कानिङ् घाक पापपाहाङ् सुद्‌दा चोङ्‌मेहा॥

८ कानिङ् “कानिङ्‌बे पाप मान्‍हा” काइवाहाभोङ्, कानिङ् आफाइङा आफाइ धोका पिवाम, न्‍हाङ् कानिङ्‌बे सात्‍याता मान्‍ना॥

९ कानिङ् एङ्‌गा पाप सुइकार चोगुम्‍भोङ् उङा एङ्‌गा पाप छेमा पिमे, न्‍हाङ् घाक इसिॽहा चेॽयाभाङ् सुद्‌दा चोङ्‌मेहा, इजाङ्‌बाङ्‌निङ् उङ् बिस्‍वास योग्‍या नुङ् धार्मोतिना॥

१० कानिङ् पाप न्‍जोगुक्‍सुम्‍ङान्‍हा काइवाहाभोङ् निङ्‌वाफुमा कानिङ् लेम्‍चाखुबा चोग्‍वाम, न्‍हाङ् निङ्‌वाफुमागा चेॽया कानिङ्‌नुङ् ङ्‌वामेन्‍हा॥

खिरिस्‍ट कानिङ् फाखुबा

२

१ आलुङ्‌मा तुक्‍नेनिन्‍हा आका पिछाचि, न्‍निङ्‌दा पाप न्‍जोगुम्‍गान्‍निभोङ् का खा चेॽया छेप्‍मासिमेङ्‌ना॥ ङ्‌खाॽनिङ्‌गो कोइङा पाप न्‍जोगुभोङ्‌चा एङ्‌गा लागि पानुङ् चेङ्‌बिखुबा धार्मोति येसु खिरिस्‍ट वान्‍नेॽना॥

२ उङ् कानिङ् एङ्‌गा पापपाहाङ् फोङ्‌मागा लागिमाङ् बोलिदान लेक्‍साना ओम॥ एङ्‌गा लागिसे मेन्‍ना, ङ्‌खाॽनिङ्‌गो घाक याॽमिगा लागि बोलि लेक्‍साना ओम॥

३ कानिङ् उका चेॽया येनुम्‍भोङ्, नाभाङ्‌माङ् कानिङ् उङ् जेप्‍पा चिनाचोग्‍वाम्‍ना बाङ्‌ना था लेङ्‌मेॽना॥

४ इसाङा “का उङ् चिनाचोग्‍वाङ्‌ना” कामे, ङ्‌खाॽनिङ्‌गो उका चेॽया ङ्‌येन्‍वानान्‍हाभोङ् न्‍ना लेम्‍चाखुबा ओम, न्‍हाङ् न्‍नाङा जेप्‍पाहा चेॽया न्‍निस्‍वान्‍हा॥

५ ङ्‌खाॽनिङ्‌गो इसाङा उका चेॽया येन्‍वा, न्‍नाङा निङ्‌वाफुमा जेप्‍पा उलुङ्‌मा तुक्‍त्‍वाना॥ न्‍हाङ् खाभाङ्‌माङ् कानिङ् निङ्‌वाफुमानुङ् वेतिहा बाङ्‌ना था लेङ्‌मेॽना॥

६ निङ्‌वाफुमाबे वेॽङाना काखुबा याॽमि चाल्‍चालान्‍बे येसु लोॽवा सामेॽना॥

ओछोङा आग्‍गे

७ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, न्‍निङ्‌दा छेप्‍नेनिन्‍हा खा आग्‍गे ओछोङाहा मेन्‍हा, ङ्‌खाॽनिङ्‌गो ओन्‍दाङ् नाहाङ्‌तो न्‍निङ्‌दानुङ् वायाहा उलिप्‍पा आग्‍गेमाङ्a छेप्‍मासिमेॽनेनिन्‍हा॥ ङ्‌खा उलिप्‍पा आग्‍गे न्‍निङ्‌दा खेप्‍सुम्‍घा चेॽयामाङ् ओम॥

८ ङ्‌खोङ्‌चा एको ओछोङा आग्‍गे का न्‍निङ्‌दा छेप्‍मासिमेॽनेनिन्‍हा॥ येसु ना आग्‍गेगा सात्‍याताबे वाया, न्‍हाङ् न्‍निङ्‌दा चा वेॽनेतिगा, इजाङ्‌बाङ्‌निङ् कुइम्‍ना मान्‍दिॽमासिमे न्‍हाङा निङ्‌वाफुमागा ओम्‍ना ओन्‍दाङ् नाहाङ्‌तो चाम्‍काचोक्‍मासिमे॥

९ इसाङा “का ओम्‍नाबे वेॽङाना” कामे ङ्‌खाॽनिङ्‌गो बिस्‍वासि उफुउनुन्‍छा उनाउनुन्‍छाचि हेला चोग्‍वाचिहाभोङ्, न्‍ना हाकुचा कुॽयुम्‍नाबेॽमाङ् वेॽना॥

१० इसाङा बिस्‍वासि उफुउनुन्‍छा उनाउनुन्‍छाचि उलुङ्‌मा तुक्‍त्‍वाचि, न्‍ना ओम्‍नाबे वान्‍ने, न्‍हाङ् हेकोहाचि तुखि पिॽमाहा चेॽया उङ्‌बे म्‍मामेन॥

११ ङ्‌खाॽनिङ्‌गो बिस्‍वासि उफुउनुन्‍छा उनाउनुन्‍छाचि हेला चोक्‍खुबा च्‍हेन कुइम्‍नाबे वामे, कुइम्‍नाबे लाम्‍मे, न्‍हाङ् न्‍ना हेॽने खेॽमासिमेॽना बाङ्‌ना उङामाङ् था न्‍दोक्‍त्‍वान, इजाङ्‌बाङ्‌निङ् कुइम्‍नाङा उङा इहाचा न्‍निस्‍वान॥

१२ आका मिमिहा पिछाचि,

खिरिस्‍टङा चोगुहा कामङा न्‍निङ्‌गा पाप छेमा लेक्‍साहा कारान्‍ङा का ना छेप्‍फा न्‍निङ्‌दा छेप्‍मासिमेॽनेनिन्‍हा॥

१३ पाचि, का न्‍निङ्‌दा छेप्‍मासिमेॽनेनिन, इजाङ्‌बाङ्‌निङ् उथुक्‍नाहाङ्‌तो वाखुबा न्‍निङ्‌दा चिनाचोग्‍वाम्‍गा॥ वेन्‍चाबाङ्‌चि, का न्‍निङ्‌दा छेप्‍मासिमेॽनेनिन, इजाङ्‌बाङ्‌निङ् न्‍निङ्‌दा न्‍ना दुस्‍टा साइतान हेचोक्‍सुम्‍गा॥ आका मिमिहा पिछाचि, का न्‍निङ्‌दा छेप्‍मासिमेॽनेनिन, इजाङ्‌बाङ्‌निङ् न्‍निङ्‌दा पा चिनाचोगुक्‍सुम्‍गा॥

१४ पाचि, का न्‍निङ्‌दा छेप्‍मासिमेॽनेनिन, इजाङ्‌बाङ्‌निङ् उथुक्‍नाहाङ्‌तो वाखुबा न्‍निङ्‌दा चिनाचोग्‍वाम्‍गा॥ वेन्‍चाबाङ्‌चि, का न्‍निङ्‌दा छेप्‍मासिमेॽनेनिन, इजाङ्‌बाङ्‌निङ् न्‍निङ्‌दा चात्‍तुसिगान न्‍हाङ् निङ्‌वाफुमागा चेॽया न्‍निङ्‌दाबे वान्‍ने॥ न्‍निङ्‌दा दुस्‍टा साइतान हेचोक्‍सुम्‍गा॥ न्‍हाङामाङ् न्‍निङ्‌दा छेप्‍नेनिन्‍हा ओम॥

१५ कायुङ्‌लेन नुङ् कायुङ्‌लेनबेॽहा इहाचा लुङ्‌मा न्‍दुक्‍तानुम्‍निन॥ कायुङ्‌लेन लुङ्‌मा तुक्‍खुबाङा निङ्‌वाफुमा लुङ्‌मा न्‍दुक्‍त्‍वान्‍ना॥

१६ इजाङ्‌बाङ्‌निङ् कायुङ्‌लेनबेॽहा घाक थोक, सालुङ्‌ङा योगुहा इसिॽहा चेॽया, मिक्‍ङा निसुहा इसिॽहा चेॽया तोक्‍मा योक्‍मा नुङ् हिङ्‌लुङ्‌गा घामान्‍डा खा घाक चेॽया निङ्‌वाफुमाभाङ् तायाहा मेन्‍हा, ङ्‌खाॽनिङ्‌गो कायुङ्‌लेनभाङ् तायाहा ओम॥

१७ कायुङ्‌लेन नुङ् याॽमिङा म्‍मितुहा इसिॽहा चेॽया नास लेङ्‌खेमे, ङ्‌खाॽनिङ्‌गो निङ्‌वाफुमागा उनिङ्‌वा लोॽवा चोक्‍खुबा च्‍हेन साधाइ हिङ्‌नुङ्‌मेॽना॥

खिरिस्‍ट बिरोधिगा उतुम्‍बे चेतावानि

१८ आका पिछाचि, ना आखेरि सामाया ओम॥ न्‍निङ्‌दा खिरिस्‍ट बिरोधि तायेॽनाभोङ् खेप्‍सुक्‍सुम्‍गा॥ न्‍निङ्‌दा खेप्‍सुम्‍घा लोॽवामाङ् खिङ्‌बेला प्‍याक खिरिस्‍ट बिरोधिचि न्‍दायाब्‍यामाहा॥ ङ्‌खोङ्‌माङ् कानिङ् था तोक्‍त्‍वाम, ना आखेरि सामाया ओम॥

१९ ङ्‌खाचि एङ्‌गा न्‍सायानिन, न्‍हाङामाङ् कानिङ् नाॽयाहोङ् ङ्‌ख्‍या॥ ङ्‌खाचि जेप्‍पा एङ्‌गा न्‍सायानिङ्‌बि कानिङ्‌नुङ् ङ्‌वायामासाबि॥ ङ्‌खाचि एङ्‌गा मेनिन्‍हा बाङ्‌ना चेॽया सोॽमेमागामाङ् ङ्‌खाचिङा कानिङ् नाॽयाहा ओम॥

२० ङ्‌खाॽनिङ्‌गो खिरिस्‍टङा न्‍निङ्‌दा पाबित्‍तारा आत्‍मा पिइमिगा, न्‍हाङ् न्‍निङ्‌दा घाक्‍ङा सात्‍या चेॽया था वान्‍ने॥

२१ न्‍निङ्‌दा सात्‍या चिनाचोगुक्‍सुम्‍गानाभोङ् खा छेप्‍नेनिन्‍हा मेन्‍ना, ङ्‌खाॽनिङ्‌गो मेन्‍हा हेखाचा चेॽया सात्‍या चेॽयाभाङ् न्‍दामेन्‍हा भोङ् न्‍निङ्‌दा था वान्‍ने, ङ्‌खोङ्‌माङ् छेप्‍नेनिन्‍हा ओम॥

२२ लेम्‍चाखुबा इसा ओम? इसाङा “येसु मुक्‍ति पिखुबा खिरिस्‍ट मेन्‍ना” भोङ् कामे न्‍ना च्‍हेन लेम्‍चाखुबा ओम॥ न्‍हाङ् इसाङा निङ्‌वाफुमा पा नुङ् उच्‍या इन्‍कार चोग्‍वाचि, न्‍नामाङ् खिरिस्‍ट बिरोधि ओम॥

२३ उच्‍या इन्‍कार चोक्‍खुबाङा उप्‍पा इन्‍कार चोग्‍वा, ङ्‌खाॽनिङ्‌गो उच्‍या गाराहान चोक्‍खुबाङा उप्‍पा चा गाराहान चोग्‍वाना॥

२४ ङ्‌खोङ्‌माङ् न्‍निङ्‌दा ओन्‍दाङ् नाहाङ्‌तो इहा खेप्‍सुक्‍सुम्‍गा, ङ्‌खा निङ्‌वाबे युक्‍सामासानुम॥ ङ्‌खाॽला चोगिगाभोङ् न्‍निङ्‌दा उच्‍या नुङ् उप्‍पाबे वाइवाघा॥

२५ उच्‍याङा पिमेॽनेनिन्‍हाभोङ् कानिङ् पियाहा बाचा च्‍हेन हेॽनिङ्‌चा मेन्‍सिमाना हिङ्‌लुङ् ओम॥

२६ खा घाक चेॽया न्‍निङ्‌दा तोम्‍सिॽमेखुबाचिगा उतुम्‍बे छेप्‍नेनिन्‍हा ओम॥

२७ ङ्‌खाॽनिङ्‌गो न्‍निङ्‌दा छोङ्‌बे च्‍हेन खिरिस्‍टङा पाबित्‍तारा आत्‍मा पाक्‍सिबिइमिगा, न्‍हाङ् उङ् न्‍निङ्‌दाबे वामे॥ ङ्‌खोङ्‌माङ् इहा सात्‍या ओमभोङ् इसाङा चा चिम्‍मा पोरान्‍जोगिॽवागान॥ ङ्‌खाॽनिङ्‌गो पाबित्‍तारा आत्‍माङा न्‍निङ्‌दा घाक चेॽयागा उतुम्‍बे चिन्‍दिॽवाघा॥ उङा चिन्‍दिघा चेॽया जेप्‍पाहा, लेम्‍चामाहा ओनेक्‍हा मेन्‍हा॥ पाबित्‍तारा आत्‍माङा चिन्‍दिघा लोॽवामाङ् न्‍निङ्‌दा खिरिस्‍टपे वायामासानि॥

२८ आका मिमिॽहा पिछाचि, येसु तामेॽनिङ् उका उयुम्‍बे मेङ्‌गिसिॽले नुङ् मेङोन्‍सिॽले येप्‍मा यामागा खिरिस्‍टपे वायामासानि॥

२९ खिरिस्‍ट धार्मोतिना बाङ्‌ना चेॽया न्‍निङ्‌दा था वान्‍ने॥ ङ्‌खोङ्‌माङ् ठिक्‍हा काम चोक्‍खुबा च्‍हेन निङ्‌वाफुमागा सान्‍तान ओमभोङ् आसानुम॥

a 

२:७ “उलिप्‍पा आग्‍गे” बाङ्‌ना लुङ्‌मा तुक्‍खुसाचामाना चेॽयागा उतुम्‍बे ओम

निङ्‌वाफुमागा सान्‍तान

३

१ सोयानुम, पाङा कानिङ् इखिङ् प्‍याक उलुङ्‌मा तुक्‍तामाहा! उङा उलुङ्‌मा तुक्‍ताहोङ्‌माङ् कानिङ् निङ्‌वाफुमागा सान्‍तान लेक्‍सिहा ओम, न्‍हाङ् जेप्‍पा ओम चा॥ न्‍हाङामाङ् कायुङ्‌लेनबेॽहा याॽमिचिङा कानिङ् चिनान्‍दोङ्‌मेन्‍हा, इजाङ्‌बाङ्‌निङ् उङ्‌चिङा निङ्‌वाफुमा चिनान्‍जोगुनिन॥

२ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, हाकु कानिङ् निङ्‌वाफुमागा सान्‍तान्‍सिन न्‍हाङा वान्‍दिक कानिङ् इ लेक्‍सिॽवाहा ङ्‌खा कानिङ् था मान, ङ्‌खाॽनिङ्‌गो खिरिस्‍ट तामेहोङ् कानिङ् चा उङ् लोॽवा लेक्‍सिॽवाहा, इजाङ्‌बाङ्‌निङ् उङ् इमिन्‍ना, कानिङ् ङ्‌खाॽलामाङ् निस्‍वाम्‍ना॥

३ खिरिस्‍टपे खाॽलाना आसा युङ्‌खुबाचिङा उङ्‌चि आफाइ खिरिस्‍ट लोॽवा पाबित्‍तारा लेङ्‌साङ् ङ्‌वामेहा॥

४ निङ्‌वाफुमागा नियाम मेयेन्‍खुबा घाक्‍ङा पाप न्‍जोग्‍वाहा, इजाङ्‌बाङ्‌निङ् निङ्‌वाफुमागा नियाम मेयेम्‍मा माङ् पाप ओम॥

५ न्‍निङ्‌दा था वान्‍ने, याॽमिगा पाप पोङ्‌खेॽमागामाङ् खिरिस्‍ट तायाना ओम, न्‍हाङ् उङ्‌बे इहाचा पाप मान्‍हा॥

६ न्‍हाङामाङ् खिरिस्‍टपे वाखुबा इसाङा चा पाप चोङ्‌नुङ्‌मा ङ्‌यास्‍वानिन्‍हा॥ पाप चोङ्‌नुङ्‌खुबाङा उङ् न्‍निसुक्‍सुन्‍ना न्‍हाङ् चिनाचा न्‍जोगुक्‍सुन्‍ना॥

७ का आलुङ्‌मा तुक्‍नेनिन्‍हा पिछाचि, इसाङा चा न्‍निङ् मिक एम्‍बिॽमा न्‍दोक्‍तिगान्‍नि॥ इसाङा उचुन्‍हा काम चोग्‍वाa, न्‍ना च्‍हेन खिरिस्‍ट लोॽवा धार्मोति याॽमि ओम॥

८ पाप चोङ्‌नुङ्‌खुबा याॽमि च्‍हेन साइतानगा ओम, इजाङ्‌बाङ्‌निङ् साइतान्‍ङा गो उथुक नाहाङ्‌तोमाङ् पाप चोक्‍मासिमे॥ साइतानगा काम नास चोक्‍मागा लागिमाङ् निङ्‌वाफुमागा उच्‍या पार्काट लेक्‍साना ओम॥

९ निङ्‌वाफुमाभाङ् वाम लेक्‍साना इसाङा चा पाप न्‍जोगुनेस्‍वान्‍हा, इजाङ्‌बाङ्‌निङ् निङ्‌वाफुमागा सोभाब न्‍नाबे वामे॥ न्‍नाङा पाप चोङ्‌नुङ्‌मा ङ्‌यास्‍वान, इजाङ्‌बाङ्‌निङ् न्‍ना निङ्‌वाफुमागा सान्‍तान ओम॥

१० निङ्‌वाफुमागा सान्‍तान नुङ् साइतानगा सान्‍तान खा चेॽयाभाङ् चिनान्‍दोङ्‌मेहा, ठिक काम मेन्‍जोक्‍खुबा निङ्‌वाफुमागा सान्‍तान मेन्‍ना, न्‍हाङा फुनुन्‍छाचि लुङ्‌मा मेन्‍दुक्‍खुबा चा निङ्‌वाफुमागा सान्‍तान मेन्‍ना॥

लुङ्‌मा तुक्‍खुसा चायानि

११ लुङ्‌मा तुक्‍खुसा चायानि बाङ्‌ना चेॽया न्‍निङ्‌दा ओन्‍दाङ् नाहाङ्‌तोमाङ् खेप्‍सुक्‍सुम्‍गा॥

१२ न्‍निङ्‌दा कायिन लोॽवा न्‍लेक्‍सानिन, न्‍ना साइतानगा साया॥ उङा उनुन्‍छा हाबिल सिसु॥ कायिनङा इजाङ् उनुन्‍छा सिसुना? इजाङ्‌बाङ्‌निङ् उका काम ठिक न्‍सायान, ङ्‌खाॽनिङ्‌गो उका उनुन्‍छागा काम च्‍हेन ठिक साया॥

१३ आफुआनुन्‍छा आनाआनुन्‍छाचि, कायुङ्‌लेनबेॽहा याॽमिचिङा न्‍निङ्‌दा इसितिॽवागानिङ् आचाम्‍मा ङ्‌ङेतानिन॥

१४ कानिङ् एङ्‌गा बिस्‍वासि फुनुन्‍छा नानुन्‍छाचि लुङ्‌मा तुक्‍त्‍वाम्‍चिम्‍हाङा कानिङ् सिमाभाङ् हिङ्‌लुङ्‌बे साराचोगिबिमिहा बाङ्‌ना चेॽया था तोक्‍त्‍वाम॥ लुङ्‌मा मेन्‍दुक्‍खुबा च्‍हेन स्‍याना याॽमि लोॽवा ओम॥

१५ इसाङा बिस्‍वासि उफुउनुन्‍छा उनाउनुन्‍छाचि इसित्‍वाचि, न्‍ना च्‍हेन याॽमि सिखुबा ओम, न्‍हाङ् न्‍नाबे हेॽनिङ्‌चा मेन्‍सिमाना हिङ्‌लुङ् ङ्‌वामेन्‍ना बाङ्‌ना चेॽया न्‍निङ्‌दा था वान्‍ने॥

१६ खिरिस्‍टङा एङ्‌गा लागि उका हिङ्‌लुङ् बोलि तिसु॥ न्‍हाङामाङ् कानिङ् लुङ्‌मा तुक्‍माना चेॽया आसुक्‍सुम॥ कानिङ् चा एङ्‌गा फुनुन्‍छा नानुन्‍छाचिगा लागि एङ्‌गा हिङ्‌लुङ् पिॽमाहाचि॥

१७ कायुङ्‌लेनबेॽहा याङ्सा वाखुबाङा, एङ्‌गा बिस्‍वासि फुनुन्‍छा नानुन्‍छाचि खाचोबे ङ्‌ङायाहा निस्‍वाम्‍चिनिङ् एङ्‌गा निङ्‌वा छाक्‍नुङ् चोग्‍वाम्‍नाभोङ्, कानिङ् इमिन निङ्‌वाफुमा लुङ्‌मा तुक्‍ताना लेक्‍साना?

१८ पिछाचि, कानिङ् याङा नुङ् चेॽयाङासे मेन्‍ना, ङ्‌खाॽनिङ्‌गो जेप्‍पागा कामङा लुङ्‌मा तुक्‍खुसाचाइ॥

निङ्‌वाफुमाबे साहास

१९ खाभाङ्‌माङ् कानिङ् सात्‍या चेॽयाबे लाम्‍खुबा याॽमिसिन बाङ्‌ना चेॽया था लेङ्‌मे, न्‍हाङ् निङ्‌वाफुमागा ओन्‍दाङ् साहास तोक्‍त्‍वाम्‍ना॥

२० कानिङ् एङ्‌गा निङ्‌वाङा दोसि ठाराचोङ्‌मेहाभोङ् निङ्‌वाफुमा गो एङ्‌गा निङ्‌वा हाक्‍निङ् माहान्‍ना, न्‍हाङ् उङा घाक चेॽया निस्‍वाहा॥

२१ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, एङ्‌गा निङ्‌वाङा कानिङ् दोसि ठारान्‍जोगानभोङ् निङ्‌वाफुमागा ओन्‍दाङ् कानिङ् साहास तोक्‍त्‍वाम्‍ना॥

२२ न्‍हाङा कानिङ् इहा नाक्‍त्‍वाम, ङ्‌खा उङ्‌भाङ् तोक्‍त्‍वाम, इजाङ्‌बाङ्‌निङ् कानिङ् उका आग्‍गे येन्‍वाम, न्‍हाङ् उङा साप थाक्‍माहा काम चोग्‍वाम॥

२३ उका आग्‍गे च्‍हेन, उका उच्‍या येसु खिरिस्‍टका उनिङ्‌बे बिस्‍वास चोक्‍मा नुङ् कानिङ् पियाहा आग्‍गे लोॽवा एकोङा हेकोना लुङ्‌मा तुक्‍खुसा चामामाङ् ओम॥

२४ उका आग्‍गे येन्‍खुबाचि घाक निङ्‌वाफुमाबे ङ्‌वामे, न्‍हाङ् उङ् ङ्‌खाचिबे वामेॽना॥ खाॽला निङ्‌वाफुमा कानिङ्‌बे वेॽना बाङ्‌ना चेॽया उङा पियाहा पाबित्‍तारा आत्‍माभाङ् कानिङ् था तोक्‍त्‍वाम्‍ना॥

a 

३:७ गिरिक बाइबोलबे “चोगुनेस्‍वा” भोङ् छेप्‍ताहा तोङ्‌मेॽना॥

जेप्‍पा नुङ् लेम्‍चाखुबागा आत्‍मा

४

१ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, “कानुङ् पाबित्‍तारा आत्‍मा वान्‍नेॽना” काखुबाचि घाक बिस्‍वास न्‍जोगानुम्‍चिम्‍निन, ङ्‌खाॽनिङ्‌गो ङ्‌खाचिनुङ् वेॽना आत्‍मा निङ्‌वाफुमागा ओमयेम मेन्‍नायेम, जाच चोगानुम॥ इजाङ्‌बाङ्‌निङ् ना कायुङ्‌लेन्‍बे “का निङ्‌वाफुमाभाङ् चेक्‍खुबाङान” कासाङ् लेम्‍चाखुबाचि प्‍याक न्‍लोन्‍दाब्‍यामाहा॥

२ इसाङा “येसु खिरिस्‍ट याॽमि लेक्‍सारायाना ओम” भोङ् सुइकार चोग्‍वा, न्‍नानुङ् निङ्‌वाफुमागा आत्‍मा वान्‍नेॽना॥ नाभाङ्‌माङ् न्‍निङ्‌दा निङ्‌वाफुमागा आत्‍मा चिनाचोग्‍वाम्‍गाना॥

३ “येसु याॽमि लेक्‍सारायाना” भोङ् सुइकार मेन्‍जोक्‍खुबा च्‍हेन निङ्‌वाफुमागा आत्‍मा मेन्‍ना, न्‍ना गो खिरिस्‍ट बिरोधिगा आत्‍मा ओम॥ “न्‍ना तामेॽना” भोङ् न्‍निङ्‌दा खेप्‍सुक्‍सुम्‍गा, हाकु न्‍ना कायुङ्‌लेन्‍बे तायाब्‍यामाना॥

४ आलुङ्‌मा तुक्‍नेनिन्‍हा पिछाचि, न्‍निङ्‌दा निङ्‌वाफुमागा सान्‍तानसिगान, न्‍हाङ् मेन्‍हा चेॽया चेक्‍खुबा निङ्‌वाफुमाभाङ् चेक्‍खुबाचि न्‍निङ्‌दा हेचाक्‍सुम्‍चिम्‍घा, इजाङ्‌बाङ्‌निङ् न्‍निङ्‌दाबे वेॽना पाबित्‍तारा आत्‍मा च्‍हेन कायुङ्‌लेनबेॽना आत्‍मा हाक्‍निङ् साक्‍तिसालिना॥

५ ङ्‌खाचि कायुङ्‌लेनगा ओम्‍चि, न्‍हाङामाङ् कायुङ्‌लेनगा चेॽया न्‍जेक्‍त्‍वा, न्‍हाङ् कायुङ्‌लेन्‍ङा ङ्‌खाचिगा चेॽया खेप्‍स्‍वा॥

६ ङ्‌खाॽनिङ्‌गो कानिङ् निङ्‌वाफुमागासिन न्‍हाङ् इसाङा निङ्‌वाफुमा चिनाचोगुक्‍सु, न्‍नाङा एङ्‌गा चेॽया खेप्‍स्‍वाहा, ङ्‌खाॽनिङ्‌गो इसा निङ्‌वाफुमागा याॽमि मेन, न्‍नाङा एङ्‌गा चेॽया ङ्‌खेप्‍स्‍वान्‍हा॥ खाॽला कानिङ् जेप्‍पागा आत्‍मा नुङ् लेम्‍चाखुबागा आत्‍मा चिनाचोक्‍मा यास्‍वाम्‍चिम्‍हा॥

निङ्‌वाफुमागा लुङ्‌मा तुक्‍ताइ

७ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, कानिङ् लुङ्‌मा तुक्‍खुसाचाइ, इजाङ्‌बाङ्‌निङ् लुङ्‌मा तुक्‍खुसाचामाना निङ्‌वा च्‍हेन निङ्‌वाफुमाभाङ् तामेॽना॥ उलुङ्‌मा तुक्‍खुबा च्‍हेन निङ्‌वाफुमागा सान्‍तान ओम, न्‍हाङ् उङा निङ्‌वाफुमा चिनाचोग्‍वाना॥

८ ङ्‌खाॽनिङ्‌गो लुङ्‌मा मेन्‍दुक्‍खुबाङा निङ्‌वाफुमा चिना न्‍जोग्‍वान्‍ना, इजाङ्‌बाङ्‌निङ् निङ्‌वाफुमा लुङ्‌मा तुक्‍खुबा ओम॥

९ निङ्‌वाफुमाङा उलुङ्‌मा तुक्‍ताहा चेॽया कानिङ् खाॽला सोॽमेता– उका उच्‍याभाङ् कानिङ् हिङ्‌लुङ् तोक्‍तुम्‍निभोङ् उका एकोना उच्‍या कायुङ्‌लेन्‍बे पाक्‍सु॥

१० जेप्‍पा लुङ्‌मातुक्‍मा बाङ्‌ना च्‍हेन ना ओम– कानिङ् निङ्‌वाफुमा लुङ्‌मा तुक्‍तुम्‍ना मेन्‍ना, ङ्‌खाॽनिङ्‌गो उङा कानिङ् लुङ्‌मा तुक्‍ता, न्‍हाङ् एङ्‌गा पाप्‍का लागि बोलि लेङ्‌से उका उच्‍या पाक्‍सु॥

११ आलुङ्‌मा तुक्‍नेनिन्‍हा आफुआनुन्‍छा आनाआनुन्‍छाचि, निङ्‌वाफुमाङा कानिङ् खाॽला लुङ्‌मा तुक्‍ताहा ओमभोङ्, कानिङ् चा एकोङा हेकोना लुङ्‌मा तुक्‍खुसाचामाहा॥

१२ इसाङा चा हेॽनिङ्‌चा निङ्‌वाफुमा न्‍निसुक्‍सुनिन्‍ना॥ ङ्‌खाॽनिङ्‌गो कानिङ् एकोङा हेकोना लुङ्‌मा तुक्‍खुसा चाइभोङ् निङ्‌वाफुमा कानिङ्‌बे वामे, न्‍हाङ् उङा लुङ्‌मा तुक्‍ताहा चेॽया कानिङ्‌बे ओमे॥

१३ पाबित्‍तारा आत्‍मा कानिङ् पियाहाङा कानिङ् निङ्‌वाफुमाबे, न्‍हाङ् उङ् कानिङ्‌बे वेॽना बाङ्‌ना चेॽया था तोक्‍मा यास्‍वाम॥

१४ निङ्‌वाफुमा पाङा उका उच्‍या कायुङ्‌लेनबेॽहा घाक याॽमिचिगा लागि मुक्‍ति पिखुबा लेङ्‌मागा पाक्‍सुना चेॽया कानिङ् निसुक्‍सुम्‍ङा, न्‍हाङ् खा चेॽयागामाङ् गाबाहि पिवाम्‍चिम्‍ङा॥

१५ इसाङा येसु निङ्‌वाफुमागा उच्‍या ओमभोङ् बिस्‍वास चोग्‍वा, न्‍नाबे निङ्‌वाफुमा वामे, न्‍हाङ् न्‍ना च्‍हेन निङ्‌वाफुमाबे वामेॽना॥

१६ खाॽला कानिङ् आफाइ चा निङ्‌वाफुमाङा लुङ्‌मा तुक्‍ताहा था तोक्‍त्‍वाम, न्‍हाङ् उङ्‌बेॽमाङ् भोरोसा युक्‍स्‍वाम॥ निङ्‌वाफुमा लुङ्‌मा तुक्‍खुबा ओम॥ लुङ्‌मा तुक्‍खुबा याॽमि निङ्‌वाफुमाबे वामे, न्‍हाङ् निङ्‌वाफुमा उङ्‌बे वामेॽना॥

१७ खाॽलामाङ् कानिङ् जेप्‍पा लुङ्‌मा तुक्‍खुसाचाइ न्‍हाङ् खिरिस्‍ट लोॽवा लेक्‍सिॽवाहोङ् हिङिभोङ् निरिक्‍का लेन्‍बे कानिङ् किसिॽमा पोरान्‍जोङ्‌मेन्‍हा॥

१८ लुङ्‌मा तुक्‍खुसा चाइवाहाभोङ् न्‍नाबे किसिॽमाना चेॽया ङ्‌वामेन्‍ना॥ जेप्‍पागा लुङ्‌मा तुक्‍खुसाचामाना चेॽयाङा किसिॽमाना मान्‍दिमेॽना॥ इजाङ्‌बाङ्‌निङ् किसिॽमा बाङ्‌ना च्‍हेन दान्‍डा नुङ् साम्‍बान्‍धा युङ्‌मा ओम, न्‍हाङ् इसा किसिमे, न्‍नागा लुङ्‌मा तुक्‍ताइ सिद्‌दा न्‍सामेन्‍ना॥

१९ निङ्‌वाफुमाङा ओन्‍दाङ् कानिङ् उलुङ्‌मा तुक्‍ताहोङ्‌माङ् कानिङ् चा लुङ्‌मा तुक्‍त्‍वाम॥

२० इसाङा “का निङ्‌वाफुमा आलुङ्‌मा तुक्‍त्‍वाङ्‌ना” कामे, ङ्‌खाॽनिङ्‌गो उफुउनुन्‍छा उनाउनुन्‍छाचि च्‍हेन हेला चोग्‍वाचिहाभोङ् न्‍ना लेम्‍चाखुबा ओम॥ इजाङ्‌बाङ्‌निङ् उङा निसुचिहा उफुउनुन्‍छा उनाउनुन्‍छाचि लुङ्‌मातुक्‍मा ङ्‌यास्‍वान्‍चिन्‍हाभोङ् न्‍निसुन्‍ना निङ्‌वाफुमा इमिन उलुङ्‌मा तुक्‍मा यास्‍वाना?

२१ निङ्‌वाफुमा लुङ्‌मा तुक्‍खुबाङा, फुनुन्‍छा नानुन्‍छाचि चा लुङ्‌मा तुक्‍माहाचि॥ निङ्‌वाफुमाङा कानिङ् पियाहा आग्‍गे नामाङ् ओम॥

निङ्‌वाफुमागा उच्‍याबे बिस्‍वास

५

१ येसुमाङ् खिरिस्‍ट ओमभोङ् बिस्‍वास चोक्‍खुबाचि घाक निङ्‌वाफुमागा सान्‍तान ओम्‍चि॥ इसाङा उप्‍पा उलुङ्‌मा तुक्‍त्‍वा, न्‍नाङा उच्‍या चा उलुङ्‌मा तुक्‍त्‍वाना॥

२ कानिङ् निङ्‌वाफुमा लुङ्‌मा तुक्‍त्‍वाम, न्‍हाङ् उका चेॽया येन्‍वाम्‍हाभोङ् खाभाङ्‌माङ् था लेङ्‌मे कानिङ् निङ्‌वाफुमागा सान्‍तानचि लुङ्‌मा तुक्‍त्‍वाम्‍चिम्‍हा॥

३ निङ्‌वाफुमागा आग्‍गे येम्‍मामाङ् उङ् लुङ्‌मातुक्‍मा ओम॥ उका आग्‍गे येन्‍मा छाक्‍हा मेन्‍हा॥

४ इजाङ्‌बाङ्‌निङ् निङ्‌वाफुमाभाङ् ङ्‌वायाहा घाक्‍ङा कायुङ्‌लेन ङ्‌हेच्‍वाना॥ एङ्‌गा बिस्‍वासङामाङ् कानिङ् कायुङ्‌लेन हेन्‍चामा यास्‍वाम्‍ना॥

५ इसाङा कायुङ्‌लेन हेन्‍चामा यास्‍वाना? येसु निङ्‌वाफुमागा उच्‍या ओमभोङ् बिस्‍वास चोक्‍खुबाङामाङ् कायुङ्‌लेन हेन्‍चामा यास्‍वाना॥

येसु खिरिस्‍टका साचिचि

६ येसु खिरिस्‍टङा का निङ्‌वाफुमागा उच्‍याङान बाङ्‌ना चेॽया माङ्‌च्‍वागा बाप्‍तिस्‍मा लियाचोगुहोङ् न्‍हाङ् कुरुस्‍पे हेलि याङुहोङ् सोॽमेता॥ उङ् माङ्‌च्‍वाभाङ्‌से मेन्‍ना, ङ्‌खाॽनिङ्‌गो हेलिभाङ्‌चा ताया॥ खा चेॽया जेप्‍पा ओमभोङ् पाबित्‍तारा आत्‍माङामाङ् साचि पियामाहा, इजाङ्‌बाङ्‌निङ् पाबित्‍तारा आत्‍मा सात्‍याना॥

७ उका उतुम्‍बे साचि पिखुबा सुम्‍चि ङ्‌वान्‍नेहा,

८ ङ्‌खाचि पाबित्‍तारा आत्‍मा, माङ्‌च्‍वा नुङ् हेलि ओम्‍चि॥ ङ्‌खा सुम्‍चि-सुम्‍चिङा एको गाबाहि पिमेहा॥

९ कानिङ् याॽमिङा पियाहा गाबाहि बिस्‍वास चोग्‍वाम, ङ्‌खाॽनिङ्‌गो निङ्‌वाफुमागा गाबाहि गो झान माडाना॥ निङ्‌वाफुमाङामाङ् उका उच्‍यागा उतुम्‍बे गाबाहि पियामाहा॥

१० इसाङा निङ्‌वाफुमागा उच्‍याबे बिस्‍वास चोग्‍वा, न्‍नागा उनिङ्‌वाबे खा चेॽयागा गाबाहि वामेहा॥ निङ्‌वाफुमाबे बिस्‍वास मेन्‍जोक्‍खुबाङा निङ्‌वाफुमागा गाबाहि मेन्‍हा मित्‍वा, इजाङ्‌बाङ्‌निङ् उच्‍यागा उतुम्‍बे निङ्‌वाफुमाङा पियाहा गाबाहिमाङ् उङा बिस्‍वास न्‍जोग्‍वान॥

११ गाबाहि खा ओम, निङ्‌वाफुमाङा कानिङ् हेॽनिङ्‌चा मेन्‍सिमाना हिङ्‌लुङ् पिया, न्‍हाङ् ना हिङ्‌लुङ् उका उच्‍याबे वान्‍नेॽना॥

१२ इसानुङ् निङ्‌वाफुमागा उच्‍या वान्‍ने, न्‍नानुङ् हिङ्‌लुङ् वान्‍ने, इसानुङ् निङ्‌वाफुमागा उच्‍या मान, न्‍नानुङ् हिङ्‌लुङ् चा मान्‍ना॥

मेन्‍सिमाना हिङ्‌लुङ्

१३ न्‍निङ्‌दा हेॽनिङ्‌चा मेन्‍सिमाना हिङ्‌लुङ् तोक्‍तुक्‍सुम्‍गाना बाङ्‌ना चेॽया था तोक्‍तुम्‍गानिभोङ्‌माङ् निङ्‌वाफुमागा उच्‍यागा उनिङ्‌बे बिस्‍वास चोक्‍खुबाचि न्‍निङ्‌दा ना छेप्‍फा छेप्‍मासिमेॽनेनिन्‍हा॥

१४ निङ्‌वाफुमागा उनिङ्‌वा लोॽवा, इहा नाक्‍तुम्‍भोङ्‌चा उङा खेप्‍स्‍वाहा बाङ्‌ना चेॽया कानिङ् उचुन था वान्‍ने॥

१५ कानिङ् पार्थानाबे इहा नाक्‍तुम्‍भोङ्‌चा एङ्‌गा चेॽया खेप्‍स्‍वाहा बाङ्‌ना चेॽया था वेॽनाभोङ्, कानिङ् उङ् इहा नाक्‍तुक्‍सुम, ङ्‌खा चेॽया कानिङ् तोक्‍त्‍वाम्‍हा बाङ्‌ना चेॽया चा था वान्‍नेॽना॥

१६ इसाङा उका उफुउनुन्‍छा उनाउनुन्‍छाङा पाप चोक्‍मास्‍याहा निस्‍वा, न्‍हाङ् उका पाप नास्‍पे मेन्‍दामेखुबा ओमभोङ् न्‍नागा लागि उङा पार्थाना चोक्‍तुबिनि॥ न्‍हाङ् इसागा पाप नास्‍पे तामेखुबा मेन, न्‍ना निङ्‌वाफुमाङा हिङ्‌लुङ् पिवाना॥ ङ्‌खाॽनिङ्‌गो नास्‍पे तामेॽमाहा पाप चा वान्‍ने, ङ्‌खाॽलाहा पाप्‍का लागि पार्थाना चोक्‍ताब्‍यानुम्‍चिम भोङ् का इसा चा न्‍लुमेॽनेनिन्‍हा॥

१७ घाक इसिॽहा काम चोक्‍मामाङ् पाप ओम, ङ्‌खाॽनिङ्‌गो घाक पाप्‍ङा नास्‍पे न्‍दामेमेन्‍हा॥

१८ निङ्‌वाफुमाभाङ् वाम न्‍लेक्‍साहाचिङा पाप न्‍जोगुनेस्‍वानिन्‍हा, इजाङ्‌बाङ्‌निङ् निङ्‌वाफुमागा उच्‍याङा ङ्‌खाचि जोगाचोग्‍वाचि, न्‍हाङ् साइतान्‍ङा तोक्‍निमा न्‍दोक्‍त्‍वान्‍चिन्‍हा॥

१९ ना कायुङ्‌लेन घाक साइतानगा उमुक्‍पे वान्‍नेहोङ्‌चा कानिङ् च्‍हेन निङ्‌वाफुमागा सान्‍तान्‍सिन बाङ्‌ना चेॽया कानिङ् था वान्‍ने॥

२० निङ्‌वाफुमागा उच्‍या ताया, न्‍हाङ् कानिङ् जेप्‍पागा निङ्‌वाफुमा चिनातोक्‍माना निङ्‌वा चा पिया, खा चेॽया कानिङ् था वान्‍ने॥ कानिङ् उका उच्‍या येसु खिरिस्‍टपे वेतिहोङ्‌माङ् जेप्‍पागा निङ्‌वाफुमाबे वेति॥ उङ्‌माङ् जेप्‍पा निङ्‌वाफुमा नुङ् हेॽनिङ्‌चा मेन्‍सिमाना हिङ्‌लुङ् ओम॥

२१ आका पिछाचि, न्‍निङ्‌दा मुर्तिचिभाङ् लाॽला वायानि॥

युहान्‍नागा

हिम्‍ना छेप्‍फा

छेप्‍ताप चिनातोक

ना युहान्‍नाङा छेप्‍तुना “युहान्‍नागा हिम्‍ना छेप्‍फा” च्‍हेन छुम्‍वाङ्‌बेॽना एको एल्‍डारङा छेप्‍तुना ओम॥ प्‍याक लोॽवा निङ्‌वाराङ्‌बाचिङा ना छेप्‍फा सेगुम्‍पाक युहान्‍नाङा छेप्‍तुना ओम ङ्‌गामे॥ ना छेप्‍फा “सेगाना मामु नुङ् उका उच्‍याचिगा” लागि छेप्‍ताना ओम॥ न्‍ना मामु इसा सायाना बाङ्‌ना च्‍हेन इसाङा चा था मान्‍ना॥ इखिङ्‌ङा ङ्‌गामे न्‍ना मामु एको खिरिस्‍टियान छुम्‍वाङ् साया, न्‍हाङ् न्‍नागा उच्‍याचि च्‍हेन न्‍ना छुम्‍वाङ्‌बेॽहा बिस्‍वासिचि न्‍साया॥ ङ्‌खाॽनिङ्‌गो जेप्‍पा ङ्‌खाचिमाङ् न्‍सायाहाभोङ् च्‍हेन कामा ङ्‌यासिॽवान्‍हा॥ ना छेप्‍फा इस्‍बित साम्‍बात इम्‍ना इहुप्‍लुङ्‌गा हेक्‍साङ् हेक्‍साङ्‌बे छेप्‍ताना ओम॥ ना छेप्‍फाबे कानिङ्-कानिङ् लुङ्‌मा तुक्‍खुसाचामा चेॽयागा उतुम्‍बे न्‍हाङ् मेन्‍हा चेॽया चिन्‍खुबाचि नुङ् उङ्‌चिङा न्‍जिन्‍द्‌वाचिहा चेॽयागा बिरुद्‌दाबे चेतावानिगा चेॽया छेप्‍तामा॥

ना छेप्‍ताप्‍पे छोक्‍ताहा चेॽया

चिनातोक १-३

लुङ्‌मा तुक्‍ताइ ४-६

मेन्‍हा चेॽयागा बिरुद्‌दाबे चेतावानि ७-११

मेन्‍दाहा १२-१३

युहान्‍नागा

हिम्‍ना छेप्‍फा

१

१ छुम्‍वाङ्‌गा एल्‍डारभाङ् निङ्‌वाफुमाङा सेगुना मामु नुङ् उच्‍याचि का ना छेप्‍फा न्‍निङ्‌दा छेप्‍मासिमेॽनेनिन॥ का न्‍निङ्‌दा जेप्‍पा आलुङ्‌मा तुङ्‌मेॽनेनिन्‍हा, कासे मेन्‍ना ङ्‌खाॽनिङ्‌गो सात्‍या चिनाचोक्‍खुबा घाक्‍ङा लुङ्‌मा तुक्‍तिॽवाघा॥

२ इजाङ्‌बाङ्‌निङ् सात्‍या कानिङ्‌बे वान्‍ने, न्‍हाङ् साधाइ वान्‍नुङ्‌मेॽना॥

३ निङ्‌वाफुमा पा नुङ् उका उच्‍या येसु खिरिस्‍टङा कानिङ् आनुगाराहा, किर्पा नुङ् हाङ्‌हाङ् पिॽनि॥ न्‍हाङ् खा घाक सात्‍याता नुङ् लुङ्‌मा तुक्‍ताइबे एङ्‌गा लेङ्‌नि॥

जेप्‍पा चेॽया नुङ् लुङ्‌मातुक्‍मा

४ न्‍ज्‍याचि माध्‍येबे इखिङ् च्‍हेन निङ्‌वाफुमा पाङा पियाहा आग्‍गे लोॽवा जेप्‍पाहा चेॽयाबे न्‍लाम्‍मासिमेहा चेॽया खेप्‍सुङ्‌होङ् का इब्‍बे-इब्‍बे चोन्‍दास्‍यामाङ्‌ना॥

५ हाकु ओ मामु, का ओछोङा आग्‍गे मेन्‍ना, ङ्‌खाॽनिङ्‌गो न्‍दानुङ् सुरुनाहाङ्‌तो वान्‍नेॽना आग्‍गेमाङ् छेप्‍मासिमेॽनेन॥ न्‍ना इनाबाङ्‌निङ् कानिङ् घाक एकोङा हेकोना लुङ्‌मा तुक्‍खुसा चाइभोङ् का न्‍दानुङ् आमुक फाक्‍त्‍वाङ्‌चिङ्‌हा॥

६ लुङ्‌मा तुक्‍खुसा चामामाङ् निङ्‌वाफुमागा आग्‍गे लोॽवा लाम्‍मा ओम, न्‍हाङ् “न्‍निङ्‌दा घाक लुङ्‌मा लुक्‍खुसा चायानि” बाङ्‌ना आग्‍गेमाङ् न्‍निङ्‌दा सुरु न्‍नाहाङ्‌तो खेप्‍सुम्‍गाना आग्‍गे ओम॥

७ इजाङ्‌बाङ्‌निङ् न्‍निङ्‌दा तोम्‍सिॽमेखुबा प्‍याक याॽमिचि ना कायुङ्‌लेन्‍बे न्‍दायामा न्‍हाङ् ङ्‌खाचिङा येसु खिरिस्‍ट सालुङ्‌बे तायाना ओमभोङ् सुइकार न्‍जोग्‍वानिन॥ खाॽलाहा याॽमिचिमाङ् लेम्‍चाखुबाचि नुङ् खिरिस्‍ट बिरोधि ओम्‍चि॥

८ न्‍निङ्‌दा चोक्‍मासिइवाघा कामगा इनाम मेमाॽनिमागा लागि थाङ्‌थाङ् वायानि॥ न्‍निङ्‌दा इनाम माॽनिखुबा मेन्‍ना, ङ्‌खाॽनिङ्‌गो घाक इनाम तोक्‍खुबा लेक्‍सानि॥

९ खिरिस्‍टङा चिन्‍दाहा चेॽया लोॽवा मेन्‍जोक्‍खुबा याॽमिनुङ् निङ्‌वाफुमा ङ्‌वामेन्‍ना॥ ङ्‌खाॽनिङ्‌गो उङा चिन्‍दाहा चेॽया लोॽवा चोक्‍खुबानुङ् पा नुङ् उच्‍या हिपापाङ् वामेचिहा॥

१० ङ्‌खोङ्‌माङ् खा चेॽया हाक्‍निङ् हेकोहा चेॽया ताखुबा याॽमिचि न्‍निङ्‌दाबे न्‍दायाभोङ् पाङ्‌बे उमा म्‍बियानुम्‍चिम्‍निन, न्‍सेमेतानुम्‍चिम्‍निन चा॥

११ इजाङ्‌बाङ्‌निङ् न्‍ना सेमेॽमामाङ् न्‍नागा इसिॽहा काम्‍बे उङ्‌नुङ् लाचोक्‍मा ओम॥

१२ न्‍निङ्‌दा लुॽमाहा चेॽयागो प्‍याक वान्‍ने, ङ्‌खोङ्‌चा ङ्‌खा चेॽया छेप्‍माहोङ् मेन्‍ना ङ्‌खाॽनिङ्‌गो न्‍निङ्‌दानुङ् हानि तुम्‍माहोङ् लुॽमा मिन्‍नुङ्‌नेनिन्‍हा॥ ङ्‌खिङ्‌बेला जेप्‍पा कानिङ् इब्‍बे-इब्‍बे चोन्‍दिसिइवाहा॥

१३ निङ्‌वाफुमाङा सेगुना न्‍नुन्‍छा मामुगा उच्‍याचिङा चा न्‍दा सेवायो न्‍लुयामागाना॥

युहान्‍नागा

सुम्‍ना छेप्‍फा

छेप्‍ताप चिनातोक

ना छेप्‍ताप चा युहान्‍नाङामाङ् छेप्‍तुना ओम॥ ना छेप्‍फा चा हिम्‍ना छेप्‍फा लोॽवामाङ् इम्‍ना इहुप्‍लुङ्‌गा हेक्‍साङ् हेक्‍साङ्‌बे छेप्‍ताना ओम॥ ना छेप्‍फा बिस्‍वासिचि फाखुबा एको गायास बाङ्‌ना याॽमिगा लागि छेप्‍ताना ओम॥ ङ्‌खाॽनिङ्‌गो न्‍ना गायास इसा सायाना बाङ्‌ना च्‍हेन इसाङा चा था मान्‍ना॥

नाबे छोक्‍ताहा चेॽया

चिनातोक १-४

गायासका उनिङ्‌गा उतुम्‍बे ५-८

डियोतिरिफास आप्‍दिक एन्‍दुना ९-१०

डेमेतिरियासका उतुम्‍बे साचि ११-१२

मेन्‍दाहा १३-१५

युहान्‍नागा

सुम्‍ना छेप्‍फा

१

१ जेप्‍पा का आलुङ्‌मा तुक्‍नेन्‍ना काम्‍निभाक गायास, ना छेप्‍फा का छुम्‍वाङ्‌गा एल्‍डारङा छेप्‍मासिमेॽनेन्‍ना॥

२ आलुङ्‌मा तुक्‍नेन्‍ना काम्‍निभाक, ङ्‌गा घाक चेॽयाबे उचुन लेङ्‌नि, न्‍हाङ् ङ्‌गा आत्‍मा लोॽवा न्‍सालुङ् चा निरोगि लेङ्‌नुङ्‌निभोङ् का पार्थाना चोङ्‌मेङ्‌ना॥

३ न्‍दा जेप्‍पामाङ् सात्‍या चेॽयागा हेक्‍साङ् लाचोगागाहोङ् ङ्‌खाबेॽमाङ् चोन्‍सिॽमासिमेकाना बाङ्‌ना चेॽया इखिङ् फुनुन्‍छाचि न्‍दायाहोङ् का खेम्‍मेता॥ ङ्‌खा खेप्‍सुङ्‌होङ् का इब्‍बे-इब्‍बे चोन्‍दास्‍याङ्‌ना॥

४ आका पिछाचि सात्‍यागा हेक्‍साङ् लान्‍जोक्‍मासिमेहा बाङ्‌ना खेम्‍मा तोक्‍मानिङ् लेङ्‌माहा आनान्‍दा हाक्‍निङ् प्‍याक हेकोहा इहा चेॽयाङा आनान्‍दा पिमेहा?

५ आलुङ्‌मा तुक्‍नेन्‍ना काम्‍निभाक, न्‍दा बिस्‍वास योग्‍या लेक्‍साघोङ् इहा काम चोगुगा, ङ्‌खा घाक बिस्‍वासि फुनुन्‍छाचिगा लागि चोगुगा॥ मुख्‍या च्‍हेन चिनाइ न्‍दोक्‍तुम्‍चिगान्‍हा याॽमिचिगा सेवा चोगुम्‍गा॥

६ उङ्‌चिङा छुम्‍वाङ्‌गा ओन्‍दाङ् न्‍दाबे वेॽना लुङ्‌मा तुक्‍माना निङ्‌वागा उतुम्‍बे योक्‍मेतामा॥ उङ्‌चिगा लागि लाम्‍बुबे चाहाचोक्‍माहा थोक्‍का तारतुम्‍बि तोक्‍सुबिचिगा भोङ् उचुन लेङ्‌मे, खा निङ्‌वाफुमाङा उसाप थाक्‍त्‍वाहा॥

७ इजाङ्‌बाङ्‌निङ् उङ्‌चिङा बिस्‍वास मेन्‍जोक्‍खुबाचिभाङ् इहाचा मेन्‍दाप्‍ले हाङ्‌बागा निङ्‌गा लागिमाङ् न्‍लाम्‍मासिमे॥

८ कानिङ् बिस्‍वासिचिङा खाॽलाहा याॽमिचि फाॽमाहाचि॥ खाॽला फाॽमाचिमाङ् सात्‍यागा काम चोक्‍मा ओम॥

९ खागा उतुम्‍बे का छुम्‍वाङ् एकोहिच्‍चि चेॽया छेम्‍नुङ्‌सानेनिन, ङ्‌खाॽनिङ्‌गो न्‍निङ्‌गा लुम्‍बे मा लेङ्‌मा योक्‍खुबा डियोतिरिफासङा आका चेॽया ङ्‌खेप्‍स्‍वान्‍हा॥

१० का न्‍नाबे तामेङ्‌निङ् उङा आनिङ्‌गा बिरुद्‌दाबे इहा चोगुहा, इमिन्‍हा इसिॽहा चेॽया लुयाहा, ङ्‌खा घाक लुमेॽनेनिन्‍हा॥ न्‍ना आनिङ्‌गा बिरुद्‌दाबे इसिॽनुङ् चेङ्‌घोमे॥ ङ्‌खिङ्‌बे से न्‍नाङा बिस्‍वासि फुनुन्‍छाचि चा स्‍वागात न्‍जोग्‍वान्‍चिन॥ स्‍वागात चोक्‍माना निङ्‌वा चोक्‍खुबाचि चा चोक्‍मा म्‍बिवान्‍चिन, न्‍हाङ् ङ्‌खाचि छुम्‍वाङ्‌भाङ् लोन्‍धाक्‍स्‍वाचि॥

११ का आलुङ्‌मा तुक्‍नेन्‍ना आनुन्‍छा, इसिॽहा चेॽया इसाभाङ् चा न्‍जिन्‍दान, ङ्‌खाॽनिङ्‌गो उचुन्‍हा चेॽयासे चिन्‍दा॥ इसाङा उचुन्‍हा काम चोग्‍वा न्‍ना निङ्‌वाफुमागा याॽमि ओम, न्‍हाङ् इसाङा इसिॽहा काम चोग्‍वा न्‍नाङा निङ्‌वाफुमा चिनाइ न्‍जोगुक्‍सुन्‍ना॥

१२ डेमेतिरियासका उतुम्‍बेको घाक्‍ङा उचुन्‍हा गाबाहि पियामा, न्‍हाङ् सात्‍या आफाइङा चा खा चेॽयागा गाबाहि पिमे॥ कानिङ् चा गाबाहि पिमेॽनेनिन, न्‍हाङ् आनिङ्‌गा गाबाहि जेप्‍पाहा बाङ्‌ना चेॽया न्‍दा था वान्‍ने॥

१३ न्‍दा लुॽमाहा चेॽयागो प्‍याक वान्‍ने, ङ्‌खाॽनिङ्‌गो छेप्‍माहोङ् मेन्‍ना,

१४ का न्‍दानुङ् हानि तुप्‍माना आस युक्‍सुक्‍सुङ्, न्‍हाङ् कानिङ् तुबिहोङ् उचुन साला लेन्‍दि॥

१५ न्‍दा हाङ्‌हाङ् लेङ्‌गानि॥ न्‍हाङ् नाबेॽहा घाक काम्‍निभाकचिङा चा न्‍दा सेवायो न्‍लुयामागा॥ न्‍नाबेॽहा घाक काम्‍निभाकचि आका सेवायो लुताब्‍याङ्॥

याहुदागा

छेप्‍फा

छेप्‍ताप चिनातोक

याहुदाङा ना छेप्‍फा मेन्‍हा चेॽया चिन्‍खुबाचिगा बिरुद्‌दाबे चेतावानि पिॽमागा छेप्‍तुक्‍सा॥ ङ्‌खा चिन्‍खुबाचिङा आफाइ बिस्‍वासिसिङानभोङ् ङ्‌गाया॥ ना लुक्‍लुक्‍ना छेप्‍फाबे पात्‍तुरुसका हिम्‍ना छेप्‍फाबे छेप्‍ताहा उतुम नुङ् तोङ्‌मेहा॥ याहुदाङा ना छेप्‍फा पोढाचोक्‍खुबाचि निङ्‌वाफुमाङा उका याॽमिचि पिचिहा बिस्‍वास जोगाचोङ्‌नुङ्‌मागा साहास पिवाचिहा॥

नाबे छोक्‍ताहा चेॽया

चिनातोक १-२

मेन्‍हा चेॽया चिन्‍खुबाचिगा चाल्‍चालान, चिन्‍माहा चेॽया नुङ् नास ३-१६

बिस्‍वास जोगाचोक्‍मागा चेतावानि १७-२३

आसिक्‍का उतुम्‍बे २४-२५

याहुदागा

छेप्‍फा

१

१ का याकुबका उनुन्‍छा, येसु खिरिस्‍टका सेवाक याहुदाङा निङ्‌वाफुमा पाङा काचिहा, उलुङ्‌मा तुक्‍तुचिहा नुङ् येसु खिरिस्‍टङा जोगाचोगुचिहागा लागि ना छेप्‍फा छेप्‍मासिमेङ्‌ना॥

२ न्‍निङ्‌दा निङ्‌वाफुमाङा प्‍याक लुङ्‌मा तुक्‍तिगानि, प्‍याक हाङ्‌हाङ् पिइगानि न्‍हाङा प्‍याक किर्पा सोॽमेतिइगानि॥

मेन्‍हा चेॽया चिन्‍खुबाचि

३ आलुङ्‌मा तुक्‍नेनिन्‍हा काम्‍निभाकचि, कानिङ् घाक्‍ङा तोक्‍तुम्‍ना मुक्‍तिगा उतुम्‍बे तुक्‍नुङ् छेप्‍मा मिन्‍नुङ्‌नेनिन, ङ्‌खाॽनिङ्‌गो ङ्‌खा हाक्‍निङ्‌चा निङ्‌वाफुमाङा उका याॽमिचि साधाइगा लागि पियाहा बिस्‍वासका उतुम्‍बे न्‍ना बिस्‍वास जोगाचोगामासानुमभोङ् छेप्‍मा उचुन एताङ्॥

४ इजाङ्‌बाङ्‌निङ् प्‍याक ओन्‍दाङ्‌माङ् दान्‍डा तोक्‍मा लाइक्‍हा कोइ-कोइ याॽमिचि स्‍वाक न्‍निङ्‌लुम्‍बे ङ्‌ङुयाब्‍यामा॥ ङ्‌खाचिङा निङ्‌वाफुमा आदार न्‍जोग्‍वानिन॥ हाकु निङ्‌वाफुमाङा कानिङ् आनुगाराहा चोगाहाङा घाक इसिॽहा काम चोक्‍मा लेङ्‌मेहाभोङ् उङ्‌चि ङ्‌गामे॥ न्‍हाङा एङ्‌गा एको सेॽना मालिक नुङ् हाङ्‌बा येसु खिरिस्‍ट इन्‍कार न्‍जोग्‍वा॥

५ न्‍निङ्‌दा खा घाक चेॽया इमा था वायाॽहोङ्‌चा का फेरि इमा लुॽमासिमेॽनेनिन॥ हाङ्‌बाङा उका याॽमिचि मिस्‍राभाङ् लोन्‍दुराचि, ङ्‌खाॽनिङ्‌गो मिस्‍राभाङ् लोन्‍दुराचिहा उका याॽमिचि माध्‍येबे बिस्‍वास मेन्‍जोक्‍खुबाचि हेक्‍साङ् नास चोगुचि॥

६ न्‍हाङा उङ्‌चिङा न्‍दोक्‍तुहा चोक्‍तोक्‍पे मेवाले उङ्‌चि वामाना ठोङ् नाॽनाखुबा वालोक्‍दुत्‍चि उङा निरिक्‍का लेन सोम्‍मागा लागि हेॽनिङ्‌चा लोम्‍मा ङ्‌यानिन्‍नुङ्‌गा थुन्‍दुचिहोङ् कुइम्‍नाबे छेक्‍तुक्‍सुचिहा॥

७ ङ्‌खाॽलामाङ् सादोम, गामोरा नुङ् ङ्‌खाचिगा यो-खेहा साहारचिबेॽहा याॽमिचिङा छिप्‍पाकेकेक्‍हा ब्‍याभिचारगा काम न्‍जोगु॥ ङ्‌खाचि हेॽनिङ्‌चा मेन्‍सिमाना मिबे दान्‍डा ङ्‌ङाङ्‌दुहोङ् याॽमिचिगा लागि साङ्‌खालाम न्‍लेक्‍सामा॥

८ ङ्‌खाॽलामाङ् कानिङ् सेम्‍माङ्‌बे खाॽला चोक्‍माहा चोक्‍तोक तोक्‍तुम्‍ङाहा काखुबाचिङा इसिॽहा काम न्‍जोग्‍वाहोङ् उङ्‌चि सालुङ् आसुद्‌दा न्‍जोग्‍वाचि॥ उङ्‌चिङा हाङ्‌बागा चोक्‍तोक इन्‍कार न्‍जोग्‍वा न्‍हाङ् वालोक्‍दुत्‍चिगा बिरुद्‌दाबे म्‍बोङ्‌मे॥

९ ङ्‌खाॽनिङ्‌गो घाकहाक्‍निङ् माडा वालोक्‍दुत मिखाएलङा चा मोसागा लासका उतुम्‍बे साइताननुङ् लुखुसा चायाचिनिङ् उङ् माङा आप्‍दिक मेएन्‍ले खिङ्‌से लु, “हाङ्‌बाङा न्‍दा दान्‍डा पिक्‍कानि॥”

१० ङ्‌खाॽनिङ्‌गो खा याॽमिचिङा गो उङ्‌चिङा आमाइ ङ्‌ङासुनिन्‍हा चेॽयागा निन्‍दा न्‍जोग्‍वाहोङ् आप्‍दिक ङ्‌ङेन्‍द्‌वाचि, न्‍हाङ् ङ्‌खाचिगा आमाना साक्‍ति च्‍हेन बुद्‌दि मेॽनिङ्‌हा पोसुचिगा लोॽवाना, न्‍हाङ् ङ्‌खाॽलाना बुद्‌दिङा न्‍जोगुहा कामङामाङ् ङ्‌खाचि नास न्‍लेङ्‌मेहा॥

११ धिक्‍कार ङ्‌खा याॽमिचि! इजाङ्‌बाङ्‌निङ् ङ्‌खाचि उनुन्‍छा सिखुबा कायिन लोॽवा न्‍जोङ्‌मे॥ याङ्‌गा लागि बालामङा चोगुहा लोॽवा इसिॽहा कामगा लाम्‍बु न्‍लाम्‍मे, न्‍हाङ् कोराहाङा लोॽवा बिरोध न्‍जोग्‍वाचि, न्‍हाङ् ङ्‌खाचि चा कोराहा लोॽवा नास न्‍लेङ्‌मेहा॥

१२ ङ्‌खाचि गो न्‍निङ्‌गा होक्‍ताबे चासेताखुबा किॽमालुलुहा नुङ् इसिॽहा याॽमि ओम्‍चि॥ ङ्‌खाचि न्‍निङ्‌दानुङ्‌ चासे ङ्‌युङ्‌मेॽनिङ्‌ ङ्‌खाचिङा हेकोहा याॽमिचि वास्‍तायि मेन्‍जोक्‍ले उङ्‌चिङासे न्ज्वा, ङ्‌ङुङ्‌वा॥ ङ्‌खाचि हिॽवाङा मुतेहेतुहा माङ्‌च्‍वा मेॽनिङ्‌हा खिम्‍फुरुम्‍मा लोॽवाहाचि, चुङ्‌नाम्‍बेॽहा एको चा उसा मेॽनिङ्‌हा सिङ् लोॽवाहाचि, ङ्‌खाचि उसाम्‍नुङ् एनाहाक्‍साहा हेराब्‍याहा सिङ्‌गा उथाप लोॽवाहाचि॥

१३ ङ्‌खाचि सामुन्‍दाराबेॽहा किसिॽमालुलुहा छाल लोॽवाहाचि न्‍हाङ् ङ्‌खाचिगा काम सामुन्‍दारागा फिज लोॽवा छिप्‍पाकेकेक्‍हा॥ ङ्‌खाचि उङ्‌चि लाम्‍बु न्‍नाओहोङ् इङ्‌घोखुबा चोक्‍चोकि लोॽहाचि, ङ्‌खाचिगा लागि पातालगा कुॽयुम्‍ना साधाइगा लागि युक्‍सामाना॥

१४ आदामगा लाम्‍नाa पुस्‍ता हानोकङा चा खा याॽमिचिगा उतुम्‍बे खाॽला आगाम्‍बानि चेक्‍तुक्‍सा, “सोयानुम, हाङ्‌बा उका निॽमाइ मेयामाहा पाबित्‍तारा वालोक्‍दुत्चिनुङ् ताएॽना॥

१५ उङा खाॽलाहा घाक याॽमिचिगा निरिक चोग्‍वा, न्‍हाङ् ङ्‌खाचिङा न्‍जोगुहा इसिॽहा कामगा लागि नुङ् उका बिरुद्‌दाबे न्‍जेक्‍तुहा चेॽयागा दान्‍डा ङ्‌खाचि पिवाचिहा॥”

१६ खा याॽमिचि काचेङ्-काचेङ् काखुबाचि, आसोन्‍तोकि, उङ्‌चिगा निङ्‌वाबेॽहा इसिॽहा चेॽया लोॽवा चोक्‍खुबाचि, आफाइ काङान मिखुबाचि न्‍हाङ् उङ्‌चिगा कामगा लागि कोलेन्‍हा नेक्‍खुबा न्‍सामेहा॥

चेतावानि

१७ ङ्‌खाॽनिङ्‌गो आलुङ्‌मा तुक्‍नेनिन्‍हा काम्‍निभाकचि, न्‍निङ्‌दा च्‍हेन एङ्‌गा हाङ्‌बा येसु खिरिस्‍टका सेगुम्‍पाकचिङा ओन्‍दाङ् लुइघा चेॽया म्‍मुन्‍दिॽयानुम्‍निन॥

१८ ङ्‌खाचिङा खाॽला ङ्‌गायामासा, “आखेरि सामायाबे खिजेचाखुबा याॽमि न्‍लोम्‍मे, न्‍हाङ् ङ्‌खाचिङा निङ्‌वाफुमा म्‍मुन्‍दिॽवाहोङ् उङ्‌चिङा चोक्‍मा म्‍मितुहा इसिॽहा चेॽया न्‍जोग्‍वा॥”

१९ न्‍निङ्‌दा फोङ्‌मेखुबा याॽमिचि ङ्‌खाचिमाङ् ओम्‍चि॥ ङ्‌खाचि बिस्‍वास मेन्‍जोक्‍खुबाचि लोॽवा न्‍जोङ्‌मे, न्‍हाङ् ङ्‌खाचिबे पाबित्‍तारा आत्‍मा ङ्‌वामेन्‍ना॥

२० ङ्‌खाॽनिङ्‌गो आलुङ्‌मा तुक्‍नेनिन्‍हा काम्‍निभाकचि, न्‍निङ्‌दा च्‍हेन न्‍निङ्‌गा पाबित्‍तारा बिस्‍वासपे चात्‍तु लेङ्‌साङ् ख्‍यानि॥ न्‍हाङ् पाबित्‍तारा आत्‍माबे पार्थाना चोगानि॥

२१ हाङ्‌बा येसुङा पिइवाघा हेॽनिङ्‌चा मेन्‍सिमाना हिङ्‌लुङ् कुस्‍वाम्‍गानिङ् निङ्‌वाफुमाङा न्‍निङ्‌दा लुङ्‌मा तुक्‍तिॽवाघाङा न्‍निङ्‌दा उका उनिङ्‌वा लोॽवा लेक्‍सिघोङ् हिङानि॥

२२ दोधारबे ङ्‌ङायाहाचि दाया चोगानुम्‍चिम॥

२३ हेकोहाचि मिभाङ् उन्‍दाभोक्‍सानुम्‍चिम्‍घोङ् हिङ्‌मेतानुम्‍चिम॥ याॽमिचि दाया चोगानुम्‍चिम ङ्‌खाॽनिङ्‌गो उङ्‌चिगा पाप्‍ङा न्‍निङ्‌दा ङ्‌याक्‍सिगान्‍निभोङ् होस चोगानि॥

२४ हाकु, इसाङा न्‍निङ्‌दा पाप्‍पे आमाभाङ् जोगाचोगिॽवागा, न्‍हाङ् खात मेॽनिङ्‌हा सुद्‌दा नुङ् आनान्‍दित चोगिॽवाघोङ् उका माहिमागा उयुम्‍बे तामेतिइवागा,

२५ न्‍ना एको सेॽना निङ्‌वाफुमा, कानिङ् पापपाहाङ् फोङ्‌खुबा येसु खिरिस्‍ट एङ्‌गा हाङ्‌बा ओम॥ उङ्‌बेॽमाङ् माहिमा, आदार, साम्‍मान, साक्‍ति नुङ् चोक्‍तोक उथुक नाहाङ्‌तो हेन्‍सेन न्‍हाङ् वान्‍दिक सोम्‍मा वान्‍नुङ्‌नि॥ आमेन॥

a 

१:१४ साताउ